༄༅། །སུབྷཱཥཱཎཱཾསམུདྲནཱམཱབྷིདྷརྨདཱིཔཀརཾབིཧརཏིསྨ།།

༄༅། །ཆོས་མངོན་པ་གསལ་བྱེད་ལེགས་པར་བཤད་པའི་རྒྱ་མཚོ་ཞེས་བྱ་བ་བཞུགས་སོ།།

རྒྱ་གར་སྐད་དུ། ཨ་བྷི་དྷརྨཱ་དཱི་པ་ཀ་ར་སུ་བྷཱ་ཥ་ས་མུ་དྲ་ནཱ་མ།

བོད་སྐད་དུ། ཆོས་མངོན་གསལ་བྱེད་ལེགས་བཤད་རྒྱ་མཚོ་ཞེས་བྱ་བ།

བླ་མ་དམ་པ་རྣམས་དང་མགོན་པོ་འཇམ་པའི་དབྱངས་ལ་ཕྱག་འཚལ་ལོ། །ལྷར་བཅས་འཇིག་རྟེན་གཙུག་ན་རབ་མཛེས་ཐུབ་དབང་ཞབས་ཀྱི་པདྨའི་རྡུལ། །ལག་པའི་ཀུ་མུད་ཅོད་པན་ལྟར་བྱས་བདག་ལུས་ཁྱབ་པར་ལྷུང་བ་ཡིས། །རལ་པར་འཁྱིལ་པའི་དག་བྱེད་བུ་མོས་རེག་པ་ཇི་བཞིན་དྲི་མའི་ཆ། །མཐའ་དག་བསལ་ནས་དགེ་ལེགས་དཔལ་རབ་ཡུན་དུ་གཡོ་བ་མེད་གྱུར་ཅིག །སྲིད་མཚོ་ཆེ་ལས་སྒྲོལ་བ་ཐུགས་རྗེའི་གྲུ། །འདོད་རྒུ་འབྱུང་བ་མཁྱེན་རབ་ནོར་བུའི་གླིང་། །དཔག་ཡས་གདུལ་བྱ་ཐར་པའི་གྲོང་ཁྱེར་དུ། །ཕྱིན་མཛད་དེད་དཔོན་ཟས་གཙང་སྲས་ལ་འདུད། །རྒྱལ་བས་ལུང་བསྟན་གསུང་རབ་མཐའ་དག་ལ། །རྣམ་པར་འབྱོར་པའི་མཁྱེན་པ་དཔག་ཡས་ཤིང་། །ཐུགས་རྗེའི་རོལ་པས་མ་ལུས་འཇིག་རྟེན་གྱི། །རྒྱན་གྱུར་དབྱིག་གཉེན་ཞབས་ལ་མགོས་ཕྱག་འཚལ། །དེས་མཛད་ཆོས་མངོན་ཇི་བཞིན་ལེགས་གསུང་བ། །བརྒྱུད་པའི་བླ་མ་མཁས་པ་དེ་དག་དང་། །འཇིག་རྟེན་ཀུན་ལ་ཐམས་ཅད་མཁྱེན་པར་གྲགས། །སངས་རྒྱས་མཆིམས་ལ་གུས་པས་འདིར་ཕྱག་འཚལ། །གང་གིས་བདག་བློ་མི་ཤེས་མུན་བསལ་ཏེ། །ཕྲ་ཞིང་བརླིང་བ་ཆོས་མངོན་རྒྱ་མཚོའི་གཏིང་། །ཤིན་ཏུ་རབ་ཟབ་ཇི་བཞིན་ལྟ་བའི་མིག །སྦྱིན་མཛད་བླ་མ་དམ་པའི་ཞབས་ལ་འདུད། །གངས་རིའི་ལྗོངས་འདིར་མཁས་པ་དུ་མ་བཞིན། །བྱོན་གྱུར་ཊཱི་ཀ་རྒྱས་བསྡུས་སྣ་ཚོགས་ཀྱིས། །རང་རང་བློ་དང་སྦྱངས་པའི་ཁྱད་པར་ཀུན། །ཇི་བཞིན་སྣང་བར་བྱས་ཟིན་དེ་ལྟ་ནའང་། །ལུང་རིག་དང་ལྡན་ལེགས་པར་བཤད་གང་ལ། །བདག་ཡིད་དད་གྱུར་ལ་ལར་འཁྲུལ་པའི་ཆ། །ཅུང་ཟད་མཐོང་ཞིང་འགའ་ཞིག་བཏང་སྙོམས་སུ། །གཞག་པར་རིགས་ཞེས་མཁས་རྣམས་དགོངས་པར་མཛོད། །དེ་ཕྱིར་རང་གཞན་གྲུབ་མཐའ་མ་འདྲེས་ཤིང་། །འགྲེལ་དང་འགྲེལ་བཤད་མཛད་པས་དགོངས་པ་ལྟར། །ཐོས་པ་དྲི་མེད་ཡུན་དུ་གོམས་པའི་མཐུས། །ཇི་ལྟར་ནུས་བཞིན་བདག་གིས་འདིར་འབད་བྱ། །གང་འདི་གནས་གསུམ་ཤེས་བྱ་ཇི་བཞིན་དུ། །རྣམ་དག་གཟིགས་པའི་སྤྱན་ལྡན་བླ་མའི་བཀས། །ལན་མང་བསྐུལ་དང་མཁས་པ་གཞན་གྱིས་ཀྱང་། །དེ་བཞིན་གྱུར་ལས་འཆད་ལ་སྤྲོ་བ་སྐྱེད། །དེ་སླད་གཞུང་བརྒྱ་སོ་སོར་འབྱེད་ལ་དགེ་བའི་སྤོབས་པ་ཆེས་གསལ་ཞིང་། །སྒྱུ་མ་ལྟར་སྣང་སྣ་ཚོགས་ཆོས་ཀུན་མ་འདྲེས་གཏན་ལ་འབེབས་ནུས་ལ། །སྡུག་བསྔལ་གྱིས་འཇིག་རྟེན་གྱི་བདེ་བ་མི་གང་དོན་དུ་གཉེར་རྣམས་ཀྱང་། །ཆོས་མངོན་དྲི་མེད་ནོར་བུ་བླང་ཕྱིར་ལེགས་བཤད་རྒྱ་མཚོར་འཇུག་པར་མཛོད། །འདིར་རྒྱལ་བའི་གསུང་རབ་ངོ་མཚར་རྨད་དུ་བྱུང་བའི་གླེགས་བམ་དུ་མ་ཐུགས་ལ་མངའ་བས་ཕུལ་དུ་ཕྱིན་པའི་མཁྱེན་རབ་ཐོགས་པ་མི་མངའ་ཞིང་། སྐྱེ་བ་ལྔ་བརྒྱར་པཎྜི་ཏ་བརྒྱུད་པ་བར་མ་ཆད་པར་འཁྲུངས་པས་རང་གཞན་གྱི་གྲུབ་མཐའ་རྒྱ་མཚོ་ལྟ་བུའི་ཕ་རོལ་ཏུ་སོན་ལ། གསེར་རིའི་ཕྲེང་བ་ལྟར་ཀུན་ནས་མཛེས་པ་མཁས་པའི་དབུས་ན་ལྷུན་པོའི་རྒྱལ་པོ་ལྟར་ཆེས་ཆེར་མཐོ་བར་གྱུར་པ་སངས་རྒྱས་གཉིས་པ་ལྟར་གྲགས་པའི་དབྱིག་གཉེན་ཞབས་ཀྱིས་མཛད་པའི་ཆོས་མངོན་པའི་མཛོད་ནི་གང་བཤད་པར་བྱ་བའི་ཆོས་ཡིན་ནོ། །འདི་ལ་གཉིས་ཏེ། བསྟན་བཅོས་ཀྱི་སྔོན་དུ་འགྲོ་བ་དང་། ཇི་ལྟར་མཛད་པའི་བསྟན་བཅོས་སོ། །དང་པོ་ལ་གསུམ། བསྟན་བཅོས་ཀྱི་མཚན་གྱི་དོན། ཕྱོགས་གང་དུ་གཏོགས་པ། གཞུང་གི་ལུས་མདོ་ཙམ་དུ་བཤད་པའོ། །དང་པོ་ལ་གསུམ་གྱི་མཚན་བསྒྱུར་བ་ནི། རྒྱ་གར་ཞེས་པ་ཡུལ་གྱི་མིང་སྟེ། དེ་ལ་སྐད་རིགས་ཆེན་པོ་བཞི་ལས་ཨ་བ་བྷྲཾ་ཤ་ཟུར་ཆག་དང་། བི་ཤ་ཙི་ཤ་ཟ་དང་། པྲ་ཀྲི་ཏཾ་ཐ་མལ་པའམ་རང་བཞིན་དང་། སཾ་སྐྲྀ་ཏ་ལེགས་པར་སྦྱར་བ་ཞེས་པ་ལས་སཾ་སྐྲྀ་ཏའི་སྐད་དུ། ཨ་བྷི། དྷརྨ། ཀོ་ཥ། ཀཱ་རི་ཀཱ་ཞེས་པ་རིམ་པ་བཞིན། མངོན་པ། ཆོས་མཛོད། ཚིག་ལེའུར་བྱས་པ་སྟེ། བོད་སྐད་དུ། ཆོས་མངོན་པའི་མཛོད་ཀྱི་ཚིག་ལེའུར་བྱས་པ་ཞེས་པའོ། །མཚན་གྱི་འདོགས་ལུགས་ནི། དཔེ་དང་། ཡུལ་དང་། ཞུ་བ་པོ་དང་། གཞུང་ཚད་ལ་བཏགས་པ་ལ་སོགས་པ་མང་དུ་ཡོད་པ་ལས། འདིར་ཆོས་མངོན་པ་སྡེ་བདུན་གྱི་བརྗོད་བྱའི་དོན་གཅེས་པ་རྣམས་ཆུད་པའི་ཕྱིར་དོན་ལ་མཚན་དུ་བཏགས་པའོ། །མཚན་བཏགས་པའི་དགོས་པ་ནི། སྤྱིར་མིང་ཙམ་བཏགས་པས་དོན་གོ་སྟེ། ལང་ཀར་གཤེགས་པ་ལས། མིང་ནི་བོད་པར་མ་བྱས་ན། །འཇིག་རྟེན་ཐམས་ཅད་རྨོངས་པར་འགྱུར། །དེ་བས་རྨོངས་པ་བསལ་བའི་ཕྱིར། །མིང་དུ་གདགས་པར་བྱ་བ་ཡིན། །ཞེས་སོ། །ཁྱད་པར་དོན་ལ་བཏགས་པས་ནི་བསྟན་བཅོས་ཀྱི་མཚན་མཐོང་ཞིང་ཐོས་པས་བརྗོད་བྱའི་དོན་མདོ་ཙམ་རྟོགས་ལ། ཁྱད་པར་སཾ་སྐྲྀ་ཏའི་སྐད་སྨྲོས་པས་ནི་དེ་ལ་བག་ཆགས་གཞག་པ་ལ་སོགས་པའོ་ཞེས་འཆད་དོ། །འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ་ཞེས་པ་ནི་ལོ་ཙཱ་བས་མཛད་པ་སྟེ། འདི་ལྟ་བུ་སྡེ་སྣོད་མཚོན་བྱེད་དུ་བཀས་བཅད་ནས་གསུངས་པར་གྲགས་ཀྱང་། དེ་ན་མི་སྣང་བས་མཚོན་བྱེད་མིན་པར་གཟུང་ངོ་། །ཕྱོགས་གང་དུ་གཏོགས་པ་ནི། གནས་ལྔ་ལས་ནང་རིག་པ་དང་། སྡེ་སྣོད་གསུམ་ལས་མངོན་པའི་སྡེ་སྣོད་དང་། འཁོར་ལོ་གསུམ་ལས་བཀའ་དང་པོའི་ལྟ་བའི་དམིགས་བསལ་བའི་དགོངས་འགྲེལ་ལོ། །གཞུང་གི་ལུས་མདོ་ཙམ་དུ་བཤད་པ་ནི། སྒྲའི་ལུས་དང་། དོན་གྱི་ལུས་ཏེ། རིགས་ཐིག་འགྲེལ་པར། རབ་ཏུ་བྱེད་པའི་ལུས་ནི་གཉིས་ཏེ། སྒྲ་དང་དོན་ཏོ་ཞེས་གང་གསུངས་པ་ལྟ་བུའོ། །དེ་དག་ནི་རིམ་པ་ལྟར། ཤློཀ་ལྔ་བརྒྱ་དང་དགུ་བཅུ་རྩ་གཉིས་དང་། སྐལ་བ་དང་ལྡན་པས་ཐར་པ་ཐོབ་པའི་དོན་དུ་ཆོས་རབ་ཏུ་རྣམ་འབྱེད་ཀྱི་ཤེས་རབ་སྐྱེད་པའི་ཐབས་ཕྱིན་ཅི་མ་ལོག་པར་སྟོན་པའོ། །གཉིས་པ་ཇི་ལྟར་མཛད་པའི་བསྟན་བཅོས་ལ་གསུམ། བསྟན་བཅོས་ཀྱི་ལུས་རྩོམ་པ་ལ་འཇུག་པ་ཡན་ལག་གི་དོན་དང་། གཞུང་དོན་ཆོས་མངོན་པའི་ཡུལ་དང་། བསྟན་བཅོས་ཡོངས་སུ་རྫོགས་པ་མཇུག་གི་བྱ་བའོ། །དང་པོ་ལ་གསུམ་ལས། མཆོད་བརྗོད་སྔོན་དུ་འགྲོ་བ་ཅན་གྱི་བཤད་པར་དམ་བཅའ་བ་ལ་གཉིས་ཀྱི་མཆོད་བརྗོད་ནི་གང་ཞིག་ཅེས་པ་ལ་སོགས་པ་སྟེ། འདི་ལ་གསུམ་ལས་དགོས་དོན་ནི། འདི་ལྟར་མཆོད་པར་བརྗོད་པ་ལ་དགོས་པ་ཅི་ཞེ་ན། དེ་ཉིད་བསྟན་བཅོས་མཛད་པས་གཞན་ལ་བསྟན་པར་ཐུགས་ལ་བཞག་ནས། བསྟན་བཅོས་བྱེད་པར་འདོད་པས་རང་གི་སྟོན་པའི་ཆེ་བའི་བདག་ཉིད་ཤེས་པར་བྱ་བའི་ཕྱིར་དེ་ལ་ཡོན་ཏན་བརྗོད་པ་སྔོན་དུ་འགྲོ་བའི་ཕྱག་འཚལ་བ་རྩོམ་མོ་ཞེས་གསུངས་ཏེ། དེའི་ཕྱིར་ཆེ་བའི་བདག་ཉིད་བདག་དང་གཞན་གྱི་དོན་སྒྲུབ་པ་ཕུན་སུམ་ཚོགས་པ་གཞན་གྱིས་ཤེས་པར་འགྱུར་བ་ཉིད་ཡིན་པར་དགོངས་སོ། །གལ་ཏེ་ཡོན་ཏན་བརྗོད་པས་ཆེ་བའི་བདག་ཉིད་ཤེས་ཀྱི་ཕྱག་འཚལ་བས་མ་ཡིན་པས་དེའི་ཕྱིར་དེ་མི་རིགས་སོ་ཞེ་ན། རྒྱལ་པོའི་སྲས་ཀྱིས་ཕྱག་འཚལ་བས་ནི་ཆེ་བའི་བདག་ཉིད་ལེགས་པར་རྗོད་པར་བྱེད་དོ་ཞེས་ལན་འདེབས་སོ། །ཡང་ན་ཡོན་ཏན་བརྗོད་པས་ཆེ་བའི་བདག་ཉིད་ཤེས་ལ། ཕྱག་འཚལ་བས་བསོད་ནམས་སྤེལ་བ་དང་། རང་ཉིད་དམ་པའི་སྤྱོད་པའི་རྗེས་སུ་འཇུག་པར་བསྟན་པའི་དགོས་པ་ཡོད་དོ་ཞེས་འཆད་དོ། །ཉིང་དགོས་ནི། ཆེ་བའི་བདག་ཉིད་ཤེས་པས་དེ་ལ་གུས་པ་བསྐྱེད་དོ། །དེའི་གསུང་རབ་མཉན་ནས་ཐོས་བསམ་སྒོམ་པ་ལས་བྱུང་བའི་ཤེས་རབ་ཀྱིས་ཉོན་མོངས་པ་སྤངས་ནས་སྡུག་བསྔལ་མཐའ་དག་ཉེ་བར་ཞི་བའི་མྱ་ངན་ལས་འདས་པ་ཐོབ་པ་ཡིན་ལ། དེ་ཉིད་བསྟན་བཅོས་མཁན་པོས་དངོས་སུ་མ་བསྟན་ཀྱང་དཔག་པར་ནུས་པའི་ཕྱིར་མ་བཤད་དོ། །རྒྱལ་སྲས་ཀྱིས། སློབ་དཔོན་གྱིས་ནི་དངོས་སུ་དགོས་པ་ཡིན་པའི་ཕྱིར་ཆེ་བའི་བདག་ཉིད་ཤེས་པ་གཅིག་པུ་དགོས་པར་བཤད་ཀྱི། དེ་ལས་གཞན་པ་དག་ནི་དཔག་པར་ནུས་པས་མ་བཤད་དོ་ཞེས་སོ། །དེ་བཞིན་དུ་བསོད་ནམས་སྤེལ་བ་ནི་སྐབས་ཀྱི་བྱ་བ་མཐར་ཕྱིན་ལ། རང་ཉིད་དམ་པའི་རྗེས་སུ་འཇུག་པར་བསྟན་པས་ནི་དམ་པར་རྟོགས་ནས་གཞན་རྗེས་སུ་འཇུག་པར་འགྱུར་བ་ལ་སོགས་པའོ། །བསྡུས་པའི་དོན་ནི། ཆོས་ཀྱི་རྗེ་སངས་རྒྱས་བཅོམ་ལྡན་འདས་ལ་བདག་དང་གཞན་གྱི་དོན་སྒྲུབ་པ་ཕུན་སུམ་ཚོགས་པའི་སྒོ་ནས་བསྟོད་ཅིང་ཕྱག་འཚལ་བ་བསྟན་ཏོ། །ཚིག་གི་དོན་ལ་གང་ཞིག་ནི་སངས་རྒྱས་བཅོམ་ལྡན་འདས་ངོས་གཟུང་བའི་དོན་དུ་སྟེ། འགྲེལ་པར། གང་ཞིག་ཅེས་བྱ་བ་ནི་སངས་རྒྱས་བཅོམ་ལྡན་འདས་ཀྱི་དབང་དུ་བྱས་ནས་སྨྲས་པའོ་ཞེས་སོ། །གང་ཞིག་སྤྱི་སྒྲ་ཡིན་པས་དེས་དེ་ཇི་ལྟར་གོ་ཞེ་ན། དེ་ལ་རྒྱུ་གསུམ་མམ་བཞི་ལས་འདིར་ཁྱད་པར་གྱི་སྒྲ་སྦྱར་བ་སྟེ། ཀུན་ལ་མུན་པ་གཏན་བཅོམ་པ་ལ་སོགས་པ་དང་འབྲེལ་བ་འདི་དེ་ཉིད་ལས་གཞན་ལ་མེད་པའི་ཕྱིར་ཏེ། དཔེར་ན་བྲམ་ཟེ་འདི་རྣམས་ཀྱི་ནང་ན་དཀར་ཤམ་གོས་དཀར་པོ་གྱོན་པ་ལ་བྱིན་ཅེས་པས་ལྷ་སྐྱིད་ཁོ་ན་ལ་གོ་བ་ལྟ་བུའོ། །ཀུན་ལ་ཞེས་པ་ནི་ཀུན་དང་ཐམས་ཅད་མིང་གི་རྣམ་གྲངས་ཏེ་ཤེས་བྱ་ཐམས་ཅད་ལ་ཞེས་པའི་དོན་ཏོ། །དེ་ནི་སྐྱེ་མཆེད་བཅུ་གཉིས་ཏེ། མདོ་ལས། བྲམ་ཟེ་ཐམས་ཅད་ཅེས་བྱ་བ་ནི་སྐྱེ་མཆེད་བཅུ་གཉིས་ཇི་སྙེད་པ་ཡིན་ནོ། །ཞེས་གསུངས་པའི་ཕྱིར་རོ། །མུན་པ་ནི་ཉོན་མོངས་ཅན་དང་ཉོན་མོངས་ཅན་མ་ཡིན་པ་སྟེ། དེ་དག་ནི་འཇིག་རྟེན་ལ་གྲགས་པའི་མུན་པས་གཟུགས་མི་མཐོང་བར་བྱེད་པ་ལྟར་འདིས་ཀྱང་ཡང་དག་པའི་དོན་ཇི་ལྟ་བ་བཞིན་མཐོང་བ་ལ་གེགས་སུ་གྱུར་པས་མུན་པའོ། །དེའི་ཕྱིར་འགྲེལ་པ་ལས། མི་ཤེས་པ་ནི་ཡང་དག་པའི་དོན་མཐོང་བ་ལ་གེགས་སུ་གྱུར་པའི་ཕྱིར་མུན་པ་སྟེ་ཞེས་སོ། །དེ་དག་ཀྱང་དང་པོ་ནི་བདག་ཏུ་འཛིན་པའི་རྩ་བ་ཅན་ཕྲ་རྒྱས་འཁོར་དང་བཅས་པ་ཡིན་ལ། གཉིས་པ་ནི་ཐེག་ཆེན་པ་གཟུང་འཛིན་གཉིས་སྣང་གི་རྟོག་པ་ལ་འདོད་ཀྱང་། ཉན་ཐོས་སྡེ་པ་དག་ནི་མ་ཡིན་ཏེ་སངས་རྒྱས་ལའང་ཡོད་པར་འདོད་པའི་ཕྱིར་རོ། །དེ་སྐད་དུའང་ཕྱི་རོལ་དོན་གྲུབ་ལས། ཤེས་པ་འཛིན་པ་ཁོ་ན་ཡིས། །དེའི་གཟུང་མ་ལུས་འཛིན་པའི་ཕྱིར། །ཐམས་ཅད་མཁྱེན་པར་བཤད་པ་ཡིན། །གཉིས་མིན་རྣམ་པ་རིག་ཕྱིར་མིན། །ཞེས་དང་། གཉིས་རྣམ་གྲོལ་བའི་ཤེས་པ་ལ། །རྣམ་པ་ཀུན་ཏུ་ཀུན་རིག་ཅེས། །བྱ་བ་དེ་ནི་ཡ་མཚན་ཆེ། །དེ་ཕྱིར་འཛིན་པའི་ངོ་བོར་ཡོད། །ཅེས་སོ། །དེས་ན་མི་ཤེས་པའི་རྒྱུ་བཞི་ལྟ་བུ་སྟེ། འདི་ལྟར་སངས་རྒྱས་ཀྱི་ཆོས་ཟབ་ཅིང་ཕྲ་བའི་ཕྱིར་དེ་ཉིད་ལས་གཞན་གྱི་མི་ཤེས་པ་ནི། སྟོན་པས། ཤཱ་རིའི་བུ། དེ་བཞིན་གཤེགས་པའི་ཚུལ་ཁྲིམས་ཀྱི་ཕུང་པོ་ལ་སོགས་པ་ཤེས་སམ། ཞེས་བཀའ་སྩལ་པ་ན། གསོལ་པ། དེ་ནི་མ་འཚལ་ཏོ་ཞེས་འབྱུང་བ་ལྟ་བུའོ། །ཡུལ་ཤིན་ཏུ་བསྐལ་པས་མི་ཤེས་པ་ནི། གནས་བརྟན་མོའུ་གལ་གྱི་བུས་རང་གི་མ་འོད་ཟེར་ཅན་དུ་སྐྱེས་པ་མ་ཤེས་པ་ལྟ་བུ་དང་། དུས་ཤིན་ཏུ་བསྐལ་པས་མ་ཤེས་པ་ནི་འཕགས་པ་ཤཱ་རིའི་བུ་ཁྱིམ་བདག་དཔལ་སྐྱེས་ལ་ཐར་ཆ་མ་མཐོང་ནས་རབ་ཏུ་མ་ཕྱུང་བ་དང་། སྟོན་པས། ངས་ནི་འདི་ཡི་ཐར་པ་ཡི། །ས་བོན་ཤིན་ཏུ་ཕྲ་བ་དག །ཚོན་དང་རྡོ་ཡི་གསེབ་ན་གསེར། །བག་ལ་ཞ་བ་ལྟ་བུར་གཟིགས། །ཞེས་གསུངས་ནས་རབ་ཏུ་ཕྱུང་བ་ལྟ་བུ་དང་། རབ་ཏུ་དབྱེ་བ་མཐའ་ཡས་པ་ནི་ཁམས་དང་འགྲོ་བ་དང་སྐྱེ་གནས་དང་སྐྱེ་བ་ལ་སོགས་པའི་བྱེ་བྲག་རྟོགས་པར་དཀའ་བ་རྣམས་ཡིན་ལ། དེ་དག་མི་ཤེས་པ་ནི་རབ་ཏུ་དབྱེ་བ་མཐའ་ཡས་པ་མི་ཤེས་པ་སྟེ། དཔེར་ན་གནས་བརྟན་སྒྲ་གཅན་ཟིན་གྱིས། རྨ་བྱའི་མདོངས་ནི་གཅིག་པུ་ཡང་། །རྒྱུ་ཡི་རྣམ་པ་ཐམས་ཅད་ནི། །ཀུན་མཁྱེན་མིན་པའི་ཤེས་བྱ་མིན། །དེ་ཤེས་པ་ནི་ཀུན་མཁྱེན་སྟོབས། །ཞེས་གང་གསུངས་པ་ལྟ་བུའོ། །གཏན་བཅོམ་པ་ནི་གཉེན་པོ་ཡེ་ཤེས་བརྙེས་ནས་ཤེས་བྱ་ཐམས་ཅད་ལ་དེ་དག་ཕྱིས་མི་སྐྱེ་བའི་ཆོས་ཅན་དུ་གྱུར་པའི་ཕྱིར་ཏེ་ཀུན་ཏུ་མི་འབྱུང་བར་སྤང་བར་བྱས་སོ་ཞེས་པའི་དོན་ཏོ། །འདི་ལ་གང་སྤེལ་ཀྱིས་གཉེན་པོ་བརྙེས་ནས་བཅོམ་ཞེས་པས་སོ་སོར་བརྟགས་འགོག་དང་། ཕྱིས་མི་སྐྱེ་བའི་ཆོས་ཅན་དུ་ཞེས་པས་བརྟགས་མི་བརྙེས་པར་བཤད་དོ། །དེ་ལྟར་ན་ཚིག་རྐང་པ་འདིས་སྤངས་པ་དངོས་སུ་དང་། ཡེ་ཤེས་ཤུགས་ལ་བསྟན་ཏེ་སྤངས་པ་དེ་ཉིད་ཡེ་ཤེས་ལ་མི་འཁྲུལ་བའི་ཕྱིར་རོ། །གང་སྤེལ་ནི་ཀུན་ལ་དང་གཏན་ཞེས་པས་སྤངས་པ་དང་ཡེ་ཤེས་བསྟན་པར་འཆད་ལ། བླ་མ་དག་ནི་དེ་དག་བརྗོད་བྱ་རྗོད་བྱེད་དུ་མི་རུང་བའི་ཕྱིར་དང་ཤུགས་ལ་བསྟན་པར་ཡང་མི་འཐད་པའི་ཕྱིར་སྔ་མ་ཉིད་རིགས་པར་འཆད་དོ། །ཞིང་ནི་ཚིག་གི་ཕྲད་དོ། །འོ་ན་ཉན་རང་གིས་མུན་པ་དེ་དག་བཅོམ་ན་སངས་རྒྱས་བཅོམ་ལྡན་འདས་དང་སྤངས་བ་ཁྱད་མེད་དུ་འགྱུར་ལ། མ་བཅོམ་ན་སྡུག་བསྔལ་མཐར་བྱེད་མ་ཡིན་པར་འགྱུར་ཏེ། མདོ་ལས། ང་ནི་ཆོས་གཅིག་མངོན་པར་མ་ཤེས་ཤིང་ཡོངས་སུ་མ་ཤེས་པར་སྡུག་བསྔལ་གྱི་མཐར་བྱེད་པར་མི་སྨྲའོ། །ང་ནི་ཆོས་གཅིག་ཡོངས་སུ་མ་ཤེས་ཤིང་མ་སྤངས་པར་སྡུག་བསྔལ་གྱི་མཐར་བྱེད་པར་མི་སྨྲའོ་ཞེས་གསུངས་པའི་ཕྱིར་རོ་ཞེ་ན། །དེའི་ལན་དུ་འགྲེལ་པར། རང་སངས་རྒྱས་དང་ཉན་ཐོས་རྣམས་ཀྱང་ཉོན་མོངས་པ་ཅན་གྱི་རྨོངས་པ་དང་བྲལ་བའི་ཕྱིར་ཀུན་ལ་མུན་པ་བཅོམ་པར་ནི་འདོད་མོད་ཀྱི་གཏན་ནས་ནི་མ་ཡིན་ཏེ། འདི་ལྟར་དེ་དག་ལ་སངས་རྒྱས་ཀྱི་ཆོས་དང་ཡུལ་དང་དུས་ཤིན་ཏུ་བསྐལ་པ་དང་དོན་རབ་ཏུ་དབྱེ་བ་མཐའ་ཡས་པ་རྣམས་ལ་ཉོན་མོངས་པ་ཅན་མ་ཡིན་པའི་མི་ཤེས་པ་ཡོད་པ་ཉིད་དོ་ཞེས་གསུངས་སོ། །དེའི་དོན་རྒྱལ་པོའི་སྲས་ནི་དེ་དག་གིས་མུན་པ་དང་པོ་ངོ་བོ་ཐོབ་པ་ཆད་པའི་སྒོ་ནས་བཅོམ་པ་དང་། གཉིས་པ་ཡང་འདུན་པའི་འདོད་ཆགས་དང་བྲལ་བའི་སྒོ་ནས་བཅོམ་པས་སྐྱོན་གཉིས་པ་ལས་གྲོལ་ཞིང་། བག་ཆགས་དང་བཅས་པ་དང་གཉིས་པ་མིག་ལ་སོགས་པ་བཞིན་དེ་དག་ལ་མངོན་དུ་འགྱུར་ལ། སངས་རྒྱས་བཅོམ་ལྡན་འདས་ཀྱིས་དེ་ལྟ་མ་ཡིན་པར་གཏན་བཅོམ་པའི་ཕྱིར་སྐྱོན་དང་པོ་ལས་ཀྱང་གྲོལ་བར་བཞེད་དོ། །མངོན་དུ་འགྱུར་བའི་ཚུལ་ནི་གོང་དུ་བཤད་ཟིན་ལ། དེ་དག་ཀྱང་གཅིག་ནས་བཞིའི་བར་ཅི་རིགས་པ་སྟེ། རྒྱལ་སྲས་ཀྱིས། དེ་དག་ཀྱང་ཁ་ཅིག་ལ་ནི་གཅིག་ཁ་ཅིག་ལ་ནི་གཉིས་ཁ་ཅིག་ལ་ནི་གསུམ་ཁ་ཅིག་ལ་ནི་བཞི་ཞེས་བྱ་བར་ཅི་རིགས་པར་སྦྱར་བར་བྱའོ་ཞེས་གསུངས་པའི་ཕྱིར་རོ། །སངས་རྒྱས་བཅོམ་ལྡན་འདས་ལ་ནི་རྣམ་པ་ཐམས་ཅད་དུ་མི་མངའ་སྟེ། གང་སྤེལ་གྱིས། ཤེས་བྱ་ཡུལ་དང་རབ་དབྱེ་དང་། །དུས་ནི་རིང་བ་ཉིད་ཀྱིས་ན། །རིང་བ་ཉིད་བཞིར་རབ་བཤད་པ། །རྫོགས་སངས་རྒྱས་ཀྱིས་རབ་ཏུ་མཁྱེན། །ཞེས་གང་གསུངས་པ་ལྟར་མི་མཁྱེན་པ་ཅུང་ཟད་ཀྱང་མི་མངའ་བའི་ཕྱིར་རོ། །གང་སྤེལ་ནི་རྒོལ་བ་དེ་ལ་འདི་སྐད་དུ། ཉོན་མོངས་ཅན་གྱི་མུན་པ་ནི་ཉོན་མོངས་པ་དང་ལས་དང་སྐྱེ་བའི་ཀུན་ནས་ཉོན་མོངས་པའི་རྒྱུ་ཡིན་པའི་ཕྱིར་དེ་དག་འགྲུབ་པར་འགྱུར་བ་ཞིག་ན་དེ་མེད་པས་དེ་དག་མི་འགྲུབ་པའི་ཕྱིར་དང་། ཉོན་མོངས་ཅན་མ་ཡིན་པའི་མུན་པ་དེ་དག་གི་རྒྱུ་མ་ཡིན་པས་དེ་ཡོད་ཀྱང་དེ་དག་མི་འགྲུབ་པས་སྡུག་བསྔལ་མཐར་བྱེད་མ་ཡིན་པར་ཡང་མི་འགྱུར་ལ། སྤངས་པ་ཁྱད་མེད་དུ་ཡང་མི་འགྱུར་ཞེས་ལན་འདེབས་པར་བྱེད་དོ། །བདག་ནི་དེ་དག་ལ་ཉོན་མོངས་ཅན་མ་ཡིན་པའི་མཐུན་པ་མ་སྤངས་པར་ཡོད་པར་སྨྲ་བ་དེ་གྲུབ་པའི་མཐའ་དང་འགལ་བར་དོགས་སོ། །དེ་ནི་འདི་ལྟར་དེ་དག་གིས་ཉོན་མོངས་ཅན་མ་ཡིན་པའི་སྤང་བྱ་མཐའ་དག་ལ་དམིགས་པའི་ཉོན་མོངས་ཅན་གྱི་མུན་པ་སྤངས་ལ། དེ་སྤངས་ན་དེ་དག་ཀྱང་སྤངས་སོ་ཞེས་ཁས་བླང་བར་བྱ་བ་ཡིན་པའི་ཕྱིར་རོ། །དེ་སྐད་དུ་མདོ་ལས། དགེ་སློང་དག་ཁྱེད་ཀྱིས་མིག་ལ་འདུན་པའི་འདོད་ཆགས་གང་ཡིན་པ་དེ་སྤོངས་ཤིག་དང་། དེ་ལྟ་ན་ཁྱེད་ཀྱིས་མིག་དེ་སྤོང་བར་འགྱུར་རོ་ཞེས་དང་། འགྲེལ་པ་ལས་ཀྱང་། ཇི་ཙམ་གྱིས་ན་ཉོན་མོངས་པ་སྤངས་པ་ཞེས་བརྗོད་ཅེ་ན། རང་གི་རྒྱུད་ལ་ཡོད་པ་ནི་ཐོབ་པ་ཆད་པས་སོ། །གཞན་གྱི་རྒྱུ་ལ་ཡོད་པའི་ཉོན་མོངས་པ་དང་གཟུགས་ཐམས་ཅད་དང་ཉོན་མོངས་པ་ཅན་མ་ཡིན་པའི་ཆོས་ནི་དེ་དག་ལ་དམིགས་པའི་ཉོན་མོངས་པ་རང་གི་རྒྱུད་ལ་ཡོད་པ་སྤངས་པས་སོ་ཞེས་གསུངས་པའི་ཕྱིར་རོ། །དེའི་ཕྱིར་དོན་དེ་དག་ལ་དགོངས་ནས་རྒྱལ་སྲས་ཀྱིས། གང་དག་ཉན་ཐོས་དང་རང་སངས་རྒྱས་རྣམས་ཉོན་མོངས་པ་ཅན་གྱི་ཀུན་ཏུ་རྨོངས་པ་དང་བྲལ་བའི་ཕྱིར་ཀུན་ནས་ཉོན་མོངས་པ་རྣམ་པར་ལོག་པའོ་ཞེས་རྣམ་པར་འཆད་པ་དེ་དག་གི་ནི་ཇི་སྐད་གསུངས་པ་དང་སྦྱར་ན་མི་རུང་བས་དོར་རོ་ཞེས་གསུངས་སོ། །ཞར་ལ་སྤང་བྱ་ལ་མུན་པས་མ་ཁྱབ་པར་ཡང་ཁོང་དུ་ཆུད་པར་བྱའོ། །འཁོར་བའི་འདམ་ནི་སྲིད་པར་སྐྱེ་འཆི་བརྒྱུད་དེ་འཁོར་བས་ན་འཁོར་བ་ཡིན་ལ། དེ་ཉིད་འདམ་དང་ཆོས་མཚུངས་པས་འདམ་ཞེས་གཟུགས་ཅན་གྱི་རྒྱན་མཛད་པ་སྟེ་དེ་ནི་འབྱིང་བས་ན་ཀུན་ཏུ་འཆགས་པའི་གནས་ཡིན་ལ། དེ་ཉིད་ཀྱི་ཕྱིར་རམ་གཡོ་བའི་ཕྱིར་བརྒལ་དཀའ་ཞིང་ཡང་ན་གཞན་ལ་བརྟེན་ནས་བརྒལ་དགོས་པ་ལྟར་སྲིད་པ་ལ་སོགས་པས་མངོན་པར་བརླན་པས་ཀུན་ཏུ་འཆགས་པའི་གནས་ཡིན་ལ། དེ་ཉིད་ཀྱི་ཕྱིར་རམ་ལྟ་བ་ཐེ་ཚོམ་གྱིས་བསྐྱོད་པས་བརྒལ་དཀའ་ཞིང་ཡང་ན་སངས་རྒྱས་ལ་བརྟེན་ནས་བརྒལ་དགོས་པའི་ཕྱིར་རོ། །དེ་ལས་འགྲོ་བ་གང་དག་དེར་བྱིང་བའི་མགོན་མེད་པ་དེ་དག་སྐལ་བ་ཇི་ལྟ་བ་བཞིན་དུ་དྲངས་པར་མཛད་པ་ཞེས་སྦྱར་རོ། །གལ་ཏེ་སྐལ་བ་ཇི་ལྟ་བ་བཞིན་ཞེས་རྩ་བར་མ་སྨྲོས་སོ་ཞེ་ན། སྐྱོན་མེད་དེ། འགྲེལ་པར་དེ་སྐད་གསུངས་པའི་ཕྱིར་དང་། རྒྱལ་སྲས་ནི་དེ་མ་སྨྲོས་ཀྱང་ཡིན་པར་མངོན་ཏེ་བྲམ་ཟེ་རྣམས་ལ་སྟོན་མོ་བྱིན་ཅིག་ཅེས་སྨྲས་ན་རུང་ཡུལ་ན་གནས་པ་ཁོ་ན་ལ་གོ་བ་དེ་ལྟ་བུ་འཇིག་རྟེན་ན་སྣང་བའི་ཕྱིར་རོ་ཞེས་འཆད་དོ། །གང་སྤེལ་ནི་འགྲོ་བ་རྣམས་དྲངས་ན་བདག་ཅག་འཁོར་བར་ཇི་ལྟར་གནས་ཞེས་དོགས་པ་བསལ་བའི་ཕྱིར་སྐལ་བ་དང་ལྡན་པ་དྲངས་ཀྱི་སྐལ་བ་མེད་པར་དག་ནི་མ་ཡིན་ཏེ། མདོ་ལས། ཇི་ལྟར་ཉི་མ་ཤར་བ་ན། །ཡོངས་སྨིན་པདྨ་ཁ་འབྱེད་ལྟར། །དེ་བཞིན་དེ་བཞིན་གཤེགས་བྱུང་ཡང་། །བསམ་པ་ཡོངས་སྨིན་ཁོ་ན་སྦྱོང་། །ཞེས་པ་ཡིན་པའི་ཕྱིར་རོ་ཞེས་འཆད་དོ། །ཐབས་གང་གིས་ཞེ་ན། དོན་ཇི་ལྟ་བ་བཞིན་ཕྱིན་ཅི་མ་ལོག་པར་སྟོན་པར་མཛད་པའོ། །དེའི་ཕྱིར་འགྲེལ་པར། རྫུ་འཕྲུལ་དང་དམ་པ་སྦྱིན་པའི་མཐུས་ནི་མ་ཡིན་ནོ་ཞེས་གསུངས་ཏེ། རྫུ་འཕྲུལ་གྱི་མཐུ་ནི་ཁྱབ་འཇུག་གཟུགས་སྣ་ཚོགས་པ་སྟོན་པ་ལྟ་བུ་དང་། དམ་པ་སྦྱིན་པའི་མཐུ་ནི་ལྷ་ཆེན་པོས་དམ་པ་སྦྱིན་པར་གྲགས་པ་ལྟ་བུའོ། །ཡང་ན་མཐུ་ནི་ནུས་པའི་ཁྱད་པར་ཏེ་ནོར་བུ་དང་སྨན་ལ་སོགས་པས་རིམས་ལ་སོགས་པ་དང་བྲལ་བར་འགྱུར་བ་ལ་བཤད་དེ། དེའི་ཕྱིར་དེ་ལྟ་བུས་དྲངས་པར་མཛད་པ་མ་ཡིན་ནོ། །འོ་ན་ཅིའི་ཕྱིར་བཅོམ་ལྡན་འདས་གདུལ་བྱ་རྣམས་ལ་རྫུ་འཕྲུལ་གྱི་ཆོ་འཕྲུལ་སྟོན་པར་མཛད་ཅེ་ན། སོ་སོའི་སྐྱེ་བོ་རྣམས་རྫུ་འཕྲུལ་ལ་མྱུར་དུ་སེམས་གཏོད་པ་ཡིན་པས་དད་པར་བྱ་བ་ཙམ་དུ་ཟད་ཀྱི། འཁོར་བ་ལས་སྒྲོལ་བའི་ཐབས་དངོས་མ་ཡིན་པའི་ཕྱིར་འགལ་བ་མེད་དོ་ཞེས་འཆད་དོ། །དེ་ལྟར་ན་སློབ་དཔོན་གང་སྤེལ་ནི་གཞུང་འདི་དག་གིས་བསྟན་པའི་དོན་གྱི་ཤུགས་ལ། ལུགས་འདི་ལས་ཕྱི་རོལ་དུ་གྱུར་པའི་སྟོན་པ་དང་། བསྟན་པ་དང་། དེ་ཡི་སློབ་མ་རྣམས་ལས་བདག་ཅག་གི་སྟོན་པ་བཅོམ་ལྡན་འདས་དང་། བསྟན་པ་དང་། དེའི་སློབ་མ་རྣམས་ཁྱད་པར་དུ་འཕགས་པར་བསྟན་ཏེ། སྤངས་བ་དང་ཡེ་ཤེས་ཕུན་སུམ་ཚོགས་པ་དང་། འཁོར་བའི་འདམ་ལས་བརྒལ་བའི་ཐབས་ཡིན་པ་དང་། འཁོར་བའི་འདམ་ལས་བརྒལ་བ་ཡིན་པའི་ཕྱིར་དང་། གཞན་དག་ནི་དེ་ལྟར་མ་ཡིན་པའི་ཕྱིར་རོ་ཞེས་འཆད་པས་དེ་ནི་ལེགས་པར་བཤད་པ་ཡིན་ནོ། །དེ་ལྟར་ངོས་བཟུང་བའི་སྟོན་པ་བཅོམ་ལྡན་འདས་དེ་ལ་ཕྱག་འཚལ་ཞེས་པ་བཏུད་པ་ཡིན་ལ། དེའང་འཇིག་རྟེན་ན་མགོ་བོས་བྱ་བར་གྲགས་པས་འགྲེལ་པར། ཕྱག་འཚལ་ནས་ཞེས་བྱ་བ་ནི་མགོས་བཏུད་ནས་སོ་ཞེས་གསུངས་སོ། །འདིས་ནི་ངག་དང་ཡིད་ཀྱང་མཚོན་ཏེ། རྒྱལ་པོའི་སྲས་ཀྱིས། ངག་དང་ཡིད་ཀྱིས་ཕྱག་བྱ་བ་ཡང་འདིར་མ་སྨྲོས་ཀྱང་གྲུབ་པ་ཡིན་ཏེ་ཡོན་ཏན་སྨྲོས་པ་སྔོན་དུ་འགྲོ་བ་ཡིན་པའི་ཕྱིར་དང་། ལུས་དང་ངག་གི་ལས་ཀྱང་ཡིད་ཀྱི་ལས་སྔོན་དུ་འགྲོ་བ་ཡིན་པའི་ཕྱིར་རོ་ཞེས་སོ། །དེ་ལྟར་ན་སྒོ་གསུམ་གུས་པས་འདུད་པའི་ཚུལ་བསྟན་ཏོ། །བཤད་པར་དམ་བཅའ་བ་ལ་གསུམ་ལས། དགོས་དོན་ནི་སྐྱེས་བུ་དམ་པ་དག་ནམ་ཡང་དམ་བཅས་པའི་ཁུར་མི་འདོར་བས་བརྩམས་པ་མཐར་ཕྱིན་པར་འགྱུར་བ་ཡིན་ཏེ། ཤེས་རབ་སྡོང་བུ་ལས། དམ་པ་མང་པོ་ཁས་འཆེ་མི་བྱེད་ལ། །གལ་ཏེ་དཀའ་བས་ཁས་ནི་བླངས་གྱུར་ན། །རྡོ་ལ་རི་མོ་བྲིས་པ་ལྟ་བུར་ནི། །ཤི་ཡང་གཞན་དུ་བྱེད་པར་མི་འགྱུར་རོ། །ཞེས་གང་གསུངས་པ་ལྟ་བུའོ། །བསྡུས་པའི་དོན་ནི་མཚན་དོན་དང་ལྡན་པའི་བསྟན་བཅོས་འཆད་པར་ཁས་བླངས་པ་བསྟན་ཏོ། །ཚིག་གི་དོན་ལ་ནས་ཞེས་པ་ནི་རིམ་པ་སྟོན་པའི་ཚིག་སྟེ། དེ་ལྟར་བཏུད་ནས་བྱ་བ་ཅི་ཞིག་བྱེད་ཅེ་ན། ཆོས་མངོན་པ་མཛོད་ཀྱི་བསྟན་བཅོས་རབ་ཏུ་བཤད་པར་བྱ་ཞེས་པའོ། །ཆོས་མངོན་པ་དང་མཛོད་ནི་འོག་ཏུ་འཆད་ལ། བསྟན་བཅོས་ཀྱི་ངེས་ཚིག་ནི་སློབ་མའི་བློ་ཐར་པ་དང་མཐུན་པར་འཆོས་པའམ། ཡང་ན་ཤཱ་སྠྲཾ་ཞེས་པའི་ཤཱ་ས་ན་འཆོས་པ་དང་། ཏྲ་ཡ་ཞེས་པ་སྐྱོབ་པ་སྟེ་ཉོན་མོངས་པའི་དགྲ་འཆོས་ཤིང་ངན་འགྲོ་དང་སྲིད་པ་ལས་སྐྱོབ་པས་ན་བསྟན་བཅོས་ཏེ། རྣམ་བཤད་རིགས་པ་ལས། ཉོན་མོངས་དགྲ་རྣམས་མ་ལུས་འཆོས་པ་དང་། །ངན་འགྲོ་སྲིད་ལས་སྐྱོབ་པ་གང་ཡིན་དེ། །འཆོས་སྐྱོབ་ཡོན་ཏན་ཕྱིར་ན་བསྟན་བཅོས་ཏེ། །གཉིས་པོ་འདི་དག་གཞན་གྱི་ལུགས་ལ་མེད། །ཅེས་སོ། །ལྔར་ཚད་ནི་ཡི་གེ་དུ་མ་ལས་མིང་། མིང་འདུས་པས་ཚིག ཚིག་འདུས་པས་ཆོས་ཀྱི་རྣམ་གྲངས་ཕྱོགས་རེ་ཙམ་སྟོན་པའི་རབ་ཏུ་བྱེད་པ། དེ་དུ་མ་ནི་གང་ཟག་གི་འཇུག་པའི་དོན་རྫོགས་པར་སྟོན་པའི་བསྟན་བཅོས་སོ་ཞེས་འཆད་དོ། །གཉིས་པ་དོན་དང་ལྡན་པའི་མཚན་བཤད་པ་ལ། གཉིས་ལས། ཆོས་མངོན་པ་ལ་གསུམ་གྱི་དང་པོ་ངོ་བོ་ངོས་གཟུང་བ་ནི། ཆོས་མངོན་པ་མཐོང་སྒོམ་མི་སློབ་ལམ་གསུམ་གྱི་མཉམ་གཞག་གི་ཤེས་རབ་དྲི་མེད་ཟག་མེད་དང་རྗེས་འབྲང་ནི་འཁོར་དང་བཅས་པ་སྟེ་དེ་ཉིད་དོན་དམ་པའི་ཆོས་མངོན་པ་ཡིན་ལ་དེ་ཐོབ་པར་བྱ་བའི་ཕྱིར་ཞུགས་པ་ཐོས་བསམས་བསྒོམས་པ་ལས་བྱུང་བའི་ཤེས་རབ་ཟག་བཅས་དང་། སྐྱེས་ཐོབ་ཀྱི་ཤེས་རབ་གང་ཡིན་པ་དང་། དེ་དག་གི་རྗོད་བྱེད་ཡེ་ཤེས་ལ་འཇུག་པ་ལ་སོགས་པ་བསྟན་བཅོས་གང་ཡིན་པའོ། །དེ་ལ་དང་པོ་གསུམ་ནི་ཐོས་པ་དང་བསམས་པ་དང་བསྒོམས་པའི་སྦྱོར་བ་ལས་སྐྱེས་པའི་ཤེས་རབ་མིང་དང་མིང་དོན་གཉིས་ཀ་དང་། དོན་ཁོ་ན་ཡུལ་དུ་བྱེད་པ་དང་། བཞི་པ་གང་དུ་སྐྱེས་པ་ཙམ་གྱིས་ཐོབ་པ་དང་། བསྟན་བཅོས་ནི་མདོ་སྡེ་པ་དག་གི་རིག་བྱེད་སྒྲ་རང་མཚན་དང་། བྱེ་བྲག་ཏུ་སྨྲ་བ་གཞན་དག་མིང་ཚིག་ཡི་གེའི་ཚོགས་དང་། ཆོས་མངོན་པ་བ་དག་ནི་གཉིས་ཀ་ཁས་ལེན་པས་དེ་དག་ནི་བརྡར་བཏགས་པའི་ཆོས་མངོན་པའོ། །བཏགས་པའི་དགོས་པ་ནི་དེ་དག་ལ་ཞུགས་པས་མཚན་ཉིད་པ་ཐོབ་པར་འགྱུར་བ་སྟེ། འདི་ལྟར་སྐྱེས་ཐོབ་ཀྱི་ཤེས་རབ་དང་ལྡན་པས་བསྟན་བཅོས་མཉན་པས་ཐོས་བྱུང་དང་དེ་ལས་བསམས་བྱུང་དེ་ལས་འཇིག་རྟེན་པའི་བསྒོམས་བྱུང་དང་དེ་ལས་ཟག་མེད་ཀྱི་ཤེས་རབ་སྐྱེ་བའོ། །འདོགས་པའི་རྒྱུ་མཚན་ནི་དེ་ལྟར་དངོས་དང་བརྒྱུད་པའི་སྒོ་ནས་ཤེས་རབ་ཟག་པ་མེད་པའི་རྒྱུར་གྱུར་པའི་ཕྱིར་ཏེ། འགྲེལ་པར། ཚོགས་སུ་གྱུར་བའི་ཕྱིར་ཆོས་མངོན་པ་ཞེས་བྱའོ་ཞེས་གསུངས་ལ། གང་སྤེལ་གྱིས། ཚོགས་སུ་གྱུར་པ་ནི་རྒྱུར་གྱུར་པ་སྟེ་ཅི་རིགས་པར་དངོས་དང་བརྒྱུད་པའི་སྒོ་ནས་རིགས་པར་བྱའོ་ཞེས་སོ། །དངོས་ལ་གནོད་བྱེད་ནི་ཟག་བཅས་ཡིན་པའི་ཕྱིར་རོ། །འོ་ན་དེ་བཞིན་གཤེགས་པའི་གསུང་ཐམས་ཅད་ཟག་མེད་ཀྱི་ཤེས་རབ་ཀྱི་རྒྱུར་གྱུར་པའི་ཕྱིར་ཆོས་མངོན་པར་འགྱུར་རོ་ཞེ་ན། དེ་ལྟ་ཡིན་མོད་ཀྱི། འོན་ཀྱང་ཆོས་ཀྱི་མཚན་ཉིད་ལ་མངོན་དུ་ཕྱོགས་པ་དེ་ཁོ་ན་ལ་ཆོས་མངོན་པ་ཞེས་མིང་དུ་གྲགས་པའི་ཕྱིར་སྐྱོན་མེད་དོ་ཞེས་སོ། །དེ་ལྟར་གཉིས་སམ་བརྡར་བཏགས་པ་ལ་ལྔར་ཕྱེ་བས་དྲུག་གོ །གཉིས་པ་རྗེས་སུ་འབྲང་བའི་དོན་ལ་དཔྱད་པ་ལ་མཚན་ཉིད་པ་དང་། བཏགས་པ་བ་གཉིས་ལས། དང་པོ་ལ་གསུམ་གྱི་ས་གང་ལ་བརྟེན་པ་ནི། མཐོང་ལམ་བསམ་གཏན་ས་དྲུག་ལ་བརྟེན་ཏེ། ཆོས་མཆོག་དང་ས་གཅིག་ཅིང་དེ་ཉིད་བསམ་གཏན་ས་དྲུག་ལ་བརྟེན་པའི་ཕྱིར་རོ། །དེ་སྐད་དུའང་། དེ་ནི་ཆོས་མཆོག་དང་ས་གཅིག །ཅེས་དང་། མི་ལྕོགས་མེད་པ་དང་། ཁྱད་པར་བསམ་གཏན་ས་པའོ། །ཞེས་སོ། །ས་གཞན་ལ་མ་ཡིན་ཏེ། འདོད་པ་མཉམ་པར་མ་བཞག་པ་དང་། སྲིད་རྩེ་འདུ་ཤེས་མི་གསལ་བ་དང་། ཉེར་བསྡོགས་གཞན་རྣམས་ནི་ཞི་རགས་ཀྱི་རྣམ་པ་ཅན་དུ་ངེས་པས་ཟག་མེད་ཀྱི་ས་པ་མ་ཡིན་པའི་ཕྱིར་དང་། གཟུགས་མེད་དང་པོ་གསུམ་གྱི་དངོས་གཞི་ཟག་མེད་ཀྱི་ས་པ་ཡིན་ཀྱང་འདོད་པ་ལ་མི་དམིགས་པའི་ཕྱིར་རོ། །ལམ་གཞན་ཟག་མེད་གཉིས་ནི་འདོད་པ་ལ་ངེས་པར་དམིགས་དགོས་པ་མ་ཡིན་པས་གཟུགས་མེད་དང་པོ་གསུམ་ལའང་བརྟེན་དུ་རུང་བའི་ཕྱིར་གཞན་དེ་རྣམས་དང་བཅས་པ་ཟག་མེད་ས་དགུ་ལ་བརྟེན་ཏོ། །རྟེན་དང་བརྟེན་པའི་དོན་ནི་ལམ་དེ་ས་དེའི་ངོ་བོར་སྐྱེས་པ་ལ་བྱ་སྟེ། དཔེར་ན་ཤིང་པ་ལ་ཤ་དག་ལ་ཀུན་དགའ་ར་བ་བརྟེན་ཏོ་ཞེས་པ་ལྟ་བུའོ། །རྟེན་དང་བརྟེན་པ་མཚན་ཉིད་པ་རྫས་དོན་གཞན་ཡིན་ན་ཧ་ཅང་ཐལ་བར་འགྱུར་རོ། །འཁོར་དང་བཅས་པ་ན་ཕུང་པོ་དུ་ཡིན་པ་ནི་དེ་དག་བསམ་གཏན་ས་དྲུག་ལ་བརྟེན་ན་ཤེས་རབ་དེའི་འཁོར་དུ་ཟག་མེད་སྡོམ་པ་རིག་བྱེད་མ་ཡིན་པའི་གཟུགས་དང་། བསམ་གཏན་དང་པོ་གཉིས་ཀྱི་དངོས་གཞི་ན་ཡིད་བདེ་དང་གསུམ་པ་ན་སེམས་བདེ་དང་གཞན་གསུམ་ན་བཏང་སྙོམས་དང་། ཡིད་ཤེས་ཀྱི་འདུ་ཤེས་དང་། འདུ་བྱེད་སེམས་བྱུང་དང་མི་ལྡན་པའི་འདུ་བྱེད་ཅི་རིགས་པ་དང་། ཡིད་ཀྱི་རྣམ་ཤེས་ཏེ་ཕུང་པོ་ལྔ་དང་། གཟུགས་མེད་པ་གསུམ་ལ་བརྟེན་ན་གཟུགས་མེད་པའི་ཕུང་པོ་བཞི་སྟེ། ཚོར་བ་བཏང་སྙོམས་དང་གཞན་སྔ་མ་བཞིན་ནོ། །སེམས་ཉིད་གཙོ་བོ་མ་ཡིན་ནམ་ཞེ་ན། དེ་ལྟ་ཡིན་ཡང་ཆོས་རབ་ཏུ་རྣམ་པར་འབྱེད་པའི་དུས་ན་ཤེས་རབ་གཙོ་བོ་ཡིན་པའི་ཕྱིར་སྐྱོན་མེད་དེ། ཡིད་ཆེས་པར་བྱ་བའི་དུས་ན་དད་པ་གཙོ་བ་ལྟ་བུའོ་ཞེས་འཆད་དོ། །བཏགས་པ་པ་རྗེས་སུ་འབྲང་བའི་དོན་ནི་སྐྱེས་ཐོབ་ཁམས་གསུམ་ས་དགུ་དང་ཐོས་བྱུང་འོག་མ་གཉིས་ན་སྟེ་གཟུགས་མེད་ན་སྒྲ་ཐོས་པ་མེད་པའི་ཕྱིར་རོ། །བསམས་བྱུང་འདོད་པ་ན་སྟེ་གོང་མ་ན་སེམས་པར་རྩོམ་པའི་ཚེ་ཏིང་ངེ་འཛིན་དུ་འགྱུར་བའི་ཕྱིར་རོ། །བསྒོམས་བྱུང་ནི་འདོད་པ་མཉམ་གཞག་གི་ས་མ་ཡིན་པས་གོང་མ་ཁོ་ན་སྟེ། འགྲེལ་པ་ལས། འདོད་པའི་ཁམས་ན་ནི་ཡིད་ལ་བྱེད་པ་གསུམ་སྟེ། ཐོས་པ་དང་བསམས་པ་ལས་བྱུང་བ་དང་སྐྱེས་ནས་ཐོབ་པ་རྣམས་སོ། །གཟུགས་ཀྱི་ཁམས་ན་ནི་གསུམ་སྟེ། ཐོས་པ་དང་བསྒོམས་པ་ལས་བྱུང་བ་དང་སྐྱེས་ནས་ཐོབ་པ་རྣམས་སོ། །བསམས་པ་ལས་བྱུང་བ་ན་མེད་དོ། །གང་གི་ཚེ་དེ་དག་སེམས་པར་རྩོམ་པ་དེའི་ཚེ་དེ་དག་གི་ཏིང་ངེ་འཛིན་ཁོ་ན་ཉེ་བར་གནས་པ་ཡིན་ནོ། །གཟུགས་མེད་པའི་ཁམས་ན་ནི་བསྒོམས་པ་ལས་བྱུང་བ་དང་སྐྱེས་ནས་ཐོབ་པ་དག་གོ་ཞེས་སོ། །བསྟན་བཅོས་གང་ཡིན་པའི་ངག་གི་རིག་བྱེད་སྒྲ་རང་མཚན་པ་ནི་འདོད་པ་དང་བསམ་གཏན་དང་པོ་ཁོ་ན་ན་ཡོད་ཀྱི་གཞན་ན་མེད་དེ། རྣམ་རིག་དཔྱོད་དང་བཅས་དག་ན། །ཞེས་དང་། འགྲེལ་པར། རྣམ་པར་རིག་བྱེད་ནི་ས་གཉིས་པོ་འདོད་པའི་ཁམས་དང་བསམ་གཏན་དང་པོ་ཁོ་ན་ན་ཡོད་ཀྱི་དེ་ཡན་ཆད་ན་མེད་དོ་ཞེས་གསུངས་པའི་ཕྱིར་རོ། །མིང་ཚིག་ཡི་གེའི་ཚོགས་ནི་འོག་མ་གཉིས་ན་ཡོད་ཀྱི་གཟུགས་མེད་ན་མེད་དེ། འདོད་དང་གཟུགས་གཏོགས་སེམས་ཅན་སྟོན། །ཞེས་འབྱུང་བས་སོ། །དེ་དག་ལས་གཞན་གསུམ་མཉམ་གཞག་མ་ཡིན་ཞིང་གཟུགས་མེད་ཀྱི་བསྒོམས་བྱུང་མཉམ་གཞག་ཡིན་ཀྱང་རྗེས་འབྲང་གཟུགས་མེད་པའི་ཕྱིར་འཁོར་ཕུང་པོ་བཞི་དང་། གཟུགས་ཀྱི་བསྒོམས་བྱུང་ལ་བསམ་གཏན་གྱི་སྡོམ་པ་ཡོད་པས་ཕུང་པོ་ལྔ་སྟེ། རྒྱལ་སྲས་ཀྱིས། ཐོས་པ་དང་བསམས་པ་ལས་བྱུང་བ་དང་སྐྱེས་ནས་ཐོབ་པ་དང་བསྒོམས་པ་ལས་བྱུང་བ་གཟུགས་མེད་པ་ན་སྤྱོད་པ་ནི་རྗེས་སུ་འབྲང་བའི་གཟུགས་མེད་པའི་ཕྱིར་ཆོས་མངོན་པ་ཕུང་པོ་བཞི་པ་ཡིན་ནོ། །གཟུགས་ན་སྤྱོད་པ་ནི་བསམ་གཏན་གྱི་སྡོམ་པ་ཡོད་པའི་ཕྱིར་ཆོས་མངོན་པ་ཕུང་པོ་ལྔ་པ་ཡིན་ནོ་ཞེས་སོ། །བསྟན་བཅོས་ནི་ཁ་ཅིག་སེམས་དང་སེམས་བྱུང་མ་ཡིན་པས་མི་སྦྱོར་ཞེས་དང་། ཁ་ཅིག་སྐྱེ་བ་སོགས་ཡོད་པའི་ཕྱིར་སྦྱོར་ཞེས་ཟེར་རོ། །དེས་ན་མིང་ཚིག་ཡི་གེའི་ཚོགས་ཁོ་ན་ལ་འདོད་པ་ལྟར་ན་ཕུང་པོ་གཅིག་དང་། ཆོས་མངོན་པ་བ་རྣམས་ཀྱི་ལྟར་ན་དེ་དག་དང་སྒྲ་རང་མཚན་གཉིས་ཀ་ཁས་ལེན་པས་ཕུང་པོ་གཉིས་པ་སྟེ། རྒྱལ་སྲས་ཀྱིས། ཁ་ཅིག་ནི་སྐྱེ་བ་ལ་སོགས་པ་ཡོད་པའི་ཕྱིར་སྦྱོར་ཏེ་ཆོས་མངོན་པ་འདི་ནི་ཕུང་པོ་གཅིག་པའམ་དེ་ལ་སྐྱེ་བ་ལ་སོགས་པ་ཡོད་པས་ཕུང་པོ་གཉིས་པ་ཡིན་ནོ་ཞེས་སོ། །གསུམ་པ་ངེས་པའི་ཚིག་ནི། དྷརྨ་ཆོས་དང་དྷ་ར་འཛིན་པ་སྟེ་རང་གི་མཚན་ཉིད་འཛིན་པས་ཆོས་ཡིན་ལ། ཨ་བྷི་ནི་མངོན་པ་སྟེ་དོན་དམ་པའི་ཆོས་མྱ་ངན་ལས་འདས་པ་མངོན་དུ་བྱེད་པའམ། དེ་ལ་མངོན་དུ་ཕྱོགས་པས་ན་ཆོས་མངོན་པ་དང་། ཆོས་ཀྱི་རང་དང་སྤྱིའི་མཚན་ཉིད་རྟོགས་ཤིང་ཁོང་དུ་ཆུད་པར་བྱ་བར་མངོན་དུ་ཕྱོགས་པའི་ཕྱིར་ཏེ། འགྲེལ་པར། ངེས་པའི་ཚིག་ཏུ་ན་རང་གི་མཚན་ཉིད་འཛིན་པའི་ཕྱིར་ཆོས་ཏེ། དེ་ལྟ་བས་ན་འདི་ནི་དོན་དམ་པའི་ཆོས་མྱ་ངན་ལས་འདས་པའམ། ཆོས་ཀྱི་མཚན་ཉིད་ལ་མངོན་དུ་ཕྱོགས་པའི་ཕྱིར་ཆོས་མངོན་པའོ་ཞེས་སོ། །མདོ་སྡེའི་རྒྱན་ལས་ཀྱང་། མངོན་དུའི་ཕྱིར་དང་ཡང་ཡང་དང་། །ཟིལ་གནོན་རྟོགས་ཕྱིར་མངོན་པའི་ཆོས། །ཞེས་གསུངས་ཏེ། བདེན་པ་དང་བྱང་ཆུབ་ཀྱི་ཕྱོགས་དང་རྣམ་པར་ཐར་པའི་སྒོ་ལ་སོགས་པ་སྟོན་པས་མྱ་ངན་ལས་འདས་པ་མངོན་དུ་བྱེད་པའི་ཕྱིར་དང་། ཆོས་གཅིག་ཉིད་གཟུགས་ཅན་དང་གཟུགས་ཅན་མ་ཡིན་པ་ལ་སོགས་པ་ཡང་དང་ཡང་དུ་སྟོན་པའི་ཕྱིར་དང་། བརྩད་པ་དང་བརྩད་པའི་གཞི་ལ་སོགས་པས་ཕས་ཀྱི་རྒོལ་བ་ཟིལ་གྱིས་གནོན་པའི་ཕྱིར་དང་། མདོའི་དོན་གཏན་ལ་འབེབས་ཤིང་མདོའི་དོན་མངོན་པར་རྟོགས་པའི་ཕྱིར་ཆོས་མངོན་པའོ། །མཛོད་བཤད་པ་ནི་ཅིའི་ཕྱིར་འདི་ལ་མཛོད་ཅེས་བྱ་ཞེ་ན། བསྟན་བཅོས་འདིར་ཆོས་མངོན་པ་སྡེ་བདུན་པོ་དེའི་དོན་དུ་སྟེ་ཚིག་གི་སྒོ་ནས་མ་ཡིན་པར་དོན་གཅེས་གཅེས་རྣམས་ཡང་དག་པར་ཆུད་པའི་ཕྱིར་མངོན་པའི་མཛོད་ཅེས་བྱ་སྟེ། ཊཱི་ཀར་རལ་གྲི་གང་དུ་བཞུགས་པ་ནི་རལ་གྲིའི་ཤུབས་ཡིན་པ་ལྟ་བུའོ། །ཡང་ན་བསྟན་བཅོས་འདིའི་གནས་སམ་འབྱུང་ཁུངས་མངོན་པ་སྡེ་བདུན་པོ་དེ་ཡིན་པས་དེ་ཉིད་ལ་མངོན་པའི་མཛོད་ཅེས་བྱ་སྟེ། རལ་གྲི་གང་ནས་འབྱིན་པ་རལ་གྲིའི་ཤུབས་ཡིན་ལ། དེ་འདི་ལ་ཡོད་པས་ན་འདིའང་ཆོས་མངོན་པའི་མཛོད་དོ། །དགོས་པ་དང་པོ་སུས་བསྟན་པ་ནི། ཚིགས་སུ་བཅད་པ་གཅིག་གིས་སྟོན་ལ། འགྲེལ་པར། ཅིའི་ཕྱིར་ཆོས་མངོན་པ་བསྟན། འདི་དང་པོ་ཉིད་དུ་སུས་བསྟན། འདི་ལྟར་སློབ་དཔོན་ཆོས་མངོན་པའི་མཛོད་འཆད་པར་གུས་ཤེ་ན་ཞེས་ཏེ། དེའི་ལན་ལ་གཉིས་ཀྱི་ཆོས་མངོན་པ་བསྟན་པའི་དགོས་པ་འཆད་པ་ལ་གསུམ་ལས། བསྟན་བཅོས་ཀྱི་ཀླད་དུ་དགོས་འབྲེལ་གྱི་ངག་བཀོད་པའི་དགོས་པའི་དོན་ལ་གསུམ་གྱི་གཞན་ལུགས་དགག་པ་ནི། བཙུན་པ་གཞོན་ནུ་མ་ལེན་ན་རེ། དགོས་འབྲེལ་གྱི་ངག་ལས་བསྟན་བཅོས་ལ་དགོས་སོགས་ཡོད་པར་འཇལ་བའི་ཚད་མའི་བློ་སྐྱེས་ནས་བསྟན་བཅོས་ལ་འཇུག་པའོ་ཞེས་ཟེར་རོ། །དེ་ནི་མ་ཡིན་ཏེ། ཚིག་ཙམ་བརྗོད་བྱའི་དོན་ལ་འཁྲུལ། །སྐྱེས་བུ་ཁྱད་པར་ཅན་གྱི་ཚིག་ཤེས་དཀའ། །སྐྱེས་བུས་མ་བྱས་པའི་ཚིག་མི་སྲིད་པའི་ཕྱིར་རོ། །རང་ལུགས་ནི། ངག་དེ་ལ་བརྟེན་ནས་བསྟན་བཅོས་ལ་དགོས་སོགས་ཡོད་པར་གོ་ནས་རྟོག་ལྡན་བསྟན་བཅོས་ལ་འཇུག་པར་འགྱུར་བ་སྲིད་པས་དེའི་དོན་དུའོ། །དེའི་ཕྱིར་དེ་ཉིད་བརྗོད་པར་རིགས་ཏེ། སློབ་དཔོན་གྱིས་རྣམ་བཤད་རིགས་པར། མདོ་དོན་ཆེ་བ་ཉིད་ཐོས་ན། །ཉན་པ་དང་ནི་འཛིན་པ་ལ། །ཉན་པ་པོ་ནི་གུས་བྱེད་པས། །ཐོག་མར་དགོས་པ་བརྗོད་པར་བྱ། །ཞེས་སོ། །འཇུག་ཚུལ་ནི་ངེས་པའམ། ཡོད་ལ་ཤས་ཆེར་འཛིན་པའི་ཐེ་ཚོམ་སྐྱེས་ནས་སོ། །རྩོད་སྤང་ནི། དེ་ལ་དེས་མ་ཁྱབ་པས་ངེས་པ་སྐྱེ་བ་མི་སྲིད་ཅིང་། ཐེ་ཚོམ་སྐྱེད་ནའང་འཇུག་པའི་རྒྱུར་མི་རིགས་སོ་ཞེ་ན་མ་ཡིན་ཏེ། དེ་ལ་དངོས་སུ་མཐོང་བའི་ཕྱིར་དང་། ཡོད་ལ་ཤས་ཆེར་འཛིན་པའི་ཐེ་ཚོམ་སྐྱེད་ཀྱང་དེ་བྱ་བ་ལ་འཇུག་པའི་རྒྱུར་མཐོང་བའི་ཕྱིར་ཏེ། སློབ་དཔོན་ཆོས་མཆོག་གིས། གང་ཕྱིར་འཇིག་རྟེན་དོན་གཉེར་ནི། །ཐེ་ཚོམ་གྱིས་ཀྱང་འཇུག་པར་བྱེད། །ཅེས་སོ། །བསྡུས་པའི་དོན་ལ་གཉིས་ལས། དངོས་ནི་ཆོས་མངོན་པའི་བསྟན་བཅོས་ལ་དགོས་སོགས་ཡོད་པར་སྟོན་ལ། དེའི་དོན་གཅེས་གཅེས་རྣམས་ཆུད་པའི་བསྟན་བཅོས་ཡིན་པས་འདི་ལའང་དོན་གྱིས་ཡོད་པར་སྟོན་པའོ། །དེ་ལས་འཕྲོས་པའི་དོན་ལ་བཞི་ལས། བསྟན་བཅོས་ཀྱི་དགོས་འབྲེལ་བཞི་ངོས་གཟུང་བ་ནི། ཟག་བཅས་ཟག་མེད་ཀྱི་ཆོས་རྣམས་བརྗོད་བྱ་དང་། དེ་དག་རབ་ཏུ་རྣམ་པར་འབྱེད་པའི་ཤེས་རབ་སྐྱེས་པ་དགོས་པ་དང་། དེ་ལ་བརྟེན་ནས་ཀུན་འབྱུང་གི་གཙོ་བོ་ཟག་བཅས་ཀྱི་ལས་དང་ཉོན་མོངས་པ་ཉེ་བར་ཞི་བའི་མྱང་འདས་ཐོབ་ལ། སྡུག་བསྔལ་གྱི་གཙོ་བོ་འབྲས་བསྡུས་ཀྱི་ཕུང་པོ་མ་ལོག་པས་ལྷག་མ་དང་བཅས་པ་དང་། འབྲས་བསྡུས་ཀྱི་ཕུང་པོའང་ལོག་སྟེ་ལྷག་མ་མེད་པར་གྱུར་པ་ལྷག་མེད་ཀྱི་མྱང་འདས་ཏེ། དེ་དག་ཐོབ་པ་ནི་ཉིང་དགོས་དང་། འབྲེལ་བ་ནི་ཉིང་དགོས་དགོས་པ་དང་། དགོས་པ་བསྟན་བཅོས་ལ་རག་ལས་པ་ལ་འཆད་དེ། གང་གི་ཕྱིར་ཆོས་རབ་ཏུ་རྣམ་པར་འབྱེད་པ་མེད་པར་ཉོན་མོངས་པ་ཉེ་བར་ཞི་བར་བྱ་བའི་ཐབས་མེད་ལ་ཞེས་དང་། ཆོས་མངོན་པ་བསྟན་པ་མེད་པར་ནི་སློབ་མས་ཆོས་རབ་ཏུ་རྣམ་པར་འབྱེད་པ་མི་ནུས་སོ་ཞེས་སོ། །ཁ་ཅིག་བརྗོད་བྱ་རྗོད་བྱེད་དུ་འབྲེལ་བ་ལ་འཆད་པས་དེའི་ལྟར་ན་ཆོས་རྣམས་བརྗོད་བྱ་དང་བསྟན་བཅོས་རྗོད་བྱེད་དུ་འབྲེལ་བའོ། །ངག་གང་གིས་དངོས་ཤུགས་ལ་ཇི་ལྟར་བསྟན་ཚུལ་ནི། ཆོས་རྣམས་རབ་ཏུ་རྣམ་འབྱེད་ཀྱི་དགོས་པ་དང་། དེའི་ཤུགས་ལ་བརྗོད་བྱ་དང་། མེད་པར་ཉོན་མོངས་རྣམས་ཞེས་སོགས་ཀྱིས་བཟློག་ནས་ཉིང་དགོས་དང་། དེ་བས་དེ་ཕྱིར་གྱིས་འབྲེལ་པ་སྟོན་པའམ། ཡང་ན། འབྲེལ་པ་སྟོན་པར་བྱེད་པའི་ངག །དངོས་སུ་ཡོད་པ་མ་ཡིན་ན། །འོན་ཀྱང་དེ་ནི་རྣམ་འབྱེད་ལས། །དོན་གྱིས་རྟོགས་པར་འགྱུར་བ་ཡིན། །ཞེས་པ་ལྟ་བུའོ། །གྲངས་ངེས་པ་ནི། ཅིའི་ཕྱིར་འདི་བཞི་ཁོ་ན་སྟོན་ཅེ་ན། སློབ་དཔོན་ཆོས་མཆོག་ནི་བསྟན་བཅོས་འདི་ལ་དགོས་པ་མེད་དམ། ཡོད་ཀྱང་བསྒྲུབ་པར་མི་ནུས་སམ། ནུས་ཀྱང་འདོད་བྱ་མ་ཡིན་ནམ། འདོད་བྱ་ཡིན་ཀྱང་མ་འབྲེལ་ལམ་སྙམ་པའི་དོགས་པ་བཟློག་པའི་ཕྱིར་བཞིར་ངེས་སོ་ཞེས་དང་། གཞན་དག་ནི་བརྗོད་བྱ་མེད་དམ། དགོས་པ་མེད་དམ། ཉིང་དགོས་གྱ་ནོམ་པ་མེད་དམ། དེ་དག་ཐབས་འདི་དང་མ་འབྲེལ་ལམ་སྙམ་པའི་དོགས་པ་བཀག་ནས་བསྟན་བཅོས་ལ་འཇུག་པའི་ཕྱིར་འདི་བཞི་བསྟན་ཏོ་ཞེས་འཆད་པས་ཇི་ལྟར་རིགས་པ་གཟུང་ངོ་། །གཅིག་དང་ཐ་དད་དཔྱད་པ་ནི། གཞན་གསུམ་བརྗོད་བྱ་དང་གཅིག་ཡིན་ལ། དགོས་པ་དང་ཉིང་དགོས་རྒྱུ་འབྲས་ཡིན་པས་རྫས་ཐ་དད་དང་། འབྲེལ་པ་ནི་རྒྱུ་འབྲས་ཀྱི་འབྲེལ་པ་ཡིན་ན་དེ་དག་ལས་རྫས་གཞན་མ་ཡིན་ཞིང་། བརྗོད་བྱ་རྗོད་བྱེད་ཀྱི་འབྲེལ་པ་ལ་འདོད་ན་བརྡ་དང་ཐ་སྙད་བྱེད་པ་པོའི་རྟོག་པས་བརྟགས་པ་ཡིན་པའི་ཕྱིར་གཅིག་དང་ཐ་དད་གང་གིའང་ངོ་བོར་མེད་དེ། སློབ་དཔོན་ཕྱོགས་ཀྱི་གླང་པོས། གང་ཕྱིར་མིང་བཅོས་བརྗོད་བྱ་ཡི། །ཆོས་དེ་དག་ཀྱང་བརྟགས་ཡིན་པས། །སྒྲ་དོན་དག་གི་འབྲེལ་པ་ནི། །ངོ་བོ་ཉིད་དུ་ངེས་མི་བཞེད། །ཅེས་སོ། །འོན་ཀྱང་བྱེ་བྲག་ཏུ་སྨྲ་བའི་ལྟར་ན་བརྗོད་བྱ་རྗོད་བྱེད་དུ་སྣང་བ་དག་ཀྱང་མི་ལྡན་པའི་འདུ་བྱེད་ཡིན་པས་བརྗོད་བྱ་དང་ངོ་བོ་གཅིག་ཅིང་། གཞན་གཉིས་དང་ཐ་དད་དོ། །ཚིག་གི་དོན་ནི། གང་གི་ཕྱིར་ཞེས་པ་དང་པོར་བླངས་ནས་ཟག་བཅས་ཟག་མེད་དམ་ཀུན་ནས་ཉོན་མོངས་དང་རྣམ་བྱང་གི་ཆོས་རྣམས་ཀྱི་རང་དང་སྤྱིའི་མཚན་ཉིད་རབ་ཏུ་རྣམ་པར་འབྱེད་པའི་ཤེས་རབ་མེད་པར་ཉོན་མོངས་པ་རྣམས་ཉེ་བར་ཞི་བར་བྱ་བའི་ཐབས་གཞན་གང་ཡང་མེད་ལ་ཞེས་བྱ་སྟེ་ཤུགས་ཀྱིས་དེ་ཁོ་ན་ཉོན་མོངས་པ་ཉེ་བར་ཞི་བའི་ཐབས་ཡིན་པར་གོ་སྟེ། དཔེར་ན་ཟས་མ་གཏོགས་པ་སྲོག་འཛིན་པའི་ཐབས་མེད་དོ་ཞེས་སྨྲས་ན་ཟས་དེ་ཁོ་ན་སྲོག་འཛིན་པའི་ཐབས་ཡིན་པར་གོ་བ་བཞིན་ནོ། །གལ་ཏེ་ཉོན་མོངས་པ་མ་ཞི་ན་ཅིར་འགྱུར་ཞེ་ན་ཉོན་མོངས་པ་སྲིད་པའི་རྩ་བ་ཡིན་པས་དེ་ལས་བསགས་ནས་འཇིག་རྟེན་པ་རྣམས་སྲིད་པ་སྟེ་འཁོར་བར་འཁྱམས་ལ་དེ་ཉིད་མཚོ་དང་ཆོས་མཐུན་པས་སྲིད་མཚོ་ཞེས་གཟུགས་ཅན་གྱི་རྒྱན་མཛད་པའོ། །འདིར་ཞེས་པ་ནི་ཉེར་ལེན་གྱི་ཕུང་པོ་ལྔ་པོ་འདི་ཉིད་སྲིད་པ་ཡིན་གྱི་གཞན་མེད་དོ་ཞེས་དགག་པའི་ཕྱིར་སྨྲོས་སོ། །འཁྱམས་ཞེས་པ་ནི་འཇིག་རྟེན་པ་སྲིད་པ་དེའི་ངོ་བོར་གནས་པ་ལ་གཞིའི་སྒྲ་སྦྱར་བ་སྟེ་ཤིང་པ་ལ་ཤ་ལ་ཀུན་དགའ་ར་བ་བརྟེན་ཏོ་ཞེས་པ་ལྟ་བུའོ། །དེ་བས་ན་ཞེས་པ་ནི་རྒྱུ་མཚན་རྗོད་པའི་ཚིག་སྟེ་དེ་ལྟ་ཡིན་པ་དེའི་ཕྱིར་ཞེས་པའི་དོན་ཏོ། །དེའི་ཕྱིར་ནི་ཆོས་རབ་ཏུ་རྣམ་འབྱེད་ཀྱི་ཤེས་རབ་དེའི་དོན་དུ་ཞེས་པ་སྟེ། དེ་རྒྱུད་ལ་སྐྱེད་པའི་དགོས་པ་དེའི་དོན་དུ་ཆོས་མངོན་པ་བསྟན་ཅེས་པའོ། །དང་པོ་སུས་བསྟན་པ་ནི། ཆོས་མངོན་པ་སྡེ་བདུན་པོ་འདི་ནི་དང་པོར་སྟོན་པས་གསུངས་སོ། །དེ་ཉིད་དགྲ་བཅོམ་པ་རྣམས་ཀྱིས་བསྡུས་ཏེ། དཔེར་ན། ཀྱེ་མ་འདུས་བྱས་རྣམས་མི་རྟག །ཅེས་བྱ་བ་ལ་སོགས་པ་སིལ་བུར་གསུངས་པ་རྣམས་གནས་བརྟན་ཆོས་སྐྱོབ་ཀྱིས་བསྡུས་པའི་ཆེད་དུ་རྗོད་པའི་སྡེ་བཞིན་ནོ། །དེ་ལྟ་ན་དགོས་པ་དང་བཅས་པ་དང་། ཡིད་ཆེས་པར་བསྟན་པ་ཡིན་པས་དེའི་དོན་བསྡུས་ནས་སློབ་དཔོན་ཆོས་མངོན་པའི་མཛོད་འཆད་པར་རིགས་པ་ཡིན་ནོ། །སྟོན་པས་གསུངས་ན་ཇི་ལྟར་བསྟན་བཅོས་སུ་གཞག་ཅེ་ན། འཆོས་སྐྱོབ་བྱེད་ཅིང་དོན་དམ་པར་བསྟན་བཅོས་ཡིན་པའི་ཕྱིར་རོ། །དེ་སྐད་དུ་རྣམ་བཤད་རིགས་པར། སངས་རྒྱས་ཀྱི་གསུང་ཁོ་ན་དོན་དམ་པར་བསྟན་བཅོས་ཡིན་པས་ཞེས་སོ། །གང་གང་གིས་བསྡུས་ཞེ་ན། ཡེ་ཤེས་ལ་འཇུག་ཀ་ཏྱའི་བུས། །རབ་ཏུ་བྱེད་པ་དབྱིག་བཤེས་ཀྱིས། །རྣམ་ཤེས་ཚོགས་ནི་ལྷ་སྐྱིད་ཀྱིས། །ཆོས་ཀྱི་ཕུང་པོ་ཤཱ་རིའི་བུས། །གདགས་པའི་བསྟན་བཅོས་མོའུ་གལ་བུས། །འགྲོ་བའི་རྣམ་གྲངས་གསུས་པོ་ཆེས། །ཁམས་ཀྱི་ཚོགས་ནི་གང་བོས་བསྡུས། །ཞེས་པའོ། །གང་སྤེལ་གྱིས། འགྲོ་བའི་རྣམ་གྲངས་ཤཱ་རིའི་བུས། །ཞེས་བཤད་དོ། །ལོ་ཞེས་པ་ནི་རྒྱལ་སྲས་ཀྱིས་འདི་ནི་ཆོས་མངོན་པའི་ལུགས་ཡིན་གྱི་མདོ་སྡེ་པ་ཁོ་བོ་ཅག་གི་མ་ཡིན་ནོ་ཞེས་ཕ་རོལ་གྱི་འདོད་སྟོན་པར་བྱེད་པའོ་ཞེས་དང་། གང་སྤེལ་གྱིས་ལོའི་སྒྲ་ནི་གཞན་གྱི་བསམ་པ་རབ་ཏུ་བསྟན་པར་བྱ་བའི་ཕྱིར་རོ་ཞེས་སོ། །མདོ་སྡེ་པ་རང་གི་ལུགས་ནི། ཆོས་མངོན་པ་བྱེད་པ་ནི་མང་པོ་ཞིག་ཡོད་པར་གྲག་སྟེ། དགྲ་བཅོམ་པ་དེ་དང་དེས་བྱས་སོ་ཞེས་ཟེར་རོ། །དེ་ལྟ་ན་དེ་དག་མངོན་པའི་སྡེ་སྣོད་མ་ཡིན་པའི་ཕྱིར་སྡེ་སྣོད་གསུམ་མ་ཚང་བར་འགྱུར་རོ་ཞེ་ན། མདོ་སྡེ་གང་ལས་ཆོས་ཀྱི་མཚན་ཉིད་བརྗོད་ཅིང་དོན་གཏན་ལ་འབེབས་པ་དེ་ཉིད་མངོན་པ་ཡིན་པའི་ཕྱིར་སྐྱོན་མེད་དོ་ཞེས་སོ། །མདོ་སྡེ་པའི་དོན་ནི་མདོ་ཚད་མར་བྱེད་ཀྱི་བསྟན་བཅོས་ཚད་མར་མི་བྱེད་པའོ། །བྱེ་བྲག་ཏུ་སྨྲ་བ་ནི་བྱེ་བྲག་ཏུ་བཤད་པས་རྩེ་ཞིང་སྤྱོད་པའམ། ཡང་ན་བྱེ་བྲག་ཏུ་བཤད་པ་རིག་པས་སོ། །གཞུང་དོན་ཆོས་མངོན་པའི་ཡུལ་ལ་གཉིས་ལས། སྤྱི་དོན་རྣམ་པར་གཞག་པ་ལ་གྲངས་ངེས་པ་དང་། གོ་རིམ་ངེས་པ་གཉིས་ཀྱི་དང་པོ་ནི་འཆད་པ་པོ་དག་དམིགས་པའི་ཡུལ་ཤེས་བྱ་མ་བསྟན་ན་གང་ལ་དམིགས་ནས་ཉམས་སུ་ལེན་མི་ཤེས་ཤིང་། སྤྱོད་པ་ཉམས་ལེན་གྱི་ཐབས་མ་བསྟན་ན་དངོས་སུ་སྒྲུབ་པ་ལ་འཇུག་མི་ཤེས་པས་འབྲས་བུ་མི་འཐོབ་ལ། འབྲས་བུ་མ་བསྟན་ན་དེ་ལ་སྤྲོ་བ་མེད་པས་ལམ་ལ་མི་འཇུག་སྟེ། དེའི་ཕྱིར་དམིགས་ཡུལ་ཤེས་བྱ་ནི་ཇི་སྙེད་པ་དང་ཇི་ལྟ་བ་ཡིན་པས་གནས་དང་པོ་ལྔས་བསྟན་ལ། ཉམས་ལེན་གྱི་ཐབས་དྲུག་པས་བསྟན་ཅིང་། དེའི་འབྲས་བུ་གནས་ཕྱི་མ་གཉིས་ཀྱིས་བསྟན་ཏོ་ཞེས་འཆད་དོ། །སློབ་དཔོན་གང་སྤེལ་ནི། གྲངས་དང་མཚན་ཉིད་བསྟན་པ་དང་། །དེ་བཞིན་རབ་དབྱེ་བསྡུ་བ་དང་། །སྒྲུབ་བྱེད་མཚུངས་པར་ལྡན་པ་སྟེ། །ཆོས་ནི་དྲུག་ཏུ་རབ་ཏུ་བསྒྲགས། །ཞེས་པ་སྟེ། དེ་དག་ཀྱང་རིམ་པ་ལྟར། ཟག་བཅས་ཟག་པ་མེད་ཆོས་རྣམས། །ཞེས་དང་། ཚོར་བ་མྱོང་བའོ་ཞེས་དང་། བསྟན་ཡོད་འདིར་ནི་གཟུགས་གཅིག་པུ། །ཞེས་དང་། ཕུང་པོ་དང་ནི་སྐྱེ་མཆེད་དང་། །ཁམས་གཅིག་གིས་ནི་ཐམས་ཅད་བསྡུས། །ཞེས་དང་། དབང་ཕྱུག་སོགས་མིན་རིམ་སོགས་ཕྱིར། །ཞེས་དང་། བདེ་བ་དག་དང་འདོད་ཆགས་སུ། །མཚུངས་ལྡན་ཞེས་པ་ལྟ་བུ་སྟེ་དེ་དག་གིས་ཤེས་བྱའི་ཆོས་རྣམས་གཏན་ལ་འབེབས་པ་ལ་གནས་བརྒྱད་དུ་ཕྱེ་ནས་བསྟན་ཏོ། །གོ་རིམ་ངེས་པ་ནི། སློབ་དཔོན་གྱིས། ཟག་བཅས་ཟག་པ་མེད་ཆོས་རྣམས། །ཞེས་གང་གསུངས་པ་གདུལ་བྱ་རྣམས་ལ་བླང་དོར་གྱི་ཆོས་སུ་ཉེ་བར་མཁོ་བས་ཀུན་ནས་ཉོན་མོངས་དང་རྣམ་པར་བྱང་བའི་ཕྱོགས་ལས་བརྩམས་ཏེ་བསྟན་བཅོས་འདི་མཛད་པས་དེ་གཉིས་ཐུན་མོང་བ་བསྟན་པའི་ཕྱིར་གནས་དང་པོ་གཉིས་སྟོན་ལ། དེ་ལས་ཐོག་མར་དེ་གཉིས་ཀྱང་ཕུང་པོ་དང་སྐྱེ་མཆེད་དང་ཁམས་ཀྱིས་བསྡུས་ཤིང་དེའི་བདག་ཉིད་ཡིན་པས། དེ་ལྟར་རྣམ་གཞག་མཛད་པར་དགོངས་ནས་དེ་རྣམས་དང་པོར་བསྟན་པའི་ཕྱིར་ཏེ་ཕལ་ཆེ་བ་ཁམས་ལས་བརྩམས་པས་དེའི་མིང་གིས་སོ། །དེ་ནས་ཉོན་མོངས་རྣམ་བྱང་ལ་འཇུག་པ་དང་དམིགས་པ་ཡང་དབང་པོའི་སྒོ་ནས་ཡིན་པས་དེའི་མཇུག་ཐོག་ཏུ་དེ་ཉིད་སྐབས་སུ་བབ་པས་དབང་པོ་བསྟན་པ་དང་། དེ་ནས་ཀུན་ནས་ཉོན་མོངས་ཀྱི་དབང་དུ་མཛད་ནས་ཁམས་དང་དབང་པོའི་བདག་ཉིད་ཅན་གྱི་སེམས་ཅན་དང་སྣོད་ཀྱི་འཇིག་རྟེན་རིམ་པ་ལྟར་མ་རིག་པ་ལ་སོགས་པ་དང་། རླུང་གི་དཀྱིལ་འཁོར་ལ་སོགས་པ་ཇི་ལྟར་འབྱུང་བ་སྟོན་པར་རིགས་པར་དགོངས་ནས་འཇིག་རྟེན་བསྟན་པ་དང་། དེ་ལྟར་ཁྱད་པར་མཐའ་ཡས་པ་དག་ཀྱང་མི་མཐུན་པའི་རྒྱུ་ལས་བྱུང་བ་མ་ཡིན་གྱི་ལས་ལས་བྱུང་ངོ་ཞེས་དེ་ལས་བརྩམས་ནས་སྟོན་པར་རིགས་པས་ན་ལས་བསྟན་པ་དང་། ལས་འབའ་ཞིག་ལས་སྲིད་པ་མི་འགྲུབ་ཀྱི་དེ་ཉིད་ཉོན་མོངས་པ་ལ་རག་ལུས་པར་བསྟན་པར་དགོངས་ནས་ཕྲ་རྒྱས་བསྟན་པ་དང་། རྣམ་པར་བྱང་བའི་དབང་དུ་མཛད་ནས་རྣམ་པར་བྱང་བའི་ཐབས་ནི། དེ་ལ་འཇུག་པ་མི་སྡུག་དང་། །ཞེས་པ་ལ་སོགས་པ་ལམ་དང་། དེ་སྒྲུབ་པའི་གང་ཟག་བསྟན་པའི་ཕྱིར་ལམ་དང་གང་ཟག་བསྟན་པ་དང་། ཉོན་མོངས་པ་རྣམས་ནི་ཡེ་ཤེས་ཀྱིས་གཞོམ་པར་བྱ་བ་ཡིན་ནོ་ཞེས་འབྱུང་ལ། དེའང་ཤེས་པ་ཡིན་པས་དེའི་ཕྱིར་ཤེས་པ་རྣམས་དང་དེས་ཐོབ་པར་བྱ་བའི་ཡོན་ཏན་རྣམས་བསྟན་པའི་དོན་དུ་ཡེ་ཤེས་བསྟན་པ་དང་། སེམས་མཉམ་པར་བཞག་ན་ཡང་དག་པ་ཇི་ལྟ་བ་བཞིན་རབ་ཏུ་ཤེས་སོ་ཞེས་འབྱུང་བས་དེ་ལྟར་ཤེས་པ་རྣམས་བསམ་གཏན་མེད་པར་མ་ཡིན་པས་བསམ་གཏན་དང་དེ་ལ་བརྟེན་པའི་ཡོན་ཏན་རྣམས་བཤད་པའི་ཕྱིར་སྙོམས་འཇུག་བསྟན་པའོ། །གང་ཟག་དགག་པ་ནི་གནས་བརྒྱད་པའི་ཞར་ལ་འོངས་པའོ་ཞེས་འཆད་དོ། །གཞུང་གི་དོན་ལ་གནས་བརྒྱད་ལས། དང་པོ་ལ་གཉིས་ལས་མདོར་བསྟན་པ་ནི། གང་དག་རྣམ་པར་དབྱེ་བར་བྱ་བའི་ཆོས་རྣམས་གང་ཞེ་ན། ཟག་བཅས་དང་ཟག་པ་མེད་པ་སྟེ་དེ་དག་རང་སྤྱིའི་མཚན་ཉིད་འཛིན་པའི་ཕྱིར་ཆོས་ཡིན་ལ། དེ་ནི་འདི་ཙམ་དུ་ཟད་ཀྱི་དེ་གཉིས་ལས་རྫས་གཞན་མེད་པའི་ཕྱིར་ཆོས་རྣམས་ཞེས་སྨྲོས་པར་རྒྱལ་སྲས་འཆད་དོ། །གང་སྤེལ་ནི་ཆོས་ཞེས་སྨྲོས་པ་ནི་ཆོས་ཙམ་ཡིན་གྱི་བདག་དང་བདག་གི་བ་མ་ཡིན་ནོ་ཞེས་ཤེས་པའི་དོན་དུའོ་ཞེས་སོ། །འདིས་ནི་མདོར་བསྡུས་ནས་བསྟན་གྱི་རྒྱས་པར་བསྟན་བཅོས་ཡོངས་སུ་རྫོགས་ཀྱི་བར་གྱིས་སྟོན་ནོ། །འོ་ན་ཅི་དབྱེ་བར་བྱ་བ་ནི་ཕུང་པོ་ལྔའོ་ཞེས་སམ། སྐྱེ་མཆེད་དང་ཁམས་སོ་ཞེས་ཅི་སྟེ་མི་སྟོན་ཅེ་ན། སློབ་དཔོན་ནི་ཆོས་ཐམས་ཅད་མདོར་བསྡུས་ནས་བསྟན་པར་བཞེད་པ་དང་། ཀུན་ནས་ཉོན་མོངས་པ་དང་རྣམ་པར་བྱང་བའི་ཕྱོགས་བསྟན་ན་དེ་དག་བོར་བ་དང་བསྟེན་པའི་སྒོ་ནས་ངེས་པར་ལེགས་པར་འཐོབ་པར་འགྱུར་བར་ཐུགས་ལ་བཞག་ནས་སྟོན་པར་མཛད་ན་ཕུང་པོས་ནི་མ་བསྡུས་ཤིང་སྐྱེ་མཆེད་དང་ཁམས་གང་བསྟན་ཀྱང་ཉོན་མོངས་དང་རྣམ་བྱང་གསལ་བར་མི་མཚོན་པས་འཆོལ་བའི་ཕྱིར་རོ་ཞེས་དང་། ཡང་འདུས་བྱས་འདུས་མ་བྱས་སམ་གཟུགས་ཅན་གཟུགས་ཅན་མ་ཡིན་པ་ལ་སོགས་པ་མདོར་བསྡུས་ཏེ་སྟོན་པ་གཞན་ཡང་ཡོད་ན་ཅིའི་ཕྱིར་འདི་ཁོ་ན་སྟོན་ཅེ་ན། དེ་དག་གིས་ཀྱང་དེ་ལྟར་མི་མཚོན་པས་འཆོལ་བའི་ཕྱིར་ཞེས་གང་སྤེལ་འཆད་དོ། །རྒྱལ་སྲས་ནི་གང་ཞིག་བཤད་ན་བརྒལ་ཞིང་བརྟག་པ་མཉམ་པོར་མཚུངས་པའམ་སྔ་མ་ལྟར་འཆད་དོ། །རྒྱས་པར་བཤད་པ་ལ་བཞི་ལས་ཟག་བཅས་ནི། ལམ་གྱི་བདེན་པ་མ་གཏོགས་པའི་འདུས་བྱས་རྣམས་ཟག་བཅས་ཞེས་རང་གི་ངོ་བོ་བསྟན་ཏེ། གང་སྤེལ་གྱིས་ལམ་མ་གཏོགས་པའི་འདུས་བྱས་རྣམས་ཞེས་བྱ་བ་ནི་རང་གི་ངོ་བོའོ་ཞེས་སོ། །དེ་མཚན་གཞིར་ཡང་གཟུང་ངོ་། །སློབ་དཔོན་ཡོན་ཏན་བློ་གྲོས་ནི་ཆོས་ཐམས་ཅད་ཟག་པའི་དམིགས་པ་ཡིན་ན་ཅིའི་ཕྱིར་དེ་ཁོ་ན་ཟག་བཅས་ཞེས་འཆད་ཀྱང་དེ་ནི་མི་རིགས་ཏེ། རྒྱལ་སྲས་ཀྱིས་ཆོས་ཐམས་ཅད་ཟག་པ་རྣམས་ཀྱི་དམིགས་པ་ཡིན་ནོ་ཞེས་བྱ་བ་འདི་ནི་ཆོས་མངོན་པ་བ་མ་ཡིན་ཏེ་ནམ་མཁའ་དང་བརྟགས་མིན་ཟག་པའི་དམིགས་པ་མ་ཡིན་པའི་ཕྱིར་རོ་ཞེས་སོ། །དེའི་ཕྱིར་ཆོས་མངོན་པའི་གྲུབ་པའི་མཐའ་དང་འགལ་བས་སོ། །གལ་ཏེ་ཟག་པ་དང་མཚུངས་པར་ལྡན་པའམ་ཟག་པ་དང་ལྷན་ཅིག་འབྱུང་བའམ། ཟག་པའི་རྟེན་བདག་རྐྱེན་བྱེད་པ་ཡིན་ན། ཕྱི་རོལ་གྱི་དངོས་པོ་དེ་མ་ཡིན་པར་འགྱུར་ལ། ཟག་པའི་དམིགས་པ་བྱེད་པ་ཡིན་ན་འགོག་ལམ་ཡང་དེར་འགྱུར་བས་མཚན་ཉིད་ནི་གང་གི་ཕྱིར་ཏེ་འདི་ལྟར་དེ་དག་ལ་ཟག་པ་ཉོན་མོངས་པ་རྣམས་དམིགས་པའམ་མཚུངས་ལྡན་གྱི་སྒོ་ནས་ཀུན་ཏུ་རྒྱས་པར་འགྱུར་བ་ཞེས་པ་སྟེ་ཆོས་གང་ཞིག་ཟག་པ་རྒྱས་སུ་རུང་བའོ། །དེའི་ཕྱིར་ཟག་བཅས་སོ། །རྒྱས་པ་ནི་གནས་ཐམས་ཅད་ནས་རྒྱུན་ཆགས་སུ་སྐྱེར་རུང་བའམ་རྒྱལ་སྲས་པཎྜི་ཏ། ཡང་ན་ཡུལ་དེ་དང་འཕྲོད་ཅིང་མཐུན་པ་ལ་བཤད་དོ། །གལ་ཏེ་དགྲ་བཅོམ་པའི་མིག་སོགས་དང་ཟག་པ་ཡང་ཟག་བཅས་མ་ཡིན་པར་འགྱུར་རོ་ཞེ་ན། །གཞན་གྱི་ཉོན་མོངས་པ་དང་རང་སའི་ཀུན་འགྲོ་རྒྱས་པའི་ཕྱིར་སྐྱོན་མེད་དོ། །ཟག་མེད་ནི་ཚིག་རྐང་པ་གསུམ་གྱིས་སྟོན་ཏེ། འདི་ལ་ཁ་ཅིག ལམ་མ་གཏོགས་པའི་འདུས་བྱས་རྣམས། དང་། ཟག་བཅས་ཞེས་བསྟན་པའི་ཤུགས་ལས་ལྷག་མ་རྣམས་དོན་གྱིས་ཟག་མེད་དུ་གོ་བས་དེ་དག་མདོར་བརྗོད་མི་དགོས་སོ་ཞེ་ན། སློབ་དཔོན་ཡོན་ཏན་བློ་གྲོས་ན་རེ། ལམ་ནི་འཇིག་རྟེན་པ་དང་འདས་པ་གཉིས་ཡིན་པས་འཇིག་རྟེན་པའང་ཟག་མེད་དུ་དོགས་པར་འགྱུར་བས་དེ་ལས་ཁྱད་པར་དུ་བྱ་བའི་ཕྱིར་དང་། གང་འཇིག་རྟེན་ན་དེ་ལྟར་གྲགས་ན་དོན་གྱིས་གོ་བར་འགྱུར་བ་ལས་འདུས་མ་བྱས་ཟག་མེད་དུ་མ་གྲགས་པའི་ཕྱིར་ཞེའོ། །པཎྜི་ཏ་་་་་་ཁ་ཅིག་ན་རེ། དོན་གྱིས་གོ་ཡང་ཕུང་པོ་གསུམ་པ་ཡོད་པར་དོགས་ཏེ། དཔེར་ན་ཚོར་བ་བདེ་སྡུག་མ་ཡིན་པའི་བཏང་སྙོམས་ལྟར་གཉིས་ཀ་མ་ཡིན་པའམ། དཔེ་སྟོན་པ་དག་གིས་དགྲ་བཅོམ་པའི་མིག་སོགས་དང་ཕྱིའི་གཟུགས་སོགས་ཟག་པའི་རྟེན་མ་ཡིན་པས་ཟག་མེད་དང་ཟག་པའི་གཉེན་པོ་མ་ཡིན་པས་ཟག་བཅས་ཏེ་རྣམ་གྲངས་པའི་ཟག་བཅས་དང་ཟག་མེད་གཉིས་ཡིན་དུ་རྟོགས་པས་དེ་དག་བསལ་ནས་རྣམ་གྲངས་མེད་པར་ཟག་མེད་ཡིན་པར་བསྟན་པའི་ཕྱིར་རོ་ཞེས་འཆད་དོ། །གཞན་དག་ནི་དོན་གྱིས་གོ་ཡང་གསལ་བར་བྱ་བའི་ཕྱིར་འཆད་པས་སྐྱོན་མེད་དོ་ཞེའོ། །དེའི་ཕྱིར་ཟག་མེད་ནི་ལམ་གྱི་བདེན་པ་དང་རྒྱུ་རྐྱེན་གྱིས་འདུས་མ་བྱས་པ་རྣམ་པ་གསུམ་ཡིན་ནོ་ཞེས་བྱ་སྟེ། དང་ནི་སྡུད་པའི་ཚིག་ཡིན་ལ། རྣམ་གསུམ་ཞེས་པ་ནི་གནས་མ་བུའི་སྡེ་པ་དག་འདུས་མ་བྱས་མྱ་ངན་ལས་འདས་པ་གཅིག་པུར་སྨྲ་བ་དང་། བྱེ་བྲག་པ་རྡུལ་ཕྲ་རབ་ལ་སོགས་པ་མང་དུ་སྨྲ་བ་དགག་པའི་ཕྱིར་སྨྲོས་སོ། །ཡང་སྟེ་ཞེས་པ་ནི་ཟག་མེད་དེ་ཙམ་ཞིག་ཡིན་གྱི་གཞན་མེད་དོ་ཞེས་ངེས་པར་གཟུང་བའི་དོན་ཏེ། གང་སྤེལ་གྱིས་ཡང་གི་སྒྲ་ནི་ངེས་པར་གཟུང་བའི་དོན་ཏོ་ཞེས་སོ། །རྣམ་པ་གསུམ་ནི་ནམ་མཁའ་དང་ནི་འགོག་པ་གཉིས་ཏེ། དེ་ཡང་སོ་སོར་བརྟགས་པས་འགོག་པ་དང་། སོ་སོར་བརྟགས་པ་མ་ཡིན་པས་འགོག་པའོ། །དེ་ལྟར་རང་གི་ངོ་བོ་བསྟན་པ་དེ་ཉིད་མཚན་གཞིར་གཟུང་ངོ་། །མཚན་ཉིད་ནི་སྔར་གྱི་དེ་ཉིད་བཟློག་པ་སྟེ། གང་སྤེལ་གྱིས། མཚན་ཉིད་ནི་གང་ཕྱིར་དེ་དག་ལ། ཟག་རྣམས་རྒྱས་པར་འགྱུར་ཞེས་སྨྲས་ཟིན་པ་བཟློག་པའི་སྒོ་ནས་རྟོགས་པ་ཉིད་དོ་ཞེས་སོ། །དེའི་ཕྱིར་ཆོས་གང་ཞིག་ཟག་པ་རྒྱས་སུ་མི་རུང་བའམ། ཆོས་གང་ཞིག་སྤང་བྱ་མ་ཡིན་པ་ཡིན་པའོ། །འདུས་མ་བྱས་ལ་གཉིས་ལས་དངོས་ནི། འདུས་མ་བྱས་གསུམ་བཤད་པ་དེ་ལ་ནམ་མཁའ་ནི་རྟག་པ་གང་ཞིག་མི་སྒྲིབ་པ་ཞེས་པ་མཚན་ཉིད་དོ། །འོ་ན་འགོག་པ་གཉིས་ནམ་མཁར་འགྱུར་རོ་ཞེ་ན། དེ་གཉིས་གང་ལ་ལྡན་པ་དེ་ལ་རིམ་པ་ལྟར་རང་གི་དགག་བྱ་ཟག་བཅས་དང་འདུས་བྱས་ཡིན་པའི་རང་གི་ངོ་བོ་དགག་བྱ་དེ་ལྡན་པར་འགྱུར་བ་ངེས་པར་འགོག་པའི་ཕྱིར་དང་དེ་སྐྱེ་བའི་གེགས་སུ་འགྱུར་བའི་ཕྱིར་སྒྲིབ་བོ། །ཡང་གལ་ཏེ་རྩིག་པ་ལ་སོགས་པའི་གོ་ས་ན་ནམ་མཁའ་ཡོད་ན་མི་སྒྲིབ་པ་ཡོད་པའི་ཕྱིར་རྩིག་པ་ལ་སོགས་པ་གཞན་ཆུད་པར་འགྱུར་ལ། མེད་ན་རེས་འགའ་བ་ཡིན་པའི་ཕྱིར་མི་རྟག་པར་འགྱུར་རོ་ཞེ་ན། རྟགས་མ་གྲུབ་སྟེ། དེ་ལ་ནམ་མཁའ་མེད་པར་གྱུར་ན་གོ་འབྱེད་པ་མེད་པའི་ཕྱིར་རྩིག་པ་ལ་སོགས་པ་དེ་དག་ཉིད་ཀྱང་མི་གནས་པར་ཐལ་བར་འགྱུར་ལ། བྲམ་ཟེ་ཞིག་གིས། ཀྱེ་གོའུ་ཏ་མ་ས་ཅི་ལ་རྟེན་ལགས། བྲམ་ཟེ་ས་ཆུ་ལ་རྟེན་ཏོ། །གོའུ་ཏ་མ་ཆུ་ཅི་ལ་རྟེན་ལགས། བྲམ་ཟེ་ཆུ་རླུང་ལ་རྟེན་ཏོ། །གོའུ་ཏ་མ་རླུང་ཅི་ལ་རྟེན་ལགས། བྲམ་ཟེ་རླུང་ནམ་མཁའ་ལ་རྟེན་ཏོ། །གོའུ་ཏ་མ་ནམ་མཁའ་ཅི་ལ་རྟེན་ལགས། བྲམ་ཟེ་ཧ་ཅང་ཐལ་ཆེས་ཏེ་ནམ་མཁའ་ནི་རྟེན་མེད་པ་སྣང་བ་མེད་པ་དམིགས་པ་མེད་པའོ། །ཞེས་རྩིག་པ་ལ་སོགས་པའི་གོ་ས་ན་ནམ་མཁའ་ཡོད་པར་གསུངས་པའི་ཕྱིར་རོ། །དེ་ལྟ་ཡིན་ཀྱང་རྩིག་པ་ལ་སོགས་པ་གཞན་ཚུད་པར་ཐལ་བར་ཡང་མི་འགྱུར་ཏེ་དེ་ཉིད་ཀྱིས་གེགས་བྱས་པའི་ཕྱིར་རོ་ཞེས་རྒྱལ་སྲས་འཆད་དོ། །འདི་ལ་འཆད་པ་པོ་དག་ནི་ལུང་དེ་ལ་བརྟེན་ནས་རླུང་རྟེན་པའི་དོན་བྱེད་ནུས་པའི་ཕྱིར་ནམ་མཁའ་རྫས་སུ་ཡོད་པར་བྱེ་བྲག་ཏུ་སྨྲ་བ་ཁས་ལེན་ཏོ་ཞེས་འཆད་ཀྱང་ཊཱིཀ་བྱེད་དག་གིས་དེ་ལྟར་མ་བཤད་པའི་ཕྱིར་དང་། དོན་བྱེད་ནུས་པ་ལ་མི་རྟག་པའི་ཁྱབ་པ་འདི་པས་ཀྱང་ཁས་ལེན་པས་མི་རྟགས་པར་ཐལ་བར་འགྱུར་བ་དང་འབྲས་བུ་ཡོད་པར་ཐལ་བར་ཡང་སྤང་དཀའ་བས་འདི་ནི་ལེགས་པར་བཤད་པ་མ་ཡིན་ནོ། །མཚན་གཞི་ནི་བརྟགས་མིན་འགོག་པ་ལས་རྫས་གཞན་པའི་འདུས་མ་བྱས་ལུང་མ་བསྟན་ཞིག་གོ །སྒྲ་དོན་ནི་ཨཱ་ཀཱ་ཤའི་སྒྲ་ལས་ནམ་མཁའ་སྟེ་གོ་འབྱེད་པའི་དོན་གྱིས་སོ། །སོ་སོར་བརྟགས་པས་འགོག་པའི་མཚན་ཉིད་ནི་འགོག་པ་གང་ཞིག་ཟག་པ་དང་བཅས་པའི་ཆོས་རྣམས་དང་བྲལ་བའོ། །བརྟགས་མིན་འགོག་པ་ནི་དེར་ཐལ་བར་མི་འགྱུར་ཏེ། རྒྱལ་པོའི་སྲས་ཀྱིས། གང་བྲལ་བའོ་ཞེས་ཁྱད་པར་དུ་བྱས་པའི་ཕྱིར་མི་རྟག་པ་ཉིད་ཀྱི་འགོག་པ་དང་སོ་སོར་བརྟགས་པ་མ་ཡིན་པས་འགོག་པ་བསལ་བ་ཡིན་ཏེ། འགོག་པ་དེ་དག་ནི་བྲལ་བའི་མཚན་ཉིད་ཅན་མ་ཡིན་ནོ་ཞེས་གསུངས་པའི་ཕྱིར་རོ། །མཚན་གཞི་ནི་འདུས་མ་བྱས་དགེ་བའོ། །སྒྲ་དོན་ནི་སྡུག་བསྔལ་ལ་སོགས་པ་འཕགས་པའི་བདེན་པ་རྣམས་ལ་སོ་སོར་རྟོག་པ་ནི་སོ་སོར་བརྟགས་པ་སྟེ། ཟག་པ་མེད་པའི་ཤེས་རབ་ཡིན་ལ། དེའི་བྱེ་བྲག་བར་ཆད་མེད་པའི་ལམ་དེས་ཐོབ་པར་བྱ་བའི་འགོག་པ་ཡིན་པས་བར་གྱི་ཚིག་མི་མངོན་པར་བྱས་པ་སྟེ། དཔེར་ན་བ་ལང་དག་དང་ལྡན་པའི་ཤིང་རྟ་ལ་བ་ལང་གི་ཤིང་རྟ་ཞེས་པ་ལྟ་བུའོ། །ཅི་སོ་སོར་བརྟགས་པས་འགོག་པ་ཐམས་ཅད་རྫས་གཅིག་གམ་ཐ་དད་ཅེ་ན། ལྡན་པའི་རྫས་སྤང་བྱ་རྣམས་རྫས་ཐ་དད་སོ་སོ་བ་བཞིན་དུ་འགོག་པ་རྣམས་ཀྱང་རྫས་ཐ་དད་སོ་སོ་བ་ཡིན་ཏེ། དེའི་ཕྱིར་འགྲེལ་པར། ལྡན་པའི་རྫས་རྣམས་ཇི་སྙེད་པ་བྲལ་བའི་རྫས་རྣམས་ཀྱང་ཇི་སྙེད་དོ་ཞེས་སོ། །དེ་ལྟ་མ་ཡིན་པར་རྫས་གཅིག་ན་སྡུག་བསྔལ་མཐོང་སྤང་སྤངས་པའི་འགོག་པ་མངོན་དུ་བྱས་པ་ན་སྤང་བྱ་ལྷག་མ་རྣམས་སྤངས་པའི་འགོག་པའང་མངོན་དུ་བྱས་པར་འགྱུར་ལ། དེ་ལྟ་ན་མངོན་དུ་བྱ་བའི་ཕྱིར་ལམ་བསྒོམ་པ་དོན་མེད་པར་འགྱུར་རོ། །འོ་ན་ཆོས་སྦྱིན་མའི་མདོ་ལས་ཁྱིམ་བདག་སོགས་དགེ་སློང་མ་ཆོས་སྦྱིན་ལ་འཕགས་མ་འགོག་པ་འདྲ་བ་ལགས་སམ་ཞེས་དྲིས་པ་དང་། ཚེ་དང་ལྡན་པ་ས་ག་འགོག་པ་འདྲ་བ་མ་ཡིན་ནོ་ཞེས་གསུངས་པ་དང་འགལ་ལོ་ཞེ་ན། སྐྱོན་མེད་དེ། འདིར་རྒྱུའི་སྒྲ་མི་མངོན་པར་བྱས་ནས་འདི་ལ་འདྲ་བའི་རྒྱུ་ཡང་མོད་ལ་འདི་གཞན་གང་གིའང་འདྲ་བའི་རྒྱུ་མ་ཡིན་ནོ་ཞེས་བྱ་བ་ཡིན་གྱི་འགོག་པ་ནང་ཕན་ཚུན་འདྲ་བར་མེད་པར་སྟོན་པ་མ་ཡིན་ནོ་ཞེས་ཊཱིཀ་བྱེད་དག་འཆད་དོ། །སོ་སོར་བརྟགས་མིན་གྱི་འགོག་པའི་མཚན་ཉིད་ནི་རང་གི་དགག་བྱ་ད་ལྟར་དུ་སྐྱེ་བ་ལ་གཏན་དུ་གེགས་བྱེད་པའི་འགོག་པ་གང་ཞིག་སོ་སོར་བརྟགས་འགོག་ལས་རྫས་གཞན་པའོ། །འདིས་ནི་འགོག་པ་ལྔ་ལས་སྐྱེ་བ་ལ་གེགས་བྱེད་པ་མ་ཡིན་གྱི་ཆོས་ད་ལྟར་གནས་པ་ལ་གེགས་བྱེད་པ་མི་རྟག་པའི་འགོག་པ་དང་། དགག་བྱ་སེམས་དང་སེམས་ལས་བྱུང་བ་སྐྱེ་བ་ལ་གེགས་བྱེད་ཀྱང་རེ་ཞིག་ཡིན་གྱི་གཏན་དུ་མ་ཡིན་པ་སྐྱེ་བའི་འགོག་པ་འདུ་ཤེས་མེད་པ་དང་། སྙོམས་འཇུག་གི་འགོག་པ་སྙོམས་འཇུག་གཉིས་དང་། བརྟགས་འགོག་ལས་རྫས་གཞན་ཞེས་པས་དེ་ཉིད་སེལ་བར་བཤད་དོ། །འགོག་པ་ཞེས་པས་དེ་མ་ཡིན་པ་རྣམ་པར་གཅོད་ནུས་སོ། །མཚན་གཞི་ནི་ནམ་མཁའ་ལས་རྫས་གཞན་པའི་འདུས་མ་བྱས་ལུང་མ་བསྟན་རྫས་སུ་གྲུབ་པ་ཞིག་སྟེ། དཔེར་ན་གཟུགས་སྔོན་པོ་ལ་མིག་དང་ཡིད་གཡེངས་བའི་ཚེ་ད་ལྟར་གྱི་གཟུགས་གཞན་དང་སྒྲ་དང་དྲི་རོ་རེག་བྱ་རྣམས་འདས་པར་སོང་བས་དེ་ལ་དམིགས་པའི་དབང་ཤེས་སྐྱེ་བའི་རྐྱེན་མ་ཚང་བས་དེའི་བརྟགས་མིན་ཐོབ་པ་ལྟ་བུའོ། །རྐྱེན་གང་མ་ཚང་ཞེ་ན། ཡུལ་དེ་དག་འདས་པར་སོང་བ་ལ་དབང་པོའི་ཤེས་པས་དམིགས་པའི་མཐུ་མེད་པས་དམིགས་རྐྱེན་མ་ཚང་བའི་ཕྱིར་མི་སྐྱེ་ཞེས་བྱ་བ་ནི་འགྲེལ་པ་དང་ཊཱིཀ་བྱེད་དག་གི་དགོངས་པའོ། །པཎྜི་ཏ་་་་་་ཁ་ཅིག་ན་རེ། དེ་མ་ཐག་རྐྱེན་སེམས་དང་སེམས་ལས་བྱུང་བ་དེས་སྔོན་པོ་ལ་དམིགས་པའི་རྣམ་ཤེས་ཀྱི་དེ་མ་ཐག་རྐྱེན་བྱེད་ཀྱི་དེ་དང་ལྷན་དུ་རྣམ་ཤེས་གཞན་མི་སྐྱེད་པས་དེ་མ་ཐག་རྐྱེན་མ་ཚང་ཞེས་འཆད་དོ། །ཡང་ན་བཟོད་པ་ཐོབ་པའི་ཚེ་ངན་སོང་གི་ཕུང་པོ་སྐྱེ་བའི་རྐྱེན་མ་ཚང་བས་སོ་སོར་བརྟགས་མིན་གྱི་འགོག་པ་ཐོབ་པ་ལ་སོགས་པ་དཔེར་བྱའོ། །སྒྲ་དོན་ནི་སོ་སོར་བརྟགས་པ་མིན་པ་རྐྱེན་མ་ཚང་བས་ཐོབ་པའི་འགོག་པ་ཡིན་པས་སོ། །རྫས་སུ་ཡོད་པར་ནི་ཡིད་ཆེས་པའི་ལུང་ལས་འབྱུང་སྟེ། འདི་ལྟར་རྩིག་པ་ལ་སོགས་པའི་གོ་ས་ན་ནམ་མཁའ་ཡོད་པར་གསུངས་པའི་ཕྱིར་དང་། བརྟགས་འགོགས་ཀྱང་ལམ་བདེན་ལྟར་བདེན་པ་བཞིའི་ཡ་གྱལ་དུ་གསུངས་པའི་ཕྱིར་དང་། བརྟགས་མིན་ཡང་རྐྱེན་མ་ཚང་བ་ཙམ་གྱིས་ནི་དེ་གཏན་དུ་མི་སྐྱེ་བར་ཇི་ལྟར་གེགས་བྱ་བར་ནུས་ཏེ། དེའི་ཕྱིར་རྫས་སུ་ཡོད་པས་དེ་ཉིད་ལ་དགོངས་ནས་བཅོམ་ལྡན་འདས་ཀྱིས་རྒྱུན་དུ་ཞུགས་པའི་དབང་དུ་མཛད་ནས་འདིའི་སེམས་ཅན་དམྱལ་བ་དང་དུད་འགྲོ་དང་ཡི་དྭགས་འགགས་སོ་ཞེས་གསུངས་པའི་ཕྱིར་རོ། །ཞེས་དང་། གཞན་ཡང་འདིའི་གྲུབ་མཐའ་ཁས་ལེན་པས་འདི་དག་དམིགས་པའི་རྐྱེན་ཡིན་པ་དང་། རྟག་ཅིང་བརྟན་པའི་རྫས་ཡིན་པ་དང་། ཆོས་འགའ་ཞིག་སྐྱེ་བ་ལ་མི་སྒྲིབ་པའི་དངོས་པོ་ཡིན་པ་དང་། བློ་མ་འཁྲུལ་བའི་ཡུལ་ན་ཡོད་པའི་ཕྱིར་ཞེས་པའང་ཡིན་ནོ། །འགྲེལ་པར་ཡང་། གལ་ཏེ་འདུས་མ་བྱས་མེད་པ་ཁོ་ན་ཡིན་ན། བཅོམ་ལྡན་འདས་ཀྱིས་ཆོས་གང་དག་འདུས་བྱས་ཀྱང་རུང་འདུས་མ་བྱས་ཀྱང་རུང་། དེ་དག་གི་མཆོག་ནི་འདོད་ཆགས་དང་བྲལ་བ་ཡིན་པར་བཤད་དོ་ཞེས་པའི་མདོ་དང་འགལ་བར་འགྱུར་ཏེ། མེད་པའི་མཆོག་མེད་པ་ཡིན་ནོ་ཞེས་བྱ་བ་ནི་སྔོན་མ་བྱུང་བའི་ཐ་སྙད་ཞིག་གོ་ཞེས་བྱ་བའི་དོན་ཏོ། །དེའི་ཕྱིར་དངོས་པོ་རྫས་སུ་ཡོད་པའོ་ཞེས་བྱ་བ་ནི་གྲུབ་པའི་མཐའོ། །མདོ་སྡེ་པ་ནི་འདུས་མ་བྱས་མེད་པ་ཁོ་ན་མ་ཡིན་གྱི་རྫས་སུ་མེད་པ་ཞིག་སྟེ། འདི་ལྟར་ཐོག་པའི་རེག་བྱ་མེད་པ་ཙམ་ནི་ནམ་མཁའ་དང་། སོ་སོར་བརྟགས་པ་ཤེས་རབ་ཀྱི་སྟོབས་ཀྱི་ཕྲ་རྒྱས་ཀུན་འབྱུང་བ་དང་སྐྱེ་བ་སྡུག་བསྔལ་ཏེ་དེ་དག་མི་སྐྱེ་བ་ནི་སོ་སོར་བརྟགས་འགོག་དང་། རྐྱེན་མ་ཚང་བས་ཆོས་འགའ་ཞིག་མི་སྐྱེ་བ་གང་ཡིན་པ་སོ་སོར་བརྟགས་མིན་དུ་འཆད་དོ། །འགྲེལ་པར། མདོ་སྡེ་པ་རྣམས་ན་རེ། འདུས་མ་བྱས་ཐམས་ཅད་ཀྱང་རྫས་སུ་མེད་པ་ཁོ་ན་སྟེ། དེ་ནི་གཟུགས་དང་ཚོར་བ་ལ་སོགས་པ་བཞིན་དུ་རྫས་གཞན་དུ་མེད་དོ། །འོ་ན་ཅི་ཞེ་ན། རེག་བྱ་མེད་པ་ཙམ་ནི་ནམ་མཁའ་ཡིན་ཏེ་འདི་ལྟར་མུན་པའི་ནང་དག་ན་ཐོགས་པ་མ་རྙེད་ན་ནམ་མཁའ་འོ་ཞེས་འཛེར་ཏོ། །ཕྲ་རྒྱས་དང་སྐྱེ་བ་སྐྱེས་པ་འགགས་ནས་སོ་སོར་བརྟགས་པའི་སྟོབས་ཀྱིས་གཞན་མི་སྐྱེ་བ་ནི་སོ་སོར་བརྟགས་པས་འགོག་པ་ཡིན་ནོ། །སོ་སོར་བརྟགས་པ་མེད་པ་ཁོ་ནར་རྐྱེན་མ་ཚང་བས་མི་སྐྱེ་བ་ནི་སོ་སོར་བརྟགས་པ་མ་ཡིན་པས་འགོག་པ་སྟེ། དཔེར་ན་བར་མ་དོར་འཆི་བའི་རིས་མཐུན་པ་ལྷག་མ་ལྟ་བུའོ་ཞེས་ཟེར་རོ་ཞེས་སོ། །ཞར་ལ་འགོག་པ་གཉིས་དང་འབྲེལ་བའི་མུ་བཞི་ནི་བརྟགས་འགོག་འཐོབ་པའི་གཞི་ཡིན་པ་དེ་བརྟགས་མིན་འཐོབ་པའི་གཞི་ཡིན་ནམ་ཞེ་ན། འགྲེལ་པར་མུ་བཞིར་འགྱུར་ཏེ་ཞེས་སོ། །དེ་ནི་འདི་ལྟར་མུ་དང་པོ་ནི་ཟག་བཅས་སྐྱེ་འགྱུར་ཏེ་སྤང་བྱ་ཡིན་པས་དེ་སྤངས་པའི་བརྟགས་འགོག་ནི་འཐོབ་ལ། སྐྱེ་འགྱུར་ཡིན་པས་བརྟགས་མིན་མི་འཐོབ་སྟེ་དེ་འགོག་མི་ནུས་པའི་ཕྱིར་རོ། །གཉིས་པ་ནི་ཟག་མེད་འདུས་བྱས་མི་སྐྱེ་བའི་ཆོས་ཅན་ཏེ་དེ་ལས་བརྟགས་མིན་འཐོབ་ཀྱི་བརྟགས་འགོག་ནི་མ་ཡིན་ཏེ་ཉེས་པ་མེད་པ་སྤང་བར་འོས་པ་མ་ཡིན་པའི་ཕྱིར་རོ། །གསུམ་པ་ཟག་བཅས་མི་སྐྱེ་བའི་ཆོས་ཅན་དང་། བཞི་པ་ཟག་མེད་སྐྱེ་འགྱུར་ཏེ་རྒྱུ་མཚན་སྔ་མ་བཞིན་ནོ། །མི་སྐྱེ་བའི་ཆོས་ཅན་ནི་མ་འོངས་པའི་འདུས་བྱས་ད་ལྟར་དུ་ནམ་ཡང་མི་སྐྱེ་བའོ། །མུ་གསུམ་པ་གཉིས་ཀ་འཐོབ་པའི་གཞི་དེ་ལས་དེ་གཉིས་གཅིག་ཅར་འཐོབ་བམ་ཞེ་ན་གསུམ་དུ་འགྱུར་ཏེ། བརྟགས་འགོག་དང་པོར་ཐོབ་ལ་བརྟགས་མིན་ཕྱིས་ཐོབ་པ་ནི་དགྲ་བཅོམ་པ་ཞིག་གིས་ཟག་བཅས་མཐའ་དག་སྤངས་བའི་བརྟགས་འགོག་ནི་ཐོབ་ལ། སྐབས་འགའ་ཞིག་ཏུ་དེ་གཟུགས་སྔོན་པོ་ལ་མིག་དང་ཡིད་ཡེངས་པ་ན་དེ་ལས་གཞན་པའི་ཡུལ་ལྔ་ད་ལྟར་བ་དེ་འདས་པར་སོང་བས་དེ་ལ་དམིགས་པའི་རྣམ་ཤེས་ཚོགས་ལྔ་སྐྱེ་བའི་རྐྱེན་མ་ཚང་བས་བརྟགས་མིན་དེའི་ཚེ་ཐོབ་པ་ལྟ་བུའོ། །གཉིས་པ་ནི་བཟོད་པ་ཐོབ་པ་ན་ངན་སོང་གི་ཕུང་པོ་འགྲུབ་པའི་རྐྱེན་མ་ཚང་བས་བརྟགས་མིན་ནི་ཐོབ་ལ་བརྟགས་འགོག་ནི་དུས་ཕྱིས་བསྒོམ་སྤང་སྤངས་པའི་ཚེ་ཐོབ་པ་ལྟ་བུའོ། །གསུམ་པ་ནི་མཐོང་ཐོབ་པས་འདོད་པའི་ཉོན་མོངས་ཆེན་པོའི་ཆེན་པོ་སྤངས་པ་ན་དེ་ཉིད་མ་འོངས་པའི་སོ་སོར་བརྟགས་འགོག་དང་བརྟགས་མིན་ཡང་གཅིག་ཅར་འཐོབ་སྟེ་གཞན་ལ་ཡང་སྦྱར་རོ་ཞེས་རྒྱལ་སྲས་འཆད་དོ། །འདུས་བྱས་སྤྱི་རྒྱས་པར་བཤད་པ་ལ་གསུམ་གྱི་འདུས་བྱས་མདོར་བསྡུས་པའི་རབ་དབྱེ་ནི། ལམ་མ་གཏོགས་པའི་འདུས་བྱས་རྣམས། ཞེས་སྨྲོས་པའི་འདུས་བྱས་གང་དག་ཡིན་ཞེ་ན། རྒྱུ་རྐྱེན་རྣམས་འདུས་ཤིང་བསྐྱེད་པས་ན་འདུས་བྱས་ཀྱི་ཆོས་རྣམས་ནི་གོང་དུ་བཤད་པ་དེ་དག་སྟེ་དེ་ནི་ཟག་བཅས་གང་ཡིན་པ་དང་ལམ་གྱི་བདེན་པའོ། །ཀྱང་ཞེས་པ་ཆོས་རྣམས་ལ་དབྱེ་བ་ཡོད་པར་མ་ཟད་འདུས་བྱས་ལ་ཡང་དབྱེར་ཡོད་ཅེས་པའི་དོན་ཏོ། །གང་དག་ཅེ་ན་གཟུགས་ལ་སོགས་པ་ཞེས་པས་ནི་རྣམ་གྲོལ་གྱི་ཕུང་པོ་ལྔ་དང་། ཕུང་པོ་ཞེས་པས་དོན་ལྔ་བསལ་བས་གཟུགས་ཀྱི་ཕུང་པོ་དང་སོགས་ཁོང་ནས་ཚོར་བ་དང་འདུ་ཤེས་དང་འདུ་བྱེད་དང་རྣམ་པར་ཤེས་པའི་ཕུང་པོ་དང་ལྔའོ། །དེ་དག་འདུས་བྱས་ཀྱི་མཚན་གཞི་ཡིན་ལ། མཚན་ཉིད་ནི་རྒྱུ་ལས་སྐྱེས་པའོ། །ཅི་དེ་དག་རྫས་ཐ་དད་ལྔའམ་དེ་ལྟ་མ་ཡིན་ཞེ་ན། བྱེ་བྲག་ཏུ་སྨྲ་བ་ནི་སྔ་མ་ལྟར་ཁས་ལེན་ལ། མདོ་སྡེ་པ་ཁ་དོག་ལས་དབྱིབས་རྫས་གཞན་དུ་མི་འདོད་པས། རྒྱལ་པོའི་སྲས་ཀྱིས། ཁ་དོག་མ་གཟུང་བར་དབྱིབས་འཛིན་པ་མེད་པའི་ཕྱིར་ཁ་དོག་གནས་པ་དག་ཁོ་ན་དབྱིབས་ཡིན་གྱི་དབྱིབས་ཞེས་པའི་རྫས་ནི་ཅུང་ཟད་ཀྱང་མེད་དེ་འདི་ནི་ལས་ཀྱི་མཛོད་ཀྱི་གནས་ནས་དཔྱོད་པར་འགྱུར་རོ་ཞེས་བཤད་པ་ཡིན་ནོ། །མི་ལྡན་པའི་འདུ་བྱེད་ཀྱང་བཏགས་པ་ཙམ་ཡིན་གྱི་རྫས་སུ་མེད་དོ་ཞེས་ཟེར་རོ། །སེམས་ཙམ་པ་ནི་གཟུགས་སོགས་དོན་དུ་སྣང་བ་ཡང་ཐོག་མ་མེད་པ་ནས་དོན་ཏུ་རྟོག་པའི་བག་ཆགས་ལས་མི་མཁས་པ་དག་གིས་དེ་ལྟར་ཞེན་པ་ཡིན་གྱི་དོན་ལ་ནི་དེ་གྲུབ་པ་མེད་དེ། རྡུལ་ཕྲན་མ་གྲུབ་པའི་ཕྱིར་རོ། །དེ་ཇི་ལྟར་ཞེ་ན། ཉི་ཤུ་པ་ལས། དྲུག་གི་ཅིག་ཅར་སྦྱར་བ་ན། །ཕྲ་རབ་རྡུལ་ཆ་དྲུག་ཏུ་འགྱུར། །དྲུག་པོ་དག་གི་གོ་གཅིག་ན། །གོང་བུ་རྡུལ་ཕྲན་ཙམ་དུ་འགྱུར། །ཞེས་སོ། །མི་ལྡན་པའི་འདུ་བྱེད་ནི་སྔ་མ་བཞིན་ནོ། །གཉིས་པ་མིང་གི་རྣམ་གྲངས་ལ་གཉིས་ལས། འདུས་བྱས་ཀྱི་མིང་གི་རྣམ་གྲངས་ནི་ཆོས་མངོན་པ་མདོ་འཆད་ཅིང་མདོའི་དོན་གཏན་ལ་འབེབས་པས་མདོ་ལས། དུས་དང་གཏམ་གྱི་གཞི་དང་ངེས་པར་འབྱུང་བ་དང་བཅས་པ་དང་གཞི་དང་བཅས་པ་དང་ཞེས་གསུངས་པ་དེ་གང་དག་ཡིན་ཞེ་ན། འདུས་བྱས་ཀྱི་མིང་གི་རྣམ་གྲངས་ཏེ་འདུས་བྱས་ཀྱི་ཆོས་དེ་དག་ཉིད་སོང་བ་དང་འགྲོ་བ་དང་འགྲོ་བར་འགྱུར་བས་ན་དུས་ཞེས་པའམ། མི་རྟག་པས་ཟ་ཞིང་འཇོམས་པས་ན་དུས་སོ། །གཏམ་ནི་ལུང་དུ་སྟོན་པའི་སྒྲ་ཡིན་ལ། དེའི་གཞི་མིང་ཡིན་ཞིང་མིང་གི་བརྗོད་པར་བྱ་བ་དོན་ཡིན་པས། འདིར་ནི་དོན་དང་བཅས་པའི་གཞི་སྨྲོས་པས་གཏམ་གྱི་གཞིའོ། །དེ་ལྟ་མ་ཡིན་ན་རབ་ཏུ་བྱེད་པ་ལས། གཏམ་གྱི་གཞི་རྣམས་ནི་ཁམས་བཅོ་བརྒྱད་ཀྱིས་བསྡུས་སོ་ཞེས་པ་དང་འགལ་བར་འགྱུར་རོ། །ཅིའི་ཕྱིར་འདུས་མ་བྱས་གཏམ་གྱི་གཞིར་མི་རུང་ཞེ་ན། རྒྱལ་སྲས་ནི་དུས་སུ་གཏོགས་པའི་མིང་དང་། དུས་སུ་མ་གཏོགས་པའི་འདུས་མ་བྱས་ལྷན་ཅིག་འབྲེལ་བ་མེད་པའི་ཕྱིར་རམ། ཡང་ན་སྐབས་འདིར་གཞི་ཞེས་པ་ནི་ཡུལ་དང་རྒྱུ་ཡིན་པས་གཏམ་གྱི་ཡུལ་དང་རྒྱུ་རྐྱེན་ཡིན་པ་དེ་ནི་གཏམ་གྱི་གཞི་ཡིན་ན་འདུས་མ་བྱས་གཏམ་གྱི་རྒྱུ་རྐྱེན་མ་ཡིན་པའི་ཕྱིར་རོ། །རྣམ་པ་གཞན་དུ་ན་འདུས་བྱས་བརྗོད་པ་མང་བས་བཤད་ཀྱི་འདུས་མ་བྱས་དེ་ལྟ་མ་ཡིན་པའི་ཕྱིར་རོ་ཞེའོ། །གང་སྤེལ་ནི་མདོ་ལས། དགེ་སློང་དག་གསུམ་པོ་འདི་དག་ནི་གཏམ་གྱི་གཞི་སྟེ་བཞི་པ་དང་ལྔ་པ་ནི་མ་ཡིན་ནོ་ཞེས་པ་ནས་གསུམ་པོ་གང་དག་ཅེ་ན། འདས་པ་གཏམ་གྱི་གཞི་དང་མ་འོངས་པ་གཏམ་གྱི་གཞི་དང་ད་ལྟར་བྱུང་བ་གཏམ་གྱི་གཞིའོ་ཞེས་གསུངས་པའི་ཕྱིར་དང་། རིགས་པ་ཡང་མིང་གང་ཞིག་དོན་དང་ལྷན་ཅིག་བརྗོད་པར་ནུས་པའི་ལྷན་ཅིག་པ་དེ་གཏམ་གྱི་གཞི་ཡིན་ན་འདུས་མ་བྱས་ནི་མིང་དང་ལྷན་ཅིག་པར་མི་རུང་བའི་ཕྱིར་རོ་ཞེས་སོ། །ཡང་འདུས་བྱས་ཀྱི་ཆོས་རྣམས་ནི་གདོན་མི་ཟ་བར་འབྱུང་བར་བྱ་བ་ཡིན་པས་ན་ངེས་པར་འབྱུང་བཅས་སོ། །དེ་ལྟ་ན་ལམ་བདེན་དེར་མི་འགྱུར་རོ་ཞེ་ན་མདོ་ལས། ཆོས་ཀྱི་རྣམ་གྲངས་གཟིངས་ལྟ་བུར་ཤེས་པ་རྣམས་ཀྱིས་ཆོས་རྣམས་ཀྱང་སྤང་བར་བྱ་ན་ཆོས་མ་ཡིན་པ་རྣམས་ལྟ་ཅི་སྨྲོས་ཞེས་འབྱུང་སྟེ་ལྷག་མེད་དུ་འཇུག་པ་ན་དེ་ཡང་དོར་བྱ་ཡིན་པའི་ཕྱིར་རོ། །གཞི་དང་བཅས་ཞེས་པའི་གསུང་རབ་ལས་གཞིའི་སྒྲ་ལྔ་ལ་འཇུག་པར་གསུངས་ཏེ། །ངོ་བོ་ལ་ནི་གང་ཞིག་ཐོབ་པའི་གཞི་དེ་ཉིད་དང་ལྡན་ནོ་ཞེས་དང་། དམིགས་པ་ལ་ནི་ཆོས་ཐམས་ཅད་ཤེས་པས་གཞི་ཇི་ལྟ་བ་བཞིན་དུ་ཤེས་པར་བྱ་བ་ཡིན་ནོ་ཞེས་དང་། ཀུན་ཏུ་སྦྱར་བར་བྱ་བ་ལ་ནི་གཞི་གང་ཞིག་རྗེས་སུ་ཆགས་པའི་ཀུན་ཏུ་སྦྱོར་བར་དང་ལྡན་པ་དེ་ཁོང་ཁྲོ་བའི་ཀུན་ཏུ་སྦྱོར་བ་དང་ཡང་ལྡན་ནོ་ཞེས་དང་། རྒྱུ་ལ་ནི་གཞི་དང་བཅས་པའི་ཆོས་རྣམས་གང་ཞེ་ན་འདུས་བྱས་ཐམས་ཅད་དོ་ཞེས་དང་། ཡོངས་སུ་གཟུང་བ་ལ་ནི་ཞིང་གི་གཞི་དང་ཁྱིམ་གྱི་གཞི་དང་ཚོང་འདུས་ཀྱི་གཞི་དང་ནོར་གྱི་གཞི་ཡོངས་སུ་གཟུང་བ་སྤངས་ཏེ་དེ་ལས་ཕྱིར་ལྡོག་པ་ཡིན་ནོ་ཞེས་སོ། །བྱེ་བྲག་ཏུ་སྨྲ་བ་ནི་འདིར་གཞིའི་སྒྲ་རྒྱུ་ལ་འཇུག་སྟེ་འདུས་བྱས་རྣམས་རྒྱུ་དང་བཅས་ཤིང་དེ་ལ་རག་ལས་པའི་ཕྱིར་ན་གཞི་དང་བཅས་པའི་ཞེས་ཟེར་ལ། མདོ་སྡེ་པ་ནི་ངོ་བོ་ལས་ཏེ་འདུས་མ་བྱས་ངོ་བོར་མེད་པའི་ཕྱིར་རོ་ཞེས་སོ། །བྱེ་བྲག་ཟག་བཅས་ཀྱི་མིང་གི་རྣམ་གྲངས་ནི་ཆོས་མངོན་པ་མདོ་འཆད་པས་མདོ་ལས་ཉེར་ལེན་གྱི་ཕུང་པོ་ནས་སྲིད་པའི་བར་དུ་གསུངས་ན་དེ་དག་ཅི་ཡིན་ཞེ་ན། གང་དག་ཟག་བཅས་ཀྱི་ཕུང་པོ་ལྔ་ལ་ཉེ་བར་ལེན་པའི་ཕུང་པོ་ལ་སོགས་པའི་མིང་གིས་བསྟན་པ་སྟེ། ཉེ་བའི་ཉོན་མོངས་པ་ཡིན་ལ་དེ་ལས་ཟག་བཅས་ཀྱི་ཕུང་པོ་བྱུང་བའི་ཕྱིར་དེ་སྐད་དུ་བརྗོད་དེ། རྩྭ་ལས་བྱུང་བའི་མེ་ལ་རྩྭའི་མེ་ཞེས་པ་ལྟ་བུའོ། །དེ་དག་འགྲུབ་པ་ཉེར་ལེན་ལ་རག་ལས་པའི་ཕྱིར་ནའང་ཡིན་ཏེ། རྒྱལ་པོ་ལ་རག་ལས་པའི་མི་བཞིན་ནོ། །ཡང་ན་དེ་དག་གིས་རྐྱེན་བཞི་ཅི་རིགས་པ་བྱས་པའི་ཚུལ་གྱིས་ཉེར་ལེན་རྣམས་འབྱུང་བ་སྟེ། མེ་ཏོག་དང་འབྲས་བུ་འབྱུང་བའི་ཤིང་ལ་མེ་ཏོག་དང་འབྲས་བུའི་ཤིང་ཞེས་པ་ལྟ་བུའོ། །འང་ཞེས་པ་ཕུང་པོ་ཡིན་པར་མ་ཟད་ཅེས་པའོ། །ཅི་སེམས་ཅན་དུ་བགྲང་བ་དག་ཉོན་མོངས་པས་མངོན་པར་བརླན་པའི་ལས་ཀྱི་རྒྱུ་ཅན་ཡིན་པས་ཉེར་ལེན་ཕུང་པོར་རིགས་ན་ཕྱིའི་དངོས་པོ་ཇི་ལྟར་རིགས་ཞེ་ན། དེ་དག་ཀྱང་ཉེར་ལེན་ལས་གྲུབ་པ་ཡིན་ཏེ་གྲུབ་པའི་མཐའ་ལས། ལས་ལས་འཇིག་རྟེན་སྣ་ཚོགས་སྐྱེས། །ཞེས་འབྱུང་བའི་ཕྱིར་རོ་ཞེས་རྒྱལ་སྲས་འཆད་དོ། །གཞན་ཡང་ཟག་བཅས་དེ་དག་ཉིད་ལ་འཐབ་བཅས་ཞེས་ཀྱང་གསུངས་ཏེ་ཉོན་མོངས་པ་ནི་འཇིག་རྟེན་གྱི་འཐབ་མོ་ལྟར་རང་གཞན་ལ་གནོད་པས་འཐབ་པ་ཡིན་ལ་དེ་དམིགས་པའམ་མཚུངས་ལྡན་གྱི་སྒོ་ནས་རྒྱས་པས་དེ་དང་བཅས་པའི་ཕྱིར་འཐབ་བཅས་ཏེ་ཟག་བཅས་བཞིན་ནོ། །ཡང་དེ་དག་ཅི་རིགས་པར་སྡུག་བསྔལ་གསུམ་དང་ལྡན་ཞིང་འཕགས་པ་དང་མི་མཐུན་པས་སྡུག་བསྔལ་དང་། ཟག་བཅས་གང་ཞིག་འདི་ལས་སྡུག་བསྔལ་ཀུན་ཏུ་འབྱུང་བས་ན་ཀུན་འབྱུང་དང་། སྐད་ཅིག་གིས་འཇིག་ཅིང་གཉེན་པོས་ཀྱང་འཇིག་པས་ན་འཇིག་རྟེན་ཏེ། མདོ་ལས་ཀྱང་། ཚེ་དང་ལྡན་པ་དྲན་པ་འཇིག་ཅིང་རབ་ཏུ་འཇིག་པས་ན་འཇིག་རྟེན་ནོ་ཞེས་ཚིག་གཉིས་ཀྱིས་གསུངས་སོ། །ལྟ་བ་དག་གིས་དམིགས་ཤིང་རྒྱས་པར་འགྱུར་བས་ན་ལྟ་བའི་གནས་དང་ཀུན་འབྱུང་ལས་འབྱུང་བའམ་ཐོག་མ་མེད་པ་ནས་རྒྱུན་མ་ཆད་པར་འབྱུང་བས་ན་སྲིད་པ་ཞེས་པའང་ཟག་བཅས་ཀྱི་ཕུང་པོ་ལྔ་པོ་དེ་དག་གི་རྣམ་གྲངས་ཡིན་ནོ། །འོ་ན་ཅི་ལམ་གྱི་བདེན་པ་ཡང་མི་རྟག་པ་དང་། དེ་ལས་འཇིག་རྟེན་པའི་ལྡང་སེམས་སྡུག་བསྔལ་འབྱུང་བ་དང་། སྐད་ཅིག་གིས་འཇིག་པ་དང་། ལོག་ལྟས་དམིགས་པ་དང་། འབྱུང་ཞིང་སྐྱེ་བའི་ཕྱིར་སྡུག་བསྔལ་ལ་སོགས་པར་ཐལ་བར་འགྱུར་རོ་ཞེ་ན། རྒྱལ་སྲས་ནི་སྒྲ་བཤད་པ་དེ་ཙམ་ཡོད་ཀྱང་སྒྲ་འཇུག་པ་འཇིག་རྟེན་ན་གྲགས་པ་ལ་ལྟོས་པ་ལས་དེ་སྐད་དུ་མ་གྲགས་པའི་ཕྱིར་སྐྱོན་མེད་དེ། དཔེར་ན་འགྲོ་བས་ན་བ་ལང་ཞེས་པ་ཡང་འགྲོ་བ་པོ་ཐམས་ཅད་བ་ལང་མ་ཡིན་པ་བཞིན་ནོ། །གང་སྤེལ་ན་མི་རྟག་ཀྱང་འཕགས་པ་དང་མཐུན་པ་དང་། ཟག་བཅས་སྔ་མ་ལས་ཕྱི་མ་མི་འབྱུང་བ་དང་། གཉེན་པོས་མི་འཇིག་པ་དང་། ལོག་ལྟ་མི་རྒྱས་པ་དང་། ཀུན་འབྱུང་ལས་འབྱུང་བ་མ་ཡིན་པས་སྡུག་བསྔལ་སོགས་སུ་ཐལ་བར་མི་འགྱུར་རོ། །ཞེས་བཞེད་པར་མངོན་ནོ། །རྩ་ཉོན་གཞན་གྱིས་གནས་སུ་མི་འཆད་པ་ནི། དུས་ཀུན་པ་དང་ཐམས་ཅད་ལ། །རྣམ་གྲངས་མེད་དང་མི་གཡོ་བ། །ལྟ་ཡིན་དེ་ལྟར་མཆོག་སོགས་དང་། །མ་རིག་པ་དང་ཐེ་ཚོམ་མིན། །ཞེས་པའོ། །ཕུང་པོ་ཁམས་དང་སྐྱེ་མཆེད་རྒྱས་པར་བཤད་པ་ལ་གསུམ་སྟེ། དེ་གསུམ་གྱི་རང་བཞིན་དང་། དེ་གསུམ་གཞན་ཡང་འདིར་བསྡུ་བ་དང་། ཁམས་ལ་རྣམ་པའི་རབ་དབྱེའོ། །དང་པོ་ལ་བཞིའི་མཚན་ཉིད་ཀྱི་རབ་དབྱེ་ལ་ལྔ་ལས། གཟུགས་ཀྱི་ཕུང་པོ་ཁམས་སྐྱེ་མཆེད་རྣམ་གཞག་ལ་གཉིས་ཀྱི་ཕུང་པོ་རྣམ་གཞག་ལ་གཉིས་ལས་མདོར་བསྟན་ནི། སྔར་གཟུགས་ལ་སོགས་པའི་ཕུང་པོ་ལྔ་ཞེས་གང་བཤད་པའི་གཟུགས་ཀྱི་ཕུང་པོ་ནི་དབང་པོ་ལྔ་དང་ཞེས་པས་ཡིད་དབང་བསལ་ལ། དོན་ནི་ཕྱིའི་ཡུལ་ཏེ་ལྔ་དང་ཞེས་པས་ཆོས་བསལ་བས་བཅུ་དང་རྣམ་པར་རིག་བྱེད་མིན་པ་དང་བཅུ་གཅིག་ཉིད་ཡིན་ནོ་ཞེས་བྱ་སྟེ། ཉིད་ནི་དངོས་པོའི་རྐྱེན་དུ་སྦྱོར་བའམ་གཞན་ལྡན་རྣམ་གཅོད་ཀྱི་ངེས་གཟུང་ངོ་། །དེ་རྣམས་མཚན་ཉིད་ནི་རིག་པ་མ་ཡིན་པའི་འདུས་བྱས་གང་ཞིག་མི་ལྡན་པའི་འདུ་བྱེད་མ་ཡིན་པ་ཞེས་པའང་རུང་མོད་ཀྱི། མདོ་ལས། དགེ་སློང་དག་གཟུགས་སུ་ཡོད་ཅིང་གཟུགས་སུ་རུང་བས་ན་དེའི་ཕྱིར་གཟུགས་ཉེ་བར་ལེན་པའི་ཕུང་པོ་ཞེས་བྱའོ་ཞེས་འབྱུང་བས། གཟུགས་ཅན་གྱི་གནོད་པ་བྱར་རུང་ལ་བཞེད་དེ་དོན་གྱི་སྡེ་ཚན་ལས་གལ་ཏེ་འདོད་པ་ཚོལ་བྱེད་ཅིང་། འདུན་པ་སྐྱེས་པའི་ལུས་ཅན་དེ། །འདོད་པ་དེ་དག་མ་འབྱོར་ན། །ཟུག་རྔུས་ཟུག་བཞིན་གནོད་པར་འགྱུར། །ཞེས་སོ། །གནོད་པ་ནི། ཁ་ཅིག་གཟུགས་ནང་ཕྲད་པས་མི་འདྲ་བར་འགྱུར་བ་སྐྱེད་པ་ཞེས་ཏེ། ཐོགས་མེད་ཀྱི་གཟུགས་ལ་མ་ཁྱབ་པའི་ཕྱིར་རོ། །གཞན་དག་གཟུགས་སུ་རུང་བའི་དོན་ཐོགས་པ་ལ་འདོད་དེ། དེ་ཡང་རིག་མིན་ལ་མ་ཁྱབ་བོ། །དེས་ན་གཟུགས་ཅན་གྱིས་ཡོངས་སུ་འགྱུར་བ་སྐྱེད་པའོ། །གལ་ཏེ་རྫས་ཀྱི་རྡུལ་ཕྲ་རབ་དང་དུས་གཉིས་ཀྱི་གཟུགས་དང་རིག་བྱེད་མ་ཡིན་པའི་གཟུགས་རྣམས་ལ་མ་ཁྱབ་བོ་ཞེ་ན། དེ་གཅིག་པུར་གནས་པ་ནི་མེད་ལ་དུ་མ་འདུས་པ་ལ་གནོད་པ་བྱར་རུང་བའི་ཕྱིར་དང་། འདས་པ་ནི་གཟུགས་སུ་ཡོད་ཟིན་ཅིང་སྐྱེ་འགྱུར་ནི་གཟུགས་སུ་ཡོད་པར་འགྱུར་ལ། བུར་ཤིང་ལྟར་མི་སྐྱེ་བའི་ཆོས་ཅན་ཡང་དེ་དང་རིགས་འདྲ་བས་གཟུགས་ཡིན་པར་གསུངས་ལ་དེའི་ཕྱིར་གནོད་པ་བྱར་རུང་བས་སྐྱོན་མེད་དོ། །འདིར་གཟུགས་སུ་ཡོད་ཟིན་པ་དང་ཡོད་པར་འགྱུར་བར་གང་གསུངས་པ་དེ་དག་ད་ལྟར་གྱི་གཟུགས་ལ་དགོངས་ནས་ཡིན་གྱི་རང་གྲུབ་ཙམ་ན་གཟུགས་སུ་གྲུབ་དགོས་པའི་ཕྱིར་རོ། །རྣམ་པར་རིག་བྱེད་མ་ཡིན་པའི་གཟུགས་ནི། ཁ་ཅིག་རྟེན་རིག་བྱེད་གཟུགས་སུ་ཡོད་པའི་ཕྱིར་ཏེ་ཤིང་ལྗོན་པ་གཡོས་པས་གྲིབ་མ་གཡོ་བ་བཞིན་ནོ། །ཞེས་ཟེར་རོ། །འདིས་ནི་དཔེ་ལྟར་རིག་བྱེད་ཀྱིས་རིག་མིན་བསླང་བས་དེ་འགྱུར་བའི་རྗེས་སུ་བྱེད་པར་བསྟན་ལ། དེ་ནི་རིག་བྱེད་འགྱུར་ཀྱང་དེ་འགྱུར་བ་མེད་པར་ཁས་བླངས་པ་དང་འགལ་བ་དང་། དེ་ལོག་པས་དེ་ལྡོག་པར་ཡང་འགྱུར་ཏེ་དཔེ་ལ་དེ་ལྟར་མཐོང་བའི་ཕྱིར་རོ། །དབྱིག་གཉེན་སྔ་མ་ནི་རྟེན་འབྱུང་བ་གཟུགས་སུ་ཡོད་པའི་ཕྱིར་རོ་ཞེས་པ་ལ། ཁ་ཅིག་ན་རེ། རྟེན་མིག་སོགས་གཟུགས་སུ་ཡོད་པས་མིག་ཤེས་སོགས་ལ་ཐལ་བར་འགྱུར་རོ་ཞེས་པ་དང་། དེའི་ཕྱོགས་འཛིན་པ་དག་ཤིང་ལས་གྲིབ་མ་དང་ནོར་བུ་ལས་འོད་འབར་བར་འབྱུང་བ་ལ་བརྟེན་ནས་འབྱུང་གི དེ་དག་ནི་དེ་དག་སྐྱེ་བའི་རྒྱུ་མཚན་ཙམ་དུ་ཟད་དོ་ཞེས་ཟེར་རོ། །འདི་ལ་སློབ་དཔོན་གྱིས་ལྗོན་ཤིང་ལ་བརྟེན་ནས་གྲིབ་མ་དང་ནོར་བུ་ལ་བརྟེན་ནས་འོད་འཇུག་གོ་ཞེས་བྱ་བ་འདི་ནི་བྱེ་བྲག་ཏུ་སྨྲ་བ་མ་ཡིན་ཏེ། གྲིབ་མ་ལ་སོགས་པ་ཁ་དོག་གི་རྡུལ་ཕྲ་རབ་རྣམས་སོ་སོ་རང་རང་གི་འབྱུང་བ་བཞི་ཚན་ལ་བརྟེན་པ་ཉིད་དུ་ཁས་ལེན་པའི་ཕྱིར་རོ་ཞེས་སོ། །གལ་ཏེ་གྲིབ་མ་དང་འོད་རང་གི་འབྱུང་བ་ལ་བརྟེན་ཅིང་དེ་དག་ཤིང་ལྗོན་པ་དང་ནོར་བུ་ལ་བརྟེན་ཏེ་དེའི་རྗེས་སུ་བྱེད་པའི་ཕྱིར་རོ་ཞེ་ན། བརྒྱུད་པའི་སྒོ་ནས་དེ་ལ་བརྟེན་ཡང་མི་མཚུངས་ཏེ། གྲུབ་པའི་མཐའ་ལས། འདོད་གཏོགས་རྣམ་རིག་མིན་སྐད་ཅིག །ཕྱིན་ཆད་འདས་པའི་འབྱུང་ལས་སྐྱེ། །ཞེས་པས་རིག་མིན་གྱི་རྟེན་འགགས་ཀྱང་དེ་མི་འགག་པར་ཁས་ལེན་པས་ལན་དུ་མི་རུང་ངོ་། །དེས་ན་གཞན་དག་ནི་ཞེས་པ་སློབ་དཔོན་ཡིན་ཏེ་འདིས་བདག་རྐྱེན་འབྱུང་བ་ཁོ་ན་ཡིན་ཞིང་དེ་གཟུགས་སུ་ཡོད་ལ། དབང་ཤེས་ཀྱི་མིག་སོགས་གཟུགས་ཡིན་ཀྱང་ཡིད་སྔ་མ་གཟུགས་མ་ཡིན་པས་མི་མཚུངས་སོ་ཞེས་དབྱིག་གཉེན་སྔ་མའི་ཕྱོགས་འཛིན་པ་ལ་ལེགས་པའི་ཆ་སྟོན་པར་མཛད་དོ། །ཁ་ཅིག་རིག་བྱེད་ལས་བྱུང་བ་གཟུགས་ཡིན་ན་ཏིང་ངེ་འཛིན་ལས་བྱུང་བ་ཇི་ལྟར་ཞེ་ན། དེ་ཡང་དེ་དང་རིགས་མཐུན་པས་འབྱུང་བ་རྒྱུར་བྱས་པ་ལས་སྐྱེས་པའི་ཕྱིར་རོ་ཞེས་རྒྱལ་སྲས་་་་་་འཆད་དོ། །རྒྱས་བཤད་ལ་གསུམ་ལས། དབང་པོ་ནི་གཟུགས་སོགས་དོན་དེ་དག་རྣམས་འཛིན་པའི་རྣམ་པར་ཤེས་པའི་རྟེན་གཟུགས་དྭང་བ་ནི་མིག་ལ་སོགས་པའི་དབང་པོ་རྣམས་ཡིན་ནོ་ཞེས་པ་སྟེ། མདོ་ལས། དགེ་སློང་མིག་ནི་ནང་གི་སྐྱེ་མཆེད་དེ་འབྱུང་བ་ཆེན་པོ་བཞི་རྒྱུར་བྱས་པ་གཟུགས་དྭང་བའོ་ཞེས་སོ། །ཡང་ན་དེ་དག་དབང་པོ་ལ་སྦྱར་ན་དབང་པོ་ལྔ་པོ་དེ་དག་རྣམས་ཀྱི་རྣམ་ཤེས་ནི་མིག་གི་རྣམ་ཤེས་ལ་སོགས་པ་ཡིན་པས་མིག་གི་རྣམ་ཤེས་ཀྱི་རྟེན་གཟུགས་དྭང་བ་ལ་སོགས་པ་ནི་མིག་ལ་སོགས་པའི་དབང་པོའོ་ཞེས་པ་སྟེ། རབ་ཏུ་བྱེད་པ་ལས། མིག་གི་དབང་པོ་གང་ཞེ་ན། མིག་གི་རྣམ་པར་ཤེས་པའི་རྟེན་གཟུགས་དྭང་བའོ་ཞེས་སོ། །དེ་གཉིས་ཀ་ཡང་ལེགས་པར་བཤད་པ་ཡིན་མོད་ཀྱི་འོན་ཀྱང་སྔ་མ་ལྟར་གཟུང་སྟེ། མིག་གི་མཚན་ཉིད་ནི་རང་ཡུལ་གཟུགས་ཀྱི་སྐྱེ་མཆེད་འཛིན་པའི་རྣམ་ཤེས་ཀྱི་བདག་རྐྱེན་དུ་རུང་བ་གང་ཞིག་གཟུགས་དྭང་བའོ། །མཚན་གཞི་ནི་མིག་རྟེན་བཅས་དང་དེ་མཚུངས་སོ། །གཞན་ལའང་དེ་བཞིན་ནོ། །དོན་ལྔ་ལ་གཉིས་ལས་དངོས་ནི། མིག་གི་ཡུལ་གཟུགས་ལ་བསྡུས་པའི་དབྱེ་བ་ཁ་དོག་དང་དབྱིབས་རྣམ་པ་གཉིས་དང་། རྒྱས་པར་དབྱེ་ན་རྣམ་པ་ཉི་ཤུ་སྟེ། སྔོན་པོ་དང་། སེར་པོ་དང་། དམར་པོ་དང་། དཀར་པོ་སྟེ་རྩ་བའི་ཁ་དོག་བཞི་དང་། སྤྲིན་དང་། དུ་བ་དང་། རྡུལ་དང་། ཁུག་རྣ་དང་། གྲིབ་མ་དང་། ཉི་མ་དང་། སྣང་བ་དང་། མུན་པ་སྟེ་ཡན་ལག་གི་ཁ་དོག་བརྒྱད་དང་བསྡོམས་པས་ཁ་དོག་བཅུ་གཉིས་དང་། དབྱིབས་ནི་རིང་པོ་དང་། ཐུང་ངུ་དང་། ལྷམ་པ་དང་། ཟླུམ་པོ་དང་། མཐོ་བ་དང་། དམའ་བ་དང་། ཕྱལ་ལེ་བ་དང་། ཕྱལ་ལེ་བ་མ་ཡིན་པ་སྟེ་བརྒྱད་དོ། །དེ་དག་ཀྱང་འགྲེལ་པར། ཕྱལ་ལེ་བ་ནི་དབྱིབས་མཉམ་པའོ། །ཕྱལ་ལེ་བ་མ་ཡིན་པ་ནི་དབྱིབས་མི་མཉམ་པའོ། །ཁུག་རྣ་ནི་ལྷོ་བུར་མོའོ། །ཉི་མ་ནི་ཉི་མའི་འོད་དོ། །སྣང་བ་ནི་ཟླ་བ་དང་སྐར་མ་དང་མེ་དང་སྨན་དང་ནོར་བུ་རྣམས་ཀྱི་འོད་དག་གོ །གྲིབ་མ་ནི་གང་ན་གཟུགས་རྣམས་སྣང་བའོ། །བཟློག་པ་ནི་མུན་པའོ། །ལྷག་མ་ནི་བརྡའ་ཕྲད་པར་སླ་བས་མ་ཕྱེའོ་ཞེས་གསུངས་ལ། རྒྱལ་པོའི་སྲས་ཀྱིས་ལྷམ་པ་ནི་གྲུ་བཞིའོ། །ཟླུམ་པོ་ནི་རིལ་རིལ་པོའོ་ཞེས་པ་ལ་སོགས་པ་བཤད་པས་དེ་ལྟར་གཟུང་ངོ་། །ཁ་ཅིག་ནམ་མཁའ་ཁ་དོག་གཅིག་པ་དང་ཉི་ཤུ་རྩ་གཅིག་ཏུ་འདོད་དོ། །བསྡུ་ན་སྤྲིན་ལ་སོགས་པ་བརྒྱད་ཅར་རྩ་བའི་ཁ་དོག་བཞི་ལས་རྫས་གཞན་མ་ཡིན་ཏེ། འགྲེལ་པར། གཞན་དག་ནི་དེའི་བྱེ་བྲག་གོ་ཞེས་འབྱུང་བའི་ཕྱིར་རོ། །འོན་ཀྱང་ལོགས་སུ་སྟོན་པའི་རྒྱུ་ནི་སྔོན་གྱི་ཊཱིཀ་བྱེད་དག་གིས་མ་བཤད་ཀྱང་། རྒྱལ་པོའི་སྲས་ཀྱིས། འདི་དག་ཐག་རིང་པོ་ནས་རྩིག་པ་ལྟ་བུར་སྣང་ཡང་བསྙེན་པ་ན་མི་སྣང་བས་གཟུགས་མ་ཡིན་ནམ་སྙམ་པའི་རྟོག་པ་དགག་པའི་ཕྱིར་བསྟན་ཏོ་ཞེས་ལེགས་པར་བཤད་དོ། །འཆད་པ་པོ་དག་ནི་དང་པོ་བཞི་དེ་ལྟར་ཡིན་ལ་གཞན་བཞི་ལ་རྟོག་པ་དེ་མེད་ཀྱང་རྩིག་ངོས་ལ་སོགས་པའི་གཞི་ལས་རྫས་གཞན་མ་ཡིན་ནོ་སྙམ་པའི་རྟོག་པ་བཟློག་པའི་ཕྱིར་རོ་ཞེས་འཆད་དོ། །ལྗང་གུ་ལ་སོགས་པ་ནི། པཎྜི་ཏ་ཁ་ཅིག་ན་རེ་གཞན་དག་ནི་ཞེས་པ་སྤྲིན་ལ་སོགས་པ་འབའ་ཞིག་ཏུ་མ་ཟད་ཀྱི་ལྗང་གུ་ལ་སོགས་པའང་རྩ་བའི་ཁ་དོག་ཕྲད་པའི་ཁྱད་པར་ལས་ཡིན་པས་དེ་ལས་རྫས་གཞན་མ་ཡིན་པར་བསྟན་ཏོ་ཞེས་འཆད་དོ། །དེའི་ཕྱིར་ཁ་དོག་ལ་རྩ་བའི་ཁ་དོག་བཞི་ལས་རྫས་གཞན་མེད་པ་གསལ་བར་བསྟན་ཏོ། །སྒྲ་ནི་དབྱེ་ན་རྣམ་པ་བརྒྱད་ཡོད་དེ་ཟིན་པའི་འབྱུང་བ་ལས་གྱུར་པ་དང་། མ་ཟིན་པའི་འབྱུང་བ་ལས་གྱུར་པ་གཉིས་སོ། །དེ་དག་ལ་ཡང་སེམས་ཅན་དུ་སྟོན་མི་སྟོན་ལས་ཡིད་དུ་འོང་བ་རྣ་བར་སྙན་པ་དང་། ཡིད་དུ་མི་འོང་བ་རྣ་བར་མི་སྙན་པ་གཉིས་གཉིས་སུ་ཕྱེ་བས་བརྒྱད་དོ། །དཔེར་ན། ཆོས་འཆད་པ་དང་། ཚིག་གིས་སྤྱོ་བ་དང་། ཕེབས་རྡོབ་པ་ཐལ་མོའི་སྒྲ་དང་། རྡེག་པའི་ལུས་ནང་ཐུག་པ་ལྟ་བུའི་སྒྲ་སྟེ་བཞི་དང་། སྤྲུལ་པའི་ཆོས་འཆད་པ་དང་། དེ་དག་ཕན་ཚུན་ཚིག་གིས་སྤྱོ་བ་དང་། འཁར་རྔའི་སྒྲ་དང་། བྲག་རལ་བའི་སྒྲ་ལྟ་བུ་སྟེ་བཞིའོ། །སྤྲུལ་པ་མ་ཟིན་པར་འོག་ཏུ་འཆད་དོ། །རོ་ནི་མངར་བ་དང་། སྐྱུར་བ་དང་། ལན་ཚྭ་དང་། ཚ་བ་དང་། ཁ་བ་དང་། བསྐ་བ་སྟེ་རྣམ་པ་དྲུག་ཡིན་ལ། བསྐ་བ་ནི་ཨ་རུ་རའི་རོ་ལྟ་བུའོ། །དྲི་རྣམ་པ་བཞི་ནི། དྲི་ཞིམ་པ་དང་། ང་བ་དང་། ཤས་ཆེ་བ་མ་ཡིན་པའི་མཉམ་པ་དང་། ཤས་ཆེ་བའི་མི་མཉམ་པའོ། །ཁ་ཅིག་ན་རེ་དེ་དག་ཀྱང་མིང་གི་སྒོ་ནས་ཡིན་གྱི་རྫས་སུ་ནི་མ་ཡིན་ཏེ། སྔ་མ་གཉིས་ཤས་ཆེ་ཆུང་མེད་པ་དང་། ཆེ་ཆུང་ཅན་ལ་ཕྱི་མ་གཉིས་གཞག་ལ། བསྟན་བཅོས་ལས་ནི་དྲི་ཞིམ་པ་དང་། ང་བ་དང་། མཉམ་པ་གསུམ་འབྱུང་ཡང་སྒྲ་ཙམ་ཞིག་ཐ་དད་པར་ཟད་དོ་ཞེས་ཟེར་རོ། །ཁ་ཅིག་དྲི་མི་མཉམ་པ་ནི། དྲི་ཞིམ་པ་དང་ང་བའི་བྱེ་བྲག་ཡིན་ལ། མཉམ་པ་ནི་དེ་གཉིས་ལས་གཞན་པའི་གསུམ་པ་ཡིན་ནོ་ཞེས་ཁས་ལེན། རེག་བྱ་ནི་རྒྱུའི་རེག་བྱ་འབྱུང་བ་བཞི་དང་། འབྲས་བུའི་རེག་བྱ་འཇམ་པ་དང་། རྩུབ་པ་དང་། ལྕི་བ་དང་། ཡང་བ་དང་། གྲང་བ་དང་། བཀྲེས་པ་དང་། སྐོམ་པ་དང་བདུན་ཏེ་བཅུ་གཅིག་གི་བདག་ཉིད་དོ། །དེ་ཡང་གཞན་རྣམས་ནི་སླ་བས་འདིར་མ་སྨྲོས་ལ། ཕྱི་མ་གསུམ་ནི་དྲོ་བ་དང་ཟས་དང་བཏུང་བ་འདོད་པར་བྱེད་པའི་རེག་བྱ་ཞིག་གོ །སོས་ཀའི་གྲང་བ་ནི་དེ་མི་འདོད་ཀྱང་དེ་དང་རིགས་མཐུན་པའི་ཕྱིར་བཤད་དོ། །ཅི་འདོད་པ་སེམས་བྱུང་འདུན་པ་ཡིན་པའི་ཕྱིར་དྲོ་བ་ལ་སོགས་པ་འདོད་པར་བྱེད་པ་རེག་བྱར་མི་རིགས་སོ་ཞེ་ན་བདེན་མོད་ཀྱི། འོན་ཀྱང་བཀྲེས་པ་དང་སྐོམ་པ་ཞེས་པའི་རེག་བྱ་ཞིག་རྒྱུ་ལྟོའི་ནང་དུ་གནས་པས་ཟས་དང་སྐོམ་འདོད་པར་བྱེད་པས་འབྲས་བུའི་མིང་གིས་རྒྱུ་ལ་བཏགས་པ་སྟེ། དཔེར་ན། འཇིག་རྟེན་དུ་སངས་རྒྱས་འབྱུང་བ་མངོན་པར་མཐོ་བ་དང་ངེས་པར་ལེགས་པའི་རྒྱུ་ཡིན་པས། སངས་རྒྱས་རྣམས་ནི་འབྱུང་བ་བདེ། །ཞེས་གསུངས་པ་བཞིན་ནོ། །ཞར་ལ་ཁྱད་པར་གྱི་ཆོས་གཞན་བསྟན་པ་ལ་བཞི་ལས། དེ་དག་ཁམས་གང་ན་ཡོད་པ་ནི་འདོད་པ་ན་ཐམས་ཅད་དང་གཟུགས་ན་དྲི་རོ་བཀྲེས་སྐོམ་ལས་གཞན་ཡོད་དོ་ཞེས་འཆད་ཀྱང་། ཁུག་རྣ་དང་ཉི་མ་དང་། སྒྲ་མི་སྙན་པ་རྣམས་ཀྱང་མེད་པར་རིགས་ལ། འགྲེལ་པ་ལས། ལྷག་མ་ནི་ཡོད་དོ་ཞེས་པ་རེག་བྱའི་དབང་དུ་བྱས་པ་སྟེ། དེའི་ཕྱིར་གང་སྤེལ་གྱིས་ཡང་བ་ཉིད་ལ་སོགས་པ་ལྷག་མ་ལྔ་ཡོད་དོ་ཞེས་བཤད་པའི་ཕྱིར་རོ། །གྲང་བ་ནི་གནོད་པར་བྱེད་པ་མེད་ཀྱང་ཕན་པར་བྱེད་པ་ཡོད་པར་ཁས་ལེན་ཏོ། །སློབ་དཔོན་ནི་ཏིང་ངེ་འཛིན་ཁོ་ན་ཕན་བྱེད་ཡིན་པས་གྲང་བར་བཏགས་པས་ཅི་ཞིག་བྱ་ཞེས་སོ། །ཡུལ་གྱིས་རྣམ་ཤེས་སྐྱེད་ཚུལ་ནི་དང་པོ་བཞིའི་རང་རང་གི་ནང་ཚན་དེ་དག་ལས་རེས་འགའ་གཅིག་དང་དེས་འགའ་མང་པོས་སྐྱེད་དེ། བྱེ་བྲག་ཏུ་གཅོད་པ་དང་མི་གཅོད་ནའོ། །རེག་བྱ་ནི་བྱེ་བྲག་ཏུ་གཅོད་པ་ན་འབྱུང་བའམ་འབྱུང་བ་ལས་གྱུར་པ་གཅིག་དང་། བྱེ་བྲག་ཏུ་མི་གཅོད་ན་འབྱུང་བ་གཉིས་སམ་འབྱུང་བ་གཅིག་དང་འབྱུང་གྱུར་གཅིག་སྟེ་དེ་ལྟར་གཉིས་དང་། ཤིན་ཏུ་མང་ན་འབྱུང་བ་བཞི་དང་འབྱུང་གྱུར་འཇམ་པ་ལྟ་བུ་གཅིག་སྟེ་ལྔའི་བར་གྱིས་གཅིག་ཆར་སྐྱེད་པར་རུང་གི དེའི་ཚེ་རྩུབ་པ་ལ་སོགས་པ་གཞན་གྱིས་ནི་མ་ཡིན་ཏེ། འབྱུང་བ་ལས་གྱུར་པ་དེ་དག་འབྱུང་བ་བཞི་ཚན་སོ་སོ་ལ་བརྟེན་པའི་ཕྱིར་ཏེ་ཊཱི་ཀར། འདི་ལ་གཏན་ཚིགས་ཅི་ཡོད་ཅེ་ན། རྩུབ་པ་ཉིད་ལ་སོགས་པ་འབྱུང་བ་བཞི་ཚན་གཞན་ལ་བརྟེན་པའི་ཕྱིར་རོ་ཞེས་སོ། །ཁ་ཅིག་ལུས་ཀྱི་ཕྱོགས་དུ་མས་འཛིན་པ་ན་ཐམས་ཅད་ཀྱིས་ཀྱང་སྐྱེད་དོ་ཞེས་སོ། །གལ་ཏེ་སྔོ་སེར་ལ་སོགས་པ་ནས་རེག་བྱའི་བར་བྱེ་བྲག་ཏུ་མི་གཅོད་པ་ན་མང་པོས་བསྐྱེད་པ་དེ་ལྟ་ན་དབང་པོའི་ཤེས་པ་ཚོགས་པ་སྤྱི་ལ་དམིགས་པའི་ཕྱིར་རང་མཚན་གྱི་ཡུལ་ཅན་མ་ཡིན་པར་སྤྱིའི་ཡུལ་ཅན་དུ་འགྱུར་ལ། འདོད་ན་གསུང་རབ་ལས་རང་གི་མཚན་ཉིད་ཀྱི་ཡུལ་ཅན་དུ་བཤད་པ་དང་འགལ་ལོ་ཞེ་ན། དེའི་ལན་དུ་འགྲེལ་པར། འདི་དག་ནི་སྐྱེ་མཆེད་ཀྱི་རང་གི་མཚན་ཉིད་ཀྱི་ཡུལ་ཅན་དུ་འདོད་ཀྱི་རྫས་ཀྱི་རང་གི་མཚན་ཉིད་ཀྱི་ནི་མ་ཡིན་པས་ཉེས་པ་མེད་དོ་ཞེས་གསུངས་སོ། །དེའི་དོན་ནི་གང་སྤེལ་གྱིས། མིག་ཤེས་ལ་སོགས་པ་མཚུངས་ལྡན་དང་བཅས་པའི་རྟེན་དང་དམིགས་པར་རུང་བ་ནི་དབང་དོན་གྱི་སྐྱེ་མཆེད་ཀྱི་རང་གི་མཚན་ཉིད་དང་། རྫས་ཀྱི་མཚན་ཉིད་ནི་སྔོན་པོ་ལ་སོགས་པའི་རང་གི་ངོ་བོ་ཐུན་མོང་མ་ཡིན་པ་མིག་ཤེས་སོགས་ཀྱིས་ཤེས་པར་བྱ་བ་ལ་འཆད་པས། གང་དབང་པོའི་ཤེས་པ་ཡུལ་གྱི་སྐྱེ་མཆེད་རིགས་མི་འདྲ་སྤྱི་ལ་དམིགས་ན་སྐྱོན་དུ་འགྱུར་བ་ཞིག་ན། འདི་དག་ནི་སྐྱེ་མཆེད་ཀྱི་རང་གི་མཚན་ཉིད་ཀྱིས་རང་གི་ངོ་བོ་ལ་དམིགས་པའི་ཕྱིར་དང་། ཁ་དོག་དང་དབྱིབས་འདུས་པ་ལ་ལྟ་བའི་མིག་ཤེས་སྐྱེ་བས་རྫས་ཀྱི་རང་གི་མཚན་ཉིད་ཀྱི་ཡུལ་ཅན་ཁོ་ན་མ་ཡིན་པའི་ཕྱིར་ཉེས་པ་མེད་དོ་ཞེས་བྱ་བ་ནི་བདག་ཉིད་ཆེན་པོ་སློབ་དཔོན་གྱི་བཞེད་པ་ཡིན་ནོ། །དེའི་ཕྱིར་སློབ་དཔོན་ཕྱོགས་ཀྱི་གླང་པོས་ཀྱང་།དེར་དོན་དུ་མས་བསྐྱེད་པའི་ཕྱིར། །རང་དོན་སྤྱི་ཡི་སྤྱོད་ཡུལ་ཅན། །ཞེས་བཤད་དོ། །ཞར་ལ་དབང་པོས་རྣམ་ཤེས་སྐྱེད་ཚུལ་ནི་ཕྱོགས་རེ་དང་རིལ་པོ་ཅི་རིགས་པས་སྐྱེད་ལ། ལུས་རིལ་པོས་ནི་མ་ཡིན་ཏེ། འབར་བའི་སེམས་ཅན་དམྱལ་བར་ལུས་རིལ་པོས་མེད་འཛིན་རྣམ་ཤེས་སྐྱེད་པས་ལུས་ཞིག་པར་འགྱུར་རོ་ཞེས་ཟེར་རོ། །འོན་ཀྱང་སྐྱོན་དེར་མི་འགྱུར་ཏེ། ལས་ཀྱིས་མི་འཇིག་པའི་ཕྱིར་དང་། ཕྱི་རོལ་གྱི་ནི་ཁམས་བཞི་ཡིན། །ཅེས་པས་དབང་པོ་མེས་བསྲེག་བྱ་ཡིན་པའི་ཕྱིར་རོ་སྙམ་མོ། །ལྕེ་དང་ལུས་གཅིག་ཅར་ཡུལ་དང་ཕྲད་དེ་རྣམ་ཤེས་གང་སྐྱེ་བ་ནི་ཡུལ་གང་ཤས་ཆེ་བ་སྔར་སྐྱེ་ལ། མཉམ་ན་ཟ་བར་འདོད་པས་རྒྱུད་གཏད་པའི་ཕྱིར་ལྕེའི་རྣམ་ཤེས་སྔར་སྐྱེའོ། །རིག་བྱེད་མ་ཡིན་པ་ལ་གཉིས་ལས་དངོས་ནི་ཚིགས་བཅད་གཅིག་གིས་ཏེ། མཚན་གཞི་ནི་སྡོམ་པ་སྡོམ་མིན་བར་མ་གསུམ་སྟེ་རྒྱས་པ་འོག་ཏུ་འཆད་དོ། །མཚན་ཉིད་ནི་ཆོས་གང་ཞིག་ཁྱད་པར་བཞི་དང་ལྡན་པ་སྟེ། གནས་སྐབས་ཀྱི་ཁྱད་པར་ནི་གཡེངས་དང་ཞེས་པ་ལ་སོགས་པ་སྟེ། གཡེངས་པའི་སྒྲ་གཅིག་ཉིད་དོན་དུ་མ་ལ་འཇུག་ཀྱང་འདིར་རང་ཀུན་ནས་སློང་བའི་སེམས་ལས་གཞན་གྱི་སེམས་ལ་གནས་པ་སྟེ་དེའི་རྗེས་སུ་བྱེད་དུ་རུང་བ་དང་། སེམས་མེད་པའི་ཞེས་པ་ནི་སྙོམས་འཇུག་གཉིས་ཏེ། འདིའི་ཆ་ཤས་འགའ་ཞིག་དེ་དག་གིའང་རྗེས་སུ་བྱེད་དུ་རུང་བའོ། །འདི་ལ་གང་སྤེལ་ལྟར་ན་ངག་གི་རིག་བྱེད་ལས་ཁྱད་པར་དུ་བྱེད་ཅེས་དང་། རྒྱལ་སྲས་ལྟར་ན་སྔ་མས་རིག་བྱེད་དང་ཕྱི་མས་སེམས་དང་སེམས་བྱུང་ལས་ཁྱད་པར་དུ་བྱེད་ཅེས་སོ། །ཡང་ཞེས་པ་ནི་མ་གཡེངས་པ་ཀུན་སློང་གི་སེམས་དང་བཅས་པའི་རྗེས་སུ་བྱེད་དུ་རུང་བ་སྟེ། སེམས་དང་འགལ་བ་མེད་པར་བསྟན་ཏོ། །ངོ་བོའི་ཁྱད་པར་ནི་དགེ་དང་མི་དགེ་སྟེ་ལུང་བསྟན་པ་ཞེས་པ་ཡིན་ལ། དེས་ནི་མིག་ལ་སོགས་པ་བསལ་ཏེ་སྔ་མ་དེ་དག་མིག་ལ་སོགས་པའི་རྒྱུན་ལའང་ཡོད་པའི་ཕྱིར་རོ། །དུས་ཀྱི་ཁྱད་པར་ནི་རྗེས་འབྲེལ་གང་སྟེ་རྒྱུན་མཆོག་ཏུ་རྗེས་སུ་འབྲེལ་པར་འབྱུང་བ་ཞེས་པའོ། །དེས་ནི་ལུས་ཀྱི་རིག་བྱེད་ལས་ཁྱད་པར་དུ་བྱེད་དེ། དེ་ནི་རྒྱུན་རྗེས་སུ་འབྲེལ་བར་འབྱུང་བ་ཙམ་ཡིན་གྱི། རིག་བྱེད་མ་ཡིན་པ་བཞིན་དུ་རྒྱུན་མཆོག་ཏུ་རྗེས་སུ་འབྲེལ་བར་འབྱུང་བ་མ་ཡིན་པའི་ཕྱིར་རོ་ཞེས་ཊཱིཀ་བྱེད་དག་འཆད་དོ། །རྒྱུའི་ཁྱད་པར་ནི་དེ་ཙམ་དགེ་མི་དགེའི་ཐོབ་པའི་རྒྱུན་ལའང་ཡོད་པས་དེ་བསལ་བའི་དོན་དུ་འབྱུང་བ་ཆེན་པོ་རྣམས་ཀྱིས་སྐྱེད་རྟེན་གནས་རྟོན་འཕེལ་བའི་རྒྱུར་བྱས་པ་ཞེས་པའོ། །དེའང་གཞིའི་འབྱུང་བ་རྒྱུར་བྱས་པ་སྟེ། རྒྱལ་པོའི་སྲས་ཀྱིས་ཅི་གཞིའི་འབྱུང་བ་ཆེན་པོ་དག་གམ། འོན་ཏེ་རྟེན་གྱི་འབྱུང་བ་ཆེན་པོ་དག་ཡིན་ཞེ་ན་སྨྲས་པ། གཞིའི་འབྱུང་བ་ཆེན་པོ་དག་ཡིན་ནོ་ཞེས་བཤད་པའི་ཕྱིར་རོ། །དེ་ལྟར་ན་གང་བཤད་པ་དེ་ལྟ་བུ་དེ་ནི་རྣམ་པར་རིག་བྱེད་མིན་པའི་གཟུགས་ཡིན་ནོ། །ཞེས་བྱེ་བྲག་ཏུ་སྨྲ་བའི་འདོད་པ་སློབ་དཔོན་གྱིས་བརྗོད་པའོ། །དེའི་ཕྱིར་འགྲེལ་པར། བརྗོད་ཅེས་བྱ་བ་ནི་སློབ་དཔོན་གྱི་ཚིག་ཡིན་པར་སྟོན་པའོ་ཞེས་འབྱུང་སྟེ། བསྟན་བཅོས་མཁན་པོའི་ཚིག་ཡིན་པར་སྟོན་པའོ་ཞེས་པའི་དོན་ཏོ། །ཡང་ན་རིག་བྱེད་མ་ཡིན་པའི་གཟུགས་དེ་བདེ་བླག་ཏུ་ཁོང་དུ་ཆུད་པར་བསྟན་པར་ཐུགས་ལ་བཞག་ནས་འགྲེལ་པར། མདོར་ན་རྣམ་པར་རིག་བྱེད་དང་ཏིང་ངེ་འཛིན་ལས་བྱུང་བའི་གཟུགས་དགེ་བ་དང་མི་དགེ་བའི་རྣམ་པར་རིག་བྱེད་མ་ཡིན་པའོ་ཞེས་འབྱུང་ངོ་། །དེའི་དོན་ནི་འདི་ཡིན་ཏེ། ལུས་ངག་གི་རིག་བྱེད་ལས་བྱུང་བའི་སོ་ཐར་དང་བར་མས་བསྡུས་པའི་དགེ་བ་དང་། སྡོམ་མིན་དང་བར་མས་བསྡུས་པའི་མི་དགེ་བ་དང་། ཟག་བཅས་དང་ཟག་མེད་ཀྱི་ཏིང་ངེ་འཛིན་ལས་བྱུང་བའི་སྡོམ་པ་སྟེ་རྒྱུར་བྱས་པའི་གཟུགས་དེ་ལྟ་བུའོ། །དོན་དེ་ཉིད་གང་སྤེལ་གྱིས། རིག་བྱེད་སོགས་སྟོབས་ཀྱིས་དྲངས་ཤིང་། །དགེ་དང་མི་དགེ་རྗེས་འབྲེལ་གང་། །དགེ་སློང་སོགས་བྱེད་གཟུགས་ཅན་དེ། །རྣམ་རིག་བྱེད་མིན་མ་གོས་པའོ། །ཞེས་བཤད་དོ། །དེའི་ཕྱིར་ཁ་ཅིག་ནི་ལུང་བསྟན་པ་གང་ཞིག་ཐོགས་པ་མེད་པའི་གཟུགས་ཞེས་པ་མཚན་ཉིད་དུ་བཞེད་དོ། །སློབ་དཔོན་འདུས་བཟང་ནི། འདི་ལ་མ་ཚང་བསྟན་བཅོས་འགལ། །ཉམས་དང་དེ་མིན་དེ་ཉིད་ཐལ། །ཡང་སྒྲ་ལྷག་བརྗོད་ཁྱད་པར་དུ། །བྱ་བ་ཁྱད་པར་མ་བྱས་སོ། །ཞེས་བྱ་བས་གཞུང་དུ་བཀོད་པ་དེ་སུན་འབྱིན་པར་མཛད་དེ། འདི་ལྟར་རིག་བྱེད་མ་ཡིན་པ་སྐད་ཅིག་དང་པོ་རྒྱུན་མ་ཡིན་པས་རྒྱུན་མཆོག་ཏུ་རྗེས་སུ་འབྲེལ་བར་འབྱུང་བ་མ་ཚང་བ་དང་། རྒྱུན་རྫས་སུ་མེད་པའི་ཕྱིར་དེ་ཡང་རྫས་སུ་མེད་པར་འགྱུར་ན་བསྟན་བཅོས་ལས་རྫས་སུ་བཤད་པ་དང་འགལ་བ་དང་ཏིང་ངེ་འཛིན་ལས་བྱུང་བའི་རིག་བྱེད་མ་ཡིན་པ་གཡེངས་པ་དང་སེམས་མེད་ཀྱི་རྗེས་སུ་བྱེད་པ་མེད་པའི་ཕྱིར་རིག་བྱེད་མ་ཡིན་པ་ཡིན་པ་ཉམས་ཏེ་དེ་མ་ཡིན་པར་ཐལ་བ་དང་། གལ་ཏེ་མ་གཡེངས་པ་དང་སེམས་བཅས་ཀྱི་རྗེས་སུ་བྱེད་པའི་ཕྱིར་ཉེས་པ་མེད་དོ་ཞེ་ན། དེ་མིན་པ་རིག་བྱེད་ཀྱང་དེ་ཉིད་དུ་ཐལ་བ་དང་སེམས་གཡེངས་པའི་རྗེས་སུ་བྱེད་པར་བསྟན་པས་སེམས་བཅས་ཀྱི་རྗེས་སུ་བྱེད་པར་གོ་བའི་ཕྱིར་ཡང་གི་སྒྲ་ལྷག་པར་ཐལ་བ་དང་། སེམས་མེད་པའི་དབང་དུ་བྱས་ཏེ་དགེ་བའི་རྣམ་པར་རིག་བྱེད་མ་ཡིན་པའི་རྗེས་སུ་འབྲེལ་བ་ཡིན་ནོ་ཞེས་པ་དང་ཐོགས་པ་མེད་པའི་གཟུགས་ཞེས་པ་དེ་གཉིས་ཀྱིས་ཁྱད་པར་དུ་བྱ་དགོས་པ་ཁྱད་པར་དུ་མ་བྱས་སོ་ཞེས་བྱ་བའོ། །རང་གི་ལུགས་ནི། བྱས་པ་དང་ཡང་མི་འདྲ་བའི། །སེམས་ལའང་སེམས་མེད་པ་ལ་གང་། །ལུང་བསྟན་ཐོགས་པ་མེད་པའི་གཟུགས། །དེ་ནི་རྣམ་རིག་བྱེད་མིན་འདོད། །ཅེས་པའོ། །རྒྱལ་སྲས་ཀྱིས་དེའི་ལན་སྐྱོན་བརྗོད་དང་བཅས་པ་མཛད་ཀྱང་མང་པས་འཇིག་པའི་ཕྱིར་མ་སྤྲོས་སོ། །སྒྲ་དོན་ནི་གཟུགས་དང་བྱེད་པ་ལས་ཀྱི་རང་བཞིན་གཉིས་ཀ་ཡིན་ཡང་རིག་བྱེད་བཞིན་དུ་ཀུན་སློང་གཞན་ལ་རིག་པར་བྱེད་པ་མ་ཡིན་པས་ན་རྣམ་རིག་བྱེད་མིན་ནོ། །རིག་བྱེད་བཞིན་དུ་ཞེས་པ་ནི་བཟློག་པའི་དཔེར་རྒྱལ་སྲས་འཆད་དོ། །ཞར་ལ་འབྱུང་བ་བཤད་པ་ནི། །འབྱུང་བ་ཆེ་རྣམས་རྒྱུར་བྱས་པ། །ཞེས་པའི་འབྱུང་བ་དག་ནི་སའི་ཁམས་དང་ཆུ་དང་མེ་དང་རླུང་གི་ཁམས་རྣམས་སོ། །དེ་དག་ནི་གཟུགས་རྣམ་པ་སྣ་ཚོགས་མངོན་པར་འགྲུབ་པ་ལ་དེ་དང་དེ་དག་གི་རྣམ་པར་འབྱུང་བས་སམ། འཁོར་བ་ཐོག་མ་མེད་པ་ནས་མི་འབྱུང་མ་མྱོང་བས་ན་འབྱུང་བ་དང་། རང་རང་གི་མཚན་ཉིད་དང་རྒྱུར་བྱས་པའི་གཟུགས་འཛིན་པའི་ཕྱིར་ཁམས་དང་། འབྲས་བུའི་གཟུགས་ཀྱི་རྟེན་ཉིད་དུ་རགས་པའི་ཕྱིར་ན་ཆེན་པོའམ། ཡང་ན་ས་ལ་སོགས་པ་ལ་རང་གི་བྱ་བ་གསལ་ཞིང་ཤས་ཆེ་བས་ན་ཆེན་པོ་སྟེ། འགྲེལ་པ་ལས། ཡང་ན་ས་དང་ཆུ་དང་མེ་དང་རླུང་གི་ཕུང་པོ་དེ་དག་བྱ་བ་ལ་ཤས་ཆེ་བ་དག་ལ་དེ་རྣམས་ཆེན་པོར་གནས་པའི་ཕྱིར་རོ་ཞེས་སོ། །དེ་དག་གི་ལས་ནི། སའི་ཁམས་ཀྱིས་འབྲས་བུའི་གཟུགས་ཐུར་དུ་མི་ལྟུང་བར་འཛིན་པ་དང་། ལ་སོགས་ཏེ་ཆུས་མི་འགྱེས་པར་སྡུད་པ་དང་། མེས་སྨིན་པར་བྱེད་པ་དང་། རླུང་གིས་འཕེལ་ཞིང་རྒྱས་པར་བྱེད་པ་སྟེ་དེ་དག་ནི་བྱེད་ལས་སུ་གྲུབ་ཅེས་པའོ། །དེ་ལྟ་བུ་དག་ནི་ངོ་བོ་དང་ཐ་མི་དད་པར་འཇུག་པས་ས་ལ་སོགས་པ་དག་ལ་སྡུད་པ་ལ་སོགས་པ་མཐོང་བའི་ཕྱིར་ན་ཆུའི་ཁམས་ལ་སོགས་པ་ཡོད་དོ་ཞེས་རྗེས་སུ་དཔག་གོ །དེ་དག་གི་རང་བཞིན་སྲ་བ་དང་གཤེར་བ་དང་དྲོ་བ་དང་གཡོ་བ་རྣམས་ཏེ་དེ་དག་ལ་རེག་བྱ་གང་ཞིག་ཅེས་སྦྱར་བ་ནི་སྐྱོན་གསུམ་དང་བྲལ་བའི་མཚན་ཉིད་དོ། །ཅི་གསུང་རབ་ལས་ས་ལ་སོགས་པ་དང་སའི་ཁམས་ལ་སོགས་པ་གསུངས་ན་དེ་དག་ལ་བྱེ་བྲག་ཅི་ཡོད་ཅེ་ན་ཕྱི་མ་ནི་རེག་བྱ་ཡིན་ལ། དང་པོ་ནི་འཇིག་རྟེན་གྱི་ནི་ཐ་སྙད་དུ་ཁ་དོག་དང་དབྱིབས་ལས་ཞེས་བརྗོད་དེ་ས་དཀར་པོ་དང་ཟླུམ་པོ་ཞེས་པ་ལྟ་བུ་དང་། ཆུ་མ་ཡང་ངོ་ཞེས་པ་ནི་ས་ལ་ཇི་ལྟ་བ་བཞིན་དུ་དེ་དག་ཀྱང་ཁ་དོག་དང་དབྱིབས་ལ་དེས་ཐ་སྙད་འདོགས་པར་བྱེད་དོ་ཞེས་པའི་དོན་ཏོ། །རླུང་ཚོགས་ནི་འཇིག་རྟེན་པ་ཁ་ཅིག་རླུང་གི་ཁམས་ཉིད་ལ་རླུང་དུ་ཐ་སྙད་འདོགས་པར་བྱེད་པ་ཡིན་ལ། ཁ་ཅིག་ནི་ཁ་དོག་དང་དབྱིབས་ལ་ས་ཞེས་བརྗོད་པ་དེ་དང་འདྲ་བའང་ཡིན་ཏེ། རླུང་སྔོན་པོ་དང་རླུང་ཟླུམ་པོ་ཞེས་བརྗོད་དོ། །དེ་བཞིན་དུ་ཁོ་བོ་ཅག་ཀྱང་འཇིག་རྟེན་དང་མཐུན་པར་ཐ་སྙད་བྱེད་པས་དེ་དག་གཟུགས་ཀྱི་སྐྱེ་མཆེད་དུ་ཁས་ལེན་ཏོ། །དེའི་ཕྱིར་ཟད་པར་དང་པོ་བརྒྱད་ཀྱི་སྤྱོད་ཡུལ་གཟུགས་ཀྱི་སྐྱེ་མཆེད་དུ་འཆད་པའི་རྒྱུ་མཚན་ཡང་འདི་ཡིན་ལ། ཁ་ཅིག་ནི་འཇིག་རྟེན་པ་གང་དག་རླུང་གི་ཚོགས་རླུང་གི་ཁམས་ལ་འདོད་པ་དེ་ལྟར་ཁས་ལེན་པས། ཟད་པར་རླུང་གི་སྤྱོད་ཡུལ་རེག་བྱའི་སྐྱེ་མཆེད་དུ་འཆད་པའི་རྒྱུ་མཚན་ཡང་འདི་ཡིན་ནོ། །འདི་ལས་གཞན་དུ་ས་ལ་སོགས་པ་ཁ་དོག་དང་དབྱིབས་སུ་འཇིག་རྟེན་ལ་གྲགས་ཀྱི་ཆོས་མངོན་པ་བ་དག་ནི་དེ་ལྟར་ཁས་མི་ལེན་ལ། གསུང་རབ་ལས་དེ་ལྟར་མ་བཤད་དོ་ཞེས་འཆད་པ་དེ་དག་གིས་ནི་གཞུང་འདིའང་ལེགས་པར་མ་བཤད་ལ། བསྟན་བཅོས་ལས་ཆུ་དང་རླུང་ལ་ཁ་དོག་དང་དབྱིབས་བཤད་པ་དང་ཡང་འགལ་བར་སྨྲས་སོ། །དེ་སྐྱེ་མཆེད་དང་ཁམས་སུ་གཞག་པ་ནི་ཚོར་བའི་ཕུང་པོ་ལ་སོགས་པར་བཤད་པར་བྱ་བ་ཡིན་ཡང་། སློབ་དཔོན་ཚིག་ཟོར་ཡང་བ་ལ་མཉེས་པས་འདི་ལྟར་མདོ་ལས་སྐྱེ་མཆེད་དང་ཁམས་གཟུགས་ཅན་བཅུ་བཤད་པ་གང་དག་ཅེ་ན། དབང་པོ་ལྔ་དང་དོན་ལྔ་པོ་དེ་དག་ཁོ་ན་ལ་སྐྱེ་མཆེད་གཟུགས་ཅན་བཅུ་དང་ཁམས་གཟུགས་ཅན་བཅུར་འདོད་དེ། དགོས་པའི་དབང་གིས་མིང་ཐ་དད་བསྟན་ཀྱང་དབང་དོན་ལས་རྫས་གཞན་མ་ཡིན་པའི་ཕྱིར་རོ། །ཁོ་ནའི་སྒྲ་ནི་ཡིད་དབང་དང་ཆོས་ཀྱི་སྐྱེ་མཆེད་བསལ་བའི་ཕྱིར་ཏེ་རྒྱལ་སྲས་ཀྱི། ཁོ་ན་ལ་ཞེས་བྱ་བའི་ཁྱད་པར་ནི་དབང་པོ་གཞན་བསལ་བའི་ཕྱིར་དང་དོན་གཞན་བསལ་བའི་ཕྱིར་རོ་ཞེས་སོ། །གཟུགས་སེམས་ལས་གཞན་པའི་ཕུང་པོ་དང་སྐྱེ་མཆེད་དང་ཁམས་རྣམ་གཞག་གི་ཚོར་བའི་མཚན་ཉིད་ནི་བློ་གང་ཞིག་རང་སྟོབས་ཀྱིས་རང་ཡུལ་མྱོང་བའོ། །འདི་རྣམས་ལ་མི་སྐྱེ་བའི་ཆོས་ཅན་བསྡུ་བའི་དོན་དུ་རུང་བ་ཞེས་སྦྱོར་བའང་སྣང་ངོ་། །མཚན་གཞི་ནི་བདེ་སྡུག་བཏང་སྙོམས་གསུམ་མམ་བདེ་བ་ལ་སོགས་པ་ལྔའོ། །འདུ་ཤེས་ནི་བློ་གང་ཞིག་རང་སྟོབས་ཀྱིས་རང་ཡུལ་མཚན་མར་འཛིན་པའི་བདག་ཉིད་དོ། །མཚན་མ་ནི་སྔོ་སེར་ལ་སོགས་པ་ཡིན་ལ་དེ་འཛིན་པ་ནི་སྤུ་རིས་མ་འདྲེས་པར་ཡོངས་སུ་གཅོད་པའོ། །མཚན་གཞི་ནི་འདུ་ཤེས་ཀྱི་ཚོགས་དྲུག་གོ །འདུ་བྱེད་ཀྱི་མཚན་ཉིད་ནི་གཟུགས་ཚོར་བ་འདུ་ཤེས་རྣམ་ཤེས་ཏེ་ཕུང་པོ་བཞི་ལས་རྫས་གཞན་པའི་འདུས་བྱས་སམ། དེ་རྣམས་མ་ཡིན་པའི་འདུས་བྱས་ཞེས་པའོ། །མཚན་གཞི་ནི་མཚུངས་ལྡན་གྱི་འདུ་བྱེད་དང་། །མི་ལྡན་པའི་འདུ་བྱེད་གཉིས་སོ། །འོ་ན་མདོ་ལས། འདུ་བྱེད་ཀྱི་ཕུང་པོ་གང་ཞེ་ན་སེམས་པའི་ཚོགས་དྲུག་གོ་ཞེས་པ་དང་འགལ་ལོ་ཞེ་ན། དེ་ནི་ལས་ཀྱི་རང་བཞིན་ཡིན་པས་འདི་དང་འདི་ལྟར་དུ་བྱའོ་ཞེས་མངོན་པར་འདུ་བྱ་བ་ལ་གཙོ་བོ་ཡིན་པའི་ཕྱིར་དེ་སྐད་གསུངས་སོ། །དེ་ལྟ་མ་ཡིན་པར་དེ་དག་ཁོ་ན་འདུ་བྱེད་ཡིན་ན་གཞན་སེམས་བྱུང་ལྷག་མ་རྣམས་དང་མི་ལྡན་པའི་འདུ་བྱེད་ནི་ཕུང་པོ་ལྔ་གང་ཡང་མ་ཡིན་པས་སྡུག་བསྔལ་དང་ཀུན་འབྱུང་དུ་མི་འགྱུར་ལ། འདོད་ན་ཤེས་བྱ་དང་སྤང་བྱའང་མ་ཡིན་པར་འགྱུར་རོ། །བཤད་མ་ཐག་པའི་ཕུང་པོ་དེ་གསུམ་དང་རྣམ་པར་རིག་བྱེད་མིན་པའི་གཟུགས་དང་འདུས་མ་བྱས་གསུམ་པོ་རྣམས་དང་བཅས་པ་ཆོས་བདུན་པོ་དེ་དག་ནི་སྐྱེ་མཆེད་བཅུ་གཉིས་ཀྱི་ཆོས་ཀྱི་སྐྱེ་མཆེད་དང་ཁམས་བཅོ་བརྒྱད་ཀྱི་ཆོས་ཀྱི་ཁམས་ཞེས་བྱའི། དེ་དག་ལས་རྫས་གཞན་ནི་མ་ཡིན་ནོ། །རྣམ་པར་ཤེས་པའི་ཕུང་པོ་དང་སྐྱེ་མཆེད་ཁམས་རྣམ་གཞག་ལ་གཉིས་ཀྱི་ཕུང་པོ་ནི། རྣམ་ཤེས་ཀྱི་ཕུང་པོའི་མཚན་ཉིད་བློ་གང་ཞིག་རང་སྟོབས་ཀྱིས་རང་གི་གཟུང་དོན་གྱི་ངོ་བོ་རྣམ་པར་རིག་པ་ཞེས་པའོ། །སོ་སོར་ཅེས་པ་ནི་མིག་ཤེས་ཀྱིས་གཟུགས་ནས་ཡིད་ཤེས་ཀྱིས་ཆོས་ཀྱི་བར་དུ་རིག་པའི་ཕྱིར་སྨྲོས་སོ། །མཚན་ཉིད་ནི་ཉན་ཐོས་སྡེ་པ་གཉིས་རྣམ་ཤེས་ཚོགས་དྲུག་ཏུ་འདོད་ལ། སློབ་དཔོན་སྐུ་མཆེད་ནི་དམིགས་པ་ཕྱི་ནང་སྣོད་བཅུད་ཐམས་ཅད་ལ་དམིགས་ནས་རྣམ་པ་མི་གསལ་ཞིང་མ་ཆད་པར་འཛིན་པའི་ཀུན་གཞིའི་རྣམ་ཤེས་དང་། དེ་ཉིད་ལ་དམིགས་ནས་ངར་འཛིན་པའི་རྣམ་པ་ཅན་ཉོན་མོངས་པ་ཅན་གྱི་ཡིད་དེ་ཚོགས་བརྒྱད་བཞེད་དོ། །དེ་སྐྱེ་མཆེད་དང་ཁམས་སུ་གཞག་པ་ནི། སྐྱེ་མཆེད་བཅུ་གཉིས་ཀྱི་ཡིད་ཀྱི་སྐྱེ་མཆེད་ཀྱང་རྣམ་ཤེས་ཀྱི་ཕུང་པོ་དེ་ཉིད་ཡིན་ལ། ཁམས་བཅོ་བརྒྱད་སྟོན་པ་ན་དེ་དག་ཁམས་བདུན་དག་ཏུའང་འདོད་པ་སྟེ། མིག་ཤེས་ནས་ཡིད་ཀྱི་རྣམ་པར་ཤེས་པའི་བར་དྲུག་དང་ཡིད་ཀྱི་ཁམས་སོ། །འོ་ན་དེ་དག་ལས་ཐ་དད་པའི་ཡིད་ཀྱི་ཁམས་གང་ཞེ་ན། ཐ་དད་མེད་ཀྱི་རྣམ་ཤེས་དྲུག་པོ་དེ་དག་ལས་གང་ཡང་རུང་བ་འདས་མ་ཐག་པ་ཡི་རྣམ་ཤེས་གང་ཡིན་པ་དེ་ལྟ་བུ་ཡིད་ཀྱི་ཁམས་ཏེ། དཔེར་ན་བུ་དེ་ཉིད་གཞན་གྱི་ཕར་འགྱུར་ལ། འབྲས་བུ་དེ་ཉིད་གཞན་གྱི་ས་བོན་ཡིན་པ་ལྟ་བུའོ། །འདས་མ་ཐག་ཅེས་པ་ནི་རྣམ་ཤེས་གཞན་གྱིས་བར་ཆོད་པ་བསལ་བའི་དོན་ཡིན་པར་ཊཱིཀ་བྱེད་དག་འཆད་པས་དེ་ལྟར་གཟུང་གི དུས་དེ་མ་ཐག་པ་མ་ཡིན་ཏེ་སྙོམས་པར་འཇུག་སེམས་འདས་ནས་ཡུན་རིང་དུ་ལོན་ཡང་ལྡང་སེམས་ཀྱི་རྟེན་ཡིན་པའི་ཕྱིར་རོ། །འདས་པའི་སྒྲ་ནི་རྣམ་ཤེས་འདས་མ་ཐག་པས་རྣམ་ཤེས་ད་ལྟར་བའི་དངོས་ཀྱི་བདག་རྐྱེན་བྱེད་པ་འདི་ལྟ་བུ་ཡིད་ཀྱི་ཁམས་སོ་ཞེས་གསལ་བར་དཔེར་མཚོན་པའི་དོན་ཏོ། །དེའི་ཕྱིར་རྒྱལ་པོའི་སྲས་ཀྱིས། འདས་པ་སྨྲོས་པ་ནི་ད་ལྟར་བྱུང་བ་བསལ་བའི་ཕྱིར་རོ། །ཡིད་ཀྱི་རྣམ་པར་ཤེས་པ་ད་ལྟར་བྱུང་བ་ནི་དེའི་གནས་སྐབས་ནི་རྟེན་ཅན་ཡིན་ནོ་ཞེས་སོ། །དེས་ན་རྣམ་ཤེས་ཕྱི་མའི་དངོས་ཀྱི་བདག་རྐྱེན་མི་བྱེད་པར་སྣང་ཡང་རྐྱེན་ཚོགས་ན་དེ་ལྟར་བྱེད་ནུས་པས་རྣམ་ཤེས་ཐམས་ཅད་ཡིད་ཀྱི་ཁམས་ཀྱི་ངོ་བོར་གནས་པའི་ཕྱིར་ཡིད་ཀྱི་ཁམས་སུ་གཞག་གོ །དེའི་ཕྱིར་འགྲེལ་པར། འོ་ན་དགྲ་བཅོམ་པའི་སེམས་ཐ་མ་ཡང་མ་ཡིན་པར་འགྱུར་ཏེ། དེ་གོང་གི་མཚུངས་པ་དེ་མ་ཐག་པ་འདས་པར་འགྱུར་བ་དེ་ནི་མེད་དོ་ཞེ་ན། དེ་ཡང་ཡིད་ཀྱི་ངོ་བོར་གནས་པའི་ཕྱིར་ན་ཡིན་ཏེ། རྒྱུ་གཞན་མ་ཚང་བའི་ཕྱིར་རྣམ་པར་ཤེས་པ་ཕྱི་མ་མི་སྐྱེ་བར་ཟད་དོ་ཞེས་རྒོལ་ལན་མཛད་པའི་རྒྱུ་མཚན་ཡང་འདི་ཡིན་ནོ། །འོ་ན་རྣམ་ཤེས་ཁམས་དྲུག་དང་། ཡིད་ཀྱི་ཁམས་རྣམས་གཅིག་གི་ནང་དུ་གཅིག་འདུས་པའི་ཕྱིར་རྫས་སུ་ནི་ཁམས་བཅུ་བདུན་ནམ་བཅུ་གཉིས་སུ་འགྱུར་ལ། འདོད་ན་ཁམས་བཅོ་བརྒྱད་དུ་གཞག་པ་མི་རིགས་སོ་ཞེ་ན། རྫས་སུ་ནི་དེ་ལྟ་ཡིན་མོད་ཀྱི། འོན་ཀྱང་རྣམ་ཤེས་ཚོགས་ལྔ་ལ་བདག་རྐྱེན་དབང་པོ་གཟུགས་ཅན་རེ་ཡོད་ལ། འདི་ལ་མེད་པས་དྲུག་པ་ཡིད་ཀྱི་རྣམ་ཤེས་འདིའི་རྟེན་ཏེ་བདག་རྐྱེན་ནི་རབ་ཏུ་བསྒྲུབ་པའི་ཕྱིར་ཏེ་ཆེད་དུ་ཡིད་ཀྱི་ཁམས་ཤེས་ལོགས་ཤིག་ཏུ་བྱས་ནས་བདག་རྐྱེན་དྲུག་དང་། དམིགས་རྐྱེན་དྲུག་དང་། འབྲས་བུ་རྣམ་ཤེས་ཀྱང་དྲུག་ཏུ་འཇོག་པའི་ཕྱིར་ཁམས་ནི་བཅོ་བརྒྱད་དག་ཏུ་འདོད་པ་ཡིན་ནོ། །རྣལ་འབྱོར་སྤྱོད་པ་ནི་ཉོན་ཡིད་ཁས་ལེན་པས་རྣམ་ཤེས་དྲུག་ལས་རྫས་ཐ་དད་པའི་ཡིད་ཀྱི་ཁམས་ཀྱང་ཁས་ལེན་ཏོ། །གོས་དམར་བའི་སྡེ་པ་ནི་ཡིད་ཀྱི་རྣམ་ཤེས་ཀྱི་རྟེན་ནི་སྙིང་གི་དངོས་པོར་འདོད་དེ། འདིའི་ལྟར་ན་གཟུགས་མེད་ནའང་གཟུགས་ཡོད་པར་འདོད་པས་དེར་ཀྱང་ཡིད་ཤེས་ཀྱི་རྟེན་དུ་འགལ་བ་མེད་དོ། །ཤིན་ཏུ་བསྡུ་བའི་ཚུལ་ནི་ཕུང་པོས་འདུས་བྱས་དང་། སྐྱེ་མཆེད་དང་ཁམས་ཀྱིས་ཆོས་ཐམས་ཅད་བསྡུས་ན་དེ་བས་ཀྱང་མདོར་བསྡུས་ཏེ་བསྡུར་ཡོད་དམ་ཞེ་ན་ཡོད་དེ། གཟུགས་ཀྱི་ཕུང་པོ་དང་ཡིད་ཀྱི་སྐྱེ་མཆེད་དང་། ཆོས་ཀྱིས་ཁམས་གཅིག་སྟེ་རྣམ་པ་གསུམ་པོ་དེ་དག་གིས་ནི་ཆོས་ཐམས་ཅད་བསྡུས་ཏེ། འདི་ལྟར་གཟུགས་ཀྱི་ཕུང་པོས་ནི་སྐྱེ་མཆེད་དང་ཁམས་གཟུགས་ཅན་བཅུ་བཅུ་སྟེ་ཉི་ཤུ་དང་། ཡིད་ཀྱི་སྐྱེ་མཆེད་ཀྱིས་སེམས་ཀྱི་ཁམས་བདུན་དང་རྣམ་ཤེས་ཀྱི་ཕུང་པོ་སྟེ་བརྒྱད་དང་། ཆོས་ཀྱི་ཁམས་ཀྱིས་ཚོར་བ་འདུ་ཤེས་འདུ་བྱེད་ཀྱི་ཕུང་པོ་དང་། ཆོས་ཀྱི་སྐྱེ་མཆེད་དང་བཞི་བསྡུས་སོ། །རིག་བྱེད་མ་ཡིན་པ་ནི་འདིར་ཆོས་ཁམས་སུ་བསྡུས་པར་མ་ཟད་གཟུགས་ཀྱི་ཕུང་པོར་ཀྱང་བསྡུས་ཏེ། དེའི་ཕྱིར་རྒྱལ་པོའི་སྲས་ཀྱིས། འདིར་རྣམ་པར་རིག་བྱེད་མ་ཡིན་པ་ནི་ལན་གཉིས་སུ་བསྡུས་སོ་ཞེས་སོ། །དེ་ལྟར་བསྡུས་པ་ནི་སྡུད་བྱེད་གསུམ་པོའི་རང་གི་ངོ་བོ་ཡིན་པ་ཉིད་ཀྱིས་བསྡུས་པ་ཡིན་ཏེ། དེས་བསྡུས་པ་ནི་ཡིན་ལ། གསུམ་པོ་དེ་ལས་རྫས་གཞན་གྱི་དངོས་པོ་དང་མི་ལྡན་པ་སྟེ་རྫས་གཞན་གྱི་དངོས་པོར་མེད་པའི་ཕྱིར་རོ། །དེའི་ཕྱིར་བསྡུ་དངོས་བཞིས་འཁོར་རྣམ་བཞི་བསྡུས་པ་ལྟར་མ་ཡིན་གྱི་སྒྲས་མཉན་བྱ་བསྡུས་པ་ལྟར་བསྡུ་བ་མཚན་ཉིད་པའོ། །ཁམས་མང་བར་ཐལ་བ་སྤང་བ་ནི་མིག་རྣ་བ་སྣ་དང་གསུམ་ནི་གཉིས་གཉིས་ཡོད་པའི་ཕྱིར་ཁམས་བཅོ་བརྒྱད་པས་མང་བར་འགྱུར་རོ་ཞེ་ན་མི་འགྱུར་ཏེ། འདི་ལྟར་མིག་ལ་སོགས་པ་རྣ་བ་དང་སྣ་གཉིས་གཉིས་ཡོད་མོད་ཀྱི། འོན་ཀྱང་དེ་དག་ཁམས་གཅིག་ཉིད་ཡིན་པའི་ཕྱིར་རོ་ཞེས་སྦྱར་རོ། །དེའི་རྒྱུ་མཚན་ནི་མིག་གཉིས་ཀ་ཡང་རང་ཡུལ་གཟུགས་འཛིན་པའི་རྣམ་ཤེས་ཀྱི་བདག་རྐྱེན་གཟུགས་དྭང་བར་རིགས་འདྲ་བའི་ཕྱིར་དང་། སྤྱོད་ཡུལ་གཟུགས་སུ་འདྲ་བའི་དབང་པོ་གཟུགས་ཅན་ཡིན་པའི་ཕྱིར་དང་། རང་གི་འབྲས་བུ་མིག་གི་རྣམ་ཤེས་ཀྱི་བདག་རྐྱེན་དུ་རུང་བའི་དབང་པོ་གཟུགས་ཅན་དུ་འདྲ་བའི་ཕྱིར་ནའོ། །དེ་བཞིན་དུ་གཞན་གཉིས་ལའང་སྦྱར་རོ། །གཉིས་གཉིས་བྱུང་ཡང་དགོས་པ་མེད་པའི་ཕྱིར་མི་འབྱུང་བར་འགྱུར་རོ་ཞེ་ན། རྟགས་མ་གྲུབ་སྟེ། རྟེན་མཛེས་པར་བྱ་བའི་དགོས་པ་ཡོད་པའི་ཕྱིར་ན་གཉིས་གཉིས་བྱུང་ངོ་། །དེ་ཡང་འདི་ལྟར་ཐོག་མ་མེད་པ་ནས་སེམས་ཅན་རྣམས་དེ་ལྟ་བུ་དག་ལ་ཀུན་ཏུ་སྲེད་པས་ལས་བསགས་པའི་དབང་གིས་འབྱུང་ངོ་ཞེས་བཤད་དོ། །ཡང་ན་གསལ་བར་བྱ་བའི་ཕྱིར་རོ་ཞེས་ཀྱང་ཟེར་རོ། །གསུམ་པ་སོ་སོའི་སྒྲ་དོན་ནི། ཆོས་དུ་མ་སྤུངས་པའི་དོན་གྱིས་ན་ཕུང་པོ་སྟེ། མདོ་ལས་ཀྱང་། གཟུགས་གང་ཅི་ཡང་རུང་འདས་པའམ། མ་འོངས་པའམ། ད་ལྟར་བྱུང་བའམ། ནང་གིའམ། ཕྱིའིའམ། རགས་པའམ། ཕྲ་བའམ། ངན་པའམ། གྱ་ནོམ་པའམ། ཐག་རིང་བ་ན་ཡོད་པའམ། ཉེ་བ་ན་ཡོད་པ་གང་ཡིན་པ་དེ་ཐམས་ཅད་གཅིག་ཏུ་བསྡུས་ཏེ་གཟུགས་ཀྱི་ཕུང་པོ་ཞེས་བྱ་བའི་གྲངས་སུ་འགྲོའོ་ཞེས་དང་། དེ་བཞིན་དུ་རྣམ་ཤེས་ཀྱི་བར་དུ་གསུངས་པའི་ཕྱིར་རོ། །འདི་ལ་བྱེ་བྲག་ཏུ་སྨྲ་བ་ནི་གཟུགས་བྱུང་ལ་མི་རྟག་པས་འགགས་པ་དང་། བྱུང་ལ་མ་འགགས་པ་དང་། མ་བྱུང་བ་ནི་དུས་གསུམ་རིམ་པ་བཞིན་དང་། རང་གི་རྒྱུད་ལ་མིག་སོགས་དང་གཟུགས་སོགས་ཡོད་པ་ནང་དང་། དེ་གཉིས་གཞན་གྱི་རྒྱུད་ལ་ཡོད་པ་དང་སེམས་ཅན་དུ་བགྲང་བ་མ་ཡིན་པ་ཕྱིའོ། །ཡང་ན་རང་གཞན་གཉིས་ཀའི་མིག་སོགས་ནང་། གཉིས་ཀའི་གཟུགས་སོགས་ལྔ་དང་སེམས་ཅན་དུ་བགྲང་བ་མ་ཡིན་པ་དང་རིག་མིན་ཕྱིའོ་ཞེས་ཀྱང་བཤད་དོ། །རགས་ཕྲ་ནི་ཐོགས་བཅས་ཐོགས་མེད་ཀྱི་གཟུགས་སོ། །ཡང་ན་ལྟོས་ནས་གཞག་སྟེ། དེ་ལྟ་ན་ཐོགས་བཅས་དག་ནི་རགས་པ་དང་ཕྲ་བ་གཉིས་ཀ་ཡིན་ལ་ཐོགས་མེད་ཀྱི་གཟུགས་ཕྲ་བ་ཁོ་ནའོ་ཞེས་འཆད་དོ། །གལ་ཏེ་ལྟོས་པས་མ་གྲུབ་བོ་ཞེ་ན། གང་ལ་ལྟོས་ཏེ་རགས་པ་དེ་ནི་ནམ་ཡང་དེ་ལ་ལྟོས་ནས་ཕྲ་བ་མ་ཡིན་པས་སྐྱོན་མེད་དོ། །ངན་པ་དང་གྱ་ནོམ་པ་ཉོན་མོངས་ཅན་དང་དེ་མ་ཡིན་པའོ། །རིང་བ་ནི་འདས་མ་འོངས་དང་། ཉེ་བ་ནི་ད་ལྟར་བ་སྟེ་རྣམ་ཤེས་ཀྱི་བར་དུའོ། །ཁྱད་པར་ནི་དབང་པོ་ལྔ་ལ་བརྟེན་པ་རགས་པ་དང་ཡིད་ལ་བརྟེན་པ་ཕྲ་བ་ཞེས་སམ། ཡང་ནས་ལ་ལྟོས་ནས་སོ། །ལུགས་གཞན་ནི་འདིར་མ་སྤྲོས་སོ། །འོ་ན་ཕུང་པོ་རྫས་སུའམ་བཏགས་ཡོད་ཡིན་ཞེ་ན། ཁ་ཅིག་ནི་རྫས་སུ་སྟེ་རྡུལ་ཕྲ་རབ་གཅིག་ཀྱང་ཕུང་པོ་ཡིན་ལ། མདོ་ལས་ཆོས་བཅུ་གཅིག་གསུངས་པའང་སོ་སོར་ཕུང་པོ་ཡིན་ནོ་ཞེས་བསྟན་པའི་དོན་དུའོ་ཞེས་ཟེར་རོ། །ཁ་ཅིག་ན་རེ་རྡུལ་ཕྲ་རབ་ལ་སྤུངས་པ་མེད་པའི་ཕྱིར་དང་། མདོ་ལས་ཀྱང་དེ་ཐམས་ཅད་གཅིག་ཏུ་བསྡུས་ནས་ཞེས་གསུངས་པའི་ཕྱིར་ཕུང་པོ་བཏགས་ཡོད་ཡིན་ནོ་ཞེའོ། །བྱེ་བྲག་ཏུ་བཤད་པ་ལས་ནི་གཉི་ག་འབྱུང་སྟེ་ཆོས་མངོན་པ་བ་ཞིག་ཕུང་པོ་བཏགས་པའི་ཡོད་པར་ལྟ་ན་ནི་རྡུལ་ཕྲ་རབ་ཁམས་གཅིག་དང་། སྐྱེ་མཆེད་གཅིག་དང་། ཕུང་པོ་གཅིག་གི་ཕྱོགས་ཡིན་ནོ། །འོན་ཏེ་མི་ལྟ་ན་ནི་རྡུལ་ཕྲ་རབ་ཁམས་གཅིག་དང་། སྐྱེ་མཆེད་གཅིག་དང་། ཕུང་པོ་གཅིག་ཡིན་ནོ་ཞེས་སོ། །སེམས་དང་སེམས་བྱུང་སྐྱེ་ཞིང་མཆེད་པའི་སྒོ་བྱེད་པ་ནི་སྐྱེ་མཆེད་ཀྱི་དོན་ཏེ། དེ་ཡང་མིག་སོགས་དྲུག་གིས་བདག་རྐྱེན་དང་། གཟུགས་སོགས་དྲུག་གིས་དམིགས་རྐྱེན་བྱས་ནས་སོ། །རིགས་ཀྱི་དོན་གྱིས་ན་ཁམས་རྣམས་ཡིན་ཏེ། དཔེར་ན་རི་འགའ་ཞིག་ལ་གསེར་དངུལ་ལ་སོགས་པའི་རིགས་མང་པོ་ཡོད་པ་ལ་ཁམས་རྣམས་ཞེས་བརྗོད་པ་བཞིན་དུ་རྟེན་ནམ་རྒྱུད་གཅིག་ལ་རིགས་བཅོ་བརྒྱད་ཡོད་པས་ན་ཁམས་བཅོ་བརྒྱད་ཅེས་བྱའོ། །རིགས་ནི་འབྱུང་གནས་སམ་རྒྱུ་སྟེ་མིག་སོགས་རྣམས་རང་རང་གི་རིགས་འདྲ་ཕྱི་མའི་སྐལ་མཉམ་གྱི་རྒྱུ་ཡིན་པའི་ཕྱིར་རམ། ཡང་ན་འདུས་མ་བྱས་ལ་དེ་མེད་པས་སེམས་དང་སེམས་བྱུང་རྣམས་ཀྱི་འབྱུང་གནས་ཡིན་པའི་ཕྱིར་རོ་ཞེས་བཤད་དོ། །གཞན་དག་ནི་རིགས་ཀྱི་དོན་ཁམས་ལ་འདོད་པས་ཐམས་ཅད་རང་རང་གི་མཚན་ཉིད་འཛིན་པས་ན་ཁམས་ཞེས་བྱའོ་ཞེའོ། །དགོས་པ་ནི་ཆོས་གཅིག་ཉིད་ཕུང་པོ་ལ་སོགས་པའི་སྒོ་ནས་རྣམ་པ་གསུམ་དུ་སྟོན་པར་མཛད་ཅེ་ན། གདུལ་བྱ་ཁ་ཅིག་སེམས་བྱུང་ལ་རིལ་པོ་གཅིག་ཏུ་བཟུང་ནས་བདག་ཏུ་རྨོངས་པ་དང་། ཁ་ཅིག་གཟུགས་ལ་རིལ་པོ་གཅིག་དང་། ཁ་ཅིག་གཟུགས་དང་སེམས་གཉིས་ཀ་ལ་རིལ་པོ་གཅིག་ཏུ་རྨོངས་ལ། དེ་ལ་ཕུང་པོར་སེམས་བྱུང་ལ་ཚོར་སོགས་གསུམ་དང་། སྐྱེ་མཆེད་དུ་གཟུགས་ཅན་བཅུ་དང་ཁམས་ལ་གཟུགས་ཅན་བཅུ་དང་སེམས་ལ་བདུན་དུ་ཕྱེ་བ་རྟོག་པས་དེ་དག་སེལ་བས་རྨོངས་པ་གསུམ་བསལ་བའི་ཕྱིར་དང་། དད་སོགས་དབང་པོ་རྣོན་པོ། འབྲིང་པོ། རྟུལ་པོ་སྟེ་རིམ་པ་གསུམ་ཡོད་ལ་རྣོན་པོ་མགོ་སྨྲོས་པས་གོ་བ་སྟེ། དགེ་སློང་ཞིག་ལ་བཅོམ་ལྡན་འདས་ཀྱིས་དགེ་སློང་གང་ཁྱོད་མ་ཡིན་པ་དེ་ནི་ཁྱོད་ཀྱིས་སྤང་བར་བྱའོ། །གསོལ་བ་བཅོམ་ལྡན་འདས་གློ་བར་ཆུད་དོ། །དགེ་སློང་མདོར་བསྡུས་ཏེ་བཤད་པ་འདིའི་དོན་ཇི་ལྟར་ཤེས། བཙུན་པ་གཟུགས་ནི་བདག་མ་ལགས་ཏེ་ཆོས་དེ་ནི་བདག་གིས་སྤང་བར་བགྱིའོ་ཞེས་འབྱུང་བ་ལྟ་བུའོ། །འབྲིང་ནི་སྤྲོས་ལ་བསྟན་དགོས་པ་ཡིན་ལ། རྟུལ་པོ་ནི་ཚིག་ལྷུར་ལེན་པ་ཤིན་ཏུ་སྤྲོས་ལ་བསྟན་དགོས་པ་སྟེ་གསུམ་ཡོད་པའི་ཕྱིར་དང་། ཡང་གདུལ་བྱ་ཚིག་མདོར་བསྡུས་པ་དང་། བར་མ་དང་། རྒྱས་པ་འདོད་པ་སྟེ་རྣམ་པ་གསུམ་གྱི་ཕྱིར་ཡང་ཕུང་པོ་ལ་སོགས་པ་གསུམ་རིམ་པ་བཞིན་བསྟན་ཏོ། །དེ་ལྟར་འདོད་པ་ནི་སྔོན་གོམས་པའི་དབང་གིས་ཏེ་ཞི་གནས་དང་། དེ་དང་ལྷག་མཐོང་གཉི་ག་དང་། ལྷག་མཐོང་ཉིད་ལ་གོམས་པས་སོ། །དེ་དག་ངེས་པའི་རྒྱུ་མཚན་ལ་བཞི་ལས། དང་པོ་ནི། ཚོར་བ་དང་འདུ་ཤེས་འདི་གཉིས་ཕལ་ཆེ་བ་འཇིག་རྟེན་པ་ཀུན་གྱིས་རྩོད་པའི་རྩ་བར་གྱུར་པ་སྟེ། འདི་ལྟར་དེ་ནི་འདོད་པ་དང་། ལྟ་བ་ལྷག་པར་ཞེན་པས་ཡིན་ལ། དེ་གཉིས་ཀྱི་རྒྱུའི་གཙོ་བོ་ཡང་ཟག་བཅས་ཀྱི་ཚོར་བ་དང་འདུ་ཤེས་ཡིན་པའི་ཕྱིར་རོ། །དེ་སྐད་དུའང་མདོ་ལས། བྲམ་ཟེ་དབྱུག་པ་ཅན་གྱིས་འཕགས་པ་ཀཱ་ཏྱ་ཡཱ་ན་ལ་རྒྱུ་གང་དང་རྐྱེན་གང་གིས་རྒྱལ་པོ་ལ་རྒྱལ་པོས། ཞིང་པ་ལ་ཞིང་པས་བྲམ་ཟེ་ལ་བྲམ་ཟེས། ཁྱིམ་བདག་ལ་ཁྱིམ་བདག་གིས་ལྷན་ཅིག་རྩོད་པར་གྱུར། བྲམ་ཟེ་འདོད་པ་ལ་ཆགས་པ་དང་། ཞེན་པ་དང་། འབྲེལ་པ་དང་། མངོན་པར་འདོད་པ་དང་། ཡང་དག་པར་ཆགས་པའི་རྒྱུས་རྩོད་དོ། །རབ་ཏུ་བྱུང་བ་ལ་རབ་ཏུ་བྱུང་བས་རྩོད་པར་གྱུར། བྲམ་ཟེ་ལྟ་བ་ལ་ཆགས་པ་དང་། ཞེས་པ་ལ་སོགས་པའི་རྒྱུས་རྩོད་པར་གྱུར་ཏོ། །ཀཱ་ཏྱ་ཡཱ་ན་རྒྱུ་དེ་དག་ལས་འདས་པ་ཡོད་དམ། ཡོད་དེ་བདག་གི་སྟོན་པ་བཅོམ་ལྡན་འདས་བཞུགས་སོ་ཞེས་དང་། བསྟོད་པ་ལས་ཀྱང་། འདོད་པ་མི་སྣང་འབྲེལ་མེད་ཅིང་། །ལྟ་བའི་དྲྭ་བ་བཅོམ་གྱུར་པ། །དེས་ན་རྩོད་པ་མི་འབྱུང་སྟེ། །རྩ་བ་མེད་པར་གང་ལས་འབྱུང་། །ཞེས་སོ། །དང་ནི་རྒྱུ་མཚན་གཞན་སྡུད་པའོ། །གང་དག་ཅེ་ན། དེ་གཉིས་འཁོར་བའི་རྒྱུའི་གཙོ་བོ་ཡིན་པའི་ཕྱིར་དང་། ཕུང་པོའི་རིམ་པ་སྟོན་པའི་རྒྱུ་དེའི་ཕྱིར་ཞེས་པའོ། །འགྲེལ་པར། འདི་དག་ནི་ཆེས་རགས་པ་དང་། ཀུན་ནས་ཉོན་མོངས་པའི་གོ་རིམ་གྱི་རྒྱུ་དང་ཟས་དང་ཚོད་མ་ལྟ་བུ་དང་། དེ་དག་གིས་ཁམས་གཉིས་རབ་ཏུ་ཕྱེ་བའི་གོ་རིམ་གྱི་རྒྱུ་དེ་ཉིད་ཀྱི་ཕྱིར་ཚོར་བ་དང་འདུ་ཤེས་ནི་འདུ་བྱེད་རྣམས་ལས་ལོགས་ཤིག་ཏུ་ཕུང་པོར་བྱས་སོ་ཞེས་སོ། །དེ་ལྟར་ན་ཚོར་བ་དང་འདུ་ཤེས་ནི་སེམས་བྱུང་རྣམས་ལས་ལོགས་ཤིག་ཏུ་ཕུང་པོར་གཞག་པར་བྱ་བ་ཡིན་ལ། སོ་སོར་ཕུང་པོར་འཇོག་པ་ནི་དེ་ལྟར་ལོགས་ཤིག་ཏུ་གཞག་པར་བྱ་བའི་སེམས་བྱུང་རིགས་མི་འདྲ་རྫས་ཐ་དད་ཡིན་པའི་ཕྱིར་རོ། །གཉིས་པ་ནི། འདུས་མ་བྱས་ནི་ཕུང་པོ་ལྔ་པོ་དག་ཏུ་མ་བཤད་པ་སྟེ་བཤད་པར་བྱ་བ་མ་ཡིན་ཅེས་སྦྱར་རོ། །རྒྱུ་མཚན་ནི་ཕུང་པོའི་དོན་དུ་སྟེ་གཟུགས་ནས་རྣམ་ཤེས་ཀྱི་བར་གྱི་ངོ་བོར་མི་རུང་བའི་ཕྱིར་དང་། ཕུང་པོ་དྲུག་པར་ཀྱང་མི་བརྗོད་དེ། འདས་པ་ལ་སོགས་པའི་དོན་དུ་མི་རུང་བའི་ཕྱིར་རོ། །ཡང་ན་ཀུན་ནས་ཉོན་མོངས་པའི་གཞི་ཤེས་པར་བྱ་བའི་ཕྱིར་ཉེར་ལེན་གྱི་ཕུང་པོ་དང་། ཉོན་མོངས་དང་རྣམ་བྱང་གཉིས་ཀའི་གཞི་ཤེས་པར་བྱ་བའི་ཕྱིར་ཕུང་པོ་གཞག་ན་འདུས་མ་བྱས་ནི་གཉིས་ཀའི་གཞིར་མི་རུང་བའི་ཕྱིར་རོ་ཞེས་སོ། །གསུམ་པ་ལ། ཕུང་པོ་ལྔའི་རིམ་པ་ནི་གཟུགས་ཕལ་ཆེ་བ་ཐོགས་བཅས་ཡིན་པས་རགས་པའི་ཕྱིར་དང་། གཟུགས་ཅན་མ་ཡིན་པ་རྣམས་ལས་ཚོར་བ་ནི་ངའི་ལག་པ་དང་རྐང་པ་ལ་ཚོར་རོ་ཞེས་རགས་པ་དང་། དེ་ནས་མཚན་མར་འཛིན་པས་ཤེས་སླ་བའི་ཕྱིར་འདུ་ཤེས་རགས་པ་དང་། དེ་ནས་འདུ་བྱེད་རགས་ཏེ་བདེ་བར་འགྱུར་བ་དང་སྡུག་བསྔལ་བར་མི་འགྱུར་བར་བྱའོ་ཞེས་འདུ་བྱེད་པ་ཡིན་པའི་ཕྱིར་རོ་ཞེས་རྒྱལ་སྲས་འཆད་ལ། ཡང་ན་དོན་གྱི་ཁྱད་པར་རིག་པས་སོ་ཞེས་བླ་མ་དག་གསུང་ངོ་། །རྣམ་ཤེས་ནི་དོན་གྱི་ངོ་བོ་ཙམ་རིག་པས་ཕྲ་བའི་ཕྱིར་མཐར་བསྟན་ཏོ། །ཕྲ་རགས་ནི་རྟོགས་དཀའ་སླའོ། །ཡང་ན་ཀུན་ནས་ཉོན་མོངས་པའི་རིམ་པ་དང་མཐུན་པར་བསྟན་ཏེ། ཐོག་མ་མེད་པ་ནས་ཕོ་མོ་དག་གཟུགས་ལ་དགའ་ཞིང་དེ་ནི་ཚོར་བ་ལ་ཆགས་པས་དང་། དེ་ཡང་འདུ་ཤེས་ཕྱིན་ཅི་ལོག་ལས་གྱུར་ཅིང་། དེ་ཀུན་ནས་ཉོན་མོངས་པ་དག་གིས་ཡིན་ལ་དེས་སེམས་ཀྱང་ཉོན་མོངས་ཅན་དུ་བྱས་པའི་ཕྱིར་རོ་ཞེས་འགྲེལ་པར་འབྱུང་ངོ་། །དེའི་དོན་ནི་ཀུན་ནས་ཉོན་མོངས་པ་གཞིར་བཟུང་ནས་གང་ནས། གང་གི་དོན་དུ། ཇི་ལྟར། གང་དག་གིས། གང་གི་ངོ་བོ་ཀུན་ནས་ཉོན་མོངས་པའི་རིམ་པ་དང་མཐུན་པར་བསྟན་པའི་ཕྱིར་རོ་ཞེས་གང་སྤེལ་འཆད་དོ། །འཆད་པ་པོ་་་་་་མཆིམས་སྔ་མ་དག་ནི། ཐོག་མར་ཕོ་མོ་དག་གཟུགས་ལ་དགའ་ཞིང་དེ་སྡུག་མི་སྡུག་ལས་ཚོར་བ་བདེ་སྡུག་འབྱུང་ལ་དེ་ལས་འདུ་ཤེས་ཕྱིན་ཅི་ལོག་དང་དེས་འདུ་བྱེད་ཆགས་སྡང་ལ་སོགས་པ་འཕེལ་ཞིང་། དེས་རྣམ་ཤེས་ཉོན་མོངས་ཅན་དུ་བྱེད་པའི་ཕྱིར་རོ་ཞེའོ། །ཡང་ན་ཟས་ལ་སྤྱོད་པ་ན་སྣོད་དང་། སོགས་པས་བསྡུས་པ་བཟའ་བྱའི་དངོས་པོ་ཟས་དང་། ཚོད་མ་དང་། བྱིན་པོ་དང་། ཟ་བ་པོ་དང་ཆོས་མཐུན་པའི་དོན་གྱི་རིམ་པའི་ཕྱིར་དང་། ཡང་ན་ཁམས་གསུམ་རབ་ཏུ་ཕྱེ་བའི་རིམ་པ་ཇི་ལྟ་བ་བཞིན་དུ་བསྟན་པ་ཡིན་ནོ་ཞེས་ཀྱང་བྱ་སྟེ། དེ་ཡང་འདི་ལྟར་འདོད་ཁམས་ནི་འདོད་པའི་ཡོན་ཏན་གཟུགས་ཀྱིས་རབ་ཏུ་ཕྱེ་བ་དང་། བསམ་གཏན་དང་། གཟུགས་མེད་དང་པོ་གསུམ་དང་། སྲིད་རྩེ་ནི་རིམ་པ་བཞིན་དུ་ཚོར་བ་དང་། འདུ་ཤེས་དང་། འདུ་བྱེད་ཙམ་གྱིས་རབ་ཏུ་ཕྱེ་བའི་རིམ་པས་དང་། རྣམ་ཤེས་ནི་དེ་དག་ལ་བརྟེན་ནས་གནས་པའི་ཕྱིར་མཐར་བསྟན་ཏེ། དཔེར་ན་ཞིང་དང་ས་བོན་གྱི་གོ་རིམ་ལྟ་བུའོ། །འདིས་ནི་དགོས་པ་དེ་དག་ལ་ལྟོས་ནས་གྲངས་ངེས་པའང་བསྟན་ཏོ། །སྐྱེ་མཆེད་དང་ཁམས་ཀྱི་རིམ་པ་ནི་མིག་སོགས་སྐྱེ་མཆེད་དྲུག་གི་རིམ་པ་བསྟན་པས་གཞན་ཤུགས་ལ་རྟོགས་པའི་ཕྱིར་དེ་ཉིད་སྟོན་པར་མཛད་དོ། །དེ་ལ་མིག་སོགས་དང་པོ་ལྔ་ནི་ད་ལྟ་བ་ཡིན་པའི་རང་གི་གཟུང་དོན་ཡུལ་དུ་བྱེད་པས་རྟོགས་སླ་བའི་ཕྱིར་ཡིད་ཀྱི་སྔོན་དུ་བསྟན་ལ། དེ་ནི་ཆོས་དུས་གསུམ་པ་དང་འདུས་མ་བྱས་ལའང་དམིགས་པས་རྟོགས་དཀའ་བའི་ཕྱིར་དེ་དག་གི་ཕྱིས་བསྟན་ཏོ། །དེ་དག་ལས་ཀྱང་འབྱུང་བ་ལས་གྱུར་པ་ཡིན་པའི་གཟུང་དོན་ཡུལ་དུ་བྱེད་པའི་ཕྱིར་མིག་རྣ་བ་སྣ་ལྕེ་བཞི་དང་པོར་བསྟན་ལ། ལུས་ནི་འབྱུང་བ་དང་འབྱུང་བ་ལས་གྱུར་པ་གཉི་ག་ཅི་རིགས་པར་ཡུལ་དུ་བྱེད་པས་ཕྱིས་བསྟན་ཏོ། །བཞི་པོ་ལས་ཀྱང་གཞན་མིག་དང་རྣ་བ་ནི་རིང་བ་ལ་འཇུག་པས་སྔར་བསྟན་ལ། དེ་གཉིས་ལས་ཀྱང་མིག་ནི་རྣ་བ་བས་ཆེས་རིང་བ་ལ་འཇུག་སྟེ། དཔེར་ན་ཐག་རིང་པོའི་ཆུ་ཀླུང་གི་གཟུགས་མཐོང་ཡང་སྒྲ་མི་ཐོས་པ་བཞིན་ནོ་ཞེས་བཤད་དོ། །འོན་ཀྱང་འདི་ནི་ཕལ་ཆེ་བ་ལ་དགོངས་པ་སྟེ་ཐག་རིང་པོའི་དུང་གི་གཟུགས་མི་མཐོང་ཡང་སྒྲ་ཐོས་པ་ལྟ་བུའོ་ཞེས་གསུང་ངོ་། །སྣ་ལྕེ་གཉིས་ལས་སྣ་དང་པོར་སྟོན་པ་ནི་ལྕེས་རོ་མ་མྱངས་པའི་སྔོན་དུ་སྣས་དྲི་ཚོར་བས་ཆེས་མྱུར་དུ་འཇུག་པའི་ཕྱིར་རོ། །དེ་ལྟར་ཡང་སྣས་ནི་ཟས་དེའི་ཆ་ཤས་དང་ལྷན་ཅིག་པའི་དྲི་འཛིན་ལ། ལྕེ་ནི་ཟས་ཀྱི་གོང་བུ་དང་ལྷན་ཅིག་པའི་རོ་འཛིན་པའི་ཕྱིར་རོ་ཞེས་རྒྱལ་སྲས་འཆད་དོ། །ཡང་ན་དབང་རྟེན་རྣམས་ཇི་ལྟར་གནས་པ་བཞིན་དུ་དེ་དག་གི་རིམ་པ་བསྟན་ལ། ལུས་ནི་ཐམས་ཅད་ལ་ཁྱབ་མོད་ཀྱི་མགྲིན་པ་མན་ཆད་ལ་ཕལ་ཆེར་གནས་པས་དེའི་དབང་དུ་མཛད་དོ། །ཡིད་ཀྱི་སྐྱེ་མཆེད་ནི་གཟུགས་ཅན་མ་ཡིན་པས་ཡུལ་ན་མི་གནས་པའི་ཕྱིར་ཕྱིས་བསྟན་ཏོ། །དེ་དག་གིས་ཕྱིའི་སྐྱེ་མཆེད་དང་། འབྲས་བུ་རྣམ་ཤེས་དྲུག་གི་རིམ་པ་འགྲུབ་སྟེ། དཔེར་ན་རྒྱལ་པོ་དྲུག་གི་རིམ་པ་ལྟར་བཙུན་མོ་དང་རྒྱལ་བུའི་རིམ་པ་འགྲུབ་པ་བཞིན་ནོ། །བཞི་པ་ནི། སྐྱེ་མཆེད་བཅུ་ཅར་གཟུགས་ཡིན་ན་གཞན་ལ་གཟུགས་ཞེས་མི་སྨྲོས་པར་མིག་གི་ཡུལ་གཅིག་པུ་གཟུགས་ཀྱི་སྐྱེ་མཆེད་དུ་བརྗོད་ཅེ་ན། ཐམས་ཅད་ལ་གཟུགས་ཞེས་བསྟན་ན་ཡུལ་དེའི་ཡུལ་ཅན་ཉིད་དུ་རྣམ་པར་གཞག་པའི་སྒོ་ནས་བཅུ་པོ་སོ་སོར་སྐྱེ་མཆེད་ཡིན་པ་དེ་ཉིད་མི་རྟོགས་ལ། གཞན་རྣམས་ལ་མིག་ལ་སོགས་པ་དང་། མིག་གི་ཡུལ་ལ་གཟུགས་ཞེས་བསྟན་པ་ཉིད་ཀྱིས་བཅུ་པོ་སྐྱེ་མཆེད་བྱེ་བྲག་སོ་སོའི་དོན་ཡིན་པར་རྟོགས་པའི་དགོས་པ་ཡོད་པའི་ཕྱིར་མིག་གི་ཡུལ་གཅིག་པུ་ནི་གཟུགས་ཀྱི་སྐྱེ་མཆེད་ཡིན་པར་བརྗོད་ཅེས་སྦྱར་རོ། །དང་ནི་སྡུད་པའི་ཚིག་གོ །དགོས་པ་ཡོད་ཀྱང་འདི་ལ་གཟུགས་ཞེས་པའི་སྤྱི་མིང་དེ་མ་ཡིན་པའི་མིང་གཞན་ཞིག་མི་བརྗོད་ཅེ་ན། གཞན་རྣམས་ལ་མིང་སོ་སོར་བསྟན་པས་འདི་ལ་གཞན་མ་བཏགས་ཀྱང་འདི་མིག་གི་ཡུལ་ལ་གོ་བའི་ཕྱིར་ཏེ། དཔེར་ན་བ་ལང་གཞན་རྣམས་ལ་མཚན་མ་བཏབ་པས་གཅིག་ལ་མ་བཏབ་ཀྱང་མཚན་མར་འགྱུར་བ་བཞིན་ནོ། །ཡང་འདི་ཉིད་གཙོ་བོ་ཡིན་པའི་ཕྱིར་འདི་ལ་གཟུགས་ཞེས་པའི་སྤྱི་མིང་གིས་བརྗོད་པར་རིགས་སོ། །དེ་ནི་རྒྱུ་གསུམ་གྱིས་ཏེ་ལག་པས་འདུས་ཏེ་རེག་པ་ལ་སོགས་པས་གནོད་པའི་སྒོ་ནས་གཟུགས་སུ་རུང་བ་དང་། མིག་ཤེས་ལ་བསྟན་དུ་རུང་བ་དང་། འཇིག་རྟེན་ན་ཡང་འདི་ཁོ་ན་ལ་གཟུགས་སུ་གྲགས་པའི་ཕྱིར་རོ་ཞེས་པའོ། །ཁ་ཅིག་ན་རེ་གཟུགས་ཉི་ཤུས་རགས་པ་དང་། ཤ་དང་ལྷ་དང་ཤེས་རབ་ཀྱི་མིག་སྟེ་གསུམ་ཅར་གྱི་སྤྱོད་ཡུལ་ཡིན་པའི་ཕྱིར་རོ་ཞེས་ཀྱང་ཟེར་རོ། །ཡང་ཐམས་ཅད་ཆོས་ཡིན་ན་གཞན་ལ་ཆོས་ཞེས་མི་སྨྲོས་པར་ཆོས་བདུན་པོ་ཁོ་ན་ལ་ཆོས་ཀྱི་སྐྱེ་མཆེད་དུ་བརྗོད་ཅེ་ན། སྔ་མ་བཞིན་དུ། ཐམས་ཅད་ལ་ཆོས་ཞེས་བསྟན་ན་ཡུལ་དང་ཡུལ་ཅན་ཉིད་དུ་རྣམ་པར་གཞག་པའི་སྒོ་བཅུ་གཉིས་པོ་སོ་སོར་སྐྱེ་མཆེད་ཡིན་པ་དེ་ཉིད་མི་རྟོགས་ལ། གཞན་རྣམས་ལ་མིག་ལ་སོགས་པ་དང་། ཆོས་བདུན་པོ་ལ་ཆོས་ཞེས་བསྟན་པ་ཉིད་ཀྱིས་བཅུ་གཉིས་པོ་སྐྱེ་མཆེད་བྱེ་བྲག་སོ་སོའི་དོན་ཡིན་པར་རྟོགས་པའི་དགོས་པ་ཡོད་པའི་ཕྱིར་ཆོས་བདུན་པོ་ཕྱོགས་གཅིག་བསྡོམས་པ་དེ་གཅིག་ལ་ནི་ཆོས་ཞེས་བྱ་བའི་སྐྱེ་མཆེད་ཡིན་པར་བརྗོད་དོ། །དགོས་པ་དེ་ཡོད་ཀྱང་དེ་ལ་ཆོས་ཞེས་པའི་སྤྱི་མིང་དེ་མ་ཡིན་པའི་མིང་གཞན་ཞིག་མི་བརྗོད་ཅེ་ན། འདི་ཉིད་ཀྱིས་གོ་བའི་ཕྱིར་ཏེ་མཚན་མ་མ་བཏབ་པ་མཚན་མར་འགྱུར་བ་བཞིན་ནོ་ཞེས་སྔར་བཞིན་སྦྱར་རོ། །གཞན་ཡང་འདི་ཁོ་ན་ལ་སྤྱི་མིང་དེས་བརྗོད་པར་རིགས་ཏེ། འདིས་ནི་ཚོར་བ་ལ་སོགས་པའི་ཆོས་མང་པོ་བསྡུས་པའི་ཕྱིར་དང་། ཆོས་ཀྱི་མཆོག་མྱ་ངན་ལས་འདས་པའང་བསྡུ་བའི་ཕྱིར་རོ། །དཔེ་ཡང་རིམ་པ་བཞིན་མི་མང་པོ་དང་། མིའི་གཙོ་བོ་རྒྱལ་པོ་ཡོད་པ་ལ་མི་འདུག་ཅེས་བརྗོད་པ་བཞིན་ནོ། །དེ་གསུམ་གཞན་ཡང་འདིར་བསྡུ་བ་ནི། མདོ་ལས་ཕུང་པོ་དང་སྐྱེ་མཆེད་དང་ཁམས་ཀྱི་མིང་ཅན་གཞན་ཡང་གསུངས་ན་དེ་དག་འདི་དག་གིས་བསྡུས་སམ་མ་བསྡུས་ཤེ་ན། འདི་ལ་གསུམ་ལས། དང་པོ་ནི་མདོ་ལས། ཆོས་ཀྱི་ཕུང་པོ་བརྒྱད་ཁྲི་ཞེས་གསུངས་པ་དག་གང་ཡིན་པ་རྣམས་སྐུ་གསུང་ཐུགས་ཐུབ་པ་ཐུན་མོང་མ་ཡིན་པ་ཡང་དག་པར་རྫོགས་པའི་སངས་རྒྱས་ཀྱི་གསུངས་པ་ཡིན་པས། དེ་དག་མདོ་སྡེ་པ་ལྟར་ན་ཚིག་སྟེ་ངག་གི་རིག་བྱེད་ཀྱི་ངོ་བོ་ཡིན་ལ། བྱེ་བྲག་ཏུ་སྨྲ་བ་གཞན་དག་གི་ལྟར་ན་མིང་ཚིག་ཡི་གེའི་ཚོགས་ཡིན་པས་དེ་དག་ནི་རིམ་པ་ལྟར་གཟུགས་དང་འདུ་བྱེད་ཀྱི་ཕུང་པོ་དག་ཏུ་འདུས་སོ། །འདིར་མིང་ཡིན་ཅེས་གསུངས་པ་ནི་མཚོན་པའི་དོན་ཏེ། གང་སྤེལ་གྱིས་འདིར་མིང་ནི་དཔེ་ཙམ་ཞིག་ཏུ་ཟད་དེ་སངས་རྒྱས་ཀྱི་གསུང་མིང་དང་ཚིག་དང་ཡི་གེའི་ཚོགས་ཀྱི་བདག་ཉིད་ཡིན་པའི་ཕྱིར་རོ་ཞེས་སོ། །ཆོས་མངོན་པ་བ་རྣམས་ཀྱི་ལྟར་ན་གཉི་གའི་རང་བཞིན་ཡིན་པར་འདོད་དེ། ཡེ་ཤེས་ལ་འཇུག་པ་ལས། སངས་རྒྱས་ཀྱི་གསུང་གང་ཞེ་ན། གང་དེ་བཞིན་གཤེགས་པའི་བཀའ་དང་། གསུང་དང་། བརྗོད་པ་དང་། དབྱངས་དང་། ངེས་པའི་གསུང་དང་། གསུང་གི་ལམ་དང་། གསུང་དབྱངས་དང་། གསུང་གི་ཕྲིན་ལས་དང་། གསུང་གི་རྣམ་པར་རིག་བྱེད་དོ་ཞེས་དང་། སངས་རྒྱས་ཀྱི་གསུང་ཞེས་བྱ་བ་འདི་ཆོས་གང་ཞིག་ཡིན་ཞེ་ན། གང་མིང་གི་ཚོགས་དང་ཚིག་གི་ཚོགས་དང་ཡི་གེའི་ཚོགས་རྣམས་གོ་རིམ་དུ་བཀོད་པ་དང་། གོ་རིམ་དུ་གཞག་པ་དང་། གོ་རིམ་དུ་ཡང་དག་པར་སྦྱར་བའོ་ཞེས་འབྱུང་བའི་ཕྱིར་རོ། །དེའི་ཕྱིར་གཉི་གས་བསྡུས་སོ། །ཆོས་ཀྱི་ཕུང་པོ་རེ་རེའི་ཚད་ཇི་ཙམ་ཞེ་ན། ཁ་ཅིག་ན་རེ་མངོན་པའི་བསྟན་བཅོས་ཆོས་ཀྱི་ཕུང་པོའི་ཚད་དང་མཉམ་པ་རེ་ལ་བྱེད་ཅེས་ཟེར་ཏེ་དེ་ལ་ཤློཀ་དྲུག་སྟོང་ངོ་། །དེའི་ལྟར་ན་ཆོས་ཀྱི་ཕུང་པོ་བརྒྱད་ཁྲི་ལ་ཚིགས་བཅད་དུང་ཕྱུར་ཕྲག་བཞི་དང་བྱེ་བ་ཕྲག་བརྒྱད་དུ་འགྱུར་རོ། །གཞན་དག་ནི་རྗོད་བྱེད་ཀྱི་ཚད་ངེས་པ་མེད་ཀྱི་བརྗོད་བྱ་ཕུང་པོ་ལ་བརྩམས་པ་དང་སོགས་པས་སྐྱེ་མཆེད་དང་ཁམས་དང་རྟེན་འབྲེལ་ལ་སོགས་པ་གང་ལ་བརྩམས་པ་དེའི་གཏམ་རྒྱུད་རྫོགས་པ་རེ་ཡིན་ནོ་ཞེས་ཟེར་རོ། །ཡང་ན་སེམས་ཅན་གང་དག་འདོད་ཆགས་ཞེ་སྡང་ལ་སོགས་པ་ཉོན་མོངས་པ་སྤྱོད་པ་རྣམས་ཀྱི་གཉེན་པོར་ཆོས་ཀྱི་ཕུང་པོའང་དེའི་གྲངས་དང་མཐུན་པར་གསུངས་པས་བརྒྱད་ཁྲིར་འདོད་དོ། །ནི་ཞེས་པའི་སྒྲ་ནི་སྔར་བཤད་པའི་ཕྱོགས་བསལ་བའི་ཕྱིར་རམ་ངེས་པར་གཟུང་བའི་དོན་ཡིན་ནོ་ཞེས་རྒྱལ་སྲས་འཆད་དོ། །འོན་ཀྱང་གཞུང་འདི་ནས་དེ་སྐད་དུ་འབྱུང་ལ་གཞན་ཕལ་ཆེར་ལས་ནི་བརྒྱད་ཁྲི་བཞི་སྟོང་དུ་གསུངས་སོ། །གཉིས་པ་ནི། ཆོས་ཀྱི་ཕུང་པོ་བརྒྱད་ཁྲི་ཕུང་པོ་ལྔར་བསྡུས་པ་དེ་བཞིན་དུ་གཞན་ཡང་ཅི་རིགས་པར་མདོ་ལས་འབྱུང་བའི་ཕུང་པོ་དང་སྐྱེ་མཆེད་དང་ཁམས་ཀྱི་མིང་ཅན་རྣམས་ནི་རང་རང་གི་མཚན་ཉིད་ལེགས་པར་དཔྱད་དེ་ཇི་སྐད་བཤད་པའི་ཕུང་པོ་ལྔ་དང་སྐྱེ་མཆེད་བཅུ་གཉིས་དང་ཁམས་བཅོ་བརྒྱད་པོར་བསྡུ་བར་བྱ་ཞེས་བསྟན་ཏོ། །དེ་ལ་ཕུང་པོའི་མིང་ཅན་ཚུལ་ཁྲིམས་དང་། ཏིང་ངེ་འཛིན་དང་། ཤེས་རབ་དང་། རྣམ་པར་གྲོལ་བ་དང་། རྣམ་པར་གྲོལ་བའི་ཡེ་ཤེས་གཟིགས་པའི་ཕུང་པོ་སྟེ་རྣམ་གྲོལ་གྱི་ཕུང་པོ་ལྔ་ནི་བྱེ་བྲག་ཏུ་སྨྲ་བ་ལྟར་ན་རིམ་པ་ལྟར་རིག་བྱེད་མ་ཡིན་པའི་གཟུགས་དང་། སེམས་བྱུང་ཏིང་ངེ་འཛིན་དང་། ཤེས་རབ་དང་། མོས་པ་དང་། ཤེས་རབ་ཀྱི་བྱེ་བྲག་ཡིན་པས་དང་པོ་གཟུགས་ཀྱི་ཕུང་པོ་དང་ལྷག་མ་བཞི་ནི་འདུ་བྱེད་ཀྱི་ཕུང་པོས་བསྡུས་སོ། །སྐྱེ་མཆེད་ཀྱི་མིང་ཅན་ཟད་པར་བཅུ་ལས་དང་པོ་བརྒྱད་ནི་མ་ཆགས་པ་ཡིན་པས་ཆོས་ཀྱི་སྐྱེ་མཆེད་དང་། འཁོར་རྣམས་ཕུང་པོ་ལྔའི་རང་བཞིན་ཡིན་པས་ཡིད་དང་ཆོས་ཀྱི་སྐྱེ་མཆེད་ཀྱིས་བསྡུས་སོ། །ཟད་པར་ནམ་མཁའ་དང་རྣམ་ཤེས་དང་། གཟུགས་མེད་སྐྱེ་མཆེད་རིས་བཞི་ནི་མིང་བཞིའི་ཕུང་པོ་ཡིན་པས་ཡིད་དང་ཆོས་ཀྱི་སྐྱེ་མཆེད་ཀྱིས་བསྡུས་ལ། ཟིལ་གནོན་གྱི་སྐྱེ་མཆེད་བརྒྱད་ཀྱང་མ་ཆགས་པ་དང་། འཁོར་དང་བཅས་ན་ཕུང་པོ་ལྔ་ཡིན་པས་སྔ་མ་བཞིན་ནོ། །སྐྱེ་མཆེད་ཀྱི་མིང་ཅན་གཞན་གྱི་བསྡུ་བ་ཡང་རིག་པར་བྱའོ། །ཁམས་ཀྱི་མིང་ཅན་ནི་ཁམས་མང་པོ་པའི་མདོ་ལས་དྲུག་ཅུ་རྩ་གཉིས་འབྱུང་བའི་སྡོམ་ནི། མིག་སོགས་ཁམས་ནི་བཅོ་བརྒྱད་དང་། །འབྱུང་བཞི་ནམ་མཁའ་རྣམ་ཤེས་དང་། །ཚོར་བ་ལྔ་དང་མ་རིག་པ། །འདོད་ཁམས་གནོད་སེམས་རྣམ་པར་འཚེ། །ངེས་འབྱུང་གནོད་སེམས་མེད་པ་དང་། །རྣམ་མི་འཚེ་སྟེ་དྲུག་ཚན་གསུམ། །གཟུགས་མ་གཏོགས་པའི་ཕུང་པོ་བཞི། །འདོད་དང་གཟུགས་དང་གཟུགས་མེད་ཁམས། །ངན་པ་བར་མ་གྱ་ནོམ་ཁམས། །གཟུགས་དང་གཟུགས་མེད་འགོག་པའི་ཁམས། །དགེ་དང་མི་དགེ་ལུང་མ་བསྟན། །སློབ་དང་མི་སློབ་གཉི་ག་མིན། །འདས་དང་མ་འོངས་ད་ལྟར་ཏེ། །དེ་ལྟར་ན་ནི་གསུམ་ཚན་དྲུག །ཟག་བཅས་ཟག་པ་མེད་ཁམས་དང་། །འདུས་བྱས་འདུས་མ་བྱས་ཁམས་ཏེ། །ཁམས་ནི་དྲུག་ཅུ་རྩ་གཉིས་སོ། །ཞེས་པའོ། །དེ་དག་གི་བསྡུ་བ་ནི། དྲུག་ཚན་གསུམ་པའི་འདོད་ཁམས་ནི། །འདོད་ཆགས་ངེས་འབྱུང་དེ་ལས་ཟློག །གཉིས་འཆད་གཞན་རྣམས་རང་མིང་གིས། །བསྟན་ཏོ་མཚན་ཉིད་དཔྱད་པས་ཤེས། །གསུམ་པ་ནི། འདུས་མ་བྱས་ནམ་མཁའ་དང་རྣམ་ཤེས་ཐམས་ཅད་ཁམས་དྲུག་གི་ནམ་མཁའ་དང་རྣམ་ཤེས་ཀྱི་ཁམས་ཡིན་ནམ་ཞེ་ན། འདིར་བསྟན་པའི་ནམ་མཁའ་ནི་འདུས་མ་བྱས་དང་རྒྱན་ནམ་མཁའ་མ་ཡིན་གྱི་བུ་ག་ནམ་མཁའི་ཁམས་སོ། །དེ་ནི་ཁ་དང་སྣ་ལ་སོགས་པའི་བུ་ག་སྟེ་ཉིན་པར་སྣང་བ་དང་མཚན་མོ་མུན་པའི་རང་བཞིན་དུ་ཕལ་ཆེར་གནས་པ་དག་ཡིན་པས་རང་གི་ངོ་བོ་གནོད་པ་བྱར་རུང་བའི་ཐོགས་བཅས་ཡིན་ལ་ཐོགས་བཅས་གཞན་གྱི་ཉེ་འཁོར་ན་གནས་པས་ཐོགས་བཅས་ཉེ་འཁོར་རོ། །ལོ་ཞེས་པ་ནི་ཕ་རོལ་གྱི་ལུགས་ཡིན་པར་སྟོན་པའོ། །སློབ་དཔོན་རང་གི་ལུགས་ནི་མདོ་སྡེ་པ་དང་མཐུན་ཏེ། འདི་ལྟར་ནམ་མཁའ་ནི་ཐོགས་པའི་རེག་བྱ་དང་བྲལ་བ་ཡིན་ལ་དེ་གཟུགས་གཞན་གྱིས་ཉེ་འཁོར་ན་གནས་པས་ཐོགས་མེད་ཉེ་འཁོར་རོ་ཞེས་ཟེར་རོ། །ཡང་རྣམ་ཤེས་ཀྱི་ཁམས་ནི་ཟག་པ་དང་བཅས་པའི་རྣམ་ཤེས་ནི་རྣམ་པར་ཤེས་པའི་ཁམས་ཡིན་གྱི་ཟག་མེད་ཀྱི་རྣམ་ཤེས་ནི་མ་ཡིན་ནོ། །ཅིའི་ཕྱིར་ཞེ་ན། ཉིང་མཚམས་སྦྱོར་སེམས་ནས་འཆི་སེམས་ཀྱི་བར་དུ་སྲིད་པ་སྐྱེ་བའི་རྟེན་དུ་གསུངས་པའི་ཕྱིར་རོ། །དེ་སྐད་དུའང་མདོ་ལས། དགེ་སློང་སྐྱེས་བུ་འདི་ནི་ཁམས་དྲུག་པ་ཡིན་ནོ་ཞེས་དང་། ཁམས་དྲུག་ལ་བརྟེན་ནས་མའི་མངལ་དུ་བུ་འཇུག་གོ་ཞེས་སོ། །གསུམ་པ་རྣམ་པའི་རབ་དབྱེ་ལ་གཉིས་ཀྱི་དང་པོ་དགོས་པ་ནི། རྣམ་པའི་རབ་དབྱེ་བྱས་པས་སློབ་མ་ཆོས་ཀྱི་བྱེ་བྲག་ལ་མཁས་ཤིང་། ཁྱད་པར་དུ་ཁམས་ལ་བྱས་པས་གཟུགས་དང་སེམས་གཉི་ག་རི་རབ་དབྱེ་ལ་མཁས་པར་འགྱུར་བ་ཡིན་ལ། གྲངས་དང་གོ་རིམ་ངེས་པ་མེད་དོ། །གསུམ་པ་རྣམ་པའི་རབ་དབྱེ་དངོས་ལ་བདུན་གྱི་གཉིས་ཚན་གྱི་རབ་དབྱེ་ལ། ཁམས་བཅོ་བརྒྱད་ལས་བསྟན་དུ་ཡོད་པ་ནི་དུ་བསྟན་དུ་མེད་པ་ནི་དུ་ཞེ་ན། བསྟན་དུ་ཡོད་པ་ནི་ཁམས་བཅོ་བརྒྱད་པོ་འདིར་ནི་གཟུགས་ཀྱི་ཁམས་གཅིག་པུ་ཞེས་གཞན་ལྡན་རྣམ་གཅོད་དུ་སྦྱར་གྱི་མི་ལྡན་རྣམ་གཅོད་ཀྱི་ངེས་གཟུང་དུ་སྦྱོར་བ་ནི་མ་ཡིན་ཏེ། རྡུལ་ཕྲ་རབ་ལ་མ་ཁྱབ་པའི་ཕྱིར་རོ། །དེའི་ཕྱིར་འགྲེལ་པ་ལས་རྡུལ་ཕྲ་རབ་ནི་མི་མཐོང་བའི་ཕྱིར་བསྟན་དུ་མེད་པ་ཡིན་ནོ་ཞེས་སོ། །ལྷག་མ་བཅུ་བདུན་ནི་བསྟན་དུ་མེད་པ་ཡིན་ཏེ། དེ་ཡང་འདིའི་འདི་ནའོ་ཆེ་གེ་མོ་ཞིག་ནའོ་ཞེས་མིག་ཤེས་ལ་བསྟན་དུ་རུང་བ་ནི་བསྟན་ཡོད་ཡིན་ན་དེ་ནི་གཟུགས་ཀྱི་ཁམས་གཅིག་པུ་ལ་རུང་གི་གཞན་བཅུ་བདུན་པོ་ལ་མེད་པའི་ཕྱིར་རོ། །དེ་བཞིན་དུ་དྲི་བ་དེ་ནི་ཐོགས་བཅས་ཐོགས་མེད་ལ་སོགས་པ་རྣམ་པའི་རབ་དབྱེ་ཐམས་ཅད་ལ་སྦྱར་བར་བྱ་ཞིང་། དེ་དག་གི་ལན་ཡང་རིམ་པ་བཞིན་སྟོན་པས་ཁམས་བཅོ་བརྒྱད་ལས་ཐོགས་པ་དང་བཅས་པ་ཡིན་པ་ནི་གཟུགས་ཅན་བཅུའོ། །དེ་ཡང་འདིར་ཐོགས་པའི་དོན་ནི་རྡུགས་པ་སྟེ། དེ་ལ་ཡང་གཟུགས་ཅན་གཅིག་གི་གོ་སར་གཞན་འཇུག་པ་དེ་ལ་ཐོགས་ནས་གཞན་གྱི་གེགས་བྱེད་པའི་སྒྲིབ་པ་ལ་ཐོགས་པ་དང་། མིག་ལ་སོགས་པས་རང་ཡུལ་གཅིག་འཛིན་པ་ན་དེ་ལ་ཐོགས་ནས་ཡུལ་གཞན་འཛིན་པའི་གེགས་བྱེད་པའི་ཡུལ་ཐོགས་དང་། སེམས་དང་སེམས་བྱུང་གིས་རང་གི་དམིགས་པ་གཅིག་འཛིན་པ་ན་དེ་ལ་ཐོགས་ནས་དམིགས་པ་གཞན་འཛིན་པའི་གེགས་བྱེད་པའི་དམིགས་ཐོགས་དང་གསུམ་ལས་འདིར་སྒྲིབ་པ་ལ་ཐོགས་པའི་ཐོགས་བཅས་ཡིན་པའི་ཕྱིར་རོ། །ཁམས་ལྷག་མ་བརྒྱད་ནི་དེ་མ་ཡིན་པའི་ཕྱིར་ཐོགས་མེད་དུ་གྲུབ་བོ། །ཡུལ་དང་དམིགས་པའི་ཁྱད་པར་ནི་རང་གི་ཡུལ་ཅན་དབང་པོ་ལ་ལྟོས་ནས་ཡུལ་དང་། རང་གི་ཡུལ་ཅན་སེམས་དང་སེམས་བྱུང་ལ་ལྟོས་ནས་ཡུལ་དང་དམིགས་པ་གཉིས་ཀ་སྟེ། འགྲེལ་པ་ལས། གང་ལ་གང་ཞིག་བྱེད་པ་དེ་ནི་དེའི་ཡུལ་ཡིན་ལ་གང་ཞིག་སེམས་དང་སེམས་ལས་བྱུང་བ་རྣམས་ཀྱིས་འཛིན་པ་དེ་ནི་དམིགས་པ་ཡིན་ནོ་ཞེས་དང་། རྒྱལ་པོའི་སྲས་ཀྱིས་ཀྱང་། དམིགས་པ་ནི་སེམས་དང་སེམས་ལས་བྱུང་བ་ཁོ་ནའི་ཡིན་ལ། ཡུལ་ནི་སེམས་དང་སེམས་ལས་བྱུང་བ་འབའ་ཞིག་གི་མ་ཡིན་གྱི་མིག་ལ་སོགས་པའི་ཡང་ཡིན་ནོ་ཞེས་བཤད་པའི་ཕྱིར་རོ། །གསུམ་ཚན་གྱི་རབ་དབྱེ་ནི། ཁམས་བཅོ་བརྒྱད་ལས་མ་བསྒྲིབས་ལ་ལུང་མ་བསྟན་དུ་ངེས་པ་བརྒྱད་དེ་ཐོགས་བཅས་སུ་བཤད་པ་དེ་དག་ཉིད་ལས་གཟུགས་སྒྲའི་ཁམས་མ་གཏོགས་པ་རྣམས་ཏེ། དེ་དག་ནི་དགེ་མི་དགེ་མ་ཡིན་པའི་ཆོས་ཡིན་པའི་ཕྱིར་རོ། །བརྒྱད་པོ་ལས་གཞན་པའི་ལྷག་མ་བཅུ་ལ་དགེ་མི་དགེ་ལུང་མ་བསྟན་རྣམ་པ་གསུམ་ཀ་ཡོད་དེ། དགེ་མི་དགེའི་སེམས་ཀྱིས་བསླང་བའི་ལུས་ངག་གི་རིག་བྱེད་ཀྱི་གཟུགས་སྒྲ་ནི་ཀུན་སློང་དེའི་སྟོབས་ཀྱིས་དགེ་མི་དགེ་ཡིན་ལ། གཞན་ནི་ལུང་མ་བསྟན་ནོ། །འོ་ན་དེའི་དྲི་རོ་རེག་བྱ་ཡང་དགེ་མི་དགེར་འགྱུར་རོ་ཞེ་ན་མ་ཡིན་ཏེ། ཀུན་སློང་གིས་དེ་གསུམ་ལ་མ་དམིགས་པས་སོ། །ཁམས་ཐོགས་མེད་བརྒྱད་ནི་དགེ་མི་དགེ་ལུང་མ་བསྟན་གསུམ་ཀ་ཅི་རིགས་པར་ཡོད་དེ། ཆོས་ཀྱི་ཁམས་བརྟགས་འགོག་ནི་དོན་དམ་པར་དགེ་བ་དང་། གཞན་རྣམས་ལ་ངོ་བོ་ཉིད་དང་མཚུངས་ལྡན་གྲོགས་དང་ཀུན་སློང་གིས་གསུམ་པོ་ཅི་རིགས་པར་འགྱུར་བའི་ཕྱིར་རོ། །ཞིབ་ཏུ་ལས་བསྟན་པར་འཆད་དོ། །མཚན་ཉིད་ནི་ལུང་བསྟན་པ་གང་ཞིག་མཁས་པས་བསྔགས་པར་འོས་པ་དང་། ལུང་བསྟན་པ་གང་ཞིག་མཁས་པས་སྨད་པར་འོས་པ་དང་། ཆོས་གང་ཞིག་དགེ་མི་དགེ་གང་དུའང་མི་རུང་བའོ། །ཁམས་སུ་གཏོགས་པའི་དོན་ནི་དེ་དང་མ་བྲལ་བ་སྟེ་ཁམས་དེའི་ཉོན་མོངས་རྒྱས་སུ་རུང་བ་ལ་བཞེད་པས་འདོད་པའི་ཁམས་སུ་གཏོགས་པ་ནི་ཁམས་བཅོ་བརྒྱད་པོའི་རིགས་ཐམས་ཅད་དོ། །གཟུགས་ཀྱི་ཁམས་སུ་གཏོགས་པ་ནི་བཅུ་བཞིའོ། །དེ་དག་ཀྱང་གང་ཞེ་ན། དྲི་དང་རོའི་ཁམས་དང་སྣ་དང་ལྕེའི་རྣམ་ཤེས་ཀྱི་ཁམས་ཏེ་བཞི་པོ་མ་གཏོགས་པ་རྣམས་ཏེ་སྐྱེ་མཆེད་དྲུག་ལ་སྲེད་པ་དང་མ་བྲལ་བས་སྣ་ལྕེའི་དབང་པོ་ཡོད་པར་འདོད་དོ། །དྲི་རོ་གཉིས་ནི་མེད་དེ་ཁམས་ཟས་ཡིན་ལ་དེ་ལས་འདོད་ཆགས་དང་བྲལ་བའི་ས་ཡིན་པའི་ཕྱིར་རོ། །དེ་གཉིས་མེད་པའི་ཕྱིར་སྣ་ལྕེའི་རྣམ་ཤེས་གཉིས་ཀྱང་མེད་དོ། །དེ་ལྟ་ན་རེག་བྱ་ཡང་མེད་པར་འགྱུར་ཏེ་ཁམས་ཟས་ཡིན་པའི་ཕྱིར་རོ་ཞེ་ན། རྟགས་མ་གྲུབ་སྟེ་གོས་དང་རྒྱན་ལ་སོགས་པའི་རེག་བྱ་དུ་མ་ཡོད་ལ་ཁམས་ཟས་མ་ཡིན་པའི་དྲི་རོ་མེད་པའི་ཕྱིར་རོ་ཞེས་སོ། །གལ་ཏེ་ཁམས་དང་ཟས་ལ་མུ་བཞིར་ཕྱེ་བའི་སྐབས་ནས་དབང་པོ་རྟེན་འབྱུང་བ་དང་བཅས་པ་ལ་གནོད་པའི་དྲི་རོ་གཉིས་ཁམས་ཡིན་ལ་ཟས་མ་ཡིན་པར་བཤད་པས་དྲི་རོ་ལ་ཡང་ཁམས་ཟས་ཀྱིས་མ་ཁྱབ་བོ་ཞེ་ན། དེ་ནི་དབང་པོ་རྟེན་བཅས་རྒྱས་པའི་ཟས་མ་ཡིན་པས་སྐྱོན་མེད་དོ། །དེའི་ཕྱིར་རྒྱལ་སྲས་ཀྱིས། རྒྱས་པར་འགྱུར་བའི་ཟས་ལ་དགོངས་ཏེ་མུ་བཞི་གསུངས་ལ་ཞེས་གསུངས་པ་ཡིན་ནོ། །གཟུགས་མེད་དུ་གཏོགས་པ་ནི་ཡིད་དང་ཆོས་དང་ཡིད་ཀྱི་རྣམ་ཤེས་ཀྱི་ཁམས་གསུམ་གྱི་ཆ་སྟེ། དེ་ལ་དེའི་ཉོན་མོངས་རྒྱས་སུ་རུང་བའི་ཕྱིར་རོ། །བཅས་མ་བཅས་ཀྱི་རབ་དབྱེ་ནི་ཁམས་བཅོ་བརྒྱད་ལས་བཤད་མ་ཐག་པའི་ཁམས་ཐ་མ་དེ་གསུམ་ལ་ཟག་བཅས་དང་ཟག་པ་མེད་པ་གཉིས་ཀ་ཡོད་ལ། ལྷག་མ་བཅོ་ལྔ་པོ་རྣམས་ནི་ཟག་བཅས་ཏེ་འཕགས་པའི་མཉམ་བཞག་འཁོར་བཅས་མ་ཡིན་པའི་འདུས་བྱས་ཡིན་པའི་ཕྱིར་རོ། །ཡང་ཁམས་བཅོ་བརྒྱད་ལས་རྣམ་པར་ཤེས་པའི་ཁམས་དང་པོ་ལྔ་ནི་གྲོགས་རྟོག་དཔྱོད་དང་ངེས་པར་མཚུངས་པར་ལྡན་པའི་ཕྱིར་རྟོག་པ་དང་བཅས་པ་ཁོ་ནའོ། །ནི་ཞེས་པའི་སྒྲ་མི་ལྡན་རྣམ་གཅོད་ཀྱི་ངེས་གཟུང་སྟེ། འགྲེལ་པ་ལས་ནི་ཞེས་བྱ་བ་ནི་ངེས་པར་གཟུང་བའི་དོན་ཏོ་ཞེས་དང་། རྒྱལ་སྲས་ཀྱིས་ནི་ཞེས་བྱ་བའི་སྒྲ་ནི་རྟོག་པ་དང་དཔྱོད་པ་དང་བཅས་པ་ཁོ་ནའོ་ཞེས་ངེས་པར་གཟུང་བ་ཡིན་ནོ་ཞེས་སོ། །ཁ་ཅིག་བསམ་གཏན་ཁྱད་པར་ཅན་གྱི་དབང་ཤེས་གསུམ་ལ་མ་ཁྱབ་བོ་ཞེ་ན། སྙོམས་འཇུག་གི་བསམ་གཏན་ལ་དབང་ཤེས་མེད་པའི་ཕྱིར་དང་། དེའི་འབྲས་བུ་ཚངས་ཆེན་ལ་བསམ་གཏན་ཁྱད་པར་ཅན་དུ་བརྗོད་པ་ཡིན་ན་དེའི་དབང་ཤེས་གསུམ་ལ་གྲོགས་སུ་རྟོགས་དཔྱོད་ངེས་པར་ཡོད་ཅིང་དེ་ཉིད་དངོས་གཞི་ཙམ་པོའི་སར་གཏོགས་པས་རྟོག་མེད་དུ་བཤད་པ་དང་ཡང་འགལ་བ་མེད་དོ། །ཐ་མ་གསུམ་ལ་ནི་རྟོག་བཅས་དཔྱོད་བཅས་ལ་སོགས་པ་རྣམ་པ་གསུམ་མོ་ཞེས་བྱ་སྟེ། འདི་ལྟར་འདོད་པ་དང་བསམ་གཏན་དང་པོའི་རྟོག་དཔྱོད་ལས་གཞན་པའི་མཚུངས་ལྡན་རྣམས་ནི་རྟོག་དཔྱོད་ངེས་པར་ལྡན་པས་རྟོག་བཅས་དཔྱོད་བཅས་དང་། ས་དེ་གཉིས་ཀྱི་རྟོག་པ་དང་ཁྱད་པར་ཅན་གྱི་དཔྱོད་པ་ལས་གཞན་མཚུངས་ལྡན་རྣམས་ལ་གྲོགས་སུ་རྟོག་པ་ནི་མེད་ལ་དཔྱོད་པ་ངེས་པར་ལྡན་པའི་ཕྱིར་རྟོག་མེད་དཔྱོད་བཅས་སོ། །གཉིས་པ་ནས་སྲིད་རྩེའི་བར་གྱི་དེ་གསུམ་རྟོག་དཔྱོད་ལས་འདས་པའི་ས་ཡིན་པ་དང་ཁྱད་པར་ཅན་གྱི་དཔྱོད་པ་ལ་དཔྱོད་པ་གཉིས་པ་མེད་པ་དང་། དེ་ནས་འདོད་པའི་བར་གྱི་ཆོས་ཀྱི་ཁམས་མཚུངས་ལྡན་མ་ཡིན་པ་རྣམས་བེམ་པོ་ཡིན་པས་རྟོག་མེད་དཔྱོད་མེད་དོ། །འོ་ན་འདོད་པ་དང་དང་པོའི་དངོས་གཞི་ཙམ་པོའི་དཔྱོད་པ་ལ་དཔྱོད་པ་གཉིས་པ་མེད་ལ་རྟོག་པ་དང་མཚུངས་པར་ལྡན་པའི་ཕྱིར་དཔྱོད་མེད་རྟོག་བཅས་སུ་འགྱུར་ལ། འདོད་ན་ཐ་མ་གསུམ་རྣམ་པ་བཞིར་འགྱུར་རོ་ཞེ་ན། དེ་ནི་དེ་ལྟ་ཡིན་ནོ། །འོན་ཀྱང་མདོ་ལས། ས་ནི་གསུམ་སྟེ་རྟོག་པ་དང་བཅས་ཤིང་དཔྱོད་པ་དང་བཅས་པའི་ས་དང་ཞེས་པ་ལ་སོགས་པ་གསུམ་དང་། ཏིང་ངེ་འཛིན་གསུམ་སྟེ་རྟོག་པ་དང་བཅས་ཤིང་དཔྱོད་པ་དང་བཅས་པའི་ཏིང་ངེ་འཛིན་ཞེས་པ་ལ་སོགས་པ་དང་མཐུན་པར་གསུམ་དུ་བཤད་དོ་ཞེས་འཆད་དོ། །ཁམས་ལྷག་མ་གཟུགས་ཅན་བཅུ་པོ་རྣམས་ནི་བེམ་པོ་ཡིན་པས་རྟོག་དཔྱོད་དང་མཚུངས་པར་མི་ལྡན་པའི་ཕྱིར་དེ་གཉིས་ཀ་སྤངས་པའི་རྟོག་མེད་དཔྱོད་མེད་དོ། །འོ་ན་མདོ་ལས། མིག་གི་རྣམ་པར་ཤེས་པས་སྔོན་པོ་ཤེས་ཀྱི་སྔོན་པོའོ་སྙམ་དུ་ནི་མ་ཡིན་ཞེས་པ་ལ་སོགས་པས་རྟོག་མེད་དུ་གསུངས་པ་དང་འགལ་ལོ་ཞེ་ན། འགལ་བ་མེད་དེ་རྟོག་པ་གསུམ་ལས་ངེས་པར་རྟོག་པའི་རྣམ་རྟོག་དང་རྗེས་སུ་དྲན་པའི་རྣམ་པར་རྟོག་པ་མེད་པས་རྣམ་པར་མི་རྟོག་སྟེ་སྒོ་ལྔའི་རྣམ་ཤེས་རྟོག་མེད་དུ་གསུངས་སོ། །དཔེར་ན་རྟ་རྐང་གཅིག་ལ་རྐང་མེད་ཅེས་པ་བཞིན་ནོ། །འདིར་ནི་ངོ་བོ་ཉིད་ཀྱི་རྟོག་པ་ཡོད་པས་རྟོག་བཅས་སུ་བཤད་པའི་ཕྱིར་རོ། །ངོ་བོ་ཅི་ཞེ་ན། དེ་དག་ལས་ངོ་བོ་ཉིད་ཀྱི་རྣམ་རྟོག་ནི་འོག་ཏུ་འཆད་ལ། ངེས་པར་རྟོག་པའི་རྣམ་རྟོག་ནི་ཡིད་ཀྱི་རྣམ་ཤེས་དང་མཚུངས་ལྡན་གྱི་ཤེས་རབ་གཡེང་བ་སྟེ་མཉམ་པར་མ་བཞག་པ་མིང་ལ་ལྟོས་ནས་རང་གི་དམིགས་ཡུལ་ལ་ངེས་པར་རྟོག་པའི་རྣམ་པར་འཇུག་པའོ། །རྗེས་དྲན་གྱི་རྣམ་རྟོག་ནི་ཡིད་ཀྱི་རྣམ་ཤེས་དང་མཚུངས་ལྡན་གྱི་དྲན་པ་གང་ཞིག་མིང་ལ་མི་ལྟོས་པར་དམིགས་པའི་དོན་ཉམས་སུ་མྱོང་བ་ཙམ་ལ་འཇུག་པ་མཉམ་པར་བཞག་མ་བཞག་ཐམས་ཅད་དེ་གཉི་གར་རུང་བ་ཉིད་དོ། །ཁམས་བཅོ་བརྒྱད་ལས་དམིགས་པ་དང་བཅས་པ་ནི་སེམས་ཀྱི་ཁམས་བདུན་དང་ཆོས་ཀྱི་ཁམས་ཀྱི་ཕྱེད་སེམས་བྱུང་རྣམས་ཀྱང་ཡིན་ཏེ་དེ་དག་ནི་རང་གི་དམིགས་ཡུལ་འཛིན་པའི་ཕྱིར་རོ། །ཡང་ན་རང་གི་ངོ་བོ་སྐྱེ་བ་དམིགས་པའི་ཡུལ་ལ་ངེས་པར་ལྟོས་པའི་ཕྱིར་རོ་ཞེས་ཀྱང་འཆད་དོ། །སྒྲུབ་པ་གཟུགས་ཅན་གྱིས་བསྡུས་པའི་དབྱེ་བ་ནི། ཁམས་བཅོ་བརྒྱད་ལས་མ་ཟིན་པ་ནི་དགུ་སྟེ་བཤད་མ་ཐག་པའི་སེམས་ཀྱི་ཁམས་བདུན་དང་ཆོས་ཀྱི་ཁམས་ཏེ་ཁམས་ཐོགས་མེད་བརྒྱད་པོ་དེ་དག་རྣམས་དང་སྒྲའི་ཁམས་སོ། །དེ་ལས་གཞན་གཟུགས་ཅན་དགུ་པོ་ལ་ནི་ཟིན་མ་ཟིན་རྣམ་པ་གཉིས་ཅར་ཡོད་དེ་དབང་པོ་ལྔ་ད་ལྟར་བ་དང་དེ་དག་དང་ཚོགས་པ་ཐ་མི་དད་དུ་སྐྱེས་པའི་གཟུགས་དྲི་རོ་རེག་བྱ་རྣམས་ཟིན་པ་དང་། དེ་དག་ལས་གཞན་པའི་དབང་པོ་དང་གཟུགས་དྲི་རོ་རེག་བྱ་རྣམས་མ་ཟིན་པའོ། །ཟིན་མ་ཟིན་གྱི་དོན་ནི་ཕན་གནོད་བྱས་པས་ཚོར་བ་སྐྱེ་བའི་རྟེན་དུ་རུང་བའི་གཟུགས་ཅན་དང་། དེའི་རྟེན་དུ་མི་རུང་བའོ། །ཁམས་བཅོ་བརྒྱད་ལས་རེག་བྱ་ལ་རྒྱུའི་རེག་བྱ་རྣམས་འབྱུང་བ་དང་འབྲས་བུའི་རེག་བྱ་རྣམས་འབྱུང་གྱུར་ཡིན་པས་རྣམ་པ་གཉིས་ཡིན་ཏེ། མདོ་ལས་ཀྱང་། དགེ་སློང་རེག་བྱ་ནི་ཕྱིའི་སྐྱེ་མཆེད་ཡིན་ཏེ། འབྱུང་བ་ཆེན་པོ་བཞི་དག་དང་འབྱུང་བ་ཆེན་པོ་བཞི་དག་རྒྱུར་བྱས་པ་ཞེས་སོ། །ལྷག་མ་གཟུགས་ཅན་དགུ་པོ་ནི་འབྱུང་བ་ལས་གྱུར་པ་དང་དེ་བཞིན་དུ་ཆོས་ཀྱི་ཁམས་ཀྱི་ཕྱོགས་གཅིག་རེག་བྱེད་མ་ཡིན་པའི་གཟུགས་ཀྱང་ཡིན་ཏེ། རང་གི་རྒྱུ་འབྱུང་བཞི་རྒྱུར་བྱས་པའི་ཚུལ་གྱིས་སྐྱེས་པའི་ཕྱིར་རོ། །དེའི་ཕྱིར་མདོ་ལས། དགེ་སློང་མིག་ནི་ནང་གི་སྐྱེ་མཆེད་ཡིན་ཏེ་འབྱུང་བ་ཆེན་པོ་བཞི་དག་རྒྱུར་བྱས་པ་ཞེས་པས་དབང་པོ་ལྔ་དང་། གཟུགས་ནི་ཕྱིའི་སྐྱེ་མཆེད་ཡིན་ཏེ་འབྱུང་བ་ཆེན་པོ་བཞི་དག་རྒྱུར་བྱས་པ་ཞེས་པས་ཕྱི་རོལ་གྱི་ཁམས་བཞི་ལ་སྦྱར་ནས་གསུངས་སོ། །དབང་པོ་ལྔ་དང་ཡུལ་ལྔ་སྟེ་གཟུགས་ཅན་བཅུ་ནི་རྡུལ་ཕྲན་འདུས་པ་ཡིན་པའི་ཕྱིར་བསགས་པ་ཡིན་ལ། ཁམས་ཐོགས་མེད་བརྒྱད་ནི་ད་ལྟ་མ་ཡིན་པའི་ཕྱིར་མ་བསགས་པའོ། །གཅོད་བྱེད་སྠྭ་རེ་དང་། བཅད་པར་བྱ་བ་ཤིང་ལྟ་བུ་ནི་ཁམས་བཅོ་བརྒྱད་ལས་ཕྱི་རོལ་གྱི་ཁམས་བཞི་ཡིན་གྱི་གཞན་རྣམས་ནི་མ་ཡིན་ནོ། །གཅོད་ཅེས་པ་ཡང་གཟུགས་ཅན་འདུས་པའི་རྒྱུན་བར་བཅད་ནས་དུམ་བུར་བྱེད་པ་ཡིན་ན་ཐོགས་མེད་བརྒྱད་ནི་ཐོགས་བཅས་མ་ཡིན་པ་དང་། སྒྲ་ལ་རྒྱུན་མེད་པ་དང་། དབང་པོ་རྣམས་ནོར་བུའི་འོད་ལྟར་དྭང་བའི་ཕྱིར་རོ། །དེ་དག་ཕྱི་རོལ་གྱི་ཁམས་བཞི་ཡིན་པ་དེ་བཞིན་དུ་བསྲེག་བྱ་བུད་ཤིང་ལྟ་བུ་དང་འཇལ་བར་བྱེད་པ་སྲང་ལྟ་བུ་ཡང་ཕྱི་རོལ་གྱི་ཁམས་བཞིའོ། །སྲེག་བྱེད་དང་གཞལ་བྱ་ལ་ནི་མི་མཐུན་པར་སྨྲ་སྟེ་ཁ་ཅིག་ཕྱི་རོལ་གྱི་ཁམས་བཞི་ཡིན་ཅེས་ཟེར་ལ། ཁ་ཅིག་ནི་རིམ་པ་བཞིན་དུ་མེ་དང་རེག་བྱ་ལྕི་བ་ཡིན་ནོ་ཞེས་ཟེར་རོ། །བྱུང་བ་གསུམ་ལ་སོགས་པའི་རབ་དབྱེ་ནི་ཁམས་བཅོ་བརྒྱད་ལས་རྣམ་པར་སྨིན་པ་ལས་སྐྱེས་པ་དང་རྒྱས་པ་ལས་བྱུང་བའི་ཁམས་ནི་མིག་ལ་སོགས་པ་ནང་གི་ཁམས་ལྔ་སྟེ། མཐོ་རིས་ཀྱི་དགེ་བ་དང་ངན་སོང་གི་མི་དགེ་བ་ལས་བྱུང་བས་རྣམ་སྨིན་གྱི་རྒྱུ་ལས་སྐྱེས་པ་ཡིན་ཀྱང་རྒྱུའི་ཚིག་མི་མངོན་པར་བྱས་ནས་རྣམ་པར་སྨིན་པ་ལས་སྐྱེས་པ་ཞེས་བྱ་སྟེ། བ་ལང་གི་ཤིང་རྟ་ཞེས་པ་བཞིན་ནོ། །རྒྱས་པའི་རྒྱུ་ནི་ཁ་ཟས་དང་ལེགས་པར་བྱ་བ་དང་གཉིད་དང་ཏིང་ངེ་འཛིན་ཏེ་བཞི་ཡིན་ལ། ཁ་ཅིག་ནི་ཚངས་སྤྱོད་ལྔར་བཞེད་དེ། མི་གནོད་པ་ཙམ་དུ་ཟད་ཀྱི་རྒྱས་པའི་རྒྱུ་ནི་མ་ཡིན་ནོ་ཞེས་བཤད་དོ། །དེ་གཉིས་མ་ཡིན་པའི་རྒྱུ་མཐུན་ལས་བྱུང་བ་ནི་མེད་པའི་ཕྱིར་མ་སྨྲོས་སོ། །སྒྲའི་ཁམས་ནི་རྣམ་སྨིན་ལས་སྐྱེས་པ་མིན་ཏེ་མ་ཟིན་པའི་འབྱུང་བ་ལས་གྱུར་པའི་སྒྲ་རྒྱུད་ཀྱིས་མ་བསྡུས་པའི་ཕྱིར་དང་། ཟིན་པའི་འབྱུང་བ་ལས་གྱུར་པའི་སྒྲ་འདོད་དགུར་འབྱུང་བའི་ཕྱིར་རོ། །གཞན་གཉིས་ནི་ཅི་རིགས་པ་སྟེ་རྒྱས་བྱུང་ནི་རྒྱས་པའི་རྒྱུས་ལུས་སྟོབས་དང་ལྡན་པས་ང་རོ་གསང་མཐོ་བ་ལྟ་བུའི་ངག་གི་སྒྲ་ཡིན་ལ། རྒྱུ་མཐུན་ནི་ངག་གི་རིག་བྱེད་ཉོན་མོངས་ཅན་ནི་ཀུན་འགྲོ་དང་སེམས་ཅན་གྱི་སྒྲ་ཐམས་ཅད་རང་དང་སྐལ་བ་མཉམ་པ་ཅི་རིགས་པའི་སྐལ་མཉམ་དང་། ཕྱི་རོལ་གྱི་སྒྲ་ནི་གཟུགས་གཞན་གྱིས་སྐལ་མཉམ་བྱས་པའི་རྒྱུ་མཐུན་ཡིན་དུ་རུང་གི་སྒྲའི་སྐལ་མཉམ་གྱི་རྒྱུ་སྒྲ་སྔ་མ་ནི་མ་ཡིན་ཏེ་རྒྱུན་མེད་པའི་ཕྱིར་རོ། །འོ་ན་གདགས་པ་ལས། དེ་བཞིན་གཤེགས་པའི་གསུང་སྒྲ་གདངས་ཀྱི་མཚན། །གང་གིས་འཐོབ་པར་འགྱུར་བ་མཉན་པར་གྱིས། །ཚིག་རྩུབ་དང་ནི་ཀྱལ་པ་རྣམས་སྤངས་པས། །དེ་བཞིན་གཤེགས་པའི་མཚན་ནི་འཐོབ་པར་འགྱུར། །ཞེས་པའི་རྒྱལ་བའི་གསུང་རྣམ་སྨིན་གྱི་རྒྱུ་དེ་ལས་སྐྱེས་པའི་ཕྱིར་རྣམ་སྨིན་སྐྱེས་སུ་ཐལ་བར་འགྱུར་རོ་ཞེ་ན། ཉི་འོག་པ་ནི་ངག་གི་ཉེས་པ་དེ་སྤངས་བའི་དགེ་བའི་ལས་ལམ་དེ་ཉིད་ལས་མགུར་དུ་རྣམ་སྨིན་ཡིན་པའི་འབྱུང་བ་འགྲུབ་ལ་དེ་ལས་གསུང་སྒྲ་འགྲུབ་ཅེས་ཟེར་ལ། ཁ་ཆེ་བ་ནི་རྣམ་སྨིན་གྱི་འབྱུང་བ་དེ་ལས་ནི་ཟས་དང་ཏིང་ངེ་འཛིན་གྱིས་རྒྱས་པར་བྱས་པས་རྒྱས་བྱུང་གི་འབྱུང་བ་དང་། དེ་ལས་རྒྱུ་མཐུན་ལས་བྱུང་བའི་འབྱུང་བ་དང་དེ་ལས་གསུང་སྒྲ་འགྲུབ་ཅེས་འདོད་དེ་དེ་ལྟར་ན་རྣམ་སྨིན་རྒྱུ་ལས་བརྒྱུད་ནས་སྐྱེས་པའི་ཕྱིར་དེར་ཐལ་བར་མི་འགྱུར་རོ། །དེ་ལས་སྐྱེས་པས་དེར་འགྱུར་ན་ནི་རྣམ་སྨིན་གྱི་རྒྱུ་རིགས་འདྲ་སྔ་མ་ལས་ཕྱི་མ་སྐྱེས་པ་ལ་སོགས་པ་ལ་ཡང་ཐལ་བར་འགྱུར་རོ། །རྒྱུ་མཐུན་ལས་བྱུང་བ་དང་རྣམ་སྨིན་སྐྱེས་ཅི་རིགས་པ་ཡིན་པ་ནི་ཁམས་ཐོགས་མེད་བརྒྱད་ཡིན་ལ། ཐོགས་མེད་ཡིན་པས་རྒྱས་བྱུང་མ་ཡིན་ནོ། །གཞན་གཟུགས་དྲི་རོ་རེག་བྱ་བཞི་པོ་རྣམ་སྨིན་སྐྱེས་ཀྱི་དབང་པོའི་ཚོགས་པར་སྐྱེས་པ་རྣམ་སྨིན་སྐྱེས་དང་། རྒྱས་བྱུང་གི་དབང་པོ་དང་རྒྱས་བྱུང་གི་སྒྲ་འཆགས་པར་སྐྱེས་པ་རྒྱས་བྱུང་དང་། དེ་དག་མ་ཡིན་ཀྱང་བསམ་གཏན་ཟག་མེད་ཀྱི་སྡོམ་པའི་རྒྱུ་འབྱུང་བ་ཡང་རྒྱས་བྱུང་དང་། དེ་དག་རིགས་སྔ་མ་ལས་ཕྱི་མ་འབྱུང་བའི་རྒྱུ་མཐུན་དང་། ལུས་ཀྱི་རིག་བྱེད་གཟུགས་ཉོན་མོངས་ཅན་ནི་སྐལ་མཉམ་ཀུན་འགྲོ་གཉིས་ཀའི་རྒྱུ་མཐུན་དང་། །ཕྱི་རོལ་གྱི་བཞི་པོ་ཐམས་ཅད་རང་གི་རིགས་འདྲ་སྐལ་མཉམ་ཁོ་ནའི་རྒྱུ་མཐུན་ཡིན་པས་རྣམ་པ་གསུམ་མོ། །རྫས་དང་སྐད་ཅིག་མ་ནི་མི་འཇིག་པར་བརྟན་པའི་ཕྱིར་རྫས་ཡིན་ལ་དེ་དང་ལྡན་པ་ནི་ཁམས་བཅོ་བརྒྱད་ལས་ཆོས་ཀྱི་ཁམས་གཅིག་པུ་ཡིན་ཏེ། འདིའི་བྱེ་བྲག་ཡིན་ཞིང་གཞན་བཅུ་བདུན་པོ་ལ་དེ་མེད་པའི་ཕྱིར་རོ། །དེའི་ཕྱིར་ལྷག་མ་བཅུ་བདུན་པོ་རྫས་དང་ལྡན་པ་མ་ཡིན་ནོ། །རྒྱུ་མཐུན་ལས་མ་བྱུང་བའི་སྐད་ཅིག་མ་ནི་ཁམས་ཐ་མ་གསུམ་གྱི་སྡུག་བསྔལ་ལ་ཆོས་ཤེས་པའི་བཟོད་པ་དེའི་སྐད་ཅིག་མ་དང་པོ་ནི་རྒྱུ་མཐུན་ལས་མ་བྱུང་བའི་སྐད་ཅིག་མ་ཡིན་ལ། དེ་ལས་གཞན་པའི་ཁམས་ལྷག་མ་རྣམས་ནི་མ་ཡིན་ཏེ་དེའི་འདུས་བྱས་ལ་རྒྱུ་མཐུན་ལས་མ་བྱུང་བ་འགའ་ཡང་མེད་པའི་ཕྱིར་རོ། །འདུས་མ་བྱས་སྐད་ཅིག་མ་མ་ཡིན་པའི་ཕྱིར་རོ། །དེ་ལ་ཡིད་ཀྱི་ཁམས་དང་ཡིད་ཀྱི་རྣམ་ཤེས་གཉིས་ཇི་ལྟར་འཐད་ཅེ་ན། རྫས་ཐ་དད་མེད་ཀྱི་རྟེན་དང་བརྟེན་པའི་ཆ་ནས་མིང་གཉིས་སུ་བརྗོད་པའི་ཕྱིར་སྐྱོན་མེད་དོ། །འདི་ལ་འཆད་པ་པོ་དག་བྱུང་བ་གསུམ་དུ་མ་གཏོགས་པའི་དམིགས་བསལ་དུ་འཆད་ཀྱང་བསྟན་བཅོས་མཛད་པ་པོའི་བཞེད་པ་ནི་འདི་ཡིན་ལ། དྲི་བ་ཡང་རབ་དབྱེ་གཞན་དང་འདྲ་བར་སྦྱར་རོ། །འཐོབ་པའི་བྱེ་བྲག་ནི་གང་མིག་གི་ཁམས་དང་མི་ལྡན་པ་ལས་ལྡན་པ་ཐོབ་ན་མིག་གི་རྣམ་ཤེས་ཀྱང་དེ་བཞིན་འཐོབ་བམ་ཞེ་ན། མིག་དང་མིག་གི་རྣམ་ཤེས་ཀྱི་ཁམས་གཉིས་པོ་དག་སོ་སོ་ཞེས་པས་ནི་མིག་གསར་དུ་འཐོབ་ལ་རྣམ་ཤེས་མི་འཐོབ་པ་དང་། རྣམ་ཤེས་གསར་དུ་འཐོབ་ལ་མིག་མི་འཐོབ་པ་དང་གཉིས་བསྟན་ཏེ། དེ་ལ་དང་པོ་ནི་འདོད་པའི་ཁམས་ན་སྐྱེ་མཆེད་དྲུག་རིམ་གྱིས་དོད་པ་དང་། གཟུགས་མེད་ནས་ཤི་ནས་བསམ་གཏན་གཉིས་པ་ནས་བཞི་པའི་བར་དུ་སྐྱེས་པ་སྟེ། དེ་ལ་སྔ་མ་ནི་དགེ་བའམ་ཉོན་མོངས་ཅན་གྱི་ཐོབ་པ་སྔར་ནས་ཡོད་པ་དང་ཕྱི་མ་རང་ས་ན་མེད་པས་སོ། །གཉིས་པ་ནི་གཉིས་པ་ཡན་ཆད་ཀྱི་གཟུགས་ནས་ཤི་ནས་འདོད་པ་དང་དང་པོའི་བར་སྲིད་དུ་ཉིང་མཚམས་སྦྱར་བ་དང་། གཉིས་པ་ཡན་ཆད་དུ་དང་པོའི་མིག་ཤེས་མངོན་དུ་བྱེད་པ་ན་སྟེ། དེ་ལ་མིག་སྔར་ནས་ཡོད་པས་སོ། །ལྷན་ཅིག་སྟེ་གཉིས་ཀ་དུས་མཉམ་དུ་གསར་དུ་ཐོབ་པ་ནི་གཟུགས་མེད་ནས་འདོད་པའམ་དང་པོའི་བར་སྲིད་དུ་སྐྱེ་བའི་ཚེའོ། །བཞི་པ་ནི། རྒྱལ་སྲས་ཀྱིས་རྟོགས་སླ་བས་མ་བསྟན་ཅེས་ཏེ་ཤུགས་ལ་བསྟན་པའམ་ཡང་ཞེས་པས་ལྡན་པ་ཙམ་གྱི་མུ་བཞི་བསྟན་པར་མ་ཟད་འདིའང་བསྟན་ཞེས་སོ། །དེ་ནི་གཟུགས་མེད་ནས་ཤི་ནས་གཟུགས་མེད་དུ་སྐྱེས་པ་ལྟ་བུའོ། །གཙོ་ཆེར་ཡང་གི་སྒྲས་ལྡན་པ་ཙམ་གྱི་མུ་བཞི་བསྟན་ཏེ། འགྲེལ་པར་ཡང་གི་སྒྲ་ནི་ཞར་ལ་འོངས་པ་འདིར་བསྡུ་བའི་དོན་ཏོ་ཞེས་སོ། །དེ་ལ་མིག་དང་ལྡན་ལ་མིག་གི་རྣམ་ཤེས་དང་མི་ལྡན་པ་ནི་བསམ་གཏན་གཉིས་པ་ལ་སོགས་པར་སྐྱེས་པ་དང་པོའི་མིག་ཤེས་མངོན་དུ་མི་བྱེད་པ་ན་སྟེ། དེའི་ཚེ་དེ་མངོན་དུ་མ་བྱས་ཤིང་རང་ས་ན་མེད་པས་སོ། །དེ་ལས་བཟློག་པ་ནི་འདོད་ཁམས་ན་མིག་མ་ཐོབ་པའམ་ཉམས་པ་སྟེ། དེ་ལ་མིག་ཤེས་དགེ་བའམ་ཉོན་མོངས་ཅན་གྱི་ཐོབ་པ་ཡོད་པས་མིག་ཤེས་ནི་ལྡན་ནོ། །གཉིས་ཀ་དང་ལྡན་པ་ནི་འདོད་པར་མིག་ཐོབ་ལ་མ་ཉམས་པ་དང་། བསམ་གཏན་དང་པོར་སྐྱེས་པ་དང་། གཉིས་པ་ལ་སོགས་པར་སྐྱེས་པ་གཟུགས་ལ་ལྟ་བ་ལྟ་བུའོ། །བཞི་པ་ནི་སྔ་མ་ལྟར་རོ། །མུའི་དབྱེ་བ་འདི་གཞན་ལའང་སྦྱར་རོ། །ཕྱི་ནང་ལ་སོགས་པའི་བྱེ་བྲག་ལ་བདུན་ལས། དང་པོ་ཕྱི་ནང་གི་དབྱེ་བ་ནི། ཁམས་བཅོ་བརྒྱད་ལས་ནང་གི་ཁམས་ནི་བཅུ་གཉིས་ཏེ་གཟུགས་ལ་སོགས་པ་ཡུལ་དྲུག་མ་གཏོགས་པ་རྣམས་ཡིན་ལ། དེ་དྲུག་ནི་ཕྱིའི་ཁམས་སོ། །འདི་ལ་ཕྱི་རོལ་པ་དག་ན་རེ་བདག་གི་དབང་དུ་བྱས་པའམ། བདག་གི་ཆེད་དུ་བྱས་པ་ནི་ནང་སྟེ་བདག་གི་རྟེན་བྱེད་པ་ཡིན་ལ། དེ་ལས་གཞན་ནི་ཕྱི་ཡིན་ན། སངས་རྒྱས་པ་བདག་ཁས་མི་ལེན་པས་ཕྱི་ནང་མི་འཐད་པར་འགྱུར་རོ་ཞེ་ན། ཁོ་བོ་ཅག་དེ་ལྟ་བུ་ཁས་མི་ལེན་ཀྱང་སེམས་ལ་བདག་ཏུ་ཐ་སྙད་འདོགས་པར་བྱེད་དེ། མདོ་ལས། བདག་ཉིད་བདག་གི་མགོན་ཡིན་ཏེ། །གཞན་ལྟ་སུ་ཞིག་མགོན་དུ་འགྱུར། །མཁས་པས་བདག་ཉིད་ཤིན་ཏུ་ནི། །དུལ་བས་མཐོ་རིས་ཐོབ་པར་འགྱུར། །ཅེས་དང་། གཟུང་བར་དཀའ་ཞིང་མྱུར་བར་འཇུག །གང་དུ་འདོད་པ་དེར་འཇུག་བྱེད། །སེམས་དུལ་བ་ནི་ལེགས་པ་སྟེ། །སེམས་དུལ་བ་ནི་བདེ་བ་འདྲེན། །ཅེས་གང་གསུངས་པ་ལྟར་ངར་འཛིན་པའི་རྟེན་སེམས་ལ་བདག་ཏུ་བཏགས་པས་ཁས་ལེན་པས་དེའི་རྟེན་གྱི་ངོ་བོར་རུང་མི་རུང་ལ་ནང་དང་ཕྱིར་འཇོག་པས་འཐད་དོ། །འོ་ན་རྣམ་ཤེས་དྲུག་ནི་འདས་པར་མ་གྱུར་པའི་ཤེས་པ་ཡིན་པས་སེམས་ཀྱི་རྟེན་མ་ཡིན་པའི་ཕྱིར་ནང་གི་མ་ཡིན་པར་འགྱུར་རོ་ཞེ་ན། ཡིད་ཀྱི་ཁམས་ནི་འདས་པ་ཁོ་ན་མ་ཡིན་གྱི་མ་འོངས་པ་དང་ད་ལྟར་བྱུང་བ་དག་ཀྱང་རྣམ་ཤེས་ཕྱི་མའི་རྟེན་དུ་རུང་བས་སེམས་ཀྱི་རྟེན་ཡིན་པའི་ཕྱིར་སྐྱོན་མེད་དོ། །དེ་ལྟ་མ་ཡིན་ན་ཡིད་ཀྱི་ཁམས་འདས་པ་ཁོ་ན་ཡིན་པར་འགྱུར་བ་ཞིག་ན་ཁམས་བཅོ་བརྒྱད་ནི་དུས་གསུམ་པ་ཡིན་པར་ཡང་འདོད་དོ། །གལ་ཏེ་རྣམ་ཤེས་འོངས་པ་དང་ད་ལྟར་བ་ཡིད་ཀྱི་ཁམས་མ་ཡིན་ན་འདས་པའི་དུས་ནའང་དེ་མ་ཡིན་པར་འགྱུར་ཏེ། མཚན་ཉིད་ནི་དུས་རྣམས་སུ་འཁྲུལ་པ་མེད་པས་སོ། །གཉིས་པ་རྟེན་བཅས་དེ་མཚུངས་ལ་གསུམ་ལས། དངོས་ནི་ཁམས་བཅོ་བརྒྱད་ལས་ཆོས་ཀྱི་ཁམས་ཤེས་བྱ་བ་ནི་རྟག་ཏུ་རྟེན་པ་དང་བཅས་པ་ཡིན་ཏེ། ཁམས་གང་ཞིག་རང་གི་ལས་བྱེད་པ་ནི་རྟེན་བཅས་ཡིན་ན་འདིས་ནི་ཡིད་ཀྱི་རྣམ་ཤེས་ཀྱི་ཡུལ་དང་དམིགས་པ་བྱེད་པས་ཁམས་གང་ཞིག་རང་གི་ལས་བྱེད་པ་ཡིན་པའི་ཕྱིར་རོ། །དེ་ནི་འདི་ལྟར་འཕགས་པའི་གང་ཟག་ལ་ཆོས་ཐམས་ཅད་བདག་མེད་དོ་སྙམ་པའི་སེམས་སྐྱེ་ཞིང་། དེའི་དམིགས་ཡུལ་དུ་རང་གི་ངོ་བོ་དང་དེ་དང་ལྷན་ཅིག་འབྱུང་བ་མ་གཏོགས་པའི་ཆོས་ཐམས་ཅད་འགྱུར་ལ་དེ་ཉིད་སྐད་ཅིག་ཕྱི་མའི་ཡུལ་སྐད་ཅིག་སྔ་མ་ཡང་འགྱུར་བས་ཆོས་ཐམས་ཅད་ཀྱང་ཡིད་ཤེས་ཀྱི་ཡུལ་དང་དམིགས་པ་བྱེད་དོ། །ཁམས་ལྷག་མ་བཅུ་བདུན་པོའི་ཕྱོགས་གཅིག་ནི་དེ་དང་མཚུངས་པ་དག་སྟེ་ཁམས་གང་ཞིག་རང་གི་ལས་མི་བྱེད་པའི་ཕྱིར་རོ། །ཀྱང་གི་སྒྲས་ཕྱོགས་གཅིག་ནི་རྟེན་པ་དང་བཅས་པའང་ཡིན་ཏེ། ཁམས་གང་ཞིག་རང་གི་ལས་བྱེད་པ་ཡིན་པའི་ཕྱིར་རོ། །དེ་ལ་རྟེན་བཅས་ནི་མིག་གང་གིས་གཟུགས་མཐོང་ནས་འདས་པར་སོང་བ་དང་། ད་ལྟར་ལྟ་བཞིན་དང་། ལྟ་བར་འགྱུར་བ་སྟེ་ལུས་ཀྱི་བར་དང་། གཟུགས་ནི་མིག་གིས་མཐོང་ནས་འདས་པར་སོང་བ་དང་། ད་ལྟ་མཐོང་བཞིན་པ་དང་། མཐོང་བར་འགྱུར་བ་སྟེ་རེག་བྱའི་བར་དང་། སེམས་ཀྱི་ཁམས་བདུན་པོ་ད་ལྟར་བ་ནི་རང་གི་ཡུལ་འཛིན་པར་ངེས་པའི་ཁམས་ཡིན་ལ་དེ་ཉིད་འདས་པར་སོང་བ་དང་། མ་འོངས་པ་སྐྱེ་འགྱུར་ནི་དུས་དེར་རང་ཡུལ་མི་འཛིན་ཀྱང་སྔར་བཟུང་བ་དང་ཕྱིས་འཛིན་པར་འགྱུར་བ་དེ་ཉིད་རང་གི་ལས་བྱེད་པ་ཡིན་པའི་ཕྱིར་རྟེན་བཅས་སོ། །དེ་མཚུངས་ནི་མིག་གིས་གཟུགས་མ་མཐོང་བར་འདས་པར་སོང་བ་དང་ད་ལྟར་འགག་བཞིན་པ་དང་། ད་ལྟར་དུ་སྐྱེས་ནས་འགག་པར་འགྱུར་བ་དང་མི་སྐྱེ་བའི་ཆོས་ཅན་གང་ཡིན་པའོ་ཞེས་ཁ་ཆེ་བ་ཟེར་ལ། ནུབ་ཕྱོགས་པ་ནི་མི་སྐྱེ་བའི་ཆོས་ཅན་དེ་ཉིད་ལ་རྣམ་ཤེས་དང་ལྡན་པ་དང་མི་ལྡན་པ་གཉིས་སུ་འབྱེད་དེ། དེ་དག་ནི་རིམ་པ་བཞིན་དང་པོ་མན་ཆད་དང་དེ་ཡན་ཆད་ཀྱི་མིག་སྟེ། དེ་གཉིས་ལ་ཡུལ་འཛིན་ལ་མ་སྐྱེས་པའི་མི་སྐྱེ་བའི་ཆོས་ཅན་དང་། ཡུལ་མི་འཛིན་ལ་མ་སྐྱེས་པའི་མི་སྐྱེ་བའི་ཆོས་ཅན་ཞེས་ཀྱང་འཆད་དོ། །དེ་བཞིན་དུ་ལུས་ཀྱི་བར་དུའོ། །མ་འོངས་པ་སྐྱེ་འགྱུར་དང་། མི་སྐྱེ་བའི་ཆོས་ཅན་གྱི་ཁྱད་པར་ནི་མ་འོངས་པ་ཡིན་ནས་ད་ལྟར་དུ་སྐྱེ་མི་སྐྱེའོ། །གཟུགས་ནི་མིག་གིས་མ་མཐོང་བར་འདས་པར་སོང་བ་དང་། ད་ལྟར་འགག་བཞིན་པ་དང་། ད་ལྟར་དུ་སྐྱེས་ནས་འགག་འགྱུར་དང་། མི་སྐྱེ་བའི་ཆོས་ཅན་ཏེ་རེག་བྱའི་བར་དང་། སེམས་ཀྱི་ཁམས་བདུན་གྱི་ནི་མི་སྐྱེ་བའི་ཆོས་ཅན་ཁོ་ན་དེ་མཚུངས་ཏེ་ཁམས་གང་ཞིག་རང་གི་ལས་མི་བྱེད་པ་ཡིན་པའི་ཕྱིར་རོ། །གང་ལ་ལྟོས་ནས་རྟེན་བཅས་དེ་མཚུངས་སུ་གཞག་པ་ནི་དབང་པོ་དང་རྣམ་ཤེས་ནི་གཅིག་གི་རྟེན་བཅས་ཡིན་པ་དེ་གཞན་ལ་ལྟོས་ནས་ཀྱང་རྟེན་བཅས་ཡིན་ཏེ། དཔེར་ན་ལྷས་བྱིན་གྱི་མིག་དང་མིག་ཤེས་རྟེན་བཅས་ད་ལྟར་བ་དེ་གཉིས་ལྷས་བྱིན་ལ་གནས་ནས་གཟུགས་ལ་ལྟ་བ་དང་མིག་ཤེས་ཀྱི་བདག་རྐྱེན་བྱེད་པ་དང་། གཟུགས་འཛིན་པ་རང་གི་ལས་ཡིན་གྱི། མཆོད་སྦྱིན་སོགས་ལ་གནས་ནས་མ་ཡིན་པས་དེ་དག་ལ་ལྟོས་ནས་ཀྱང་རང་གི་ལས་བྱེད་པ་ཡིན་པའི་ཕྱིར་རོ། །དབང་པོ་དང་རྣམ་ཤེས་དེ་མཚུངས་ཀྱང་དེ་བཞིན་ནོ། །ཡུལ་རྣམས་ནི་ཐུན་མོང་བ་ཡིན་པས་གཟུགས་ལྟ་བུས་ཀྱང་ལྷས་བྱིན་ཁོ་ནའི་མིག་གི་ཡུལ་དང་། མིག་ཤེས་ཀྱི་ཡུལ་དང་། དམིགས་པ་བྱས་ནས་མིག་ཤེས་སྐྱེད་པར་ངེས་པ་མེད་པས་རྒྱུད་ཐ་དད་ལ་ལྟོས་ནས་རྟེན་བཅས་དེ་མཚུངས་ཅི་རིགས་པར་གཞག་གོ །འོ་ན་དྲི་རོ་རེག་བྱ་ཕྲད་ནས་འཛིན་པའི་ཕྱིར་གཅིག་དང་ཕྲད་པ་དེ་གཞན་དང་མི་འཕྲད་པས་མིག་ལ་སོགས་པ་བཞིན་དུ་གཞག་པར་རིགས་སོ་ཞེ་ན། མ་ཡིན་ཏེ་དེ་དག་ལ་རྒྱུད་འདི་ཁོ་ནས་འཛིན་གྱི་གཞན་གྱིས་མི་འཛིན་ནོ་ཞེས་པའི་ངེས་པ་མེད་པས་གཅིག་དང་ཕྲད་པ་དེ་གཞན་གྱིས་མ་བཟུང་ཡང་འཛིན་དུ་རུང་བ་ཡིན་པའི་ཕྱིར་རོ་ཞེས་འཆད་དོ། །དེའི་ཕྱིར་འགྲེལ་པ་ལས་ཀྱང་། གཅིག་གི་སྣ་ལ་སོགས་པའི་རྣམ་པར་ཤེས་པ་སྐྱེད་པར་འགྱུར་བའི་དྲི་ལ་སོགས་པ་གང་དག་ཡིན་པ་དེ་དག་ནི་གཞན་དག་གི་ཡང་ཡིན་པ་སྲིད་པ་དེ་ནི་ཡོད་ཀྱི་མིག་ལ་སོགས་པའི་ནི་དེ་ལྟ་མ་ཡིན་ནོ་ཞེས་གསུངས་སོ། །འདི་ལ་རྒྱལ་པོའི་སྲས་ཀྱིས་གཞན་དག་གི་ཡང་ཡིན་པ་སྲིད་ཅེས་པའི་དོན་ནི་ལྷས་བྱིན་གྱི་སྣའི་རྣམ་ཤེས་སྐྱེད་པ་བཞིན་དུ་སྣའི་ནང་གི་སྲིན་བུའི་རྣམ་ཤེས་ཀྱང་སྐྱེད་པ་ཡོད་ཅེས་བཤད་པ་ལ། འཆད་པ་པོ་སྔ་མ་དག་ནི་དེ་གཉིས་དྲི་ཕྲ་རགས་རྫས་ཐ་དད་པས་ལན་དུ་མི་རུང་ངོ་ཞེས་འཆད་དོ། །སྲིན་བུའི་སྣའི་དྲི་དེ་ལྷས་བྱིན་གྱི་སྣའི་དྲི་དེའི་བྱེ་བྲག་ཡིན་པས་དེ་དང་ངོ་བོ་གཅིག་ཏུ་ཁས་ལེན་དགོས་ཏེ་དེའི་ཕྱིར་འདི་ལན་དུ་མི་རུང་བ་མ་ཡིན་ནོ། །སྒྲ་དོན་ནི་འགྲེལ་པར། རྟེན་པ་དང་བཅས་པ་ཞེས་བྱ་བའི་དོན་ཅི་ཞེ་ན། དབང་པོ་དང་ཡུལ་དང་རྣམ་པར་ཤེས་པ་རྣམས་ཕན་ཚུན་བརྟེན་པའམ། བྱེད་པ་ལ་བརྟེན་པ་ནི་རྟེན་པའོ། །དེ་འདི་དག་ལ་ཡོད་པས་ན་རྟེན་པ་དང་བཅས་པ་རྣམས་སམ། འབྲས་བུ་རེག་པ་འདྲ་བའི་ཕྱིར་རྟེན་པ་མཚུངས་པའོ། །ཞེས་འབྱུང་སྟེ། དེ་ནི་འདི་ལྟར་དབང་པོ་རྣམས་ནི་རྣམ་པར་ཤེས་པའི་རྟེན་གྱི་ངོ་བོར་རྟེན་པར་བྱེད་ལ། ཡུལ་རྣམས་ཀྱི་ཡུལ་ཅན་གྱི་ངོ་བོར་དང་། ཡུལ་རྣམས་ཀྱང་རང་གི་དབང་པོའི་ཡུལ་ཅན་གྱི་ངོ་བོར་རྟེན་ལ། རྣམ་པར་ཤེས་པའི་ཡུལ་དང་དམིགས་པའི་ངོ་བོར་དང་། རྣམ་པར་ཤེས་པ་དག་ཀྱང་རང་རང་གི་དབང་པོ་རྣམས་ཀྱི་རྟེན་ཅན་གྱི་ངོ་བོར་དང་། ཡུལ་རྣམས་ཀྱི་ཡུལ་ཅན་དང་དམིགས་པ་ཅན་གྱི་ངོ་བོར་རྟེན་ཏེ་དེ་ལྟར་ཕན་ཚུན་བརྟེན་པས་སམ། ཡང་ན་མིག་ལ་སོགས་པའི་བྱེད་པ་ནི་ལྟ་བ་ལ་སོགས་པ་ཡིན་ལ། རྣམ་ཤེས་ནི་ཡུལ་རྣམ་པར་ཤེས་པ་དང་། ཡུལ་རྣམས་ནི་དབང་པོའི་ཡུལ་དང་རྣམ་ཤེས་ཀྱི་ཡུལ་དང་དམིགས་པ་བྱེད་པ་སྟེ། བྱེད་པ་དེ་ལ་བརྟེན་པས་ན་རྟེན་པ་ཡིན་ལ་དེ་འདི་དག་ལ་ཡོད་པས་ན་རྟེན་པ་དང་བཅས་པ་དང་། དབང་པོ་དང་ཡུལ་དང་རྣམ་ཤེས་གསུམ་འདུས་པ་ལས་འབྲས་བུ་རེག་པ་འདྲ་བའི་ཕྱིར་རྟེན་པ་མཚུངས་པའོ། །ཡང་ན་བཅས་པ་དང་མཚུངས་པའི་དོན་ལ་རྒྱལ་པོའི་སྲས་ནི། རྟེན་པ་དང་ལྷན་ཅིག་འདུག་པས་རྟེན་པ་དང་བཅས་པའམ། འདི་དག་ལ་རྟེན་པ་འདྲ་བ་ཡོད་པས་རྟེན་པ་མཚུངས་པའོ་ཞེས་ཀྱང་འཆད་དོ། །དེ་མཚུངས་ནི་རྟེན་བཅས་དང་རིགས་འདྲ་བའི་ཕྱིར་ཏེ། གང་དག་རྟེན་པ་དང་བཅས་པ་མ་ཡིན་པ་དེ་དག་ནི་རྟེན་པ་དང་བཅས་པ་དེ་དག་དང་རིགས་འདྲ་བའི་ཕྱིར་དེ་དང་མཚུངས་པ་དག་གོ་ཞེས་སོ། །གསུམ་པ་མཐོང་སྤང་ལ་སོགས་པའི་དབྱེ་བ་ལ་གཉིས་ཀྱི་དངོས་ནི། ཁམས་བཅོ་བརྒྱད་ལས་གཟུགས་ཅན་བཅུ་ནི་སྒོམ་པས་སྤང་བར་བྱ་བ་ཁོ་ན་ཡིན་ལ། དེར་མ་ཟད་རྣམ་པར་ཤེས་པའི་ཁམས་ལྔ་ཡང་སྒོམ་སྤང་ཁོ་ན་ཡིན་ནོ། །ཁམས་ཐ་མ་གསུམ་ལ་ནི་མཐོང་སྤང་སྒོམ་སྤང་། སྤང་བྱ་མ་ཡིན་པ་རྣམ་པ་གསུམ་ཅར་ཡོད་དེ། འདི་ལྟར་ཕྲ་རྒྱས་བརྒྱད་ཅུ་རྩ་བརྒྱད་འཁོར་བཅས་མཐོང་སྤང་དང་། ཕྲ་རྒྱས་བཅུ་འཁོར་བཅས་དང་དེ་གསུམ་གྱིས་བསྡུས་པ་མཐོང་སྤང་མ་ཡིན་པའི་ཟག་བཅས་ཐམས་ཅད་སྒོམ་སྤང་དང་། ཟག་མེད་རྣམས་སྤང་བྱ་མ་ཡིན་པས་སོ། །དེ་དག་གི་མཚན་ཉིད་ནི་རིམ་པ་ལྟར་རང་གི་གཉེན་པོ་མཐོང་ལམ་གྱིས་སྤང་བར་བྱ་བ། མཐོང་སྤང་མ་ཡིན་ཞིང་རང་གི་གཉེན་པོ་སྒོམ་ལམ་གྱིས་སྤང་བར་བྱ་བ། ཟག་མེད་དུ་རུང་བ་ཞེས་པའོ། །གཞན་གྱི་ལོག་རྟོག་དགག་པ་ནི་གནས་མ་བུའི་སྡེ་པ་དག་ན་རེ། མ་ཐོབ་པ་སོ་སོའི་སྐྱེ་བོ་དང་། ངན་སོང་དུ་སྐྱེ་བའི་ལུས་ངག་གི་ལས་ནི་མཐོང་ལམ་སྐྱེས་པས་ལྡོག་པའི་ཕྱིར་མཐོང་སྤང་ཡིན་ནོ་ཞེས་ཟེར་རོ། །དེ་འགོག་པ་ནི་མ་ཐོབ་པ་སོ་སོའི་སྐྱེ་བོ་མཐོང་སྤང་མིན་ཏེ་ཉོན་མོངས་ཅན་མིན་པའི་ལུང་མ་བསྟན་ཡིན་པའི་ཕྱིར་རོ། །འདི་མ་གྲུབ་པ་མ་ཡིན་ཏེ། ཁམས་གསུམ་ས་དགུ་ན་མ་ཐོབ་པ་སོ་སོའི་སྐྱེ་བོ་རེ་རེ་ཡོད་ལ། འདོད་པ་ན་ཡོད་པ་ཡང་དེའི་ཉོན་མོངས་ཅན་ཡིན་པས་འདོད་པ་ལས་འདོད་ཆགས་དང་བྲལ་བ་ལ་སྐྱེ་བའི་ས་མ་འཕོས་པ་དེ་ལ་མི་ལྡན་པ་ཐལ་བར་འགྱུར་བའི་ཕྱིར་དང་། དགེ་བའང་མ་ཡིན་ཏེ། དགེ་རྩ་ཆད་པ་ལ་མི་ལྡན་པར་ཐལ་བར་འགྱུར་བའི་ཕྱིར་རོ། །དེའི་ཕྱིར་མ་བསྒྲིབས་ལ་ལུང་དུ་མ་བསྟན་པ་སྟེ། མ་ཐོབ་མ་བསྒྲིབས་ལུང་མ་བསྟན། །ཞེས་འཆད་པར་འགྱུར་རོ། །གལ་ཏེ་ཉོན་མོངས་ཅན་མིན་པའི་ལུང་མ་བསྟན་ཡིན་ཀྱང་མཐོང་སྤང་མིན་པར་ཇི་ལྟར་འགྱུར་ཞེ་ན། འཕགས་པའི་བདེན་པ་ལ་དངོས་སམ་བརྒྱུད་ནས་ལོག་པར་མི་འཇུག་ཅིང་། ལོག་པར་འཇུག་པའི་འཁོར་གང་ཡང་མ་ཡིན་པའི་ཕྱིར་རོ་ཞེས་ཁྱབ་པ་སྒྲུབ་བོ། །གཞན་ཡང་སྡུག་བསྔལ་ཆོས་བཟོད་ལ་གནས་པའི་གང་ཟག་དེ་ཉིད་འཆིང་བ་ཀུན་ལྡན་གྱི་གང་ཟག་ཡིན་པའི་ཕྱིར་དེའི་རྒྱུད་ལ་མཐོང་སྤང་ཡིན་པའི་མ་ཐོབ་པ་སོ་སོའི་སྐྱེ་བོ་ལྡན་པར་ཡང་ཐལ་བར་འགྱུར་རོ། །འདོད་པར་ནི་མི་ནུས་ཏེ་དེ་ཉིད་སོ་སོའི་སྐྱེ་བོའི་གང་ཟག་ཏུ་ཐལ་བའི་ཕྱིར་རོ། །ངན་སོང་དུ་སྐྱེ་བའི་ལུས་ངག་གི་ལས་ནི་དེར་སྐྱེ་བའི་རྒྱུ་རིག་བྱེད་དང་རིག་བྱེད་མ་ཡིན་པ་སྟེ། དེ་ནི་ཉོན་མོངས་ཅན་ཡིན་ཡང་མཐོང་སྤང་མིན་ཏེ་གཟུགས་ཡིན་པའི་ཕྱིར་རོ། །ཁྱབ་སྒྲུབ་སྔ་མ་བཞིན་སྦྱར་རོ། །གལ་ཏེ་ཉོན་མོངས་ཅན་ཡིན་ཞིང་གཟུགས་མ་ཡིན་ན་མཐོང་སྤང་ཡིན་པར་ངེས་སམ་ཞེ་ན། དྲུག་པ་ནི་ཡིད་ཀྱི་སྐྱེ་མཆེད་ཡིན་ལ་དེ་མིན་པ་དབང་པོ་ལྔ་ལས་སྐྱེས་པ་ནི་རྣམ་ཤེས་ཚོགས་ལྔ་སྟེ། འགྲེལ་པར་དྲུག་པ་ཞེས་བྱ་བ་ནི་ཡིད་ཀྱི་སྐྱེ་མཆེད་དོ། །དེ་ལས་གཞན་པ་ལས་སྐྱེས་པ་ནི་དྲུག་པ་ལས་མ་སྐྱེས་པ་སྟེ། དབང་པོ་ལྔ་ལས་སྐྱེས་པ་གང་ཡིན་པ་སྟེ་ཞེས་སོ། །དེ་ནི་ཉོན་མོངས་ཅན་ཡིན་ཞིང་གཟུགས་མ་ཡིན་ཀྱང་མཐོང་སྤང་མིན་ཏེ། འཕགས་པའི་བདེན་པ་ལ་དངོས་སམ་བརྒྱུད་ནས་ལོག་པར་མི་འཇུག་ཅིང་རང་ཡུལ་ལ་ཁ་ཕྱིར་བལྟས་པར་ཞུགས་པའི་ཤེས་པ་ཡིན་པའི་ཕྱིར་ཏེ་དེ་སྐད་དུ་རྒྱལ་པོའི་སྲས་ཀྱིས། བདེན་པ་དག་ལ་ལོག་པར་མི་རྟོག་པའི་ཕྱིར་ཞེས་བྱ་བའི་གཏན་ཚིགས་འདི་ནི་དྲུག་པ་མ་ཡིན་པ་ལས་སྐྱེས་པ་ལ་ཡང་བསྒྲེ་བར་བྱའོ་ཞེས་དང་། གང་སྤེལ་གྱིས་ཀྱང་། དེ་ཡང་ཁ་ཕྱིར་བལྟས་པར་ཞུགས་པའི་ཕྱིར་མཐོང་བས་སྤང་བར་བྱ་བ་མ་ཡིན་ནོ། །ཞེས་སོ། །ལོག་པར་མི་རྟོག་པའི་དོན་ནི་ཕྱིན་ཅི་ལོག་གི་ངོ་བོར་མི་འཇུག་པ་ལ་རྒྱལ་སྲས་འཆད་དོ། །གཞུང་འདི་དག་འདི་ལས་གཞན་དུ་འཆད་པ་དེ་དག་གིས་ནི་བསྟན་བཅོས་མཁན་པོ་དང་། ཊཱིཀ་བྱེད་དག་གི་བཞེད་པ་གསལ་བར་མ་བྱས་སོ། །བཞི་པ་ལྟ་བ་དང་ལྟ་བ་མ་ཡིན་པའི་དབྱེ་བ་ལ་གཉིས་ལས། དངོས་ནི་ཁམས་བཅོ་བརྒྱད་ལས་མིག་དང་ཆོས་ཀྱི་ཁམས་ཀྱི་ཕྱོགས་གཅིག་ནི་ལྟ་བ་ཡིན་ལ། དེ་ལས་གཞན་ནི་ལྟ་བ་མ་ཡིན་ནོ། །ཕྱོགས་གཅིག་ཀྱང་རྟེན་བཅས་དང་འཇིག་ཚོགས་ལ་ལྟ་བ་ལ་སོགས་པ་ལྔ་དང་། འཇིག་རྟེན་པ་དང་། སློབ་པ་དང་། མི་སློབ་པའི་ཡང་དག་པའི་ལྟ་བ་སྟེ་རྣམ་པ་བརྒྱད་དོ། །དེ་ལ་ལྟ་བ་ལྔ་ནི་འོག་ཏུ་འཆད་ལ། གཞན་གསུམ་ནི་རིམ་པ་བཞིན་དུ་ཡིད་ཀྱི་རྣམ་ཤེས་དང་མཚུངས་ལྡན་གྱི་ཤེས་རབ་དགེ་བ་ཟག་བཅས་ལས་འབྲས་ཡོད་པར་ལྟ་བ་དང་། སློབ་པའི་ཟག་མེད་ཀྱི་ཤེས་རབ་དང་། ཟད་མི་སྐྱེ་ཤེས་མ་ཡིན་པའི་མི་སློབ་པའི་ཟག་མེད་ཀྱི་ཤེས་རབ་བོ། །དེ་དག་གི་ལྟ་ཚུལ་ནི། ལྟ་བ་ལྔ་ནི་ཟག་མེད་ཀྱི་ཡེ་ཤེས་ཀྱི་སྣང་བ་མེད་ཅིང་ཉོན་མོངས་ཅན་གྱིས་ཆོས་ལ་ལྟ་བས་ཤིན་ཏུ་མི་གསལ་བ་སྟེ་སྤྲིན་དང་བཅས་པའི་མཚན་མོ་གཟུགས་ལ་ལྟ་བ་བཞིན་ནོ། །འཇིག་རྟེན་པའི་ནི་ཡེ་ཤེས་ཀྱི་སྣང་བ་མེད་པས་མི་གསལ་ལ་ཉོན་མོངས་ཅན་མ་ཡིན་པས་ཤིན་ཏུ་མི་གསལ་བ་མ་ཡིན་པ་སྟེ་སྤྲིན་མེད་པའི་མཚན་མོ་གཟུགས་ལ་ལྟ་བ་ལྟ་བུའོ། །སློབ་པའི་ནི་ཡེ་ཤེས་ཀྱི་སྣང་བ་མངོན་དུ་གྱུར་པས་གསལ་ལ་སྤྲིན་ལྟ་བུའི་མ་རིག་པའི་སྒྲིབ་བྱེད་ལྷག་མ་དང་བཅས་པས་ཤིན་ཏུ་གསལ་བ་མ་ཡིན་ཏེ་སྤྲིན་དང་བཅས་པའི་ཉིན་མོ་གཟུགས་ལ་ལྟ་བ་ལྟ་བུའོ། །མི་སློབ་པའི་ཡེ་ཤེས་ཀྱི་སྣང་བ་མངོན་དུ་གྱུར་པས་གསལ་ལ་སྤྲིན་ལྟ་བུའི་མ་རིག་པའི་དྲྭ་བ་མཐའ་དག་དང་བྲལ་བས་ཀྱང་ཤིན་ཏུ་གསལ་བ་ཡིན་ཏེ་སྤྲིན་མེད་པའི་ཉིན་མོ་གཟུགས་ལ་ལྟ་བ་ལྟ་བུའོ། །དེ་ལས་འཕྲོས་པའི་ཚུལ་ལ་བདུན་གྱི་རྣམ་ཤེས་ཚོགས་ལྔའི་ཤེས་རབ་ལྟ་བ་མ་ཡིན་པ་ནི་འཇིག་རྟེན་པའི་ཡང་དག་པའི་ལྟ་བ་ཡིད་ཤེས་དང་མཚུངས་ལྡན་ཁོ་ནར་གཞག་གི་གཞན་ཅིའི་ཕྱིར་མ་ཡིན་ཞེ་ན། རྣམ་ཤེས་ལྔ་དང་མཚུངས་ལྡན་དུ་སྐྱེས་པའི་བློ་ཤེས་རབ་ནི་ངེས་པར་རྟོག་པ་མེད་པའི་ཕྱིར་འཇིག་རྟེན་པའི་ཡང་དག་པའི་ལྟ་བ་མ་ཡིན་ནོ། །ངེས་རྟོག་གི་དོན་ནི་ཤེས་རབ་གང་ཞིག་ཡུལ་ལ་ངེས་པར་སྤྱོད་པ་སྔོན་དུ་འགྲོ་བའི་ངེས་པ་འདྲེན་པ་སྟེ་རྒྱལ་པོའི་སྲས་ཀྱིས། རྟོག་པ་ནི་ཡུལ་ལ་ངེས་པར་སྤྱོད་པའི་སྔོན་དུ་འགྲོ་བའི་ངེས་པ་འདྲེན་པ་ཡིན་ནོ་ཞེས་སོ། །དེ་ལ་བརྩད་པ་སྤང་བས་མིག་ལྟ་བར་སྒྲུབ་པ་ནི་དེ་ལྟ་ན་མིག་རྟེན་བཅས་ཀྱང་ལྟ་བ་མ་ཡིན་པར་འགྱུར་རོ་ཞེ་ན། ངེས་པར་རྟོག་པ་མེད་ཀྱང་རྟེན་པ་དང་བཅས་པའི་མིག་གིས་ནི་གཟུགས་རྣམས་མཐོང་བས་གཟུགས་ལ་ལྟ་བའི་ཕྱིར་ཡིན་ནོ། །མིག་ཐམས་ཅད་ཀྱིས་སམ་ཞེ་ན། རྣམ་ཤེས་དང་བཅས་པའི་མིག་རྟེན་བཅས་ཀྱིས་མཐོང་གི་དེ་དང་མཚུངས་པས་ནི་མ་ཡིན་ནོ། །དེ་ལྟ་ན་རྣམ་ཤེས་དེ་ཡོད་ན་མཐོང་བ་ཡོད་ལ་དེ་མེད་ན་མཐོང་བ་མེད་པའི་ཕྱིར་མིག་གི་རྣམ་ཤེས་ཁོ་ནས་མཐོང་བར་འགྱུར་རོ་ཞེ་ན། དེའི་ལན་ནི་མིག་དེ་ལ་བརྟེན་པའི་རྣམ་ཤེས་ཁོ་ནས་གཟུགས་མཐོང་བ་ཡིན་ནོ། །གལ་ཏེ་མཐོང་ན་གང་གི་ཕྱིར་ཏེ་འདི་ལྟར། དེས་མིག་གིས་གཟུགས་མཐོང་བ་ལ་མི་ལྟོས་པར་ཁྱོད་ཀྱིས་གཟུགས་མཐོང་བའི་ཕྱིར། དེས་སྒྲིབ་བྱེད་འཐུག་པོས་བར་དུ་ཆོད་པ་ཡི་གཟུགས་མཐོང་བར་ཐལ་བ་ལས་དེ་ནི་མཐོང་བ་མིན་པའི་ཕྱིར་ན་དེས་མིག་གིས་གཟུགས་མཐོང་བ་ལ་མི་ལྟོས་པར་གཟུགས་མཐོང་བ་མིན་ཞེས་སྒྲུབ་བྱེད་འཕེན་པའི་ཐལ་བར་འགྱུར་རོ། །གལ་ཏེ་ཁྱབ་པ་མེད་དོ་ཞེ་ན། དེ་ལ་མི་ལྟོས་པར་གཟུགས་མ་མཐོང་བ་ཡིན་ན་སྒྲིབ་པ་ལ་ཐོགས་མེད་ཡིན་པའི་ཕྱིར། དེ་མཐོང་བ་ལ་སུ་ཞིག་གེགས་བྱེད་པར་འགྱུར། དེའི་ཕྱིར་ཁྱབ་པ་གྲུབ་བོ། །དེས་ན་ཁ་ཆེ་བྱེ་བྲག་ཏུ་སྨྲ་བའི་གྲུབ་མཐའ་སྨྲ་བ་དག་གིས་མིག་གིས་མཐོང་བ་དང་། མིག་ཤེས་ཀྱིས་གཟུགས་འཛིན་པའམ་རྣམ་པར་ཤེས་སོ་ཞེས་བྱ་བ་དེ་ཁོ་ན་ལྟར་ཐ་སྙད་བྱ་སྟེ། འགྲེལ་པར་མིག་གིས་མཐོང་ངོ་། །རྣ་བས་ཐོས་སོ། །སྣས་ཚོར་རོ། །ལྕེས་མྱོང་ངོ་། །ལུས་ཀྱིས་རེག་གོ །ཡིད་ཀྱིས་རྣམ་པར་ཤེས་སོ་ཞེས་བྱ་བ་འདི་ནི་ཁ་ཆེ་བྱེ་བྲག་ཏུ་སྨྲ་བ་རྣམས་ཀྱི་གྲུབ་མཐའ་ཡིན་ནོ་ཞེས་གསུངས་པའི་ཕྱིར་རོ། །ལོ་ཞེས་པ་ནི་ཕ་རོལ་བྱེ་བྲག་ཏུ་སྨྲ་བའི་ལུགས་ཡིན་པར་སྟོན་པའོ། །མདོ་སྡེ་པ་ནི་མིག་ཤེས་ཀྱིས་གཟུགས་མཐོང་ཞིང་རྩིག་པ་ལ་སོགས་པ་ལ་ཐོགས་པ་མེད་ཀྱང་དེ་ཐམས་ཅད་མཐོང་བར་མི་འགྱུར་ཏེ། སྒྲིབ་བྱེད་ཀྱིས་བར་དུ་མ་ཆོད་ཀྱང་རྒྱུ་མ་ཚང་ན་རྣམ་ཤེས་མི་སྐྱེ་ཞིང་། རྒྱུ་ཚང་ན་ཆུ་དང་ཤེལ་དང་ལྷང་ཚེར་ལ་སོགས་པས་ཚད་ཀྱང་སྐྱེ་བའི་ཕྱིར་རོ། །དེའི་ཕྱིར་མིག་གིས་གཟུགས་མི་མཐོང་གི་དེ་ལ་བརྟེན་པའི་རྣམ་ཤེས་ཀྱིས་གཟུགས་མཐོང་བ་དང་རྣམ་པར་ཤེས་སོ་ཞེས་ཟེར་རོ། །འོ་ན་མདོ་ལས། མིག་གིས་གཟུགས་རྣམས་མཐོང་ནས་ཞེས་གསུངས་སོ་ཞེ་ན། དེ་ནི་མིག་ལ་བརྟེན་ནས་མཐོང་བ་ལ་དགོངས་པ་སྟེ། ཡིད་ཀྱིས་ཆོས་རྣམས་རྣམ་པར་ཤེས་ནས་ཞེས་པའམ། ཡང་ན་བརྟེན་པ་རྣམ་ཤེས་ཀྱི་ལས་མཐོང་བ་དེ་ཉིད་རྟེན་མིག་ལ་ཉེ་བར་བཏགས་པ་སྟེ་ཁྲིའུ་དག་འབོད་དོ་ཞེས་བྱ་བ་ལྟ་བུའོ། །གལ་ཏེ་རྣམ་ཤེས་དང་བཅས་པའི་མིག་རྟེན་བཅས་ཀྱིས་གཟུགས་མཐོང་བ་དེ་ལྟ་ན་མིག་གཉིས་ཀའམ་གཅིག་གིས་མཐོང་ཞེ་ན། མིག་ནི་གཉིས་ཀ་དག་གིས་མཐོང་སྟེ། གཅིག་གིས་མཐོང་བའི་གཟུགས་དེ་ཉིད་ལ་གཉིས་ཀས་བལྟས་ན་ཤིན་ཏུ་གསལ་བར་མཐོང་བའི་ཕྱིར་རོ། །ཀྱང་ཞེས་པ་ནི་གཅིག་གིས་ཀྱང་མཐོང་བར་སྟོན་པའོ། །གཉིས་ཀས་མཐོང་བ་དེ་ལྟ་ན་རྟེན་རྣམ་པར་ཆད་པས་བརྟེན་པ་རྣམ་པར་ཆད་པར་ཐལ་བར་འགྱུར་བ་མ་ཡིན་ནམ་ཞེ་ན། རྣམ་ཤེས་ནི་ལུས་ཅན་མ་ཡིན་པས་ཡུལ་ན་མི་གནས་པའི་ཕྱིར་སྐྱོན་མེད་དོ། །དབང་པོ་ཡུལ་ལ་འཛིན་པའི་ཁྱད་པར་ནི་ཕྲད་མ་ཕྲད་དམ་མཉམ་མི་མཉམ་ཇི་ལྟ་བུ་ཞིག་འཛིན་ཅེ་ན། མིག་དང་ཡིད་དང་རྣ་བ་གསུམ་གྱིས་ནི་ཡུལ་དང་མ་ཕྲད་པར་འཛིན་ཏེ། འདིར་ཕྲད་པའི་དོན་ནི་རྡུལ་ཕྲ་རབ་འདབས་ཆགས་པ་ཡིན་ན་མིག་དང་རྣ་བས་ནི་རྒྱང་རིང་དུ་གནས་པའི་གཟུགས་དང་སྒྲ་འཛིན་གྱི་རང་དང་འདབས་ཆགས་པའི་ཡུལ་མི་འཇིག་པའི་ཕྱིར་དང་། ཡིད་ནི་གཟུགས་ཅན་མ་ཡིན་པས་ཕྲད་ནས་འཛིན་པ་མ་ཡིན་པའི་ཕྱིར་རོ། །དེ་ལྟ་མ་ཡིན་ན་ལྷའི་མིག་དང་རྣ་བའི་མངོན་ཤེས་ཀྱང་མི་སྲིད་པར་ཐལ་བར་འགྱུར་རོ། །འོན་ཀྱང་མིག་གིས་མ་ཕྲད་པར་འཛིན་པས་ཤིན་ཏུ་རིང་བ་དང་བར་ཆོད་པ་དག་ཀྱང་མཐོང་བར་ཐལ་བའི་སྐྱོན་ནི་མེད་དོ། །ཁབ་ལེན་གྱིས་ལྕགས་འདྲེན་ཀྱང་རུང་ཡུལ་ན་གནས་པའི་འགའ་ཞིག་འདྲེན་གྱི་གཞན་འདྲེན་མི་ནུས་པ་བཞིན་ནོ། །ཁ་ཅིག་ན་རེ་རྣ་བའི་ནང་དུའང་སྒྲ་ཐོས་པའི་ཕྱིར་དེས་ནི་ཕྲད་མ་ཕྲད་གཉིས་ཀའོ་ཞེས་ཟེར་རོ། །སྣ་ལྕེ་ལུས་གསུམ་ནི་མ་ཕྲད་པ་ལས་གཞན་དུ་ཕྲད་ནས་འཛིན་ཏེ་རང་དང་རང་གི་ཡུལ་གྱི་རྡུལ་ཕྲ་རབ་རྣམས་འདབས་ཆགས་པར་འབྱུང་བ་ལ་ལྟོས་པའི་ཕྱིར་རོ། །དེའི་ཕྱིར་རྡུལ་ཕྲན་རྣམས་འདུས་ཏེ་རགས་པ་རྩོམ་པ་ན་ཕྱོགས་ཐམས་ཅད་ནས་ཕྲད་ན་ངོ་བོ་གཅིག་ཏུ་འདྲེས་པར་འགྱུར་ལ། ཕྱོགས་རེས་ཕྲད་ན་ཆ་བཅས་སུ་འགྱུར་བས་ཕན་ཚུན་རེག་པ་ནི་མེད་ལ། བར་ཅུང་ཟད་ཡོད་ཀྱང་རྡུལ་གཞན་འཇུག་པའི་སྐབས་མེད་པར་གྱུར་པའོ། །དེ་དག་སོ་སོར་གྱེས་པར་ཡང་མི་འགྱུར་ཏེ་རླུང་གི་ཁམས་ཀྱིས་བཟུང་བའི་ཕྱིར་རོ། །དེ་ཡང་དེའི་ནུས་པས་ཡིན་གྱི་བར་དེར་དེ་ཞུགས་པས་མ་ཡིན་ནོ། །ནུས་པ་དེ་ལྟར་འབྱུང་བ་དང་། སྣ་ལྕེ་ལུས་གསུམ་དང་ལྷན་ཅིག་པའི་དྲི་རོ་རེག་བྱ་མི་འཛིན་ཅིང་ཡུལ་དུ་བྱས་པའི་དྲི་རོ་རེག་བྱ་རྣམས་འཛིན་པ་ནི་དངོས་པོའི་རང་བཞིན་དུ་ཁས་ལེན་ཏོ། །རིགས་པའི་དབང་ཕྱུག་གིས་ཀྱང་འདི་ལ་དངོས་པོའི་རང་བཞིན་ཉིད་ལན་འདེབས་པར་བྱེད་པ་ཡིན་ནོ་ཞེས་གང་གསུངས་པ་ལྟ་བུའོ། །བཙུན་པ་ནི་རྡུལ་ཕྲན་རྣམས་རེག་པ་ནི་མེད་ཀྱི་འདབས་ཆགས་པ་ལ་རེག་གོ་སྙམ་དུ་འདུ་ཤེས་པར་ཟད་དོ་ཞེས་ཟེར་ལ། སློབ་དཔོན་ནི་བཙུན་པའི་ལུགས་འདོད་པར་བྱའོ། །བྱེ་བྲག་ཏུ་སྨྲ་བ་གཞན་ལྟར་ན་རྡུལ་ཕྲན་བར་དང་བཅས་པའི་བར་སྟོང་པ་དག་ཏུ་འགྲོ་བ་ལ་སུ་ཞིག་འགོག་པར་བྱེད་ཅེས་གསུངས་སོ། །བཙུན་པ་ཞེས་པ་ནི་གང་སྤེལ་དཔེ་སྟོན་པ་གནས་བརྟན་ཆོས་སྐྱོབ་ཏུ་འདོད་ལ་སྐལ་ལྡན་ཁྱད་པར་ཅན་ཡང་གནས་བརྟན་ཆོས་སྐྱོབ་ཡིན་ནོ་ཞེས་ཟེར་རོ། །རྒྱལ་པོའི་སྲས་ནི་དེ་མ་ཡིན་ཏེ་ཆོས་སྐྱོབ་ཡིན་ན་འདས་མ་འོངས་ཡོད་པ་ཉིད་དུ་སྨྲ་བས་མདོ་སྡེ་པ་མ་ཡིན་པར་འགྱུར་ལ། འདི་ནི་མདོ་སྡེ་པའི་ལྟ་བ་ལ་འཆོལ་བ་ཡིན་པའི་ཕྱིར་དང་། བྱེ་བྲག་ཏུ་བཤད་པའི་ནང་དུ་བཙུན་པ་ན་རེ་ཞེས་པ་དང་། བཙུན་པ་ཆོས་སྐྱོབ་ན་རེ་ཞེས་རང་མིང་གིས་བྲིས་པའི་ཕྱིར་རོ། །དེས་ན་མདོ་སྡེ་པའི་གནས་བརྟན་འགའ་ཞིག་གམ། ཡང་ན་མིང་དེ་ཞེས་བྱ་བ་ཡིན་ནོ་ཞེས་ཟེར་རོ། །འོན་ཀྱང་འགྲེལ་པར་ངའོ་སྙམ་དུ་སེམས་ཅན་ལ་འཇུག་པ་མ་རིག་པར་ཁས་ལེན་པའི་བཙུན་པ་ཆོས་སྐྱོབ་གསུངས་པའི་ཕྱིར་ཅུང་ཟད་བརྟག་དགོས་སོ། །སྣ་ལ་སོགས་པ་གསུམ་གྱིས་ནི་རང་དང་ཇི་ཙམ་ཕྲད་པ་དེ་འཛིན་པའི་ཕྱིར་ཡུལ་ནི་རང་དང་མཉམ་པ་འཛིན་པར་འདོད་ལ། མིག་དང་རྣ་བས་ནི་རང་དང་མཉམ་མི་མཉམ་ཅི་རིགས་པར་འཛིན་ཅིང་། ཡིད་ནི་ལུས་ཅན་མ་ཡིན་པས་ཚད་ངེས་པ་མེད་པའི་ཕྱིར་ཡུལ་ཀྱང་རང་དང་མཉམ་མི་མཉམ་གང་དུ་ཡང་ངེས་པ་མེད་དོ། །དབང་པོ་རྣམས་ཀྱི་བཀོད་པ་ནི་མིག་གི་རྡུལ་ཕྲ་རབ་ནི་མིག་འབྲས་ལ་གོ་སྙོད་ནག་པོའི་མེ་ཏོག་བཞིན་དུ་སིལ་བུར་གནས་ལ་ཁ་དོག་དང་བས་བཀབ་པས་མི་འགྱེས་སོ། །གཞན་དག་ནི་གོང་བུ་བཞིན་དུ་བླ་འོག་ཀུན་ཏུ་གནས་ཏེ་ཤེལ་བཞིན་དང་བས་མཐའ་དབུས་ཕན་ཚུན་མི་སྒྲིབ་པར་འདོད་དོ། །རྣ་བའི་རྡུལ་ཕྲ་རབ་ནི་རྣ་བའི་ནང་ན་འབྲུག་ཅེས་པ་གྲོ་བའི་ཁ་དོག་ལྟ་བུ་ཡོད་པའི་ནང་ན་གནས་པ། སྣའི་རྡུལ་ཕྲ་རབ་ནི་སྣའི་རྒྱུད་མ་ཚུལ་བའི་ནང་ན་གནས་ཏེ་དེ་དག་ཕྲེང་བ་བཞིན་མ་འགྲུས་པར་སྐོར་སྐོར་པོར་གནས་སོ། །ལྕེའི་རྡུལ་ཕྲ་རབ་ནི་ཟླ་བ་བཀས་པ་ལྟ་བུ་སྟེ་ཟླུམ་པོར་གནས་པའི་དབུས་ནས་སྐྲ་རྩེའི་ཁྱོན་ཙམ་ཞིག་གིས་མ་ཁེབས་པའོ། །སའི་རྩ་ལག་དེ་ནི་ཀླད་རྒྱས་འཛག་པའི་ལམ་ཡིན་པས་མེད་ན་ཡི་ག་ཆུས་ཤིང་དང་ག་མི་བདེ་བར་འགྱུར་བར་བཤད་དོ། །ལུས་ཀྱི་རྡུལ་ཕྲ་རབ་རྣམས་ནི་དབང་རྟེན་བཞིན་དུ་གནས་ལ། མོ་དང་ཕོའི་དབང་པོའི་རྡུལ་ནི་རིམ་པ་ལྟར་རྔའི་སྦུབས་དང་མཐེ་བོ་ལྟ་བུར་གནས་སོ། །རྟེན་གྱི་དུས་ངེས་པ་ནི་ལྔ་དང་དྲུག་པའི་ཡུལ་ད་ལྟར་བ་དང་དུས་གསུམ་པ་ཡིན་པ་བཞིན་རྟེན་ཀྱང་དེ་ལྟར་ངེས་སམ་ཞེ་ན་མ་ཡིན་ཏེ། འདི་ལྟར་ཐ་མ་ཡིད་ཀྱི་ཤེས་པའི་རྟེན་ཏེ་བདག་རྐྱེན་ནི་འདས་མ་ཐག་པའི་ཡིད་ཁོ་ན་ཡིན་ལ། རྣམ་ཤེས་དང་པོ་ལྔ་པོ་རྣམས་ཀྱི་རྟེན་ནི་རྣམ་ཤེས་དེ་དག་དང་ལྷན་ཅིག་སྐྱེས་པ་སྟེ་དུས་མཉམ་པའི་དབང་པོ་གཟུགས་ཅན་ད་ལྟར་བ་དང་། འང་གི་སྒྲས་ཡིད་འདས་པ་སྡུད་པས་བདག་རྐྱེན་གཉིས་གཉིས་ཡོད་དོ། །དེ་ལྟ་ན་མིག་ཤེས་ཀྱི་རྟེན་གྱི་དངོས་པོ་ཡིན་པ་དེ། དེའི་མཚུངས་པ་དེ་མ་ཐག་རྐྱེན་གྱི་དངོས་པོའང་ཡིན་ནམ་ཞེ་ན། མུ་བཞི་སྟེ། དང་པོ་མིག་དང་། གཉིས་པ་ཆོས་ཁམས་ཀྱི་སེམས་བྱུང་འདས་མ་ཐག་པ་དང་། གསུམ་པ་འདས་མ་ཐག་པའི་ཡིད་དང་། བཞི་པ་དེ་དག་མ་ཡིན་པ་སྟེ་ལུས་ཤེས་ཀྱི་བར་དུ་སྦྱར་རོ། །ཡིད་ཤེས་ལ་ནི་རྟེན་ཉིད་དེ་མ་ཐག་རྐྱེན་ཡིན་པས་མུ་དང་པོ་མེད་ཀྱི་གཞན་སྔ་མ་བཞིན་ནོ། །རྟེན་ཉིད་དུ་འཇོག་པའི་རྒྱུ་མཚན་ནི་རྣམ་ཤེས་ཚོགས་ལྔ་དབང་པོ་ཡུལ་གཉིས་ལས་སྐྱེ་ན་དབང་པོ་ཁོ་ན་རྟེན་དུ་འཇོག་ཅེ་ན། དབང་པོ་དེ་དག་སྨན་དང་རྡུལ་ལ་སོགས་པས་ཕན་གནོད་བྱས་ཏེ་གྱུར་པས་རྣམ་ཤེས་བདེ་སྡུག་དང་ལྡན་པར་འགྱུར་བ་ཉིད་ཀྱི་ཕྱིར་དང་། དབང་པོ་གསལ་མི་གསལ་དུ་གྱུར་པས་རྣམ་ཤེས་གསལ་མི་གསལ་དུའང་འགྱུར་བའི་ཕྱིར་དེ་དག་གི་རྟེན་ནི་མིག་ལ་སོགས་པ་ཡིན་གྱི་གཟུགས་ལ་སོགས་པ་ནི་དེ་ལྟ་མ་ཡིན་པས་རྟེན་མ་ཡིན་ནོ། །ཡུལ་སྡུག་མི་སྡུག་ལས་རྣམ་ཤེས་བདེ་སྡུག་དང་ལྡན་པར་འགྱུར་བ་ནི་ཉོན་མོངས་པའི་དབང་གིས་ཆགས་ཅན་ལ་འབྱུང་གི་ཡུལ་གྱི་སྟོབས་ལས་མ་ཡིན་ཏེ་ཆགས་བྲལ་ལ་དེ་མེད་པའི་ཕྱིར་རོ། །ཡང་ཡུལ་གསལ་མི་གསལ་གྱི་རྗེས་སུ་རྣམ་ཤེས་ཅུང་ཟད་བྱེད་ཀྱང་དབང་པོ་གཙོ་བོ་སྟེ། ཐག་རིང་པོའི་གཟུགས་མི་གསལ་ཡང་བྱ་རྒོད་ཀྱི་མིག་གསལ་བས་མིག་ཤེས་གསལ་པོ་སྐྱེ་བ་བཞིན་ཏེ། རྣམ་འགྲེལ་ལས། གལ་ཏེ་རིང་མཐོང་ཚད་ཡིན་ན། །ཚུར་ཤོག་བྱ་རྒོད་བསྟེན་པར་གྱིས། །ཞེས་པ་ལྟ་བུའོ། །རྣམ་ཤེས་རྟེན་གྱིས་ཁྱད་པར་དུ་བྱས་ནས་སྟོན་པ་ནི་ཡུལ་དང་དབང་པོ་གཉིས་ཆར་གྱིས་བསྐྱེད་ན་མིག་གི་རྣམ་ཤེས་ཞེས་པ་ལ་སོགས་པ་དབང་པོ་ཁོ་ནས་མཚོན་པའི་རྒྱུ་ཅི་ཞེ་ན། དེ་དག་རྟེན་བདག་རྐྱེན་ཡིན་པ་དེའི་ཕྱིར་དང་། ཡུལ་རྣམས་ནི་ཐུན་མོང་གི་རྒྱུ་ཡིན་ལ། འདི་དག་རྔའི་སྒྲ་དང་ནས་ཀྱི་མྱུ་གུ་ལྟར་ཐུན་མོང་མ་ཡིན་པའི་རྒྱུ་ཡིན་པའི་ཕྱིར་དེ་དག་གི་ནི་རྣམ་ཤེས་ཞེས་བསྟན་ཏོ། །དེ་ནི་འདི་ལྟར་མིག་གིས་ནི་རྣམ་ཤེས་དྲུག་ལས་མིག་ཤེས་ཁོ་ནའི་རྒྱུ་དང་། གཟུགས་ཀྱིས་མིག་ཤེས་དང་ཡིད་ཤེས་གཉིས་ཀའི་རྒྱུ་བྱེད་ལ། ལྷ་བྱིན་གྱི་མིག་གིས་ཀྱང་རང་གི་མིག་ཤེས་ཁོ་ནའི་རྒྱུ་བྱེད་ཀྱི་མཆོད་སྦྱིན་སོགས་ཀྱི་མ་ཡིན་ཞིང་། གཟུགས་ཀྱིས་ནི་དེ་ལ་ལྟ་བའི་མཆོད་སྦྱིན་སོགས་ཀྱིའང་མིག་ཤེས་ཀྱི་རྒྱུ་བྱེད་དེ་ལུས་ཀྱི་བར་དུའང་དེ་བཞིན་ནོ། །དབང་པོ་དང་ཡུལ་ལ་སོགས་པའི་ངེས་པ་ལ་གསུམ་ལས། མིག་དང་ལུས་ལ་སོགས་པ་ནི་མིག་གིས་གཟུགས་ལ་ལྟ་ན་ལུས་མིག་ཤེས་དང་བཅས་ལ་ས་གཅིག་པའམ་ཐ་དད་ཅེ་ན། ཅི་རིགས་པ་སྟེ་འདི་ལྟར་ལུས་ནི་དབང་རྟེན་ཁོག་པ་ཡིན་ལ། དེ་འདོད་པར་སྐྱེས་པ་དེའི་མིག་གིས་འདོད་པའི་གཟུགས་ལ་ལྟ་ན་མིག་ཤེས་དང་བཅས་པ་ཐམས་ཅད་རང་གི་ས་པའོ། །དེ་ལ་བསམ་གཏན་དང་པོའི་མིག་མངོན་དུ་བྱས་ཏེ་འདོད་པའི་གཟུགས་ལ་ལྟ་ན་འདོད་པར་གཉིས་དང་དང་པོར་གཉིས་སོ། །དང་པོར་ལྟ་ན་གསུམ་དེའོ། །གཉིས་པའི་མིག་གིས་འདོད་པར་ལྟ་ན་གཉིས་འདོད་པ། མིག་དང་མིག་ཤེས་གཉིས་པ་དང་པོའོ། །དང་པོ་དང་གཉིས་པར་ལྟ་ན་གཉིས་གཉིས་སོ། །བཞི་པས་གསུམ་པར་ལྟ་ན་བཞི་ཆར་ཐ་དད་པའི་བར་རོ། །གཞན་ལའང་ཅི་རིགས་པར་སྦྱར་རོ། །འོན་ཀྱང་འདི་དག་ནི་ངེས་པ་སྟེ། གོང་སའི་ལུས་ལ་ས་འོག་མའི་མིག་མངོན་དུ་བྱེད་པ་མ་ཡིན་ཏེ། མིག་མངོན་དུ་བྱེད་པ་ནི་གཟུགས་ལ་ལྟ་བའི་དོན་ཡིན་ལ། དེ་ན་གཟུགས་ལ་ལྟ་བྱེད་མིག་མཆོག་ཏུ་གྱུར་པ་ཡོད་པའི་ཕྱིར་རོ། །འོག་སའི་མིག་གིས་ས་གོང་མའི་གཟུགས་མཐོང་བ་མ་ཡིན་ཏེ། ས་གོང་མའི་གཟུགས་པས་དམན་པའི་དབང་པོ་གཟུགས་ཅན་ཡིན་པའི་ཕྱིར་རོ། །རྣམ་པར་ཤེས་པའང་ཞེས་པ་ནི། མིག་ལ་གོང་མའི་ཤེས་མ་ཡིན། །ཞེས་པ་སྟེ་འདོད་པའི་མིག་ལ་དང་པོའི་མིག་ཤེས་རྟེན་པ་མ་ཡིན་ཏེ། དམན་པས་རྟེན་དུ་མི་རུང་བའི་ཕྱིར་རོ། །མིག་ཤེས་དེའི་ཡུལ་དུ་ནི་གོང་འོག་དང་རང་གི་ས་པའི་དོན་གཟུགས་ཀྱི་རིགས་ཐམས་ཅད་འགྱུར་དུ་རུང་ངོ་། །ལུས་ཀྱིའང་གཟུགས་དང་མིག་ཤེས་གཉིས་ཀ་རང་དང་གོང་འོག་གི་ས་ཐམས་ཅད་དུ་ཡིན་ནོ་ཞེས་བྱ་སྟེ། འདི་ལྟར་འདོད་པའི་ལུས་ཁོག་པ་ནི། གཟུགས་དང་རྣམ་ཤེས་རང་དང་གོང་ས་ཡིན་ལ། དང་པོའི་ལུས་ཀྱི་ནི་རྣམ་ཤེས་རང་དང་། གཟུགས་ནི་རང་དང་གོང་འོག་གི་ས་པ་དང་། གཉིས་པ་ལ་སོགས་པའི་ལུས་ཀྱི་ནི་རྣམ་ཤེས་འོག་ས་ཁོ་ན་སྟེ་དང་པོའི་རྣམ་ཤེས་ཁོ་ན་མངོན་དུ་བྱེད་པའི་ཕྱིར་རོ། །གཉིས་པ་དང་གསུམ་པའི་ས་པའི་ལུས་ཀྱི་ནི་གཟུགས་རང་དང་གོང་འོག་གི་ས་པ་དང་། བཞི་པ་ལུས་ཀྱི་ནི་གཟུགས་རང་དང་འོག་ས་པ་སྟེ་ཡན་ཆད་ན་གཟུགས་མེད་པའི་ཕྱིར་རོ། །རྣ་བ་དེ་དང་མཐུན་པར་སྦྱར་བ་ནི་རྣ་བའང་དེ་བཞིན་ཞེས་པ་སྟེ། དྲི་བ་དང་ལན་སྔ་མ་ལྟར་བྱས་ནས་ངེས་པ་ནི། ལུས་ལ་འོག་མའི་རྣ་བ་མིན། །རྣ་བས་གོང་མའི་སྒྲ་མ་ཡིན། །རྣམ་པར་ཤེས་ཀྱང་དེ་ཡི་སྒྲ། །ལུས་ཀྱིའང་གཉིས་ཀ་ཐམས་ཅད་དུ། །ཞེས་པའི་བར་སྦྱར་རོ། །སྣ་ལ་སོགས་པའི་ངེས་པ་ནི་ལུས་ལ་བརྟེན་པའི་སྣ་ལ་སོགས་པས་དྲི་ལ་སོགས་པ་འཛིན་ན་རྣམ་ཤེས་དང་བཅས་པས་གཅིག་པའམ་ཐ་དད་ཅེ་ན། སྣ་ལ་སོགས་པ་གསུམ་པོ་དག་གི་ནི་ཡུལ་དང་རྣམ་ཤེས་དང་ལུས་ཁོག་པ་སྟེ་ཐམས་ཅད་རང་གི་ས་པར་གཅིག་པ་ཉིད་དོ། །འོན་ཀྱང་དམིགས་བསལ་ནི་གཉིས་པ་ཡན་ཆད་ཀྱིས་རེག་བྱ་འཛིན་ན་ལུས་ཀྱི་རྣམ་ཤེས་འོག་ས་དང་། འདོད་པ་དང་། དང་པོ་པས་འཛིན་ན་རང་གི་ས་པར་ངེས་སོ། །དེ་དག་ལས་གཞན་དུ་མ་ཡིན་ཏེ། དེ་ལྟ་མ་ཡིན་པར་དེ་དག་གོང་འོག་གང་དུའང་མངོན་དུ་བྱེད་པའི་ཕྱིར་རོ། །ཡིད་ནི་མིག་དང་རྣ་བའི་ངེས་པ་ལྟར་མ་ངེས་ཏེ་འདི་ལྟར་ཡིད་དང་ཆོས་དང་ཡིད་ཤེས་རྣམ་པ་དགུ་པོ་ཐམས་ཅད་ཡོད་པས་འདོད་པར་སྐྱེས་པ་ཞིག་གིས་འདོད་པའི་ཡིད་ཀྱིས་མཇུག་ཐོགས་སུ་འདོད་པའི་ཆོས་ལ་དམིགས་པའི་ཡིད་ཤེས་འདོད་པར་གཏོགས་པ་བསྐྱེད་ན་ཐམས་ཅད་ས་གཅིག་པ་དང་། སྐྱེ་བ་དང་སྙོམས་པར་འཇུག་པའི་ཚེ་དང་སྦྱར་ན་ས་མི་གཅིག་པར་འགྱུར་ཏེ་འོག་ནས་སྟོན་ཏོ། །ལྔ་པ་རྣམ་ཤེས་དུས་ཤེས་པར་བྱ་ནི། ཁམས་བཅོ་བརྒྱད་པོ་རྣམ་ཤེས་དྲུག་ལས་གང་གིས་ཤེས་པར་བྱ་ཞེས་པའམ། རབ་དབྱེ་གཞན་གྱི་དྲི་བ་ལྟར་བྱས་ནས་རྣམ་ཤེས་གཉིས་ཀྱིས་ཤེས་པར་བྱ་བ་ནི་ཕྱིའི་ཁམས་ལྔ་སྟེ། ལུས་ཤེས་ཀྱི་བར་གྱིས་ཉམས་སུ་མྱོང་ནས་ཡིད་ཤེས་ཀྱིས་ཤེས་པའི་ཕྱིར་རོ། །དེ་སྐད་དུ་མདོ་ལས། དགེ་སློང་དག་གཟུགས་ཤེས་པའི་ཤེས་པ་དེ་ནི་རྣམ་པ་གཉིས་ཏེ་དབང་པོ་ལ་བརྟེན་པ་དང་། ཡིད་ལ་བརྟེན་པའོ་ཞེས་སོ། །ཉམས་སུ་མྱོང་བ་ནི་ཡུལ་དུ་བྱས་པའོ། །ལྷག་མ་བཅུ་གསུམ་ནི་དབང་ཤེས་ཀྱི་ཡུལ་མ་ཡིན་པས་ཡིད་ཤེས་གཅིག་པུས་ཤེས་པར་བྱ་བ་ཡིན་ནོ། །དྲུག་པ་རྟག་མི་རྟག་ན་ཁམས་རིལ་པོ་རྟག་པ་ནི་མེད་ཀྱི་ཆོས་ཁམས་ཀྱི་ཕྱོགས་གཅིག་འདུས་མ་བྱས་ཆོས་རྟག་ལ་ལྷག་མ་རྣམས་མི་རྟག་པའོ། །བདུན་པ་དབང་པོ་དང་དབང་པོ་མ་ཡིན་པ་ནི། བཅོམ་ལྡན་འདས་ལ་བྲམ་ཟེ་རང་བཞིན་ཉན་གྱིས། གོའུ་ཏ་མ་དབང་པོ་རྣམས་ནི་དུ་ཞིག་མཆིས་ཞེས་ཞུས་པའི་ལན་དུ་དབང་པོ་ཉི་ཤུ་རྩ་གཉིས་གསུངས་ན། ཁམས་བཅོ་བརྒྱད་ལ་དབང་པོ་ཡིན་པ་ནི་དུ། མ་ཡིན་པ་ནི་དུ་ཞེ་ན། ཆོས་ཀྱི་ཕྱེད་དེ་ཆོས་ཁམས་ཀྱི་ཕྱོགས་གཅིག་ཏུ་གྱུར་པ་ཚོར་བ་ལྔ་དང་སྲོག་དང་དད་སོགས་ལྔ་དང་ཀུན་ཤེས་བྱེད་སོགས་གསུམ་གྱི་ཆ་དང་གང་དག་ནང་གིར་བཤད་པའི་བཅུ་གཉིས་པོ་དབང་པོ་ཡིན་ལ། ལྷག་མ་རྣམས་ནི་དབང་པོ་མ་ཡིན་ནོ། །བློ་ལྡན་གང་ཞིག་ཆོས་རབ་རྣམ་འབྱེད་པ། །དེ་ཐོབ་བྱ་ཕྱིར་ཟག་བཅས་ཟག་མེད་དང་། །འདུས་བྱས་ཕུང་པོ་ཁམས་དང་སྐྱེ་མཆེད་རྣམས། །གསལ་བར་འཆད་འདི་དང་པོར་མཉན་པར་གྱིས། །ཆོས་མངོན་གསལ་བྱེད་ལེགས་བཤད་རྒྱ་མཚོ་ལས་ཁམས་བསྟན་པ་ཞེས་བྱ་བ་གནས་དང་པོའི་བཤད་པའོ།། །།ཆོས་མངོན་དྲི་མེད་རིན་ཆེན་སྣ་ཚོགས་གང་། །འདོད་བཞིན་འབྱུང་བ་ཆོས་མངོན་རྒྱ་མཚོ་ཆེ། །དེ་ཉིད་དང་པོར་གཞན་ལ་ཕན་དགོངས་ཏེ། །ཡང་དག་གསུང་པ་དེ་ལ་ཕྱག་འཚལ་ལོ། །ད་ནི་གནས་གཉིས་པ་འཆད་དེ། དབང་པོའི་རང་བཞིན་རྒྱས་པར་བཤད་པ་དང་། ཞར་ལ་འདུས་བྱས་ཀྱི་ཆོས་སྐྱེ་ཚུལ་རྒྱས་པར་བཤད་པའོ། །དང་པོ་ནི། བཤད་མ་ཐག་པར་དབང་པོའི་མིང་ཙམ་ཞིག་སྨྲོས་ན་དབང་པོའི་དོན་ཅི་ཞེ་ན། ལྷག་པར་དབང་བྱེད་པས་ན་དབང་པོའོ། །དེ་འཆད་པ་ལ་དྲུག་ལས། དབང་པོར་འཇོག་པའི་རྒྱུ་མཚན་ལ་གཉིས་ཀྱི་དངོས་ལ་གཉིས་ལས། རང་ལུགས་ནི་མིག་སོགས་དབང་པོ་ལྔ་པོ་རྣམས་ནི་ལུས་མཛེས་པ་དང་། མིག་དང་རྣ་བས་ཡུལ་ཡིད་དུ་མི་འོང་བ་མཐོང་ཞིང་ཐོས་ནས་སྤོང་ཞིང་གཞན་གསུམ་གྱིས་ཁམས་ཟས་ལ་སྤྱད་པས་ལུས་སྲུང་བ་དང་། རང་རང་གི་རྣམ་ཤེས་མཚུངས་ལྡན་དང་བཅས་པ་སྐྱེད་པ་དང་། གཟུགས་བལྟ། སྒྲ་ཉན། དྲི་སྣོམ། རོ་མྱོང་། རེག་བྱ་རེག་པ་སྟེ་ཐུན་མོང་མ་ཡིན་པའི་རྒྱུ་ཉིད་ལ་དབང་བྱེད་པས་དོན་བཞི་བཞི་ལ་དབང་བྱེད་དོ། །ཕོ་མོ་སྲོག་ཡིད་དེ་བཞི་པོ་རྣམས་ནི་གཉིས་གཉིས་ལ་སྟེ། གང་ལ་ཕོ་མོའི་དབང་པོ་མེད་ན་བསྐལ་པ་དང་པོའི་མི་ལྟར་སེམས་ཅན་ཞེས་པ་ལས་བྱེ་བྲག་དང་ཁྱད་པར་མེད་ལ། དེ་དང་ལྡན་པས་ཕོ་དང་མོ་ཞེས་བྱེ་བྲག་འབྱེད་པས་བྱེ་བྲག་དང་། ནུ་མ་ཆེ་ཆུང་ལ་སོགས་པའི་ཁྱད་པར་ཡོད་པས་ཁྱད་པར་ལ་དབང་བྱེད་དོ། །འདིར་འགྲེལ་པར། གཞན་དག་ན་རེ་ཞེས་པ་ནི་སྔོན་གྱི་སློབ་དཔོན་ཡིན་ཏེ། དེ་དག་ནི་གཟུགས་ཁམས་པ་ལྟ་བུ་ཕོ་དབང་མེད་ཀྱང་ཁྱད་པར་འགྲུབ་ལ་དེས་བྱེ་བྲག་ཀྱང་འབྱེད་པས་བྱེ་བྲག་དང་ཁྱད་པར་ལ་དབང་བྱེད་པ་མ་ཡིན་ནོ་སྙམ་དུ་ཐུགས་ལ་བཞག་ནས། དེ་གཉིས་ནི་ཀུན་ནས་ཉོན་མོངས་དང་རྣམ་བྱང་ལ་དབང་བྱེད་དེ་དེ་དང་མི་ལྡན་པའི་ཟ་མ་ལ་སོགས་པ་རྣམས་ལ་སྡོམ་མིན་དང་། མཚམས་མེད་དང་། དགེ་རྩ་འཆད་པ་དང་། སྡོམ་པ་དང་། འབྲས་བུ་ཐོབ་པ་དང་། འདོད་ཆགས་དང་བྲལ་བ་མེད་པའི་ཕྱིར་རོ་ཞེས་འཆད་དོ། །སྲོག་ནི་རིས་མཐུན་པར་མཚམས་སྦྱོར་བ་དང་། རིས་མཐུན་གནས་པའི་རྒྱུན་ཡང་དག་པར་འཛིན་པ་ལ་དབང་བྱེད་དོ། །ཡིད་དབང་ཀྱང་མཚམས་སྦྱོར་བ་ལ་དབང་བྱེད་པ་མ་ཡིན་ནམ་ཁྱད་པར་ཅི་ཡོད་ཅེ་ན། གང་སྤེལ་ནི། རིས་མཐུན་པར་མཚམས་སྦྱོར་བ་ནི་འཆི་བའི་སྲིད་པའི་འཇུག་ཐོགས་སུ་སྲིད་པ་བར་མ་དོར་མཚམས་སྦྱོར་བའམ། སྐྱེ་བའི་སྲིད་པར་མཚམས་སྦྱོར་བ་བཟུང་སྟེ་ཞེས་རིས་མཐུན་གཉིས་ཆར་དུ་མཚམས་སྦྱོར་བར་འཆད་པས་ཁྱད་པར་མེད་ལ། རྒྱལ་པོའི་སྲས་ནི་སྲོག་དང་ཡིད་གཉིས་སྲིད་པ་བར་མ་ཁོ་ན་དང་། སྐྱེ་བའི་སྲིད་པར་ཡང་མཚམས་སྦྱོར་བ་དང་། དུས་མཉམ་དུ་རིས་མཐུན་པར་མཚམས་སྦྱོར་བ་དང་། དུས་སྔ་ཕྱི་ཡིན་ཡང་། ཡང་སྲིད་པར་མཚམས་སྦྱོར་བའི་ཁྱད་པར་ཡོད་དོ་ཞེས་འཆད་དོ། །ཡིད་ནི་དེ་ལྟར་མཚམས་སྦྱོར་བ་དང་། དགེ་བ་ལ་སོགས་པ་ལ་གནས་པས་ལུས་ངག་ཀྱང་དགེ་བ་ལ་སོགས་པར་བྱེད་པས་དབང་གི་ངོ་བོ་དང་མཐུན་པར་དབང་བྱེད་དེ། དགེ་སློང་ཞིག་གིས། བཙུན་པ་འཇིག་རྟེན་འདི་གང་གིས་ཁྲིད། གང་གིས་དྲངས། གང་གིས་སྐྱེ་ཞིང་སྐྱེ་བ་ལ་དབང་བསྒྱུར། བཀའ་སྩལ་པ། དགེ་སློང་། འཇིག་རྟེན་སེམས་ཀྱིས་ཁྲིད་པ་སྟེ། །སེམས་ཀྱིས་ཡོངས་སུ་དྲངས་པ་ཡིན། །སེམས་ཀྱི་ཆོས་ནི་གཅིག་པུ་ཡི། །དབང་གི་རྗེས་སུ་ཆོས་ཀུན་འགྲོ། །ཞེས་གསུངས་ཏེ་མདོ་ཏིག་གིས་རྣམ་པར་འབྱེད་པ་བསྡུས་པའི་སྡོམ་གྱི་ཚིགས་སུ་བཅད་པ་གཉིས་པའི་དང་པོའི་མདོ་ལས་འབྱུང་བར་བཤད་དོ། །ལོ་ཞེས་པ་ནི་ཕ་རོལ་གྱི་ལུགས་ཡིན་པར་སྟོན་པའོ། །ཚོར་བ་ལྔ་དང་དབང་པོ་ཐ་མ་བརྒྱད་པོ་དེ་རྣམས་ནི་རིམ་པ་ལྟར་ཀུན་ནས་ཉོན་མོངས་དང་རྣམ་པར་བྱང་བ་ལ་དབང་བྱེད་དེ། མདོ་ལས། བདེ་བ་ལ་འདོད་ཆགས། སྡུག་བསྔལ་ལ་ཞེ་སྡང་། བཏང་སྙོམས་ལ་གཏི་མུག་རྒྱས་པར་འགྱུར་བ་གསུངས་པའི་ཕྱིར་དང་། དེ་དག་གིས་རྣམ་པར་བྱང་བ་སྟེ་ཉོན་མོངས་པ་རྣམ་པར་དག་པར་བྱེད་པའི་ཕྱིར་རོ། །དེའི་ཕྱིར་དེ་དག་དབང་པོར་གཞག་གོ །མངོན་པ་བ་ཁ་ཅིག་ནི་བདེ་བ་ལ་སོགས་པ་རྣམ་པར་བྱང་བ་ལའང་དབང་བྱེད་དེ། མདོ་ལས། བདེ་བར་གྱུར་པའི་སེམས་མཉམ་པར་འཇོག་པར་འགྱུར་རོ་ཞེས་དང་། སྡུག་བསྔལ་གྱི་རྒྱུ་ཅན་གྱི་དད་པ་ཞེས་དང་། ཡིད་བདེ་བ་དང་ཡིད་མི་བདེ་བ་དང་བཏང་སྙོམས་ངེས་པར་འབྱུང་བ་ལ་བརྟེན་པ་དྲུག་ཅེས་གསུངས་ལ། ངེས་པར་འབྱུང་བ་ནི་ལམ་ཡིན་པའི་ཕྱིར་རོ་ཞེས་ཟེར་རོ། །གཞན་ལུགས་མདོ་སྡེ་པ་ནི་མིག་སོགས་དེ་དག་ལུས་མཛེས་པ་དང་། སྲུང་བ་དང་། ཐུན་མོང་མ་ཡིན་པའི་རྒྱུ་ལ་དབང་བྱེད་པས་མ་ཡིན་གྱི། རང་རང་གི་གཟུང་དོན་ལ་དམིགས་པའི་རྣམ་ཤེས་མཚུངས་ལྡན་དང་བཅས་པ་སྐྱེད་པ་དང་། ཡིད་ནི་ཐམས་ཅད་ལ་དམིགས་པར་བྱེད་པའི་རྣམ་ཤེས་མཚུངས་ལྡན་དང་བཅས་པ་སྐྱེད་པ་ལ་དབང་བྱེད་པའི་ཕྱིར་དབང་པོ་དྲུག་དབང་པོར་གཞག་གོ །དོན་རྣམས་ནི་དབང་པོར་ཐལ་བར་མི་འགྱུར་ཏེ། ལྷག་པར་དབང་བྱེད་པ་མེད་པའི་ཕྱིར་རོ། །དེ་ནི་འདི་ལྟར་མིག་ནི་གཟུགས་སྔོ་སེར་དུ་མ་དམིགས་པའི་རྣམ་ཤེས་ཀྱི་རྒྱུ་བྱེད་ལ། སྔོན་པོ་སྔོ་འཛིན་ཁོ་ནའི་རྒྱུ་བྱེད་པའི་ཕྱིར་ཏེ་གཞན་ལའང་དེ་བཞིན་དང་། དབང་པོ་ལྔ་གསལ་མི་གསལ་གྱི་རྗེས་སུ་དབང་ཤེས་གསལ་མི་གསལ་ལྷག་པར་བྱེད་ཀྱི་ཡུལ་གྱི་རྗེས་སུ་མ་ཡིན་པའི་ཕྱིར་དང་། ཡིད་ཀྱང་དགེ་བ་ལ་སོགས་པས་དམིགས་པ་ཡིད་ཤེས་ཀྱང་དགེ་བ་ལ་སོགས་པར་འགྱུར་བ་ཤས་ཆེ་བའམ། ཡང་ན་དམིགས་པ་འཁོར་རྣམས་ཀྱང་དེ་ལྟར་འགྱུར་གྱི་ཡུལ་གྱིས་མ་ཡིན་པའི་ཕྱིར་རོ། །མོ་དང་ཕོའི་དབང་པོ་ནི་མོ་ཉིད་དང་ཕོ་ཉིད་དེ། དེའི་ངོ་བོ་ཡིན་པའི་ང་རོ་དང་གཡོ་བ་དང་བསམ་པ་ཞན་པ་དང་། དེ་ལས་བཟློག་པའི་ཁྱད་པར་དེ་ལ་དབང་བྱེད་པའི་ཕྱིར་དབང་པོར་གཞག་གི་བྱེ་བྲག་ལས་ནི་མ་ཡིན་ཏེ། དེ་མེད་ཀྱང་གཟུགས་ཁམས་པ་ལྟར་བྱེ་བྲག་འབྱེད་པའི་ཕྱིར་རོ། །དེ་ཡང་ལུས་ཀྱི་དབང་པོའི་ཆ་ཤས་ལས་མོ་དང་ཕོའི་དབང་པོ་དག་གཞག་གོ །དེའི་ཕྱིར་ཕོ་མོའི་དབང་པོ་ནི་ལུས་དབང་གི་ངོ་བོ་ཡིན་ཏེ། རང་ཡུལ་རེག་བྱ་འཛིན་པའི་དབང་པོ་གཟུགས་ཅན་ཡིན་པའི་ཕྱིར་ཞེས་པ་ནི་བྱེ་བྲག་ཏུ་སྨྲ་བའི་འདོད་པའོ། །མདོ་སྡེ་པ་ནི་རེག་བྱ་འཛིན་པའི་རྣམ་ཤེས་ཀྱི་བདག་རྐྱེན་ཞེས་སྦྱོར་རོ། །ཁ་ཅིག་ནི་མདོ་སྡེ་པའི་སྐབས་ཡིན་པས་བྱེ་བྲག་ཏུ་སྨྲ་བའི་རང་གཞུང་མ་ཡིན་ནོ་ཞེས་འཆད་ཀྱང་ཐུན་མོང་བ་སྲིད་པའི་ཕྱིར་འགལ་བར་མི་བསམ་པའམ། རྣམ་པ་གཅིག་ཏུ་ན་འགྲེལ་པར། མིག་ལ་སོགས་པ་ཕོའི་དབང་པོ་ལ་ཐུག་པ་རྣམས་ནི་བསྟན་ཟིན་ཏོ་ཞེས་འབྱུང་ལ། དེ་ཉིད་རྒྱལ་པོའི་སྲས་ཀྱིས། བསྟན་ཟིན་ཏོ་ཞེས་བྱ་བ་ནི། དེ་དག་རྣམས་ཀྱི་རྣམ་ཤེས་རྟེན། །མིག་ལ་སོགས་གཟུགས་དང་བ་རྣམས། །ཞེས་པ་དང་། ལུས་ལས་ཕོ་དང་མོ་དབང་དག །ཅེས་བྱ་བ་ཡིན་ནོ་ཞེས་པ་དང་། གང་སྤེལ་གྱིས་ཀྱང་དེ་ལྟར་བཤད་པའི་ཕྱིར་རང་གཞུང་ཡིན་ནོ། །དེ་ལྟ་མ་ཡིན་ན་བྱེ་བྲག་ཏུ་སྨྲ་བའི་འདོད་པ་ལྟར་ཕོ་མོའི་དབང་པོའི་ངོས་འཛིན་གཞུང་དུ་མ་བསྟན་པར་ཐལ་བར་འགྱུར་རོ། །རིས་མཐུན་གནས་པར་བྱ་བ་དང་ཀུན་ནས་ཉོན་མོངས་དང་རྣམ་པར་བྱང་བ་ལ་དབང་བྱེད་པའི་ཕྱིར་ཞེས་པ་དང་རིམ་པ་ལྟར་སྲོག་དང་ཚོར་བ་ལྔ་པོ་རྣམས་དང་དད་སོགས་དབང་པོ་ལྔ་པོ་རྣམས་སོ་སོར་དབང་པོར་འདོད་ཅེས་སྦྱར་རོ། །དེ་ཡང་བྱེ་བྲག་ཏུ་སྨྲ་བ་ལྟར་རིས་མཐུན་པར་མཚམས་སྦྱོར་བ་ནི་མ་ཡིན་ཏེ། དེ་ཡིད་ཁོ་ནས་བྱེད་པའི་ཕྱིར་རོ། །ཀུན་ནས་ཉོན་མོངས་ལ་དབང་བྱེད་པ་ནི་ཚོར་བ་གསུམ་ལ་དུག་གསུམ་རྒྱས་པའི་ཕྱིར་བྱེ་བྲག་ཏུ་སྨྲ་བ་དང་མཐུན་ནོ། །རྣམ་བྱང་ལ་དབང་བྱེད་པ་ནི་འཇིག་རྟེན་པའི་ལམ་གྱིས་ཉོན་མོངས་པ་མགོ་གནོན་ལ། ངེས་འབྱེད་ཆ་མཐུན་གྱིས་ཟག་མེད་ཀྱི་ལམ་འདྲེན་པའི་ཕྱིར་རོ་ཞེས་འཆད་དོ། །ཟག་མེད་གསུམ་ནི། གོང་ནས་གོང་དང་མྱང་འདས་ཐོབ། །སོགས་པ་ལ་ནི་དབང་བྱེད་ཕྱིར། །ཞེས་འགྱུར་བཅོས་ནས་འཆད་དེ། རང་གི་གོང་མ་ཀུན་ཤེས་པའི་དབང་པོ་འཐོབ་པ་དང་། དེའི་གོང་མ་ཀུན་ཤེས་ལྡན་པའི་དབང་པོ་འཐོབ་པ་དང་། ལྷག་མེད་ཀྱི་མྱང་འདས་དངོས་སུ་འཐོབ་པ་ལ་ལྷག་པར་དབང་བྱེད་པའི་ཕྱིར་དང་། སོགས་ནི་མཐོང་སྤང་སྤོང་བ་དང་། སྒོམ་སྤང་སྤོང་བ་དང་། ཉོན་མོངས་ལས་རྣམ་པར་གྲོལ་བའི་དགའ་བ་དང་བདེ་བ་སོ་སོར་མྱོང་བས་མཐོང་བའི་ཆོས་ལ་བདེ་བར་གནས་པ་ལ་ལྷག་པར་དབང་བྱེད་པའི་ཕྱིར་རིམ་པ་ལྟར་མི་ཤེས་པ་ཀུན་ཤེས་པར་བྱེད་པ་དང་། ཀུན་ཤེས་པ་དང་། ཀུན་ཤེས་ལྡན་པའི་དབང་པོ་རྣམས་དབང་པོར་གཞག་གོ། །།དེ་བཞིན་ཞེས་བྱ་བའི་སྒྲ་ནི་སྔ་མ་ལྟར་སོ་སོར་དབང་པོ་ཡིན་ནོ་ཞེས་པའི་དོན་ཏོ། །བརྩད་པ་སྤང་བ་ནི། གལ་ཏེ་ངག་དང་ལག་པ་དང་རྐང་པ་དང་ཉེར་གནས་དང་འདོམས་ཀྱང་སྨྲ་བ་དང་ལེན་པ་དང་འགྲོ་བ་དང་ཟག་པ་འདོར་བ་དང་ཀུན་དགའ་བ་ལ་ལྷག་པར་དབང་བྱེད་པའི་ཕྱིར་དང་། མ་རིག་པ་ལ་སོགས་པ་ཡང་འདུ་བྱེད་སྐྱེ་བ་པ་ལ་སོགས་པ་ལ་ལྷག་པར་དབང་བྱེད་པའི་ཕྱིར་དབང་པོར་འགྱུར་རོ་ཞེ་ན། སྔ་མ་དག་ནི་ལྷག་པར་དབང་བྱེད་པ་མ་ཡིན་ལ། དབང་ཅུང་ཟད་བྱེད་པས་དེར་འགྱུར་ན་སོ་དང་ལྐོག་མ་ལ་སོགས་པའང་ཐལ་བར་འགྱུར་རོ། །མ་རིག་པ་ལ་སོགས་པ་འགའ་ཞིག་དེ་ལྟ་ཡིན་ཡང་འཆད་པར་འགྱུར་བའི་དོན་འདི་དག་ལ་དགོངས་ནས་གསུངས་པའི་ཕྱིར་སྐྱོན་དེ་མེད་དོ། །དེ་ནི་འདི་ལྟར་སེམས་ཅན་གྱི་རྫས་ཀྱི་གཞིར་གྱུར་པའི་རྟེན་དང་། རྟེན་དེའི་བྱེ་བྲག་འབྱེད་པ་དང་རིས་མཐུན་གནས་པར་བྱེད་པ་དང་། ཀུན་ནས་ཉོན་མོངས་པ་ཉིད་དང་། རྣམ་བྱང་གི་རྒྱུ་ཚོགས་སོགས་པ་དང་། དེངས་སུ་བར་བྱང་བར་བྱེད་པ་སྟེ་དབང་པོར་འཇོག་པའི་རྒྱུ་གང་ཇི་སྙེད་གསུངས་པ་དེ་དག་ལ་ལྟོས་ནས་མིག་སོགས་དྲུག་དང་། ཕོ་མོའི་དབང་པོ་དང་། སྲོག་དང་། ཚོར་བ་ལྔ་དང་། དད་སོགས་ལྔ་དང་། ཟག་མེད་གསུམ་སྟེ་དབང་པོ་དག་ཀྱང་དེ་སྙེད་དུ་གྲངས་ངེས་སོ་ཞེས་བྱ་བ་བྱེ་བྲག་ཏུ་སྨྲ་བའི་འདོད་པའོ། །གོ་རིམ་ནི་སྲོག་གི་དབང་པོའི་མཇུག་ཏུ་ཡིད་ཀྱི་དབང་པོ་འདོན་པའི་ཕྱིར་དེ་ལྟར་མ་ཡིན་ནོ། །མདོ་སྡེ་པ་ནི་ཡང་ན་འཁོར་བར་འཇུག་པ་དང་ལྡོག་པའི་ཕྱོགས་ཀྱི་དབང་དུ་མཛད་ནས་གསུངས་སོ་ཞེས་འཆད་དེ། དེ་ཡང་འཁོར་བར་འཇུག་པའི་རྟེན་དང་། སྐྱེ་བ། གནས་པ། ཉེ་བར་སྤྱོད་པ་ལས་ནི་མིག་སོགས་དྲུག མོ་དང་ཕོའི་དབང་པོ། སྲོག་ཚོར་བ་ལྔ་དང་བཅུ་བཞི་གཞག་སྟེ། རིམ་པ་བཞིན་དེ་དག་སེམས་ཅན་གྱི་རྫས་ཀྱི་གཞི་ཡིན་པའི་ཕྱིར་དང་། ཕོ་མོའི་འདུ་འཕྲོད་ལས་ཡིད་དང་ལུས་དངོས་སུ་སྐྱེ་ལ་མིག་སོགས་བཞི་རིམ་གྱིས་སྐྱེ་བའི་ཕྱིར་དང་། ཡུན་རིང་དུ་སྐྱེ་མཆེད་དྲུག་གནས་པར་བྱེད་པའི་ཕྱིར་དང་། འཇུག་པའི་རྟེན་ལ་ཕན་པ་དང་གནོད་པར་ཉེ་བར་ལོངས་སྤྱོད་པ་ལས་ཏེ་བཅུ་བཞིའོ། །དེ་བཞིན་དུ་འཁོར་བ་ལས་ལྡོག་པའི་དབང་དུ་བྱས་ནས་དབང་པོ་རྣམས་ནི་གཞན་བརྒྱད་ཡིན་ནོ། །དེ་ལ་ལྡོག་པ་དང་ལོག་པ་ན་དོན་གཅིག་པས་མྱ་ངན་ལས་འདས་པ་ཡིན་ཏེ། གང་སྤེལ་གྱིས། ལྡོག་པ་ནི་ལོག་པ་ཡིན་ཏེ། དེ་ཡང་སྐྱེ་མཆེད་དྲུག་གཏན་འགགས་པའོ་ཞེས་བཤད་པའི་ཕྱིར་རོ། །དེའི་ཕྱིར་དེ་འཐོབ་པའི་རྟེན། སྐྱེ་བ། གནས་པ། ཉེ་བར་སྤྱོད་པའི་དབང་དུ་བྱས་ནས་དད་སོགས་ལྔ་དང་། ཀུན་ཤེས་བྱེད་པའི་དབང་པོ་ལ་སོགས་པ་སྟེ། རིམ་པ་བཞིན་མྱང་འདས་འཐོབ་པའི་གཞིར་གྱུར་པའི་ཕྱིར་དང་། དེ་ཐོབ་པར་བྱེད་པའི་ལམ་གྱི་དང་པོ་ཡིན་པའི་ཕྱིར་དང་། རྒྱུན་ཆགས་པར་གནས་པ་ཡིན་པའི་ཕྱིར་དང་། ཉོན་མོངས་པ་ལས་རྣམ་པར་གྲོལ་བའི་དགའ་བ་དང་བདེ་བ་སོ་སོར་མྱོང་བའི་ཕྱིར་རོ། །དེ་དག་གིས་ནི་གོ་རིམ་ཀྱང་དེ་ལྟར་ངེས་སོ་ཞེས་ཟེར་རོ། །སྐབས་སུ་བབ་པའི་ངོ་བོ་བཤད་པ་ནི་དབང་པོ་དག་ལས་མིག་སོགས་དྲུག་དང་ཕོ་མོའི་དབང་པོ་བཤད་ཟིན་ལ། སྲོག་དང་དད་སོགས་ལྔ་འཆད་པར་འགྱུར་བས་འདི་དག་སྐབས་སུ་བབ་པའི་ཕྱིར་རོ། །དེ་ལ་གཉིས་ལས། ཚོར་བ་ལྔ་ནི་ལུས་ཚོར་ནི་དབང་པོ་གཟུགས་ཅན་ལས་སྐྱེས་པའི་ཚོར་བ་སྟེ་དབང་ཤེས་འཁོར་དུ་བྱུང་བ་དང་། སིམ་པ་མ་ཡིན་པ་ནི་གནོད་པ་བྱེད་པ་སྟེ། དེ་ལྟ་བུ་གང་ཡིན་པ་སྡུག་བསྔལ་གྱི་དབང་པོའོ། །མཚན་ཉིད་ནི་ལུས་ཚོར་གང་ཞིག་གདུང་བར་མྱོང་བའོ། །སིམ་པ་ནི་ཕན་འདོགས་པ་སྟེ་ལུས་ཀྱི་ཚོར་བ་དེ་ལྟ་བུ་ནི་བདེ་བའོ། །གཞན་ཡང་བསམ་གཏན་གསུམ་པ་ན་ཡོད་པའི་སེམས་ཀྱི་ཚོར་བ་སིམ་པ་དེ་ནི་བདེ་བའི་དབང་པོ་ཡིན་ནོ། །ཡིད་བདེ་མ་ཡིན་པའི་ཚོར་བ་གང་ཞིག་སིམ་པར་མྱོང་བའོ། །བདེ་བ་ལས་ཕྱེ་ན་ལུས་བདེ་དང་སེམས་བདེའོ། །དེ་དག་ཀྱང་རིམ་པ་བཞིན། ལུས་ཀྱི་ཚོར་བ་གང་ཞིག་སིམ་པར་མྱོང་བ་དང་། བསམ་གཏན་གསུམ་པའི་ཚོར་བ་གང་ཞིག་སིམ་པར་མྱོང་བའོ། །བསམ་གཏན་གསུམ་པ་ལས་གཞན་ས་འོག་མ་གསུམ་ན་ཡོད་པའི་སེམས་ཀྱི་ཚོར་བ་སིམ་པ་དེ་ནི་ཡིད་བདེ་བའི་དབང་པོ་ཡིན་ནོ། །ཚོར་བ་གང་དགའ་བར་མྱོང་བའོ། །སེམས་ཀྱི་ཚོར་བ་སིམ་པ་མ་ཡིན་པ་ནི་ཡིད་ཤེས་ཀྱི་འཁོར་དུ་སྐྱེས་པའི་ཚོར་བ་སྡུག་བསྔལ་ཏེ་ཡིད་མི་བདེ་བའི་དབང་པོའོ། །སེམས་ཀྱི་ཚོར་བ་གང་ཞིག་གདུང་བར་མྱོང་བའོ། །བཏང་སྙོམས་ཀྱི་དབང་པོ་ནི་བར་མ་སྟེ་སིམ་གདུང་གཉི་ག་མ་ཡིན་པར་མྱོང་བ་སྟེ། ཚོར་བ་གང་ཞིག་སིམ་གདུང་མ་ཡིན་པར་བར་མར་མྱོང་བའོ། །ལུས་དང་སེམས་གང་གི་ཡིན་ཞེ་ན། རྣམ་ཤེས་ཚོགས་དྲུག་ཅར་གྱི་འཁོར་དུ་འབྱུང་བའི་ཕྱིར་གཉི་གའི་ཡིན་ནོ། །གཅིག་ཏུ་འཇོག་པ་ནི། སེམས་ཀྱི་ཏིང་ངེ་འཛིན་དང་རྣམ་སྨིན་ལས་སྐྱེས་པའི་དགའ་བ་དང་བདེ་བ་མ་ཡིན་པའི་བདེ་སྡུག་དག་ནི་རྣམ་རྟོག་ལས་སྐྱེ་ཞིང་། ལུས་ཀྱི་དེ་ལས་མ་ཡིན་པར་དགྲ་བཅོམ་པ་ལ་ཡང་ཡུལ་གྱི་དབང་གིས་སྐྱེ་ལ། འདི་ནི་མི་རྟོག་སྟེ་རྟོག་པ་མེད་ཅིང་འདུ་བྱེད་པ་མེད་པར་རང་གི་ངང་གིས་སྐྱེ་བའི་ཕྱིར་དང་། ལུས་དང་སེམས་ཀྱི་བདེ་སྡུག་དག་ནི་ཕན་པ་དང་གནོད་པའི་ངོ་བོ་སོ་སོར་མྱོང་བ་དང་། ལུས་ཀྱི་དག་ཡུན་རིང་དུ་གནས་པས་བརྟན་ལ། སེམས་ཀྱི་དག་ཡུན་ཐུང་བས་མི་བརྟན་པས་ཁྱད་པར་ཡོད་ཅིང་འདི་ནི་དེ་ལྟར་བྱེ་བྲག་མེད་པའི་ཕྱིར་རོ། །ཟག་མེད་གསུམ་ནི་མཐོང་ལམ་དང་སྒོམ་ལམ་ཟག་མེད་དང་མི་སློབ་ལམ་ལ་ཡིད་དང་དད་སོགས་ལྔ་ཡིད་བདེ་སེམས་བདེ་བཏང་སྙོམས་ཏེ་དགུ་པོ་ནི་གསུམ་ཡིན་ཞེས་བྱ་སྟེ། ཟག་མེད་ཡིན་པའི་དབང་པོ་གང་ཞིག་མཐོང་ལམ་ཡིན་པ་ཞེས་པ་ལ་སོགས་པའོ། །དེ་དག་ཀྱང་རིམ་པ་བཞིན། བདེན་པའི་དོན་སྔར་མི་ཤེས་པ་ཤེས་པར་བྱའོ་སྙམ་དུ་ཞུགས་པའི་དབང་པོ་ཡིན་པ་དང་། སྔར་མ་མཐོང་བའི་བདེན་པའི་དོན་ཀུན་ཤེས་པར་བྱ་བ་མེད་ཀྱང་སྒོམ་སྤང་གི་ཉོན་མོངས་སྤང་པའི་དོན་དུ་བདེན་པ་དེ་ཉིད་ཀུན་ཤེས་པར་བྱེད་པས་གང་ཟག་ཀུན་ཤེས་པ་དེའི་དབང་པོ་ཡིན་པས་སམ། ཀུན་ཤེས་པའང་ཡིན་ལ་དབང་པོའང་ཡིན་པས་ཀུན་ཤེས་པ་དང་ཀུན་ཤེས་ཤིང་རྟོགས་པ་འདི་ལ་ཡོད་པས་སམ། ཀུན་ཤེས་པ་སྲུང་བའི་ངང་ཚུལ་ཅན་ཡིན་པས་ན་ཀུན་ཤེས་པ་དང་ལྡན་པ་ཡིན་ལ་དེའི་དབང་པོ་ཡིན་པས་ཞེས་སྦྱར་རོ། །དེ་ཡང་ལམ་ས་གང་ལ་བརྟེན་པའི་ཁྱད་པར་གྱིས་ཚོར་བ་དེ་གསུམ་གང་འབྱུང་མ་ངེས་པའི་ཕྱིར་གསུམ་ཅར་ཚང་བར་བགྲངས་ནས་དགུ་ཞེས་བསྟན་ཏོ། །རྣམ་པའི་རབ་དབྱེ་ནི་དབང་པོ་རྣམས་ལས་ཟག་བཅས་དུ་ཟག་མེད་ནི་དུ་ཞེས་པ་ལ་སོགས་པའི་ལན་ལ་དྲུག་ལས། དང་པོ་ནི། བཤད་མ་ཐག་པའི་གསུམ་པོ་ནི་འཕགས་ལམ་མཉམ་བཞག་ཡིན་པའི་ཕྱིར་དྲི་མ་མེད་པ་སྟེ་ཟག་མེད་དང་། དབང་པོ་གཟུགས་ཅན་བདུན་དང་སྲོག་དང་སྡུག་བསྔལ་དང་ཡིད་མི་བདེ་བའི་དབང་པོ་དག་ནི་སྤང་བྱ་ཡིན་པའི་ཕྱིར་ཟག་བཅས་དང་། ཡིད་དང་བདེ་བ་དང་ཡིད་བདེ་དང་བཏང་སྙོམས་དང་དད་སོགས་ལྔ་སྟེ་དགུ་ནི་ཟག་བཅས་དང་ཟག་མེད་རྣམ་པ་གཉིས་ཏེ་ཀུན་ཤེས་བྱེད་སོགས་ཡིན་པ་དང་མ་ཡིན་པ་གཉིས་ཡོད་པའི་ཕྱིར་རོ། །ཊཱི་ཀར། ཅི་ཟག་མེད་ལམ་གྱི་བདེན་པ་དང་ཞེས་པ་དང་། དེ་གསུམ་ཟག་བཅས་ཟག་པ་མེད་ཅེས་པར་བཤད་པས་ཟློས་སོ་ཞེ་ན། དེར་སྤྱིའི་ངོ་བོ་བཤད་ཀྱི་བྱེ་བྲག་གི་ངོ་བོ་དབང་པོ་དང་སྦྱར་ནས་མ་བཤད་པའི་ཕྱིར་སྐྱོན་མེད་དོ་ཞེས་སོ། །ཊཱི་ཀར། ཡང་ཁ་ཅིག་ན་རེ་དད་སོགས་ལྔ་ནི་ཟག་པ་མེད་པ་སྟེ། མདོ་ལས། གང་ལ་དབང་པོ་ལྔ་པོ་འདི་དག་ཐམས་ཅད་དུ་ཐམས་ཅད་མེད་པ་དེ་ནི་ཕྱི་རོལ་སོ་སོའི་སྐྱེ་བོའི་ཕྱོགས་ལ་གནས་པར་ང་སྨྲའོ་ཞེས་གསུངས་པའི་ཕྱིར་རོ་ཞེས་ཟེར་རོ། །དེ་ནི་མ་ཡིན་ཏེ་སྒྲུབ་བྱེད་མེད་ལ་གནོད་བྱེད་ཡོད་པའི་ཕྱིར་རོ། །དང་པོ་ནི་ལུང་དེ་ཉིད་འབྲས་བུ་བཞི་དང་། ཆོས་ཀྱི་རྗེས་འབྲང་དང་དད་པས་རྗེས་འབྲང་གི་བར་དུ་དད་སོགས་ཟག་མེད་འདི་དག་མཆོག་ཏུ་གྱུར་པ་དགྲ་བཅོམ་པ་ནས་ཆེས་ཞན་པ་དང་དད་པས་རྗེས་འབྲང་གི་བར་དུ་འཕགས་པའི་གང་ཟག་རྣམ་པར་གཞག་པ་མཛད་ནས་དེ་མེད་པ་དེ་འཕགས་པ་ལས་ཕྱི་རོལ་དུ་གྱུར་པའི་སོ་སོའི་སྐྱེ་བོའི་ཕྱོགས་ལ་གནས་སོ་ཞེས་པའམ། ཡང་ན་སོ་སོའི་སྐྱེ་བོ་ལ་དགེ་རྩ་མ་ཆད་པ་ནང་པ་དང་ཆད་པ་ཕྱི་རོལ་པ་གཉིས་ལས་འདི་ནི་ཕྱི་རོལ་པའི་དབང་དུ་མཛད་ནས་གསུངས་པའི་ཕྱིར་རོ། །གཉིས་པ་ནི་སྔོན་ཆོས་ཀྱི་འཁོར་ལོ་མ་བསྐོར་བའི་ཚེ། སེམས་ཅན་འཇིག་རྟེན་དུ་སྐྱེས་ཤིང་རྒས་པ་ལ་དབང་པོ་རྣོན་པོ་དང་འབྲིང་པོ་དང་རྟུལ་པོ་ཡང་མཆིས་ཞེས་དད་སོགས་ཀྱི་དབྱེ་བ་བྱས་པ་དང་། ངས་ཇི་སྲིད་དུ་དབང་པོ་ལྔ་པོ་འདི་དག་གི་ཀུན་འབྱུང་བ་དང་མི་སྣང་བ་དང་རོ་མྱང་བ་དང་ཉེས་དམིགས་དང་ངེས་པར་འབྱུང་བ་ཡང་དག་པ་ཇི་ལྟ་བ་བཞིན་མ་ཤེས་པ་དེ་སྲིད་དུ་ཞེས་ཟག་བཅས་སུ་གསུངས་པའི་ཕྱིར་རོ། །གཉིས་པ་ནི་དབང་པོ་དག་ལས་སྲོག་ནི་མཐོ་རིས་ན་དགེ་བ་དང་ངན་སོང་ན་མི་དགེ་བའི་འབྲས་བུ་རྣམ་སྨིན་ནོ། །འོ་ན་དགྲ་བཅོམ་པ་སྐུ་ཚེ་གཏོང་འཇོག་བྱེད་པར་བཤད་པས་འཇོག་པའི་སྲོག་དེ་གང་གི་རྣམ་སྨིན་ཡིན་ཞེ་ན། ལན་དངོས་དང་། ཞར་ལ་སྐུ་ཚེ་གཏོང་འཇོག་བཤད་པ་གཉིས་ལས། དང་པོ་ནི་ཁ་ཅིག་ན་རེ་བསྟན་བཅོས་ལས། དགེ་སློང་དགྲ་བཅོམ་པ་རྫུ་འཕྲུལ་དང་ལྡན་པ་སེམས་ལ་དབང་ཐོབ་པས་དགེ་འདུན་ནམ་གང་ཟག་ལ་འཚོ་བའི་ཡོ་བྱད་གང་ཡང་རུང་བ་ཕུལ་ནས་ངེས་བསམས་ཏེ་རབ་མཐའི་བསམ་གཏན་ལ་སྙོམས་པར་འཇུག་ཅིང་དེ་ལས་ལངས་ནས་བདག་གི་ལོངས་སྤྱོད་ཀྱི་རྣམ་སྨིན་གང་ཡིན་པ་དེ་ཚེའི་རྣམ་སྨིན་དུ་གྱུར་ཅིག སྙམ་དུ་སེམས་ཤིང་ཚིག་ཏུ་སྨྲ་བར་བྱེད་དེ། དེའི་ལོངས་སྤྱོད་ཀྱི་རྣམ་སྨིན་དེ་ཚེའི་རྣམ་སྨིན་དུ་འགྱུར་རོ་ཞེས་འབྱུང་བས་མཐོང་ཆོས་ཀྱི་ལས་ཀྱི་རྣམ་སྨིན་ཡིན་ནོ་ཞེས་ཟེར་རོ། །དེ་ཡང་མཐོང་ཆོས་ཀྱི་འཕེན་རྫོགས་གཉིས་ཀའི་འབྲས་བུ་ཡིན་པའམ། བདེན་པ་མཐོང་ལ་འཕེན་པ་མེད་པར་བྱས་ན་རྫོགས་བྱེད་ཀྱི་རྣམ་སྨིན་ནོ་ཞེས་འཆད་དོ། །ཁ་ཅིག་ནི་དགྲ་བཅོམ་པ་ཐམས་ཅད་ལ་ཚེ་བསྲིང་དུ་ཡོད་པ་མ་ཡིན་གྱི་སྔོན་ལོ་བརྒྱ་ཙམ་ཐུབ་པར་འཕངས་པ་ལ་དུས་མ་ཡིན་པར་ཤི་ནས་ཚེ་ལྷག་ལུས་པ་མཐོང་ནས་སྔར་གྱི་སྦྱོར་བས་འདིར་འདྲེན་ཏེ་དེ་ནི་སྔ་མའི་ལས་ཀྱི་འབྲས་བུ་རྣམ་སྨིན་ནོ་ཞེས་སོ། །བཙུན་པ་དབྱངས་སྒྲོག་ནི་ཚེ་བསྲིངས་པ་ན་ལུས་དེ་ཉིད་ལ་རབ་མཐའི་བསམ་གཏན་གྱི་སྟོབས་ཀྱིས་བསམ་གཏན་བཞི་པའི་འབྱུང་བ་ཚེ་དང་མཐུན་པ་དང་འགལ་བ་དག་བསྐྱེད་ནས་སྐུ་ཚེ་འཇོག་པ་དང་གཏོང་བར་མཛད་དེ། དེ་ལྟར་སྐུ་ཚེ་བསྲིངས་པ་ཡང་ཏིང་ངེ་འཛིན་གྱི་མཐུ་ཁོ་ན་ལས་ཡིན་པས་རྣམ་སྨིན་མ་ཡིན་གྱི་དེ་ལས་གཞན་ནི་རྣམ་སྨིན་ཏེ། དེའི་ཕྱིར་ཕལ་ཆེ་བ་ལ་དགོངས་ནས་སྲོག་རྣམ་སྨིན་དུ་བཤད་དོ་ཞེས་ཟེར་རོ། །གཉིས་པ་ལ་གཉིས་ལས་སྤྱིར་བསྟན་པ་ནི། རྟེན་གླིང་གསུམ་གྱི་ཕོ་མོའི་རྟེན་ཅན་ཏེ་རྟེན་གཞན་ལ་དགོས་པ་འདི་དག་མེད་པའི་ཕྱིར་རོ། །གང་ཟག་དགྲ་བཅོམ་པ་རབ་མཐའི་བསམ་གཏན་ཐོབ་པ་དུས་དང་མི་སྦྱོར་བ་སྟེ་ཉོན་མོངས་པ་མེད་ཅིང་དབང་པོ་རྣོ་བས་ཏིང་ངེ་འཛིན་ལ་དབང་བའི་ཕྱིར་རོ། །ཚུལ་ནི་འཇོག་ཚུལ་སྔར་བཤད་ལ་གཏོང་ཚུལ་དགེ་འདུན་ནམ་གང་ཟག་ལ་འཚོ་བའི་ཡོ་བྱད་གང་རུང་ཕུལ་ཞིང་རབ་མཐའི་བསམ་གཏན་ལ་མཉམ་པར་གཞག་པ་ལས་ལངས་ནས་བདག་གི་ཚེའི་རྣམ་སྨིན་གང་ཡིན་པ་དེ་ལོངས་སྤྱོད་ཀྱི་རྣམ་སྨིན་དུ་གྱུར་ཅིག་སྙམ་དུ་སེམས་ཤིང་ཚིག་ཏུ་སྨྲས་ནས་སོ། །དགོས་པ་ནི་བདག་ཉིད་རིང་དུ་མི་གནས་པར་མཐོང་ལ་གཞན་ལ་ཕན་པའམ་བསྟན་པ་གནས་པའི་དོན་འགྲུབ་པ་ལྟ་ན་དེའི་དོན་དུ་རང་གི་ཚེ་བསྲིང་བ་ལས་ནུས་པ་གཞན་མ་མཐོང་བས་བསྲིང་ངོ་། །གལ་ཏེ་གསོན་ཡང་དོན་དེ་དག་མ་མཐོང་ན་ལུས་འདི་ཉིད་འདོར་བ་ལ་སྤྲོ་བས་གཏོང་སྟེ། མདོ་ལས། ཚངས་སྤྱོད་འདི་ལ་ལེགས་སྤྱད་ཅིང་། །ལམ་ལའང་ཤིན་ཏུ་བསྒོམས་ན་ནི། །ཚེ་ཟད་པ་ལ་དགར་འགྱུར་ཏེ། །དཔེར་ན་ནད་དང་བྲལ་བ་བཞིན། །ཞེས་སོ། །འོ་ན་བཅོམ་ལྡན་འདས་ཀྱིས་སྲོག་གི་འདུ་བྱེད་དག་བྱིན་གྱིས་བརླབས་ནས་ཚེའི་འདུ་བྱེད་དག་བཏང་ངོ་ཞེས་གསུངས་ན་དེ་ལ་ཁྱད་པར་ཅི་ཡོད་ཅེ་ན། བྱེ་བྲག་ཏུ་སྨྲ་བ་ནི་དེ་གཉིས་ལ་ཁྱད་མེད་དེ། ཆོས་མངོན་པ་ལས། སྲོག་གི་དབང་པོ་གང་ཞེ་ན་ཁམས་གསུམ་པའི་ཚེ་ཡིན་ནོ་ཞེས་གསུངས་པའི་ཕྱིར་རོ་ཞེས་ཟེར་རོ། །ཁ་ཅིག་ན་རེ། སྔོན་གྱི་ལས་དང་ད་ལྟར་གྱི་ལས་ཀྱི་འབྲས་བུ་ལ་ཚེ་དང་སྲོག་ཅེས་ཏེ། དེ་ནི་འདི་ལྟར་སྔོན་གྱི་ལས་ཀྱིས་རིས་མཐུན་གནས་པར་འགྱུར་བ་དེ་དག་ནི་ཚེའི་འདུ་བྱེད་དག་ཡིན་ལ་ད་ལྟར་གྱི་ལས་ཀྱིས་དུས་གཞན་གྱི་བར་འཚོ་བ་དེ་དག་ནི་སྲོག་གི་འདུ་བྱེད་དག་ཡིན་ནོ་ཞེས་པའོ། །འདུ་བྱེད་དག་ཅེས་པ་ནི་བྱེ་བྲག་ཏུ་སྨྲ་བ་ན་རེ། རྒྱུན་ལ་གཏོང་འཇོག་བྱེད་ཀྱི་སྐད་ཅིག་མ་གཅིག་གི་གཏོང་འཇོག་གིས་དགོས་པ་མེད་པའི་ཕྱིར་མ་ཡིན་ནོ་ཞེས་སོ། །མདོ་སྡེ་པ་ནི་སྐད་ཅིག་མ་གཅིག་ལ་ཚེ་ཞེས་གདགས་པའི་འདུ་བྱེད་མང་པོ་ཡོད་དེ། ཁམས་གཉིས་ན་ཕུང་པོ་ལྔ་དང་གཟུགས་མེད་ན་བཞིའོ། །དེའི་ཕྱིར་ཚེ་ཞེས་བྱ་བའི་རྫས་གཅིག་པུ་ཞིག་མེད་པས་འདུ་བྱེད་དག་ཅེས་སྨྲོས་སོ། །དེ་ལྟ་མ་ཡིན་ན་སྲོག་དག་བྱིན་གྱིས་བརླམས་ནས་ཚེ་དག་བཏང་ངོ་ཞེས་བརྗོད་པར་རིགས་སོ་ཞེས་ཟེར་རོ། །བྱེ་བྲག་ཏུ་སྟོན་པས་སྐུ་ཚེ་གཏོང་འཇོག་མཛད་པའི་དགོས་པ་ནི་འཆི་བ་དང་ཚེ་ལ་མངའ་བརྙེས་པར་བསྟན་པའི་ཕྱིར་རིམ་པ་བཞིན་གཏོང་བ་ཟླ་བ་གསུམ་བྱིན་གྱིས་བརླབ་པ་མཛད་ལ། དེ་ལས་ལྷག་པར་མ་ཡིན་ཏེ་སྐུ་དངོས་ཀྱི་གདུལ་བྱའི་ཐ་མ་རབ་བཟང་གི་རྒྱུད་སྨིན་པས་དེ་ཕན་ཆད་གདུལ་བྱའི་དོན་མེད་པའི་ཕྱིར་རོ། །གཞན་ཡང་ངེས་རྫུ་འཕྲུལ་གྱི་རྐང་པ་བཞི་བསྒོམས་པས་འདོད་ན་བསྐལ་པའམ་བསྐལ་པ་བས་ལྷག་པར་བཞུགས་པར་བྱའོ་ཞེས་དམ་བཅས་པ་སྒྲུབ་པའི་ཕྱིར་ཡང་བྱིན་གྱིས་བརླབ་པ་མཛད་དོ་ཞེས་སློབ་དཔོན་བཞེད་དོ། །བྱེ་བྲག་སྨྲ་བ་ནི་རྡོ་རྗེའི་གདན་གྱི་སྤོ་ལ་ཐུན་དང་པོ་ལ་ལྷའི་བུའི་བདུད་དང་། ཐུན་གསུམ་པ་ལ་ཉོན་མོངས་པའི་བདུད་ལས་རྒྱལ་ལ། ཡུལ་ཡངས་པ་ཅན་དུ་སྐུ་ཚེའི་འདུ་བྱེད་བཏང་བས་ནི་ཕུང་པོའི་བདུད་དང་། སྲོག་གི་འདུ་བྱེད་བྱིན་གྱིས་བརླབས་པས་ནི་འཆི་བདག་གི་བདུད་ལས་རྒྱལ་བར་འགྱུར་ཏེ་དེའི་ཕྱིར་བདུད་བཞི་ལས་རྒྱལ་བར་བསྟན་པའི་ཕྱིར་རོ་ཞེས་པའོ། །དབང་པོ་བཅུ་གཉིས་ལ་ནི་རྣམ་སྨིན་ཡིན་པ་དང་མ་ཡིན་པ་གཉིས་གཉིས་ཡོད་དེ། ཉི་ཤུ་རྩ་གཉིས་ལས་ཐ་མ་བརྒྱད་དང་ཡིད་མི་བདེ་མ་གཏོགས་པ་སྟེ་དེ་ཡང་གཟུགས་ཅན་བདུན་ལ་རྣམ་སྨིན་སྐྱེས་དང་རྒྱས་བྱུང་གཉིས་གཉིས་དང་། ཡིད་དང་ཚོར་བ་བཞི་ལ་ལུང་མ་བསྟན་རྣམ་སྨིན་སྐྱེས་དང་དེ་ལས་གཞན་པ་གཉིས་གཉིས་ཡོད་པའི་ཕྱིར་རོ། །ཐ་མ་བརྒྱད་དགེ་བར་ངེས་པ་དང་ཡིད་མི་བདེ་དགེ་མི་དགེ་ཅི་རིགས་པར་ངེས་པས་རྣམ་སྨིན་མ་ཡིན་པ་ཡིན་ནོ། །གལ་ཏེ་ཡིད་མི་བདེ་རྣམ་སྨིན་མ་ཡིན་ན། མདོ་ལས། ལས་ནི་གསུམ་སྟེ་ཡིད་བདེ་བ་མྱོང་བར་འགྱུར་བའི་ལས་དང་། ཡིད་མི་བདེ་བ་མྱོང་བར་འགྱུར་བའི་ལས་དང་། བཏང་སྙོམས་མྱོང་བར་འགྱུར་བའི་ལས་ཤེས་གསུངས་པ་དང་འགལ་ལོ་ཞེ་ན། དེ་ནི་མཚུངས་ལྡན་མྱོང་འགྱུར་གྱི་དབང་དུ་མཛད་པ་སྟེ། ཡིད་མི་བདེ་དང་མཚུངས་པར་ལྡན་པའི་ལས་ནི་ཡིད་མི་བདེ་མྱོང་འགྱུར་གྱི་ལས་ཡིན་པས་སྐྱོན་མེད་དོ། །རིགས་པ་ཡང་ཡིད་མི་བདེ་རྣམ་སྨིན་མ་ཡིན་ཏེ་ཀུན་ཏུ་རྟོག་པའི་ཁྱད་པར་དག་གིས་སྐྱེད་ཅིང་ཞི་བའི་ཕྱིར་ཏེ་རྣམ་སྨིན་ནི་དེ་ལྟ་མ་ཡིན་ནོ་ཞེས་ཟེར་རོ། །གསུམ་པ་ནི་དབང་པོ་ཉི་ཤུ་རྩ་གཉིས་ལས་བཤད་མ་ཐག་པའི་ཡིད་མི་བདེ་བ་དེ་གཅིག་པུ་ནི་རྣམ་སྨིན་གྱི་རྒྱུར་རུང་བས་རྣམ་པར་སྨིན་པ་དང་བཅས་པ་ཡིན་ལ། བཅུ་ལ་ནི་རྣམ་པ་གཉིས་ཏེ་གང་དག་ཅེ་ན། ཡིད་དང་ཚོར་བ་ཡིད་མི་བདེ་ལས་གཞན་པ་བཞི་དང་དད་པ་ལ་སོགས་པ་ལྔའོ། །དེ་ལ་དད་སོགས་ཟག་བཅས་རྣམ་སྨིན་གྱི་རྒྱུར་རུང་བས་རྣམ་སྨིན་དང་བཅས་པ་དང་། ཟག་མེད་དེར་མི་རུང་བས་རྣམ་སྨིན་མེད་པ་དང་། ཡིད་དང་ཚོར་བ་བཞིའི་དགེ་བ་ཟག་བཅས་དང་མི་དགེ་བ་ཡིན་པ་ནི་རྣམ་སྨིན་དང་བཅས་པ་ཡིན་ལ། ཟག་མེད་དང་ལུང་མ་བསྟན་ནི་རྣམ་སྨིན་མེད་པ་སྟེ་རྒྱུ་མཚན་དེ་ཉིད་ཀྱི་ཕྱིར་རོ། །ལྷག་མ་གཟུགས་ཅན་བདུན་དང་སྲོག་ནི་ལུང་མ་བསྟན་ཁོ་ན་ཡིན་ལ། གསུམ་ཟག་མེད་ཡིན་པས་རྣམ་སྨིན་གྱི་རྒྱུར་མི་རུང་བའི་ཕྱིར་རྣམ་སྨིན་མེད་པར་གྲུབ་བོ། །བཞི་པ་ནི། དབང་པོ་ཉི་ཤུ་རྩ་གཉིས་ལས་དགེ་བར་ངེས་པ་ཐ་མ་བརྒྱད་ཡིན་ཞིང་ཡིད་མི་བདེ་བ་དགེ་མི་དགེ་རྣམ་པ་གཉིས་ཁོ་ནར་ཁ་ཆེ་བ་འདོད་ལ། ཉི་འོག་པ་ནི་ལུང་མ་བསྟན་ཡང་ཡོད་པར་འདོད་དོ། །ཡིད་དང་ཚོར་བ་གཞན་ནི་དགེ་བ་ལ་སོགས་པ་རྣམ་པ་གསུམ་ཆར་དང་གཞན་གཟུགས་ཅན་བདུན་དང་སྲོག་ནི་རྣམ་པ་གཅིག་སྟེ་ལུང་མ་བསྟན་ཁོ་ནའོ། །ལྔ་པ་ནི། དྲི་མེད་གསུམ་མ་གཏོགས་པ་བཅུ་དགུའི་རིགས་ལ་འདོད་པའི་སྲེད་པ་རྒྱས་སུ་རུང་བས་འདོད་པར་གཏོགས་ལ། དྲི་མེད་གསུམ་དང་དེའི་སྟེང་དུ་འཁྲིག་པའི་འདོད་ཆགས་དང་བྲལ་བ་དང་རྟེན་མི་མཛེས་པར་བྱེད་པས་ཕོ་མོའི་དབང་པོ་ཡང་མེད་ལ། ལུས་འོད་ལྟར་དང་བས་འཕྲལ་གྱི་རྐྱེན་བསྣུན་པ་ལས་བྱུང་བ་དང་། མི་དགེ་བ་སྤངས་པས་རྣམ་སྨིན་གྱི་རྒྱུ་ལས་བྱུང་བའི་སྡུག་བསྔལ་དང་། ཞི་གནས་ཀྱིས་རྒྱུད་བརླན་ཏེ་ཁོང་ཁྲོ་སྤངས་པས་རྒྱུས་བྱས་པ་དང་། བདག་ལ་གནོད་པ་བྱས་སོ་བྱེད་དོ་བྱེད་པར་འགྱུར་རོ། །བདག་གི་མཛའ་བོ་ལ་གནོད་པ་བྱས་སོ་བྱེད་དོ་བྱེད་པར་འགྱུར་རོ། །བདག་གི་དགྲ་བོ་ལ་ཕན་པ་བྱས་སོ་བྱེད་དོ་བྱེད་པར་འགྱུར་རོ་ཞེས་པའི་ཀུན་ནས་མནར་སེམས་ཀྱི་གཞི་དགུ་མེད་པས་རྐྱེན་གྱིས་བྱས་པའི་ཡིད་མི་བདེ་ཡང་མེད་པས་སྡུག་བསྔལ་དག་མ་གཏོགས་པ་བཅོ་ལྔ་གཟུགས་སུ་གཏོགས་ཏེ། བསམ་གཏན་དང་པོ་ན་ཚང་བར་ཡོད་ལ་གཉིས་པ་ན་བདེ་བ་དང་གསུམ་པ་ན་ཡིད་བདེ་དང་བཞི་པ་དེ་གཉིས་ཀ་མེད་དོ། །དེ་དག་གི་སྟེང་དུ་གཟུགས་ཅན་ལྔ་དང་བདེ་བ་གཉིས་པོའང་མ་གཏོགས་པ་བརྒྱད་པོ་གཟུགས་མེད་དུ་གཏོགས་ལ། ཁམས་གསུམ་མ་གཏོགས་པ་ནི་ཟག་མེད་གསུམ་དང་དེ་དག་གི་གདགས་གཞི་དགུའོ། །དྲུག་པ་ནི་ཡིད་དང་ཚོར་བ་བདེ་བ་ཡིད་བདེ་བཏང་སྙོམས་གསུམ་ནི་མཐོང་སྤང་དང་མཚུངས་ལྡན་མཐོང་སྤང་དང་། ཟག་མེད་ནི་སྤང་བྱ་མ་ཡིན་པ་དང་། དེ་ལས་གཞན་སྒོམ་སྤང་སྟེ་རྣམ་པ་གསུམ་ཆར་དང་། གཉིས་ཀྱིས་སྤང་བར་བྱ་བ་ནི་ཡིད་མི་བདེ་བ་དང་། གཟུགས་ཅན་བདུན་སྲོག་དང་སྡུག་བསྔལ་ཏེ་དགུ་ནི་མཐོང་སྤང་མ་ཡིན་པའི་ཟག་བཅས་ཡིན་པས་བསྒོམས་པས་སྤང་བྱ་དང་། དད་སོགས་ལྔ་པོ་ནི་ཟག་མེད་ཡིན་པའི་ཆ་ནི་སྤང་པར་བྱ་བ་མིན་ཅིང་ཡང་ཞེས་པས་ཟག་བཅས་ཡིན་པ་ནི་སྒོམ་སྤང་དང་། ཀུན་ཤེས་བྱེད་སོགས་གསུམ་ནི་ཟག་མེད་ཡིན་པས་སྤང་བྱ་མིན་ནོ། །རྙེད་གཏོང་ལ་གཉིས་ལས། རྙེད་ཚུལ་ནི་འདོད་པར་སྐྱེ་གནས་དང་པོ་གསུམ་ནི་དབང་པོ་གཟུགས་ཅན་རིམ་གྱིས་སྐྱེ་བས་དང་པོར་སྐྱེ་སྲིད་ཀྱི་ཚེ་རྣམ་སྨིན་གྱི་ངོ་བོ་ལུས་དང་སྲོག་གི་དབང་པོ་གཉིས་རྙེད་དེ་མིག་སོགས་མེད་ཅིང་ཡིད་དང་བཏང་སྙོམས་སྐྱེ་བའི་སྲིད་པ་ཉོན་མོངས་ཅན་དུ་ངེས་པས་སོ། །བརྫུས་ཏེ་སྐྱེ་བས་ནི་གཉིས་ཁོ་ན་རྙེད་པ་མིན་ནོ། །དེ་ཡིས་ནི་མཚན་མེད་པ་བསྐལ་པ་དང་པོའི་མི་ལྟ་བུ་ཡིན་ན་མ་ཚང་བ་མེད་པར་གཟུགས་ཅན་ལྔ་གཅིག་ཅར་འགྲུབ་པས་དེ་དག་དང་སྲོག་སྟེ་དྲུག་གམ། མཚན་གཅིག་པ་དེ་དང་བདུན་ནམ། མཚན་གཉིས་པ་ལ་དེ་གཉིས་ཏེ་བརྒྱད་དོ། །དེ་སྐྱེ་གནས་བཟང་པོ་ཡིན་ན་མཚན་ཉིད་ཇི་ལྟར་འགྲུབ་ཅེ་ན། བདེ་འགྲོ་ན་མེད་ཀྱང་ངན་འགྲོར་ལས་ཀྱི་དབང་གིས་སོ། །གཟུགས་ན་བརྫུས་སྐྱེས་དང་པོ་ལྟར་དྲུག་གོ །གཟུགས་ལས་སྙོམས་འཇུག་དང་སྐྱེ་བའི་སྒོ་ནས་མཆོག་ཡིན་པས་གོང་མ་གཟུགས་མེད་པར་རྣམ་སྨིན་གྱི་ངོ་བོ་སྲོག་གཅིག་པུ་རྙེད་དོ། །རྣམ་སྨིན་གྱི་ངོ་བོ་ཁོ་ནའི་རྙེད་པ་འཆད་པ་ནི་གཏོང་བ་ལ་ཐམས་ཅད་སྨྲོས་པས་ཕན་ཚུན་མཚོན་ཏེ་གཉིས་ཀར་གཉིས་ཀ་གོ་བར་དགོངས་པའོ་ཞེས་འཆད་དོ། །གཏོང་བ་ནི་ཉོན་མོངས་ཅན་དང་ལུང་མ་བསྟན་གྱི་སེམས་ལ་གནས་ཏེ་གཟུགས་མེད་དག་ཏུ་འཆི་བ་ནི་སྲོག་དང་ཡིད་དང་བཏང་སྙོམས་ཉིད་གཅིག་ཅར་འགག་པར་འགྱུར་རོ། །གཟུགས་ན་སྔར་རྙེད་པའི་སྟེང་དུ་ཡིད་དང་བཏང་སྙོམས་བསྣན་ཏེ་བརྒྱད་དང་། འདོད་པར་དབང་པོ་གཟུགས་ཅན་གཅིག་ཅར་འགགས་པའི་བརྫུས་སྐྱེས་མཚན་གཉིས་པ་ནི་བཅུའམ། མཚན་གཅིག་དང་ལྡན་ན་དགུའམ། གཉིས་ཀ་མེད་ན་བརྒྱད་དང་། རིམ་གྱིས་འཆི་བའི་སྐྱེ་གནས་དང་པོ་གསུམ་པོ་དག་ལ་ནི་ལུས་དང་སྲོག་ཡིད་བཏང་སྙོམས་ཏེ་བཞི་པོ་གཅིག་ཅར་འགག་ལ། གཞན་ནི་སྔར་དུ་འགགས་པའི་ཕྱིར་རོ། །གལ་ཏེ་དགེ་བའི་སེམས་ལ་གནས་ཏེ་འཆི་ན་སྔར་གྱི་དྲུག་པོ་ཐམས་ཅད་དག་ཏུ་དད་སོགས་ལྔ་བསྣན་ལ་བརྒྱད་ལ་སོགས་པར་སྦྱར་རོ། །དགེ་སྦྱོང་ཚུལ་གྱི་འབྲས་བུ་བཞི་དབང་པོ་དུས་འཐོབ་ལ། འགྲེལ་པར་དབང་པོའི་སྐབས་སུ་དབང་པོའི་ཆོས་རྣམས་དཔྱད་པར་བྱ་སྟེ་ཞེས་གསུངས་པས་འདི་ཉིད་དཔྱོད་པ་སྐབས་སུ་བབ་པའི་ཕྱིར་སྟོན་ཏོ། །འདི་ལ་གཉིས་ལས། དངོས་ནི་འབྲས་བུ་འདུས་མ་བྱས་བཞི་ལས་མ་ཐ་རྒྱུན་ཞུགས་དང་ཡ་ཐ་དགྲ་བཅོམ་པ་སྟེ་འབྲས་བུ་ཐ་མ་དེ་གཉིས་ནི་དབང་པོ་དགུ་དགུས་འཐོབ་སྟེ། འདི་ལྟར་ཟག་མེད་ཀྱི་ལམ་བཅོ་ལྔ་པ་ནི་མཐོང་ལམ་སྟེ་དེའི་ཆ་ཀུན་ཤེས་བྱེད་པ་དང་། བཅུ་དྲུག་པ་ནི་སྒོམ་ལམ་སྟེ་དེའི་ཆ་ཀུན་ཤེས་པ་དང་། དེ་དག་ནི་རིམ་པ་བཞིན་རྐུན་པོ་འབྱིན་པ་དང་སྒོ་འཕར་གཅོད་པ་ལྟར་བར་ཆད་མེད་པ་དང་རྣམ་གྲོལ་གྱི་ལམ་སྟེ་བྲལ་བའི་ཐོབ་པ་འདྲེན་པ་དང་དེའི་རྟེན་བྱེད་པ་ཡིན་པའི་ཕྱིར་གཉིས་ཀས་འབྲས་བུ་དང་པོ་འཐོབ་ལ། དེར་དད་སོགས་དབང་པོ་ལྔ་དང་ཡིད་དང་། ཆགས་བཅས་ཡིན་པས་མི་ལྕོགས་མེད་ཀྱི་བཏང་སྙོམས་ཡོད་པས་དགུས་འཐོབ་བོ། །དེ་བཞིན་དུ་རྡོ་རྗེ་ལྟ་བུའི་ཏིང་ངེ་འཛིན་ནི་སྒོམ་ལམ་སྟེ་དེའི་ཆ་ཀུན་ཤེས་པ་དང་། རྣམ་གྲོལ་ཟད་ཤེས་ནི་མི་སློབ་པ་སྟེ་དེའི་ཆ་ཀུན་ཤེས་ལྡན་པ་དང་། དེ་གཉིས་ཀྱང་རིམ་པ་བཞིན་བྲལ་ཐོབ་འདྲེན་པ་དང་དེའི་རྟེན་བྱེད་པས་དེ་གཉིས་ཀས་དགྲ་བཅོམ་འཐོབ་སྟེ། དེར་ཀྱང་དད་སོགས་ལྔ་དང་ཡིད་དང་ལམ་ས་གང་ལ་བརྟེན་པའི་ཁྱད་པར་གྱིས་བསམ་གཏན་དང་པོ་དང་གཉིས་པའི་དངོས་གཞི་ལ་བརྟེན་ན་ཡིད་བདེ། གསུམ་པ་ལ་སེམས་བདེ། གཞན་བཏང་སྙོམས་ཀྱིས་དྲུག་ལ་བརྟེན་ན་བཏང་སྙོམས་ཏེ་དགུས་འཐོབ་བོ། །འབྲས་བུ་བར་པ་གཉིས་ལ་ནི་བདུན་དང་བརྒྱད་དང་དགུས་འཐོབ་པ་གསུམ་ཅར་ཡོད་པས་བདུན་གྱིས་འཐོབ་པ་ནི་མཐར་གྱི་ས་པ་ཞིག་སྟེ། དབང་པོ་རྣོ་བརྟུལ་གང་ཡང་རུང་བ་ཞི་གནས་སྤྱད་པའི་རིགས་ཅན་ཞིག་ཡིན་ན་འཇིག་རྟེན་པའི་ལམ་ཏིང་ངེ་འཛིན་ལ་དགའ་བས་མི་ལྕོགས་མེད་ཀྱི་འཇིག་རྟེན་པའི་ལམ་གྱིས་ཉོན་མོངས་པ་དྲུག་པ་སློང་བའི་བར་ཆད་མེད་པ་དང་རྣམ་གྲོལ་གྱི་ཚེ་འཐོབ་ལ། དེར་དད་སོགས་ལྔ་དང་ཡིད་དང་ས་དེའི་བཏང་སྙོམས་ཏེ་བདུན་ནོ། །བརྒྱད་ཀྱིས་འཐོབ་པ་ནི་དེ་ལྷག་མཐོང་སྤྱད་པའི་རིགས་ཅན་ཡིན་ན་ལམ་བདེན་པའི་རྣམ་པ་ལ་དགའ་བས་འཇིག་རྟེན་ལས་འདས་པའི་སྒོམ་ལམ་བསྐྱེད་ལ་དེའི་ཆ་ཀུན་ཤེས་པ་སྟེ་དེ་དང་བཅས་པས་འཐོབ་པས་བརྒྱད་དོ། །ཆགས་བྲལ་སྔོན་འགྲོ་ལ་གཉིས་ཀྱི་ཕལ་ཆེར་ལས་འདོད་ཆགས་དང་བྲལ་བ་ཞིག་ཡིན་ན་དགུས་འཐོབ་སྟེ་རྒྱུན་ཞུགས་ཇི་ལྟ་བ་བཞིན་ནོ། །ཕྱིར་མི་འོང་བདུན་གྱིས་འཐོབ་པ་ནི་མཐར་གྱི་ས་པ་དབང་པོ་རྟུལ་པོ་ཞིག་འཇིག་རྟེན་པའི་ལམ་གྱིས་ཉོན་མོངས་པ་དགུ་པ་སྤངས་པ་སྟེ་གཞན་ཕྱིར་འོང་བཞིན་ནོ། །བརྒྱད་ཀྱི་འཐོབ་པ་ནི་མཐར་གྱི་ས་པ་དང་དབང་པོ་རྟུལ་པོས་འཇིག་རྟེན་ལས་འདས་པའི་སྒོམ་ལམ་བསྐྱེད་ན་དེའི་ཆ་ཀུན་ཤེས་པ་དང་བཅས་པ་བརྒྱད་དམ། དེ་ཉིད་དབང་པོ་རྣོན་པོས་འཇིག་རྟེན་པའི་སྒོམ་ལམ་བསྐྱེད་ན་བར་ཆད་མེད་པ་དགུ་པ་ཚུན་ཆད་ཀྱི་ཚེ་ཉེར་བསྡོགས་ཀྱི་བཏང་སྙོམས་དང་བདུན་དང་། རྣམ་གྲོལ་དགུ་པའི་ཚེ་དངོས་གཞིའི་ཡིད་བདེ་མངོན་དུ་བྱེད་པས་དེ་དང་བརྒྱད་དོ། །དགུས་འཐོབ་པ་ནི་འདོད་པ་ལས་ཆགས་པ་དང་བྲལ་བ་སྔོན་དུ་འགྲོ་བ་སྟེ་རྒྱུན་ཞུགས་དང་འདྲ་བ་ལས། ཁྱད་པར་ཚོར་བ་ནི་དང་པོ་དང་གཉིས་པའི་དངོས་གཞི་ལ་བརྟེན་ན་ཡིད་བདེ། གསུམ་པ་ལ་སེམས་བདེ། གཞན་གསུམ་ལ་བཏང་སྙོམས་འབྱུང་བས་དགུའམ། མཐར་གྱིས་པ་དགུའི་བར་ཆད་མེད་པའི་ཚེ་སྔ་མ་བཞིན་བརྒྱད་དང་། དབང་པོ་རྣོ་བས་རྣམ་གྲོལ་ཐ་མའི་ཚེ་དངོས་གཞིའི་ཡིད་བདེར་སྤོས་པ་དང་དགུའོ། །བརྩད་སྤང་ལ་གསུམ་ལས། རྒོལ་བ་ནི་ཡེ་ཤེས་ལ་འཇུག་པ་ལས། དབང་པོ་དུ་ཞིག་གིས་དགྲ་བཅོམ་པ་འཐོབ་ཅེ་ན། སྨྲས་པ་བཅུ་གཅིག་གིས་འཐོབ་བོ་ཞེས་བཤད་པ་དང་འགལ་ལོ་ཞེ་ན། ལན་དངོས་ན་འདིར་དགྲ་བཅོམ་དགུས་འཐོབ་ན་ལན་གཅིག་འཐོབ་པའི་དབང་དུ་བྱས་ལ། བཅུ་གཅིག་དག་གིས་དགྲ་བཅོམ་པ་ཉིད་འཐོབ་པར་བཤད་པ་ནི་དབང་རྟུལ་འགའ་ཞིག་ཉམས་ཤིང་ཉམས་པ་སོར་ཆུད་པར་བྱེད་ན་བཅུ་གཅིག་གིས་ཐོབ་པ་སྲིད་པའི་ཕྱིར་དེའི་དབང་དུ་བྱས་ནས་བཤད་པ་ཡིན་པས་འགལ་བ་མེད་དོ། །དེ་ནི་འདི་ལྟར་ཐོག་མར་ས་དྲུག་གང་རུང་གི་བཏང་སྙོམས་དང་བཅས་པ་དགུས་ཐོབ་ལ། དེ་བསམ་གཏན་གཉིས་པའམ་གསུམ་པ་ཡན་ཆད་ལས་ཉམས་ནས་སོར་ཆུད་པར་བྱེད་པའི་ཚེ་དང་པོའམ་གཉིས་པ་ལ་བརྟེན་ཏེ་ཡིད་བདེ་དང་བཅས་པ་དགུས་ཐོབ་ན་སྔར་མེད་པའི་དེ་བསྣན་ཏེ་བཅུ་དང་། ཡང་བཞི་པ་ཡན་ཆད་ལས་ཉམས་ནས་གསུམ་པའི་བདེ་བ་དང་བཅས་པ་དགུས་ཐོབ་ན་དེ་དང་བཅུ་གཅིག་གོ །དེ་ཉིད་ལན་དུ་མར་ཉམས་ཀྱང་དགྲ་བཅོམ་ཐོབ་བྱེད་ཀྱི་དབང་པོ་དེ་དག་ལས་མེད་པས་བཅུ་གཅིག་པས་མང་བ་མི་སྲིད་དོ། །ལན་གྱི་ཁྱད་པར་ལས་བརྩད་སྤང་ནི། འོ་ན་ཕྱིར་མི་འོང་ཡང་ལན་དུ་མར་ཉམས་པ་སོར་ཆུད་པར་བྱེད་པ་སྲིད་པས་བཅུ་གཅིག་འཐོབ་སྲིད་པར་འགྱུར་རོ་ཞེ་ན་མ་ཡིན་ཏེ་ཕྱིར་མི་འོང་གི་འབྲས་བུ་ལས་ཉམས་ན་གསུམ་པའི་བདེ་བ་མེད་ལ་དེ་ཡོད་ན་དེ་ལས་ཉམས་པ་མ་ཡིན་པས་དེ་ཉམས་ཕན་ཆད་བདེ་བའི་དབང་པོས་མི་འཐོབ་པའི་ཕྱིར་དང་། ཡིད་བདེས་ཀྱང་མི་འཐོབ་སྟེ། ཁ་ཅིག་ན་རེ་ཉམས་པ་ནི་དབང་པོ་རྟུལ་པོ་ཡིན་པས་རྣམ་གྲོལ་ཐ་མའི་ཚེ་དངོས་གཞིའི་ཡིད་བདེར་སྤོང་མི་ནུས་པས་སོ་ཞེས་ཟེར་བ་ལ། རྒྱལ་པོའི་སྲས་ཀྱིས་ཉམས་ནས་དབང་པོ་སྦྱངས་ཏེ་སོར་ཆུད་པར་བྱེད་ན་དངོས་གཞི་ལ་འཇུག་པ་སྲིད་ཀྱང་སྔར་གྱི་བརྒྱད་དམ་དགུས་འཐོབ་པ་ཉིད་ཡིན་ནོ་ཞེས་གསུངས་པས་དེ་ལྟར་གཟུང་ངོ་། །ཆགས་བྲལ་སྔོན་འགྲོ་ནི་ལམ་གཉིས་ཀྱིས་བརྟན་པར་བྱས་པས་ཉམས་པ་མེད་པས་སྔར་བདེ་བ་དང་བཅས་པའི་དགུས་ཐོབ་ཅིང་ཕྱིས་མི་ལྕོགས་མེད་དང་དངོས་གཞིའི་ཚོར་བ་གཉིས་ཏེ་བཅུ་གཅིག་གིས་འཐོབ་པ་ཡང་མི་སྲིད་ལ། དེ་ཉིད་མི་ལྕོགས་མེད་ལ་བརྟེན་ཏེ་མཐོང་ལམ་བསྐྱེད་ནས་སྐད་ཅིག་བཅུ་དྲུག་པ་ལ་དང་པོའི་དངོས་གཞི་ལ་འཇུག་པའང་མ་ཡིན་ཏེ། དེ་ནི་བདེན་པ་རྫོགས་པར་མཐོང་བ་ལ་གུས་ཀྱི་དངོས་གཞི་ཐོབ་ཟིན་པས་གུས་པ་མེད་པའི་ཕྱིར་རོ། །དབང་པོའི་ལྡན་ཚུལ་ལ་གཉིས་ལས། ངེས་ལྡན་ནི་དབང་པོ་གང་དང་ལྡན་ན་གདོན་མི་ཟ་བར་དབང་པོ་དུ་དང་ལྡན་པ་ཡིན་ཞེ་ན། བཏང་སྙོམས་དང་ལྡན་པ་ལ་ནི་དེ་དང་སྲོག་ཡིད་དང་ངེས་པར་གསུམ་ལྡན་ལ། དེ་བཞིན་དུ་སྲོག་དང་ནི་ཡིད་དང་ལྡན་པ་ལ་ཡང་ངེས་པར་གསུམ་གསུམ་ལྡན་ནོ། །གཞན་ནི་ལྡན་པར་མ་ངེས་ཏེ། འདོད་པ་ན་ལུས་ལས་གཞན་པའི་གཟུགས་ཅན་དྲུག་ནི་དེ་དག་མ་ཐོབ་པ་ནུར་ནུར་པོ་ལ་སོགས་པ་དང་། ཉམས་པ་དང་། ལོང་བ་ལ་སོགས་པ་དང་། རིམ་གྱིས་འཆི་བ་ན་མི་ལྡན་ལ། ཡིད་མི་བདེ་འདོད་ཆགས་དང་བྲལ་བ་དང་། དད་སོགས་དགེ་རྩ་ཆད་པ་ལ་མི་ལྡན་ཞིང་གཟུགས་ན་ཕོ་མོ་དང་། སྡུག་བསྔལ་གཉིས་དང་། གཟུགས་མེད་ན་གཟུགས་ཅན་བདུན་དང་སྡུག་བསྔལ་གཉིས་མི་ལྡན་ལ། གསུམ་པ་དང་བཞི་པ་ཡན་ཆད་ཀྱི་བྱིས་པ་ལ་རིམ་པ་བཞིན་ཡིད་བདེ་དང་བདེ་བ་མི་ལྡན་པ་དང་། ཁམས་གསུམ་ཅར་གྱི་བྱིས་པ་ལ་ཟག་མེད་གསུམ་མི་ལྡན་ནོ། །བདེ་བ་དང་ལྡན་པ་ནི་བསམ་གཏན་བཞི་པ་ཡན་ཆད་ཀྱི་བྱིས་པ་རྣམས་ལ་རང་ས་ན་མེད་ཅིང་འོག་སའི་སྤངས་ལ་ལམ་ཟག་མེད་དང་མི་ལྡན་པས་དེ་དག་མ་གཏོགས་པ་སྟེ། དེ་ལ་དེ་ཉིད་དང་སྲོག་ཡིད་བཏང་སྙོམས་ཏེ་བཞི་དང་ལྡན་ཞིང་གཞན་མ་ངེས་པ་ནི་སྔར་བཞིན་ལས་བདེ་བ་དང་ལྡན་ལ་ཡིད་བདེ་མི་ལྡན་པ་ནི་གསུམ་པའི་བྱིས་པའོ། །ལུས་ལྡན་འདོད་པ་དང་གཟུགས་ཀྱི་གང་ཟག་སྟེ་དེ་ལ་ལུས་དང་སྲོག་སོགས་ཏེ་བཞི་དང་ལྡན་ནོ། །མིག་སོགས་བཞི་དང་ལྡན་པ་ལ་རང་རང་དང་ཁྱབ་བྱེད་ལུས་དང་སྲོག་སོགས་གསུམ་སྟེ་ལྔ་དང་ལྡན་ལ། ཡིད་བདེ་དང་ལྡན་པ་བསམ་གཏན་གསུམ་པ་ཡན་ཆད་ཀྱི་བྱིས་པ་ལས་གཞན་པ་སྟེ་དེ་ལ་ཡང་རང་དང་བདེ་བ་དང་སྲོག་སོགས་གསུམ་སྟེ་ལྔ་དང་ལྡན་ནོ། །གསུམ་པ་མ་ཐོབ་ཅིང་གཉིས་པར་སྐྱེས་པ་ལ་ནི་གསུམ་པའི་ཉོན་མོངས་ཅན་ཏེ། རྒྱལ་པོའི་སྲས་ཀྱིས། གྲུབ་པའི་མཐའ་ནི་སེམས་ཅན་ས་འོག་མར་སྐྱེས་པ་ཐམས་ཅད་ནི་ས་གོང་མའི་ཉོན་མོངས་ཅན་མ་སྤངས་པ་དང་ལྡན་ནོ་ཞེས་གསུངས་པའི་ཕྱིར་རོ། །དེ་ཡང་འདོད་པ་ན་རང་དང་བསམ་གཏན་དང་པོ་དང་གསུམ་པའི་དགེ་བ་དང་ཉོན་མོངས་ཅན་ཅི་རིགས་པ་དང་། དང་པོ་ནི་རང་དང་གསུམ་པའི་དང་། གཉིས་པ་ནི་གསུམ་པའི་སེམས་མ་ཐོབ་ན་དེའི་ཉོན་མོངས་ཅན་དང་ཐོབ་ན་དགེ་བ་དང་། གསུམ་པ་ནི་འཕགས་པ་ལ་ཟག་མེད་དང་བཅས་པ་གསུམ་དང་། བཞི་པ་ཡན་ཆད་ཀྱི་འཕགས་པ་ལ་ཟག་མེད་ཁོ་ན་ལྡན་ནོ། །འོ་ན་བསམ་གཏན་གསུམ་པ་ཡན་ཆད་ཀྱི་འཕགས་པ་ལ་ཡིད་བདེ་མི་ལྡན་པར་འགྱུར་ཏེ་དེ་ན་ཡིད་བདེ་མེད་པའི་ཕྱིར་རོ་ཞེ་ན། དེ་མངོན་གྱུར་དུ་མེད་ཀྱང་འཕགས་པ་ནི་འདོད་པ་དང་གཉིས་པ་ལས་འདོད་ཆགས་དང་བྲལ་བ་ན་གདོན་མི་ཟ་བར་ཡིད་བདེ་དང་བདེ་བའི་དབང་པོ་ཐོབ་པས་དེ་དང་ལྡན་པའི་ཕྱིར་རོ། །རྒྱལ་སྲས་ཀྱིས། འདི་ལྟར་འཕགས་པ་ནི་འདོད་པ་ལས་འདོད་ཆགས་དང་བྲལ་བ་ན་གདོན་མི་ཟ་བར་ཡིད་བདེ་བའི་དབང་པོ་འཐོབ་ལ། བསམ་གཏན་གཉིས་པ་ལས་འདོད་ཆགས་དང་བྲལ་བ་ན་ཡང་བདེ་བའི་དབང་པོ་འཐོབ་བོ་ཞེས་སོ། །འདིས་ནི་བདེ་ལུས་ལྡན་ལ་བཞི་དག་དང་། །ཞེས་པའི་སྐབས་སུ་བཞི་པ་ཡན་ཆད་དུ་སྐྱེས་པའི་འཕགས་པ་ལ་བདེ་བའི་དབང་པོ་དང་མི་ལྡན་པར་དོགས་པ་ཡང་བསལ་བ་ཡིན་ནོ། །དེའི་ཚེ་ཡིད་བདེ་ཐོབ་ཀྱང་དབང་པོ་རྟུལ་པོས་འདོད་པ་ལས་འདོད་ཆགས་དང་བྲལ་བའི་རྣམ་གྲོལ་ཐ་མལ་དངོས་གཞིའི་ཡིད་བདེར་ཚོར་བ་སྤོ་ནུས་པར་ཐལ་བའི་སྐྱོན་ནི་མེད་དེ། འདོད་པ་ལས་འདོད་ཆགས་དང་བྲལ་བ་ན་ཡིད་བདེ་ཐོབ་པ་ནི་དེའི་ཐོབ་པ་སྐྱེ་བ་ཡིན་ལ། དངོས་གཞིའི་ཡིད་བདེར་ཚོར་བ་སྤོ་བ་ནི་དེ་ཉིད་མངོན་གྱུར་སྐྱེས་པ་སྟེ་དེ་དབང་རྟུལ་གྱིས་དཀའ་བའི་ཕྱིར་རོ། །ཡང་འབྲས་བུ་ཐོབ་པ་དང་དབང་པོ་སྦྱངས་པ་ན་སྔར་གྱི་ཡིད་བདེ་བཏང་བའི་ཕྱིར་དེ་མི་ལྡན་པར་འགྱུར་རོ་ཞེ་ན། དེ་བཏང་ཡང་གསར་དུ་ཐོབ་པ་མ་བཏང་བའི་ཕྱིར་རོ། །སྡུག་བསྔལ་དང་ལྡན་པ་ནི་འདོད་པའི་གང་ཟག་ཏེ་དེ་ལ་ཡིད་མི་བདེ་ལས་གཞན་པའི་ཚོར་བ་བཞི་དང་སྲོག་ལུས་ཡིད་དེ་བདུན་དང་ལྡན་ནོ། །མོའི་དབང་པོ་དང་སོགས་ཁོང་ནས་ཕོ་དབང་དང་ཡིད་མི་བདེ་དང་དད་སོགས་ལྔའོ། །དེ་དག་དང་ལྡན་པ་ལ་ནི་བརྒྱད་བརྒྱད་ལྡན་ཏེ། འདི་ལྟར་དང་པོ་གསུམ་དང་ལྡན་པ་ནི་འདོད་པའི་རྟེན་ཅན་ཡིན་པས་སྡུག་བསྔལ་ལྡན་བདུན་པོའི་སྟེང་དུ་རང་རང་བསྣན་པའོ། །དད་སོགས་དང་ལྡན་པ་ནི་དགེ་རྩ་ཆད་པ་ལས་གཞན་པའི་ཁམས་གསུམ་པ་སྟེ་དེ་ནི་སེམས་ཅན་ཡིན་པས་སྲོག་སོགས་གསུམ་དང་ལྔ་པོ་ཕན་ཚུན་འབྲལ་མི་ཤེས་པས་དེ་དག་དང་བཅས་པའོ། །ཀུན་ཤེས་པའི་དབང་པོ་དང་ལྡན་པ་སྒོམ་ལམ་པ་དང་ཀུན་ཤེས་ལྡན་པའི་དབང་པོ་དང་ལྡན་པ་མི་སློབ་པ་སྟེ་དེ་ལ་གདགས་བཞི་དགུ་དང་སྲོག་དང་རང་རང་སྟེ་བཅུ་གཅིག་དང་ལྡན་ནོ། །ཀུན་ཤེས་བྱེད་པའི་དབང་པོ་དང་ལྡན་པ་ནི་མཐོང་ལམ་པ་སྟེ་དེ་ལ་གདགས་གཞི་དགུ་དང་འདོད་པའི་རྟེན་ཅན་དུ་ངེས་པས་ལུས་སྲོག་སྡུག་བསྔལ་དང་བཅས་པ་སྟེ་བཅུ་གསུམ་དག་དང་ལྡན་པ་ཡིན་ལ། གཞན་མི་ལྡན་པ་སྔར་བཞིན་ནོ། །འོ་ན་ཕོ་མོའི་དབང་པོ་གང་རུང་ཅིག་དང་མི་ལྡན་ན་མཐོང་ལམ་མི་སྐྱེ་བས་དེ་གཉིས་གང་རུང་ཞིག་ཀྱང་བསྣན་པར་བྱའོ་ཞེ་ན། ཁ་ཅིག་ན་རེ་སྦྱོར་ལམ་སྔར་གོམས་པ་ཞིག་རིམ་གྱིས་འཆི་བ་ན་ཕོ་མོའི་དབང་པོ་འགགས་པའི་ཚེ་མཐོང་ལམ་སྐྱེས་ན་མི་ལྡན་ནོ་ཞེས་ཏེ་ལན་བཟང་པོ་མ་ཡིན་ནོ། །གཞན་དག་ནི་མཚན་གཉིས་བྱུང་བས་སྡོམ་པ་གཏོང་གི་ཉམས་པས་ནི་མ་ཡིན་ནོ་ཞེས་པའམ། འགའ་ཞིག་ནི་གང་ཟག་སྤྱིའི་དབང་དུ་བྱས་པ་ཡིན་པས་སྐྱོན་མེད་ཅེས་ཟེར་རོ། །དེའི་ཕྱིར་ཕོ་མོ་གཉིས་ཀ་དེ་གཉིས་ཕན་ཚུན་མ་ཁྱབ་ཅིང་གང་རུང་ཅིག་ཅེས་པ་ནི་ངེས་ལྡན་གྱི་དོན་མ་ཡིན་པར་སྣང་ངོ་། །སྲིད་ལྡན་ནི་འདོད་པ་ན་དེ་དགེ་རྩ་ཆད་ནས་མེད་པ་ཞིག་འཆི་ཀར་ནང་ན་དབང་པོ་ཉུང་བར་ལྡན་པ་ལ་ལུས་དང་དེ་ཆགས་བཅས་ཡིན་པས་ཚོར་བ་ལྔ་དང་སྲོག་ཡིད་དེ་བརྒྱད་དང་ལྡན་ལ། གཟུགས་མེད་ཀྱི་བྱིས་པ་ནི་བརྡ་དང་བླང་དོར་གྱི་དམིགས་དང་སྤང་བླང་གི་དོན་ལ་ཤེད་མ་བྱེ་བ་གསུམ་ལས་ཐ་མ་སོ་སོའི་སྐྱེ་བོ་སྟེ་དེ་ལའང་གྲངས་དེ་བཞིན་དུ་བརྒྱད་དང་ལྡན། བཏང་སྙོམས་སྲོག་ཡིད་དང་དགེ་བ་ཡིན་པའི་དད་སོགས་ལྔ་པོ་རྣམས་སོ། །གང་ཟག་འགའ་ཞིག་ལ་དབང་པོ་ཤིན་ཏུ་མང་པོར་ལྡན་པ་ལ་བཅུ་དགུ་སྟེ་དྲི་མ་མེད་པ་གསུམ་པོ་རྣམས་མ་གཏོགས་སོ། །དེ་ཡང་མཚན་གཉིས་པ་དབང་པོ་གཟུགས་ཅན་ཚང་ཞིང་དགེ་རྩ་མ་ཆད་པ་ཞིག་གོ །གཞན་ཡང་འཕགས་པ་ཆགས་བཅས་ཏེ་དེ་ལ་ཡང་བཅུ་དགུ་ལྡན་པ་སྲིད་དེ། མཚན་གཉིས་པ་སྡོམ་པའི་རྟེན་དུ་མི་རུང་ན་ལམ་ལྟ་ཅི་སྨྲོས་ཏེ་དེའི་ཕྱིར་འཕགས་པ་མཚན་གཉིས་པ་མི་སྲིད་པས་མཚན་གཅིག་དང་དྲི་མེད་སྔ་ཕྱིའམ་ཐ་མ་གཉིས་མ་གཏོགས་པའོ། །གཉིས་པ་འདུས་བྱས་ཀྱི་ཆོས་སྐྱེ་ཚུལ་རྒྱས་པར་བཤད་པ་ནི། འགྲེལ་པར། ད་ནི་འདི་དཔྱད་པར་བྱ་སྟེ། ཅི་འདུས་བྱས་ཀྱི་ཆོས་འདི་དག་ཇི་ལྟར་མཚན་ཉིད་ཐ་དད་པ་དེ་བཞིན་དུ་ཐ་དད་པར་སྐྱེ་བ་ཞིག་ཡིན་ནམ། འོན་ཏེ་ཁ་ཅིག་ངེས་པར་ལྷན་ཅིག་སྐྱེ་བ་ཡང་ཡོད་ཅེ་ན་ཞེས་གསུངས་པའི་མཚན་ཉིད་ནི་རང་བཞིན་ནམ་གཟུགས་དང་ཚོར་བ་ལ་སོགས་པའི་ཐ་སྙད་བྱར་རུང་གི་རྣམ་འཇོག་སྐྱོན་མེད་དེ། དེའི་ལན་དུ། སྨྲས་པ་ཡོད་དེ་ཞེས་འབྱུང་བས་ངེས་པར་ལྷན་ཅིག་སྐྱེ་བ་དག་འདིར་སྟོན་ཏོ། །དེ་ལ་སྤྱིར་ཤེས་བྱ་ཐམས་ཅད་གཞི་ལྔས་བསྡུས་ཏེ། གཟུགས་དང་སེམས་དང་སེམས་ལས་བྱུང་བ་དང་མི་ལྡན་པ་འདུ་བྱེད་དང་འདུས་མ་བྱས་ཀྱི་གཞིའོ། །འདུས་མ་བྱས་ནི་གང་དང་ཡང་ལྷན་ཅིག་སྐྱེ་བ་མེད་དོ། །དེ་ལས་གཞན་ལྷན་ཅིག་སྐྱེ་ཚུལ་འཆད་པ་ལ་དངོས་དང་། ཞར་ལ་རྒྱུ་རྐྱེན་འབྲས་བུ་དང་བཅས་པ་ལ་གཉིས་ལས། དང་པོ་ལ་གཉིས་ཀྱི་གཟུགས་ཅན་ངེས་པར་ལྷན་ཅིག་སྐྱེ་ཚུལ་ལ་གཉིས་ལས། དངོས་ནི་འདོད་ཁམས་ན་དབང་པོའི་རྡུལ་མེད་པ་དང་སྒྲའི་རྡུལ་ཡང་མེད་པའི་ཕྲ་རབ་སྟེ་བསགས་པའི་གོང་བུ་ཆུང་མཐར་གྱུར་པ་གཅིག་ལ་འབྱུང་བ་བཞི་དང་གཟུགས་དྲི་རོ་རེག་བྱའི་རྡུལ་ཏེ་རྫས་བརྒྱད་ངེས་པར་ལྷན་ཅིག་སྐྱེའོ། །ལུས་དབང་དང་ལྡན་པ་ལ་དེ་ཉིད་བསྣན་པས་རྫས་དགུའོ། །དེ་དབང་པོ་གཞན་དང་ལྡན་ན་རྫས་བཅུའོ། །དེ་སྒྲ་དང་བཅས་ན་རྫས་བཅུ་གཅིག་གོ །གཟུགས་ཀྱི་ཁམས་ན་དྲི་རོ་གཉིས་མེད་ལ་གཞན་སྔར་བཞིན་ནོ། །བརྩད་སྤང་ལ་གཉིས་ཀྱི་དང་པོ་ནི། བསགས་པའི་གོང་བུ་གཅིག་ལ་འབྱུང་བ་རྣམས་འབྲལ་མི་ཤེས་པར་ཡོད་པའི་ཕྱིར་ཁ་ཅིག་ནི་སྲ་བ་དང་། ཁ་ཅིག་ནི་གཤེར་བ་ལ་སོགས་པར་དམིགས་པ་མི་འཐད་དོ་ཞེ་ན། བྱེ་བྲག་ཏུ་སྨྲ་བ་ན་རེ། དེ་ནི་ནུས་པའི་སྒོ་ནས་ཡིན་ཏེ་ཕྱེད་ལ་ལན་ཚྭ་ཕྱེ་མའི་རོ་བཞིན་ནོ། །གཞན་ཡང་བྱེད་ལས་ནི་ངོ་བོ་དང་ཐ་མི་དད་པར་འཇུག་པས་སའི་ཁམས་ལ་སོགས་པའི་བྱེད་ལས་དམིགས་པའི་ཕྱིར་དང་། རྐྱེན་དང་ཕྲད་ན་མངོན་དུའང་འགྱུར་བའི་ཕྱིར་རོ་ཞེས་ཟེར་རོ། །མདོ་སྡེ་པ་ན་རེ། ས་བོན་གྱི་སྒོ་ནས་ཡིན་གྱི་ངོ་བོའི་སྒོ་ནས་མ་ཡིན་ཏེ། མདོ་ལས། ཤིང་འདི་ལ་ཁམས་སྣ་ཚོགས་ཡོད་དེ་ཞེས་གསུངས་པའི་ཕྱིར་ཏེ། དེས་ན་ས་བོན་གྱི་སྒོ་ནས་ཐ་མི་དད་པར་ཡོད་ཀྱང་ཁ་ཅིག་སྲ་བ་དང་ཁ་ཅིག་གཤེར་བ་ལ་སོགས་པར་དམིགས་པ་འཐད་པ་ཡིན་ནོ་ཞེས་ཟེར་རོ། །གཉིས་པ་ནི། རྫས་བརྒྱད་ཅེས་པ་ལ་སོགས་པ་རྡུལ་གྱི་རྫས་ལ་རྫས་སུ་གཟུང་ངམ། སྐྱེ་མཆེད་ཀྱི་རྫས་ལ་རྫས་སུ་གཟུང་། དང་པོ་ལྟར་ན་དབྱིབས་ཀྱང་ཡོད་པས་གྲངས་ཉུང་བ་དང་། གཉིས་པ་ལྟར་ན་འབྱུང་བ་བཞི་ཅར་རེག་བྱའི་སྐྱེ་མཆེད་ཡིན་པས་གྲངས་མང་བར་འགྱུར་རོ་ཞེ་ན། འབྱུང་གྱུར་ནི་གཉིས་པ་ལྟར་ཡིན་ལ། འབྱུང་བ་ནི་དང་པོ་ལྟར་ཡིན་པས་སྐྱོན་མེད་དོ། །དེ་ཉིད་གྲངས་མང་པོ་ཡོད་ཀྱང་དེ་དག་གི་རིགས་ལས་མི་འདའོ། །གཟུགས་ཅན་མ་ཡིན་པ་ངེས་པར་ལྷན་ཅིག་སྐྱེ་ཚུལ་ལ་གཉིས་ཀྱི་མདོར་བསྟན་པ་ནི། སེམས་དང་སེམས་བྱུང་གི་གཞི་ནི་ངེས་པར་ལྷན་ཅིག་སྐྱེ་སྟེ་ཕན་ཚུན་མེད་ན་མི་འབྱུང་བ་ཡིན་པའི་ཕྱིར་རོ། །དེའི་ཕྱིར་མདོ་ལས། སེམས་ལས་བྱུང་བ་མེད་པ་ཡི། །སེམས་ནི་ནམ་ཡང་མི་འབྱུང་སྟེ། །ཉི་མ་དང་ནི་འོད་ཟེར་བཞིན། །དེ་དག་ཉིད་དང་ལྷན་ཅིག་འཇུག །ཅེས་གང་གསུངས་པ་ལྟ་བུའོ། །དེ་བཞིན་དུ་ཆོས་གང་ཡིན་ཡང་རུང་སྐྱེ་བ་དེ་ཐམས་ཅད་ནི་རང་འདུས་བྱས་སུ་འཇོག་བྱེད་ཀྱི་མཚན་ཉིད་དང་ལྷན་ཅིག་སྐྱེ་ལ་ཐོབ་པ་ཡང་ཐོབ་བྱའི་ཆོས་རྒྱུད་དུ་གཏོགས་པ་དང་ལྷན་ཅིག་སྐྱེའོ། །འདི་ནི་རང་དང་ལྷན་ཅིག་དུས་མཉམ་གྱི་ཐོབ་པའི་དབང་དུ་བྱས་པ་སྟེ་སྔ་ཕྱིར་སྐྱེ་བའི་ཐོབ་པ་རྣམས་ནི་དེ་ལྟ་མ་ཡིན་ནོ་སྙམ་མོ། །འམ་ཞེས་པ་ནི་རྒྱུད་དུ་གཏོགས་པ་དང་ལྷན་ཅིག་སྐྱེའི་དེ་མ་ཡིན་པ་དང་ལྷན་ཅིག་མི་སྐྱེའོ་ཞེས་བྱེ་བྲག་ཏུ་བྱ་བའི་ཕྱིར་སྨྲོས་སོ། །དེ་ནི་འདི་ལྟར་འགོག་པ་གཉིས་ལ་ཐོབ་པ་ཡོད་ཀྱང་དེ་ལ་སྐྱེ་བ་མེད་པས་དེ་དང་ལྷན་ཅིག་མི་སྐྱེ་ལ། རྒྱུད་དུ་གཏོགས་པ་མ་ཡིན་པ་ལ་ཐོབ་པ་མེད་པའི་ཕྱིར་རོ། །རྒྱས་བཤད་ལ་གཉིས་ཀྱི་མཚུངས་ལྡན་སྐྱེ་བ་རྒྱས་བཤད་ལ་བཞི་ལས། དང་པོ་ངེས་པ་ལ་བརྩམ་པའི་རབ་དབྱེ་ལ་གཉིས་ཀྱི་མདོར་བསྟན་པ་ནི། སེམས་ལས་བྱུང་བ་ཞེས་གང་གསུངས་པ་དེ་གང་དག་ཅེ་ན། སེམས་བྱུང་ངེས་པ་དག་ནི་སྡེ་ཚན་རྣམ་པ་ལྔ་སྟེ་སེམས་ཀྱི་ས་མང་པོ་པ་ལ་སོགས་པ་ཐ་དད་ལྔ་ཡོད་པའི་ཕྱིར་རོ། །དེ་དག་ལ་ས་མང་པོ་པར་འཆད་པ་ནི་ས་ནི་གོ་སྐབས་ཀྱི་ཡུལ་ཏེ་ཞེས་པས་འདི་དག་དེ་དང་ལྷན་ཅིག་སྐྱེ་བའི་གོ་མི་འགོག་པར་སྐབས་མང་པོ་ནས་འབྱུང་བའི་ཕྱིར་སེམས་ཀྱི་ས་མང་པོ་པ་ཡིན་ལ། དེ་བཞིན་དུ་གཞན་ལའང་སྦྱར་རོ། །ཉོན་མོངས་ཆུང་ངུའི་ས་པའི་དོན་ནི་འོག་ཏུ་འཆད་དོ། །རྒྱས་བཤད་ལ་གཉིས་ཀྱི་སྤྱི་དོན་ལ་བདུན་ལས། མཚན་ཉིད་ནི་རང་དང་མཚུངས་པར་ལྡན་པའི་སེམས་དང་མཚུངས་ལྡན་ལྔས་མཚུངས་པའོ། །དེ་ནི་སེམས་དང་རྟེན་གཅིག་པས་རྟེན་མཚུངས་པ་དང་། དམིགས་ཡུལ་གཅིག་པས་དམིགས་པ་མཚུངས་པ་དང་། དེའི་བྱེ་བྲག་གཅིག་འཛིན་པར་མཚུངས་པར་རྣམ་པ་མཚུངས་པ་དང་། སྐྱེ་འགག་གནས་པ་དང་དུས་ཙམ་གཅིག་བར་མཚུངས་པས་དུས་མཚུངས་པ་དང་། རིགས་མཐུན་རྫས་རེ་རེ་བར་མཚུངས་པས་རྫས་མཚུངས་པ་སྟེ། བྱེ་བྲག་ཏུ་སྨྲ་བ་ལྟར་ན་རྒྱུད་གཅིག་ལ་དུས་གཅིག་ཏུ་རྣམ་ཤེས་གཉིས་ལ་སོགས་པ་མི་འབྱུང་ཞིང་། དེ་ལྟར་འབྱུང་བར་སྣང་བ་སྐད་ཅིག་གིས་འཕོ་འཇུག་མ་རྟོགས་པས་འགལ་མེ་མྱུར་དུ་བསྐོར་བ་ལ་འཁོར་ལོར་འཁྲུལ་བ་བཞིན་ནོ། །དེའི་ཕྱིར་སེམས་བྱུང་ཡང་རིགས་འདྲ་གཉིས་ལ་སོགས་པ་མི་འབྱུང་བར་འདོད་དོ། །སྡེ་པ་གཞན་དག་ནི་རྒྱུད་གཅིག་པ་དུས་གཅིག་ཅར་རྣམ་ཤེས་རིགས་མི་འདྲ་དུ་མ་འབྱུང་སྟེ། རྒྱན་སྟུག་པོ་ལས། ཟླ་བ་སྐར་མའི་ཚོགས་དང་ནི། །ལྷན་ཅིག་མཁའ་ལ་གནས་པ་ལྟར། །དེ་བཞིན་ཀུན་གཞི་རྣམ་ཤེས་ཀྱང་། །རྣམ་ཤེས་བདུན་དང་ལྷན་ཅིག་གནས། །ཞེས་པ་དང་། སུམ་ཅུ་པ་ལས། ལྔ་རྣམས་རྩ་བའི་རྣམ་ཤེས་ལས། །ཇི་ལྟ་རྐྱེན་ལས་འབྱུང་བ་ནི། །རྣམ་ཤེས་ལྷན་ཅིག་གམ་མ་ཡིན། །ཆུ་ལ་རླབས་རྣམས་ཇི་བཞིན་ནོ། །ཞེས་པ་ལྟར་འཆད་དོ། །རྫས་དང་བཏགས་པ་ནི་བྱེ་བྲག་ཏུ་སྨྲ་བས་གཞུང་འདིར་སྨྲོས་པའི་སུམ་ཅུ་རྩ་བརྒྱད་དང་མ་ངེས་པ་བརྒྱད་དེ་བཞི་ཅུ་རྩ་དྲུག་དང་། འཆད་པ་པོ་དག་གཞི་ཕྲན་ཚེགས་ནས་འབྱུང་བའི་མི་དགའ་བ་དང་གླལ་བྱེད་པ་ལ་སོགས་པ་ཉི་ཤུ་རྩ་བཞི་པོའང་རྫས་ཡོད་དུ་ཁས་ལེན་ཏེ་བརྟག་དགོས་སོ། །གཏི་མུག་མེད་པ་ཤེས་རབ་དགེ་བ་དང་། །ལྟ་བ་དང་ཤེས་བཞིན་མ་ཡིན་པ་གཉིས་ཤེས་རབ་ཉོན་མོངས་ཅན་དང་། བརྗེད་ངས་དྲན་པ་ཉོན་མོངས་ཅན་དང་། རྣམ་གཡེང་ཏིང་ངེ་འཛིན་ཉོན་མོངས་ཅན་དང་། ལོག་པར་མོས་པ་མོས་པ་ཉོན་མོངས་ཅན་དང་། ཚུལ་བཞིན་མ་ཡིན་པ་ཡིད་ལ་བྱེད་པ་ཡིད་ལ་བྱེད་པ་ཉོན་མོངས་ཅན་ལ་བཏགས་ཏེ་བདུན་ནི་བཏགས་ཡོད་དུ་ཁས་ལེན་ཏོ། །སེམས་ཙམ་པ་ནི་རེག་པ་ཡིད་བྱེད་ཚོར་བ་འདུ་ཤེས་སེམས་པ་སྟེ་ལྔ་ནི་ཀུན་ཏུ་འགྲོ་བ་དང་། འདུན་པ་ལ་སོགས་པ་གཞན་ལྔ་ནི་ཡུལ་སོ་སོར་ངེས་པ་དང་། དད་སོགས་བཅུ་གཏི་མུག་མེད་པའི་དགེ་རྩ་སྟེ་བཅུ་གཅིག་དགེ་བ་ལས་དེ་དང་བག་ཡོད་བཏང་སྙོམས་རྣམ་མི་འཚེ་སྟེ་བཞི་པོ་མ་གཏོགས་པ་བདུན་དང་། དྲུག་རྩ་བའི་ཉོན་མོངས་པ་ལས་ལྟ་བ་མ་གཏོགས་པ་དང་བཅས་པ་ཉི་ཤུ་རྩ་གཉིས་རྫས་ཡོད་དང་། གོང་གི་མ་གཏོགས་པ་ལྔ་དང་། ཁྲོ་བ་ལ་སོགས་པ་བཅུ་དང་། མི་དགེ་བས་ས་པ་གཉིས་དང་། ཉོན་མོངས་པའི་ས་པ་མང་པོ་པ་ལས་རྨོངས་པ་བོར་བའི་ལྔ་དང་། བརྗེད་ངས་རྣམ་གཡེངས་ཤེས་བཞིན་མ་ཡིན་པ་སྟེ་ཉི་ཤུ་ཉེ་བའི་ཉོན་མོངས་པ་དང་། འགྱོད་གཉིད་རྟོག་དཔྱོད་དེ་བཞི་གཞན་དུ་འགྱུར་བ་དང་བཅས་པ་ཉི་ཤུ་རྩ་དགུ་བཏགས་ཡོད་དུ་འདོད་དོ། །རྫས་བཏགས་ཀྱི་དོན་ནི་སྤྱིར་རྫས་ལ་རྟག་ཅིང་བརྟན་པ་དང་། དོན་བྱེད་ནུས་པ་དང་། རང་རྐྱ་ཐུབ་པ་སྟེ་གསུམ་ལས་ཐ་མ་དང་། བཏགས་ཡོད་ལ་ཀུན་ཏུ་དང་། གནས་སྐབས་དང་། ཆ་ལ་དང་། དེ་ལས་གཞན་པ་དང་བཞི་ལས་གསུམ་པ་སྟེ་དེ་དག་ཀྱང་བརྗོད་པའི་སྒྲ་དང་རྒྱུ་མཚན་གཞན་ལ་མ་ལྟོས་པར་རང་དབང་དུ་བློ་ཡུལ་དུ་འགྱུར་མི་འགྱུར་ལ་འཆད་དོ། །གཙོ་འཁོར་གྱི་ཁྱད་པར་ནི་སེམས་ནི་དོན་གྱི་ངོ་བོ་ཙམ་རིག་པས་གཙོ་བོ་དང་། སེམས་བྱུང་ནི་དོན་གྱི་ཁྱད་པར་ཙམ་རིག་པས་འཁོར་ཏེ། དབུས་མཐའ་ལས། དེ་ལ་དོན་མཐོང་རྣམ་པར་ཤེས། །དེ་ཡི་ཁྱད་པར་སེམས་ལས་བྱུང་། །ཞེས་གསུངས་པ་བཞིན་ནོ། །དེ་གཉིས་གཞན་སྟོབས་ཀྱིས་རིག་ཀྱང་རང་སྟོབས་ཀྱིས་མི་རིག་པས་དེའི་ཕྱིར་ཙམ་གྱི་སྒྲ་སྨྲོས་ཏེ། སྨྲ་སྒོ་ལས། ཚད་འཛིན་ལྷག་པ་འགོག་པ་ཡི། །ཙམ་ཞེས་བྱ་བ་རྣམ་པ་གཉིས། །ཞེས་པ་ལས་ཐ་མའོ། །ཁམས་དང་ས་གང་ན་ཡོད་པ་ནི་སྡེ་ཚན་དང་པོ་གསུམ་དང་། རྒྱགས་པ་དང་མ་ངེས་པའི་ཆགས་པ་དང་ང་རྒྱལ་དང་ཐེ་ཚོམ་ནི་ཁམས་གསུམ་ས་དགུ་དང་། གཡོ་སྒྱུ་དང་རྟོག་དཔྱོད་ནི་འདོག་པ་དང་། དང་པོ་དང་། གཞན་རྣམས་ནི་འདོད་པ་ཁོ་ན་ན་ཡོད་དོ། །རྣམ་ཤེས་གང་གི་འཁོར་དུ་འབྱུང་བ་ནི་དང་པོ་བཞི་ཚོགས་དྲུག་དང་། ལྔ་པ་ཡིད་ཤེས་ཁོ་ནའི་འཁོར་དུའོ། །གོ་རིམ་ངེས་པ་ནི་དང་པོ་སེམས་ཐམས་ཅད་ལ་འབྱུང་བས་ཁྱབ་ཆེ་བ་དང་། གཉིས་པ་ནི། དགེ་བ་ཡིན་པས་མཆོད་པར་འོས་པ་དང་། གསུམ་པ་ནི་ཉོན་མོངས་ཅན་གྱི་སེམས་ཐམས་ཅད་ལ་འབྱུང་བས་འོག་མ་གཉིས་ལས་ཁྱབ་ཆེ་བ་དང་། བཞི་པ་ནི་མི་དགེ་བའི་སེམས་ཐམས་ཅད་ལ་འབྱུང་སྟེ་ཐ་མ་པས་ཁྱབ་ཆེ་བས་སོ། །སྒྲ་དོན་ནི་སེམས་ལ་བརྟེན་ནས་སྐད་ཅིག་རེ་རེ་ཞིང་འཕྲལ་འཕྲལ་དུ་བྱུང་བས་ན་སེམས་བྱུང་ངོ་། །གཞུང་དོན་ནི་སྡེ་ཚན་ལྔ་ལས་སེམས་ཀྱི་ས་མང་པོའི་ཚོར་བ་ནི་བཤད་ཟིན་ལ། སེམས་པ་ནི་སེམས་ཡུལ་ལ་གཡོ་ཞིང་མངོན་པར་འདུ་བྱེད་པ་སྟེ། དབྱེ་ན་སེམས་པའི་ཚོགས་དྲུག་གོ །འདུ་ཤེས་པ་ནི་བཤད་ཟིན་ཅིང་། །འདུན་པ་ནི་བྱེད་འདོད་པ་སྟེ་རང་ཡུལ་དོན་དུ་གཉེར་བ་དང་། རག་པ་ནི་ཡུལ་དབང་རྣམ་ཤེས་གསུམ་འདུས་པ་ལས་བྱུང་ཞིང་ཡུལ་སྡུག་མི་སྡུག་བར་མ་གསུམ་ཅི་རིགས་པར་གཅོད་པ་དང་། དབྱེ་ན་རེག་པའི་ཚོགས་བཅུ་དྲུག་ཏུ་འཆད་པར་འགྱུར་རོ། །བློ་གྲོས་ནི་ཤེས་རབ་སྟེ་ཆོས་རབ་ཏུ་རྣམ་པར་འབྱེད་པ་དང་། དབྱེ་ན་སྐྱེས་ཐོབ་ལ་སོགས་པ་བཞིའོ། །དྲན་པ་ནི་རང་གི་དམིགས་པ་མ་བརྗེད་པར་འཛིན་པའམ། རྒྱལ་སྲས་ཀྱིས་ཡིད་ཀྱི་དམིགས་པ་མི་བརྗེད་པ་ཞེས་བཤད་དོ། །ཡིད་ལ་བྱེད་པ་ནི་དམིགས་པ་ལ་སེམས་འཇུག་ཅིང་གཏོད་པ་དང་། མོས་པ་ནི་དམིགས་པ་ལ་ཡོན་ཏན་དུ་འཛིན་པའམ་འདོད་པ་དང་། ཏིང་ངེ་འཛིན་ནི་སེམས་རྩེ་གཅིག་ཏུ་འཇུག་པར་བྱེད་པ་སྟེ་དེ་དག་ནི་སེམས་ཐམས་ཅད་ལ་འབྱུང་བའོ། །དེ་སེམས་ཅན་ཐམས་ཅད་ལ་ཡོད་ཀྱང་བསམ་གཏན་ལ་འཆད་པ་ནི་སྟོབས་དང་ལྡན་པའི་ཏིང་ངེ་འཛིན་སྒྲུབ་པའི་ཕྱིར་རོ། །འདི་དག་སེམས་ཀྱི་སྐད་ཅིག་ཐམས་ཅད་ལ་འབྱུང་ན་ངོས་གཟུང་བར་བྱའོ་ཞེ་ན། རྟོགས་སླ་བའི་གཟུགས་ཅན་ཡང་སྨན་མང་པོ་ལྷན་ཅིག་བཏགས་པའི་རོ་སོ་སོར་ངོས་མི་ཟིན་ན་འདི་དག་གཟུགས་ཅན་མ་ཡིན་པའི་ཕྱིར་དང་། ཕྲ་བས་རྒྱུན་ལ་ཡང་རྟོགས་དཀའ་ན་སྐད་ཅིག་ལ་ཚུ་རོལ་མཐོང་བ་དག་གིས་ལྟ་ཅི་སྨྲོས། འོན་ཀྱང་ཡིད་ཆེས་པ་དག་གིས་བསྟན་པས་ཐེ་ཚོམ་མི་བྱའོ་ཞེས་སོ། །དགེ་བའི་ས་མང་པོ་པའི་དད་པ་ནི་ནོར་བུ་ཆུ་དྭང་བྱེད་ལྟར་སེམས་ཉོན་མོངས་པ་དང་ཉེ་བའི་ཉོན་མོངས་པའི་རྙོག་པ་དྭང་བར་བྱེད་པ་དང་། ཁ་ཅིག་ནི་བདེན་པ་དང་དཀོན་མཆོག་དང་ལས་འབྲས་ལ་ཡིད་ཆེས་པའོ་ཞེས་ཟེར་རོ། །དབྱེ་ན་དྭང་བ་དང་ཡིད་ཆེས་པ་དང་འདོད་པའི་དད་པའོ། །བག་ཡོད་པ་ནི་དགེ་བའི་ཆོས་བསྒོམ་ཞིང་གཅེས་སྤྲས་སུ་བྱེད་པ་དང་། གཞན་དག་གཡང་ཁའི་མི་ལྟར་ཟག་པ་དང་ཟག་པའི་གནས་ལས་སེམས་སྲུང་བ་ལ་འདོད་དོ། །ཤིན་ཏུ་སྦྱངས་པ་ནི་སེམས་ལས་སུ་རུང་བར་བྱེད་པའོ། །ལུས་ཤིན་ཏུ་སྦྱངས་པ་ཇི་ལྟར་ཞེ་ན། དེ་ནི་དབང་ཤེས་འཁོར་དུ་སྐྱེས་པ་སྟེ་དེ་ཡང་སེམས་ལས་སུ་རུང་བར་བྱེད་པ་ཡིན་ནོ་དེའི་ཕྱིར་དེ་དང་ཡིད་ཤེས་འཁོར་དུ་སྐྱེས་པ་སྟེ་གཉིས་སུ་དབྱེར་རུང་ངོ་། །འོ་ན་མདོ་ལས། ལུས་ཤིན་ཏུ་སྦྱངས་པ་གང་ཡིན་པ་ཤིན་ཏུ་སྦྱངས་པ་ཡང་དག་བྱང་ཆུབ་ཀྱི་ཡན་ལག་ཡིན་པ་དེ་ཡང་མངོན་པར་ཤེས་པ་དང་རྫོགས་པར་བྱང་ཆུབ་པ་དང་མྱ་ངན་ལས་འདས་པར་འགྱུར་བ་ཡིན་ལ་ཞེས་གསུངས་ཏེ། དབང་ཤེས་ནི་མཉམ་པར་མ་བཞག་པ་ཡིན་པས་དེ་ཤིན་ཏུ་སྐྱངས་པ་བྱང་ཆུབ་ཀྱི་ཡན་ལག་ཏུ་མི་རུང་ངོ་ཞེ་ན། མདོ་དེར་ནི་ལུས་ཉམ་ང་བ་མེད་དེ་ལས་སུ་རུང་བ་ཉིད་ལ་དགོངས་པ་སྟེ། དེས་ནི་སེམས་ལས་སུ་རུང་བ་བྱང་ཆུབ་ཀྱི་ཡན་ལག་འདྲེན་པས་བྱང་ཆུབ་ཀྱི་ཡན་ལག་དང་མཐུན་པའི་ཕྱིར་རོ་ཞེས་སོ། །ཊཱི་ཀ་མཁན་པོ་གཉིས་ཀྱིས་ནི་འབྱུང་བའི་ཁྱད་པར་དགའ་བས་དྲངས་པ་ལ་ལུས་ཤིན་ཏུ་སྦྱངས་པར་བཤད་དོ། །བཏང་སྙོམས་ནི་བྱིང་རྒོད་ཀྱི་དབང་དུ་མ་སོང་བར་སེམས་ལྷུན་གྱིས་གྲུབ་པར་མཉམ་པར་འདུག་པར་བྱེད་པ་ལ་རྒྱལ་སྲས་འཆད་དོ། །གསུང་རབ་ལས་འདུ་བྱེད་དང་། ཚོར་བ་དང་། ཚད་མེད་བཏང་སྙོམས་དང་གསུམ་གསུངས་པ་ལས། འདི་ནི་སྔ་མ་སྟེ་ཕྱི་མ་གཉིས་ནི་དགེ་བའི་ས་མང་པོ་པ་མ་ཡིན་པའི་ཕྱིར་རོ། །ངོ་ཚ་ཤེས་པ་དང་ཁྲེལ་ཡོད་ནི་འཆད་པར་འགྱུར་རོ། །རྩ་བ་གཉིས་ནི་འདོད་ཆགས་མེད་པ་དང་ཞེ་སྡང་མེད་པའི་དགེ་རྩ་སྟེ། རིམ་པ་བཞིན་རང་གི་ཡུལ་ལ་རང་སྟོབས་ཀྱིས་ཆགས་པ་མེད་པ་དང་སྡང་བ་མེད་པའི་རྣམ་པར་ཞུགས་པའི་སེམས་བྱུང་ངོ་། །གཏི་མུག་མེད་པའི་དགེ་རྩ་ནི་ཤེས་རབ་དགེ་བར་སྐྱེས་པ་ལ་བཏགས་པ་ཡིན་པས་འདིར་མ་བརྗོད་དོ། །རྣམ་པར་མི་འཚེ་བ་ནི་སྙིང་བརྩེ་བའམ། ཐོ་མི་འཚམས་པའི་རྣམ་པར་ཞུགས་པའོ། །བརྩོན་འགྲུས་ནི་དགེ་བ་ལ་སེམས་སྤྲོ་བར་བྱེད་པ་ཡིན་ལ། མི་དགེ་བ་ལ་སེམས་སྤྲོ་བར་བྱེད་པ་ནི་ལེ་ལོ་སྟེ། བཅོམ་ལྡན་འདས་ཀྱིས་འདི་ལས་ཕྱི་རོལ་པ་རྣམས་ཀྱི་བརྩོན་འགྲུས་གང་ཡིན་པ་དེ་ནི་ལེ་ལོ་ཁོ་ན་ཡིན་ནོ་ཞེས་གསུངས་པའི་ཕྱིར་རོ། །དེ་དག་ནི་རྟག་ཏུ་དགེ་བའི་སེམས་ཐམས་ཅད་ལས་འབྱུང་བས་དགེ་བའི་ས་མང་པོ་པའོ། །སྡེ་ཚན་དེ་གཉིས་ལ་ཆོས་སྤྱི་སྐད་དང་མཐུན་པའི་དབྱེ་བ་གཞན་དག་ཀྱང་འཆད་མོད་འདིའི་འགྲེལ་ཊཱིཀ་དག་ལས་མ་བྱུང་བས་ཁོ་བོས་ཀྱང་བཏང་སྙོམས་སུ་བྱས་སོ། །ཉོན་མོངས་པའི་ས་མང་པོ་པའི་རྨོངས་པ་ནི་མ་རིག་པའི་མིང་གི་རྣམ་གྲངས་ཡིན་ལ་དེ་ནི་མི་ཤེས་པའམ་མི་གསལ་བ་སྟེ། རིག་པའི་མི་མཐུན་ཕྱོགས་ཆོས་གཞན། །ཞེས་པར་གསལ་བར་འཆད་དོ། །བག་མེད་པ་ནི་དགེ་བའི་ཆོས་བསྒོམ་ཞིང་གཅེས་སྤྲས་སུ་མི་བྱེད་ཅིང་བག་ཡོད་ཀྱི་མི་མཐུན་ཕྱོགས་དང་། ལེ་ལོ་ནི་དགེ་བ་ལ་སེམས་མི་སྤྲོ་བར་བྱེད་ཅིང་བརྩོན་འགྲུས་ཀྱི་མི་མཐུན་ཕྱོགས་དང་། མ་དད་པ་ནི་སེམས་མ་དད་པར་བྱེད་ཅིང་དད་པའི་མི་མཐུན་ཕྱོགས་དང་། ཡང་ན་བདེན་པ་དང་དཀོན་མཆོག་དང་ལས་འབྲས་ལ་ཡིད་མི་ཆེས་པའི་རྣམ་པ་ཅན་ཞེས་གང་སྤེལ་འཆད་དོ། །རྨུགས་པ་ནི་སེམས་ལས་སུ་མི་རུང་བར་བློང་བློང་པོར་བྱེད་པ་དང་། དེ་ཉིད་ལུས་དང་སེམས་ལས་སུ་མི་རུང་བ་གཉིས་སུ་དབྱེར་རུང་སྟེ། ཆོས་མངོན་པ་ལས་ལུས་ཀྱི་རྨུགས་པ་དང་སེམས་ཀྱི་རྨུགས་པ་ཞེས་གསུངས་པའི་ཕྱིར་རོ། །གང་སྤེལ་གྱིས། གཡེལ་བ་དང་མི་དགའ་བས་བསྐྱེད་པའི་སེམས་ལྕི་བར་བྱེད་པ་ལ་རྨུགས་པར་བཤད་དོ། །རྒོད་པ་ནི་སེམས་འཕྲོ་ཞིང་རྣམ་པར་མ་ཞི་བར་བྱེད་པ་སྟེ། འདི་དག་ནི་ཉོན་མོངས་ཅན་གྱི་སེམས་ཐམས་ཅད་ལ་གོ་སྐབས་མང་པོ་ནས་རྟག་ཏུ་འབྱུང་བས་ན་ཉོན་མོངས་པའི་ས་མང་པོ་བའོ། །མངོན་པའི་བསྟན་བཅོས་ལས་རྨུགས་པ་ལས་གཞན་ལྔ་དང་། བརྗེད་ངས་དང་། རྣམ་གཡེངས་དང་། ཤེས་བཞིན་མ་ཡིན་པ་དང་། ཚུལ་བཞིན་མ་ཡིན་པ་ཡིད་བྱེད་དང་། ལོག་པར་མོས་པ་སྟེ་བཅུ་བཤད་པ་ལས་འདིར་ལྔ་མི་སྨྲོས་པ་ནི་དྲན་པ་ལ་སོགས་པ་ལ་བཏགས་པ་ཡིན་པའི་ཕྱིར་རོ། །དེར་རྨུགས་པ་མི་སྨྲོས་པ་ནི་བྱེ་བྲག་སྨྲ་བ་ན་རེ། དེ་ནི་ཏིང་ངེ་འཛིན་དང་མཐུན་པའི་ཕྱིར་ཏེ་རྨུགས་པ་སྤྱོད་པ་ནི་ཏིང་ངེ་འཛིན་མྱུར་དུ་སྐྱེ་ལ། རྒོད་པ་སྤྱོད་པ་ནི་དེ་ལྟ་མ་ཡིན་པའི་ཕྱིར་རོ་ཞེས་ཟེར་རོ། །སློབ་དཔོན་ནི་དེ་གཉིས་ལྷན་ཅིག་སྤྱོད་པ་འདོར་མི་སྲིད་པས་དེར་སྨྲོས་པར་རིགས་ཏེ། དེའི་ཕྱིར་ཉོན་མོངས་པའི་ས་པ་ནི་དྲུག་གོ་ཞེས་བཞེད་དོ། །བཞི་པ་མི་དགེ་བའི་སེམས་ཐམས་ཅད་ལ་ནི་ཁྲེལ་མེད་དང་ངོ་ཚ་མེད་པའོ་འདི་དག་དེ་ལ་གོ་སྐབས་མང་པོ་ནས་འབྱུང་བས་མི་དགེ་བའི་ས་མང་པོ་པ་སྟེ་ངོ་བོ་འོག་ནས་འཆད་ལ། སྡེ་ཚན་དེ་གཉིས་ལ་ཉོན་མོངས་པ་དང་མི་དགེ་བའི་ས་པ་ཆེན་པོ་པའི་ཐ་སྙད་མཛད་དོ། །ལྔ་པ་ཉོན་མོངས་ཆུང་ངུའི་ས་པའི་ཁྲོ་བ་ནི་གནོད་སེམས་དང་རྣམ་འཚེ་མ་ཡིན་པའི་སེམས་བྱུང་གང་ཞིག་སེམས་ཅན་དང་སེམས་ཅན་མ་ཡིན་པ་ཅི་རིགས་པ་ལ་ཀུན་ནས་མནར་སེམས་པ་དང་། ཁོན་དུ་འཛིན་པ་ནི་ཡུལ་དེ་ཉིད་འཁྲོས་པའི་རྗེས་སུ་ཀུན་ནས་མནར་སེམས་པ་ལན་མང་དུ་བྱེད་པ་དང་། གཡོ་ནི་སེམས་གྱ་གྱུ་བར་བྱེད་པ་སྟེ། དཔེར་ན་གཞན་གྱིས་བསྐུལ་བ་ན་ཇི་ལྟ་བ་བཞིན་མི་འཚགས་པར་གཏམ་རླུང་ལ་བསྐུར་བའམ། མི་གསལ་བར་བྱེད་པ་དང་། ཕྲག་དོག་ནི་གཞན་གྱི་ཕུན་སུམ་ཚོགས་པ་ལ་སེམས་ཁོང་ནས་འཁྲུགས་པར་བྱེད་པ་དང་། ཚིག་པ་ནི་སྡིག་པ་ལ་དམ་དུ་འཛིན་པ་དང་། འཆབ་པ་ནི་ཁ་ན་མ་ཐོ་བ་མཁྱུད་ཅིང་སྦེད་པ་དང་། སེར་སྣ་ནི་ཆོས་དང་ཟང་ཟིང་དང་མཁས་པའི་རྒྱུ་རིག་པ་རྣམས་རབ་ཏུ་སྦྱིན་པ་དང་འགལ་ཞིང་དེ་དག་མི་གཏོང་བའི་རྣམ་པར་ཞུགས་པ་དང་། སྒྱུ་ནི་རང་ལ་ཡོན་ཏན་མེད་བཞིན་དུ་ཡོད་པར་བསྟན་ནས་གཞན་འདྲིད་པ་དང་། རྒྱགས་པ་ནི་འོག་ནས་འཆད་དོ། །རྣམ་འཚེ་ནི་སེམས་ཅན་ལ་རྡེག་པ་ལ་སོགས་པ་ཐོ་འཚམས་པར་བྱེད་པ་ཡིན་ནོ། །དེ་དག་ནི་ཉོན་མོངས་ཆུང་ངུའི་ས་པ་རྣམས་ཏེ། རྣམ་པ་རགས་པས་ཆགས་སོགས་དང་འགལ་བའི་ཕྱིར་མ་རིག་པ་དང་། བདེན་པ་ལ་དངོས་སམ་བརྒྱུད་ནས་ལོག་པར་མི་འཇུག་པའི་ཉོན་མོངས་པ་ཡིན་པས་སྒོམ་སྤངས་དང་། ངེས་པར་རྟོག་པའི་རྟོག་པ་དང་བཅས་པས་ཡིད་ཤེས་ཙམ་དང་མཚུངས་པར་ལྡན་པའི་ཕྱིར་རོ། །འཆད་པ་པོ་དག་མཚུངས་ལྡན་གྲོགས་དང་སྤང་བྱ་རིས་དང་འབྱུང་ས་རྟེན་གྱིས་ཆུང་བ་ཞེས་ཐ་སྙད་མཛད་དོ། །གཉིས་པ་མ་ངེས་པ་དང་བཅས་པའི་མཚུངས་ལྡན་ལ་མ་ངེས་པ་བརྒྱད་ནི། སློབ་དཔོན་དབྱིག་བཤེས་ཀྱིས། རྟོག་དང་དཔྱོད་དང་འགྱོད་པ་དང་། །གཉིད་དང་ཁོང་ཁྲོ་ཆགས་རྣམས་དང་། །ཡིད་དང་ཐེ་ཚོམ་ཞེས་བྱ་བ། །བརྒྱད་ནི་ངེས་པ་མིན་པར་བཤད། །ཅེས་པ་རྒྱལ་སྲས་ཀྱི་ཊཱི་ཀར་དྲངས་ཏེ། དེ་ལ་ཡིད་ཅེས་པ་ནི་ཡིད་ལ་མཱ་ན་ཞེས་པ་ཐུང་བ་དང་། ང་རྒྱལ་ལ་མཱ་ན་ཞེས་རིང་བར་ཡོད་པ་ལོ་ཙཱ་བས་སྒྲ་ནོར་བ་སྟེ་དོན་ང་རྒྱལ་ཡིན་ཅེས་མཁས་པ་དག་གསུང་བས་དེ་ལྟར་གཟུང་ངོ་། །དེ་དག་ནི་སྡེ་ཚན་ལྔར་མ་ངེས་པ་སྟེ། གཞན་ནི་སླ་ཞིང་ཉོན་མོངས་ཆུང་ངུའི་གསུམ་ལས་རྟོག་དཔྱོད་ལ་གསུམ་ཅར་དང་། གཉིད་ལ་དང་པོ་གཉིས་དང་། ཆགས་སྡང་ལ་ཐ་མ་གཉིས་དང་། ང་རྒྱལ་དང་ཐེ་ཚོམ་ལ་བར་པ་མེད་པའི་ཕྱིར་ཏེ་དེ་དག་ཀྱང་སླ་ཞིང་འགྱོད་པ་ལ་དགེ་བ་ཡོད་པས་དང་པོ་མེད་དོ། །རྒྱལ་སྲས་ཀྱིས་ནི་མི་དགའ་བ་དང་གླལ་བྱེད་པ་ལ་སོགས་པ་སྟེ་ཉོན་མོངས་རྣམས་ཀྱང་མ་ངེས་པ་ཡིན་ལ། ལྟ་བ་ཡང་ཅིའི་ཕྱིར་མ་ངེས་པར་མི་འདོད། དེའི་ཕྱིར་མ་ངེས་པ་བརྒྱད་དུ་བཤད་པ་ནི་གྱི་ན་ཞིག་བཤད་པ་ཡིན་པར་བལྟའོ་ཞེས་གསུངས་ལ། གང་སྤེལ་ནི་སྔ་མ་ལྟར་རོ། །ད་ནི་དེ་དག་དང་བཅས་ནས་ས་གང་གི་སེམས་ལ་འཁོར་དུ་སེམས་བྱུང་དུ་འབྱུང་བ་འཆད་དོ། །དེ་ལ་འདོད་པའི་མཚུངས་ལྡན་ནི་འདོད་པའི་དགེ་བའི་སེམས་ཐམས་ཅད་ལ། སེམས་དང་དགེ་བ་ཡིན་པས་སྡེ་ཚན་དང་པོ་གཉིས་དང་འདོད་སེམས་ཡིན་པས་རྟོག་དཔྱོད་པ་དང་བཅས་པའི་ཕྱིར་སེམས་ལས་བྱུང་བ་ཉི་ཤུ་གཉིས་སོ། །གནས་སྐབས་ལ་ལ་དག་ཏུ་དགེ་བའི་སེམས་ལ་འཁོར་འགྱོད་པ་ཡོད་པ་དེར་ནི་དེ་ཉིད་བསྣན་ཏེ་ཉི་ཤུ་རྩ་གསུམ་མོ། །ངོ་བོ་ནི་ངན་བྱས་སུ་སྣང་བ་ལ་འགྱོད་པ་ཡིན་ལ། དེ་ལ་དམིགས་པའི་ཆོས་བློ་ལ་བཅགས་པ་སྟེ་མི་སྡུག་པ་ལ་དམིགས་པའི་མ་ཆགས་པ་ལས་མི་སྡུག་པ་ཞེས་བྱ་བ་བཞིན་ནོ། །དེ་ཡང་དགེ་བ་མ་བྱས་པ་དང་མི་དགེ་བ་བྱས་པ་ལ་འགྱོད་པ་ནི་དགེ་བ་དང་། དེ་ལས་བཟློག་པ་ནི་མི་དགེ་བ་སྟེ། ཡིད་མི་བདེ་དང་། ངེས་པར་མཚུངས་ལྡན་དུ་སྐྱེ་བས་ལུང་མ་བསྟན་ནི་མེད་པར་ཁ་ཆེ་བ་འདོད་ལ། ཉི་འོག་པ་ནི་དེ་ཡོད་པར་འདོད་དེ། དཔེར་ན་ངས་མ་ཞུ་བར་ཅིའི་ཕྱིར་ཟས་ཟོས་ཞེས་པའམ། རྩིག་པ་དེ་ལ་ཅི་སྟེ་རི་མོ་མ་བྲིས་སྙམ་པ་ལྟ་བུའོ། །འོ་ན་དགེ་མི་དགེ་མ་བྱས་པ་ལ་འགྱོད་པ་ནི་འགྱོད་པ་མ་ཡིན་པར་འགྱུར་ཏེ། ངན་བྱས་སུ་སྣང་བ་ལ་དམིགས་པ་མ་ཡིན་པའི་ཕྱིར་རོ་ཞེ་ན། དེ་ལྟར་མ་བྱས་པ་དེ་ཉིད་བློ་དེའི་ཡུལ་ན་ངན་བྱས་སུ་སྣང་སྟེ་གཞན་ཞིག་ལ་འཕྲིན་བཅོལ་བ་མ་བྱས་ན་བདག་གིས་ནི་མ་ལེགས་པར་བྱས་སོ་ཞེས་བྱ་བ་བཞིན་ནོ། །དེའི་ཕྱིར་རྟགས་མ་གྲུབ་ཅེས་ལན་འདེབས་པར་སྣང་ངོ་། །དེ་བཞིན་དུ་དགེ་བ་བྱས་པ་ལ་ཡང་ཐལ་བར་འགྱུར་བ་མ་ཡིན་ཏེ་སྔ་མ་བཞིན་ནོ། །མི་དགེ་བའི་སེམས་མ་རིག་པ་ཙམ་དང་མཚུངས་པར་ལྡན་གྱི་ཆགས་སོགས་དང་མཚུངས་པར་མི་ལྡན་པ་ནི་མི་དགེ་བའི་སེམས་མ་འདྲེས་པ་སྟེ་དེ་ལ་སྡེ་ཚན་དང་པོ་དང་གསུམ་པ་དང་བཞི་པ་དང་རྟོག་དཔྱོད་ཉི་ཤུ་འབྱུང་ལ། འདྲེས་ཀྱང་ལྟ་བ་ཕྱི་མ་གསུམ་དང་ལྡན་པ་མི་དགེ་བའི་སེམས་ལའང་ཉི་ཤུ་འབྱུང་སྟེ་དེ་དག་གོ །ལྟ་བ་ཁོ་ཉིད་དང་རྩ་གཅིག་ཏུ་མི་འགྱུར་ཏེ། ཤེས་རབ་ཉོན་མོངས་ཅན་ལ་བཏགས་པ་ཡིན་པས་སེམས་ཀྱི་ས་མང་པོ་པར་བགྲངས་པའི་ཕྱིར་རོ། །རྩ་བའི་ཉོན་མོངས་ལྷག་མ་བཞི་དང་ཁྲོ་བ་ལ་སོགས་པ་བཅུ་དང་འགྱོད་པ་མི་དགེ་བ་དང་ལྡན་པའི་སེམས་ལ་ནི་སྔར་ཉི་ཤུ་དང་རང་རང་སྟེ་ཉི་ཤུ་རྩ་གཅིག་རྩ་གཅིག་འབྱུང་ངོ་། །འཇིག་ཚོགས་མཐར་འཛིན་དང་ལྡན་པའི་བསྒྲིབས་པའི་སེམས་ལ་སྡེ་ཚན་དང་པོ་དང་། གསུམ་པ་དང་། རྟོག་དཔྱོད་དེ་བཅོ་བརྒྱད་འབྱུང་ལ་བསྒྲིབས་ལ་ལུང་མ་བསྟན་ལས་གཞན་མ་བསྒྲིབས་པའི་སེམས་ལ་སྡེ་ཚན་དང་པོ་དང་རྟོག་དཔྱོད་དེ་བཅུ་གཉིས་དག་ཏུ་འདོད་དོ། །ཉི་འོག་པ་འགྱོད་པ་མ་བསྒྲིབས་ལུང་མ་བསྟན་ཡང་ཁས་ལེན་པས་དེ་དང་ལྡན་པ་ལ་བཅུ་གསུམ་མོ། །གཉིད་ནི་དགེ་མི་དགེ་ལུང་མ་བསྟན་གྱི་སེམས་ཀུན་ལའང་མི་འགལ་བའི་ཕྱིར་གང་ལ་འཁོར་དུ་དེ་ཡོད་པ་དེ་ལ་དེས་བསྣན་ནོ། །དེ་སྐད་དུའང་བསྟན་བཅོས་ལས། གཉིད་དགེ་བ་དང་མི་དགེ་བ་དང་ལུང་མ་བསྟན་གང་ཡིན་པར་བརྗོད་པར་བྱ། དགེ་བ་ཡིན་པར་ཡང་བརྗོད་པར་བྱའོ། །མི་དགེ་བ་ཡིན་པར་ཡང་བརྗོད་པར་བྱའོ། །ལུང་མ་བསྟན་ཡིན་པར་ཡང་བརྗོད་པར་བྱའོ་ཞེས་སོ། །ངོ་བོ་ནི་ལུས་ཡང་དག་པར་འཛིན་མི་ནུས་པར་སེམས་མངོན་པར་སྡུད་པའོ། །དེའི་ཕྱིར། གཉིད་དང་བཅས་པའི་དགེ་སེམས་ལ། །རྟོག་དང་དཔྱོད་དང་བཅས་པའི་ཕྱིར། །སེམས་ལས་བྱུང་བ་ཉི་ཤུ་གསུམ། །ལ་ལ་དག་ཏུ་འགྱོད་པ་བསྣན། །གཉིད་བཅས་མི་དགེ་མ་འདྲེས་དང་། །ལྟ་དང་ལྡན་ལའང་ཉི་ཤུ་གཅིག །ཉོན་མོངས་བཞི་དང་ཁྲོ་སོགས་དང་། །འགྱོད་པ་དང་ནི་ཉི་ཤུ་གཉིས། །བསྒྲིབས་ལ་བཅུ་དགུ་ལུང་མ་བསྟན། །གཞན་ལ་བཅུ་གསུམ་དག་ཏུ་འདོད། །ཅེས་སྦྱར་རོ། །ས་གོང་མའི་མཚུངས་ལྡན་ནི་འདོད་པ་ལ་སྦྱར་བའི་མཚུངས་ལྡན་དེ་ལས་འགྱོད་པ་ནི་ཡིད་མི་བདེ་དང་ངེས་པར་མཚུངས་པར་ལྡན་པས་དེ་མེད་པའི་ཕྱིར་དང་གཉིད་མི་དགེ་བ་དང་མི་དགེ་བ་ཡིན་པའི་སེམས་བྱུང་གཞན་རྣམས་ནི་དེ་དག་མ་སྤངས་ན་འདོད་པ་ལས་འདའ་མི་སྲིད་པས་བསམ་གཏན་དང་པོ་དག་ན་སེམས་ཀྱི་འཁོར་དུ་འབྱུང་བ་མེད་དོ། །གཉིད་དགེ་བ་དང་ལུང་མ་བསྟན་ཡོད་ཀྱང་ས་དེ་ན་མེད་དེ། གང་སྤེལ་གྱིས་དེ་ནི་སེམས་སྡུད་པའི་མཚན་ཉིད་ཅན་ཡིན་ན་དེ་དག་སེམས་བསྡུས་པ་ན་ཏིང་ངེ་འཛིན་དུ་འགྱུར་བའི་ཕྱིར་རོ། །ཞེས་བཤད་དོ། །དེས་ན་འགྱོད་གཉིད་ཁོང་ཁྲོ་མ་གཏོགས་པ་ལྔ་དང་། ཉོན་མོངས་ས་མང་པོ་པ་དང་གཡོ་སྒྱུ་རྒྱགས་པ་གསུམ་ལ་བསྒྲིབས་ལ་ལུང་མ་བསྟན་ཡིན་པའི་ཆ་ཡོད་པས་བསྒྲིབས་པའི་སེམས་ལ་མ་འདྲེས་པ་དང་འདྲེས་པ་གཉིས་སུ་བྱ་སྟེ། བསམ་གཏན་དང་པོའི་དགེ་སེམས་ལ། །རྟོག་དང་དཔྱོད་དང་བཅས་པའི་ཕྱིར། །སེམས་ལས་བྱུང་བ་ཉི་ཤུ་གཉིས། །བསྒྲིབས་པའི་སེམས་ནི་མ་འདྲེས་དང་། །ལྟ་དང་ལྡན་ལའང་བཅོ་བརྒྱད་འབྱུང་། །ཉོན་མོངས་གསུམ་དང་གསོ་སོགས་དང་། །མཚུངས་ལྡན་བཅུ་དགུ་ལུང་མ་བསྟན། །གཞན་ལ་བཅུ་གཉིས་དག་ཏུ་འདོད། །ཅེས་སྦྱར་རོ། །གཞན་ཡང་དེ་ལས་རྟོག་པའང་བསམ་གཏན་ཁྱད་པར་གྱི་སེམས་ཀྱི་འཁོར་དུ་འབྱུང་བ་མེད་དེ་སྤངས་ནས་ས་དེས་བསྡུས་པ་མེད་པའི་ཕྱིར་རོ། །འང་གི་སྒོ་ནས་ནི་འགྱོད་གཉིད་མི་དགེ་བ་རྣམས་མེད་པར་མ་ཟད་ཅེས་པའི་དོན་ཏོ། །གཞན་མཚུངས་ལྡན་རྣམས་ནི་སྔ་མ་ལྟར་རོ། །ཁྱད་པར་ཅན་དེ་ཡི་གོང་གཉིས་པ་ཡན་ཆད་ཀྱི་སེམས་ཀྱི་འཁོར་དུ་དཔྱོད་པ་ཡང་མེད་དེ་སྔ་མ་བཞིན་ནོ། །ཡང་ཞེས་པས་གཡོ་སྒྱུ་གཉིས་ཀྱང་མེད་པར་སྟོན་ཏེ། གང་ན་གཙོ་འཁོར་དང་བཅས་པའི་ས་དེར་ནི་གཙོ་བོས་འཁོར་བསྡུ་བའི་ཕྱིར་གཡོ་དང་སྒྱུ་འབྱུང་དུ་རུང་བ་ཞིག་ན་གཉིས་པ་ཡན་ཆད་དེ་ལྟར་སྡུད་པ་མེད་པའི་ཕྱིར་རོ། །ཡང་ན་སྒྱུ་མེད་པར་ནི་དེས་བསྟན་ལ་གཡོ་ནི་སྒྱུ་སྔོན་དུ་འགྲོ་བ་ཅན་ཡིན་པས་དེ་མེད་པའི་ཕྱིར་མེད་དོ། །དེ་དག་ལས་གཞན་པའི་མཚུངས་ལྡན་ནི་སྔ་མ་བཞིན་ནོ། །དེ་མན་ཆད་ནི་གཙོ་འཁོར་དང་བཅས་ཏེ། གསུང་རབ་ལས། རྒྱལ་རིགས་ཀྱི་འཁོར་དང་། བྲམ་ཟེ་དང་། ཁྱིམ་བདག་དང་། དགེ་སྦྱོང་གྱི་འཁོར་དང་། རྒྱལ་ཆེན་བཞིའི་རིས་ཀྱི་འབོར་དང་། སུམ་ཅུ་རྩ་གསུམ་དང་། བདུད་དང་། ཚངས་པའི་འཁོར་རོ་ཞེས་སོ། །འདྲ་བ་ལྟ་བུའི་ཐ་དད་པ་ནི། འཇིག་རྟེན་ན་ངོ་ཚ་མེད་པ་དང་ཁྲེལ་མེད་ཅེས་གཅིག་པར་གླེང་ན་གཅིག་གམ་ཐ་དད་ཅེ་ན། བྱམས་སྙིང་རྗེ་ལ་སོགས་པའི་ཡོན་ཏན་དང་དེ་དང་ལྡན་པའི་གང་ཟག་ལ་མ་གུས་པ་ནི་ངོ་ཚ་མེད་པ་སྟེ། གང་ལུས་ངག་གིས་བཀུར་སྟི་མི་བྱེད་ཅིང་ཡིད་ཀྱིས་འཇིགས་ཤིང་བག་ཚ་བས་དབང་བསྒྱུར་བ་མེད་པའོ། །ཁྲེལ་མེད་ནི་ཁ་ན་མ་ཐོ་བ་དམ་པ་རྣམས་ཀྱིས་སྨད་པར་འོས་པའི་མི་དགེ་བ་ལ་འཇིགས་ཏེ་མི་འདོད་པའི་འབྲས་བུ་ཅན་དུ་མི་ལྟ་བའོ། །དེའི་ཕྱིར་ཐ་དད་དོ། །སྡེ་པ་གཞན་དག་ནི་བདག་ལ་ལྟོས་ནས་ཉེས་པ་ལ་མི་འཛེམ་པ་དང་། གཞན་ལ་ལྟོས་ནས་མི་འཛེམ་པའོ་ཞེས་ཏེ། དེའི་དོན་བདག་ཉིད་ཉེས་པ་ལ་འཇུག་པ་རང་གིས་མི་རིགས་པར་མཐོང་ཡང་ཉེས་པ་ལ་མི་འཛེམ་པ་ནི་ངོ་ཚ་མེད་པ་དང་། གཞན་དག་གིས་སྨད་པར་མཐོང་ཡང་ཉེས་པ་ལ་མི་འཛེམ་པ་ནི་ཁྲེལ་མེད་དོ་ཞེས་བཤད་དོ། །བཟློག་པ་ནི་ངོ་ཚ་ཤེས་པ་དང་ཁྲེལ་ཡོད་དོ། །ཡང་དགའ་ཞིང་གུས་པ་ཞེས་གཅིག་པར་གླེང་ན་གཅིག་གམ་ཐ་དད་ཅེ་ན། དགའ་བ་དེ་ནི་གུས་པ་དང་འདྲ་བའི་དགའ་བ་ཡིན་པའི་ཕྱིར་དང་བ་ཡིན་པ་ལ། གུས་པ་དེ་ཉིད་ནི་ངོ་ཚ་ཤེས་པ་ཡིན་པས་ཐ་དད་དེ། སྤྱིར་ནི་དགའ་བ་ཉོན་མོངས་ཅན་དང་། ཉོན་མོངས་མིན་པ་གཉིས་ཏེ། དང་པོ་ནི་སྲེད་པ་ལྟ་བུ་དང་ཆུང་མ་ལ་སོགས་པ་ལ་དགའ་བ་ལྟ་བུ་དང་། གཉིས་པ་ནི་དད་པ་སྟེ་སྟོན་པ་དང་། བླ་མ་དང་། ཡོན་ཏན་ལ་དགའ་བ་ལྟ་བུའོ། །འདི་ལ་འཕྲོས་ནས་ཆོས་ལ་དམིགས་པའི་དགའ་བ་དང་དད་པ་ལ་མུ་བཞི་དང་། གང་ཟག་ལ་དམིགས་ནས་དགའ་བ་དང་གུས་པ་ལ་མུ་བཞི་སྟེ། འདི་ལྟར་དགའ་བ་ཡིན་ལ་དད་པ་མ་ཡིན་པ་དགའ་བ་ཉོན་མོངས་ཅན་དང་། དད་པ་ཡིན་ལ་དགའ་བ་མ་ཡིན་པ་སྡུག་ཀུན་ལ་དམིགས་པའི་དད་པ་དང་། གཉི་ག་ཡིན་པ་འགོག་ལམ་ལ་དམིགས་པའི་དད་པ་ལྟ་བུ་སྟེ། བཞི་པ་ནི་དེ་དག་མ་གཏོགས་པའོ། །དེ་བཞིན་དུ། གང་ཟག་ལ་དམིགས་པའི་མུ་དང་པོ་ནི་བུ་དང་ཆུང་མ་ལ་སོགས་པ་ལ་དགའ་བ་དང་། གཉིས་པ་ནི་བླ་མ་གཞན་ལ་གུས་པ་དང་། གཉི་ག་ཡིན་པ་རང་གི་བླ་མ་ལ་གུས་པ་དང་། བཞི་པ་ནི་སྐྱེ་བོ་གཞན་ཡོན་ཏན་མེད་ཅིང་འབྲེལ་བ་མེད་པའོ། །ཁམས་ནི་དགའ་གུས་དེ་གཉིས་གང་ཟག་ལ་དམིགས་པ་ཡིན་པས་འདོད་པ་དང་གཟུགས་ཀྱི་ཁམས་དག་ཁོ་ན་ན་ཡོད་དོ། །སློབ་དཔོན་ནི་དད་པ་གཞན་ལ་ཡོན་ཏན་ཡོད་དོ་སྙམ་དུ་ཡོན་ཏན་ལ་ཡིད་ཆེས་པ་ཡིན་ལ་དེ་སྔོན་དུ་འགྲོ་བའི་དགའ་བ་ནི་སྐབས་འདིར་སྨྲོས་ཀྱི་དགའ་བ་ཡིན་པས་དད་པ་མ་ཡིན་ལ། གུས་པ་ནི་བཀུར་པ་ཡིན་ཞིང་དེ་སྔོན་དུ་འགྲོ་བའི་ཉེས་པ་ལ་འཛེམ་པ་ནི་ངོ་ཚ་ཤེས་པ་ཡིན་པས་གུས་པ་མ་ཡིན་པར་བཞེད་དོ། །ཡང་རྟོག་དཔྱོད་གཉིས་ལ་ཐ་དད་ཅི་ཡོད་ཅེ་ན། རྟོག་པ་དང་དཔྱོད་པ་ནི་སེམས་རྩིང་པ་དང་། སེམས་ཞིབ་པར་བྱེད་པའོ། །དེ་གཉིས་སེམས་གཅིག་ལ་དུས་གཅིག་ཅར་མི་ལྡན་པར་འགྱུར་ཏེ་སེམས་གཅིག་ཉིད་རྩིང་བ་དང་ཞིབ་པར་འགལ་བའི་ཕྱིར་རོ་ཞེ་ན་མ་ཡིན་ཏེ། དཔེར་ན་མར་སར་ཆུ་གྲང་མོར་བོར་ཏེ་ཉི་མའི་ཟེར་གྱིས་རེག་ན་ཧ་ཅང་མི་འཇུ་མི་འཁྱག་པ་བཞིན་ནོ། །འོན་ཀྱང་རྟོག་དཔྱོད་དང་ལྡན་པས་ཧ་ཅང་ཞིབ་པ་དང་རྩིང་པར་མི་འགྱུར་རོ་ཞེས་སོ། །མདོ་སྡེ་པ་ནི་མདོ་ལས། བརྟགས་ཤིང་དཔྱད་ནས་ཚིག་ཏུ་སྨྲའི་མ་བརྟགས་མ་དཔྱད་པར་ནི་མ་ཡིན་ནོ་ཞེས་འབྱུང་བས་དོན་གྱི་ངོ་བོ་བརྗོད་པ་དང་ཁྱད་པར་རྗོད་པའི་ངག་ཀུན་ནས་སློང་བ་ལ་རྟོག་པ་དང་དཔྱོད་པ་ཞེས་ཟེར་ཏེ། འདིས་ནི་དེ་ལ་བཏགས་པ་དང་། དུས་གཅིག་ཆར་དུ་མི་འབྱུང་བར་ཡང་བསྟན་ཏོ། །སློབ་དཔོན་ནི་སེམས་ཙམ་པ་དང་མཐུན་ཏེ་འདི་ལྟར་སེམས་པའམ་ཤེས་རབ་ལ་བརྟེན་ནས་ཡིད་རྗོད་པ་ཀུན་ཏུ་ཚོལ་བར་བྱེད་པ་དང་སོ་སོར་ངེས་པར་བྱེད་པ་ནི་རྟོག་པ་དང་དཔྱོད་པ་སྟེ། དཔེར་ན་བུམ་པ་འདི་དག་ལས་གང་ནི་སྲ་སྙམ་པ་དང་འདི་ནི་སྲའོ་སྙམ་དུ་ངེས་པ་ལྟ་བུའོ་ཞེས་ཊཱི་ཀར་བཤད་དོ། །དེའི་ཕྱིར་སེམས་གཅིག་ལ་དུས་གཅིག་ཆར་མི་འབྱུང་ལ། མདོ་ལས་བསམ་གཏན་དང་པོ་ཡན་ལག་ལྔ་ལྡན་དུ་གསུངས་པ་ཡང་རྒྱུན་གྱི་དབང་དུ་མཛད་ནས་གསུངས་ཀྱི་སྐད་ཅིག་མའི་དབང་དུ་མཛད་པ་མ་ཡིན་པས་འགལ་བ་མེད་པར་བཞེད་དོ། །ང་རྒྱལ་དང་རྒྱགས་པ་ལ་ཐ་དད་ཅི་ཡོད་ཅེ་ན། ང་རྒྱལ་ནི་ཕ་རོལ་ལ་ཡང་དག་པའམ་ཡང་དག་པ་མ་ཡིན་པའི་ཁྱད་པར་ཞིག་བརྟགས་ནས་བདག་ཕུན་སུམ་ཚོགས་སོ་སྙམ་དུ་སེམས་ཁེངས་པར་བྱེད་པའོ། །རྒྱགས་པ་ནི་རང་གི་ཆོས་གཟུགས་དང་དཔའ་བོ་ལ་སོགས་པ་ལ་ཆགས་པ་ཡིས་སེམས་ཡོངས་སུ་གཏུགས་ཏེ་འགག་པར་བྱེད་པའོ། །སློབ་དཔོན་འདུས་བཟང་ནི་ཡོངས་སུ་གཏུགས་པའི་དོན་ཕྱིར་ལོག་པ་ལ་འདོད་དེ། འདི་ལྟར་རང་གི་ཆོས་ཁོ་ན་ལ་ཆགས་ཏེ་སེམས་དགེ་བའི་བྱ་བ་ལས་ཕྱིར་ལོག་པར་བྱེད་པའོ་ཞེས་སོ། །གང་སྤེལ་རང་གི་ཆོས་ལ་ཆགས་པས་སེམས་ཀྱི་དགེ་བའི་རྩ་བ་ཡོངས་སུ་གཏུགས་པར་བྱེད་པའི་དྲེགས་པ་སྐྱེ་བའོ་ཞེས་འཆད་དོ། །གཞན་དག་ན་རེ་ཆང་ལས་སྐྱེས་པའི་དགའ་བ་ལྟར་འདོད་ཆགས་ལས་སྐྱེས་པའི་ཡིད་བདེ་ཉོན་མོངས་ཅན་ནོ་ཞེས་ཏེ་དེ་ནི་བྱེ་བྲག་ཏུ་སྨྲ་བའི་གྲུབ་པའི་མཐའ་དང་འགལ་བར་ཁས་མི་ལེན་ཏོ། །ཐ་དད་པ་ལྟ་བུའི་འདྲ་བ་ནི། སེམས་དང་ཡིད་དང་རྣམ་ཤེས་ནི་དོན་གཅིག་སྟེ་མིང་གི་རྣམ་གྲངས་ཡིན་པའི་ཕྱིར་རོ། །མིང་གསུམ་དུ་བསྟན་པའི་ངེས་ཚིག་ནི་ཐ་དད་དེ། བྱེ་བྲག་ཏུ་སྨྲ་བ་དགེ་མི་དགེ་འབྱེད་པས་ན་སེམས་དང་ཤེས་པས་ན་ཡིད་དང་དམིགས་པ་རྣམ་པར་ཤེས་པས་ན་རྣམ་ཤེས་སོ་ཞེས་དང་། མདོ་སྡེ་པ་དང་སེམས་ཙམ་པ་ནི་དགེ་མི་དགེའི་བག་ཆགས་བསགས་པ་དང་རྟེན་གྱི་ཆ་དང་བརྟེན་པའི་ཆ་ནས་དང་། ཡང་ན་གདུལ་བྱའི་ཕྱིར་ཁམས་དང་སྐྱེ་མཆེད་དང་ཕུང་པོ་སྟོན་པ་ན་སེམས་ཀྱི་ཁམས་བདུན་དང་ཡིད་ཀྱི་སྐྱེ་མཆེད་དང་རྣམ་ཤེས་ཀྱི་ཕུང་པོ་ཞེས་བསྟན་པའི་དོན་དུའོ་ཞེས་ཟེར་རོ། །གཞན་ཡང་སེམས་ཙམ་པས་བཤད་སྦྱར་དུ། སེམས་ནི་ཀུན་གཞིའི་རྣམ་ཤེས་ཏེ། །ངར་འཛིན་པ་ནི་ཡིད་ཡིན་ནོ། །ཡུལ་ལ་སོ་སོར་རིག་པ་ནི། །རྣམ་པར་ཤེས་པ་ཡིན་པར་བརྗོད། །ཅེས་ངོ་བོ་ཐ་དད་དུ་བཤད་པའང་ཡོད་དོ། །དེ་ནི་སྔ་མ་ལྟར་གསུམ་པོ་དོན་གཅིག་པ་དེ་བཞིན་དུ་སེམས་དང་སེམས་བྱུང་ཞེས་པ་དང་རྟེན་དང་བཅས་པ་དང་དམིགས་པ་དང་བཅས་པ་དང་རྣམ་པ་དང་བཅས་པ་དང་། མཚུངས་པར་ལྡན་པ་ཞེས་པའང་དོན་གཅིག་གོ །དེ་དག་རྟེན་དང་བཅས་པ་ལ་སོགས་པར་འཇོག་པ་ནི་རིམ་པ་བཞིན་དབང་པོ་ལ་བརྟེན་པ་དང་ཡུལ་འཛིན་པ་དང་། རྣམ་པ་བྱེ་བྲག་ཀྱང་རེ་རེ་ནས་འཛིན་པ་དང་། ཕན་ཚུན་མཉམ་པར་མི་འབྲལ་བར་མཚུངས་པར་ལྡན་པའི་ཕྱིར་རོ། །དེ་ནི་རྣམ་པ་ལྔ་སྟེ་རྟེན་དང་། དམིགས་པ་དང་། རྣམ་པ་དང་། དུས་དང་རྫས་མཚུངས་པ་སྟེ་སྔར་བཤད་ཟིན་ཏོ། །མི་ལྡན་པའི་འདུ་བྱེད་རྒྱས་པར་བཤད་པ་ནི་མཚུངས་ལྡན་རྣམས་བསྟན་ན་མི་ལྡན་པའི་འདུ་བྱེད་གང་དག་ཡིན་ཞེ་ན། དབྱེ་བས་མདོར་བསྟན་པ་དང་། སོ་སོའི་མཚན་ཉིད་རྒྱས་པར་བཤད་པ་དང་། ཆོས་ཀྱི་ཁྱད་པར་ལྷག་མས་མཇུག་བསྡུ་བའོ།། །།དང་པོ་ནི། མི་ལྡན་པའི་འདུ་བྱེད་རྣམས་ནི་ཐོབ་པ་དང་མ་ཐོབ་པ་དང་སྐལ་མཉམ་དང་འདུ་ཤེས་མེད་པ་བ་དང་། འདུ་ཤེས་མེད་པའི་སྙོམས་འཇུག་དང་། འགོག་པའི་སྙོམས་འཇུག་སྟེ་སྙོམས་འཇུག་དག་དང་སྲོག་གི་དབང་པོ་དང་མཚན་ཉིད་རྣམས་ཞེས་པ་མང་པོའི་ཚིག་སྟེ་སྐྱེ་བ་དང་རྒ་བ་དང་གནས་པ་དང་མི་རྟག་པ་དང་མིང་གི་ཚོགས་དང་སོགས་ཁོང་ནས་ཚིག་གི་ཚོགས་དང་། ཡི་གེའི་ཚོགས་སོ། །ཡང་གིས། དགེ་འདུན་དབྱེན་ནི་མི་འཕྲོད་པའི། །རང་བཞིན་ལྡན་པ་མ་ཡིན་ཆོས། །ཞེས་པ་དང་། དེ་མ་ཐག་རྐྱེན་གྱི་འགྲེལ་པར་ཁ་ཅིག་ན་རེ། མ་འོངས་པའི་སེམས་ཅན་དག་ལ་རིམ་གྱིས་འབྱུང་བའི་རྟགས་མི་ལྡན་པའི་འདུ་བྱེད་ཡོད་ཅེས་ཟེར་ཏེ་དེ་ཁས་ལེན་ན་དེ་དང་དེ་ལྟ་བུ་བསྡུ་བའི་དོན་ཏོ། །དེ་དག་མཚན་གཞི། མཚན་ཉིད་ནི་བེམས་པོ་གང་ཞིག་འདུ་བྱེད་ཀྱི་ཕུང་པོས་བསྡུས་པའོ། །སྒྲ་དོན་ནི་སེམས་དང་ལྡན་པ་མ་ཡིན་པའི་འདུ་བྱེད་ཡིན་པས་སོ། །རྒྱས་པར་བཤད་པ་ལ་དོན་བདུན་གྱི་དང་པོ་ཐོབ་པ་དང་མ་ཐོབ་པ་ལ་གསུམ་གྱི་ངོ་བོ་ནི་རྐང་པ་གཅིག་གིས་སྟོན་ཏེ། དེ་ལ་གསུམ་ལས་དབྱེ་བ་ནི་ཐོབ་པ་ལས་ཕྱེ་ན་གཉིས་ཏེ། རྙེད་པ་དང་། ཐོབ་ནས་ལྡན་པའོ། །དེའི་ཕྱིར་འགྲེལ་པ་ལས། ཐོབ་པ་ནི་རྣམ་པ་གཉིས་ཏེ་མ་ཐོབ་པ་དང་རྣམ་པར་ཉམས་པ་ལས་རྙེད་པ་དང་། ཐོབ་ནས་ལྡན་པའོ་ཞེས་གསུངས་ལ། རྒྱལ་སྲས་ཀྱིས་ཀྱང་ཐོབ་པ་ཞེས་བྱ་བ་ནི་སྤྱིའི་མིང་ཡིན་ནོ། །རྙེད་པ་དང་ལྡན་ལ་ཞེས་བྱ་བ་ནི་ཁྱད་པར་གྱི་མིང་ཡིན་ནོ། །རྙེད་པ་དང་སོ་སོར་རྙེད་པ་ཞེས་བྱ་བ་ནི་དོན་གཅིག་གོ །ལྡན་པ་དང་ཀུན་ཏུ་ལྡན་པ་ཞེས་བྱ་བ་ནི་དོན་ཐ་དད་པ་མ་ཡིན་ནོ་ཞེས་སོ། །དེ་ནི་འདི་ལྟར་ཟག་མེད་སྐད་ཅིག་དང་པོའི་ཚེ་ཐོབ་བྱའི་ཆོས་དེའི་ཐོབ་པ་དང་ཐོབ་པ་དེའི་ཐོབ་པ་འབྱུང་སྟེ་དེ་ནི་མ་ཐོབ་པ་ལས་རྙེད་པ་དང་། སྐད་ཅིག་གཉིས་པ་སོགས་ལ་དེའི་རྒྱུན་དང་། དང་པོའི་ཐོབ་པ་གསུམ་དང་ཐོབ་པའི་ཐོབ་པ་གསུམ་སྟེ་དྲུག་ལ་སོགས་པ་འབྱུང་བ་ནི་ཐོབ་ནས་ལྡན་པ་ཡིན་ལ། ཐོབ་བྱའི་ཆོས་ཀྱི་རྫས་སྔར་མ་ཐོབ་པ་རྙེད་ཀྱང་། དེའི་རིགས་སྔར་རྙེད་པའི་ཕྱིར་མ་ཐོབ་པ་ལས་རྙེད་པར་མི་བགྲང་ངོ་། །འདོད་པའི་རྟེན་ཅན་ཞིག་གིས་བསམ་གཏན་གྱི་སེམས་ཐོབ་པའི་སྐད་ཅིག་དང་པོའི་ཚེ་ཐོབ་བྱའི་ཆོས་དེའི་ཐོབ་པ་དང་ཐོབ་པ་དེའི་ཐོབ་པ་འབྱུང་བ་ནི་ཉམས་པ་ལས་རྙེད་པ་དང་། སྐད་ཅིག་གཉིས་པ་ཕན་ཆད་ཀྱི་ཚེ་ཡང་སྔ་མ་བཞིན་ཏེ་དེ་ཡང་ཐོབ་ནས་ལྡན་པའོ། །གཞན་ཡང་སོ་སོའི་སྐྱེ་བོ་རྣམས་ལ་ཐོག་མ་མེད་པ་ནས་སྲིད་རྩེའི་ཉོན་མོངས་ཡེ་ནས་ལྡན་ཏེ་དེ་མ་ཐོབ་ན་ལྡན་པར་མི་འཐད་པས་ཐོབ་ནས་ལྡན་པ་ཡིན་གྱི་རྙེད་པ་ནི་མ་ཡིན་ཏེ། མ་ཐོབ་པ་དང་རྣམ་པར་ཉམས་པ་ལས་རྙེད་པ་གང་ཡང་མ་ཡིན་པའི་ཕྱིར་རོ། །དགྲ་བཅོམ་ཉམས་ནས་སྲིད་རྩེའི་ཉོན་མོངས་ཀྱི་ཐོབ་པ་བྱུང་བ་ལ་ནི་རྣམ་པར་ཉམས་པ་ལས་རྙེད་པ་དང་ཐོབ་ནས་ལྡན་པ་གཉི་ག་ཡོད་དོ། །ཡང་ན་ཐ་མི་དད་པར་འདོད་ན་ཐོབ་པ་དང་། རྙེད་པ་དང་ལྡན་པ་མིང་གི་རྣམ་གྲངས་ཏེ། དེའི་ཕྱིར། ཀུན་ཤེས་བྱེད་པའི་དབང་ལྡན་ལ། །བཅུ་གསུམ་དག་དང་ལྡན་པ་ཡིན། །ཞེས་གང་གསུངས་པ་ལྟར་སྡུག་བསྔལ་ལ་ཆོས་བཟོད་སྐད་ཅིག་དང་པོ་ལ་གནས་པའི་འཕགས་པ་ལས་སྡུག་བསྔལ་ཆོས་བཟོད་དང་ལྡན་པ་ཡིན་ནོ་ཞེས་གསུངས་སོ། །ཁོ་བོས་ནི་སྔ་མ་ཉིད་རིགས་པར་མཐོང་སྟེ། སྐད་ཅིག་དང་པོའི་ཚེ་ཐོབ་ནས་ལྡན་པ་མེད་ཀྱང་རྙེད་པ་ཡོད་པས་ཐོབ་བྱའི་ཆོས་དེ་ལྡན་པ་ཡིན་པའི་ཕྱིར་དབང་པོ་བཅུ་གསུམ་ལྡན་པ་ཡང་ལེགས་པར་བཤད་པ་ཡིན་ལ། ལྡན་པ་དང་ཐོབ་ནས་ལྡན་པ་ལ་ཡང་ཁྱད་པར་ཆེར་ཡོད་པས་གཞུང་ཟློས་པའི་སྐྱོན་ལས་ཀྱང་གྲོལ་བའི་ཕྱིར་རོ། །མ་ཐོབ་པ་ནི་དེ་ལས་བཟློག་པ་ཁོ་ནས་འགྲུབ་པའི་ཕྱིར་མདོ་ལོགས་སུ་མ་མཛད་དོ། །འོན་ཀྱང་དོན་ནི་འདི་ཡིན་ཏེ་མ་ཐོབ་པ་སྤྱི་མིང་དང་དེ་ལས་ཕྱེ་བའི་མ་རྙེད་པ་དང་མི་ལྡན་པ་ནི་ཁྱད་པར་གྱི་མིང་སྟེ་དེ་ལ་སོ་སོར་མ་རྙེད་པ་དང་ཀུན་ཏུ་མི་ལྡན་པ་ཞེས་ཀྱང་ཐ་སྙད་མཛད་དོ། །དེ་དག་ཀྱང་རིམ་པ་ལྟར་མི་སློབ་པ་ཐོབ་པའི་སྐད་ཅིག་དང་པོའི་ཚེ་སྲིད་རྩེའི་ཉོན་མོངས་པའི་མ་ཐོབ་པ་སྐྱེས་པ་ནི་གཏན་མ་ཐོབ་པའི་མ་རྙེད་པ་དང་། བསམ་གཏན་གྱི་སེམས་ལྟ་བུ་ལས་ཉམས་པའི་སྐད་ཅིག་དང་པོའི་ཚེ་སྐྱེས་པའི་མ་ཐོབ་པ་ནི་ཐོབ་བྱའི་ཆོས་རྣམ་པར་ཉམས་པའི་མ་རྙེད་པ་སྟེ་གཉི་ག་མ་རྙེད་པའམ་སོ་སོར་མ་རྙེད་པ་དང་། དེ་གཉིས་སྐད་ཅིག་གཉིས་པ་ཕན་ཆད་ནི་མི་ལྡན་པའམ་ཀུན་ཏུ་མི་ལྡན་པ་ཡིན་ལ། སོ་སོའི་སྐྱེ་བོ་ལ་ཟག་མེད་ཀྱི་ལམ་ཡེ་ནས་མི་ལྡན་པའོ། །དེ་དག་མཚན་གཞི། མཚན་ཉིད་ནི་མི་ལྡན་པའི་འདུ་བྱེད་གང་ཞིག་རང་ཐོབ་པའི་ཆོས་ལྡན་བྱེད་ཅེས་པའམ། ཐོབ་པའི་འགལ་ཟླ་གང་ཞིག་རང་དགག་བྱ་ཐོབ་བྱའི་ཆོས་ལྡན་པའི་གེགས་སུ་གྱུར་པ་ཞེས་པའོ། །རྫས་སུ་ཡོད་པའི་སྒྲུབ་བྱེད་ནི་བདེ་བར་གཤེགས་པའི་སློབ་མར་ཁས་འཆེ་བ་དག་གིས་ཡིད་ཆེས་པའི་ལུང་གི་རྗེས་སུ་འབྲང་བར་བྱ་བ་ཡིན་ཏེ། དེའི་ཕྱིར་མདོ་ལས། མི་སློབ་པའི་ཆོས་བཅུ་པོ་འདི་དག་བསྐྱེད་ཅིང་སོ་སོར་ཐོབ་ལ། ཀུན་ཏུ་ལྡན་པས་ན་ཡན་ལག་ལྔ་རྣམ་པར་སྤངས་པའི་འཕགས་པར་འགྱུར་རོ་ཞེས་གསུངས་ཏེ་དེའི་ཕྱིར་ཐོབ་པ་རྫས་སུ་ཡོད་ལ་གང་ལ་ཐོབ་པ་མེད་པ་དེ་ལ་མ་ཐོབ་པ་ཡང་མེད་པ་ནི་གྲུབ་པའི་མཐའ་ཡིན་ནོ་ཞེས་ཟེར་རོ། །སློབ་དཔོན་གྱིས་སུན་དབྱུང་བ་ནི་ལུང་དེ་ནི་དེ་ལ་དབང་ཐོབ་པ་ཙམ་ལ་གསུངས་ཀྱི་ཐོབ་པ་དང་ལྡན་པའི་སྒྲ་ཙམ་ཞིག་བསྟན་པས་རྫས་སུ་ཡོད་པར་ནི་མ་ངེས་ཏེ། མདོ་ལས། དགེ་སློང་དག་འཁོར་ལོས་སྒྱུར་བའི་རྒྱལ་པོ་ནི་རིན་པོ་ཆེ་སྣ་བདུན་དང་ལྡན་པ་ཡིན་ནོ་ཞེས་འབྱུང་སྟེ། དེའི་ཕྱིར་འཁོར་ལོས་སྒྱུར་བ་ལ་དེ་དག་ལྡན་པའི་ཐོབ་པ་རྫས་སུ་ཡོད་པར་འགྱུར་བ་ལས་དེ་ལྟ་མ་ཡིན་པའི་ཕྱིར་དང་། གཞན་ཡང་ཐོབ་པ་ཞེས་པ་འདི་ཅི་ཞིག ཆོས་སྐྱེ་བའི་རྒྱུ་ཡིན་ན་འགོག་པ་གཉིས་ལ་སྐྱེ་བ་མེད་པས་ཐོབ་པ་མེད་པར་ཐལ་བ་དང་། སྔོན་མ་ཐོབ་པའི་ཟག་མེད་རྣམས་དང་ས་འཕོས་པ་དང་འདོད་ཆགས་དང་བྲལ་བས་བཏགས་པ་དག་ཀྱང་མི་སྐྱེ་བར་ཐལ་བར་འགྱུར་ཏེ་སྐྱེ་བའི་རྒྱུ་ཐོབ་པ་མེད་པའི་ཕྱིར་རོ། །གལ་ཏེ་ཆོས་དང་ལྷན་ཅིག་སྐྱེས་པའི་ཐོབ་པ་ནི་དེའི་རྒྱུ་ཡིན་ལ། ཆོས་ནི་དེ་དང་ལྷན་ཅིག་སྐྱེས་པའི་ཐོབ་པའི་རྒྱུ་ཅན་ཡིན་ནོ་ཞེ་ན། སྐྱེ་བའམ་སྐྱེ་བའི་སྐྱེ་བས་ཅི་ཞིག་རྒྱལ་བར་འགྱུར། འོན་ཏེ་འཕགས་པ་དག་མཉམ་བཞག་ལས་བཞེངས་ནས་འཇིག་རྟེན་པའི་ཡིད་མངོན་དུ་བྱས་པའི་ཚེ་ཟག་མེད་ཀྱི་ལམ་གྱི་ཐོབ་པ་དང་མངོན་གྱུར་གང་ཡང་མེད་པའི་ཕྱིར་འཕགས་པ་མ་ཡིན་པར་ཐལ་བར་འགྱུར་བས་དེའི་ཚེའང་ཟག་མེད་ཀྱི་ལམ་གྱི་ཐོབ་པ་ཡོད་པས་སྐྱེ་འཕགས་དང་། དེ་བཞིན་དུ་འཕགས་པ་ནང་གིའང་ཁྱད་པར་འཇོག་སྟེ་དེའི་ཕྱིར་རྣམ་འཇོག་གི་རྒྱུའོ་ཞེ་ན། དེ་ནི་ཉོན་མོངས་པའི་ས་བོན་སྤངས་པ་དང་མ་སྤངས་པ་ལས་ཁྱད་པར་འཇོག་པས་མི་རིགས་སོ་ཞེས་དགག་པ་མཛད་དོ། །གཉིས་པ་དེ་གང་གི་ཡིན་པ་ནི། ཐོབ་པ་དང་མ་ཐོབ་པ་ནི་རང་གི་རྒྱུད་དུ་གཏོགས་པའི་འདུས་བྱས་རྣམས་ཀྱི་ཡིན་གྱི་གཞན་རྒྱུད་ཀྱི་ཐོབ་པ་ནི་དེ་ལས་གཞན་ལ་མི་འབྱུང་སྟེ་ཧ་ཅང་ཐལ་བར་འགྱུར་བའི་ཕྱིར་རོ། །རྒྱུད་དུ་མ་གཏོགས་པའི་འདུས་བྱས་ཀྱིའང་མ་ཡིན་ཏེ་དེ་ནི་ཐུན་མོང་བ་སྲིད་ལ་ཐོབ་པ་ནམ་ཡང་ཐུན་མོང་བ་མ་ཡིན་པའི་ཕྱིར་རོ། །འདུས་མ་བྱས་ལ་འགོག་པ་གཉིས་རྒྱུད་དང་མ་འབྲེལ་ཡང་དགག་བྱ་རྒྱུད་དང་འབྲེལ་བས་དེ་འགོག་བྱེད་ཀྱི་ཐོབ་པ་དང་མ་ཐོབ་པ་ཡོད་དོ། །བརྟགས་མིན་ནི་ཆོས་ཅི་རིགས་པའི་རྐྱེན་མ་ཚང་བས་སེམས་ཅན་ཐམས་ཅད་ལ་ལྡན་ཏེ་བསྟན་བཅོས་ལས་ཟག་པ་མེད་པའི་ཆོས་རྣམས་དང་སུ་ཞིག་ལྡན་ཞེ་ན་སྨྲས་པ་སེམས་ཅན་ཐམས་ཅད་དོ་ཞེས་འབྱུང་བའི་ཕྱིར་རོ། །བརྟགས་འགོག་ནི་འཆིང་བ་མཐའ་དག་དང་ལྡན་པ་སྐད་ཅིག་དང་པོ་ལ་གནས་པ་མ་གཏོགས་པ་འཕགས་པ་ཐམས་ཅད་ལ་ལྡན་ནོ། །དེ་ལ་མ་ཡིན་ཏེ་གྲུབ་པའི་མཐའ་ལས། འགག་པར་འགྱུར་བའི་ལམ་གྱིས་ནི། །དེ་ཡི་སྒྲིབ་པ་རབ་ཏུ་སྤོང་། །ཞེས་འབྱུང་བས་གནས་སྐབས་དེའི་ཚེ་བཟོད་པས་གཞོམ་བྱའི་ཉོན་མོངས་པ་འཆད་ཀྱི་ཆད་པ་ནི་མ་ཡིན་ལ་དེའི་འགོག་པ་འཐོབ་ཀྱི་ཐོབ་པ་ནི་མ་ཡིན་ནོ་ཞེས་རྒྱལ་པོའི་སྲས་ཀྱིས་གསུངས་པའི་ཕྱིར་རོ། །སོ་སོའི་སྐྱེ་བོ་ཡང་འདོད་པའི་སྒོམ་སྤང་ཆེན་པོའི་ཆེན་པོ་སྤངས་པ་ནས་བཟུང་སྟེ་སྤང་བྱ་ཅི་རིགས་པ་སྤངས་པ་དག་ལ་དེ་དག་སྤངས་པའི་འགོག་པ་ལྡན་ནོ། །ནམ་མཁའ་ནི་གང་ལ་ཡང་ལྡན་པ་མ་ཡིན་པའི་ཕྱིར་ཐོབ་པ་མེད་དོ་ཞེས་འགྲེལ་པར་འབྱུང་ལ། དེའི་རྟགས་སྒྲུབ་ནི་གང་དང་ཡང་འབྲེལ་བ་མེད་པའི་ཕྱིར་ཞེས་ཊཱིཀ་བྱེད་གཉིས་ཅར་གྱིས་བཤད་ཅིང་། དེ་སྒྲུབ་པ་ཡང་དགག་བྱ་དང་འགོག་པ་མེད་པའི་ཕྱིར་རོ་ཞེས་གང་སྤེལ་འཆད་དོ། །གསུམ་པ་ཆོས་ཀྱི་ཁྱད་པར་ལ་གསུམ་ལས་ཐོབ་པའི་ཆོས་ཀྱི་ཁྱད་པར་ནི། དུས་གསུམ་པའི་ཐོབ་བྱའི་ཆོས་ལ་ཐོབ་པ་འདས་ད་ལྟར་མ་འོངས་པ་རྣམ་པ་གསུམ་གསུམ་ཡོད་དེ། འདི་ལྟར་ཆོས་ཉོན་མོངས་ཅན་འདས་པའི་ཐོབ་པ་འདས་པ་ནི་གང་ད་ལྟར་དུ་སྐྱེས་ལ་འགགས་པ་ཞིག་སྟེ། ཆོས་འདས་པ་དེའི་སྔར་སྐྱེས་པ་དང་ལྷན་ཅིག་སྐྱེ་བ་དང་། ཕྱིས་སྐྱེ་བ་སྟེ་གསུམ་ཆར་སྲིད་དོ། །ཆོས་དེའི་ཐོབ་པ་ད་ལྟར་བ་ནི་ད་ལྟར་དུ་སྐྱེས་ལ་མ་འགགས་པ་དང་། དེའི་ཐོབ་པ་མ་འོངས་པ་ནི་ད་ལྟར་དུ་མ་སྐྱེས་པའོ། །ཆོས་ད་ལྟར་བ་དེའི་ཐོབ་པ་འདས་པ་ནི་ད་ལྟར་དུ་སྐྱེས་ལ་འགགས་པ་དང་། ད་ལྟར་བ་ནི་ད་ལྟར་དུ་སྐྱེས་ལ་མ་འགགས་པ་དང་། མ་འོངས་པ་ནི་ད་ལྟར་དུ་མ་སྐྱེས་པའོ། །ཆོས་མ་འོངས་པ་དེའི་ཐོབ་པ་འདས་པ་ལ་སོགས་པའང་དེ་བཞིན་ནོ། །འོན་ཀྱང་འགའ་ཞིག་ལ་མེད་པས་དམིགས་བསལ་འོག་ཏུ་སྟོན་པར་འགྱུར་རོ། །ཆོས་དགེ་བ་ལ་སོགས་པ་རྣམས་ཀྱི་ཐོབ་པ་ཡང་ཆོས་དབང་བཙན་པས་དགེ་བ་ལ་སོགས་པ་གསུམ་རིམ་པ་བཞིན་ནོ། །ཆོས་ཁམས་གསུམ་པོ་དེར་གཏོགས་པ་རྣམས་ཀྱི་ཐོབ་པ་ནི་ཆོས་རང་ཉིད་གང་དུ་གཏོགས་པའི་ཁམས་དེས་ཡིན་ཏེ་འདོད་པའི་རྟེན་ལ་འདོད་པའི་ཆོས་ཐོབ་ན་དེའི་ཐོབ་པ་ཡང་འདོད་པ་དང་། གོང་མ་གཉིས་ཀྱི་ཆོས་ཐོབ་ན་དེའི་ཐོབ་པ་ཡང་ཁམས་དེ་གཉིས་སུ་གཏོགས་ལ། གཟུགས་ཀྱི་རྟེན་ལའང་དེ་བཞིན་ཏེ་འདོད་པའི་ཆོས་ནི་སྤྲུལ་སེམས་ལྟ་བུའོ། །གཟུགས་མེད་ཀྱི་རྟེན་ལ་གཟུགས་མེད་ཀྱི་ཆོས་ཁོ་ན་སྟེ་དེའི་ཐོབ་པའང་དེ་ཁོ་ནར་གཏོགས་སོ། །ཆོས་ཁམས་སུ་མ་གཏོགས་པ་འགོག་པ་གཉིས་དང་ལམ་བདེན་རྣམས་ཀྱི་ཐོབ་པ་ནི་རྣམ་པ་བཞི་སྟེ་འདི་ལྟར་བརྟགས་མིན་ནི་ཁམས་གསུམ་གྱི་རྟེན་ཅན་གྱིས་འཐོབ་པས་དེའི་ཐོབ་པ་ཡང་ཁམས་གསུམ་པོ་དེར་གཏོགས་ལ། བརྟགས་འགོག་ནི་སོ་སྐྱེས་འཇིག་རྟེན་པའི་ལམ་ཁོ་ནས་འཐོབ་པས་དེའི་ཐོབ་པ་ཡང་ཁམས་དེ་གཉིས་དང་། འཕགས་པས་འཇིག་རྟེན་དང་འདས་པའི་ལམ་གཉིས་ཅར་གྱིས་འཐོབ་ཏུ་རུང་བས་ལམ་སྔ་མས་ཐོབ་ན་གྲུབ་པའི་མཐའ་ལས། འཇིག་རྟེན་པ་ཡིས་ཆགས་བྲལ་བའི། །འཕགས་ལ་བྲལ་བའི་ཐོབ་རྣམ་གཉིས། །ཞེས་འབྱུང་བའི་ཕྱིར་དེའི་བྲལ་ཐོབ་ཟག་བཅས་ནི་ལམ་ཁམས་དེ་གཉིས་གང་དུ་གཏོགས་པ་དེར་གཏོགས་ཤིང་། བྲལ་ཐོབ་ཟག་མེད་དང་། འདས་པའི་ལམ་གྱིས་ཐོབ་པའི་བྲལ་ཐོབ་དང་ལམ་བདེན་གྱི་ཐོབ་པ་ནི་ཟག་མེད་ཡིན་པའི་ཕྱིར་ཁམས་སུ་མ་གཏོགས་སོ། །སློབ་པ་དང་མི་སློབ་པ་ནི་མཐོང་སྒོམ་གྱི་ལམ་ཟག་མེད་དང་། མི་སློབ་པའི་ལམ་ཟག་མེད་དེ། དེ་གཉིས་ཀྱི་ཐོབ་པ་ཡང་རིམ་པ་ལྟར་སློབ་པ་དང་མི་སློབ་པ་ཡིན་པ་ནི་སླ་བས་འདིར་མ་སྨྲོས་ལ། གཉི་ག་མིན་པ་ནི་འདུས་མ་བྱས་དང་ཟག་བཅས་ཏེ་དེའི་ཐོབ་པ་ནི་རྣམ་པ་གསུམ་མོ། །དེ་ལས་བརྟགས་འགོག་སློབ་པས་ཐོབ་པའི་བྲལ་ཐོབ་སློབ་པ་དང་། མི་སློབ་པ་རྣམ་གྲོལ་ཟད་ཤེས་ཀྱིས་ཐོབ་པའི་བྲལ་ཐོབ་མི་སློབ་པའོ། །དེ་ནི་སློབ་པ་རྡོ་རྗེ་ལྟ་བུའི་ཏིང་ངེ་འཛིན་གྱིས་ཀྱང་འཐོབ་མོད་ཀྱི། འོན་ཀྱང་དེའི་ཚེ་འཐོབ་ཀྱི་ཐོབ་པ་ནི་མ་ཡིན་ལ། རྣམ་གྲོལ་ཟད་ཤེས་ཀྱི་བྲལ་ཐོབ་དེའི་རྟེན་བྱས་པའི་སྒོ་ནས་དེར་ཐོབ་པས་མི་སློབ་པ་ཁོ་ནར་གཞག་པ་ཡིན་སྙམ་མོ། །འཕགས་པས་འཇིག་རྟེན་པའི་ལམ་གྱིས་འདོད་ཆགས་དང་བྲལ་བའི་བྲལ་ཐོབ་ཟག་མེད་ནི་སློབ་པ་ཡིན་ལ། མི་སློབ་པ་མ་ཡིན་ཏེ་ལམ་དེས་སྲིད་རྩེ་ལས་རྒྱལ་མི་ནུས་པའི་ཕྱིར་རོ། །དེའི་བྲལ་ཐོབ་ཟག་བཅས་དང་སོ་སྐྱེས་ཐོབ་པའི་བྲལ་ཐོབ་ཐམས་ཅད་དང་། བརྟགས་མིན་དང་ཟག་བཅས་ཐམས་ཅད་ཀྱི་ཐོབ་པ་ཟག་བཅས་ཡིན་པའི་ཕྱིར་སློབ་མི་སློབ་གཉིས་ཀ་མིན་པའོ། །ནམ་མཁའ་ལ་ནི་ཐོབ་པ་མེད་པར་བཤད་ཟིན་ཏོ། །མཐོང་སྤང་གི་ཐོབ་པ་མཐོང་སྤང་དང་། སྒོམ་སྤང་གི་ཐོབ་པ་སྒོམ་སྤང་ཡིན་པ་ནི་སླ་ཞིང་། སྤང་བྱ་མིན་པ་ནི་འདུས་མ་བྱས་དང་ལམ་གྱི་བདེན་པ་དེས་བརྟགས་མིན་དང་སོ་སྐྱེས་བརྟགས་འགོག་ཐོབ་པ་དང་། འཕགས་པས་འཇིག་རྟེན་པའི་ལམ་གྱིས་ཐོབ་པའི་བྲལ་ཐོབ་ཟག་བཅས་རྣམས་ནི་སྒོམ་སྤང་དང་། དེའི་བྲལ་ཐོབ་ཟག་མེད་དང་། འདས་པའི་ལམ་གྱིས་ཐོབ་པའི་བྲལ་ཐོབ་དང་། ལམ་བདེན་གྱི་ཐོབ་པ་རྣམས་ནི་ཟག་མེད་ཡིན་པས་སྤང་བྱ་མིན་པ་སྟེ་རྣམ་པ་གཉིས་སུ་འདོད་དོ། །དུས་གསུམ་པའི་རྣམ་པ་གསུམ་གྱི་དམིགས་བསལ་ནི་ཆོས་ལུང་བསྟན་མིན་པ་མ་བསྒྲིབས་པ་ནི་སྟོབས་ཆུང་བའི་ཕྱིར་ཐོབ་པའང་ལྷན་ཅིག་སྐྱེའི་སྔ་ཕྱིར་ནི་མ་ཡིན་ནོ། །འོན་ཀྱང་ལྷའི་མིག་དང་རྣ་བའི་མངོན་ཤེས་དང་སྤྲུལ་པའི་སེམས་ཀྱི་ནི་དུས་གསུམ་པ་ཡིན་པས་མ་གཏོགས་ཏེ་དེ་དག་ནི་སྦྱོར་བའི་ཁྱད་པར་གྱིས་གྲུབ་པས་སྟོབས་དང་ལྡན་པའི་ཕྱིར་རོ། །དེ་བཞིན་དུ་ལས་ཐམས་ཅད་པའི་བཟོ་གནས་པའི་སེམས་དང་། གནས་བརྟན་རྟ་ཐུལ་གྱི་སྤྱོད་ལམ་པའི་སེམས་ལྟ་བུ་དག་ཀྱང་མ་གཏོགས་ཏེ་རྒྱུ་མཚན་དེ་ཉིད་ཀྱི་ཕྱིར་རོ། །སྦྱོར་བའི་ཁྱད་པར་ནི་མངོན་པར་འདུ་བྱེད་པ་ལ་གང་སྤེལ་བཞེད་དོ། །བསྒྲིབས་པའི་གཟུགས་ཀྱིའང་ཐོབ་པ་ལྷན་ཅིག་སྐྱེའི་སྔར་ཕྱིར་སྐྱེ་བ་ནི་མ་ཡིན་ཏེ། བེམས་པོ་ཡིན་པས་བླུན་པ་དང་ཀུན་སློང་སྟོབས་ཆུང་བའི་ཕྱིར་རོ། །དེའི་ཕྱིར་འགྲེལ་པ་ལས། ཉམ་ཆུང་ངུས་བསླང་བ་དེ་ནི་ཆེས་ཉམ་ཆུང་བར་འགྱུར་རོ་ཞེས་སོ། །འདི་ནི་བསམ་གཏན་དང་པོའི་ས་པ་ཁོ་ནའོ་འདོད་པའི་ཁམས་ན་དགེ་མི་དགེའི་གཟུགས་ཀྱི་ཐོབ་པ་ཡང་ཐོབ་བྱའི་ཆོས་དེ་ལས་སྔར་ནི་སྐྱེ་བ་མེད་དེ་བེམས་པོ་ཡིན་ཞིང་སེམས་ཀྱི་རྗེས་འབྲང་མ་ཡིན་པའི་ཕྱིར་རོ། །ལྷན་ཅིག་དང་ཕྱིས་སྐྱེ་བ་ནི་ལས་བསྟན་པར་འཆད་པར་འགྱུར་རོ། །དམིགས་བསལ་ཀྱང་འདི་དག་ཁོ་ནས་མ་རྫོགས་ཏེ་སྙོམས་འཇུག་གཉིས་དང་སྐྱེ་བའི་ཆོས་ཅན་གྱི་མཐོང་ལམ་ལ་སོགས་པ་ཐོབ་པ་སྔར་སྐྱེ་མེད་པ་དུ་མ་ཡོད་དོ། །མ་ཐོབ་པའི་ཆོས་ཀྱི་ཁྱད་པར་ལ་མ་ཐོབ་པ་ནི་དགེ་བའམ་ཉོན་མོངས་ཅན་ཡིན་ན་དགེ་རྩ་ཆད་པ་དང་ཉོན་མོངས་པ་སྤངས་པ་ལ་མི་ལྡན་པར་ཐལ་བ་ལས་དེ་དག་ལའང་ལྡན་པའི་ཕྱིར་ངོ་བོ་མ་བསྒྲིབས་ལ་ལུང་དུ་མ་བསྟན་པའོ། །ཆོས་འདས་པ་དང་མ་སྐྱེས་པའི་མ་ཐོབ་པ་དེ་ནི་དུས་རྣམ་པ་གསུམ་ཆར་བ་ཡིན་ལ། ཆོས་ད་ལྟར་བ་ནི་ཇི་ལྟར་སྟོབས་ཆུང་ཡང་རང་དང་དུས་མཉམ་པའི་ཐོབ་པ་ལྷན་ཅིག་སྐྱེ་བས་དེའི་མ་ཐོབ་པ་ད་ལྟར་བ་མེད་ལ་འདས་མ་འོངས་པ་ཡོད་དོ། །ཆོས་འདས་པ་དང་མ་སྐྱེས་པ་ནི་ད་ལྟར་ལས་སྐད་ཅིག་གསུམ་གྱི་སྔོན་རོལ་དེ་མ་ཐག་པ་ན་ཡོད་པའི་ཆོས་འདས་པ་ཞིག་ཡིན་ན་དེའི་རང་དུས་ན་རང་གི་མ་ཐོབ་པ་མེད་ཀྱང་། རང་གི་སྔོན་རོལ་དང་རང་གི་རྗེས་ཐོགས་ད་ལྟར་གྱི་གོང་རོལ་ན་ཡོད་པ་ཕན་ཆད་ནི་འདས་པ་ཡིན་པས་དེ་དག་ན་ཡོད་པའི་མ་ཐོབ་པ་ནི་འདས་པ་དང་། ད་ལྟར་དང་མ་འོངས་པའི་དུས་ན་ཡོད་པའི་མ་ཐོབ་པ་ནི་ད་ལྟར་དང་མ་འོངས་པ་ཡིན་ནོ། །མ་འོངས་པ་ལ་ནི་སྔ་ཕྱི་མེད་པའི་ཕྱིར་ཆོས་རང་བས་འཕྱི་བའི་མ་ཐོབ་པ་ནི་མེད་ལ་ཆོས་དེ་དང་ལྷན་ཅིག་མི་གནས་པས་གནས་སྐབས་དེར་ཡོད་པ་ལ་འགལ་བ་མེད་པའི་ཕྱིར་མ་འོངས་པ་དང་། དེའི་མ་ཐོབ་པ་འདས་ད་ལྟར་ན་ཡོད་པ་སྟེ་གསུམ་ཅར་ཡོད་དོ། །དེ་ལྟར་ན་རང་བས་སྔ་བ་དང་རང་དང་དུས་མཉམ་པ་དང་རང་བས་འཕྱི་བ་ལ་རིམ་པ་ལྟར་དུས་གསུམ་གྱི་ཁྱབ་པ་མེད་དེ་དེ་ནི་སྔ་ཕྱིའི་རིམ་པས་མ་ཡིན་པར་བྱ་བའི་སྒོ་ནས་རྣམ་པར་གཞག་པ་ཡིན་པའི་ཕྱིར་ཏེ་དེ་དག་ཀྱང་གནས་ལྔ་པར་སྟོན་པར་འགྱུར་རོ། །ཆོས་འདོད་པ་ལ་སོགས་པ་ཁམས་གསུམ་དུ་གཏོགས་པ་དང་དྲི་མེད་འགོག་ལམ་གཉིས་ཀྱི་མ་ཐོབ་པའང་ཁམས་གསུམ་པོ་དེར་གཏོགས་ཏེ། འདི་ལྟར་འདོད་པའི་རྟེན་ཅན་གྱིས་ཁམས་གསུམ་གྱི་ཆོས་དང་ཟག་མེད་ཀྱི་ཆོས་གང་མ་ཐོབ་ཀྱང་མ་ཐོབ་པ་ནི་འདོད་པར་གཏོགས་ཤིང་གོང་མ་གཉིས་ལའང་འོག་མའི་ཆོས་ས་འཕོས་པས་བཏང་བ་དང་གོང་ས་དང་རང་སའི་ཡོན་ཏན་དང་ཟག་མེད་ཀྱི་མ་ཐོབ་པ་རྣམས་གང་ཡོད་ཀྱང་ཁམས་དེ་གཉིས་སུ་གཏོགས་ཏེ། མ་ཐོབ་པ་ནི་ཆོས་དང་ལྷན་ཅིག་གནས་པ་མ་ཡིན་པས་ཐོབ་པ་བཞིན་དུ་ཆོས་དངོས་ཀྱི་དབང་གིས་མི་གཞག་གི་སྐྱེ་བའི་རྟེན་གྱི་དབང་གིས་རྣམ་པར་གཞག་པའི་ཕྱིར་རོ། །འོ་ན་ཟག་མེད་ཀྱི་ཐོབ་པ་ཟག་མེད་ཡིན་པ་ལྟར་མ་ཐོབ་པའང་ཟག་མེད་ཅི་སྟེ་མ་ཡིན་ཞེ་ན། ཟག་མེད་ཀྱི་ལམ་གྱི་མ་ཐོབ་པ་ནི་སོ་སོའི་སྐྱེ་བོར་འདོད་པའི་ཕྱིར་ཏེ། བསྟན་བཅོས་ལས། སོ་སོའི་སྐྱེ་བོ་ཉིད་གང་ཞེ་ན་འཕགས་པའི་ཆོས་རྣམས་ཀྱི་མ་རྙེད་པའོ་ཞེས་སོ། །དེ་ཉིད་སོ་སོའི་སྐྱེ་བོ་ཡིན་པ་དེའི་ཕྱིར་ཟག་མེད་དུ་འོས་པ་མ་ཡིན་ནོ། །དེ་འཕགས་པའི་ཆོས་གང་གིས་མ་རྙེད་པ་ཡིན་ཞེ་ན། སྡུག་བསྔལ་ལ་ཆོས་བཟོད་ནས་མི་སློབ་པའི་ཡེ་ཤེས་ལ་ཐུག་པའི་བར་ཐམས་ཅད་ཀྱི་ཡིན་ཏེ་ཁྱད་པར་མེད་པར་འབྱུང་བའི་ཕྱིར་རོ། །དེའི་ཕྱིར་དེ་ལྡན་གྱི་གང་ཟག་ནི་སོ་སོའི་སྐྱེ་བོའི་གང་ཟག་སྟེ། འགྲེལ་པར། དེ་ནི་རྙེད་པ་མེད་པ་གང་ཡིན་པ་སྟེ་ཞེས་གསུངས་པས་འཕགས་པའི་ཆོས་ཟག་མེད་གང་ཡང་མ་རྙེད་ཅིང་མ་ཐོབ་པའི་གང་ཟག་ལ་འདོད་དོ། །དེ་ལྟ་མ་ཡིན་པར་འཕགས་པའི་ཆོས་རྙེད་ཀྱང་འཕགས་ཆོས་གཞན་མ་རྙེད་པས་དེར་འགྱུར་ན་ཉན་རང་གིས་ཀྱང་སངས་རྒྱས་ཀྱི་ཆོས་མ་རྙེད་པའི་ཕྱིར་དེར་ཐལ་བར་འགྱུར་རོ། །འོ་ན་ཁོ་ནའི་སྒྲ་གདོན་དགོས་སོ་ཞེ་ན་མི་དགོས་ཏེ། ཆུ་འཐུང་རླུང་ཟ་ཞེས་པ་བཞིན་ནོ། །དེས་ན་འཕགས་པ་ནི་ཟག་མེད་དང་དེ་ལྡན་གྱི་གང་ཟག་ནི་འཕགས་པའི་གང་ཟག་ཏུ་འདོད་པར་རིག་གོ །གལ་ཏེ་སྐད་ཅིག་བཅུ་དྲུག་པ་ལ་གནས་པའི་གང་ཟག་དེས་ལམ་ཟག་མེད་ལྷག་མ་མ་ཐོབ་པའི་ཕྱིར་དེ་དག་གིས་མ་ཐོབ་པ་ཡོད་པར་འགྱུར་ལ། འདོད་ན་འཕགས་པའི་གང་ཟག་མ་ཡིན་པར་འགྱུར་རོ་ཞེ་ན། དེ་མ་ཐོབ་ཀྱང་ཟག་མེད་ཀྱི་ལམ་ཐམས་ཅད་ཀྱི་མ་ཐོབ་པ་སྡུག་བསྔལ་ཆོས་བཟོད་ཀྱི་ཚེ་རྣམ་པར་ཉམས་པར་བྱས་པའི་ཕྱིར་ཐལ་བ་དེར་མི་འགྱུར་རོ། །དེའི་དོན་ནི་གཉེན་པོས་མ་སྤངས་ཀྱང་དེའི་ཐོབ་པ་ཆད་པ་ལ་བྱ་སྟེ། རྒྱལ་པོའི་སྲས་ཀྱིས། རྣམ་པར་ཉམས་པ་དང་སྤང་པ་དག་ལ་ཁྱད་པར་ཅི་ཡོད་ཅེ་ན། རྣམ་པར་ཉམས་པ་ནི་ཐོབ་པ་ཆད་པ་ཡིན་པར་རྣམ་པར་གཞག་གོ །སྤངས་པ་ནི་གཉེན་པོ་ཐོབ་པ་ཡིན་པར་རྣམ་པར་གཞག་གོ་ཞེས་པ་དང་། འགྲེལ་པ་ལས་རྣམ་པར་ཉམས་པར་འགྱུར་ཞེས་བྱ་བ་ནི་མ་ཐོབ་པ་དེའི་མ་ཐོབ་པ་སྐྱེ་ཞིང་ཐོབ་པ་འཆད་པར་འགྱུར་བའོ་ཞེས་གསུངས་པའི་ཕྱིར་རོ། །པཎྜི་ཏ་ཁ་ཅིག་ནི་སྡུག་བསྔལ་ལ་ཆོས་བཟོད་དང་དེ་དང་ལྷན་ཅིག་འབྱུང་བ་དང་བཅས་པའི་ཆོས་རྣམས་ཀྱི་མ་རྙེད་པ་ནི་སོ་སོའི་སྐྱེ་བོ་དང་། ཤུགས་ལ་དེ་ལྡན་གྱི་གང་ཟག་ནི་སྐྱེ་བོའི་གང་ཟག་ཏུ་འཆད་ལ། སྐད་ཅིག་བཅུ་དྲུག་པའི་ཚེ་སྡུག་བསྔལ་ལ་ཆོས་བཟོད་ལྷན་ཅིག་འབྱུང་བ་དང་བཅས་པའི་ཐོབ་པ་བཏང་བས་འཕགས་པ་མ་ཡིན་པར་ཐལ་བའི་སྐྱོན་ནི་མེད་དེ། དེའི་མ་ཐོབ་པ་མི་སྐྱེ་བར་གཏན་དུ་བཅོམ་པའི་ཕྱིར་རོ་ཞེས་ཟེར་རོ། །བདག་ནི་ཕྱོགས་སྔ་མ་ལྟར་ཁས་ལེན་ཏེ་རྒོལ་བ་འདི་བཟློག་ཀྱང་བསྟན་བཅོས་དང་འགལ་བའི་ཕྱིར་རོ། །མདོ་སྡེ་པ་ནི་སོ་སྐྱེ་དང་དེའི་གང་ཟག་ལ་ཁྱད་པར་ཁས་མི་ལེན་ཏེ། འཕགས་པའི་ཆོས་མ་སྐྱེས་པའི་རྒྱུད་དེ་ཉིད་ལ་འདོད་པའི་ཕྱིར་རོ། །དེ་བཞིན་དུ་འཕགས་པའི་ཆོས་སྐྱེས་པའི་རྒྱུད་ནི་འཕགས་པ་དང་འཕགས་པའི་གང་ཟག་ཏུ་འདོད་དོ། །མ་ཐོབ་པ་གང་གིས་ཉམས་པར་འགྱུར་ཞེ་ན། ཆོས་དེ་ཐོབ་པ་དང་ས་འཕོས་པའི་སྒོ་ནས་རྣམ་པར་ཉམས་པར་འགྱུར་ཏེ་དེ་ནི་འདི་ལྟར་ས་དགུའི་མ་ཐོབ་པ་སོ་སོའི་སྐྱེ་བོ་ནི་ཟག་མེད་ཀྱི་ལམ་ཐོབ་པས་དང་། གོང་ས་ལས་འོག་ས་དང་དེ་ལས་གོང་སར་སྐྱེ་བའི་ས་འཕོས་པས་ཀྱང་གང་ནས་འཕོས་པའི་སོ་སྐྱེ་ཉམས་ཤིང་། གང་དུ་འཕོས་པའི་ས་དེས་བསྡུས་པ་འཐོབ་བོ། །འདོད་པའི་དགེ་བ་སྐྱེས་ཐོབ་ཀྱི་མ་ཐོབ་པ་ནི་གོང་ས་ནས་དེར་སྐྱེ་བའི་ས་འཕོས་ཏེ་ཉིང་མཚམས་སྦྱར་བའི་ཚེ་དེའི་ཐོབ་པ་འབྱུང་བས་ཆོས་དེ་ཐོབ་པ་དང་སྐྱེ་བའི་ས་འཕོས་པ་གཉིས་ཅར་གྱིས་དང་། དགེ་རྩ་ཆད་ནས་དགེ་བའི་མ་ཐོབ་པ་སྐྱེས་པ་ནི་ཡང་དག་པའི་ལྟ་བས་ཉིང་མཚམས་སྦྱར་ན་ཆོས་དེ་ཐོབ་པས་ཉམས་པར་འགྱུར་རོ། །ཐེ་ཚོམ་གྱིས་ཉིང་མཚམས་སྦྱར་བའི་ཚེའང་ཉམས་པར་འགྱུར་མོད་ཀྱི། འོན་ཀྱང་དེའི་ཚེ་སྐྱེས་ཐོབ་ཀྱི་ཐོབ་པ་འབྱུང་ཞིང་དེས་མ་ཐོབ་པ་ཉམས་པའི་ཕྱིར་ཆོས་དེ་ཐོབ་པས་ཉམས་པ་ཡིན་གྱི་ཐེ་ཚོམ་སྐྱེས་པའི་ཆ་ནས་མ་ཡིན་པས་ཊཱིཀ་བྱེད་དག་གིས་ལོགས་སུ་མ་བསྟན་ཏོ། །དགེ་བ་སྦྱོར་བྱུང་གི་མ་ཐོབ་པ་ནི་དེར་སྐྱེ་བའི་ས་འཕོས་པ་ཙམ་གྱིས་ཆོས་དེའི་ཐོབ་པ་མི་འབྱུང་བས་དེ་ཉམས་པར་མི་འགྱུར་བས་ཆོས་དེ་ཐོབ་པས་ཡིན་ནོ། །ཉོན་མོངས་ཅན་དང་མ་བསྒྲིབས་ལུང་མ་བསྟན་གྱི་ནི་གོང་ནས་དེར་སྐྱེ་བའི་ས་འཕོས་པ་ན་ཆོས་གང་མངོན་དུ་གྱུར་ཏེ་ཆོས་དེ་ཐོབ་པས་དང་། འགའ་ཞིག་ཆོས་དེ་མངོན་དུ་མ་གྱུར་ཀྱང་དེའི་ཐོབ་པ་མངོན་དུ་གྱུར་པས་ཀྱང་ཆོས་དེ་ཐོབ་པ་ཡིན་པས་མ་ཐོབ་པ་ཉམས་པར་འགྱུར་ཏེ་དེ་དག་ནི་སྐྱེ་བའི་ས་འཕོས་པ་དང་ཆོས་དེ་ཐོབ་པ་གཉིས་ཅར་གྱིས་སོ། །བཟོ་སྤྱོད་ཀྱི་སེམས་འགའ་ཞིག་མངོན་དུ་མ་གྱུར་ཀྱང་ཐོབ་པ་སྔར་སྐྱེས་ཏེ་ཆོས་དེ་ཐོབ་པས་དང་། སྤྲུལ་སེམས་ལ་བསྒོམས་བྱུང་དང་སྐྱེས་ཐོབ་གཉིས་ལས་དང་པོ་ནི་འདོད་ཆགས་དང་བྲལ་བ་དང་གོང་ནས་འོག་ཏུ་སྐྱེ་བས་དང་། གཉིས་པ་ནི་དེར་སྐྱེས་པ་ཙམ་གྱིས་ཐོབ་པ་འབྱུང་བས་སོ། །བསམ་གཏན་དང་པོ་སོགས་ཀྱི་ཆོས་ཀྱི་མ་ཐོབ་པ་ཡང་ཆོས་དེ་ཐོབ་པས་དང་། ས་འཕོས་པས་ཉམས་པའི་ཚུལ་ཅི་རིགས་པའོ། །གཞན་ཡང་ས་འཕོས་པས་ཉམས་པ་ལ་འདི་ལྟ་བུའང་སྣང་སྟེ། བསམ་གཏན་གཉིས་པ་ཡན་ཆད་ཀྱི་ཆོས་གང་གི་མ་ཐོབ་པ་ཡིན་ཀྱང་རྟེན་དབང་བཙན་པའི་ཕྱིར་འདོད་པ་ནས་སྐྱེ་བའི་ས་འཕོས་ནས་བསམ་གཏན་དང་པོར་ཉིང་མཚམས་སྦྱར་བའི་ཚེ་འདོད་པར་གཏོགས་པའི་མ་ཐོབ་པ་ཉམས་པར་འགྱུར་ཞིང་དང་པོར་གཏོགས་པ་འཐོབ་སྟེ་རིགས་པ་འདི་ནི་གཞན་ལའང་མཚུངས་སོ། །དེ་ལས་འཕྲོས་པའི་དོན་ནི་ཅི་ཐོབ་མ་ཐོབ་ལའང་དེ་དག་ཡོད་དམ། སྨྲས་པ་གཉི་ག་ལ་གཉི་ག་ཡོད་དོ། །དེ་ལྟར་ན་རེ་ཞིག་ཐོབ་པ་རྣམས་ཐུག་པ་མེད་པར་ཐལ་བར་འགྱུར་རོ་ཞེ་ན། འདི་ལ་རྣམ་པར་ཕྱེ་ནས་ལན་སྨྲ་བར་བྱ་སྟེ་ཐོབ་བྱའི་ཆོས་ད་ལྟར་བ་ལྟ་བུ་རང་དུས་དེར་ལྡན་པའི་དབང་དུ་བྱས་ནས་སམ། དེ་ལས་གཞན་དུ་ཡིན། དང་པོ་ལྟར་ན་ཐོབ་པས་ནི་ཆོས་དང་ཐོབ་པའི་ཐོབ་པ་ལྡན་ལ། དེས་ནི་ཐོབ་པ་ལྡན་པར་བྱེད་པས་ཕན་ཚུན་ལྡན་པའི་ཕྱིར་དེར་ཐལ་བར་མི་འགྱུར་རོ། །གལ་ཏེ་དེ་ལས་གཞན་དུ་སྤྱི་རིགས་ནས་དེ་སྐད་དུ་རྒོལ་ན་དེ་ཉིད་འདོད་པར་བྱ་སྟེ་དེའི་ཕྱིར་འགྲེལ་པར་སེམས་ཅན་སོ་སོའི་རྒྱུད་ཀྱི་ལུས་ཀྱི་སྐད་ཅིག་མ་ལ་རྫས་མཐའ་ཡས་པ་ཅན་དག་འབྱུང་ངོ་ཞེས་དང་། སློབ་དཔོན་གྱིས་ཀྱང་ཀྱེ་མ་འདི་ནི་ཐོབ་པའི་དགའ་སྟོན་ཆེན་པོ་ཞིག་སྟེ་ཞེས་བསྟིང་བ་མཛད་པའི་རྒྱུ་མཚན་ཡང་འདི་ཡིན་ནོ། །ཡང་ན་དེ་ལྟ་ཡིན་པ་དེའི་ཕྱིར་རྣམ་པར་མ་ཕྱེ་བར་ཐོབ་པ་ཐུག་པ་མེད་པར་ཐལ་བར་འདོད་པ་ཡིན་ནོ་ཞེས་ཀྱང་ལན་སྨྲ་བར་ནུས་སོ། །འགྲེལ་པར། ཕན་ཚུན་ལྡན་པའི་ཕྱིར་ཐུག་པ་མེད་པར་ཐལ་བར་མི་འགྱུར་རོ་ཞེས་གང་གསུངས་པ་དེ་ནི་སྔ་མ་དེ་ཉིད་ལ་དགོངས་པའི་ཕྱིར་འགལ་བ་མེད་དོ། །ཐུག་པ་མེད་པ་ནི་འདི་ལྟར་ཆོས་དགེ་བའམ་ཉོན་མོངས་ཅན་ཞིག་ཡིན་ཡང་རུང་སྟེ་སྐད་ཅིག་དང་པོ་ལ་ད་ལྟར་གྱི་ཐོབ་བྱའི་ཆོས་དང་། ཐོབ་པ་དང་དེའི་ཐོབ་པ་སྟེ་གསུམ་སྐྱེའོ། །དེ་དག་ཀྱང་འདུས་བྱས་ཡིན་པས་རེད་མ་ཐག་འགགས་ནས་འདས་པར་རྫས་སུ་ཡོད་ཅིང་གཏོང་རྒྱུ་མ་བྱུང་བས་ལྡན་པའི་ཕྱིར་སྐད་ཅིག་གཉིས་པ་ལ་དེ་གསུམ་ཐོབ་བྱའི་ཆོས་སུ་བྱས་པའི་ཐོབ་པ་གསུམ་དང་དེའི་ཐོབ་པ་གསུམ་སྟེ་དྲུག་དང་། དེ་ལྟར་བརྩིས་ཏེ་གསུམ་པ་ལ་ཐོབ་པ་དགུ་དང་དེའི་ཐོབ་པ་དགུ་སྟེ་བཅོ་བརྒྱད་དང་། བཞི་པ་ལ་ཉི་ཤུ་རྩ་བདུན་པ་གཉིས་ཏེ་ལྔ་བཅུ་རྩ་བཞི་དང་། ལྔ་པ་ལ་ཐོབ་པ་བརྒྱ་དྲུག་ཅུ་རྩ་གཉིས་སྐྱེ་ཞིང་། དེ་ཕན་ཆད་ཀྱང་དེ་ལྟར་བརྩི་བར་བྱའོ། །དེ་ལྟར་འདི་དག་ནི་སྐད་ཅིག་དང་པོ་ཉིད་ལས་བརྒྱུད་དེ་འོངས་པ་ཡིན་ལ། དེའི་རྒྱུན་ད་ལྟར་དུ་འོངས་པ་གཞན་དག་ཡོད་ནའང་སྔ་མ་ལྟར་སྦྱར་རོ། །འདི་ལས་གཞན་དུ་འཆད་པ་དེ་དག་གིས་ནི་རྒྱལ་པོའི་སྲས་ཀྱིས་གསུངས་པ་དང་འགལ་པར་སྨྲས་སོ། །སློབ་དཔོན་ནི་དེ་ལྟ་བུ་དེ་དག་ཀྱང་རྣམ་པར་རྟོག་པའི་ཕྲེང་བས་བཀོད་པ། ཚིག་གི་ཚུལ་གསོག་ལྟ་བུ་ཆུ་ཤིང་ལྟར་སྙིང་པོ་མེད་པར་ཐུགས་ལ་བཞག་ནས། ཀྱེ་མ་འདི་ནི་ཐོབ་པ་རྣམས་ཀྱི་དགའ་སྟོན་ཆེན་པོ་ཞིག་སྟེ། ཐོགས་པ་མེད་པས་འདི་ལྟར་གོ་སྐབས་རྙེད་ཀྱི། དེ་ལྟ་མ་ཡིན་ན་སྲོག་ཆགས་གཉིས་པའི་ནི་ནམ་མཁའ་ལ་ཡང་གོ་སྐབས་ཡོད་པར་མི་འགྱུར་རོ་ཞེས་བསྟིང་བ་མཛད་དོ། །མ་ཐོབ་པ་ནི་ཐོབ་བྱའི་ཆོས་དང་མི་ལྡན་ན་དེའི་མ་ཐོབ་པ་དང་ལྡན་ན་མ་ཐོབ་པའི་མ་ཐོབ་པ་སྐྱེའི་གཞན་ནི་མེད་དེ་ཐོབ་བྱའི་ཆོས་དང་ལྡན་མི་ལྡན་གཉིས་སུ་གྲངས་ངེས་པའི་ཕྱིར་རོ། །དེའི་ཕྱིར་འགྲེལ་པར་མ་ཐོབ་པ་ལ་ཐུག་མེད་དུ་ཐལ་བའི་བརྩད་སྤང་མི་མཛད་པའི་དགོངས་པ་ཡང་འདི་ཡིན་ལ། གང་ལ་ཐོབ་པ་མེད་པ་དེ་ལ་མ་ཐོབ་པ་ཡང་མེད་དོ་ཞེས་གསུང་བར་མཛད་ཀྱི། གང་ལ་ཐོབ་པ་ཡོད་པ་དེ་ལ་མ་ཐོབ་པ་ཡོད་ཅེས་མི་གསུང་བའི་རྒྱུ་མཚན་ཡང་འདི་ཡིན་ནོ། །གཉིས་པ་སྐལ་མཉམ་ནི་སེམས་ཅན་རྣམས་སྤྱོད་པ་དང་རང་བཞིན་དང་བསམ་པ་ལ་སོགས་པ་བསྐལ་བ་མཚུངས་ཤིང་འདྲ་བར་བྱེད་པའོ། །དེ་སྐད་དུ་སློབ་དཔོན་གང་སྤེལ་གྱིས། གཡོ་བ་རང་བཞིན་མཚུངས་གྱུར་ཅིང་། །བསམ་པ་གུས་མཚུངས་སེམས་ཅན་རྣམས། །གང་གིས་མཉམ་པར་འགྱུར་བ་ནི། །དེ་ལ་སྐལ་མཉམ་ཞེས་བརྗོད་དོ། །ཞེས་སོ། །མཚན་ཉིད་ནི་མི་ལྡན་པའི་འདུ་བྱེད་གང་ཞིག་སེམས་ཅན་འདྲ་བར་བྱེད་པའི་རྫས་སོ། །དབྱེ་ན་ཐ་དད་པ་མ་ཡིན་པ་དང་། ཐ་དད་པའོ། །དང་པོ་ནི་སེམས་ཅན་ཙམ་གྱི་ཐུན་མོང་གི་ཆོས་འདྲ་བར་བྱེད་པའི་རྫས་ཏེ། དེ་ནི་སེམས་ཅན་ཐམས་ཅད་ལ་རེ་རེ་ཡོད་པས་རྫས་ཐ་དད་ཀྱང་རིགས་ཐ་མི་དད་པས་དེ་སྐད་བརྗོད་དོ། །གཉིས་པ་ནི་བྱེ་བྲག་སོ་སོ་བ་ལྷ་མི་དང་དགེ་བསྙེན་དགེ་ཚུལ་ལ་སོགས་པ་དེ་དག་ནང་འདྲ་བར་བྱེད་པའི་རྫས་སོ། །གལ་ཏེ་རྫས་སུ་མེད་ན་སེམས་ཅན་ཞེས་པ་ལ་སོགས་དེ་དག་ལ་སྒྲ་བློ་མཐུན་པ་འཇུག་པར་མི་འགྱུར་བར་ཐལ་བའི་ཕྱིར་དང་། ཆོས་ཀྱི་རྗེ་བཅོམ་ལྡན་འདས་ཀྱིས་ཀྱང་། མི་རྣམས་དང་སྐལ་བ་མཉམ་པར་སྐྱེས་ན་ཞེས་པ་ལ་སོགས་པ་གསུངས་པའི་ཕྱིར་རྫས་སུ་ཡོད་དོ་ཞེས་ཟེར་རོ། །སློབ་དཔོན་ནི་སཱ་ལུ་ལ་སོགས་པ་ཕྱི་རོལ་གྱི་དངོས་པོ་དག་ལའང་སྐལ་མཉམ་ཡོད་པར་ཐལ་བའི་ཕྱིར་དང་། ལུང་ཡང་མིར་སྐྱེས་པའི་འདུ་བྱེད་འདྲ་བ་ཙམ་ལ་དགོངས་ནས་གསུངས་པའི་ཕྱིར་སྒྲུབ་པར་བྱེད་པ་མ་ཡིན་ལ། དེ་སྐད་དུ་སྨྲ་བ་དེ་དག་གིས་ནི་གསལ་བ་ལས་རྫས་ཐ་དད་པའི་སྤྱི་ཁས་བླངས་པའི་ཕྱིར་བྱེ་བྲག་པའི་གཞུང་བཙུགས་ཤིང་གསལ་བར་བྱས་པ་ཡིན་ནོ་ཞེས་གསུང་ངོ་། །གསུམ་པ་འདུ་ཤེས་མེད་པ་པ་ནི་འདུ་ཤེས་མེད་པའི་ལྷར་སྐྱེས་པ་ལ་སེམས་དང་སེམས་བྱུང་མ་འོངས་པ་རྣམས་འགོག་པའོ། །དུས་ནི་བསྐལ་པ་ཆེན་པོ་ལྔ་བརྒྱའི་བར་དུ་ཡིན་ལ། འོན་ཀྱང་མཐའ་གཅིག་ཏུ་དེ་ལྟར་མ་ངེས་ཏེ། བྱང་སྒྲ་མི་སྙན་ལས་གཞན་ལ་བར་མ་དོར་འཆི་བ་ཡོད་པར་གསུངས་པའི་ཕྱིར་དང་། གདགས་པ་ལས། འབྲས་བུ་ཆེ་བའི་ལྷ་རྣམས་ཀྱི་ཚེའི་ཚད་ཀྱི་མཐའ་ནི་བསྐལ་པ་ལྔ་བརྒྱ་སྟེ། བར་མ་དོར་འཆི་བ་ནི་ཡོད་དོ། །འདུ་ཤེས་མེད་པའི་སེམས་ཅན་རྣམས་ཀྱང་དེ་དང་འདྲའོ་ཞེས་གསུངས་པའི་ཕྱིར་རོ། །འབྲས་བུ་གསུམ་ལས་ནི་འདུ་ཤེས་མེད་པའི་སྙོམས་འཇུག་གི་རྣམ་སྨིན་འབྲས་བུ་ཡིན་གྱི་དེ་ལ་རྫས་ཐ་དད་པའི་རྒྱུ་མཐུན་ཡང་མེད་ལ། གཟུགས་ཅན་མ་ཡིན་པས་རྒྱས་བྱུང་ཡང་མ་ཡིན་ནོ། །ལྷ་དེ་དག་ཀྱང་འབྲས་བུ་ཆེ་བའི་ཕྱོགས་གཅིག་ན་གནས་པས་དེ་ལས་གནས་རིས་གཞན་མ་ཡིན་ཏེ། ཚངས་ཆེན་ཚངས་པའི་མདུན་ན་འདོན་གྱི་གནས་རིས་ལས་གཞན་མ་ཡིན་པ་བཞིན་ནོ། །མཚན་གཞི་ནི་རྣམ་སྨིན་དེ་ཉིད་དོ། །མཚན་ཉིད་འདུ་ཤེས་མེད་པའི་སྙོམས་འཇུག་གི་འབྲས་བུ་གང་ཞེ་ན། ལྷ་ཚེ་རིང་པོའི་རྒྱུད་ལ་མཚུངས་ལྡན་འགོག་པའོ། །ཅི་ལྷ་དེ་དག་ལ་མཚུངས་ལྡན་གཏན་མེད་དམ་ཞེ་ན་མ་ཡིན་ཏེ། སྐྱེ་བ་དང་དེ་ནས་འཆི་འཕོ་བའི་ཕྱིར་ཏེ། མདོ་ལས་སེམས་ཅན་དེ་དག་དུས་རིང་མོ་ཞིག་ནས་འདུག་འདུག་སྟེ་འདུ་ཤེས་སྐྱེས་ནས་གནས་དེ་ནས་འཆི་འཕོ་བར་འགྱུར་རོ་ཞེས་སོ། །ཤི་འཕོས་ནས་ཀྱང་སྔོན་གྱི་སྙོམས་འཇུག་གི་འདུ་བྱེད་ཡོངས་སུ་ཟད་པའི་ཕྱིར་དང་སེམས་མེད་པས་སྔོན་མེད་པ་མ་བསགས་པའི་ཕྱིར་མདའ་འཕངས་པའི་ཤུགས་ཟད་པ་ས་ལ་ལྷུང་བ་བཞིན་གདོན་མི་ཟ་བར་འདོད་པའི་ཁམས་སུ་སྐྱེའོ། །དེར་སྐྱེ་བ་ནི་ལན་གྲངས་གཞན་ལ་མྱོང་འགྱུར་གྱི་ལས་ཡོད་པའི་ཕྱིར་ཏེ་བྱང་སྒྲ་མི་སྙན་པ་ཕྱི་མ་ལ་ངེས་པར་འདོད་ལྷར་སྐྱེ་བ་བཞིན་ནོ། །དེ་ལྟར་ན་སྙོམས་འཇུག་ལྟར་སེམས་སྐྱེ་བ་ལ་གེགས་བྱེད་པའི་ཕྱིར་རྫས་སུ་ཡོད་དོ་ཞེས་སོ། །སློབ་དཔོན་ནི་རྣལ་འབྱོར་སྤྱོད་པའི་ལུགས་བཞེད་དེ། དེ་ནི་འདུ་ཤེས་མེད་པ་པའི་ལྷ་དག་ལ་སེམས་ཀྱི་རྒྱུན་འཇུག་པ་དང་འགལ་བའི་སེམས་འབྱུང་བས། དེས་རྣམ་ཤེས་ཚོགས་བརྒྱད་ལས་ཚོགས་དྲུག་འཁོར་བཅས་བཀག་པ་ཙམ་སྟེ་འགྲེལ་པར། འདིས་དེར་སེམས་ཁོ་ན་སེམས་འཇུག་པ་དང་འགལ་བ་འཐོབ་སྟེ། མི་འཇུག་པ་ཙམ་དེ་ཡང་འདུ་ཤེས་མེད་པ་པར་གདགས་སོ་ཞེས་སོ། །དེའི་ཕྱིར་དེ་རྫས་སུ་མེད་པར་བཞེད་དོ། །བཞི་པ་སྙོམས་འཇུག་གི་ངོ་བོ་སོ་སོར་བཤད་པ་ལ། སྙོམས་འཇུག་གཉིས་ཀྱི་དང་པོ་ནི། འདུ་ཤེས་མེད་པ་བས་མཚུངས་ལྡན་འགོག་པ་དེ་བཞིན་དུ་འདུ་ཤེས་མེད་པའི་སྙོམས་འཇུག་གིས་སྙོམས་པར་ཞུགས་ནས་མ་ལངས་ཀྱི་བར་དུ་མཚུངས་ལྡན་འགོག་སྟེ། དེ་ཙམ་ཞིག་མཐུན་པར་བསྟན་པའི་དོན་དུ་དེ་བཞིན་གྱི་སྒྲ་སྨྲོས་སོ། །འདིའི་རྣམ་སྨིན་འབྲས་བུ་ཆེ་བའི་ནང་དུ་སྨིན་པའི་ཕྱིར་བསམ་གཏན་ཐ་མ་བཞི་པར་གཏོགས་ལ། བསམ་པ་ནི་ངེས་པར་འབྱུང་བ་ཐར་པ་འདོད་པས་སྙོམས་པར་འཇུག་སྟེ། འདུ་ཤེས་མེད་པ་པ་ལ་ཐར་པ་དང་། སྙོམས་འཇུག་ལ་ལམ་དུ་འདུ་ཤེས་པའི་ཕྱིར་རོ། །དེས་ན་གང་ཟག་ནི་ལམ་ལོག་པས་ཚངས་སྤྱོད་ཚོལ་བ་དང་། སྙོམས་འཇུག་ནི་ཀུན་སློང་གིས་དགེ་བའོ། །དེའི་རྣམ་སྨིན་ནི་འདུ་ཤེས་མེད་པའི་སེམས་ཅན་གྱི་དབང་པོ་གཟུགས་ཅན་དང་། སྐྱེ་བ་དང་འཆི་འཕོ་བའི་སེམས་དང་། སེམས་བྱུང་ཡོད་པའི་ཕྱིར་དེ་དག་གི་མཚན་ཉིད་ཐོབ་པ་དང་བཅས་པ་ཕུང་པོ་ལྔའོ། །དེ་ལྟར་སྐྱེ་བའི་སེམས་དང་སེམས་བྱུང་རྣམ་སྨིན་དུ་བཤད་པ་འདི་ནི་སྐྱེ་བའི་སྲིད་པ་ཉོན་མོངས་ཅན་ཞེས་པའི་དམིགས་བསལ་དུ་སྦྱར་རོ། །རྣམ་སྨིན་ཀྱང་རྫོགས་བྱེད་ཀྱི་ཡིན་གྱི་འཕེན་བྱེད་ཀྱི་མ་ཡིན་ཏེ། སེམས་མེད་སྙོམས་པར་འཇུག་པ་དག །འཕེན་བྱེད་མ་ཡིན་ཐོབ་པའང་མིན། །ཞེས་གསུངས་པའི་ཕྱིར་རོ། །དེ་ཡང་འདི་བསྐྱེད་ནས་ཡོངས་སུ་ཉམས་ཀྱང་གདོན་མི་ཟ་བར་སོར་ཆུད་པར་བྱ་སྟེ་ཕྱི་མ་ལ་འདུ་ཤེས་མེད་པའི་སེམས་ཅན་གྱི་ནང་དུ་སྐྱེ་བའི་ཕྱིར་སྐྱེས་ནས་མྱོང་འགྱུར་ཉིད་ཡིན་གྱི་གཞན་གསུམ་ནི་མ་ཡིན་ནོ། །དེའི་ཕྱིར་འགྲེལ་པར། གང་གིས་འདི་བསྐྱེད་ནས་ཡོངས་སུ་ཉམས་པའང་གདོན་མི་ཟ་བར་ཡང་བསྐྱེད་ནས་འདུ་ཤེས་མེད་པའི་སེམས་ཅན་གྱི་ནང་དུ་སྐྱེ་བར་འགྱུར་རོ་ཞེས་གྲག་གོ་ཞེས་སོ། །གང་སྤེལ་ནི་གྲག་གོ་ཞེས་བྱ་བའི་སྒྲས་ལུགས་གཞན་བསྟན་པར་འཆད་དོ། །གཞན་དག་ན་རེ་ཡོངས་སུ་ཉམས་སམ་མ་ཉམས་ཀྱང་རུང་དགེ་བའི་བཤེས་གཉེན་དང་ཕྲད་པས་དེ་ལ་སྐྱོན་དུ་ལྟ་ན་མ་ངེས་པའང་ཡིན་ནོ་ཞེས་ཟེར་རོ། །གང་ཟག་ནི་སོ་སོའི་སྐྱེ་བོ་ཁོ་ནའི་ཡིན་གྱི་འཕགས་པའི་ནི་མ་ཡིན་ཏེ། འདིས་ལྷ་ཚེ་རིང་པོར་སྐྱེ་ལ་དེ་ནི་ངན་སོང་གི་གནས་ལྟ་བུར་གཟིགས་པའི་ཕྱིར་རོ། །དེས་ན་སོ་སོའི་སྐྱེ་བོ་གང་དག་རྒྱལ་བའི་བཀའ་ཟབ་མོ་ཐོས་ཏེ་འདི་ལྟ་བུའི་ཉེས་དམིགས་མཐོང་བ་དག་ཀྱང་འཇུག་པར་མི་འགྱུར་རོ། །འོ་ན་འཕགས་པ་དག་གིས་བསམ་གཏན་བཞི་པ་ཐོབ་ན་དེ་ཉིད་དུས་གསུམ་པ་འཐོབ་པ་ལྟར་འདིར་ཡང་དུས་གསུམ་པ་འཐོབ་བམ་ཞེ་ན་མ་ཡིན་ཏེ། འཁོར་བ་ཐོག་མ་མེད་པ་ནས་འདྲིས་ཀྱང་འབད་རྩོལ་གྱིས་བསྒྲུབ་པར་བྱ་བ་དང་། སེམས་མེད་ཡིན་པའི་ཕྱིར་རོ། །དེས་ན་འདི་ལྟར་སྐད་ཅིག་དང་པོའི་ཚེ་དུས་ད་ལྟ་བ་གཅིག་པུ་དང་། གཉིས་པ་ཕན་ཆད་དུ་འདས་པའང་འཐོབ་སྟེ་སོ་སོར་ཐར་པའི་སྡོམ་པ་བཞིན་ནོ། །དེ་ལྟར་ན་སོ་སོའི་སྐྱེ་བོའི་རྒྱུད་ལ་མཚུངས་ལྡན་འགོག་པའི་མི་ལྡན་པའི་འདུ་བྱེད་དགེ་བ་མཚན་གཞིའོ། །མཚན་ཉིད་ནི་རང་གི་དགག་བྱ་མཚུངས་ལྡན་འགོག་པའི་སྙོམས་འཇུག་གང་ཞིག་བསམ་གཏན་བཞི་པས་བསྡུས་པའོ། །སྒྲ་དོན་ནི་སེམས་ཅན་འདུ་ཤེས་མེད་པ་པ་རྣམས་ཀྱི་སྙོམས་འཇུག་ཡིན་པའམ། སྙོམས་འཇུག་འདུ་ཤེས་མེད་པ་ཅན་ཡིན་པས་ན་འདུ་ཤེས་མེད་པའི་སྙོམས་འཇུག་ཅེས་རྒྱལ་སྲས་འཆད་ལ། གང་སྤེལ་ནི་འདི་ལ་འདུ་ཤེས་ཡོད་པ་མ་ཡིན་པས་ན་འདུ་ཤེས་མེད་པའི་སྙོམས་འཇུག་གོ་ཞེས་སོ། །གཉིས་པ་ནི། འགོག་པའི་སྙོམས་འཇུག་ཅེས་པའང་འདུ་ཤེས་མེད་པའི་སྙོམས་འཇུག་དེ་བཞིན་དུ་སྙོམས་པར་ཞུགས་ནས་མ་ལངས་ཀྱི་བར་དུ་མཚུངས་ལྡན་འགོག་བྱེད་ཉིད་དོ། །དེས་ན་སྙོམས་འཇུག་འདི་དག་སེམས་སྐྱེ་བ་ལ་གེགས་བྱེད་པའི་ཕྱིར་རྫས་སུ་ཡོད་དོ་ཞེས་ཟེར་རོ། །སློབ་དཔོན་ནི་དེར་རྫས་སུ་མེད་དེ་སྙོམས་པར་འཇུག་པའི་སེམས་ཁོ་ན་སེམས་ཕྱི་མ་སྐྱེ་བ་ལ་གེགས་བྱེད་པའི་ཕྱིར་རོ་ཞེའོ། །དེ་ལ་བྱེ་བྲག་ཏུ་སྨྲ་བ་ནི་སེམས་ཉིད་སེམས་ཕྱི་མ་སྐྱེ་བའི་རྒྱུར་རིགས་པ་མ་ཡིན་ནམ། དེའི་ཕྱིར་མར་མེ་ལ་རླུང་ལྟར་རྒྱུ་གཞན་ཞིག་དགོས་སོ་ཞེ་ན་སྐྱོན་མེད་དེ། སེམས་དེ་ཁོ་ན་སེམས་ཕྱི་མ་སྐྱེ་བ་དང་འགལ་བའི་རྟེན་ཏེ་རྒྱུད་བསྐྱེད་པའི་ཕྱིར་དེས་གེགས་བྱེད་དོ་ཞེས་བྱ་བ་འདི་ནི་རིགས་པ་ཡིན་ནོ་ཞེས་བཞེད་ལ། དེའི་ཕྱིར་སྙོམས་འཇུག་ཀྱང་སེམས་ཀྱི་རྒྱུན་མི་འཇུག་པ་ཙམ་ལ་བཞེད་དེ། འགྲེལ་པར། གང་གིས་ན་དུས་གཞན་གྱི་བར་དུ་སེམས་མི་འཇུག་པ་ཙམ་དུ་འགྱུར་བ་སེམས་གཞན་དང་འགལ་བ་སྐྱེ་སྟེ། དེ་ལ་སྙོམས་པར་འཇུག་པ་ཞེས་གདགས་སོ་ཞེས་སོ། །སེམས་ཙམ་པ་ནི་སྔ་མ་གཉིས་ཀྱིས་སེམས་དང་སེམས་བྱུང་བརྟན་པ་མ་ཡིན་པ་རྣམས་འགོག་ཅིང་འདིས་བརྟན་པ་རྣམས་ལས་ཀྱང་ཁ་ཅིག་འགོག་ཅེས་ཉོན་ཡིད་ཀྱང་འགོག་པར་འདོད་དོ། །ཡིད་ལ་བྱེད་པ་ནི་འདུ་ཤེས་དང་ཚོར་བས་ཀུན་ཏུ་སྐྱོ་བ་དག་འགོག་པ་འདི་ལ་ཞི་བར་གནས་པའི་འདུ་ཤེས་འབྱུང་སྟེ་དེའི་དོན་དུ་སྙོམས་པར་འཇུག་གོ །ཁ་ཅིག་ནི་སྐྱོ་བ་མེད་ཀྱང་སྔོན་གོམས་པའི་དབང་གིས་ཞི་བར་གནས་པའི་དོན་དུའོ། །ས་ནི་སྲིད་རྩེ་སྐྱེས་ཏེ་ཤིང་ལྗོན་པའི་རྩེ་མོ་ལྟར་སྲིད་པའི་མཐར་ཐུག་པ་འདུ་ཤེས་མེད་འདུ་ཤེས་མེད་མིན་སྐྱེ་མཆེད་ལ་བརྟེན་པ་སྟེ། དེར་འདིའི་རྣམ་སྨིན་འགྲུབ་པའམ། ཕྲ་བ་ཕྲ་བའི་འཇུག་ཐོགས་སུ། །ཞེས་པས་ས་དེའི་སེམས་ཀྱི་འཇུག་ཐོགས་སུ་སེམས་ཀྱི་རྒྱུན་བཅད་ནས་དེ་ལ་སྙོམས་པར་འཇུག་པའི་ཕྱིར་རོ། །འོག་ས་དག་ཏུ་ནི་མ་ཡིན་ཏེ། གང་སྤེལ་ཊཱི་ཀར་འགོག་པའི་རྣམ་ཐར་རྒྱུ་གཉིས་ཀྱིས་རྣམ་པར་གཞག་སྟེ། དམིགས་པ་ལ་རྒྱབ་ཀྱིས་ཕྱོགས་པ་དང་། སེམས་མཐར་ཐུག་པར་གཅོད་པ་ཡིན་ན་ས་དེ་དག་ན་དེ་གཉིས་མེད་པའི་ཕྱིར་རོ་ཞེས་སོ། །འདི་ནི་འཕགས་པ་དག་གིས་བསྐྱེད་པར་བྱ་བའི་སྙོམས་འཇུག་ཡིན་པའི་ཕྱིར་ཀུན་སློང་དགེ་བར་ངེས་ཏེ་དེའི་ཕྱིར་ཀུན་སློང་གི་དགེ་བའོ། །འཕགས་པའང་ཕྱིར་མི་འོང་གིས་བསྐྱེད་ནས་མ་ཉམས་པར་སྲིད་རྩེར་སྐྱེ་བ་སྐྱེས་ནས་དང་། ཅི་ཡང་མེད་པ་མན་ཆད་ལས་འདོད་ཆགས་དང་བྲལ་བ་ལས་ཉམས་ཏེ་བསམ་གཏན་དག་ཏུ་སྐྱེས་ཤིང་དེར་སྲིད་རྩེ་ཐོབ་ནས་འགོག་པ་བསྐྱེད་དམ་མ་བསྐྱེད་ཀྱང་རུང་སྟེ་དེར་སྐྱེ་བ་ནི་ལན་གྲངས་གཞན་དེ་ལྟར་དུས་གཉིས་སུ་མྱོང་བར་འགྱུར་བ་དང་། གཞན་ཕྱིར་མི་འོང་ཁ་ཅིག་དང་དགྲ་བཅོམ་དག་གི་ནི་མྱོང་བར་མ་ངེས་པའོ། །དེ་དག་ནི་རྫོགས་བྱེད་ཀྱིའོ། །གང་ཟག་ནི་འཕགས་པའི་ཡིན་གྱི་སོ་སྐྱེས་མ་ཡིན་ཏེ། སྙོམས་འཇུག་འདི་འཕགས་པའི་ལམ་གྱི་སྟོབས་ཀྱིས་བསྐྱེད་པར་བྱ་བ་ཡིན་ན་འཕགས་པའི་ལམ་མ་ཐོབ་པའི་ཕྱིར་དང་། བདག་ཆད་པས་འཇིགས་པའི་ཕྱིར་རོ། །འདུ་ཤེས་མེད་པའི་སྙོམས་འཇུག་བསྒོམ་པ་ལ་ནི་བདག་ཏུ་འཛིན་པའི་རྟེན་གཟུགས་ལ་བདག་ཏུ་འདུ་ཤེས་ཡོད་པས་ཆད་དུ་དོགས་པའི་འཇིགས་པ་མེད་ལ། འདི་ལ་རྟེན་གཟུགས་ཡོད་ཀྱང་སྲིད་རྩེའི་སེམས་ཐོབ་པ་ན་ཐོགས་པའི་འདུ་ཤེས་མཐའ་དག་ནུབ་པའི་ཕྱིར་མི་མཚུངས་སོ། །སློབ་དཔོན་འདུས་བཟང་ནི་མཐོང་སྤང་མཐའ་དག་ལས་གྲོལ་བ་ཞིག་དགོས་ན་བྱིས་པས་སྲིད་རྩེའི་མཐོང་སྤང་མ་སྤངས་པའི་ཕྱིར་ཞེས་འཆད་དོ། །འཕགས་པའང་སྲིད་རྩེའི་སེམས་མ་ཐོབ་པ་དག་གིས་ནི་རྒྱུ་མཚན་དེའི་ཕྱིར་བསྒོམ་མི་ནུས་ལ། ཐུབ་པའི་དབང་པོ་ནི་གཞན་གྱི་དོན་ཁོ་ན་མཛད་པས་འདི་ལ་སྙོམས་པར་མི་འཇུག་གོ །འོན་ཀྱང་འདུལ་བ་ཕྲན་ཚེགས་ལས། མྱ་ངན་ལས་འདའ་བའི་ཚེ་སྙོམས་པར་ཞུགས་པར་གསུངས་སོ། །འཕགས་པའི་ལམ་གྱི་སྟོབས་ཀྱིས་བསྐྱེད་པར་བྱ་བ་ཡིན་པས་བྱང་སེམས་སོ་སྐྱེས་ནི་འཇུག་མི་ནུས་ལ། འཕགས་པ་མི་འཇུག་པའི་རྒྱུ་མཚན་འཆད་པར་འགྱུར་རོ། །བསེ་རུ་ལྟ་བུའི་རང་རྒྱལ་གྱིས་སྙོམས་པར་འཇུག་ནི་ནུས་ལ་འཇུག་མི་འཇུག་གི་གསལ་བ་འདི་ཡི་འགྲེལ་ཏིག་ལས་མ་བཤད་དོ། །གཞན་ལས་ནི་ཅི་རིགས་པ་སྟེ་བཤད་སྦྱར་ལས་རང་རྒྱལ་འཇུག་པར་བཤད་པ་དང་། ཉི་ཁྲི་སྣང་བ་ལས་བྱང་སེམས་ས་དང་པོ་ནས་འཇུག་པར་བཤད་པ་ལ་སོགས་པ་ཡོད་དོ། །དུས་ནི་ངེས་པ་མེད་དེ་འཕེན་པའི་དབང་གིས་སོ། །འོན་ཀྱང་འདོད་པར་ཞག་བདུན་ལས་ལྷག་པར་མ་ཡིན་ཏེ། སྙོམས་འཇུག་ལས་ལངས་པའི་འོག་ཏུ་ཁ་ཟས་ཀྱི་ནུས་པ་ཟད་ནས་དུས་མ་ཡིན་པར་སྐུ་ཚེ་འདོར་བའི་ཉེས་པ་ཡོད་པའི་ཕྱིར་རོ་ཞེས་འཆད་དེ་བརྟག་དགོས་སོ། །དེ་ཡང་སྦྱོར་བ་འབད་པས་འཐོབ་ཀྱི་འདོད་ཆགས་དང་བྲལ་བ་ཙམ་གྱིས་མ་ཡིན་ལ། སྐད་ཅིག་དང་པོའི་ཚེ་དུས་ད་ལྟ་བ་གཅིག་པུ་འཐོབ་ཀྱི་ཉམས་པ་ལས་རྙེད་ཀྱང་སེམས་མེད་པའི་ཕྱིར་འདས་པ་དང་མ་འོངས་པ་མི་འཐོབ་བོ། །སྐད་ཅིག་གཉིས་པ་ཕྱིན་ཆད་འདས་པ་དང་ཡང་ལྡན་ནོ། །འོན་ཀྱང་ཟད་པ་ཤེས་པའི་ཚེ་འཐོབ་པ་དང་ཐུབ་པའི་ནི་བྱང་ཆུབ་བརྙེས་པ་ཉིད་ཀྱིས་ཞར་ལ་ཐོབ་བྱ་ཡིན་པའི་ཕྱིར་སྦྱོར་བས་མ་ཡིན་པ་དམིགས་བསལ་ལོ། །དེའི་རྒྱུ་མཚན་ནི་ཡོན་ཏན་ཐམས་ཅད་ལ་རྩོལ་བ་མེད་པར་ཇི་ལྟར་བཞེད་པ་ལྟར་མངའ་བརྙེས་པའི་ཕྱིར་རོ། །དེ་སྐད་དུའང་ཐམས་ཅད་མཁྱེན་པ་གྲུབ་པར་བསྟོད་པ་ལས། དགེ་བ་མཐར་ཕྱིན་ཁྱོད་ལ་ནི། །སྦྱོར་བ་ལས་བྱུང་ཅུང་ཟད་མེད། །ཁྱོད་ཉིད་གང་དུ་བཞེད་ངེས་པ། །བཞེད་པ་ཙམ་ལ་རགས་ལས་ལགས། །ཞེས་གསུངས་པ་ལྟ་བུའོ། །བྱང་ཆུབ་ནི། ཟད་དང་མི་སྐྱེ་ཤེས་པ་ནི། །བྱང་ཆུབ་ཅེས་གཉིས་ཀ་ལ་གསུངས་ཀྱང་འདིར་ནི་ཟད་པ་ཤེས་པ་ལ་བྱ་སྟེ། དེ་ལྟ་མ་ཡིན་ན་དེའི་ཚེ་གཉི་གའི་ཆ་ལས་རྣམ་གྲོལ་མ་ཡིན་པར་ཐལ་བར་འགྱུར་རོ། །དེ་ནི་འདོད་པ་མ་ཡིན་ནམ་སྙོམས་འཇུག་དེ་མ་བསྐྱེད་པའི་ཕྱིར་རོ་ཞེ་ན་མ་ཡིན་ཏེ། བསྐྱེད་ཟིན་པ་བཞིན་དུ་མངའ་བརྙེས་ཏེ་མངོན་དུ་བྱེད་པའི་མཐུ་དང་ལྡན་པའི་ཕྱིར་རོ། །དེ་ལྟ་མ་ཡིན་པར་དེའི་ཚེ་གཉི་གའི་ཆ་ལས་རྣམ་གྲོལ་མ་ཡིན་པར་འདོད་པ་བཞད་གད་ཀྱི་གནས་སོ། །ཁ་ཆེའི་ཡུལ་གྱི་ནུབ་ཕྱོགས་ན་གནས་པའི་བྱེ་བྲག་ཏུ་སྨྲ་བ་དག་ནི་གནས་བརྟན་ཉེ་བསྲུངས་ཀྱི་ལུགས་ཀྱི་བསྟན་བཅོས་ལས། དེ་བཞིན་གཤེགས་པ་ནི་འགོག་པའི་སྙོམས་འཇུག་བསྐྱེད་ནས་ཟད་པ་མཁྱེན་པ་བསྐྱེད་པར་མཛད་དོ་ཞེས་བྱ་བའི་རྗེས་སུ་འབྲངས་ཏེ། སྲིད་རྩེ་ཐོབ་པའི་བྱང་ཆུབ་སེམས་དཔའ་བསམ་གཏན་བཞི་པ་ལ་བརྟེན་ཏེ་མཐོང་ལམ་བསྐྱེད་ནས་སྲིད་རྩེ་ལ་སྙོམས་པར་འཇུག་ཅིང་དེ་ནས་འགོག་པའི་སྙོམས་འཇུག་བསྐྱེད་ལ། དེ་ལས་ལངས་ནས་བསམ་གཏན་བཞི་པ་ལ་བརྟེན་ཏེ་སྲིད་རྩེའི་སྒོམ་སྤང་སྤངས་ནས་བྱང་ཆུབ་མངོན་དུ་མཛད་དོ། །དེའི་ཕྱིར་བར་སྐབས་དེར་འགོག་པ་ལ་སྙོམས་པར་ཞུགས་སོ་ཞེས་ཟེར་རོ། །ཁ་ཆེ་བ་རྣམས་ནི་རྡོ་རྗེའི་སྤོ་ལ་གནས་པའི་བྱང་ཆུབ་སེམས་དཔའ་ནི་བདེན་པ་མཐོང་བའི་རྗེས་སངས་མ་རྒྱས་པའི་དང་པོར་འགོག་པ་ལ་སྙོམས་པར་ཞུགས་པ་མ་ཡིན་ཏེ། ཟག་པ་མེད་པའི་ལམ་སྐད་ཅིག་མ་སུམ་ཅུ་རྩ་བཞི་བར་མ་ཆད་པར་བསྒོམས་ནས་བྱང་ཆུབ་ཟད་པ་ཤེས་པ་འཐོབ་པའི་ཕྱིར་རོ། །གལ་ཏེ་བར་སྐབས་སུ་དེ་ལ་ཞུགས་པས་བར་མ་ཆད་པར་བསྒོམས་པ་མ་གྲུབ་བོ་ཞེ་ན། བྱང་ཆུབ་སེམས་དཔའ་ནི་བླ་ན་མེད་པའི་བྱང་ཆུབ་མ་ཐོབ་ཀྱི་བར་དུ་ཟག་མེད་ཀྱི་ལམ་འདི་ལས་ལྡང་བར་མི་བྱའོ་ཞེས་ཐུགས་ཀྱིས་དགོངས་པ་ཡིན་ན། བར་སྐབས་སུ་ཟག་པ་དང་བཅས་པའི་སེམས་མངོན་དུ་མཛད་པའི་ཕྱིར་བསམ་པ་མི་བརྟན་པ་ལྡང་བ་ཅན་དུ་ཐལ་བར་འགྱུར་རོ། །འདོད་པར་མི་ནུས་ཏེ། བསོད་ནམས་དང་ཡེ་ཤེས་ཀྱི་ཚོགས་ཡང་དག་པར་བསགས་པ་དང་། དམ་བཅའ་བརྟན་པ་ཡིན་པའི་ཕྱིར་རོ་ཞེའོ། །གང་སྤེལ་གྱིས་བསམ་པ་ནི་དགོངས་པའོ་ཞེས་བཤད་དོ། །ཉི་འོག་པ་ནི་བསམ་པ་མི་ལྡང་བ་ཅན་བདེན་གྱི། ཟག་མེད་ཀྱི་ལམ་ལས་ནི་མ་ཡིན་ནོ། །འོ་ན་ཇི་ལྟ་བུ་ཞེ་ན། བྱང་ཆུབ་མ་ཐོབ་ཀྱི་བར་དུ་སྐྱིལ་ཀྲུང་འདི་མི་བཤིག་གོ་སྙམ་དུ་ཐུགས་ལ་དགོངས་པའི་བསམ་པ་དེ་ལས་མི་ལྡང་སྟེ། སྟན་གཅིག་ཁོ་ན་ལ་དོན་ཐམས་ཅད་ཡོངས་སུ་རྫོགས་པའི་ཕྱིར་རོ་ཞེས་ཟེར་རོ། །སློབ་དཔོན་ནི་ཕྱོགས་སྔ་མ་ལྟར་ཟད་པ་མཁྱེན་པ་དང་དུས་མཉམ་དུ་འགོག་པའི་སྙོམས་འཇུག་བརྙེས་པ་ཉིད་ལེགས་པར་བཞེད་དོ། །སློབ་དཔོན་འདུས་བཟང་ཡང་སྲིད་རྩེའི་མཐོང་སྤང་སྔོན་རྩ་ནས་མ་བཏོན་པ་དྲུང་ཕྱུངས་ནས་སྤང་བྱ་ལྷག་མ་གཞོམ་པའི་དོན་དུ་ཡིད་གཏད་པ་ན་འཇིག་རྟེན་པའི་སྙོམས་འཇུག་ཐོག་མ་མེད་པ་ནས་བསླུས་ཤིང་འབད་པ་ཐུན་མོང་བས་ཐོབ་པར་བྱ་བ་ལ་སུ་ཞིག་གུས་པར་འགྱུར་ཏེ་དེའི་ཕྱིར་སྔ་མ་ཁོ་ན་རིགས་སོ་ཞེའོ། །འོ་ན་འདོད་པའི་ཉོན་མོངས་པ་རྣམས་སྤངས་ཟིན་པའི་ཕྱིར་དེ་དག་གི་གཉེན་པོ་ཆོས་ཤེས་ཕྱོགས་ཀྱི་ལམ་བསྐྱེད་པར་མི་རིགས་སོ་ཞེ་ན། རྗེས་ཤེས་ཕྱོགས་ངེས་པར་བསྐྱེད་དགོས་ལ་དེ་མེད་ན་མེད་པ་ཡིན་པའི་ཕྱིར་རོ་ཞེས་རྒྱལ་སྲས་འཆད་དོ། །དེ་བསྐྱེད་པ་ནི་སྲིད་རྩེའི་མཐོང་སྤང་གཞོམ་དགོས་པའི་ཕྱིར་དང་། ལམ་ཟག་མེད་ཕྱི་མ་གཉིས་ཀྱི་སྔོན་དུ་དེ་འགྲོ་དགོས་པའི་ཕྱིར་རོ་སྙམ་མོ། །དེ་ལྟར་ན་འཕགས་པའི་རྒྱུད་ལ་མཚུངས་ལྡན་འགོག་བྱེད་དམ། འགོག་པའི་རྣམ་ཐར་མཚན་གཞི། མཚན་ཉིད་ནི་རང་གི་དགག་བྱ་མཚུངས་ལྡན་འགོག་པའི་སྙོམས་འཇུག་གང་ཞིག་འཕགས་པས་བསྐྱེད་པར་བྱ་བའོ། །སྒྲ་དོན་ནི་འདུ་ཤེས་དང་ཚོར་བ་འགོག་པའི་སྙོམས་འཇུག་ཡིན་པས་སོ། །རྟེན་ཐུན་མོང་དུ་བསྟན་པ་ནི་སྙོམས་འཇུག་གཉི་ག་འདོད་པ་དང་གཟུགས་ཀྱི་རྟེན་ཅན་ཡིན་གྱི་གཟུགས་མེད་པ་ནི་མ་ཡིན་ཏེ། དང་པོ་བཞི་པའི་ས་པ་ཡིན་པའི་ཕྱིར་རོ། །གཉིས་པ་ནི་རྒྱལ་པོའི་སྲས་ཀྱིས། ཁམས་དེའི་མཚུངས་ལྡན་ཞི་བས་མི་སྐྱོ་བའི་ཕྱིར་དང་། རྣམ་པ་གཅིག་ཏུ་ན་མཚུངས་ལྡན་འགགས་ན་གཟུགས་མེད་པས་མི་ལྡན་པའི་འདུ་བྱེད་འབའ་ཞིག་གནས་པའི་མཐུ་མེད་པའི་ཕྱིར་མྱ་ངན་ལས་འདའ་བར་འགྱུར་ན་དེ་ལྟའང་མ་ཡིན་པའི་ཕྱིར་རོ་ཞེས་བཤད་དོ། །གང་སྤེལ་ཊཱི་ཀ་ཁ་ཅིག་ན་རེ་རྒྱུ་དང་འབྲས་བུ་ཧ་ཅང་ཉེ་ན་མི་རུང་བས་བསམ་གཏན་གསུམ་དག་གི་རྟེན་ལ་རུང་གི་བཞི་པར་ནི་མ་ཡིན་ནོ་ཞེས་དང་། གཞན་དག་ནི་འདུ་ཤེས་མེད་པའི་སེམས་ཅན་དུ་སྐྱེ་བ་བཞི་པའི་འབྲས་བུ་ཡིན་པའི་ཕྱིར་དེ་མ་གཏོགས་པའི་བཞི་པར་ཡང་སྙོམས་པར་འཇུག་གོ་ཞེས་ཟེར་ཏེ་ཕྱི་མ་འདི་ཉིད་གཞུང་ལུགས་དང་མཐུན་ནོ། །དེའི་ཕྱིར་འགྲེལ་པར། གང་དག་འདུ་ཤེས་མེད་པའི་སྙོམས་འཇུག་གཟུགས་ཀྱི་ཁམས་སུ་མི་འདོད་པ་དེ་དག་གི་ལྟར་ན། ཆོས་མངོན་པའི་གཞུང་ལས་གཟུགས་ཀྱི་སྲིད་པ་ཡིན་ལ་སྲིད་པ་དེ་རྣམ་པར་འདྲིད་པ་ཅན་ལྔ་མ་ཡིན་པ་ཡོད་དམ་ཞེ་ན། ཡོད་དེ་གཟུགས་ན་སྤྱོད་པའི་སེམས་ཅན་ལྷ་འདུ་ཤེས་ཅན་སེམས་མི་འདྲ་བ་ལ་གནས་པ་རྣམས་དང་། འདུ་ཤེས་མེད་པའི་སྙོམས་འཇུག་དང་། འགོག་པའི་སྙོམས་འཇུག་ལ་སྙོམས་པར་ཞུགས་པ་རྣམས་དང་། ལྷ་འདུ་ཤེས་མེད་པ་འདུ་ཤེས་མེད་པ་པ་ཐོབ་པ་རྣམས་ཀྱི་སྲིད་པ་གང་ཡིན་པའོ་ཞེས་འབྱུང་བ་དང་འགལ་བའི་ཕྱིར་རོ་ཞེས་གསུངས་སོ། །དེ་ལ་རྣམ་པར་འདྲིད་པ་ཅན་ལྔ་ནི་ཕུང་པོ་ལྔ་སྟེ། རྒྱལ་བ་འོད་སྲུང་གི་གསུང་རབ་ལས་འབྱུང་བའི་ཕུང་པོའི་མིང་ཡིན་ལ། ཅིའི་ཕྱིར་རྣམ་པར་འདྲིད་ཅེ་ན། གཟུགས་ནི་དབུ་བ་རྡོས་པ་འདྲ། །ཚོར་བ་ཆུ་ཡི་ཆུ་བུར་བཞིན། །ཞེས་པ་ལ་སོགས་པ་གང་གསུངས་པ་ལྟར་རྣམ་པར་སླུ་བར་བྱེད་པའི་ཕྱིར་རོ་ཞེས་རྒྱལ་སྲས་འཆད་དོ། །སེམས་མི་འདྲ་བ་ནི་གང་སྤེལ་གྱིས། འདོད་པ་ན་སྤྱོད་པའི་སྤྲུལ་སེམས་དང་། ཟག་མེད་དང་གཟུགས་མེད་པར་གཏོགས་པའོ་ཞེས་སོ། །དེ་ལྟར་ཁམས་གཉིས་ཀྱི་རྟེན་ཅན་ཡིན་ཀྱང་ཁྱད་པར་ནི། འགོག་པ་སྔར་མ་བསྐྱེད་པ་དང་པོར་མི་ཁོ་ནའི་ནང་དུ་སྟེ་མཚུངས་ལྡན་རགས་པས་སྐྱོ་བའི་ཕྱིར་རོ། །གཟུགས་ཀྱི་ཁམས་ནི་མཚུངས་ལྡན་ཞི་བས་སྐྱོ་བ་མེད་པའི་ཕྱིར་དང་པོ་སྒོམ་པར་བྱེད་པ་མ་ཡིན་ལ། ཡོངས་སུ་ཉམས་ན་སྔོན་གོམས་པའི་དབང་གིས་གཟུགས་ཁམས་སུ་སྐྱེད་པར་བྱེད་དོ། །འདུ་ཤེས་མེད་པའི་སྙོམས་འཇུག་ནི་དེ་ལྟར་སྐྱོ་བས་མ་ཡིན་གྱི་ཐར་པའི་འདུ་ཤེས་ཀྱིས་འཇུག་པའི་ཕྱིར་དང་པོར་ཡང་གཟུགས་ཀྱི་ཁམས་སུ་སྙོམས་པར་འཇུག་གོ་ཞེས་རྒྱལ་སྲས་འཆད་དོ། །འཆད་པ་པོ་དག་ནི་དེ་ལྟ་ན་དང་པོར་འདོད་པའི་ལྷ་ལའང་བསྐྱེད་པ་དང་གཟུགས་མེད་གསུམ་དུའང་སོར་ཆུད་པར་འགྱུར་བས་འགོག་པ་ནི་མ་འདྲིས་པས་བསྐྱེད་དཀའ་བའི་ཕྱིར་དང་པོར་མིའི་རྟེན་ཁོ་ན་ཡིན་ལ། སྔ་མ་ནི་ཐོག་མ་མེད་པ་ནས་འདྲིས་པས་བསྐྱེད་སླ་བའི་ཕྱིར་དང་པོར་གཉི་གའི་རྟེན་ཅན་ནོ་ཞེས་ཟེར་ཏེ། མཐོང་ལམ་ཡང་བསྐྱེད་དཀའ་བས་མིའི་རྟེན་ཁོ་ན་ལ་སྐྱེ་བར་ཐལ་བར་འགྱུར་རོ། །གཉིས་པ་ནི་བཤད་དུ་རུང་སྟེ། སློབ་དཔོན་གང་སྤེལ་གྱིས་ཀྱང་འདུ་ཤེས་མེད་པའི་སྙོམས་འཇུག་ནི་དང་པོ་གཟུགས་ཀྱི་ཁམས་སུ་ཡང་སྐྱེ་སྟེ་འཁོར་བ་ཐོག་མ་མེད་པ་ནས་འདྲིས་པའི་ཕྱིར་རོ་ཞེས་གསུངས་སོ། །ཁོ་བོས་ནི་རྒྱལ་པོའི་སྲས་ཀྱིས་བཤད་པ་ལ་སྐྱོན་ཡོད་པར་མ་མཐོང་སྟེ། འདོད་པའི་ལྷ་ནི་གླིང་གསུམ་གྱི་མི་ལྟར་བློ་གསལ་ཞིང་རགས་པ་མ་ཡིན་གྱི་ངང་རྒྱུད་ཞི་བ་ཡིན་པའི་ཕྱིར་དང་། སྔོན་གོམས་པ་ཁོ་ན་རྒྱུ་མཚན་དུ་སྦྱོར་བར་མི་མཛད་པའི་ཕྱིར་རོ། །སློབ་དཔོན་གང་སྤེལ་གྱིས་ཀྱང་དང་པོ་མིའི་ནང་ཁོ་ནར་ཏེ་སྟོན་པ་དང་འཆད་པ་དང་སྦྱོར་བའི་སྟོབས་ཡོད་པའི་ཕྱིར་རོ། །ཉམས་པ་དག་གཟུགས་སུ་དང་། གཟུགས་མེད་པར་མ་ཡིན་ཏེ། རྟེན་མེད་པའི་ཕྱིར་རོ་ཞེས་སོ། །ལྡང་བའི་སེམས་དཔྱད་པ་ནི་བྱེ་བྲག་ཏུ་སྨྲ་བ་རྣམས་འདས་པ་རྫས་སུ་ཡོད་པས་འཇུག་སེམས་ཀྱིས་དེ་མ་ཐག་རྐྱེན་བྱས་ནས་སྐྱེའོ་ཞེས་དང་། མདོ་སྡེ་པ་ནི་སེམས་ལ་ཡང་དབང་པོ་དང་བཅས་པའི་ལུས་ཀྱི་ས་བོན་ཡོད་ལ། དེ་ལ་ཡང་སེམས་ཀྱི་ས་བོན་ཡོད་པས་དེ་ལས་སྐྱེའོ་ཞེས་སོ། །སེམས་ཙམ་པ་ནི་དེ་གཉིས་ཀྱི་གནས་སྐབས་ན་ཀུན་གཞི་དང་ཉོན་ཡིད་གཉི་ག་དང་། ཀུན་གཞི་མ་འགགས་པར་ཡོད་པས་དེ་ལས་སྐྱེ་བར་བཞེད་དོ། །ལྔ་པ་སྲོག་ནི་ཚེ་ཡིན་ཏེ་གདགས་པ་ལས་སྲོག་གི་དབང་པོ་གང་ཞེ་ན། ཁམས་གསུམ་པ་ཡི་ཚེ་ཡིན་ནོ། །ཞེས་སོ། །ཚེ་ནི་དྲོད་དང་རྣམ་པར་ཤེས་པའི་རྟེན་དུ་གྱུར་པ་གང་ཡིན་པ་སྟེ། ཁམས་འོག་མ་གཉིས་ན་དེ་གཉི་ག་དང་གཟུགས་མེད་ན་རྣམ་ཤེས་ཀྱི་རྟེན་བྱེད་པའོ། །དགེ་སློང་མ་ཆོས་སྦྱིན་གྱི་མདོ་ལས། ཚེ་དང་དྲོད་དང་རྣམ་ཤེས་འདིས། །གང་ཚེ་ལུས་ནི་འདོར་བྱེད་ཅིང་། །བོར་ནས་དེ་ཚེ་འདུག་པ་ནི། །སེམས་མེད་ཇི་ལྟར་ཤིང་བཞིན་ནོ། །ཞེས་གསུངས་སོ། །དེ་བཞིན་དུ་ཚེའི་རྟེན་ཡང་དྲོད་དང་རྣམ་ཤེས་ཡིན་ནོ་ཞེས་ཟེར་རོ། །མཚན་ཉིད་ནི་ཚེ་གང་ཞིག་མི་ལྡན་པའི་འདུ་བྱེད་ཡིན་པའོ། །མདོ་སྡེ་པ་ནི་ཚེ་མ་ལོག་པར་གཞན་མི་ལྡོག་ལ། གཞན་མ་ལོག་པར་ཚེ་མི་ལྡོག་པས་རྟག་ཏུ་ལྡོག་པ་མེད་པར་ཐལ་བར་འགྱུར་བའི་ཕྱིར་ཕན་ཚུ་རྟེན་ཉིད་དུ་མི་རུང་ཞེས་སོ། །བྱེ་བྲག་ཏུ་སྨྲ་བ་དག་སྐྱོན་འདི་འབྱུང་བར་དོགས་ཏེ་དེ་གཉིས་སྲོག་གི་རྟེན་དུ་ཁས་བླངས་པ་དོར་ནས་སྲོག་གམ་ཚེའི་རྟེན་ནི་སྔོན་གྱི་ལས་ཡིན་ཏེ། དེས་ཇི་སྲིད་འཕངས་པ་དེ་སྲིད་དུ་རྗེས་སུ་འཇུག་པའི་ཕྱིར་རོ། །དེའི་ཕྱིར་ལས་ཀྱི་འཕེན་པ་ཟད་པས་ཚེ་ལྡོག་ལ། དེ་ལོག་པས་དེ་གཉིས་ལྡོག་པའི་ཕྱིར་རྟག་ཏུ་ལྡོག་པ་མེད་པར་ཐལ་བར་མི་འགྱུར་རོ་ཞེས་ཁས་ལེན་ཏོ། །དེ་ལྟ་ན་དེ་གཉིས་ཀྱི་རྟེན་ཀྱང་ལས་ཡིན་པར་ཅིའི་ཕྱིར་མི་འདོད། བྱེ་བྲག་ཏུ་སྨྲ་བ་ན་རེ་རྣམ་ཤེས་ཐམས་ཅད་རྣམ་སྨིན་དུ་འགྱུར་དུ་འོང་ན། དེ་ནི་མ་ཡིན་ཏེ་དགེ་བ་ལ་སོགས་པ་དུ་མ་ཡོད་པའི་ཕྱིར་རོ་ཞེའོ། །མདོ་སྡེ་པ་ནི་དེ་གཉིས་ཀྱི་རྟེན་ཚེ་ཡོད་ཀྱི་ལྡན་པའི་འདུ་བྱེད་རྫས་སུ་གྲུབ་པ་མེད་ལ་ཚེ་ནི་ཁམས་གསུམ་པའི་ལས་ཀྱི་རིས་མཐུན་འཕངས་པའི་ཕུང་པོའི་རྒྱུན་ཏེ། འབྲས་བུ་སྨིན་པའི་རྒྱུན་ནམ་མདའ་འཕངས་པའི་རྒྱུན་ལྟ་བུའོ་ཞེས་ཟེར་རོ། །ཅི་ཚེ་ཟད་པ་ཁོ་ནས་འཆིའམ་བར་མ་དོར་འཆི་བ་ཡོད་ཅེ་ན། གདགས་པ་ལས་ཚེ་ཟད་པས་འཆི་བ་དང་། བསོད་ནམས་ཟད་པས་འཆི་བ་ལ་མུ་བཞི་གསུངས་ཏེ། དང་པོ་ནི་ཚེའི་རྣམ་སྨིན་ཅན་གྱི་ལས་ཟད་པ་དང་། གཉིས་པ་ནི་ལོངས་སྤྱོད་འཐོབ་པའི་ལས་ཟད་པ་དང་། གསུམ་པ་ནི་གཉི་ག་ཟད་པ་དང་། བཞི་པ་ནི་དེ་དག་ཡོད་ཀྱང་ཡ་ང་བ་མ་སྤངས་པར་དེའི་རྐྱེན་གྱིས་ཚེའི་དུས་བྱེད་པ་སྟེ་མདོ་ལས་དུས་མ་ཡིན་པར་འཆི་བ་དགུ་ལ་སོགས་པ་གང་གསུངས་པ་ལྟ་བུའོ། །མདོ་ལས་ཀྱང་དུས་མ་ཡིན་པར་འཆི་བ་ཡོད་དོ་ཞེས་བསྟན་པའི་ཕྱིར། ལུས་ཐོབ་པ་ནི་བཞི་སྟེ། ལུས་ཐོབ་པ་གང་ལ་བདག་ཉིད་འཆི་བར་འགྱུར་གྱི་གཞན་གྱིས་གསོད་པ་མ་ཡིན་པ་ཡང་ཡོད་ཅེས་མུ་བཞི་གསུངས་སོ། །དང་པོ་ནི་འདོད་པའི་ལྷ་རྩེད་མྱོས་དང་ཡིད་འཁྲུགས་ཞེས་བྱ་བ་ལྟ་བུ་དང་། སངས་རྒྱས་བཅོམ་ལྡན་འདས་ཀྱང་ཡིན་ཏེ། དེ་ཉིད་ལྷ་དང་བཅས་པའི་འཇིག་རྟེན་གྱིས་བགྲོངས་པར་མི་ནུས་ལ། རང་ཉིད་སྐུ་ཚེ་འདོར་བ་ལ་མངའ་བརྙེས་པའི་ཕྱིར་རོ། །གཉིས་པ་ནི་མའི་མངལ་དང་སྒོ་ང་ན་གནས་པའོ། །གསུམ་པ་ནི་འདོད་པ་ན་སྤྱོད་པ་ཕལ་ཆེ་བའོ། །བཞི་པ་ནི་སྲིད་པ་བར་མ་པ་ཐམས་ཅད་དང་། གཟུགས་དང་། གཟུགས་མེད་པ་དང་། འདོད་པའི་ཡང་དམྱལ་བ་དང་། བྱང་སྒྲ་མི་སྙན་པ་དང་། མཐོང་ལམ་དང་། བྱམས་པ་དང་སྙོམས་འཇུག་གཉིས་ལ་ཞུགས་པ་དང་། རྒྱལ་པོའི་དྲང་སྲོང་དང་། རྒྱལ་པོའི་ཕོ་ཉ་དང་། རྒྱལ་བས་བསྟན་པ་དང་། ཆོས་ལེན་པ་དང་། མཆོག་ཅན་དང་། གངྒཱ་ལེན་དང་། ཚོང་དཔོན་གྱི་བུ་གྲགས་པ་གཞོན་ནུ་དང་། འཚོ་བྱེད་ལ་སོགས་པ་རྣམས་དང་། སྲིད་པ་ཐ་མ་པའི་བྱང་ཆུབ་སེམས་དཔའ་རྣམས་དང་། དེ་ལྷུམས་ན་གནས་པའི་ཡུམ་དང་། འཁོར་ལོས་སྒྱུར་བ་དང་། དེ་ལྷུམས་ན་གནས་པའི་མ་རྣམས་སོ། །དེ་དག་ལས་གཞན་ནི་ཤེས་པར་སླ་ལ། ྃརྒྱལ་པོའི་དྲང་སྲོང་ནི། འཁོར་ལོས་སྒྱུར་བ་རབ་ཏུ་བྱུང་པའོ། །དེ་ཡང་འདི་ལྟར་མི་ཐི་ལའི་གྲོང་དུ་ལྷ་ཆེན་པོའི་མིང་ཅན་འཁོར་ལོས་སྒྱུར་བ་སྟོང་ཕྲག་བརྒྱད་ཅུ་རྩ་བཞི་བྱུང་སྟེ། དེ་དག་ཀྱང་ནམ་སྐྲ་དང་ཁ་སྤུ་འབྲེགས་པ་ན། དེ་ལ་གང་གི་ཚེ་དེའི་མགོ་བོ་ལ་ལྷའི་ཕོ་ཉ་སྐྲ་དཀར་བྱུང་བ་མཐོང་བའི་ཚེ་སྨྲོས་ཤིག་ཅེས་དང་། དེས་ཀྱང་མཐོང་བ་དེའི་ཚེ་གསེར་གྱི་ཚེར་ཟུངས་ཀྱིས་དལ་བུས་ཕྱུང་ནས་ཕྱག་ཏུ་ཕུལ་ལོ། །དེ་ཕྱག་གིས་བརྐྱངས་ཏེ། ད་ནི་བདག་གི་མགོ་བོ་ལ། །ན་ཚོད་འཇོམས་པའི་སྐྲ་སྐྱེས་ཏེ། །ལྷ་ཡི་ཕོ་ཉ་བྱུང་གྱུར་པས། །ད་ནི་རབ་བྱུང་དུས་ལ་བབ། །ཅེས་གསུངས་ནས་བུ་ཐུ་བོ་རྒྱལ་སྲིད་ལ་དབང་བྱེད་པར་བསྐོས་ཏེ་རབ་ཏུ་འབྱུང་བར་གསུངས་པ་ལྟ་བུའོ། ྃ།རྒྱལ་བའི་ཕོ་ཉ་ནི་དེའི་དྲུང་དུ་འཕྲིན་སྐྱེལ་བའོ། །དེ་ཡང་དེའི་དོན་མ་བྱས་ཀྱི་བར་དུ་མི་འཆི་སྟེ་ཨ་མྲ་སྐྱོང་མས་ནེ་ཙོ་བཞིན་རྒྱས་ཞེས་པ་བཅོམ་ལྡན་འདས་ཀྱི་དྲུང་དུ་བཏང་བ་དང་། ལི་ཙ་བྱི་དག་གིས་མཐོང་སྟེ་མདའ་འཕངས་པ་དང་། དེས་སྨྲས་པ། གཞན་གྱི་ཡུལ་མིས་གནོད་པ་དང་། །ཕོ་ཉ་བཅིངས་པ་མིན་ཞེས་ཐོས། །བདག་ནི་རྒྱལ་བའི་ཕོ་ཉ་སྟེ། །ལུས་ཅན་ཀུན་གྱིས་གནོད་མ་ཡིན། །ཞེས་པ་དང་། དེ་དག་གིས་ཀྱང་། ཁྱོད་ཀྱི་ཚིག་ལ་བདག་ཅག་གི །མདའ་ཡང་ཆད་ཅིང་ལྷུང་བར་འགྱུར། །དྲང་སྲོང་ཆེན་པོས་རབ་བསྲུངས་པས། །ཁྱོད་ནི་འཇིགས་པ་མེད་པར་སོང་། །ཞེས་པ་ལྟ་བུའོ། ྃ།རྒྱལ་བས་བསྟན་པ་ནི་དེས་ལུང་བསྟན་པ་ཇི་ལྟར་ན་ཡང་དེ་ལྟར་ངེས་ཏེ་ལུང་ལས། རྒྱ་མཚོ་བཞི་ཡི་ཆུ་ནི་སྐམས་གྱུར་ཅིང་། །རི་དང་ནགས་བཅས་ས་ནི་གས་གྱུར་ལ། །ཉི་མ་ཟླ་བ་ས་ལ་ལྷུང་གྱུར་ཀྱང་། །ཐུབ་པས་བཤད་པ་རྣམ་པ་གཞན་མི་འགྱུར། །ཞེས་པ་ཡིན་པའི་ཕྱིར་གཞོན་ནུ་མེ་སྐྱེས་ཀྱི་གཏམ་དཔེར་བྱའོ། ྃ།ཡང་ན་རྒྱལ་བས་བསྟན་པ་ནི་རབ་ཏུ་ཕྱུག་པོའི་མིང་ཡིན་པར་གཟུང་སྟེ་མཉན་ཡོད་ན་དེད་དཔོན་ཅིག་ཡུལ་གཞན་དུ་སོང་བ་དང་། ཆུང་མ་ལ་ཁྱིའུ་ཞིག་བཙས་པ་ན་གཞན་གྱིས་སྨད་པར་དོགས་ནས་འདི་གསད་པར་བྱའོ་ཞེས་ཁོལ་མོའི་ལག་ཏུ་གཏད་དེ། དེས་ཁྱིའི་ཚང་དུ་བསྐྱུར་བ་དང་། དེ་རྣམས་ཉིན་མཚན་དུ་སྲུང་བར་བྱེད་པ་ན། བཅོམ་ལྡན་འདས་འཁོར་དང་བཅས་པ་དེར་བྱོན་པས་གཟིགས་ཏེ། གཞོན་ནུ་འདི་མཉན་ཡོད་དུ་ཕྱུག་པོ་རྣམས་ཀྱི་མཆོག་ཏུ་འགྱུར་ཞིང་། མཐར་རབ་ཏུ་བྱུང་ནས་དགྲ་བཅོམ་འཐོབ་པར་འགྱུར་རོ་ཞེས་ལུང་བསྟན་པ་དུས་གཞན་ཞིག་ན་ཁྱིམ་བདག་ཞིག་གིས་བླངས་པ་དང་། དེའི་ཆུང་མས་སྨྲས་པ། བདག་ཅག་ལ་བུ་དང་བུ་མོ་ཡོད་བཞིན་དུ་འདིས་ཅི་ཞིག་བྱ་ཞེས་སྨྲས་ནས་དུག་གི་སྦྱོར་བ་དང་མེར་འཇུག་པ་དང་མཚོན་གྱིས་གཏུབས་ཀྱང་མ་ཆོད་པ་ལ་སོགས་པའོ། ྃ།ཆོས་ལེན་ནི་བདེན་པ་མཐོང་བར་འོས་པ་ཡིན་པས་མས་དུར་ཁྲོད་དུ་བསྐྱུར་ཡང་མ་ཤི་བའོ། ྃ།མཆོག་ཅན་ནི་གནས་བརྟན་ཤཱ་རིའི་བུའི་ལྷན་ཅིག་གནས་པ་ཞིག་སྟེ། དེ་བསོད་སྙོམས་ཀྱི་ཕྱིར་ཞུགས་པ་དང་། རྒྱལ་པོའི་ཁབ་ན་ཕྱུག་པོའི་མཆོག་ཅེས་པ་ལ། འབངས་པོ་ཡིད་ཆེས་པ་རྐུན་མ་ཞེས་པ་ཡོད་པ། སྨད་འཚོང་མས་བསླུས་པས་ཕྱུག་པོའི་ཆུང་མའི་དཔུང་པ་གཉིས་གདུ་བུའི་ཕྱིར་བཅད་པ་མི་རྣམས་ཀྱིས་བདས་པ་དང་། དེས་དེའི་ལྷུང་བཟེད་དུ་བྱེད་པ་མཐོང་ནས་རྒྱལ་པོ་མ་སྐྱེས་དགྲས་གསལ་ཤིང་ལ་བསྐྱོན་ཏོ། །དེར་ཤཱ་རིའི་བུས་གསལ་ཤིང་ལ་གནས་བཞིན་པ་ལ་གདམས་པ་བསྟན་པ་དང་། དེས་དགྲ་བཅོམ་པ་ཐོབ་སྟེ་གསལ་ཤིང་ཁྱེར་ནས་ནམ་མཁའ་ལ་མངོན་པར་འཕགས་པའོ། །གངྒཱ་ལེན་ནི་བཱ་རཱ་ཎ་སཱིར་ཕྱུག་པོའི་བུར་གྱུར་པ་ཞིག་སྟེ། དེ་རབ་ཏུ་འབྱུང་བར་འདོད་ཀྱང་ཕ་མས་མ་གནང་བ་དང་། དེས་བསམ་པ་སྐྱེ་བ་འདི་ལ་བདག་གིས་རབ་ཏུ་བྱུང་བ་མ་ཐོབ་ཀྱིས། སྐྱེ་བ་གཞན་དུ་འདི་དག་ངའི་བར་ཆད་དུ་མ་གྱུར་ཅིག་ཅེས་སྨོན་ལམ་བཏབ་སྟེ། ཕྱི་མ་ལ་རབ་ཏུ་འབྱུང་བའི་དོན་དུ་དུག་ཟོས་ཀྱང་མ་ཤིའོ། །དེ་བཞིན་དུ་མཚོན་གྱིས་གཏུབས་ཀྱང་མ་ཆོད་ཅིང་། གཡང་དུ་མཆོངས་པ་དང་། རི་དང་། གླང་པོ་སྨྱོན་པ་དང་། འབྲོག་དགོན་པར་ལྕུག་མས་བདག་ཉིད་བཅིངས་པ་ལ་སོགས་པས་ཀྱང་སྲོག་གི་བར་ཆད་དུ་མ་གྱུར་པ་དང་། ཡིད་མི་དགའ་བར་གྱུར་ཏེ་ཡང་བསམས་པ། རྒྱལ་པོའི་ཁབ་ཏུ་གཞན་གྱི་རྫས་མ་བྱིན་པར་བླངས་ན། མ་སྐྱེས་དགྲ་ཆད་པ་དྲག་པོ་བྱེད་པ་ཡོད་པས་དེས་ཐོས་ནས་རྐུན་མ་ཞེས་བཟུང་ནས་གསོད་པར་འགྱུར་རོ་སྙམ་སྟེ་རྐུ་བར་བརྩམས་པ་དང་། སྲུང་མ་དག་གི་བཟུང་ནས་རྒྱལ་པོ་ལ་ཕུལ་ཞིང་། དེས་གསལ་ཤིང་ལ་སྐྱོན་ཅིག་པར་གཤེད་མ་ལ་བསྒོ་བ་དང་། མཐར་གྱིས་ངོ་མཚར་བའི་ཚུལ་མཐོང་སྟེ་རྒྱལ་བུ་ལ་འོས་པའི་གོས་དང་རྒྱན་ལ་སོགས་པས་མཆོད་ནས། མཐར་རབ་ཏུ་བྱུང་སྟེ་དགྲ་བཅོམ་པ་ཐོབ་པའོ། །ཚོང་དཔོན་གྱི་བུ་ནི་བཱ་རཱ་ཎ་སཱི་ན་ཕ་རིགས་མཆོག་ཅེས་པའི་བུ་ཞིག་སྟེ། དེ་ཉིན་བར་བུད་མེད་ཀྱི་རོལ་མོའི་རྩེ་དགའི་སྤྱོད་པས་ལུས་ངལ་ཞིང་ལྕི་བས་མཚན་མོ་ཉལ་བ་དང་། བུད་མེད་དག་ཀྱང་དེ་ལྟར་གྱུར་བས་གཉིད་ལོག་པའི་སྤྱོད་ལམ་མི་མཛེས་པ་དེ་དག་མཐོང་ནས་དུར་ཁྲོད་དུ་འདུ་ཤེས་པས་ཡིད་བྱུང་སྟེ། སྒོ་གོང་དུ་སོང་ནས་གྲོགས་པོ་དག་བདག་ནི་གཙེས་སོ་ཞེས་འོ་དོད་འབོད་པ་དང་། མི་མ་ཡིན་པ་དག་གིས་སྒོ་ཕྱེ་སྟེ་སྒྲ་མི་ཐོས་པར་བྱས་སོ། །དེ་མཐར་གྱིས་བཅོམ་ལྡན་འདས་ཆུ་བོ་སྒྲིབ་མེད་ཀྱི་འགྲམ་ཕྱི་རོལ་བླ་གབ་མེད་པ་ན་འཆག་ཅིང་བཞུགས་པ་མཐོང་ནས་དགེ་སྦྱོང་བདག་གཙེས་སོ་ཞེས་འོ་དོད་འབོད་པ་དང་། བཀའ་སྩལ་པ། གཞོན་ནུ་ཚུར་ཤོག་འདི་ན་ཉེ་བར་འཚེ་བ་མེད་པའི་གནས་ཡོད་དོ་ཞེས་བཀའ་སྩལ་ནས་ཆོས་བསྟན་པས་དགྲ་བཅོམ་པ་ཐོབ་པའོ། །འཚོ་བྱེད་ནི་རྒྱལ་པོ་གཟུགས་ཅན་སྙིང་པོའི་སྲས་ཞིག་སྟེ་དེས་རྒྱལ་པོའི་ཁབ་ན་ཚོང་དཔོན་གྱི་བུད་མེད་དང་ལྷན་དུ་བསྡད་པས་སེམས་ཅན་དང་ལྡན་པར་གྱུར་ནས་དེ་ལྟར་གསོལ་བ་དང་། སོར་གདུབ་དང་སེང་རས་ཁྲ་བོ་བྱིན་ཏེ་ཁྱེའུར་གྱུར་ན་འདི་མགུལ་དུ་ཐོགས་ཤིང་སྐོན་ལ་ངའི་དྲུང་དུ་བཀྲིས་ཤིག བུ་མོར་གྱུར་ན་ཁྱོད་ཀྱི་ཡིན་ནོ་ཞེས་སྨྲས་ནས་སོང་ངོ་། །ནམ་ཞིག་ན་ཁྱེའུ་བཙས་པ་དང་སྔ་མ་ལྟར་བྱས་ནས་སྒྲོམ་དུ་བཅུག་སྟེ་མངག་གཞུག་མ་ལ་བསྒོ་བ། འདི་ཕོ་བྲང་གི་སྒོར་ཁྱེར་ལ་མར་མེ་བུས་ཏེ་ཞོག་ལ་འགའ་ཞིག་གིས་མ་བླངས་ཀྱི་བར་དུ་སྡོད་ཅིག་ཅེས་པ་དང་། རྒྱལ་པོས་བླངས་ཏེ་གཞོན་ནུ་འཇིགས་མེད་ལ་བྱིན་ནས་དེས་གསོས་པས་འཚོ་བྱེད་གཞོན་ནུས་གསོས་ཞེས་གྲགས་ཏེ་བདེན་པ་མཐོང་བར་ངེས་པས་དེ་ལྟར་བྱས་ཀྱང་མ་ཤིའོ། །སོགས་པའི་སྒྲས་ནི་བྷ་བ་ལོ་བ་ད་ཀ་ལ་སོགས་པ་དག་ཀྱང་སྲིད་པ་ཐ་མ་པ་བདེན་པ་མཐོང་པར་རིགས་པ་ཡིན་པས་གཡང་སར་བསྐྱུར་ཡང་མ་ཤི་བ་ལྟ་བུའོ། །འོ་ན་མདོ་ལས་བཙུན་པ་བདག་ཉིད་འགུམ་པར་ཡང་མི་འགྱུར། གཞན་གྱིས་གསོད་པ་ཡང་མ་ལགས་པའི་སེམས་ཅན་དེ་དག་གང་ལགས། ཤཱ་རིའི་བུ་འདུ་ཤེས་མེད་མིན་སྐྱེ་མཆེད་དུ་ཉེ་བར་འགྲོ་བ་རྣམས་སོ་ཞེས་གསུངས་ཞེ་ན། བདག་ཉིད་ནི་རང་ས་དང་། གཞན་ནི་གོང་སའི་ཉེར་བསྡོགས་ལྟ་བུ་ཡིན་ན། དེ་ན་གཉི་ག་མེད་པའི་ཕྱིར་རོ་ཞེའོ། །དེར་ཀྱང་། སྲིད་རྩེའི་འཕགས་པ་ཅི་ཡང་མེད། །མངོན་སུམ་བྱས་ནས་ཟག་པ་ཟད། །ཅེས་པས་ས་གཞན་གྱི་ལམ་གྱིས་གསོད་པའི་ཕྱིར་རོ་ཞེ་ན། དེ་ལྟ་ན་གཉིས་ཀས་མི་འགུམ་པའི་དོན་སྔ་མ་ལྟར་ཏེ། མཐའ་སྨྲོས་པས་གཞན་བདུན་པོ་གོ་བའི་ཕྱིར་འགལ་བ་མེད་དོ། །མཚན་ཉིད་ནི་སྔར་མཚན་ཉིད་རྣམས་ཞེས་སྨྲོས་པ་དེ་དག་ནི་སྐྱེ་བ་དང་རྒ་བ་དང་གནས་པ་དང་མི་རྟག་པའོ། །ཉིད་ནི་དངོས་པོའི་རྐྱེན་ནོ། །དེ་དག་གིས་རིམ་པ་ལྟར་ཆོས་དེ་སྐྱེད་པ་དང་། རྙིང་པ་དང་། གནས་པ་དང་། འཇིག་པར་བྱེད་དོ། །སྐྱེད་པ་ནི་དུས་དེ་དང་དེར་སྦེད་པ་སྟེ་འགྲེལ་པར། སྐྱེ་བས་ནི་འདུ་བྱེད་རྣམས་མ་འོངས་པའི་དུས་ནས་ད་ལྟར་དུ་སྦེད་པར་བྱེད་དོ་ཞེས་པ་ནི་དཔེར་མཚོན་པའོ། །འོ་ན་མདོ་ལས། དགེ་སློང་དག་གསུམ་པོ་འདི་དག་ནི་འདུས་བྱས་ཀྱི་མཚན་ཉིད་ཡིན་ནོ། །གསུམ་གང་ཞེ་ན། དགེ་སློང་དག་འདུས་བྱས་ལ་སྐྱེ་བ་ཡང་མངོན་ནོ། །འཇིག་པ་ཡང་མངོན་ནོ། །གནས་པ་གཞན་དུ་འགྱུར་བ་ཡང་མངོན་ནོ་ཞེས་གསུམ་གསུངས་ཀྱི་བཞི་པ་ཅིའི་ཕྱིར་མ་བརྗོད་ཅེ་ན། གདུལ་བྱ་སྐྱོ་བ་སྐྱེད་པའི་ཕྱིར་དེ་ལྟར་བསྟན་གྱི། དེ་མེད་པ་ནི་མ་ཡིན་ནོ་ཞེའོ། །སློབ་དཔོན་གཞན་དག་ནི་དེ་མ་བསྟན་པའང་མ་ཡིན་ཏེ། གཞན་འགྱུར་གྱི་སྐྱོན་དང་སྦྲེལ་ནས་བསྟན་པའི་ཕྱིར་རོ། །དེའི་དགོས་པ་ནི་འདི་ནི་ཆགས་པའི་གཞི་ཡིན་པས་མ་ཆགས་པར་བྱ་བའི་དོན་དུ་སྟེ། དཔལ་དང་འདྲ་བ་འདི་རྣ་ནག་མ་དང་ལྷན་ཅིག་བསྟན་པ་བཞིན་ནོ་ཞེས་འཆད་དོ། །དེས་ན་སྐྱེ་བ་ལ་སོགས་པ་མཚན་གཞི། མི་ལྡན་པའི་འདུ་བྱེད་གང་ཞིག་རང་གི་མཚན་གཞི་འདུས་བྱས་སུ་འཇོག་ནུས་མཚན་ཉིད་དོ། །གལ་ཏེ་སྐྱེ་བ་ལ་སོགས་པ་འདུས་བྱས་ཡིན་པའི་ཕྱིར་དེར་འཇོག་བྱེད་སྐྱེ་བ་ལ་སོགས་པ་ཡོད་པར་འགྱུར་རོ་ཞེ་ན། དེ་དག་ལ་ཡང་སྐྱེ་བའི་སྐྱེ་བདང་། ལ་སོགས་ནི་རྒ་བའི་རྒ་བ་དང་། གནས་པའི་གནས་པ་དང་། མི་རྟག་པའི་མི་རྟག་པ་ཡོད་པར་སྨྲའོ། །འོ་ན་དེ་དག་ཀྱང་འདུས་བྱས་ཡིན་པས་སྔ་མ་ལྟར་འགྱུར་ལ། འདོད་ན་ཐུག་མེད་དུ་ཐལ་བར་འགྱུར་རོ་ཞེ་ན་མི་འགྱུར་ཏེ། སྐྱེ་བ་ལ་སོགས་པ་དེ་ཆོས་བརྒྱད་ལ་བྱེད་པ་འཇུག་པ་དང་། སྐྱེ་བའི་སྐྱེ་བ་ལ་སོགས་པ་ནི་ཆོས་གཅིག་ལ་བྱེད་པ་འཇུག་པའི་ཕྱིར་རོ། །དེ་ནི་འདི་ལྟར་གཟུགས་སམ་སེམས་ཆོས་བདག་ཉིད་གཏོགས་པ་དགུ་ལྡན་གཅིག་སྐྱེ་བ་ན་སྐྱེ་བས་ནི་བདག་ཉིད་མ་གཏོགས་པ་བརྒྱད་དང་། སྐྱེ་བའི་སྐྱེ་བས་ནི་སྐྱེ་བ་དེ་ཁོ་ན་སྐྱེད་པར་བྱེད་དེ། ཁྱིམ་བྱ་མོ་དག་གིས་ཕྲུ་གུ་མང་ཉུང་སྐྱེད་པ་བཞིན་ནོ། །འདི་ནི་རྒ་བ་ལ་སོགས་པ་ལ་ཡང་སྦྱར་རོ། །མདོ་སྡེ་པ་ནི་ཐོགས་པའི་རེག་བྱ་དང་བྲལ་བའི་ནམ་མཁའ་དྲལ་བར་མི་ནུས་པ་ལྟར་སྐྱེ་བ་ལ་སོགས་པའི་ཆོས་ཇི་ལྟར་རྣམ་པར་འབྱེད་པ་ལྟར་རྫས་སུ་ཡོད་པ་མ་ཡིན་ཏེ། མངོན་སུམ་མམ། རྗེས་དཔག་གམ། ལུང་ཚད་མ་མེད་པའི་ཕྱིར་རོ། །གལ་ཏེ་གསུམ་པོ་འདི་དག་ནི་འདུས་བྱས་ཀྱི་མཚན་ཉིད་ཡིན་ནོ་ཞེས་པ་ལ་སོགས་པ་གང་གསུངས་པ་ཡང་། མ་རིག་པས་མདོངས་པའི་བྱིས་པ་རྣམས་འདུ་བྱེད་ཀྱི་རྒྱུན་ལ་བདག་དང་བདག་གིར་མངོན་པར་ཞེན་པས། དེ་བཟློག་པའི་ཕྱིར་འདུ་བྱེད་ཀྱི་རྒྱུན་དེ་ཉིད་འདུས་བྱས་སམ་རྟེན་འབྲེལ་ཉིད་དུ་བསྟན་པར་ཐུགས་ལ་བཞག་ནས་གསུངས་ཀྱི། སྐད་ཅིག་གཅིག་གི་དབང་དུ་མཛད་པ་མ་ཡིན་པས་སྒྲུབ་བྱེད་མ་ཡིན་ནོ། །དེའི་ཕྱིར་དོན་ལ་རྟོན་པར་བྱ་བ་ཡིན་ཏེ། བཅོམ་ལྡན་འདས་ཀྱིས་དོན་ལ་རྟོན་གྱི་ཚིག་འབྲུ་ལ་མ་ཡིན་པ་དང་། ངེས་པའི་དོན་གྱི་མདོ་སྡེ་ལ་རྟོན་གྱི་དྲང་བའི་དོན་གྱི་མདོ་སྡེ་ལ་མ་ཡིན་པར་གསུངས་པའི་ཕྱིར་རོ། །དེས་ན་ཁོ་བོ་ཅག་ནི་རྒྱུན་ལ་སྐྱེ་བ་ལ་སོགས་པ་མངོན་པའི་ཕྱིར་རྒྱུན་གྱི་དང་པོ་ནི་སྐྱེ་བ་དང་། ལྡོག་པ་ནི་འཇིག་པ་དང་། རྒྱུན་དེ་ཉིད་རྗེས་སུ་འཇུག་པ་གནས་པ་དང་། དེའི་སྐད་ཅིག་སྔ་ཕྱིའི་བྱེ་བྲག་འགྱུར་བ་ནི་གནས་པ་གཞན་དུ་འགྱུར་བ་ཡིན་ནོ། །དེ་སྐད་དུ་སློབ་དཔོན་གྱི་ཞལ་སྔ་ནས་ཀྱང་། རྒྱུན་གྱི་དང་པོ་སྐྱེ་བ་ཡིན། །ཆད་པ་འཇིག་པ་གནས་པ་དེ། །དེ་ཉིད་སྔ་ཕྱིའི་བྱེ་བྲག་ནི། །གནས་པ་གཞན་དུ་འགྱུར་བར་འདོད། །སྐད་ཅིག་མ་ཡི་ཆོས་ལ་ནི། །གནས་པ་མེད་ན་འཇིག་པར་འགྱུར། །དེ་ཡང་འཇིག་འགྱུར་དེ་ཡི་ཕྱིར། །དེ་ཡི་དེར་རྟོག་དོན་མེད་དོ། །ཞེས་གསུངས་སོ། །གཞན་ཡང་མ་འོངས་པའི་སྐྱེ་བ་ནི། དེ་ཉིད་ད་ལྟར་དུ་སྐྱེད་བྱེད་ཡིན་པའི་ཕྱིར་དེ་ཐམས་ཅད་ད་ལྟར་དུ་གཅིག་ཅར་སྐྱེད་པར་འགྱུར་རོ་ཞེ་ན། མ་འོངས་པའི་སྐྱེ་བས་ནི་བསྐྱེད་བྱ་མ་འོངས་པ་ཐམས་ཅད་ད་ལྟར་དུ་གཅིག་ཅར་སྐྱེད་པར་བྱེད་པ་མིན་ནོ། །ཅིའི་ཕྱིར་ཞེ་ན། མ་འོངས་པ་ད་ལྟར་དུ་སྐྱེད་པའི་རྒྱུ་དང་རྐྱེན་དག་ཚོགས་པ་མེད་པར་ནི་འདིས་ད་ལྟར་སྐྱེད་མི་ནུས་པའི་ཕྱིར་རོ། །མདོ་སྡེ་པ་ནི་རྒྱུ་རྐྱེན་ཚོགས་པ་དེ་ཡོད་ན་འབྱུང་ལ་མེད་ན་མི་འབྱུང་བས་དེ་ཁོ་ནའི་མཐུར་བལྟ་བར་བྱའི་སྐྱེ་བའི་མ་ཡིན་ནོ་ཞེས་ཟེར་ཏེ། ཁོ་བོ་ཅག་གྲུབ་པའི་མཐའ་མི་འདོར་རོ་ཞེས་སྨྲའོ། །མིང་གི་ཚོགས་ལ་སོགས་པ་ནི་སྔར། །མིང་གི་ཚོགས་ལ་སོགས་པ་ཡང་། །ཞེས་གསུངས་པ་དེ་ནི་མིང་དང་ངག་དང་ཡི་གེའི་ཚོགས་སོ། །དེ་ལ་མིང་ནི་དོན་གྱི་ངོ་བོ་ཙམ་རྗོད་པར་བྱེད་པ་སྟེ་བུམ་པ་ཞེས་པའམ། གཟུགས་ཞེས་པ་ལྟ་བུའོ། །ངག་དང་ཚིག་ནི་དོན་གཅིག་སྟེ་འགྲེལ་པར། ངག་ནི་ཚིག་སྟེ་ཞེས་གསུངས་པའི་ཕྱིར་རོ། །དེ་ནི་རྗོད་བྱེད་གང་གིས་བརྗོད་བྱའི་དོན་དེ་ཡོངས་སུ་རྫོགས་པར་སྟོན་པ་སྟེ་དཔེར་ན། ཀྱེ་མ་འདུས་བྱས་རྣམས་མི་རྟག །སྐྱེ་ཞིང་འཇིག་པའི་ཆོས་ཅན་ཡིན། །སྐྱེས་ནས་འགག་པར་འགྱུར་བ་སྟེ། །དེ་དག་ཉེ་བར་ཞི་བ་བདེ། །ཞེས་པ་ལྟ་བུའམ། ཡང་ན། འཚེད་དོ་འགྲོའོ་ཞེས་པ་བྱ་བ་དང་། དཀར་ཤམ་མོ་ཞེས་པ་ཡོན་ཏན་དང་། འཚེད་དོ་འཚེད་པར་འགྱུར་རོ་ཞེས་པ་ལྟ་བུ་དུས་ཏེ། དེ་རྣམས་ཀྱི་འབྲེལ་པའི་ཁྱད་པར་རྟོགས་པར་བྱེད་པ་ལྟ་བུ་སྟེ་འགྲེལ་པར། གང་གིས་ན་བྱ་བ་དང་ཡོན་ཏན་དང་དུས་ཀྱི་འབྲེལ་པའི་ཁྱད་པར་རྟོགས་པར་འགྱུར་བའོ་ཞེས་དང་། རྒྱལ་སྲས་ཀྱིས་ཀྱང་། དེ་ལྟར་ན་མིང་ནི་རང་གི་མཚན་ཉིད་རྗོད་པར་བྱེད་པ་ཡིན་ལ་ཚིག་ནི་བྱ་བ་ལ་སོགས་པ་འབྲེལ་པའི་ཁྱད་པར་རྗོད་པར་བྱེད་པ་ཡིན་ནོ་ཞེས་སོ། །ཡི་གེ་ནི་མིང་ཚིག་གི་གཞིར་གྱུར་པ་སྟེ་ཡིད་ཡུལ་ན་སྣང་བའི་ཀ་ལ་སོགས་པའོ། །དེ་རྣམ་གྲངས་གཞན་དུ་མི་འགྱུར་བས་དངོས་སུ་བརྗོད་བྱའི་དོན་མི་སྟོན་ཏོ། །དེས་ན་ཨ་ཀྵ་ར་ནི་ཡི་གེ་སྟེ་རྣམ་གྲངས་གཞན་དུ་མི་འགྱུར་བས་སོ། །ཡང་ན་བྱཉྫ་ན་ཞེས་པ་གསལ་བྱེད་དེ་མིང་ཚིག་གསལ་བར་བྱེད་པའི་ཕྱིར་རོ། །དེའི་ཕྱིར་བརྒྱུད་ནས་དོན་གྱི་རྗོད་བྱེད་དུའང་རུང་བས་སྒྲ་པ་དག་གིས། རྣམ་གྲངས་དུ་མ་མེད་པ་དང་། །མིང་ཚིག་གསལ་བར་བྱེད་པ་དང་། །དོན་རྣམས་རྗོད་པར་བྱེད་པའི་ཕྱིར། །ཡི་གེ་ཞེས་ནི་བརྗོད་པ་ཡིན། །ཞེས་སོ། །གལ་ཏེ་ཡི་གེ་ཡང་ཡིག་འབྲུའི་དངོས་ཀྱི་རྗོད་བྱེད་དུ་འགྱུར་ཏེ། དེ་བརྗོད་པས་དེ་དངོས་སུ་གོ་བའི་ཕྱིར་རོ་ཞེ་ན། དེ་ལྟར་མིང་བཏགས་པས་ཡིན་གྱི་དེས་དེ་གོ་བ་མ་ཡིན་ལ། ཡིག་འབྲུ་ཡང་ཡི་གེ་གོ་བའི་ཆེད་ཡིན་གྱི་དེ་ལས་བཟློག་པ་མ་ཡིན་ནོ། །གསུམ་ཅར་ལ་ཚོགས་ཞེས་སྨྲོས་པ་ནི་མང་པོའི་དོན་ཏོ། །མཚན་ཉིད་ཀྱང་རིམ་པ་ལྟར་མི་ལྡན་པའི་འདུ་བྱེད་གང་ཞིག་དོན་གྱི་ངོ་བོ་ཙམ་རྗོད་བྱེད་དོ། །ཙམ་ནི་ལྷག་འགོག་སྟེ་ཁྱད་པར་རྗོད་མི་ནུས་པའོ། །དེ་བཞིན་དུ་སྦྱར་ཏེ། དོན་གྱི་ཁྱད་པར་རྗོད་བྱེད་དང་། །མིང་ཚིག་གི་གཞིར་གྱུར་པའོ། །མདོ་སྡེ་པ་ནི་དེ་དག་ཀྱང་ངག་ཡིན་པས་གཟུགས་མ་ཡིན་ནམ། ཇི་ལྟར་ལྡན་པ་མ་ཡིན་པའི་འདུ་བྱེད་ཅེས་བྱ་ཞེ་ན། བྱེ་བྲག་ཏུ་སྨྲ་བ་ན་རེ་དེ་དག་ངག་ཡིན་ན་ངག་ནི་སྒྲ་ཡིན་པས་སྒྲ་ཙམ་གྱིས་དོན་གོ་བར་འགྱུར་བ་ཞིག་ན་དེ་ལྟ་མ་ཡིན་པའི་ཕྱིར་རོ། །དེའི་ཕྱིར་རྗོད་པའི་ངག་ནི་མིང་ལ་འཇུག་པ་དེས་དོན་རྗོད་པར་བྱེད་དོ་ཞེའོ། །མདོ་སྡེ་པ་ནི་སྒྲ་ཙམ་ཁོ་ན་ངག་མ་ཡིན་གྱི་སྒྲ་གང་གིས་དོན་གོ་བར་འགྱུར་བ་སྟེ། དཔེར་ན་བརྡས་མཚམས་བཅད་པ། ངག་ཕྱོགས་ས་དང་འོད་ཟེར་དང་། །ཕྱུགས་དང་མིག་དང་རྡོ་རྗེ་དང་། །མཐོ་རིས་ཆུ་སྟེ་དོན་དགུ་ལ། །མཁས་པས་གོའི་སྒྲ་ངེས་གཟུང་བྱ། །ཞེས་པ་ལྟ་བུའོ། །གལ་ཏེ་བྱེ་བྲག་ཏུ་སྨྲ་བ་མིང་གིས་དོན་རྗོད་པར་བྱེད་དོ་ཞེས་པ་ཡང་དོན་གོ་བའི་ཆེད་ཡིན་ན། དེ་ནི་ངག་གིས་གོ་བའི་ཕྱིར་དེས་དོན་རྗོད་པར་བཏགས་པས་ཅི་ཞིག་བྱ། གཞན་ཡང་ངག་མིང་ལ་འཇུག་པ་ཡང་མིང་སྐྱེད་པའམ། གསལ་བར་བྱེད་གྲང་། སྔ་མ་ལྟར་ན་ངག་ནི་སྒྲ་ཡིན་པས་སྒྲ་ཐམས་ཅད་ཀྱི་ཅིའི་ཕྱིར་མི་སྐྱེད། གོང་དུ་བསྟན་པའི་སྒྲའི་ཁྱད་པར་དེ་ལྟ་བུ་ཞིག་གིས་མིང་སྐྱེད་པར་འདོད་ན། དེ་ཉིད་དོན་རྗོད་བྱེད་ཀྱང་ཅིའི་ཕྱིར་མ་ཡིན། གཉིས་པ་ཡང་དེ་བཞིན་དུ་བརྟགས་ནས་འགོག་གོ །འོན་ཀྱང་བྱེ་བྲག་ཏུ་སྨྲ་བ་གྲུབ་པའི་མཐའ་མི་འདོར་བས་དེ་དག་མི་ལྡན་པའི་འདུ་བྱེད་རྫས་སུ་ཡོད་པར་ཁས་ལེན་ཏོ། །དེ་དག་ཁམས་གང་དུ་གཏོགས་པ་ལ་སོགས་པ་ཡིན་ཞེ་ན། དེ་དག་ངག་ལ་ལྟོས་པའི་ཕྱིར་འདོད་པ་དང་གཟུགས་སུ་གཏོགས་པ་ཁོ་ན་ཡིན་ལ། ཁ་ཅིག་ནི་གཟུགས་མེད་ན་ཡོད་ཀྱང་ངག་མེད་པས་བརྗོད་པར་བྱ་བ་མ་ཡིན་ཞེས་ཏེ་མི་བརྗོད་ན་ཇི་ལྟར་ཡོད་ཅེས་བྱེ་བྲག་ཏུ་སྨྲ་བ་ཟེར་རོ། །སྐྱེས་བུའི་རྩོལ་བ་ལས་བྱུང་ཞིང་རྒྱུད་དུ་གཏོགས་པའི་ཕུང་པོའི་ཚོགས་པ་ན་ཡོད་པས་སེམས་ཅན་དུ་སྟོན་པ་སྟེ་རྒྱུད་ཀྱིས་བསྡུས་པ་དང་། འདོད་དགུར་འབྱུང་ཞིང་གཟུགས་ཅན་མ་ཡིན་པས་རྣམ་སྨིན་དང་རྒྱས་བྱུང་མ་ཡིན་གྱི་སྐལ་མཉམ་གྱི་རྒྱུ་ལས་བྱུང་བའི་རྒྱུ་མཐུན་དང་། དགེ་རྩ་ཆད་པ་དང་ཉོན་མོངས་སྤངས་པ་ལ་ཡོད་པས་དགེ་བ་དང་ཉོན་མོངས་ཅན་མིན་གྱི་ལུང་བསྟན་མིན་པ་མ་བསྒྲིབ་པ་ལུང་དུ་མ་བསྟན་པའོ། །ཆོས་ཀྱི་ཁྱད་པར་ལྷག་མས་མཇུག་པ་སྔ་བ་ནི་དེ་དག་སེམས་ཅན་དུ་སྟོན་པ་དང་། རྒྱུ་མཐུན་དང་། མ་བསྒྲིབས་ལུང་མ་བསྟན་ཡིན་པ་དེ་བཞིན་དུ་སྐལ་མཉམ་ཡང་ཡིན་ལ། དེ་འགའ་ཞིག་ནི་རྣམ་པར་སྨིན་པའང་ཡིན་ཏེ། རྣམ་སྨིན་སྐྱེས་ཡིན་པའི་མིག་སོགས་འདྲ་བྱེད་ཀྱི་རྫས་སྐལ་མཉམ་རྣམ་སྨིན་སྐྱེས་ཡིན་པའི་ཕྱིར་རོ། །རྒྱས་བྱུང་མ་ཡིན་ཏེ་གཟུགས་ཅན་མ་ཡིན་པའི་ཕྱིར་རོ། །འདི་ནི་འོག་མ་དག་ལའང་སྦྱར་རོ། །སེམས་ཅན་ཐམས་ཅད་ལ་ཡོད་པའི་ཕྱིར་ཁམས་གསུམ་པ་སྟེ། །ཐོབ་པ་ནི་དང་། འཕགས་ལས་གཞན་སྐལ་མཉམ་ཀུན་འགྲོ་ཅི་རིགས་པའི་རྒྱུ་མཐུན་དང་། རྣམ་སྨིན་སྐྱེས་ཀྱི་ཐོབ་པ་རྣམ་སྨིན་སྐྱེས་ཡིན་པས་རྣམ་པ་གཉིས་སོ། །སེམས་ཅན་དུ་སྟོན་པ་ནི་ལྡན་པ་ཞེས་པ་སྟེ་འགྲེལ་པར། ཐོབ་པ་རྣམས་ཀྱི་སེམས་ཅན་དུ་སྟོན་པ་ཉིད་བཤད་པ་ནི་ལྡན་པ་ཞེས་པར་བཤད་པའི་ཕྱིར་རོ་ཞེས་སོ། །གཞན་ནི་དེར་གཏོགས་ཞེས་དང་། དགེ་ལས་སོགས་ཞེས་བཤད་ཟིན་ཏོ། །མཚན་ཉིད་རྣམས་ཀྱང་དེ་བཞིན་དུ་གཉིས་ཏེ་ཞེས་སྔ་མ་བཞིན་ནོ། །གཞན་ནི། ཐམས་ཅད་འདུས་བྱས་མཚན་ཉིད་དང་། །ཞེས་པས་ཁམས་གསུམ་པ་དང་། རྒྱུད་ཀྱིས་བསྡུས་པའང་ཡོད་པར་བཤད་ལ། སེམས་དང་དེ་དག་གི་མཚན་ཉིད། །སེམས་ཀྱི་རྗེས་འཇུག་དུས་དང་ནི། །འབྲས་སོགས་དགེ་ལ་སོགས་པའོ། །ཞེས་པས་དགེ་སོགས་གསུམ་ཅར་དུ་འགྱུར་བར་འཆད་པའི་ཕྱིར་རོ། །སྙོམས་འཇུག་གཉིས་དང་མི་ལྡན་པ་དག་ནི་སྐལ་མཉམ་གྱི་རྒྱུ་མཐུན་ལས་བྱུང་བ་ཡིན་གྱི། རྣམ་སྨིན་མ་ཡིན་ཏེ། སྙོམས་འཇུག་གཉིས་དགེ་བར་ངེས་པའི་ཕྱིར་དང་། ཊཱི་ཀར་རྣམ་སྨིན་གྱི་མ་ཐོབ་པ་ཡང་ཞར་ལ་བྱུང་བ་ཙམ་ཡིན་གྱི་བློ་སྔོན་དུ་གཏོང་བའི་ལས་ཀྱིས་བྱས་པ་མ་ཡིན་པའི་ཕྱིར་རོ་ཞེས་སོ། །གཞན་ནི། བསམ་གཏན་ཐ་མར་སྲིད་རྩེ་སྐྱེས། །ཞེས་དང་། དགེ་བའོ་ཞེས་དང་། དགེ་བ་འདུས་བྱས་ཡིན་པའི་ཕྱིར་སེམས་ཅན་དུ་སྟོན་པའོ། །མི་ལྡན་པ་ནི། འདོད་སོགས་གཏོགས་དང་དྲི་མེད་ཀྱིའང་། ཞེས་དང་། ལྡན་པ་ཞེས་འབྱུང་བ་དང་། མ་ཐོབ་མ་བསྒྲིབས་ལུང་མ་བསྟན། །ཞེས་བཤད་ཟིན་ཏོ། །འདུ་ཤེས་མེད་པ་བ་དཔལ་དེ་འབྲས་ཆེ་དང་། སྲོག་ནི་ཚེ་ཡིན་ཞེས་པ་དང་། རྣམ་སྨིན་ཞེས་པས་གཉིས་ཅར་རྣམ་སྨིན་ལས་བྱུང་བ་དང་། མ་བསྒྲིབས་ལུང་མ་བསྟན་དང་། རྒྱུད་ཀྱི་བསྡུས་པར་ཡང་བཤད་དོ། །གཉིས་པ་ཞར་ལ་རྒྱུ་རྐྱེན་འབྲས་བུ་དང་བཅས་པ་བཤད་པ་ནི། སྔར་རྒྱུ་དང་རྐྱེན་དག་མེད་པར་ནི་ཞེས་གང་གསུངས་པའི་རྒྱུ་དང་རྐྱེན་གང་དག་ཅེ་ན། དེ་ལ་རྒྱུ་འབྲས་བུ་དང་བཅས་ཏེ་བཤད་པ་དང་། རྐྱེན་བཤད་པ་གཉིས་ལས། དང་པོ་ལ་གསུམ་གྱི་རྒྱུ་བཤད་པ་ལ་གསུམ་ལས་དབྱེ་བ་ནི། རྒྱུ་ནི་རྣམ་པ་དྲུག་ཏུ་བྱེ་བྲག་ཏུ་སྨྲ་བ་རྣམས་འདོད་ཅེས་བྱ་སྟེ་གང་དག་ཅེ་ན། བྱེད་རྒྱུ་དང་ལྷན་ཅིག་འབྱུང་བའི་རྒྱུ་དང་སྐལ་བ་མཉམ་པའི་རྒྱུ་དང་མཚུངས་པར་ལྡན་པའི་རྒྱུ་དང་ཀུན་ཏུ་འགྲོ་བའི་རྒྱུ་དང་རྣམ་པར་སྨིན་པའི་རྒྱུ་སྟེ་མདོ་ལས་འབྱུང་བ་དེ་དག་གོ་ཞེའོ། །མདོ་གང་ལས་བཤད་ཅེ་ན། རྒྱུ་དྲུག་ཚང་བར་སྟོན་པའི་མདོ་ནི་ནུབ་སྟེ། གཅིག་ལས་འཕྲོས་པའི་ལུང་ཆོས་བརྒྱའི་བར་སྟོན་པ་ཡང་ད་ལྟ་བཅུའི་བར་སྟོན་པ་ལས་མེད་པ་བཞིན་ནོ། །འོན་ཀྱང་སོ་སོར་ངེས་པའི་རྒྱུ་སྟོན་པ་ནི་མདོ་ལས། མིག་དང་གཟུགས་ལ་བརྟེན་ནས་མིག་ཤེས་སྐྱེའོ། །ལམ་གྱི་ཡན་ལག་གསུམ་པོ་འདི་དག་ནི་ཡང་དག་པའི་ལྟ་བའི་རྗེས་སུ་འབྲང་བ་ཡིན་ཏེ། ལྷན་ཅིག་སྐྱེས་པའི་ཚོར་བ་དང་། འདུ་ཤེས་དང་། སེམས་པའོ། །འདིའི་དགེ་བའི་རྩ་བ་ལས་དགེ་བའི་རྩ་བ་གཞན་སྐྱེ་བར་འགྱུར་བ་ཆུང་ངུ་དང་ལྷན་ཅིག་གྱུར་པ་ཡོད་ན་གང་ཟག་འདི་ཕྱིས་རྣམ་པར་དག་པའི་ཆོས་ཅན་དུ་འགྱུར་རོ། །རྟོགས་ནས་ཤེས་པ་དང་མཚུངས་པར་ལྡན་པ་འདི་ནི་མཐོང་བའི་གཞི་ཅན་གྱི་དད་པའོ། །གང་ཟག་ལོག་པར་ལྟ་བ་ཅན་གྱི་ལུས་ངག་ཡིད་ཀྱི་ལས་ནི་མི་འདོད་པ་དང་མི་སྡུག་པ་ལ་སོགས་པར་འགྱུར་རོ། །ཆེད་དུ་བསམ་པའི་ལས་བྱས་ཤིང་བསགས་པའི་རྣམ་པར་སྨིན་པ་ཞེས་པ་ལ་སོགས་པའོ། །སོ་སོའི་རང་བཞིན་ལ་རྒྱུ་དྲུག་ལས། བྱེད་རྒྱུ་ནི་ཆོས་འགའ་ཞིག་སྐྱེ་བ་ན་རང་ལས་གཞན་པའི་ཆོས་ཐམས་ཅད་གེགས་མི་བྱེད་པར་གནས་པ་བྱེད་རྒྱུའི་རྒྱུ་སྟེ། རྗེ་དཔོན་གྱིས་གནོད་པ་མ་བྱས་པ་ལ་བདེ་བར་བྱས་སོ་ཞེས་པ་ལྟ་བུའོ། །གལ་ཏེ་མཐོང་སྤང་ཡང་མཐོང་ལམ་དང་ཉིན་པར་སྐར་འཛིན་གྱི་ཤེས་པ་སྐྱེ་བ་ལ་ཉི་མའི་འོད་ཀྱིས་གེགས་བྱེད་པ་མ་ཡིན་ནམ། དེ་ལྟ་ཡིན་ན་དེ་དེའི་བྱེད་རྒྱུ་མ་ཡིན་པར་འགྱུར་ལ། འདོད་ན་ཆོས་ཐམས་ཅད་ཀྱང་རང་རང་གི་ངོ་བོ་མ་གཏོགས་པ་འདུས་བྱས་ཀྱི་ཆོས་སྐྱེ་བ་དེའི་བྱེད་རྒྱུར་ཇི་ལྟར་རུང་ཞེ་ན། འདི་ལྟར་རྐྱེན་རྣམས་ཚོགས་ན་དེའི་མཇུག་ཐོགས་སུ་འབྱུང་བར་ངེས་པ་ནི་སྐྱེ་བ་ཡིན་ལ། དེ་ལ་དེ་དག་གེགས་མི་བྱེད་པས་བྱེད་རྒྱུ་ཡིན་པའི་ཕྱིར་དེ་ཉིད་ལེགས་པར་རྣམ་པར་གཞག་པ་ཡིན་ནོ། །དེ་སྐད་དུ་རྒྱལ་སྲས་ཀྱིས་ཀྱང་། རྐྱེན་རྣམས་ཚོགས་ན་མཇུག་ཐོགས་སུ་འགྱུར་བའི་ཆོས་ལ་སྐྱེ་བ་ཞེས་བྱ་སྟེ་སྐྱེ་བ་དེ་སྐྱེ་བ་ལ་ཆོས་ཐམས་ཅད་གེགས་མི་བྱེད་པའི་ངོ་བོར་གནས་པ་ཁོ་ན་ཡིན་གྱི། ཐམས་ཅད་ཀྱི་ནི་མ་ཡིན་ནོ་ཞེས་བྱ་བར་ཁོང་དུ་ཆུད་པར་བྱའོ་ཞེས་སོ། །གལ་ཏེ་འཚེ་བར་ནུས་པའི་རྗེ་དཔོན་ཞིག་གིས་དེ་ལྟར་མ་བྱས་པ་ལ་བདེ་བར་བྱས་སོ་ཞེས་པ་ལྟར་ཆོས་འགའ་ཞིག་སྐྱེ་བ་ལ་གེགས་ནུས་པ་ཞིག་གིས་གེགས་མི་བྱེད་པའི་ཕྱིར་རྒྱུར་རིགས་ན། མྱ་ངན་ལས་འདས་པ་ལྟ་བུ་གེགས་བྱེད་མི་ནུས་པའི་ཕྱིར་ཇི་ལྟར་རྒྱུ་ཡིན་ཞེ་ན། དེའི་དབང་གིས་མ་ཡིན་གྱི་གེགས་མི་བྱེད་པའི་ངོ་བོར་གནས་པའི་ཕྱིར་ཡིན་པས་སྐྱོན་མེད་དོ། །དེའི་ཕྱིར་རང་ལས་གཞན་པ་བྱེད་རྒྱུའི་རྒྱུ་ཞེས་གང་གསུངས་པ་ཡང་སྤྱིར་བསྟན་པ་ཡིན་གྱི་བྱེད་རྒྱུ་གཙོ་བོ་མ་ཡིན་པ་ནུས་པ་མེད་པ་ཁོ་ནའི་དབང་དུ་བྱས་པ་མ་ཡིན་ཏེ། གཙོ་བོ་ཡིན་པ་ནུས་པ་ཡོད་པ་ཡང་གེགས་མི་བྱེད་པའི་ངོ་བོར་གནས་པའི་ཕྱིར་རོ། །དཔེར་ན་མིག་ཤེས་ལ་མིག་དབང་དང་མྱུ་གུ་ལ་ས་བོན་བཞིན་ནོ། །གཞན་དག་ན་རེ། བྱེད་རྒྱུ་ཐམས་ཅད་ནུས་བཅས་ཏེ་མྱང་འདས་ལ་དམིགས་པའི་ཡིད་ཤེས་སྐྱེ་ལ། དེ་ལས་མིག་ཤེས་སྐྱེ་བས་བརྒྱུད་པའི་སྒོ་ནས་དེ་ལྟར་རྐྱེན་དུ་གྱུར་པའི་ཕྱིར་རོ་ཞེས་ཟེར་ཏེ་ཁ་ཆེའི་གྲུབ་མཐའ་སྨྲ་བ་དག་གིས་དེ་ཁས་མི་བླང་ངོ་། །དེས་ན་ཆོས་ཐམས་ཅད་མཚན་གཞི། སྐྱེ་བ་ལ་མི་སྒྲིབ་པའི་ཆ་ནས་རྒྱུར་གཞག་ཏུ་རུང་བ་མཚན་ཉིད་དོ། །སྒྲ་དོན་ནི་གཞི་མཐུན་པའི་སྒྲར་ཐམས་ཅད་ལ་སྦྱར་རོ། །ལྷན་ཅིག་འབྱུང་བའི་རྒྱུ་ལ་གཉིས་ཀྱི་དངོས་ལ་གསུམ་ལས། ལྷན་ཅིག་འབྱུང་རྒྱུའི་མཚན་ཉིད་ནི་ཆོས་གང་ཞིག་རང་གི་འབྲས་བུ་དང་ཕན་ཚུན་རྒྱུ་འབྲས་སུ་གྱུར་པས་ཕན་འདོགས་པའོ། །འདི་ནི་ཕལ་ཆེ་བའི་དབང་དུ་བྱས་ཀྱི་མཚན་ཉིད་སྐྱོན་མེད་མ་ཡིན་ཏེ་རྒྱལ་སྲས་ཀྱིས། མཚན་ཉིད་འདི་ནི་ལྷག་མ་དང་བཅས་པ་ཡིན་ཏེ་ཞེས་དང་། འགྲེལ་པར། ཕན་ཚུན་འབྲས་བུ་མེད་བཞིན་དུ་ཆོས་ནི་མཐུན་པའི་མཚན་ཉིད་རྣམས་ཀྱི་ལྷན་ཅིག་འབྱུང་བའི་རྒྱུ་ཡིན་ལ། དེ་དག་ནི་དེའི་མ་ཡིན་པས་ཁ་བསྐང་བར་བྱའོ་ཞེས་སོ། །དེས་ན་ཆོས་གང་ཞིག་རང་དང་ལྷན་ཅིག་དུས་མཉམ་དུ་གྱུར་པའི་རང་གི་འབྲས་བུ་ལ་ཕན་བཏགས་པའི་ཆ་ནས་རྒྱུའི་རྐྱེན་དུ་རུང་བ་ཞེས་པའོ། །མཚན་གཞི་དཔེར་བརྗོད་པ་ནི་ཚོགས་པ་གཅིག་ཏུ་སྐྱེས་པའི་འབྱུང་བ་བཞི་བཞིན་དང་། སེམས་ཀྱི་རྗེས་འཇུག་དང་སེམས་བཞིན་དང་། འདུས་བྱས་སུ་འཇོག་བྱེད་མཚན་ཉིད་དང་མཚན་གཞི་བཞིན་ནོ། །བཞིན་ནི་དཔེར་བརྗོད་པའི་དོན་ཏེ་རྒྱལ་སྲས་ཀྱིས་བཞིན་ཞེས་བྱ་བའི་རྐྱེན་ནི་དཔེར་ན་ཞེས་བྱ་བའི་དོན་ཡིན་ནོ་ཞེས་བཤད་དོ། །ཅི་དེ་དག་གིས་དོན་རྫོགས་པར་བསྟན་པ་མ་ཡིན་ནམ། དཔེར་བརྗོད་པར་ཇི་ལྟར་འཐད་ཅེ་ན། མ་རྫོགས་ཏེ་གང་སྤེལ་གྱིས། སེམས་ཀྱི་རྗེས་སུ་འཇུག་པ་ཕན་ཚུན་དང་། མཚན་ཉིད་རྣམས་ཕན་ཚུན་ནོ་ཞེས་སོ། །སེམས་ཀྱི་རྗེས་འཇུག་གཏན་ལ་དབབ་པ་ནི་སེམས་ལས་བྱུང་བ་རྣམས་དང་། བསམ་གཏན་དང་ཟག་མེད་དེ་སྡོམ་པ་གཉིས་དང་སེམས་དང་སེམས་བྱུང་དང་སྡོམ་པ་གཉིས་པོ་དེ་དག་གི་མཚན་ཉིད་སྐྱེ་བ་ལ་སོགས་པ་བཞི་ནི་སེམས་ཀྱི་རྗེས་འཇུག་གོ །དེར་འཇོག་པའི་རྒྱུ་ཡང་དུས་ལས་ནི་སེམས་དང་ལྷན་ཅིག་སྐྱེ་བ་དང་། གནས་པ་དང་། འགག་པ་གཅིག་པ་དང་། དེ་དག་མི་གཅིག་ཀྱང་དུས་ཙམ་དུ་གཅིག་པ་སྟེ། མི་སྐྱེ་བའི་ཆོས་ཅན་གྱི་སེམས་དང་དེའི་རྗེས་སུ་འཇུག་པ་རྣམས་ད་ལྟར་དུ་མི་སྐྱེ་བའི་ཕྱིར། སྐྱེ་འགག་གནས་གསུམ་མི་གཅིག་ཀྱང་དུས་ཙམ་དུ་གཅིག་པའི་ཕྱིར་རོ། །དེ་སྐད་དུ་རྒྱལ་སྲས་ཀྱིས། མི་སྐྱེ་བའི་ཆོས་ཅན་གྱི་སེམས་ལ་སེམས་ཀྱི་རྗེས་སུ་འཇུག་པ་རྣམས་དུས་གཅིག་ཏུ་གཏོགས་པ་ཡིན་མོད་ཀྱི་དེ་དག་སྐྱེ་བ་དང་གནས་པ་དང་འགག་པ་གཅིག་པ་ནི་མ་ཡིན་ནོ་ཞེས་སོ། །འབྲས་བུ་ལས་ནི་བྲལ་འབྲས་དང་སྐྱེས་བུ་བྱེད་འབྲས་གང་རུང་ངམ། གཉིས་ཀ་གཅིག་ལས་འབྲས་བུ་གཅིག་པ་ཡིན་ལ། བདག་འབྲས་གཅིག་པ་མི་དགོས་ཏེ་དེ་ཉིད་ལས། འབྲས་བུ་ནི་སྐྱེས་བུ་བྱེད་འབྲས་དང་བྲལ་བའི་འབྲས་བུ་ཡིན་ཏེ་རྣམ་སྨིན་དང་རྒྱུ་མཐུན་གྱི་འབྲས་བུ་ནི་ལོགས་ཤིག་ཏུ་སྨྲོས་ཟིན་པའི་ཕྱིར་རོ། །བདག་འབྲས་ནི་ཐམས་ཅད་དང་ཐུན་མོང་བ་ཡིན་པས་མ་སྨྲོས་སོ་ཞེས་དང་། གང་སྤེལ་གྱིས་ཀྱང་འབྲས་བུ་སྨྲོས་པས་ནི་སྐྱེས་བུ་བྱེད་འབྲས་དང་བྲལ་བའི་འབྲས་བུ་བསྡུའོ་ཞེས་པ་དང་། བདག་འབྲས་ཅིའི་ཕྱིར་མ་བསྡུས་ཞེ་ན། དེ་ནི་ཆོས་ཐམས་ཅད་ཀྱི་འབྲས་བུ་ཡིན་གྱི་སེམས་ཀྱི་རྗེས་སུ་འཇུག་པ་རྣམས་ཁོ་ནའི་མ་ཡིན་ནོ་ཞེས་བཤད་པའི་ཕྱིར་རོ། །ཆོས་ཐམས་ཅད་ཅེས་པ་ནི་འདུས་བྱས་ལ་དགོངས་སོ། །སོགས་ཀྱིས་རྣམ་སྨིན་གཅིག་པ་དང་། རྒྱུ་མཐུན་གཅིག་པའོ། །གཅིག་པའི་དོན་ནི་གྲངས་མཐུན་པའམ་འབྲས་བུ་ཐུན་མོང་དུ་གྱུར་པ་སྟེ་རྒྱལ་སྲས་ཀྱིས། །གཅིག་ཅེས་བྱ་བའི་སྒྲ་འདི་ནི་གྲངས་སམ་ཐུན་མོང་བ་ཡིན་ནོ་ཞེས་སོ། །ངོ་བོ་ལས་ནི་སེམས་དགེ་ན་རྗེས་འཇུག་དགེ་བ་དང་ལ་སོགས་ཀྱིས་མི་དགེ་བ་དང་ལུང་མ་བསྟན་དུ་གཅིག་པའོ། །དེ་ལྟར་རྒྱུ་བཅུ་ཡིན་ནོ་ཞེས་བྱ་སྟེ་འགྲེལ་པར། རྒྱུ་བཅུས་སེམས་ཀྱི་རྗེས་སུ་འཇུག་པ་ཞེས་བྱའོ་ཞེས་སོ། །དེ་ཡང་ཐམས་ཅད་བགྲངས་པ་ཡིན་གྱི་སེམས་གཅིག་ལ་བཅུ་ཅར་ཡོད་པ་མ་ཡིན་ཏེ་དགེ་སོགས་གསུམ་སེམས་གཅིག་ལ་འགལ་བའི་ཕྱིར་རོ། །དེའི་ཕྱིར་མང་ན་བརྒྱད་སྲིད་ལ་ཉུང་ན་བཞི་དང་། གཞན་ཅི་རིགས་སུ་སྦྱར་རོ། །ཞར་ལ་ལྷན་ཅིག་འབྱུང་བའི་རྒྱུ་དཔེར་བརྗོད་པ་ནི་རྗེས་འཇུག་ཉུང་བ་བསམ་གཏན་གཉིས་པ་སོགས་ཀྱི་སེམས་མ་བསྒྲིབས་པ་ནི་ས་མང་པོ་པ་བཅུ་དང་། དེ་དག་གི་མཚན་ཉིད་བཞི་བཅུ་དང་། སེམས་ཀྱི་མཚན་ཉིད་བཞི་དང་། མཐུན་པའི་མཚན་ཉིད་བཞི་སྟེ་ལྔ་བཅུ་རྩ་བརྒྱད་ཀྱི་ལྷན་ཅིག་འབྱུང་རྒྱུ་ཡིན་ཏེ། གཞན་དག་ནི་ཤེས་སླ་བས་མ་སྨྲོས་ལ། སེམས་ཀྱི་མཐུན་པའི་མཚན་ཉིད་རྣམས་ཀྱང་སེམས་ལ་ཉེ་ཞིང་སེམས་ཀྱང་སྟོབས་ཆེ་བའི་ཕྱིར་རོ། །ས་མང་པོ་པའི་རྣམས་ནི་ཐག་རིང་བས་དེ་ལྟ་མ་ཡིན་ནོ། །ཚུར་ནི་ལྔ་བཅུ་རྩ་བཞིས་བྱེད་ཀྱི་མཐུན་པའི་མཚན་ཉིད་བཞི་ཉེ་ཡང་ཉིང་གཡོག་ལྟར་སྟོབས་ཆུང་བས་རང་གི་མཚན་ཉིད་ལ་བརྒལ་ནས་རྒྱུ་བྱེད་པ་མ་ཡིན་ནོ་ཞེས་ཁ་ཆེ་བ་ཟེར་རོ། །ཉི་འོག་པ་ནི་བཞི་བཅུ་པོས་ཀྱང་སེམས་ལ་མ་ཡིན་ལ། སེམས་ནི་རྒྱལ་པོ་ལྟར་ཡིན་པས་སྔ་མ་བཞིན་ནོ་ཞེས་ཟེར་རོ། །ཁ་ཆེ་བ་ནི་དེ་ལྟ་ན་རབ་ཏུ་བྱེད་པ་དང་འགལ་བར་འགྱུར་ཏེ་དེ་ཉིད་ལས། འཇིག་ཚོགས་ལ་ལྟ་བའི་རྒྱུ་ཅན་ཡིན་ལ། འཇིག་ཚོགས་ལ་ལྟ་བའི་རྒྱུ་མ་ཡིན་པ་ནི་འཇིག་ཚོགས་ལ་ལྟ་བ་དང་། དེ་དང་མཚུངས་པར་ལྡན་པའི་ཆོས་རྣམས་ཀྱི་སྐྱེ་བ་དང་རྒ་བ་དང་གནས་པ་དང་མི་རྟག་པ་དག་མ་གཏོགས་པ་དེ་དག་ལས་གཞན་པའི་སྡུག་བསྔལ་གྱི་བདེན་པ་ཉོན་མོངས་ཅན་གང་ཡིན་པའོ། །འཇིག་ཚོགས་ལ་ལྟ་བའི་རྒྱུ་ཅན་ཡང་ཡིན་ལ་འཇིག་ཚོགས་ལ་ལྟ་བའི་རྒྱུ་ཡང་ཡིན་པ་ནི་མ་གཏོགས་པ་གང་ཡིན་པའོ་ཞེས་འབྱུང་བའི་ཕྱིར་རོ་ཞེའོ། །ཉི་འོག་པ་ནི་ཁོ་བོ་ཅག་དེ་སྐད་དུ་མི་འདོན་གྱི་འཇིག་ཚོགས་ལ་ལྟ་བའི་སྐྱེ་བ་དང་རྒ་བ་དང་གནས་པ་དང་མི་རྟག་པ་ཉིད་མ་གཏོགས་པ་ཞེས་འདོན་པས་ཇི་ལྟར་འགལ་བར་འགྱུར་ཞེས་པ་དང་། དེ་ནི་ཉེས་ཏེ། འཇིག་ཚོགས་ལ་ལྟ་བ་ནི་དེ་དང་མཚུངས་པར་ལྡན་པ་རྣམས་ཀྱི་བདག་ཉིད་ལྟ་བུར་དོན་དམིགས་པ་དང་བྱ་བ་གཅིག་པའི་ཕྱིར་རོ། །དེས་ན་སྔ་མ་ལྟར་འདོན་དགོས་སོ། །ཡང་ན་འཇིག་ཚོགས་ལ་ལྟ་བ་སྨྲོས་པས་དེ་དང་མཚུངས་ལྡན་རྣམས་སྨྲོས་པའམ། སྐབས་ཀྱི་སྟོབས་ཀྱིས་དེ་དང་མཚུངས་པར་ལྡན་པ་རྣམས་ཀྱི་ཞེས་དོན་གྱིས་དེ་ལྟར་གོ་བར་བྱའོ་ཞེས་ཁ་ཆེ་བ་ཟེར་རོ། །འདི་ལས་འཕྲོས་པ་རབ་ཏུ་བྱེད་པ་ལས་གསུངས་པའི་འཇིག་ཚོགས་ལ་ལྟ་བའི་རྒྱུ་དང་རྒྱུ་ཅན་གྱི་མུའི་དབྱེ་བ་ཞིབ་ཏུ་ཤེས་པར་འདོད་པ་དག་གིས་ཁོ་བོས་བྱས་པའི་ཡིག་ཆུང་ལོགས་སུ་བལྟ་བར་བྱའོ། །གསུམ་པ་སྐལ་མཉམ་རྒྱུ་ནི་ཆོས་འདྲ་བ་སྔ་མས་འདྲ་བ་ཕྱི་མ་སྐྱེད་པའོ། །འདྲ་བའི་དོན་ནི་དགེ་བ་ཟག་བཅས་དང་། འདུས་བྱས་ཟག་མེད་དང་། ཉོན་མོངས་ཅན་དང་། མ་བསྒྲིབས་ལུང་མ་བསྟན་དུ་འདྲ་བའོ། །དེ་དག་ཕུང་པོ་ལྔ་ཅར་གྱིས་ལྔ་ཅར་གྱི་རུང་ངོ་། །གཞན་དག་ནི་ལུང་མ་བསྟན་གཟུགས་ནི་ལྔ་ཅར་གྱི་ཡིན་ལ་བཞི་ནི་གཟུགས་ཀྱི་མ་ཡིན་ཏེ་དམན་པ་དང་སྟོབས་ཆུང་བའི་ཕྱིར་ཞེས་ཟེར་རོ། །ནུར་ནུར་པོ་ནི་རིས་མཐུན་པ་བཅུ་ཅར་གྱི་ཡིན་ལ། མེར་མེར་པོ་ལ་སོགས་པ་རེ་རེ་ནས་ཕྲི་བའོ། །རིས་མི་མཐུན་པ་ཐམས་ཅད་ཀྱང་བཅུ་ཅར་གྱི་སྟེ་རྒས་པ་ཡང་ཚེ་རབས་གཞན་གྱི་གནས་སྐབས་བཅུ་ཅར་གྱི་སྐལ་མཉམ་གྱི་རྒྱུར་རུང་བའི་ཕྱིར་རོ། །ཕྱིའི་དག་ནི་ནས་ནི་ནས་ཀྱི་ཡིན་གྱི་སཱ་ལུའི་མ་ཡིན་ལ། སཱ་ལུ་ཡང་དེ་བཞིན་ཏེ་དེ་དང་དེ་སྐྱེད་པའི་མཐུ་མེད་པའི་ཕྱིར་རོ། །འདྲ་བ་ཐམས་ཅད་འདྲ་བའི་ཐམས་ཅད་ཀྱིའང་མ་ཡིན་ཏེ། ཟག་བཅས་ནི་སྤང་བྱ་རིས་ལྔ་ལས་རང་གི་རིས་གཅིག་པ་དང་ས་གཅིག་པའོ། །དེ་དག་ལས་དུས་སྔར་སྐྱེས་པ་རྣམས་ནི་ཕྱི་མ་སྐྱེས་པ་དང་མ་སྐྱེས་པ་རྣམས་ཀྱིའོ། །དེ་སྐད་དུ་བསྟན་བཅོས་ལས། སྐལ་བ་མཉམ་པའི་རྒྱུ་གང་ཞེ་ན། དགེ་བའི་རྩ་བ་སྔར་བྱུང་བ་རྣམས་ནི་རང་གི་ཁམས་ན་དགེ་བའི་རྩ་བ་ཕྱིས་བྱུང་བ་རྣམས་དང་དེ་དག་དང་མཚུངས་པར་ལྡན་པའི་ཆོས་རྣམས་ཀྱི་སྐལ་བ་མཉམ་པའི་རྒྱུས་རྒྱུ་ཡིན་ནོ། །དེ་ལྟར་ན་འདས་པ་རྣམས་ནི་འདས་པ་དང་ད་ལྟར་བྱུང་བ་རྣམས་ཀྱི་ཡིན་ནོ། །འདས་པ་དང་ད་ལྟར་བྱུང་བ་རྣམས་ནི་མ་འོངས་པ་རྣམས་ཀྱི་ཡིན་ནོ་ཞེས་བཤད་ལ། མ་འོངས་པ་རྣམས་མ་འོངས་པ་རྣམས་ཀྱི་ཡིན་ནོ་ཞེས་མ་བཤད་པའི་ཕྱིར་སྐལ་མཉམ་རྒྱུ་མ་འོངས་པ་མེད་དོ། །དེ་ཡང་རྒྱུད་གཅིག་པ་དང་ནུས་པ་འཇུག་པ་དགོས་ཏེ། བྱེ་བྲག་ཏུ་བཤད་པ་ལས། མིག་ནི་མིག་གི་སྐལ་བ་མཉམ་པའི་རྒྱུ་ཡིན་ནོ། །ལྷས་བྱིན་གྱི་མིག་ནི་ལྷས་བྱིན་གྱི་མིག་གི་སྐལ་བ་མཉམ་པའི་རྒྱུ་ཡིན་ཏེ། གཡས་པ་ནི་གཡས་པའི་ཡིན་ལ་གཡོན་པ་ནི་གཡོན་པའི་ཡིན་ཞེས་པ་དང་། ནས་ནི་ནས་ཀྱི་ཡིན་ལ་སཱ་ལུ་ནི་སཱ་ལུའི་བར་དུ་ཡིན་ནོ་ཞེས་བཤད་པའི་ཕྱིར་རོ། །རང་གི་ས་པར་བཤད་པ་ཐམས་ཅད་ལ་ངེས་སམ་ཞེ་ན། ཟག་བཅས་ལ་ངེས་ཀྱི། ས་དགུའི་ཟག་མེད་ཀྱི་ལམ་ནི་ཕན་ཚུན་དུ་སྐལ་མཉམ་གྱི་རྒྱུའོ། །དེ་ནི་མགྲོན་པོ་ལྟར་ས་དེ་དག་ཏུ་གློ་བུར་དུ་འོངས་པ་ཡིན་ལ། ས་དེའི་སྲིད་པས་རིས་སུ་མ་བཅད་ཅིང་བདག་གིར་མ་བྱས་པའི་ཕྱིར་རོ། །དེ་ཡང་མཉམ་དང་ཁྱད་པར་ཅན་གྱི་ཡིན་ཏེ་སྡུག་བསྔལ་ལ་ཆོས་ཤེས་པའི་བཟོད་པ་ནི་དེ་ཉིད་མ་འོངས་པ་དང་མི་སྐྱེ་བ་ཤེས་པའི་བར་ཁྱད་པར་ཅན་གྱི་རྒྱུ་དང་། དེ་ནི་མི་སྐྱེ་བ་ཤེས་པ་ཁོ་ན་དང་། མཐོང་སྒོམ་མི་སློབ་ལམ་ནི་གསུམ་དང་གཉིས་དང་གཅིག་གི་ཡིན་ལ། དབང་པོ་རྟུལ་པོའི་ལམ་ནི་རྟུལ་པོ་དང་རྣོན་པོའི་ལམ་དང་། རྣོན་པོའི་ལམ་ནི་དེ་ཁོ་ནའི་རྒྱུའོ། །དད་པས་རྗེས་འབྲང་དང་། དད་མོས་དང་དུས་ཀྱིས་རྣམ་གྲོལ་གྱི་ལམ་ནི་དྲུག་དང་བཞི་དང་གཉིས་དང་། ཆོས་རྗེས་སོགས་གསུམ་ནི་གསུམ་དང་གཉིས་དང་གཅིག་གི་ཡིན་ནོ། །འོ་ན་བསམ་གཏན་གཉིས་པ་ནས་ཅི་ཡང་མེད་ཀྱི་བར་གྱི་ཟག་མེད་ཀྱི་ལམ་རྣམས་མི་ལྕོགས་མེད་ནས་རྣམ་ཤེས་ཀྱི་བར་ཟག་མེད་ཀྱི་ལམ་རྣམས་དང་མཉམ་པ་དང་ཁྱད་པར་ཅན་དུ་ཇི་ལྟར་བཞག་སྟེ། ས་འོག་མ་དེ་དག་དམན་པའི་ཕྱིར་རོ་ཞེ་ན། ཟག་བཅས་ཀྱི་ས་འོག་མ་དམན་པ་ནི་བདེན་ན། འདིར་ཟག་མེད་ཀྱི་ས་ཡིན་ལ་དེ་ཉིད་དབང་པོ་དང་རྒྱུས་རྒྱས་པར་བྱས་པའི་ཕྱིར་དམན་པ་མ་ཡིན་ནོ། །དེས་ན་འདི་ལྟར་བསམ་གཏན་བཞི་པ་དང་ས་འོག་མའི་དད་པས་རྗེས་འབྲང་གི་ལམ་ནི་མཉམ་སྟེ་གཉིས་ཀ་དབང་རྟུལ་ཡིན་པའི་ཕྱིར་རོ། །དེ་བས་ས་འོག་མའི་ཆོས་རྗེས་འབྲང་བའི་ལམ་ཁྱད་པར་ཅན་ཡིན་ཏེ་དབང་པོ་རྣོ་བའི་ཕྱིར་རོ། །དེ་ཉིད་གོང་མའི་ཆོས་རྗེས་འབྲང་དང་མཉམ་མོ། །དེ་བཞིན་དུ་བསམ་གཏན་བཞི་པའི་མཐོང་ལམ་དང་ས་འོག་མའི་སྒོམ་ལམ་མི་སློབ་ལམ་དང་། ས་གོང་མའི་སྒོམ་ལམ་དང་འོག་མའི་ལམ་དེ་གཉིས་ཀྱང་དབང་པོའི་སྒོ་ནས་མཉམ་པ་དང་ཁྱད་པར་ཅན་གྱི་ཡིན་པ་ཅི་རིགས་པར་སྦྱར་རོ། །བཞི་པའི་སྡུག་བསྔལ་ལ་ཆོས་བཟོད་པས་འོག་མའི་ཆོས་ཤེས་ནས། དེའི་ལམ་ལ་ཆོས་ཤེས་པས་འོག་མའི་ལམ་ལ་རྗེས་བཟོད་ཀྱི་བར་དུ་རྒྱུས་རྒྱས་པའི་སྒོ་ནས་ཁྱད་པར་ཅན་ཡིན་ཏེ། རིམ་པ་ལྟར་སྐལ་བ་མཉམ་པའི་རྒྱུ་ལྷག་པ་རེ་རེས་རྒྱས་པར་བྱས་པའི་ཕྱིར་རོ། །འདིས་ནི་གོང་མའི་མཐོང་ལམ་པས་འོག་མའི་སྒོམ་ལམ་དང་། གོང་མའི་སྒོམ་ལམ་པས་འོག་མའི་མི་སློབ་ལམ་རྒྱུས་རྒྱས་པའི་སྒོ་ནས་ཁྱད་པར་ཅན་ཡིན་ནོ། །སྒོམ་ལམ་ཟག་མེད་ལ་གོང་འོག་གི་སྒོམ་ལམ་ཆུང་ངུའི་ཆུང་ངུ་ལྟ་བུ་མཉམ་ལ་འོག་མའི་ཆུང་ངུའི་འབྲིང་ནི་རྒྱུས་རྒྱས་པར་བྱས་པའི་སྒོ་ནས་ཁྱད་པར་ཅན་ཡིན་པ་ལ་སོགས་པར་སྦྱར་རོ། །འོ་ན་དད་པས་རྗེས་འབྲང་དྲུག་གི་སྐལ་མཉམ་གྱི་རྒྱུར་བཞག་ན། ཇི་ལྟར་ཆོས་ཀྱི་རྗེས་འབྲང་གི་རྒྱུར་རུང་། དེ་གཉིས་རྒྱུད་གཅིག་ལ་མངོན་དུ་འགྱུར་བ་མེད་པའི་ཕྱིར་རོ་ཞེ་ན། དེ་ལྟ་ཡིན་ཀྱང་རྟུལ་པོ་ལ་རྟུལ་པོའི་ལམ་མ་འོངས་པ་བཞིན་དུ་རྣོན་པོའི་ལམ་མ་འོངས་པ་ཡོད་པས་དེའི་རྒྱུ་ཡིན་ནོ། །མཐོང་ཐོབ་དང་དུས་མི་སྦྱོར་གྱི་ལམ་ནི་གལ་ཏེ་དབང་པོ་འཕོས་ན་མངོན་དུ་འགྱུར་ཡང་སྲིད་དོ། །དེས་ན་དད་པས་རྗེས་འབྲང་གི་ལམ་ནི་དེ་ཉིད་དང་ཆོས་ཀྱི་རྗེས་འབྲང་གི་ལམ་མི་སྐྱེ་བའི་ཆོས་ཅན་དང་། དད་མོས་སོགས་བཞིའི་ལམ་མ་འོངས་པ་སྐྱེ་བའི་ཆོས་ཅན་ནམ། མི་སྐྱེ་བའི་ཆོས་ཅན་མཉམ་པ་དང་ཁྱད་པར་ཅན་གྱི་ཡིན་ལ་གཞན་ཤེས་སླའོ། །དབྱིག་བཤེས་ནི་དད་རྗེས་འབྲང་དབང་པོ་འཕོས་ཏེ་ཆོས་རྗེས་འབྲང་མངོན་དུ་བྱེད་ན་ལམ་སྐྱེ་བ་དེའི་རྒྱུ་བྱེད་དོ་ཞེས་ཟེར་ཏེ། དེ་ལ་དབང་པོ་འཕོ་བ་མེད་པས་མི་རིགས་སོ་ཞེས་རྒྱལ་སྲས་འཆད་ཅིང་། མཐོང་ལམ་པ་ནི་འཕོ་བ་མེད་ཅེས་པའི་དོན་ཏོ། །ཅི་ཟག་མེད་ཀྱི་ལམ་ཁོ་ན་མཉམ་པ་དང་ཁྱད་པར་ཅན་གྱིའམ་ཞེ་ན་མ་ཡིན་ཏེ། འཇིག་རྟེན་པའི་དགེ་བ་སྦྱོར་བྱུང་ཡང་མཉམ་པ་དང་ཁྱད་པར་ཅན་དེ་གཉིས་ཁོ་ནའི་སྐལ་མཉམ་གྱི་རྒྱུ་ཡིན་ནོ། །དཔེར་ན་སྦྱོར་བ་ལས་བྱུང་བའི་ཡོན་ཏན་ཐོས་པ་དང་བསམས་བྱུང་དང་། ལ་སོགས་པས་བསྒོམས་པ་ལས་བྱུང་བ་ལྟ་བུའོ། །དེ་ན་འདི་ལྟར་འདོད་པའི་ཐོས་བྱུང་ནས་དེའི་ཐོས་བྱུང་དང་བསམས་བྱུང་གི་ཡིན་གྱི་བསྒོམས་བྱུང་ས་དེ་ན་མེད་ཅིང་གོང་ས་དང་ས་མི་གཅིག་པའི་ཕྱིར་རོ། །གཟུགས་ཀྱི་ཐོས་བྱུང་ན་ས་དེའི་བསྒོམས་བྱུང་དང་། བསྒོམས་བྱུང་ནི་དེ་ཁོ་ནའི་ཡིན་ཏེ། ཆེ་འབྲིང་དགུ་ལས་ཆུང་ངུའི་ཆུང་ངུ་ཐམས་ཅད་ཀྱི་དང་། ཆེན་པོའི་ཆེན་པོ་དེ་ཉིད་ཕྱི་མ་ཁོ་ནའིའོ། །དགེ་བ་སྐྱེས་ཐོབ་ནི་ཆེ་འབྲིང་དགུ་པོ་ཐམས་ཅད་མངོན་པར་འདུ་བྱེད་པ་ཆེན་པོ་ལ་མི་ལྟོས་པའི་ཕྱིར་ཕན་ཚུན་དང་ཉོན་མོངས་པ་རྣམས་ཀྱང་དེ་བཞིན་ནོ། །མ་བསྒྲིབས་ལུང་མ་བསྟན་བཞི་ནི་རིམ་པ་བཞིན་བཞི་དང་གསུམ་དང་གཉིས་དང་གཅིག་དང་། སྤྲུལ་སེམས་ནི་བསམ་གཏན་ལ་བརྟེན་པས་འདོད་པའི་སྤྲུལ་སེམས་བསམ་གཏན་བཞིའི་འབྲས་བུར་རུང་ལ། དེ་དག་ཀྱང་བཞི་དང་གསུམ་དང་གཉིས་དང་གཅིག་གོ །གཞན་དུ་མ་ཡིན་ཏེ། བསམ་གཏན་རྣམས་གོང་མ་གོང་མ་འདུ་བྱེད་པ་ཆེན་པོས་བསྒྲུབ་པར་བྱ་བ་ཡིན་པའི་ཕྱིར་གོང་མ་གོང་མ་མཆོག་ཡིན་ལ་དེའི་འབྲས་བུ་དེ་རྣམས་ཀྱང་དེ་ལྟ་ཡིན་པའི་ཕྱིར་རོ། །རིགས་པ་འདིས་གཟུགས་ཀྱི་སྤྲུལ་སེམས་ལའང་ཅི་རིགས་པར་སྦྱར་རོ། །དེས་ན་འདུས་བྱས་རྣམས་མཚན་གཞི། ཆོས་གང་ཞིག་རང་དང་རྣམ་པ་འདྲ་བར་རང་གི་རྒྱུ་མཐུན་འབྲས་བུ་སྐྱེད་པ་མཚན་ཉིད་དོ། བཞི་པ་མཚུངས་ལྡན་རྒྱུ་ནི་སེམས་དག་དང་སེམས་ལས་བྱུང་བ་ཞེས་པ་སྟེ་ནིའི་སྒྲ་ངེས་པར་གཟུང་བའམ་སེམས་དང་སེམས་ལས་བྱུང་བ་ཁོ་ནའོ་ཞེས་རིམ་པ་བཞིན་དུ་སྦྱར་བར་རྒྱལ་སྲས་འཆད་དོ། །ངེས་གཟུང་ནི་མི་ལྡན་རྣམ་གཅོད་དེ། འདི་ལྟར་སེམས་དང་སེམས་བྱུང་རྣམས་ཕན་ཚུན་མཚུངས་ལྡན་གྱི་རྒྱུ་ཡིན་པ་ཁོ་ན་ཞེས་པའོ། །དེ་ལྟ་ན་དུས་དང་རྒྱུད་ཐ་དད་པ་དག་ཀྱང་དེར་ཐལ་བར་འགྱུར་བས་དེ་བཅད་པའི་དོན་དུ་དམིགས་རྣམ་གཅིག་པའི་སེམས་དང་སེམས་བྱུང་ཞེས་ཏེ། དེ་ཡང་དེར་ཐལ་བར་འགྱུར་རོ། །འོན་ཏེ་དེ་ལ་དུས་གཅིག་པ་ཞེས་པ་སྦྱོར་ཡང་རྒྱུད་ཐ་དད་ལས་སྐྱེས་པ་ལ་ཐལ་བར་འགྱུར་བས། རྟེན་བདག་རྐྱེན་མཚུངས་པ་ཅན་རྣམས་སོ། །མཚུངས་པའི་དོན་ཐ་མི་དད་པ་སྟེ། མིག་ཤེས་ཀྱི་བདག་རྐྱེན་མིག་དབང་ལྟར་དེ་དང་མཚུངས་ལྡན་ཚོར་སོགས་ཀྱིའང་ཡིན་པ་ལྟ་བུའོ། །དེ་ཉིད་ལྷན་ཅིག་འབྱུང་རྒྱུའང་ཡིན་པས་ཁྱད་པར་ཅི་ཞེ་ན། ཕན་ཚུན་རྒྱུ་འབྲས་དང་མཚུངས་ལྡན་ལྔས་མཚུངས་པའི་ཆ་ནས་ཏེ། མགྲོན་པོ་རྣམས་ཕན་ཚུན་སྟོབས་ཀྱིས་ལམ་དུ་འགྲོ་བ་དང་ཟས་སྐོམ་ལ་སོགས་པ་ཡོངས་སུ་སྤྱད་པའི་བྱ་བ་ལ་འདྲ་བར་སྦྱོར་བའི་དོན་གྱིས་སོ། །དེས་ན་སེམས་སེམས་བྱུང་མཚན་གཞི། བློ་གང་ཞིག་མཚུངས་ལྡན་ལྔས་མཚུངས་པའི་ཆ་ནས་རྒྱུར་གཞག་ཏུ་རུང་བ་མཚན་ཉིད་དོ། །ལྔ་པ་ཀུན་འགྲོའི་རྒྱུ་ཞེས་བྱ་བ་ནི་རང་གི་འབྲས་བུ་ཉོན་མོངས་ཅན་རྣམས་ཀྱི་ཐུན་མོང་གི་རྒྱུའོ། །དེ་ཡང་རང་སར་གཅིག་པ་དང་འབྲས་བུ་དེ་ལས་ཀུན་འགྲོ་དེ་ཉིད་དུས་སྔ་བར་སྐྱེས་པའོ། །དེས་ན་འདས་ད་ལྟར་དུ་སྐྱེས་པའི་ཀུན་འགྲོ་སུམ་ཅུ་རྩ་གསུམ་འཁོར་བཅས་ཐོབ་པ་ལས་གཞན་པ་མཚན་གཞི། རང་གི་འབྲས་བུ་ཉོན་མོངས་ཅན་གྱི་ཐུན་མོང་གི་རྒྱུ་བྱས་པའི་ཚུལ་གྱིས་རང་འབྲས་རྒྱུ་མཐུན་སྐྱེད་པའོ། །འོ་ན་འཕགས་པའི་རྒྱུད་ཀྱི་ཉོན་མོངས་ཅན་གྱི་ཆོས་རྣམས་ཀུན་འགྲོའི་རྒྱུ་ལས་བྱུང་ངམ་ཞེ་ན། རབ་ཏུ་བྱེད་པ་ལས། མཐོང་བས་སྤང་བར་བྱ་བའི་རྒྱུ་ལས་བྱུང་བའི་ཆོས་རྣམས་གང་ཞེ་ན། ཉོན་མོངས་ཅན་གྱི་ཆོས་རྣམས་དང་། མཐོང་བས་སྤང་བར་བྱ་བའི་ཆོས་རྣམས་ཀྱི་རྣམ་པར་སྨིན་པ་གང་ཡིན་པའོ་ཞེས་པ་ལ་སོགས་པ་གསུངས་པའི་ཕྱིར་རོ་ཞེས་ཁ་ཆེ་བ་ཟེར་རོ། །དྲུག་པ་རྣམ་སྨིན་གྱི་རྒྱུ་ནི་རང་གི་ངོ་བོ་སྟོབས་དང་ལྡན་ཞིང་སྲེད་པའི་རླན་དང་བཅས་པ་ཡིན་ན། ལུང་མ་བསྟན་དེ་དང་བཅས་ཀྱང་སྟོབས་ཆུང་བས་ས་བོན་རུལ་བ་བཞིན་དང་། ཟག་མེད་བརླན་པའི་དེ་མེད་པའི་ས་བོན་གྲུང་པོ་བཞིན་ནོ། །དེའི་ཕྱིར་མི་དགེ་བ་དང་དགེ་བ་ཟག་པ་དང་བཅས་པ་རྣམས་ཁོ་ནའོ། །དེ་དག་མཚན་གཞི། ལུང་བསྟན་པ་གང་ཞིག་རང་གི་འབྲས་བུ་རྣམ་སྨིན་སྐྱེད་པའི་ཆ་ནས་རྒྱུར་རུང་བའོ། །འོ་ན་རྣམ་སྨིན་གྱི་རྒྱུ་ཡིན་པས་རྣམ་སྨིན་གྱི་རྒྱུའམ། གཞི་མཐུན་ཡིན་པས་དེར་གཞག དང་པོ་ལྟར་ན་མིག་རྣམ་སྨིན་ཡིན་པ་ནི་རྣམ་སྨིན་ལས་སྐྱེས་པར་ཇི་ལྟར་རུང་། རྣམ་སྨིན་ཡིན་ན་རྣམ་སྨིན་གྱི་རྒྱུ་ལས་སྐྱེས་དགོས་པའི་ཕྱིར་རོ། །གཉིས་པ་ལྟར་ན་ཡང་དེ་ཉིད་ལས་ཀྱི་རྣམ་སྨིན་དུ་ཇི་ལྟར་རུང་སྟེ། ཟག་བཅས་ཀྱི་ལས་ནི་རྣམ་སྨིན་གྱི་རྒྱུ་ཡིན་ལ། རྣམ་སྨིན་ཡང་ལས་ཀྱི་རང་བཞིན་མ་ཡིན་པའི་ཕྱིར་རོ་ཞེ་ན། གཉིས་ཀ་ལྟར་རུང་སྟེ། མིག་རྣམ་སྨིན་ལས་སྐྱེས་པ་ཞེས་པ་ནི་རྒྱུའི་སྒྲ་མི་མངོན་པར་བྱས་པ་ཡིན་ལ། ལས་ཀྱི་རྣམ་སྨིན་ཞེས་པ་ནི་འབྲས་བུའི་དུས་སུ་ཕྱིན་པའི་ལས་ལ་དེའི་མིང་གིས་བཏགས་པ་ཡིན་པའི་ཕྱིར་རོ། །འདི་ལས་འཕྲོས་པའི་དོན་ནི་ཁོ་བོས་བྱས་པའི་ཡིག་ཆུང་ལོགས་སུ་བལྟ་བར་བྱའོ། །གསུམ་པ་དུས་ངེས་པས་མཇུག་བསྡུ་བ་ནི་རྒྱུ་རྣམས་ཀྱི་དུས་ངེས་པ་ཇི་ལྟར་ཞེ་ན། སྐལ་མཉམ་ཀུན་འགྲོ་ནི་སྔ་ཞེས་པས་དོན་གྱིས་བཤད་ཀྱང་མདོར་མ་མཛད་པས་དེ་འཆད་པ། ཀུན་འགྲོ་སྐལ་མཉམ་ནི་དུས་གཉིས་པ་ཁོ་ན་ཡིན་གྱི་མ་འོངས་པ་ལ་མི་གཞག་གོ །དེ་ནི་འདི་ལྟར་སྐལ་མཉམ་ནི་རྒྱུ་མཐུན་གྱི་འབྲས་བུ་དང་བཅས་པ་ཡིན་ན་མ་འོངས་པ་ལ་སྔ་ཕྱི་མེད་པས་དེ་མི་རིགས་པའི་ཕྱིར་རོ། །སྔ་ཕྱི་མེད་པ་ནི་རྒྱལ་སྲས་ཀྱིས། མ་འོངས་པའི་གནས་སྐབས་ན་ནི་འདི་ནི་སྔ་མའོ་འདི་ནི་ཕྱི་མའོ་ཞེས་ཡོངས་སུ་མི་ཆོད་དེ་ཆོལ་བར་འདུག་པའི་ཕྱིར་རོ་ཞེས་སོ། །དེ་མེད་ན་འདྲ་བའི་སྐལ་མཉམ་གྱི་རྒྱུ་འདྲ་བ་ཡིན་པས་ཕན་ཚུན་དུ་རྒྱུར་གྱུར་པའི་ཕྱིར་ཕན་ཚུན་རྒྱུ་མཐུན་པར་ཐལ་བར་འགྱུར་བའི་ཕྱིར་རོ། །ཀུན་འགྲོ་ཡང་རིགས་པ་དེ་ཉིད་ཀྱིས་མ་འོངས་པ་ལ་མི་གཞག་གོ །དེ་སྐད་དུ་རྒྱལ་སྲས་ཀྱིས། སྐལ་བ་མཉམ་པའི་རྒྱུའི་གཏན་ཚིགས་བཤད་པ་གང་ཡིན་པ་དེ་ནི་ཀུན་ཏུ་འགྲོ་བའི་རྒྱུའི་གཏན་ཚིགས་བཤད་པའི་ངོ་བོ་ཡིན་པར་ཡང་བཤད་པར་བྱའོ་ཞེས་སོ། །འོ་ན་སྐལ་མཉམ་གྱི་རྒྱུ་མ་ཡིན་པ་ལས་རྒྱུ་ཡིན་པར་འགྱུར་བ་མ་ཡིན་ནམ་ཞེ་ན། གནས་སྐབས་ལས་ནི་འདོད་ལ་རྫས་ལས་ནི་མ་ཡིན་ཏེ་མ་འོངས་པའི་དུས་ན་དེའི་རྫས་སུ་ཡོད་པའི་ཕྱིར་རོ། །རྣམ་སྨིན་གྱི་རྒྱུ་ལ་མི་མཚུངས་ཏེ། མ་འོངས་པ་ལ་སྔ་ཕྱི་མེད་ཀྱང་འབྲས་བུ་དང་ངོ་བོ་མི་འདྲ་བར་ཐ་དད་ཡོད་པས་གཞག་ཏུ་རུང་ལ་ཕན་ཚུན་འབྲས་བུ་ཉིད་དུ་ཐལ་བར་ཡང་མི་འགྱུར་རོ། །ལྷན་མཚུངས་རྣམ་སྨིན་གྱི་རྒྱུ་གསུམ་པོ་དག་ནི་དུས་གསུམ་པ་ཡིན་ལ། བྱེད་རྒྱུ་ནི། རང་ལས་གཞན་པ་བྱེད་རྒྱུའི་རྒྱུ། །ཞེས་པས་དུས་ཐམས་ཅད་པ་དང་དུས་དང་བྲལ་བར་ཡང་རིག་པར་བྱའོ། །ད་ནི་རྒྱུ་དང་འབྲས་བུ་ཕན་ཚུན་ལྟོས་པ་ཡིན་པས་རྒྱུ་དེ་དག་གི་འབྲས་བུ་གང་ཞེས་པའི་ལན་དུ་འབྲས་བུ་སྟོན་པ་ལ་གཉིས་ལས་མདོར་བསྟན་པ་ནི། འདུས་བྱས་བྲལ་བ་དང་བཅས་པ་འབྲས་བུ་ཡིན་ཏེ་བསྟན་བཅོས་ལས། འབྲས་བུའི་ཆོས་རྣམས་གང་ཞེ་ན། འདུས་བྱས་ཀྱི་ཆོས་ཐམས་ཅད་དང་སོ་སོར་བརྟགས་པས་འགོག་པའོ་ཞེས་སོ། །འོ་ན་བྲལ་འབྲས་འབྲས་བུ་ཡིན་པའི་ཕྱིར་དེ་གང་གི་འབྲས་བུ་ཡིན་པའི་རྒྱུ་ཡོད་པར་འགྱུར་ལ། འདུས་མ་བྱས་རྒྱུ་ཡིན་པའི་ཕྱིར་ཏེ། གང་གི་རྒྱུ་ཡིན་པའི་འབྲས་བུ་ཡོད་པར་འགྱུར་རོ་ཞེ་ན། འདུས་མ་བྱས་ལ་ཐལ་བ་དེ་དག་ཏུ་འགྱུར་བ་མེད་དེ། རྒྱུ་རྣམ་པ་དྲུག་མི་སྲིད་པའི་ཕྱིར་དང་། འབྲས་བུ་རྣམ་པ་ལྔ་མི་སྲིད་པའི་ཕྱིར་རོ། །དེ་ནི་འདི་ལྟར་བྱེད་རྒྱུ་ནི་སྐྱེ་བ་ལ་མི་སྒྲིབ་པའི་སྒོ་ནས་རྒྱུ་ཡིན་ན་བྲལ་འབྲས་སྐྱེ་བ་མེད་པའི་ཕྱིར་བྱེད་རྒྱུ་ཡང་མེད་ན་རྒྱུ་གཞན་ཡོད་པར་ག་ལ་འགྱུར། འོ་ན་འབྲས་བུ་མ་ཡིན་པར་འགྱུར་རོ་ཞེ་ན། ལམ་གྱི་སྟོབས་ཀྱིས་ཐོབ་པའི་ཕྱིར་དེའི་འབྲས་བུ་ཡིན་ནོ། །དེས་ན་འགྲེལ་པར། ལམ་ནི་ཇི་ལྟར་ཡང་འདིའི་རྒྱུ་མ་ཡིན་གྱི་བྲལ་བ་ནི་འབྲས་བུ་ཡིན་ནོ་ཞེས་སོ། །བདག་འབྲས་ནི་འདུས་བྱས་ཁོ་ནའི་ཡིན་པའི་ཕྱིར་འདུས་མ་བྱས་ལ་མེད་དོ། །ཇི་ལྟར་བྱེད་རྒྱུར་རུང་ཞེ་ན། འདུས་བྱས་སྐྱེ་བ་ལ་མི་སྒྲིབ་པར་གནས་པས་དེའི་བྱེད་རྒྱུ་ཡིན་གྱི་འདི་ལ་འབྲས་བུ་ཡོད་པ་མ་ཡིན་ནོ། །དེའི་ཕྱིར་འགྲེལ་པར། ཡང་བདག་པོའི་འབྲས་བུ་མེད་ན་ཀོ ཇི་ལྟར་འདུས་མ་བྱས་བྱེད་རྒྱུའི་རྒྱུ་ཡིན་ཞེ་ན། སྐྱེ་བ་ལ་མི་སྒྲིབ་པའི་དངོས་པོའི་བྱེད་རྒྱུའི་རྒྱུ་ཡིན་གྱི་འདི་ལ་འབྲས་བུ་ཡོད་པ་ནི་མ་ཡིན་ཏེ། དུས་ལས་གྲོལ་བ་ལ་འབྲས་བུ་འཛིན་པ་དང་སྨིན་པའི་མཐུ་མེད་པའི་ཕྱིར་རོ་ཞེས་རྒོལ་ལན་མཛད་དོ། །རྒྱས་བཤད་ལ་གཉིས་ལས་དང་པོ་ནི། འདི་དག་རྒྱུ་གང་གི་འབྲས་བུ་ཡིན་ཞེ་ན། རྣམ་སྨིན་འབྲས་བུ་ནི་ཐ་མ་རྣམ་སྨིན་རྒྱུའི་ཡིན་ལ། བདག་པོའི་འབྲས་བུ་ནི་དང་པོ་བྱེད་རྒྱུའི་ཡིན་ཏེ་འདུས་བྱས་ཕལ་ཆེ་བས་ནི་མི་སྒྲིབ་པའི་ངོ་བོར་གནས་པས་དབང་བྱེད་ལ། རྣམ་ཤེས་ལྔ་ལ་སྐྱེ་མཆེད་བཅུ་དང་སྣོད་ཀྱི་འཇིག་རྟེན་ལ་ལས་ལྟར་དངོས་དང་། མིག་ཤེས་ལ་རྣ་བ་སོགས་བརྒྱུད་པས་དབང་བྱེད་པའི་ཕྱིར་རོ། །འདུས་མ་བྱས་ནི་མི་སྒྲིབ་པའི་ངོ་བོར་གནས་ཀྱང་དབང་བྱེད་པ་མ་ཡིན་པས་བདག་འབྲས་མེད་དོ། །དེའི་ཕྱིར། འདུས་བྱས་ཁོ་ནའི་བདག་པོའི་འབྲས། །ཞེས་སོ། །རྒྱུ་མཐུན་འབྲས་བུ་ནི་སྐལ་མཉམ་ཀུན་ཏུ་འགྲོ་བའི་ཡིན་ཏེ་དེ་གཉིས་དང་འདྲ་བའི་སྒོ་ནས་དེར་གཞག་པའི་ཕྱིར་རོ། །སྐྱེས་བུ་བྱེད་པ་ནི་ལྷན་མཚུངས་གཉིས་ཀྱི་ཡིན་ཞེས་དེ་གཉིས་ལ་ཐོབ་སྐལ་གཞན་མེད་པས་དེ་ལྟར་བཤད་དོ། །དོན་ནི་འདི་ལྟར་དེ་གཉིས་ཀྱི་འབྲས་བུ་དེ་དང་ལྷན་ཅིག་འབྱུང་བས་སྐྱེས་བུ་བྱེད་འབྲས་ཡིན་ལ། རྣམ་སྨིན་རྒྱུ་མ་གཏོགས་པ་རྣམས་ལ་ཡང་འབྲས་བུ་ལྷན་ཅིག་གམ་དེ་མ་ཐག་འགྱུར་བ་ཡོད་པས་དེ་ཡོད་ཅིང་། རྣམ་སྨིན་འབྲས་བུ་ནི་རྒྱུ་ལས་དེ་ལྟར་མ་ཡིན་པས་དེ་མེད་དོ། །གཞན་དག་ནི་ཞིང་པ་རྣམས་ཀྱི་འབྲས་བུ་ལྟར་རིང་དུ་ཆོད་པའི་སྐྱེས་བུ་བྱེད་འབྲས་ཡོད་ཅེས་ཟེར་རོ། །དེའི་ལྟར་ན་སྐྱེས་བུ་བྱེད་འབྲས་རྒྱུ་དང་འདྲ་བར་བྱུང་བ་ནི་རྒྱུ་མཐུན་དང་། གེགས་མི་བྱེད་དང་ངོ་བོར་གནས་པས་བྱུང་བ་ནི་བདག་འབྲས་ཡིན་པས་རྒྱུ་རྫས་གཅིག་ལས་འབྲས་བུ་གསུམ་ཅར་སྲིད་དོ། །འབྲས་བུ་ལྔ་སོ་སོའི་མཚན་ཉིད་ལ་རྣམ་སྨིན་ནི་དགེ་བའམ་ཉོན་མོངས་པ་ཅན་ཡིན་ན་གང་ཟག་གཉིས་ལ་མི་ལྡན་པར་འགྱུར་བས་མ་བསྒྲིབས་ལུང་དུ་མ་བསྟན་པའི་ཆོས་དང་། རྒྱུད་ཀྱིས་མ་བསྡུས་ན་ཐུན་མོང་དུ་ལོངས་སྤྱད་དུ་རུང་བས་ལས་བྱས་པ་ཆུད་ཟོས་ཤིང་མ་བྱས་པ་དང་འཕྲད་པར་འགྱུར་བའི་ཕྱིར་སེམས་ཅན་དུ་བརྗོད་པ་རྒྱུད་ཀྱིས་བསྡུས་པ་དང་། དེ་ཙམ་རྒྱས་བྱུང་དང་རྒྱུ་མཐུན་ཁ་ཅིག་ལའང་ཡོད་པས་རྒྱུ་ལུང་བསྟན་པ་ལས་བྱུང་བ་དང་། དེ་ཙམ་བསམ་གཏན་ཏིང་ངེ་འཛིན་གྱིས་རྒྱས་པའི་དབང་པོའི་འབྱུང་བ་དང་ཏིང་ངེ་འཛིན་ལས་བྱུང་བའི་སྤྲུལ་སེམས་ལའང་ཐལ་བར་འགྱུར་བས། རྒྱུ་དེ་ལས་ཕྱིས་ཏེ་གཅིག་ཅར་དང་དེ་མ་ཐག་མ་ཡིན་པར་འབྱུང་བའོ། །མཚན་གཞི་རྣམ་སྨིན་སྐྱེས་སོ། །རྒྱུ་མཐུན་ནི་རང་གི་རྒྱུ་དང་འདྲ་བར་སྐྱེས་པའོ། །དེ་ནི་འདི་ལྟར་སྐལ་མཉམ་ནི་རང་གི་རྒྱུ་མཐུན་དང་རྣམ་པ་འདྲ་བར་ངེས་ལ། ཀུན་འགྲོ་ནི་རྣམ་པ་འདྲ་བར་མ་ངེས་ཀྱང་རང་གི་རྒྱུ་མཐུན་དང་ས་དང་ཉོན་མོངས་ཅན་དུ་འདྲ་བར་ངེས་པས་དེ་ལྟར་འདྲ་བའོ། །དེས་ན་གང་ཞིག་གང་གི་སྐལ་མཉམ་རྒྱུ་ཡིན་ལ་ཀུན་འགྲོའི་རྒྱུ་མ་ཡིན་པ་ལ་སོགས་པ་མུ་བཞིའོ། །མཚན་གཞི་དང་པོ་འཕགས་མ་གཏོགས་པའི་འདུས་བྱས་ཐམས་ཅད་དོ། །དེ་གཉིས་ཀྱི་སྒྲ་དོན་ནི་གཞི་མཐུན་པའི་སྒྲར་སྦྱར་རོ། །བྲལ་བ་ནི་བློ་ཡིས་ཏེ་ཤེས་རབ་ཁྱད་པར་ཅན་གྱིས་རང་གི་སྤང་བྱ་སྤངས་བས་ཐོབ་པར་བྱ་བའི་འགོག་པའོ། །ཟད་པ་ནི་འགོག་པ་དང་དོན་གཅིག་ཡིན་ལ། དེ་སྨྲོས་པ་ནི་མ་ཐོབ་པ་ཙམ་བྲལ་བ་ཡིན་པ་དགག་པའི་དོན་དུ་གང་སྤེལ་འཆད་དོ། །མཚན་གཞི་བརྟགས་འགོག་གོ །སྒྲ་དོན་ནི་གཞི་མཐུན་པའམ། གཉེན་པོས་སྤང་བྱ་དང་བྲལ་བས་ཐོབ་པའི་འབྲས་བུ་ཡིན་པས་སོ། །སྐྱེས་བུ་བྱེད་འབྲས་ནི་བསྐྱེད་པ་དང་ཐོབ་པའི་བྱེད་འབྲས་གཉིས་ལས། འདིར་གཞུང་གིས་དངོས་སུ་བསྟན་པ་ནི་དང་པོ་སྟེ། དེའི་མཚན་ཉིད་ནི་རྒྱུ་གང་གི་སྟོབས་ཀྱིས་འབྲས་བུ་གང་སྐྱེ་བ་ན་རྒྱུ་དེ་ལས་གཅིག་ཅར་རམ་དེ་མ་ཐག་ཏུ་འབྱུང་བའོ། །དེ་མ་ཐག་ནི་འབྲས་བུ་དེ་ཉིད་མ་ཡིན་པའི་ཆོས་གཞན་གྱིས་བར་དུ་མཆོད་པའི་དོན་ཡིན་གྱི། དུས་གཞན་གྱིས་མ་ཡིན་ཏེ། དེ་ཉིད་སྐད་ཅིག་ཕྱི་མ་རྣམས་དང་རྒྱུའི་བར་དུ་དུས་གཞན་གྱིས་ཆོད་ཀྱང་དེ་ཡིན་པའི་ཕྱིར་རོ། །མཚན་གཞི་ནི་རྒྱུ་ལས་དེ་ལྟར་འབྱུང་བའི་འདུས་བྱས་ཐམས་ཅད་དེ་འགྲེལ་པར། དཔེར་ན་ས་འོག་མའི་སྦྱོར་བའི་སེམས་ཀྱིས་གོང་མའི་ཏིང་ངེ་འཛིན་དང་། ཟག་པ་དང་བཅས་པའི་ཟག་པ་མེད་པ་དང་། བསམ་གཏན་གྱི་སེམས་ཀྱི་སྤྲུལ་པའི་སེམས་སོ་ཞེས་བྱ་བ་དེ་ལྟ་བུ་ལ་སོགས་པའོ་ཞེས་གང་གསུངས་པ་བཞིན་ནོ། །ཐོབ་པའི་སྐྱེས་བུ་བྱེད་འབྲས་ནི་གཞུང་འདིས་དངོས་སུ་མ་བསྟན་ཏེ་འགྲེལ་པར། སོ་སོར་བརྟགས་པས་འགོག་པ་ནི་གང་གི་སྟོབས་ཀྱིས་ཐོབ་པ་ཞེས་བརྗོད་པར་བྱའོ་ཞེས་ལོགས་སུ་གསུངས་པའི་ཕྱིར་ཏེ། རྒྱལ་སྲས་ཀྱིས། རྟག་པའི་ཕྱིར་འདི་རྒྱུའི་སྟོབས་ཀྱིས་སྐྱེ་བ་མ་ཡིན་ཏེ། དེའི་ཕྱིར་ཚིག་ལེའུར་བྱས་པ་ལས་མ་བཤད་དོ་ཞེས་གསུངས་པའི་ཕྱིར་རོ། །གང་སྤེལ་ནི། དེ་ནི་སྐྱེ་བ་མ་ཡིན་ནོ་ཞེ་ན་ཞེས་རྒོལ་བ་བཀོད་ནས། ལན་དུ་ངའི་ནོར་སྐྱེས་སོ་ཞེས་ཐོབ་པ་ལ་ཡང་སྐྱེ་བའི་སྒྲ་བརྗོད་པ་མཐོང་སྟེ་ཞེས་དེ་དངོས་སུ་བསྟན་པར་འཆད་ཀྱང་སྔ་མ་ཉིད་རིགས་པར་བལྟའོ། །དེ་ནི་འདི་ལྟར་བརྟགས་འགོག་མཚན་གཞི་མཚན་ཉིད་ནི་འབྲས་བུ་གང་ཞིག་སོ་སོར་བརྟགས་པའི་སྟོབས་ཀྱི་ཐོབ་པར་བྱ་བའི་འགོག་པའོ། །འཇིག་རྟེན་པའི་ལམ་གྱིས་ཐོབ་པ་ལ་མ་ཁྱབ་པའི་སྐྱོན་མེད་པར་རྒྱལ་སྲས་འཆད་དོ། །སྒྲ་དོན་ནི་འབྲས་བུ་དེ་སྐྱེས་བུའི་བྱེད་པ་ལས་སྐྱེས་པ་དང་འདྲ་བར་རྒྱུ་ཡིས་དབང་བྱས་ཏེ་བྱུང་བས་ན་སྐྱེས་བུ་བྱེད་འབྲས་ཏེ། སྨན་བྱ་རོག་རྐང་ངམ་མི་གླང་པོ་ཆེ་མྱོས་པས་ཞེས་པ་བཞིན་ནོ། །འོ་ན་ཆོས་དེའི་རྒྱུ་མཐུན་འབྲས་བུ་ཡིན་པ་དེ་ཆོས་དེའི་སྐྱེས་བུ་བྱེད་འབྲས་ཀྱང་ཡིན་ནམ་ཞེ་ན་མུ་བཞིའོ། །བདག་འབྲས་ནི་འབྲས་བུ་གང་ཞིག་རང་རྒྱུའི་སྔོན་རོལ་དུ་བྱུང་བ་མ་ཡིན་པའི་འདུས་བྱས་སོ། །མཚན་གཞི་ནི་རང་རྒྱུ་ལ་ལྷན་ཅིག་གམ་དུས་ཕྱིས་བྱུང་བ་སྟེ་རྒྱུ་བས་འབྲས་བུ་སྔ་བ་མེད་པའི་ཕྱིར་རོ། །དེས་ན་འདུས་བྱས་ཁོ་ན་དེ་ཡིན་གྱི་འདུས་མ་བྱས་མ་ཡིན་ལ་འདུས་བྱས་ཁོ་ནའི་བདག་འབྲས་ཡིན་གྱི་འདུས་མ་བྱས་ཀྱིའང་མ་ཡིན་ཏེ་འབྲས་བུ་འཛིན་པ་དང་སྨིན་པའི་མཐུ་མེད་པའི་ཕྱིར་རོ། །སྐྱེས་བུའི་བྱེད་འབྲས་དང་དེའི་ཁྱད་པར་ནི་བྱེད་པ་པོ་ཁོ་ནའི་དང་། མ་ཡིན་པའི་ཡང་ཡིན་ཏེ། དཔེར་ན་བཟོ་དེ་བཟོ་བོའི་སྐྱེས་བུ་བྱེད་འབྲས་ཡིན་ལ། རང་དང་ལྷན་ཅིག་པ་དང་སྔ་བའི་འདུས་བྱས་ཐམས་ཅད་ཀྱི་བདག་འབྲས་ཡིན་པ་བཞིན་ནོ། །དེ་ལྟར་ན་ཆོས་དེའི་སྐྱེས་བུ་བྱེད་འབྲས་ཡིན་ལ་བདག་འབྲས་མ་ཡིན་པ་ལ་བཞིའོ། །སྒྲ་དོན་རྒྱུས་དབང་བྱས་ཏེ་བྱུང་བས་སོ། །རྒྱུ་འབྲས་གཉིས་ཀ་དང་འབྲེལ་བ་ཐུན་མོང་གི་ཆོས་ལ་གཉིས་ལས། རྒྱུས་འབྲས་བུ་འཛིན་པ་དང་འབྱིན་པའི་དུས་ནི་དུས་གང་དུ་འབྲས་བུ་འཛིན་ནམ་འབྱིན་ཅེ་ན། རྒྱུ་ལྔ་པོ་ནི་དུས་གསུམ་པ་ལས་ད་ལྟར་བ་ཁོ་ན་འབྲས་བུ་འཛིན་ཏེ། འདས་པས་བཟུང་ཟིན་པ་དང་མ་འོངས་པ་ལ་སྐྱེས་བུའི་བྱེད་པ་མེད་པའི་ཕྱིར་རོ། །འཛིན་པའི་དོན་ནི་འཕེན་པ་སྟེ་ཕྱིའི་ས་བོན་ལྟར་རྒྱུའི་ངོ་བོར་གནས་ནས་འབྲས་བུ་འབྱུང་བར་བྱེད་པ་ལ་རྒྱལ་སྲས་འཆད་ལ། གང་སྤེལ་གྱིས་ཀྱང་། དངོས་པོ་གཞན་བསྐྱེད་པར་བྱ་བ་ལ་རྒྱུའི་དངོས་པོར་ཉེ་བར་འགྲོ་ཞེས་པའི་དོན་ཏོ་ཞེས་བཤད་དོ། །ལྷན་མཚུངས་གཉིས་ནི་རབ་ཏུ་སྟེ་དང་པོར་ཅེས་པ་སྟེ་ད་ལྟར་གྲུབ་པའི་དུས་ཁོ་ན་ན་འབྲས་བུ་འབྱིན་པར་བྱེད་ལ། དེའི་ཕྱིར་འཛིན་འབྱིན་གཉིས་ཀ་དུས་མཉམ་མོ། །སྐལ་མཉམ་ཀུན་འགྲོ་ནི་ད་ལྟར་གྱི་དང་འདས་པ་དག་གིས་འབྲས་བུ་འབྱིན་པར་བྱེད་པས། གཉིས་ནི་ད་ལྟར་འདས་དག་གིས། །ཞེས་བསྒྱུར་ནས་འཆད་དོ། །འོ་ན་འདས་པ་དག་རིགས་ན་དེ་གཉིས་ད་ལྟར་བ་ཇི་ལྟར་འབྲས་བུ་འབྱིན། དེའི་ཕྱིར་རྒྱུ་མཐུན་འབྲས་བུ་མེད་པའི་ཕྱིར་རོ་ཞེ་ན། མཇུག་ཐོགས་སུ་སྒྲུབ་པའི་ཕྱིར་སྐྱོན་མེད་དོ། །གཅིག་ནི་ཞེས་པ་རྣམ་སྨིན་རྒྱུ་སྟེ། དེ་ཉིད་འདས་པ་ཁོ་ནས་འབྲས་བུ་འབྱིན་པར་བྱེད་དེ། ལྷན་ཅིག་གམ་དེ་མ་ཐག་ཏུ་རྣམ་སྨིན་འབྱུང་བ་མེད་པའི་ཕྱིར་རོ། །འབྲས་བུ་གང་རྒྱུ་དུ་ལས་སྐྱེ་བ་ནི་ཆོས་གང་ཞིག་རྒྱུ་དུ་ལས་སྐྱེ་ཞེ་ན། ཆོས་ཉོན་མོངས་པ་ཅན་དང་རྣམ་སྨིན་སྐྱེས་དང་། ལྷག་མ་སྟེ་དེ་གཉིས་དང་། དང་པོ་འཕགས་མ་ཡིན་པའི་འདུས་བྱས་རྣམས་དང་། དང་པོ་འཕགས་ནི་སྡུག་བསྔལ་ལ་ཆོས་བཟོད་ཀྱི་སྐད་ཅིག་དང་པོ་ཟག་མེད་དེ་བཞིར་ཕྱེ་ནས་རིམ་པ་བཞིན། རྣམ་སྨིན་རྒྱུ་དང་ཀུན་འགྲོ་དང་དེ་གཉིས་མ་གཏོགས་པ་དང་། དེ་གཉིས་དང་སྐལ་མཉམ་མ་གཏོགས་པ་རྒྱུ་ལྷག་མ་ལས་སྐྱེ་ཞེས་སྦྱར་རོ། །དེ་ནི་འདི་ལྟར་ཆོས་ཉོན་མོངས་ཅན་ནི་རྣམ་སྨིན་རྒྱུས་རྣམ་སྨིན་རྒྱུ་བྱས་པའི་ཚུལ་གྱིས་མི་འབྱུང་བའི་ཕྱིར་རྣམ་སྨིན་རྒྱུ་ལས་མི་སྐྱེ་བར་གཞག་གོ །གཏན་མི་སྐྱེ་བ་མ་ཡིན་ཏེ། དེས་ཉོན་མོངས་ཅན་གྱི་རྒྱུ་གཞན་ཅི་རིགས་པ་བྱེད་པའི་ཕྱིར་རོ། །འོན་ཀྱང་རྣམ་སྨིན་རྒྱུ་ལས་སྐྱེས་པས་རྣམ་སྨིན་འབྲས་བུར་ཐལ་བར་མི་འགྱུར་ཏེ། དེ་མཚན་ཉིད་ལས་བཞག་པའི་ཕྱིར་དང་ཧ་ཅང་ཐལ་བའི་ཕྱིར་རོ། །དེ་བཞིན་དུ་རྣམ་སྨིན་སྐྱེས་ནི་ཉོན་མོངས་ཅན་མིན་པའི་ཕྱིར་དང་། ལྷག་མ་ནི་ལུང་མ་བསྟན་གཞན་དང་དགེ་བ་ཟག་བཅས་དང་ཟག་མེད་སྐད་ཅིག་གཉིས་པ་ཕན་ཆད་དེ། དེ་རྣམས་ཆོས་དེ་གཉིས་གང་ཡང་མ་ཡིན་པའི་ཕྱིར་དང་། དང་པོ་འཕགས་ལ་རང་དང་སྐལ་བ་མཉམ་པའི་རྒྱུ་སྔོན་དུ་སོང་བ་མེད་པའི་ཕྱིར་རོ། །དེ་དག་ནི་སེམས་དང་སེམས་ལས་བྱུང་བའི་དབང་དུ་བྱས་པ་ཡིན་ནོ། །གཟུགས་དང་མི་ལྡན་པའི་འདུ་བྱེད་ནི་བེམས་པོ་ཡིན་པས་མཚུངས་ལྡན་མ་གཏོགས་ལ་གཞན་རྣམས་དེ་བཞིན་དུ་སྡེ་ཚན་བཞིར་ཕྱེ་ནས་སོ། །དེ་ལྟར་ན་དངོས་པོ་གཅིག་རྒྱུ་དྲུག་ཅར་ལས་སྐྱེ་བ་མི་སྲིད་ལ་རྒྱུ་དྲུག་ཅར་བྱེད་པ་སྲིད་དེ་འདོད་པའི་སྡུག་ཀུན་གྱི་ལོག་ལྟ་ལྟ་བུའོ། །ད་ནི་རྒྱུ་དང་རྐྱེན་དག་མེད་པར་ནི་ཞེས་པའི་རྒྱུ་རྣམས་བཤད་ནས་རྐྱེན་གང་དག་ཅེ་ན། དེ་སྟོན་པ་ལ་བསྟན་བཤད་གཉིས་ལས། དང་པོ་ནི་རྐྱེན་བཞི་པོ་དག་ཏུ་གསུངས་སོ། །གང་ལས་ཞེ་ན། མདོ་ལས། རྐྱེན་ཉིད་ནི་བཞི་སྟེ། རྒྱུའི་རྐྱེན་དང་། དེ་མ་ཐག་པ་དང་། དམིགས་པ་དང་། བདག་པོའི་རྐྱེན་ཉིད་དོ་ཞེས་པའོ། །རྒྱུ་དང་ཁྱད་ཅི་ཡོད་ཅེ་ན་ཅུང་ཟད་ཀྱང་མེད་དེ། བཅོམ་ལྡན་འདས་ཀྱིས་རྒྱུ་གཉིས་དང་རྐྱེན་གཉིས་ཀྱིས་ཡང་དག་པའི་ལྟ་བ་སྐྱེད་དེ་གཞན་གྱི་སྒྲ་དང་ནང་གི་ཚུལ་བཞིན་ཡིད་ལ་བྱེད་པའོ་ཞེས་ཏེ། རྒྱུ་དང་རྐྱེན་དང་གཞི་དང་བྱེད་རྒྱུ་དང་རྒྱུ་མཚན་དང་རྟགས་རྒྱུ་དང་འབྲས་གནས་རྣམས་རྣམ་གྲངས་སོ་ཞེས་ཟེར་རོ། །སོ་སོར་བསྟན་ཅེ་ན། འབྲས་བུ་སྐྱེད་པའི་དོན་གྱི་ཁྱད་པར་གཞན་དང་གཞན་དུ་བསྟན་པའི་དོན་དུའོ་ཞེས་རྒྱལ་སྲས་འཆད་དོ། །གང་སྤེལ་གདུལ་བྱ་ལ་ལྟོས་ནས་ཏེ་ཁམས་དང་སྐྱེ་མཆེད་བཞིན་ནོ་ཞེའོ། །བཤད་པ་ལ་བཞི་ལས། རྐྱེན་བཞི་སོ་སོའི་རང་བཞིན་ལ་བཞིའི་དང་པོ་རྒྱུའི་རྐྱེན་ཞེས་བྱ་བ་ནི་བྱེད་རྒྱུ་མ་གཏོགས་པ་རྒྱུ་ལྔ་པོ་ཅི་རིགས་པ་ཡིན་པའི་སྒོ་ནས་རང་གི་འབྲས་བུ་ལ་ཕན་འདོགས་པ་སྟེ་མཚན་ཉིད་དོ། །མཚན་གཞི་ནི་འདུས་བྱས་ཐམས་ཅད་དེ་བསྟན་བཅོས་ལས། རྒྱུའི་རྐྱེན་གང་ཞེ་ན། འདུས་བྱས་ཀྱི་ཆོས་ཐམས་ཅད་དོ་ཞེས་སོ། །སྒྲ་དོན་གཞི་མཐུན་པའོ། །གཉིས་པའི་མཚན་གཞི་སེམས་དང་སེམས་བྱུང་ཡིན་གྱི་གཞན་མ་ཡིན་ཏེ། གཟུགས་ནི་འདོད་པའི་མཇུག་ཐོགས་སུ་དེ་དང་བསམ་གཏན་ནམ། དེ་དང་ཟག་མེད་འབྱུང་བས་སམ། དབྱིག་བཤེས་ནི་རྒྱས་བྱུང་གཅིག་མ་འགགས་པར་གཉིས་པ་འབྱུང་བས་སམ། བཙུན་པ་ནི་རྒྱུ་མང་པོ་ལས་འབྲས་བུ་ཉུང་བ་སོག་མའི་ཐལ་བ་དང་། དེ་ལས་བཟློག་པ་ཤིང་པ་ཏའི་ས་བོན་ལས་ཤིང་ནྱ་གྲོ་དྷའི་སྡོང་པོ་ལྟར་འཆོལ་བའི་ཕྱིར་རོ་ཞེས་སོ། །དེ་བཞིན་དུ་མི་ལྡན་པའི་འདུ་བྱེད་རྣམས་ཀྱང་འཆོལ་བས་སོ། །འོ་ན་དགེ་མི་དགེ་ལུང་མ་བསྟན་གྱི་སེམས་སེམས་བྱུང་ལ་ཡང་དེ་ལྟར་མཐོང་བའི་ཕྱིར་རོ་ཞེ་ན། རིགས་གཞན་ལ་ཡོད་ཀྱི་རང་གི་རིགས་ལ་མེད་པའི་ཕྱིར་སྐྱོན་མེད་དོ། །དེ་དག་རང་གི་རིགས་ཁོ་ནའི་དེ་མ་ཐག་རྐྱེན་བྱེད་དམ་ཞེ་ན་མ་ཡིན་ཏེ། ཚོགས་པ་མཐའ་དག་གཞན་གྱི་རྒྱུ་བྱེད་དེ། རྒྱུད་འདྲ་བ་ཁས་ལེན་པའི་མངོན་པ་བ་ཁ་ཅིག་ནི། རང་གི་རིགས་ཁོ་ནའི་ཡིན་ཏེ། སེམས་ཀྱང་སེམས་ཁོ་ན་དང་ཚོར་བ་ཡང་ཚོར་བ་ཁོ་ན་ལ་སོགས་པའོ། །དེས་ན་དགེ་བའི་མཇུག་ཐོགས་སུ་ཉོན་མོངས་ཅན་བྱུང་བའི་ཉོན་མོངས་པའི་དེ་མ་ཐག་རྐྱེན་ནི་སྔོན་འགགས་པའི་ཉོན་མོངས་པ་སྟེ། འགོག་པའི་སྙོམས་འཇུག་གི་ལྡང་སེམས་བཞིན་ནོ་ཞེས་ཟེར་ཏེ། འགྲེལ་པར། དེ་སྐད་དུ་མི་བརྗོད་དེ་ཞེས་འབྱུང་ངོ་དེའི་དོན་གང་སྤེལ་གྱིས་ལུང་རིགས་དང་འགལ་ཏེ་བསྟན་བཅོས་ལས། སེམས་ཀྱི་མཚུངས་པ་དེ་མ་ཐག་པའི་ཆོས་རྣམས་གང་ཞེ་ན། སེམས་གང་གི་མཇུག་ཐོགས་སུ་དེ་ལས་གཞན་པའི་སེམས་སམ་སེམས་ལས་བྱུང་བ་དག་ཅེས་དང་། དང་པོ་འཕགས་པ་དེ་མ་ཐག་རྐྱེན་མེད་པར་འགྱུར་བའི་ཕྱིར་རོ་ཞེའོ། །དེ་ལས་ཀྱང་སྐྱེས་པ་རྣམས་ཡིན་གྱི་མ་འོངས་པ་མ་ཡིན་ཏེ། སྔ་ཕྱི་མེད་པས་འཆོལ་བའི་ཕྱིར་རོ། །འོ་ན་སངས་རྒྱས་ཀྱིས་རིམ་ཅན་འབྱུང་བ་ཇི་ལྟར་མཁྱེན་ཅེ་ན། འདས་ད་ལྟར་ལ་རྗེས་སུ་དཔགས་ཏེ་མ་འོངས་པའི་རྫས་འཆོལ་བ་རྣམས་ལ་མངོན་སུམ་དུ་བརྟགས་ནས་སོ། །སློབ་དཔོན་དེ་ལྟ་ན་སྔོན་གྱི་མཐའ་མ་གཟིགས་པར་ཕྱི་མའི་མཐའ་མི་མཁྱེན་པར་འགྱུར་རོ། །གཞན་དག་ནི་སེམས་ཅན་གྱི་རྒྱུད་ལ་འབྲས་བུའི་རྟགས་སུ་གྱུར་པ་སེམས་དང་ལྡན་པ་མ་ཡིན་པའི་འདུ་བྱེད་ཡོད་པ་གཟིགས་ནས་མངོན་པར་འདུ་མ་མཛད་པར་མཁྱེན་ཏོ་ཞེས་ཏེ། མཚན་མཁན་དུ་འགྱུར་གྱི་མངོན་སུམ་དུ་མ་མཁྱེན་པར་འགྱུར་རོ་ཞེས་མདོ་སྡེ་པ་ཟེར་རོ། །དགྲ་བཅོམ་པའི་སེམས་སེམས་བྱུང་ཐ་མ་མིན་ཏེ། དེའི་རྗེས་སུ་སེམས་གཞན་འབྲལ་བ་མེད་པའི་ཕྱིར་རོ། །མཚན་ཉིད་མི་མཚུངས་ལྡན་གང་ཞིག་རང་གི་འབྲས་བུ་ཤེས་པ་ཕྱི་མ་སྐྱེད་བྱེད་དོ། །སྒྲ་དོན་རྐྱེན་འདི་མཚུངས་པའང་ཡིན་ལ་དེ་མ་ཐག་པའང་ཡིན་པས་སོ། །དེའི་དོན་ནི་རྒྱུ་གཅིག་ལ་ཤེས་པ་རྫས་རིགས་མཐུན་གཉིས་མེད་པར་རྫས་རེ་རེ་པར་འདྲ་བས་ན་མཚུངས་པ་དང་། དུས་གཞན་གྱིས་ཆོད་ཀྱང་ཤེས་པ་གཞན་གྱིས་བར་དུ་མ་ཆོད་པས་ན་དེ་མ་ཐག་གོ །འོ་ན་ཆོས་གང་སེམས་ཀྱི་མཚུངས་པ་དེ་མ་ཐག་པ་ཅན་ཡིན་ན་སེམས་ཀྱི་དེ་མ་ཐག་པ་ཅན་ཡང་ཡིན་ནམ་ཞེ་ན། མུ་བཞི་སྟེ་དང་པོ་སྙོམས་འཇུག་གཉིས་ཀྱི་སྐད་ཅིག་གཉིས་པ་སོགས་དང་ལྡང་སེམས་སོ། །གཉིས་པ་སྙོམས་འཇུག་གི་སྐད་ཅིག་དང་པོའི་དང་སེམས་དང་བཅས་པའི་གནས་སྐབས་ཀྱི་སྐྱེ་བ་ལ་སོགས་པའོ། །གསུམ་པ་སྙོམས་འཇུག་གི་སྐད་ཅིག་དང་པོའི་སེམས་དང་བཅས་པའི་གནས་སྐབས་སོ། །བཞི་པ་སྙོམས་འཇུག་གི་སྐད་ཅིག་གཉིས་པ་སོགས་ཀྱི་དང་ལྡང་སེམས་ཀྱི་སྐྱེ་བ་ལ་སོགས་པའོ། །དེ་བཞིན་དུ་ཆོས་གང་སེམས་ཀྱི་མཚུངས་པ་དེ་མ་ཐག་པ་ཅན་ཡིན་ལ་སྙོམས་འཇུག་གི་དེ་མ་ཐག་པ་ཅན་མ་ཡིན་པ་ལ་སོགས་པ་མུ་བཞིའོ། །གསུམ་པ་དམིགས་པའི་རྐྱེན་ནི་ཆོས་རྣམས་ཐམས་ཅད་དེ་མཚན་གཞིའོ། །མཚན་ཉིད་ཆོས་གང་ཞིག་བློས་དམིགས་སུ་རུང་བ་སྟེ་འགྲེལ་པར། ཆོས་གང་ཞིག་ཆོས་གང་གི་དམིགས་པ་ཡིན་པའི་ཆོས་དེ་ནི་དེ་ལྟ་བུའི་མཚན་ཉིད་ཡིན་པའི་ཕྱིར་ནམ་ཡང་དམིགས་པ་མ་ཡིན་པ་མ་ཡིན་ཏེ་ཞེས་སོ། །སྒྲ་དོན་གཞི་མཐུན་པའོ། །བཞི་པ་བྱེད་རྒྱུའི་ཞེས་བྱ་བ་ནི་བདག་པོའི་རྐྱེན་ཡིན་པར་བཤད་པས་ཆོས་ཐམས་ཅད་མཚན་གཞི། མཚན་ཉིད་སྐྱེ་བ་ལ་མི་སྒྲིབ་པའི་ཆ་ནས་རྐྱེན་དུ་རུང་བའོ། །སྒྲ་དོན་རྐྱེན་བདག་པོ་འདི་ཉིད་ལྷག་པོའི་རྐྱེན་ཏེ། རྒྱུའི་རྐྱེན་ནི་པོ་ཟོས་ཀྱང་སར་ཟད་ལ་དམིགས་རྐྱེན་ཡང་རང་དང་རང་གི་ཚོགས་པ་མི་རིག་པས་ལྷག་པ་མ་ཡིན་ནོ། །ཡང་ན་རྐྱེན་ཅན་འབྲས་བུ་མང་བས་ན་ལྷག་པ་ཡིན་ལ་དེའི་རྐྱེན་ཡིན་པས་ན་བདག་པོའི་རྐྱེན་ཏེ། དེའི་འབྲས་བུ། སྔོན་བྱུང་མ་ཡིན་འདུས་བྱས་ནི། །ཞེས་པ་ཡིན་ལ་རྐྱེན་གཞན་གྱི་འབྲས་བུ་དེ་ཙམ་དུ་མང་བ་མ་ཡིན་ནོ། །རྐྱེན་གྱི་དངོས་པོ་གང་དུས་གང་དུ་བྱ་བ་བྱེད་པ་ནི་དེ་དག་གནས་སྐབས་གང་གི་ཆོས་ལ་བྱ་བ་བྱེད་ཅེ་ན། རྒྱུའི་རྐྱེན་ལྔ་ལས་རྒྱུ་གཉིས་པོ་ལྷན་མཚུངས་དག་ནི་འགག་པ་སྟེ་ད་ལྟར་བ་ལ་བྱ་བ་བྱེད་དེ། དེ་ལྟར་ཁོ་ནར་འབྲས་བུ་འབྱིན་པའི་ཕྱིར་རོ། །སྐལ་མཉམ་ཀུན་འགྲོ་རྣམ་སྨིན་གསུམ་པོ་ནི་སྐྱེ་བ་སྟེ་མ་འོངས་པ་ལ་བྱ་བ་བྱེད་དེ། དེ་གཉིས་ད་ལྟར་གྱི་རྗེས་སུ་འབྲས་བུ་སྐྱེད་ལ་རྣམ་སྨིན་གྱིས་དུས་ཕྱིས་འབྱུང་བར་བྱེད་པའི་ཕྱིར་རོ། །རྒྱུའི་རྐྱེན་དེ་ལས་གཞན་པའི་མཚུངས་པ་དེ་མ་ཐག་པ་དང་དམིགས་རྐྱེན་དག་ནི་གོང་གི་དེ་ལས་ལྡོག་པ་ཡིན་ཏེ། སྐྱེ་བ་མ་འོངས་པ་དང་འགག་པ་ད་ལྟར་ལ་བྱ་བ་བྱེད་ཅེས་སྦྱར་རོ། །རྒྱུ་མཚན་ནི་རང་གི་འབྲས་བུ་ཕྱི་མའི་སྐབས་འབྱེད་པ་ཡིན་པའི་ཕྱིར་དང་། ད་ལྟར་སེམས་དང་སེམས་བྱུང་ཁོ་ནས་དམིགས་ནས་འཛིན་པའི་ཕྱིར་རོ། །དེ་དག་འདས་པས་བཟུང་ཟིན་ལ་མ་འོངས་པས་འཛིན་པར་དང་དེའི་རིགས་ཡིན་པས་དམིགས་རྐྱེན་གྱིས་བྱ་བ་མི་བྱེད་དོ། །བདག་རྐྱེན་ནི་གནས་སྐབས་ཐམས་ཅད་དུ་མི་སྒྲིབ་པའི་ངོ་བོར་གནས་པས་བྱ་བ་དེ་ཙམ་ཞིག་དུས་ཐམས་ཅད་དུ་མི་འགལ་བས་མདོར་མ་མཛད་དོ། །དངོས་པོ་གང་རྐྱེན་དུ་ལས་སྐྱེ་བ་ལ་གསུམ་ལས། དངོས་ནི་རྐྱེན་བཞི་ཡིས་སེམས་དང་སེམས་བྱུང་སྟེ་རྒྱུའི་རྐྱེན་རྒྱུ་ལྔ་ཅི་རིགས་པ་དང་། དེ་མ་ཐག་རྐྱེན་ཤེས་པ་གཞན་གྱིས་བར་མ་ཆོད་པའི་སེམས་སེམས་བྱུང་སྔ་མ་དང་། དམིགས་རྐྱེན་ཡུལ་ལྔའམ་ཆོས་ཐམས་ཅད་དང་། བདག་རྐྱེན་རང་ལས་གཞན་པའི་ཆོས་ཐམས་ཅད་དེ་དབང་པོ་ནུས་བཅས་ལས་དངོས་སུའང་སྐྱེའོ། །རྐྱེན་གསུམ་གྱིས་སྙོམས་པར་འཇུག་པ་གཉིས་ཏེ། རྒྱུའི་རྐྱེན་ནི་ལྷན་ཅིག་འབྱུང་རྒྱུ་སྐྱེ་སོགས་དང་། སྐལ་མཉམ་རྒྱུས་མཚུངས་པའི་དགེ་བའི་ཆོས་སྔར་བྱུང་བ་ཡིན་ལ། འདི་དག་སེམས་ཀྱི་མངོན་པར་འདུ་བྱེད་པ་སྙོམས་པར་འཇུག་སེམས་ལ་ལྟོས་པའི་ཕྱིར་དེ་མ་ཐག་རྐྱེན་ལས་སྐྱེའོ། །དེས་ན་སེམས་ཀྱི་མཚུངས་པ་དེ་མ་ཐག་པ་ཅན་ཡིན་གྱི། སེམས་སྐྱེ་བ་ལ་གེགས་བྱེད་པས་མཚུངས་པ་དེ་མ་ཐག་པའི་རྐྱེན་མ་ཡིན་ནོ། །བདག་རྐྱེན་ནི་རང་ལས་གཞན་པའི་ཆོས་ཐམས་ཅད་ཡིན་ལ། བེམས་པོ་ཡིན་པས་དམིགས་རྐྱེན་ལས་མ་ཡིན་ནོ། །གཞན་མི་ལྡན་པའི་འདུ་བྱེད་ལྷག་མ་དང་། གཟུགས་ནི་རྒྱུའི་རྐྱེན་དང་བདག་རྐྱེན་ཏེ་གཉིས་པོ་དག་ལ་སྐྱེའི་སེམས་ཀྱི་མངོན་པར་འདུ་བྱེད་པ་སྙོམས་པར་འཇུག་སེམས་ལ་མི་ལྟོས་པའི་བེམས་པོ་ཡིན་པའི་ཕྱིར་དེ་མ་ཐག་རྐྱེན་དམིགས་རྐྱེན་ལས་མ་ཡིན་ནོ། །འོ་ན་འདུ་ཤེས་མེད་པས་སེམས་ཀྱི་མཚུངས་པ་དེ་མ་ཐག་པ་ཅན་ཡིན་པས་དེ་ལས་སྐྱེ་བར་འགྱུར་རོ་ཞེ་ན་མ་ཡིན་ཏེ། རྣམ་སྨིན་སྐྱེས་ཡིན་པས་རང་གི་ངང་གིས་འཇུག་གི་སེམས་ཀྱི་འདུ་བྱེད་པ་ལ་མི་ལྟོས་པའི་ཕྱིར་རོ་ཞེས་གང་སྤེལ་འཆད་དོ། །གཅིག་ལས་སྐྱེ་བ་དགག་པ་ནི་ཕྱི་ནང་གི་དངོས་པོ་རྣམས་རྒྱུ་རྐྱེན་ལས་སྐྱེ་བའི་རྒྱུ་གཅིག་པུར་གྱུར་པ་དབང་ཕྱུག་དང་སྐྱེས་བུ་དང་གཙོ་བོ་ལ་སོགས་པ་རྒྱུ་མ་ཡིན་པའི་གཏན་ཚིགས་ཅི་ཞིག་ཡོད་ཅེས་འགྲེལ་པར་འབྲེལ་དགོད་པ་མཛད་དོ། །སོགས་ཀྱི་སྒྲ་ནི་དུས་དང་རང་བཞིན་དང་རྡུལ་ཕྲ་རབ་ལ་སོགས་པ་རྒྱུ་རྟག་པར་ཁས་ལེན་པ་གཞན་བསྡུ་བའི་དོན་ཏོ། །དེ་ལ་དགོང་པ་དང་དགག་པ་གཉིས་ལས། དང་པོ་ནི་དབང་ཕྱུག་རྒྱུར་ཁས་ལེན་པ་དག་ནི། གང་ཞིག་ཕྲར་གྱུར་གཅིག་པོ་སྐྱེས་ནས་འདུག །དེ་ཡིས་འདི་ཀུན་སྐྱེ་ཞིང་འཇིག་པར་བྱེད། །དེ་ནི་དབང་བདག་མཆོག་སྦྱིན་ལྷ་མཆོད་བྱ། །ཡོན་ཏན་བྱེད་ས་ཤིན་ཏུ་ཞི་བ་ཐོབ། །སྐྱེ་བ་པོ་འདི་ཤེས་པ་ཡོད་མིན་ཏེ། །བདག་གི་བདེ་སྡུག་དག་ལ་རང་དབང་མེད། །དབང་ཕྱུག་གིས་བཏང་ཡང་ན་གཡང་སའམ། །མཐོ་རིས་དག་ཏུ་འགྲོ་བ་ཁོ་ནར་འགྱུར། །ཞེས་དང་། རིག་བྱེད་ཀྱི་མཐའ་སྨྲ་བ་དག་ནི་རིག་བྱེད་ལས། །ཆེན་པོ་ཉི་མདོག་མུན་བདུན་གནས། །སྐྱེས་བུ་དེ་ནི་ཁོ་བོས་རིག །དེ་རྟོགས་འཆི་བའི་འཇིགས་མེད་དེ། །ཐར་ཕྱིར་དེ་ལས་ལམ་གཞན་མེད། །ཅེས་ཁས་བླངས་ནས། བ་ནི་བ་ཐག་རྣམས་ཀྱི་བཞིན། །ཆུ་ཤེལ་ཆུ་རྣམས་ཀྱི་བཞིན་དང་། །བླག་ཤ་ཡལ་ག་རྣམས་ཀྱི་བཞིན། །དེ་ནི་ལུས་ཅན་ཀུན་གྱི་རྒྱུ། །ཞེས་པས་དེ་ཉིད་རྒྱུར་རྟོག་པར་བྱེད་དོ། །དྲང་སྲོང་སེར་སྐྱའི་རྗེས་འབྲང་བ་དག་ནི་སྙིང་སྟོབས་དང་རྡུལ་དང་མུན་པ་ཞེས་བྱ་བ་ཡོན་ཏན་གསུམ་ཆ་མཉམ་པར་གྱུར་པ་ནི་གཙོ་བོ་ཞེས་བྱ་སྟེ། དེ་ལས་རྣམ་འགྱུར་སྣ་ཚོགས་སུ་སྣང་བ་འདི་སྐྱེའོ་ཞེས་ཟེར་རོ། །དེ་ལ་སོགས་པའི་ཕྱོགས་སྔ་མ་འདིའི་འགྲེལ་ཏིག་ཏུ་མིང་ཙམ་སྨྲོས་པ་དག་ནི་གལ་ཏེ་ཤེས་པར་འདོད་ན། དོན་ལ་མི་རྟོན་ཅིང་ཚིག་ལ་རྟོན་པ་བྱིས་པའི་བློ་ཅན་ཤིན་ཏུ་སྤྲོས་པ་ལ་དགའ་བ་དག་གི་ངོར་བདག་གིས་ཡིག་ཆུང་ལོགས་སུ་བཀོད་པར་བལྟ་བར་བྱའོ། །དགག་པ་ལ་དབང་ཕྱུག་ལས་སྐྱེ་བ་དགག་པ་དང་། དེ་གཞན་ལ་སྦྱར་བ་གཉིས་ལས། དང་པོ་ནི་ཕྱི་ནང་གི་དངོས་པོ་འདི་རྣམས་དུས་གཅིག་ཅར་དུ་འབྱུང་བར་འགྱུར་ཏེ། རྒྱུ་རྐྱེན་གཞན་གང་ལའང་ལྟོས་པ་མེད་པར་དབང་ཕྱུག་རྟག་པ་ལས་སྐྱེ་བའི་ཕྱིར་རོ། །འདོད་པར་མི་ནུས་ཏེ་རིམ་གྱིས་འབྱུང་བར་སྣང་བས་སོ། །དེའི་ཕྱིར་དེ་ལས་སྐྱེ་བར་མི་རིགས་སོ། །གལ་ཏེ་ཁྱབ་པ་མེད་དེ་འདོད་པའི་དབང་གིས་ཏེ། འདི་ད་ལྟར་སྐྱེ་བར་གྱུར་ཅིག འདི་གནས་པར་གྱུར་ཅིག འདི་ཕྱིས་སྐྱེ་བར་གྱུར་ཅིག་ལ་སོགས་པའོ་ཞེ་ན། དེ་རྣམས་དབང་ཕྱུག་དང་ངོ་བོ་ཐ་དད་ན་རྒྱུ་དུ་མ་ལས་སྐྱེ་བར་འགྱུར་ལ། ངོ་བོ་གཅིག་ན་ཐལ་བ་སྔ་མ་ཉིད་དོ། །གལ་ཏེ་རྩ་བའི་རྟགས་མ་གྲུབ་སྟེ་རྒྱུ་རྐྱེན་གཞན་ལ་ལྟོས་པའི་ཕྱིར་རིམ་གྱིས་སྐྱེའོ་ཞེ་ན། དབང་ཕྱུག་ཁོ་ན་ལས་སྐྱེ་བ་མིན་པའམ་ཡང་ན་དེ་དག་ལ་ལྟོས་པའི་ཕྱིར་ཐུག་པ་མེད་པར་འགྱུར་བས་ཤཱཀྱའི་སྲས་པོའི་ལུགས་ལས་མ་འདས་སོ། །སོགས་ཕྱིར་ཞེས་པ་ནི་ཕྱི་ནང་གི་དངོས་པོ་འདི་རྣམས་དབང་ཕྱུག་རྟག་པ་ལས་སྐྱེ་བ་མིན་པར་འགྱུར་ཏེ། ཡུལ་དུས་རེས་འགའ་བའི་དངོས་པོ་ཡིན་པའི་ཕྱིར་རོ། །རྒྱལ་སྲས་ཀྱིས་སོགས་པ་ཞེས་སྨྲོས་པ་ནི་ཡུལ་དང་དུས་ལ་སོགས་པ་བསྡུའོ་ཞེས་པའོ། །གཞན་ཡང་དབང་ཕྱུག་གིས་དེ་རྣམས་ཕྱུང་སྟེ་ཅི་ཞིག་བྱ། དེ་དགའ་བར་བྱ་བའི་ཕྱིར་རོ་ཞེ་ན། དམྱལ་བ་ལ་སོགས་པར་སྐྱེ་དགུ་གནོད་པ་མང་པོ་དང་འབྲེལ་བས་ཕུང་བར་གྱུར་པ་རྣམས་ཕྱུང་ནས་དགའ་བར་འགྱུར་བ་དེ་ལ་ཕྱག་འཚལ་ལོ་ཞེས་སློབ་དཔོན་གྱིས་བསྟིང་བ་མཛད་ཅིང་། རྒྱས་པས་དྲག་པོ་བརྒྱ་པ་ལས། །གང་ཕྱིར་མ་ལུས་སྲེག་པ་དང་། །གང་ཕྱིར་རྣོ་དང་གང་ཕྱིར་གཏུམ། །གང་ཕྱིར་གདུང་ལྡན་གང་གི་ཕྱིར། །ཤ་དང་ཁྲག་དང་རྐང་ཟ་བ། །དེ་ཕྱིར་དྲག་པོ་ཞེས་བྱའོ། །ཞེས་པའང་ལེགས་པར་སྨྲས་པ་ཡིན་ནོ་ཞེས་སོ། །དེ་གཞན་ལ་སྦྱར་བ་ནི་སོགས་མིན་ཞེས་པ་སྟེ་སྐྱེས་བུ་སེམས་པ་ཅན་ཡིན་པས་སྔ་མ་བཞིན་ཤུགས་ལ་བསྟན་པར་དགོངས་ལ། གཙོ་བོ་ནི་འགྲེལ་པར། དེ་བཞིན་དུ་གཙོ་བོ་ལའང་ཅི་རིགས་ལ་བརྗོད་པར་བྱའོ་ཞེས་སྟེ། སེམས་མེད་པས་འདོད་པའི་རྣམ་པར་གཞག་པ་མ་གཏོགས་པར་སྦྱར་རོ་ཞེས་པའི་དོན་ཏོ། །དེའི་ཕྱིར་རིགས་པ་ལྷག་མ་རྣམས་བརྗོད་པར་བྱའོ། །འདི་ནི་རྒྱུ་རྟག་པ་གཅིག་པུ་ལས་སྐྱེ་བར་འདོད་པ་གཞན་ལའང་མཚུངས་སོ། །གཉིས་ལས་སྐྱེ་བའི་བྱེ་བྲག་འགའ་ཞིག་བཤད་པ་ནི། སྔར། གཞན་ནི་གཉིས་པོ་དག་ལས་སྐྱེ། །ཞེས་གང་བཤད་པ་དེ་ལས་གཟུགས་ནི་བྱུང་བ་དང་འབྱུང་བ་ལས་གྱུར་པ་ཡིན་པས་འབྱུང་བས་འབྱུང་བ་གཞན་དང་། འབྱུང་བས་འབྱུང་བ་ལས་གྱུར་པ་དང་། འབྱུང་གྱུར་གྱིས་འབྱུང་གྱུར་གཞན་དང་། འབྱུང་གྱུར་གྱིས་འབྱུང་བ་སྐྱེས་པ་ལ་བདག་རྐྱེན་ནི་རང་གི་ངོ་བོ་མ་གཏོགས་པ་ཆོས་ཐམས་ཅད་ཡིན་པས་ཤེས་སླ་ཞིང་། རྒྱུའི་རྐྱེན་མང་བས་ཇི་ལྟར་འབྱུང་ཞེ་ན། འབྱུང་བ་དེའི་རྒྱུ་འབྱུང་བ་ཡིན་ན་རྒྱུའི་རྐྱེན་ལས་འབྱུང་བ་བཞིན་ཞེས་པས་ལྷན་ཅིག་འབྱུང་བ་དང་རིགས་འདྲ་སྔ་མ་སྐལ་མཉམ་དང་རྣམ་པ་གཉིས་ཡིན་གྱི། བེམས་པོ་ཡིན་པ་དང་། ཉོན་མོངས་ཅན་དང་། དགེ་མི་དགེ་མ་ཡིན་པས་རྒྱུ་གཞན་གསུམ་མ་ཡིན་ནོ། །འབྱུང་བས་འབྱུང་བ་ལས་གྱུར་པ་སྐྱེད་ན་རྒྱུའི་རྐྱེན་མེད་ལ། བདག་རྐྱེན་བྱེད་ཚུལ་རྣམ་པ་ལྔ་སྟེ། དེ་ཉིད་སྔར་མེད་གསར་དུ་སྐྱེད་པའི་ཕྱིར་སྐྱེ་བ་དང་། སློབ་དཔོན་ལ་སློབ་མ་ལྟར་འབྱུང་གྱུར་སྐྱེས་པ་འབྱུང་བའི་རྗེས་སུ་མཐུན་པར་རྟེན་བྱེད་པའི་ཕྱིར་རྟེན་པ་དང་། རྩིག་པ་ལ་རི་མོ་ལྟར་གཞིའམ་རྟེན་དུ་གྱུར་པའི་ཕྱིར་གནས་པ་དང་། འབྱུང་བ་ཡོད་ན་དེ་རྒྱུན་མི་ཆད་པར་གནས་པའི་ཕྱིར་རྟོན་པ་དང་། དེས་འབྱུང་གྱུར་འཕེལ་བའི་ཕྱིར་འཕེལ་བའི་རྒྱུའོ། །དེ་ཉིད་འགྲེལ་པར། རྐང་པ་གཉིས་ལ་གང་སྤེལ་གྱིས་དང་པོ་གཉིས་བསྣན་ཏེ། སྐྱེ་དང་རྗེས་མཐུན་རྟེན་དང་ནི། །རྒྱུན་མི་ཆད་དང་འཕེལ་བ་ལས། །སྐྱེད་ཕྱིར་རྟེན་ཕྱིར་གནས་ཕྱིར་དང་། །རྟོན་པའི་ཕྱིར་དང་འཕེལ་བྱེད་ཕྱིར། །ཞེས་སོ། །འབྱུང་གྱུར་ཕན་ཚུན་དུ་སྐྱེད་པ་ལ་རྣམ་པ་གསུམ་ཞེས་འགྱུར་བཅོས་ལ། རིགས་འདྲ་སྔ་མ་སྐལ་མཉམ་དང་། འདོད་པའི་རིག་བྱེད་རིག་མིན་ལས་ཕྱི་མའི་མིག་སོགས་རྣམ་སྨིན་དང་། སྡོམ་པ་གཉིས་ཀྱི་སྤོང་བདུན་ལྷན་ཅིག་འབྱུང་རྒྱུའོ། །འབྱུང་བ་རྣམས་ཀྱི་རྒྱུའི་རྐྱེན་འབྱུང་གྱུར་དེ་ཡིན་ན་ལུས་ངག་གི་ལས་ཀྱིས་དབང་པོའི་ཚོགས་པའི་འབྱུང་བ་སྐྱེད་པ་རྣམ་སྨིན་རྒྱུ་གཅིག་པུ་སྟེ་གཞན་མ་ཡིན་པ་སྔར་བཞིན་ནོ། །དེ་མ་ཐག་རྐྱེན་རྒྱས་པར་བཤད་པ་ནི། སེམས་དེའི་འཇུག་ཐོགས་སུ་རྐྱེན་ཅན་སེམས་སུ་འབྱུང་ཞེ་ན། གསུམ་ལས་སེམས་བཅུ་གཉིས་བཤད་པའི་དབྱེ་བ་ནི་འདོད་པ་ན་ཡིད་དམ་སེམས་དགེ་བ་དང་མི་དགེ་བ་དང་བསྒྲིབས་པ་དང་མ་བསྒྲིབས་པ་སྟེ་བཞི་དང་། གཟུགས་དང་གཟུགས་མེད་པའི་ཁམས་དག་ན་མི་དགེ་ལས་གཞན་པ་གསུམ་གསུམ་སྟེ་ཟག་བཅས་བཅུ་དང་། ཟག་མེད་སློབ་པ་དང་མི་སློབ་པའི་སེམས་གཉིས་ཏེ་སེམས་བཅུ་གཉིས་སོ། །དེ་རྐྱེན་དང་རྐྱེན་ཅན་དུ་སྦྱར་བ་ལ་ཚེའམ་གནས་སྐབས་འདི་དག་ལ་བརྟེན་ནས་ཤེས་པར་བྱ་སྟེ། རྒྱུན་གྱི་ཚེ་ནི་རང་གི་རིགས་འདྲ་འབྱུང་བ་དང་། ས་མཚུངས་པའི་ཚེ་རིགས་མི་འདྲ་གཞན་འབྱུང་བ་དང་། ཉིང་མཚམས་སྦྱོར་བའི་ཚེ་ཉོན་མོངས་ཅན་གྱི་སེམས་འབྱུང་སྟེ་ཁམས་གསུམ་གྱི་སེམས་གང་ཡང་རུང་བས་འཆི་སེམས་བཏུབ་ཅིང་། ཤི་ན་ཉོན་མོངས་ཅན་ལས་གོང་མ་མིན་ལ་གཞན་ལས་གོང་འོག་གང་དུའང་སྐྱེར་རུང་བས། སྐྱེ་བའི་སྲིད་པ་ཉོན་མོངས་ཅན་ཞེས་དང་། སྲིད་པ་བར་མ་ཉིང་མཚམས་སྦྱོར་བ་ཡང་དེ་བཞིན་དུ་གདོན་མི་ཟ་བར་ཉོན་མོངས་ཅན་དུ་རིག་པར་བྱའོ་ཞེས་པའི་ཕྱིར་རོ། །སྙོམས་པར་འཇུག་པའི་ཚེ་གོང་མའི་དགེ་བ་དང་ཟག་མེད་གཉིས་ལ་འཇུག་པ་དང་། སྙོམས་འཇུག་ལས་ལྡང་བའི་ཚེ་དེ་ལས་ལངས་ནས་སླར་ཁམས་གསུམ་གྱི་དགེ་བ་མངོན་དུ་བྱེད་པ་དང་། སྙོམས་འཇུག་ཉོན་མོངས་ཅན་གྱིས་གཟིར་བའི་ཚེ་ནི་ས་གོང་མའི་དགེ་བ་དག་པ་བ་བསྒོམ་པར་བྱ་བ་ལ་ཅི་སྟེ་ཉོན་མོངས་ཅན་དུ་གྱུར་ན་དེ་ལས་འོག་མའི་དགེ་བ་མཆོག་ཡིན་པས་ཅི་ནས་ཀྱང་དེ་ལ་གནས་པར་བྱའོ་སྙམ་དུ་འཕེན་པ་དྲག་པོ་བཏང་བ་ན་དེའི་རྗེས་ཐོགས་སུ་དགེ་བ་འབྱུང་བ་སྟེ། སྔ་མོ་ནས་ལྡང་བར་འཕངས་པ་དུས་སུ་གཉིད་སད་པ་བཞིན་ནོ། །སྤྲུལ་པ་ལ་འཇུག་ལྡང་གི་ཚེ་ནི་བསམ་གཏན་དངོས་གཞིའི་དགེ་བ་ལས་སྤྲུལ་སེམས་འབྱུང་བ་དང་དེ་ལས་དེ་འབྱུང་བ་སྟེ། དག་དང་རང་ལས་དེ་ལས་གཉིས། །ཞེས་པའི་ཕྱིར་རོ། །དེ་ལས་འདོད་པའི་སེམས་དགེ་བ་ལས་མཇུག་ཐོགས་སུ་སེམས་དགུ་འབྱུང་སྟེ། རྒྱུན་གྱི་ཚེ་དེ་ཉིད་དང་། ས་མཚུངས་པའི་ཚེ་གཞན་གསུམ་དང་། ཉིང་མཚམས་སྦྱོར་བའི་ཚེ་ཁམས་གོང་གཉིས་ཀྱི་བསྒྲིབས་པ་གཉིས་དང་། སྙོམས་པར་འཇུག་པའི་ཚེ་གཟུགས་ཀྱི་དགེ་བ་དང་། སློབ་པ་སྒོམ་ལམ་དང་། མི་སློབ་པའི་སེམས་སོ། །གཟུགས་ཀྱི་དགེ་བ་ནི་གང་སྤེལ་ལམ། ཁ་ཅིག་མི་ལྕོགས་མེད་ཁོ་ན། །ཞེས་དང་། ཁ་ཅིག་དངོས་གཞི་ཡང་ཞེས་དང་། །ཁ་ཅིག་ཁྱད་པར་ཅན་ཡང་ཞེས་དང་། །དབྱངས་སྒྲོགས་གཉིས་པའི་བར་དུ་ཡང་། །ཞེས་པ་སྟེ། གཞན་ལ་ཐོད་རྒལ་སྙོམས་འཇུག་ལྟར་སས་བར་དུ་ཆོད་པ་འདྲེན་མི་ནུས་ཞེའོ། །གཟུགས་མེད་ཀྱི་དགེ་བ་མ་ཡིན་ཏེ། འདོད་པ་ནས་རིང་བ་བཞིས་རིང་བའི་ཕྱིར་རོ། །འདི་ལྟར་གཟུགས་ཀྱི་རྟེན་གྱིས་འདོད་པའི་སྤྲུལ་སེམས་མངོན་དུ་བྱེད་པ་ལྟར། གཟུགས་མེད་པས་འདོད་པའི་ཆོས་འགའ་ཡང་མངོན་དུ་མི་བྱེད་པས་རྟེན་པ་དང་། འདོད་པ་ལ་མི་དམིགས་པས་དམིགས་པ་དང་། རིགས་སོགས་སུ་མི་ལྟ་བས་རྣམ་པ་དང་། གཉེན་པོ་མ་ཡིན་པས་གཉེན་པོ་རིང་བའོ། །གོང་མ་གཉིས་ཀྱི་མ་བསྒྲིབས་པ་དང་རྒྱུན་མི་གཅིག་ས་མི་མཚུངས་ཉིང་མཚམས་སྦྱོར་སེམས་མི་རུང་མཉམ་གཞག་མ་ཡིན་དེ་ལས་ལྡང་སེམས་མི་བཏུབ་པས་ཚེ་དྲུག་གམ་བརྒྱད་མི་སྲིད་པའི་ཕྱིར་རོ། །འདོད་སེམས་དགེ་བ་དེ་ནི་བརྒྱད་པོ་ཁོ་ན་ལས་ཏེ་རྒྱུན་དང་ས་མཚུངས་པའི་ཚེ་རང་སའི་བཞི་སྟེ། རིགས་པ་འདི་གཞན་ལའང་སྦྱར་རོ། །གཟིར་བའི་ཚེ་བསམ་གཏན་དང་པོའི་བསྒྲིབས་པ་ལས་འབྱུང་བ་དང་གཟུགས་ཀྱི་བསྒྲིབས་པ་དང་། སྙོམས་འཇུག་ལས་ལྡང་བའི་ཚེ་དེའི་དགེ་བ་དང་ཟག་མེད་གཉིས་སོ། །མི་དགེ་བ་ནི་བཅུ་དག་ལས་ཏེ་ཉིང་མཚམས་སྦྱོར་བའི་ཚེ་གོང་མའི་དྲུག་ལས་སོ། །དེ་ལས་རང་སའི་བཞི་ཁོ་ན་འབྱུང་སྟེ། བསྒྲིབས་པའང་དེ་བཞིན་དུ་སྦྱར་རོ། །མ་བསྒྲིབས་པ་ནི་ལྔ་དག་ལས་འབྱུང་སྟེ་སྤྲུལ་པ་ལ་འཇུག་པའི་ཚེ་གཟུགས་ཀྱི་དགེ་བ་ལས་སྤྲུལ་སེམས་འབྱུང་བས་སོ། །དེ་ལས་ནི་མཇུག་ཐོགས་སུ་ལྔ་པོ་དང་ཉིང་མཚམས་སྦྱོར་བའི་ཚེ་གོང་མའི་བསྒྲིབས་པ་འབྱུང་བའི་ཕྱིར་སེམས་བདུན་ནོ། །གཟུགས་ཁམས་ནི་དགེ་བ་ལ་ས་བཅུ་གཅིག་གོ །ཉིང་མཚམས་སྦྱོར་བའི་ཚེ་གོང་འོག་གི་ཉོན་མོངས་ཅན་གསུམ་དང་། སྙོམས་འཇུག་ལས་ལྡང་བའི་ཚེ་འདོད་པའི་དགེ་བ་དང་། སྤྲུལ་པ་ལ་འཇུག་པའི་ཚེ་སྤྲུལ་སེམས་དང་། སྙོམས་འཇུག་གི་ཚེ་གཟུགས་མེད་ཀྱི་དགེ་བ་དང་བག་མེད་གཉིས་འབྱུང་བས་སོ། །དེ་ནི་དགུའི་མཇུག་ཐོགས་སུ་འབྱུང་སྟེ། སྙོམས་འཇུག་ལས་ལྡང་བ་དང་འཇུག་པའི་ཚེ་གོང་གི་གསུམ་དང་འདོད་པའི་དགེ་བ་དང་། གཟིར་བའི་ཚེ་གཟུགས་མེད་ཀྱི་བསྒྲིབས་པ་དང་། སྤྲུལ་པ་ལས་ལྡང་བ་ན་འདོད་པའི་སྤྲུལ་སེམས་ལས་འབྱུང་བས་སོ། །བསྒྲིབས་པ་བརྒྱད་ལས་ཏེ་གོང་གི་གསུམ་དང་འོག་གི་ཉོན་མོངས་ཅན་མིན་པ་གཉིས་ཏེ་ལྔ་ལ་ཤི་ན་འདིར་ཉིང་མཚམས་སྦྱོར་བའི་ཚེ་དེས་སྦྱོར་སེམས་རུང་བའི་ཕྱིར་རོ། །དེ་ལས་ནི་དྲུག་སྟེ། གཟིར་བའི་ཚེ་འདོད་པའི་དགེ་བ་དང་། ཉིང་མཚམས་སྦྱོར་བའི་ཚེ་གཞན་གཉིས་སོ། །མ་བསྒྲིབས་པ་ནི་རང་སའི་གསུམ་པོ་ཁོ་ན་ལས་སོ། །དེ་ལས་དྲུག་སྟེ་ཉིང་མཚམས་སྦྱོར་བའི་ཚེ་གོང་འོག་གི་ཉོན་མོངས་ཅན་གསུམ་འབྱུང་དུ་རུང་བས་སོ། །གཟུགས་མེད་པའི་མ་བསྒྲིབས་པའང་གྲངས་དེའི་ཚུལ་ཏེ། གཟུགས་མེད་པ་ནི་གསུམ་ལས་སོ། །དེ་ལས་དྲུག་སྟེ་ཞེས་སྦྱར་ཞིང་གཞུང་ཉུང་བའི་ཕྱིར་དང་པོར་སྨྲོས་སོ། །དགེ་བ་ལས་སེམས་དགུ་པོ་དག་འབྱུང་སྟེ་སྙོམས་འཇུག་གི་ཚེ་སྒོམ་ལམ་དང་མི་སློབ་པ་དང་། གཟུགས་མེད་སྙོམས་འཇུག་ལས་ལྡང་བའི་ཚེ་གཟུགས་ཀྱི་དགེ་བ་དང་། ཉིང་མཚམས་སྦྱོར་བའི་ཚེ་འོག་གི་སེམས་གསུམ་འབྱུང་བས་སོ། །དེ་ནི་དྲུག་གི་རྗེས་སུ་སྟེ་སྙོམས་འཇུག་ལས་ལྡང་བས་ན་དེ་གཉིས་དང་འཇུག་པ་ན་གཟུགས་ཀྱི་དགེ་བའོ། །བསྒྲིབས་པ་ལམ་བདུན་ཏེ་ཉིང་མཚམས་སྦྱོར་བའི་ཚེ་འོག་མའི་ཉོན་མོངས་གསུམ་དང་། གཟིར་བའི་ཚེ་གཟུགས་ཀྱི་དགེ་བའོ། །དེ་ཡང་དེ་བཞིན་ཏེ་འོག་མའི་ཉོན་མོངས་ཅན་མིན་པ་ལས་ཤི་བའོ། །སློབ་པ་ནི་སྙོམས་འཇུག་གི་ཚེ་རང་དང་ཁམས་གསུམ་གྱི་དགེ་བ་སྟེ་བཞི་ལས་བྱུང་ལ་དེ་ལས་ནི་བཞི་པོ་དེ་དང་རྡོ་རྗེ་ལྟ་བུ་ལས་ཟད་ཤེས་ཏེ་ལྔ་འབྱུང་ངོ་། །མི་སློབ་པ་ནི་ལྔ་པོ་དེ་ཉིད་ལས་འབྱུང་ཞིང་དེ་ལས་སེམས་ནི་དེ་ཉིད་དང་ཁམས་གསུམ་གྱི་དགེ་བ་སྟེ་བཞི་པོ་དག་གོ །འོ་ན་དེ་ཉམས་ནས་སློབ་པར་སོང་བ་ཡོད་པའི་ཕྱིར་དེ་ལས་ལྔ་འབྱུང་བར་འགྱུར་རོ་ཞེ་ན། ཁྱབ་པ་མེད་དེ། དེའི་མཇུག་ཐོགས་སུ་དེ་ནམ་ཡང་མི་འབྱུང་གི་ཉོན་མོངས་པའི་སེམས་ཀྱིས་བར་བཅད་པའི་ཕྱིར་རོ་ཞེས་ཊཱིཀ་བྱེད་གཉིས་འཆད་དོ། །སེམས་ཉི་ཤུར་དབྱེ་བ་ལ་གཉིས་ལས་དངོས་ནི། བཅུ་གཉིས་པོ་དེ་དག་ཉི་ཤུར་ཡང་དབྱེར་ཡོད་དོ། །ཇི་ལྟར་ཞེ་ན་ཁམས་གསུམ་དུ་བར་སྲིད་དམ་སྔོན་དུས་གང་དུ་སྐྱེས་པ་ཙམ་གྱིས་དགེ་བའི་ཐོབ་པ་འབྱུང་བའི་སྐྱེས་ནས་ཐོབ་པ་དང་། ཐོབ་པ་དང་ངོ་བོ་མངོན་དུ་འགྱུར་བ་སྦྱོར་བ་ལ་ལྟོས་པས་ན་སྦྱོར་བྱུང་སྟེ་དགེ་བ་ལ་གཉིས་གཉིས་སུ་ཕྱེ་ནས་སོ། །ད་དུང་བཅོ་ལྔ་ལས་མེད་དོ་སྙམ་ན་རྣམ་སྨིན་སྐྱེས་དང་སྤྱོད་ལམ་པ་དང་བཟོ་གནས་པ་དང་སྤྲུལ་པའི་སེམས་ཏེ་འདོད་པ་ན་ལུང་བསྟན་མིན་པ་བཞིར་དབྱེའོ། །དེ་དག་ནི་རིམ་པ་བཞིན་སྐྱེས་བུའི་རྩོལ་བ་ལ་མི་ལྟོས་ཤིང་རྣམ་སྨིན་རྒྱུ་ལས་ངང་གིས་འབྱུང་བའི་སེམས་ཏེ། རྣམ་ཤེས་ཚོགས་དྲུག་ཅར་དུ་རུང་ཞིང་དམིགས་པ་ཡུལ་དྲུག་གོ །དེ་སྐད་དུ་རྒྱལ་སྲས་ཀྱིས། རྣམ་སྨིན་ལས་སྐྱེས་པ་ནི་མ་སྨྲོས་པའི་ཕྱིར་རྣམ་ཤེས་དྲུག་ཅར་གྱི་ངོ་བོ་ཉིད་ཡིན་ནོ་ཞེས་དང་། དམིགས་པ་ནི་མ་སྨྲོས་པའི་ཕྱིར་གཟུགས་ལ་སོགས་པ་ཐམས་ཅད་ཀྱང་ཡིན་ནོ་ཞེས་སོ། །དེ་བཞིན་དུ་དམིགས་པ་ཕྱི་རོལ་གྱི་མལ་སྟན་ལ་སོགས་པ་དང་། རང་གི་ལུས་ཀྱི་ཡན་ལག་སྟེ་དེ་གཉིས་ཀྱི་དྲི་རོ་རེག་བྱ་དང་སྤྱོད་ལམ་འགྲོ་འདུག་སོགས་ལ་དམིགས་ནས་དེ་ལྟར་བྱ་བའི་སེམས་དང་། བཟོ་བྱ་བའི་གནས་གཟུགས་སོགས་བཞི་དང་དེ་སློབ་པའི་སྒྲ་ལའང་དམིགས་ནས་དབྱེ་བའི་སེམས་དང་། སྤྲུལ་པ་བྱ་བའི་ཡུལ་གཟུགས་སོགས་བཞི་ལ་དམིགས་ནས་དེ་གཞན་དུ་སྤྲུལ་པའི་སེམས་ཏེ་འགྲེལ་པར། དེ་དག་གི་དམིགས་པ་ནི་གཟུགས་དང་དྲི་དང་རོ་དང་རེག་བྱ་རྣམས་ཡིན་ནོ། །བཟོའི་གནས་པའི་སྒྲ་ཡང་ཡིན་ནོ། །ཡིད་ཀྱི་རྣམ་པར་ཤེས་པ་དག་ཁོ་ན་ཡིན་ནོ། །ད་དུང་བཅོ་བརྒྱད་ལས་མེད་དོ་ཞེ་ན། གཟུགས་ན་བཟོ་མེད་པའི་ཕྱིར་བཟོ་གནས་པ་མ་གཏོགས་པས་གཞན་གསུམ་དང་། ཞར་ལ་སེམས་བཅུ་གཉིས་དང་ཉི་ཤུ་ཁྱབ་གང་ཆེ་བཤད་པ་ལ་གསུམ་ལས། དངོས་ནི་བཅུ་གཉིས་ཁྱབ་ཆེ་སྟེ་འགྲེལ་པར། གཞན་དག་ནི་བཟོའི་གནས་པས་བསྒྲུབས་པའི་ཡིད་ཤེས་སྐྱེ་མཆེད་བཅུ་གཉིས་ལ་དམིགས་པ་ཡོད་དོ་ཞེས་ཟེར་རོ་ཞེས་པ་ལ། རྒྱལ་སྲས་ཀྱིས། སྤྱོད་ལམ་པ་ལ་སོགས་པའི་ནང་དུ་མ་གཏོགས་པ་གང་ཡིན་པའི་མ་བསྒྲིབས་ལུང་མ་བསྟན་གཞན་ཡོད་པར་སྟོན་པར་བྱེད་པ་ཡིན་ཏེ། དེ་ཁོ་ན་ལྟར་ཡིན་པར་རྟོགས་པར་བྱའོ། །དེ་ལྟ་མ་ཡིན་ན། གསུམ་པ་སོགས་ན་ལུས་མིག་དང་། །ཞེས་སོགས་དང་། སླར་འཇུག་པ་ནི་འོག་མས་ཀྱང་། །ཞེས་པ་ལ་སོགས་པ་འཆད་བཟུར་རྣམས་བཞི་པོ་འདི་དག་གང་གིས་བསྡུས་ཞེས་དང་། བཙུན་པ་གོ་ཆ་མཐའ་ཡས་ཀྱིས་ཀྱང་བཞི་པོ་མ་གཏོགས་པའི་རྣམ་ཤེས་ལུང་མ་བསྟན་གཞན་ཡང་ཡོད་དོ་ཞེས་བཤད་དེ། བཤད་པ་འདི་ནི་ལྷག་མ་དང་བཅས་པ་ཡིན་པར་ཁོང་དུ་ཆུད་པར་བྱའོ་ཞེས་པའི་ཕྱིར་རོ། །ཉི་ཤུར་ཕྱེ་བའི་དགོས་པ་ནི་འཇུག་ལྡང་གི་ཚེ་ཁམས་གསུམ་གྱི་དགེ་བ་འབྱུང་བ་དང་། གཟིར་བའི་ཚེ་འོག་མའི་དགེ་བ་འབྱུང་བ་དང་། ཁམས་གསུམ་གྱི་སེམས་ལ་འཆི་སེམས་རུང་བ་དང་། གཟུགས་ཀྱི་དགེ་བ་དང་འདོད་པའི་མ་བསྒྲིབས་ལུང་མ་བསྟན་རྐྱེན་དང་རྐྱེན་ཅན་དུ་སྦྱར་བ་རྣམས་འདི་དང་འདི་དག་ལས་ཡིན་ནོ་ཞེས་ཤེས་པར་བྱ་བའི་དོན་ཏེ། འདི་ལྟར་འཇུག་ལྡང་གི་དགེ་བ་ཐམས་ཅད་སྦྱོར་བྱུང་ཡིན་ལ། དམིགས་བསལ་དུ་འདོད་པའི་སྐྱེས་ཐོབ་གསལ་བས་ལྡང་སེམས་རུང་བ་དང་། རྒྱུ་མཚན་དེའི་ཕྱིར་གཟིར་བའི་ཚེ་ཡང་འདོད་པའི་སྐྱེས་ཐོབ་འབྱུང་དུ་རུང་བ་དང་། མི་གསལ་བས་གཟུགས་ཀྱི་སྐྱེས་ཐོབ་མི་འབྱུང་བ་དང་། འཆི་སེམས་ཀྱང་སྦྱོར་བྱུང་དང་བཟོ་སྤྲུལ་གསལ་བའི་ཕྱིར་མ་ཡིན་པ་དང་། གོང་གི་དེ་དང་དེ་རྐྱེན་དང་རྐྱེན་ཅན་དུ་སྦྱར་བ་ཡང་བསམ་གཏན་གྱི་དགེ་བ་དག་པ་བ་དང་སྤྲུལ་སེམས་ཡིན་ནོ་ཞེས་བྱ་བའི། ཞེས་པར་སེམས་ཉི་ཤུ་ལ་རྐྱེན་དང་རྐྱེན་ཅན་དུ་སྦྱོར་བའི་བཤད་པ་བདག་གིས་བྱས་པའི་ཡིག་ཆུང་ལོགས་སུ་བྱས་པར་བལྟ་བར་བྱའོ། །ཡིད་ལ་བྱེད་པ་གང་གིས་ཟག་མེད་ལ་འཇུག་ལྡང་བྱེད་པ་ནི་གཟུགས་ནི་གནོད་པ་བྱར་རུང་དང་ཚོར་བ་མྱོང་བ་ལ་སོགས་པ་རང་གི་མཚན་ཉིད་དང་། མི་རྟག་སོགས་སྤྱིའི་མཚན་ཉིད་དང་། མི་སྡུག་པ་དང་ཚད་མེད་སོགས་མོས་པ་ཡིད་ལ་བྱེད་པ་སྟེ་གསུམ་མོ། །དེ་ལ་ཁ་ཅིག་ནི་གསུམ་ཅར་གྱིས་འཇུག་ལྡང་བྱེད་དེ། དེའི་ཕྱིར་མདོ་ལས། མི་སྡུག་པ་དང་ལྷན་ཅིག་པའི་དྲན་པ་ཡང་དག་བྱང་ཆུབ་ཀྱི་ཡན་ལག་སྒོམ་པར་བྱེད་དོ་ཞེས་གང་གསུངས་པ་ཡང་མི་སྡུག་པ་ཡིད་ལ་བྱེད་པའི་མཇུག་ཐོགས་སུ་དྲན་པ་ཡང་དག་བྱང་ཆུབ་ཀྱི་ཡན་ལག་འབྱུང་བ་ལ་དགོངས་པས་དེ་ཉིད་ལེགས་པར་བཤད་པ་ཡིན་ནོ་ཞེས་ཟེར་རོ། །གཞན་དག་ནི་མི་སྡུག་པས་སེམས་བཏུལ་ནས་སྤྱི་ཡིད་ལ་བྱེད་པའི་མཇུག་ཐོགས་སུ་འཕགས་པའི་ལམ་མངོན་དུ་བྱེད་པ་ལ་དགོངས་པས་སྤྱི་ཡིད་ལ་བྱེད་པ་ཁོ་ནས་འཇུག་ཅིང་གསུམ་ཅར་གྱིས་ལྡང་ངོ་ཞེའོ། །གཞན་དག་ནི་ལྡང་བ་ཡང་སྤྱི་ཡིད་ལ་བྱེད་པ་ཁོ་ནའོ་ཞེས་ཟེར་རོ། །སེམས་བཅུ་གཉིས་པོ་གང་ལ་གང་རྙེད་ནི་སེམས་གང་ཞིག་མངོན་དུ་གྱུར་པ་ན་དུ་རྙེད་ཅེས་པའམ། དུ་ནི་ཐོབ་པ་འབྱུང་ཞེས་པའོ། །དེ་ལ། སྐྱེ་དང་སྙོམས་པར་འཇུག་པ་དང་། །འདོད་ཆགས་བྲལ་དང་ཡོངས་ཉམས་དང་། །དགེ་བ་ཉིང་མཚམས་སྦྱོར་བའི་ཚེ། །སེམས་དེ་ལྡན་པ་མིན་ལས་རྙེད། །ཅེས་སྦྱར་ཏེ། གོང་ནས་འོག་ཏུ་ལོག་པ་ནི་འདོད་ཁམས་སུ་སླར་ལོག་པའམ་སྐྱེ་བའི་ཚེ་དང་། ཁམས་གོང་མ་གཉིས་དང་ཟག་མེད་ལ་འཇུག་པ་སྙོམས་འཇུག་གི་ཚེ་དང་། ས་དང་ས་ལས་འདས་པ་འདོད་ཆགས་དང་བྲལ་བའི་ཚེ་དང་། དེ་ལས་ཉམས་པ་ཡོངས་སུ་ཉམས་པའི་ཚེ་དང་། དགེ་རྩ་ཆད་པ་ཐེ་ཚོམ་དང་ཡང་དག་ལྟས་མཚམས་སྦྱོར་བའི་དགེ་བ་ཉིང་མཚམས་སྦྱོར་བའི་ཚེའོ། །དེ་ལ་ཁམས་གསུམ་ལས་འདོད་པའི་ཉོན་མོངས་ཅན་གྱི་སེམས་མངོན་དུ་གྱུར་ན་དྲུག་རྙེད་དེ། ཐེ་ཚོམ་གྱིས་ཉིང་མཚམས་སྦྱོར་བའི་ཚེ་དགེ་བ་སྐྱེས་ཐོབ་དང་། སླར་ལོག་གི་ཚེ་གཟུགས་ནས་འདོད་པའི་བར་སྲིད་དུ་མི་དགེ་བས་ཉིང་མཚམས་སྦྱར་ན་དེ་དང་དེའི་བསྒྲིབས་པ་དང་དགེ་བ་སྐྱེས་ཐོབ་དང་། བསྒྲིབས་པ་ལའང་དེ་བཞིན་དང་། གཟུགས་མེད་ནས་འདོད་པའི་བར་སྲིད་དུ་ཉིང་མཚམས་སྦྱར་ན་གཟུགས་ཀྱི་བསྒྲིབས་པ་དང་། ཡོངས་སུ་ཉམས་པའི་ཚེ་གཟུགས་ལས་འདོད་ཆགས་དང་བྲལ་བའི་བྱིས་པ་ཉམས་ན་གཟུགས་ཀྱི་བསྒྲིབས་པ་དང་། མི་སློབ་པ་ལས་ཉམས་པའི་ཚེ་བསྒྲིབས་པ་གཉིས་དང་སློབ་པའང་རྙེད་དོ། །འོན་ཀྱང་དེའི་བསྒྲིབས་པས་མི་སློབ་པ་ལས་ཉམས་པ་མེད་པའི་ཕྱིར་དེ་ལ་དྲུག་རྙེད་པ་མིན་ནོ། །སོ་སོའི་སྐྱེ་བོས་ཀྱང་མིན་ཏེ་དེས་གཟུགས་མེད་ཀྱི་བསྒྲིབས་པ་དང་སློབ་པ་མི་རྙེད་པའི་ཕྱིར་རོ། །གཟུགས་ཀྱི་ཉོན་མོངས་ཅན་ལའང་དྲུག་རྙེད་དེ་གཟུགས་ཁམས་སུ་སླར་ལོག་གི་ཚེ་གཟུགས་མེད་ནས་དེའི་བར་སྲིད་དུ་ཉིང་མཚམས་སྦྱར་བ་ན་དེའི་བསྒྲིབས་པ་དང་དགེ་བ་སྐྱེས་ཐོབ་དང་། སྤྲུལ་སེམས་གཉིས་ལ་ཐོབ་པ་སྔར་སྐྱེ་ཡོད་པས་ལུང་མ་བསྟན་དེ་གཉིས་དང་། ཡོངས་སུ་ཉམས་པའི་ཚེ་མི་སློབ་པ་ལ་གཟུགས་མེད་ཀྱི་ཉོན་མོངས་དང་སློབ་པ་རྙེད་པའི་ཕྱིར་རོ། །གཟུགས་མེད་ཀྱི་ཉོན་མོངས་པ་ཅན་ལ་དེས་མི་སློབ་པ་ཡོངས་སུ་ཉམས་པའི་ཚེ་དེ་དང་སློབ་པ་སྟེ་གཉིས་རྙེད་དོ། །གཟུགས་སུ་སྐྱེས་པའི་དགེ་བ་ལ་ནི་འདོད་ཆགས་དང་བྲལ་བའི་ཚེ་མི་ལྕོགས་མེད་ལ་དང་པོར་སྙོམས་པར་ཞུགས་པ་ན་དེ་ཉིད་དང་འདོད་ཆགས་དང་བྲལ་ཏེ་དགུ་པ་ལ་བསམ་གཏན་དངོས་གཞི་ཐོབ་པ་ན་སྤྲུལ་སེམས་གཉིས་ཏེ་གསུམ་དག་གོ །སློབ་པ་མངོན་དུ་གྱུར་པ་ལ་བཞི་སྟེ། འདོད་ཆགས་དང་བྲལ་བའི་ཚེ་སྡུག་བསྔལ་ཆོས་བཟོད་ཐོབ་པ་ན་དེ་ཉིད་དང་། མི་ལྕོགས་མེད་ཀྱི་ལམ་ཟག་མེད་ཀྱི་འདོད་པ་ལས་འདོད་ཆགས་དང་བྲལ་བའི་རྣམ་གྲོལ་དགུ་པའི་ཚེ་སྤྲུལ་སེམས་གཉིས་དང་། ས་དྲུག་གི་འཕགས་ལམ་གང་ཡང་རུང་བས་བཞི་པ་ལ་འདོད་ཆགས་དང་བྲལ་བའི་བར་ཆད་མེད་ལམ་དང་པོ་མངོན་དུ་གྱུར་པ་ན་གཟུགས་མེད་ཀྱི་དགེ་བ་སྔར་མི་ལྡན་པ་ལས་ཉེ་བར་བསྡོགས་ཀྱིས་བསྡུས་པ་འདས་པ་དང་མ་འོངས་པ་རྙེད་དོ། །སློབ་དཔོན་ཡོན་ཏན་བློ་གྲོས་རང་གི་སློབ་མ་དབྱིག་བཤེས་དང་བཅས་པ་ནི་མི་ལྕོགས་མེད་འཕགས་ལམ་གྱིས་འདོད་པ་ལས་འདོད་ཆགས་དང་བྲལ་བའི་རྣམ་གྲོལ་དགུ་པ་ལ་དངོས་གཞི་ཐོབ་པ་ན་དེས་བསྡུས་པའི་ལམ་གྱི་སློབ་པ་ཐོབ་པས་དེ་རྙེད་ལ། སྤྲུལ་སེམས་གཉིས་ཀྱང་དེའི་ཚེ་རྙེད་པ་དང་། ས་དྲུག་གི་འཕགས་ལམ་གྱིས་གཟུགས་ལ་འདོད་ཆགས་དང་བྲལ་བའི་རྣམ་གྲོལ་དགུ་པའི་ཚེ་གཟུགས་མེད་ཀྱི་དགེ་བ་རྙེད་དོ་ཞེས་ཟེར་རོ། །རྒྱལ་སྲས་ཀྱིས་དེ་ནི་མི་རིགས་ཏེ། སེམས་དེ་ལྡན་པ་མིན་ལས་རྙེད། །ཅེས་པ་ལ་རྣམ་གྲོལ་དགུ་པའི་ཚེ་སློབ་པའི་སེམས་དང་ལྡན་པའི་གང་ཟག་ལ་སློབ་པའི་སེམས་མི་ལྡན་པ་ཇི་ལྟར་རྙེད་པར་གཞག་སྟེ། སྔར་སློབ་པའི་སེམས་དང་ལྡན་པའི་ཕྱིར་རོ། །དེའི་ཚེ་དངོས་གཞིའི་བསམ་གཏན་གྱིས་བསྡུས་པ་སྔོན་མེད་པ་རྙེད་པའི་ཕྱིར་རོ་ཞེ་ན། དེའི་ཚེ་གཟུགས་ཀྱི་དངོས་གཞིའི་དགེ་བ་ཡང་སྔོན་མེད་པ་རྙེད་པའི་ཕྱིར་དེས་དེ་ཡང་རྙེད་པར་ཐལ་བར་འགྱུར་རོ། །གལ་ཏེ་དེ་དང་མི་མཚུངས་ཏེ་མཐོང་ལམ་གྱི་སྔོན་རོལ་སྦྱོར་ལམ་གྱི་ཚེ་ཐོབ་ཟིན་པའི་ཕྱིར་དེའི་རྙེད་པར་མི་བགྲང་ངོ་ཞེ་ན། སློབ་པ་ཡང་རྣམ་གྲོལ་དགུ་པའི་ཚེ་རྙེད་པར་མི་བགྲང་བར་ཐལ་བར་འགྱུར་ཏེ། སྔོན་མཐོང་ལམ་གྱི་ཚེ་ཐོབ་ཟིན་པའི་ཕྱིར་རོ་ཞེས་དང་། སློབ་དཔོན་ཉིད་ཀྱིས། ངེས་འཇུག་དགྲ་བཅོམ་ཉིད་ཀྱི་ཚེ། །སློབ་པ་དང་ནི་མི་སློབ་པའི། །ཞེས་སྤེལ་མའི་ཚིགས་སུ་བཅད་པ་དྲངས་པ་དང་ཡང་འགལ་བས་ཉེས་པར་བཤད་པ་ཡིན་ནོ་ཞེས་དགག་པ་མཛད་དོ། །ལྷག་མར་བྱས་པ་ལ་ནི་དེ་ཁོ་ན་ཉིད་ཀྱི་གཞན་མ་ཡིན་ནོ། །འདི་ལྟར་ཡང་དག་པའི་ལྟ་བས་ཉིང་མཚམས་སྦྱར་བའི་ཚེ་དགེ་བའི་སེམས་དེ་ཉིད་དེ། ཁམས་གསུམ་གྱི་ཉོན་མོངས་ཅན་གྱི་སེམས་སྔར་དུ་ཡོད་པའི་ཕྱིར་དང་། མ་བསྒྲིབས་ལུང་མ་བསྟན་ཕལ་ཆེ་བ་ཐོབ་པ་དང་ལྷན་ཅིག་སྐྱེ་ཞིང་སྤྲུལ་སེམས་སོགས་ཀྱི་ཐོབ་པ་སྔར་སྐྱེ་བ་ཡོད་ཀྱང་མ་ཐོབ་པའི་ཕྱིར་དང་། དགེ་བ་གཉིས་དང་ཟག་མེད་གཉིས་ཀྱང་མ་ཐོབ་པའི་ཕྱིར་རོ། །མ་བསྒྲིབས་ལུང་མ་བསྟན་གྱི་སེམས་ལའང་དེ་ཁོ་ན་སྟེ་དགེ་བ་ལ་སོགས་པ་ཁ་ཅིག་ཐོབ་ཟིན་ཅིང་ཁ་ཅིག་མ་ཐོབ་པའི་ཕྱིར་རོ། །དེ་བཞིན་དུ་མ་བསྒྲིབས་གཉིས་དང་གཟུགས་མེད་ཀྱི་དགེ་བ་དང་མི་སློབ་པ་ལ་ཡང་རིག་པར་བྱའོ། །སྤེལ་མ་མཁན་དག་གིས་ནི་ཁམས་ཀྱི་དབྱེ་བ་སོ་སོར་མ་བྱས་པར། ཉོན་མོངས་ཅན་གྱི་སེམས་ལ་ནི། །མཁས་པ་རྣམས་ཀྱིས་དགུ་རྙེད་བརྗོད། །དགེ་བའི་སེམས་ལ་དྲུག་ཡིན་ཏེ། །ལུང་མ་བསྟན་ལ་དེ་ཉིད་དོ། །ཞེས་བཤད་དོ། །འོན་ཀྱང་སློབ་དཔོན་གྱི་ཞལ་སྔ་ནས། དགེ་བའི་སེམས་ལ་བདུན་ཡིན་ཏེ། །ཞེས་བརྗོད་པར་བྱ་སྟེ། ཡང་དག་པའི་ལྟ་བས་དགེ་བ་ཉིང་མཚམས་སྦྱོར་བའི་ཚེ་དགེ་བ་དང་། ལམ་གཉིས་ཀྱིས་འདོད་པ་ལས་འདོད་ཆགས་དང་བྲལ་བའི་དགུ་པ་ལ་སྤྲུལ་སེམས་གཉིས་དང་། དང་པོར་མི་ལྕོགས་མེད་དང་ནམ་མཁའི་ཉེར་བསྡོགས་ཐོབ་པའི་ཚེ་དེ་གཉིས་ཀྱི་དགེ་བ་དང་། ངེས་པ་ལ་འཇུག་པའི་སྐད་ཅིག་དང་པོ་དང་དགྲ་བཅོམ་ཐོབ་པའི་ཚེ་སློབ་པ་དང་མི་སློབ་པ་ཐོབ་པའི་ཕྱིར་རོ་ཞེའོ། །ལྷག་མ་ནི་རྣམ་པར་བཤད་པ་འདི་ཉིད་ཀྱིས་ཁོང་དུ་ཆུད་པར་བྱའོ་ཞེས་དེ་ཁམས་གསུམ་པའི་ཉོན་མོངས་ཞེས་པ་ལ་སོགས་པའི་རྣམ་པར་ཤེས་པ་དེ་ཉིད་ཀྱིས་རྟོགས་པར་འགྱུར་བས་བདག་གིས་ཀྱང་རྣམ་པར་མ་ཕྱེའོ། །དེ་ལ་བརྟེན་ནས་སེམས་ཉི་ཤུ་པོ་ལ་རང་དང་གཞན་གཉིས་ཀས་རྙེད་པ་སྦྱར་བར་བྱའོ་ཞེས་གསུངས་ཏེ། སྤྲུལ་སེམས་ལས་གཞན་པའི་ལུང་མ་བསྟན་དྲུག་ལས་བཟོ་གནས་དང་སྤྱོད་ལམ་པ་འགའ་ཞིག་ལ་ཐོབ་པ་སྔར་སྐྱེ་ཡོད་ཀྱང་ཕལ་ཆེར་ལ་མེད་ཅིང་རང་ཉིད་མངོན་དུ་འགྱུར་དགོས་པ་དང་། འདོད་པ་དང་གཟུགས་ཀྱི་དགེ་བ་སྦྱོར་བྱུང་གཉིས་པོ་རང་གི་སྦྱོར་བ་དང་། མི་སློབ་པ་ཟད་པ་ཤེས་པས་ཐོབ་པའི་ཕྱིར་རང་ཁོ་ནས་རྙེད་པ་དགུ་དང་། སྤྲུལ་སེམས་གཉིས་གཟུགས་ཀྱི་དགེ་བ་དང་བསྒྲིབས་པ་དང་སློབ་པ་རྙེད་ལ། གོང་མ་གཉིས་ཀྱི་སྐྱེས་ཐོབ་གོང་འོག་གང་དུ་སྐྱེས་ཀྱང་ཉིང་མཚམས་སྦྱོར་བའི་བསྒྲིབས་པས་རྙེད་པའི་ཕྱིར་གཞན་ཁོ་ནས་རྙེད་པ་བཞི་དང་། འདོད་པའི་སྐྱེས་ཐོབ་ཡང་དག་པའི་ལྟ་བས་མཚམས་སྦྱོར་ན་རང་དང་ཐེ་ཚོམ་གྱིས་མཚམས་སྦྱོར་བ་དང་བར་སྲིད་དུ་སྐྱེ་བའི་ཚེ་གཞན་གྱིས་རྙེད་པ་དང་། ཉོན་མོངས་ཅན་གཉིས་པོ་སྐྱེ་བའི་ཚེ་གང་སྔོན་དུ་གྱུར་པ་ན་རང་དང་གཅིག་ཤོས་གཞན་གྱིས་རྙེད་པ་དང་། གོང་མའི་བསྒྲིབས་པ་གཉིས་རང་གིས་ཉམས་ན་རང་དང་འོག་མས་ཉམས་ན་གཞན་གྱིས་རྙེད་པ་དང་། གཟུགས་མེད་ཀྱི་སྦྱོར་བྱུང་ནམ་མཁའི་ཉེར་བསྡོགས་ལ་ཞུགས་པའི་ཚེ་རང་དང་སློབ་པས་རྙེད་པའི་ཚེ་གཞན་གྱིས་རྙེད་པ་དང་། སློབ་པ་ཡང་ཟག་མེད་སྐད་ཅིག་དང་པོའི་ཚེ་རང་དང་དགྲ་བཅོམ་པ་ལས་ཉམས་པའི་ཚེ་གཞན་གྱིས་རྙེད་པའི་ཕྱིར་གཉིས་ཀས་རྙེད་པ་བདུན་ནོ། །དབང་པོ་དབང་པོའི་ཆོས་དྲུག་དང་སྦྱར་ཞིང་། །མཚུངས་ལྡན་མཚུངས་ལྡན་མིན་པའི་འདུས་བྱས་རྣམས། །རྒྱུ་རྐྱེན་རྒྱུ་རྐྱེན་འབྲས་བུ་དང་བཅས་པ། །ལེགས་བཤད་ལེགས་བཤད་གནས་འདི་མཉན་པར་གྱིས། །ཆོས་མངོན་གསལ་བྱེད་ལེགས་བཤད་རྒྱ་མཚོ་ལས་དབང་པོ་བསྟན་པ་ཞེས་བྱ་བ་གནས་གཉིས་པའི་བཤད་པའོ།། །།གང་སྐུ་མཚན་དཔེའི་འོད་འབར་ཞིང་། །དཔེ་བྱེད་བརྒྱད་ཅུའི་སྣང་བ་ཅན། །ཕན་བདེའི་པད་ཚལ་རབ་རྒྱས་པ། །ཐུབ་དབང་ཉི་མ་དེ་ལ་འདུད། །ད་ནི་གནས་གསུམ་པ་འཆད་པ་ལ། གང་སྐྱེ་བ་སེམས་ཅན་གྱི་འཇིག་རྟེན་དང་། གང་དུ་སྐྱེ་བ་སྣོད་ཀྱི་འཇིག་རྟེན་ནོ། །དང་པོ་ལ་གསུམ། སེམས་ཅན་གྱི་དབྱེ་བ། ཆོས་ཀྱི་ཁྱད་པར། དེ་རྣམ་གཞག་གིས་རྒྱས་པར་བཤད་པའོ། །དང་པོ་ལ་གཉིས་ཀྱི་ཁམས་གསུམ་དུ་དབྱེ་བ་ནི། སྔར་ཁམས་གསུམ་དུ་ངེས་པ་ཉིད་ཀྱིས་སེམས་ལ་སོགས་པ་བསྟན་ནས་གསུམ་པོའི་ངོ་བོ་མ་བཤད་པས་ཇི་ལྟ་བུ་ཞེ་ན། དམྱལ་བ་རྣམས་འདོད་པའི་ཁམས་ཡིན་ཞེས་པ་ལ་སོགས་པ་སྟེ། བསོད་ནམས་མ་ཡིན་པའི་ལས་ཀྱིས་ཁྲིད་པས་སམ། ན་ར་ཀའི་སྒྲ་ལས་དགའ་བར་མི་བྱེད་པས་ན་དམྱལ་བ་དང་། སློབ་དཔོན་འདུས་བཟང་ནི་སྐྱབས་མི་རྟེན་ཅིང་མེད་པས་ན་དམྱལ་བ་ཞེས་སོ། །ཕྱིར་མི་ལྡོག་པར་དེར་སོང་བས་སམ། སྐོམ་པ་དང་ལྡན་པས་ན་ཡི་དྭགས་དང་། དུད་དེ་འགྲོ་བས་ན་དུད་འགྲོ་དང་། ཡིད་ཤས་ཆེ་བས་ན་མི་སྟེ་འཇིག་རྟེན་པ་དག་ཡིད་ཀྱི་བུ་ཡིན་པའི་ཕྱིར་རོ་ཞེས་ཟེར་རོ། །རྣམས་ཞེས་པ་ཐམས་ཅད་ལ་སྦྱར་རོ། །ཁྱིམ་ནམ་མཁའ་ལ་ཡོད་པས་ན་ལྷ་ཞེས་པའམ། གང་སྤེལ་གྱིས་རོལ་ཞིང་རྩེ་བས་ན་ཞེས་ཀྱང་བཤད་དོ། །དེ་ལས་ལྷ་དྲུག་དག་སྣོད་དང་བཅས་པ་ནི་འདོད་པའི་ཁམས་ཡིན་ནོ། །རྒྱས་པར་དབྱེ་ན་ཚ་བའི་དམྱལ་བ་བརྒྱད་དང་ཡི་དྭགས་དུད་འགྲོ་སྟེ་ངན་སོང་གནས་བཅུ་དང་། ལྷ་དྲུག་དང་མི་ལ་གླིང་བཞིར་དབྱེ་བ་ལས་མཐོ་རིས་གནས་བཅུ་སྟེ་དེ་ཉི་ཤུའོ། །གྲང་དམྱལ་བརྒྱད་ནི་གཙོ་བོ་མ་ཡིན་ཞིང་། ཉི་ཚེ་བ་རྣམས་ཡུལ་དང་གྲངས་དང་ཚད་མ་ངེས་པས་ལོགས་སུ་མ་བརྗོད་དོ་ཞེས་གང་སྤེལ་འཆད་དོ། །གང་གི་རིགས་པ་འདིས་གླིང་ཕྲན་རྣམས་གླིང་གཙོ་བོ་ལས་ལོགས་སུ་ནི་སྨྲོས་པའི་རྒྱུད་ཡང་བལྟ་བར་བྱའོ། །སུ་ལས་ནི་དམྱལ་ཁམས་བཅུ་དྲུག་དང་དུད་འགྲོ་གནས་མ་ངེས་པས་མ་བགྲངས་པར་ཡི་དྭགས་ལྷ་མ་ཡིན་དང་མི་གླིང་བཅུ་གཉིས་དང་ལྷ་དྲུག་སྟེ་སུམ་ཅུ་རྩ་དྲུག་ཏུ་བཤད་དོ། །དེ་རྣམས་མཚན་གཞི། མཚན་ཉིད་ནི་མི་དགེ་བ་ཡིན་པའི་འདོད་ཆགས་རྒྱས་སུ་རུང་བའོ། །འོ་ན་སྤྲུལ་སེམས་འདོད་ཆགས་དང་བྲལ་བ་ལ་ཡོད་པས་ཇི་ལྟར་དེ་རྒྱས་པར་འགྱུར་ཞེ་ན། གཞན་ལ་དེ་ཡོད་པར་ཐོས་ནས་དེ་ལ་འདོད་ཆགས་སྐྱེ་ཞིང་བདག་ཉིད་ཀྱང་དེ་ལས་ཉམས་པ་ན་དེ་རྗེས་སུ་དྲན་ནས་འདོད་ཆགས་སྐྱེ་བའམ། ཡང་ན་སྤྲུལ་པ་ཡིད་འཕྲོག་པ་མཐོང་ནས་འདི་འདྲ་བའི་སྤྲུལ་སེམས་ནི་བཟང་ངོ་སྙམ་དུ་འདོད་ཆགས་སྐྱེ་བའི་ཕྱིར་རོ། །ཡང་ན་དངོས་སུ་མི་རྒྱས་ཀྱང་རུང་བ་ཉིད་ཡིན་ཏེ། འདོད་པར་ངེས་པའི་དྲི་རོ་གཉིས་དེས་སྤྲུལ་པའི་འདོད་ཁམས་པ་ཡིན་པའི་ཕྱིར་རོ། །སྒྲ་དོན་ནི་འདོད་པ་དང་ལྡན་པས་འདོད་ཁམས་ཞེས་བར་གྱི་ཚིག་མི་མངོན་པར་བྱས་པ་སྟེ། རྡོ་རྗེའི་སོར་གདུབ་དང་ན་ལེ་ཤམ་གྱི་བཏུང་བ་བཞིན་ནོ། །འོ་ན་འདོད་པའི་དོན་ཅི་ཞེ་ན། ཁམས་ཀྱིས་ས་དང་འཁྲིག་པ་ལ་སོགས་པ་དོན་དུ་གཉེར་བའི་འདོད་ཆགས་ཡིན་ཏེ། གནས་བརྟན་ཤཱ་རིའི་བུས། འཇིག་རྟེན་སྣ་ཚོགས་གང་དེ་འདོད་པ་མིན། །སྐྱེས་བུའི་ཀུན་རྟོག་འདོད་ཆགས་འདོད་པ་ཡིན། །འཇིག་རྟེན་དག་ན་སྣ་ཚོགས་དེ་བཞིན་གནས། །འོན་ཀྱང་བརྟན་རྣམས་འདི་ལ་འདུན་པ་འདུལ། །ཞེས་གསུངས་པའི་ཕྱིར་རོ། །དེ་ལ་ཀུན་ཏུ་རྒྱུ་འཚོ་བྱེད་ཀྱིས། འཇིག་རྟེན་སྣ་ཚོགས་གང་དེ་འདོད་མིན་གྱི། །ཀུན་རྟོག་འདོད་ཆགས་འདིར་འདོད་ཡིན་སྨྲ་ན། །དེ་ནི་མི་དགེའི་རྟོག་པ་ཀུན་རྟོག་ཚེ། །དགེ་སློང་ཡང་ནི་འདོད་སྤྱོད་ཅན་དུ་འགྱུར། །ཞེས་དང་། འདོད་ན་དགེ་སློང་མ་ཡིན་པར་འགྱུར་རོ་ཞེས་པ་ལ་གནས་བརྟན་གྱིས། གལ་ཏེ་འཇིག་རྟེན་སྣ་ཚོགས་གང་དེ་འདོད། །ཅི་སྟེ་ཁྱོད་ཀྱི་ཀུན་རྟོག་འདོད་ཆགས་ནི། །འདོད་པ་མིན་ན་གཟུགས་རྣམས་མཐོང་ནས་ནི། །ཁྱོད་ཀྱི་སྟོན་པའང་འདོད་སྤྱོད་ཅན་དུ་འོང་། །ཞེས་དང་། འདོད་ན། འདོད་ཆགས་དང་བྲལ་བར་ཁས་བླངས་བ་དང་འགལ་བར་འགྱུར་རོ། །ཁོ་བོ་ཅག་ལ་འདོད་པ་སྤྱོད་པ་གསུམ་ལས་ཡིད་ཀྱིས་སྤྱོད་ཀྱང་དེ་མ་ཡིན་པར་མི་འགྱུར་ལ། ལུས་ངག་གིས་འདོད་པ་ལ་སྤྱད་ནས་བསླབ་པའི་མཚམས་ལས་འདས་ན་དེ་མ་ཡིན་བར་འགྱུར་བ་ལས་དེ་ལྟ་མ་ཡིན་པའི་ཕྱིར་རོ་ཞེས་བཞེད་དོ། །འདོད་པའི་ཁམས་འདིའི་གོང་མའི་གནས་དག་བཅུ་བདུན་གཟུགས་ཁམས་ཡིན་ནོ། །ཇི་ལྟར་ཞེ་ན། གཟུགས་ཁམས་དེར་སྐྱེ་བའི་རྒྱུ་སོ་སོའི་བསམ་གཏན་བཞི་ལས། དང་པོ་གསུམ་ལ་སྙོམས་འཇུག་གི་བསམ་གཏན་ཆུང་འབྲིང་ཆེན་པོའི་བྱེ་བྲག་གིས་སྐྱེ་བའི་བསམ་གཏན་གྱིས་ནི་ཚངས་རིས་ལ་སོགས་པ་གསུམ་གསུམ་པ་ཡིན་ལ། བཞི་པ་ལ་ནི་སོ་སྐྱེས་དེ་ལྟར་བསྒོམས་པས་སྤྲིན་མེད་སོགས་གསུམ་དང་འཕགས་པས་ཆེན་པོ་དེ་ཉིད་ཟག་མེད་དང་སྤེལ་ནས་ཆུང་ངུ་གསུམ་སྤེལ་ལ་སོགས་པའི་དབང་གིས་གནས་གཙང་མ་ལྔ་འགྲུབ་པས་ས་བརྒྱད་པ་ཡིན་ནོ། །དེ་ཡང་ཉི་འོག་པ་ནི་ཚངས་ཆེན་རྣམས་མདུན་ན་འདོན་པ་དག་ལས་ཚེ་དང་ལུས་ཀྱི་ཚད་དང་རྟོག་པ་དང་ཚོར་བ་ལ་སོགས་པ་ཐ་དད་པས་ས་གཞན་ཡིན་པའི་ཕྱིར་གནས་རིས་བཅུ་བདུན་ཡིན་ནོ་ཞེས་ཟེར་ལ། ཁ་ཆེ་བ་ནི་མདུན་ན་འདོན་ལས་བང་རིམ་ལྟར་ཅུང་ཟད་འཕགས་པས་ན་གནས་ཀྱིས་གཞན་མེད་པའི་ཕྱིར་བཅུ་དྲུག་གོ་ཞེས་ཟེར་རོ། །སྐུ་མཆེད་ནི་འོག་མིན་སྟུག་པོ་བཀོད་པ་དང་བཅོ་བརྒྱད་དུ་བཞེད་དོ། །མདོ་ལས་ཉི་ཤུ་རྩ་གཅིག་འབྱུང་བ་ནི་སྡེ་ཚན་གྱི་དང་པོ་སྤྱི་མིང་ཡིན་ཞེས་མཆིམས་ཆེན་པོ་གསུང་ངོ་། །དེ་ལྟར་བཅུ་བདུན་པོ་ཟག་བཅས་རྣམས་མཚན་གཞི། མཚན་ཉིད་འདོད་པའི་ཁམས་ལས་འདས་ཤིང་རང་སའི་ཉོན་མོངས་རྒྱས་སུ་རུང་བ་གང་ཞིག་གཟུགས་མཆོག་དང་ལྡན་པའོ། །སྒྲ་དོན་ནི་གཟུགས་ཀྱིས་རབ་ཏུ་ཕྱེ་བའི་ཁམས་ཡིན་པས་ན་གཟུགས་ཁམས་སོ། །གཟུགས་མེད་ཁམས་ན་གནས་གཞན་ལ་ལོགས་པ་མེད་དོ། །དེའི་ཏིང་ངེ་འཛིན་ཐོབ་ལམ་ཉམས་པ་གང་དུ་ཤི་བའི་ས་དེར་མིང་གཞིའི་ཕུང་པོ་འགྲུབ་ཅིང་གནས་པའི་ཕྱིར་རོ། །འོན་ཀྱང་རྒྱུ་སྙོམས་འཇུག་བཟང་ངན་ལས་བྱུང་བའི་སྐྱེ་བ་ལས་བཞིར་དབྱེའོ། །འོ་ན་ཁམས་འོག་མ་གཉིས་སུ་སེམས་ཀྱི་རྒྱུད་གཟུགས་ལ་བརྟེན་ནས་འཇུག་ན་དེར་ཅི་ལ་བརྟེན་ནས་འཇུག་ཅེ་ན། དེར་ནི་རིས་མཐུན་བསྐལ་མཉམ་དང་སྲོག་ལ་སེམས་ཀྱི་རྒྱུད་ནི་བརྟེན་ནས་འཇུག་པ་ཡིན་ལ། ཡང་གི་སྒྲས་གཞན་ལའང་བརྟེན་ཏེ། རྒྱལ་སྲས་ཀྱིས། ཡང་ཞེས་བྱ་བའི་སྒྲས་ནི་སོ་སོའི་སྐྱེ་བོ་ཉིད་དང་མི་ལྡན་པ་དང་ཐོབ་པ་དང་སྐྱེ་བ་ལ་སོགས་པ་བསྡུའོ་ཞེས་སོ། །འོ་ན་ཁམས་འོག་མ་གཉིས་ཀྱིའང་གཟུགས་ལ་མི་ལྟོས་པར་དེ་ལ་བརྟེན་ནས་ཅིའི་ཕྱིར་མི་འཇུག་ཅེ་ན། དེ་ནི་གཟུགས་ཀྱི་འདུ་ཤེས་དང་མ་བྲལ་བས་སྟོབས་ཆུང་བའི་ཕྱིར་རྟེན་གཟུགས་མེད་པར་མི་འཇུག་གོ །འདི་ནི་གཟུགས་ཀྱི་འདུས་ཤེས་དང་བྲལ་བའི་སྙོམས་འཇུག་ཁྱད་པར་ཅན་ལས་སྐྱེས་པས་སྟོབས་དང་ལྡན་པའི་ཕྱིར་གཟུགས་ལ་མི་ལྟོས་སོ། །གལ་ཏེ་སྟོབས་དང་ལྡན་པའི་ཕྱིར་རྟེན་དེ་དག་མི་དགོས་པ་དང་། དེ་གཉིས་ཁམས་འོག་མ་གཉིས་སུ་གཟུགས་ལ་བརྟེན་པ་ལྟར་གང་ལ་བརྟེན་བརྗོད་དགོས་སོ་ཞེ་ན། ཁྱབ་པ་མེད་ཅིང་ཕན་ཚུན་བརྟེན་པས་སྐྱོན་མེད་དོ། །མདོ་སྡེ་པ་ནི་རྒྱུ་མཚན་དེ་ཉིད་ཀྱི་ཕྱིར་རམ། སེམས་དང་སེམས་བྱུང་ཕན་ཚུན་བརྟེན་ནས་འཇུག་པའི་ཕྱིར་རྟེན་གཞན་མེད་དོ་ཞེས་ཟེར་རོ། །དེ་རྣམས་མཚན་གཞི། མཚན་ཉིད་གཟུགས་ཁམས་ལས་གོང་མར་གྱུར་པ་གང་ཞིག་རང་སའི་ཉོན་མོངས་རྒྱས་སུ་རུང་བའོ། །སྒྲ་དོན་ནི་གཟུགས་མེད་པའི་དོན་གྱིས་སོ། །དེ་ལྟ་བུའི་ཁམས་གསུམ་གཅིག་གམ་དུ་མ་ཞེ་ན། མཐའ་མེད་དེ་ནམ་མཁའ་ཇི་ཙམ་པ་དེ་ཙམ་མོ། །དེ་ནི་འདི་ལྟར་མདོ་ལས། དཔེར་ན་ཆར་གྱི་རྒྱུན་གཉའ་ཤིང་ཙམ་འབབ་པ་ན་བར་སྣང་ལ་མཚམས་སམ་བར་མེད་པ་དེ་བཞིན་དུ། ཤར་ཕྱོགས་སུ་འཇིག་རྟེན་གྱི་ཁམས་ཆགས་པ་དང་འཇིག་པ་རྣམས་ཀྱི་མཚམས་སམ་བར་མེད་དོ། །ཤར་ཕྱོགས་སུ་ཇི་ལྟ་བར་ལྷོ་དང་ནུབ་དང་བྱང་དུའང་དེ་དང་འདྲའོ་ཞེས་གསུངས་ཀྱི་སྟེང་དང་འོག་ཅེས་ནི་མ་གསུངས་པས་ཡན་མན་ཐུག་བཅས་སོ་ཞེས་ཟེར་རོ། །གཞན་དག་ནི་མདོ་གཞན་ལས་འབྱུང་བས་གོང་འོག་ཏུའང་མཐའ་མེད་དོ་ཞེས་སོ། །འདོད་ཁམས་གཅིག་ལས་འདོད་ཆགས་དང་བྲལ་བ་ན་ཐམས་ཅད་ལ་སྟེ་གོང་མ་གཉིས་ལའང་དེ་བཞིན་ནོ། །འགྲོ་བ་ལྔར་དབྱེ་བ་ནི་ཁམས་གསུམ་པོ་དེར་ནི་དམྱལ་བ་དང་སོགས་ཀྱིས་དུད་འགྲོ་དང་ཡི་དྭགས་དང་མི་དང་ལྷ་སྟེ་འགྲོ་བ་ལྔ་རང་གི་མིང་གིས་སྨྲོས་ནས་བསྟན་ཏོ། །ངོ་བོ་གང་ཡིན་ཞེ་ན། ཁམས་གསུམ་པོ་དེ་དག་ཏུ་གཏོགས་པའི་ཆོས་འགའ་ཞིག་ཡིན་གྱི་ཐམས་ཅད་ནི་མ་ཡིན་ཏེ་ཉོན་མོངས་ཅན་དང་དགེ་བ་དང་སྣོད་དང་སྲིད་པ་བར་མ་རྣམས་ཁམས་སུ་གཏོགས་ཀྱང་འགྲོ་བ་མ་ཡིན་པའི་ཕྱིར་རོ། །དེས་ན་ཆོས་ཉོན་མོངས་ཅན་མིན་པ་དང་ལུང་བསྟན་པ་དགེ་བ་མིན་པ་སྟེ་མ་བསྒྲིབས་ལུང་མ་བསྟན་པ་ཡིན་པ་དང་། སེམས་ཅན་གྱི་རྒྱུད་ཀྱིས་བསྡུས་པ་ཞེས་བྱ་བ་ཡིན་གྱི་བར་སྲིད་མིན་ནོ། །གང་སྤེལ་གྱིས། དེ་དག་ནི་གོང་གི་དེ་གསུམ་བསལ་བའི་ཕྱིར་སྨྲོས་སོ་ཞེས་བཤད་དོ། །དེ་ལྟ་མ་ཡིན་ན་འགྲོ་བ་འཆོལ་བར་འགྱུར་རོ་ཞེས་འགྲེལ་པར་འབྱུང་སྟེ། དགེ་བ་ལ་སོགས་པ་ཡིན་པའི་ཕྱིར་འགྲོ་བ་འདྲེས་པར་འགྱུར་རོ་ཞེས་པའི་དོན་ཏོ། །འོ་ན་སེམས་ཅན་ཡིན་ན་བར་སྲིད་འགྲོ་བ་མ་ཡིན་བག་ལས་ཞེ་ན། གདགས་པ་ལས། སྐྱེ་གནས་བཞིས་འགྲོ་བ་ལྔ་བསྡུས་ཀྱི་འགྲོ་བ་ལྔས་ནི་སྐྱེ་གནས་བཞི་མ་བསྡུས་ཏེ། །གང་མ་བསྡུས་ཞེ་ན། སྲིད་པ་བར་མའོ་ཞེས་དང་། ཆོས་ཀྱི་ཕུང་པོ་ལས། མིག་གི་ཁམས་གང་ཞེ་ན། འབྱུང་བ་ཆེན་པོ་བཞི་དག་རྒྱུར་བྱས་པའི་གཟུགས་དང་པོ་གང་ཡིན་པ་དམྱལ་བའམ་ཞེས་པ་ནས་འགྲོ་ལྔ་དང་བསྒོམས་པ་ལས་བྱུང་བའམ་སྲིད་པ་བར་མའི་མིག་དང་། མིག་གི་དབང་པོ་དང་། མིག་གི་སྐྱེ་མཆེད་དང་། མིག་གི་ཁམས་སོ་ཞེས་དང་། སྲིད་པ་བདུན་བཏོན་པ་ལས། དམྱལ་བའི་སྲིད་པ་ཞེས་པ་ནས་ལས་ཀྱི་སྲིད་པ་དང་། སྲིད་པ་བར་མའོ་ཞེས་གསུངས་པའི་ཕྱིར་རོ། །རྣམ་པ་གཅིག་ཏུ་ན་འདིས་འགྲོ་བ་མ་བསྒྲིབས་ལུང་མ་བསྟན་དུའང་གྲུབ་བོ་ཞེས་བྱེ་བྲག་ཏུ་སྨྲ་བ་ཟེར་རོ། །ཁ་ཆེ་བ་ནི་གནས་བརྟན་ཤཱ་རིའི་བུས། ཚེ་དང་ལྡན་པ་ལུས་དང་ངག་དང་ཡིད་ཀྱི་དཀྱིལ་འཁོར་དང་། ལུས་དང་ངག་དང་ཡིད་ཀྱི་སྐྱོན་དང་སྙིགས་མ་དེ་དག་གི་རྣམ་པར་སྨིན་པ་གཟུགས་དང་ཚོར་བ་དང་འདུ་ཤེས་དང་འདུ་བྱེད་དང་རྣམ་པར་ཤེས་པ་ནི་དམྱལ་བ་དག་ཏུ་སྨིན་པར་འགྱུར་ཏེ། རྣམ་པར་སྨིན་པ་གྲུབ་ནས་དམྱལ་བ་ཞེས་བྱ་བའི་གྲངས་སུ་འགྲོའོ། །ཚེ་དང་ལྡན་པ་དེ་ལ་ཆོས་དེ་དག་མ་གཏགས་པའི་དམྱལ་བ་མི་དམིགས་སོ་ཞེས་པས་མ་བསྒྲིབས་ལ་ལུང་མ་བསྟན་ཁོ་ན་ཡིན་ལ་དེ་ཡང་རྣམ་སྨིན་ཡིན་ནོ་ཞེས་ཟེར་ཏེ། སློབ་དཔོན་འདུས་བཟང་ཡང་དེ་ལྟར་བཞེད་དོ། །གཞན་དག་ནི་རྒྱས་བྱུང་ཡང་ཡོད་དོ་ཞེས་ཟེར་རོ། །འོ་ན་རབ་ཏུ་བྱེད་པ་ལས། འགྲོ་བ་དག་ལ་ཕྲ་རྒྱས་ཐམས་ཅད་རྒྱས་པར་འགྱུར་རོ་ཞེས་པ་དང་འགལ་ལོ་ཞེ་ན། མི་འགལ་ཏེ། འགྲོ་བར་ཉིང་མཚམས་སྦྱོར་བའི་རྒྱུ་སེམས་སྤང་བྱ་རིས་ལྔ་ཡོད་པས་འཇུག་པ་དང་བཅས་པའི་འགྲོ་བ་སྨྲོས་པའི་ཕྱིར་རོ། །དཔེར་ན་གྲོང་སྨྲོས་པའི་དེའི་ཉེ་འཁོར་སྨྲོས་པ་བཞིན་ནོ། །གཞན་དག་ནི་ལས་ཀྱི་སྲིད་པ་འགྲོ་བ་དག་ལས་ལོགས་ཤིག་སྨྲོས་ཀྱང་དེ་ལྟར་ཡིན་པར་མ་ངེས་ཏེ་ལྟ་བའི་སྙིགས་མ་བཞིན་ནོ་ཞེའོ། །གལ་ཏེ་འགྲོ་བ་ལྔ་ཡིན་ན་ལྷ་མ་ཡིན་ལ་སོགས་པ་གང་དུ་བསྡུ་ཞེ་ན། སློབ་དཔོན་ཐོགས་མེད་ནི་ལྷ་དང་ལུས་ལོངས་སྤྱོད་འགྲན་བཟོད་པ་དང་གཉེན་ཟླ་ཡིན་པས་ལྷའི་ནང་དུ་འདུས་པར་བཞེད་དེ། ས་ལས། ལྷ་མ་ཡིན་རྣམས་ཀྱང་ལྷའི་འགྲོ་བར་བསྡུས་པ་ཁོ་ནར་བལྟ་བར་བྱའོ་ཞེས་སོ། །འོན་ཀྱང་ལྷའི་ཆོས་ལས་ཉམས་པའི་དམན་པ་ལ་དགག་པའི་སྒྲ་སྦྱར་བར་བཤད་དོ། །དྲན་པ་ཉེར་བཞག་ལས་ཡི་དྭགས་དང་དུད་འགྲོར་གཏོགས་པ་དང་། མདོ་གཞན་ལས་འགྲོ་བ་དྲུག་པར་བཤད་པའང་ཡོད་དོ། །གནོད་སྦྱིན་ནི་ཁ་ཅིག་ལྷ་དང་ཁ་ཅིག་ཡི་དྭགས་སོ། །དྲི་ཟ་ནི་ལྷའི་གླུ་མཁན་དང་། ནམ་མཁའ་ལྡིང་དང་། ལྟོ་འཕྱེ་ནི་ཁྱུང་དང་སྦྲུལ་ཡིན་ལ། མིའམ་ཅི་ནི་མིའི་ལུས་ལ་རྟའི་གདོང་པ་ཅན་ལ་སོགས་པ་སྟེ་དེ་རྣམས་དང་ཀླུ་དུད་འགྲོའོ། །ཤ་ཟ་དང་སྨྱོ་བྱེད་དང་རྗེད་བྱེད་དང་མ་མོ་ལ་སོགས་པ་ཡི་དྭགས་དང་། སྲིན་པོ་ནི་མི་མ་ཡིན་གྱི་བྱེ་བྲག་གོ །མདོ་ལས་གསུངས་པའི་ཆོས་ཀྱི་ཁྱད་པར་ནི་ཆོས་མངོན་པ་མདོ་འཆད་པས་རྣམ་ཤེས་གནས་པ་བདུན་དང་། སེམས་ཅན་གྱི་གནས་དགུ་དང་རྣམ་ཤེས་གནས་པ་བདུན་ཞེས་གསུངས་པ་རྣམས་གང་དག་ཡིན་ཞེ་ན། དེ་ལ་བཞི་ལས། དང་པོ་ནི་མདོ་ལས། སེམས་ཅན་གཟུགས་ཅན་ལུས་ཐ་དད་ཅིང་འདུ་ཤེས་ཐ་དད་པ་དག་ཀྱང་ཡོད་དེ། འདི་ལྟ་སྟེ། མི་རྣམས་དང་ལྷ་ཁ་ཅིག་གོ་ཞེས་པ་ནི། ལུས་དང་འདུ་ཤེས་ཐ་དད་པའི་མི་རྣམས་དང་འདོད་ལྷ་དྲུག་དང་། བསམ་གཏན་དང་པོར་དུས་ཕྱིས་བྱུང་བ་རྣམས་ཏེ། ལུས་ཀྱི་ཁ་དོག་དང་དབྱིབས་དང་རྟགས་གོས་དང་རྒྱན་ལ་སོགས་པ་ཐ་དད་ཅིང་། འདུ་ཤེས་ཀྱང་བདེ་སྡུག་བཏང་སྙོམས་རྣམས་ཐ་དད་པའི་ཕྱིར་རོ། །སེམས་ཅན་གཟུགས་ཅན་ལུས་ཐ་དད་ཅིང་འདུ་ཤེས་གཅིག་པ་དག་ཀྱང་ཡོད་དེ། འདི་ལྟ་སྟེ། ཚངས་རིས་ཀྱི་ལྷ་གང་དག་དང་པོར་བྱུང་བ་དེ་དག་གོ་ཞེས་པ་ནི། ལུས་ཐ་དད་ཅིང་འདུ་ཤེས་གཅིག་པ་སྟེ་ཚངས་རིས་པའི་ལྷ་གང་དག་དང་པོར་བྱུང་བ་ཚངས་ཆེན་གཙོ་བོ་གཅིག་པ་དང་དེ་སྐྱེས་ནས་རིང་དུ་མ་ལོན་པ་ན་བྱུང་བའི་བསམ་གཏན་དང་པོའི་ལྷ་རྣམས་ཡིན་པས་ཁ་དོག་ལ་སོགས་པ་ཐ་དད་ཅིང་། འདུ་ཤེས་ནི་བདག་ཅག་ཚངས་པ་ཆེན་པོས་ཕྱུང་ངོ་སྙམ་དུ་འདུ་ཤེས་ཤིང་། དེ་ཡང་འདི་དག་ནི་བདག་གིས་ཕྱུང་ངོ་སྙམ་དུ་འདུ་ཤེས་པར་གཅིག་པའི་ཕྱིར་རོ། །འོ་ན་མདོ་ལས། དེ་དག་འདི་སྙམ་དུ་བདག་ཅིག་གིས་སེམས་ཅན་འདི་ཚེ་རིང་ཞིང་དུས་རིང་པོར་གནས་པར་མཐོང་ལ། སེམས་ཅན་འདི་ཡང་སེམས་ལ་འདི་སྙམ་དུ་ཀྱེ་མ་སེམས་ཅན་གཞན་དག་ཀྱང་འདིར་བདག་དང་སྐལ་བ་མཉམ་པར་གྱུར་ཅིག་སྙམ་དུ་སྨོན་ལ། བདག་ཅག་ཀྱང་འདིར་སྐྱེས་ཞེས་བྱ་བར་ཤེས་སོ་ཞེས་གང་གསུངས་པ། དེ་དག་གིས་དེ་ལྟར་མཐོང་ཞེ་ན། ཁ་ཅིག་ན་རེ་འོད་གསལ་གྱི་ཚེ་མཐོང་ལ། དེའི་ཚེ་སྔོན་གྱི་གནས་དེ་ཉིད་རྗེས་སུ་དྲན་པས་ཤེས་སོ་ཞེས་ཟེར་རོ། །དེ་ནི་མ་ཡིན་ཏེ། དེར་སྐྱེས་པས་བསམ་གཏན་གཉིས་པའི་སེམས་མ་ཐོབ་ན་སྔོན་གྱི་གནས་དེ་རྗེས་སུ་དྲན་པར་མི་རིགས་ལ། ཐོབ་ན་ཚངས་ཆེན་ལ་དམིགས་པའི་ཚུལ་ཁྲིམས་དང་བརྟུལ་ཞུགས་མཆོག་འཛིན་བསམ་གཏན་དང་པོས་བསྡུས་པ་ཇི་ལྟར་སྐྱེ། གཉིས་པས་བསྡུས་པ་ཡང་མ་ཡིན་ཏེ། གོང་སའི་ཉོན་མོངས་པ་འོག་སར་དམིགས་པ་འགའ་ཡང་མེད་པའི་ཕྱིར་རོ། །གཞན་དག་ནི་དང་པོའི་བར་སྲིད་ཀྱི་ཚེའོ་ཞེ་ན། དེ་ཡང་མ་ཡིན་ཏེ། དེ་གྲུབ་མ་ཐག་སྐྱེ་སྲིད་དུ་ཉིང་མཚམས་སྦྱོར་བ་ལ་གེགས་བྱེད་མེད་པས་དེ་འགྲུབ་པའི་ཕྱིར་ཚེ་རིང་ཞིང་དུས་རིང་པོར་གནས་པའི་ལོངས་མེད་པའི་ཕྱིར་རོ། །དེས་ན་དེའི་འཁོར་དུ་དང་པོར་བྱུང་བ་དེ་དག་གིས་དེ་ལྟར་མཐོང་ཞིང་ཤེས་ཏེ་དེ་དག་མ་མཚུངས་པའི་ཕྱིར་རོ། །རྒྱལ་སྲས་ཀྱིས། ཡང་ན་དེ་ལས་ཐོབ་པའི་ཕྱིར་རོ་ཞེས་བཤད་དོ། །སེམས་ཅན་གཟུགས་ཅན་ལུས་གཅིག་ཅིང་འདུ་ཤེས་ཐ་དད་པ་དག་ཀྱང་ཡོད་དེ། འདི་ལྟ་སྟེ། འོད་གསལ་གྱི་ལྷ་རྣམས་སོ། །འདི་ནི་རྣམ་ཤེས་གནས་པ་གསུམ་པའོ་ཞེས་ཏེ་མཐའ་སྨྲོས་པས་བསམ་གཏན་གཉིས་པ་མཐའ་དག་གོ །དེ་ནི་བཟློག་པ་སྟེ་ལུས་གཅིག་ཅིང་འདུ་ཤེས་ཐ་དད་དེ། ལུས་ཁ་དོག་དབྱིབས་རྟགས་རྣམས་མཚུངས་ཤིང་། འདུ་ཤེས་ནི་དངོས་གཞིའི་ཡིད་བདེས་སྐྱོ་ན་ཉེར་བསྡོགས་ཀྱི་བཏང་སྙོམས་དང་། དེས་སྐྱོ་ན་དངོས་གཞིའི་ཡིད་བདེའི་འདུ་ཤེས་སུ་ཐ་དད་པའི་ཕྱིར་རོ། །དཔེར་ན་དབང་ཕྱུག་དག་འདོད་པ་དང་ཆོས་ཀྱི་དགའ་བས་སྐྱོ་བ་ན་རེས་འཇོག་བྱེད་པ་བཞིན་ནོ། །མདོ་སྡེ་པ་ནི་དེ་ལྟར་མ་ཡིན་གྱི་གང་དག་སྐྱེས་ནས་རིང་དུ་མ་ལོན་པ་འཇིག་རྟེན་འཇིག་ཆགས་ལ་མི་མཁས་པ་དག་ཚངས་པའི་གཞལ་མེད་ཁང་བསྲེགས་པ་ན་དེར་འོང་བར་དོགས་ནས་སྐྲག་ཅིང་སྐྱོ་བར་འགྱུར་ལ། རིང་དུ་ལོན་པ་མཁས་པ་དག་ནི་གྲོགས་པོ་དག་མ་འཇིགས་ཤིག སྔོན་ཡང་ཚངས་པའི་གཞལ་མེད་ཁང་སྟོང་པ་བསྲེགས་ནས་མེད་པར་གྱུར་ཏོ་ཞེས་དབུགས་འབྱིན་ཅིང་མི་སྐྲག་པར་འདུ་ཤེས་ཐ་དད་པས་འདུ་ཤེས་ཐ་དད་དོ་ཞེའོ། །གོང་མ་ལས་ཀྱང་བཤད་དོ། །སེམས་ཅན་གཟུགས་ཅན་ལུས་གཅིག་ཅིང་འདུ་ཤེས་གཅིག་པ་དག་ཀྱང་ཡོད་དེ། འདི་ལྟ་སྟེ། དགེ་རྒྱས་ཀྱི་ལྷ་རྣམས་སོ། །འདི་ནི་རྣམ་ཤེས་གནས་པ་བཞི་པའོ་ཞེས་པ་ནི་ལུས་དང་འདུ་ཤེས་གཅིག་པ་སྟེ་མཐའ་སྨྲོས་པ་དང་ལུས་གཅིག་པ་སྔ་མ་བཞིན་ནོ། །འདུ་ཤེས་ནི་དང་པོར་ཉོན་མོངས་ཅན་གྱི་འདུ་ཤེས་སུ་གཅིག་ཅིང་། གཉིས་པར་དགེ་བའི་འདུ་ཤེས་སུ་ཐ་དད་ལ། འདིར་རྣམ་སྨིན་ལས་སྐྱེས་པའི་བདེ་བ་དང་མཚུངས་ལྡན་དུ་འདུ་ཤེས་གཅིག་པའི་ཕྱིར་རོ། །གཞན་དུ་ན་བཏང་སྙོམས་ཀྱི་འདུ་ཤེས་ཀྱང་འབྱུང་བས་དེར་ཡང་འདུ་ཤེས་ཐ་དད་པར་འགྱུར་རོ་ཞེས་གང་སྤེལ་འཆད་དོ། །སེམས་ཅན་གཟུགས་ཅན་མ་ཡིན་པ་གང་དག་རྣམ་པ་ཐམས་ཅད་དུ་གཟུགས་ཀྱི་འདུ་ཤེས་ལས་ཡང་དག་པར་འདས་ཏེ་ནམ་མཁའ་མཐའ་ཡས་སོ་སྙམ་ནས་ནམ་མཁའ་མཐའ་ཡས་སྐྱེ་མཆེད་རྫོགས་པར་བྱས་ཏེ་གནས་པ་ཡང་ཡོད་དེ། འདི་ལྟ་སྟེ། ནམ་མཁའ་མཐའ་ཡས་སྐྱེ་མཆེད་དུ་ཉེ་བར་འགྲོ་བའི་ལྷ་དག་གོ །འདི་ནི་རྣམ་ཤེས་གནས་པ་ལྔ་པའོ། །ཞེས་པ་གསུམ་ནི་གཟུགས་ཅན་མ་ཡིན་པས་དང་པོ་གསུམ་པོ་དག་སྟེ་དེ་ལྟར་བདུན་ནོ། །ལྷག་མ་ངན་འགྲོ་དང་བསམ་གཏན་བཞི་པ་དང་སྲིད་རྩེ་པ་རྣམས་ནི་རྣམ་ཤེས་གནས་པ་མ་ཡིན་ཏེ། རྣམ་ཤེས་དེ་འཇོམས་པར་བྱེད་པ་དང་ལྡན་ཏེ་ཡོད་པའི་ཕྱིར་རོ། །གང་གིས་ཞེ་ན། རིམ་པ་བཞིན་སྡུག་བསྔལ་མི་བཟད་པ་དང་། འདུ་ཤེས་མེད་པ་བ་རྒྱུ་འབྲས་དང་། འགོག་པའི་སྙོམས་འཇུག་གིས་སོ། །ཡང་ན་གཞན་ན་གནས་པ་དེར་འགྲོ་བར་འདོད་ལ་དེ་ན་གནས་པ་གཞན་དུ་བསྐྱོད་པར་མི་འདོད་པ་དེ་རྣམ་ཤེས་གནས་པར་གཞག་ན། ངན་སོང་ལ་གཉིས་ཀ་མེད་ཅིང་བཞི་པ་ན་སོ་སྐྱེ་རྣམས་འདུ་ཤེས་མེད་པ་བ་དང་། འཕགས་པ་རྣམས་གོང་མ་དང་ལྷག་མེད་དུའང་འཇུག་པར་འདོད་པའི་ཕྱིར་རོ། །སྲིད་རྩེ་རྒྱུ་བ་མི་གསལ་བས་རྣམ་ཤེས་གནས་པ་མ་ཡིན་ནོ་ཞེའོ། །གཉིས་པ་ནི་མདོ་ལས། སེམས་ཅན་གཟུགས་ཅན་ལུས་ཐ་དད་ཅིང་འདུ་ཤེས་ཐ་དད་པ་དག་ཀྱང་ཡོད་དེ། འདི་ལྟ་སྟེ། མི་རྣམས་དང་ལྷ་ཁ་ཅིག་ལྟ་བུའོ། །འདི་ནི་སེམས་ཅན་གྱི་གནས་དང་པོ་ཡིན་ནོ་ཞེས་སོགས་དང་། སེམས་ཅན་གཟུགས་ཅན་དག་ལ་འདུ་ཤེས་མེད་པ་འདི་ལྟ་སྟེ། སེམས་ཅན་འདུ་ཤེས་མེད་པའི་ལྷ་རྣམས་ཏེ་འདི་ནི་སེམས་ཅན་གྱི་གནས་ལྔ་པ་ཡིན་ནོ། །སེམས་ཅན་གཟུགས་ཅན་མ་ཡིན་པ་དག་ལ་རྣམ་པ་ཐམས་ཅད་དུ་ཅི་ཡང་མེད་པའི་སྐྱེ་མཆེད་ལས་ཡང་དག་པར་འདས་ནས། འདུ་ཤེས་མེད་འདུ་ཤེས་མེད་མིན་སྐྱེ་མཆེད་རྫོགས་པར་བྱས་ཏེ་གནས་པ་ཡོད་དེ་འདི་ལྟ་སྟེ། འདུ་ཤེས་མེད་འདུ་ཤེས་མེད་མིན་སྐྱེ་མཆེད་དུ་ཉེ་བར་འགྲོ་བའི་ལྷ་རྣམས་ལྟ་བུའོ། །འདི་ནི་སེམས་ཅན་གྱི་གནས་དགུ་པ་ཡིན་ནོ་ཞེས་པའི་བར་རོ། །དེ་རྣམས་ན་རྣམ་ཤེས་གནས་པ་བདུན་དང་། སྲིད་རྩེ་དང་འདུ་ཤེས་མེད་པའི་སེམས་ཅན་རྣམས་ཏེ། སེམས་ཅན་གྱི་ནི་གནས་དགུར་མདོ་ལས་བཤད་པ་གང་ཡིན་པའོ། །འོ་ན་འདུ་ཤེས་མེད་པའི་སེམས་ཅན་མ་གཏོགས་པ་བསམ་གཏན་བཞི་པ་བ་སེམས་ཅན་གྱི་གནས་ཡིན་ནམ་མ་ཡིན་ཞེ་ན། སློབ་དཔོན་འདུས་བཟང་མ་ཡིན་ནོ་ཞེས་ཟེར་རོ། །གཞན་དག་ནི་སློབ་དཔོན་གྱིས་གཞན་གང་ཞེ་ན་ངན་སོང་རྣམས་ཏེ་ཞེས་དེ་ཁོ་ན་སྨྲོས་པའི་ཕྱིར་སྤྲིན་མེད་པ་ལ་སོགས་པ་སེམས་ཅན་གྱི་གནས་ཡིན་པར་བཞེད་དོ་ཞེས་ཟེར་རོ། །དེའི་ཕྱིར་གཞན་ཏེ་ངན་སོང་བ་ནི་སེམས་ཅན་གྱི་གནས་མིན་ནོ། །ཅིའི་ཕྱིར་ཞེ་ན། རང་དགའ་བཞིན་དུ་གནས་པ་ནི་སེམས་ཅན་གྱི་གནས་ཡིན་ན། འདི་དག་མི་འདོད་བཞིན་དུ་ལས་ཀྱི་སྲིན་པོས་རང་དབང་མེད་པར་གནས་དགོས་པའི་ཕྱིར་བཙོན་ར་བཞིན་ནོ་ཞེས་ཏེ་གང་སྤེལ་ཡང་དེ་ལྟར་འཆད་དོ། །རྒྱལ་སྲས་ནི་སློབ་དཔོན་འདུས་བཟང་ལྟར་ཏེ། འོན་ཀྱང་གཞན་ནི་ངན་སོང་རྣམས་ཏེ་ཞེས་གང་གསུངས་པ་སྒོ་ཙམ་ཞིག་བཤད་པར་ཟད་པས་འགལ་བ་མེད་ལ། དེ་ལྟར་མ་ཡིན་པར་སྤྲིན་མེད་ལ་སོགས་པ་སེམས་ཅན་གྱི་གནས་སུ་འདོད་པ་དག་གིས་རིགས་པ་བཙལ་དགོས་སོ། །དེས་ན་རྒྱུ་མཚན་སྔ་མ་ལྟར་འདིར་ཡང་ཡིན་པས་ངན་སོང་ལ་ཡོད་ཀྱི། འདིར་དེ་ན་གནས་པ་རྣམས་གཞན་དུ་བསྐྱོད་པར་མི་འདོད་པ་མ་གྲུབ་བོ་ཞེས་ཟེར་རོ། །གསུམ་པ་ནི་མདོ་ལས་རྣམ་ཤེས་གནས་པ་དག་ནི་ཡང་བཞི་སྟེ་བཞི་གང་ཞེ་ན། རྣམ་ཤེས་གནས་པ་གཟུགས་སུ་ཉེ་བར་འགྲོ་བ་དང་། ཚོར་བར་ཉེ་བར་འགྲོ་བ་དང་། འདུ་ཤེས་སུ་ཉེ་བར་འགྲོ་བ་དང་། འདུ་བྱེད་དུ་ཉེ་བར་འགྲོ་བའོ་ཞེས་པའི་རང་བཞིན་ཅི་ཞེ་ན། དེ་དག་རིམ་པ་བཞིན་ཟག་པ་དང་བཅས་པའི་ཕུང་པོ་བཞི་ཡིན་ལ། དེ་ཡང་རང་གི་ས་པ་ཉིད་ཡིན་ཏེ། འདིར་རྣམ་ཤེས་སྲིད་པའི་དབང་གིས་གནས་པ་ཡིན་ན་ཟག་མེད་དང་ས་གཞན་གྱི་ཕུང་པོ་ལ་དེ་ལྟར་གནས་པ་མེད་པའི་ཕྱིར་རོ། །འོ་ན་རྣམ་ཤེས་ཉིད་ཅིའི་ཕྱིར་དེར་མི་སྟོན་ཅེ་ན། འདིར་གནས་དང་གནས་པ་པོ་ཕྱེ་ནས་རྣམ་ཤེས་གནས་པར་སྟོན་པ་ཡིན་ན་རྣམ་ཤེས་འབའ་ཞིག་ནི་རྣམ་ཤེས་གནས་པ་བཞིར་མ་བཤད་དེ། དེ་ཉིད་གནས་པ་པོ་ཡིན་པའི་ཕྱིར་རོ། །དཔེར་ན་རྒྱལ་པོ་ཉིད་སྟན་མ་ཡིན་པ་བཞིན་ནོ། །ཡང་ན་ཆོས་གང་ལ་རྣམ་ཤེས་གནས་ནས་གྲུ་དང་མཉན་པའི་ཚུལ་དུ་འགྲོ་བར་བྱེད་པའི་ཆོས་དེ་དག་རྣམ་ཤེས་གནས་པ་ཡིན་ན་རྣམ་ཤེས་ཉིད་དེ་ལ་གནས་ནས་འགྲོ་བར་བྱེད་པ་མ་ཡིན་པའི་ཕྱིར་རོ། །མདོའི་དོན་ནི་གཟུགས་འདི་ལ་རྣམ་ཤེས་བརྟེན་ཅིང་གནས་པས་ན་རྣམ་པར་ཤེས་པ་གནས་པ་དང་། རྣམ་ཤེས་དང་ལྷན་ཅིག་ཉེ་བར་སྤྱོད་པས་ན་ཉེ་བར་འགྲོ་བ་དང་། གཟུགས་ཀྱང་མིན་ལ་ཉེ་བར་འགྲོ་བ་ཡང་ཡིན་པས་ན་གཟུགས་སུ་ཉེ་བར་འགྲོ་བ་སྟེ་འདུ་བྱེད་ཀྱི་བར་དུའོ། །བཞི་པ་ནི་བདུན་གྱིས་བཞི་བསྡུས་སམ་བཞིས་བདུན་བསྡུས་ཤེ་ན། བསྡུ་བར་བྱེད་ན་མུ་ནི་བཞི་ཡིན་ནོ། །འདི་ལྟར་བདུན་གྱིས་བསྡུས་ལ་བཞིས་མ་བསྡུས་པ་བདུན་པོའི་རྣམ་ཤེས་དང་། མུ་གཉིས་པ་ངན་སོང་བསམ་གཏན་བཞི་པ་སྲིད་རྩེའི་ཟག་བཅས་ཀྱི་ཕུང་པོ་བཞི་དང་། གསུམ་པ་བདུན་པོའི་དེ་བཞི་དང་། བཞི་པ་ངན་སོང་ལ་སོགས་པའི་རྣམ་ཤེས་དང་ཟག་མེད་དོ། །སེམས་ཅན་རྣམ་གཞག་གིས་རྒྱས་པར་བཤད་པ་ལ་གསུམ་སྟེ། དང་པོ་འཇུག་པ་དང་། བར་དུ་གནས་པ་དང་། ཐ་མ་འགྲོ་བའི་ཚུལ་ལོ། །དང་པོ་ལ་གཉིས་ལས་གང་དུ་འཇུག་པའི་སྐྱེ་གནས་ལ་གཉིས་ཀྱི་བསྟན་པ་ནི། ཁམས་གསུམ་པོ་དེར་ཇི་ལྟར་སྐྱེ་ཞེ་ན། དེར་ནི་སྒོ་ང་ལས་སྐྱེས་པ་དང་སོགས་ཀྱིས་མངལ་ནས་སྐྱེ་བ་དང་། ཕ་མའི་ས་བོན་ལ་མ་ལྟོས་པར་འབྱུང་བའི་དྲོད་གཤེར་ལས་རིམ་པར་སྐྱེ་བ་དང་། དབང་པོ་གཟུགས་ཅན་དང་ཡན་ལག་དང་ཉིང་ལག་རྣམས་མ་ཚང་བ་མེད་པར་གཅིག་ཅར་འབྱུང་བའི་བརྫུས་ཏེ་སྐྱེ་བ་སྟེ། སེམས་ཅན་རྣམས་སྐྱེ་གནས་བཞི་དག་ཏུ་ཉིང་མཚམས་སྦྱོར་རོ། །སྐྱེ་གནས་ཀྱི་དོན་ནི་སྐྱེ་བ་སྟེ། འགྲེལ་པར། སྐྱེ་གནས་ཞེས་བྱ་བ་ནི་སྐྱེ་བ་ཡིན་ཏེ་ཞེས་དང་། ཡང་ན་སེམས་ཅན་གྱི་རིགས་གང་ཞིག་མཐུན་པ་རྣམས་འདྲེ་བར་བྱེད་པ་སྟེ་གང་སྤེལ་ཀྱིས། སྐྱེ་གནས་ཞེས་བྱ་བ་ནི་སེམས་ཅན་རྣམས་ཀྱི་རིགས་ཡིན་གྱི་སྐྱེ་ས་ནི་མ་ཡིན་ནོ་ཞེས་སོ། །རྒྱས་བཤད་ནི། འགྲོ་བ་གང་ལ་སྐྱེ་གནས་གང་ཡོད་ན་མི་ལ་བཞི་སྟེ་གྲུ་ཆག་པའི་ཚོང་པ་ཁྲུང་ཁྲུང་དང་འདུས་པས་བྲག་དང་ཉེ་བའི་བྲག་ཅེས་པ་ཕྱིས་རང་རྒྱལ་དུ་གྱུར་པ་དང་། དགེ་བསྙེན་མ་ས་ག་ལས་སྒོ་ང་སུམ་ཅུ་རྩ་གཉིས་བྱུང་བ་དང་། རྒྱལ་པོ་ལྔ་ལེན་གྱི་བཙུན་མོ་ལས་སྒོ་ང་ལྔ་བརྒྱ་བྱུང་བ་སྒྲོམ་དུ་བཅུག་སྟེ་གངྒཱར་བོར་བ་ལི་ཙ་བྱི་བཙུན་མོར་བཅས་བ་ཁྲུས་བྱེད་པས་ཁ་ཕྱེ་བ་ན་ཁྱེའུ་ལྔ་བརྒྱ་འདུག་པ་ལྟ་བུ་དང་། མངལ་སྐྱེས་ད་ལྟར་གྱི་མི་ཕལ་ཆེ་བ་དང་། དྲོད་གཤེར་སྐྱེས་ལས་ནུ་སོགས་འཁོར་ལོས་སྒྱུར་བའི་རྒྱལ་པོ་ལྔ་དང་། རྒྱལ་པོ་ཚངས་བྱིན་བྲང་ནས་བུ་མོ་ཐི་བའི་ཕྲེང་བ་ཅན་དང་། ཆུ་ཤིང་གི་སྡོང་པོ་ལས་ཨ་མྲ་སྐྱོང་མ་ལྟ་བུ་དང་། བརྫུས་སྐྱེས་བསྐལ་པ་དང་པོའི་མི་དང་། སངས་རྒྱས་ཞལ་བཞུགས་དུས་དགེ་སློང་སྤུན་གཉིས་དང་། དུས་ཕྱིས་བྱོན་པ་ཨཱརྻ་དེ་བ་ལྟ་བུའོ། །དུད་འགྲོ་ཡང་རྣམ་པ་བཞི་ཡིན་ཏེ་ཀླུ་དང་ནམ་མཁའ་ལྡིང་ལ་སྐྱེ་གནས་བཞི་བཤད་པའི་ཕྱིར་རོ། །ལས་ཤིན་ཏུ་སྟོབས་ཆེ་བས་དམྱལ་བ་རྣམས་དང་ལྷ་རྣམས་དང་སྲིད་པ་བར་མ་བ་རྣམས་བརྫུས་ཏེ་སྐྱེའོ། །ཡི་དྭགས་ནི་ཕལ་ཆེར་བརྫུས་སྐྱེས་ཡིན་ལ། འགའ་ཞིག་ནི་མངལ་ནས་སྐྱེ་བའང་ཡིན་ཏེ། གནས་བརྟན་མོའུ་གལ་ལ་ཡི་དྭགས་མོ་ཞིག་གིས། བདག་གིས་མཚན་མོ་བུ་ལྔ་དང་། །དེ་བཞིན་ཉིན་མོ་གཞན་ལྔ་དག །བསྐྱེད་ནས་དེ་དག་ཟ་མོད་ཀྱི། །འོན་ཀྱང་བདག་ནི་ཚིམ་པ་མེད། །ཅེས་སྨྲས་ཏེ་བསྐྱེད་ནས་ཞེས་འབྱུང་བའི་ཕྱིར་མངལ་སྐྱེས་ཡིན་པར་ཊཱིཀ་བྱེད་དག་འཆད་དོ། །གང་བཟང་ན། བདག་གཞན་གཉིས་དང་། གཞན་ལ་སྡུག་བསྔལ་མེད་པ་དང་། རང་ལ་ལན་གཅིག་དང་། ལན་གཉིས་སུ་སྡུག་བསྔལ་མྱང་བས་བརྫུས་སྐྱེས་སོགས་སྔ་མ་རྣམས་བཟང་ངོ་། །འོ་ན་སྐྱེ་བ་ལ་དབང་ཐོབ་པ་སྲིད་པ་ཐ་མའི་བྱང་སེམས་མངལ་སྐྱེས་སུ་སྟོན་ཅེ་ན། ཤཱཀྱ་པ་ཆོས་ལ་གཟུད་པ་དང་། མི་རྣམས་སྤྲོ་བ་བསྐྱེད་པ་དང་། གཅེར་བུ་པའི་བསྟན་བཅོས་ལས། བཙུན་པ་སུ་ཞིག་རྫུ་འཕྲུལ་སྟོན་པར་བགྱིད་ལགས། སྒྱུ་མ་མཁན་གོའུ་ཏ་མ་ཡིན་ནོ་ཞེས་དང་། བསྐལ་པ་བརྒྱ་འདས་ནས་སྒྱུ་མ་མཁན་འདི་ལྟ་བུ་ཞིག་འཇིག་རྟེན་དུ་བྱུང་ནས་སྒྱུ་མས་འཇིག་རྟེན་ཟའོ་ཞེས་འབྱུང་སྟེ། བདག་ཅག་གི་སྟོན་པ་རྫུ་འཕྲུལ་ཆེ་ཞིང་མཐུ་ཆེ་བ་མཐོང་བ་ན་སྒྱུ་མའམ་སུ་ཞིག་ཅེས་དེ་ལྟར་རྟོག་པ་སྤང་བའི་ཕྱིར་རོ། །གཞན་དག་ནི་སྐུ་གདུང་རིང་བསྲེལ་གྱིས་གདུལ་བར་བྱ་བ་རྣམས་ལ་དེ་གཞག་པའི་ཕྱིར་ཏེ། བརྫུས་སྐྱེས་ཤི་བ་ན་དེ་ལུས་མེད་པའི་ཕྱིར་རོ་ཞེས་ཟེར་རོ། །སློབ་དཔོན་ནི་བྱིན་རླབས་ལས་འབྱུང་བར་འདོད་པ་རྣམས་ལ་ལན་དེ་རིགས་པ་མ་ཡིན་ནོ་ཞེའོ། །འོ་ན་མདོ་ལས། ནམ་མཁའ་ལྡིང་བརྫུས་ཏེ་སྐྱེ་བས་ཀླུ་བརྫུས་ཏེ་སྐྱེ་བ་བཟའ་བའི་ཕྱིར་འབྱིན་ཏོ་ཞེས་པ་དང་འགལ་ལོ་ཞེ་ན། བཟའ་བའི་ཕྱིར་ཞེས་བཤད་ཀྱི་ཟའོ་ཞེས་མ་གསུངས་པའམ། མ་ཤི་བའི་བར་དུ་ཟ་བ་ལ་དགོངས་པས་འགལ་བ་མེད་དོ། །གང་མང་ན་བརྫུས་སྐྱེས་ཁོ་ན་མང་སྟེ། འགྲོ་བ་གཉིས་དང་གསུམ་གྱི་ཕྱོགས་དང་བར་སྲིད་ཐམས་ཅད་ཡིན་པའི་ཕྱིར་རོ། །གཞན་ཡང་གང་བཟང་བ་རྣམས་མང་ངོ་། །གང་གིས་འཇུག་པའི་བར་སྲིད་ལ་ལྔ་ལས། བཤད་མ་ཐག་པར་བར་སྲིད་ཅེས་བསྟན་པའི་ངོ་བོ་ཅི་ཞེ་ན། འདིར་ནི་ཕུང་པོ་ལྔའི་རྒྱུན་རྒྱུད་གང་ཞིག་འཆི་སྲིད་འགགས་པ་དང་སྐྱེ་བའི་སྲིད་པའི་བར་དུ་འབྱུང་བའོ། །བྱུང་བ་མ་ཡིན་པ་ནི། བྱུང་བའི་དོན་སོན་པ་ཡིན་པས་འདི་ལྟར་སྲིད་པ་བར་མ་ནི་ཞེས་དང་པོར་བླངས་ལ། རང་བགྲོད་པའི་ཡུལ་དུ་མ་ཕྱིན་པའི་ཕྱིར་ན་རང་བགྲོད་པའི་ཕུལ་དུ་སོན་པ་མིན་ཞེས་སྦྱར་རོ། །དེའི་ཕྱིར་བྱུང་བ་མིན་ནོ། །སྒྲུབ་བྱེད་ནི་ཕལ་ཆེན་སྡེ་པ་དག་སྲང་མདའི་མཐོ་བ་དང་དམའ་བ་ལྟར་འཆི་སྲིད་ཁོ་ན་ལས་སྐྱེ་སྲིད་འབྱུང་གི་བར་སྲིད་མེད་དོ་ཞེས་ཟེར་རོ། །དེ་སྒྲུབ་པ་ལ་རིགས་པ་དང་། ལུང་གཉིས་ལས་དང་པོ་ནི། འབྲུ་ཡི་རྒྱུན་དང་ཞེས་སོགས་ལ་འགྲེལ་པར། གང་རྒྱུན་གྱིས་འཇུག་པའི་ཆོས་རྣམས་ནི་རྒྱུན་མི་ཆད་པར་ཡུལ་གཞན་དུ་འབྱུང་བ་མཐོང་སྟེ་དཔེར་ན་འབྲུའི་རྒྱུན་བཞིན། སེམས་ཅན་གྱི་སེམས་ཀྱི་རྒྱུན་འདི་ཡང་རྒྱུན་གྱིས་འཇུག་པའི་ཆོས་ཡིན་ནོ་ཞེས་ཏེ། འབྲུ་གྲོང་ནས་གྲོང་དུ་ཁུར་བའི་རྒྱུན་གྱིས་འཇུག་པ་དང་སེམས་ཅན་གྱི་སེམས་ཀྱི་རྒྱུན་འདི་རྒྱུན་གྱིས་འཇུག་པར་ཆོས་མཐུན་པའི་ཕྱིར་འཆི་སྲིད་ཆད་པ་ཁོ་ན་ལས་བྱུང་བ་མིན་པར་སྟོན་ཏོ། །ཡང་ན་དེ་ཉིད་ལ་རྒྱལ་པོའི་སྲས་ཀྱིས་གཟུགས་མེད་ནས་འདོད་པར་སྐྱེས་པའི་སྐྱེ་སྲིད་ཀྱི་གཟུགས་ཆོས་ཅན། ཁྱོད་གང་དང་བྲལ་བ་དང་། གང་དུ་གྲུབ་པ་དེའི་བར་མའི་རྒྱུན་ལ་ཡོད་པའི་གཟུགས་སྔོན་དུ་འགྲོ་བ་ཅན་ཡིན་ཏེ། རང་གི་ཉེར་ལེན་གཟུགས་ཀྱི་རྒྱུན་གྱི་ངོ་བོའི་ངོ་བོ་ཉིད་ཅན་ཡིན་པའི་ཕྱིར། དཔེར་ན་འབྲུའི་རྒྱུན་བཞིན་ཞེས་བཀོད་དེ། རང་དང་བར་མ་ཆད་པའི་གཟུགས་སྔོན་དུ་སོང་བ་ཡིན་ཏེ། རང་གི་རྒྱུ་གཟུགས་ཀྱི་རྒྱུན་གྱི་ངོ་བོ་ཉིད་ཡིན་པའི་ཕྱིར་ཞེས་པའི་དོན་ཡིན་པས་དེ་ལྟར་གཟུང་ངོ་། །དེས་ན་འབྲུའི་རྒྱུན་དང་ཆོས་མཐུན་པའི་རྒྱུ་མཚན་དེའི་ཕྱིར་ཞེས་པའི་རྟགས་ཀྱིས་བར་མའི་རྒྱུན་ལ་ཡོད་པའི་གཟུགས་སྔོན་དུ་སོང་བར་བསྒྲུབས་ནས་སྲིད་པ་ཆད་པ་ཁོ་ན་ལས་བྱུང་བ་མིན་པར་འཕེན་ཏོ། །གལ་ཏེ་མེ་ལོང་གི་ནང་དུ་བྱད་བཞིན་གྱི་གཟུགས་བརྙན་དེ་བྱད་བཞིན་གྱི་རྒྱུན་ཡིན་ཡང་བྱད་བཞིན་དང་བར་ཆད་ནས་འབྱུང་བ་མཐོང་བའི་ཕྱིར་མ་ངེས་སོ་ཞེས་པའམ། ཡང་ན་ཕྱིན་ཅི་ལོག་ཏུ་སྒྲུབ་པར་བྱེད་དེ། བྱད་བཞིན་གྱི་གཟུགས་བརྙན་བཞིན་ནོ་ཞེ་ན་སྐྱོན་མེད་དེ། མདོ་སྡེ་པ་ལྟར་ན་གཟུགས་བརྙན་དེ་བྱད་བཞིན་ཀྱི་ངོ་བོར་མ་གྲུབ་པའི་ཕྱིར་བྱད་བཞིན་གྱི་རྒྱུན་དུ་མི་འགྲུབ་བོ། དེའི་ཕྱིར་ཡང་དེའི་རྒྱུན་ཡིན་པའི་སྒོ་ནས་རྟགས་མ་ངེས་པར་སྟོན་པའི་དཔེ་མ་ཡིན་ནོ། །གལ་ཏེ་བྱད་བཞིན་གྱི་ངོ་བོར་གྲུབ་བོ་ཞེ་ན་མ་ཡིན་ཏེ། ཡུལ་གོ་ས་གཅིག་ན་དུས་ལྷན་ཅིག་ཏུ་ཐོགས་བཅས་ཀྱི་གཟུགས་གཉིས་གནས་པ་མེད་པའི་ཕྱིར་རོ། །དེའི་ཕྱིར་མེ་ལོང་གི་གློ་ན་གནས་པའི་མེ་ལོང་ནང་གི་གཟུགས་བརྙན་མ་ཡིན་ལ་མདུན་ན་གནས་པས་དེ་ལས་བཟློག་པ་མཐོང་བར་སྣང་ངོ་། །རྣམ་པ་གཅིག་ཏུ་ན་དེར་བྱད་བཞིན་གྱི་ངོ་བོ་གྲུབ་ན་དེའི་གཟུགས་གཅིག་ལ་སྐྱེས་བུ་གཉིས་ཀྱིས་ལྷན་ཅིག་བལྟས་པ་ན་དེ་མཐོང་བར་འགྱུར་བ་ལས་ལྷན་ཅིག་ཏུ་དེ་གཉིས་ཀྱིས་མཐོང་བ་མེད་པའི་ཕྱིར་རོ། །དེ་ལྟར་སྣང་བ་ནི་བྱད་བཞིན་གྱི་མཐུ་ལས་འཁྲུལ་བའི་ཤེས་པ་གཟུགས་བརྙན་གྱི་རྣམ་པ་ཅན་དུ་སྣང་གི་གཟུགས་བརྙན་ཞེས་བྱ་བ་དོན་དུ་གྲུབ་པ་ཅུང་ཟད་ཀྱང་མེད་དོ། །དེའི་ཕྱིར་སློབ་དཔོན་ཀ་མ་ལ་ཤཱི་ལས། མདོ་སྡེ་པ་ལ་སོགས་པ་ན་རེ་ཤེས་པ་ཁོ་ན་དེ་ལྟར་འཁྲུལ་བར་སྣང་ངོ་ཞེས་ཟེར་ཏེ་ཞེས་བཤད་པ་ཡིན་ནོ། །བྱེ་བྲག་ཏུ་སྨྲ་བ་ནི་དེ་གཟུགས་སུ་ཁས་ལེན་ཏེ་སློབ་དཔོན་དེ་ཉིད་ཀྱིས་བྱེ་བྲག་ཏུ་སྨྲ་བ་ལ་སོགས་པ་ན་རེ། མེ་ལོང་ལ་སོགས་པར་གཟུགས་གཞན་ཁོ་ན་ཞིག་འབྱུང་ངོ་ཞེས་ཟེར་རོ་ཞེས་སོ། །དེས་ན་ཁོ་བོ་ཅག་ལ་དེ་གཟུགས་སུ་གྲུབ་ཏུ་ཟིན་ཀྱང་། སྐྱེ་སྲིད་ཀྱི་གཟུགས་དེ་རང་གི་རྒྱུ་གཟུགས་ཀྱི་རྒྱུན་གྱི་ངོ་བོ་ཉིད་ཡིན་པ་དང་། འདི་བྱད་བཞིན་གྱི་རྒྱུན་གྱི་ངོ་བོ་ཉིད་ཡིན་པ་ཚུལ་འདྲ་བའི་སྒོ་ནས་རྟགས་དེ་མ་ངེས་པར་སྟོན་པའི་དཔེ་མ་ཡིན་ཏེ། དེ་དེ་ལྟར་རྒྱུན་ཡིན་ལ་ཚུལ་མི་འདྲ་བའི་ཕྱིར་རོ། །དེ་ནི་འདི་ལྟར་བྱད་བཞིན་གྱི་གཟུགས་བརྙན་ནི་མེ་ལོང་གི་རྒྱུད་དང་འབྲེལ་པ་དང་། དེ་དང་ལྷན་ཅིག་འབྱུང་བས་དེའི་རྒྱུན་མིན་པའི་ཕྱིར་དང་། སྐྱེ་སྲིད་ནི་འཆི་སྲིད་དང་གཙོ་བོའི་གཞན་གཅིག་སྟེ་གཉིས་ལས་བྱུང་བ་མེད་ལ། འདི་ནི་བྱད་བཞིན་དང་མེ་ལོང་དག་པ་གཉིས་ལས་བྱུང་བའི་ཕྱིར་རོ། །ལུང་ནི་ཤཱཀྱའི་སྲས་ཀྱི་རྗེས་སུ་ཞུགས་པ་དག་གིས་ཤིན་ཏུ་ལྐོག་གྱུར་གྱི་དོན་ལ་ཡིད་ཆེས་པའི་ལུང་དཔང་པོར་གཟུང་དགོས་པས། དེ་ནི་བཅོམ་ལྡན་འདས་ཀྱི་མགུར་ཉིད་ནས་སྲིད་པ་ནི་བདུན་ཏེ། དམྱལ་བའི་ཞེས་པ་ནས་སྲིད་པ་བར་མའོ་ཞེས་གསུངས་པའི་ཕྱིར་ཡོད་དོ། །མི་འདོན་ཏེ་ཁོ་བོ་ཅག་གི་ལུང་ལས་མི་འབྱུང་ལ། གཞན་ལས་འབྱུང་ཡང་དང་པོ་ཡང་དག་པར་བསྡུས་པའི་གཞི་ཉམས་ནས་བློ་ལ་ཡོད་པ་སྡུད་པའི་ཚེ་འགའ་ཞིག་གིས་སྒྲོ་བཏགས་པ་སྲིད་པའི་ཕྱིར་རོ་ཞེ་ན། འོ་ན་མདོ་ལས། གནས་གསུམ་མངོན་དུ་གྱུར་པས་མའི་མངལ་དུ་བུ་ཆགས་པར་འགྱུར་ཏེ། མ་རུང་ཞིང་ཟླ་མཚན་དང་ལྡན་པ་དང་། ཕ་མ་ཆགས་པར་གྱུར་ཅིང་ཕྲད་པ་དང་། དྲི་ཟ་ཉེ་བར་གནས་པར་གྱུར་ནའོ་ཞེས་ཏེ་བར་སྲིད་ལས་གཞན་པའི་དྲི་ཟ་མེད་དོ། །དེ་སྐད་མི་འདོན་ཏེ་ཕུང་པོ་ཞིག་པ་ཉེ་བར་གནས་པར་གྱུར་ནའོ་ཞེ་ན། རྟ་ལེན་གྱི་བུའི་མདོ་ལས། ཁྱོད་ཀྱིས་དྲི་ཟ་ཉེ་བར་གནས་པ་གང་ཡིན་པ་འདི་རྒྱལ་རིགས་སམ་ཞེས་སོགས་དང་། འོན་ཏེ་ཤར་ཕྱོགས་ནས་འོངས་པ་ཞིག་གམ་ཞེས་པ་ལ་སོགས་པས་ཕུང་པོ་ཞིག་པ་དེ་དག་ཏུ་མི་རུང་བའི་ཕྱིར་རོ། །དེ་ནི་འཆི་སྲིད་ལ་ཊཱིཀ་བྱེད་དག་གིས་བཤད་དོ། །དེ་ཡང་མི་འདོན་ཏོ་ཞེ་ན། ཕྱིར་མི་འོང་བ་ནི་ལྔ་སྟེ། བར་མ་དོར་ཡོངས་སུ་མྱ་ངན་ལས་འདའ་བ་དང་ཞེས་པ་ལ་སོགས་པ་ལྔར་གསུངས་པའི་ཕྱིར་རོ། །བར་སྲིད་མེད་ན་དེ་ཇི་ལྟར་དང་། ལྷ་རིགས་གཅིག་ཡིན་ནོ་ཞེ་ན། སྐྱེས་ནས་ལ་སོགས་པ་ལ་ཡང་ཐལ་བར་འགྱུར་ལ། སྐྱེས་བུ་དམ་པའི་འགྲོ་བ་བདུན་སྟོན་པའི་མདོ་ལས་དུས་དང་ཡུལ་གྱི་ཁྱད་པར་གྱི་བྱེ་བྲག་གིས་བར་མ་དོར་མྱ་ངན་ལས་འདའ་བ་གསུམ་བཤད་དོ། །དཔེར་ན་ཞོགས་མའི་མེ་ཆུང་ངུ་གྲུབ་བཞིན་དུ་འཆི་བ་དང་། ལྕགས་ཀྱི་ཚ་ཚ་གནམ་དུ་ཡར་བཞིན་དུ་འཆི་བ་དང་། དེ་ས་ལ་མ་ལྷུང་བ་ཉིད་དུ་འཆི་བར་འགྱུར་བ་དེ་བཞིན་དུ་བར་མ་དོར་མྱ་ངན་ལས་འདའ་བའི་དཔེ་དེ་དག་མི་འབྱོར་བའི་ཕྱིར་རོ། །དེའི་ཕྱིར་དེ་ལས་ཀྱང་འགྲུབ་བོ། །གཞན་དག་ཚེ་ཚད་ཀྱི་བར་དོར་འདོད་པ་དེ་དག་གི་ལྟར་ན་གཟུགས་མེད་པར་ཡང་སྟོན་པར་འགྱུར་བ་ཞིག་ན། དེ་ལྟར་མ་གསུངས་པའི་ཕྱིར་རོ། །གང་ལས་ཤེ་ན། ཉན་ཐོས་ཀྱི་རྣམ་པར་བཤད་པའི་སྡོམ་གྱི་ཚིགས་སུ་བཅད་པ་ཉི་ཤུ་པ་ལས། བསམ་གཏན་དག་གིས་བཅུ་ཚན་བཞི། །གཟུགས་མེད་དག་གིས་བདུན་ཚན་གསུམ། །འདུ་ཤེས་ཀྱིས་ནི་དྲུག་ཚན་དུ། །མཛད་ནས་ཚོམས་སུ་ཡང་དག་བསྡེབས། །ཞེས་པར་རོ། །དེ་ལ་མི་འདོན་ཏོ་ཞེ་ན། སྟོན་པ་ནི་ཡོངས་སུ་མྱ་ངན་ལས་འདས། བསྟན་པ་འདིའི་འདྲེན་པ་ནི་མེད། རྣམ་པ་མང་པོ་ཐ་དད་ཀྱི་སྟེང་དུ་ད་དུང་ཚིག་དང་དོན་ལས་དགའ་མགུར་འབྱེད་ན་ཅི་ཞིག་བྱར་ཡོད། གང་དག་ལུང་ཚད་མར་ཁས་ལེན་པ་དེ་དག་ལ་ནི་བར་སྲིད་གྲུབ་བོ། །འོ་ན་སངས་རྒྱས་འོད་སྲུང་གི་ཉན་ཐོས་མཁས་མགུ་ལ་བདུད་སུན་འབྱིན་བྱེད་ཀྱིས་ཀླད་དུ་རྡོའི་ཁུ་ཚུར་གྱིས་བསྣུན་པས་རང་གི་ལུས་གསོན་པོར་མེས་བསྐོར་ཏེ་མནར་མེད་དུ་ལྷུང་བར་བཤད་དོ་ཞེ་ན། མཐོང་ཆོས་ལ་དེ་ལྟར་མྱོང་གི་སྐྱེས་ནས་མྱོང་འགྱུར་ཕྱིས་སྨིན་པའི་ཕྱིར་རོ། །མཚམས་མེད་པ་ལྔའི་ལས་གང་དག་བྱས་མ་ཐག་ཏུ་དམྱལ་བར་སྐྱེ་བར་གསུངས་སོ་ཞེ་ན། ཕྱི་མ་ལ་འགྲོ་བ་གཞན་དུ་མི་སྐྱེ་བ་ལ་དགོངས་ཀྱི། འོན་ཏེ་སྒྲ་ཇི་བཞིན་པར་བརྟགས་ན་ཧ་ཅང་ཐལ་བར་འགྱུར་རོ། །འོ་ན་སྟོན་པའི་སྤྱན་སྔར་བྲམ་ཟེ་སྡིག་ཅན་ཞིག་འོངས་པ་ལ། བྲམ་ཟེ་ན་ཚོད་ཁྱེར་ཟིན་རྒ་བ་དང་། །ན་བ་ཡིན་ཏེ་གཤིན་རྗེའི་དྲུང་དུ་ཕྱིན། །བར་ན་ཁྱོད་ཀྱི་གནས་ཀྱང་ཡོད་མིན་ཞིང་། །ཁྱོད་ཀྱི་ལམ་རྒྱགས་ཀྱང་ནི་ཡོད་མ་ཡིན། །ཞེས་པས་བར་སྲིད་མེད་པ་མ་ཡིན་ནམ་ཞེ་ན། མིའི་ནང་དུ་ཡུན་རིང་དུ་གནས་སུ་མེད་པར་དགོངས་པའི་ཕྱིར་འགལ་བ་མེད་དོ་ཞེས་བཤད་དོ། །ཤ་ཚུགས་ནི་ཇི་ལྟ་བུ་ཞེ་ན། བར་སྲིད་དེ་ནི་སྐྱེ་སྲིད་དུ་ཉིང་མཚམས་སྦྱོར་ན་གང་འབྱུང་བར་འགྱུར་བའི་སྔོན་དུས་ཀྱི་སྲིད་པ་དང་འཕེན་པར་བྱེད་པའི་ལས་གཅིག་ཡིན་པའི་ཕྱིར་སྔོན་དུས་ཀྱི་སྲིད་པ་འབྱུང་བར་འགྱུར་བའི་ཤ་ཚུགས་ཏེ་དབྱིབས་ཅན་ནོ། །དེས་ན་མདོ་ལས། རྐང་གཉིས་པ་དང་རྐང་བཞི་དང་རྐང་མངས་དང་རྐང་མེད་ཀྱང་ཡོད་པར་གསུངས་སོ། །གལ་ཏེ་དེར་མི་སྦྱོར་བ་བར་མ་དོར་མྱ་ངན་ལས་འདའ་བ་ནི་ཉིང་མཚམས་སྦྱོར་དུ་རུང་བ་དེ་འདྲ་བའི་དབྱིབས་ཅན་ཏེ། དེ་འདྲ་བའི་ལས་ཀྱིས་བསྐྱེད་པའི་ཕྱིར་རོ། །ཁ་དོག་ནི་མདོ་ལས། འགྲོ་བ་ལྔའི་སྡོང་དུམ་ཚིག་པ་དང་དུ་བ་དང་ཆུ་ལྟ་བུ་དང་འདོད་པའི་ལྷ་མིའི་གསེར་གྱི་མདོག་དང་གཟུགས་ཀྱི་དཀར་པོར་བཤད་ལ། གཟུགས་མེད་ལ་བར་སྲིད་མེད་དེ་གཟུགས་མེད་པའི་ཕྱིར་རོ་ཞེས་སོ། །བོང་ཚོད་ནི་འགྲེལ་པར། དཔེར་ན་བྱིས་པ་ལོ་ལྔའམ་དྲུག་ལོན་པ་ལྟ་བུ་ཞེས་པ་ཏེ་ཚེ་ལོ་བརྒྱ་པའི་དུས་ཀྱི་འཛམ་གླིང་གི་མིའི་དབང་དུ་བྱས་ཀྱི་མཐའ་གཅིག་ཏུ་མ་ངེས་སོ། །གཟུགས་ཁམས་པའི་ནི་བོང་ཚོད་རྫོགས་པ་དང་ངོ་ཚ་ཁྲེལ་ཡོད་ཤས་ཆེ་བས་གོས་དང་བཅས་ལ། འདོད་ཁམས་པ་ནི་ངོ་ཚ་ཁྲེལ་མེད་ཤས་ཆེ་བས་གཅེར་བུ་སྟེ། འོན་ཀྱང་དགེ་སློང་མ་དཀར་མོ་ནི་སྨོན་ལམ་གྱི་དབང་གིས་གོས་དང་བཅས་ཏེ་བཙས་ནས་བསྲེགས་པའི་བར་དུའང་ཡིན་ནོ། །བདག་ཅག་གི་སྟོན་པ་བྱང་ཆུབ་སེམས་དཔའ་སྲིད་པ་ཐ་མ་པར་གྱུར་པ་ནི་གཞོན་ནུ་ཐོར་བུ་མཚན་དང་དཔེ་བྱད་ཀྱིས་བརྒྱན་པ་ན་བཟའ་དང་བཅས་པའོ། །དེའི་ཕྱིར་ཡུམ་གྱི་ལྷུམས་སུ་འཇུག་པ་ན་གླིང་བཞི་པ་བྱེ་བ་ཕྲག་བརྒྱ་སྣང་བར་མཛད་དོ། །དེ་ལྟར་སྣང་བ་ཡང་རང་གི་ཞིང་ཡིན་པས་ཞེས་རྒྱལ་སྲས་འཆད་ལ། ལྷན་ཅིག་སྐྱེས་པའི་འོད་ཡོངས་སུ་རྫོགས་པའི་ཕྱིར་རོ་ཞེས་གང་སྤེལ་འཆད་དོ། །འོ་ན་ཡུམ་གྱི་རྨི་ལམ་དུ་གླང་པོ་ཆེའི་ཕྲུ་གུ་དཀར་པོ་ཞུགས་པར་གཟིགས་པ་ཇི་ལྟ་བུ་ཞེ་ན། བསྐལ་པ་བརྒྱ་ལུས་པ་ཉིད་ནས། །བདེ་འགྲོ་རིགས་མཐོ་སྐྱེ་དབང་ཚང་། །ཞེས་པ་ཡིན་པའི་ཕྱིར་དུད་འགྲོའི་སྐྱེ་གནས་བཟློག་ནས་ཡུན་རིང་དུ་ལོན་པའི་མཚན་མ་ཙམ་བསྟན་པའི་དོན་དུ་སྟེ། རྒྱལ་པོ་ཀྲི་ཀྲིའི་རྨི་ལྟས་བཅུ་ལྟ་བུའོ། །དེ་ཉིད་རྒྱལ་པོའི་སྲས་ཀྱིས་སྡོམ་དུ་མཛད་པ། གླང་ཆེན་ཁྲོན་པ་ཕྱེ་དང་ཙནྡན་གླང་ཆེན་བེའུ། །དེ་བཞིན་ཀུན་དགའ་རྭ་བ་དང་ནི་སྤྲེ་དབང་བསྐུར། །མི་གཙང་སྤྲེ་དང་རས་ཡུག་འཐབ་མོ་ཞེས་བྱ་བ། །རྨི་ལམ་བཅུ་ནི་རྒྱལ་པོ་ཀྲི་ཀྲིས་མཐོང་བ་ཡིན། །ཞེས་པའོ། །འོ་ན་བཙུན་པ་ཆོས་ལྡན་རབ་འབྱོར་གྱིས། གླང་ཆེན་དཀར་པོ་མཆེ་བ་དྲུག་ལྡན་པ། །རྐང་བཞི་མཛེས་དང་ལྡན་པར་ཞལ་བཞེས་ནས། །དྲང་སྲོང་གནས་ཤེས་པ་ནི་ཇི་བཞིན་དུ། །ཡུམ་གྱི་ལྷུམས་ཀྱི་གནས་སུ་ཞུགས་པར་གྱུར། །ཅེས་བཤད་པ་ཇི་ལྟར་དྲང་ཞེ་ན། འདི་ནི་སྡེ་སྣོད་གསུམ་གང་ཡང་མ་ཡིན་གྱི་སྙན་ངག་མཁན་གྱིས་རང་བཟོར་སྦྱར་བ་ཡིན་པས་དྲང་བར་བྱ་བ་མ་ཡིན་ལ། ཅི་སྟེ་དྲང་བར་བྱའོ་ཞེ་ན། ཡུམ་གྱི་རྨི་ལམ་དུ་ཇི་ལྟར་ཚིགས་སུ་བཅད་པ་བྱས་པའོ་ཞེས་ཟེར་རོ། །འོ་ན་སྔོན་དུས་ཀྱི་སྲིད་པ་གང་ཡིན་ཞེ་ན། དེ་ནི་འཆི་བའི་སྔོན་རོལ་ཏེ་སྐྱེ་བའི་སྲིད་པར་ཉིང་མཚམས་སྦྱར་བའི་སྐད་ཅིག་ཕན་ཆད་ཀྱི་ཕུང་པོ་ལྔའམ་བཞིའི་རྒྱུན་ནོ། །ཁྱད་པར་གྱི་ཆོས་ནི་མིག་གང་གིས་མཐོང་ན་རིས་མཐུན་པ་བར་སྲིད་ནང་དང་། ལྷའི་མིག་དག་པ་སྐྱོན་བཅུ་གཅིག་དང་བྲལ་བས་མཐོང་ངོ་། །བཅུ་གཅིག་ནི་ཊཱི་ཀར། ཐེ་ཚོམ་དང་། ཡིད་ལ་མི་བྱེད་པ་དང་། ལུས་ཀྱི་གནས་ངན་ལེན་དང་། རྨུགས་གཉིས་དང་། རྒོད་པ་དང་། བརྩོན་འགྲུས་བརྩམ་དྲགས་པ་དང་། སེམས་ཡ་ཡ་པོ་དང་། བག་ཚ་བ་དང་། འདུ་ཤེས་སྣ་ཚོགས་པ་དང་། སྨྲ་བ་མངས་པ་དང་། ཧ་ཅང་བསྒོམ་དྲགས་པ་ལ་བཤད་དེ་དོན་རྒྱས་པའི་ཆོས་ཀྱི་རྣམ་གྲངས་ཀྱི་མདོ་ལས་འབྱུང་ངོ་། །གཞན་དག་ནི་ལྷའི་བར་སྲིད་ཀྱིས་ཐམས་ཅད་དང་མི་དང་ཡི་དྭགས་དང་དུད་འགྲོ་དང་དམྱལ་བ་རྣམས་ཀྱི་གོང་མ་གོང་མ་མ་གཏོགས་པའི་ཞེས་ཟེར་རོ། །དེ་ནི་ལས་ལས་བྱུང་བའི་རྫུ་འཕྲུལ་གྱིས་ནམ་མཁའ་ལ་འགྲོ་ཞིང་ཤུགས་མགྱོགས་ཁྱད་དང་ལྡན་ཏེ་སངས་རྒྱས་ཀྱིས་ཀྱང་དགག་པར་མི་སྤྱོད་པ་ཙམ་མོ། །ལུས་ནི་དབང་པོ་ལྔ་པོ་ཀུན་ཚང་ཞིང་རི་ལ་སོགས་པ་ལ་ཐོགས་མེད་དུ་འགྲོ་བའི་ནུས་པ་དང་ལྡན་ཏེ། དེའི་ཕྱིར་འགྲེལ་པར། ལྕགས་ཀྱི་ཐོ་ལུམ་འབར་བ་གཤེགས་པ་ན་དེའི་ནང་ནས་བྱུང་བའི་སྲིན་བུ་དམིགས་སོ་ཞེས་གྲག་གོ་ཞེའོ། །འོན་ཀྱང་མངལ་དུ་འཇུག་པ་ནི་ལས་ཀྱི་ནུས་པས་མངལ་སྒོ་ནས་ངེས་པར་འཇུག་པའི་ཕྱིར་མཚེ་མ་དག་གི་སྔར་སྐྱེས་པ་ནུ་བོ་དང་ཕྱིས་སྐྱེས་པ་ཕུ་བོའོ། །ཡང་འགྲོ་བ་གང་དུ་སྐྱེ་བའི་བར་སྲིད་ནི་དེ་ལས་གཞན་པའི་འགྲོ་བར་མི་བཟློག་སྟེ་དེ་དང་སྔོན་དུས་གཉིས་ཅར་ལས་གཅིག་གིས་འཕངས་པའི་འབྲས་བུ་ཡིན་ནས་དེ་གྲུབ་ཟིན་པའི་ཕྱིར་རོ། །མངོན་པ་ཀུན་ལས་བཏུས་སུ། །ཅི་སྟེ་ན་ལྡོག་གོ །དེ་ན་གནས་པ་ཡང་ལས་སོག་གོ་ཞེའོ། །འདོད་པའི་བར་སྲིད་ཀྱང་ཁམ་གྱི་ཟས་ཟའམ་ཞེ་ན། དེ་ནི་ལུས་དྭང་བས་རགས་པ་མི་ཟ། དབང་ཆེ་བ་དང་ཆུང་བར་གྲགས་པ་དག་དྲི་ཞིམ་པ་དང་མི་ཞིམ་པ་ཟའོ། །དུས་ཇི་སྲིད་དུ་གནས་ཞེ་ན། བཙུན་པ་ནི་ངེས་པ་མེད་དེ་སྐྱེ་བའི་རྐྱེན་ཚོགས་པ་རྙེད་ཀྱི་བར་དུའོ། །དེས་ན་དེར་རིང་ཐུང་ལས་སྔོན་ནས་རིང་ཐུང་དུ་འགྱུར་ཏེ། དེ་གཉིས་འཕེན་བྱེད་ལས་གཅིག་གིས་འཕངས་པའི་ཕྱིར་རོ་ཞེས་ཟེར་རོ། །བཙུན་པ་དབྱིག་བཤེས་ནི་ཞག་བདུན་དུ་གནས་ཤིང་དེ་སྲིད་ཀྱིས་ཚོགས་པ་མ་རྙེད་ན་ཤི་ཞིང་དེ་ཉིད་དུ་སྐྱེའོ་ཞེས་དང་། མངོན་པ་ཀུན་ལས་བཏུས་སུ་ཡང་། དེ་ལྟར་ཐོགས་ན་ཞག་བདུན་གནས་ཏེ། དེ་ཚུན་ཆད་ཀྱིས་འཆི་འཕོའོ་ཞེས་ཏེ། བདུན་གྱི་ཁོངས་སུ་སྐྱེ་བ་རྙེད་ལ། མ་རྙེད་ན་ཤི་ནས་དེ་ཉིད་དུ་སྐྱེ་ཞིང་རིང་ན་ལན་བདུན་གྱི་བར་དུ་བཤད་དོ། །འགྲེལ་པར་ཡང་། གཞན་དག་ན་རེ། ཞག་བདུན་ཕྲག་བདུན་དུའོ་ཞེས་ཟེར་རོ་ཞེས་གང་གསུངས་པ་ཡིན་ནོ། །བྱེ་བྲག་ཏུ་སྨྲ་བ་ནི་སྲིད་པ་ཚོལ་བ་ཡིན་པས་མྱུར་དུ་ཉིང་མཚམས་སྦྱོར་བའི་དུས་ཐུང་ལ། གལ་ཏེ་སྐྱེ་བའི་རྐྱེན་མ་ཚོགས་པའི་ཚེ་ཡུལ་དེར་སྐྱེ་བར་ངེས་ན་རྐྱེན་ཚོགས་པ་འདྲེན་ཅིང་། མ་ངེས་ན་ཡུལ་གཞན་དུ་སྐྱེའོ་ཞེས་ཟེར་རོ། །གཞན་དག་ནི་བ་ལང་དབྱར་དང་ཁྱི་སྟོན་དང་དོམ་དགུན་དང་རྟ་སོས་ཀ་འཁྲིག་པ་མང་བ་ལས་དུས་མ་ཡིན་པར་བར་སྲིད་གྲུབ་ན་རིགས་འདྲ་བ་མིན་དང་ལྕེ་སྤྱང་དང་དྲེད་མོ་དང་བོང་བུ་དུས་མེད་པའི་མངལ་དུ་སྐྱེའོ་ཞེས་ཟེར་རོ། །སྐྱེ་གནས་སུ་འཇུག་པའི་ཚུལ་ལ་གཉིས་ལས་དངོས་ནི། མིར་སྐྱེ་བ་ཞིག་ཡིན་ན་བར་སྲིད་དེས་རྒྱང་རིང་པོ་ནས་ཕ་མ་ཉལ་པོ་བྱེད་པ་མཐོང་སྟེ་བློ་ཕྱིན་ཅི་ལོག་ཏུ་གྱུར་པས་རྩེ་བ་དང་དགའ་བར་བྱའོ་སྙམ་པས་དེར་འོངས་ནས་འགྲོ་བའི་ཡུལ་ཕོ་བ་དང་ལོང་ཀའི་ཁྲོད་བུ་སྣོད་ཅེས་པའི་ནང་དུ་འགྲོ་སྟེ། གདགས་པ་ལས། དེའི་ཚེ་དྲི་ཟ་ལ་སེམས་གཉིས་ལས་རྗེས་སུ་ཆགས་པ་དང་ལྡན་པའམ། ཁོང་ཁྲོ་བ་དང་ལྡན་པའི་སེམས་གང་ཡང་རུང་བ་ཞིག་མངོན་དུ་འགྱུར་རོ་ཞེས་སོ། །གལ་ཏེ་ཕོ་ཞིག་ཡིན་ན་མའི་ལྟོ་གཡས་ཕྱོགས་སུ་བསྙེས་ནས་རྒྱབ་རོལ་དུ་ཁ་བལྟས་ཏེ་ཙོག་པུར་འདུག་ལ། མོ་ཡིན་ན་དེ་ལས་བཟློག་ནས་གནས་ཤིང་། མ་ནིང་དུ་འགྱུར་ན་གང་གི་འདོད་ཆགས་དང་ལྡན་པའོ། །དེ་ཉིད་མ་ནིང་ཡིན་པར་མི་སྲིད་དེ་དབང་པོ་ཀུན་ཚང་ཡིན་པའི་ཕྱིར་རོ། །འོ་ན་ཕ་མའི་ཁུ་ཁྲག་གི་འབྱུང་བ་ཁོ་ན་ལས་དབང་པོ་འགྲུབ་པའམ། དེ་ལ་བརྟེན་ནས་ལས་ལས་གྲུབ་པའི་འབྱུང་བ་ལས་སྐྱེ། ཁ་ཅིག་ན་རེ་སྔ་མ་བཞིན་ཏེ་ས་བོན་དང་མྱུ་གུ་ལྟར་ཁུ་ཁྲག་དབང་པོ་མེད་པ་འགག་ལ་ཡོད་པ་སྐྱེ་སྟེ། མདོ་ལས། ཕ་མའི་མི་གཙང་བ་ནུར་ནུར་པོ་ལས་སྐྱེས་པ་ཞེས་དང་། དགེ་སློང་དག་ཁྱེད་ཀྱིས་ཡུན་རིང་པོ་ནས་དུར་ཁྲོད་བསྐྱེད་དོ། །ཁྲག་གི་ཐིགས་པ་བླངས་སོ་ཞེས་སོ། །གཞན་དག་ཕྱི་མ་བཞིན་ཏེ། འོན་ཀྱང་ལོ་མའི་སྲིན་བུ་ལྟར་དེ་ལ་བརྟེན་ནས་བྱུང་བའི་ཕྱིར་མདོ་དང་ཡང་མི་འགལ་ལོ་ཞེའོ། །གཞན་དག་ལ་ནི་ཅི་རིགས་པར་བརྗོད་པར་བྱའོ་ཞེས་ཆོས་མངོན་པ་ལས་འབྱུང་སྟེ་དེའི་དོན། སློབ་དཔོན་གྱིས་རིགས་པ་འདི་ལྟར། གཞན་དྲོད་གཤེར་ལས་སྐྱེ་བ་ནི་ལས་ཇི་ལྟ་བ་བཞིན་དུ་སྐྱེ་བའི་གནས་གཙང་མའམ་མི་གཙང་བར་དྲི་འདོད་པས་འགྲོའོ། །འོ་ན་ཤའི་ཕུང་པོ་རི་རབ་ཙམ་ཡང་སྲིན་བུས་གང་བར་འགྱུར་བ་དེ་དག་གི་བར་སྲིད་སྡོད་པའམ་འོངས་པ་ཡིན་ཞེ་ན། མདོ་བསྟན་བཅོས་ལས་མི་འབྱུང་ཡང་སློབ་དཔོན་གྱིས་འདི་ལྟར་དྲི་རོ་ལ་ཆགས་པའི་སྐྱེ་བོ་ཕྲ་མོ་ཚེ་ཐུང་ངུ་མཐའ་མེད་པས་དྲི་ཚོར་ནས་ཆགས་ནས་ཤི་བ་དང་དེས་སྲིན་བུར་འགྱུར་བའི་ལས་སད་པར་བྱས་ནས་སྲིན་བུའི་ནང་དུ་སྐྱེ་བའམ། དེར་འགྱུར་བའི་ལས་ཡོད་ཀྱང་རྐྱེན་མེད་ན་མ་ཡིན་པས་དེས་སད་པར་བྱས་པ་སྟེ་འཁོར་ལོས་སྒྱུར་བ་འབྱུང་བ་ཚེ་ལོ་བརྒྱད་ཁྲི་ལ་ལྟོས་པ་བཞིན་ནོ་ཞེའོ། །བརྫུས་ཏེ་སྐྱེ་བ་ནི་སྐྱེ་བའི་གནས་མཐོང་ནས་དེ་ལ་མངོན་པར་འདོད་པས་འགྲོའོ། །འོ་ན་དམྱལ་བའི་གནས་ཇི་ལྟར་འདོད་ཅེ་ན། བྱེ་བྲག་ཏུ་སྨྲ་བ་ནི་བློ་ཕྱིན་ཅི་ལོག་ཏུ་གྱུར་པའི་ཕྱིར་ཏེ། ལམ་དུ་ཚ་བ་དང་གྲང་བས་ཉེན་ནས་བསིལ་བ་དང་དྲོ་བ་འདོད་པས་གྲང་བ་དང་ཚ་བར་རྒྱུག་གོ་ཞེས་ལ། སྔོན་གྱི་སློབ་དཔོན་དག་ནི་དེར་སྐྱེ་བའི་ལས་བྱས་པའི་གནས་སྐབས་དང་མཐུན་པའི་སེམས་ཅན་དུ་འཁྲུལ་ནས་རྒྱུག་སྟེ། ཇི་ལྟར་གྱུར་པ་དེ་མྱོང་ལས། །སྔར་བྱས་པ་ནི་རྨི་ལམ་ལྟར། །སེམས་ཅན་དེ་འདྲ་མཐོང་གྱུར་ནས། །དམྱལ་བར་རབ་ཏུ་རྒྱུག་པར་འགྱུར། །ཞེས་གང་སྤེལ་དུ་མདོ་དྲངས་སོ། །ཡུལ་གཞན་དུ་འགྲོ་བའི་ལུས་ཀྱི་དབྱིབས་ནི། དམྱལ་བ་ཡི་ནི་སྤྱིའུ་ཚུགས་སུ་ཡིན་ཏེ། ཡང་དག་སྡོམ་དང་དཀའ་ཐུབ་ཅན། །དྲང་སྲོང་རྣམས་ལ་སྐུར་འདེབས་པ། །དེ་དག་སྤྱི་ཚུགས་དག་ཏུ་ནི། །དམྱལ་བ་ཁོ་ནར་ལྟུང་བར་འགྱུར། །ཞེས་མདོ་ལས་འབྱུང་བའི་ཕྱིར་རོ། །ལྷར་ནི་གྱེན་དུ་འགྲོ་བ་དང་མི་ལ་སོགས་པ་གསུམ་ནི་མི་ལ་སོགས་པ་བཞིན་དུ་བཤད་དོ། །དེ་ལ་གང་སྤེལ་གྱིས། ཡི་དྭགས་ཀྱི་ཡི་དྭགས་བཞིན་རྒྱབ་ཀྱིས་འགྲོའོ་ཞེས་སོ། །མངལ་འཇུག་ལས། ལྷའི་བར་སྲིད་མགོ་གྱེན་དུ་ལྟ་ཞིང་འགྲོ། མི་དུད་འགྲོ་ཡི་དྭགས་རྣམས་ཐད་ཀར་ལྟ་ཞིང་འགྲོ། དམྱལ་བའི་མགོ་ཐུར་དུ་ལྟ་ཞིང་འགྲོ་བར་གསུངས་སོ། །མངལ་དུ་འཇུག་པའི་རབ་དབྱེ་ནི། དེར་འཇུག་པ་ཐམས་ཅད་གོང་གི་བསམ་པ་དེར་ངེས་སམ་ཞེ་ན། མདོ་ལས་བཞི་གསུངས་ཏེ་གཅིག་ནི་མངལ་དུ་ཤེས་བཞིན་དུ་འཇུག་ལ་གནས་པ་དང་འབྱུང་བ་མི་ཤེས་པ་དང་། གཞན་ནི་གནས་པ་ཤེས་པ་དང་ཡང་གི་སྒྲས་འཇུག་པའང་ཤེས་པ་དང་། གཞན་ནི་འབྱུང་བ་དང་འང་གི་སྒྲས་དེ་གཉིས་ཀྱང་ཤེས་པ་དང་། གཞན་ནི་གསུམ་པོ་ཐམས་ཅད་རྨོངས་ཏེ་མི་ཤེས་པའོ། །དེ་ཡང་འདི་ལྟར་དབང་ཐང་ཆུང་བ་དག་ནི་ཆར་རླུང་དང་སྐྱེ་བོའི་ཚོགས་ཀུ་ཅོ་འདོན་པ་ལ་སོགས་པ་སྙམ་བྱེད་ནས། བདག་ནགས་ཐིབས་པོའམ་རྩའི་སྤྱིལ་པོའམ་་་་་་་་པོ་ལ་སོགས་པར་འཇུག་གོ །ནས་ནའང་དེ་དག་ཏུ་གནས་པར་བྱ་འབྱུང་ནའང་དེ་དག་ནས་འབྱུང་ངོ་སྙམ་པ་དང་། དབང་ཐང་ཆེ་བ་རྣམས་ཀུན་དགའ་རྭ་བའམ་སྐྱེད་མོད་ཚལ་ལམ་ཁང་བཟངས་སུ་འཇུག་པ་དང་གནས་པ་དང་འབྱུང་ངོ་སྙམ་དུ་ལོག་པའི་འདུ་ཤེས་དང་དེ་ལྟར་མོས་པ་འབྱུང་བའོ། །དེ་ལྟ་ན་གོང་དུ་བློ་ནི་ཕྱིན་ཅི་ལོག་ཅེས་པ་དང་མི་འགལ་ལམ་ཞེ་ན། རྒྱལ་སྲས་ནི་རྩེ་དགའ་ཉེ་བ་དང་འདི་དག་རིང་བའི་ཚེའོ་ཞེས་དང་། གང་སྤེལ་ངེས་པ་མེད་པར་ཤེས་པར་བྱ་བའི་ཕྱིར་རོ་ཞེའོ། །སྒོ་ང་ལས་སྐྱེས་པ་ནི་རང་རྒྱལ་དུ་འགྱུར་ཡང་རྟག་ཏུ་རྨོངས་པ་ཁོ་ནའོ། །སྔར་སྨྲོས་པ་ནི་བསེ་རུ་ལྟ་བུ་ཡིན་པས་འགལ་བ་མེད་དོ། །འོ་ན་ཤེས་བཞིན་དུ་འཇུག་པ་ལ་སོགས་པ་དེ་དག་གང་ཡིན་ཞེ་ན། མངལ་དུ་འཇུག་པ་གསུམ་པོ་དེ་དག་ནི་འཁོར་ལོས་སྒྱུར་བ་དང་རང་བྱུང་གཉིས་ཏེ་བསེ་རུ་ལྟ་བུ་དང་རྫོགས་པའི་སངས་རྒྱས་སོ། །དེ་ལྟར་ཤེས་པ་ནི་ལས་ཏེ་བསོད་ནམས་རྒྱ་ཆེ་བའི་ཕྱིར་དང་། བསྐལ་པ་བརྒྱར་ཚོགས་བསགས་ཤིང་ཐོས་པ་མང་བས་ཡེ་ཤེས་རྒྱ་ཆེ་བའི་ཕྱིར་དང་། བསོད་ནམས་དང་ཡེ་ཤེས་ཀྱི་ཚོགས་གཉི་ག་རྒྱ་ཆེ་བའི་ཕྱིར་ན་གོ་རིམ་བཞིན་ནོ། །རྒྱ་ཆེ་བའི་དོན་ནི་རླབས་ཆེ་བ་ལ་གང་སྤེལ་གྱིས་བཤད་དོ། །བར་དུ་ཇི་ལྟར་གནས་པའི་ཚུལ་ལ་གཉིས་ལས། ཇི་ལྟར་གནས་པའི་ཚུལ་རྟེན་འབྲེལ་ལ་གསུམ་གྱི་བརྩད་པ་སྤང་པས་མདོར་བསྟན་པ་ནི། ཕྱི་རོལ་པ་དག་ན་རེ། ཁྱེད་སངས་རྒྱས་པས་འཇིག་རྟེན་འདི་ནས་ཕ་རོལ་ཏུ་འཕོ་བའི་བར་སྲིད་ཁས་བླངས་པའི་ཕྱིར་ཕུང་པོ་འདི་འདོར་ཞིང་ཕུང་པོ་གཞན་དུ་ཉིང་མཚམས་སྦྱོར་བའི་བྱེད་པ་པོ་ནང་གི་བྱེད་པའི་སྐྱེས་བུ་བདག་ཁས་བླངས་པར་འགྱུར་རོ་ཞེ་ན། དེས་དེའི་སྐྱོན་དུ་འགྱུར་བ་མེད་དེ། དེ་ཉིད་བདག་རྟག་པར་མེད་པའི་ཕྱིར་རོ། །དེས་ན་བཅོམ་ལྡན་འདས་ཀྱིས་ལས་དང་རྣམ་པར་སྨིན་པ་ནི་ཡོད་དོ། །ཆོས་སུ་བརྡར་བརྟགས་པ་མ་གཏོགས་པ་གང་ཕུང་པོ་འདི་དག་འདོར་ཞིང་ཕུང་པོ་གཞན་དུ་ཉིང་མཚམས་སྦྱོར་བར་བྱེད་པའི་བྱེད་པ་པོ་ནི་མི་དམིགས་སོ། །དེ་ལ་ཆོས་སུ་བརྡར་བཏགས་པ་ནི་འདི་ཡིན་ཏེ། འདི་ལྟ་སྟེ། འདི་ཡོད་པས་འདི་འབྱུང་། འདི་སྐྱེས་པས་འདི་སྐྱེ་བ་སྟེ། མ་རིག་པའི་རྐྱེན་གྱིས་འདུ་བྱེད་ལ་སོགས་པ་གསུངས་པ་ཡིན་ནོ། །འོ་ན་དེ་ཇི་ལྟ་བུ་ཡིན། ཕུང་པོ་མི་རྟག་པའི་རྒྱུན་ཙམ་ཉིད་དོ། །དེ་ཉིད་ལ་བདག་ཏེ་ཐ་སྙད་གདགས་སོ་ཞེ་ན། དེ་ནི་མི་དགག་གོ །འོན་ཀྱང་དེ་ཉིད་གཞན་དུ་མི་འཕོ་ཡང་། ཉོན་མོངས་པ་དང་ལས་ཀྱིས་མངོན་པར་འདུ་བྱས་པའི་སྲིད་པ་བར་མའི་སྐད་ཅིག་མའི་རྒྱུན་གྱིས་ནི་མའི་མངལ་དུ་འགྲོ་སྟེ། མར་མེ་སྐད་ཅིག་མ་ཡིན་ཡང་རྒྱུན་གྱིས་ཡུལ་གཞན་དུ་འགྲོ་བ་བཞིན་ནོ། །དེ་ནས་སྔོན་གྱི་ལས་ཀྱིས་ཇི་ལྟར་ཏེ་ཇི་ཙམ་འཕངས་པ་བཞིན་དུ་རིམ་གྱིས་ཕུང་པོའི་རྒྱུན་ནི། གནོད་སྦྱིན་དབང་པོས་ཞུས་པའི་མདོ་ལས། དང་པོ་ནུར་ནུར་པོ་ཡིན་ནོ། །ནུར་ནུར་པོ་ལས་མེར་མེར་སྐྱེ། །མེར་མེར་པོ་ལས་ནར་ནར་སྐྱེ། །ནར་ནར་པོ་ལས་མཁྲང་འགྱུར་སྐྱེ། །མཁྲང་ལས་རྐང་ལག་འགྱུར་བ་དང་། །སྐྲ་སྤུ་སེན་མོ་ལ་སོགས་པ། །དབང་པོ་གཟུགས་ཅན་རྣམས་དང་ནི། །མཚན་རྣམས་རིམ་གྱིས་སྐྱེ་བར་འགྱུར། །ཞེས་པ་ལྟར་སྐྱེས་ནས། ཕྱིར་བཙས་པའི་ཚེ་བྱིས་པ་གཞོན་ནུ་དར་ལ་བབ་པ་དར་ཡོལ་བརྒས་པའི་གནས་སྐབས་རྣམས་འབྱུང་སྟེ། མི་རྟག་པའི་ཚོམས་ལས། ཁ་ཅིག་མངལ་དུ་འཆི་འགྱུར་ཏེ། དེ་བཞིན་ཁ་ཅིག་བཙས་ཙམ་ན། །དེ་བཞིན་ཁ་ཅིག་གོག་ཙམ་ན། །ལ་ལ་གཞོན་དང་ལ་ལ་རྒན། །དར་ལ་བབ་པར་གྱུར་པའི་མི། །རིམ་གྱིས་རབ་ཏུ་འཆི་འགྱུར་ཏེ། །འབྲས་བུ་སྨིན་པ་འབྲུལ་བ་བཞིན། །ཞེས་གསུངས་པ་ལྟར་འཆི་བའི་དུས་ལ་བབ་པ་དང་། ལས་དང་ཉོན་མོངས་པའི་སྟོབས་ཀྱིས་འཇིག་རྟེན་ཕ་རོལ་དག་ཏུ་འགྲོའོ། །དེ་ལྟར་བརྒྱུད་དེ་འོངས་པ་ཡིན་པའི་ཕྱིར་སྲིད་པའི་འཁོར་ལོ་ཐོག་མ་མེད་དོ། །གལ་ཏེ་ཐོག་མ་ཞིག་ཡོད་ན་དེ་ཉིད་རྒྱུ་མེད་པར་ཐལ་བར་འགྱུར་རོ། །འདོད་ན་ད་ལྟར་སྐྱེ་བ་འདི་རྣམས་ཀྱང་རྒྱུ་མེད་པར་འགྱུར་ཏེ་རྒྱུ་མཚན་མཚུངས་པའི་ཕྱིར་རོ། །འདོད་པར་ནི་མི་ནུས་ཏེ། ཡུལ་དུས་སོ་སོར་ངེས་པ་ལས་མྱུ་གུ་ལ་སོགས་པ་སྐྱེ་བར་མཐོང་བའི་ཕྱིར་རོ། །དེའི་ཕྱིར་ཐོག་མ་མེད་པར་གྲུབ་པ་ཡིན་ནོ། །དེ་ལྟར་ཐོག་མ་མེད་པ་ནས་བརྒྱུད་དེ་འོངས་པའི་ལས་དང་ཉོན་མོངས་པའི་ཆུ་རྒྱུན་སྡུག་བསྔལ་གྱི་རྦ་རླབས་མི་བཟད་པ་དང་ལྡན་པས་འཁོར་བ་དང་ངན་སོང་གི་གཅོང་རོང་ཤིན་ཏུ་འཇིགས་སུ་རུང་བའི་ནང་དུ་ཁྱེར་ཏེ། དོན་མེད་པའི་སྡུག་བསྔལ་མཐའ་ཡས་པ་ཉམས་སུ་མྱོང་བ་བདག་ལྟ་བུ་དག་གིས་ཀྱང་ངོ་མཚར་རྨད་དུ་བྱུང་བ་ཐུབ་པའི་དབང་པོའི་རྗེས་སུ་ཕྱོགས་པར་བྱས་ཏེ། དེས་ཇི་ལྟར་བསྟན་པའི་ལམ་བསྒོམ་པ་ལ་འབད་པ་བྱས་ན་མ་རིག་པའི་མུན་པ་སེལ་ནུས་པའི་ཕྱིར་མྱ་ངན་ལས་འདས་པའི་འགྲམ་ལྟ་བར་ནུས་ལ། མི་བཟད་པའི་འཁོར་བ་མཐའ་དང་བཅས་པ་ཡིན་ནོ། །འོན་ཀྱང་སྤྱི་བཙན་དུ་འཁོར་བ་ལ་མཐའ་མེད་དེ། ཚད་མེད་པའི་ཕྱིར་རོ། །སློབ་དཔོན་འཕགས་པས་ཀྱང་། གང་ལ་ཚད་ཡོད་པ་ཟད་ཀྱི་ཚད་མེད་པ་མི་ཟད་དོ་ཞེས་གསུངས་སོ། །དེའི་ཕྱིར་བློ་གྲོས་ཀྱི་མིག་དང་ལྡན་པ་དག་ཤིན་ཏུ་མྱུར་བར་འཁོར་བ་བཟློག་པའི་ཐབས་ལ་འབད་པར་གྱིས་ཤིག་ཅེས་པ་ནི་ཞར་ལ་འོངས་པའི་གདམས་པའོ། །ད་ནི་རྒྱས་པར་བཤད་པ་ལ་རྟེན་འབྲེལ་འདི་ཅི་ནས་ཀྱང་ཤེས་པར་བྱ་བ་ཡིན་ཏེ། བཅོམ་ལྡན་འདས་ཀྱིས་སཱ་ལུ་ལྗང་པ་ལ་གཟིགས་ནས། དགེ་སློང་དག་སུས་རྟེན་ཅིང་འབྲེལ་བར་འབྱུང་བ་མཐོང་བ་དེས་ཆོས་མཐོང་ངོ་། །སུས་ཆོས་མཐོང་བ་དེས་སངས་རྒྱས་མཐོང་ངོ་ཞེས་དང་། དོན་དེ་ཉིད་བཤེས་པའི་སྤྲིང་ཡིག་ལས་ཀྱང་། རྟེན་ཅིང་འབྲེལ་པར་འབྱུང་འདི་རྒྱལ་བ་ཡི། །གསུང་གི་མཛོད་ཀྱི་གཅེས་པ་ཟབ་མོ་སྟེ། །གང་གིས་འདི་ནི་ཡང་དག་མཐོང་བ་དེས། །སངས་རྒྱས་དེ་ཉིད་རིག་པའི་རྣམ་མཆོག་མཐོང་། །ཞེས་སོ། །དེ་ལ་མཚན་གཞི་འདུས་བྱས་ཐམས་ཅད་དང་། མཚན་ཉིད་གང་ལ་བརྟེན་ནས་སྐྱེ་བའམ། རྒྱུ་རྐྱེན་ལས་འབྱུང་དུ་རུང་བའོ། །སྒྲ་དོན་ནི་ཨི་ཏི་ཞེས་པ་བྱིངས་ཏེ་འགྲོ་བ་ལ་འཇུག་པས་འགྲེལ་པར། ཨི་ཏི་ནི་འགྲོ་བའི་དོན་ཏོ་ཞེས་སོ། །དེའི་གོང་དུ་པྲ་ཏི་ཞེས་པའི་ཉེར་སྒྱུར་བྱིན་པ་དང་། དེ་ཉིད་གཞན་དུ་འགྱུར་ཏེ་སྒྲ་པ་དག་གིས། ཉེ་བར་བསྒྱུར་བའི་དབང་གིས་ན། །སྐད་བྱིངས་དོན་ནི་ཡོངས་སྒྱུར་ཏེ། །གངྒཱའི་ཆུ་ནི་མངར་མོད་ཀྱི། །རྒྱ་མཚོ་ཆུ་ཡིས་ཇི་བཞིན་ནོ། །ཞེས་སོ། །དེ་ལ་ལྱ་པ་ཀྱི་རྐྱེན་བྱིན་ཏེ་སྒྲ་མདོ་བཞིན་ཡི་གེ་ཕྱིས་བསྣན་བྱས་པས་པྲ་ཏཱི་ཏྱ་ཞེས་པ་སྟེ་ཕྲད་ནས་སམ་བརྟན་ཅིང་ཞེས་པའོ། །པཱ་ད་ནི་ཡོད་པའི་དོན་ཏེ་འགྲེལ་པར། པཱ་ད་ནི་ཡོད་པའི་དོན་ཏོ་ཞེས་སོ། །དེ་ལས་སཾ་ཨུད་གོང་ན་ཡོད་ན་འབྱུང་བ་ཞེས་པ་སྟེ། སཾ་དང་ཨུད་གོང་ན་ཡོད་ན་འབྱུང་བའི་དོན་ཏོ་ཞེས་སོ། །དེ་ལྟར་ན་པྲ་ཏཱི་ཏྱ་ས་མུད་པཱ་ད་ཞེས་པ་སྟེ་རྟེན་ཅིང་འབྱུང་བའོ། །དབྱེ་ན་ཕྱི་རྟེན་འབྲེལ་འཇིག་ཆགས་ལ་སོགས་པ་དང་། ནང་རྟེན་འབྲེལ་མ་རིག་པ་ལ་སོགས་པ་ཀུན་ནས་ཉོན་མོངས་ཕྱོགས་དང་རྣམ་པར་བྱང་བའི་ཕྱོགས་སོ། །གཞུང་དོན་ལ་གསུམ་ལས། གནས་སྐབས་པའི་རྟེན་འབྲེལ་ལ་གསུམ་གྱི་དངོས་ལ་དབྱེ་བ་དང་། མཚན་ཉིད་དང་། དེ་དག་གནས་སྐབས་པར་བསྟན་པ་གསུམ་ལས། དང་པོ་ནི། ཕུང་པོའི་རྒྱུན་སྐྱེ་བའི་གནས་སྐབས་གསུམ་བསྟན་པ་གང་ཡིན་པ་དེ་ནི་རྟེན་ཅིང་འབྲེལ་པར་འབྱུང་བའི་ཡན་ལག་མ་རིག་པ་ནས་རྒ་ཤིའི་བར་བཅུ་གཉིས་ཡིན་ལ། །དེ་ཆའམ་སྡེ་ཚན་གསུམ་མོ། །སྔོན་གྱི་མཐའ་དང་ཕྱི་མའི་མཐའ་ལ་རིམ་པ་བཞིན་མ་རིག་པ་དང་འདུ་བྱེད། སྐྱེ་བ་དང་རྒ་ཤི་སྟེ་གཉིས་གཉིས་དང་བར་དབུས་འདིར་བརྒྱད་དོ། །དེ་དག་ཚང་བར་སུ་ལ་ཡོད་ན་མངལ་སྐྱེས་ཚེ་ཡོངས་སུ་རྫོགས་པ་དང་ལྡན་པ་ཁོ་ན་ལ་སྟེ། བར་མ་དོར་འཆི་བ་ལ་ཡང་མ་ཡིན་ལ་ཁམས་གོང་མ་གཉིས་སུའང་མ་ཡིན་ནོ། །དེས་ན་གླེང་གཞི་ཆེན་པོའི་ཆོས་ཀྱི་རྣམ་གྲངས་ལས། ཀུན་དགའ་བོ་གལ་ཏེ་རྣམ་པར་ཤེས་པ་མའི་མངལ་དུ་ཞུགས་པར་མ་གྱུར་ན། མིང་དང་གཟུགས་དེ་ནུར་ནུར་པོ་ཉིད་དུ་བྱ་བའི་ཕྱིར་རྨོངས་པར་འགྱུར་རམ། བཙུན་པ་མ་ལགས་སོ་ཞེས་འདོད་པའི་ཁམས་ཁོ་ན་ལ་དགོངས་སོ། །དེའི་ཕྱིར་གོང་མ་གཉིས་སུ་བར་དུ་བརྒྱད་མེད་དེ། གཟུགས་སུ་གང་སྤེལ་ནི་རྣམ་ཤེས་དང་སྐྱེ་མཆེད་དྲུག་གི་གནས་སྐབས་ལས་གཞན་པའི་མིང་གཟུགས་མེད་པའི་ཕྱིར་རོ་ཞེས་དང་། རྒྱལ་སྲས་ནི་རྣམ་ཤེས་ཀྱི་ཚེ་དེ་ཉིད་ན་མིང་གཟུགས་དང་སྐྱེ་མཆེད་དྲུག་ཡོད་ཀྱི་གཞན་དུ་མེད་པའི་ཕྱིར་རོ་ཞེའོ། །གཟུགས་མེད་དུ་མིང་གཟུགས་སྐྱེ་མཆེད་དྲུག་གི་ཡན་ལག་མེད་དོ་ཞེས་གཉི་ག་འཆད་དོ། །གཉིས་པ་ནི། འདི་དག་གི་ངོ་བོ་གང་ཡིན་ཞེ་ན། མ་རིག་པ་ནི་སྔོན་ཏེ་ཚེ་སྔ་མ་ལ་ཉོན་མོངས་པ་སྤྱོད་པའི་གནས་སྐབས་ཕུང་པོ་ལྔའོ། །འདུ་བྱེད་དག་ནི་ཚེ་སྔོན་མ་ལ་བསོད་ནམས་ལ་སོགས་པའི་ལས་སོག་པའི་གནས་སྐབས་ཕུང་པོ་ལྔའོ། །རྣམ་ཤེས་ནི་ཚེ་འདིར་ཉིང་མཚམས་སྦྱོར་བའི་སྐད་ཅིག་གི་ཕུང་པོ་ལྔ་ཡིན་ནོ། །མིང་དང་གཟུགས་ནི་མཚམས་སྦྱར་བ་དེ་ཕན་ཆད་ནས་སྐྱེ་མཆེད་དྲུག་དོད་ཚུན་ཆད་དེ་མ་དོད་པའི་བར་གྱི་མིང་ཕུང་པོ་བཞི་དང་གཟུགས་ནུར་ནུར་པོ་ལ་སོགས་པའོ། །འོ་ན་ལུས་དང་ཡིད་ཀྱི་སྐྱེ་མཆེད་དག་ཉིང་མཚམས་སྦྱར་བའི་ཆ་གྲུབ་ཟིན་པའི་ཕྱིར་བཞི་དོད་ཚུན་ཆད་ཅེས་བརྗོད་པར་བྱ་བ་ཡིན་ནོ་ཞེ་ན། མིག་སོགས་སྐྱེ་མཆེད་དོད་པའི་ཚེ་དེ་དག་ཀྱང་སྐྱེ་མཆེད་དུ་འཇོག་པའི་ཕྱིར་སྐྱོན་མེད་དོ། །སྐྱེ་མཆེད་དྲུག་ཅེས་པ་དེ་ནི་དོད་ནས་ཡུལ་དབང་རྣམ་ཤེས་གསུམ་འདུས་ཏེ་ཡུལ་ལ་ལོངས་སྤྱོད་ནུས་པ་ཚུན་ཆད་དེ་ད་ལྟར་མི་ནུས་པའི་གནས་སྐབས་སོ། །རེག་པ་ནི་དེ་ལྟར་ནུས་ནས་བདེ་སྡུག་ལ་སོགས་ཀྱི་རྒྱུ་ཤེས་པར་ནུས་པ་ཚུན་ཆད་དེ་སྔ་མ་བཞིན་ནོ། །ཚོར་བ་ནི་དེ་ལྟར་རྒྱུ་ཤེས་ཤིང་འཁྲིག་པ་སྤྱོད་ནུས་པ་ཚུན་ཆད་དེ་མི་སྤྱོད་པའི་བར་རོ། །སྲེད་པ་ནི་འདོད་ཡོན་གཟུགས་ལ་སོགས་པའི་ལོངས་སྤྱོད་དང་འཇིག་རྟེན་ལ་གྲགས་པའི་འཁྲིག་པ་ལ་ཆགས་པ་ཅན་གྱི་གང་ཟག་དེ་དག་ལ་ཀུན་ཏུ་སྤྱོད་ཅིང་ཡུལ་ཚོལ་བ་ལ་མ་ཞུགས་པའི་གནས་སྐབས་སོ། །ཉེ་བར་ལེན་པ་ནི་ལོངས་སྤྱོད་ཡུལ་རྣམས་ཐོབ་པར་བྱ་བའི་ཕྱིར་ཡོངས་སུ་རྒྱུག་པའི་གནས་སྐབས་སོ། །རྒྱུག་པ་དེའི་ཚེ་ཡང་སྲིད་ཕྱི་མའི་འབྲས་བུ་བདེ་སྡུག་ལ་སོགས་པ་འབྱུང་བར་འགྱུར་བའི་ལས་དགེ་མི་དགེ་བྱེད་པའི་གནས་སྐབས་དེ་ནི་སྲིད་པ་ཡིན་ནོ། །འདི་ནས་ཤི་འཕོས་ཏེ་ཚེ་ཕྱི་མར་ཉིང་མཚམས་སྦྱོར་བའི་གནས་སྐབས་ནི་སྐྱེ་བ་ཡིན་ལ། ཚེ་འདི་དབུས་སུ་བཞག་པའི་ཕྱི་མའི་མིང་གཟུགས་སྐྱེ་མཆེད་དྲུག་རེག་པ་ཚོར་བའི་བར་ནི་རྒ་ཤི་ཡིན་ཏེ། གདུལ་བྱ་སྐྱོ་བ་བསྐྱེད་པའི་ཕྱིར་བཅོམ་ལྡན་འདས་ཀྱིས། དགེ་སློང་དག་མིང་དང་གཟུགས་ཀྱི་སྐྱེ་བ་གང་ཡིན་པ་དེ་ནི་རྒ་ཤིའི་སྐྱེ་བ་ཡིན་ཏེ་ཚོར་བའི་བར་དུའང་དེ་དང་འདྲའོ་ཞེས་སོ། །གསུམ་པ་ནི་གལ་ཏེ་འདིར་བསྟན་པ་དེ་དག་མདོ་ལས་འབྱུང་བ་བཞིན་བསྟན་པ་ཡིན་ན། རྟེན་འབྲེལ་བཞི་ལས་འདི་གང་ལ་དགོངས་ནས་བཅོམ་ལྡན་འདས་ཀྱིས་གསུངས་པར་འདོད་ཅེ་ན་ཞེས་དྲི་སྟེ། འགྲེལ་པར། དེ་རྣམས་ལས་བཅོམ་ལྡན་འདས་ཀྱིས་འདི་གང་ལ་དགོངས་ཤེ་ན་ཞེས་གསུངས་པའི་ཕྱིར་རོ། །དེའི་ལན་དུ་འདི་ནི་གནས་སྐབས་པའི་རྟེན་འབྲེལ་གྱི་དབང་དུ་བྱས་ནས་གསུངས་པར་འདོད་དོ། །ལོ་ནི་ཕ་རོལ་བྱེ་བྲག་ཏུ་སྨྲ་བའི་འདོད་པར་སྟོན་པའོ། །གལ་ཏེ་གནས་སྐབས་ཕུང་པོ་ལྔ་པར་ཡོད་ན་དེ་དག་ཁོ་ན་སྨྲོས་ཞེ་ན། གནས་སྐབས་གང་དུ་མ་རིག་པ་ལ་སོགས་པ་གཙོ་བོ་ཡིན་པ་དེའི་ཕྱིར་ན་དེ་དང་དེའི་མིང་གིས་རྟེན་འབྲེལ་ཡན་ལག་བཅུ་གཉིས་སུ་བསྒྲགས་པས་སྐྱོན་མེད་དོ། །འོ་ན་རྟེན་འབྲེལ་བཞི་ལས་གནས་སྐབས་པའི་རྟེན་འབྲེལ་དེ་ཉིད་ཕུང་པོ་ལྔ་པར་བསྟན་ན་གཞན་འདི་དག་གི་ངོ་བོ་ཅི་ཞེ་ན། སྐད་ཅིག་པ་ནི་སྐད་ཅིག་དེ་ཉིད་ལ་བྱུང་བའམ། འདི་ལ་སྐད་ཅིག་མ་ཡོད་པས་ན་སྐད་ཅིག་པ་ཡིན་ལ། དེ་ཉིད་རྒྱུ་དང་འབྲས་བུར་འབྲེལ་པ་དང་ལྡན་པས་ན་འབྲེལ་པ་ཅན་ཏེ། བསྟན་བཅོས་རབ་ཏུ་བྱེད་པ་ལས་ཇི་སྐད་འབྱུང་བ་བཞིན་ནོ། །དེ་ལས། རྟེན་ཅིང་འབྲེལ་བར་འབྱུང་བ་གང་ཞེ་ན། འདུས་བྱས་ཐམས་ཅད་དོ། །རྟེན་ཅིང་འབྲེལ་བར་འབྱུང་བའི་ཆོས་གང་ཞེ་ན། འདུས་བྱས་ཐམས་ཅད་དོ་ཞེས་གང་གསུངས་པའོ། །རྒྱུན་ཆགས་པ་ནི་གནས་སྐབས་ཕུང་པོ་ལྔ་དང་ཚེ་གསུམ་པོ་བར་ཆད་མེད་པར་འབྲེལ་ནས་རྒྱུན་གྱིས་རྩེ་བའམ་རྒྱུན་ཆགས་པར་འབྱུང་བ་ཡིན་པས་གནས་སྐབས་པའི་རྟེན་འབྲེལ་དང་དོན་གཅིག་གོ །ཡང་ན་སྐད་ཅིག་མའི་རྟེན་འབྲེལ་ནི་ཤན་པ་སྲོག་གཅོད་པའི་བྱ་རྫོགས་ཀྱི་སྐད་ཅིག་ལ་ཡན་ལག་བཅུ་གཉིས་ཚང་བར་ཡོད་པ་ལྟ་བུ་ལ་བཤད་དོ། །དེ་དང་འབྲེལ་བའི་ཆོས་ནི། འོ་ན་དགོས་པ་གང་གི་དོན་དུ་གནས་སྐབས་པའི་རྟེན་འབྲེལ་སེམས་ཅན་དུ་སྟོན་པ་ཁོ་ན་གསུངས་ཞེ་ན། སྔོན་གྱི་མཐའ་དང་ཕྱི་མའི་མཐའ་དང་བར་དག་ལ་བདག་འདས་པའི་དུས་སུ་བྱུང་ངམ་མ་བྱུང་། བདག་ཅི་ཞིག་ཏུ་བྱུང་། ཇི་ལྟར་བྱུང་ཞེས་དང་། མ་འོངས་པ་ན་འབྱུང་ངམ་མི་འབྱུང་། ཅི་ཞིག་ཏུ་འབྱུང་། ཇི་ལྟར་འབྱུང་ཞེས་དང་། བར་འདིར་བདག་གི་རྫས་ཚོལ་བ་འདི་ཅི་ཞིག རིགས་པ་གང་གི་ཇི་ལྟར་ཡིན། ད་ལྟར་བདག་ཡོད་པ་འདི་ནི་ཅི་ཞིག་ཡིན་སྙམ་རྨོངས་པ་རྣམ་པར་བཟློག་པའི་ཕྱིར་རྟེན་འབྲེལ་ཆ་གསུམ་དུ་བསྟན་ཏོ། །དེ་ལྟར་རྟེན་འབྲེལ་རྟོགས་པས་དུས་གསུམ་ལ་རྨོངས་པ་སེལ་བར་ཡང་མདོ་ཉིད་ལས། དགེ་སློང་དག་དགེ་སློང་གིས་གང་ཕན་ཆད་རྟེན་ཅིང་འབྲེལ་བར་འབྱུང་བ་དང་རྟེན་ཅིང་འབྲེལ་བར་འབྱུང་བའི་ཆོས་རྣམས་ཡང་དག་པའི་ཤེས་རབ་ཀྱིས་དེ་ལྟར་ཡང་དག་པ་ཇི་ལྟ་བ་བཞིན་དུ་མཐོང་བ་དེ་ནི་ཅི་བདག་འདས་པའི་དུས་ན་བྱུང་བར་གྱུར་ཏམ། འོན་ཏེ་བྱུང་བར་མ་གྱུར། བདག་འདས་པའི་དུས་ན་ཅི་ཞིག་ཏུ་བྱུང་བར་གྱུར། བདག་འདས་པའི་དུས་ན་ཇི་ལྟར་བྱུང་བར་གྱུར་ཞེས་སྔོན་གྱི་མཐའི་རྗེས་སུ་འབྲང་བར་མི་འགྱུར་རོ་ཞེས་པ་ལ་སོགས་པ་གསུངས་སོ། །འོ་ན་རྟེན་འབྲེལ་དེ་དག་བསྡུ་ན་གང་དུ་འདུ་ཞེ་ན། ཉོན་མོངས་པ་དང་། ལས་དང་། གཞི་གསུམ་དུ་སྟེ་ཉོན་མོངས་པ་ཡིན་པ་ནི་མ་རིག་པ་སྲེད་ལེན་ཏེ་ཡན་ལག་གསུམ་མོ། །ལས་ཡིན་པ་ནི་འདུ་བྱེད་དང་སྲིད་པ་གཉིས་སོ། །གཞི་ཡིན་པ་ནི་ལྷག་མ་བདུན་ཏེ་ལས་དང་ཉོན་མོངས་པའི་རྟེན་ཡིན་པའི་ཕྱིར་རོ། །ཡན་ལག་བདུན་གཞི་ཡིན་པ་དེ་བཞིན་དུ་འབྲས་བུར་གྱུར་པ་ཡིན་ཏེ་ལས་དང་ཉོན་མོངས་པ་རྒྱུའི་ཡན་ལག་ལས་བྱུང་བའི་ཕྱིར་རོ། །ཡང་ཅིའི་ཕྱིར་དབུས་སུ་རྒྱུ་དང་འབྲས་བུ་དག་ཕྱེ་ལ་འདས་མ་འོངས་སུ་རྒྱུ་དང་འབྲས་བུ་དག་སྡུད་པར་བྱེད། དེར་ཡང་དེ་ལྟར་དབྱེ་བར་རིགས་སོ་ཞེ་ན། འདིར་ནི་སྔོན་དང་ཕྱི་མཐའ་གཉིས་ཀྱི་རྒྱུ་དང་འབྲས་བུ་མདོར་བསྡུས་ཀྱང་དེ་གཉིས་ལ་དེ་ལྟར་དབྱེར་རུང་བ་མི་རྟོགས་པའི་སྐྱོན་ཡོད་པ་མ་ཡིན་ཏེ། བར་མ་དབུས་འདིའི་དབྱེ་བ་བྱས་པ་ལས་དེ་གཉིས་ལ་ཡང་དེ་ལྟར་དབྱེར་རུང་བ་རྗེས་སུ་དཔག་པར་ནུས་པ་སྟེ་རྟོགས་པར་ནུས་པའི་ཕྱིར་རོ། །དེ་ལྟར་བསྟན་པས་ནི་དབྱེ་བསྡུ་ལ་མཁས་པར་ཡང་འགྱུར་ཏེ། རྒྱུ་འབྲས་གཉི་ག་བསྡུས་ན་བརྒྱད་དང་། རྒྱུ་ཕྱེ་འབྲས་བུ་བསྡུས་ན་བཅུ་དང་། རྒྱུ་བསྡུས་འབྲས་བུ་ཕྱེ་ན་བཅུ་བཞི་དང་། གཉིས་ཀ་ཕྱེ་ན་བཅུ་དྲུག་ཅེས་གསུངས་ལ། ཡང་། སྔོན་གྱི་འབྲས་བུ་བསྡུས་ན་དགུ་དང་། ཕྱི་མའི་རྒྱུ་བསྡུས་ན་བཅུ་གཅིག་དང་། སྔོན་གྱི་རྒྱུ་ཕྱེ་སྟེ་བཅུ་གསུམ་དང་། ཕྱི་མའི་འབྲས་བུ་ཕྱེ་ན་བཅོ་ལྔའོ་ཞེས་ཀྱང་འཆད་དོ། །འོ་ན་མ་རིག་པ་ལ་རྒྱུ་དང་རྒ་ཤི་ལ་འབྲས་བུ་ཡོད་ན་རྟེན་འབྲེལ་བཅུ་གཉིས་སུ་གྲངས་མ་ངེས་པར་འགྱུར་ཞིང་རྒྱུ་དང་འབྲས་བུ་གཞན་ཡོད་ན་ཐུག་མེད་དུ་ཐལ་བར་འགྱུར་ལ། གལ་ཏེ་དེ་དག་མེད་ན་འཁོར་བ་ཐོག་མཐའ་དང་བཅས་པར་འགྱུར་རོ་ཞེ་ན། སྐྱོན་མེད་དེ། བཅོམ་ལྡན་འདས་ཀྱིས་ཉོན་མོངས་པ་སྲེད་པ་ལས་ཉོན་མོངས་པ་ལེན་པ་དང་། དེ་མ་རིག་པ་དང་ལེན་པ་ལས་བྱ་བ་སྟེ་ལས་འདུ་བྱེད་དང་སྲིད་པ་དང་། བྱ་བ་དེ་གཉིས་ལས་གཞི་རྣམ་ཤེས་དང་སྐྱེ་བ་སྐྱེ་བ་དང་། གཞི་དེ་གཉིས་ལས་གཞི་ཚོར་བའི་བར་དང་རྒ་ཤི་དང་། གཞི་ཚོར་བ་ལས་ཉོན་མོངས་པ་སྲེད་པ་སྐྱེ་བ་འདི་ནི་སྲིད་པའི་ཡན་ལག་གི་སྐྱེ་ལུགས་ཡིན་ནོ་ཞེས་གསུངས་ཏེ་ཚོར་བ་ལས་སྲེད་པ་སྐྱེ་བའི་ཕྱིར་རྒ་ཤི་ལས་མ་རིག་པ་འབྱུང་བར་གྲུབ་པའི་ཕྱིར་རོ། །འོན་ཏེ་དེ་ལྟ་མ་ཡིན་ན་མ་རིག་པའི་རྐྱེན་གྱིས་འདུ་བྱེད་ཅེས་བྱ་བ་ནས་སྐྱེ་བའི་རྐྱེན་གྱིས་རྒ་ཤི་དང་མྱ་ངན་དང་སྨྲེ་སྔགས་འདོན་པ་དང་སྡུག་བསྔལ་བ་དང་ཡིད་མི་བདེ་བ་དང་འཁྲུག་པ་རྣམས་འབྱུང་བར་འགྱུར་རོ་ཞེས་བྱ་བ་དེ་ཙམ་ཁོ་ན་ཞེས་གསུངས་པར་འགྱུར་གྱི། དེ་ལྟར་ན་སྡུག་བསྔལ་གྱི་ཕུང་པོ་ཆེན་པོ་འདི་འབའ་ཞིག་ཡང་དག་པར་འབྱུང་བར་འགྱུར་རོ་ཞེས་གསུང་པར་མི་འགྱུར་བ་ཞིག་ན་དེ་ལྟར་གསུངས་པའི་ཕྱིར་རོ། །རྟེན་ཅིང་འབྲེལ་བར་འབྱུང་བ་དང་བྱུང་བའི་ཁྱད་པར་ལ་གསུམ་ལས། དངོས་ནི་བཅོམ་ལྡན་འདས་ཀྱིས་དགེ་སློང་དག་ཁྱེད་ལ་རྟེན་ཅིང་འབྲེལ་པར་འབྱུང་བ་དང་རྟེན་ཅིང་འབྲེལ་བར་བྱུང་བའི་ཆོས་རྣམས་ཀྱང་བསྟན་པར་བྱའོ་ཞེས་གསུངས་ན་འདི་ལ་ཁྱད་ཅི་ཡོད་ཅེ་ན། བསྟན་བཅོས་ལས་ནི་ཁྱད་མེད་པར་སྔར་བཤད་ཟིན་ཏེ་སྤྱི་ཙམ་གྱི་དབང་དུ་བྱས་པའོ། །མདོ་ལས་ནི་སེམས་ཅན་དུ་སྟོན་པ་ཁོ་ན་གསུངས་པ་ཡིན་པས་དགེ་སློང་དག་ཅེས་གསུངས་པའི་སྐབས་འདིར་ནི་རྟེན་ཅིང་འབྲེལ་བར་འབྱུང་བ་ནི་རྒྱུའི་ཡན་ལག་རྣམས་ཏེ་དེ་ལས་འབྲས་བུའི་ཡན་ལག་རྣམས་འབྱུང་བའི་ཕྱིར་རོ། །བྱུང་བ་ནི་འབྲས་བུའི་ཡན་ལག་རྣམས་ཡིན་པར་འདོད་དེ་རྒྱུའི་ཡན་ལག་ལས་བྱུང་བའི་ཕྱིར་རོ། །དེ་ལྟར་ན་ཡན་ལག་ཐམས་ཅད་ཀྱང་རྒྱུ་དང་འབྲས་བུ་གྱུར་པས་གཉི་ག་ཡིན་མོད་ཀྱི། འོན་ཀྱང་གང་ལྟོས་ནས་འབྱུང་བ་ཡིན་པ་དེ། དེ་ལ་ལྟོས་ནས་བྱུང་བ་མ་ཡིན་ཏེ་རྒྱུ་འབྲས་སམ་ཕ་བུ་བཞིན་ནོ། །གནས་བརྟན་བསམ་རྫོགས་ནི་རྟེན་ཅིང་འབྲེལ་བར་འབྱུང་བ་ཡིན་ལ་བྱུང་བ་མ་ཡིན་པ་ལ་སོགས་པ་མུ་བཞི་ལས་དང་པོ་ནི་ཆོས་མ་འོངས་པ་རྣམས་དང་། གཉིས་པ་ནི་དགྲ་བཅོམ་པའི་ཕུང་པོ་ཐ་མ་ད་ལྟར་བ་དང་། གསུམ་པ་ནི་དེ་ལས་གཞན་པའི་ཆོས་འདས་ད་ལྟར་བ་རྣམས་དང་། བཞི་པ་ནི་འདུས་མ་བྱས་སོ་ཞེས་ཟེར་རོ། །ལུང་དང་འགལ་བ་སྤང་བ་ནི་རྟེན་འབྲེལ་གནས་སྐབས་ཕུང་པོ་ལྔ་བར་བསྟན་ན། ཅི་འདོད་རྒྱལ་ལམ་མདོའི་དོན་ཡིན། དེ་ནི་མ་ཡིན་ཏེ། མདོ་ལས་མ་རིག་པ་གང་ཞེ་ན། སྔོན་གྱི་མཐའ་མི་ཤེས་པ་གང་ཡིན་པའོ་ཞེས་གསུངས་པའི་ཕྱིར་རོ་ཞེ་ན། གཙོ་བོའི་མིང་གིས་སྨྲོས་པའི་ཕྱིར་འགལ་བ་མེད་དེ། གླང་པོ་ཆེའི་རྗེས་ལྟ་བུའི་མདོ་ལས། སའི་ཁམས་གང་ཞེ་ན་སྐྲ་དང་སྤུ་དག་གོ་ཞེས་པ་ལྟ་བུའོ། །དེ་ནི་སྐྲ་སྤུ་ལ་སོགས་པ་ལས་གཞན་པའི་ནང་གི་སའི་ཁམས་མེད་པར་བསྟན་པ་བཞིན་དུ། འདིར་ཀྱང་སྔོན་གྱི་མཐའ་མི་ཤེས་པའོ་ཞེས་པས་རྫོགས་པར་བསྟན་གྱི། གཙོའི་མིང་གིས་སྨྲོས་པ་མ་ཡིན་ནོ་ཞེས་ཟེར་རོ། །ཞར་ལ་མདོའི་ཚིག་གི་ཆ་བཤད་པ་ནི། བཅོམ་ལྡན་འདས་ཀྱིས་འདི་ཡོད་ན་འདི་འབྱུང་འདི་སྐྱེས་པས་འདི་སྐྱེའོ་ཞེས་རྣམ་གྲངས་གཉིས་གསུང་པའི་དོན་ཅི་ཞེ་ན། གནས་བརྟན་ཆོས་ཀྱི་དབྱིག་ནི་འདི་ཡོད་ན་འདི་འབྱུང་ཞེས་པས་རྒྱུ་མེད་དངོས་པོ་མི་འབྱུང་བར་བསྟན་པའི་ཕྱིར་རྒྱུ་མེད་པར་སྨྲ་བ་དགག་པ་དང་། འདི་སྐྱེས་པས་རྒྱུ་རྟག་པ་ལས་སྐྱེ་བ་དགག་པའི་ཕྱིར་སྨྲོས་སོ་ཞེས་པ་ལ། སློབ་དཔོན་གྱིས་དེའི་དོན་དུ་ཚིག་སྔ་མ་འདོན་པ་དོན་མེད་པར་འགྱུར་ཏེ། ཚིག་ཕྱི་མ་སྨྲོས་པ་ཁོ་ནས་སྨྲ་བ་གཉི་ག་དགག་པ་གྲུབ་པའི་ཕྱིར་རོ་ཞེས་གསུངས་སོ། །དེས་ན་འདི་ལྟར་མ་རིག་པ་ཡོད་ན་འདུ་བྱེད་འདི་འབྱུང་ཞེས་པས་ནི་དེ་ཁོ་ན་ལས་མ་ཡིན་ཏེ། མིག་ཡོད་ན་མིག་ཤེས་འབྱུང་ངོ་ཞེས་པ་དང་གཟུགས་ཡོད་པ་ལས་ཀྱང་འབྱུང་བ་བཞིན་ནོ། །འདི་སྐྱེས་པས་འདི་སྐྱེ་ཞེས་པས་ནི་མ་རིག་པ་འདི་ཁོ་ན་སྐྱེས་པས་འདུ་བྱེད་འདི་སྐྱེའི་གཞན་ལས་ནི་མ་ཡིན་ནོ་ཞེས་རྣམ་གྲངས་གོང་མ་ཉིད་ངེས་པར་འཛིན་པའི་ཕྱིར་ན་ངེས་པར་གཟུང་བའི་དོན་ཏོ་ཞེས་པའམ། ཡང་ན་མ་རིག་པའི་ཡན་ལག་འདི་འབྱུང་ལ་འདུ་བྱེད་ཀྱི་ཡན་ལག་འདི་སྐྱེས་པས་རྣམ་ཤེས་ཀྱི་ཡན་ལག་འདི་སྐྱེའོ་ཞེས་པ་ལ་སོགས་པ་ཡན་ལག་བརྒྱུད་པར་བསྟན་པའི་ཕྱིར་རམ། ཡང་ན་སྔོན་གྱི་མཐའ་ཡོད་ན་ད་ལྟར་གྱི་མཐའ་འབྱུང་ལ། ད་ལྟར་གྱི་མཐའ་སྐྱེས་པས་ཕྱི་མའི་མཐའ་སྐྱེའོ་ཞེས་བརྒྱུད་པར་བསྟན་པའམ། ཡང་ན་མ་རིག་པ་འདི་ཡོད་ན་འདུ་བྱེད་འདི་འབྱུང་ཞེས་པས་དངོས་ཀྱི་རྐྱེན་དང་། འདུ་བྱེད་འདི་སྐྱེས་པས་མ་རིག་པའི་རྐྱེན་ཅན་གྱི་རྣམ་ཤེས་འདི་སྐྱེས་ཞེས་པས་བརྒྱུད་པ་སྟེ་དངོས་དང་བརྒྱུད་པའི་རྐྱེན་དུ་བསྟན་པའི་ཕྱིར་སྨྲོས་སོ་ཞེས་སློབ་དཔོན་བཞེད་དོ། །སྐབས་སུ་བབ་པའི་ངོ་བོ་ལ་གཉིས་ཀྱི་དངོས་ལ་བཞི་ལས། དང་པོ་མ་རིག་པ་ནི་རིག་པ་མ་ཡིན་པའང་མ་ཡིན་ལ་རིག་པ་མེད་པའང་མ་ཡིན་གྱི། ཡང་དག་པ་ཇི་ལྟ་བ་བཞིན་དུ་རིག་པའི་མི་མཐུན་པའི་ཕྱོགས་སུ་གྱུར་པའི་ཆོས་གཞན་རྩ་བའི་ཕྲ་རྒྱས་ཡིན་ཞིང་ཉོན་མོངས་ཅན་གྱི་སེམས་ཐམས་ཅད་ལ་ཁྱབ་བྱེད་དུ་གྱུར་པའོ། །དཔེར་ན་མི་མཛའ་བ་ནི་མཛའ་བ་མ་ཡིན་པའམ་མཛའ་བ་ལས་གཞན་པའང་མ་ཡིན་ལ། མཛའ་བ་མེད་པའང་མ་ཡིན་པ་སྟེ་མཛའ་བའི་མི་མཐུན་ཕྱོགས་སུ་གྱུར་པའི་ཆོས་གཞན་ཞིག་ཡིན་པ་བཞིན་ནོ། །བརྫུན་ནི་མི་བདེན་པ་སྟེ་བདེན་པའི་མི་མཐུན་ཕྱོགས་སུ་གྱུར་པའི་ཆོས་གཞན་དང་། སོགས་ནི་ཆོས་མ་ཡིན་པ་དང་། དོན་མ་ཡིན་པ་དང་། བྱ་བ་མ་ཡིན་པ་ལ་སོགས་པ་བཞིན་ཞེས་འགྲེལ་པར་འབྱུང་ལ། དེའི་སོགས་ནི་རིགས་པ་མ་ཡིན་པ་དང་ཐ་སྙད་མ་ཡིན་པ་དང་མི་མ་ཡིན་པ་ལ་སོགས་པ་བསྡུའོ་ཞེས་ཊཱིཀ་བྱེད་གཉིས་ཀྱིས་བཤད་དོ། །གལ་ཏེ་མ་རིག་པ་རིག་པ་མ་ཡིན་པའམ། རིག་པ་མེད་པ་ཡིན་ན་ཀུན་ཏུ་སྦྱོར་བ་ལ་སོགས་པར་ཚིག་སྟེ་ངག་གིས་སྟོན་པར་མི་འགྱུར་བ་ཞིག་ན། མདོ་ལས། མ་རིག་པ་ནི་ཀུན་ཏུ་སྦྱོར་བ་དང་། འཆིང་བ་དང་། ཕྲ་རྒྱས་དང་། ཆུ་བོ་དང་། སྦྱོར་བ་ཞེས་བྱའོ་ཞེས་དེ་དག་ཏུ་གསུངས་པའི་ཕྱིར་རོ། །གལ་ཏེ་ཤེས་རབ་ངན་པ་ཉོན་མོངས་ཅན་ངེས་པར་རྟོག་པའི་རྣམ་པར་སྐྱེས་པ་མ་རིག་པའོ་ཞེ་ན། དེ་མིན་ཏེ་ལྟ་བ་ཡིན་པའི་ཕྱིར་རོ། །འོ་ན་ལྟ་བ་མ་ཡིན་པའི་ཤེས་རབ་ཉོན་མོངས་ཅན་གང་ཡིན་པ་མ་རིག་པའོ་ཞེ་ན། དེའང་མ་ཡིན་ཏེ། མ་རིག་པ་ལྟ་བ་དེ་དང་མཚུངས་པར་ལྡན་དུ་རུང་བའི་ཕྱིར་རོ། །དེའི་ཕྱིར་ཤེས་རབ་ཀྱི་རྫས་གཉིས་ནམ་ཡང་མཚུངས་པར་ལྡན་པ་མི་སྲིད་དོ། །རྣམ་པ་གཅིག་ཏུ་ན་ཤེས་རབ་ཉེ་བར་ཉོན་མོངས་པར་བྱེད་པ་པོར་བསྟན་པའི་ཕྱིར་ཤེས་རབ་ཉོན་མོངས་ཅན་མ་རིག་པ་ཡིན་པར་ཇི་ལྟར་རུང་། དེ་སྐད་དུ་མདོ་ལས། འདོད་ཆགས་ཀྱིས་ཉེ་བར་ཉོན་མོངས་པ་ཅན་དུ་གྱུར་པའི་སེམས་ནི་རྣམ་པར་མི་འགྲོལ་ལོ། །མ་རིག་པས་ཉེ་བར་ཉོན་མོངས་པ་ཅན་དུ་གྱུར་པའི་ཤེས་རབ་ནི་རྣམ་པར་མི་བདག་གོ་ཞེས་སོ། །འདི་དག་གིས་ནི་བཙུན་པ་དཔལ་ལེན་འདོད་ཆགས་ལ་སོགས་པ་ཉོན་མོངས་པའི་སྤྱིའི་མིང་མ་རིག་པར་འདོད་པའང་བསལ་ཏེ། དེ་ནི་བཅོམ་ལྡན་འདས་ཀྱིས། ཚེ་དང་ལྡན་པ་གསུས་པོ་ཆེ་དེས་རབ་ཏུ་མི་ཤེས་ཤིང་རབ་ཏུ་མི་ཤེས་ཏེ། དེ་ལྟ་བས་ན་མ་རིག་པ་ཞེས་བྱའོ་ཞེས་པའི་རྗེས་སུ་འབྲངས་ཏེ། འཇིག་ཚོགས་ལ་ལྟ་བ་ལ་སོགས་པ་ཡང་ཕྱིན་ཅི་ལོག་ཏུ་འཛིན་པས་མི་ཤེས་པ་ཡིན་པའི་ཕྱིར་མ་རིག་པའོ་ཞེས་ཟེར་རོ། །དེ་ལྟ་ན་ཀུན་ཏུ་སྦྱོར་བ་ལ་སོགས་པའི་ནང་དུ་ལོགས་ཤིག་ཏུ་བཤད་པར་བྱ་བ་མ་ཡིན་པ་ལས་ལོགས་ཤིག་ཏུ་བཤད་པའི་ཕྱིར་དང་། ལྟ་བ་དེ་ཉིད་མ་རིག་པར་ཁས་བླངས་པའི་ཕྱིར་མ་རིག་པ་དེ་དང་མཚུངས་པར་མི་ལྡན་པར་ཐལ་བ་ལས་ལྟ་བ་དེ་དང་མཚུངས་པར་ལྡན་པའི་ཕྱིར་དང་། ཉོན་མོངས་པ་གཞན་ལའང་མཚུངས་པའི་ཕྱིར་རོ། །གཞན་ཡང་མ་རིག་པ་མ་ཡིན་པའི་ཉོན་མོངས་པ་མེད་པའི་ཕྱིར་མ་རིག་པས་ཉེ་བར་ཉོན་མོངས་པ་ཅན་དུ་གྱུར་པའི་སེམས་རྣམ་པར་མི་འགྲོལ་ལོ་ཞེས་གསུང་བར་རིགས་ཀྱི། འདོད་ཆགས་ཀྱིས་ཞེས་གསུང་བར་མི་རིགས་པ་ལས་དེ་ལྟ་ཡིན་པའི་ཕྱིར་རོ། །དེ་སྐད་དུ་འགྲེལ་པར། གང་ཡང་ཉོན་མོངས་པ་ཐམས་ཅད་མ་རིག་པ་ཡིན་ནོ་སྙམ་དུ་སེམས་པ་ཡང་དེ་ཉིད་ཀྱིས་བསལ་བ་ཡིན་ཏེ། ཉོན་མོངས་པ་ཐམས་ཅད་ཀྱི་རང་བཞིན་ཡིན་ན། ཀུན་ཏུ་སྦྱོར་བ་ལ་སོགས་པའི་ནང་དུ་ཡང་ལོགས་ཤིག་ཏུ་བཤད་པར་མི་འགྱུར་ཞིང་། ལྟ་བ་ལ་སོགས་པ་ཕན་ཚུན་མཚུངས་པར་ལྡན་པ་མེད་པའི་ཕྱིར་ལྟ་བའམ་ཉོན་མོངས་པ་གཞན་དང་ཡང་མཚུངས་པར་ལྡན་པར་མི་འགྱུར་ལ། སེམས་ཀྱང་མ་རིག་པས་ཉེ་བར་ཉོན་མོངས་པ་ཅན་དུ་འགྱུར་བ་ཁོ་ནར་བཤད་པར་འགྱུར་རོ་ཞེས་སོ། །དེ་བཞིན་དུ་བཙུན་པ་ཆོས་སྐྱོབ་ངའོ་སྙམ་དུ་སེམས་ཅན་ལ་འཇུག་པ་མ་རིག་པ་ཡིན་ནོ་ཞེས་ཟེར་བ་དང་། སློབ་དཔོན་ཆོས་ཀྱི་གྲགས་པས། ཉེས་ཀུན་དེ་ཡི་རྩ་བ་ཅན། །དེ་ཡང་འཇིག་ཚོགས་ལྟ་བ་ཡིན། །ཞེས་ཏེ་ཉེས་པ་ཀུན་གྱི་རྩ་བ་རྨོངས་པ་ཉིད་འཇིག་ཚོགས་ལ་ལྟ་བར་སྨྲ་བ་ཡང་བསལ་བ་ཡིན་ནོ། །གཉིས་པ་མིང་ནི། གཟུགས་ཅན་མིན་པའི་ཕུང་པོ་བཞི་སྟེ་མིང་དང་འདྲ་བར་དོན་ལ་གཞོལ་བའི་ཕྱིར་རོ། །དཔེར་ན་འཇིག་རྟེན་ལ་གྲགས་པའི་བ་ལང་ཞེས་པའི་མིང་གིས་དོན་དེ་གོ་བ་བཞིན་ནོ། །གཞན་དག་ན་རེ་འཆི་བའི་ཚེ་ལུས་ནི་འདིར་འདོར་ལ་འདི་དག་གིས་ལས་ཀྱི་ཁུར་ཐོགས་ནས་སྐྱེ་བ་གཞན་དུ་གཞོལ་བས་མིང་དང་འདྲ་བའི་ཕྱིར་རོ་ཞེས་ཀྱང་ཟེར་རོ། །གསུམ་པ་རེག་པ་ནི། ཡུལ་དབང་རྣམ་ཤེས་གསུམ་འདུས་ཏེ་བྱུང་བ་ཡིན་ཞིང་ཡུལ་སྡུག་མི་སྡུག་བར་མ་ཅི་རིགས་པར་གཅོད་པའོ། །དབྱེ་ན་མིག་གི་འདུས་ཏེ་རེག་པ་ལ་སོགས་པ་དྲུག་གོ །ཁ་ཅིག་ནི་མདོ་ལས། ཆོས་གསུམ་པོ་འདི་དག་འབྲེལ་ཞིང་འདུས་ལ་ཚོགས་པ་གང་ཡིན་པ་དེ་ནི་རེག་པ་ཡིན་ནོ་ཞེས་གསུངས་པའི་ཕྱིར་གསུམ་པོ་འདུས་པ་ཉིད་རེག་པ་ཡིན་ནོ་ཞེས་ཟེར་རོ། །དབུ་མ་རྩ་བའི་ཤེས་རབ་ལས་ཀྱང་། མིག་དང་གཟུགས་དང་རྣམ་པར་ཤེས། །གསུམ་པོ་འདུས་པ་གང་ཡིན་པ། །དེ་ནི་རེག་པའོ་རེག་དེ་ལས། །ཚོར་བ་ཀུན་ཏུ་འབྱུང་བར་འགྱུར། །ཞེས་སོ། །བྱེ་བྲག་ཏུ་སྨྲ་བ་ན་རེ། དེ་ནི་མ་ཡིན་ཏེ་མདོ་ལས། ནང་གི་སྐྱེ་མཆེད་དྲུག་དང་། ཕྱིའི་སྐྱེ་མཆེད་དྲུག་དང་རྣམ་པར་ཤེས་པའི་ཚོགས་དྲུག་དང་། རེག་པའི་ཚོགས་དྲུག་དང་། ཚོར་བའི་ཚོགས་དྲུག་དང་། སྲེད་པའི་ཚོགས་དྲུག་གོ་ཞེས་ཏེ་གསུམ་པོ་ལས་ལོགས་སུ་སྨྲོས་པའི་ཕྱིར་རོ་ཞེ་ན། གལ་ཏེ་ལོགས་སུ་སྨྲོས་ཀྱང་ལོགས་ཤིག་ཡིན་པར་མ་ངེས་ཏེ། སྲེད་ཚོར་ཆོས་ཀྱི་སྐྱེ་མཆེད་ལས་གཞན་མ་ཡིན་པ་བཞིན་ནོ་ཞེ་ན། དེ་ལ་ཉེས་པ་མེད་དེ་སྲེད་ཚོར་མ་ཡིན་པའི་ཆོས་ཀྱི་སྐྱེ་མཆེད་ཡོད་པས་དེ་སྨྲོས་པ་ལ་དགོས་པ་ཡོད་པའི་ཕྱིར་རོ། །འོ་ན་ཆོས་གསུམ་འབྲེལ་ཞིང་འདུས་ལ་ཞེས་པ་དང་འགལ་བས་ལན་གདབ་དགོས་སོ་ཞེ་ན། ཁོ་བོ་ཅག་དེ་སྐད་མི་འདོན་གྱི། ཆོས་འདི་དག་འབྲེལ་པ་དང་འདུས་པ་དང་ཚོགས་པ་ལས་བྱུང་བ་གང་ཡིན་པ་དེ་ནི་རེག་པའོ་ཞེས་འདོན་པའམ། ཡང་ན་རྒྱུ་ཆོས་གསུམ་འདུས་པ་ལ་འབྲས་བུ་རེག་པའི་མིང་གིས་བཏགས་པ་སྟེ། སངས་རྒྱས་རྣམས་ནི་འབྱུང་བ་བདེ། །ཞེས་གང་གསུངས་པ་ལྟ་བུའོ་ཞེས་ཟེར་རོ། །བཙུན་པ་དཔལ་ལེན་ནི་མིག་དང་གཟུགས་ཐམས་ཅད་ཀྱང་མིག་ཤེས་ཐམས་ཅད་ཀྱི་རྒྱུ་མ་ཡིན་ཏེ། དེ་གཉིས་སྔར་བྱུང་བ་རྒྱུ་ཡིན་གྱི་དེ་དང་ལྷན་ཅིག་པ་མ་ཡིན་ལ། མིག་ཤེས་ཀྱང་དེ་ལ་ཕན་བཏགས་པའི་མིག་གཟུགས་ཀྱི་འབྲས་བུ་ཡིན་གྱི་ལྷན་ཅིག་པའི་མ་ཡིན་པས་རྒྱུ་དང་འབྲས་བུ་ཡིན་པ་དེ་དག་ཁོ་ན་རག་པར་གཞག་གོ་ཞེས་ཟེར་རོ། །དེ་དག་ལས་དང་པོ་ལྔ་ནི་ཐོགས་པའི་རེག་པ་ཡིན་ཏེ་དབང་པོ་གཟུགས་ཅན་ཐོགས་བཅས་ལ་བརྟེན་ནས་སྐྱེས་པའི་རེག་པ་ཡིན་པའི་ཕྱིར་རོ། །དྲུག་པ་ནི་ཚིགས་བླ་དགས་པའི་རེག་པ་ཞེས་བྱ་སྟེ། དོན་གཅིག་ལ་མིང་དུ་མ་གདགས་སུ་རུང་བས་མིང་ནི་ཚིག་བླ་དགས་ཡིན་པ་དེ་ལ་དམིགས་པའི་རེག་པ་ཡིན་པའི་ཕྱིར་རོ། །དེ་ལྟར་ན་རྟེན་དང་དམིགས་པས་རབ་ཏུ་ཕྱེ་བའོ། །གཞན་དག་ན་རེ་ཡིད་ཤེས་ནི་ཚིག་ལ་བརྟེན་ནས་དོན་ལ་འཇུག་པས་ཚིག་བླ་དགས་ཡིན་ལ་དེ་དང་མཚུངས་པར་ལྡན་པའི་ཕྱིར་མཚུངས་པར་ལྡན་པས་རབ་ཏུ་ཕྱེའོ་ཞེས་ཟེར་རོ། །ཡང་དྲུག་པོ་དེ་ཉིད་གསུམ་དུ་འགྱུར་ཏེ་རིག་པའི་རེག་པ་དང་། མ་རིག་པའི་རེག་པ་དང་། དེ་གཉིས་ལས་གཞན་པའི་རེག་པའོ། །དང་པོ་གཉིས་ནི་རིམ་པ་བཞིན་དྲི་མེད་ཟག་མེད་ཀྱི་རེག་པ་དང་ཉོན་མོངས་ཅན་གྱི་རེག་པ་ཡིན་ཏེ། སྐབས་འདིར་སྨྲོས་པའི་རིག་པ་ནི་ཟག་མེད་ཀྱི་ཤེས་རབ་དང་། མ་རིག་པ་ནི་ཉོན་མོངས་ཅན་གྱི་ཤེས་རབ་ཡིན་པས་དེ་དང་དེ་མཚུངས་ལྡན་ཡིན་པའི་ཕྱིར་རོ། །དེ་སྐད་དུ་རྒྱལ་སྲས་ཀྱིས། རིག་པ་ཞེས་བྱ་བ་ནི་ཟག་མེད་ཀྱི་ཤེས་རབ་བོ། །མ་རིག་པ་ནི་ཉོན་མོངས་ཅན་གྱི་ཤེས་རབ་བོ་ཞེས་སོ། །ཡང་ན་མ་རིག་པ་རྨོངས་པ་ཡིན་པར་གཟུང་སྟེ། གང་སྤེལ་གྱིས། མ་རིག་པ་ཞེས་བྱ་བ་ནི་ཉོན་མོངས་ཅན་གྱི་མི་ཤེས་པའོ་ཞེས་སོ། །གསུམ་པ་ནི་དེ་གཉིས་ཀྱི་ལྷག་མ་སྟེ་ཤེས་རབ་དགེ་བ་ཟག་བཅས་དང་མ་བསྒྲིབས་ལུང་མ་བསྟན་དང་མཚུངས་ལྡན་གྱི་རེག་པ་ཡིན་ཏེ་གོང་གི་དེ་གཉིས་དང་མཚུངས་པར་མི་ལྡན་པའི་རེག་པ་ཡིན་པའི་ཕྱིར་རོ། །མ་རིག་པའི་རེག་པའི་ནང་ནས་གནོད་སེམས་དང་རྗེས་སུ་ཆགས་པའི་རེག་པ་ཞེས་རྩ་བ་དེ་གཉིས་དང་མཚུངས་པར་ལྡན་པ་ལ་མདོ་ལས་བཤད་དེ་འབྱུང་ཉེ་ཞིང་ཤིན་ཏུ་ཉེས་པ་ཆེ་བས་སོ་ཞེས་གསུང་ངོ་། །ཡང་རེག་པ་ཐམས་ཅད་བསྡུ་ན་བདེ་བ་མྱོང་བར་འགྱུར་བའི་རེག་པ་དང་། ལ་སོགས་ཀྱི་སྡུག་བསྔལ་མྱོང་བར་འགྱུར་བ་དང་། བཏང་སྙོམས་མྱོང་བར་འགྱུར་བའི་རེག་པ་སྟེ་གསུམ་མོ། །མྱོང་བའི་དོན་ནི་དེ་དག་དང་མཐུན་པ་སྟེ་དེ་དག་སྐྱེད་པར་བྱེད་པའི་ཕྱིར་རམ། མྱོང་བར་ནུས་པ་སྟེ་མྱོང་བར་འོས་པའི་ཕྱིར་ཡིན་ནོ། །བཞི་པ་ལ་གསུམ་ལས། རྟེན་རྒྱས་པའི་དབྱེ་བ་ནི་རེག་པ་དྲུག་པོ་དེ་ལས་བྱུང་བའི་ཚོར་བ་དྲུག་སྟེ་མིག་གི་འདུས་ཏེ་རེག་པ་ལས་བྱུང་བའི་ཚོར་བ་ལ་སོགས་པའོ། །དེ་དག་རེག་པ་ལ་སོགས་དུས་ཕྱིས་སམ་མཉམ་དུ་འབྱུང་ཞེ་ན། དུས་མཉམ་དུ་སྟེ་ཕན་ཚུན་ལྷན་ཅིག་འབྱུང་བའི་རྒྱུ་ཡིན་པའི་ཕྱིར་རོ། །འོ་ན་ཚོར་བ་ལས་ཀྱང་རེག་པ་འབྱུང་བར་འགྱུར་བ་ལས་དེ་ནི་མི་བཞེད་དོ། །མདོ་ལས། མིག་གི་འདུས་ཏེ་རེག་པ་ལ་བརྟེན་ནས་མིག་གི་འདུས་ཏེ་རེག་པ་ལས་བྱུང་བའི་ཚོར་བ་སྐྱེའི། མིག་གི་འདུས་ཏེ་རེག་པ་ལས་བྱུང་བའི་ཚོར་བ་ལ་བརྟེན་ནས་མིག་གི་འདུས་ཏེ་རེག་པ་སྐྱེ་བ་ནི་མ་ཡིན་ནོ་ཞེས་གསུངས་པའི་ཕྱིར་དང་། དེ་གཉིས་ལྷན་ཅིག་པ་ཡིན་ན་ཕན་ཚུན་ཕན་གདགས་བྱ་འདོགས་བྱེད་དུའང་འགལ་བའི་ཕྱིར་རོ། །དེས་ན་ས་བོན་སྔ་ལ་མྱུ་གུ་ཕྱི་བ་ལ་སོགས་པ་ལྟ་བུའོ་ཞེས་མདོ་སྡེ་པ་ཟེར་རོ། །བྱེ་བྲག་ཏུ་སྨྲ་བ་ན་རེ། དུས་མི་མཉམ་པ་ཁས་མི་ལེན་པ་མ་ཡིན་གྱི། འོན་ཀྱང་མིག་དང་མིག་ཤེས་ལ་སོགས་པ་ཡོད་པའི་ཕྱིར་དུས་མཉམ་པའང་ཡོད་དོ། །དེའི་ཕྱིར་འདིར་ཡང་མྱུ་གུ་དང་གྲིབ་མ་ལྟར་རེག་ཚོར་ཡང་དེ་དང་འདྲའོ་ཞེའོ། །དབང་པོ་དཔལ་ལེན་ནི་དབང་པོ་དང་དོན་སྔ་ལ། དེ་ལས་རྣམ་ཤེས་དང་། གསུམ་འདུས་པ་རེག་པ་དང་། དེ་ལས་ཚོར་བའོ་ཞེས་པ་ལ། དེ་ལྟ་ན་རྣམ་ཤེས་ཐམས་ཅད་ལ་ཚོར་བ་ཡོད་པར་མི་འགྱུར་ཞིང་། རྣམ་ཤེས་ཐམས་ཅད་རེག་པ་ཡིན་པར་ཡང་མི་འགྱུར་ལ། སེམས་ཐམས་ཅད་ལས་མང་པོ་པ་བཅུ་ཡོད་པར་བཤད་པ་དང་ཡང་འགལ་བའི་ཕྱིར་རོ་ཞེས་བྱེ་བྲག་ཏུ་སྨྲ་བ་ཟེར་རོ། །མདོ་སྡེ་པ་དག་འདི་ག་ལ། བསྟན་བཅོས་ལས་སོ་ཞེ་ན། ཁོ་བོ་ཅག་མདོ་ཚད་མར་བྱེད་ཀྱི་བསྟན་བཅོས་ཚད་མར་མི་བྱེད་དེ། བཅོམ་ལྡན་འདས་ཀྱིས་མདོ་སྡེ་ལ་བརྟེན་པར་བྱའོ་ཞེས་གསུངས་པའི་ཕྱིར་རོ། །ཡང་ན་ས་མང་པོ་པའི་དོན་ཡང་རྟོག་བཅས་དཔྱོད་བཅས་ལ་སོགས་པའི་ས་དང་། དགེ་བ་ལ་སོགས་པའི་ས་དང་། སློབ་པ་ལ་སོགས་པའི་ས་ཞེས་པ་རྣམས་ལས། གང་དག་ས་འདི་དག་ཐམས་ཅད་ན་ཡོད་པ་སེམས་ཀྱི་ས་མང་པོ་པ་དང་། དགེ་བ་དང་ཉོན་མོངས་ཅན་ཁོ་ན་ལ་ཡོད་པ་དགེ་བ་དང་ཉོན་མོངས་པའི་ས་མང་པོ་པའོ་ཞེས་མདོ་སྡེ་པ་ཟེར་རོ། །བསྡུས་པ་ནི་དྲུག་པོ་དེ་ལས་དང་པོ་ལྔ་ནི་ལུས་ཀྱི་ཚོར་བ་སྟེ་དབང་པོ་གཟུགས་ཅན་ལས་དངོས་སུ་སྐྱེས་པའི་ཚོར་བ་ཡིན་པའི་ཕྱིར་རོ། །གཞན་ནི་སེམས་ཀྱི་སྟེ། དེ་ལྟར་མ་སྐྱེས་པར་ཡིད་ལས་སྐྱེས་པའི་ཚོར་བ་ཡིན་པའི་ཕྱིར་རོ། །ཡིད་ཀྱི་ཚོར་བ་བྱེ་བྲག་ཏུ་བཤད་པ་ལ་གསུམ་ལས་བསྟན་པ་ནི། སེམས་ཚོར་དེ་ཉིད་ཡིད་ལ་བརྟེན་ནས་ཡུལ་ལ་ཉེ་བར་རྒྱུ་བའི་བྱེ་བྲག་ལས་རྣམ་པ་དག་ནི་ཡང་བཅོ་བརྒྱད་དུ་དབྱེའོ། །འོ་ན་དེ་དག་ངོ་བོ་དང་མཚུངས་ལྡན་དང་དམིགས་པ་གང་ལས་གཞག་སྟེ་གསུམ་དང་གཅིག་དང་དྲུག་ཏུ་འགྱུར་རོ་ཞེ་ན། གསུམ་ཅར་ལས་གཞག་པའི་ཕྱིར་སྐྱོན་མེད་དོ། །དེ་དག་ལས་བཅོ་ལྔ་ནི་སོ་སོར་ངེས་པ་ལ་དམིགས་པའི་ཕྱིར་མ་འདྲེས་པ་ལ་དམིགས་པ་དང་། ཆོས་ལ་རྒྱུ་བ་གསུམ་ནི་འདྲེས་པ་དང་མ་འདྲེས་པ་ལ་དམིགས་པ་གཉི་གའོ། །མདོ་སྡེ་པ་ནི་ཚོར་བ་ལ་བརྟེན་ནས་ཡིད་ཡུལ་ལ་རྒྱུ་བའོ་ཞེའོ། །ལུས་ཚོར་མ་ཡིན་ཞེ་ན། དབང་པོ་གཟུགས་ཅན་ལ་བརྟེན་གྱི་ཡིད་ཁོ་ན་ལ་བརྟེན་པ་མ་ཡིན་པ་དང་ངེས་པར་རྟོག་པ་མེད་པས་རྣམ་པར་མི་རྟོག་པའི་ཕྱིར་རོ། །བཤད་པ་ནི། འདོད་པ་ན་ཐམས་ཅད་ཡོད་དེ་རང་སའི་ཡུལ་དྲུག་ཅར་ལ་དམིགས་པ་ཅན་ནོ། །དེའི་སྤྱོད་ཡུལ་གཟུགས་ཅན་ལ་དམིགས་ན་དྲི་རོ་ལས་གཞན་བཞི་ལ་ཚོར་བ་གསུམ་རྒྱུ་བས་བཅུ་གཉིས་དང་། གོང་མ་གཟུགས་མེད་ལ་དམིགས་ན་ཆོས་གཅིག་ལ་ཚོར་བ་གསུམ་རྒྱུའོ། །བསམ་གཏན་དང་པོ་གཉིས་ན་ཡིད་མི་བདེ་མེད་པས་བཅུ་གཉིས་འདོད་པའི་ཡུལ་ལ་རྒྱུ་ཞིང་འགྲོ་བ་རྣམས་ལའོ། །རང་གི་ཁམས་ལ་དམིགས་ན་བརྒྱད་དང་། གཟུགས་མེད་པ་གཉིས་ཀྱི་སྟེ་ཆོས་ལ་དེ་གཉིས་རྒྱུ་བས་སོ། །བསམ་གཏན་གོང་མ་གཉིས་ན་བཏང་སྙོམས་རྒྱུ་བ་དྲུག་སྟེ། དེ་དྲུག་གི་དམིགས་པ་ནི་འདོད་པའི་དྲུག་པ་ལའོ། །རང་གི་ཁམས་ལ་ནི་དྲི་རོ་མེད་པས་བཞིའི་ཡིན་ཞིང་གོང་མ་གཟུགས་མེད་པའི་ཆོས་གཅིག་པུའི་དམིགས་པ་ཡིན་ནོ། །འོ་ན་བསམ་གཏན་གསུམ་པའི་བདེ་བ་ཡིད་ཁོ་ན་ལ་བརྟེན་པའི་ཕྱིར་ཡིད་ཉེར་རྒྱུར་མི་གཞག་ཅེ་ན། དེའི་ལན་དུ་འགྲེལ་པར། དང་པོ་འདོད་པའི་ཁམས་ན་ཡིད་ཀྱི་ས་པའི་བདེ་བའི་དབང་པོ་མེད་པའི་ཕྱིར་དང་། དེའི་མི་མཐུན་པ་སྡུག་བསྔལ་ཉེར་རྒྱུ་མེད་པའི་ཕྱིར་རོ་ཞེས་གྲག་གོ་འབྱུང་ངོ་། །གང་སྤེལ་གྱིས་དེ་ལ་ཁྱབ་པ་མེད་པས་ལན་དེ་ལ་སྙིང་པོ་མེད་པའི་ཕྱིར་སློབ་དཔོན་གྱིས་གྲག་གོ་ཞེས་སྨྲོས་པར་བཤད་དོ། །དེས་ན་གཞན་དག་ན་རེ་བསམ་གཏན་གསུམ་པའི་བདེ་བ་ནི་བརྟན་པ་ཡིན་ལ་ཉེ་བར་རྒྱུ་བ་ནི་མི་བརྟན་པ་ཡིན་པས་ཡིད་ཉེར་རྒྱུར་མི་གཞག་ཅེས་ཟེར་ཏེ་དེ་ཉིད་རིགས་པར་བལྟའོ། །གཟུགས་མེད་ནམ་མཁའི་ཉེ་བར་བསྡོགས་ན་ནི་བཞི་སྟེ། དེ་གཟུགས་སུ་འགྲོ་སྟེ་བསམ་གཏན་བཞི་པ་ལ་དམིགས་པའོ། །གོང་མ་སྟེ་གཟུགས་མེད་པར་འགྲོ་བ་ལ་ནི་ཆོས་གཅིག་པུ་དང་། གཟུགས་མེད་དངོས་གཞི་ན་ཡང་ཆོས་ལ་ཉེ་བར་རྒྱུ་བ་གཅིག་པུ་སྟེ་རང་ལུས་ཅན་ནོ། །ཟག་བཅས་འོག་མ་ལ་མི་དམིགས་ཏེ། གཟུགས་མེད་དངོས་གཞི་དགེ་རྣམས་ཀྱི། །སྤྱོད་ཡུལ་ཟག་བཅས་འོག་མ་མིན། །ཞེས་འབྱུང་བའི་ཕྱིར་རོ། །མཇུག་བསྡུ་བ་ནི། བྱེ་བྲག་ཏུ་སྨྲ་བ་བཅོ་བརྒྱད་པོ་ཐམས་ཅད་ཟག་པ་དང་བཅས་པ་ཡིན་ཏེ། འདི་རྣམས་སྲིད་པ་འཕེལ་བར་བྱེད་པ་ཡིན་ན་ཟག་མེད་དེར་མི་རུང་བའི་ཕྱིར་རོ་ཞེས་གང་སྤེལ་དུའོ། །སློབ་དཔོན་ནི་དེ་ཐམས་ཅད་མ་ཡིན་གྱི་ཉོན་མོངས་པ་རྣམས་ཀྱི་ཡིད་ཡུལ་ལ་རྗེས་སུ་ཆགས་པ་དང་ཁོང་ཁྲོ་བ་དང་སོ་སོར་མ་བརྟགས་པར་བཏང་སྙོམས་སུ་ཉེ་བར་རྒྱུ་བར་བྱེད་པའི་ཉོན་མོངས་ཅན་རྣམས་ཁོ་ན་ཡིན་ཏེ། དེའི་གཉེན་པོར་རྟག་ཏུ་ཡོད་པ་དྲུག་གསུངས་པའི་ཕྱིར་རོ། །དེ་སྐད་དུ་མདོ་ལས། མིག་གིས་གཟུགས་མཐོང་ནས་ཡིད་བདེ་བར་ཡང་མི་འགྱུར་ཞིང་། ཡིད་མི་བདེ་བར་ཡང་མི་འགྱུར་ལ་བཏང་སྙོམས་སུ་གནས་ཤིང་དྲན་པ་དང་ལྡན་ཞིང་ཤེས་བཞིན་དུ་བཏང་སྙོམས་སུ་གནས་སོ་ཞེས་པ་ནས། ཡིད་ཀྱིས་ཆོས་རྣམས་ཤེས་ནས་ཞེས་པའི་བར་དུའོ། །བཙུན་པ་གོ་ཆ་མཐའ་ཡས་ཉོན་མོངས་པ་ཅན་ཁོ་ནར་མ་གསུངས་ཏེ། འདི་ལྟར་དགེ་སློང་དག་ཡིད་བདེ་བ་ཉེ་བར་རྒྱུ་བ་དྲུག་ལ་བརྟེན་ནས་ཡིད་མི་བདེ་བ་ཉེ་བར་རྒྱུ་བ་དྲུག་སྤོངས་ཤིག བཏང་སྙོམས་ཉེ་བར་རྒྱུ་བ་དྲུག་ལ་བརྟེན་ནས་ཡིད་བདེ་བ་ཉེ་བར་རྒྱུ་བ་དྲུག་སྤོངས་ཤིག བཏང་སྙོམས་གཉིས་ལས་གཅིག་ལ་བརྟེན་པ་ལས་ཐ་དད་ལ་བརྟེན་པ་སྤོངས་ཤིག་ཅེས་གཉེན་པོར་གསུངས་པའི་ཕྱིར་ཉོན་མོངས་ཅན་མ་ཡིན་ནོ་ཞེས་ཟེར་རོ། །རྒྱལ་སྲས་ནི་ཁྱབ་པ་མེད་དེ། མདོ་ལས། ང་རྒྱལ་ཉིད་ང་རྒྱལ་ལ་བརྟེན་ནས་སྤང་བར་བྱའོ་ཞེས་གང་གསུངས་པ་ལྟ་བུའོ། །དེས་ན་འདིར་ཡང་ལྕི་བ་དང་ཡང་བར་འགྱུར་བ་ལ་དགོངས་ནས་གསུངས་པའི་ཕྱིར་འགལ་བ་མེད་པར་འཆད་དོ། །ཡན་ལག་ལྷག་མ་བཤད་འཆད་ལ་ལྟོས་པར་བསྟན་པ་ནི། གཞན་དག་ཅིའི་ཕྱིར་འདིར་མི་བརྗོད་ཅེ་ན། ཁ་ཅིག་ནི་བཤད་ཟིན་པ་དང་ཁ་ཅིག་ནི་འཆད་པར་འགྱུར་བའི་ཕྱིར་གཞན་རྣམས་འདིར་མི་བརྗོད་དོ། །གང་དག་ཅེ་ན། རྣམ་ཤེས་སོ་སོར་རྣམ་རིག་པ། །ཞེས་དང་། ཡིད་ཀྱི་སྐྱེ་མཆེད་ཀྱང་དེ་ཡིན། །ཞེས་དང་། གཟུགས་ནི་དབང་པོ་ལྔ་དང་དོན། །ལྔ་དང་རྣམ་རིག་བྱེད་མིན་ཉིད། །ཅེས་དང་། དེ་དག་རྣམས་ཀྱི་རྣམ་ཤེས་རྟེན། །མིག་ལ་སོགས་གཟུགས་དང་བ་རྣམས། །ཞེས་དང་། འདུ་བྱེད་དང་སྲིད་པ་ལས་བསྟན་པ་དང་སྲེད་ལེན་གནས་ལྔ་པར་འཆད་པར་འགྱུར་རོ། །ཀུན་ནས་ཉོན་མོངས་པ་གསུམ་དཔེ་དང་སྦྱར་བ་ནི། རྟེན་འབྲེལ་བསྡུ་ན་གསུམ་དུ་བསྟན་པ་དཔེ་ཇི་ལྟ་བུ་ཞེ་ན། སྐབས་འདིར་ནི་ཉོན་མོངས་པ་རྣམས་ས་བོན་བཞིན་ཏེ་དེ་ལས་སྡོང་བུ་དང་ལོ་མ་ལ་སོགས་པ་སྐྱེ་བ་བཞིན་དུ། ཉོན་མོངས་པ་ལས་ཉོན་མོངས་དང་། །བྱ་བ་ཉིད་དོ་དེ་ལས་གཞི། །དེ་ལས་གཞི་དང་ཞེས་གང་གསུངས་པ་ལྟར་སྐྱེ་བའི་ཕྱིར་རོ། །ཀླུ་བཞིན་ཏེ་དེ་གནས་པའི་མཚོ་མི་སྐམ་པ་ལྟར་ཉོན་མོངས་པའི་ཀླུ་གནས་པའི་སྐྱེ་བའི་མཚོ་མི་སྐམ་པ་དང་། ནགས་ཚལ་གྱི་རྩ་བ་བཞིན་ཏེ་དེ་མ་ཕྱུང་ན་ཡལ་ག་བཅད་ཀྱང་སླར་སྐྱེ་བ་ལྟར་ཉོན་མོངས་པ་རྩ་བ་ནས་མ་བཏོན་པའི་འགྲོ་བ་རྣམས་ཀྱང་སླར་སྐྱེ་བ་དང་། ལྗོན་ཤིང་བཞིན་ཏེ་དེས་དུས་དུས་མེ་ཏོག་དང་འབྲས་བུ་སྐྱེད་པ་བཞིན་དུ་ཉོན་མོངས་པ་དང་ལས་དང་གཞི་རྣམས་ཀྱི་རྒྱུ་ཡིན་པ་དང་། དེ་བཞིན་དུ་འབྲས་ཐུག་པོ་ཆེའི་ཤུན་པ་བཞིན་དུ་འདོད་དེ་དེ་ཡོད་ན་འབྲས་སྐྱེའི་དེ་མེད་ན་མ་ཡིན་པ་བཞིན་དུ་ཉོན་མོངས་པའི་ཐོབ་པའི་ཤུན་པ་དང་བཅས་པའི་ལས་ཀྱིས་སྐྱེ་བ་གཞན་དུ་སྐྱེའི་དེ་མེད་ན་ལས་འབའ་ཞིག་གིས་མ་ཡིན་ནོ། །ལས་ནི་ཤུན་པ་དང་བཅས་པའི་འབྲས་དང་འདྲ་སྟེ་ཤུན་པ་ཡོད་པའི་འབྲས་ཀྱི་སྙིང་པོ་ལས་འབྲས་བུ་འབྱུང་བ་བཞིན་ནོ། །དེ་བཞིན་དུ་སྨན་གྱིས་ལན་གཅིག་ནུས་པ་འབྱིན་པ་དང་འདྲ་བར་ལས་ཀྱིས་ཀྱང་དེ་བཞིན་དང་། མེ་ཏོག་འབྲས་བུ་སྐྱེད་པ་ལ་ཉེ་བའི་རྒྱུ་ཡིན་པ་ལྟར་ལས་རྣམས་ཀྱང་དེ་བཞིན་ནོ། །གཞི་བདུན་ནི་བཟའ་བཏུང་གཡོས་ལེགས་པར་གྲུབ་པ་ལོངས་སྤྱད་པར་བྱ་བ་ཡིན་གྱི་ཡང་ཡང་བསྐྱེད་པར་བྱ་བ་མ་ཡིན་པ་བཞིན་དུ་འདི་ཡང་དེ་དང་འདྲ་སྟེ་ཚེ་རབས་གཞན་དུ་རྣམ་སྨིན་གཞན་དང་འབྲེལ་བ་མེད་པའི་ཕྱིར་རོ། །སྲིད་པ་བཞིའི་མཇུག་བསྡུ་ནི། དེ་དག་ངོ་བོ་ཅི་ཞེ་ན། སྲིད་པ་བཞི་པོ་དེ་དག་ལས་སྐྱེ་བའི་སྲིད་པ་ནི་ཉོན་མོངས་ཅན་ནོ། །དེར་གང་གིས་ཉིང་མཚམས་སྦྱོར་ཞེ་ན། རང་གི་ས་པའི་རྩ་བའི་ཉོན་མོངས་པ་ཀུན་གྱིས་རུང་ལ། དེ་དག་དང་མཚུངས་པར་ལྡན་པས་ཀྱང་ངོ་། །གང་གིས་མི་སྦྱོར་ན་འགྲེལ་པར། ཀུན་ནས་དཀྲིས་བ་ཆིག་རྐྱ་ཐུབ་པ་རྣམས་ཀྱིས་ནི་མ་ཡིན་ནོ་ཞེས་ཏེ། ཊཱིཀ་བྱེད་གཉིས་ཀྱིས་ཀུན་དཀྲིས་བཅུའི་ནང་གི་རང་དབང་ཅན་ལྔ་པོས་མ་ཡིན་པར་བཤད་དོ། །འོན་ཀྱང་དྲི་མ་དྲུག་ལའང་རིགས་པ་མཚུངས་པའི་ཕྱིར་མཁས་པ་དག་ཀྱང་ཀུན་ནས་དཀྲིས་པ་ཞེས་བྱ་བའི་ཚིག་ལ་འཁྲུལ་བར་དོགས་སོ། །སྲིད་པ་གཞན་གསུམ་ལ་ནི་དགེ་མི་དགེ་ལུང་མ་བསྟན་གསུམ་མོ། །ཁམས་ནི་གཟུགས་མེད་ན་བར་སྲིད་མེད་པར་བཤད་ཟིན་པས་གཞན་གསུམ་དང་། འདོད་གཟུགས་ན་བཞི་ཅར་ཡོད་དོ། །བར་སྲིད་རྟེན་འབྲེལ་གྱིས་བསྡུས་སམ་མ་བསྡུས་ཞེ་ན། ཁ་ཅིག་མ་བསྡུས་པར་འཆད་ལ་གཞན་དག་འདུ་བྱེད་དུ་བསྡུ་སྟེ་དེར་ལས་འཕེན་བྱེད་ཡོད་པའི་ཕྱིར་རོ། །འདུ་བྱེད་དག་ནི་སྔོན་ལས་ཀྱི། །ཞེས་པ་གཙོ་བོ་ལ་བསམས་སོ་ཞེས་འཆད་དོ། །གང་གིས་གནས་པའི་ཟས་ལ། ད་ནི་སེམས་ཅན་རྣམས་ཇི་ལྟར་ཞེ་ན། དེ་ལ་གསུམ་ལས་མདོར་བསྟན་པ་ནི། འགྲོ་བ་རྣམས་ཟས་ཀྱིས་གནས་པ་ཡིན་ཏེ། སྟོན་པ་སངས་རྒྱས་ནས་རིང་པོར་མ་ལོན་པ་ན་ཆོས་གཅིག་བཀའ་སྩལ་པ་ནི་འདི་ལྟ་སྟེ། སེམས་ཅན་ཐམས་ཅད་ནི་ཟས་ཀྱིས་གནས་སོ་ཞེས་གང་གསུངས་པའོ། །བཤད་པ་ནི། ཁམ་གྱི་ཟས་ནི་འདོད་པའི་ཁམས་ཁོ་ན་ན་ཡོད་ཀྱི་གཟུགས་དང་གཟུགས་མེད་ན་མེད་དེ། དེ་ལས་འདོད་ཆགས་དང་བྲལ་བ་དག་དེར་སྐྱེ་བའི་ཕྱིར་རོ། །དམྱལ་བ་ཆེན་པོ་དག་ལྕགས་ཀྱི་ཐོ་ལུམ་དང་ཟངས་ཞུན་དག་སྟེར་བར་བྱེད་དོ། །འོ་ན་མུ་བཞི་དང་ཡང་འགལ་ཞིང་རབ་ཏུ་བྱེད་པ་ལས། ཁམ་གྱི་ཟས་གང་ཞེ་ན། ཁམ་གང་ལ་བརྟེན་ནས་དབང་པོ་རྣམ་པར་འགྱུར་ཞིང་འབྱུང་བ་ཆེན་པོ་རྣམས་ཀྱང་འཕེལ་བ་དང་འཚོ་བར་འགྱུར་བའོ་ཞེས་པ་དང་འགལ་ལོ་ཞེ་ན། རྒྱས་པར་འགྱུར་བའི་ཟས་ལ་དགོངས་པ་དང་། དེས་ཀྱང་བཀྲེས་སྐོམ་འཇོམས་པར་ནུས་པས་ཟས་ཀྱི་མཚན་ཉིད་ཐོབ་པའི་ཕྱིར་རོ་ཞེས་ཟེར་རོ། །ཉི་ཚེ་བའི་དམྱལ་བ་ན་ཡང་མི་བཞིན་ཏེ་གཞན་བཞིན་ཡོད་པར་རྟོགས་སླའོ། །ངོ་བོ་ནི་འདོད་པའི་དྲི་རོ་རེག་བྱ་སྟེ་སྐྱེ་མཆེད་གསུམ་གྱི་བདག་ཉིད་དོ། །དེ་དག་ནི་སྣ་ལྕེས་ཁམ་དུ་བྱས་ཤིང་མིད་པས་ན་ཁམ་ཟས་ཞེས་བྱའོ། །གྲིབ་མ་དང་ཉི་མ་ལ་སོགས་པ་ཡོད་པ་ཁམ་དུ་མི་བྱེད་པས་ཇི་ལྟར་ཁམ་ཟས་ཡིན་ཞེ་ན། དེའི་རིགས་ཡིན་པའི་ཕྱིར་ཏེ་ཁྲུས་དང་བཀུ་མཉེ་བཞིན་ནོ། །ཁམ་དུ་བྱས་ནས་གང་བཤད་པ་ནི་ཕལ་ཆེ་བའི་དབང་དུ་བྱས་པའོ། །དེ་ལས་གཞན་དུ་གཟུགས་ཀྱི་སྐྱེ་མཆེད་ནི་ཁམ་གྱི་ཟས་མ་ཡིན་ཏེ་དེས་རང་གི་ཡུལ་ཅན་དབང་པོ་རྟེན་དང་བཅས་པ་རྒྱས་པ་ལ་མི་ཕན་པའི་ཕྱིར་དང་། དེའི་རིགས་ཀྱང་མ་ཡིན་པའི་ཕྱིར་རོ། །རྟགས་གྲུབ་སྟེ། ཟས་བཤམས་པ་མཐོང་བའི་ཚེ་བདེ་བ་དང་ཡིད་བདེ་བར་འགྱུར་བས་ཕན་ནོ་ཞེ་ན། དེ་ལ་དམིགས་པའི་བདེ་བ་མྱོང་བར་འགྱུར་བའི་རེག་པ་ཟས་ཡིན་གྱི་མཐོང་བ་ཙམ་གྱིས་ཡིན་ན་གྲོལ་བ་ཕྱིར་མི་འོང་བ་དང་དགྲ་བཅོམ་པ་ལ་ཕན་པར་ཐལ་བ་ལས་མི་ཕན་པའི་ཕྱིར་རོ། །རེག་པ་དང་སེམས་པ་དང་རྣམ་པར་ཤེས་པའི་ཟས་ནི་ཟག་པ་དང་བཅས་པའི་ཟས་ཡིན་གྱི་དེ་དག་ཟག་མེད་མ་ཡིན་ཏེ་ཟས་ཀྱི་དོན་ནི་སྲིད་པ་གསོ་བར་བྱེད་པ་ཡིན་ན་འདིས་སྲིད་པ་ཟད་པར་བྱེད་པའི་ཕྱིར་དང་། མདོ་ལས་སེམས་ཅན་བྱུང་བ་རྣམས་གནས་པར་བྱེད་པ་དང་འཚོ་བར་བྱེད་པ་དང་སྲིད་པ་ཚོལ་བ་རྣམས་ལ་ཕན་འདོགས་པར་བྱེད་པ་ཡིན་ནོ་ཞེས་དང་། ཟས་བཞི་ནི་ནད་དང་འབྲས་དང་ཟུག་རྔུའི་རྩ་བ་ཡིན་ནོ་རྒ་ཤིའི་རྐྱེན་ཡིན་ནོ་ཞེས་ཏེ་ཟག་པ་མེད་པ་དེ་ལྟ་མ་ཡིན་པའི་ཕྱིར་རོ། །དེ་ལས་ཕན་འདོགས་པར་བྱེད་པ་ཡིན་ནོ་ཞེས་པའི་དོན་ནི་ཡང་སྲིད་པ་འབྱུང་བར་བྱེད་པ་ལ་ཊཱིཀ་བྱེད་གཉིས་ཀྱིས་བཤད་དོ། །ཟས་དུ་ཞིག་གིས་གནས་ཤིང་ཕན་འདོགས་པར་བྱེད་ཅེ་ན། ཐམས་ཅད་ཀྱང་གཉི་གའོ་ཞེས་བྱེ་བྲག་ཏུ་སྨྲ་བ་ཟེར་རོ། །འོ་ན་ལས་ཀྱི་རང་བཞིན་ཡིན་པས་སེམས་པ་དང་དེས་རབ་ཏུ་ཕྱེ་བའི་རྣམ་ཤེས་དང་དེ་དང་མཚུངས་པར་ལྡན་པའི་རེག་པ་རྣམས་ཀྱང་སྲིད་པ་འབྱུང་བར་བྱེད་པར་རིགས་ན། ཁམ་གྱི་ཟས་ཀྱིས་ཇི་ལྟར་ཞེ་ན། དེ་ལ་ཆ་ཤས་ནས་ཡང་སྲིད་པ་འབྱུང་བར་བྱེད་པའི་ཕྱིར་རོ་ཞེས་འབྱུང་ངོ་། །དེའི་ཕྱིར་བཅོམ་ལྡན་འདས་ཀྱིས་ཟས་བཞི་ནི་གང་གསུངས་པ་ཡིན་ནོ། །ཡང་བདེ་བ་མྱོང་འགྱུར་གྱི་རེག་པ་དང་རྣམ་ཤེས་ཕན་འདོགས་པར་བྱེད་པས་སེམས་ཅན་བྱུང་བ་རྣམས་གནས་པར་རིགས་ན་སེམས་པས་ཇི་ལྟར་ཞེ་ན། རེ་བ་དང་བཅས་པའི་སེམས་པས་གནས་པར་བྱེད་དེ། མུ་གེས་ཉེན་པའི་ཚེ་ཕ་ཞིག་བུ་གཉིས་དང་ལྷན་དུ་འཆི་མ་ཕོད་པར་ཐལ་བའི་རྐྱལ་པ་སྲད་བུས་བཅིངས་ནས་ཕྱེ་ཡིན་པར་སྨྲས་པས་ཡུན་རིང་དུ་རེ་བ་དང་བཅས་པས་གནས་པ་དང་། དེ་ནས་ཁ་ཕྱེ་སྟེ་རེ་བ་མེད་པའི་ཚེ་ཤི་བ་དང་། རྒྱ་མཚོར་གྲུ་ཆག་པའི་མི་ལྦུ་བ་ལ་ཐང་ཡིན་པར་འཁྲུལ་པ་རེ་བ་མེད་པའི་ཚེ་ཤི་བ་དང་། འགྲོ་བའི་རྣམ་གྲངས་ལས། སྲོག་ཆགས་ཆེན་པོ་གང་དག་ཆུ་ནས་འཐོན་ཏེ་བྱེ་མ་ཅན་གྱི་ཐང་ལ་སྒོ་ང་སྦས་པ་མས་དྲན་ན་མི་འདྲུལ་ཅིང་མ་དྲན་ན་འདྲུལ་བར་བཤད་པ་ལ། སློབ་དཔོན་ནི་གཞན་གྱི་སེམས་པ་ཟས་སུ་འགྱུར་བས་སྒོ་ངས་མ་མི་བརྗེད་ན་མི་འདྲུལ་ལ་བརྗེད་ན་འདྲུལ་ལོ་ཞེས་བྱ་བ་སྟེ་དེ་དག་དཔེར་བྱའོ། །ཁམས་ནི་གསུམ་དག་ན་ཡོད་དོ། །སྲིད་པ་ཚོལ་བ་ཞེས་བྱ་བ་གང་ཡིན་ཅེ་ན། བར་སྲིད་ཀྱི་མིང་སྟེ་བཅོམ་ལྡན་འདས་ཀྱིས་མིང་གི་རྣམ་གྲངས་སོ། །ཡིད་ལས་བྱུང་བ་དང་སྲིད་ཚོལ་དང་དྲི་ཟ་དང་སྲིད་པ་བར་མ་དང་མངོན་པར་འགྲུབ་པ་ཞེས་བྱ་བའོ། །དེ་དག་ནི་འབྱུང་བ་ལ་མི་ལྟོས་པར་ཡིད་ལས་སྐྱེས་པ་དང་སྐྱེ་བའི་སྲིད་པ་ཚོལ་བ་ཡིན་པ་དང་ཟས་སུ་དྲི་ཟ་བ་ཡིན་པ་དང་སྐྱེ་བ་འགྲུབ་པ་ལ་མངོན་དུ་ཕྱོགས་པ་ཡིན་པའི་ཕྱིར་རོ། །འདི་ནི་མདོ་ལས་ཀྱང་། གནོད་པ་དང་བཅས་པའི་ལུས་མངོན་པར་གྲུབ་ནས་གནོད་པ་དང་བཅས་པའི་འཇིག་རྟེན་དུ་སྐྱེ་བར་འགྱུར་རོ་ཞེས་དང་། གང་མངོན་པར་འགྲུབ་པའི་ཀུན་སྦྱོར་སྤངས་ལ་སྐྱེ་བའི་ཀུན་སྦྱོར་མ་སྤངས་པ་ལ་མུ་བཞི་གསུངས་ཏེ། གཟུགས་མེད་ཀྱི་ཕྱིར་མི་འོང་དང་། བར་མ་དོར་མྱ་ངན་ལས་འདའ་བ་དང་། དགྲ་བཅོམ་པ་དང་། དེ་དག་ལས་གཞན་པ་སྟེ་དེའི་ཕྱིར་ཡང་མངོན་པར་འགྲུབ་པ་བར་སྲིད་དོ། །མཇུག་བསྡུ་ནི། ཟག་བཅས་ཐམས་ཅད་སྲིད་པ་གསོ་བར་བྱེད་པ་མ་ཡིན་ནམ་འདི་བཞིན་ངེས་ཤེ་ན། དེ་ལྟ་ཡིན་ཀྱང་གཙོ་ཆེ་བའི་ཕྱིར་ཏེ། ཚེ་འདི་ལ་གནས་ཏེ་དབང་པོ་དང་བཅས་པའི་ལུས་རྒྱས་པ་ཁམ་ཟས་དང་བརྟེན་པ་སེམས་དང་སེམས་བྱུང་རྒྱས་པའི་དོན་དུ་རེག་པ་སྟེ་སྐྱེས་ཟིན་པའི་སྲིད་པ་གསོ་བ་ལ་དེ་གཉིས་གཙོ་བསམ་མ་ཡིན་ལ། སེམས་པས་ནི་སྲིད་པ་གཞན་འཕེན་པར་བྱེད་པ་དང་། ལས་སེམས་པས་བསྒོས་པའི་རྣམ་ཤེས་ཀྱིས་དོན་ལས་སྲིད་པ་དེ་ཉིད་མངོན་པར་འགྲུབ་པས་མ་སྐྱེས་པའི་སྲིད་པ་འགྲུབ་པ་ཡི་དོན་དུ་གཉིས་ཏེ་མ་ལྟ་བུ་ཡིན་པས་དེ་ལྟར་གོ་རིམ་བཞིན་ནོ། །གང་ཁམ་ཡིན་པ་དེ་དབང་པོ་རྟེན་བཅས་རྒྱས་པའི་ཟས་ཀྱང་ཡིན་ནམ་ཞེ་ན། མུ་བཞི་སྟེ་རིམ་པ་བཞིན་ཁམ་དུ་བྱ་བ་ཡིན་པའི་དྲི་རོ་རེག་བྱ་དབང་པོ་རྟེན་བཅས་ལ་གནོད་པ་དང་། ཟས་ལྷག་མ་གསུམ་དང་། ཁམ་དུ་བྱས་པས་དེ་ལྟར་བ་དང་། སྒྲ་དང་སྡུག་བསྔལ་འཁོར་དང་བཅས་པ་ལྟ་བུའོ། །གང་ཞིག་ཐོས་པས་དབང་པོ་རྟེན་བཅས་ལ་གནོད་ན་ཁམ་ཟས་མ་ཡིན་ནམ་ཞེ་ན། དུས་ཕྱིས་གནོད་ཀྱང་དེའི་ཚེ་ཕན་འདོགས་པས་ཁམ་ཟས་ཡིན་ཏེ། ཟས་ནི་དུས་གཉིས་སུ་བྱ་བ་བྱེད་པའི་ཕྱིར་རོ། །དེའི་ཚེ་ཡང་ཕན་མི་འདོགས་པ་ཞིག་ནའང་ཁམ་ཟས་ཀྱི་རིགས་ཡིན་པའི་ཕྱིར་དེ་ལས་མ་འདས་སོ། །འོ་ན་བཅོམ་ལྡན་འདས་ཀྱིས་གང་གིས་ཕྱིའི་དྲང་སྲོང་འདོད་པ་ལས་འདོད་ཆགས་དང་བྲལ་བ་བརྒྱ་ལ་ཟས་བྱིན་པ་བས། གང་གིས་འཛམ་བུའི་ཚལ་ན་འདུག་པའི་སོ་སོའི་སྐྱེ་བོ་གཅིག་ལ་བྱིན་ན་སྦྱིན་པ་དེ་བས་སྦྱིན་པ་འདི་འབྲས་བུ་ཆེའོ་ཞེས་གསུངས་པས་འདི་གང་ཡིན་ཞེ་ན། ཁ་ཅིག་འཛམ་བུའི་གླིང་གི་ལྟོ་དང་ལྡན་པའོ་ཞེས་ཏེ། གཅིག་ཅེས་གསུངས་པ་དང་འགལ་ཞིང་དེ་ལ་མཚར་ཆེ་བ་ཅི་ཞིག་ཡོད། དེའི་ཕྱིར་མི་རིགས་སོ། །གཞན་དག་བྱང་སེམས་ངེས་གནས་སོ་ཞེས་པ་ལ་བྱེ་བྲག་ཏུ་སྨྲ་བ་རྣམས་ན་རེ། དེ་ནི་དགྲ་བཅོམ་བྱེ་བ་ལ་བྱིན་པ་བས་བསོད་ནམས་ཆེས་མང་བས་ངེས་འབྱེད་ཆ་མཐུན་ལ་གནས་པའོ་ཞེས་ཟེར་རོ། །སློབ་དཔོན་འདི་ནི་མིང་དང་དོན་མི་མཐུན་ཞིང་། མདོ་བསྟན་བཅོས་གང་ལས་ཀྱང་མི་འབྱུང་བས་འོལ་ཕྱིར་ཡང་མ་བཤད་པས་མི་རིགས་སོ། །དེས་ན་བྱང་ཆུབ་སེམས་དཔའ་དོན་ཐམས་ཅད་གྲུབ་པ་འཛམ་བུའི་ཤིང་དྲུང་ན་བསམ་གཏན་དང་པོ་བསྟེན་པ་དེ་ཉིད་དེ། དེ་དག་འདོད་ཆགས་དང་བྲལ་བར་ཁྱད་པར་མེད་ཀྱང་གཅིག་ལ་བྱིན་པ་བསོད་ནམས་ཆེ་བ་ངོ་མཚར་བའི་ཕྱིར་རོ། །དེ་ལྟ་བུའི་ཕྱི་རོལ་པ་མཐའ་ཡས་པ་ལ་བྱིན་པ་བས་ཀྱང་བསོད་ནམས་ཆེའོ་ཞེ་ན་བདེན་མོད་ཀྱི། འོན་ཀྱང་སྔར་དུད་འགྲོའི་སྐྱེ་གནས་སུ་སོང་བ་བརྒྱ་ལ་བྱིན་པ་བས་མིར་གྱུར་པ་ཚུལ་ཁྲིམས་འཆལ་པ་གཅིག་ལ་བྱིན་ན་རྣམ་པར་སྨིན་པ་བརྒྱ་འགྱུར་དུ་རེ་བར་བྱའོ་ཞེས་པ་ལ་སོགས་པ་བརྒྱ་ཤ་སྟག་གསུངས་པའི་འགྲེས་ཀྱི་དབང་གིས་ཡིན་པས་སྐྱོན་མེད་དོ། །ད་ནི་ཐ་མ་འགྲོ་བའི་ཚུལ་འཆད་དེ། སེམས་གང་ལ་གནས་ནས་འཆི་འཕོ་བ་དང་སྐྱེ་བ་ལ་སོགས་པ་བྱེད་ཅེ་ན། དགེ་རྩ་འཆད་པ་ལོག་ལྟ་དང་མཚམས་སྦྱོར་བ་ཐེ་ཚོམ་མམ་ཡང་དག་པའི་ལྟ་བ་དང་འདོད་ཆགས་དང་བྲལ་བ་མཉམ་གཞག་དང་ཉམས་པ་ཚུལ་བཞིན་མ་ཡིན་པའི་རྟོག་པ་དང་འཆི་འཕོ་བ་དབང་པོ་ལྔ་རྒྱུ་བ་འདུས་པའི་རྒྱུན་འཆད་པ་དང་མཐུན་པའི་རྣམ་ཤེས་དང་སྐྱེ་བ་ཕལ་ཆེར་ཚུལ་བཞིན་མ་ཡིན་པའི་རྣམ་རྟོག་ཕྱིན་ཅི་ལོག་གི་བློ་ཡིན་པའི་ཕྱིར་དེ་རྣམས་ཡིད་ཤེས་ཁོ་ནར་འདོད་ལ། ཁ་ཅིག་ལ་ཕྱིན་ཅི་ལོག་གི་བློ་མེད་ཀྱང་སྒོ་ལྔའི་ཤེས་པ་མ་གྲུབ་པའི་ཕྱིར་རོ། །ཚོར་བ་ནི་འཆི་འཕོ་བ་དང་སྐྱེ་བའི་སེམས་མི་གསལ་འགལ་བའི་ཕྱིར་བཏང་སྙོམས་ཁོ་ན་ལའོ། །ཡིད་ཤེས་དེ་ཡང་རྩེ་གཅིག་པ་མཉམ་གཞག་གི་སེམས་ལ་དེ་གཉིས་མེད་དེ་གོང་སའི་སེམས་མངོན་དུ་བྱས་པ་དེ་ཉིད་སྐལ་བ་མི་མཉམ་པའི་བྱ་བ་ཡིན་པའི་ཕྱིར་རོ། །གལ་ཏེ་སྐལ་བ་མཉམ་པ་གཟུགས་ཀྱི་ཁམས་དེར་སྐྱེ་འཆི་བྱེད་ན་མཉམ་གཞག་གི་སེམས་ཀྱིས་རུང་ངམ་ཞེ་ན་མ་ཡིན་ཏེ། འགྲེལ་པར། དེ་ཉིད་མངོན་པར་འདུ་བྱེད་པ་ལས་བྱུང་བ་ཡིན་པ་དང་། ཕན་འདོགས་པར་བྱེད་པ་ཡིན་པའི་ཕྱིར་རོ་ཞེས་སོ། །དེའི་དོན་གང་སྤེལ་གྱིས། མངོན་པར་འདུ་བྱེད་པའི་སེམས་ནི་གསལ་བས་འཆད་པ་དང་རྗེས་སུ་མི་མཐུན་ལ། འཆི་སེམས་གནོད་པར་བྱེད་པ་ཡིན་ཞིང་མཉམ་གཞག་ཕན་འདོགས་པ་ཡིན་པའི་ཕྱིར་དང་། སྐྱེ་སེམས་ཉོན་མོངས་ཅན་ཡིན་ལ་མཉམ་གཞག་དགེ་བའི་སེམས་ཡིན་པ་དང་། དེ་སེམས་ཞན་པ་ཡིན་ཞིང་མཉམ་གཞག་འདུ་བྱེད་པ་ལས་བྱུང་བ་གསལ་བ་ཡིན་པའི་ཕྱིར་རོ་ཞེས་བཤད་དོ། །སེམས་མེད་གསུམ་ལ་གནས་པ་ལ་ཡང་དེ་གཉིས་མེད་དེ། རང་གིས་འཆི་བ་མེད་ཅིང་། གཞན་རྡོ་རྗེ་དང་མཚོན་ལ་སོགས་པ་གང་གིས་ཀྱང་མི་གནོད་པའི་ཕྱིར་དང་། དེའི་ལུས་འདོར་བའི་ཚེ་ཡིད་འཆི་འཕོ་བས་སེམས་ངེས་པར་མངོན་དུ་འགྱུར་བའི་ཕྱིར་དང་། ཉིང་མཚམས་སྦྱོར་སེམས་ལ་ལྟོས་པའི་ཕྱིར་རོ། །འཆི་བའི་སྲིད་པ་ལ་གསུམ་དུ་བཤད་ན་དགྲ་བཅོམ་པ་གང་ལ་ཞེ་ན། དེ་ནི་མྱ་ངན་ལས་འདའ་བ་སྟེ་སྲིད་པར་སྐྱེ་བ་མི་ལེན་པར་ཕུང་པོ་ཐ་མ་འདོར་བ་ཡིན་ལ། དེའི་སེམས་ནི་འདོད་པར་ལུང་བསྟན་པ་མིན་པ་གཉིས་ཏེ་སྤྱོད་ལམ་པའམ། འོག་ནའང་བར་མ་དོ་ཡོད་དོ་ཞེས་ཁ་ཅིག་ཟེར་ཏེ་ཞེས་པ་དེའི་ལྟར་ན་དེའི་རྣམ་སྨིན་བཏང་སྙོམས་ཡོད་པས་དེའོ། །དེ་མི་འདོད་ན་སྤྱོད་ལམ་པ་ཁོ་ནའོ། །དེ་ནི་རྒྱལ་སྲས་ཀྱིས་སྤྱོད་ལམ་པ་དང་འདྲ་བའི་ལུང་མ་བསྟན་གྱི་སེམས་ཏེ། ལུང་མ་བསྟན་བཞིར་མ་འདུས་པའི་ཕྱིར་རོ་ཞེས་འཆད་དོ། །ཁམས་གཞན་དུ་དེ་གཉིས་ཅི་རིགས་པའོ། །དགེ་བའི་སེམས་ལ་མ་ཡིན་ཏེ། སྟོབས་ཆེ་བས་སེམས་རྒྱུད་གཏན་འཆད་པ་དང་མི་མཐུན་པའི་ཕྱིར་རོ་ཞེས་དང་། ཁ་ཅིག་ནི་དགེ་བ་ཟག་བཅས་རྣམ་སྨིན་དང་བཅས་པ་ཡིན་པའི་ཕྱིར་དང་། དགྲ་བཅོམ་རྣམ་སྨིན་ལ་རྒྱབ་ཀྱིས་ཕྱོགས་པའི་ཕྱིར་རོ་ཞེས་གང་སྤེལ་དུའོ། །སེམས་གཞན་ལ་མ་ཡིན་པ་གོ་སླའོ། །ད་ནི་འགྲེལ་པར། ལུས་ཀྱི་ཕྱོགས་གང་དུ་རྣམ་པར་ཤེས་པ་འགག་ཅེ་ན་ཞེས་འབྱུང་སྟེ། གང་སྤེལ་གྱིས། རྣམ་པར་ཤེས་པ་བསྟན་དུ་མེད་པས་ཡུལ་ན་གནས་པ་མི་རུང་ཡང་འདིར་ལུས་ཀྱི་དབང་པོ་འགག་པར་ངེས་པའི་སྒོ་ནས་བརྗོད་དོ་ཞེས་འབྱུང་བས་དེ་ལྟར་བཤད་པར་བྱ་སྟེ། དེ་ཡང་གཅིག་ཅར་འཆི་ན་ཡིད་དང་བཅས་པའི་ལུས་ཀྱི་དབང་པོ་སྐད་ཅིག་ཙམ་ལ་འགག་ལ། རིམ་གྱིས་འཆི་བ་ནི་འོག་ངན་སོང་དང་མི་དང་ལྷར་འགྲོ་བ་དང་མི་སྐྱེ་བ་དགྲ་བཅོམ་པ་རྣམས་རིམ་གྱིས་འཆི་ན་རྐང་པ་དང་ལྟེ་བ་དང་སྙིང་གར་ཡིད་འཆི་འཕོ་ཞེས་ཐ་སྙད་བྱ་སྟེ་དེར་ལུས་ཀྱི་དབང་པོ་འགག་པའི་ཕྱིར་རོ། །གཞན་དག་ནི་མི་སྐྱེ་བའི་སྤྱི་བོར་ཞེས་ཟེར་རོ། །གང་དག་སྡིག་པ་བྱེད་པ་དག་ལ་གནད་གཅོད་ཀྱི་སྡུག་བསྔལ་འབྱུང་བ་ཡོད་དེ། ལུས་ཀྱི་ཕྱོགས་འགའ་ཞིག་ཉམས་ན་འཆི་བར་འགྱུར་བ་ལ་གནད་ཅེས་བྱ་ཞིང་། དེར་འབྱུང་བ་འཁྲུགས་པས་ཚོར་བ་མི་བཟད་པ་སྐྱེད་པ་ལ་དེ་གཅོད་པ་ཞེས་བྱའི། ཤིང་གཅོད་པ་ལྟར་མ་ཡིན་ནོ། །ཡང་ན་ཡན་ལག་བཅད་པ་ལྟར་ལུས་གཡོ་བ་མེད་པར་འགྱུར་བས་སོ། །རྒྱུ་ནི་སྐྱོན་བད་ཀན་དང་མཁྲིས་པ་དང་རླུང་ཤས་ཆེ་བས་ཆུ་དང་སོགས་ཀྱིས་མེ་དང་རླུང་གི་ཁམས་འཁྲུགས་པའོ། །སའི་ཁམས་ཀྱིས་མ་ཡིན་ཏེ་སྐྱོན་བཞི་པ་མེད་པའམ། གཞན་དག་ནི་སྣོད་འཇིག་པ་དང་མཐུན་པས་སོ་ཞེས་ཟེར་རོ། །འདོད་པའི་ལྷ་ལ་གནད་འཆད་པ་མེད་ཀྱང་གོས་དང་རྒྱན་ལས་སྒྲ་མི་སྙན་པ་འབྱུང་བ་དང་། ལུས་ཀྱི་འོད་ཆུང་བར་འགྱུར་བ་དང་། ཁྲུས་ཀྱི་ཆུ་ལུས་ལ་འཆགས་པ་དང་། གཡོ་བའི་བདག་ཉིད་ཅན་བློ་ཡུལ་གཅིག་ལ་གནས་པ་དང་། མིག་གཉིས་འབྱེད་འཛུམ་འབྱུང་བ་སྟེ་མ་ངེས་པའི་འཆི་ལྟས་ལྔ་དང་། ངེས་པ་ཅན་ལྔ་ནི་གོས་དྲི་མ་ཅན་དུ་འགྱུར་བ་དང་། མེ་ཏོག་གི་ཕྲེང་བ་རྙིང་པ་དང་། མཆན་ཁུང་གཉིས་ནས་རྔུལ་འབྱུང་བ་དང་། ལུས་ལས་དྲི་ང་བ་འབྱུང་བ་དང་། རང་གི་སྟན་ལ་མི་དགའ་བར་འགྱུར་བའོ། །འདི་དག་ནི་ཐམས་ཅད་ལ་ཡང་མི་འབྱུང་ལ་ཚང་བར་ཀྱང་མ་ཡིན་མོད་ཀྱི་སྤྱིར་བསྡོམས་ནས་ལྔ་ཞེས་དང་། ལྷའི་ཞག་ལྔ་འབྱུང་ཞེས་གང་སྤེལ་འཆད་དོ། །དེ་ལས་སྡུག་བསྔལ་མི་བཟད་པ་འབྱུང་ཞིང་། གྲོགས་དག་གིས་ཀྱང་རྒྱང་རིང་པོ་ནས་མེ་ཏོག་འཐོར་ཞིང་སྨོན་ལམ་འདེབས་པར་བྱེད་དོ། །ཡང་བཅོམ་ལྡན་འདས་ཀྱིས་སེམས་ཅན་ཐམས་ཅད་ཚོགས་གསུམ་དུ་གཞག་སྟེ། ཡང་དག་པ་ཉིད་དུ་ངེས་པའི་ཚོགས་དང་། ལོག་པ་ཉིད་དང་། མ་ངེས་པའི་ཚོགས་སོ། །དེ་དག་གང་ཡིན་ཞེ་ན། འཕགས་པའི་གང་ཟག་དང་མཚམས་མེད་པ་བྱེད་པ་དག་ནི་ཡང་དག་པ་དང་ལོག་པ་ཉིད་དུ་ངེས་ཏེ། ཡང་དག་པ་ཉིད་ནི་མྱ་ངན་ལས་འདས་པ་ཡིན་ལ་དེ་དག་ནི་སྤང་བྱ་ཅི་རིགས་པ་དང་གཏན་དུ་བྲལ་བའི་ཐོབ་པ་རྙེད་པའི་ཕྱིར་དང་། ལོག་པ་ཉིད་ནི་ངན་སོང་གསུམ་ཡིན་ལ་དེ་དག་ནི་དམྱལ་བར་སྐྱེ་ངེས་པའི་ཕྱིར་རོ། །ངེས་པ་དེ་གཉིས་ལས་གཞན་པ་དག་ནི་མ་ངེས་པའི་ཚོགས་ཏེ་དེར་མ་ངེས་ཤིང་རྐྱེན་ཁ་བ་ཡིན་པའི་ཕྱིར་རོ། །ད་ནི་སྣོད་ཀྱི་འཇིག་རྟེན་འཆད་དེ། གང་སེམས་ཅན་གྱི་འཇིག་རྟེན་བསྟན་པའི་རྗེས་ལ་དེ་སྣོད་ཀྱི་འཇིག་རྟེན་གནས་པའི་ཚུལ་འཆད་དོ་ཞེས་འབྲལ་དགོད་པའོ། །དེ་ཇི་ལྟ་བུ་ཞིག་སྟོན་ཅེ་ན། འཇིག་རྟེན་གྱི་ཁམས་ནི་མཐའ་ཡས་ཤིང་ཚུལ་མི་འདྲ་བ་སྣ་ཚོགས་པ་གསུངས་པས་མཐའ་དག་བསྟན་པར་མི་ནུས་ཀྱི། འདིར་ཁོ་བོ་ཅག་གི་སྟོན་པ་སངས་རྒྱས་བཅོམ་ལྡན་འདས་ཀྱི་ཞིང་ཁམས་མི་མཇེད་ཀྱི་འཇིག་རྟེན་གྱི་ཁམས་འདིའི་རྣམ་གཞག་གོ །དེ་སྟོན་པ་ལ་དོན་གསུམ་སྟེ། སྣོད་ཀྱི་འཇིག་རྟེན་གྱི་རིམ་པ་དང་། ཚད་དངོས་དང་། ཞར་ལ་སེམས་ཅན་གྱི་ཚད་དང་། དེ་གཉིས་འཇལ་བྱེད་ཀྱི་ཚད་བཤད་པའོ། །དང་པོ་ལ་གསུམ་ལས། རྟེན་ནི་དེའི་སྣོད་ཀྱི་འཇིག་རྟེན་གྱི་ཁམས་དེ་ཉིད་གནས་པར་ཆོས་མངོན་པ་བ་རྣམས་འདོད་པའི་ལུགས་ནི། སྔར་ནམ་མཁའ་སྟོང་པར་གྱུར་པ་ལས་སེམས་ཅན་གྱི་ལས་ཀྱི་དབང་གིས་རླུང་འཇམ་པོ་འཇམ་པོ་ལངས་ནས་ལོ་དུ་མའི་བར་དུ་འཁྲིགས་པ་དང་། འོག་གཞི་དག་གི་རང་བཞིན་རླུང་གི་དཀྱིལ་འཁོར་བརྟན་ཞིང་སྲ་བ་ཚན་པོ་ཆེའི་རྡོ་རྗེས་ཀྱང་གཞིག་པར་མི་ནུས་པ་འགྲུབ་སྟེ། དེའི་རྔམས་སུ་ནི་དཔག་ཚད་ས་ཡ་ཕྲག་གཅིག་དང་དྲུག་འབུམ་ཡོད་ལ། རྒྱར་ནི་གྲངས་མེད་དེ་གྲངས་ཀྱི་གནས་གཞན་དྲུག་ཅུས་བགྲང་མི་ནུས་པའོ། །དེས་ནི་ཆུའི་དཀྱིལ་འཁོར་ལ་སོགས་པའི་རྟེན་བྱེད་དོ། །དེ་ནས་ལོ་གྲངས་དུ་མར་ཤིང་རྟའི་སྲོག་ཤིང་ཙམ་གྱི་ཆར་གྱི་རྒྱུན་བབས་པ་དང་གསེར་གྱི་ས་བོན་ཅན་གྱི་ཆུའི་དཀྱིལ་འཁོར་དུ་འགྱུར་རོ། །ཆུ་དེའི་རྔམས་སུ་ནི་འབུམ་ཕྲག་བཅུ་གཅིག་དང་སྟོང་ཕྲག་དག་ནི་ཉི་ཤུའོ། །ཐད་ཀར་མི་འབོ་བ་ནི་ཁ་ཅིག་ན་རེ་སེམས་ཅན་གྱི་ལས་ཀྱི་དབང་གིས་ཏེ་ཟས་མ་ཞུ་བར་ལོང་དུ་མི་ལྟུང་བ་བཞིན་ནོ་ཞེས་ཟེར་ལ། གཞན་དག་ནི་རླུང་གིས་ངང་གི་ཚུལ་དུ་བྱས་ནས་འཛིན་ཏོ་ཞེའོ། །ས་ལས་ཀྱང་རླུང་དེ་ཡང་གཉིས་ཏེ་འོག་གཞི་དང་གློ་ན་གནས་པའོ། །དེས་ཆུ་དེ་དག་ཐད་ཀར་ཡང་མི་འབོ་ལ་ཐུར་དུ་ཡང་མི་འཛག་གོ་ཞེས་སོ། །དེ་ནས་རླུང་གིས་ཆུ་དེ་དག་སྡུད་ཅིང་ཀུན་ཏུ་མཐའ་ཡས་པར་བྱས་པས་གསེར་གྱི་ས་གཞི་འགྲུབ་བོ། །དེ་གྲུབ་པའི་ཕྱིས་ནི་ཆུའི་རྔམས་སུ་འབུམ་ཕྲག་བརྒྱད་ཡོད་ལ་ལྷག་མ་དག་ནི་གསེར་དུ་གྱུར་པ་ལ་སུམ་འབུམ་ཉི་ཁྲིའོ། །རྒྱར་ནི་འདི་གཉིས་མཉམ་པས་ཆུ་དང་ཞེས་ཇི་སྐད་བསྟན་པ་བཞིན་དུའོ། །ཁོར་ཡུག་ཏུ་བརྩི་ན་ནི་ཐད་ཀའི་ཚད་སུམ་འགྱུར་ཏེ་ཟླུམ་པ་ཐམས་ཅད་ཀྱི་ཚུལ་ཡིན་པས་དཔག་ཚད་ས་ཡ་ཕྲག་གསུམ་དང་འབུམ་ཕྲག་དྲུག་དང་ཁྲི་གསུམ་བརྒྱ་ལྔ་བཅུའོ། །བརྟེན་པ་ནི་དེའི་སྟེང་དུ་ཤིང་རྟའི་སྲོག་ཤིང་ཙམ་གྱི་ཆར་གྱི་རྒྱུན་བབས་པས་ཁམས་སྣ་ཚོགས་པ་ཅན་གྱི་རྒྱ་མཚོ་ཆགས་སོ། །དེ་ལ་ནང་དང་ཕྱིར་བལྟས་པའི་རླུང་ཁོ་ར་ཁོར་ཡུག་ནས་གྲུ་བཞིར་ལངས་ནས་ཁམས་རབ་བསྡུས་པས་ལྷུན་པོ་སྟེ་ལྷུན་ཞིང་བརྗིད་ཆགས་པའམ། རི་རྣམས་ཀྱི་རབ་བམ་མཆོག་ཏུ་གྱུར་པས་སོ། །དེ་ནས་ཀྱང་སྔར་བཞིན་བསྡུས་པས་རི་བདུན་ཏེ་རིའི་རྩེ་མོ་དབྱིབས་ལེགས་ཤིང་ལྟ་ན་སྡུག་པའི་ཤིང་རྟའི་གཉའ་ཤིང་ལྟར་གྱུར་པས་གཉའ་ཤིང་འཛིན་དང་། དེ་བཞིན་དུ་རིའི་རྩེ་མོ་གཤོལ་མདའ་བཞིན་མཛེས་པས་གཤོལ་མདའ་འཛིན་དང་། འདིའི་ཕྱོགས་གང་ན་གསེར་གྱི་སེང་ལྡེང་ཡོད་པ་བཞིན་རི་གཞན་ལ་མེད་པས་སེང་ལྡེང་ཅན་དང་། དེ་བཞིན་དུ་འདིའི་རྩེ་མོ་དབྱིབས་ལེགས་ཤིང་ལྟ་ན་སྡུག་པ་ལྟར་རི་གཞན་ལ་མེད་པས་ལྟ་ན་སྡུག་པའི་རི་དང་། འདིའི་རྩེ་མོ་མཛེས་ཤིང་སྡུག་པ་རྟའི་རྣ་བ་བཞིན་ཡོད་པས་རྟ་རྣ་དང་། རིའི་རྩེ་མོ་དམའ་ཞིང་ཅུང་ཟད་འདུད་པར་གནས་པས་རྣམ་འདུད་དང་། རིའི་རྩེ་མོ་མཛེས་ཤིང་སྡུག་པ་ཤིང་རྟའི་མུ་ཁྱུད་བཞིན་གནས་པས་མུ་ཁྱུད་འཛིན་རིའོ་དེ་དག་གིས་རི་རབ་བསྐོར་ཏེ་གནས་སོ། །དེ་ནས་ནི་གླིང་རྣམས་ཡིན་ནོ་དེ་དག་གི་ཕྱི་རོལ་ན་ནི་ཁོར་ཡུག་གི་རི་སྟེ་དེའི་ཕྱོགས་དེ་དང་དེ་དག་ན་གསེར་གྱི་འཁོར་ལོ་ཡོད་པ་བཞིན་རི་གཞན་ལ་མེད་པ་དང་འདིས་གླིང་བཞི་འཁོར་ལོའི་ཚུལ་དུ་བསྐོར་བས་ན་ཁོར་ཡུག་རིའོ། །ངོ་བོ་ནི་བདུན་ནི་གསེར་ཡིན་ལ་ཁོར་ཡུག་དེ་ལྕགས་སོ་ལྷུན་པོ་ནི་རིན་ཆེན་བཞིའི་རང་བཞིན་ཏེ་བྱང་ནས་བརྩམས་ཏེ་ཕྱོགས་བཞི་གསེར་དང་དངུལ་དང་བཻ་ཌཱུརྻ་དང་ཤེལ་ཡིན་པར་འདིར་བཤད་ལ། གདགས་པར། ཤར་དང་ནུབ་བཟློག་ནས་བཤད་དོ། །རི་རབ་ཀྱི་ངོས་གང་གི་རང་བཞིན་ཡིན་པ་དེའི་མཐུས་དེ་ཕྱོགས་ཀྱི་ནམ་མཁའ་དེའི་ཁ་དོག་ཏུ་སྣང་བས་འཛམ་བུའི་གླིང་གི་སྟེང་གི་ནམ་མཁའ་ཡང་བཻ་ཌཱུརྻའི་མདོག་ཏུ་སྣང་ངོ་། །ཚད་ནི་རི་དགུ་ཅར་གསེར་གྱི་ས་གཞི་ལ་གནས་པའི་ཆུའི་ནང་དུ་དཔག་ཚད་བརྒྱད་ཁྲི་ནུབ་པར་མཉམ་མོ། །གྱེན་དུ་མི་མཉམ་སྟེ་ལྷུན་པོ་ནི་ཆུའི་སྟེང་དུ་ཡང་དཔག་ཚད་དག་ནི་བརྒྱད་ཁྲི་འཕགས་སོ། །རི་ལྷག་མ་བརྒྱད་པོའི་འཕང་དུ་ནི་ཕྱེད་ཕྱེད་དབྲི་བ་ཡིན་ཏེ། བཞི་ཁྲི་དང་ཉི་ཁྲི་དང་ཁྲི་དང་ལྔ་སྟོང་དང་ཉིས་སྟོང་ལྔ་བརྒྱ་དང་སྟོང་ཉིས་བརྒྱ་ལྔ་བཅུ་དང་དྲུག་བརྒྱ་ཉི་ཤུ་རྩ་ལྔ་དང་སུམ་བརྒྱ་ཕྱེད་དང་བཅུ་གསུམ་མོ། །དེ་དག་གི་རྔམས་སུ་སྟེ་རྒྱར་ཡང་འཕང་དང་མཉམ་པས་རི་རབ་ཀྱི་བརྒྱད་ཁྲི་ལ་སོགས་པའོ། །དེ་དག་གི་བར་བདུན་ནི་རོལ་མཚོ་ཡིན་ཏེ་ཡན་ལག་བརྒྱད་དང་ལྡན་པས་ཆུས་གང་ཞིག་ཀླུའི་རྒྱལ་པོ་དག་རོལ་ཞིང་རྩེ་བའི་གནས་ཡིན་པས་སོ། །བརྒྱད་ནི་བསིལ་བ་དང་ཞིམ་པ་དང་ཡང་བ་དང་འཇམ་པ་དང་དྭང་བ་དང་དྲི་ང་བ་མེད་པ་དང་འཐུངས་པ་ན་མགྲིན་པ་ལ་མི་གནོད་པ་དང་འཐུངས་པ་ན་ལྟོ་བ་ལ་མི་གནོད་པའོ། །འདི་དག་གི་མདོག་ཀྱང་རི་རབ་ཀྱི་འོད་ཀྱིས་དེའི་ཁ་དོག་ཏུ་སྣང་ངོ་ཞེས་འཆད་ཀྱང་གདགས་པར། ཆུ་འཛིན་རོལ་མཚོ་བདུན་པོ་རྣམས། །དང་པོ་བཻ་ཌཱུརྻ་མདོག་བཞིན། །རབ་ཏུ་བསིལ་བའི་ཆུ་དག་དང་། །སྦྲང་རྩི་ལྟ་བུའི་ཆུས་ཀྱང་གང་། །ཞེས་བཤད་དོ། །རོལ་མཚོ་དང་པོ་གཉའ་ཤིང་འཛིན་གྱི་རོལ་མཚོ་ནི་རི་རབ་ནས་གཉའ་ཤིང་འཛིན་བར་ཏེ། དེ་ལ་སྟོང་ཕྲག་བརྒྱད་ཅུའོ། །དེ་ནི་ནང་དང་ཕྱིའི་མཚོ་གཉིས་ལས་ནང་གི་རྒྱ་མཚོ་ཡིན་ནོ། །དེའི་ངོས་གཉའ་ཤིང་འཛིན་གྱི་འགྲམ་ལ་དེ་ཉིད་སུམ་འགྱུར་ཏེ་ཉིས་འབུམ་བཞི་ཁྲིའོ། །རོལ་མཚོ་གཞན་ལ་ནི་ཕྱེད་ཕྱེད་ཀྱིས་དབྲི་སྟེ་བཞི་ཁྲི་ལ་སོགས་པར་སྦྱར་རོ། །དེ་དག་གི་ལྷག་མ་མུ་ཁྱུད་འཛིན་ནས་ཁོར་ཡུག་གི་བར་ནི་ཕྱིའི་རྒྱ་མཚོ་ཆེན་པོ་ཡིན་ཏེ། དེ་ན་ལན་ཚྭའི་རོ་ཡོད་པ་ཞུ་བ་དང་། སྐྱེ་འཆི་བྱེད་པའི་དུད་འགྲོ་དཔག་ཏུ་མེད་པའི་ལུས་ཀྱི་དྲི་མ་དང་དེ་དག་རུལ་པར་གྱུར་པ་དང་། གླིང་ན་འབབ་པའི་རྩ་ཤིང་ལ་སོགས་པ་ཁྱེར་བ་དག་ཀུན་དུ་རུལ་བས་ཀྱང་ལན་ཚྭའི་རོར་རོ་གཅིག་པས་གང་བར་གདགས་པར་བཤད་དོ། །དེའི་ཕྱིར་འཛམ་བུའི་གླིང་པའི་མི་རྣམས་ཀྱིས་སྤྱད་དུ་མི་རུང་ཞིང་དེ་ན་གནས་པའི་དུད་འགྲོ་རྣམས་ཀྱིས་ལོངས་སྤྱད་པའི་གནས་སུ་གྱུར་པའོ། །ཚད་ནི་མུ་ཁྱུད་འཛིན་གྱི་ཐེལ་ནས་ཁོར་ཡུག་གི་བར་ལ་འབུམ་ཕྲག་གསུམ་དང་སྟོང་ཕྲག་ནི་ཉི་ཤུ་གཉིས་སོ། །ཞེས་ཤེས་པར་བྱའོ། །འོ་ན་ད་ལྟར་བཤད་པའི་ཚད་དེས་སྔར་གླིང་བཞི་པ་ཕྲག་གཅིག་གི་འོག་གཞི་ཆུ་དང་གསེར་གྱི་དཀྱིལ་འཁོར་གྱི་ཚད་པ་ལ། སྟོང་ཉིས་བརྒྱ་བརྒྱད་ཅུ་རྩ་ཕྱེད་དང་བརྒྱད་ཀྱིས་མི་ནོན་པའི་ཕྱིར་འདི་ཇི་ལྟ་བུ་ཞེ་ན། རྒྱལ་སྲས་ནི་དེ་ཙམ་ཞིག་གིས་མ་ནོན་པར་གནས་སོ། །འོན་ཀྱང་ཁོར་ཡུག་གིས་གླིང་བཞིའི་མཐའ་མ་བསྐོར་བ་མ་ཡིན་ཏེ། དེས་སྟེང་གིས་ཀུན་ནས་བསྐོར་བའི་ཕྱིར་རོ་ཞེས་འཆད་དོ། །གཞན་དག་ནི་རི་རྣམས་ཟང་ཡག་མ་ཡིན་པས་ཁོར་ཡུག་གི་རྩ་བས་ནོན་ཏོ་ཞེས་ཟེར་རོ། །དེའི་ཕྱི་རོལ་ནི་གླིང་བར་གྱི་མུན་པ་ཞེས་བྱ་སྟེ་གདགས་པར། ཉི་ཟླ་དེ་བཞིན་སྐར་མ་དང་། །རྒྱུ་སྐར་ཚོགས་ནི་རྒྱ་ཆེན་ཀུན། །ཁོར་ཡུག་མི་འདའ་འཇིག་རྟེན་གྱི། །བར་མཚམས་ཐམས་ཅད་མུན་པར་འདུག །ཅེས་སོ། །དེ་ནས་ནི་གླིང་རྣམས་ཡིན་ནོ་ཞེས་གང་བཤད་པ་ནི་རི་རབ་ཀྱི་ངོས་བཞི་ན་གླིང་བཞི་སྟེ། དེ་ལ་ལྷོ་ཕྱོགས་ན་གནས་ཤིང་ཛམ་བུ་པྲྀ་ཀྵས་མཚོན་པའམ་དེའི་འབྲས་བུ་ཆུར་ལྷུང་བ་ན་ཛམྦུ་ཞེས་པའི་སྒྲ་འབྱུང་བ་དང་མཐའ་ཆུས་བསྐོར་བས་ན་ལྷོ་འཛམ་བུའི་གླིང་སྟེ། དེའི་ཚད་ནི་དཔག་ཚད་བརྒྱད་ཁྲི་ཐུར་དུ་ཟུག་པར་ནི་གླིང་བཞི་ཅར་མཉམ་ལ། ཆུ་དང་མཉམ་པོར་གནས་པའི་སྟེང་གི་ཁྱོན་ནི་ངོས་གསུམ་ལ་སྟོང་གཉིས་གཉིས་སོ། །དེ་ཤིང་རྟའི་དབྱིབས་སུ་ཡོད་པའི་ཐུང་ཤོས་ཀྱི་ངོས་གཅིག་པོ་ལ་དཔག་ཚད་ཕྱེད་བཞིའོ། །ཤར་གྱི་ངོས་ན་དེར་སྐྱེས་པའི་མི་རྣམས་འཛམ་བུའི་གླིང་པ་ལས་ལུས་ཉིས་འགྱུར་གྱིས་འཕགས་པས་ལུས་འཕགས་ཏེ། དེ་ཉིད་ཟླ་གམ་འདྲ་བའི་ངོས་གསུམ་ནི་ཉིས་སྟོང་ཉིས་སྟོང་བར་འདི་དང་འདྲ་ཞིང་གཅིག་ལ་དཔག་ཚད་སུམ་བརྒྱ་ལྔ་བཅུའོ། །ནུབ་ན་བ་ལང་དང་ནོར་བུ་ལ་ལོངས་སྤྱོད་ཀྱི་གཙོ་བོར་བྱེད་པས་ན་བ་ལང་སྤྱོད་དེ་གླིང་དེ་ཟླུམ་པོར་གནས་པ་སྟེ་མཐའ་སྐོར་ན་དཔག་ཚད་སྟོང་ཕྲག་ཕྱེད་དང་བརྒྱད་ཡིན་ནོ། །དེའི་དབུས་དྲང་པོར་གཞལ་ན་སྟོང་ཕྲག་ཕྱེད་དང་གསུམ་མོ། །བྱང་ན་གནས་ཤིང་མི་རྣམས་འཆི་བའི་ཞག་བདུན་གྱི་གོང་རོལ་དུ་འཆི་བའི་སྒྲ་འབྱུང་བས་ན་སྒྲ་མི་སྙན་ཏེ། དེའི་མཐའ་སྐོར་ན་སྟོང་ཕྲག་བརྒྱད་དང་། དབྱིབས་གྲུ་བཞིར་གནས་ཏེ་ངོས་རེ་ལ་སྟོང་ཕྲག་གཉིས་གཉིས་སུ་མཉམ་མོ། །གླིང་གསུམ་གྱི་མི་རྣམས་ནི་ཁ་དོག་དཀར་ནག་དང་སྔོ་བསངས་དང་སྐྱ་སྣར་ཏེ་བཞི་དང་། རྗེ་བྲན་དང་ཉེ་དུ་དང་ནོར་འབྲུ་དང་དེ་དག་ལ་མངོན་པར་ཞེན་པ་དང་ལོ་ལེགས་པ་དང་མུ་གེ་འབྱུང་བའང་ཡོད་ལ། སྒྲ་མི་སྙན་པ་ལ་དེ་ལྟ་བུ་གཞན་མེད་ཀྱི་མི་རྣམས་ཁ་དོག་དཀར་པོ་འབའ་ཞིག་པ་དང་འབྲུ་དང་ཤིན་ཏུ་ཡང་བའི་གོས་ཁ་དོག་སྣ་ཚོགས་པ་ཇི་ལྟར་འདོད་པ་བཞིན་དཔག་བསམ་གྱི་ཤིང་ལས་འབྱུང་སྟེ་གང་ལའང་ཞེན་པ་མེད་དོ། །དེའི་བར་གྱི་གླིང་ཕྲན་བརྒྱད་ནི་རང་མིང་གིས་བསྟན་ཏོ། །དེར་གནས་པ་ནི་འགྲེལ་པར། ཐམས་ཅད་ན་ཡང་མི་རྣམས་གནས་སོ། །ཁ་ཅིག་ན་རེ། གཅིག་ན་སྲིན་པོ་དག་གནས་སོ་ཞེས་ཟེར་རོ་ཞེས་ཏེ། རྒྱལ་སྲས་ཀྱིས་གང་གཅིག་ན་གནས་པར་བཤད་ཀྱང་། གང་སྤེལ་གྱིས། གཅིག་ན་སྲིན་པོ་གནས་སོ་ཞེས་བྱ་བ་ནི་རྔ་ཡབ་བོ་ཞེས་ཏེ་ཇི་ལྟར་གྲགས་པ་དང་མཐུན་ནོ། །གདགས་པར། བདུན་ལ་ནི་མི་རྣམས་གནས་སོ། །གཅིག་ལ་ནི་མི་མ་ཡིན་པ་རྣམས་གནས་སོ་ཞེས་བཤད་དོ། །དེའི་མི་རྣམས་ཀྱང་གླིང་གཙོ་བོ་བས་བོང་ཚོད་ཆུང་སྟེ་གང་སྤེལ་གྱིས། དེ་ན་གནས་པའི་མི་རྣམས་ནི་ལུས་ཆུང་བ་ཡིན་ནོ་ཞེས་སོ། །གཞན་ཡང་འཛམ་བུའི་གླིང་འདི་ཉིད་ན་ཡུལ་དབུས་སམ་མཉན་ཡོད་འདི་ནས་བྱང་དུ་རི་ནག་པོ་གསུམ་ཚན་གསུམ་སྟེ་དགུ་འདས་པའི་ཕ་རོལ་ན་གངས་རི་དཔལ་དང་ལྡན་པ་ཡོད་དོ། །དེ་ནས་བྱང་ཕྱོགས་ན་ནི་རི་སྤོས་ཀྱི་ངད་ལྡང་བ་ཡོད་ཅིང་། དེ་ནས་དཔག་ཚད་བཅུའི་ཚུལ་རོལ་ན་ཀླུའི་རྒྱལ་པོ་མ་དྲོས་པའི་གནས་མཚོ་མ་དྲོས་པ་ཞེས་བྱ་བ་ཡན་ལག་བརྒྱད་པའི་ཆུས་གང་བ། མེ་ཏོག་ཨུཏྤལ་དང་པདྨ་དང་ཀུ་མུ་ད་ལ་སོགས་པས་ཁེབས་ལ། དེ་ནི་ཆུ་སྟེ་ཟབས་སུ་དང་ཞེང་དུ་ཡང་དཔག་ཚད་ལྔ་བཅུ་ཡོད་པའི་མཚོ་གྲུ་བཞི་པ་མཐའ་ཉིས་བརྒྱས་འཁོར་བའོ། །དེའི་ཤར་ལ་སོགས་པའི་ཕྱོགས་བཞི་ན་གླང་པོ་ཆེ་དང་ཁྱུ་མཆོག་དང་རྟ་དང་སེང་གེའི་ཁ་འདྲ་བ་ནས་ཀླུང་ཆེན་པོ་བཞི་འབབ་ཅིང་མཚོའི་གཡས་ཕྱོགས་སུ་བསྐོར་ཏེ་ཀླུང་ལྔ་བརྒྱ་དང་ལྷན་ཅིག་ཕྱིའི་རྒྱ་མཚོ་ཆེན་པོར་འབབ་བོ། །དེ་སྐད་དུ་གདགས་པར། ཆུ་ཀླུང་གངྒཱ་སིནྡྷུ་པཀྵུ་དང་། །སཱི་ཏཱ་དབའ་རླབས་ལྦུ་བའི་ཕྲེང་བ་ཅན། །འབབ་ཅིང་ཐམས་ཅད་བསིལ་བའི་ཆུ་ཡིན་ཏེ། །ཕྱོགས་བཞི་ཁོ་ར་ཁོར་ཡུག་དག་ནས་འབྱུང་། །གངྒཱ་ཤར་ཕྱོགས་རྒྱ་མཚོར་འགྲོ་བ་སྟེ། །སིནྡྷུ་ལྷོ་ཕྱོགས་རྒྱ་མཚོར་འགྲོ་བ་ཡིན། །པཀྵུ་ཡང་ནི་ནུབ་ཕྱོགས་རྒྱ་མཚོར་འགྲོ། །དེ་ཡི་བྱང་ཕྱོགས་རྒྱ་མཚོར་སཱི་ཏཱ་འགྲོ། །ཆུ་ཀླུང་རབ་མཆོག་བཞི་པོ་འདི་དག་ནི། །མཆོག་ཏུ་བཟང་ཞིང་རབ་ཏུ་འབབ་པ་སྟེ། །རེ་རེ་ཞིང་ཡང་ལྔ་བརྒྱ་ཁྱེར་ནས་ནི། །ཆུ་ཡི་རྒྱུན་རྣམས་རྒྱ་མཚོ་ཆེན་པོར་འགྲོ། །ཞེས་སོ། །ཤིང་འཛམ་བུ་འབྲས་བུ་མངར་བ་དང་ལྡན་པ་དེ་ན་ཡོད་ལ། སྔོན་སེར་སྐྱའི་གྲོང་ནའང་ཅུང་ཟད་ཡོད་པར་བཤད་དོ། །འགྲེལ་པར། དེར་ནི་རྫུ་འཕྲུལ་དང་མི་ལྡན་པའི་མིས་བགྲོད་པར་དཀའོ་ཞེས་ཀྱང་གསུངས་སོ། །སྤོས་ཀྱི་ངད་ལྡང་ནས་བྱང་ཕྱོགས་དཔག་ཚད་ཉི་ཤུ་ན་གསེར་གྱི་བྲག་བྱ་སྐྱིབས་ལྷ་མ་ཡིན་གྱི་ངོས་ཞེས་པ་གྲུ་བཞི་པའི་ངོས་རེ་ལ་དཔག་ཚད་ལྔ་བཅུ་པ་མཐའ་ཉིས་བརྒྱས་འཁོར་བ། འཕང་དུ་དཔག་ཚད་ཕྱེད་དང་བཞིར་མཛེས་ཤིང་ལྟ་ན་སྡུག་པ་དང་ཁོར་ཡུག་ན་གསེར་གྱི་བྲག་བྱ་སྐྱིབས་ཅན་བརྒྱད་སྟོང་ཡོད་དོ། །དེ་དག་ན་གསེར་གྱི་བྱེ་མ་བདལ་བ་ལ་ཙནྡན་གྱི་ཆུས་ཆག་ཆག་བཏབ་པ། དེར་ཡིད་དུ་མི་འོང་བའི་ཤིང་ངམ་གསེག་མ་ལ་སོགས་པ་ཅི་ལྷུང་ཡང་མི་མ་ཡིན་པ་རྣམས་ཀྱིས་རླུང་གི་མཐུས་ཕྱི་རོལ་དུ་འདོར་བ་དང་། དེའི་ལམ་སྲིད་དུ་དཔག་ཚད་ཉི་ཤུ། ཞེང་དུ་དཔག་ཚད་ཕྱེད་དང་གཉིས་པ་གསེར་གྱི་བྱེ་མ་བདལ་བ་ལ་སོགས་པ་ཡོད་དོ། །དེ་ནས་བྱང་དུ་དཔག་ཚད་ཉི་ཤུ་ན་ཤིང་སཱ་ལའི་རྒྱལ་པོ་རབ་བརྟན་ཞེས་པ་རྩ་བ་འདོམ་བཞི་བཅུ་ཐུར་དུ་ཟུག་པ། དེ་ལ་ཕྲེང་བའི་རིམ་པ་བདུན་གྱིས་བསྐོར་ཏེ། དང་པོ་རྩ་བ་འདོམ་བཅུ་གསུམ་ནས་བདུན་གྱི་བར་དང་། ཆེར་གྱེན་དུ་འཕགས་པའི་ཡལ་ག་ལ་འདབ་ཀྱིས་རིམ་པར་ནོན་པས་ནམ་མཁའ་ཁྱབ་པ་ལྟར་གནས་སོ། །དེ་ན་ཤར་ཕྱོགས་སུ་དཔག་ཚད་ཉི་ཤུ་ན་རྫིང་བུ་དལ་གྱིས་འབབ་གནས་ཏེ། དེའི་རྒྱ་ཁྱོན་རྣམས་མཚོ་མ་དྲོས་པ་ཇི་ལྟ་བ་བཞིན་ནོ། །དེའི་ཁོར་ཡུག་ན་རྫིང་བུ་བརྒྱད་སྟོང་ཡོད་པའོ། །དེ་དག་གི་ནང་ན་པདྨའི་སྡོང་བུ་དང་ལོ་མ་རྣམས་དང་མེ་ཏོག་རྣམས་ཤིན་ཏུ་ཆེ་སྟེ། གཤོལ་མདའ་དང་བ་ལང་གི་ཀོ་བ་དང་ཤིང་རྟའི་འཕང་ལོ་ཙམ་མོ། །གཡུལ་ངོར་སྤྱོད་པའི་གླང་པོ་རབ་བརྟན་ནི་ལུས་དཀར་ཞིང་མགོ་སྔོན་པོའི་དབུས་དམར་བ་མཆེ་བ་དྲུག་དང་ལྡན་པ། སྲིད་དུ་དཔག་ཚད་ཕྱེད་དང་གསུམ་ཞེང་དུ་གཅིག་མཐའ་བདུན་གྱིས་འཁོར་བ་འཕང་དུ་ཕྱེད་དང་གཉིས་པ་དང་། འཁོར་གླང་པོ་བརྒྱད་སྟོང་དང་བཅས་པ་དགུན་དང་དབྱར་ཟླ་བ་བཞི་བཞི་དེ་རྣམས་སུ་གནས་སོ། །དེ་དག་ཀྱང་ཁ་ཅིག་ནི་མ་ཕང་དང་ཏི་སེ་རྣམས་ཡིན་པར་འཆད་ལ། གཞན་དག་གིས་མིན་པའི་སྒྲུབ་བྱེད་བཀོད་པར་མཛད་དོ། །གཞན་ཡང་གླེང་འདིའི་དབུས་སུ་གང་དུ་བྱང་ཆུབ་སེམས་དཔའ་བཞུགས་ནས་རྡོ་རྗེ་ལྟ་བུའི་ཏིང་ངེ་འཛིན་སྐྱེད་པར་བྱེད་པ་རྡོ་རྗེའི་གདན་ཞེས་པ་གསེར་གྱི་ས་གཞི་ལ་ཐུག་པ་འགྲུབ་སྟེ། དེ་ནི་ལུས་སམ་ས་ཕྱོགས་གཞན་གྱིས་བཟོད་པར་མི་ནུས་པའི་ཕྱིར་རོ། །གཞན་ཡང་ཐེག་པ་ཆེན་པོའི་མདོ་སྡེ་དང་རྒྱུད་སྡེ་ལས་འབྱུང་བ་དུས་གསུམ་གྱི་སངས་རྒྱས་ཐམས་ཅད་ཀྱི་ཡུམ་ཤེར་ཕྱིན་གསུང་བའི་གནས་བྱ་རྒོད་ཕུང་པོའི་རི་ཞེས་པ་གང་དུ་བཅོམ་ལྡན་བཞུགས་པས་མཆོད་རྟེན་དུ་གྱུར་ཅིང་མེ་ལ་སོགས་པའི་འཇིགས་པ་རྣམས་ཀྱིས་གཞིག་ཏུ་མེད་པར་གསུངས་པ་དང་། ལྷོ་ཕྱོགས་ན་རྒྱུད་སྡེ་ཟབ་མོ་གསུངས་བའི་གནས་དཔལ་ལྡན་འབྲས་ཕུང་ཞེས་བྱ་བ་དང་། བྱང་ཕྱོགས་ན་ཤམྦྷ་ལ་ཞེས་བྱ་བ་གངས་རིའི་ཕྲེང་བས་བསྐོར་བའི་དབུས་ཀཻ་ལཱ་ཤའི་རི་བོའི་སྟེང་ན་གྲོང་གཙོ་བོ་ཀ་ལཱ་པ་དང་། དེའི་ཕྱི་རོལ་པདྨའི་འདབ་མ་ལ་གྲོང་བྱེ་བ་ཕྲག་དགུ་བཅུ་རྩ་དྲུག་ཡོད་པ་དང་། ལྷོ་ཕྱོགས་ན་རྗེ་བཙུན་སྤྱན་རས་གཟིགས་ཀྱི་བཞུགས་གནས་རི་གྲུ་འཛིན་དང་། ཤར་ན་རི་བོ་རྩེ་ལྔ་དང་། ནུབ་ན་ཨོ་རྒྱན་གྱི་ཡུལ་དང་གནས་ཁྱད་པར་ཅན་དུ་མ་ཡོད་དོ། །གཞན་ཡང་འདི་ན་སིངྒ་གླིང་དང་། ཟངས་གླིང་དང་། གསེར་གླིང་དང་། ནས་གླིང་དང་། ཙུ་ཏའི་གླིང་དང་། ཀམ་པ་རྩེའི་གླིང་དང་། ཟླ་བའི་གླིང་དང་། ནོར་བུའི་གླིང་ལ་སོགས་པ་གླིང་ཕྲན་རྣམས་དང་། འདུལ་བ་ཚིག་ལེའུར་བྱས་པ་ལས། མཉན་ཡོད་གནས་བཅས་ཙམ་པ་ཀ །ཝཱ་ར་ཎཱ་སཱི་ཡངས་པ་ཅན། །རྒྱལ་པོའི་ཁབ་ནི་དྲུག་པ་སྟེ། །འདི་དག་གྲོང་ཁྱེར་ཆེན་པོར་ཤེས། །ཞེས་གང་གསུངས་པའི་གྲོང་ཁྱེར་ཆེན་པོ་དྲུག་དང་། མདོ་ལས་ཡུལ་ཆེན་པོ་བཅུ་དྲུག་དང་། ཡུལ་ཕྲན་སྟོང་དང་བཅས་པ་ཡོད་པར་གསུངས་སོ། །སེམས་ཅན་གྱི་གནས་བྱེ་བྲག་ཏུ་བཤད་པ་ལ་གཉིས་ཀྱི་དངོས་ལ་གཉིས་ལས། འཛམ་བུའི་གླིང་དང་འབྲེལ་བ་ངན་སོང་གི་གནས་ལ་གསུམ་ཀྱི་དམྱལ་བའི་གནས་ནི། འཛམ་བུའི་གླིང་འདིའི་འོག་དཔག་ཚད་སྟོང་ཕྲག་ཉི་ཤུ་ན་མནར་མེད་པའི་ཁང་པའི་སྟེང་གནས་ལ། དེའི་གནམ་འཕང་དང་རྒྱར་ཡང་དེ་ཙམ་སྟེ་ཉི་ཁྲི་ཉི་ཁྲིའོ། །སྡུག་བསྔལ་ནི་ལུས་མེར་འབར་བ་ལ་སོགས་པ་སྡུག་བསྔལ་མཐའ་ཡས་པ་བར་མཚམས་མེད་པར་མྱོང་བས་ན་མནར་མེད་པའོ། །གཞན་དག་ནི་དེར་བདེ་བའི་སྐབས་མེད་ཅེས་ཟེར་རོ། །དེའི་སྟེང་ན་དམྱལ་བ་བདུན་གནས་ཏེ། ཕན་ཚུན་མཚོན་གྱིས་བཏབ་སྟེ་བསད་པ་བཞིན་ལས་ཡང་སོས་པར་གྱུར་ཅིག་པའི་སྒྲས་འཚོ་བས་ཡང་སོས་དང་། ལུས་ལ་ཐིག་ནག་པོས་བཏབ་སྟེ་འདྲ་ཞིང་འཇོག་པ་དང་། དམྱལ་བའི་སྲུང་མ་དག་གིས་བསྡུས་ཤིང་འཇོམས་པ་དང་། མེ་འབར་བ་དག་གིས་བསྲེགས་པ་ན་འཇིགས་པའི་ང་རོས་ཆོ་ངེ་འདེབས་པས་ན་ངུ་འབོད་དང་། དེ་བས་ཀྱང་མི་བཟད་པའི་སྡུག་བསྔལ་དག་གིས་འཇིགས་ཏེ་ཆོ་ངེ་འདེབས་པའི་ངུ་འབོད་ཆེན་པོ་དང་། ལྕགས་ཀྱི་དོང་མེ་འབར་བའི་ནང་དུ་སྲེག་པ་ལ་སོགས་པའི་སྡུག་བསྔལ་མྱོང་བས་ཚ་བ་དང་། དེ་བས་ཀྱང་མི་བཟད་པའི་སྡུག་བསྔལ་རྫ་བུམ་དགའ་བ་དང་ཉེ་དགའ་ལ་སོགས་པར་མྱོང་བས་རབ་ཏུ་ཚ་བའོ། །འདིར་བར་ཐག་གི་ཚད་མ་བཤད་ལ། ས་ལས། འདི་ནས་སུམ་ཁྲི་ཉིས་སྟོང་ན་ཡང་སོས་དང་གཞན་བཞི་སྟོང་བཞི་སྟོང་གིས་ཆོད་པར་བཤད་དོ། །གཞན་དག་ནི་མནར་མེད་ཀྱི་གློ་ན་གནས་སོ་ཞེས་ཟེར་རོ། །ད་ལྟར་དམྱལ་བ་ཆེན་པོ་བརྒྱད་པོ་ཀུན་ལ་འཁོར་གྱི་ཚུལ་དུ་ཕྱོགས་བཞིར་བཞི་བཞི་སྟེ་ལྷག་པ་བཅུ་དྲུག་བཅུ་དྲུག་གོ །དེ་ནི་མདོ་ལས། དེ་ལྟར་དེ་དག་དམྱལ་བ་ནི། །བརྒྱད་ཅེས་བྱ་སྟེ་བརྒལ་བར་དཀའ། །དྲག་པོའི་ལས་ཀྱིས་ཀུན་ཏུ་གང་། །རེ་རེ་ལ་ཡང་ལྷག་བཅུ་དྲུག །རྩིག་པ་བཞི་དང་སྒོ་བཞི་པ། །རྣམ་ཕྱེ་རིས་སུ་ཆད་པ་ཡིན། །ལྕགས་ཀྱི་རྭ་བས་ཀུན་ནས་བསྐོར། །ལྕགས་དག་གིས་ནི་གང་བ་ཡིན། །དེ་ན་ལྕགས་འབར་ས་གཞི་སྟེ། །འབར་བའི་མེ་དང་ལྡན་པ་ཡིན། །དཔག་ཚད་བརྒྱ་ཕྲག་དུ་མར་ནི། །མེ་ལྕེ་དག་གིས་ཁྱབ་པར་གནས། །ཞེས་སོ། །ལྷག་པའི་དོན་ནི་སྔར་གནོད་པ་མྱོང་བའི་ཕྱིར་རམ། གནས་བརྟན་ཡིད་འོང་ནི་ལྷག་པའི་སྒྲ་འོག་གི་དོན་ཡིན་པས་མནར་མེད་ལ་སོགས་པར་འཆིང་བའི་འོག་ཏུ་འདི་རྣམས་སུ་འབྱིང་བས་ན་ལྷག་པའོ་ཞེས་ཟེར་རོ། །བཅུ་དྲུག་པོ་ནི་དེ་དག་གི་ནི་ངོས་བཞི་ན་མེ་མ་མུར་པུས་མོ་ནུབ་ཙམ་ལ་རྐང་པ་གཞག་པ་ན་པགས་པ་དང་ཤ་ཁྲག་ཞིག་པར་འགྱུར་ཞིང་བཏེགས་པ་ན་སླར་སྐྱེ་བ་དང་། རོ་མྱགས་ཕྱི་སའི་འདམ་རྫབ་རྐེད་ནུབ་པ་ཙམ་ལ་འབུ་མཆུ་རྣོན་ཞེས་བྱ་བ་ལུས་དཀར་ཞིང་མགོ་ནག་པས་ལུས་འབིགས་པ་གནས་པ་དང་། སྤུ་གྲི་སོ་རྣོན་པོས་གཏམས་པའི་ལམ་པོ་ཆེ་རྐང་པ་བཞག་ན་ཞིག་པར་འགྱུར་བ་དང་། སོགས་ཀྱིས་རལ་གྲི་ལོ་མའི་ནགས་ཀྱི་འདབ་མ་རལ་གྲི་རྣམས་རླུང་གིས་བསྐྱོད་དེ་ལྷུང་བ་དང་། ཁྱི་སྲེ་བོའམ། གདགས་པར་ནག་ཁྲ་ཞེས་འབྱུང་སྟེ་དེས་ཟ་བ་དང་། དེས་འཇིགས་ཏེ་ལྕགས་ཀྱི་ཤལ་མ་ལིའི་ནགས་དཔག་ཚད་མང་པོ་ཡོད་པ་ཚེར་མ་རྣོན་པོ་སོར་བཅུ་དྲུག་པ་སེམས་ཅན་རྣམས་འཛེགས་པ་ན་ཚེར་མ་ཁ་ཐུར་དུ་ལྟ་ཞིང་རྩེ་མོར་ཕྱིན་པ་ན་ཁྭ་ལྕགས་ཀྱི་མཆུ་ཅན་གྱིས་མིག་ཕྱུང་ཞིང་ཟ་བ་དང་། འབབ་པ་ན་ཚེར་མ་རྣམས་གྱེན་དུ་ཕྱོགས་ནས་ལུས་འབིགས་པའོ། །དེ་ལྟར་གསུམ་ནི་མཚོན་ཆ་འབབ་པར་འདྲ་བའི་ཕྱིར་གཅིག་ཏུ་བྱ་སྟེ་འགྲེལ་པར། སྤུ་གྲིའི་ལམ་ལ་སོགས་པ་གསུམ་པོ་དེ་ནི་མཚོན་ཆ་མངོན་པར་འབབ་པར་འདྲ་བའི་ཕྱིར་གཅིག་ཏུ་བྱའོ་ཞེས་སོ། །ཁྱི་དང་ཁྭ་ནི་ཚལ་དང་ཤིང་གི་ཆོས་ཡིན་པས་ལོགས་སུ་མ་སྨྲོས་སོ། །ཉེ་འཁོར་བཞི་པ་ནི་ཆུ་བོ་རབ་མེད་ཐལ་ཆུ་བསྐོལ་བས་གང་བའི་ཆུ་ཀླུང་རྣམ་པར་བརྒལ་ཞེས་བྱ་བ་ཡིན་ཏེ། དེར་ཕྱིན་པ་དང་སྣོད་ཆེན་པོར་ཆུ་བསྐོལ་བར་འབྲས་ཉག་གཅིག་བསྐྱུར་བ་ལྟར་སྟེང་འོག་ཏུ་འགྲོ་ཞིང་འཚོད་ལ། འགྲམ་ནས་སྐྱེས་བུ་མཚོན་ཆ་ཐོགས་པ་དག་གིས་འགོག་པར་བྱེད་དོ། །ཅི་དམྱལ་བའི་སྲུང་མ་དེ་དག་སེམས་ཅན་དུ་བགྲང་བའམ་མ་ཡིན་ཞེ་ན། མདོ་སྡེ་པ་ནི་འབྱུང་བ་དང་འབྱུང་བ་ལས་གྱུར་པའི་ཁྱད་པར་ཙམ་དུ་ཟད་པས་སེམས་ཅན་མ་ཡིན་ཏེ། ལུག་ལྟ་བུའི་རི་དང་ཚེར་མ་ལ་སོགས་པ་བཞིན་ནོ་ཞེས་ཟེར་རོ། །འོ་ན་བཙུན་པ་ཆོས་ལྡན་རབ་འབྱོར་གྱིས། །གང་དག་ཁྲོ་ཞིང་གཏུམ་ལས་དང་། །སྡིག་ལ་མངོན་པར་དགའ་བ་དེང་། །སྡུག་བསྔལ་བ་ལ་དགའ་དེ་དག །གཤིན་རྗེའི་སྲིན་པོར་སྐྱེ་བར་འགྱུར། །ཞེས་གང་བཤད་པ་ཇི་ལྟར་དྲང་ཞེ་ན། གཤིན་རྗེ་ཆོས་ཀྱི་རྒྱལ་པོས་བསྒོ་བའི་འཁོར་ཡི་དྭགས་གང་དག་སེམས་ཅན་དེ་རྣམས་དམྱལ་བའི་གནས་སུ་འཁྲིད་པ་དེ་དག་ལ་གཤིན་རྗེའི་སྲིན་པོ་ཞེས་བཤད་ཀྱི། ལག་ན་རལ་གྲི་ལ་སོགས་པ་ཐོགས་པའི་དམྱལ་སྲུང་རྣམས་མ་ཡིན་པས་འགལ་བ་མེད་དོ། །བྱེ་བྲག་ཏུ་སྨྲ་བ་ནི་དེ་དག་སེམས་ཅན་དུ་བགྲང་བ་ཡིན་ལ། ལས་དེས་སླར་དེ་ཉིད་དུ་སྐྱེ་བར་འགྱུར་རོ། །དེའི་ཚེ་མི་གནོད་པ་ནི་ལས་ཀྱིས་མཚམས་བཅད་པའམ། ལས་ཀྱི་དབང་གིས་མེ་ལ་སོགས་པས་མི་གནོད་པའི་འབྱུང་བའི་ཁྱད་པར་གྱི་ལུས་གྲུབ་པའི་ཕྱིར་རོ་ཞེས་ཟེར་རོ། །གྲང་བའི་དམྱལ་བ་ནི་འགྲེལ་པར། དེ་དག་ཀྱང་འཛམ་བུའི་གླིང་འདི་ཉིད་ཀྱི་འོག་ན་དམྱལ་བ་ཆེན་པོ་རྣམས་ཀྱི་ཐད་ཀ་ན་ཡོད་དོ་ཞེས་འབྱུང་སྟེ་དེའི་དོན་བྱང་ཕྱོགས་ཀྱི་ཐད་ཀ་ཞེས་འཆད་ཀྱང་། གལ་སྤེལ་གྱིས་ཚ་དམྱལ་བརྒྱད་ཀྱི་ངོས་བཞི་ན་དེ་དག་གི་འཁོར་ལྟ་བུར་གནས་པར་བཤད་དོ། །ཁ་ཅིག་ནི་ཁོར་ཡུག་རིའི་ངོས་མུན་པའི་ཁྲོད་ན་ཡོད་དོ་ཞེས་ཟེར་རོ། །ས་ལས། ཡང་སོས་ཀྱི་ཐད་ཀ་དཔག་ཚད་ཁྲི་འདས་པ་ན་ཆུ་བུར་ཅན་དང་གཞན་ནི་ཉིས་སྟོང་གི་འོག་ན་ཡོད་ཅེས་སོ། །དང་པོ་ནི་ཆེས་གྲང་བས་ལུས་ཆུ་བུར་དུ་གྱུར་པའི་ཆུ་བུར་ཅན་དང་། སོགས་ཁོངས་ནས་ཆུ་བུར་རྡོལ་བ་ཅན་དང་། སོ་ཐམ་ཐམ་པ་དང་།་་་་་གསུམ་པོ་ནི་རྟག་ཏུ་ཁ་དང་སོ་དག་ལས་སྒྲ་ཐམ་ཐམ་ཟེར་བ་འབྱུང་བའོ། །ཨ་ཆུ་ཟེར་བ་དང་། ཀྱི་ཧུད་ཟེར་བ་དང་། ཨུཏྤལ་ལྟར་གས་པ་དང་། པདྨ་ལྟར་གས་པ་དང་། པདྨ་ལྟར་ཆེར་གས་པ་སྟེ་གྲང་བའི་དམྱལ་བ་བརྒྱད་དོ། །ཉི་ཚེ་བའི་དམྱལ་བ་ནི་འགྲེལ་པར་གནས་ངེས་པ་མེད་དེ། ཆུ་བོ་དང་རི་དང་མྱ་ངམ་གྱི་ཕྱོགས་དང་གཞན་དག་དང་འོག་ནའང་ཡོད་པའི་ཕྱིར་རོ་ཞེས་སོ། །དེ་དག་གི་རྣམ་པའི་བྱེ་བྲག་དུ་མ་ཡོད་ཅིང་། སྡུག་བསྔལ་མི་འདྲ་བ་སྣ་ཚོགས་པ་དང་། བར་བར་བདེ་བ་མྱོང་བ་ལ་སོགས་ལ་གསུངས་པས་དགེ་འདུན་བསྲུངས་དང་དཔལ་ལྡན་གྱི་རྟོགས་པ་བརྗོད་པ་ལ་སོགས་པ་བཞིན་ནོ། །འོ་ན་གླིང་འདིའི་འོག་ཏུ་མནར་མེད་ལ་སོགས་པ་ཇི་ལྟར་ཆུད་ཅེ་ན། གླིང་རྣམས་འབྲུའི་ཕུང་པོ་ལྟར་ཞབས་རྒྱ་ཆེ་བའི་ཕྱིར་རོ་ཞེས་བཤད་དོ། །དུད་འགྲོ་ནི་གནས་ཀྱི་རྩ་བ་རྒྱ་མཚོ་ཆེན་པོ་སྟེ་དེ་ན་གྲངས་མཐའ་ཡས་ཤིང་སྡུག་བསྔལ་དུ་མ་དང་ལྡན་པ་ཡོད་ལ། གཞན་དག་ནི་དེ་ལས་འཕྲོས་པ་སྟེ་ཁ་འཐོར་བ་ཞེས་ཐ་སྙད་མཛད་དོ། །ཡི་དྭགས་ནི་གནས་རྩ་བ་རྒྱལ་པོའི་ཁབ་ཅེས་པ་འཛམ་བུའི་གླིང་འདིའི་འོག་དཔག་ཚད་ལྔ་བརྒྱས་བཅད་པ་ན་ཡོད་ལ། དེ་ན་ཆོས་ཀྱི་རྒྱལ་པོ་གཤིན་རྗེ་ཞེས་པ་འཕེན་བྱེད་མི་དགེ་བས་རྫོགས་པས་ལྷ་ལྟ་བུའི་དཔལ་ཉམས་སུ་མྱོང་ཞིང་། དམྱལ་བར་སྐྱེ་བར་འགྱུར་བ་ཇི་ལྟར་བྱས་པ་མི་ཤེས་པ་དག་ལ་དམིགས་སྟོན་པ་ཡོད་དོ། །དེའི་འཁོར་ན་ཡི་དྭགས་ཀྱི་རིགས་སུམ་ཅུ་སོ་དྲུག་ཡོད་པར་དྲན་པ་ཉེར་གཞག་ལས་བཤད་དེ། ལྟོ་གུག་ཁ་ཁབ་ལྟར་ཕྲ་དང་། །བཤང་ཟ་ཀུན་སྟོན་དྲི་ཟ་དང་། །ཆོས་ཟ་སྦྱིན་པ་ཟ་བ་དང་། །ཆུ་འཐུང་བསམ་པས་འཚོ་བ་དང་། །མཆིལ་མ་ཟ་དང་ཕྲེང་བ་ཟ། །ཁྲག་ཟ་ཤ་ཟ་བདུག་པ་ཟ། །དྲག་ཤུལ་སྤྱོད་དང་གླགས་ལྟ་དང་། །ས་འོག་གནས་དང་མཐུ་བོ་ཆེ། །མཚན་མོ་ལུས་འབར་མི་གླགས་ལྟ། །འདོད་གཟུགས་གླིང་བར་གནས་པ་དང་། །གཤིན་རྗེའི་དབྱུག་པ་བྱིས་པ་ཟ། །ཚངས་སྲིན་འབྲུ་ཡི་ཤུན་པ་ཟ། །མི་གཙང་ཟ་དང་ལམ་ཆེན་གནས། །མང་དུ་ཟ་དང་མེ་མདག་ཟ། །དུག་ཟ་དགོན་པར་གནས་པ་དང་། །དུར་ཁྲོད་གནས་དང་ཤིང་ལ་གནས། །ལམ་གྱི་གཞི་མདོར་གནས་པ་དང་། །བདུད་ཀྱི་སྡེ་སྟེ་སུམ་ཅུ་དྲུག །ཅེས་སོ། །བསྡུ་ན་ཕྱིའི་སྒྲིབ་པ་ཅན་དང་ནང་གི་སྒྲིབ་པ་ཅན་དང་ཟས་སྐོམ་ཉིད་སྒྲིབ་པར་གྱུར་པ་སྟེ་གསུམ་དུ་བཤད་དོ། །གཞན་ནི་དེ་ལས་འཕྲོས་པའམ་ཁ་འཐོར་བའོ། །ཡི་དྭགས་རྫུ་འཕྲུལ་ཆེན་པོ་ཁ་ཅིག་ནི་ལྷ་ལྟ་བུའི་དཔལ་མྱོང་བར་བཤད་དོ། །དེ་རྣམས་སུ་སྐྱེ་བའི་རྒྱུ་ནི་སྤྱིར་མི་དགེ་བ་ཆེ་འབྲིང་ཆུང་གསུམ་ཡིན་ལ། བྱེ་བྲག་སོ་སོའི་རྒྱུ་ནི་འདིར་བརྗོད་ཀྱིས་མི་ལོང་བས་མདོ་སྡེ་རྣམས་དང་གདགས་པའི་བསྟན་བཅོས་ལ་སོགས་པ་བལྟ་བར་བྱའོ། །མཐོ་རིས་ཀྱི་གནས་ནི་མི་རྣམས་བཤད་ཟིན་ཅིང་། ལྷ་རྣམས་འཆད་པ་ལ་རྒྱལ་ཆེན་བཞི་དང་། སུམ་ཅུ་རྩ་གསུམ་དང་། དེ་ཡན་ཆད་ཀྱི་གནས་བཤད་པའོ། །དང་པོ་ལ་གཉིས་ཀྱི་གཞལ་ཡས་ཁང་ལ་བརྟེན་པ་ལ་དོན་བདུན་ལས་དང་པོ་ནི། འདི་ནས་ཐག་ཇི་སྲིད་ཅེ་ན་ཉི་ཟླ་ནི་ཆུ་མཚམས་ཡན་ཆད་ཀྱི་ལྷུན་པོའི་ཕྱེད་ན་རྒྱུ་བས་དཔག་ཚད་བཞི་ཁྲིའོ། །གཉིས་པ་ནི། ཟླ་བ་ལ་ཐད་ཀར་དཔག་ཚད་ལྔ་བཅུ་དང་ཉི་མ་ལ་གཅིག་དང་བཅས་པའི་ལྔ་བཅུ་དང་མཐའ་སྐོར་ན་དེ་ཉིད་སུམ་འགྱུར་དང་། རྔམས་སུ་དཔག་ཚད་ཕྱེད་དང་དྲུག་དང་བཅོ་བརྒྱད་ཀྱི་ཆའོ། །ཟླ་བ་ནི་ཆུ་ཤེལ་བསིལ་བ་དང་མིག་ལ་ཕན་པ་དང་ལོ་ཏོག་སྨིན་པ་དང་སྣང་བ་སྟེར་བའི་ལས་ཅན་དང་། ཉི་མ་ནི་མེ་ཤེལ་ཏེ་གཉིས་བཟློག་གཉིས་མཐུན་པའི་ལས་ཅན་ནོ། །དེའི་སྟེང་ན་གསེར་གྱི་རྭ་བ་འཕང་དུ་དཔག་ཚད་ཕྱེད་པས་བསྐོར་བ། དེ་ལ་རྩིག་སྐྱབས་རིན་པོ་ཆེ་སྣ་བཞི་ལས་བྱས་པ་དང་། འོག་གཞི་ཚོན་སྣ་བརྒྱ་རྩ་གཅིག་གིས་བཀྲ་བ་དང་། རིན་པོ་ཆེ་ལས་གྲུབ་པའི་ཁང་བཟངས་དང་སྐྱེད་མོས་ཚལ་དང་དཔག་བསམ་གྱི་ཤིང་དང་མེ་ཏོག་མནྡཱ་ར་བ་པུས་མོ་ནུབ་ཙམ་དུ་ཁེབས་པ་རྙིང་པ་རྣམས་རླུང་གིས་འཐོར་ཞིང་གསར་པ་ལེགས་པར་འགྲེམས་པ་ལ་སོགས་པའོ། །སྐར་མའི་ཚད་ནི་གདགས་པར། ཆི་བ་ལ་རྒྱང་གྲགས་བཅོ་བརྒྱད་དང་། ཆུང་བ་རྣམས་གསུམ་པ་དང་། ཕལ་ཆེ་བ་བཅུ་དང་བཅུ་གཉིས་པར་བཤད་དོ། །གང་སྤེལ་གྱིས་ཐམས་ཅད་ཀྱི་ནང་ན་ཆེ་བ་དེའི་ཚད་ནི་དཔག་ཚད་བཅུ་དྲུག་གོ་ཞེས་བཤད་དེ་བརྟག་དགོས་སོ། །དེ་ན་ཡང་ལྷ་རྣམས་ཀྱི་གཞལ་མེད་ཁང་དང་སྐྱེ་མོས་ཚལ་ལ་སོགས་པ་སྔ་མ་བཞིན་ཡོད་དོ། །གསུམ་པ་ཇི་ལྟར་བྱ་བ་བྱེད་ན་བྱང་དུ་ནམ་ཕྱེད་པ་དང་ཤར་དུ་ཉི་མ་ནུབ་པ་དང་གླིང་འདིར་ཉི་མ་ཕྱེད་པ་ནུབ་ཏུ་ཉི་མ་འཆར་བ་རྣམས་དུས་གཅིག་སྟེ་གཞན་ལའང་སྦྱར་རོ། །བཞི་པ་ལ་གཞི་དུས་ཚིགས་ཀྱི་རྣམ་གཞག་དང་། དེ་ལ་བརྟེན་ནས་ལྡོག་དུས་ངོས་བཟུང་བའོ། །དང་པོ་ནི་སངས་རྒྱས་པ་རྣམས་དུས་ཚིགས་གསུམ་དུ་བྱེད་དེ། གྲང་བ་དང་ཚ་བ་དང་ཆར་འབབ་པར་འདྲ་བའི་ཕྱིར་ཏེ་རྒྱལ་སྲས་ཀྱིས། གསུང་རབ་ལས་ནི་དུས་ཚིགས་གསུམ་ཁོ་ན་ཡིན་གྱི་ཞེས་དང་། འདུལ་བ་ཚིག་ལེའུར་བྱས་པ་ལས། ཁ་བ་སོ་ག་དབྱར་རྣམས་ཀྱི། །ཟླ་བ་གཉིས་དང་བཞི་ཡི་ནི། །མར་ངོ་ལ་ནི་བཅུ་བཞི་པའི། །གསོ་སྦྱོང་སྡོམ་བརྩོན་དག་གིས་བྱ། །ཞེས་དང་། འདིར་ཀྱང་། དགུན་དང་དཔྱིད་དང་དབྱར་རྣམས་ཀྱི། །ཟླ་བ་ཕྱེད་དང་གཉིས་འདས་ནས། །ཞེས་དང་། ལོ་དྲི་བར། དགུན་དང་དཔྱིད་དང་དབྱར་རྣམས་ཀྱི། །ཞེས་དང་། དགུན་དང་དཔྱིད་ཟླ་བ་བཞིར་བཞིར་གསུངས་ལ། དབྱར་གྱི་ཟླ་བ་བཞི་པོ་དག་གི་མཐར་དབྱུང་ངོ་ཞེས་དེ་ཡང་ཟླ་བ་བཞིར་གསུངས་སོ། །དུས་ཚིགས་ལྔར་གསུངས་པ་དང་མི་འགལ་ཏེ། དབྱར་ཕྱི་མའི་ཁས་ལེན་བྱེད་དུས་དབྱར་ཐུང་ངུ་ངོས་གཟུང་བའི་ཕྱིར་དེ་ཉིད་དུས་གསུམ་དུ་གཞག་པའི་ཕྱིར་དུས་ཚིགས་དྲུག་དང་བཞིར་བྱེད་པ་ནི་འཇིག་རྟེན་པ་དག་སྟེ་རྒྱལ་སྲས་ཀྱིས། འཇིག་རྟེན་པའི་ལྟ་བུར་དུས་དྲུག་ནི་མ་ཡིན་ཏེ་ཞེས་དང་། བདག་ཅག་གི་སྟོན་པ་འཇིག་རྟེན་དུ་མ་བྱོན་པའི་དུས་ན་ཡང་། ཚོང་དཔོན་རལ་པ་འཛིན་གྱིས་བུ་ཆུ་འབེབས་ལ། །ཟླ་གསུམ་དབྱར་ཏེ་ཟླ་གསུམ་སྟོན་དུ་ཤེས། །གསུམ་ནི་དགུན་ཏེ་གསུམ་ནི་དཔྱིད་ཡིན་ནོ། །ཞེས་དེ་ལྟར་རྣམ་གཞག་བྱེད་པའི་ཕྱིར་རོ། །འོ་ན་གསུང་རབ་ལས་དེ་དག་མ་བཤད་དམ་ཞེ་ན་བཤད་དེ། དེ་ནི་འཇིག་རྟེན་གྱི་ཐ་སྙད་ལ་མཁས་པར་བྱ་བའི་ཕྱིར་དེ་དག་དང་མཐུན་པར་བསྟན་པའོ། །མདོ་རྩ་བ་ལས། འདི་ལ་དགོས་པ་ནི་ཐ་སྙད་ལ་མཁས་པར་བྱའོ་ཞེས་སོ། །དེ་ལྟར་མཁས་པས་ནི་གང་དག་མ་དད་པ་སྤང་བ་དང་དད་པར་འགྱུར་བ་ལ་དགོངས་སོ། །དེ་དག་ལ་དུས་ཚིགས་གསུམ་དུ་བྱས་པའི་ཐོག་མ་གང་ཡིན་ཞེ་ན། དེ་ནི་དགུན་ཡིན་ཏེ། ཕལ་ཆེ་བ་ལ་དགོངས་ནས་རྒྱལ་སྲས་ཀྱིས། སངས་རྒྱས་ཐམས་ཅད་ཀྱི་དུས་དང་པོ་ནི་དགུན་ཡིན་ནོ། །གཉིས་པ་ནི་དཔྱིད་དོ། །གསུམ་པ་ནི་དབྱར་རོ་ཞེས་སོ། །དེའི་འོག་མ་ངོས་གཟུང་བ་ལ་རིལ་ཚེས་དང་ཕྱེད་ཚེས་ཀྱི་རྣམ་གཞག་དང་དེ་ལ་བརྟེན་ནས་འདུལ་བ་འཛིན་པ་དག་གི་འདོད་ལུགས་ལ་སོགས་པ་གལ་ཆེ་བ་དུ་མ་སྣང་ཡང་ཡི་གེ་མང་པས་འཇིག་པའི་ཕྱིར་འདིར་མ་སྤྲོས་ལ། དེ་དག་ཤེས་པར་འདོད་པ་དག་གིས་ཁོ་བོས་བྱས་པའི་དུས་ཚིགས་གསལ་བའི་མེ་ལོང་དུ་བལྟ་བར་བྱའོ། །དེ་ལ་བརྟེན་ནས་ལྡོག་དུས་ཉིད་ངོས་གཟུང་བ་ནི། ཆོས་མངོན་པ་བ་དག་དགུན་གྱི་ཟླ་བ་དང་པོ་ནི་འཇིག་རྟེན་པ་ཁས་ལེན་པའི་རི་ལ་ཆོས་ཀྱི་སྟོན་ཟླ་ཐ་ཆུངས་ཉ་ནས་དགུན་ར་ཉའི་བར་ཏེ། དེ་ལྟར་ཟླ་ཕྱེད་གཉིས་བསྡོམས་པའོ། །དེའི་ཚེ་དབྱུག་པས་ཉ་བས་དབྱུག་པའི་ཟླ་བར་འཇོག་གོ །དེ་ལྟར་བརྩིས་པའི་ལུགས་ཀྱི་དབྱར་འབྲིང་ཉ་ནས་ཐ་ཆུངས་ཉའི་བར་ནི་དབྱར་ཟླ་དང་པོ་སྟེ་གདུ་བུའི་ཟླ་བ་དང་། ཐ་ཆུངས་ཉ་ནས་སྟོན་ར་ཉའི་བར་ནི་དབྱར་གྱི་ཟླ་བ་གཉིས་པ་སྟེ་ཆུ་སྟོད་ཀྱི་ཟླ་བ་ཡིན་ནོ། །དེ་ཡི་མར་ངོ་སྔར་སོང་ནས་ཡར་ངོ་ལུས་པ་དེ་ལ་ཐ་མ་ཞེས་བྱ་སྟེ་རྒྱལ་སྲས་ཀྱིས། ཟླ་བ་ཐམས་ཅད་ཀྱང་མར་གྱི་ངོ་སྔ་སྟེ་ཞེས་སོ། །དེའི་ཚེས་བརྒྱད་ཀྱི་ཚེ་ཉིན་མོ་ཡུད་ཙམ་བཅོ་བརྒྱད་དང་མཚན་མོ་བཅུ་གཉིས་ཡིན་ལ། དེ་ལ་ཉི་མ་ལོག་པ་དང་ཚེས་དགུ་ནས་མཚན་མོ་རིང་དུ་འགྱུར་ཞིང་ཉིན་མོ་ཐུང་ངོ་། །དེའི་ཕྱིར་འགྲེལ་པར། དབྱར་རྣམས་ཀྱི་ཟླ་བ་གཉིས་པ་སྟོན་ཟླ་ར་བ་ཡར་གྱི་ངོ་ཚེས་དགུ་ནས་མཚན་མོ་རིང་ངོ་ཞེས་སོ། །དགུན་རྣམས་ཀྱི་ནི་དང་པོ་དབྱུག་ཟླ་དང་། དེ་ནས་སྨིན་དྲུག་དང་སྨལ་པོ་དང་རྒྱལ་གྱིས་ཉ་བའི་བར་ཡིན་པས་བཞི་པ་རྒྱལ་གྱི་ཟླ་བ་ཡིན་ལ། དེ་ནི་དགུན་ཟླ་ཐ་ཆུངས་ཉ་ནས་དཔྱིད་ར་ཉའི་བར་ཏེ་ཟླ་ཕྱེད་གཉིས་བསྡོམས་པའོ། །དེའི་མར་ངོ་སྔར་སོང་ནས་ཡར་ངོའི་ཚེས་བརྒྱད་ཀྱི་ཚེ་མཚན་མོ་ཡུད་ཙམ་བཅོ་བརྒྱད་དང་། ཉིན་མོ་བཅུ་གཉིས་ཡིན་ལ། དེ་ལ་ཉི་མ་ལོག་པ་དང་ཚེས་དགུ་ནས་མཚན་མོ་ཐུང་ངུར་འགྱུར། ཉིན་མོ་ནི་དེ་ལས་བཟློག་སྟེ་རིང་དུ་འགྱུར་བའོ། །འགྲེལ་པར་དཔྱིད་ཟླ་ར་བ་ཡར་གྱི་ངོ་ཚེས་དགུ་ནས་སོ་ཞེས་སོ། །དེ་ཡང་དུས་རྒྱུན་དུ་དེ་ལྟར་ངེས་པ་མ་ཡིན་ཏེ། ལོ་རེ་བཞིན་ཞག་བཅུའམ་བཅུ་གཅིག་རེ་ཕྱིར་ནུར་བའི་དབང་གིས་སོ། །འོ་ན་གདགས་པར། ལོ་གཅིག་ལ་དུས་གཅིག་ཏུ་མཚན་མོ་ནི་ཡུད་ཙམ་བཅོ་བརྒྱད་ཉིན་མོ་ནི་ཡུད་ཙམ་བཅུ་གཉིས་པ་ཡོད་དེ། དེ་གང་ཞེ་ན། དགུན་ཟླ་ཐ་ཆུངས་ཡར་གྱི་ངོ་ཚེས་བརྒྱད་ལ་མཚན་མོ་ཡུད་ཙམ་བཅོ་བརྒྱད་ཉིན་མོ་ཡུད་ཙམ་བཅུ་གཉིས་ཡོད་དོ། །ལོ་གཅིག དུས་གཅིག་ཏུ་ཉིན་མོ་ཡུད་ཙམ་བཅོ་བརྒྱད་མཚན་མོ་ཡུད་ཙམ་བཅུ་གཉིས་པ་ཡོད་དོ། །དེ་གང་ཞེ་ན། དབྱར་ཟླ་ཐ་ཆུངས་ཡར་གྱི་ངོ་ཚེས་བརྒྱད་ལ་ཉིན་མོ་ནི་ཡུད་ཙམ་བཅོ་བརྒྱད་མཚན་མོ་ནི་ཡུད་ཙམ་བཅུ་གཉིས་ཡོད་དོ། །ཚེས་དགུ་ཕན་ཆད་ནི་ཉིན་མོ་འབྲི་མཚན་མོ་སྐྱེ་སྟེ། ཞེས་གང་གསུངས་པ་དང་འགལ་ལོ་ཞེ་ན། དེའི་སྐྱོན་མེད་དོ། །དགུན་ར་ལ་སོགས་པའི་རྣམ་གཞག་འདི་དག་ནི་འཇིག་རྟེན་དང་ཐ་སྙད་མཐུན་པར་བསྟན་པ་ཡིན་ནོ་ཞེས་བཤད་ཟིན་ལ། འཇིག་རྟེན་པ་དག་ནི་ལྟ་བ་སྣ་ཚོགས་པ་ཡིན་ཏེ་སློབ་དཔོན་གྱིས། རྟག་ཏུ་ལྟ་བ་སྣ་ཚོགས་པའི། །ཁྱིམ་པས་ལྟ་བ་སྦྱང་བར་དཀའ། །ཞེས་གང་གསུངས་པ་ཡིན་ནོ། །དེའི་ཕྱིར་འདིར་ཡང་འཇིག་རྟེན་པ་རྣམས་ཀྱི་དགུན་ཟླ་ར་བ་འདི་ཡིན་ནོ་ཞེས་མཐའ་གཅིག་ཏུ་ངེས་པ་མེད་དོ། །དེས་ན་ཁོ་བོ་ཅག་གིས་འདིར་བཤད་པ་ནི་ཁྲུམས་ཀྱིས་ཉ་བར་འགྱུར་བའི་དཀར་ཕྱོགས་ཀྱི་ཚེས་གཅིག་ནས་སྟོན་ཐར་འདོད་པ་བཞིན། དེའི་ཟླ་ཕྱེད་གཉིས་བསྡོམས་པས་དགུན་རའི་ཐ་སྙད་བྱས་ནས་དེ་དང་མཐུན་པར་བསྟན་པ་ཡིན་ལ། གདགས་པར་གང་གསུངས་པ་ནི་འཇིག་རྟེན་པ་གང་དག་དབྱུག་པས་ཉ་བར་འགྱུར་བའི་དཀར་ཕྱོགས་ཀྱི་ཚེས་གཅིག་ནས་སྟོན་ཐར་འདོད་པ་བཞིན། དེའི་ཟླ་ཕྱེད་གཉིས་བསྡོམས་པ་ལ་དགུན་རའི་ཐ་སྙད་བྱས་ནས་དེ་དག་དང་མཐུན་པར་གསུངས་པ་ཡིན་པའི་ཕྱིར་རོ། །ཁ་ཅིག་ནི་འདི་ལས་གཞན་དུ་གཞུང་འདིས་ལོ་གཅིག་ལ་ནམ་དང་ཉི་མ་མཉམ་པའི་དུས་གཉིས་ཡོད་པ་ངོས་གཟུང་ནས་དེ་ནས་རིང་ཐུང་དུ་འགྱུར་བའི་དུས་བསྟན་ཏེ་ཞེས་འཆད་པ་དེ་དག་གིས་ནི་བསྟན་བཅོས་མཁན་པོའི་བཞེད་པ་གསལ་བར་མ་བྱས་ལ། གདགས་པ་ལས། ལོ་གཅིག་ལ་དུས་གཉིས་སུ་མཚན་མོ་ལ་ཡུད་ཙམ་བཅོ་ལྔ་ཉིན་མོ་ལ་ཡང་ཡུད་ཙམ་བཅོ་ལྔ་པ་ཡོད་དེ། དེ་གང་ཞེ་ན། དཔྱིད་ཟླ་ཐ་ཆུངས་ཡར་གྱི་ངོའི་ཚེས་བརྒྱད་དང་སྟོན་ཟླ་ཐ་ཆུངས་ཡར་གྱི་ངོའི་ཚེས་བརྒྱད་ལ་མཚན་མོ་ཡང་ཡུད་ཙམ་བཅོ་ལྔ་ཉིན་མོ་ཡང་ཡུད་ཙམ་བཅོ་ལྔ་ཡོད་དོ་ཞེས་གང་གསུངས་པ་དང་ཡང་འགལ་བར་སྨྲའོ། །ལྔ་པ་ནི་ཇི་ཙམ་གྱིས་རིང་ཐུང་བྱེད་ཅེ་ན། ཞག་རེ་ལ་ཉིན་མཚན་རིང་བ་དང་ཐུང་བར་འགྱུར་བ་ནི་ཐང་གཅིག་རེ་རེ་སྟེ། དེ་ལས་ཉིན་མོ་ནི་ཐང་གཅིག་རེ་རེ་འབྲིའོ། །མཚན་མོ་ནི་ཐང་གཅིག་རེ་རེ་སྐྱེའོ་ཞེས་སོ། །དེ་ནི་ཉིན་ཞག་གཅིག་གི་དགུ་བརྒྱའི་ཆའོ། །དྲུག་པ་དེ་ལྟར་འགྱུར་བའི་རྒྱུ་མཚན་ནི་ཟླ་བ་དྲུག་ཏུ་ཉི་མ་ལྷོ་ཕྱོགས་སུ་འགྲོ་བའི་ཚེ་དཔག་ཚད་ཕྱེད་དང་དྲུག་དང་བཅོ་བརྒྱད་ཀྱི་ཆ་གཅིག་འཛམ་བུའི་གླིང་ལས་ཡོལ་ཏེ་རྒྱ་མཚོའི་སྟེང་ནས་རྒྱུ་ཞིང་མྱུར་དུ་འགྲོ་བས་ཉིན་མོ་ཐུང་ལ་རྒྱ་མཚོར་ཉི་མའི་འོད་འབབ་པས་གླིང་གྲང་བར་འགྱུར་རོ། །ཟླ་བ་དྲུག་གི་བར་དུ་བྱང་དུ་འགྲོ་བའི་ཚེ་དེ་ཙམ་ཞིག་རྒྱ་མཚོ་ལས་ཡོལ་ཏེ་གླིང་གི་སྟེང་ནས་རྒྱུ་ཞིང་དལ་བུར་འགྲོ་བས་ཉིན་མོ་རིང་ལ་གླིང་ལ་འོད་འབབ་པས་དྲོ་བར་ཡང་འགྱུར་རོ་ཞེས་གདགས་པར་བཤད་དེ། འདིའི་ལྟར་ན་གླིང་བཞི་ཅར་ཉི་མ་རིང་བ་དང་ཐུང་བར་མཉམ་པ་ཡིན་ནོ། །བདུན་པ་ཟླ་བ་འཕེལ་འགྲིབ་ཏུ་འགྱུར་བ་ནི་ཟླ་བ་དེ་ཉིད་ཉི་མ་དང་ནི་ཉེ་བ་ལས་དེའི་འོད་འབབ་ལ། དེས་ཕ་རོལ་གྱི་ངོས་སུ་ཟླ་བ་རང་གི་གྲིབ་མ་འབབ་པས་དེ་ཉིད་འགྲིབ་པར་སྣང་ངོ་ཞེས་ཀ་བ་དང་སྒྲོན་མའི་དཔེ་བཞིན་ནོ། །སློབ་དཔོན་འཕགས་པས་ནི་བླ་འོག་འཛུར་བའི་ཚུལ་གྱིས་ཞེས་ཏེ་ངོས་གཅིག་ཆུ་ཤེལ་ཡིན་པ་སྣང་བའི་ཚེ་ཟླ་བ་གང་བ་དང་། བཻ་ཌཱུརྻ་སྣང་བ་ན་གནམ་སྟོང་དང་། ཅུང་ཟད་འཛུར་བ་ན་གཞན་དུ་ཞེས་བྱ་བར་དགོངས་སོ་ཞེས་འཆད་དོ། །ཟླ་བ་ལ་ནག་པོ་ར་རི་སྣང་བ་ནི་གླིང་རྣམས་ཀྱི་གཟུགས་བརྙན་གྱིས་དབུས་རྙོག་ལ་ཆུའི་གཟུགས་བརྙན་གྱིས་མཐའ་དྭང་བ་དང་། དེའི་སྟེང་ན་སྐྱེད་མོས་ཚལ་ལ་སོགས་པ་ཡོད་པས་དབུས་རྙོག་ལ་མཐའ་དྭང་བར་བཤད་དོ། །ཡང་ན་མདོ་སྡེ་ལས། བྱང་ཆུབ་སེམས་དཔའ་རི་བོང་དུ་གྱུར་པའི་ཚུལ་ངོ་མཚར་བ་བསྟན་པའི་དོན་དུའོ་ཞེས་སོ། །རི་ལ་བརྟེན་པ་ནི་རི་རབ་འདི་ལ་བང་རིམ་དང་པོ་ལ་སོགས་པ་བཞི་ཡོད་དེ་དེ་དག་གི་བར་གྱི་ཐག་ནི་སྟོང་ཕྲག་བཅུ་བཅུ་དང་། རི་རབ་ལས་ཕྱིར་ནི་སྟོང་ཕྲག་དག་ནི་བཅུ་དྲུག་དང་བརྒྱད་དང་བཞི་དང་གཉིས་འཕགས་སོ། །དེས་ལག་ན་རིན་པོ་ཆེའི་གཞོང་པ་བདུད་རྩིས་བཀང་བ་ཐོགས་པ་དང་། མེ་ཏོག་གི་ཕྲེང་བ་ཐོགས་པ་དང་། རྒུན་ཆང་ལ་སོགས་པས་རྟག་ཏུ་མྱོས་པ་དང་། རྒྱལ་པོ་ཆེན་པོ་བཞི་དང་དེའི་འཁོར་ན་གནས་པའི་ལྷ་རྣམས་གནས་པས་དེ་དག་གི་ཁང་པ་དང་སྐྱེད་མོས་ཚལ་ལ་སོགས་པ་ཡོད་དོ། །བང་རིམ་ལ་རྒྱལ་ཆེན་བཞིའི་ལྷ་གནས་པ་དེ་བཞིན་དུ་རི་ནི་བདུན་པོ་དག་ལ་ཡང་གནས་ཏེ། གཉའ་ཤིང་འཛིན་གྱི་ཕྱོགས་བཞི་ན་རྒྱལ་པོ་ཆེན་པོ་བཞིའི་ཕོ་བྲང་ཡུལ་འཁོར་སྲུང་དང་འཕགས་སྐྱེས་པོ་དང་སྣ་ཚོགས་གཟུགས་དང་ལྕང་ལོ་ཅན་ཞེས་བྱ་བ། ངོས་རེ་ལ་དཔག་ཚད་ཉིས་བརྒྱ་ལྔ་བཅུ་པ་མཐའ་སྟོང་གིས་འཁོར་བ། གསེར་གྱི་རྭ་བ་དཔག་ཚད་ཕྱེད་པས་བསྐོར་བ་རྩིག་སྐྱབས་རིན་པོ་ཆེ་སྣ་བཞི་ལས་བྱས་པ། ས་གཞི་ཐམས་ཅད་ཚོན་སྣ་བརྒྱ་རྩ་གཅིག་གིས་བཀྲ་བ་ལམ་སྲང་དང་སྐྱེད་མོས་ཚལ་དཔག་བསམ་གྱི་ཤིང་དང་རྫིང་བུ་ལ་སོགས་པས་བརྒྱན་པ། མེ་ཏོག་མནྡཱ་ར་བ་པུས་མོ་ནུབ་ཙམ་ཁེབས་པ་རྙིང་པ་རླུང་གིས་སྡུད་ཅིང་གསར་པ་ལེགས་པར་འགྲེམས་ཏེ། ཡུལ་འཁོར་སྲུང་གི་གྲོང་ཁྱེར་རླུང་ཆེན་ལྡང་། །མེ་ཏོག་རྙིང་པ་རྣམས་ནི་འདོར་བར་བྱེད། །མེ་ཏོག་གསར་པ་རྣམས་ནི་ལེགས་པར་འགྲེམས། །ཞེས་པ་ལ་སོགས་པའོ། །དེར་མ་ཟད་ལྕགས་རི་ནག་པོ་ལ་གནོད་སྦྱིན་གོས་སྔོན་པོ་ཅན་གནས་པར་བཤད་དེ། དེ་དག་ཀྱང་རྒྱལ་ཆེན་བཞིའི་རིས་སུ་གཏོགས་སོ། །དེས་ན་ལྷ་རིས་འདི་ཆེ་སྟེ་འགྲེལ་པར། དེ་ཉིད་ཀྱི་ཕྱིར་ལྷ་རིས་དེ་ནི་ཐམས་ཅད་པས་ཆེ་བ་ཡིན་ནོ་ཞེས་སོ། །ཆེ་བའི་དོན་ནི་རྒྱལ་སྲས་ཀྱིས་རབ་ཏུ་མང་བ་ལ་བཤད་དོ། །སུམ་ཅུ་རྩ་གསུམ་གྱི་གནས་ལ་གཉིས་ལས་མདོར་བསྟན་ནི། ལྷུན་པོའི་རྩེ་ན་ནི་ལེགས་པར་བྱས་པ་རྣམས་ལྷན་ཅིག་སྐྱེ་བས་ན་སུམ་ཅུ་རྩ་གསུམ་ཞེས་པའམ། ཁ་ཅིག་ནོར་ལྷ་བརྒྱད་དྲག་པོ་བཅུ་གཅིག་ཉི་མ་བཅུ་གཉིས་ཐ་སྐར་གྱི་བུ་གཞོན་ནུ་གཉིས་ཏེ་གཙོ་བོ་དེ་སྙེད་ཡོད་པས་ན་སུམ་ཅུ་རྩ་གསུམ་ཞེས་པ་ལྟར་གསུང་རབ་ལས་ཀྱང་དེ་ལྟར་འབྱུང་བས་ན་སུམ་ཅུ་རྩ་གསུམ་མོ། །དེའི་ངོས་རེ་ལ་དཔག་ཚད་བརྒྱད་ཁྲི་མཐའ་སུམ་འབུམ་ཉི་ཁྲིས་འཁོར་བའོ། །ཁ་ཅིག་བང་རིམ་རྣམས་ཞུམ་པར་འདོད་པས་མཐའ་སྐོར་ན་བརྒྱད་ཁྲིའོ་བཤད་པ་ལ་ལྔ་ལས་གྲོང་ནི་རི་རབ་ཀྱི་ཕྱོགས་མཚམས་ན་ཁང་པ་བརྩེགས་པ་བཞི་པོ་དེ་ངོས་རེ་ལ་དཔག་ཚད་བརྒྱ་ཉི་ཤུ་རྩ་ལྔ་པ་མཐའ་ལྔ་བརྒྱས་འཁོར་བ། གྱེན་དུ་ཡང་ལྔ་བརྒྱ་འཕགས་པའོ། །དེ་ལ་ནི་ལག་ན་རྡོ་རྗེ་ཞེས་བྱ་བ་གནས་ཏེ། གང་སྤེལ་གྱིས་བག་མེད་པའི་ལྷ་དག་བསྲུང་བར་བྱ་བའི་དོན་ཡིན་པར་བཤད་དོ། །གདགས་པར་ཕྱེད་དང་ལྔ་གྱེན་དུ་འཕགས་ཤིང་། དེ་དག་ཀྱང་ཤར་ནས་རིམ་པ་བཞིན་ཤེལ་དང་བཻ་ཌཱུརྻ་དང་དངུལ་དང་གསེར་ལས་གྲུབ་པར་གསུངས་སོ། །དབུས་ན་གྲོང་ཁྱེར་ཤིན་ཏུ་མཛེས་ཤིང་ཡིད་དུ་འོང་བས་ལྟ་ན་སྡུག་ཅེས་པ་ངོས་རེ་ལ་ཉིས་སྟོང་ལྔ་བརྒྱ་པ་མཐའ་ཁྲིས་འཁོར་བ། གྱེན་དུ་དཔག་ཚད་ཕྱེད་དང་གཉིས་ཞེས་ཏེ། རྒྱལ་སྲས་ཀྱིས་ཕྱེད་དང་བཅས་པའི་གཉིས་ཞེས་བཤད་དོ། །དེ་ནི་གདགས་པར་གསེར་གྱི་རྭ་བས་བསྐོར་ཏེ་རྭ་བའི་འཕང་དུ་ན་དཔག་ཚད་ཕྱེད་དང་གསུམ་ཡོད་དོ་ཞེས་བཤད་པ་དང་མཐུན་ནོ། །དེའི་ངོས་སམ་རྭ་བ་ནི་གསེར་གྱི་རང་བཞིན་ཡིན་ལ་འོག་གཞི་ནི་རིན་པོ་ཆེ་སྣ་ཚོགས་པ་ཚོན་སྣ་བརྒྱ་རྩ་གཅིག་གིས་བཀྲ་བ་དང་རེག་ན་འཇམ་ཞིང་མཉེན་པ་ཡོད་དེ། རྐང་པ་བཞག་པ་ན་ནེམས་ཞེས་བྱེད་པ་དང་། བཏེགས་པ་ན་ཕར་ཞེས་བྱེད་པའོ། །དེར་མེ་ཏོག་མནྡཱ་ར་བ་པུས་མོ་ནུབ་ཙམ་ཁེབས་པ་འཐོར་བ་དང་འགྲེམས་པའང་སྔར་བཞིན་ཏེ། ལྷ་རྣམས་བསོད་ནམས་དབང་གི་མཐུ་སྟོབས་ཀྱིས། །ལྷ་ཡི་གྲོང་ཁྱེར་དག་ན་རླུང་ཆེན་ལྡང་། །མེ་ཏོག་རྙིང་པ་རྣམས་ནི་འཐོར་བྱེད་ཅིང་། །མེ་ཏོག་གསར་པ་རྣམས་ནི་ལེགས་པར་འགྲེམས། །ཞེས་སོ། །གཞན་ཡང་དེ་ལ་སྒོ་སྟོང་དུ་གཅིག་གིས་མ་ཚང་བ་དང་། སྒོ་རེ་རེ་ལ་སུམ་ཅུ་རྩ་གསུམ་པའི་ལྷ་རྣམས་སྲུང་བའི་ཕྱིར་སྲུང་མ་གོ་བགོས་ཤིང་མཚོན་ཆ་ཐོགས་པ་ལྔ་བརྒྱ་རེ་བཀོད་པ་དང་། དེར་ལམ་སྲང་ཆེན་པོ་སྲིད་དུ་དཔག་ཚད་ཉིས་སྟོང་ལྔ་བརྒྱ་པ་ཞེང་དུ་བཅུ་གཉིས་ཡོད་པ་དང་། དེར་གསེར་གྱི་བྱེ་མ་བདལ་བ་ལ་ཙནྡན་གྱི་ཆུས་ཆག་ཆག་གདབ་པ་དང་། སྲང་དེའི་གློ་གཡས་གཡོན་ན་རིན་པོ་ཆེ་སྣ་བཞི་ལས་བྱས་པའི་རྫིང་དག་ཆུ་བསིལ་བ་སྦྲང་རྩི་ལྟ་བུས་གང་བ་དང་། མེ་ཏོག་ཨུཏྤལ་དང་པདྨ་དང་ཀུ་མུ་ཏ་ལ་སོགས་པས་ཁེབས་ཤིང་བྱ་སྣ་ཚོགས་སྐད་སྙན་པ་འབྱིན་པ་དང་། དེའི་ཉེ་འཁོར་ན་མེ་ཏོག་དང་འབྲས་བུའི་ཤིང་དང་དཔག་བསམ་གྱི་ཤིང་ལས་བསམ་པ་ཙམ་གྱིས་ཅི་དགོས་པ་བདེ་བླག་ཏུ་བྱུང་སྟེ་ལྷའི་བུ་དང་བུ་མོ་ལ་སོགས་པ་རྣམས་ཅི་དགར་སྤྱོད་པ་དང་། དེ་ལ་ཟབས་དང་རྒྱར་དཔག་ཚད་གཅིག་ཡོད་པའི་འོབས་རིམ་པ་བདུན་གྱིས་བསྐོར་ཏེ། དེ་དག་ཀྱང་ཆུ་བསིལ་བ་སྦྲང་རྩི་ལྟ་བུས་གང་བ་ལ་སོགས་པ་སྔར་བཞིན་ནོ། །གྲོང་ཁྱེར་གྱི་དབུས་དེ་ན་ལྷའི་དབང་པོའི་བཞུགས་གནས་ཁང་བཟངས་རྣམ་པར་རྒྱལ་བྱེད་ཅེས་བྱ་བ། རྒྱུ་དང་བཀོད་པའི་ཁྱད་པར་གྱིས་གནས་གཞན་ཐམས་ཅད་ཀྱི་དཔལ་གྱི་ཆེ་བའི་བདག་ཉིད་ངོ་ཚ་བར་བྱེད་པ་ཡོད་དོ། །དེའི་ངོས་རེ་ལ་དཔག་ཚད་ཉིས་བརྒྱ་ལྔ་བཅུ་མཐའ་སྟོང་གིས་འཁོར་བ། དེ་ལས་དཔག་ཚད་ཕྱེད་དང་ལྔ་གྱེན་དུ་འཕགས་པ་རྒྱུ་རིན་པོ་ཆེ་སྣ་ཚོགས་ལས་གྲུབ་པའོ། །དེ་ལ་བ་གམ་བརྒྱད་དང་དེ་རེ་རེ་ལ་ཁང་པ་བརྩེགས་པ་བདུན་བདུན་དང་། དེ་རེ་རེ་ལ་གནས་ཁང་བདུན་བདུན་དང་། དེ་རེ་རེ་ལ་ལྷའི་བུ་མོ་བདུན་བདུན་དང་། དེ་རེ་རེ་ལ་གཡོག་མོ་བདུན་བདུན་དང་། དེ་རེ་རེ་ལ་སིལ་སྙན་བདུན་བདུན་ཡོད་དོ། །དེ་ན་རྫིང་བུ་ཆུ་དང་ཞེང་དུ་དཔག་ཚད་ལྔ་བཅུ་པ་མཐའ་ཉིས་བརྒྱས་འཁོར་བ་དང་། མེ་ཏོག་སྣ་ཚོགས་པས་ཁེབས་ཤིང་ཉེ་འཁོར་ན་མེ་ཏོག་དང་འབྲས་བུའི་ཤིང་སྣ་ཚོགས་པ་དང་། དེ་དག་ན་ཆུ་དང་ཐང་ལས་སྐྱེས་པའི་བྱ་སྣ་ཚོགས་པ་འདོད་རྒུར་སྒྱུར་བའི་གཟུགས་ཅན་རྣམས་སྐད་སྙན་པ་འབྱིན་པ་དང་། དཔག་བསམ་གྱི་ཤིང་ལས་ཅི་དགོས་པ་འབྱུང་བ་ལ་སོགས་པ་ཆེས་ལྷག་པར་གྱུར་པ་ཡོད་དོ། །གཞན་ལས། དེའི་སྟེང་གི་ཆ་ལ་རྔ་ཆོས་ཀྱིས་མཐོ་བ་གཉིས་ཡོད་པར་བཤད་དོ། །ཚལ་ནི་གྲོང་ཁྱེར་དེ་ནས་ཕྱི་རོལ་དུ་དཔག་ཚད་ཉི་ཤུས་བཅད་པ་ན་ཤར་ན་སྐྱེད་མོས་ཚལ་ཤིང་རྟ་སྣ་ཚོགས་ཅན་ཞེས་བྱ་བ་དང་། ལྷོ་ན་རྩུབ་འགྱུར་གྱི་ཚལ་དང་། ནུབ་ན་འདྲེས་པའི་ཚལ་དང་། བྱང་ན་དགའ་བས་བརྒྱན་པའམ་དགའ་བའི་ཚལ་ཞེས་བྱ་བ་སྟེ། རིམ་པ་བཞིན་རྫིང་བུ་སྣ་ཚོགས་ཞེས་བྱ་བ་དང་ཤིང་སྣ་ཚོགས་དང་ལོ་མ་དང་མེ་ཏོག་དང་འབྲས་བུ་ལ་སོགས་པ་སྣ་ཚོགས་པ་ཡོད་པའི་ཕྱིར་དང་། རྫིང་བུ་རྩུབ་འགྱུར་ཚལ་ཞེས་བྱ་བ་དང་ཤིང་དང་ལོ་མ་དང་མེ་ཏོག་དང་འབྲས་བུ་དང་རྒྱན་རྣམས་ཀྱང་རྩུབ་པ་དང་། དེར་ཕྱིན་པ་ཙམ་གྱིས་ལུས་དང་སེམས་ཀྱང་རྩུབ་པར་འགྱུར་ཞིང་གཡུལ་ལ་མོས་པར་འགྱུར་བའི་ཕྱིར་དང་། རྫིང་བུ་འདྲེས་པ་ཞེས་བྱ་བ་དང་ཤིང་དང་ལོ་མ་དང་མེ་ཏོག་དང་འབྲས་བུ་དང་གོས་དང་རྒྱན་རྣམས་ཀྱང་འདྲེས་ལ། ལྷའི་བུ་དང་བུ་མོ་རྣམས་ཆོལ་པར་འདྲེས་ཏེ་རྩེ་ཞིང་དགའ་མགུར་སྤྱོད་པའི་ཕྱིར་དང་། རྫིང་བུ་དགའ་བ་ཞེས་བྱ་བ་དང་ཤིང་དང་ལོ་མ་དང་མེ་ཏོག་དང་འབྲས་བུ་གོས་དང་རྒྱན་རྣམས་དགའ་བ་དང་ལྷའི་བུ་མོ་དགའ་བ་རྣམས་ཡོད་ལ་དེར་ལྷ་རྣམས་རྩེ་ཞིང་དགའ་མགུར་སྤྱོད་པའི་ཕྱིར་ནའོ། །དེ་དག་གི་ངོས་རེ་ལ་དཔག་ཚད་ཉིས་བརྒྱ་ལྔ་བཅུ་མཐའ་སྟོང་གིས་འཁོར་བ། འཕང་དུ་དཔག་ཚད་གཅིག་ཡོད་པའི་གསེར་གྱི་རྭ་བས་བསྐོར་བ། རྭ་བ་དེ་ལ་རྩིག་སྐྱབས་རིན་པོ་ཆེ་སྣ་བཞི་ལས་བྱས་པ་བཞི་དང་། གྱེན་དུ་འཕྱང་བ་དང་ཐུར་དུ་འཕྱང་བའི་མདའ་ཡབ་དང་། ཟམ་པ་རྒྱུ་བ་ཡང་གསེར་ལས་བྱས་པ་ལ་སོགས་པ་བཞིའོ། །དེའི་ནང་ན་རྫིང་བུ་བསིལ་བས་གང་བ་དཔག་ཚད་ཉིས་བརྒྱས་འཁོར་བ་དང་། དཔག་བསམ་གྱི་ཤིང་ལས་ཅི་འདོད་པ་འབྱུང་ཞིང་སྔར་བཞིན་ཆེས་ཕུན་སུམ་ཚོགས་པ་ཡོད་དོ། །ས་གཞི་ནི་སྐྱེད་མོས་ཚལ་དེ་དག་གི་ནི་ཕྱོགས་བཞི་དཔག་ཚད་ཉི་ཤུས་བཅད་པ་ན་ས་གཞི་བཟང་པོ་སྣ་ཚོགས་ཞེས་བྱ་བ་དང་། རྩུབ་འགྱུར་དང་། འདྲེས་པ་དང་། དགའ་བ་ཞེས་བྱ་བ་བཞི་ཡོད་དོ། །འདི་དག་ལ་ལྷ་རྣམས་ཀྱི་རྩེ་བའི་གནས་ས་གཞི་མཛེས་པ་ཡོད་པས་ན་ས་གཞི་བཟང་པོའོ། །ཚད་ནི་སྔར་བཞིན་དང་མཐའ་སྐོར་དུ་དབྱིབས་ལེགས་ཤིང་ལྟ་ན་སྡུག་པའི་ལན་ཀན་གསེར་དང་དངུལ་དང་བཻ་ཌཱུརྻ་དང་ཤེལ་ལས་བྱས་པ་ལ་སོགས་པ་དང་། གཞན་ཡང་སྔར་བཞིན་ཆེས་ཕུལ་དུ་ཕྱིན་པ་དང་ལྡན་ཞིང་ཕན་ཚུན་འགྲན་པ་ལྟར་གནས་ལ། དེ་དག་ན་ལྷའི་དྲང་སྲོང་རྣམས་རང་དགར་ཚངས་པར་སྤྱད་པ་སྤྱོད་དོ། །ཤིང་ནི་ལྟ་ན་སྡུག་གི་ཕྱི་རོལ་བྱང་ཤར་གྱི་མཚམས་ན་ཡོངས་འདུས་བརྟོལ་ཞེས་བྱ་བ་སྟེ། དེའི་རྩ་བ་ནི་འདིར་དཔག་ཚད་ལྔ་བཅུ་ཐུར་དུ་ཟུག་ཅིང་བརྒྱ་གྱེན་དུ་འཕགས་པ་དང་ཡལ་ག་ལོ་འདབ་ཀྱིས་དཔག་ཚད་ལྔ་བཅུར་ཁྱབ་པར་བཤད་ལ། གདགས་པར། ལྔ་བཅུ་ཐུར་དུ་ཟུག་ཅིང་བརྒྱ་གྱེན་དུ་འཕགས་ལ། ཕྱོགས་བཞི་སྟེང་དང་བཅས་པར་ཡལ་ག་ལྔར་གྱེས་ཏེ་དཔག་ཚད་ལྔ་བཅུ་རེ་ཁྱབ་པར་གནས་པས་ཐད་ཀར་དཔག་ཚད་བརྒྱ་ལྔ་བཅུ་དང་མཐའ་སྐོར་དུ་སུམ་བརྒྱ་ལྔ་བཅུའོ། །དཔག་ཚད་བརྒྱ་ཅུར་ནི་འོད་དང་ཁ་དོག་གིས་ལྷམ་མེ་ལྷན་ནེ་ལྷང་ངེར་འདུག་གོ་ཞེས་གསུངས་སོ། །དེ་ནི་སུམ་ཅུ་རྩ་གསུམ་པའི་ལྷ་རྣམས་ཀྱི་དགའ་བ་མཆོག་ཏུ་གྱུར་པ་མྱོང་བའི་གནས་ཡིན་པས་དཔྱིད་ཀྱི་དུས་ལ་བབ་སྟེ་ལོ་མ་སེར་བ་དག་མཐོང་ནས་ད་ནི་རིང་པོ་མི་ཐོགས་པར་འདབ་མ་དག་ལྷགས་པར་འགྱུར་རོ་ཞེས་དགའ་བ་དང་དགའ་བར་འགྱུར་ལ། དེ་ནས་རིམ་གྱིས་མེ་ཏོག་རྣམས་ཁ་འབྱེ་བ་དང་བྱེ་སྟེ་འདབ་མ་རྣམས་ཡོངས་སུ་རྒྱས་པའི་བར་དུ་སྟེ། དེའི་ཚེ་རྫི་ཕྱོགས་སུ་དཔག་ཚད་བརྒྱ་དང་རྫི་ཕྱོགས་མ་ཡིན་པར་ལྔ་བཅུར་དྲིའི་ངད་ལྡང་ངོ་། །འོ་ན་ལུང་བར་མའི་ཡོངས་འདུའི་མདོ་ལས། མེ་ཏོག་དྲི་ནི་རྫི་ཕྱོགས་མིན་མི་འགྲོ། །རྩ་བའམ་རྒྱ་སྤོས་ཙནྡན་ཡང་མ་ཡིན། །མཁས་རྣམས་དྲི་ནི་རྫི་ཕྱོགས་མིན་འགྲོ་སྟེ། །སྐྱེས་བུ་དམ་པ་ཕྱོགས་རྣམས་ཀུན་ཏུ་འགྲོ། །ཞེས་པ་དང་འགལ་ལོ་ཞེ་ན། མིའི་མེ་ཏོག་གི་དྲིའི་དབང་དུ་བྱས་ནས་གསུངས་པའི་ཕྱིར་འགལ་བ་མེད་དོ། །ཤིང་དེའི་དྲུང་ན་ཨར་མོ་ནིག་ལྟ་བུའི་རྡོ་ལེབ་ཅེས་པ་ངོས་རེ་ལ་དཔག་ཚད་ལྔ་བཅུ་པ་མཐའ་ཉིས་བརྒྱས་འཁོར་བ། འཕང་དུ་དཔག་ཚད་ཕྱེད་དང་དྲུག་དང་བཅོ་བརྒྱད་ཀྱི་ཆ་གཅིག་དང་། མཐིལ་ནི་ཚོན་སྣ་བརྒྱ་རྩ་གཅིག་གིས་བཀྲལ་འཇམ་ཞིང་མཉེན་པ་དང་། མནྡཱ་ར་བ་པུས་མོ་ནུབ་ཙམ་ཁེབས་པའི་དབུས་ན་ལྷ་དབང་གི་སེང་གེའི་ཁྲི་དང་ཉེ་དབང་རྣམས་ཀྱི་ཁྲི་བཤམས་པ་དང་། དེའི་མཐའ་སྐོར་དུ་མེ་ཏོག་དང་འབྲས་བུའི་ཤིང་ལྟ་ན་སྡུག་ཅིང་མཛེས་པས་བརྒྱན་པ་ལ་སོགས་པའོ། །དེར་སུམ་ཅུ་རྩ་གསུམ་པའི་ལྷ་རྣམས་དབྱར་ཟླ་བ་བཞིར་གནས་ཏེ་འདོད་པའི་ཡོན་ཏན་ལྔ་ལ་རྩེ་ཞིང་དགའ་མགུར་སྤྱོད་དོ། །དེ་ན་གླང་པོ་ཆེ་ས་སྲུང་གི་བུ་ཞེས་བྱ་བ་སྔར་རབ་བརྟན་ལ་ཇི་ལྟར་ཚད་བཤད་པ་ལྟར་གནས་པ་ཡོད་ལ། གང་གི་ཚེ་ལྷ་རྣམས་སྐྱེད་མོས་ཚལ་དུ་འཇུག་པ་དེའི་ཚེ་མགོ་སུམ་ཅུ་རྩ་གཉིས་སྤྲུལ་ཏེ་མགོ་རེ་རེ་ལ་མཆེ་བ་དྲུག་དྲུག་དང་། དེ་རེ་རེ་ལ་རྫིང་བུ་བདུན་བདུན་ལ་སོགས་པ་སྤྲུལ་ལོ། །སྔར་གྱི་མགོ་དབུས་མ་གང་ཡིན་པ་ལ་ལྷའི་དབང་པོ་དང་། མགོ་ལྷག་མ་རྣམས་ལ་ཉེ་དབང་རྩ་གཉིས་དང་། ལུས་བྱིངས་ལ་ལྷ་གཞན་རྣམས་ཞོན་ནས་འགྲོ་བ་ནི་ཆེས་མགྱོགས་ཏེ་བསྐལ་པ་འཇིག་ཆགས་ཀྱི་རླུང་བཞིན་ནོ། །དེས་སྐྱེད་མོས་ཚལ་དུ་ཕྱིན་པར་བྱས་ཏེ་རྫུ་འཕྲུལ་གྱི་འདུ་བྱེད་པ་བཏང་ནས་ལྷའི་བུ་རྫུ་འཕྲུལ་ཆེ་བར་བདག་ཉིད་བསྒྱུར་ནས་འདོད་པ་ལྔ་ལ་རྩེ་དགས་སྤྱོད་དོ། །འདུན་ས་ནི་གྲོང་ཁྱེར་ལྟ་ན་སྡུག་ལས་ལྷོ་ནུབ་ཀྱི་མཚམས་སུ་ཕྱིན་པ་ན་ལྷ་རྣམས་ཀྱི་བྱ་བ་དང་བྱ་བ་མ་ཡིན་པ་འགྲོ་བར་བྱེད་པ་ལྷའི་འདུན་ས་ཆོས་བཟང་ཞེས་བྱ་བ་ཡོད་པར་འདིར་བཤད་ལ། གདགས་པར། ཤར་ལྷོ་ནའོ། །དེ་གཉིས་ཀྱི་བར་ན་ལམ་གྱི་སྲིད་དུ་དཔག་ཚད་བཅུ་གཉིས་ཡོད་པར་བཤད་པའི་ཕྱིར་དེ་སྲིད་ཅིག་ན་ཡོད་པར་གསལ་ལོ། །དེ་ལ་ཐད་ཀར་དཔག་ཚད་སུམ་བརྒྱ་ནང་མཐའ་སྐོར་དུ་དགུ་བརྒྱས་འཁོར་བ་དང་། འཕང་དུ་ལྷའི་གྲོང་ཁྱེར་ལས་དཔག་ཚད་ཕྱེད་དང་བཞིས་འཕགས་པར་གདགས་པར་བཤད་དེ། །དེ་ནི་ལྷ་སྤྱིའི་གྲོང་ཁྱེར་ལྟ་ན་སྡུག་ལས་འཕགས་པའོ། །དེའི་ས་གཞི་དང་ཡང་ཐོག་དང་ཀ་བ་དང་སྤྱི་འདུས་ཀྱི་གདུང་ལ་སོགས་པ་ཐམས་ཅད་ཤེལ་ལས་གྲུབ་པ་དང་། ལན་ཀན་གསེར་ལས་བྱས་པ་ལ་སོགས་པ་བཞི་དང་། དེའི་དབུས་ན་བཻ་ཌཱུརྻའི་ཀ་བ་ཟུར་བརྒྱད་པ་སྐྲ་རྩེའི་ཁྱོན་ཙམ་ཞིག་སྤྱི་འདུས་ཀྱི་གདུང་ལ་མ་རེག་པ་དང་། དེ་ན་ཡང་ལྷ་དབང་གི་གསེར་ཁྲི་བཟང་པོ་དང་ཉེ་དབང་རྣམས་ཀྱི་ཁྲི་ཡོད་པས་དེར་ལྷ་རྣམས་འདུས་ནས་ལྷ་དང་མི་རྣམས་ཀྱི་དོན་དང་ཆོས་སེམས་ཤིང་རྟོག་ཅིང་དཔྱོད་པ་ལ་སོགས་པ་བྱེད་པར་བཤད་དོ། །དེ་ཡན་ཆད་ཀྱི་གནས་བཤད་པ་ནི། སུམ་ཅུ་རྩ་གསུམ་དེའི་སྟེང་ན་འཐབ་བྲལ་ལ་སོགས་པ་ལྷ་རྣམས་ཀྱི་གཞལ་མེད་ཁང་ཡོད་དོ། །དེ་ལ་འཐབ་བྲལ་གྱི་དོན་ནི་མན་ཆད་ན་འཐབ་མོ་ཡོད་ལ་དེ་ཡན་ཆད་འཐབ་པའི་སྡུག་བསྔལ་དང་བྲལ་བའི་ཕྱིར་སྤྱི་མིང་བྱེ་བྲག་ལ་བཏགས་པའོ། །མན་ཆད་ན་ལྷ་རྣམས་ཀྱང་ལྷ་མ་ཡིད་དང་འཐབ་ན་འགྲོ་བ་གཞན་ན་ལྟ་སྨོས་ཀྱང་ཅི་དགོས་ཞེས་པའོ། །དེས་དེ་ལྟར་ནུས་པ་ནི། ལྷ་རྣམས་དང་ལུས་དང་ལོངས་སྤྱོད་འགྲན་བཟོད་པའི་ཕྱིར་དང་གཉེན་ཟླ་ཡིན་པའི་ཕྱིར་རོ། །ལོངས་སྤྱོད་ནི་གདགས་པ་ལས། སྲུང་མ་ལྷ་ཡི་གྲོང་ཁྱེར་སྲང་དང་རྣམ་རྒྱལ་བྱེད། །ཆོས་བཟང་རྒྱུ་བའི་ལམ་དང་འོབས་དང་སྐྱེད་མོས་ཚལ། །ས་གཞི་དང་ནི་ཡོངས་འདུ་རྡོ་དང་གླང་ཆེན་རྣམས། །ལྷ་མ་ཡིན་རྣམས་ཀྱི་ཡང་དེ་དང་འདྲ་བ་ཡིན། །ཞེས་སོ། །དེ་ཡང་གང་གི་ཚེ་འཇིག་རྟེན་དུ་ཆོས་མ་ཡིན་པའི་སྤྱོད་པ་དར་བར་གྱུར་པ་དེའི་ཚེ་ལྷ་རྣམས་ཀྱི་དཔུང་འགྲིབས་ཤིང་ལྷ་མ་ཡིན་རྣམས་དང་ནག་པོའི་དཔུང་འཕེལ་བར་གྱུར་པ་དང་། ཆུ་མཚམས་མན་ཆད་ཀྱི་རི་རབ་ཀྱི་ཁོང་གསེར་གྱི་ས་གཞི་ལ་ཐུག་པ་ན་ལྷ་མ་ཡིན་གང་དག་འཁོད་པ་དེ་དག་ཕྲག་དོག་དང་སེར་སྣའི་དབང་གིས་རང་གི་དཔུང་གི་ཚོགས་དང་ལྷན་ཅིག་ཆུ་མཚམས་ཀྱི་སྒོ་ནས་འོངས་ཏེ་སྟེང་གི་ནམ་མཁའ་ལ་འགྲོ་བར་བྱེད་དོ། །དེའི་ཚེ་སྲུང་མ་ལྔ་དང་རིམ་པ་བཞིན་འཐབས་ཏེ་བཟློག་པར་མ་ནུས་པ་དེའི་ཚེ་རྒྱལ་པོ་ཆེན་པོ་བཞི་ལྷའི་དབང་པོའི་དྲུང་དུ་དོང་སྟེ། ཀོའུ་ཤི་ཀ་བདག་ཅག་སྲུང་མ་རྣམས་ལྷ་མ་ཡིན་རྣམས་ཀྱིས་ཕམ་པར་བགྱིས་ནས་རི་རབ་ཀྱི་སྟེང་དུ་མཆིས་པས་གང་གི་དུས་ལ་བབ་པ་མཁྱེན་པར་མཛོད་ཅིག་ཅེས་པ་དང་། ལྷ་རྣམས་གྲོགས་པོ་དག་འདི་ལྟར་གྱུར་གྱིས་ད་ལྟར་གང་གི་དུས་ལ་བབ་པ་སོམས་ཤིག་ཅེས་བསྒོའོ། །དེ་ནས་ལྷ་རྣམས་རྩུབ་འགྱུར་གྱི་ཚལ་དུ་ཕྱིན་ཏེ་གཡུལ་འགྱེད་པ་ལ་མོས་པར་བྱས་ནས་དཔུང་གི་ཚོགས་ཡན་ལག་བཞི་པ་ཁ་ཁྱེར་རི་རབ་ཀྱི་ལྷོ་ཕྱོགས་སུ་འཐབ་པར་བྱེད་པའོ། །འཐབ་བྲལ་ལ་མིང་གི་རྣམ་གྲངས་སུ་མཚེ་མ་ཞེས་ཀྱང་བྱ་སྟེ་དེར་ལྷའི་བུ་དང་བུ་མོ་ཟུང་རེ་སྐྱེ་བས་མིང་དེ་སྐད་བཏགས་སོ་ཞེས་འཆད་དོ། །ཁ་ཅིག་གིས་ཐུན་སྒྲོགས་ཞེས་ཀྱང་བཤད་དོ། །སྐྱེ་བ་གཅིག་གིས་ཐོགས་པའི་བྱང་ཆུབ་སེམས་དཔའི་རྒྱལ་སར་གྱུར་ཅིང་དགའ་བ་མཆོག་དང་ལྡན་པས་ན་དགའ་ལྡན་དང་། རང་རང་གིས་སྤྲུལ་པའི་ལོངས་སྤྱོད་ལ་དགའ་བས་ན་འཕྲུལ་དགའ་དང་། གཞན་གྱིས་སྤྲུལ་པ་ལ་ཐུན་མོང་དུ་ལོངས་སྤྱོད་པས་གཞན་འཕྲུལ་དབང་བྱེད་དོ། །དེ་རྣམས་ཀྱི་ཁ་དོག་ནི་སྔོན་པོ་སེར་པོ་དམར་པོ་དཀར་པོའོ། །གཞལ་མེད་ཁང་ནི་ཆེད་དུ་བྱས་པ་དང་མ་བྱས་པ་གཉི་ག་སྟེ་གླིང་གསུམ་གྱི་མི་རྣམས་ཀྱི་འདུག་གནས་བཞིན་ནོ། །བྱང་ནི་ཆེད་དུ་མ་བྱས་པའི་ས་ཁང་ངོ་། །དེ་ནས་སྡིག་པ་མི་དགེ་བ་ལས་ཚངས་ཤིང་དེའི་རིས་སམ་སྡེར་གཏོགས་པས་ཚངས་རིས་དང་། ཚངས་པ་ཆེན་པོའི་མདུན་ན་བྲམ་ཟེ་རིག་བྱེད་འདོན་པ་ལྟར་གནས་པས་ཚངས་པའི་འདུན་ན་འདོན་དང་། བསམ་གཏན་ཁྱད་པར་ཅན་བསྒོམས་པས་ཐོག་མར་སྐྱེ་ཞིང་ཐ་མར་འཆི་ལ་ཚེ་དང་ཁ་དོག་ལ་སོགས་པའི་ཁྱད་པར་ཆེར་ཡོད་པས་ཚངས་ཆེན་དང་། གནས་གཞན་གོང་མ་ལ་ལྟོས་ནས་འོད་རྒྱ་ཁྱོན་དང་གསལ་བ་ཆུང་བས་འོད་ཆུང་དང་། འོད་རྒྱ་ཁྱོན་ཆེ་ཞིང་ཚད་གཟུང་བར་མི་ནུས་པས་ཚད་མེད་འོད་དང་། གནས་གཞན་ཟད་པར་སྣང་བར་བྱེད་པས་འོད་གསལ་དང་། ཡིད་ཀྱི་ས་པའི་བདེ་བ་ལ་དགེ་བར་བཤད་པས་དེ་གོང་མ་ལ་ལྟོས་ནས་ཆུང་བས་དགེ་ཆུང་དང་། སེམས་བདེ་ཚད་མེད་ཡོད་པས་ཚད་མེད་དགེ་དང་། སེམས་བདེ་དེ་ལས་ཆེས་མཆོག་ཏུ་གྱུར་བ་གཞན་མེད་པས་དགེ་རྒྱས་དང་། འོག་གཞི་སྤྲིན་ལྟར་འདབས་ཆགས་པ་མེད་པས་སྤྲིན་མེད་དང་། མི་གཡོ་བའི་ལས་ལས་བྱུང་བའི་ཕྱིར་བསོད་ནམས་ལས་སྐྱེས་པ་ཡོད་པས་ན་བསོད་ནམས་སྐྱེས་དང་། སོ་སོའི་སྐྱེ་བོ་གཞན་པས་འབྲས་བུ་མཆོག་ཏུ་གྱུར་པ་ཆེན་པོ་ཡོད་པས་འབྲས་བུ་ཆེ་དང་། དེའི་གོང་ན་སོ་སོའི་སྐྱེ་བོ་རྣམས་དང་མ་འདྲེས་པའི་ཕྱིར་གནས་གཙང་མ་ཞེས་བྱ་བ་ཡོད་དོ། །དེ་ལ་ལྔ་སྟེ། གོང་མ་རྣམས་པས་ཡོན་ཏན་དམན་པའི་ཕྱིར་མི་ཆེ་བ་དང་། ཏིང་ངེ་འཛིན་ཁྱད་པར་ཅན་ཐོབ་པས་ཉོན་མོངས་པ་རྣམས་ཀྱི་གདུང་བ་མེད་པའི་ཕྱིར་མི་གདུང་བ་དང་། མཐོང་བ་ཡོངས་སུ་དག་པས་ཤིན་ཏུ་མཐོང་བའི་ཕྱིར་གྱ་ནོམ་སྣང་དང་། ལྟ་བ་བཟང་བས་ན་ཤིན་ཏུ་མཐོང་དང་། འདི་ལས་མཆོག་ཏུ་གྱུར་པའི་གནས་མེད་པས་འོག་མ་ཡིན་པའི་ཕྱིར་འོག་མིན་ནོ། །དེ་དག་ལ་ཆེད་དུ་བྱས་པ་མ་ཡིན་པའི་གཞལ་མེད་ཁང་དང་ལྷ་རྣམས་ཁ་དོག་དཀར་པོ་འབའ་ཞིག་པ་དང་གཞལ་དུ་མེད་པའི་གོས་མ་གཏོགས་པ་ནོར་དང་འབྲུ་གང་ཡང་མེད་པས་ཅི་ལ་ཡང་ཞེན་པ་མེད་པར་བཤད་དོ། །གཞལ་མེད་ཁང་རྣམས་ཀྱི་འོག་གཞིའི་ཚད་ཇི་ཙམ་ཞེ་ན། ཁ་ཅིག་ན་རེ་འཐབ་བྲལ་ལ་སོགས་པ་ནི་རི་རབ་ཀྱི་རྩེ་མོའི་ཁྱོན་ཙམ་མོ་ཞེས་དང་། གཞན་དག་ནི་གོང་མ་ཐམས་ཅད་ཉིས་འགྱུར་ཡིན་པས་འཐབ་བྲལ་སོགས་བཞི་ཡང་ཉིས་འགྱུར་རོ་ཞེས་ཟེར་རོ། །ཁ་ཅིག་ནི་བསམ་གཏན་དང་པོ་གླིང་བཞི་ཙམ་དང་གཞན་གསུམ་ཙམ་མོ་ཞེས་དང་། གཞན་དག་ནི་དང་པོ་གསུམ་སྟོང་གསུམ་ཙམ་དང་བཞི་པ་ཚད་མེད་དོ་ཞེས་ཏེ། སྐར་མ་བཞིན་འོག་གཞི་འདབས་ཆགས་པ་མེད་པས་ཚད་མེད་པར་བཤད་དོ་ཞེས་ཊཱིཀ་བྱེད་གཉིས་འཆད་དོ། །འོན་ཀྱང་གླིང་བཞི་འདོད་ལྷ་དང་བཅས་པ་རེ་རེ་སྟེང་ན་ཚངས་པའི་འཇིག་རྟེན་ལ་སོགས་པའང་རེ་རེ་ཡོད་པས་གཞན་དག་ལའང་གོ་སྐབས་ཡོད་པར་སྨྲ་བར་བྱ་སྟེ། དེའི་ཕྱིར་ལེགས་པར་བརྟག་དགོས་སོ་ཞར་བྱུང་ལ་བདུན་ལས། དང་པོ་འདོད་པ་སྤྱོད་པའི་ལྷ་ནི་དྲུག་ཡིན་ནོ། །ཇི་ལྟར་ཞེ་ན། རྒྱལ་ཆེན་རིས་བཞི་དང་སུམ་ཅུ་རྩ་གསུམ་པ་གཉིས་ནི་དབང་པོ་གཉིས་སྦྱོར་གྱི་སྒོ་ནས་ཏེ་རླུང་བཏང་བས་གདུང་བ་དང་འབྲལ་གྱི་ས་བོན་འབྱུང་བ་མེད་དོ། །གཞན་བཞི་ནི་རིམ་པ་བཞིན་ཆགས་སེམས་ཀྱིས་འཁྱུད་པ་དང་ལག་པ་བཅངས་པ་དང་དགོད་པ་དང་བལྟས་པས་འཁྲིག་པའི་གདུང་བ་ཞི་བ་ཡིན་ཞེས་གདགས་པར་བཤད་དོ། །བྱེ་བྲག་ཏུ་སྨྲ་བ་ན་རེ། དེ་ནི་དུས་ཀྱི་ཚད་ཙམ་བཤད་པ་ཡིན་གྱི་ཇི་ཙམ་དུ་ཡུལ་རྣམས་ཤས་ཆེ་བ་དེ་ཙམ་དུ་འདོད་ཆགས་ཤས་ཆེ་བས་ཐམས་ཅད་ཀྱང་དབང་པོ་གཉིས་སྦྱོར་ཡིན་ནོ་ཞེས་ཟེར་རོ། །གང་གི་ཕང་དུ་ལྷའི་བུ་དང་བུ་མོ་སྐྱེས་པ་ན་དེ་གཉིས་ཀྱི་བུ་དང་བུ་མོར་བྱེད་དོ། །བོང་ཚོད་ནི་ཚེ་ལོ་བརྒྱ་པའི་འཛམ་གླིང་གི་མིའི་བྱིས་པ་ལོ་ལྔ་ལོན་པ་ནས་ལོ་བཅུ་ལོན་པ་ལྟ་བུའི་བར་ལྷ་རིས་དྲུག་པོ་དེ་དག་ཏུ་སྐྱེ་ལ་དེ་ནས་སྐྱེད་བསྲིང་པས་མྱུར་དུ་ཆེན་པོར་འགྱུར་རོ། །གཟུགས་ཅན་གྱི་ལྷ་རྣམས་ནི་བོང་ཚོད་ཀུན་རྫོགས་པ་དང་ངོ་ཚ་ཁྲེལ་ཡོད་ཤས་ཆེ་བས་གཞལ་དུ་མེད་པའི་གོས་དང་བཅས་པར་སྐྱེའོ། །འདོད་པའི་ཁམས་པ་ནི་ངོ་ཚ་ཁྲེལ་མེད་ཤས་ཆེ་བས་གཅེར་བུར་སྐྱེ་སྟེ། བྱང་ཆུབ་སེམས་དཔའ་དོན་ཐམས་ཅད་གྲུབ་པ་ནི་དེ་ལྟ་མ་ཡིན་པའི་ཕྱིར་ན་བཟའ་དང་བཅས་སོ། །དགེ་སློང་མ་དཀར་མོས་ཀྱང་། སྔོན་སངས་རྒྱས་འོང་སྲུང་དགེ་འདུན་དང་བཅས་པ་ལ་གདུགས་ཚོད་གསོལ་ནས་ཆོས་གོས་ཕུལ་བས་ལྷའི་གོས་ཀྱིས་དཀྲིས་པར་སྐྱེས་ཏེ་ཆེར་གྱུར་པ་ན་གོས་ཀྱང་དེ་བཞིན་དུ་གྱུར་ལ། གང་གི་ཚེ་རབ་ཏུ་བྱུང་བ་དང་གོས་དེ་ཉིད་ཆོས་གོས་ལྔ་པར་གྱུར་ཅིང་དགྲ་བཅོམ་མ་ཐོབ་པར་གྱུར་པ་ནི་དམིགས་བསལ་ལོ། །འགྲེལ་པར། ལྷ་ཐམས་ཅད་འཕགས་པའི་སྐད་དུ་སྨྲའོ་ཞེས་པ་ནི་གཟུགས་ཀྱི་ལྷ་སྟེ་བརྫུན་ཚིག་སྤངས་བས་སོ་ཞེས་མཆིམས་ཆེན་པོས་གསུང་ངོ་། །གཉིས་པ་ནི་མདོ་ལས། འདོད་པ་སྐྱེ་བ་ནི་གསུམ་སྟེ། སེམས་ཅན་འདོད་པ་ཉེ་བར་གནས་པ་རྣམས་འདོད་པ་ཉེ་བར་གནས་པ་དག་ལ་དབང་ཕྱུག་གིས་དབང་བྱེད་པ་དག་ཡོད་དེ་འདི་ལྟ་སྟེ། མི་རྣམས་དང་ལྷ་ཁ་ཅིག་སྟེ་འདི་ནི་འདོད་པ་སྐྱེ་བ་དང་པོའོ། །སེམས་ཅན་འདོད་པ་སྤྱོད་པ་རྣམས་འདོད་པ་རྣམས་སྤྲུལ་ཞིང་འདོད་པ་རྣམས་ལ་དབང་ཕྱུག་གིས་དབང་བྱེད་པ་དག་ཡོད་དེ། འདི་ལྟ་སྟེ། འཕྲུལ་དགའི་ལྷ་རྣམས་ལྟ་བུ་སྟེ། འདི་ནི་འདོད་པ་སྐྱེ་བ་གཉིས་པའོ། །སེམས་ཅན་འདོད་པ་གཞན་དག་གིས་སྤྲུལ་པ་རྣམས་ཀྱི་སྤྲུལ་པ་དག་ལ་དབང་ཕྱུག་གིས་དབང་བྱེད་པ་དག་ཀྱང་ཡོད་དོ། །འདི་ལྟ་སྟེ། གཞན་འཕྲུལ་དབང་བྱེད་ཀྱི་ལྷ་རྣམས་ལྟ་བུ་སྟེ་འདི་ནི་འདོད་པ་སྐྱེ་བ་གསུམ་པ་ཡིན་ནོ་ཞེས་གང་གསུངས་པ། འདོད་པ་སྐྱེ་བ་གསུམ་པོ་དེ་ནི་འདོད་པའི་ལྷ་དང་མིར་བཅས་པ་རྣམས་སོ། །དེ་ཡང་འདི་ལྟར་དང་པོ་ནི་མི་རྣམས་དང་ལྷ་རིས་བཞི་སྟེ་དེ་དག་ཇི་ལྟར་སྔར་བྱུང་བ་ལ་ཡོངས་སུ་ལོངས་སྤྱོད་པའི་ཕྱིར་རོ། །གཉིས་པ་ནི་འཕྲུལ་དགའི་ལྷ་རྣམས་ཏེ་བདག་ཉིད་ཀྱིས་སྤྲུལ་པ་ལ་ཇི་ལྟར་འདོད་པ་བཞིན་ཡོངས་སུ་ལོངས་སྤྱོད་པའི་ཕྱིར་རོ། །གསུམ་པ་ནི་དབང་བྱེད་ཀྱི་ལྷ་རྣམས་ཏེ་བདག་དང་གཞན་གྱིས་སྤྲུལ་པ་ལ་ཇི་ལྟར་འདོད་པ་བཞིན་ཐུན་མོང་དུ་ཡོངས་སུ་ལོངས་སྤྱོད་པའི་ཕྱིར་འདོད་པ་སྐྱེ་བ་གསུམ་ཞེས་བྱའོ། །གསུམ་པ་ནི་མདོ་ལས། བདེ་བ་སྐྱེ་བ་ནི་གསུམ་སྟེ། དབེན་པ་ལས་སྐྱེས་པའི་དགའ་བ་དང་ཡིད་བདེ་བ་དང་ལྡན་ཞིང་ཚེ་རིང་ཞིང་དུས་རིང་དུ་གནས་པའི་སེམས་ཅན་དེ་དག་ཡོད་དེ། འདི་ལྟ་སྟེ། ཚངས་རིས་ཀྱི་ལྷ་རྣམས་ཏེ་འདི་ནི་བདེ་བ་སྐྱེ་བ་དང་པོ་ཡིན་ནོ། །ཏིང་ངེ་འཛིན་ལས་སྐྱེས་པའི་དགའ་བ་དང་ཡིད་བདེ་བ་དང་ལྡན་ཞིང་ཞེས་པ་ནས། འོད་གསལ་གྱི་ལྷ་རྣམས་ཏེ་འདི་ནི་བདེ་བ་སྐྱེ་བ་གཉིས་པ་ཡིན་ནོ། །དགའ་བ་མེད་པའི་བདེ་བ་དང་ལྡན་ཞིང་ཞེས་པ་ནས། དགེ་རྒྱས་ཀྱི་ལྷ་རྣམས་ཏེ་འདི་ནི་བདེ་བ་སྐྱེ་བ་གསུམ་པ་ཡིན་ནོ། །ཞེས་གང་གསུངས་པ་བདེ་བ་སྐྱེ་བ་གསུམ་པོ་དེ་ནི་བསམ་གཏན་དང་པོ་གསུམ་ལ་ལྷ་རིས་གསུམ་གསུམ་དུ་ཕྱེ་བའི་ས་དགུ་པོ་ཡིན་ཏེ། རིམ་པ་བཞིན་ལྷ་དེ་དག་མི་དགེ་བ་ལས་དབེན་པ་ལས་སྐྱེས་པ་དང་། རྟོག་དཔྱོད་ཀྱི་འཁྲུག་པ་དང་བྲལ་བ་དང་། དགའ་བ་ཡིད་བདེ་བ་དང་བྲལ་ནས་ཡུན་རིང་པོར་བདེ་ཞིང་སྡུག་བསྔལ་མེད་པའི་ཕྱིར་རོ། །ཚངས་རིས་ལ་སོགས་པ་ནི་མཚོན་པའི་དོན་ཏོ། །འོ་ན་བསམ་གཏན་ཁྱད་པར་ཅན་དུ་སྐྱེས་པ་ལ་དགའ་བདེ་མེད་པས་བདེ་བ་སྐྱེ་བ་ཡིན་པར་ཇི་ལྟར་འགྱུར་ཞེ་ན། རྒྱལ་སྲས་ཀྱིས། དེ་ན་བདེ་བ་མེད་པས་བདེ་བ་སྐྱེ་བ་མ་ཡིན་ཀྱང་། ས་དེའི་རྣམ་སྨིན་བཏང་སྙོམས་དེ་དགེ་བའི་རྣམ་སྨིན་ཡིན་པས་བདེ་བ་དང་འདྲ་བའི་ཕྱིར་དེ་སྐྱེས་པ་ཡང་བདེ་བ་སྐྱེ་བར་རྣམ་པར་གཞག་གོ་ཞེས་ཏེ། དོན་གྱིས་བདེ་བའི་ས་པའི་དགེ་བའི་རྣམ་སྨིན་ཡིན་པས་ཞེས་བྱ་བར་དགོངས་སོ། །དེས་ན་བཞི་པ་ལ་ཡང་ཐལ་བར་འགྱུར་རོ་ཞེས་པ་ལ། མ་ཡིན་ཏེ་དེ་ན་བདེ་བ་མེད་པའི་ཕྱིར་རོ་ཞེས་ལན་མཛད་པའི་ཕྱིར་རོ། །གང་སྤེལ་དུ། བྱེ་བྲག་ཏུ་སྨྲ་བ་ན་རེ་འདི་ནི་ཕལ་ཆེ་བའི་དབང་དུ་བྱས་ནས་བསྟན་པ་ཡིན་ཏེ། དཔེར་ན་མངོན་པར་ཤེས་པ་གང་ཞེ་ན་ཤེས་རབ་དགེ་བའོ་ཞེས་བྱ་བ་བཞིན་ནོ་ཞེས་ཟེར་རོ་ཞེས་བཤད་དོ། །བཞི་པ་ནི་བར་ཐག་ཇི་སྲིད་ཅེ་ན། རྒྱལ་ཆེན་བཞིའི་རྩ་བའི་གནས་བང་རིམ་བཞི་པ་ཡོད་པ་དེ་ནས་གནས་འོག་འཛམ་བུའི་གླིང་ལ་ཐག་ཇི་སྲིད་ཡོད་པ་དེ་བཞིན་དུ་དེ་ནས་དེའི་གོང་མ་སུམ་ཅུ་རྩ་གསུམ་ལའང་དེ་སྲིད་དེ་བཞི་ཁྲིའོ། །དེ་བཞིན་དུ་གནས་འོག་ཐམས་ཅད་འཛམ་བུའི་གླིང་ངོ་། །ས་ལས་ཤིན་ཏུ་མཐོ་དམན་ཚད་བཞི་ཁྲི་བཞི་ཁྲི་དང་དེ་ནས་འོག་མིན་འབུམ་དྲུག་ཁྲིར་བཤད་དོ། །ལྔ་པ་ནི་འོག་མར་སྐྱེས་པའི་ལྷ་དག་ཀྱང་གོང་མར་དོང་སྟེ་མཐོང་བར་འགྱུར་རམ་ཞེ་ན། རང་གི་རྫུ་འཕྲུལ་ཐོབ་པའམ་གཞན་ལ་བརྟེན་པ་སྟེ་རྫུ་འཕྲུལ་དང་ལྡན་པ་དང་དེའི་ལྷས་ཁྲིད་པ་མ་གཏོགས་པར་འོག་མ་དེ་དག་གིས་གོང་མར་དོང་སྟེ་མཐོང་དུ་མེད་དེ་དེར་འགྲོ་མི་ནུས་པའི་ཕྱིར་རོ། །གོང་མར་སྐྱེས་པ་འོག་མར་འོངས་ན་ཡངས་གཅིག་པ་མཐོང་གི་གོང་ས་པ་མ་ཡིན་ཏེ་ཡུལ་མ་ཡིན་པའི་ཕྱིར་རོ། །དེས་ན་མིག་གིས་གོང་མའི་གཟུགས་མ་ཡིན་ཞེས་བཤད་ཟིན་ཏོ། །དྲུག་པ་ནི་མདོ་ལས། དགེ་སློང་དག་གསུམ་པོ་འདི་དག་ནི་འཇིག་རྟེན་གྱི་ཁམས་ཏེ། གསུམ་གང་ཞེ་ན། སྟོང་སྤྱི་ཕུད་ཀྱི་འཇིག་རྟེན་གྱི་ཁམས་དང་ཞེས་པ་ལ་སོགས་པ་གང་གསུངས་པ་ཇི་ལྟ་བུ་ཞེ་ན། གླིང་བཞི་པ་ནས་ཚངས་པའི་འཇིག་རྟེན་གྱི་བར་སྟོང་ལ་ནི་སྟོང་སྤྱི་ཕུད་ཀྱི་འཇིག་རྟེན་ཞེས་བྱ་སྟེ་སྟོང་ཆེན་པོའི་ཆ་ཤས་སྤྱི་ཕུད་ལྟ་བུ་ཡིན་པའི་ཕྱིར་རོ། །དེ་སྟོང་ལ་ནི་སྟོང་གཉིས་པ་བར་མའི་འཇིག་རྟེན་ཀྱི་ཁམས་ཡིན་ཏེ།དེ་ཉིད་སྟོང་ཆེན་པོ་དང་ཆུང་ངུའི་བར་མ་ཡིན་པའི་ཕྱིར་རོ། །བར་མ་དེ་སྟོང་ལ་ནི་སྟོང་གསུམ་གྱི་སྟོང་ཆེན་པོ་ཞེས་བྱ་སྟེ་སྟོང་གསུམ་པ་ཡིན་ཞིང་འདི་ཁོ་ན་རྒྱ་ཆེ་བའི་ཕྱིར་རོ། །འདིའི་ལྟར་ན་གཉིས་པ་ཡན་ཆད་མ་འདུས་ལ། མདོ་གཞན་ལས་འོག་མིན་སྟོང་དང་ཞེས་པ་ལ་སོགས་པ་བཤད་པའང་ཡོད་དོ། །བདུན་པ་ནི་སྟོང་གསུམ་པོའི་རླུང་གི་དཀྱིལ་འཁོར་དང་བཅས་པའི་སྣོད་ནི་མེ་ལ་སོགས་པས་དུས་མཉམ་དུ་འཇིག་ཅིང་འཆགས་པའི་ཚེ་ཡང་མཉམ་དུ་འབྱུང་བ་ཡིན་ནོ། །ཞར་ལ་སེམས་ཅན་གྱི་ཚད་ལ་གཉིས་ཀྱི་ལུས་ཚད་ནི། སྣོད་ཀྱི་ཚད་བྱེ་བྲག་ཡོད་པ་བཞིན་སེམས་ཅན་གྱི་ཚད་ཀྱང་བྱེ་བྲག་ཡོད་དམ་ཞེ་ན། དེ་འཆད་པ་ལ་ངན་སོང་ལ་ངེས་པ་མེད་པའི་ཕྱིར་མ་བསྟན་ལ། ཚེ་ལོ་བརྒྱ་པའི་དུས་ཀྱི་འཛམ་བུའི་གླིང་པའི་མི་རྣམས་ཀྱི་ལུས་ཚད་ནི་ཁ་ཅིག་ཁྲུ་བཞི་པ་དང་ཕལ་ཆེར་ཕྱེད་དང་བཞི་པའོ། །ཤར་དང་བ་ལང་སྤྱོད་དང་ནི་བྱང་ཞེས་བྱ་བ་རྣམས་ཉིས་འགྱུར་དུ་བསྐྱེད་དེ། ཁྲུ་བརྒྱད་དང་བཅུ་དྲུག་དང་སུམ་ཅུ་སོ་གཉིས་སོ། །ཁྲུའི་ཚད་ནི་འོག་ནས་འཆད་པར་འགྱུར་བའོ། །དེང་སང་གི་འཛམ་བུའི་གླིང་པ་ནི་དེ་བས་ཆུང་བས་རང་ཁྲུ་ཡིན་པར་གཟུང་ངོ་། །འདོད་པ་དང་ལྡན་པའི་ལྷའི་ལུས་ནི་རྒྱལ་ཆེན་རིགས་བཞི་པ་རྒྱང་གྲགས་བཞི་ཆ་ཡིན་པ་ནས་གཞན་འཕྲུལ་དབང་བྱེད་པ་རྒྱང་གྲགས་ཕྱེད་དང་གཉིས་ཀྱི་བར་དུ་བསྐྱེད་པའོ། །གཟུགས་ཅན་གྱི་དང་པོ་ཚངས་རིས་པའི་ལུས་ནི་དཔག་ཚད་ཕྱེད་དང་། དེའི་གོང་མ་འདུན་ན་འདོན་དང་། ཚངས་ཆེན་དང་། འོད་ཆུང་རྣམས་ཏེ། དེ་རྣམས་སུ་དཔག་ཚད་ཕྱེད་ཕྱེད་ཀྱིས་བསྐྱེད་པ་སྟེ་བསྣན་པའོ། །དེ་ལྟར་ན་དཔག་ཚད་གཅིག་དང་ཕྱེད་དང་གཉིས་དང་གཉིས་ཡིན་ནོ། །འོད་ཆུང་བ་རྣམས་ཀྱི་ལྟག་ཡན་ཆད་ཀྱི་ལུས་ནི་ཉིས་འགྱུར་ཉིས་འགྱུར་ཡིན་ཏེ། དེའི་ལྟར་ན་སྤྲིན་མེད་པ་བརྒྱ་ཉི་ཤུ་རྩ་བརྒྱད་དུ་འགྱུར་བ་ལས་དཔག་ཚད་གསུམ་དོར་ཏེ་བརྒྱ་ཉི་ཤུ་རྩ་ལྔའོ། །དེ་འདོར་བའི་རྒྱུ་ནི་ཁ་ཅིག་བདེ་བའི་ཕྱིར་རོ་ཞེས་ཟེར་བ་མི་རིགས་པས་ལས་ཀྱི་དབང་གིས་ཡིན་ནོ་ཞེས་འཆད་པ་ཉིད་རིགས་པར་བལྟའོ། །བསོད་ནམས་སྐྱེས་པ་ཉིས་བརྒྱ་ལྔ་བཅུ་ལ་སོགས་པ་སྔ་མ་བཞིན་ནོ། །ཚེ་ཚད་ལ་ཇི་ལྟར་བོང་ཚོད་ཐ་དད་པ་རྣམས་ཀྱི་ཚེ་ཡང་བྱེ་བྲག་ཡོད་དམ་ཞེ་ན། དེ་འཆད་པ་ལ་གཉིས་ཀྱི་དང་པོ་ལ་གཉིས་ལས། བདེ་འགྲོ་ནི་སྒྲ་མི་སྙན་ན་ཚེ་ལོ་སྟོང་ཐུབ་སྟེ་ནུབ་དང་ཤར་གྱི་གླིང་གཉིས་ན་རིམ་པ་བཞིན་ཕྱེད་ཕྱེད་སྤངས་པས་ལྔ་བརྒྱ་དང་ཕྱེད་དང་སུམ་བརྒྱའོ། །འཛམ་བུའི་གླིང་འདི་ན་ཚེ་ཚད་མ་ངེས་ཏེ་འགྲིབས་པའི་ཐ་མར་ནི་ལོ་བཅུ་དང་བསྐལ་པ་དང་པོ་པའི་མི་རྣམས་ཀྱི་ཚེ་ནི་དཔག་ཏུ་མེད་པ་ཡིན་པའི་ཕྱིར་རོ། །འདོད་པའི་ལྷ་རྣམས་ཀྱི་ཚེ་ཚད་ནི་མི་རྣམས་ཀྱི་ལོ་ལྔ་བཅུ་ལ་འདོད་པ་དག་གི་ལྷ་རྣམས་ལས་འོག་མ་རྒྱལ་ཆེན་རིས་བཞི་དག་གི་ཉིན་ཞག་གཅིག་ཏུ་བརྩིས་པའི་ཞག་སུམ་ཅུ་ལ་ཟླ་བ་གཅིག་དང་དེ་བཅུ་གཉིས་ལ་ལོར་བརྩིས་པ་དེས་ན་དེའི་ཚེ་ནི་རང་ལོ་ལྔ་བརྒྱའོ། །གོང་མ་སུམ་ཅུ་རྩ་གསུམ་པ་ལ་སོགས་པ་ནི་ཉིན་ཞག་དང་ཚེ་གཉི་ག་ཉིས་འགྱུར་རོ། །དེའི་ལྟར་ན་མི་ལོ་བརྒྱ་ལ་སུམ་ཅུ་རྩ་གསུམ་པའི་ཉིན་ཞག་གཅིག་ཅེས་པ་ནས་རང་ལོ་སྟོང་ཐུབ་བོ་ཞེས་པ་ལ་སོགས་པའོ། །གལ་ཏེ་གཉའ་ཤིང་འཛིན་ཡན་ཆད་ན་ཉི་ཟླ་མེད་པའི་ཕྱིར། ཉིན་ཞག་གི་རྣམ་གཞག་དང་སྣང་བའི་བྱ་བ་མེད་པར་འགྱུར་རོ་ཞེ་ན་སྐྱོན་མེད་དེ། པདྨ་དང་ཀུ་མུཏ་བཞིན་མེ་ཏོག་རྣམས་འབྱེ་བ་དང་འཛུམ་པ་དང་། བྱ་རྣམས་སྐད་འབྱིན་པ་དང་མི་འབྱིན་པ་དང་། གཉིད་སངས་པ་དང་བྲོ་བ་ལས་དེའི་རྣམ་གཞག་བྱེད་པའི་ཕྱིར་དང་། བདག་ཉིད་ལ་འོད་ཡོད་པའི་ཕྱིར་རོ། །འོ་ན་གཟུགས་ན་དེ་དག་མེད་པས་ཉིན་ཞག་མེད་པའི་ཕྱིར་ཚེ་ཚད་མི་རུང་ངོ་ཞེན། གཟུགས་ཅན་གྱི་ལྷ་དག་ལ་ཉིན་མཚན་གྱི་རྣམ་གཞག་མེད་ཀྱང་ཚེ་ནི་རང་གི་ལུས་གཞལ་བའི་གྲངས་བཞིན་བསྐལ་པ་ཡི་གྲངས་ཀྱིས་འཇལ་བའི་ཕྱིར་སྐྱོན་མེད་དོ། །དེ་ནི་དེ་ལྟར། གཟུགས་ཅན་དང་པོ་བསྐལ་པ་ཕྱེད། །དེ་ཡི་གོང་ལ་ཕྱེད་ཕྱེད་བསྐྱེད། །འོད་ཆུང་རྣམས་ཀྱི་ལྟག་ཡན་ཆད། །ཚེ་ནི་ཉིས་འགྱུར་ཉིས་འགྱུར་ཏེ། །སྤྲིན་མེད་བསྐལ་པ་གསུམ་དོར་རོ། །ཞེས་པའོ། །གཟུགས་མེད་ནམ་མཁའ་མཐའ་ཡས་ཀྱི་ཚེ་ཚད་ནི་བསྐལ་པ་སྟོང་ཕྲག་ཉི་ཤུ་དང་གཞན་གསུམ་ལ་དེ་ཙམ་རེ་ལྷག་པས་ལྷག་པ་ཡིན་པས་བཞི་ཁྲི་དང་དྲུག་ཁྲི་དང་བརྒྱད་ཁྲི་ཡིན་ནོ། །འོ་ན་བསྐལ་པ་རྣམ་པ་མང་བས་དེ་དག་གང་ཡིན་ཞེ་ན། འོད་ཆུང་ནས་བཟུང་སྟེ་བསྐལ་པ་ཆེན་པོ་ཡིན་ལ། དེའི་འོག་མ་ཚངས་ཆེན་མན་ཆད་ནི་བསྐལ་པ་ཆེན་པོའི་ཕྱེད་བར་བསྐལ་བཞི་བཅུ་ལ་བསྐལ་པར་བྱས་པ་ཡིན་ནོ། །ས་ལས། གསུམ་ཀ་ཡང་མིང་བསྐལ་པ་རེ་རེར་བཤད་དོ། །ངན་འགྲོ་ལ་ཚ་བའི་དམྱལ་བ་ནི་ཡང་སོས་ལ་སོགས་པ་དྲུག་གི་ཉིན་ཞག་རེ་རེ་ནི་རིམ་པ་བཞིན་འདོད་ལྷ་དྲུག་པོའི་ཚེ་དང་མཉམ་ཞེས་སྦྱར་ཏེ། མི་ལོ་ལྔ་བཅུ་ལ་ཞག་ཏུ་བྱས་པའི་ལོ་ལྔ་བརྒྱ་ལ་རྒྱལ་ཆེན་བཞི་པའི་ཚེ་ཚད་ཡིན་ལ་དེས་ཞག་ཏུ་བྱས་པའི་རང་ལོ་ལྔ་བརྒྱ་ཡང་སོས་པའི་ཚེ་ཚད་དོ་ཞེས་པ་ལ་སོགས་པ་སྦྱར་རོ། །རྒྱུ་མཚན་དེས་ན། དམྱལ་བ་དྲུག་པོ་དེ་དག་རྣམས་ཀྱི་ཚེའི་ལོ་གྲངས་ནི་འདོད་པའི་ལྷ་དྲུག་དང་འདྲ་བ་ཡིན་ནོ། །རབ་ཏུ་ཚ་བ་ནི་བར་གྱི་བསྐལ་པ་ཕྱེད་དང་། མནར་མེད་ནི་བར་ཀྱི་བསྐལ་པ་གཅིག་ཐུབ་པའོ། །དུད་འགྲོ་རྣམས་ཚེ་ཐུང་བ་ལ་ངེས་པ་མེད་ཀྱི་མཆོག་ཏུ་རིང་བ་ནི་བར་གྱི་བསྐལ་པ་གཅིག་སྟེ་མདོ་ལས། དགེ་སློང་དག་ཀླུ་ཆེན་པོ་བརྒྱད་པོ་འདི་དག་ནི་བསྐལ་པར་གནས་ཤིང་ས་འཛིན་པ། བྱའི་རྒྱལ་པོ་ནམ་མཁའ་ལྡིང་གིས་མི་ཕྱིན་པ་དང་ལྷ་དང་ལྷ་མ་ཡིན་གྱི་གཡུལ་སོ་སོར་ཉམས་སུ་མྱོང་བར་བྱེད་པ་སྟེ། དེ་དག་ཀྱང་གང་ཞེ་ན། ཀླུའི་རྒྱལ་པོ་དགའ་བོ་དང་། ཉེ་དགའ་བོ་དང་། རྟ་མགོ་དང་། བཏང་བཟུང་དང་། ཡིད་ལས་བྱུང་དང་། ཡུལ་འཁོར་སྲུང་དང་། ནག་པོ་ཆེན་པོ་དང་ཨེ་ལའི་འདབ་བོ་ཞེས་སོ། །ཡི་དྭགས་ནི་མི་རྣམས་ཀྱི་ཟླ་བ་གཅིག་ལ་ཉིན་ཞག་གཅིག་ཏུ་བྱས་པའི་རང་ལོ་ལྔ་བརྒྱའོ། །གྲང་དམྱལ་གྱི་ཚེའི་ཚད་ནི་དཔེར་མཚོན་ན། ཡུལ་མ་ག་དྷཱའི་ཏིལ་གྱི་སྦྱང་བ་ཁལ་བརྒྱད་ཅུ་པ་ནས་ལོ་བརྒྱ་སོང་ཞིང་ཏིལ་ཅིག་ཕྱུང་ནས་ཚུལ་དེས་ན་མ་ཟད་པར་གྱུར་པ་དེ་ཙམ་ཅིག་ཆུ་བུར་ཅན་གྱི་ཚེ་ཡིན་ཏེ་གཞན་ཆུ་བུར་རྡོལ་པ་ཅན་གྱི་ཚེ་ནི་གང་གི་དེ་ཉིད་ཉི་ཤུར་བསྒྱུར་བ་དང་དེ་ཉིད་གཞན་ལའང་སྦྱར་བ་སྟེ་མདོ་ལས། དགེ་སློང་དག་དཔེར་ན། ཡུལ་མ་ག་དྷཱའི་ཏིལ་གྱིས་སྦྱང་པ་ཁལ་བརྒྱད་ཅུ་པ་ཞིག་ཏིལ་གྱིས་བྱུར་བུར་བཀང་སྟེ། དེ་ནས་ལ་ལ་ཞིག་གིས་ལོ་བརྒྱ་བརྒྱ་འདས་ཤིང་ཏིལ་རེ་རེ་བོར་ནས། དགེ་སློང་དག་རིམ་པ་དེས་ན་ཡུལ་མ་ག་དྷཱའི་ཏིལ་གྱི་སྦྱང་པ་ཁལ་བརྒྱད་ཅུ་པ་དེ་མ་ལུས་པར་ཡོངས་སུ་ཟད་པར་འགྱུར་བ་ནི་ཆེས་མྱུར་གྱི་ཆུ་བུར་ཅན་དུ་སྐྱེས་པའི་སེམས་ཅན་རྣམས་ཀྱི་ཚེ་ཡོངས་སུ་གཏུགས་པར་ང་མི་སྨྲའོ། །དགེ་སློང་དག་ཆུ་བུར་ཅན་ཉི་ཤུ་ཇི་ལྟ་བ་དེ་བཞིན་དུ་ཆུ་བུར་རྡོལ་པ་གཅིག་ཡིན་ནོ་ཞེས་པ་ལ་སོགས་པའོ། །ཁ་ཅིག་ཏིལ་ཁལ་ཉི་ཤུར་འདོན་ཏོ། །ཞར་བྱུང་ནི་དེ་དག་ལ་བར་མ་དོར་འཆི་བ་ཡོད་དམ་མེད་ཅེ་ན། སྒྲ་མི་སྙན་མ་གཏོགས་པ་རྣམས་ནི་བར་མ་དོར་འཆི་ལ་དེ་ནི་ཚེ་ལོ་སྟོང་དུ་ངེས་པར་གསུངས་ཏེ་ལས་ཀྱི་ནུས་པ་བསམ་གྱིས་མི་ཁྱབ་པའི་ཕྱིར་རོ། །གང་ཟག་སོ་སོ་བ་བར་མ་དོར་མི་འཆི་བ་ནི་སྐྱེ་བ་གཅིག་གིས་ཐོགས་པའི་བྱང་སེམས་དགའ་ལྡན་ན་བཞུགས་པ་དང་། སྔར་བདག་གཞན་གཉི་གས་མི་འགུམ་པར་བཤད་པ་གང་ཡིན་པའོ། །ཚད་དེ་ཉིད་བྱེ་བྲག་ཏུ་བཤད་པ་ལ་སྔར་གནས་དང་ལུས་འཆད་པ་ན་དཔག་ཚད་དང་རྒྱང་གྲགས་དང་། ཚེ་ཚད་ལ་ལོའི་གྲངས་ཀྱིས་བཤད་ན། དེ་དག་མ་བསྟན་པས་འདིར་བརྗོད་པར་བྱ་བ་ཡིན་པ་དང་། དེ་ཐམས་ཅད་ཀྱི་རྣམ་གཞག་རྗོད་པ་ནི་མིང་ཡིན་པས་དེའི་མཐའ་ཡང་རྗོད་པ་ཉིད་སྐབས་སུ་བབ་པའི་ཕྱིར་བརྗོད་པར་བྱའོ་ཞེས་འབྲེལ་དགོད་པ་མཛད་དོ། །དེ་ལ་རྩོམ་པའི་དང་པོ་མདོར་བསྟན་པ་དང་། རྒྱས་པར་བཤད་པ་གཉིས་ལས་དང་པོ་ནི། ཐོགས་བཅས་ཀྱི་གཟུགས་ཆེ་བ་ནམ་མཁའ་ལྟར་ཚད་མེད་ཀྱང་འགྲིབས་པའི་ཆུང་མཐའ་རྡུལ་ཕྲ་རབ་ཡིན་ལ་དེ་དུ་མ་འདུས་པས་རྒྱང་གྲགས་དང་དཔག་ཚད་ལ་སོགས་པར་འགྱུར་རོ། །རྗོད་བྱེད་མིང་དུ་མ་འདུས་པ་ན་བརྗོད་བྱའི་དོན་གྱི་ཕྱོགས་རེ་ཙམ་སྟོན་པའི་རབ་ཏུ་བྱེད་པ་དང་བསྟན་བཅོས་ཀྱི་ལུས་འགྲུབ་པ་ལས་དེའི་མཐའ་ནི་ཡི་གེ་སྟེ་དོན་གྱི་ངོ་བོ་གཅིག་བརྗོད་པའི་མིང་ཡིན་ལ། འགྲེལ་པར། མིང་གི་མཐའ་ཡི་གེ་སྟེ་དཔེར་ན་བ་ལང་ཞེས་བྱ་བ་ལ་སོགས་པ་ལྟ་བུའོ་ཞེས་སོ། །དེའི་ཕྱིར་འདིར་སྨྲོས་པའི་ཡི་གེ་ནི་རྗོད་བྱེད་ཀྱི་ཆ་ཤས་སུ་སྣང་བ་མིང་ཚིག་གི་གཞིར་གྱུར་པ་དེ་མ་ཡིན་ནོ། །གལ་ཏེ་མིང་ཡིན་ན་ཡི་གེའི་སྒྲས་བརྗོད་པར་མི་བྱའོ་ཞེ་ན་འགལ་བ་མེད་དེ། གནས་དྲུག་པའི་བསམ་བྱུང་གི་སྐབས་ནས་ཡི་གེས་དོན་འདྲེན་པར་བྱེད་དོ་ཞེས་པ་ལ་རྒྱལ་སྲས་ཀྱིས། ཡི་གེ་ཞེས་བྱ་བའི་སྒྲ་འདི་ནི་མིང་ཡིན་པར་རབ་ཏུ་སྦྱར་བ་ཡིན་ཏེ་མདོ་ལས་ཀྱང་། དོན་བཟང་པོ་ཡི་གེ་བཟང་པོ་ཞེས་འབྱུང་བས་སོ་ཞེས་དང་། གང་སྤེལ་གྱི་ཀྱང་། འདིར་ཡི་གེ་ནི་མིང་ལ་མངོན་པར་འདོད་དོ་ཞེས་གང་གསུངས་པ་ལྟ་བུའོ། །དུས་རྣམས་ཀྱི་ཐུང་བའི་མཐའ་ནི་སྐད་ཅིག་སྟེ་རྐྱེན་རྣམས་ཚོགས་ན་ཇི་སྲིད་ཆོས་བདག་ཉིད་ཐོབ་པའམ། ཇི་སྲིད་རྡུལ་ཕྲ་རབ་ནས་རྡུལ་ཕྲ་རབ་གཞན་དུ་འགྲོ་བའི་ཡུན་ཙམ་ཞེས་དང་། ཆོས་མངོན་པ་བ་རྣམས་ནི། སྐྱེས་བུ་སྟོབས་དང་ལྡན་པའི་སེ་གོལ་གཏོགས་པ་ཙམ་གྱིས་སྐད་ཅིག་མ་དྲུག་ཅུ་རྩ་ལྔ་འདའོ་ཞེས་ཟེར་རོ་ཞེས་པ་རྣམས་འགྲེལ་པར་བཤད་དོ། །རྒྱས་བཤད་ལ་གཉིས་ལས། ཡུལ་གྱི་ཚད་ནི་ཕྲ་རབ་རྡུལ་དང་རྡུལ་ཕྲ་རབ་ཅེས་པ་དོན་གཅིག་པས་དེ་བདུན་ལ་ནི་རྡུལ་ཕྲན་གཅིག་དང་དེ་བཞིན་དུ་ལྕགས་ཆུ་རི་བོང་ལུག་དང་གླང་རྡུལ་ཞེས་པ་དང་ཉི་ཟེར་གྱི་རྡུལ་དང་སྲོ་མ་དང་དེ་ལས་བྱུང་བ་ཤིག་དང་དེ་བཞིན་དུ་ནས་དང་སོར་མོའི་ཚིགས་ཞེས་བྱ་བའི་བར་གོང་ནས་གོང་དུ་བདུན་འགྱུར་དུ་བསྒྱུར་བའམ། གདགས་པར། རྡུལ་ཕྲ་རབ་ཀྱི་ཉི་ཟེར་གྱི་རྡུལ་བཞི་བཅུ་རྩ་དགུའི་ཆ་གཅིག་ལ་བཤད་དེ། དེའི་ལྟར་ན་ཕྲ་རབ་རྡུལ་དང་རྡུལ་ཕྲན་ཉི་ཟེར་རི་བོང་རྡུལ་ནས་སྲོ་མའི་བར་དང་དེ་ནས་ཨ་བ་གན་དང་། བ་ཏི་ཀ་དང་། ནས་དང་སོར་མོའི་བར་སྔ་མ་བཞིན་ནོ། །སོར་མོ་ཉི་ཤུ་བཞི་ལ་ཁྲུ་གང་དང་ཁྲུ་བཞི་ལ་གཞུ་འདོམ་གང་དང་དེ་དག་ལྔ་བརྒྱ་རྣམས་ལ་ནི་རྒྱང་གྲགས་དང་། གྲོང་ལས་དེ་ཙམ་གྱིས་འཕགས་པ་དེ་ལ་ནི་དགོན་པར་འདོད་ལ། དེ་བརྒྱད་ལ་དཔག་ཚད་གཅིག་ཅེས་བྱའོ། །གཞན་ལས་སྟོང་ལ་རྒྱང་གྲགས་དང་བཞི་ལ་དཔག་ཚད་དུ་བཤད་པ་ཡོད་དོ། །དུས་ཀྱི་ཚད་ལ་གཉིས་ཀྱི་ལོའི་ཚད་ལ་གཉིས་ལས། དངོས་ནི་དུས་མཐའི་སྐད་ཅིག་མ་བརྒྱ་ཉི་ཤུ་ལ་དེའི་སྐད་ཅིག་དང་དེ་དག་ཀྱང་དྲུག་ཅུ་ལ་ནི་ཐང་ཅིག་གོ །དེ་ནས་ཐང་ཅིག་དང་ཡུད་ཙམ་དང་ཉིན་ཞག་སྟེ་གསུམ་པོ་གོང་ནས་གོང་དུ་སུམ་ཅུར་བསྒྱུར་བ་ནི་ཟླ་བ་གཅིག་ཡིན་ལ། འོན་ཀྱང་ཟླ་བ་ཐམས་ཅད་ཐུབ་པར་མ་ངེས་པས་ཞག་མི་ཐུབ་པ་དང་བཅས་པ་ཡི་ཟླ་བ་བཅུ་གཉིས་ལ་ལོ་གཅིག་ཏུ་འདོད་དོ། །དེ་ལས་འཕྲོས་པའི་དོན་ལ་གསུམ་སྟེ། ཟླ་བ་ཐུབ་མི་ཐུབ་ཀྱི་དོན་དང་། མི་ཐུབ་པའི་དུས་ངོས་གཟུང་བ་དང་། ཟླ་ཤོལ་འདོར་བའི་དུས་བསྟན་པའོ། །དང་པོ་ནི་གནམ་ཟླས་ས་ཟླའི་དོད་ཐུབ་མི་ཐུབ་ལ་འཆད་དེ་ནག་ཕྱོགས་ཀྱི་ཟླ་བ་འཛད་པ་མྱུར་བུལ་གྱི་དབང་གིས་གཞག་པའོ། །གཉིས་པ་ནི་སྟོན་ཟླ་ཐ་ཆུང་ནས་དགུན་ཟླ་ར་བ་ཉའི་བར་གྱི་ཟླ་བ་གཅིག་དང་དགུན་ར་མར་གྱི་ངོ་དང་བཅས་ཏེ་ཟླ་བ་ཕྱེད་དང་གཉིས་འདས་ཤིང་། དགུན་ཟླ་འབྲིང་པོ་ཡར་གྱི་ངོ་ལུས་པ་དེའི་ཚེ་མི་ཐུབ་པ་ཡིན་པས་ཞག་གཅིག་དོར་བར་བྱ་སྟེ་འགྲེལ་པར། དགུན་དང་དཔྱིད་དང་དབྱར་རྣམས་ཀྱི། །ཟླ་བ་ཕྱེད་དང་གཉིས་འདས་ནས། །ཟླ་བ་ཕྱེད་ནི་ལུས་པ་ན། །མཁས་པས་ཞག་མི་ཐུབ་པ་དོར། །ཞེས་དང་། དེའི་ཊཱི་ཀར་རྒྱལ་སྲས་ཀྱིས། སྟོན་ཟླ་ཐ་ཆུང་ཉ་ནས་དགུན་ཟླ་ར་བ་མར་གྱི་ངོ་དང་བཅས་ཏེ་འདས་ནས་ལྷག་མ་ཟླ་བ་ཕྱེད་ལུས་པ་ན་སྟེ། དགུན་ཟླ་འབྲིང་པོ་ཡར་གྱི་ངོ་ལུས་པ་ན་མར་གྱི་ངོའི་ཚེས་བཅུ་བཞི་ལ་མཁས་པ་སངས་རྒྱས་པ་རྣམས་ཀྱིས་ཞག་མི་ཐུབ་པ་སྟེ་ཞག་གི་ཤོལ་དོར་ཞིག་དོར་བར་བྱའོ་ཞེས་བྱ་བའི་ཐ་ཚིག་གོ་ཞེས་སོ། །འདི་ནི་འདུལ་བ་ལས་འབྱུང་བ་དང་ཡང་མཐུན་ཏེ་ལོ་དྲི་བ་ལས། ཁ་བ་སོ་ག་དབྱར་རྣམས་ཀྱི། །ཟླ་བ་ཕྱེད་དང་གཉིས་འདས་ཤིང་། །ཟླ་བ་ཕྱེད་ནི་ལུས་པ་ན། །མཁས་པས་ཞག་ནི་དབྲི་བར་བྱ། །ཞེས་དང་། གཞན་ཡང་མདོ་རྩ་བ་དང་། འདུལ་བ་ཚིག་ལེའུར་བྱས་པ་དང་། སོ་ཐར་གྱི་འགྲེལ་པ་ལ་སོགས་པ་ལས་ཀྱང་དེ་དང་མཐུན་པར་འབྱུང་ངོ་། །འོན་ཀྱང་དགུན་གྱི་དང་པོ་ངོས་འཛིན་ཚུལ་མི་མཐུན་པར་སྣང་ཡང་གཉི་གས་འཇིག་རྟེན་དང་ཐ་སྙད་བསྟུན་པ་ཡིན་ལ། འཇིག་རྟེན་པའི་འདོད་པ་ནི་མཐའ་གཅིག་ཏུ་མ་ངེས་ཏེ། རྒྱུ་མཚན་དེའི་ཕྱིར་འགལ་བར་མི་བསམ་མོ་ཞེས་བཤད་ཟིན་ཏོ། །མངོན་སུམ་དང་འགལ་བར་ནི་ནམ་ཡང་སྨྲ་བར་བྱ་བ་མ་ཡིན་པས་གང་གིས་སྐར་མ་དེ་དང་དེས་ཉ་བ་དེ་ནི་དེ་དང་དེའི་ཟླ་བ་ཡིན་ཞེས་ཁས་བླང་བར་བྱ་བ་ཡིན་ལ། དྲུག་པོའི་མར་ངོ་གང་ཡིན་པའང་མི་ཐུབ་པ་ཡིན་པར་གཟུང་ངོ་། །དེའི་ཕྱིར་འདུལ་བ་ཚིག་ལེའུར་བྱས་པ་ལས། ས་ག་དང་ནི་ཆུ་སྟོད་དང་། །དེ་བཞིན་ཁྲུམས་སྨད་སྨིན་དྲུག་དང་། །རྒྱལ་དང་དབོ་ཞེས་བྱ་བ་ཉིད། །དྲུག་པོའི་མར་ངོ་བཅུ་བཞིར་བརྗོད། །ཅེས་དང་། ལོ་དྲི་བ་ལས། རྒྱལ་དང་དབོ་དང་ས་ག་ཅན། །ཆུ་སྟོད་ཁྲུམས་སྨད་སྨིན་དྲུག་ཅན། །འདི་རྣམས་ཀྱི་ནི་ནག་པོའི་ཕྱོགས། །ཟླ་ཕྱེད་གསོ་སྦྱོང་བཅུ་བཞི་པ། །ཞེས་སོ། །འདི་དག་ནི་རྒྱལ་སྲས་ཀྱིས། ཟླ་བ་ཐམས་ཅད་ཀྱང་མར་གྱི་ངོ་སྔ་སྟེ་ཞེས་གང་གསུངས་པ་དང་མཐུན་པར་ཕྱེད་ཚེས་ཀྱི་ལུགས་སུ་བཤད་པ་ཡིན་ནོ། །གསུམ་པ་ནི་སྔོན་དགེ་སློང་རྣམས་ལོ་དྲུག་ན་ཤོལ་འདོར་བར་བྱེད་པ་ན་རྒྱལ་པོ་དག་ལོ་གསུམ་གསུམ་ན་ཤོལ་འདོར་བས་བློན་པོ་དག་འཕྱ་བར་གྱུར་ནས་དགེ་སློང་དག་གིས་གསོལ་པ་དང་། བཀའ་སྩལ་པ་བློན་པོ་རྣམས་འཕྱ་བ་ནི་ཡུས་ཏེ་དེ་ལྟ་བས་ན་རྒྱལ་པོའི་གཞུང་བཞིན་དུ་གྱིས་ཤིག་ཅེས་སོ། །དེ་ནི་དེ་ཉིད་མདོ་རྩ་བ་ལས། ཟླ་བ་ཤོལ་འདོར་བ་ནི་རྒྱལ་པོའི་རྗེས་སུ་འབྲང་བས་སོ་ཞེས་དང་། འདུལ་བ་ཚིག་ལེའུར་བྱས་པ་ལས། ལོ་དང་ཟླ་བ་ཟླ་ཤོལ་དག །རྒྱལ་པོའི་བཀའ་ཡིས་ཀྱང་ནི་བསྔགས། །བཀའ་བཙན་གྲགས་ལྡན་ཤེས་རབ་ཅན། །དཔུང་ལྡན་དེ་ཡི་རྗེས་འབྲང་བྱ། །ཞེས་སོ། །དེའི་རྒྱུ་མཚན་ནི་དེ་དག་གི་དྲུང་ན་རྒྱུ་སྐར་དང་དུས་ཚོད་ལ་མཁས་པའི་རྩིས་པ་རྟག་ཏུ་ཡོད་པས་དེ་དག་ཀྱང་མཁས་པའི་ཕྱིར་རོ། །དེ་དག་ལོ་གསུམ་གསུམ་ནས་འདོན་པ་ཡང་རིལ་པོ་གསུམ་མ་ཡིན་ཏེ། རིལ་པོ་གཉིས་དང་ཟླ་བ་ཕྱེད་དང་དགུ་སྟེ་ལོ་ངོ་གསུམ་ཡོད་པ་དེའི་དབང་དུ་བྱས་པ་ཡིན་ནོ། །དེས་ན་དིང་སང་ཤོལ་འདོར་བའི་ཚེ་དེའི་རྗེས་སུ་འབྲངས་ཏེ་དོར་བར་བྱའོ། །སྔོན་གྱི་འཆད་པ་པོ་དག་གིས། །རྟ་བྱ་བྱི་བ་ཡོས་ལ་ཤོལ། །སྟོན་དགུན་དཔྱིད་ར་འབྲིང་པོ་གཉིས། །ཞེས་པ་ནི་ཚུལ་རགས་པ་ཙམ་བརྗོད་པར་ཟད་དོ། །བསྐལ་པའི་ཚད་ལ་དངོས་དང་ཞར་བྱུང་གཉིས་ལས། དང་པོ་ལ་གཉིས་ལས་མདོར་བསྟན་ནི། བསྐལ་པ་མདོ་དང་བསྟན་བཅོས་ལས་རྣམ་པ་མང་དུ་བཤད་དེ། འཇིག་པ་དང་འཆགས་པ་དང་བར་གྱི་བསྐལ་པ་དང་བསྐལ་པ་ཆེན་པོའོ་ཞེས་སོ། །བཤད་པ་ལ། འཇིག་པའི་བསྐལ་པ་ནི་དམྱལ་བ་ཡི་སྲིད་པ་གང་དག་ཤི་འཕོས་ནས་མེད་པར་འགྱུར་བའི་དུས་དེ་ནས་བཟུང་སྟེ་སྣོད་ཀྱི་འཇིག་རྟེན་ཟད་པའི་བར་རོ། །དེའི་ཚེ་འཛམ་བུའི་གླིང་པའི་མི་རྣམས་ཚེ་ལོ་བརྒྱད་ཁྲིར་ཕྱིན་པ་དང་། གནས་པ་རྫོགས་པ་དང་། འཇིག་པའི་མགོ་རྩོམ་པ་རྣམས་དུས་གཅིག་གོ །དེས་ན་མནར་མེད་པར་སྐྱེས་པ་རྣམས་ཚེ་མཐར་ཕྱིན་ཏེ་ཚེ་འཕོ་ཞིང་། སླར་དམྱལ་བར་སྐྱེ་བའི་ལས་ཡོད་ན་འཇིག་རྟེན་གཞན་གྱི་དམྱལ་བར་སྐྱེའོ། །དེ་བཞིན་དུ་དམྱལ་བ་གཞན་རྣམས་དང་དུད་འགྲོ་བྱིངས་ན་གནས་པ་རྣམས་དང་ཡི་དྭགས་རྣམས་སོ། །དུད་འགྲོ་མི་དང་ལྷན་ཅིག་པ་རྣམས་དེ་དག་དང་ལྷན་ཅིག་ཏུའོ། །དེ་ནས་འཛམ་བུའི་གླིང་པ་འགའ་ཞིག་གིས་ཆོས་ཉིད་ཀྱིས་བསམ་གཏན་དང་པོ་ཐོབ་སྟེ། དེ་ལས་ལངས་ནས་ཀྱེ་མ་དབེན་པ་ལས་སྐྱེས་པའི་དགའ་བ་དང་བདེ་བ་ནི་བདེ་བ་ཡིན་ནོ་ཞེས་སྨྲའོ། །དེ་གཞན་དག་གིས་ཐོས་ནས་ཀྱང་དང་པོ་ཐོབ་སྟེ་ཚངས་པའི་འཇིག་རྟེན་དུ་སྐྱེ་ཞིང་ཤར་དང་ནུབ་ཀྱང་དེ་བཞིན་དང་། བྱང་རྣམ་སྨིན་གྱི་སྒྲིབ་པ་ཅན་ཡིན་པས་འདོད་ཆགས་དང་མི་འབྲལ་བས་ཤི་བ་དང་འདོད་ལྷར་སྐྱེ་ཞིང་། དེ་དག་ཀྱང་རིམ་བཞིན་དང་པོ་ཐོབ་ནས་ཚངས་པའི་འཇིག་རྟེན་དུ་སྐྱེའོ། །དེར་ཀྱང་འགའ་ཞིག་གིས་གཉིས་པ་ཐོབ་སྟེ། ཀྱེ་མ་ཏིང་ངེ་འཛིན་ལས་སྐྱེས་པའི་དགའ་བ་དང་བདེ་བ་ནི་བདེ་བ་ཡིན་ནོ་ཞེས་སྨྲས་པ་གཞན་དག་གིས་ཐོས་ཏེ་གཉིས་པ་ཐོབ་ནས་ཤི་བ་དང་འོད་གསལ་བ་རྣམས་སུ་སྐྱེའོ། །དེ་ཙམ་གྱིས་སེམས་ཅན་གྱི་འཇིག་རྟེན་ཞིག་པ་ཡིན་ལ་དེ་ལ་བར་གྱི་བསྐལ་པ་བཅུ་དགུའོ། །དེ་ནས་ལྷས་དུས་དུས་སུ་ཆར་འབེབས་པ་མེད་པས་ས་བོན་དང་སྐྱེ་ཤིང་ནགས་ཚལ་རྣམས་སྐམ་པར་འགྱུར་རོ། །དེ་ནས་ཡུན་རིང་མོ་ཞིག་འདས་ན་ཆེས་ཚ་བའི་ཉི་མ་གཉིས་པ་འཇིག་རྟེན་དུ་བྱུང་བས་ཆུ་ཕྲན་དང་ལྟེང་ཀ་རྣམས་དང་། གསུམ་པས་ཆུ་ཀླུང་ཆུང་ངུ་དང་ཆེན་པོ་དག་དང་། བཞི་པས་མཚོ་མ་དྲོས་པ་དང་ལྔ་པས་རྒྱ་མཚོ་ཆེན་པོ་དང་། དྲུག་པས་ས་ཆེན་པོ་རི་རབ་དང་བཅས་པ་དུ་བར་འཐུལ་བ་དང་། བདུན་པས་མེ་ལྕེ་གཅིག་ཏུ་འབར་ཞིང་སྲེག་གོ །དེ་ལས་མེ་ལྕེ་རླུང་གིས་ཁྱེར་ཏེ་འོངས་པས་རྐྱེན་བྱས་པའི་བསམ་གཏན་དང་པོའི་མེས་དེ་ཉིད་སྲེག་ལ། འདོད་པའི་མེས་མ་ཡིན་ཏེ་ས་ཐ་དད་པའི་ཕྱིར་རོ། །ཆུ་དང་རླུང་གིས་འཇིག་ན་གཉིས་པ་དང་གསུམ་པ་བ་དག་གིས་ཀྱང་ཆོས་ཉིད་ཀྱིས་གསུམ་པ་དང་བཞི་པ་ཐོབ་སྟེ་དེར་སྐྱེ་ཞིང་། དེ་དང་དེས་འཇིག་པ་ཡང་རང་གི་ས་པ་ཁོ་ན་ཡིན་ནོ། །འཆགས་པའི་བསྐལ་པ་ནི་ནམ་མཁའ་སྟོང་པར་ཡུན་རིང་དུ་གྱུར་པའི་ཚེ་དང་པོའི་རླུང་འཇམ་བུ་འཇམ་བུ་དག་ལངས་པ་ནས་བཟུང་སྟེ་དམྱལ་བ་མནར་མེད་པར་སྲིད་པ་གཅིག་གྲུབ་པའི་བར་དུའོ། །དེ་ཡང་རླུང་དེ་ལངས་མ་ཐག་ནས་དེའི་དཀྱིལ་འཁོར་མི་འགྲུབ་བས། དང་པོར་ཚངས་པའི་གཞལ་མེད་ཁང་ནས་འཐབ་བྲལ་གྱི་བར་དང་། དེ་ནས་སྔར་གྱི་རླུང་དེ་ཉིད་ལོ་གྲངས་དུ་མར་འཁྲིགས་ཏེ་ཡུན་རིང་ཞིག་ལོན་པས་འོག་གཞི་རླུང་དང་། དེ་ནས་རིམ་པ་ལྟར་འགྲུབ་སྟེ་སྣོད་འཆགས་པ་ལ་བར་བསྐལ་གཅིག་གོ །དེ་ནས་འོད་གསལ་བའི་ལྷ་རིས་དག་ནས་ལྷའི་བུ་ལས་དང་ཚེ་དང་བསོད་ནམས་ཟད་པ་གཅིག་ཚངས་པའི་གཞལ་མེད་ཁང་སྟོང་པར་སྐྱེས་ཏེ་གང་མཇུག་ཏུ་འཇིག་པ་དང་པོར་འཆགས་པ་ཆོས་ཉིད་ཡིན་པའི་ཕྱིར་རོ། །དེ་ནས་རིམ་པ་ལྟར་འཛམ་བུའི་གླིང་གི་བར་དུ་འགྲུབ་ལ། དེ་དག་ནི་དགའ་བ་ཟས་སུ་ཟ་བ་དང་ལུས་ལ་འོད་ཡོད་པ་དང་ནམ་མཁའ་ལ་རྫུ་འཕྲུལ་གྱིས་འགྲོ་བ་དང་ཚེ་ལོ་དཔག་ཏུ་མེད་པ་ཐུབ་པའོ། །དེའི་ཕྱིར་འགྲེལ་པར། མི་རྣམས་ཀྱི་ཚེ་ལོ་དཔག་ཏུ་མེད་པ་ལ་བར་གྱི་བསྐལ་པ་བཅུ་དགུ་འདའ་བར་འགྱུར་རོ་ཞེས་སོ། །དེ་ནས་རིམ་གྱིས་མནར་མེད་དུ་སེམས་ཅན་གཅིག་སྐྱེས་པ་དེའི་ཚེ་སེམས་ཅན་གྱི་འཇིག་རྟེན་ཆགས་པ་ཡིན་ཏེ། དེ་ལྟར་འཆགས་པ་ལ་བར་བསྐལ་བཅུ་དགུའོ། །དེའི་ཚེ་འཆགས་པའི་མཇུག་རྫོགས་པ་དང་། གནས་པའི་མགོ་རྩོམ་པ་དང་། ཚེ་ལོ་དཔག་ཏུ་མེད་པ་ཐུབ་པ་ལས་འགྲིབས་པའི་མགོ་རྩོམ་པ་རྣམས་ཀྱང་དུས་གཅིག་གོ །གནས་པའི་བསྐལ་པ་ནི་བར་བསྐལ་ཉི་ཤུ་ཡིན་པ་ལས་བར་གྱི་བསྐལ་པ་གཅིག་གི་ཚད་ནི་མི་རྣམས་ཚེ་ལོ་དཔག་ཏུ་མེད་པ་ལས་འགྲིབས་པར་གྱུར་པ་དེ་ནས་བཟུང་སྟེ་ཚེ་ལོ་བཅུ་པའི་བར་དུ་གྱུར་པ་དེ་ཙམ་མོ། །དེ་ནས་ཡང་ཡར་སྐྱེས་སྟེ་ཚེ་ལོ་བརྒྱད་ཁྲིའི་བར་དང་མར་འབྲི་སྟེ་ཚེ་ལོ་བཅུ་པར་གྱུར་པའི་བར་ནི་བསྐལ་པ་གཞན་ཏེ་བར་བསྐལ་གཅིག་ཡིན་པས་དེ་ལྟ་བུ་ནི་བཅོ་བརྒྱད་དང་། དེ་ནས་ཡང་ཡར་སྐྱེ་བ་ནི་བར་གྱི་བསྐལ་པ་གཅིག་ཡིན་ཏེ་མི་དེ་དག་གི་ཚེ་ནི་བརྒྱད་ཁྲི་ཐུབ་པའི་བར་རོ། །དེ་ལྟར་ཏེ་དེའི་ཕྱིར་ན་འཇིག་རྟེན་ཆགས་པ་འདི་ནི་བར་གྱི་བསྐལ་པ་ཉི་ཤུར་གནས་པ་ཡིན་ནོ། །འོ་ན་མཐའི་བསྐལ་པ་ཡ་རེ་དང་གཞན་ཟུང་དུ་ཡོད་པས་བར་གྱི་བསྐལ་པ་རྣམས་རིང་ཐུང་ཅན་དུ་འགྱུར་རོ་ཞེ་ན། གང་སྤེལ་ནི་འདི་ལྟར་མཐའི་བསྐལ་པ་གཉིས་ནི་དལ་གྱིས་འགྲོ་ལ། བར་མ་བཅོ་བརྒྱད་ནི་མགྱོགས་པས་འགྲོ་བས་ཐམས་ཅད་མཉམ་པར་འགྱུར་རོ་ཞེས་ཏེ། ཡར་སྐྱེ་མར་འབྲི་བྱེད་པ་མགྱོགས་བུལ་ཡོད་པའི་ཕྱིར་རོ་ཞེས་པའི་དོན་ཏོ། །དེ་ལྟར་འཇིག་རྟེན་ཆགས་ནས་དུས་ཇི་སྲིད་གནས་པ་དེ་སྲིད་དུ་འཆགས་པ་དང་འཇིག་པ་དང་ཞིག་ནས་འདུག་པ་སྟེ་སྟོངས་པ་དག་མཉམ་པས་བར་བསྐལ་ཉི་ཤུ་ཉི་ཤུའོ། །བར་གྱི་བསྐལ་པ་དེ་དག་བརྒྱད་ཅུ་ལ་བསྐལ་ཆེན་ནོ། །ཞར་བྱུང་ལ་གཉིས་ལས་བསྐལ་པ་ཆེན་པོའི་ཞར་བྱུང་ལ་གསུམ་ལས། སངས་རྒྱས་འབྱོན་ཚུལ་ནི་བསྐལ་པ་གྲངས་མེད་གསུམ་གྱི་སངས་རྒྱས་ཐོབ་པར་གསུངས་པའི་བསྐལ་པ་དེ་དག་ཡིན་ཞེ་ན། བསྐལ་ཆེན་ཡིན་ཏེ་དེ་གྲངས་མེད་པ་གསུམ་ལ་ཞེས་པའི་ལ་ནི་སྨྲ་སྒོ་ལས། དུ་ལ་སོགས་པ་ལ་དང་མཐུན། །ཞེས་པས་གྲངས་མེད་པ་གསུམ་དུ་ཚོགས་བསགས་པ་ལས་སངས་རྒྱས་འབྱུང་ངོ་ཞེས་བྱའོ། །འོ་ན་གྲངས་མེད་ན་གསུམ་དུ་འགལ་ལོ་ཞེ་ན། སྐྱོན་མེད་དེ། གྲངས་ཀྱིས་བགྲང་བར་མི་ནུས་པས་གྲངས་མེད་མ་ཡིན་གྱི། གནས་གཞན་དྲུག་ཅུའི་མཐའ་ན་ཡོད་པའི་གྲངས་ཡིན་པའི་ཕྱིར། དེ་ཡང་མདོ་སིལ་བུ་ལས་གྲངས་ཀྱི་གནས་གཞན་དྲུག་ཅུ་ཞེས་འབྱུང་ལ། དེ་ལས་འགྲེལ་པར་གྲངས་པ་ལོ་ལྔ་བཅུ་རྩ་གཉིས་ལས་མ་བྱུང་ཞིང་། བར་ནས་བརྒྱད་ཆད་ནས་མ་རྙེད་པར་བཤད་པས་དེ་དག་ཁ་བསྐངས་ན་དྲུག་ཅུར་འགྱུར་བ་ཡིན་ནོ། །དེ་རྣམས་སྡོམ་དུ་བསྡུས་པ་ནི། གཅིག་བཅུ་བརྒྱ་སྟོང་ཁྲི་འབུམ་དང་། །ས་ཡ་བྱེ་བ་དུང་ཕྱུར་རྣམས། །རྐྱང་པ་ཡིན་པར་ཤེས་པར་བྱ། །ཐེར་འབུམ་ཁྲག་ཁྲིག་རབ་བཀྲམ་དང་། །གཏམས་དཀྲིགས་མི་འཁྲུགས་ཁྱད་ཕྱིན་དང་། །པང་སྟེང་དེད་འདྲེན་མཐའ་སྣང་དང་། །རྒྱུ་རིག་འོད་མཛེས་དབང་པོ་དང་། །ལེགས་ཕྱིན་རྟོགས་འགྲོ་འབྱིང་རྡུལ་དང་། །རྒྱ་རྟགས་སྟོབས་འཁོར་བརྡ་ཤེས་དང་། །རྣམ་འབྱུང་དང་ནི་སྟོབས་མིག་རྣམས། །ཆེན་པོ་དང་ནི་བཅས་པ་སྟེ། །གྲངས་མེད་པ་ནི་ཐ་མ་ཡིན། །བར་ནས་བརྒྱད་ནི་མ་རྙེད་པས། །དུང་ཕྱུར་མན་ཆད་དག་ཏུ་ནི། །གང་ཡང་རུང་བ་བརྒྱད་བསྣན་ཏོ། །ཞེས་པའོ། །གལ་ཏེ་དུས་རིང་མོ་ཞིག་ཏུ་སྦྱོར་བ་བྱ་དཀའ་བ་དུ་མ་ལ་ཞུགས་ཏེ་བླ་ན་མེད་པའི་བྱང་ཆུབ་ཐོབ་པའི་ཐབས་ལ་འབད་པས་ཅི་ཞིག་བྱ། དེ་བས་མྱུར་བ་སྲིད་པ་གསུམ་གྱིས་ཐར་པའི་ལམ་ཡོད་པའི་ཕྱིར་དེ་ཉིད་དོན་དུ་གཉེར་བར་རིགས་སོ་ཞེ་ན། ཐོག་མ་མེད་པ་ནས་རང་གི་དོན་ལ་གོམས་པས་རང་ཉིད་ཞི་བདེ་འབའ་ཞིག་ལྷུར་ལེན་པར་བྱེད་པ་རྣམས་དེ་ལྟ་ཡིན་པ་བདེན་མོད། ཁོ་བོ་ཅག་གི་སྟོན་པ་ལྟ་བུ་ཐུགས་རྗེའི་བདག་ཉིད་ཅན་རྣམས་ནི་མདོ་ལས། དེས་ན་སེམས་ཅན་ཕན་པ་བྱས་ན་ང་ལ་མཆོད་པའི་མཆོག །སེམས་ཅན་གནོད་པ་བྱས་ན་ང་ལ་ཤིན་ཏུ་གནོད་པའི་མཆོག །བདེ་དང་སྡུག་བསྔལ་ང་དང་མཚུངས་པར་མྱོང་བས་ན། །སེམས་ཅན་རྣམས་ལ་འཚེ་བར་བྱེད་དེ་ང་ཡི་སློབ་མ་ཇི་ལྟར་ཡིན། །ཞེས་གང་གསུངས་པ་ལྟར། ཐུགས་རྗེའི་གཞན་དབང་དུ་གྱུར་པས་མར་གྱུར་པའི་སེམས་ཅན་མཐའ་ཡས་པ་རྣམས་ཀྱི་དོན་འབའ་ཞིག་ལྷུར་ལེན་པར་མཛད་པ་ཡིན་ལ། དེའི་ཐབས་སུ་དཀའ་བ་བརྒྱ་ཕྲག་དུ་མའི་སྒོ་ནས་བླ་ན་མེད་པའི་བྱང་ཆུབ་བརྙེས་པའི་མཛད་པ་ཉིད་རིགས་སོ། །དེའི་ཕྱིར་སྐྱེས་བུའི་རིགས་ཀྱང་གསུམ་དུ་གནས་ཏེ་སློབ་དཔོན་གྱི་ཞལ་སྔ་ནས། དམན་པ་དེ་དང་དེ་ཡི་ཐབས་ཀྱིས་རང་གི་རྒྱུད་དུ་གཏོགས་པའི་བདེ་བ་དོན་དུ་གཉེར། །འབྲིང་པོ་སྡུག་བསྔལ་ལྡོག་པ་ཁོ་ནའོ་བདེ་མིན་གང་ཕྱིར་དེ་ནི་སྡུག་བསྔལ་གནས་ཡིན་ཕྱིར། །དམ་པ་རང་གི་རྒྱུད་ལ་ཡོད་པའི་སྡུག་བསྔལ་རྣམས་ཀྱིས་གཞན་དག་ལ་ནི་བདེ་བ་དང་། །སྡུག་བསྔལ་གཏན་ལྡོག་ཁོ་ན་དོན་གཉེར་གང་ཕྱིར་དེ་ཡི་སྡུག་བསྔལ་གྱིས་དེ་སྡུག་བསྔལ་ཕྱིར། །ཞེས་གསུངས་པ་ཡིན་ནོ། །དེ་དུས་ནམ་གྱི་ཚེ་འབྱུང་ཞེ་ན། ཡར་འཕེལ་ལ་མི་རྣམས་སྐྱོ་བ་ཤས་ཆུང་བས་མི་འབྱུང་གི་ཚེ་ལོ་བརྒྱད་ཁྲི་ནས་མར་འགྲིབ་པའི་དུས་བརྒྱ་པ་ལ་ཐུག་པའི་བར་ལ་དེ་དག་འབྱུང་ལ། དེ་མན་ཆད་སྙིགས་མ་ལྔ་ཤས་ཆེ་བས་ཆོས་བསྟན་པའི་སྣོད་དུ་མི་རུང་བའི་ཕྱིར་མི་འབྱུང་ངོ་། །དེ་ཡང་བསྐལ་པ་བཟང་པོ་འདི་ལྟ་བུའི་དབང་དུ་བྱས་ཀྱི་གཞན་དུ་གཞན་གྱི་ཚེ་ཡང་འབྱུང་བར་བཤད་དོ། །འདི་ལ་སངས་རྒྱས་སྟོང་འབྱོན་པ་སྒྲོན་མའི་བསྐལ་པ་སྟེ། སྙིང་རྗེ་ཆེན་པོ་པདྨ་དཀར་པོ་ལས། འཇིག་རྟེན་ཆགས་པའི་ཆུའི་དཀྱིལ་འཁོར་གྱི་ནང་ནས་གསེར་གྱི་པདྨ་འདབ་མ་སྟོང་དང་ལྡན་པ་སྟོང་གནས་པ་ལ། གནས་གཙང་མའི་ལྷ་རྣམས་ཀྱིས་ཅིའི་ལྟས་ཡིན་ཅེས་བརྟགས་པ་དང་། བསྐལ་པ་འདི་ལ་སངས་རྒྱས་སྟོང་འབྱུང་བའི་མཚན་མར་མཐོང་ནས་ཨེ་མ་ཧོ་བསྐལ་པ་འདི་ནི་བཟང་པོ་ཞིག་གོ་ཞེས་བསྒྲགས་ཏེ་དེའི་ཕྱིར་བསྐལ་པ་བཟང་པོའོ། །སྟོང་ནི་འཁོར་ལོས་སྒྱུར་བ་ཡུལ་འཁོར་སྐྱོང་གི་སྲས་སུ་གྱུར་པ་ན་བརྟགས་པ་ལྟར་འཁོར་བ་འཇིག་ནས་སྣང་མཛད་ཀྱི་བར་ཏེ། དེ་ལ་དོན་བྱར་མེད་དོ་ཞེས་པ་ལ་ཁྱེད་ཀུན་དང་མཉམ་པའི་དོན་བྱེད་པར་གྱུར་ཅིག་ཅེས་པས་གཅུང་མོས་པའོ། །བརྫུས་སྐྱེས་ཆོས་སེམས་པས་སྐུ་དང་བསྟན་པ་སྲུང་བ་དང་། ཆོས་ཀྱི་བློ་གྲོས་ཀྱིས་བསྐུལ་བར་སྨོན་ལམ་བཏབ་བོ། །སྙིང་རྗེ་པདྨ་དཀར་པོ་ལས། སངས་རྒྱས་སྟོང་དང་ལྔ་འབྱུང་བར་གསུངས་སོ། །སངས་རྒྱས་མི་འབྱུང་བ་ནི་མུན་པའི་བསྐལ་པ་སྟེ། སྡོམ་པ་གསུམ་བསྟན་པ་ལས། བསྐལ་པ་འདི་ནི་འདས་འོག་ཏུ། །བསྐལ་པ་དྲུག་ཅུ་ཐམ་པར་ནི། །སངས་རྒྱས་སྒྲ་གྲག་མི་འགྱུར་ན། །དགའ་བ་འདི་ནི་ག་ལ་ཡོད། །ཅེས་གང་གསུངས་པ་ལྟ་བུའོ། །གཉིས་པ་རང་སངས་རྒྱས་ནི་འཕེལ་འགྲིབ་གཉིས་ཀ་ལ་འབྱུང་སྟེ། རང་ཉིད་འདུལ་བར་བྱེད་ཀྱི་སེམས་ཅན་གྱི་དོན་ཆེད་ཆེར་མི་བྱེད་པའི་ཕྱིར་རོ། །དེ་ལ་དབྱེ་ན་གཉིས་ཏེ། བསེ་རུ་ལྟ་བུ་དང་ཚོགས་ཤིང་སྤྱོད་པའོ། །འདི་ལ་ཉན་ཐོས་སྔོན་དུ་འགྲོ་བའི་རང་རྒྱལ་ཞེས་བྱ་སྟེ། གང་དག་གིས་རྒྱུན་ཞུགས་དང་ལན་གཅིག་ཕྱིར་འོང་བའི་འབྲས་བུ་ཅི་རིགས་པ་བསྐྱེད་ནས། སངས་རྒྱས་ཀྱི་བསྟན་པ་ནུབ་པ་དང་གཞན་གྱིས་བསྟན་པ་ལ་མི་ལྟོས་པར་བདག་ཉིད་ཀྱིས་དགྲ་བཅོམ་པ་ཐོབ་པའོ། །གཞན་དག་ནི་སོ་སོའི་སྐྱེ་བོ་སྔོན་དུ་འགྲོ་བའི་རང་རྒྱལ་ཡང་ཡོད་དེ། གང་གི་ཚེ་རབས་སྔ་མ་ལ་ལུང་ལ་བརྟེན་ཏེ་ངེས་འབྱེད་ཆ་མཐུན་ཅི་རིགས་པ་བསྐྱེད་ནས། ཚེ་འདི་ལ་གཞན་གྱིས་བསྟན་པ་ལ་མི་ལྟོས་པར་བདག་ཉིད་ཀྱིས་རང་བྱུང་ཐོབ་པའོ། །དེ་ནི་སྔོན་རི་རྩེ་མཐོན་ལ་དཀའ་ཐུབ་དྲག་པོ་སྤྱོད་པ་ལྔ་བརྒྱ་གནས་པ་ལ། རང་སངས་རྒྱས་དང་ལྷན་ཅིག་གནས་པའི་སྤྲེའུ་ཞིག་གིས་སྤྱོད་ལམ་བསྟན་པས་རང་རྒྱལ་དུ་གྱུར་པ་སྟེ། དེ་དག་འཕགས་པ་དག་ཅིག་ཡིན་ན་ཚུལ་ཁྲིམས་དང་བརྟུལ་ཞུགས་མཆོག་འཛིན་དུ་འགྲོ་བ་ཅན་གྱི་དཀའ་ཐུབ་གདུང་བ་དྲག་པོ་བྱེད་པ་མི་རིགས་པའི་ཕྱིར་རོ། །ཞེས་ཟེར་རོ། །བསེ་རུ་ལྟ་བུ་ནི་དུད་འགྲོ་བསེ་ལ་རྭ་གཅིག་ལས་མེད་པ་ལྟར་ལུས་གཅིག་པུར་གནས་ཤིང་ལུང་མེད་པར་བདག་གཅིག་པུའི་ཕྱིར་སངས་རྒྱས་པས་ན་སངས་རྒྱས་ཞེས་བྱའོ། །འོ་ན་གཞན་གྱི་དོན་ཆེད་ཆེར་མི་བྱེད་པ་ལ་རྒྱུ་ཅི་ཞིག་ཡོད། ཆོས་སྟོན་པར་མི་སྤྱོད་པའམ། ཐུགས་རྗེ་མེད་པའམ། གདུལ་བྱ་སྐལ་བ་དང་ལྡན་པ་མེད་པའི་ཕྱིར་ཡིན་ཞེ་ན། རྒྱུ་དེ་དག་མ་ཡིན་ཏེ། སོ་སོ་ཡང་དག་པར་རིག་པ་བཞི་ཐོབ་པའི་ཕྱིར་དང་། གང་ལ་ཕན་གདགས་པའི་དོན་དུ་ལུས་ཀྱི་རྫུ་འཕྲུལ་སྟོན་པའི་ཕྱིར་དང་། འཇིག་རྟེན་པའི་ལམ་གྱིས་འདོད་ཆགས་དང་བྲལ་བའང་དུ་མ་ཡོད་པའི་ཕྱིར་རོ། །འོན་ཀྱང་སྔོན་གོམས་པའི་དབང་གིས་བསོད་ཉམས་ལ་མོས་ཤིང་རྣམ་གཡེང་དང་འདུ་འཛིས་སྐྲག་ནས་སེམས་ཅན་རྣམས་ཆོས་ཟབ་མོ་འཛིན་དུ་འཇུག་པར་བྱེད་མི་སྤྲོ་བ་ཡིན་ནོ། །བསོད་ཉམས་ནི་འདོད་པ་ཆུང་བ་ལ་གང་སྤེལ་གྱིས་བཤད་དོ། །རང་རྒྱལ་དེ་ནི་བསྐལ་པ་ཆེན་པོ་བརྒྱའི་བར་དུ་བྱང་ཆུབ་དང་རྗེས་སུ་མཐུན་པའི་ཚོགས་ཡང་དག་པར་སྤྱད་པའི་རྒྱུས་འགྲུབ་སྟེ། དེ་ཉིད་སངས་རྒྱས་དང་ཉན་ཐོས་མེད་པའི་ཞིང་དུ་སྐྱེ་བར་སྨོན་ལམ་བཏབ་པ་ལྟར་དེར་སྐྱེས་ནས་བསམ་གཏན་བཞི་པ་ལ་བརྟེན་ཏེ་སྦྱོར་ལམ་ནས་ཟད་མི་སྐྱེ་ཤེས་ཀྱི་བར་སྟན་གཅིག་ལ་ལམ་ཀུན་ཚང་བར་བསྐྱེད་པའོ། །འཁོར་ལོས་སྒྱུར་བ་ལ་གཉིས་ཀྱི་དངོས་ནི་དུས་ནམ་འབྱུང་ཞེ་ན། འཁོར་ལོས་སྒྱུར་བ་འཇིག་རྟེན་དུ་འབྱུང་བ་ནི་མི་རྣམས་ཚེ་ལོ་དཔག་ཏུ་མེད་པ་ནས་སྟོང་ཕྲག་བརྒྱད་ཅུ་ཐུབ་པའི་བར་དུ་འབྱུང་གི་དེ་ལས་མན་ཆད་དུ་མི་འཕྱི་སྟེ། ཕུན་སུམ་ཚོགས་པ་དེའི་སྣོད་མ་ཡིན་པའི་ཕྱིར་རོ། །འཁོར་ལོས་སྒྱུར་བ་ཞེས་པ་ནི་རྒྱལ་སྲིད་ལ་དེས་དབང་བསྒྱུར་བའི་དོན་གྱིས་སོ། །དབྱེ་ན་བཞི་སྟེ་གསེར་དང་དངུལ་དང་ཟངས་དང་ལྕགས་ཀྱི་འཁོར་ལོ་ཅན་ནོ། །དེ་དག་ནི་གླིང་གཅིག་དང་གླིང་གཉིས་དང་གསུམ་དང་བཞི་ལ་བྱ་བ་བྱེད་ཅེས་མས་རིམ་བཞིན་སྦྱར་རོ། །བཞིར་དབྱེ་བ་དེ་ཉིད་གདགས་པར་བསྟན་ལ། མདོ་ལས་གཙོ་བོ་ཡིན་པས་གསེར་གྱི་འཁོར་ལོ་དང་ལྡན་པ་ཁོ་ན་བཤད་དོ། །དེ་དག་ཀྱང་ལྷན་ཅིག་ཏུ་གཉིས་འབྱུང་བ་མིན་ཏེ་སངས་རྒྱས་བཅོམ་ལྡན་འདས་བཞིན་ནོ། །གལ་ཏེ་མི་མཇེད་ལྟ་བུ་གཅིག་ཏུའམ་འཇིག་རྟེན་གྱི་ཁམས་ཐམས་ཅད་དུ་ཡིན། བྱེ་བྲག་ཏུ་སྨྲ་བ་ན་རེ་ཐམས་ཅད་དུ་ཡིན་ཏེ། སངས་རྒྱས་ཀྱི་གདུལ་བར་འོས་པ་ཞིག་ཡིན་ན་སངས་རྒྱས་གཅིག་གིས་འདུལ་ནུས་པའི་ཕྱིར་ཏེ། དེ་ལྟ་མ་ཡིན་ན་དེའི་མཐུ་ཐོགས་པ་དང་བཅས་པར་འགྱུར་བའི་ཕྱིར་དང་། མདོ་ལས་ཀྱང་། ཤཱ་རིའི་བུ་གལ་ཏེ་ལ་ལ་ཞིག་ཁྱོད་ཀྱི་ཐད་དུ་འོངས་ནས་ད་ལྟར་དགེ་སྦྱོང་ངམ་བྲམ་ཟེ་ཡང་རུང་དགེ་སྦྱོང་གོའུ་ཏ་མ་དང་མངོན་པར་རྫོགས་པར་འཚང་རྒྱ་བར་བྱ་བ་ལ་མཉམ་ཞིང་མཉམ་པ་འགའ་ཞིག་ཡོད་དམ་ཞེས་འདྲི་ན་ཇི་སྐད་དུ་ལན་གདབ། བཙུན་པ་དེ་ལ་བདག་གིས་ད་ལྟར་དགེ་སྦྱོང་ངམ་བྲམ་ཟེ་ཡང་རུང་བཅོམ་ལྡན་འདས་དང་མཉམ་ཞིང་མཉམ་པ་འགའ་ཡང་མེད་དོ་ཞེས་ལན་གདབ་པར་བགྱིའོ། །དེ་ཅིའི་སླད་དུ་ཞེ་ན། གང་སངས་རྒྱས་གཉིས་སྔ་ཕྱི་མེད་པར་འཇིག་རྟེན་དུ་འབྱུང་བ་ནི་གནས་མ་ཡིན་ཞིང་གོ་སྐབས་མེད་དེ་འདི་ནི་གནས་མེད་དོ་ཞེས་བཅོམ་ལྡན་འདས་གཉིས་ལས་ཐོས་ཤིང་མངོན་སུམ་དུ་བཟུང་བའི་སླད་དུའོ་ཞེས་གསུངས་པའི་ཕྱིར་རོ་ཞེས་ཟེར་རོ། །འོ་ན་ཚངས་པའི་མདོ་ལས། ང་སྟོང་གི་འཇིག་རྟེན་གྱི་ཁམས་འདི་ལ་དབང་བསྒྱུར་རོ་ཞེས་གསུངས་པ་ཇི་ལྟར་དྲང་ཞེ་ན། དེ་ནི་མངོན་པར་འདུ་མཛད་པ་མི་མངའ་བ་ལ་དགོངས་ཀྱི་འདུ་མཛད་ནས་སངས་རྒྱས་ཀྱི་སྤྱན་གྱི་ཡུལ་མཐའ་ཡས་པས་སྔ་མ་བཞིན་ཡིན་ནོ་ཞེས་ཟེར་རོ། །ཕལ་ཆེན་སྡེ་པ་དག་ནི་འཇིག་རྟེན་གྱི་ཁམས་གཞན་ལྟར་དུ་མ་བཞུགས་ཏེ། མང་པོ་ཞིག་དང་པོར་སེམས་བསྐྱེད་པ་མཉམ་ཞིང་ལམ་སྒྲུབ་པ་མྱུར་བུལ་ལའང་ཁྱད་མེད་པ་ཡོད་པའི་ཕྱིར་རོ་ཞེའོ། །སློབ་དཔོན་འཕགས་པ་ནི་རྒྱུད་ཐ་དད་པ་མི་འབྱུང་བ་ཡིན་གྱི་འཛམ་བུའི་གླིང་བྱེ་བ་ཕྲག་བརྒྱར་སྤྲུལ་པའི་སྐུ་སངས་རྒྱས་བྱེ་བ་ཕྲག་བརྒྱར་འབྱུང་བར་བཞེད་དོ། །འཁོར་ལོས་ས་ལས་ཇི་ལྟར་རྒྱལ་བར་བྱེད་ཅེ་ན། གསེར་གྱི་འཁོར་ལོ་ཡོད་པ་དེ་རྒྱལ་ཕྲན་རྣམས་ཀྱིས་ཕས་བསུ་བར་འགྱུར་ཏེ། གང་གི་ཚེ་འཁོར་ལོས་སྒྱུར་བ་འཇིག་རྟེན་དུ་བྱུང་བ་དེའི་ཚེ་ལྷའི་དབང་པོས་ལས་སྣ་ཚོགས་པ་ལ། འཁོར་ལོས་སྒྱུར་བ་འཇིག་རྟེན་དུ་བྱུང་གིས་འཁོར་ལོ་རིན་པོ་ཆེ་སྤྲུལ་པར་གྱིས་ཤིག་ཅེས་བསྒོ་བ་དང་། དེས་སྤྲུལ་ནས་རྒྱལ་པོ་ཆེན་པོ་བཞི་དང་། དེས་ཞོ་ཤས་འཚོ་བ་དག་ལ་བསྒོ་བ་ན། དེ་དག་གིས་དེ་ཁྱེར་ཏེ་གང་འཁོར་ལོས་སྒྱུར་བར་འགྱུར་བ་དེ་ཉིད་ཚེས་བཅོ་ལྔའི་ཚེ་ཁྲུས་བྱས་གསོ་སྦྱོང་བླངས་བློན་པོའི་ཚོགས་ཀྱིས་བསྐོར་ནས་ཁང་བཟངས་ཀྱི་སྟེང་གི་གཞིར་གནས་པ་ན་ཉི་མ་འཆར་ཀའི་ཚེ་ཤར་ཕྱོགས་ནས་འཁོར་ལོ་འབུལ་བར་བྱེད་དོ། །དེ་མཐོང་སྟེ་འདི་དང་སྦྱར་ན་བདག་འཁོར་ལོས་སྒྱུར་བར་ངེས་སོ་སྙམ་ནས་སྟན་ལས་ལངས་བླ་གོས་ཕྲག་པ་གཅིག་ཏུ་གཟར། པུས་མོ་གཡས་པའི་ལྷ་ང་ས་ལ་བཙུགས། དེ་ལག་པ་གཉིས་ཀྱིས་བླངས་ལག་པ་གཡོན་པར་བཞག་གཡས་པས་ཕུལ་ཏེ། ཀྱཻ་འཁོར་ལོ་རིན་པོ་ཆེ་སྔོན་གྱི་འཁོར་ལོས་སྒྱུར་བའི་ལམ་གང་ཡིན་པ་ལས་རྒྱལ་བར་གྱིས་ཤིག་ཅེས་པ་དང་། དེ་ནམ་མཁའ་ལ་འགྲོ་སྟེ་དེའི་ཕྱི་བཞིན་འཁོར་ལོས་སྒྱུར་བ་དང་དཔུང་གི་ཚོགས་ཡན་ལག་བཞི་དང་ལྷན་ཅིག་འགྲོའོ། །དེའི་ཚེ་ཤར་ཕྱོགས་ཀྱི་རྒྱལ་ཕྲན་ཇི་སྙེད་ཡོད་པ་དེ་དག་མཆོད་ཡོན་རྣམས་ཁྱེར་ནས་དེའི་དྲུང་དུ་འོངས་ཏེ། ལྷ་ཚུར་གཤེགས་སུ་གསོལ་ལྗོངས་འདི་དག་ནི་ལྷའི་ལགས་ཏེ་འབྱོར་པ་རྒྱས་པ་བདེ་བ་ལོ་ལེགས་པ་མི་དང་སྐྱེ་བོ་རབ་ཏུ་མང་པོས་གང་བ་ལགས་སོ། །བདག་ཅག་ནི་ལྷའི་ཞམ་རིང་བགྱིད་པར་འཚལ་ལོ་ཞེས་གསོལ་བ་དང་། གཙོ་བོ་དེ་དག་ལ་ཁྱེད་རྣམས་ཆོས་དང་མཐུན་པར་གྱིས་ལ་ཆོས་མ་ཡིན་པར་བྱེད་དུ་མ་གཞུག་ཅིག་ཅེས་བསྒོའོ། །དེ་ནས་གླིང་འདི་ཉིད་དང་ནུབ་དང་བྱང་རྣམས་དང་། དེ་བཞིན་དུ་གླིང་བཞི་འཁྱབ་བྱེད་དོ། །དངུལ་གྱི་འཁོར་ལོ་ཅན་དེ་ནམ་མཁའ་ལ་འགྲོ་བའི་དུས་ཉིད་ན་བསུ་བར་མི་བྱེད་ཀྱི་རང་ཉིད་རྒྱལ་ཕྲན་དྲེགས་པ་ཅན་དག་གི་ཕོ་བྲང་དང་ཉེ་བར་འགྲོ་སྟེ་དེའི་ཚེ་སྔར་བཞིན་དང་། ཟངས་ཀྱི་འཁོར་ལོ་ཅན་དེ་དེར་ཕྱིན་པ་ཙམ་གྱིས་ཀྱང་འདུད་པར་མི་བྱེད་ལ། གཡུལ་བཤམས་པས་སྔར་བཞིན་དང་། ལྕགས་ཀྱི་འཁོར་ལོ་ཅན་ལ་དེས་ཀྱང་འདུད་པར་མི་བྱེད་པས་དེ་དག་ཀྱང་གཡུལ་འགྱེད་དེ། དེའི་ཚེ་མཚོན་ཆའི་ཚོགས་དྲག་ཏུ་དབབ་པར་བརྩམས་པས་རྒྱལ་ཏེ་སྔར་བཞིན་འདུད་པར་བྱེད་དོ། །འོ་ན་སྲོག་གཅོད་ཀྱིས་རེག་པར་མི་འགྱུར་རམ་ཞེ་ན། དེས་སུའི་སྲོག་ལ་ཡང་གནོད་པ་མེད་པའི་ཕྱིར་རོ། །གཞན་ཡང་དབང་པོས་རབ་བརྟན་ལ་བསྒོས་ཏེ་བུ་ཐུ་བོ་གླང་པོའི་རྒྱལ་པོ་བསྙེན་གནས་ཞེས་བྱ་བ་ཡོན་ཏན་ཕུན་སུམ་ཚོགས་པ་དང་ལྡན་པ་འབུལ་ཏེ། དེ་འདུལ་སྦྱོང་མཁན་ལེགས་འགྲོ་ལ་གཏད་ནས་འདུལ་དུ་བཅུག་པ་དང་། གླང་པོ་གཞན་ལ་ལོ་དུ་མར་བརྡ་ལོབས་པར་དཀའ་བ་རྣམས་དེས་ཉིན་གཅིག་ལ་ལོབས་ཏེ་ཕུལ་བ་དང་། དེ་སད་པར་འདོད་ནས་ཉི་མ་འཆར་ཀའི་ཚེ་ཞོན་ནས་ས་ཆེན་པོ་རྒྱ་མཚོའི་མཐར་ཐུག་པ་རྡེའུ་ངོ་དྲོས་ལ་འཁོར་བའི་མགྱོགས་ཁྱད་དང་ལྡན་པ་དང་། དེ་བཞིན་དུ་རྟའི་རྒྱལ་པོ་སྤྲིན་གྱི་ཤུགས་ཅན་གྱི་བུ་ཐུ་བོ་མིང་དེ་དང་མཐུན་པ་འབུལ་ཏེ། འདུལ་སྦྱོང་མཁན་དེས་བཏུལ་ཏེ་ཕུལ་བ་དང་། སད་པ་ན་སྔ་མ་བཞིན་མགྱོགས་ཁྱད་དང་ལྡན་པའོ། །དེ་གཉིས་སྔར་ཤི་ན་དེའི་འོག་མ་དང་། རྒྱལ་པོ་སྔ་ན་དེ་གཉིས་གནས་སུ་ལྡོག་གོ །ནོར་བུ་རིན་པོ་ཆེ་བཻ་ཌཱུརྻ་ཟུར་བརྒྱད་པ་ནི་ཀླུ་རྣམས་སམ། རྒྱལ་པོ་ཆེན་པོ་བཞིས་འབུལ་ཏེ། དེ་སད་པའི་དོན་དུ་མཚན་མོ་མུན་ཁྲོད་དུ་རྒྱལ་མཚན་གྱི་རྩེ་ལ་བཏགས་ན་ཉེ་འཁོར་དཔག་ཚད་ཕྱེད་ཚུན་ཆད་ཁོ་ར་ཁོར་ཡུག་སྣང་བས་ཁྱབ་པར་བྱེད་པ་དང་། བུད་མེད་རིན་པོ་ཆེ་ནི་གཟུགས་བཟང་ཞིང་ལྟ་ན་སྡུག་པ་མིའི་ཁ་དོག་ལས་འདས་པ་ཁ་ནས་ཨུཏྤ་ལའི་དྲི་འབྱུང་ཞིང་བ་སྤུའི་བུ་ག་ཐམས་ཅད་ནས་ཙནྡན་གྱི་དྲི་འབྱུང་བ། གྲང་བ་དང་ཚ་བའི་དུས་སུ་རེག་ན་དྲོ་བ་དང་བསིལ་བར་འགྱུར་བ། ཡོན་ཏན་ཕུན་སུམ་ཚོགས་པས་བུད་མེད་གཞན་ཐམས་ཅད་ཟིལ་གྱིས་གནོན་པ་པ་ཝ་སངས་ཀྱིས་སྐར་མ་གཞན་ཐམས་ཅད་ཟིལ་གྱིས་གནོན་པ་ལྟ་བུ་སྟེ་དེ་ནི་དེའི་སྔར་འཆི་ཞིང་མཐོ་རིས་སུ་འགྲོ་བའོ། །ཁྱིམ་བདག་རིན་པོ་ཆེ་ནི་ལས་ཀྱི་རྣམ་སྨིན་ལས་བྱུང་བའི་ལྷའི་མིག་དང་ལྡན་ཏེ་བདག་པོ་དང་བཅས་པ་དང་བདག་པོ་མེད་པའི་གཏེར་ཆུ་དང་ཐང་ལ་ཉེ་བ་དང་རིང་བ་གང་ན་གནས་ཀྱང་མཐོང་ལ། དེ་སད་པའི་དོན་དུ་གྲུར་ཞུགས་ནས་ཆུའི་ནང་ན་འདུག་བཞིན་དུ་ཁྱིམ་བདག་ནོར་དགོས་སོ། །ལྷ་ཆུའི་འགྲམ་དུ་དབུལ་བར་བགྱིའོ། །ཁྱིམ་བདག་ད་ལྟ་ཉིད་དུ་དགོས་སོ། །དེས་ལག་པ་གཉིས་ཆུའི་ནང་དུ་བཅུག་ནས་ལུགས་ཟངས་ཟུང་དང་གསེར་དངུལ་བརྡུངས་སུ་བྱས་པ་དང་མ་བྱས་པས་བཀང་བ་ཕུལ་ནས། ལྷ་ནོར་འདི་ལགས་ཀྱིས་དགོངས་པ་མཛད་ནས་ལྷག་མ་འདིར་དོར་དུ་གསོལ་ཞེས་ཏེ་དེ་ལྟར་ཅི་དགོས་པ་འབྱུང་བའོ། །བློན་པོ་རིན་པོ་ཆེ་ནི་དཔའ་ཞིང་རྟུལ་ཕོད་པ་མཁས་ཤིང་གསལ་ལ་ཡིད་གཞུངས་པ་དང་ལྡན་པ་སྟེ་དེ་ལྟར་རིན་པོ་ཆེ་སྣ་བདུན་དང་། ཉེ་བའི་རིན་ཆེན་ནི། རལ་གྲི་གོས་ལྷམ་ཁང་བཟངས་དང་། ལྤགས་པ་ཚལ་དང་མལ་ཆའོ། །ལུས་ཕུན་སུམ་ཚོགས་པ་ནི་མཚན་སུམ་ཅུ་རྩ་གཉིས་ཀྱིས་བརྒྱན་པ་སྟེ་སངས་རྒྱས་རྣམས་ཀྱི་བཞིན་ནོ། །འོན་ཀྱང་ཐུབ་པའི་དབང་པོ་སངས་རྒྱས་རྣམས་ཀྱི་མཚན་ནི་ཤིན་ཏུ་ཡུལ་ན་གནས་པ་སྟེ་མ་འགྲུས་པ་དང་། གསལ་ལ་སྟེ་འོད་ཆགས་པ་དང་། རྫོགས་པ་སྟེ་ཆ་ཤས་ཀུན་མ་ཚང་བ་མེད་པས་ཁྱད་པར་དུ་འཕགས་པ་ཡིན་ནོ། །དེ་སྐད་དུ་རིན་ཆེན་ཕྲེང་བ་ལས། འཁོར་ལོས་སྒྱུར་བ་རྣམས་ལ་ཡང་། །དེ་དག་ཡོད་པར་འདོད་མོད་ཀྱི། །གསལ་དང་མཛེས་དང་རྫོགས་པ་ནི། །སངས་རྒྱས་རྣམས་ཀྱི་ཆར་མི་ཕོད། །ཅེས་གང་གསུངས་པ་ལྟ་བུའོ། །དང་པོ་ནས་རྒྱལ་པོ་དང་བཅས་སམ་ཕྱིས་བྱུང་ཞེ་ན། དེ་སྟོན་པ་ལ་གསུམ་ལས། དང་པོ་བྱུང་བའི་སེམས་ཅན་ཏེ་བསྐལ་པ་དང་པོའི་མི་རྣམས་ནི་གཟུགས་ཅན་གྱི་ལྷ་བཞིན་ཏེ་ཡིད་ལས་བྱུང་ཞིང་གཟུགས་མཆོག་དང་ལྡན་པ་ཡན་ལག་དང་ཉིང་ལག་མ་ཚང་བ་མེད་པ་དགའ་བ་ཟས་སུ་ཟ་ཞིང་ལུས་ལ་འོད་ཡོད་པ་ནམ་མཁའ་ལ་རྫུ་འཕྲུལ་གྱིས་འགྲོ་བའོ། །གཉིས་པ་ནི་དེ་ནས་སའི་སྟེང་དུ་སའི་བཅུད་ཅེས་པ་ཁ་དོག་མར་སར་དང་རོ་སྦྲང་རྩི་མ་བསྐོལ་བ་ལྟ་བུ་ཆགས་པ་དང་། རིམ་གྱིས་རོ་ལ་བསྐམ་པ་ཞིག་གིས་མཛུབ་མོའི་ཐོར་ཏོས་དེ་བླངས་ཏེ་མྱངས་པ་དེ་ཙམ་དུ་རོ་ལ་ཆགས་ཤིང་སྲེད་དོ། །དེ་བཞིན་དུ་གཞན་དག་ཀྱང་བྱེད་དེ་དེས་ལུས་ལ་མཁྲང་བ་དང་ལྕི་བ་ཞུགས་ཤིང་ཁ་དོག་གསལ་བ་དང་འོད་ནུབ་པར་གྱུར་ནས་ཕྱོགས་ཀུན་ཏུ་མུན་པར་གྱུར་ཏོ། །དེའི་ཚེ་ཆོས་ཉིད་ཀྱིས་ཉི་མ་འཆར་བ་ན། ལྷའི་འོད་དེ་ཉིད་འདི་རེ་ཞེས་པས་ཉིན་པར་དང་། དེ་ནུབ་པ་ན་ལྷའི་འོད་དེ་ཉིད་དམར་པོར་གྱུར་པ་འདི་རེ་ཞེས་པས་མཚན་མོ་ཞེས་པ་དང་། དེའི་ཚེ་ཟླ་བ་ཤར་བ་ན་མུན་པ་བཀྲ་བར་བྱེད་དོ་ཞེས་པས་ཟླ་བ་དང་། ཉི་མ་ཤར་བ་ན་ལྷའི་འོད་ཟེར་དེ་ཉིད་འཁོར་བ་འདི་རེ་ཞེས་པས་ཉི་མ་ཞེས་པའི་མིང་བྱུང་ངོ་། །དེ་དག་གིས་ཉུང་མང་དུ་ཟོས་པས་ཁ་དོག་བཟང་ངན་དུ་གྱུར་ཏེ་བརྙས་ཤིང་ང་རྒྱལ་བས་དེ་ནུབ་པ་དང་། ཐམས་ཅད་ཀྱང་ཀྱི་ཧུད་སའི་བཅུད་ཅེས་འཛེར་ཞིང་མྱ་ངན་བྱེད་པ་དང་། སའི་ཞག་ཁ་དོག་དོང་ཀའི་མེ་ཏོག་དང་རོ་སྦྲང་རྩི་མ་བསྐོལ་བ་ལྟ་བུ་ཆགས་ཏེ་སྔ་མ་བཞི་ལས་ཀྱེ་མ་ཀྱི་ཧུད་ཅེས་མྱ་ངན་བྱེད་པ་དང་། ལྡུམ་བུའི་ཚལ་ཁ་དོག་ཀ་ད་མ་ཡུ་ཀའི་མེ་ཏོག་དང་རོ་སྦྲང་རྩི་མ་བསྐོལ་བ་སྟེ། དེ་ལས་ཀྱང་སྔ་མ་བཞིན་ལས་མྱ་ངན་གྱི་ཚིག་ཕར་སོང་ཕར་སོང་ཞེས་འཛེར་ཏེ་གང་སྨྲས་པ་དེ་དང་དེའི་དོན་མི་ཤེས་སོ། །དེ་ནས་མ་རྨོས་མ་བཏབ་པའི་འབྲས་སཱ་ལུ་ཁ་དོག་དང་དྲི་རོ་ཕུན་སུམ་ཚོགས་པ་ཕུབ་ཤུན་མེད་པ་སོར་བཞི་ཙམ་ནང་བརྔས་ན་ནུབ་སྐྱེ་ནུབ་བརྔས་ན་ནང་སྐྱེ་བས་བརྔས་པར་མི་མངོན་པ་སྐྱེ་སྟེ། དེ་ལོངས་སྤྱད་པས་དབང་པོ་ཐ་དད་པ་བྱུང་ནས་གཅིག་ལ་གཅིག་མིག་ཚུགས་སུ་ལྟ་ཞིང་། དེ་ཙམ་དུ་ཆགས་པ་དང་། དེ་ཙམ་དུ་ངོ་ཚ་མི་ཤེས་པས་ལོག་པ་ལ་ཞུགས་སོ། །གཞན་དག་གིས་ཀྱང་མཐོང་ནས་ས་རྡུལ་འཐོར་བ་དང་བོང་བ་ལ་སོགས་པ་འཕེན་ཅིང་། བླུན་པའི་སེམས་ཅན་མི་བྱ་བ་བྱེད་པ་སེམས་ཅན་གྱིས་སེམས་ཅན་སུན་འབྱིན་པ་ག་ལ་སྲིད་ཅེས་འཛེར་ཏེ། དེའི་ཚེ་ཁྱིམ་གྱི་བྱ་བ་རྩོམ་སྟེ། འདིར་བདག་ཅག་གཉིས་བྱ་བ་མ་ཡིན་པ་བྱའོ་ཞེས་བྱ་བའི་མི་འབྱུང་ངོ་། །དེར་གནས་ཏེ་ཕྱེ་མ་རེད་དང་ནང་པར་ནམ་དགོས་པ་དེའི་ཚེ་བླངས་ནས་ཟ་བ་ན་ལེ་ལོ་ཅན་ཞིག་གིས་ནང་པར་གྱི་སཱ་ལུ་ཕྱེ་མ་རེད་བླངས་སོ། །གཞན་ཞིག་གིས་ཀྱེ་སེམས་ཅན་སཱ་ལུ་ལེན་དུ་འདོང་ངོ་ཞེས་སྦྲན་པ་དང་། དེས་སྨྲས་པ། བླངས་ཟིན་གྱིས་ཁྱོད་སོངས་ཤིག་ཅེས་པ་དང་། དེས་བསམས་པ། ཤིན་ཏུ་ལེགས་ཀྱིས་ཁོ་བོས་ཞག་བདུན་གྱི་བར་དུ་བླང་ངོ་སྙམ་ནས་དེ་ལྟར་བླངས་སོ། །དེ་ལ་བརྟེན་ནས་དེ་དག་གིས་སོག་འཇོག་བྱས་ཏེ་བདག་ཏུ་བཟུང་ནས་ལོངས་སྤྱད་པས་ཕུབ་མ་བྱུང་ཞིང་སྔར་བཞིན་མི་སྐྱེ་ལ་བརྔས་པར་མངོན་པ་དང་ས་ཕྱོགས་བགོས་ཏེ་སཱ་ལུ་རྣམས་ཕུང་པོར་བཞག་གོ །དེ་ལས་ཀྱང་འགའ་ཞིག་གིས་མ་བྱིན་པར་བླངས་བ་དང་། དེ་ལ་ངན་དུ་བརྗོད་པ་དང་ལུས་ཀྱིས་མི་མཛེས་པ་དག་བྱེད་པར་གྱུར་ཏོ། །དེའི་ཚེ་བདག་ཏུ་འཛིན་པ་དང་བཅས་པ་རྣམས་ཀྱིས་གྲོས་སུ་གླེངས་ནས་བདག་ཅག་གི་ནང་ན་གཟུགས་བཟང་ཞིང་ཆེས་ལྟ་ན་སྡུག་པ་ཞིག་ཞིང་དཔོན་དུ་བསྐོས་ལ་བདག་ཅག་ལས་ལེགས་པ་དང་ཉེས་པ་བྱེད་པ་ལ་ཕན་འདོགས་པ་དང་ཆད་པ་གཅོད་དུ་གཞུག་ཅིང་དེ་འཁོར་དང་བཅས་པའི་འཚོ་བར་བདག་ཅག་གི་སྟོན་ཐོག་གི་དྲུག་ཤས་སྦྱིན་ནོ་ཞེས་བསྟབས་སོ། །དེ་ཉིད་སྐྱེ་བོ་མང་པོས་བཀུར་བས་ན་དེའི་མིང་དུ་ཆགས་སོ། །དེ་ལྟར་ཞིང་རྣམས་ཀྱི་བདག་པོར་གྱུར་པ་དང་ཕོངས་པ་ལས་སྐྱོབ་པའི་ཕྱིར་རྒྱལ་པོ་སྟེ་དེ་ལས་རྒྱལ་རིགས་དང་། ཁྱིམ་བདག་ལས་ཡིད་ཕྱིར་ཕྱོགས་ཏེ་ནགས་ཁྲོད་དུ་རྩ་བ་དང་འབྲས་བུ་ལ་སོགས་པས་འཚོ་བ་དག་ལས་བྲམ་ཟེ་དང་། དེ་བཞིན་དུ་རྗེ་རིགས་དག་ཀྱང་བྱུང་ངོ་། །དེ་ནས་འོད་མཛེས་དང་དགེ་བ་དང་དགེ་མཆོག་དང་གསོ་སྦྱོང་འཕགས་སོ། །དེའི་ཚེ་མི་རྣམས་ཀྱི་མིང་ནི་སེམས་ཅན་ཆུ་སྟོད་དང་ཏིལ་ལས་སྐྱེས་དང་སྤྲིན་མགྲིན་དང་ཏ་ལའི་རྗེ་ངར་ཞེས་སོ། །གསོ་སྦྱོང་འཕགས་ཀྱི་སྤྱི་བོར་ཤའི་ཐོལ་འབུར་འབུར་བ་ཤིན་ཏུ་འཇམ་ཞིང་གནོད་པ་མེད་པ་ཅིག་བྱུང་བ་བརྡོལ་བ་ལས་སྤྱི་བོ་སྐྱེས་སམ་ང་ལས་ནུ་ཞེས་ཏེ་གླིང་བཞི་ལ་དབང་བྱས་ཤིང་། དེ་ནས་ད་ལྟར་གྱི་བར་དུ་མི་རྣམས་སེམས་པ་དང་དཔྱོད་པ་དང་ཉེ་བར་རྟོག་པར་བྱེད་པས་ཤེད་ལས་སྐྱེས་ཞེས་བྱ་བར་གྱུར་ཏོ། །དེའི་པུས་མོ་གཉིས་ཀྱི་སྟེང་དུ་ཐོར་པ་གཉིས་ལས་མཛེས་པ་དང་ཉེ་མཛེས་བྱུང་བར་ཊཱི་ཀ་གཉིས་ལས་བཤད་ལ། གདགས་པར་ནི་རིམ་པ་བཞི་བརླ་གཡས་པ་ལས་མཛེས་པ་དང་། གཡོན་པ་ལས་ཉེ་མཛེས་དང་། རྐང་པའི་བོལ་ལས་མཛེས་ཅན་དང་། མཐིལ་ནས་མཛེས་ལྡན་ཏེ། གླིང་གསུམ་དང་གཉིས་དང་མཛེས་ཅན་མན་ཆད་གླིང་གཅིག་ལ་དབང་བ་ཤ་སྟག་གོ །དེ་ནས་བཏང་བ་དང་བཏང་བཟུང་དང་ཤ་ཀུ་ནི་དང་ཤ་ཀུ་ནི་ཆེན་པོ་དང་ཀུ་ཤི་དང་ཉེ་བའི་ཀུ་ཤི་དང་ཀུ་ཤི་ཆེན་པོ་དང་ལེགས་མཐོང་དང་ལེགས་མཐོང་ཆེན་པོ་དང་གནོད་སེལ་དང་ཤེས་ལྡན་དང་སྐལ་ལྡན་དང་ངན་སྤོང་དང་ལྷུན་པོ་དང་ངེས་འགྲོ་དང་རབ་ཏུ་སྒྲ་གྲགས་དང་རབ་ཏུ་སྒྲ་གྲགས་ཆེན་པོ་དང་བདེ་བྱེད་དང་ཕྱོགས་བདག་དང་འདུལ་བཟང་དང་རྒྱས་བྱེད་དང་ལྷ་ཆེན་པོ་ལ་སོགས་པ་ཤིན་ཏུ་མང་པོ་ཞིག་འདས་པའི་འོག་ཏུ། རྒྱལ་པོ་བུ་རམ་ཤིང་པ་ཞེས་པ་བྱུང་སྟེ་དེའི་བུ་ཚ་རྒྱུད་སྟོང་ཆིག་བརྒྱ་འདས་པ་ན་རྒྱལ་པོ་འཕགས་སྐྱེས་པོ་དང་། དེ་ལ་བུ་བཞི་བྱུང་བའི་ཐ་ཆུང་རྐང་གདུབ་ཅན་ལ་རྐང་གདུབ་ཅན་གྱི་ཞབས་དང་། དེ་ནས་གནས་འཇིག་དང་བ་ལང་གནས་དང་སེང་གེ་འགྲམ་དང་། དེ་ལ་བུ་བཞིའི་ཆེ་ཤོས་ཟས་གཙང་དང་དེ་ནས་བཅོམ་ལྡན་འདས་དང་སྲས་སྒྲ་གཅན་འཛིན་ཏེ་ཆོས་མངོན་པ་ལས་བྱུང་བ་དེ་དག་གོ །འདུལ་བ་ལས་བྱུང་བ་འདིར་མ་སྤྲོས་སོ། །རྒྱལ་པོ་མང་པོས་བཀུར་བ་དེ་ནས་རྒྱལ་རབས་མང་པོ་ཞིག་འདས་པའི་འོག་ཏུ་རྒྱལ་འབངས་རྣམས་ཀྱང་ཆོས་མ་ཡིན་པ་ཅི་རིགས་པར་སྤྱོད་པས་མ་བྱིན་པར་བླངས་པ་དག་ལ་མཚོན་གྱིས་འདེབས་པ་དང་། གཞན་དག་བདག་ཅག་གིས་མ་བགྱིས་སོ་ཞེས་བརྫུན་སྨྲ་བ་ལ་སོགས་པར་གྱུར་ཏེ། ལས་ཀྱི་ལམ་མི་དགེ་བ་ལྷག་པར་སྤྱད་པས་མི་རྣམས་ཚེ་ཐུང་ངུར་གྱུར་ནས་མཐར་ཇི་ལྟར་རིང་ཡང་ལོ་བཅུ་ལས་མི་ཐུབ་པ་ཡིན་ནོ། །དེའི་ཚེ་བུ་མོ་ཟླ་བ་ལྔ་ནས་ཁྱིམ་ཐབས་ལ་གཏོང་ངོ་། །སྙིགས་མ་ལྔ་བདོ་ཞིང་གོས་དང་རྒྱན་དང་ཟས་ཀྱི་མཆོག་སྐྲའི་ལྭ་བ་དང་མཚོན་ཆ་དང་ཀ་ཏྲ་པའོ། །རོ་ལྔ་ཅར་ནུབ་པས་ཁ་བ་འབའ་ཞིག་ལུས་སོ། །དེས་ན་དེ་ལྟར་ཕུང་ཁྲོལ་མཐའ་དག་གི་རྩ་བ་ནི་རོ་ལ་ཆགས་པ་དང་ལེ་ལོ་ཡིན་པར་གསུངས་སོ། །གསུམ་པ་ནི་བསྐལ་པའི་མཐར་མཚོན་དང་ནད་དང་མུ་གེ་དག་གིས་ཚར་ཕྱིན་ཏེ་ཡོངས་སུ་རྫོགས་པར་འགྱུར་ལ་དེ་དག་ནི་ཞག་རྣམས་དང་ནི་ཟླ་བ་དང་ལོ་བདུན་དག་སྟེ་གོ་རིམ་བཞིན་སྦྱར་རོ། །དེ་ཡང་འདི་ལྟར་དེའི་ཚེ་ཆོས་མ་ཡིན་པ་ཀུན་ཏུ་སྤྱོད་ཅིང་གནོད་སེམས་ལྷག་པར་འཕེལ་བས་རྔོན་པས་རི་དྭགས་མཐོང་བ་ལྟར་གྱུར་ཏེ་ཤིང་དང་རོལ་མོ་ལ་སོགས་པ་ཅི་བླངས་པ་ཐམས་ཅད་མཚོན་ཆ་རྣོན་པོར་གྱུར་ནས་གཅིག་ལ་གཅིག་སྲོག་གཅོད་པར་བྱེད་དོ། །དེ་ཞག་བདུན་འབྱུང་བས་ཕལ་ཆེར་ཚེའི་དུས་བྱས་ཏེ་ཤི་བ་ཐམས་ཅད་དམྱལ་བར་སྐྱེའོ། །གང་དག་དེས་འཇིགས་ཏེ་སྨོད་ཅིང་འཛེམ་པ་དེ་དག་རིའི་རྫོང་དང་ནགས་ཚལ་དག་ཏུ་རྩ་བ་དང་ཆུས་འཚོ་ཞིང་གནས་ནས་ཞག་བདུན་འདས་པ་དང་ཕྱིར་བྱུང་སྟེ་གྲོང་དག་ཏུ་ཕྱིན་ནས་གཅིག་གིས་གཅིག་མཐོང་བ་ན་སེམས་ཅན་གསོན་པོ་མཐོང་ངོ་ཞེས་འཛེར་ཞིང་བྱམས་པ་དང་སྙིང་རྗེའི་སེམས་ཉེ་བར་གནས་སོ། །དེ་དག་གིས་བསམ་པ་སྲོག་གཅོད་པ་འདིས་བདག་ཅག་གི་གཉེན་འདུན་དང་ནོར་ལོངས་སྤྱོད་ཐམས་ཅད་ཟད་པར་བྱས་པས། ད་ཅིས་ཀྱང་སྲོག་གཅོད་པ་སྤང་བར་བགྱིའོ་ཞེས་ཏེ། དེས་བུ་དང་བུ་མོ་བཙས་པ་རྣམས་ཚེ་ལོ་ཉི་ཤུ་ཐུབ་པ་ལ་སོགས་པར་གྱུར་ཏེ་མཐར་ཚེ་ལོ་བརྒྱད་ཁྲིའི་བར་ཕྱིན་ཏེ། དེའི་ཚེ་གླིང་འདི་ཉིད་འབྱོར་པ་རྒྱས་པ་བདེ་བ་ལོ་ལེགས་པ་མི་དང་སྐྱེ་བོ་རབ་ཏུ་མང་པོས་གང་བས་གྲོང་ཐམས་ཅད་བྱ་གག་འཕུར་བས་སླེབས་ཙམ་དུ་འགྱུར་ལ། འབྲུ་རྣམས་ཀྱང་ཤིན་ཏུ་ཆེ་བས་ཨིནྡྲ་བེ་ནུའི་འབྲས་བུ་བཞིན་ཏེ་སྙེ་མ་གཅིག་ལ་བྲེ་བོ་བཞི་འབྱུང་ངོ་། །བུ་མོ་ཡང་ལོ་ལྔ་བརྒྱ་ནས་ཁྱིམ་ཐབས་ལ་གཏོང་ངོ་། །ཡང་ཚེ་ལོ་བཅུ་པའི་ཚེ་ཆོས་མ་ཡིན་པ་སྤྱད་པས་མི་མ་ཡིན་པ་འཁྲུགས་ནས་ནད་མི་བཟད་པ་འབྱུང་ལ་ཞག་བདུན་དང་ཟླ་བ་བདུན་དུ་སྟེ་ཤི་བ་རྣམས་དམྱལ་བའོ། །དེ་ནས་མི་ལྷག་མ་རྣམས་འདུས་ནས་སྲོག་གཅོད་པ་སྤོང་བ་དང་ཡར་འཕེལ་བ་སྔ་མ་བཞིན་ནོ། །ཡང་དེའི་མཐར་ཐུག་པ་ན་ཆོས་མ་ཡིན་པ་སྤྱད་པས་ལྷས་དུས་དུས་སུ་ཆར་མི་འབེབས་ཏེ། རྒྱུ་དེས་ན་མུ་གེ་ཉམ་ང་བ་འཇིག་རྟེན་དུ་འབྱུང་བ་ནི་འབྲུ་སྣ་ཚོགས་ཅུང་ཟད་རྙེད་པ་གབ་ཙེའི་ནང་དུ་བཅུག་ནས་ཕྱི་རབས་ཀྱི་འབྲུའི་ས་བོན་གྱི་དོན་དུ་གཅེས་པར་བཟུང་ནས་རང་ཉིད་འཆི་བའི་དུས་བྱེད་པས་ན་གབ་ཙེ་པའམ། ཡང་ན་ཟས་ཚོལ་བའི་ཚེ་སྟོབས་མེད་པས་འགྱེལ་བ་ན་བསླང་བའི་ནུས་པ་མེད་པར་གབ་པ་བཞིན་གཞན་དག་ཀྱང་ཚེའི་དུས་བྱེད་པའི་ཕྱིར་གབ་ཙེ་པ་ཞེས་བྱ་སྟེ་དེ་ལ་མིང་འཇུད་པ་ཞེས་ཀྱང་བཤད་དོ། །ཡང་ཟས་ཅུང་ཟད་རྙེད་པ་ཐུར་མས་ཁྱེར་ཏེ་དེ་རིང་ཁྱིམ་བདག་དང་སང་ཁྱིམ་བདག་མོའོ་ཞེས་ཟས་བགོད་པར་བྱེད་པའམ། བང་བ་སྟོང་པ་དག་ཐུར་མས་བྲུས་ཤིང་འབྲུ་བཙལ་ནས་ཅུང་ཟད་རྙེད་པ་སྣོད་ཆེན་པོར་ཆུ་མང་པོ་བླུགས་ཏེ་བསྐོལ་བ་འཐུང་བའི་ཕྱིར་ཐུར་མ་པ་དང་། ཡང་མི་རྣམས་བཀྲེས་པས་ཆེར་ཉེན་ཏེ་འཆི་བའི་དུས་ལ་བབ་པ་ན་རུས་པ་རྩུབ་ཅིང་སྣུམ་བག་མེད་པར་འགྱུར་བའམ། སྔོན་གྱི་རུས་པ་འགའ་ཞིག་རྙེད་ན་སྔར་བཞིན་བསྐོལ་ནས་འཐུང་བ་དེའི་ཕྱིར་ཡང་རུས་གོང་དཀར་པོ་པ་ཞེས་བྱའོ། །དེ་ནི་ཞག་ཟླ་ལོ་རྣམས་བདུན་བདུན་ཏེ་ཤི་བ་རྣམས་ཡི་དྭགས་སུ་སྐྱེའོ། །དེའི་ཚེ་ཆུ་ཀླུང་དང་མཚོའི་འགྲམ་ལ་སོགས་པར་རིང་དུ་ཕྱོགས་ཏེ་རྩ་བ་དང་སྡོང་བུ་ལ་སོགས་པས་གྱི་ནར་འཚོ་ཞིང་གནས་པ་དེ་དག་གྲོང་ཡུལ་འོངས་ནས་གཅིག་གིས་གཅིག་མཐོང་བ་དང་། བྱམས་པ་དང་སྙིང་རྗེའི་སེམས་ཉེ་བར་གནས་པས་ཀྱེ་མ་སེམས་ཅན་གསོན་པོ་མཐོང་ངོ་ཞེས་ཏེ་སྲོག་གཅོད་པ་སྤོང་ཞིང་ཡར་འཕེལ་བ་སྔ་མ་བཞིན་ནོ། །གཞན་དག་རིམ་གྱིས་གསུམ་ཅར་འབྱུང་སྟེ་མུ་གེ་དང་ནད་དང་མཚོན་ནོ་ཞེས་ཟེར་རོ། །དེའི་ཚེ་གླིང་གཉིས་སུ་གནོད་སེམས་ལྷག་པར་འབྱུང་བ་དང་། ཁ་དོག་ངན་ཞིང་ལུས་ཉམ་ཆུང་བ་དང་། བཀྲེས་པ་དང་སྐོམ་པར་འགྱུར་བའོ། །དེར་མི་སྐྱེ་བར་འདོད་པས་ཉི་མ་འགའ་སྲོག་གཅོད་པ་སྤངས་པ་དང་། དགེ་འདུན་ལ་ཨ་རུ་ར་འབུལ་བ་དང་། བསོད་སྙོམས་འགའ་ཞིག་པར་འབུལ་བས་སོ་ཞེས་བཤད་དོ། །འཇིག་པའི་བསྐལ་པའི་ཞར་བྱུང་ནི་སྔར་དེ་བཞིན་དུ་འཇིག་པ་གཞན་ལ་ཡང་ཅི་རིགས་པར་བྱའོ་ཞེས་བཤད་པས་དུ་ཞེ་ན། མེ་དང་ཆུ་དང་རླུང་དག་གིས་འཇིག་པ་དག་ནི་དབྱེ་ན་ཡང་གསུམ་ཡིན་ནོ། །བྱེ་བྲག་པ་ནི་རགས་པ་རྒྱུ་མེད་པར་འགྱུར་བས་རྡུལ་ཕྲ་རབ་རྟག་ཅིང་དེའི་ཚེ་གནས་སོ་ཞེས་ཟེར་རོ། །ས་སྟོན་སྡེ་པ་ནི་རྒྱུ་མེད་པར་མི་འགྱུར་ཏེ་རླུང་གིས་འཇིག་རྟེན་གཞན་ནས་ས་བོན་ཁྱེར་ཏེ་འོང་ངོ་ཞེས་མདོ་ལས་འབྱུང་བའི་ཕྱིར་རོ་ཞེའོ། །བྱེ་བྲག་ཏུ་སྨྲ་བ་ནི་སེམས་ཅན་གྱི་ལས་ལས་བྱུང་བའི་རླུང་མཐུ་སྣ་ཚོགས་དང་ལྡན་པ་ཡིན་པར་བཤད་ཟིན་པའི་ཕྱིར་སྐྱོན་མེད་དོ། །གལ་ཏེ་དེ་ཡང་རགས་པ་ཡིན་ནོ་ཞེ་ན་ལན་གཉིས་པ་འགྲེལ་པར། ཡང་ན་འཇིག་པའི་རླུང་དང་པོ་དེའི་རྒྱུ་ཡིན་པར་འགྱུར་རོ་ཞེས་ཏེ། གང་དང་གང་འཇིག་པའི་རྩེ་མོ་དེའི་རླུང་དེ་ཉིད་འཆགས་པའི་རླུང་དེའི་རྒྱུ་ཡིན་ནོ་ཞེས་པའོ། །འཇིག་པའི་རྩེ་མོ་གང་དག་ཅེ་ན། མེས་འཇིག་ན་བསམ་གཏན་གཉིས་པ་དང་སོགས་ཀྱིས་ཆུས་འཇིག་ན་གསུམ་པ་དང་རླུང་གིས་ན་བཞི་པ་སྟེ་གསུམ་པོ་ནི་འཇིག་པ་དེ་དག་གི་རྩེ་ཡིན་པར་གོ་རིམ་བཞིན་སྦྱར་རོ། །ཅིའི་ཕྱིར་བསམ་གཏན་གསུམ་མེ་ཆུ་རླུང་གསུམ་གྱིས་འཇིག་ཅེ་ན། དེ་ཡི་ནང་གི་སྐྱོན་དང་ཕྱི་རོལ་སྣོད་འཇིག་པ་ཆོས་མཐུན་པའི་ཕྱིར་ཏེ། དང་པོ་ན་རྟོག་དཔྱོད་སེམས་གདུང་བར་བྱེད་པ་མེ་དང་འདྲ་བ་དང་། གཉིས་པ་ན་དགའ་བ་སྐྱོན་ཡིན་པར་ཤིན་ཏུ་སྦྱངས་པ་དང་ལྡན་པས་ཆུ་དང་འདྲ་བར་ལུས་མཉེན་པའི་ཕྱིར་ཏེ་ལས་སུ་རུང་བ་ལ་གང་སྤེལ་འཆད་དོ། །གསུམ་པ་ན་དབུགས་རྔུབས་འབྱུང་ཕྱི་རོལ་རླུང་དང་འདྲ་བའི་སྐྱོན་ཡོད་པའི་ཕྱིར་རོ། །ཤུགས་ལ་འདོད་པའང་དེ་རྣམས་ཀྱིས་འཇིག་པར་བསྟན་ཏོ། །སས་ནི་མ་ཡིན་ཏེ་སྣོད་ཉིད་གཙོ་ཆེར་ས་ཡིན་པས་དེ་དང་མི་མཐུན་པ་མ་ཡིན་པའི་ཕྱིར་རོ། །བཞི་པ་ན་ནི་དེས་འཇིག་པ་མེད་དེ། ནང་གི་སྐྱོན་དེ་དག་མེད་པས་མི་གཡོ་བའི་ཕྱིར་རོ། །གཞན་དག་ན་གནས་གཙང་མའི་མཐུས་མི་འཇིག་གོ་ཞེས་ཟེར་རོ། །འོ་ན་དེའི་རྒྱུན་རྟག་ཏུ་གནས་པར་འགྱུར་རོ་ཞེ་ན། མི་རྟག་སྟེ། དེའི་གཞལ་མེད་ཁང་དང་སེམས་ཅན་བཅས་ཏེ་རང་གི་ངང་གིས་འབྱུང་འཇིག་བྱེད་པའི་ཕྱིར་རོ། །འཇིག་པའི་གོ་རིམ་ཇི་ལྟར་ཞེ་ན། མེ་ཡིས་བདུན་བསྟུད་ནས་ཆུ་ཡིས་གཅིག་དང་དེ་ལྟར་མེས་བདུན་གྱི་རྗེས་ལ་ཆུས་རེ་རེ་སྟེ། ཆུ་བདུན་ཐལ་ནས་ཀྱང་མེ་ཡིས་ལན་བདུན་དེ་ནས་ནི་མཇུག་ཏུ་རླུང་གིས་འཇིག་པ་ཡིན་ཏེ། དེ་ལྟར་ན་གདགས་པ་ལས། ཚངས་ཆེན་པ་བསྐལ་པ་ཕྱེད་དང་གཉིས་དང་། འོད་གསལ་བ་བསྐལ་ཆེན་བརྒྱད་དང་། དགེ་རྒྱས་པ་བསྐལ་ཆེན་དྲུག་ཅུ་རྩ་བཞི་ཡིན་ནོ་ཞེས་བཤད་པའང་ལེགས་པར་དྲངས་པར་འགྱུར་རོ། །དེ་ལྟར་དྲངས་ཏེ། ཚངས་ཆེན་ལ་སྣོད་འཇིག་འཆགས་ཀྱི་བསྐལ་པ་གཉིས་དང་། གཞན་གཉིས་ལ་སྟོངས་པའི་ཉི་ཤུ་ཉི་ཤུ་དང་སྣོད་འཇིག་པའི་རེ་རེ་ཆད་པའི་ཕྱིར་རོ་ཞེ་ན། དེ་དག་གིས་ཆད་ཀྱང་གང་དང་གང་གསུངས་པ་དེའི་ངོ་ཚང་ཞིང་རིལ་པོའང་ཕལ་ཆེར་ཚང་བའི་ཕྱིར་ལེགས་པར་དྲངས་ཏེ། འགའ་ཞིག་གིས་ལོ་རིལ་པོ་ཅུང་ཟད་ཅུང་ཟད་ལྷག་དང་བཅས་པ་ལ་ལོ་ཉི་ཤུ་ལོན་པར་འཇོག་པ་བཞིན་ནོ། །དེ་ལྟར་སྲིད་མཚོ་སྡུག་བསྔལ་རྦ་རླབས་ཅན། །སྣ་ཚོགས་ལས་ལས་བྱུང་གང་འཇིག་རྟེན་གྱི། །སྐྱོན་དང་ཡོན་ཏན་ལྟ་བུར་སྣང་དེ་ལྟར། །ཇི་བཞིན་ལེགས་པར་བཤད་འདི་མཉན་པར་གྱིས། །ཆོས་མངོན་གསལ་བྱེད་ལེགས་བཤད་རྒྱ་མཚོ་ལས་འཇིག་རྟེན་བསྟན་པ་ཞེས་བྱ་བ་གནས་གསུམ་པའི་བཤད་པའོ།། །།གང་ཞིག་རྟག་ཏུ་མཉམ་པར་གཞག་ཀྱང་ཆོས་ཀུན་མངོན་སུམ་ས་ལེར་མཁྱེན། །ཤེས་བྱ་ཀུན་ལ་ཚད་གཟུང་མེད་ཀྱང་སྐད་ཅིག་གཅིག་ལ་ཐུགས་སུ་ཆུད། །ཐུགས་རྗེས་འགྲོ་ལ་བུ་བཞིན་གཟིགས་ཀྱང་བདག་དང་སེམས་ཅན་མི་དམིགས་ཤིང་། །དེ་ཉིད་སྲིད་མཐར་གཞན་དོན་མཛད་ཀྱང་དུབ་པ་མེད་དེས་སྐྱོང་གྱུར་ཅིག །ད་ནི་ལས་བསྟན་པ་འཆད་དེ། དེ་ལ་གསུམ་ལས་མཚམས་སྦྱར་བ་ནི། སྔར་བཤད་པའི་ཕྱི་ནང་གི་འཇིག་རྟེན་སྣ་ཚོགས་པ་འདི་སུས་བྱས་ཞེ་ན། ཕྱི་རོལ་བ་དག་གི་འདོད་པ་ལྟར་རྒྱུ་མེད་པའམ། དབང་ཕྱུག་ལ་སོགས་པ་མི་མཐུན་པའི་རྒྱུ་ལས་མ་ཡིན་ཏེ། དངོས་པོ་ཅི་རིགས་པ་རྒྱུ་ལས་སྐྱེ་བར་མངོན་སུམ་དུ་མཐོང་བའི་ཕྱིར་དང་། དབང་ཕྱུག་སོགས་མིན་རིམ་སོགས་ཕྱིར། །ཞེས་བཀག་ཟིན་པའི་ཕྱིར་རོ། །དེས་ན་དགེ་མི་དགེའི་ལས་ལས་ཕྱི་ནང་གི་འཇིག་རྟེན་བདེ་སྡུག་དང་བཟང་ངན་སྣ་ཚོགས་པ་སྐྱེས་ཏེ། འདི་ལྟར་སེམས་ཅན་གང་དག་དཀར་བའི་ལས་མཐུན་བསགས་པས་ཐུན་མོང་དུ་སྤྱད་པར་འོས་པའི་ཡུལ་ཡིད་དུ་འོང་བ་དང་། བྱེ་བྲག་སོ་སོའི་ལས་འདྲེན་མར་སྤྱད་པས་རྨ་ལྟ་བུའི་ལུས་ཡིད་དུ་མི་འོང་བ་དང་། དེའི་གཉེན་པོར་ལོངས་སྤྱོད་ཡིད་དུ་འོང་བ་འབྱུང་བ་དང་། འདྲེན་མར་བྱེད་པ་མ་ཡིན་པ་གཟུགས་ཁམས་པ་ནི་གཉིས་ཀ་ཡིད་དུ་འོང་བ་ལྟ་བུའོ། །ལས་དངོས་ལ་གཉིས་ལས། ལས་ཀྱི་ངོ་བོ་ལ་གཉིས་ཀྱི་མདོར་བསྟན་ནི། ལས་ཇི་ལྟ་བུ་ཞེ་ན། དེ་ནི་དབྱེ་ན་སེམས་པའི་ལས་དང་སེམས་པ་དེས་བྱས་པ་བསམས་པའི་ལས་ཏེ། མདོ་ལས། ལས་ནི་གཉིས་ཏེ། སེམས་པ་དང་། བསམས་པའི་ལས་སོ་ཞེས་པའོ། །བསམས་པ་ལ་གཉིས་སུ་ཕྱེ་བས་ལས་གསུམ་མོ། །ཅི་འདི་དག་རྟེན་དང་། ངོ་བོ་དང་། ཀུན་སློང་གང་ལས་གཞག གལ་ཏེ་ལུས་ལ་བརྟེན་པའི་ཕྱིར་ཡིན་ན་གཞན་གཉིས་ཀྱང་ལུས་ཀྱི་ལས་སུ་ཐལ་བར་འགྱུར་ལ། ངོ་བོ་ལས་ཡིན་ན་ངག་གི་ལས་མ་ཡིན་པ་ལུས་དང་ཡིད་ཀྱི་ངོ་བོ་མ་ཡིན་པའི་ཕྱིར་དང་། ཀུན་སློང་ལས་ཡིན་ན་ལུས་ངག་གི་ལས་ཀྱང་ཡིད་ཀྱིས་ཀུན་ནས་བསླངས་པའི་ཕྱིར་དེར་ཐལ་བར་འགྱུར་རོ་ཞེ་ན། བྱེ་བྲག་ཏུ་སྨྲ་བ་ན་རེ། རྒྱུ་གསུམ་ལས་རིམ་པ་ལྟར་གཞག་པའི་ཕྱིར་སྐྱོན་མེད་ལ། ངོ་བོ་ཡང་སེམས་པའི་ལས་ནི་ཡིད་ཤེས་དང་མཚུངས་པར་ལྡན་པས་ཡིད་ཀྱི་ལས་ཡིན་ཞིང་། སེམས་པ་དེས་བསྐྱེད་པ་ནི་དེས་ཀུན་ནས་བསླངས་པ་སྟེ་ལུས་ངག་གི་ལས་དང་། དེ་དག་ལ་དབྱེ་ན་རྣམ་རིག་དང་རྣམ་རིག་མིན་པ་གཉིས་གཉིས་ཏེ། མདོ་ལས། ལུས་ཀྱི་ལས་གང་ཞེ་ན། ལུས་ཀྱི་རྣམ་པར་རིག་བྱེད་དང་། རིག་བྱེད་མ་ཡིན་པའོ། །ངག་གི་ལས་གང་ཞེ་ན། ངག་གི་རྣམ་པར་རིག་བྱེད་དང་། རྣམ་པར་རིག་བྱེད་མ་ཡིན་པའོ་ཞེས་རྒྱས་པར་བཤད་པ་ལ་གསུམ་ལས། ལུས་ངག་གི་ལས་ཀྱི་རང་བཞིན་ལ་གཉིས་ཀྱི་རིག་བྱེད་ལ་ལུས་ཀྱི་རྣམ་པར་རིག་བྱེད་ནི། ཕྱག་འཚལ་བ་དང་སྲོག་གཅོད་པ་ལ་སོགས་པ་སྐབས་ཀྱི་བྱ་བ་དེ་ལ་དམིགས་པའི་སེམས་པས་ཀུན་ནས་བསླངས་པའི་དབྱིབས་སུ་བྱེ་བྲག་ཏུ་སྨྲ་བ་འདོད་དེ། དེའི་ཚེ་ན་སྤྱི་བོ་ནས་རྐང་མཐིལ་ཀྱི་བར་དུ་དབྱིབས་ཀྱི་རྡུལ་ཕྲ་རབ་དང་བ་ཞིག་འབྱུང་བའོ། །དེ་ཉིད་རྣམ་སྨིན་གྱི་ལུས་ཀྱི་གསེབ་ཏུ་ཆུད་ཅིང་འོད་ལྟར་དྭང་བས་སྔར་བས་ཆེ་བ་དང་ལྕི་བར་ཡང་མི་འགྱུར་རོ། །ཁ་དོག་མ་ཡིན་ཏེ། དེ་མ་བསྒྲིབས་ལུང་མ་བསྟན་དུ་ངེས་པའི་ཕྱིར་རོ། །དེ་ལྟ་བུ་མཚན་གཞི་དང་། མཚན་ཉིད་ནི་རང་གི་ཀུན་སློང་སེམས་པས་བསླངས་པའི་དབྱིབས་གང་ཞིག་ཀུན་སློང་དེ་དག་གཞན་ལ་རིག་པར་བྱེད་པའོ། །ལུང་གཞི་ལས། བསམ་པ་ནང་ན་གནས་པ་ཀུན། །ཕྱི་རོལ་དག་ན་ཉེ་བར་གསལ། །སྐད་མདངས་དབང་པོའི་བྱེ་བྲག་གིས། །རྣམ་པར་སྦ་བར་མི་ནུས་སོ། །ཞེས་གང་གསུངས་པ་ལྟ་བུའོ། །སྒྲ་དོན་ནི་ལུས་ལ་རྟེན་ཅིང་ཀུན་སློང་གཞན་ལ་རིག་པར་བྱེད་པས་ན་ལུས་ཀྱི་རིག་བྱེད་དོ། །འདི་ལ་སྔོན་ཀུན་ཏུ་རྒྱུ་གནས་པ་ཞེས་བྱ་བ་བསྟན་པ་ལ་ཞུགས་པ་དང་། དེའི་སློབ་མ་དག་དེ་ལ་མ་ལྟར་འཛིན་པའི་གནས་མ་བུའི་སྡེ་པ་སྟེ་མང་པོས་བཀུར་བའི་བྱེ་བྲག་གོ །དེ་དག་ན་རེ། ལུས་ཀྱི་རིག་བྱེད་ནི་ལུས་ཀྱི་ལས་ཏེ་ལུས་ཀྱི་བྱ་བ་ཡིན་ལ། དེ་ནི་ལུས་གཡོ་བའམ་འགུལ་བ་ཡིན་པས་ལུས་ཉིད་སྐད་ཅིག་མ་འགགས་པར་གཡོ་ཞིང་ཕྱོགས་གཞན་དུ་འགྲོ་བ་ཁོ་ན་ཡིན་གྱི་བྱེ་བྲག་ཏུ་སྨྲ་བ་འདོད་པ་ལྟར་མ་ཡིན་ནོ་ཞེས་ཟེར་རོ། །དེའི་ཕྱིར་གང་སྤེལ་གྱིས། གཞན་དག་ན་རེ་འགྲོ་བ་ཡིན་ཏེ་ཞེས་བྱ་བ་ནི་ལུས་ཀྱི་རྣམ་པར་རིག་བྱེད་དོ། །ལུས་ཀྱི་ལས་ནི་ལུས་ཀྱི་བྱ་བ་ཡིན་ལ། དེ་ནི་ལུས་གཡོ་བ་སྟེ་འགུལ་བའི་ལུས་ཁོ་ན་ལ་རིགས་ཀྱི་མི་གཡོ་བ་ལ་མ་ཡིན་པས་ལུས་ཀྱི་རྣམ་པར་རིག་བྱེད་ནི་འགྲོ་བ་ཁོ་ན་ཡིན་གྱི་དབྱིབས་ནི་མ་ཡིན་ནོ་ཞེས་སོ། །དེ་ལ་དགག་པ་རྗོད་པ། ལུས་ཀྱི་རིག་བྱེད་ནི་ལུས་ཉིད་སྐད་ཅིག་མ་འགགས་པར་ཡུལ་གཞན་དུ་འགྲོ་བ་དེ་མིན་པར་འགྱུར་ཏེ་གང་གི་ཕྱིར་ཞེ་ན། འདུས་བྱས་ཐམས་ཅད་ནི་སྐད་ཅིག་མ་ཡིན་པའི་ཕྱིར་རོ། །དེའི་དོན་ནི་བདག་ཉིད་རེད་མ་ཐག་ཏུ་འཇིག་པ་སྟེ་འགྲེལ་པར། སྐད་ཅིག་ཅེས་བྱ་བ་འདི་ཅི་ཞེ་ན། བདག་ཉིད་རེད་མ་ཐག་ཏུ་འཇིག་པའོ། །དེ་འདི་ལ་ཡོད་པས་ན་སྐད་ཅིག་པ་སྟེ་དབྱུག་པ་བ་བཞིན་ནོ་ཞེས་སོ། །སྐད་ཅིག་མ་དང་དོན་གཅིག་གོ །གལ་ཏེ་དེ་ལྟར་གྲུབ་ན་དེར་ཐལ་བར་འགྱུར་བ་ཞིག་ན། ཁོ་བོ་ཅག་ནི་སེམས་སེམས་བྱུང་དང་གློག་དང་མེ་ལྕེ་ལ་སོགས་པ་གཟུགས་འགའ་ཞིག་དང་ལྡན་མིན་ཁ་ཅིག་སྐད་ཅིག་མར་འདོད་ཀྱི་གཞན་དག་མ་ཡིན་པས་རྟགས་མ་གྲུབ་བོ་ཞེ་ན། གྲུབ་སྟེ་འདུས་བྱས་ཐམས་ཅད་གདོན་མི་ཟ་བར་འཇིག་པ་ཡིན་པའི་ཕྱིར་རོ། །གལ་ཏེ་དེ་བདེན་གྱི་སྐྱེས་མ་ཐག་ཏུ་མ་ཡིན་པས་སྐད་ཅིག་མར་གྲུབ་པར་མི་འགྱུར་རོ་ཞེ་ན། གདོན་མི་ཟ་བར་འཇིག་པ་ཡིན་ན་སྐྱེས་མ་ཐག་ཏུ་འཇིག་པར་ཁས་བླང་བར་བྱ་སྟེ། དངོས་པོ་འཇིག་པ་ནི་རྒྱུ་གཞན་ལ་ལྟོས་མེད་ཡིན་པའི་ཕྱིར་རོ། །དེ་སྐད་དུ་གང་སྤེལ་གྱིས། འཇིག་པ་འདོད་ན་ནི་སྐྱེས་མ་ཐག་ཏུ་ཁས་བླང་བར་བྱའོ། །ཅིའི་ཕྱིར་ཞེ་ན། གང་གི་ཕྱིར་དངོས་པོ་འཇིག་པ་ནི་རྒྱུ་མེད་པ་ཡིན་ནོ་ཞེས་སོ། །དེ་ལྟ་མ་ཡིན་ན་གདོན་མི་ཟ་བར་འཇིག་པར་ཡང་ཇི་ལྟར་ཏེ། མགོན་པོ་བྱམས་པའི་ཞལ་སྔ་ནས། །དང་པོ་མི་འཇིག་མཐར་མི་འགྱུར། །ཞེས་ཏེ་འདི་ནི་ཞར་ལ་འོངས་པའོ། །གལ་ཏེ་ཤིང་ལ་སོགས་པ་མེ་དང་འབྲེལ་བ་ལས་འཇིག་པ་མཐོང་ལ། མཐོང་བ་ལས་བརླིང་བའི་ཚད་མ་མེད་པའི་ཕྱིར། དངོས་པོ་ཐམས་ཅད་ཀྱི་འཇིག་པ་ནི་རྒྱུ་མེད་པ་མ་ཡིན་ཏེ་རྒྱུ་གཞན་ལ་ལྟོས་སོ་ཞེ་ན། ཅི་མེ་དང་འབྲེལ་པས་ཤིང་ལ་སོགས་པ་མེད་པར་བྱས་པའམ། རླུང་དང་ཕྲད་པས་མར་མེ་ལྟར་ཤིང་ལ་སོགས་པ་སྔ་མ་འགག་ཅིང་ཕྱི་མ་སྐྱེ་བའི་གགས་བྱས་པ་ཡིན། དེ་ཉིད་དོ་ཞེ་ན། དེ་ལྟ་ཡིན་མོད། འཇིག་པ་རྒྱུ་གཞན་ལ་ལྟོས་སོ་ཞེས་བློ་དང་ལྡན་པ་སུ་ཞིག་སྨྲ། དང་པོ་ལྟར་ན་འདི་ནི་མངོན་སུམ་གྱིས་མ་མཐོང་གིས་རྗེས་སུ་དཔག་པས་གཏན་ལ་དབབ་པར་བྱ་བ་ཡིན་ན་འཇིག་པ་ནི་དངོས་པོ་མེད་པ་ཡིན་པར་ཁས་བླངས་པའི་ཕྱིར་རྒྱུ་གཞན་ལ་ཇི་ལྟར་ལྟོས་པར་འགྱུར། སློབ་དཔོན་གྱིས་འཇིག་པ་ཡང་མེད་པ་ཡིན་པས་མེད་པ་གང་ཡིན་པ་དེ་ལ་ཅི་ཞིག་བྱར་ཡོད་ཅེས་ཀྱང་བཤད་ཟིན་ཏོ། །གཞན་ཡང་འཇིག་པ་རྒྱུ་གཞན་ལ་ངེས་པར་ལྟོས་ན། དེའི་ཕྱིར་དངོས་པོ་ནི་འཇིག་པའི་རྒྱུ་གཞན་མེད་པར་འགའ་ཡང་ངེས་པར་འཇིག་པར་མི་འགྱུར་རོ། །འདོད་པར་ཡང་མི་ནུས་ཏེ། བློ་དང་སྒྲ་དང་མེ་ལྕེ་དག་རྒྱུ་གཞན་མེད་པར་འཇིག་པར་མཐོང་བའི་ཕྱིར་དང་། དེ་ལྟར་ཁས་བླངས་པ་དང་ཡང་འགལ་བ་ཡིན་ནོ། །གཞན་ཡང་ཤིང་ལ་སོགས་པའི་འཇིག་པ་མེ་དང་འབྲེལ་བའི་རྒྱུ་ལས་འབྱུང་ན། ཅི་མེ་དང་འབྲེལ་བས་བུམ་པའི་རྣམ་འགྱུར་སྣ་ཚོགས་སྣང་བ་མེ་དེ་ཉིད་དམ། དེ་དང་འདྲ་བ་ལས་འབྱུང་། གལ་ཏེ་དེ་ཉིད་ལས་ཏེ་མེ་དང་འབྲེལ་བས་བུམ་པ་ཚོས་པའི་དམར་པོ་ཉིད་སྐྱེད་པར་བྱེད་པ་དེ་ཁོ་ནས་དེ་ཉིད་བཟློག་ནས་ཆེས་དམར་བ་སྐྱེད་པར་བྱེད་དོ་ཞེ་ན། བུམ་པ་ཚོས་པའི་དམར་པོ་ཉིད་སྐྱེད་པར་བྱེད་པའི་རྒྱུ་མེ་ཡང་བུམ་པ་ཚོས་པའི་དམར་པོ་འཇིག་པ་པོར་ཏེ་འཇིག་རྒྱུར་ཐལ་བར་འགྱུར་རོ། །ཅིའི་ཕྱིར་ཞེ་ན། བུམ་པ་ཚོས་པའི་དམར་པོ་དེ་བཟློག་སྟེ་མེད་པར་བྱས་པའི་ཕྱིར་རོ། །དེ་སྐད་དུ་རྒྱལ་སྲས་ཀྱིས། གལ་ཏེ་མེ་དང་འབྲེལ་བས་བུམ་པའི་སྔོན་པོ་ཉིད་བཟློག་ནས་དམར་པོ་ཉིད་སྐྱེད་པར་བྱེད་པ་དེ་ཁོ་ནས་དམར་པོ་ཉིད་བཟློག་ནས་ཆེས་དམར་བ་སྐྱེད་པར་བྱེད་དོ་ཞེས་བྱ་བར་རྟོག་ན། རྒྱུ་ཉིད་འཇིག་པར་བྱེད་པ་ཡིན་པར་འགྱུར་རོ་ཞེས་གང་གསུངས་པའོ། །འོན་ཏེ་དེ་དང་འདྲ་བ་ལས་ཏེ་མེ་ལྕེ་རྣམས་སྐད་ཅིག་མ་ཡིན་པས་བུམ་པའི་དམར་པོ་སྐྱེད་པར་བྱེད་པའི་རྒྱུ་ཡང་གཞན་ཡིན་ལ། དམར་པོ་དེ་འཇིག་པར་བྱེད་པའི་འཇིག་རྒྱུ་ཡང་གཞན་ཡིན་ནོ་ཞེ་ན། དེ་གཉིས་མེས་བསྐྱེད་པར་ཁྱད་པར་མེད་པའི་ཕྱིར་དེ་གཉིས་ཀྱི་རྒྱུ་མེ་ཡིན་པར་ཡང་ཁྱད་པར་མེད་པར་འགྱུར་རོ། །འདོད་པར་མི་ནུས་ཏེ། དམར་པོ་དེའི་འཇིག་པ་དངོས་མེད་ཡིན་པར་ཁས་ལེན་པའི་ཕྱིར་དང་། དེས་དངོས་མེད་བྱེད་པར་ཡང་འགལ་བའི་ཕྱིར་རོ། །དེས་ན་སློབ་དཔོན་གྱིས། དེ་དང་འདྲ་བ་ལས་ཀྱང་མེད་པར་འགྱུར་བར་ནི་རིགས་པ་མ་ཡིན་ནོ་ཞེའོ། །གཞན་ཡང་སྐད་ཅིག་མ་མ་ཡིན་པས་ཁས་བླངས་པའི་ཐལ་བ་དང་ཚྭ་ལ་སོགས་པ་རྒྱུ་གཞན་དང་གཞན་ཡིན་ནོ་ཞེས་ཀྱང་ཇི་ལྟར་ནུས་ཏེ་དེའི་ཕྱིར་རྒྱུ་ཉིད་འཇིག་པ་པོར་འགྱུར་རོ་ཞེས་བྱ་བ་སོ་ན་གནས་སོ། །འོ་ན་མེ་དང་འབྲེལ་བས་ཤིང་དང་ཆུ་ལ་སོགས་པ་མི་འཇིག་ན་མེས་ཆུ་བསྐོལ་བ་ཇི་ལྟར་ཟད་པར་འགྱུར་ཞེ་ན། དེ་ནི་མེའི་མཐུས་ཆུ་དང་ཚོགས་པ་གཅིག་ཏུ་སྐྱེས་པའི་མེའི་ཁམས་འཕེལ་བས་ཆུའི་ཚོགས་ཉམ་ཆུང་བ་དང་། དེ་ལྟར་ཆེར་འཕེལ་བས་ཤིན་ཏུ་ཉམ་ཆུང་བར་བྱས་པས། རྒྱུན་ཆད་པར་འགྱུར་གྱི་མེས་འཇིག་པ་དངོས་མེད་བྱེད་པ་མ་ཡིན་ནོ། །དེ་ལྟ་བས་ན་དངོས་རྣམས་འཇིག་པ་རྒྱུ་གཞན་མེད་པར་རང་ཉིད་འཇིག་པའི་ངང་ཅན་ཡིན་པའི་ཕྱིར་ཡུལ་གཞན་དུ་འགྲོ་བ་མེད་ཀྱི། སྐད་ཅིག་མ་འདབས་ཆགས་པར་ཡུལ་གཞན་དུ་འབྱུང་བ་ལ་འགྲོ་བ་མངོན་པའི་ང་རྒྱལ་བྱེད་པར་ཟད་དེ་རྩྭའི་མེ་བཞིན་ནོ་ཞེའོ། །ཡང་བྱེ་བྲག་ཏུ་སྨྲ་བ་ལུས་ཀྱི་རིག་བྱེད་དབྱིབས་སུ་ཁས་ལེན་ཅིང་། དབྱིབས་གང་ཡིན་པའང་ཁ་དོག་ལས་དོན་གཞན་དུ་འདོད་པས་མདོ་སྡེ་པ་དེའང་འགོག་པར་བྱེད་དེ། དབྱིབས་རིང་པོ་ལྟ་བུ་དེ། དབང་པོ་གཟུགས་ཅན་རིགས་མི་འདྲ་གཉིས་ཀྱི་གཟུང་དོན་དུ་འགྱུར་ཏེ། མིག་གིས་མངོན་སུམ་དུ་མཐོང་ནས་ཤེས་ཤིང་། ལུས་དབང་གིས་རེག་པ་ན་ཡང་ཤེས་པའི་ཕྱིར་རོ་ཞེས་པ་ལ། བྱེ་བྲག་ཏུ་སྨྲ་བ་ནི་དཔེར་ན་མེའི་གཟུགས་མཐོང་བའི་ཚེ་རེག་བྱ་ཚ་བའི་དྲན་པ་འབྱུང་བས། དེའི་ཚ་བ་དྲན་པའི་སྒོ་ནས་ཤེས་ཀྱི་མངོན་སུམ་དུ་མ་ཡིན་པའི་ཕྱིར་དེར་ཐལ་བར་མི་འགྱུར་རོ་ཞེ་ན། སློབ་དཔོན་ནི་མདོ་སྡེ་པའི་ཕྱོགས་འཛིན་པས་དེ་མི་མཚུངས་ཏེ་མེའི་གཟུགས་ནི་རེག་བྱ་ཚ་བ་དང་ལྷན་ཅིག་སྤྱོད་པར་ངེས་པས་དེ་ལ་མི་འཁྲུལ་བའི་ཕྱིར་དེ་དྲན་པར་རིགས་ཀྱི་རེག་བྱ་ནི་དབྱིབས་རིང་པོ་ལྟ་བུ་དང་དེ་ལྟ་མ་ཡིན་པའི་ཕྱིར་རོ། །གལ་ཏེ་དེ་ལྟར་ངེས་པ་མེད་ཀྱང་དབྱིབས་དྲན་ན་ཁ་དོག་ཀྱང་དྲན་པར་འགྱུར་ལ། དེ་ལྟ་མ་ཡིན་ན་ཁ་དོག་བཞིན་དུ་དབྱིབས་ཀྱང་དྲན་པར་མི་འགྱུར་རོ། །དེའི་ཕྱིར་རེག་བྱ་ལས་དབྱིབས་དྲན་པའི་སྒོ་ནས་ཤེས་པར་རིགས་པ་མ་ཡིན་ནོ། །གཞན་ཡང་ཁ་དོག་རྫས་སུ་ཡོད་པས་བསགས་པའི་རྡུལ་ཕྲ་རབ་ལ་ཡོད་པ་ཡིན་ན། རིང་པོ་ལ་སོགས་པའི་དབྱིབས་དེ་ནི་ཐོགས་བཅས་ཀྱི་གཟུགས་སུ་ཇི་ལྟར་ཡོད་དེ། བསགས་པའི་རྡུལ་ཕྲ་རབ་ལ་མེད་པའི་ཕྱིར་རོ། །དེས་ན་ཁ་དོག་གི་རྡུལ་འདབས་ཆགས་པ་ལ་དབྱིབས་སུ་བཏགས་པའོ་ཞེས་ཟེར་རོ། །འོ་ན་ལུས་ཀྱི་འགྲོ་བ་དང་། དབྱིབས་རྫས་སུ་འདོད་པ་བསལ་ན། མདོ་སྡེ་པ་རང་གི་ལུགས་ཀྱིས་གང་ལ་ལུས་ཀྱི་རིག་བྱེད་དུ་འདོགས་པར་བྱེད་ཅེ་ན། དབྱིབས་ཁོ་ན་ལ་འདོགས་ཀྱི་རྫས་སུ་ཡོད་པ་ནི་མ་ཡིན་ནོ། །དེ་ལྟ་ན་ལུས་ཀྱི་རིག་བྱེད་རྫས་སུ་མེད་པའི་ཕྱིར་ལུས་ཀྱི་ལས་སོགས་ཇི་ལྟར་རུང་ཞེ་ན། ལུས་ལ་དམིགས་པའི་ལས་ནི་ལུས་ཀྱི་ལས་ཏེ། གང་གི་རྗེས་སུ་ལུས་འཇུག་པར་བྱེད་པའི་སེམས་པ་ཡིན་ལ། དེ་བཞིན་དུ་ངག་ལ་དམིགས་པས་ན་ངག་གི་ལས་དང་། ཡིད་ཀྱི་ལས་ཡིན་པས་སམ། ཡིད་དང་མཚུངས་པར་ལྡན་པས་ན་ཡིད་ཀྱི་ལས་ཏེ་སེམས་པ་གང་ཡིན་པའོ། །འོ་ན་སེམས་པ་དང་བསམ་པའི་ལས་གཉིས་སུ་མི་འཐད་དོ་ཞེ་ན། སྔར་འདི་དང་འདི་ལྟ་བུ་ཞིག་བྱའོ་སྙམ་དུ་སེམས་པ་དང་། དེ་ལྟར་བསམས་ནས་དེའི་རྗེས་སུ་ལུས་ངག་འཇུག་པའི་སེམས་པ་འབྱུང་བས་དེ་གཉིས་ལ་འཇོག་པའི་ཕྱིར་སྐྱོན་མེད་དོ་ཞེའོ། །ངག་གི་རྣམ་པར་རིག་བྱེད་ནི་ངག་ཡི་གེའི་རྣམ་པ་ཅན་གྱི་སྒྲའོ། །རིག་བྱེད་མ་ཡིན་པ་ལ་བཞི་ལས་སྒྲུབ་བྱེད་ནི་གཟུགས་རྣམ་པ་གསུམ་གསུངས་ཏེ། གནས་གསུམ་གྱི་གཟུགས་ཀྱིས་གཟུགས་བསྡུས་པ་ཡིན་ཏེ། བསྟན་དུ་ཡོད་ལ་ཐོགས་པ་དང་བཅས་པའི་གཟུགས་ཀྱང་ཡོད། བསྟན་དུ་མེད་ལ་ཐོགས་པ་དང་བཅས་པའི་གཟུགས་ཀྱང་ཡོད། བསྟན་དུ་ཡང་མེད་ལ་ཐོགས་པ་ཡང་མེད་པའི་གཟུགས་ཀྱང་ཡོད་དོ་ཞེས་ཏེ་ཕྱི་མ་རིག་མིན་ལ་དགོངས་པའི་ཕྱིར་དང་། ཡང་དྲི་མ་མེད་པའི་གཟུགས་གསུངས་ཏེ། ཟག་པ་མེད་པའི་ཆོས་རྣམས་གང་ཞེ་ན། གཟུགས་འདས་པ་དང་མ་འོངས་པ་དང་ད་ལྟར་བྱུང་བ་གང་དང་རྣམ་པར་ཤེས་པ་གང་ལ་རྗེས་སུ་ཆགས་པའམ་ཁོང་ཁྲོ་བ་མི་སྐྱེ་བ་འདི་ནི་ཟག་པ་མེད་པའི་ཆོས་ཤེས་བྱའོ་ཞེས་ཏེ་གཟུགས་ཟག་མེད་རིག་མིན་ལས་འོས་གཞན་མེད་པའི་ཕྱིར་དང་། འཕེལ་བ་གསུངས་པ་ནི་ཀོའུ་ཤམ་བིར་དབྱངས་ལེན་གྱི་ཀུན་དགའ་རྭ་བར། སྐུལ་བྱེད་ཀྱིས་ཞུས་པའི་ལན་དུ། སྐུལ་བྱེད་བདུན་པོ་འདི་དག་ནི་རྫས་ལས་བྱུང་བའི་བསོད་ནམས་བྱ་བའི་དངོས་པོ་འབྲས་བུ་ཆེ་བ་ཕན་ཡོན་ཆེ་བ་གཟི་བརྗིད་ཆེ་བ་རྒྱ་བ་ཡིན་ཏེ། དེ་དག་དང་ལྡན་པའི་དད་པའི་རིགས་ཀྱི་བུའམ་རིགས་ཀྱི་བུ་མོ་ནི་རྒྱུ་ཡང་རུང་འདུག་ཀྱང་རུང་ཉལ་ཡང་རུང་མི་ཉལ་ཡང་རུང་སྟེ། རྟག་ཏུ་རྒྱུན་མི་ཆད་པར་བསོད་ནམས་མངོན་པར་འཕེལ་བར་འགྱུར་རོ། །བདུན་གང་ཞེ་ན་ཞེས་རྒྱས་པར་འབྱུང་བ་ནི། ཀུན་དགའ་རྭ་བ་གཙུག་ལག་ཁང་། །མལ་སྟན་འཚོ་བ་ནར་མ་དང་། །གློ་བུར་ནད་པར་ནད་གཡོག་དང་། །ཡུལ་ངན་ཚེ་ན་སྦྱིན་པ་ནི། །རྫས་ལས་བྱུང་བའི་བསོད་ནམས་བདུན། །ཞེས་དང་། རྫས་ལས་མ་བྱུང་བ་ཞུས་པའི་ལན་ནི། བཞུགས་དང་གཤེགས་རྩོམ་ལམ་ཞུགས་དང་། །ཕྱིན་པ་ཐོས་དང་མཐོང་བ་དང་། །ཆོས་ཐོས་བསླབ་པའི་གཞི་འཛིན་ལས། །དགའ་དང་དད་པ་སྐྱེ་བ་ནི། །རྫས་ལ་མ་ལྟོས་བསོད་ནམས་བདུན། །ཞེས་པ་སྟེ། སེམས་པ་ཡིན་ན་ཡིད་གཞན་དང་ལྡན་པའི་ཚེ་མི་རུང་བས་རིག་མིན་ལ་དགོངས་པ་ཡིན་པའི་ཕྱིར་དང་། མ་བྱས་ལམ་ནི་གཞན་ལ་བཅོལ་བ་སྟེ་རིག་བྱེད་དང་སེམས་པ་དགེ་བ་ལ་གནས་ཀྱང་ལས་ཀྱི་ལམ་འབྱུང་བར་གསུངས་པའི་ཕྱིར་དང་། སོགས་ནི་ཆོས་ཀྱི་སྐྱེ་མཆེད་དང་། འཕགས་ལམ་བརྒྱད་དང་། སྡོམ་པ་དང་། ཆུའི་ཆུ་ལོན་ལྟར་གསུངས་པའི་ཕྱིར་ཞེས་ཏེ། བཅོམ་ལྡན་འདས་ཀྱིས་སྐྱེ་མཆེད་གཞན་དང་གཞན་སྟོན་པ་ན་གཟུགས་ཅན་དང་གཟུགས་ཅན་མ་ཡིན་པར་གསུངས་ཤིང་། ཆོས་ཀྱི་སྐྱེ་མཆེད་ལ། དགེ་སློང་ཆོས་ནི་ཕྱིའི་སྐྱེ་མཆེད་ཡིན་ཏེ་སྐྱེ་མཆེད་བཅུ་དྲུག་གིས་མ་བསྡུས་པ་བསྟན་དུ་མེད་ལ་ཐོགས་པ་མེད་པའོ་ཞེས་གསུངས་ཀྱི་གཟུགས་ཅན་མ་ཡིན་པ་ཞེས་མ་གསུངས་པས། དེར་རིག་མིན་ཡོད་པ་ལ་དགོངས་པའི་ཕྱིར་རོ། །དེ་ལྟ་མ་ཡིན་ན་དགོས་པ་ཅི་ཞིག་ཡོད་པར་འགྱུར། ཡང་རིག་མིན་མེད་ན་འཕགས་པའི་ལམ་ཡན་ལག་བརྒྱད་པ་མི་རུང་སྟེ། དེ་ལ་ངག་དང་ལས་ཀྱི་མཐའ་དང་འཚོ་བ་རྣམས་མི་རུང་བའི་ཕྱིར་དང་། གལ་ཏེ་རིག་མིན་རྫས་སུ་མེད་ན་དགེ་སློང་ཡིད་གཞན་དང་ལྡན་པའི་ཚེ་སྡོམ་པ་དང་མི་ལྡན་པར་འགྱུར་བ་ལས་ལྡན་པའི་ཕྱིར་དང་། མེད་པ་ནི་འཆལ་ཚུལ་གྱི་གགས་བྱེད་པའི་ཆུ་ལོན་དུ་ཡང་མི་རུང་ན། མདོ་ལས་དེར་གསུངས་པའི་ཕྱིར་རྫས་སུ་ཡོད་དོ། །དེ་ལ་མདོ་སྡེ་པ་རྣམས་ན་རེ། འདི་ནི་མང་པོ་ཡང་ཡིན་ལ་སྣ་ཚོགས་པའང་ཡིན་མོད་ཀྱི་འདི་ནི་དེ་ལྟ་མ་ཡིན་ནོ་ཞེས་ཟེར་རོ། །སློབ་དཔོན་ནི་རྣལ་འབྱོར་སྤྱོད་པའི་གྲུབ་མཐའ་ལ་བརྟེན་ནས་ལུང་གཞན་དུ་འདྲེན་པར་བྱེད་དེ། དང་པོ་ནི་ཏིང་ངེ་འཛིན་གྱི་མཐུས་དེའི་ཡུལ་གཟུགས་སུ་སྣང་བ་ལ་དགོངས་པ་སྟེ། དབང་པོའི་ཡུལ་མ་ཡིན་པས་བསྟན་དུ་མེད་པ་དང་ཡུལ་ལ་མི་སྒྲིབ་པས་ཐོགས་པ་མེད་པ་ཡིན་ནོ། །གཉིས་པ་ནི་ཟག་པ་མེད་པའི་ཏིང་ངེ་འཛིན་གྱི་མཐུ་ལས་སྐྱེས་པའི་གཟུགས་དེ་ཉིད་དམ། སློབ་དཔོན་གཞན་དག་ནི་དགྲ་བཅོམ་པའི་མིག་སོགས་དང་ཕྱི་རོལ་གྱི་གཟུགས་སོགས་ཟག་པའི་རྟེན་མ་ཡིན་པས་དེ་ལ་དགོངས་སོ་ཞེའོ། །མདོ་ལས། ཟག་པ་དང་བཅས་པའི་ཆོས་རྣམས་གང་ཞེ་ན། མིག་ཇི་སྙེད་པ་དང་གཟུགས་ཇི་སྙེད་པ་ཡིན་ནོ་ཞེས་པ་ནི་ཟག་པའི་གཉེན་པོ་མ་ཡིན་པས་དེར་གསུངས་སོ་ཞེའོ། །གསུམ་པའི་རྫས་ལས་བྱུང་བ་ནི་ཞིང་མཆོག་ཏུ་གྱུར་པ་ལ་སྦྱིན་པའི་སེམས་པས་ཚེ་ཕྱི་མ་ལ་འབྲས་བུ་འབྱིན་ནུས་ཀྱི་བག་ཆགས་སེམས་རྒྱུད་ལ་བསྒོས་པའི་རྒྱུད་ཡོངས་སུ་འགྱུར་བའི་ཁྱད་པར་ལ་དགོངས་པའི་ཕྱིར་དང་། རྫས་ལས་མ་བྱུང་བ་ནི་ཡུལ་ཁྱད་པར་ཅན་ལ་དམིགས་པའི་སེམས་པ་ཡང་ཡང་གོམས་པས་འབྲས་བུ་འབྱིན་ནུས་ཀྱི་བག་ཆགས་བཞག་པ་ཡོངས་སུ་འགྱུར་བའི་ཁྱད་པར་ལ་དགོངས་པའི་ཕྱིར་དང་། བཞི་པ་ནི་སྔར་བསྒོ་བ་དང་གཞན་གྱི་སྦྱོར་བས་ཕྱི་མ་ལ་འབྲས་བུ་འབྱིན་ནུས་ཀྱི་བག་ཆགས་སེམས་རྒྱུད་ལ་བསྒོས་པའི་རྒྱུད་ཡོངས་སུ་འགྱུར་བའི་ཁྱད་པར་ལ་དགོངས་པའི་ཕྱིར་དང་། ལྔ་པ་ནི་དང་པོའི་སྐབས་སུ་བཤད་པ་ཉིད་ཡིན་པའི་ཕྱིར་དང་། དྲུག་པ་ནི་འཕགས་ལམ་གྱི་རྗེས་ཀྱི་སྐབས་སུ་ལོག་པའི་ངག་ལ་སོགས་པ་ལ་མི་འཇུག་ཅིང་ཡང་དག་པའི་ངག་ལ་སོགས་པ་ལ་འཇུག་པའི་རྒྱུ་མཚན་ཟག་མེད་ཐོབ་པ་ལ་རྒྱུ་མཚན་ཅན་ཡང་དག་པའི་ངག་ལ་སོགས་པར་བཏགས་པའི་ཕྱིར་དང་། བདུན་པ་ནི་ཆོ་ག་སྔོན་དུ་བཏང་ནས་ཁས་བླངས་པའི་སེམས་པས་སྤང་བྱ་སྡོམ་ལ། ཡིད་གཞན་གྱི་ཚེ་ཡང་མ་བསྡམས་པར་མི་འགྱུར་ཏེ་གཉེན་པོ་གོམས་པའི་དྲན་པ་ལ་དེ་ཉེ་བར་གནས་པའི་ཕྱིར་དང་། བརྒྱད་པ་ནི་ངོ་ཚ་ཤེས་པས་མི་བྱ་བར་དམ་བཅས་པ་དྲན་ནས་འཆལ་པའི་ཚུལ་ཁྲིམས་མི་བྱེད་པ་ལ་དགོངས་པའི་ཕྱིར་རོ་ཞེའོ། །བྱེ་བྲག་ཏུ་སྨྲ་བ་ནི་ཡིད་ཆེས་པའི་ལུང་ལས་འབྱུང་བས་རྫས་སུ་ཡོད་པར་ཁས་ལེན་ཏོ། །རྒྱུ་འབྱུང་བ་ནི་སྔར་འབྱུང་བ་ཆེ་རྣམས་རྒྱུར་བྱས་པ་ཞེས་བཤད་ན། རིག་བྱེད་ཀྱི་རྒྱུ་འབྱུང་བའམ་གཞན་ལ་སྐྱེ། རིག་མིན་རང་དང་དུས་མཉམ་པའམ་མི་མཉམ་པ་ལས་སྐྱེ་ཞེ་ན། དེ་ནི་གཞན་ལས་དང་། འགྲེལ་པར། རྒྱུར་བྱས་པའི་གཟུགས་ཕལ་ཆེར་ཐམས་ཅད་དེ་ལྟ་བུ་ཡིན་ནོ་ཞེས་བཤད་དོ། །དུས་མཉམ་པའི་འབྱུང་བ་ཁོ་ན་རྒྱུར་བྱས་པའི་དོན་ཏོ། །ཕལ་ཆེར་ཞེས་སྨྲོས་པ་འདོད་པའི་རིག་མིན་ཅུང་ཟད་ཅིག་བསལ་བའི་ཕྱིར་ཏེ། དེ་ནི་འདི་ལྟར་འདོད་པར་གཏོགས་པའི་རྣམ་རིག་མིན་པ་སྐད་ཅིག་དང་པོ་ནི་རང་གི་དུས་མཉམ་པའི་འབྱུང་བ་ལས་སྐྱེ་ཞིང་དེ་ཉིད་གཞིའི་འབྱུང་བ་ཡིན་ནོ། །དང་པོ་ཕྱིན་ཆད་ནི་འདས་པའི་འབྱུང་བ་ལས་སྐྱེ་སྟེ། གཞིའི་འབྱུང་བ་ཡིན་ལ་དེ་ཉིད་འཇུག་པའི་རྒྱུ་ཡིན་པས་རྒྱུའི་གཙོ་བོ་ཡིན་པའི་ཕྱིར་རོ། །ལུས་ཀྱི་འབྱུང་བ་ད་ལྟར་བ་རྣམས་ནི་རྟེན་གྱི་དོན་ཏེ་འཇུག་པའི་རྒྱུ་དེ་མཐུན་པར་རྗེས་སུ་འཇུག་པའི་རྒྱུ་ཡིན་པའི་ཕྱིར་རོ། །དེས་ན་འཁོར་ལོ་འདྲིལ་བ་ལ་ལག་པས་འཕུལ་བ་དང་ས་ཕྱོགས་བཞིན་ནོ། །དེ་ལས་གཞན་པའི་རྒྱུར་བྱས་པའི་གཟུགས་ནི་རྒྱལ་སྲས་ཀྱིས། རྒྱུར་བྱས་པའི་གཟུགས་རྣམ་པར་རིག་བྱེད་དང་རིག་བྱེད་མ་ཡིན་པ་དང་བསྟན་དང་ཟག་པ་མེད་པས་བསྡུས་པ་དང་། མིག་དང་རྣ་བ་དང་གཟུགས་དང་སྒྲ་ལ་སོགས་པ་ཐམས་ཅད་ནི་དེ་ལྟར་དུས་མཉམ་པའི་འབྱུང་བ་ཆེན་པོ་དག་ཁོ་ན་རྒྱུར་བྱས་ནས་འབྱུང་ངོ་ཞེས་བཤད་པ་ཡིན་ནོ། །ས་ནི་ཟག་བཅས་ཡིན་པའི་ལུས་དང་ངག་གི་ལས་རིག་བྱེད་དང་རིག་མིན་ནི་ས་གཞན་སྲེད་པ་ཐ་དད་ཀྱིས་མཚམས་བཅད་པའི་ཕྱིར་ནུས་པ་མི་འཇུག་པས་རང་གི་ས་པའི་འབྱུང་བ་དག་ཁོ་ན་རྒྱུར་བྱས་ཏེ་འབྱུང་ངོ་། །དེས་ན་འདོད་པའི་ཡང་དེའི་འབྱུང་བ་ཁོ་ན་རྒྱུར་བྱས་པ་ནས་བཞི་པའི་བར་དུ་སྦྱར་རོ། །ཟག་མེད་ཡིན་པའི་ལུས་ངག་གི་ལས་རིག་མིན་ནི་རྟེན་ས་གང་དུ་སྐྱེས་པའི་འབྱུང་བ་རྒྱུར་བྱས་པ་ཡིན་ཏེ། འབྱུང་གྱུར་ཡིན་པས་འབྱུང་པའི་སྟོབས་ཀྱིས་སྐྱེ་དགོས་ལ། ཟག་མེད་ཁམས་སུ་མ་གཏོགས་པས་ས་འདིའི་འབྱུང་བ་རྒྱུར་བྱས་ཞེས་པའམ། ཟག་མེད་ཡིན་པའི་འབྱུང་བ་མེད་པས་དེའི་འབྱུང་བ་རྒྱུར་བྱས་པ་མེད་པའི་ཕྱིར་རོ། །ངོ་བོའི་ཁྱད་པར་ནི་རྣམ་རིག་བྱེད་མིན་ནི་ཐོགས་མེད་ཡིན་པས་མ་ཟིན་པ་དང་། ལུང་བསྟན་པ་ཡིན་པ་དང་གཟུགས་ཐོགས་བཅས་མ་ཡིན་པས་རྣམ་སྨིན་དང་རྒྱས་བྱུང་མ་ཡིན་ལ། དང་པོ་འཕགས་ལས་གཞན་པ་སྐལ་མཉམ་གྱི་རྒྱུ་ལས་བྱུང་བས་རྒྱུ་མཐུན་ལས་བྱུང་བས་དང་། རྒྱུད་ཀྱིས་བསྡུས་པས་སེམས་ཅན་དུ་སྟོན་པའོ། །རྒྱུ་འབྱུང་བ་ནི་འདོད་པའི་རྣམ་རིག་མིན་པ་ཀུན་སློང་གི་སེམས་ལ་ལྟོས་པའི་ཕྱིར་དེའི་རྒྱུ་འབྱུང་བ་ཡང་རྒྱུ་མཐུན་དང་ཟིན་པའི་འབྱུང་བ་ཡིན་པས་དེ་ལས་སྐྱེའོ། །དེའི་ཕྱིར་རྣམ་སྨིན་འབྱུང་བ་ལས་མ་ཡིན་ལ། རྒྱས་པའི་རྒྱུས་འབྱུང་བ་དེ་འཕེལ་བ་མ་ཡིན་པས་དེའི་རྒྱུ་འབྱུང་བ་རྒྱས་བྱུང་ཡང་མ་ཡིན་ནོ། །སྤོང་བ་བདུན་ནི་ཀུན་སློང་གི་སེམས་ཐ་དད་ལ་ལྟོས་པའི་ཕྱིར་འབྱུང་བའང་ཐ་དད་པ་ལས་སྐྱེའོ། །ཏིང་ངེ་འཛིན་ལས་སྐྱེས་པ་བསམ་གཏན་ཟག་མེད་ཀྱི་སྡོམ་པ་ནི་བསམ་གཏན་ཟག་མེད་ལ་མཉམ་པར་བཞག་པ་ཙམ་གྱིས་དེ་སྐྱེ་བའི་ཕྱིར་དེའི་རྒྱུ་འབྱུང་བ་ཡང་མ་ཟིན་པ་དང་རྒྱས་པ་ལས་འབྱུང་བའང་ཡིན་ལ། དེ་ལྟར་མཉམ་པར་བཞག་པས་འཐོབ་ཀྱི་དེ་སྐྱེད་པའི་སེམས་ཐ་དད་མེད་པའི་ཕྱིར་འབྱུང་བ་རྣམས་ཀྱང་ཐ་དད་མེད་པས་སྤོང་བ་བདུན་ཅར་ཐ་དད་མིན་པའི་འབྱུང་བ་ཚོགས་པ་གཅིག་ལས་སྐྱེའོ། །ཆོས་ཀྱི་ཁྱད་པར་ལ་གཉིས་ཀྱི་དངོས་ནི། སྔར་ལས་གཉིས་སམ་གསུམ་མམ་སྔར་བཤད་པ་དེ་ལས་རྣམ་རིག་མིན་པ་ནི་དགེ་དང་མི་དགེ་ཞེས་པས་ལུང་བསྟན་པ་མིན་པ་ལུང་མ་བསྟན་མེད་དེ། སེམས་དེ་སྟོབས་ཆུང་བས་རིག་མིན་འཕེན་མི་ནུས་པའི་ཕྱིར་རོ། །གཞན་རིག་བྱེད་དང་སེམས་པ་ནི་སེམས་གསུམ་གྱིས་ཀུན་ནས་སློང་བ་དང་མཚུངས་པར་ལྡན་པས་རྣམ་པ་གསུམ་ཅར་ཀྱང་ངོ་། །ལས་མི་དགེ་བ་ནི་འདོད་པ་ཁོ་ན་ན་ཡོད་ཀྱི་གཞན་ན་མེད་དེ། མི་དགེ་བའི་རྩ་བ་རྣམས་དང་དེའི་ས་པ་ཆེན་པོ་གཉིས་མེད་པའི་ཕྱིར་རོ། །གཟུགས་ནའང་རྣམ་རིག་མིན་པ་ཡོད་དེ་བསམ་གཏན་གྱི་སྡོམ་པ་དང་བར་མི་དགེ་བ་ཡོད་པའི་ཕྱིར་རོ། །འང་གི་སྒྲས་ནི་འདོད་པ་ན་ཡོད་པར་སྟོན་པའོ། །གཟུགས་མེད་ན་འབྱུང་བ་དང་ལུས་ངག་མེད་པས་དེའི་སྡོམ་པ་མེད་དོ། །ཟག་མེད་ལྟར་ཁམས་གཉིས་ཀྱི་རྟེན་ལ་དེའི་འབྱུང་བ་ལས་སྐྱེའོ་ཞེ་ན། དེ་དང་མི་འདྲ་ཞིང་སྲིད་པའི་འཆིང་བ་ཐ་དད་ཀྱིས་བཅད་པའི་ཕྱིར་དང་། གཟུགས་ཀྱི་འདུ་ཤེས་དང་བྲལ་བས་གཟུགས་ཐམས་ཅད་ལ་རྒྱབ་ཀྱིས་ཕྱོགས་པའི་ཕྱིར་རོ། །བྱེ་བྲག་ཏུ་སྨྲ་བ་ན་རེ་ཚུལ་ཁྲིམས་ནི་འཆལ་ཚུལ་གྱི་གཉེན་པོ་ཡིན་ལ། དེ་འདོད་པ་ཁོ་ན་ན་ཡོད་ཅིང་གཟུགས་མེད་པ་རིང་བ་བཞིས་རིང་བའི་ཕྱིར་རོ་ཞེའོ། །རྣམ་པར་རིག་བྱེད་ནི་དཔྱོད་པ་དང་བཅས་པའི་ས་དག་ན་སྟེ་འདོད་པ་དང་བསམ་གཏན་དང་པོ་ཁོ་ན་ན་ཡོད་ཀྱི་གོང་ས་ན་མེད་དེ། ཀུན་སློང་རྟོག་པ་དང་དཔྱོད་པ་གང་ཡང་མེད་པའི་ཕྱིར་རོ། །དེར་ངག་གི་རིག་བྱེད་མེད་ཀྱང་སྒྲའི་སྐྱེ་མཆེད་མེད་པར་ཡང་མི་འགྱུར་ཏེ། ཕྱིའི་འབྱུང་བ་རྒྱུར་བྱས་པའི་སྒྲ་ཡོད་པའི་ཕྱིར་རོ། །འདོད་པ་ན་ཡང་བསྒྲིབས་པའི་རིག་བྱེད་ནི་མེད་དོ། །གང་གི་ཕྱིར་ཞེ་ན། དེའི་བསྒྲིབས་པ་མཐོང་སྤང་ཡིན་པས་དེའི་དུས་ཀྱི་ཀུན་སློང་མེད་པའི་ཕྱིར་རོ། །དེས་ན་ཚངས་པའི་འཇིག་རྟེན་ཁོ་ན་ན་ཡོད་དོ། །ཞར་བྱུང་ནི་ཀུན་སློང་ཁོ་ནས་དགེ་མི་དགེར་གཞག་གམ་ཞེ་ན། མ་ཡིན་ཏེ་རྣམ་པ་བཞིའོ། །དེ་ལས་ཐར་པ་མྱ་ངན་ལས་འདས་པ་ནི་འཁོར་བའི་སྡུག་བསྔལ་མཐའ་དག་ཉེ་བར་ཞི་བས་མཆོག་ཏུ་བདེ་བ་ཡིན་པའི་ཕྱིར་དོན་དམ་པར་དགེ་བའམ་དམ་པའང་དེ་ཡིན་ལ་དོན་ཡང་ཡིན་པས་དག་པ་སྟེ་སྐྱེས་བུ་རང་བཞིན་གྱིས་ནད་མེད་པ་བཞིན་ནོ། །དགེ་བའི་རྩ་བ་གསུམ་པོ་ངོ་ཚ་ཤེས་པ་དང་ཁྲེལ་ཡོད་ནི་གཞན་ལ་མ་ལྟོས་པར་བདག་ཉིད་དེ་ངོ་བོ་ཉིད་ཀྱིས་དགེ་བ་ཡིན་ཏེ་འཕྲོད་པའི་སྨན་བཞིན་ནོ། །བཅུ་གཅིག་དགེ་བ་ཐམས་ཅད་དེ་ཡིན་ཡང་དེ་དག་ཁོ་ན་སྨྲོས་པ་ནི་བཟློག་པ་མི་དགེ་བར་བསྟན་པའི་ཕྱིར་རོ། །དེ་དག་དང་མཚུངས་པར་ལྡན་པའི་སེམས་དང་སེམས་བྱུང་ནི་གཞན་དང་མཚུངས་པར་ལྡན་པས་དགེ་བ་ཡིན་པའི་ཕྱིར་མཚུངས་ལྡན་གྲོགས་ཀྱིས་དགེ་བ་སྟེ་སྨན་དང་སྦྱར་བའི་བཏུང་བ་བཞིན་ནོ། །བྱ་བ་ལུས་ངག་ལས་དང་དེ་ལ་སོགས་པ་དགེ་བའི་མཚན་ཉིད་དང་ཐོབ་པ་དང་སྙོམས་འཇུག་གཉིས་ནི་ཀུན་སློང་དེའི་སྟོབས་ཀྱིས་དགེ་བ་ཡིན་པའི་ཕྱིར་ཀུན་ནས་སློང་བས་དགེ་བ་སྨན་དང་སྦྱར་བའི་བཏུང་བ་ལས་བྱུང་བའི་འོ་མ་བཞིན་ནོ། །འོ་ན་ཐེ་ཚོམ་གྱིས་མཚམས་སྦྱར་བ་དང་སྐྱེ་སྲིད་ཀྱི་ཚེ་དགེ་བའི་ཐོབ་པ་ནི་ཀུན་སློང་གི་དགེ་བར་མི་རུང་སྟེ། དེའི་ཚེ་ཉོན་མོངས་པའི་སེམས་དང་ལྷན་ཅིག་གནས་ཤིང་དགེ་བས་ཀུན་ནས་མ་བསླངས་པའི་ཕྱིར་རོ་ཞེ་ན། རྒྱལ་སྲས་ཀྱིས། ཉོན་མོངས་ཅན་གྱི་སེམས་ཀྱིས་ནི་དགེ་བའི་ཐོབ་པ་སྐྱེ་བའི་གེགས་སེལ་བ་ཙམ་ཡིན་ལ། དེ་དག་ནི་དགེ་བས་ཀུན་ནས་སློང་བའི་རིགས་ཡིན་པས་མ་འོངས་པའི་གནས་སྐབས་ཉིད་ན་དགེ་བ་ཡིན་པའི་ཕྱིར་རོ་ཞེའོ། །དགེ་བ་ལས་བཟློག་པ་ནི་མི་དགེ་བ་སྟེ་འཁོར་བ་ནི་སྡུག་བསྔལ་གྱི་རང་བཞིན་ཡིན་པས་མཆོག་ཏུ་མི་བདེ་བའི་ཕྱིར་དོན་དམ་པར་མི་དགེ་བས་ནད་བཞིན་ནོ། །དགེ་བ་ཟག་བཅས་དང་ལུང་མ་བསྟན་མེད་པར་འགྱུར་རོ་ཞེ་ན། དོན་དམ་པར་མི་དགེ་བ་ཡིན་ཀྱང་རྣམ་སྨིན་རྒྱུ་མི་དགེ་བ་མ་ཡིན་པས་སྐྱོན་མེད་དོ། །མི་དགེ་བའི་རྩ་བ་གསུམ་དང་ངོ་ཚ་ཁྲེལ་མེད་ནི་གཞན་ལ་མ་ལྟོས་པར་སྡུག་བསྔལ་སྐྱེད་པས་ངོ་བོ་ཉིད་ཀྱིས་ཏེ་མི་འཕྲོད་པའི་སྨན་བཞིན་ནོ། །དེ་དག་དང་མཚུངས་ལྡན་སེམས་དང་ཚོར་སོགས་ནི་མཚུངས་པར་ལྡན་པའི་སྟོབས་ཀྱིས་ཡིན་པས་མཚུངས་ལྡན་གྱིས་ཏེ་དེ་དང་སྦྱར་བའི་བཏུང་བ་བཞིན་ནོ། །ལུས་ངག་གི་ལས་དང་མཚན་ཉིད་ཐོབ་པ་ནི་ཀུན་སློང་གིས་ཏེ་བཏུང་བ་དེ་ལས་འབྱུང་བའི་འོ་མ་བཞིན་ནོ། །དོན་དམ་པར་ལུང་མ་བསྟན་པ་གཞི་མཐུན་ཡིན་པ་ནི་བརྟན་པ་དག་སྟེ་ནམ་མཁའ་དང་བརྟགས་མིན་ནོ། །གཞན་འགྲེལ་ཏིག་ལས་དཔེར་མ་མཚོན་ཀྱང་ངོ་བོ་ཉིད་དང་ཀུན་སློང་སྦྱར་དུ་རུང་ངོ་། །འོ་ན་མཐོང་སྤང་གི་སེམས་ཀྱིས་རིག་བྱེད་ཀུན་ནས་མི་སྤོང་ན། མདོ་ལས། ལོག་པར་ལྟ་བ་དེ་ལས་ནི་ལོག་པར་རྟོག་པ་དང་ལོག་པའི་ངག་དང་ལོག་པའི་ལས་ཀྱི་མཐའ་འབྱུང་ངོ་ཞེས་གསུངས་པ་དང་འགལ་ལོ་ཞེ་ན། འགལ་བ་མེད་དེ། ཀུན་སློང་ལ་རྣམ་པ་གཉིས་ཏེ་རྒྱུའི་ཀུན་སློང་དང་དེའི་དུས་ཀྱི་ཀུན་སློང་ཞེས་བྱ་བའོ། །དེ་གཉིས་ལས་དང་པོ་ནི་རབ་ཏུ་སྟེ་དང་པོར་བྱ་བ་དེ་ལ་མ་ཞུགས་པའི་དུས་ན་འདི་དང་འདི་བྱའོ་ཞེས་འཇུག་པར་བྱེད་པ་ཡིན་ལ། གཉིས་པ་ནི་དེའི་རྗེས་སུ་འཇུག་པར་བྱེད་པ་ཡིན་ཏེ་བྱ་བ་དེ་དངོས་སུ་ཀུན་ནས་སློང་བའོ། །དེས་ན་མཐོང་སྤང་གི་རྣམ་ཤེས་ནི་དུས་ཀྱི་ཀུན་སློང་གི་གཞིར་གྱུར་པས་རབ་ཏུ་འཇུག་བྱེད་ཡིན་ཞིང་དེའི་ཕྱིར་མདོ་ལས་ཀྱང་། རྒྱུའི་ཀུན་སློང་གི་དབང་དུ་མཛད་ནས་གསུངས་པའི་ཕྱིར་འགལ་བར་མི་བསམ་མོ། །ཡིད་ཤེས་བསྒོམ་པ་སྤང་བྱ་ནི་རྟོག་བཅས་སུ་མི་འགལ་ཞིང་ཁ་ཕྱིར་བལྟས་ཀྱི་ཤེས་པ་ཡིན་པས་འཇུག་བྱེད་གཉི་ག་ཡིན་དུ་རུང་ངོ་། །སྒོ་ལྔའི་རྣམ་ཤེས་ནི་རྟོག་མེད་ཁ་ཕྱིར་བལྟས་ཡིན་པས་རྗེས་སུ་འཇུག་བྱེད་ཁོ་ན་ཡིན་ནོ། །དེས་ན་ཀུན་སློང་གཉིས་ལ་མུ་བཞིར་འགྱུར་རོ། །འོ་ན་རབ་ཏུ་འཇུག་བྱེད་ལྟར་རྗེས་སུ་འཇུག་བྱེད་ཀྱང་དེ་དང་འདྲའམ་ཞེ་ན། འདི་ནི་ངེས་པ་མེད་དེ། གང་ཟག་ཕལ་ཆེ་བ་ལ་རབ་ཏུ་འཇུག་བྱེད་དགེ་བ་ལས་རྗེས་སུ་འཇུག་བྱེད་ཀྱང་དགེ་བ་ལ་སོགས་པ་རྣམ་པ་གསུམ་དུ་འགྱུར་ལ། སོགས་ཀྱིས་མི་དགེ་བ་དང་ལུང་མ་བསྟན་ལས་ཀྱང་དེ་བཞིན་ནོ། །ཐུབ་པའི་ནི་དགེ་བ་དང་ལུང་མ་བསྟན་ལས་དེ་དང་འདྲ་བའམ་ལུང་མ་བསྟན་དེ་ལས་དགེ་བ་འབྱུང་གི་བཟློག་པ་མ་ཡིན་ཏེ། ནམ་ཡང་དམན་པར་འགྱུར་བ་མེད་པའི་ཕྱིར་རོ། །སྡེ་པ་གཞན་དག་ནི་ལུང་མ་བསྟན་གྱི་སེམས་མི་མངའ་སྟེ་རྟག་ཏུ་མཉམ་པར་བཞག་པས་དགེ་བར་རྒྱུད་གཅིག་པ་ཡིན་པའི་ཕྱིར་དང་། མདོ་ལས་ཀྱང་། གླང་ཆེན་གཤེགས་ནའང་མཉམ་པར་བཞག །གླང་ཆེན་བཞེངས་ནའང་མཉམ་པར་བཞག །གླང་ཆེན་མནལ་ནའང་མཉམ་པར་བཞག །བཞུགས་ནའང་མཉམ་པར་བཞག་པ་ཡིན། །ཞེས་གསུངས་པའི་ཕྱིར་རོ་ཞེས་ཟེར་རོ། །བྱེ་བྲག་ཏུ་སྨྲ་བ་ན་རེ། དེ་ནི་ཐུགས་མི་བཞེད་བཞིན་དུ་མི་འགྲོ་བ་ལ་དགོངས་ཤིག སྤྱོད་ལམ་བཞི་མཛད་པའི་དུས་སུ་བཞུད་ན་ཡང་བཞུད་དོ་སྙམ་པ་ལ་སོགས་པའི་དགོངས་པ་ཉེ་བར་གནས་པས་རྟག་ཏུ་མཉམ་པར་བཞག་པའོ་ཟེར་རོ། །རྣམ་སྨིན་ལས་སྐྱེས་པའི་སེམས་ནི་མངོན་པར་འདུ་བྱ་བ་མེད་པར་འཇུག་པའི་ཕྱིར་དེ་གཉི་ག་མིན་ནོ། །གལ་ཏེ་ལུས་ངག་གི་ལས་མི་དགེ་བ་ལ་སོགས་པར་འཇོག་པ་ཀུན་སློང་གང་གི་དབང་གིས་ཡིན། དང་པོ་ལྟར་ན་འདོད་པར་བསྒྲིབས་པའི་རིག་བྱེད་ཡོད་པར་འགྱུར་ཏེ། འཇིག་མཐར་དང་མཚུངས་ལྡན་གྱིས་རྒྱུའི་ཀུན་སློང་བྱས་པའི་བསྒྲིབས་པའི་རིག་བྱེད་ཡོད་པའི་ཕྱིར་རོ། །དེ་སྐད་དུ། མཐོང་བས་སྤང་བྱའི་རྣམ་ཤེས་ནི། །རབ་ཏུ་འཇུག་བྱེད་ཡིན་ཞེས་སོ། །གཉིས་པ་ལྟར་ན་དུས་སློང་མི་དགེ་བ་ཡིན་པའི་སྡོམ་པ་ཐོབ་པ་ཡོད་པའི་ཕྱིར་མི་དགེ་བ་ཡིན་པའི་སྡོམ་པ་ཡོད་པར་འགྱུར་རོ་ཞེ་ན། སྐྱོན་མེད་དེ། སྤང་བྱ་རིས་མི་འདྲ་བ་གཞན་གྱིས་མཆོད་ན་དང་པོ་གཙོ་ལ། ཆོད་ན་གཉིས་པ་གཙོ་བའི་ཕྱིར་རོ། །དེས་ན་གཞན་ལ་བདག་ཡོད་དོ་ཞེས་བསྟན་པར་བྱའོ་སྙམ་པ་མཐོང་སྤང་གི་སེམས་སྔོན་དུ་སོང་ཡང་། དེའི་འོག་ཏུ་སྒོམ་སྤང་གི་སེམས་ཁ་ཕྱིར་བལྟས་པར་འཇུག་པ་རྟོག་དཔྱོད་དང་བཅས་པས་ཚིག་ཏུ་སྨྲ་བར་བྱེད་པའི་ཕྱིར་འདོད་པའི་བསྒྲིབས་པའི་རིག་བྱེད་མེད་པ་ཡིན་ནོ། །རིག་བྱེད་མིན་པའི་དབྱེ་བ་ལ་གཉིས་ལས་བསྟན་པ་ནི། རྣམ་རིག་མིན་པ་ནི་རྣམ་པ་གསུམ་དུ་ཤེས་པར་བྱ་སྟེ། འཆལ་བའི་ཚུལ་ཁྲིམས་ཀྱི་རྒྱུན་སྡོམ་པའི་སྡོམ་པ་དང་། གཞན་ལ་གནོད་པ་ཆེན་པོ་བྱེད་པར་ཞུགས་པའི་སྡོམ་པ་མིན་པ་དང་། དེ་གཉིས་ལས་གཞན་པའི་བར་མའོ། །བཤད་པ་ལ་གཉིས་ཀྱི་མདོར་བསྟན་ནི། སྡོམ་པ་ཞེས་པ་སྟེ། དེ་ལ་སོ་སོའི་མཚན་ཉིད། གྲངས་ངེས་པ། གོ་རིམ་ངེས་པ། གང་དང་ཆ་མཐུན་པ། མངོན་དུ་གྱུར་པ་དང་ལྡན་ཚུལ་ལོ། །དང་པོ་ནི་ངེས་འབྱུང་གི་ཚུལ་ཁྲིམས་གང་ཞིག་འདོད་པར་གཏོགས་པ། གཟུགས་སུ་གཏོགས་པའི་དགེ་བ་གང་ཞིག་ཚུལ་ཁྲིམས་ཡིན་པ། ཟག་མེད་གང་ཞིག་ཚུལ་ཁྲིམས་ཡིན་པའོ། །འོ་ན་ཕྱི་རོལ་པ་ལ་ཡོད་པའི་ཡང་དག་པར་བླངས་པའི་ཚུལ་ཁྲིམས་དང་འཇིགས་སྐྱོབ་ལེགས་སྨོན་རྣམས་སོ་ཐར་གྱི་སྡོམ་པ་མ་ཡིན་ནམ་ཞེ་ན་མ་ཡིན་ཏེ། སྲིད་པ་ལ་བརྟེན་པའི་ཕྱིར་གཏན་དུ་སྡིག་པ་ལས་སོ་སོར་ཐར་བར་བྱེད་པ་མ་ཡིན་པའི་ཕྱིར་རོ། །དེས་ན་བར་མ་དགེ་བའོ། །གཉིས་པ་ནི་སྤང་བྱ་ཉོན་མོངས་དང་ཉེས་སྤྱོད་སྡོམ་པ་དང་། དེ་དག་རེ་ཞིག་སྤོང་བ་དང་། གཏན་དུ་སྤོང་བར་བྱེད་པའམ། ཡང་ན་སྤང་བྱ་མངོན་གྱུར་རྩེ་འཇིལ་ས་བོན་མགོ་གནོན་བག་ལ་ཉལ་རྩ་བ་ནས་སྤོང་ཞེས་འཆད་དོ། །གསུམ་པ་ནི་དམན་པ་དང་མཆོག་གི་རིམ་པར་འཆད་དེ། དྲིན་ལན་བསབ་པར་སོ་ཐར་ཁོ་ན་མཆོག་སྟེ་སངས་རྒྱས་འཇིག་རྟེན་དུ་བྱོན་པ་ལ་ལྟོས་པའི་ཕྱིར་རོ་ཞེས་བཤད་དོ་ཞེས་ཀྱང་གསུང་ངོ་། །འོན་ཀྱང་ཐར་པ་བླ་ན་མེད་པའི་སྐབས་དང་འགལ་བར་དོགས་སོ། །ཡང་ན་སྐྱེ་བའི་རིམ་པ་སྟེ་འགྱོད་པ་མེད་པའི་ཚུལ་ཁྲིམས་ལ་སེམས་རྩེ་གཅིག་ཏུ་གནས་པའི་ཏིང་ངེ་འཛིན་དང་དེ་ལས་བདག་མེད་རྟོགས་པའི་ཤེས་རབ་སྐྱེ་བའི་ཕྱིར་རོ། །བཞི་པ་ནི་གཉིས་མེད་ཀྱང་དང་པོ་སྐྱེ་བས་དེ་གཉིས་དང་མཐུན་རྒྱུ་ཡང་མེད་ལ་ཡོད་ན་རྣམ་པར་དག་པར་འགྱུར་བས་འགལ་བའང་མེད་དོ། །གཉིས་པའང་དེ་བཞིན་དང་། གསུམ་པ་ནི་བསམ་གཏན་དང་དངོས་སུ་མཐུན་ལ་དང་པོ་དང་བརྒྱུད་ནས་མཐུན་ནོ། །ལྔ་པ་ནི་དང་པོ་མངོན་གྱུར་དང་ཐོབ་པ་གཉི་ག་དང་གཞན་གཉིས་མཉམ་བཞག་གི་ཚེ་གཉིས་ཀ་དང་གཞན་དུ་ཐོབ་པ་དང་ལྡན་པས་མངོན་གྱུར་གཉིས་དང་ཐོབ་པ་དང་གསུམ་འབྱུང་བ་ཡོད་དོ། །བཤད་པ་ལ་གསུམ་ལས་དང་པོ་སོ་སོར་ཐར་པ་ནི། མིང་གིས་དབྱེ་ན་རྣམ་པ་བརྒྱད་དེ། དགེ་སློང་ཕ་མ་དང་དགེ་སློང་མ་དང་དགེ་ཚུལ་ཕ་མ་དང་དགེ་བསྙེན་ཕ་མ་དགེ་བསྙེན་གནས་པའོ། །དེ་གཉིས་སུ་མི་འབྱེད་པ་དུས་ཐུང་བ་ལ་དགོངས་སོ། །དགེ་སློབ་མ་ནི་དགེ་ཚུལ་མ་ཞིག་དགེ་སློང་མར་རུང་བའི་དོན་དུ་སྤྱད་པའི་དུས་ལོ་གཉིས་སུ་བསླབ་པའི་སྡོམ་པ་ཡང་དག་པར་བླངས་ནས་སྲུང་བའོ། །དེ་ནི་ཆོས་དྲུག་དང་ཉེ་བའི་ཆོས་དྲུག་སྟེ། ཕྲེང་རྒྱུད་ལས། གཅིག་པུ་ལམ་དུ་མི་འགྲོ་ཞིང་། །ཆུ་བོའི་ཕ་རོལ་རྐྱལ་མི་བྱ། །སྐྱེས་པ་ལ་ནི་མི་རེག་ཅིང་། །དེ་དང་ལྷན་ཅིག་འདུག་མི་བྱ། །ཁ་ན་མ་ཐོ་མི་བཅབ་ཅིང་། །སྨྱན་དུ་འགྱུར་བ་མི་བྱ་སྟེ། །འདི་དག་དགེ་སློབ་མ་རྣམས་ཀྱི། །ཆོས་དྲུག་ཅེས་ནི་ཡོངས་སུ་བསྒྲགས། །ས་ལ་སྦྲམ་ནི་ལེན་པ་དང་། །གསང་བའི་གནས་ཀྱི་སྤུ་འབྲེག་དང་། །ས་རྣམས་རྐོ་བར་བྱེད་པ་དང་། །རྩྭ་སྔོན་ལ་སོགས་གཅོད་པ་དང་། །བྱིན་ལེན་མ་བྱས་ཟས་ལེན་དང་། །གསོག་འཇོག་བྱས་པ་ཟ་བ་ལས། །ལྡོག་པ་ཞེས་བྱ་དེ་བཞིན་གཞན། །རྗེས་མཐུན་ཆོས་ནི་དྲུག་ཏུ་བརྗོད། །ཅེས་པའོ། །འདི་ལ་འདུལ་བ་འཛིན་པ་ཁ་ཅིག་ན་རེ། བཅུ་གཉིས་པོ་སྤང་བ་དུས་ངེས་པ་ཡོད་པ་དང་། མཚན་གྱུར་པས་གཏོང་བའི་ཕྱིར་སྡོམ་པ་མ་ཡིན་ལ་བར་མ་དགེ་བ་ཡིན་ཡང་སྔར་གྱི་སྤོང་བ་དང་འབྲེལ་བའི་དགེ་སློབ་མའི་སྡོམ་པའི་མིང་འཐོབ་བོ་ཞེས་ཟེར་རོ། །དེ་ནི་མ་ཡིན་ཏེ། སྤྱད་པའི་དུས་ལོ་གཉིས་སུ་བླངས་པའི་བར་མ་དགེ་བ་ཡིན་པའི་ཕྱིར་དེ་ལྟར་བླངས་པའི་དུས་དེ་འདས་པས་གཏོང་བར་འགྱུར་རོ། །ཁྱབ་པ་ཡོད་དེ། བར་མར་བླངས་པ་འདས་པས་གཏོང་བའི་ཕྱིར་རོ། །འདོད་ན་ཆོས་ཀྱི་བཤེས་གཉེན་གྱིས། ལོ་གཉིས་ལས་ལྷག་ན་ཡང་དེ་ཕྱིན་ཆད་བརྟུལ་ཞུགས་དེ་ཉམས་པར་ཡང་མི་འགྱུར་ལ། དེ་ཕྱིན་ཆད་མི་བསྲུང་བར་བྱ་བ་ཡང་མ་ཡིན་ནོ་ཞེས་བཤད་པ་དང་འགལ་བའི་ཕྱིར་དང་། དགེ་སློབ་མའི་སྡོམ་པ་དགེ་འདུན་ལས་སྐྱེ་བར་ཡང་མི་སྲིད་པར་འགྱུར་ལ། འདོད་ན་འགྲེལ་པར། དགེ་སློང་དང་དགེ་སློང་མ་དང་དགེ་སློབ་མའི་སྡོམ་པ་རྣམས་ནི་དགེ་འདུན་ལས་སོ་ཞེས་པ་དང་། འདུལ་བ་ལས། དགེ་སློང་མའི་དགེ་འདུན་གྱིས་སྦྱིན་པ་ལས་སྐྱེ་བར་གསུངས་པ་དང་ཡང་འགལ་བའི་ཕྱིར་རོ། །གཞན་ཡང་བསྙེན་གནས་ལ་དུས་ངེས་པ་ཡོད་པ་དང་། རེག་པ་དང་ནི་ལུས་བཀན་དང་། །འཆབ་པ་དང་ནི་བཟློག་པའོ། །ཞེས་པའི་གཉེན་པོ་ཡང་མཚན་གྱུར་པས་གཏོང་བའི་ཕྱིར་སྡོམ་པ་མ་ཡིན་པར་ཐལ་བར་འགྱུར་རོ། །དེའི་ཕྱིར་སྡོམ་པར་ཁས་བླངས་བར་རིགས་སོ། །དེ་དག་ཀྱང་གཙོ་བོ་སྤོང་བ་བདུན་དང་བཞིའི་བདག་ཉིད་ཡིན་པའི་ཕྱིར་དེ་ལ་དགོངས་ནས་དགེ་སློང་ཕ་མའི་སྡོམ་པ། དགེ་ཚུལ་ཕ་མ་དང་དགེ་སློབ་མའི་སྡོམ་པ། དགེ་བསྙེན་ཕ་མའི་སྡོམ་པ། བསྙེན་གནས་པའི་སྡོམ་པ་སྟེ་རྫས་སུ་རྣམ་པ་བཞི་ཡིན་ནོ། །ཅིའི་ཕྱིར་ཞེ་ན། མཚན་ནི་སྐྱེས་པ་དང་བུད་མེད་དུ་མཚོན་པའི་རྟགས་ཏེ། དེ་གྱུར་བ་ལས་གཙོ་བོར་གྱུར་པའི་ལུས་ངག་གི་སྤོང་བའི་བདག་ཉིད་མི་གཏོང་བར་དེ་དང་དེའི་མིང་ནི་འཕོ་བ་ཙམ་ཡིན་པའི་ཕྱིར་རོ། །འོ་ན་དགེ་སློང་གི་བར་རིམ་པ་བཞིན་བླངས་པ་ན་སྲོག་གཅོད་པ་སྤོང་བ་ལ་སོགས་པ་སོ་ན་གནས་ཤིང་སྤོང་བ་གཞན་འཕེལ་བའམ་སྲོག་གཅོད་སྤོང་བ་གསུམ་ལ་སོགས་པར་སྐྱེ་ཞེ་ན། མཚན་ཉིད་དམ་ངོ་བོ་ཐ་དད་པར་སྐྱེའོ། །དེ་ལྟ་མ་ཡིན་ན་དགེ་སློང་ཞིག་དགེ་ཚུལ་དུ་བསླབ་པ་ནི་སྨད་དུ་མི་རུང་བར་འགྱུར་རོ། །ཁྱད་པར་ནི་གཞིའི་ཁྱད་པར་ལས་ཏེ། དགེ་བསྙེན་བས་དགེ་ཚུལ་གཞི་ཆེས་པ་མང་པོ་ལས་ལྡོག་སྟེ། དཔེར་ན་དུས་མིན་གྱི་ཟས་སྲོག་གཅོད་ཀྱི་གཞིར་འགྱུར་ལ། དེ་ལས་དགེ་ཚུལ་ལྡོག་གི་དགེ་བསྙེན་མ་ཡིན་པ་ལྟ་བུའོ། །གལ་ཏེ་སྤོང་བ་རིགས་འདྲ་རྫས་ཐ་དད་ཡིན་པའི་ཕྱིར་རྒྱུད་གཅིག་ལ་ལྷན་ཅིག་གནས་པ་འགལ་ལོ་ཞེ་ན། དེ་དག་ནི་དེ་ལྟར་གནས་པ་འགལ་བ་མེད་དེ། ཕྱི་མ་བླངས་པས་སྔ་མ་གཏོང་བའི་རྒྱུ་མེད་པའི་ཕྱིར་རོ། །ཇི་ལྟར་ན་དགེ་བསྙེན་ལ་སོགས་པའི་བར་ཡིན་ཞེ་ན། ངེས་འབྱུང་གི་བསམ་པ་དང་སྐྱབས་སུ་སོང་ནས་རྩ་བ་བཞི་ཆང་སྟེ་སྤང་བྱ་ལྔ་ཇི་སྲིད་འཚོའི་བར་དུ་མནོས་པ་ནི་དགེ་བསྙེན་ཏེ། དགེ་སློང་ཕ་མའི་གཡོག་ཏུ་བསྙེན་དུ་རུང་བས་སོ། །དེའི་སྟེང་དུ་གླུ་གར་དང་རོལ་མོའི་སྒྲ་དང་ཕྲེང་བ་དང་སྤོས་ཉུག་པ་དང་རྒྱན་དང་ཁ་དོག་འཆང་བ་རྣམས་དང་། ཁྲི་སྟན་མཐོན་པོ་དང་ཁྲི་སྟན་ཆེན་པོ་དང་། དུས་མ་ཡིན་པའི་ཁ་ཟས་ཏེ་བརྒྱད་པོ་ཉིན་ཞག་གཅིག་གི་བར་དུ་སྤོང་བ་མནོས་པ་ནི་བསྙེན་གནས་པ་སྟེ། འདིས་དགྲ་བཅོམ་མམ་གཞན་དག་ཇི་སྲིད་འཚོའི་སྡོམ་པ་ལ་ཉེ་བར་བསྙེན་ནས་གནས་པ་ཡིན་པས་སོ་ཞེའོ། །གར་སོགས་ཕྲེང་སོགས་གཉིས་སུ་ཕྱེ་བ་དང་། གསེར་དངུལ་སྤོང་བ་སྟེ་སྤང་བྱ་བཅུ་པོ་ཇི་སྲིད་འཚོའི་བར་སྤོང་བ་མནོས་པ་ནི་དགེ་ཚུལ་ཞེས་བྱ་སྟེ། ལས་བརྒྱ་རྩ་གཅིག་མཐོང་དུ་མི་རུང་བའམ། བླ་མའི་བྱ་བ་ལ་ངལ་ཞིང་དུབ་པས་དགེ་ཚུལ་ལོ། །དེ་ལ་ཕྱེ་ཞིང་བསྙེན་གནས་ལ་གཅིག་ཏུ་བསྡོམ་པ་ནི། ཤིན་ཏུ་མང་ངོ་སྙམ་ནས་སྒྱིད་ལུག་པར་འགྱུར་བས་ཁྱིམ་པ་ལ་སླ་བར་བསྟན་པའི་ཕྱིར་གཅིག་ཏུ་གཞག་གོ་ཞེས་གང་སྤེལ་འཆད་དོ། །ལུས་ངག་གི་ལས་སྤང་བར་བྱ་བ་ཐམས་ཅད་སྤང་བ་ཡང་དག་པར་མནོས་པ་ལས་ནི་དགེ་སློང་ཉིད་ཅེས་བྱ་སྟེ། སྤང་བྱ་སྡོམ་དུ་བསྡུས་པ། ཕམ་པ་དང་། ལྷག་མ་དང་། ལྟུང་བྱེད་དང་། སོ་སོར་བཤགས་པར་བྱ་བ་དང་། ཉེས་བྱས་ཀྱི་སྡེའོ། །ལྟུང་བྱེད་ལ་སྤང་ལྟུང་སུམ་ཅུ་དང་། ལྟུང་བྱེད་འབའ་ཞིག་པ་དགུ་བཅུའོ། །དེ་ལ་བསྙེན་པར་རྫོགས་པ་ཞེས་ཀྱང་བྱ་སྟེ། བསྙེན་པ་ནི་ཉེ་བ་ཡིན་ལ། རྫོགས་པ་ནི་འཁོར་བའི་གནོད་འཚེ་ཐམས་ཅད་དང་བྲལ་བའི་མྱ་ངན་ལས་འདས་པ་ཡིན་པས་དེ་ལ་ཉེ་བར་གྱུར་པའི་ཕྱིར་ནའོ། །སོ་ཐར་སྡོམ་པ་ལ་རྣམ་གྲངས་སུ་སེམས་ཅན་རྣམས་ལ་ལས་མི་མཉམ་པ་ཅན་སྡིག་པ་མི་བྱེད་པར་ཡང་དག་པར་འཇོག་པར་བྱེད་པས་ན་ཚུལ་ཁྲིམས་དང་། ཤཱི་ལའི་སྒྲ་ལས་བསིལ་བ་ཐོབ་པས་ནའང་ཚུལ་ཁྲིམས་ཏེ། ལུས་ལ་ཡོངས་སུ་གདུང་མེད་པས། །ཚུལ་ཁྲིམས་ཡང་དག་བླངས་ན་བདེ། །ཞེས་སོ། །མཁས་པས་བསྔགས་པས་ན་ལེགས་པར་སྤྱད་པ་དང་། བྱ་བའི་རང་བཞིན་ཡིན་པས་ན་ལས་དང་། ལུས་ངག་སྡོམ་པའི་ཕྱིར་སོ་སོར་ཐར་པའི་སྡོམ་པ་ཞེས་ཀྱང་བྱའོ། །དེ་ཡང་སྐད་ཅིག་དང་པོའི་རྣམ་རིག་དང་རྣམ་རིག་མིན་པ་ནི། བྲ་ཏི་མོཀྵའི་སྒྲ་ལས་སོ་སོར་ཐར་པའམ་དང་པོར་ཐར་པ་ཞེས་བྱ་སྟེ། དེས་སྡིག་པ་ལས་དང་པོར་ཐར་པས་སོ། །སྐད་ཅིག་གཉིས་པ་ཕན་ཆད་ནི་དང་པོར་ཐར་པ་མ་ཡིན་ཀྱང་དང་པོར་ཐར་པའི་སྡོམ་པ་ཡིན་པས་ན་སོ་སོར་ཐར་པའི་སྡོམ་པའོ། །དེ་དག་ཀྱང་རིམ་པ་བཞིན་བྱ་བ་ལས་ཀྱང་ཡིན་ལ་ལས་དེའི་ལམ་དངོས་ཀྱང་ཡིན་པས་ན་ལས་ཀྱི་ལམ་དང་། དངོས་མིན་ཀྱང་མཇུག་ཡིན་པས་ན་ལས་ཀྱི་ལམ་མོ། །འདུལ་བ་འཛིན་པ་ཁ་ཅིག་ནི་སུ་སྲུང་སྲུང་ཐར་བས་ན་སོ་སོར་ཐར་པ་ཞེས་འཆད་དོ། །དེའི་ལྟར་ན་ཐམས་ཅད་སོ་སོར་ཐར་པའང་ཡིན་ལ་སྡོམ་པའང་ཡིན་ཅེས་ཁས་ལེན་པར་གསལ་ལོ། །འདི་རྣམས་གང་ལ་ལྡན་ཅེ་ན། སོ་སོར་ཐར་པའི་སྡོམ་པ་དང་ལྡན་པ་ནི་བརྒྱད་དེ་བསྙེན་གནས་པའི་བར་རོ། །སོ་སོར་ཐར་ཅེས་བྱ་རྣམ་བརྒྱད། །ཅེས་པ་དང་ཟློས་པའི་སྐྱོན་ཡང་མེད་དེ། དེར་སྡོམ་པའི་དབྱེ་བ་དང་། འདིར་དེ་ལྡན་གང་ཟག་འཆད་པའི་ཕྱིར་རོ། །བསམ་གཏན་ཟག་མེད་ནི་བསམ་གཏན་ཏིང་ངེ་འཛིན་ལས་སྐྱེས་པའི་དངོས་གཞི་ཉེར་བསྡོགས་ཀྱི་སེམས་ཅི་རིགས་པ་དང་ལྡན་པ་ནི་བསམ་གཏན་གྱི་སྡོམ་པ་དེ་དང་ལྡན་པ་ཡིན་ལ། ཟག་མེད་ནི་འཕགས་པའི་སེམས་ཅན་ཏེ་འཕགས་པའི་གང་ཟག་སློབ་མི་སློབ་ལ་ལྡན་ནོ། །དང་ནི་ལྡན་ཞེས་པ་སྡུད་པའི་ཚིག་གོ །སྔར་སེམས་ཀྱི་རྗེས་འཇུག་ཏུ་བཤད་པའི་སྡོམ་པ་གཉིས་གང་ཡིན་ཞེ་ན། གསུམ་པོ་དེ་ལས་ཐ་མ་གཉིས་ཏེ་བསམ་གཏན་ཟག་མེད་ནི་སེམས་དེ་ཡོད་མེད་ཀྱི་རྗེས་སུ་བྱེད་པའི་ཕྱིར་སེམས་ཀྱི་རྗེས་སུ་འབྲང་ངོ་། །དང་པོ་ནི་མ་ཡིན་ཏེ། གཡེངས་དང་སེམས་མེད་པའི་ཡང་མེད་པའི་ཕྱིར་རོ། །ཡང་དེ་གཉིས་ལ་སྤོང་བའི་སྡོམ་པ་ཞེས་པའི་མིང་ཐོབ་པ་ཡོད་དོ། །གནས་སྐབས་གང་དུ་ཞེ་ན། མི་ལྕོགས་མེད་ལ་བརྟེན་ནས་ཟག་བཅས་སམ་ཟག་མེད་བར་ཆད་མེད་པའི་ལམ་དགུ་སྐྱེས་པའི་སྡོམ་པ་དེ་གཉིས་ལ་སྤོང་བའི་སྡོམ་པ་ཞེས་བྱ་སྟེ། འཆལ་ཚུལ་དང་དེ་ཀུན་ནས་སློང་བའི་ཉོན་མོངས་རྣམས་སྤོང་བའི་ཕྱིར་རོ། །དེའི་ཕྱིར་བསམ་གཏན་གྱི་སྡོམ་པ་ཡིན་ལ་སྤོང་སྡོམ་མ་ཡིན་པ་ལ་སོགས་པ་མུ་བཞི་དང་ཟག་མེད་ལའང་དེ་བཞིན་ནོ། །སྡོམ་པའི་མིང་ཅན་གཞན་བཤད་པ་ནི་བཅོམ་ལྡན་འདས་ཀྱིས། ལུས་ཀྱི་སྡོམ་པ་ལེགས་པ་སྟེ། །ངག་གི་སྡོམ་པ་ལེགས་པ་ཡིན། །ཡིད་ཀྱི་སྡོམ་པ་ལེགས་པ་སྟེ། །ཐམས་ཅད་དུ་ནི་སྡོམ་པ་ལེགས། །ཞེས་དང་། གང་ཡང་མིག་གི་དབང་པོ་སྡོམ་པས་བསྡམས་ཏེ་གནས་སོ་ཞེས་གསུངས་པའི་ཡིད་དང་དབང་པོའི་སྡོམ་པ་གང་ཡིན་ཞེ་ན། སྔ་མ་ལྟར་མ་ཡིན་གྱི་ཤེས་བཞིན་དང་ནི་དྲན་པ་དག་གཉིས་ཡིད་དང་དབང་པོའི་སྡོམ་པ་ཡིན་ནོ། །དང་ནི་ཡིད་ཀྱི་སྡོམ་པ་ཞེས་པ་སྡུད་པའི་ཚིག་གོ །གཉིས་ཀྱི་ཚིག་སྨྲོས་ཅི་དགོས་ཞེ་ན། གྲངས་བཞིན་ཤེས་པར་འགྱུར་དུ་དོགས་སོ། །དེས་ན་འདི་ལྟར་སྤང་བྱ་སྤོང་བ་དང་བསྒྲུབ་བྱ་སྒྲུབ་པའི་ཐབས་ལ་མཁས་པའི་ཤེས་རབ་དང་། ཆགས་སྡང་རྨོངས་གསུམ་གྱི་གཉེན་པོ་མ་བརྗེད་པའི་དྲན་པ་གཉིས་ཡིད་ཤེས་དགེ་བའི་འཁོར་ཡིད་ཀྱི་སྡོམ་པ་དང་། དབང་ཤེས་དགེ་བའི་འཁོར་དབང་པོའི་སྡོམ་པ་ཡིན་ནོ་ཞེས་པའོ། །དེ་དག་གིས་སྡོམ་པར་ནི་ལུང་ལས་འབྱུང་སྟེ། དགེ་སློང་དགོན་པ་བ་དབང་པོ་ཡུལ་དག་ལ་རྒྱུ་བ་ཞིག་ལ་ལྷ་ཞིག་གིས། དགེ་སློང་རྨ་མ་འབྱིན་ཅིག ལྷ་མེད་དགག་པར་བྱའོ། །དགེ་སློང་རྨ་རྫ་མ་ཙམ་ཕྱུང་ནས་ཅི་ཞིག་གིས་དགག་པར་བྱ། ལྷ་དྲན་པ་དང་ཤེས་བཞིན་གྱིས་དགག་པར་བྱའོ་ཞེས་སོ། །ད་ནི་རིག་བྱེད་དང་རིག་བྱེད་མ་ཡིན་པ་དུས་ཇི་སྲིད་དུ་ལྡན་ཚུལ་འཆད་དེ། དེ་ལ་གསུམ་ལས། རིག་བྱེད་མ་ཡིན་པའི་ལྡན་ཚུལ་ནི་སོ་སོར་ཐར་པའི་སྡོམ་པ་ལ་གནས་པར་བཤད་པའི་གང་ཟག་དེ་ནི་དུས་ཇི་སྲིད་དུ་རྣམ་པར་རིག་བྱེད་མ་ཡིན་པ་མ་བཏང་གི་བར་དུས་རྟག་ཏུ་ད་ལྟར་གྱི་རྣམ་པར་རིག་བྱེད་མིན་པ་དང་ལྡན་ལ། སྐད་ཅིག་མ་དང་པོ་ཕྱིན་ཆད་ནི་འདས་པ་དང་ཡང་ལྡན་ནོ། །སྡོམ་མིན་ལ་གནས་པའང་དེ་དང་འདྲ་བས་དེ་བཞིན་སྦྱར་རོ། །བསམ་གཏན་གྱི་སྡོམ་པ་དང་ལྡན་པ་ནི་མ་བཏང་གི་བར་དུས་རྟག་ཏུ་འདས་པ་དང་མ་འོངས་པ་དང་ལྡན་ནོ། །སྐད་ཅིག་དང་པོ་ལ་ཡང་ཚེ་རབས་གཞན་དུ་བཏང་བའི་བསམ་གཏན་གྱི་སྡོམ་པ་འདས་པ་འཐོབ་བོ། །འཕགས་པའི་གང་ཟག་ལ་ནི་སྐད་ཅིག་དང་པོའི་ཚེ་ཟག་མེད་ཀྱི་ལམ་སྔོན་མ་བསྐྱེད་པའི་ཕྱིར་འདས་པ་དང་ལྡན་པ་མིན་ནོ། །འོ་ན་འབྲས་བུ་ཐོབ་པ་དང་དབང་པོ་འཕོས་པའི་ཚེ་ཡང་འདས་པ་དང་མི་ལྡན་ནོ་ཞེ་ན། སློབ་དཔོན་དབྱིག་བཤེས་ནི་དེ་གཉིས་ལ་སྡོམ་པ་འདྲ་བ་ཡོད་པས་མི་མཚུངས་ཞེས་ཏེ། རྒྱལ་སྲས་ཀྱིས། ལན་དེ་མི་རིགས་ཏེ། ཟག་བཅས་དང་ཟག་མེད་ཀྱི་སྡོམ་པ་འདྲ་བ་གང་ཡོད་པ་ལས་གཞག སྡུག་བསྔལ་ཆོས་བཟོད་ལ་ཐལ་བའི་ཕྱིར་དང་། དེ་གཉིས་ཀྱི་ཚེ་དེ་བཏང་བའི་ཕྱིར་རོ། །དེས་ན་སྤྱིར་སྨྲོས་པས་འདས་པ་དང་མི་ལྡན་པ་བསྡུའོ་ཞེས་སོ། །འཇིག་རྟེན་པའི་མཉམ་བཞག་ལ་གནས་པ་དང་འཕགས་པའི་ལམ་ལ་གནས་པ་ལ་ནི་སྡོམ་པ་དེ་གཉིས་ད་ལྟ་བ་དང་ལྡན་ནོ། །བར་མ་ལ་གནས་པ་སྟེ་སྡོམ་པ་ཡང་མེད་སྡོམ་མིན་ཡང་མེད་པ་ལ་བར་མ་དགེ་མི་དགེ་ཡོད་ན་སྐད་ཅིག་དང་པོའི་ཚེ་བར་གྱི་སྟེ་ད་ལྟར་དང་ལྡན་ལ། དང་པོ་ཕྱིན་ཅད་མ་བཏང་གི་བར་དུ་འདས་པ་དང་ཡང་ལྡན་པས་དུས་ནི་གཉིས་དང་ངོ་། །འོ་ན་སྡོམ་པ་དང་སྡོམ་མིན་ཅན་ལའང་བར་མ་དགེ་མི་དགེ་ལྡན་པར་འགྱུར་རམ་ཞེ་ན་འགྱུར་རོ། །དུས་ཇི་སྲིད་དུ་ཞེ་ན། སྡོམ་མིན་ལ་གནས་པ་རབ་ཏུ་དང་བས་ཕྱག་ལ་སོགས་པ་བྱེད་ན་བར་མ་དགེ་བ་དང་སྡོམ་པ་ལ་གནས་པ་ཉོན་མོངས་པའི་ཤུགས་ཀྱིས་གསོད་རྡེག་ལ་སོགས་པ་བྱེད་ན་མི་དགེ་བའི་རྣམ་རིག་མིན་པ་དང་ལྡན་ལ། དུས་ནི་ཇི་སྲིད་དུ་རབ་ཏུ་དང་བ་དང་ཉོན་མོངས་པའི་ཤུགས་དང་ལྡན་གྱི་བར་རོ། །སྐད་ཅིག་དང་པོ་ལ་ད་ལྟར་དང་། གཉིས་པ་ནས་འདས་པ་དང་ཡང་ལྡན་པ་སྔར་བཞིན་ནོ། །གཉིས་པ་རྣམ་པར་རིག་བྱེད་ནི་གང་ཟག་གསུམ་པོ་སུ་ཡིན་ཡང་རུང་སྟེ་ཐམས་ཅད་ལ་དུས་ཇི་སྲིད་དུ་བྱེད་པ་དག་ལ་ད་ལྟར་དང་ལྡན་ལ། མ་བཏང་གི་བར་དུ་སྐད་ཅིག་མ་དང་པོ་ཕྱིན་ཆད་འདས་པ་དང་ཡང་ལྡན་ནོ། །མ་འོངས་པའི་རིག་བྱེད་དང་ད་ལྟར་ལྡན་པ་མེད་དེ། སེམས་ཀྱི་རྗེས་འབྲང་མ་ཡིན་པའི་ཕྱིར་རོ་ཞེས་ཊཱིཀ་བྱེད་དག་འཆད་དོ། །བསྒྲིབས་པ་དང་ནི་མ་བསྒྲིབས་པ་ཡིན་པའི་རིག་བྱེད་ནི་ད་ལྟར་བ་དང་ལྡན་གྱི། འདས་པ་དག་དང་ད་ལྟར་སུ་ལའང་ལྡན་པ་མེད་དེ། སྟོབས་ཤིན་ཏུ་ཆུང་བས་ཐོབ་པ་རྗེས་སུ་འབྲེལ་བ་མེད་པའི་ཕྱིར་རོ། །དེས་ན་འགྲེལ་པར། ཆེས་ཉམ་ཆུང་བས་བསླང་བ་དེ་ནི་ཆེས་ཉམ་ཆུང་བར་འགྱུར་རོ་ཞེས་སོ། །འོ་ན་བསྒྲིབས་ལ་ལུང་མ་བསྟན་གྱི་སེམས་ཀྱང་ཤིན་ཏུ་སྟོབས་ཆུང་བས་ཐོབ་པ་རྗེས་སུ་འབྲེལ་པ་མེད་པར་འགྱུར་ལ། འདོད་ན། འདོད་པ་དང་མི་ལྡན་ནམ་ཞེ་ན་མ་ཡིན་ཏེ། རིག་བྱེད་བེམས་པོ་ཡིན་པས་བླུན་པ་དང་། སེམས་ལ་རག་ལས་པས་གཞན་དབང་ཡིན་པའི་ཕྱིར་རོ། །སྔར་སྡོམ་པ་མ་ཡིན་པ་ལ་གནས་པ་ཞེས་བཤད་ན་དེའི་དོན་ཅི་ཞེ་ན། ལུས་ངག་གི་ཉེས་པ་མི་སྡོམ་པས་ན་སྡོམ་པ་མིན་པ་དང་། དམ་པས་སྨད་ཅིང་རྣམ་སྨིན་ཡིད་དུ་མི་འོང་བས་ན་ཉེས་སྤྱོད་དང་། ཚུལ་ཁྲིམས་ཀྱི་ནི་མཐུན་ཕྱོགས་ཡིན་པས་ན་འཆལ་བའི་ཚུལ་ཁྲིམས་དང་། ལུས་ངག་གི་ལས་ཡིན་པས་ན་ལས་དང་། དངོས་ཀྱིས་བསྡུས་པས་ན་ལས་དེའི་ལམ་ཞེས་པའོ། །གང་སྤེལ་གྱིས། དེ་དང་སེམས་པའི་ལམ་དུ་གྱུར་པས་ན་ལས་ཀྱི་ལམ་ཞེས་ཀྱང་བཤད་དོ། །གསུམ་པ་ནི་རིག་བྱེད་ལྡན་ལ་རིག་བྱེད་མ་ཡིན་པ་དང་མི་ལྡན་པ་ཡོད་དམ་ཞེ་ན། མུ་བཞི་སྟེ། དང་པོ་སྡོམ་པ་ཡང་མ་ཡིན་སྡོམ་པ་མ་ཡིན་པ་ཡང་མ་ཡིན་པ་བར་མ་དོར་གནས་པ་རིག་མིན་དང་མི་ལྡན་པ་ཞིག་གིས་སེམས་ཞན་པས་བར་མ་དགེ་བའམ་མི་དགེ་བ་ཞིག་བྱེད་ན་རྣམ་པར་རིག་བྱེད་ཉིད་དང་ལྡན་ལ། རིག་མིན་དང་མ་ཡིན་ཏེ། རིག་མིན་གཞན་དང་མི་ལྡན་པ་གཞིར་གཟུང་ཞིང་། དེའི་ཚེ་སློང་མ་ནུས་པའི་ཕྱིར་རོ། །གཉིས་པ་ཚེ་འདིའི་རྣམ་པར་རིག་བྱེད་ཤི་འཕོས་པས་བཏང་པ་དང་ཚེ་གཞན་གྱི་རིག་བྱེད་མ་སྐྱེས་པའམ་ཉམས་པའི་འཕགས་པའི་གང་ཟག་ལ་རྣམ་རིག་མིན་པ་ནི་ངེས་པར་ལྡན་ལ། རྒྱུ་མཚན་དེའི་ཕྱིར་རིག་བྱེད་མི་ལྡན་ནོ། །གསུམ་པ་དང་བཞི་པ་ཤེས་སླའོ། །ཚུལ་འདི་སོ་སྐྱེ་ལའང་སྲིད་པ་མ་ཡིན་ནམ་འཕགས་པ་ཁོ་ན་ལ་དཔེར་བརྗོད་ཅེ་ན། བསམ་གཏན་ཐོབ་པ་ཚེ་བརྗེས་པ་གང་ཞིག་གཟུགས་སུ་རིག་བྱེད་མ་བྱས་པའམ་བྱས་ཀྱང་རིག་བྱེད་བཏང་བ་ལ་སྲིད་ཀྱང་སོ་སྐྱེ་ཐམས་ཅད་ལ་གདོན་མི་ཟ་བ་མ་ཡིན་པའི་ཕྱིར་མ་བཤད་ཅེས་པའམ་ཡང་ན་འདོད་པ་ན་སྤྱོད་པའི་སེམས་ཅན་ལ་དགོངས་པའམ། འཕགས་པ་ལ་དཔེར་བརྗོད་པ་མ་ཡིན་གྱི་སོ་སྐྱེ་ལའང་དེ་དང་འདྲ་བར་གཟུང་ངོ་ཞེས་བསྟན་པའི་དོན་དུའོ་ཞེས་རྒྱལ་སྲས་འཆད་དོ། །འཐོབ་གཏོང་ལ་གཉིས་ལས། འཐོབ་ཚུལ་ལ་གསུམ་གྱི་དང་པོ་ཇི་ལྟར་འཐོབ་ལ་གཉིས་ཀྱི་དང་པོ་ནི། བསམ་གཏན་ལས་སྐྱེས་པའི་སྡོམ་པ་ནི་བསམ་གཏན་དངོས་གཞི་ཉེར་བསྡོགས་ཀྱིས་ཏེ་དེའི་སེམས་དེ་ཉིད་ཀྱིས་འཐོབ་ལ། ཟག་མེད་ཀྱི་སྡོམ་པ་ནི་འཕགས་པ་སྟེ་ཟག་མེད་ཀྱི་ལམ་ས་གང་ལ་བརྟེན་པ་དེས་འཐོབ་སྟེ། དེ་དག་སེམས་དེ་དག་དང་ལྷན་ཅིག་འབྱུང་བའམ་སེམས་དེའི་རྗེས་འབྲང་ཡིན་པའི་ཕྱིར་རོ། །སོ་ཐར་ལ་གཉིས་ལས། དངོས་ནི་སོ་སོར་ཐར་པའི་སྡོམ་པ་ཞེས་པ་ནོད་པ་པོ་ལ་གཞན་གྱི་རྣམ་པར་རིག་པར་བྱེད་པའམ། འདི་ཡང་གཞན་ལ་རྣམ་པར་རིག་པར་བྱེད་ན་གཞན་གྱི་རྣམ་པར་རིག་བྱེད་ལས་འཐོབ་བོ། །ཞར་ལ་རང་གི་ལེན་སེམས་དང་ལུས་ངག་གི་རིག་བྱེད་ལས་ཀྱང་ངོ་། །སོགས་ཀྱིས་ཞེས་པ་ནི་འདུལ་བ་འཛིན་པ་དག་རྣམ་པ་བཅུས་བསྙེན་པར་རྫོགས་སོ་ཞེས་པ་བསྡུ་བའི་དོན་ཏོ་ཞེའོ། །དེ་ལ་རང་བྱུང་གིས་ནི་སངས་རྒྱས་དང་རང་རྒྱལ་བསེ་རུ་ལྟ་བུའོ། །ངེས་པ་ལ་འཇུག་པས་ནི་སྡེ་ལྔ་པོ་སྟེ། ངེས་པ་མཐོང་ལམ་དང་འཇུག་པ་སྐྱེད་པ་ཡིན་པར་གང་སྤེལ་འཆད་པས་དེའི་ཚེ་དགེ་སློང་དུ་འགྱུར་བའི་ཕྱིར་རོ། །ཚུར་ཤོག་ཅེས་པས་ནི་ཉེ་བའི་ལྔ་སྡེ་ལ་སོགས་པ་སྟེ། དེ་བཞིན་གཤེགས་པས་ཚུར་ཤོག་བཀའ་སྩལ་པས། །སྐྲ་བྱི་སྣམ་སྦྱར་གྱོན་པའི་ལུས་ལྡན་ཞིང་། །མོད་ལ་དབང་པོ་རབ་ཞི་གནས་གྱུར་ཏེ། །སངས་རྒྱས་དགོངས་པས་ལུས་གཟུགས་བཀབ་པར་གྱུར། །ཅེས་སོ། །སྟོན་པ་ཁས་བླངས་པས་ནི་འོད་སྲུང་ཆེན་པོ་སྟེ། དེས་མཐུའི་ཁྱད་པར་ལས་ལྷའི་གཟུགས་ལ་ཕྱག་བྱས་པ་འགས་པར་གྱུར་ཏོ། །དེའི་ཚེ་བཅོམ་ལྡན་འདས་བུ་མངས་ཀྱི་མཆོད་རྟེན་གྱི་དྲུང་ན་བཞུགས་པ་མཐོང་བ་ན། དད་པར་གྱུར་ཀྱང་ཕྱག་བྱས་ན་གནོད་པར་དོགས་ཏེ་མ་བྱས་པ་དང་། དེའི་བསམ་པ་ཐུགས་ཀྱིས་མཁྱེན་ནས། འོད་སྲུང་དེ་བཞིན་གཤེགས་པ་ལ་ཕྱག་འཚོལ་ཅིག་ཅེས་སོ། །དེ་ནས་ཕྱག་བྱས་ཀྱང་གནོད་པར་མ་མཐོང་ནས་བཅོམ་ལྡན་འདས་ནི་བདག་གི་སྟོན་པའོ། །བདག་ནི་བཅོམ་ལྡན་འདས་ཀྱི་ཉན་ཐོས་ལགས་སོ་ཞེས་པ་སྟེ། ལུང་ལས། རྒྱལ་བ་བུ་མངས་མཆོད་རྟེན་ནང་བཞུགས་མཐོང་། །ཐུབ་ཞབས་ཕྱག་འཚལ་བཅོམ་ལྡན་བདག་གི་སྟོན། །བདག་ནི་ཁྱོད་ཀྱི་ཉན་ཐོས་གྱུར་ཅེས་གསོལ། །འོད་སྲུང་ཇི་སྐད་སྨྲས་བཞིན་བྱས་ཏེ་འདིར། །ཁྱོད་སྟོན་ང་ཡིན་ང་ཡི་ཉན་ཐོས་ཁྱོད། །ཅེས་སོ། །དེས་ན་སྟོན་པར་ཁས་བླངས་པས་བསྙེན་པར་རྫོགས་པར་གྱུར་པའོ། །དྲི་བས་མཉེས་པས་ལེགས་སྦྱིན་ཏེ་དྲིས་པའི་ལན་བཏབ་པས་སངས་རྒྱས་མཉེས་པས་བསྙེན་རྫོགས་སུ་གྱུར་པའོ། །དེ་ལ་དྲིས་པའི་ལན་འདི་ལྟར་ཡིན་ཞེས་འགྲེལ་ཏིག་ལས་མི་འབྱུང་ལ་མདོ་ཏིག་མཁན་པོས་སྙིགས་མ་ལྔའི་མདོ་ལས་འབྱུང་བར་བཤད་དོ། །ཁ་ཆེ་པཎ་ཆེན་གྱི་གསུང་གིས་གཅིག་ཏུ་དགོས་པའི་ཆོས་གང་ཡིན་ཐར་པའོ། །དེ་ལ་དགོས་པ་གང་ཡིན་དད་པའོ་ཞེས་སོ། །བླ་མའི་ཆོས་ཁས་བླངས་པས་ནི་སྐྱེ་དགུའི་བདག་མོ་ལ་སོགས་པ་སྟེ། དེ་ནི་ཕྲེང་རྒྱུད་ལས། དགེ་སློང་རྣམས་ལས་འདི་བསྙེན་རྫོགས། །དེ་ལས་ཟླ་ཕྱེད་གདམས་ངག་གསོལ། །དགེ་སློང་བཅས་གནས་དབྱར་གནས་ནས། །ཚོགས་གཉིས་དང་ནི་དགག་དབྱེ་བྱ། །ཚུལ་འཆལ་དགེ་སློང་མིན་པར་ནི། །མི་གླེང་ཁྲོ་བ་ཉིད་ཀྱང་ངོ་། །ལྕི་བའི་ཆོས་ལས་འདས་ན་ནི། །ཟླ་ཕྱེད་ཚོགས་གཉིས་མགུ་བྱ་སྟེ། །བསྙེན་པར་རྫོགས་པ་གསར་བུ་ལ། །དགེ་སློང་མ་ཡིས་ཕྱག་བྱའོ། །ལྕི་བའི་ཆོས་བརྒྱད་འདི་དག་ནི། །དགེ་སློང་མ་ལ་གསུངས་པ་ཡིན། །ཞེས་པའོ། །ཕྲིན་གྱིས་ནི་ཆོས་སྦྱིན་ཏེ་མཉན་ཡོད་ན་ཁྱིམ་བདག་རི་དྭགས་དང་སྦྱིན་པ་ཞེས་པ་བཤེས་པ་གནས་ཏེ། དེ་གཉིས་ཀྱིས་གང་ལ་བུ་དང་བུ་མོ་བཙས་པ་གཉེན་དུ་བྱའོ་ཞེས་འཐམས་སོ། །དེ་ནས་རི་དྭགས་ལ་བུ་ཞིག་བཙས་པ་དང་མིང་ས་ག་ཞེས་བཏགས་སོ། །སྦྱིན་པ་ལ་བུ་མོ་ཞིག་བཙས་པ་དང་ཁྱིམ་དེར་དགེ་སློང་མ་དག་ཆོས་སྟོན་པ་ན་བུ་མོ་དེ་རྣ་གཏད་ནས་ཉན་པ་དང་སྦྱིན་པའི་ཁྱིམ་དུ་སྐྱེས་པས་ན་ཆོས་སྦྱིན་དུ་གདགས་སོ་ཞེས་དེ་ལྟར་བཏགས་སོ། །དེ་ཆེར་སྐྱེས་པ་དང་ཕ་མ་ལ་རབ་ཏུ་འབྱུང་བར་ཞུས་པས། ཁྱོད་མ་སྐྱེས་པ་ནས་རི་དྭགས་ཀྱི་བུ་ལ་བྱིན་ཟིན་པས་ཁྱོད་ལ་དབང་མེད་དོ། །དེ་ནས་ཨུཏྤ་ལའི་མདོག་དེར་ཡང་ཡང་ཆོས་སྟོན་པར་བྱེད་པས། འཕགས་མ་བདག་རབ་ཏུ་བྱུང་བར་ཕ་མས་མ་གནང་གིས། བདག་འདི་ཉིད་དུ་མ་ཚོར་བར་རབ་ཏུ་དབྱུང་དུ་གསོལ། དེས་བཅོམ་ལྡན་འདས་ལ་ཞུའོ་ཞེས་པ་ནས་བཀའ་སྩལ་པ། ཨུཏྤ་ལའི་ཕོ་ཉར་ཆོས་སྦྱིན་ལ་སྐྱབས་སུ་འགྲོ་བ་དང་དགེ་བསྙེན་གྱི་སྡོམ་པ་སྦྱིན་པར་བྱ་རབ་ཏུ་བྱུང་བར་བྱ་ཞེས་པ་ལ་སོགས་པ་སྟེ། བསྙེན་པར་རྫོགས་པ་ན་དགྲ་བཅོམ་མ་མངོན་སུམ་དུ་བྱས་པའོ། །མཐའ་འཁོབ་ཏུ་འདུལ་བ་འཛིན་པ་དང་ལྔ་ཚོགས་སོ། །དམིགས་བསལ་ནི་ཕྲེང་རྒྱུད་ལས། གལ་ཏེ་བཞི་ནི་ལས་བརྗོད་མཁས། །ཚུལ་ཁྲིམས་ལྡན་པར་གྱུར་ན་ནི། །བསྙེན་རྫོགས་མ་སྨད་གྱུར་པ་སྟེ། །ལྷ་ཡིས་ཀྱང་ནི་ཕྱག་བྱར་འོས། །ཞེས་པའོ། །དབུས་སུ་བཅུའི་ཚོགས་ཏེ་མང་ཉུང་ནི་ཡུལ་དཀོན་མོད་ཀྱིས་ཡིན་ལ། འདུལ་བ་འཛིན་པ་ནི་ལས་ཀྱི་སློབ་དཔོན་ནོ། །ས་མཚམས་ནི་ཤར་ན་ལི་ཁ་ར་ཤིང་འཕེལ་གྱི་མདུན་གྱི་ནགས་ལི་ཁ་རའི་ཤིང་ཚང་ཚིང་ཅན་དང་། ལྷོར་གྲོང་ཁྱེར་འདམ་བུ་ཅན་གྱི་དྲུང་ན་ཆུ་ཀླུང་འདམ་བུ་ཅན་དང་། ནུབ་ཏུ་བྲམ་ཟེའི་གྲོང་ཀ་བ་དང་། བྱང་དུ་ཨུ་ཤི་རའི་རི་བོ་མུན་པ་ཅན་ནོ། །དེ་དག་ནི་མ་ག་དྷཱ་ནས་དཔག་ཚད་བཅུ་དྲུག་གམ་ཁ་ཅིག་དྲུག་ཅུ་ཡིན་ཞེས་ཟེར་རོ། །སྐྱབས་འགྲོ་ལན་གསུམ་བཟླས་པས་ནི་སྡེ་བཟང་པོ་དྲུག་ཅུའི་ཚོགས་སོ། །དེ་ནི་མདོ་རྩ་བ་ལས། སྔ་མ་བསྙེན་པར་མ་རྫོགས་པར་ཕྱི་མ་རྫོགས་པར་མི་བྱའོ། །ཞེས་གང་གསུངས་པ་ལྟ་བུའོ། །འདུལ་བ་འཛིན་པ་དག་སོ་སོར་ཐར་པའི་སྡོམ་པ་ནི་གདོན་མི་ཟ་བར་རིག་བྱེད་ལ་རག་ལུས་པ་མ་ཡིན་ནོ་ཞེས་ཏེ། རབ་བྱུང་གི་བསྙེན་རྫོགས་ཀྱི་སྡོམ་པ་རིག་བྱེད་ལ་མི་ལྟོས་པའི་ཕྱིར་རོ་ཞེས་པའི་དོན་ཏོ་ཞེས་རྒྱལ་སྲས་སོ། །གང་སྤེལ་ནི་སྡེ་ལྔ་པོ་དང་གྲགས་པ་ལ་སོགས་པའང་སྔོན་གྱི་སྨོན་ལམ་གྱི་དབང་གིས་བསམ་པ་ཕུན་སུམ་ཚོགས་པའམ། སངས་རྒྱས་ཀྱི་མཐུས་རིག་བྱེད་མེད་པར་སོ་ཐར་གྱི་སྡོམ་པ་ཐོབ་བོ་ཞེའོ། །ཞར་བྱུང་ལ་གསུམ་གྱི་སྡོམ་པ་དང་སྡོམ་མིན་གྱི་དུས་ཀྱི་ཁྱད་པར་ནི། སྡོམ་པ་དུས་ཇི་སྲིད་དུ་བླང་བར་བྱ་ཞེ་ན། ཇི་སྲིད་འཚོའི་བར་དུ་རིས་བདུན་དང་ཉིན་ཞག་ཏུ་བསྙེན་གནས་ཀྱི་སྡོམ་པ་ཡང་དག་པར་བླང་བར་བྱ་སྟེ། དུས་ཀྱི་མཐའ་ནི་གཉིས་ཏེ། སྲོག་གི་མཐའ་དང་ཉིན་ཞག་གི་མཐའ་འོ་ཞེས་མཐའ་དེ་གཉིས་ལས་མེད་པའི་ཕྱིར་རོ། །གལ་ཏེ་དེ་ཇི་སྲིད་འཚོའི་འོག་ཏུ་བླངས་པ་ཡོད་ཀྱང་ལུས་སྐལ་བ་མི་འདྲ་བ་དང་། དེས་སྦྱོར་བ་མ་བྱས་པ་དང་། བླངས་པ་མི་དྲན་པས་མི་སྐྱེ་བར་རིགས་ན། ཉིན་ཞག་བས་རིང་བར་བསྙེན་གནས་སྐྱེ་བ་ལ་སུ་ཞིག་གེགས་བྱེད་ཅེ་ན། སྟོན་པའི་བཀའ་ཡིས་ཏེ། སློབ་དཔོན་འདུས་བཟང་ན་རེ། བསླབ་པ་བཅའ་བའི་གནས་དག་ནི་ཐམས་ཅད་མཁྱེན་པ་ཁོ་ནའི་སྤྱོད་ཡུལ་ཡིན་པའི་ཕྱིར་རོ། །དཔེར་ན་ཁ་ཅིག་ཏུ་གསོལ་བ་དང་བཞིའི་ལས་དགོས་ལ། ཁ་ཅིག་ཏུ་གསོལ་བ་འབའ་ཞིག་པས་འཐོབ་པའི་རྒྱུ་ཅི་ཞིག་ཡོད་དེ། འོན་ཀྱང་དེ་ལྟར་འཐོབ་པའི་རྒྱུ་གཟིགས་ནས་བསྟན་པ་བཞིན་ནོ་ཞེའོ། །གལ་ཏེ་སྟོན་པའི་བཀའ་ཡིན་ན། ཉིན་ཞག་གི་འོག་ཏུ་སྡོམ་པ་མི་སྐྱེ་བར་གཟིགས་ནས་སམ་དབང་པོ་གདུལ་དཀའ་བའི་དོན་དུ་ཡིན། སློབ་དཔོན་འདུས་བཟང་ནི་ཕྱི་མ་ལྟར་ན་ཆེས་གདུལ་དཀའ་བ་ཡོད་པས་ཉིན་མོའམ་མཚན་མོ་ཙམ་ཡང་གསུང་བར་འགྱུར་བ་ལས་མ་གསུངས་པས་ཞེའོ། །དེས་ན་བྱེ་བྲག་ཏུ་སྨྲ་བ་དག་དེ་ལྟར་བརྟག་ག་ལ་ནུས་ཏེ་བཅོམ་ལྡན་འདས་ཀྱིས་གཞན་དུ་མ་གསུངས་པས་ཁས་མི་ལེན་ཏོ་ཞེས་ཟེར་རོ། །སྡོམ་མིན་གྱི་དུས་ངེས་པ་གང་ཡིན་ཞེ་ན། དེ་ནི་ཇི་སྲིད་འཚོའི་བར་དུ་བྱ་བའམ་སྡིག་པའི་ཆོས་ཁས་བླངས་པས་སྐྱེའི་བསྙེན་གནས་པ་བཞིན་དུ་ཉིན་ཞག་གཅིག་པའི་སྡོམ་མིན་མེད་དེ། དེ་ཉིད་བསྙེན་གནས་པ་དེ་ལྟར་ཉིན་ཞག་གཅིག་ཏུ་ནོད་པ་མེད་པའི་ཕྱིར་རོ། །ཇི་སྲིད་འཚོ་བ་ལའང་མཚུངས་སོ་ཞེ་ན་མི་མཚུངས་ཏེ། གཏན་དུ་ལོག་པར་ཞུགས་པའི་བསམ་པ་ཡོད་པས་འཐོབ་པའི་ཕྱིར་རོ། །དེས་ན་དུས་གཞན་གྱི་བར་དུ་ལོག་པར་ཞུགས་པས་བར་མར་འགྱུར་གྱི་སྡོམ་མིན་མི་འཐོབ་བོ་ཞེའོ། །གྲག་ཅེས་པ་ནི་མ་རངས་པར་བསྟན་པའི་དོན་ཡིན་པར་གང་སྤེལ་འཆད་དོ། །མདོ་སྡེ་པ་ནི་སྡིག་པ་བྱ་བའི་བསམ་པ་བག་ཆགས་དང་བཅས་པ་ལ་སྡོམ་མིན་དུ་བཏགས་ཀྱི་རིག་བྱེད་མ་ཡིན་པ་རྫས་གྲུབ་དེ་ལྟ་བུ་མེད་དོ་ཞེས་ཟེར་རོ། །བསྙེན་གནས་ཀྱི་སྡོམ་པའི་ཁྱད་པར་ནི་ཇི་ལྟར་ནོད་པར་བྱ་ཞེ་ན། དང་པོར་ནོད་པར་བྱ་ཞེས་བླངས་ལ། སྤྱོད་ལམ་ནི་ནད་པ་མ་ཡིན་ན་སྟན་ཆེ་དམའ་བར་ཙོག་པུར་འདུག་པའམ་པུས་མོ་བཙུགས་ནས་ཐལ་མོ་བསྣོལ་བའམ་སྦྱར་ཏེ། འབོགས་པ་པོས་སྨྲས་པའི་རྗེས་སུ་བཟླས་པ་ཡིས་སོ། །སྔར་གྱི་རྒྱན་ཡོད་ཀྱང་ལྷག་པར་རྒྱགས་པ་མི་སྐྱེད་པས་འགལ་བ་མེད་ལ། གསར་བ་དག་གིས་མི་བརྒྱན་པར་རོ། །དུས་ནི་ནམ་ལངས་ཀྱི་བར་དུ་སྟེ་ཉི་མ་ཤར་གྱི་བར་དུའོ། །གང་མནོད་པ་ནི་བསྙེན་གནས་ཡན་ལག་བརྒྱད་པོ་ཚང་བར་ཏེ་མ་ཚང་བར་འགྱུར་བས་སོ། །གང་གི་ཚེ་ནི་ནང་པར་ཟས་ཀྱི་གོང་རོལ་ཉི་མ་འཆར་བའམ་ཤར་བའི་ཚེའོ། །བོད་ན་གཅིག་ཅར་ལེན་པ་ནི་ཡུལ་དཀོན་པས་རུང་མཐུན་བྱས་པའོ་ཞེས་ཁ་ཅིག་གསུངས་ལ། གཞན་དག་ནི་འགྲེལ་པར། གང་གི་ཚེ་ཚེས་བརྒྱད་ལ་རྟག་ཏུ་བསྙེན་གནས་ལ་གནས་པར་བྱའོ་ཞེས་སྔོན་ཡང་དག་པར་བླངས་པ་བྱས་པ་དེས་ནི་ཟན་ཟོས་ནས་ཀྱང་གནོད་པར་བྱའོ་ཞེས་པས་རྒྱ་གར་ན་ཡང་ཡོད་པར་མངོན་ཏེ། དེའི་ཚེ་སྐྱེ་ཡང་ཟན་ཟོས་ནས་ལེན་པ་ནི་གསལ་བར་བྱ་བའི་ཕྱིར་ཡིན་ནོ་ཞེས་འཆད་དོ། །གང་ལས་གནོད་པར་བྱ་བ་ནི་རང་ཉིད་འབོགས་ལན་གཉིས་ཅར་དུ་མི་རུང་བའམ་རྐྱེན་ཡོད་ཀྱང་མི་འདའ་བར་བྱ་བའི་ཕྱིར་གཞན་ལས་སོ། །དེ་ཡང་འདུལ་བ་ལས་དགེ་སློང་ལས་བླང་བར་བཤད་པ། གནས་འཇོག་གི་མདོ་ལས། རིགས་ཀྱི་བུའམ་རིགས་ཀྱི་བུ་མོ་དད་པ་དང་ལྡན་པ་ཡན་ལག་བརྒྱད་དང་ལྡན་པའི་བསྙེན་གནས་བླང་བར་འདོད་པས་ནང་པར་ལངས་ལ་དགེ་སྦྱོང་ངམ་བྲམ་ཟེའམ་གཞན་གང་ཡང་རུང་བ་ཤེས་པ་ཞིག་གི་དྲུང་དུ་སོང་སྟེ་ཞེས་པས་གཞན་ལས་བླངས་གསུངས་པའང་ཡོད་དོ། །གོང་གི་ལེན་པའི་ཚུལ་དེ་ལས་གཞན་དུ་མནོས་པ་ནི་བར་མས་བསྡུས་པའི་ལེགས་སྤྱད་ཙམ་མོ། །དེས་ན་ཉིན་མོ་དང་མཚན་མོ་ཙམ་གྱི་ཚུལ་ཁྲིམས་ཀྱང་བར་མས་བསྡུས་པའི་ལེགས་སྤྱད་ཡིན་པས་འབྲས་བུ་ཡིད་དུ་འོང་བའོ། །ཡན་ལག་བརྒྱད་དུ་ངེས་ཤེ་ན། ཚུལ་ཁྲིམས་ཀྱི་ཡན་ལག་དང་བག་ཡོད་པའི་ཡན་ལག་དང་བརྟུལ་ཞུགས་ཀྱི་ཡན་ལག་སྟེ། བཞི་དང་གཅིག་དང་དེ་བཞིན་དུ་གསུམ་རིམ་པ་བཞིན་ནོ། །དེ་ལས་བརྫུན་དུ་སྨྲ་བ་སྤོང་བའི་བར་བཞི་ནི་རང་བཞིན་གྱི་ཁ་ན་མ་ཐོ་བ་སྤོང་བའི་ཕྱིར་ཚུལ་ཁྲིམས་ཀྱི་ཡན་ལག་ལེན་པས་ངེས་པར་དགོས་ལ། དེ་ཙམ་ཡོད་ཀྱང་མྱོས་པར་འགྱུར་བ་མ་བཀག་ན་བག་མེད་པར་འགྱུར་བའི་ཕྱིར་དང་། གཞན་གསུམ་ནི་སྐྱོ་བ་དང་རྗེས་སུ་མཐུན་པའི་ཕྱིར་བརྟུལ་ཞུགས་ཀྱི་ཡན་ལག་ཡིན་པས་བསྟན་ཏོ། །དེ་གཉིས་མ་མནོས་ན་ཇི་ལྟར་བག་མེད་པར་འགྱུར་ཞིང་ཉེས་དམིགས་ཅིར་འགྱུར་ཞེ་ན། མྱོས་འགྱུར་འཐུངས་བ་དེ་ཡིས་ནི་བྱ་བ་དང་བྱ་བ་མ་ཡིན་པའི་དྲན་པ་ཉམས་པ་དང་། ཕྱི་དྲོའི་ཁ་ཟས་སྤངས་པས་ནི་རང་ལ་བསྙེན་གནས་པའི་དྲན་པ་དང་། གཞན་ཁྱིམ་པ་དག་ལ་སྐྱོ་བའི་དྲན་པ་ཉེ་བར་གནས་ལ་དེ་མེད་ན་གཉི་ག་མེད་པར་འགྱུར་བ་དང་། གཞན་གཉིས་བསྟེན་པས་དྲེགས་པར་འགྱུར་ཏེ་དེ་ལས་འཆལ་བའི་ཚུལ་ཁྲིམས་ཐག་མི་རིང་བའི་ཕྱིར་རོ། །བསྙེན་གནས་དང་དེའི་ཡན་ལག་གི་དོན་ནི་ཁ་ཅིག་ན་ཕྱི་དྲོའི་ཁ་ཟས་སྤོང་བ་བསྙེན་གནས་དང་ལྷག་མ་ཡན་ལག་སྟེ་གར་སོགས་ཕྲེང་སོགས་གཉིས་སུ་ཕྱེ་བས་བརྒྱད་དོ་ཞེའོ། །སློབ་དཔོན་ནི་ཕྱི་དྲོའི་ཁ་ཟས་སྤོང་བ་བཀའ་སྩལ་ནས་ཡན་ལག་བརྒྱད་པ་འདིས་ཞེས་པ་དང་འགལ་ལོ་ཞེས་སོ། །བྱེ་བྲག་ཏུ་སྨྲ་བ་ནི་འདུས་པ་ཡན་ལག་ཅན་དང་ཁ་ཡར་བ་ཡན་ལག་ཅེས་པའམ་ཕྱི་དྲོའི་ཁ་ཟས་སྤོང་བ་གཉི་ག་དང་གཞན་ཡན་ལག་ཁོ་ནའོ་ཞེས་ཟེར་རོ། །འདི་དགེ་བསྙེན་ཁོ་ན་ལ་ཡོད་དམ་གཞན་ལའང་ཡོད་ཅེ་ན། དེ་ལས་གཞན་པའི་ཁྱིམ་པ་དག་ལའང་བསྙེན་གནས་སྐྱེ་བ་ཡོད་མོད་ཀྱི་གསུམ་ལ་སྐྱབས་སུ་མ་སོང་བར་ནོད་པ་ལ་སྐྱེ་བ་མེད་དོ། །འོན་ཀྱང་འགྲེལ་པར། མི་ཤེས་པ་ནི་མ་གཏོགས་སོ་ཞེས་འབྱུང་སྟེ་ཊཱིཀ་བྱེད་གཉིས་ཀྱིས་འབོགས་པ་དང་ནོད་པ་བརྗེད་པ་དང་མ་བྱས་པས་སྐྱབས་སུ་འགྲོ་བ་མི་ཤེས་པ་ལ་བཤད་དེ་དེ་ནི་དམིགས་བསལ་ལོ། །གལ་ཏེ་གསུམ་ལ་སྐྱབས་གནས་སུ་ཐེ་ཚོམ་ཟ་བའམ་ལོག་པར་ཞུགས་པའི་བསམ་པ་ཅན་མ་གུས་པས་ཡིན་ན་མི་སྐྱེ་བར་བཤད་དོ། །དགེ་བསྙེན་གྱི་སྡོམ་པའི་ཁྱད་པར་ལ་བཞི་ལས། ལུང་དོན་བརྒལ་ལེན་གྱིས་ངེས་པར་བྱ་བ་ནི་ཤཱཀྱའི་མིང་ཆེན་གྱི་མདོ་ལས། མིང་ཆེན་ཁྱིམ་པ་གོས་དཀར་པོ་བགོས་པ་སྐྱེས་པ་ཕོའི་དབང་པོ་དང་ལྡན་པ་ཞིག་སངས་རྒྱས་དང་ཆོས་དང་དགེ་འདུན་ལ་སྐྱབས་སུ་འགྲོ་ཞིང་བདག་ལ་དགེ་བསྙེན་དུ་གཟུང་དུ་གསོལ་ཞེས་ཚིག་ཏུ་སྨྲ་ན་འདི་ཙམ་གྱིས་དགེ་བསྙེན་དུ་འགྱུར་རོ་ཞེས་གསུངས་ན་སྤང་བྱ་སྤོང་བར་ཁས་མ་བླངས་པར་སྐྱབས་སུ་འགྲོ་བ་དེ་ཁོ་ནས་དགེ་བསྙེན་དུ་འགྱུར་རམ་ཞེ་ན། ཉི་འོག་པ་ན་རེ་སྡོམ་པ་མེད་ཀྱང་དགེ་བསྙེན་གྱི་སྒྲ་དོན་ཐོབ་པར་འགྱུར་རོ་ཞེས་ཟེར་རོ། །ཁ་ཆེ་བ་ནི་མདོ་དེ་ལས་བདག་ལ་དགེ་བསྙེན་དུ་གཟུང་དུ་གསོལ། དེང་སླན་ཆད་ནམ་འཚོའི་བར་དུ་སྲོག་སྤོང་ངོ་ཞེས་འབྱུང་བས་སྲོག་གཅོད་པ་ལ་སོགས་པ་ལྔ་སྤོང་ཞེས་པའི་དོན་ཏེ། དེ་ལྟར་ན་དགེ་བསྙེན་ཉིད་དུ་ཁས་བླངས་པ་ཙམ་གྱིས་སྡོམ་པ་སྐྱེའོ། །འོ་ན་བསླབ་པའི་གཞི་བསྟན་ཅི་དགོས་ཞེ་ན། དེ་རྣམས་ཤེས་པར་བྱ་བའི་ཕྱིར་ཏེ། དཔེར་ན་དགེ་སློང་གི་བསླབ་པའི་གཞི་བསྟན་པ་དགེ་སློང་གསར་བུ་ལ་དོན་དང་བཅས་པ་བཞིན་ནོ། །གལ་ཏེ་དགེ་བསྙེན་ཐམས་ཅད་དང་པོར་སྤང་བྱ་ལྔ་ཅར་བསྡམས་པའི་དགེ་བསྙེན་ཡོད་ན་སྣ་གཅིག་སྤྱོད་པ་ལ་སོགས་པ་ཇི་ལྟ་བུ་སྟེ་མི་འཐད་པར་འགྱུར་ལ། འདོད་ན་མདོ་ལས། བཙུན་པ་ཇི་ཙམ་གྱིས་ན་སྣ་གཅིག་སྤྱོད་པའི་དགེ་བསྙེན་དུ་འགྱུར་བ་ལགས་ཞེས་པ་ལ་སོགས་པ་ཞུས་པའི་ལན་དུ། མིང་ཆེན་སྲོག་གཅོད་པ་སྤངས་ཏེ་དེ་ལས་སླར་ལོག་པ་ནི་སྣ་གཅིག་སྤྱོད་པ་དང་གཉིས་བསྲུང་བ་ཕྱོགས་གཅིག་དང་། གསུམ་མམ་བཞི་བསྲུང་བ་ཕལ་ཆེར་དང་། ལྔ་ཅར་བསྲུང་བ་ཡོངས་སུ་རྫོགས་པར་སྤྱོད་པའི་དགེ་བསྙེན་ནོ་ཞེས་པ་དང་འགལ་ལོ་ཞེ་ན། དང་པོར་ལྔ་པོ་ཚང་བར་བསྲུང་བ་ལས་ཕྱིས་ཉམས་ན་ལྷག་མ་དེ་བསྲུང་བ་ལ་དགོངས་ནས་གསུངས་པའི་ཕྱིར་འགལ་བ་མེད་དོ་ཞེས་ཟེར་རོ། །གྲག་ཅེས་པ་ནི་མ་རངས་པའི་དོན་དུ་རུང་ངོ་། །འདི་ལ་སློབ་དཔོན་ནི་བདེན་པ་མཐོང་བ་དག་སྲོག་དང་བསྡོ་སྟེ་སྐྱབས་སུ་འགྲོ་བ་ལ་ཁ་ཆེ་བ་འཁྲུལ་པར་ཟད་དེ། དེ་དག་ཤེས་ནས་དད་པ་ཐོབ་པས་སྲོག་གི་ཕྱིར་ཡང་དམ་པའི་ཆོས་འདོར་བར་མི་བྱེད་པ་ལ་དགོངས་ཀྱི་དགེ་བསྙེན་གྱི་སྡོམ་པའི་མཚན་ཉིད་བསྟན་པ་མ་ཡིན་ནོ། །དེས་ན་སྲོག་སྤོང་ངོ་ཞེས་བྱ་བ་འདི་མིང་ཆེན་གྱི་མདོ་དང་བདེན་པ་མཐོང་བའི་མདོ་གང་ནས་ཀྱང་མི་འབྱུང་ན་སུ་ཞིག་ཡོངས་སུ་མི་གསལ་བའི་དོན་འདི་འདོན་པར་བྱེད་ཅེས་དང་། གཞན་ཡང་ཚུལ་ཁྲིམས་ཉམས་པའི་དབང་དུ་བྱས་ནས་སྣ་གཅིག་སྤྱོད་པ་ལ་སོགས་པ་ཞུ་བ་ཉིད་ཀྱང་མི་འཐད་ན་ལན་ལྟ་ཅི་སྨྲོས་ཏེ། གཉེན་པོ་ཆུང་བ་དག་དེ་ཉམས་པའི་རྐྱེན་བྱེད་པའི་ཕྱིར་དང་། དེ་ཙམ་ཡིན་ན་མི་ཤེས་པ་མེད་པས་དྲིས་ལན་བྱེད་པར་ཡང་མི་རིགས་སོ་ཞེའོ། །ཞར་ལ་ཆེ་འབྲིང་གི་དབྱེ་བ་ནི་གང་གིས་གཞག་ཅེ་ན། སྡོམ་པ་ཆུང་ངུ་དང་ལ་སོགས་ཀྱིས་འབྲིང་དང་ཆེན་པོ་རྣམས་ལེན་སེམས་ཀུན་སློང་གི་ཡིད་ཇི་བཞིན་ཏེ་དེའི་དབང་གིས་སོ། །དེས་ན་དགྲ་བཅོམ་ཆུང་ལ་སོ་སྐྱེ་ཆེ་བ་སྲིད་དོ། །སྐྱབས་ཀྱི་ཡུལ་བྱེ་བྲག་ཏུ་བཤད་པ་ནི་གང་ལ་སྐྱབས་སུ་འགྲོ་ཞེ་ན། གང་ཞིག་གསུམ་ལ་སྐྱབས་སུ་འགྲོ་བ་དེ་ནི་མཐར་ཐུག་གི་སྐྱབས་སངས་རྒྱས་སུ་བྱེད་པའི་ཆོས་མི་སློབ་པ་ཟད་པ་དང་མི་སྐྱེ་བ་ཤེས་པ་ལ་སོགས་པ་འཁོར་དང་བཅས་པའོ། །གཟུགས་ཀྱི་སྐུ་ནི་མ་ཡིན་ཏེ་སོ་སྐྱེའི་གནས་སྐབས་དང་ཁྱད་པར་མེད་པའི་ཕྱིར་རོ། །སངས་རྒྱས་གཅིག་ལའམ་ཐམས་ཅད་ལ་ཞེ་ན། ཕྱི་མ་སྟེ་ལམ་མཚན་ཉིད་འདྲ་བའི་ཕྱིར་རོ། །དེ་བཞིན་དུ་དགེ་འདུན་དུ་བྱེད་པའི་ཆོས་སློབ་མི་སློབ་གཉི་ག་དང་། ཆོས་མྱ་ངན་ལས་འདས་པ་འགོག་པའི་བདེན་པ་སྟེ་དེ་ལ་སྐྱབས་སུ་འགྲོའོ། །དགེ་འདུན་ཡང་ཐམས་ཅད་ལ་སྟེ་ལམ་མཚན་ཉིད་འདྲ་བའི་ཕྱིར་རོ། །འོ་ན་ག་གོན་དང་བཟང་པོ་ལ་ཁྱེད་གཉིས་ཚུར་ཤིག་སངས་རྒྱས་དང་ཆོས་ལ་སྐྱབས་སུ་སོངས་ཤིག གང་ཡང་མ་འོངས་པའི་དུས་ན་དགེ་འདུན་ཞེས་བྱ་བ་འབྱུང་བར་འགྱུར་བ་དེ་ལ་ཡང་སྐྱབས་སུ་སོངས་ཤིག་ཅེས་པ་དང་འགལ་བར་འགྱུར་རོ་ཞེ་ན། དེ་ནི་མ་འོངས་པའི་དུས་ན་རེ་ཞིག་པའི་སྐྱབས་གནས་དགེ་འདུན་དཀོན་མཆོག་ཏུ་འགྱུར་བ་བརྗོད་པའི་དོན་ཡིན་པའི་ཕྱིར་འགལ་བ་མེད་དོ། །སངས་རྒྱས་ལ་ངན་སེམས་ཀྱིས་ཁྲག་ཕྱུང་བའི་མཚམས་མེད་ཇི་ལྟར་འགྱུར་ཞེ་ན། རྟེན་ལ་གནོད་པ་བྱས་པས་དེ་ལའང་གནོད་པ་བྱས་པར་འགྱུར་བའི་ཕྱིར་རོ། །སློབ་དཔོན་ནི་བསྟན་བཅོས་ལས་མི་སློབ་པའི་ཆོས་ཁོ་ན་སངས་རྒྱས་ཡིན་ཞེས་མི་འབྱུང་གི་སངས་རྒྱས་སུ་བྱེད་པའི་ཆོས་ཞེས་འབྱུང་བས་རྟེན་སངས་རྒྱས་སུ་འདོད་དགོས་ལ། དེ་ལ་ཁྲག་འབྱིན་པའི་ཕྱིར་ཞེས་ལན་འདེབས་པར་རིགས་སོ། །དེ་ལྟ་མ་ཡིན་ན་འཇིག་རྟེན་པའི་ཐུགས་མངོན་དུ་མཛད་པ་ན་སངས་རྒྱས་དང་དགྲ་བཅོམ་ཡང་མ་ཡིན་པར་འགྱུར་རོ་ཞེའོ། །དེས་ན་ཁ་ཆེ་བས་ཀྱང་མཐར་ཐུག་གི་སྐྱབས་གནས་ཀྱི་དབང་དུ་བྱས་ནས་དེ་ལྟར་བཤད་ཀྱི། རྟེན་གཟུགས་སྐུ་ཡང་རེ་ཞིག་པའི་སྐྱབས་གནས་སངས་རྒྱས་སུ་ཁས་བླང་དགོས་སོ། །དེ་ལ་ངན་སེམས་ཀྱིས་ཁྲག་དབྱུང་ནུས་པའི་ཕྱིར་ཞེས་ལན་འདེབས་པར་རིགས་སོ་ཞེས་གང་གསུངས་པ་ཡང་ལེགས་པའི་ཆ་ཡིན་ནོ། །དེ་བཞིན་དུ་ལུང་གི་ཆོས་དང་བཞི་འདུས་པའི་དགེ་འདུན་ཡང་རེ་ཞིག་པའི་སྐྱབས་གནས་སོ། །སྐྱབས་འགྲོའི་ངོ་བོ་ནི་སྐྱབས་གནས་ལ་སྐྱོབ་ནུས་སུ་མཐོང་བའི་སྒོ་ནས་སྐྱབས་པའི་ངག་གི་རིག་བྱེད་ཀུན་སློང་དང་བཅས་པའོ། །སྐྱབས་ཀྱི་དོན་ནི་སྡུག་བསྔལ་ལས་གཏན་དུ་ངེས་པར་ཐར་པ་སྟེ། དེ་སྐད་དུ་བཅོམ་ལྡན་འདས་ཀྱིས། འཇིགས་པས་སྐྲག་པའི་མི་རྣམས་ནི། །ཕལ་ཆེར་རི་དང་ནགས་ཚལ་དང་། །ཀུན་དགའ་དང་ནི་མཆོད་གནས་ཀྱི། །ལྗོན་ཤིང་རྣམས་ལ་སྐྱབས་འགྲོ་སྟེ། །སྐྱབས་དེ་གཙོ་བོ་མ་ཡིན་ཞིང་། །སྐྱབས་དེ་མཆོག་ཏུ་གྱུར་མ་ཡིན། །སྐྱབས་དེ་ལ་ནི་བརྟེན་ནས་ཀྱང་། །སྡུག་བསྔལ་ཀུན་ལས་མི་གྲོལ་ཞིང་། །གང་ཚེ་གང་ཞིག་སངས་རྒྱས་དང་། །ཆོས་དང་དགེ་འདུན་སྐྱབས་སོང་ལ། །སྡུག་བསྔལ་སྡུག་བསྔལ་ཀུན་འབྱུང་དང་། །སྡུག་བསྔལ་ཡང་དག་འདས་པ་དང་། །འཕགས་ལམ་ཡན་ལག་བརྒྱད་བདེ་བ། །མྱ་ངན་འདས་པར་འགྲོ་འགྱུར་དང་། །འཕགས་པའི་བདེན་པ་བཞི་པོ་དག །ཤེས་རབ་ཀྱིས་ནི་ལྟ་བྱེད་པ། །སྐྱབས་དེ་གཙོ་བོ་ཡིན་པ་སྟེ། །སྐྱབས་དེ་ལ་ནི་བརྟེན་ནས་ཀྱང་། །སྡུག་བསྔལ་ཀུན་ལས་གྲོལ་བར་འགྱུར། །ཞེས་སོ། །དགེ་བསྙེན་གྱི་སྡོམ་པའི་ཁྱད་པར་གཞན་བཤད་པ་ལ་གསུམ་ལས། དང་པོ་ནི། གཞན་དག་ལ་མི་ཚངས་པར་སྤྱོད་པ་སྤོང་བ་བསྟན་ལ་དགེ་བསྙེན་ལ་ལོག་གཡེམ་སྤོང་བ་ཙམ་ཡན་ལག་ཏུ་གཞག་ཅེ་ན། ལོག་གཡེམ་ནི་གཞན་གྱི་ཆུང་མ་སུན་འབྱིན་པ་དང་ངན་སོང་གི་རྒྱུ་ཡིན་པས་འཇིག་རྟེན་ན་ཤིན་ཏུ་སྨད་པའི་ཕྱིར་དང་། ཁྱིམ་ན་གནས་པས་མི་ཚངས་པར་སྤྱོད་པ་སྤང་དཀའ་ཞིང་ལོག་གཡེམ་ཙམ་སྤང་སླ་བའི་ཕྱིར་དང་། འཕགས་པ་རྣམས་ཚེ་རབས་གཞན་དུའང་དེ་མི་བྱེད་པའི་སྡོམ་པ་ཐོབ་ཀྱི་མི་ཚངས་སྤྱོད་དེ་ལྟ་མ་ཡིན་པའི་ཕྱིར་རོ། །འོ་ན་དགེ་བསྙེན་ཞིག་ཕྱིས་ཆུང་མ་ལེན་ན་སྡོམ་པ་ཉམས་པར་མི་འགྱུར་རམ་ཞེ་ན། སྡོམ་པ་ནི་ལོག་གཡེམ་སྤོང་ངོ་ཞེས་ཇི་ལྟར་ཁས་བླངས་པ་བཞིན་འཐོབ་ཀྱི་བུད་མེད་ཀྱི་རྒྱུད་འདི་ལས་གཞན་ལ་མ་ཡིན་ནོ་ཞེས་ཁས་མ་བླངས་པའི་ཕྱིར་སྡོམ་པ་ཉམས་པ་མ་ཡིན་ནོ། །གཉིས་པ་ནི་ཕྲ་མ་ལ་སོགས་པ་ལས་མ་ཡིན་པར་བརྫུན་སྤོང་ཁོ་ན་ཡན་ལག་ཏུ་གཞག་ཅེ་ན། བརྫུན་སྨྲ་ཤིན་ཏུ་སྨད་ཕྱིར་དང་། །སློང་ཕྱིར་མི་བྱེད་ཐོབ་ཕྱིར་རོ། །ཞེས་པ་རྒྱུ་གསུམ་དང་། གལ་ཏེ་བསླབ་པ་ཐམས་ཅད་དུ་འདས་པར་གྱུར་ན། གཞན་དག་གིས་དྲིས་པའི་ཚེ་བརྫུན་དུ་སྨྲ་བར་ཐལ་བར་འགྱུར་བའི་སྐྱོན་ཡོད་པའི་ཕྱིར་རོ། །གསུམ་པ་ནི་བཅས་པའི་ཁ་ན་མ་ཐོ་བ་གཞན་ལས་མ་ཡིན་པར་ཆང་སྤོང་ཁོ་ན་ཡན་ལག་ཏུ་གཞག་ཅེ་ན། དེ་ལ་ལན་དངོས་དང་། གཏན་ལ་དབབ་པ་གཉིས་ལས། དང་པོ་ནི་དེ་རྣམས་ལས་བཅས་པའི་ཁ་ན་མ་ཐོ་བ་མྱོས་འགྱུར་སྤོང་བ་ཁོ་ན་ཡན་ལག་ཏུ་གཞག་སྟེ། དེ་ལས་གཞན་པའི་ཉེས་པ་མང་པོ་བསྲུང་བར་འགྱུར་བའི་དགོས་པ་ཡོད་པའི་ཕྱིར་རོ། །སྔ་མ་དག་ནི་སྔར་གྱི་རྒྱུ་གསུམ་པོའང་སྦྱོར་བར་མཛད་དོ། །གཉིས་པ་ལ་གསུམ་ལས། ཕྱོགས་སྔ་མ་དགོད་པ་ནི་འདུལ་བ་འཛིན་པ་དག་མྱོས་འགྱུར་འཐུང་བ་དག་རང་བཞིན་གྱི་ཁ་ན་མ་ཐོ་བ་ཡིན་ཏེ། བཙུན་པ་ཇི་ལྟར་བྲོ་གཡོག་བགྱི། ཉེ་བར་འཁོར་རང་བཞིན་གྱི་ཁ་ན་མ་ཐོ་བ་མ་གཏོགས་པ་བག་ཡངས་སུ་གནང་ངོ་ཞེས་ལ། །སྐབས་གཞན་དུ་ཤཱཀྱ་ནད་པ་རྣམས་ལ་མྱོས་འགྱུར་འཐུང་བ་ནམ་ཡང་མ་གནང་བའི་ཕྱིར་དང་། དགེ་སློང་དག་ང་སྟོན་པ་ཡིན་པར་སྨྲ་བ་རྣམས་ཀྱིས་མྱོས་པར་འགྱུར་བ་རྩྭའི་རྩེ་མོས་ཀྱང་བཏུང་བར་མི་བྱའོ་ཞེས་དང་། སྟོན་པ་ང་ལ་དམིགས་ནས་ཆང་མ་འཐུངས་ཤིག་མ་བླུད་ཅིང་། འཐུང་ན་དེའང་ངའི་ཉན་ཐོས་མ་ཡིན་ལ། ང་ཡང་དེའི་སྟོན་པ་མ་ཡིན་ནོ་ཞེས་དེ་ཙམ་དུ་དམ་དོག་མཛད་པའི་ཕྱིར་དང་། སྲོག་གཅོད་པ་ལ་སོགས་པ་བཞིན་དུ་འཕགས་པ་རྣམས་ཚེ་འཕོས་ཀྱང་མི་སྤྱོད་པའི་ཕྱིར་དང་། མདོ་ལས་ལུས་ཀྱི་ཉེས་པ་སྤྱོད་པ་བཞི་སྟེ། སྲོག་གཅོད་པ་དང་། མ་བྱིན་པར་ལེན་པ་དང་། འདོད་པས་ལོག་པར་གཡེམ་པ་དང་། མྱོས་པར་འགྱུར་བ་འཐུང་བའོ་ཞེས་དེར་གསུངས་པའི་ཕྱིར་དང་། དགའ་བྱེད་ཀྱི་མདོ་ལས། འབྲུའི་ཆང་དང་སྦྱར་བའི་ཆང་མྱོས་པར་འགྱུར་བ་བག་མེད་པའི་གནས་ཀུན་ཏུ་བསྟེན་ཅིང་གོམས་པར་བྱས་ལན་མང་དུ་བྱས་པས་ལུས་ཞིག་ནས་དམྱལ་བ་དག་ཏུ་སྐྱེའོ་ཞེས་གསུངས་པའི་ཕྱིར་རོ་ཞེས་ཟེར་རོ། །དེ་དགག་པ་ཁ་ཆེ་བ་ནི་སྤྱིར་བསྟན་ནས་དམིགས་བསལ་དུ་མྱོས་འགྱུར་དུག་བཞིན་དུ་ངེས་པས་རྩྭ་རྩེས་ཀྱང་འཐུང་བ་བཀག་པའི་ཕྱིར་དང་། དེ་འཐུང་བ་འཇིག་རྟེན་ན་སྨད་ལ། འཕགས་པ་རྣམས་ངོ་ཚ་དང་ལྡན་པས་འཇིག་རྟེན་པ་སྨད་པའི་བྱ་བ་མི་མཛད་པ་དང་། དེ་ཉིད་དྲན་པ་ཉམས་པའི་རྒྱུ་ཡིན་པའི་ཕྱིར་དང་། དེ་བག་མེད་པའི་གནས་ཡིན་པས་ལུས་ཀྱི་ཉེས་སྤྱོད་དུ་གསུངས་པ་ཡིན་པའི་ཕྱིར་དང་། འདིས་མི་དགེ་བའི་རྒྱུན་ཡང་ཡང་འཇུག་པས་ངན་སོང་གི་ལས་གསར་པ་འཕེན་ཅིང་འབྲས་བུ་འབྱིན་པར་བྱ་བ་ལ་འཇུག་པ་ཐོབ་པའི་ཕྱིར་དེ་སྐད་གསུངས་ཀྱི་དེའི་སྒྲུབ་བྱེད་དུ་མི་རུང་ངོ་། །རིགས་པ་ཡང་རང་བཞིན་གྱི་ཁ་ན་མ་ཐོ་བའི་མཚན་ཉིད་མེད་པའི་ཕྱིར་ཏེ། རང་གི་ངོ་བོ་ཉིད་ཀྱིས་སྡིག་ཏུ་འགྱུར་བ་ནི་རང་བཞིན་དང་། དེ་ལྟ་མིན་ལ་བསླབ་པ་བཅས་པས་དེ་དང་འགལ་བར་བྱས་པའི་སྒོ་ནས་སྡིག་ཏུ་འགྱུར་བ་བཅས་པ་ཡིན་ན་ཆང་ནི་ཁྱིམ་པ་དག་གིས་གཉེན་པོའི་བློས་ཀྱང་འཐུང་དུ་རུང་བའི་ཕྱིར་རོ་ཞེའོ། །ཞར་ལ་མདོའི་ཚིག་གི་ཆ་བཤད་པ་ནི། ཟས་ཀྱི་རྒྱུ་འབྲས་ལ་སོགས་པ་འབྲས་བུ་ལས་བྱས་པ་འབྲུའི་ཆང་དང་། བུར་ཤིང་དང་རྒུན་འབྲུམ་ལ་སོགས་པའི་རྫས་ལས་སྦྱར་བ་བཅོས་པའམ་སྦྱར་བའི་ཆང་དང་། དེ་དག་ཀྱང་མ་རེད་པ་དང་རྙིང་སྟེ་ཉམས་པ་ལ་ཉེས་པ་མེད་པས་མྱོས་པར་འགྱུར་བ་ཞེས་སྨྲོས་ཤིང་། མྱོས་པར་འགྱུར་ཡང་སླ་གོར་ཞོ་ཤ་དང་ཁྲེ་རྒོད་ལ་སོགས་པ་ལ་ཉེས་པ་མེད་པས་འབྲུ་དང་སྦྱར་བའི་ཆང་ཞེས་སྨྲོས་ལ། བཅས་པ་ཡིན་ཡང་ཉེས་པའི་གཞི་ཡིན་པས་བག་མེད་པའི་གནས་ཞེས་བྱའོ། །གང་ལས་འཐོབ་པ་ལ་གཉིས་ལས། དང་པོ་ནི། སྡོམ་པ་གསུམ་པོ་འདི་དག་གང་ལས་གཅིག་འཐོབ་པ་དེ་ལས་ལྷག་མ་དག་ཀྱང་འཐོབ་བམ་ཞེ་ན། མ་ངེས་ཏེ། འདོད་པར་གཏོགས་པ་སོ་ཐར་གྱི་རིག་བྱེད་དང་རིག་བྱེད་མ་ཡིན་པའི་སྦྱོར་བ་དང་། དངོས་དང་མཇུག་ནི། ཐམས་ཅད་ལས་ཏེ་སྤང་བྱ་མི་དགེ་བའི་ལས་ཀྱི་སྦྱོར་དངོས་མཇུག་གསུམ་ཅར་ལས་རིམ་པ་བཞིན་འཐོབ་ལ། གཉི་ག་ལས་ཏེ་གཞི་སེམས་ཅན་དང་སེམས་ཅན་མ་ཡིན་པ་དང་། རང་བཞིན་དང་བཅས་པ་ལས་སོ། །དེ་ཡང་འདི་ལྟར་སེམས་ཅན་ལས་རང་བཞིན་སྲོག་གཅོད་སོགས་དང་བཅས་པ་བུད་མེད་ལ་རེག་པ་ལ་སོགས་པ་འཐོབ་ལ། སེམས་ཅན་མ་ཡིན་པ་ལས་རང་བཞིན་གསེར་ལ་སོགས་པ་རྐུ་བ་དང་། བཅས་པ་རྩྭ་གཅོད་པ་ལ་སོགས་པ་འཐོབ་བོ། །སེམས་ཅན་ལས་འཐོབ་པ་ཡང་ད་ལྟར་གྱི་ཕུང་པོ་ཁམས་སྐྱེ་མཆེད་ཀྱིས་བསྡུས་པ་དག་ལས་འཐོབ་པར་འགྱུར་གྱི། འདས་མ་འོངས་ལས་ནི་མ་ཡིན་ཏེ། དེ་དག་ད་ལྟར་སྲོག་གཅོད་པ་ལ་སོགས་པའི་གཞིའི་སེམས་ཅན་དུ་མི་བགྲང་བའི་ཕྱིར་རོ། །བསམ་གཏན་ཟག་མེད་ཀྱི་སྡོམ་པ་ནི་ལས་ཀྱི་ལམ་དངོས་ཁོ་ན་ལ་འཐོབ་ལ་སྦྱོར་མཇུག་དང་བཅས་པ་ལས་ཀྱང་མ་ཡིན་ཏེ། སྦྱོར་མཇུག་ལ་མི་ལྟོས་ཤིང་བཅས་པ་སྤོང་བར་ཁས་བླངས་པ་མེད་པའི་ཕྱིར་རོ། །དུས་ནི་ཐམས་ཅད་ལས་འཐོབ་སྟེ་དེ་དག་དང་ཏིང་ངེ་འཛིན་གྱི་སེམས་དུས་མཉམ་ལྷན་ཅིག་འབྱུང་བ་བཞིན་དུ་འདས་མ་འོངས་ཀྱི་སྡོམ་པའང་འཐོབ་པའི་ཕྱིར་རོ། །དེས་ན་དང་པོ་འཐོབ་པའི་གཞི་ཡིན་ལ་ཕྱི་མ་གཉིས་འཐོབ་པའི་གཞི་མ་ཡིན་པ་ལ་མུ་བཞི་སྟེ། ད་ལྟར་གྱི་ལས་ལམ་གྱི་སྦྱོར་མཇུག་དང་བཅས་པ་དང་། འདས་མ་འོངས་ཀྱི་དངོས་གཞི་དང་། ད་ལྟར་གྱི་དངོས་གཞི་དང་། འདས་མ་འོངས་ཀྱི་སྦྱོར་མཇུག་གོ །སློབ་དཔོན་སྡོམ་པ་འཐོབ་པའི་ཚེ་ད་ལྟར་གྱི་ལས་ལམ་མེད་པས་སྔར་གྱི་མུ་གསུམ་པ་དེ་མི་འཐད་པར་གཟིགས་ནས་ད་ལྟར་གྱི་གཞི་ཅན་ལས་ཤེས་བརྗོད་པར་བྱའོ་ཞེས། །དེའི་དོན་ཊཱིཀ་བྱེད་དག་གིས། ད་ལྟར་གྱི་གཞི་ཅན་གྱི་ལས་ཀྱི་ལམ་དག་ལས་ཤེས་བརྗོད་པར་བྱའོ་ཞེས་སློབ་པར་བྱེད་པ་ཡིན་ཏེ་ཞེས་བཤད་པས་ད་ལྟར་གྱི་ལས་ཀྱི་ལམ་གྱི་གཞི་སེམས་ཅན་ཡིན་པས་དེ་ལས་འཐོབ་ཅེས་སྟོན་པར་རིགས་སོ་ཞེས་པའི་དོན་ཏོ། །འོན་ཀྱང་རྒྱལ་སྲས་ཀྱིས་བྱེ་བྲག་ཏུ་སྨྲ་བའི་བསམ་པ་འདི་ཡིན་ཏེ། སོ་ཐར་གྱི་སྦྱོར་དངོས་མཇུག་དག་ནི་སྲོག་གཅོད་ལ་སོགས་པའི་སྦྱོར་དངོས་མཇུག་འདི་དག་འཇུག་པར་མ་གྱུར་ཅིག་ཅེས་པའི་ཚུལ་གྱིས་སྡོམ་པའམ་གགས་བྱེད་པ་ལྟ་བུར་སྐྱེའོ་ཞེས་འཆད་དོ། །སོ་ཐར་སྡོམ་པ་སེམས་ཅན་ལས་འཐོབ་ན་སེམས་ཅན་ཐམས་ཅད་ལས་དང་ཡན་ལག་ཐམས་ཅད་དང་རྒྱུ་ཐམས་ཅད་ཀྱིས་འཐོབ་བམ་བྱེ་བྲག་ཅི་ཡོད་ཅེ་ན། སྡོམ་པ་དེ་ནི་སེམས་ཅན་ཐམས་ཅད་ལས་འཐོབ་ལ་ཡན་ལག་དང་རྒྱུ་ལ་དབྱེ་བ་ཡོད་དེ། དགེ་སློང་ནི་ཡན་ལག་བདུན་པོ་ཐམས་ཅད་ལས་དང་མན་ཆད་བཞི་ལས་འཐོབ་བོ། །དགེ་བའི་རྩ་བ་གསུམ་དང་སེམས་ཆུང་འབྲིང་ཆེ་གསུམ་རྒྱུར་འདོད་ན་གཅིག་ཅར་འབྱུང་བ་དང་མི་འབྱུང་བས་དབྱེར་ཡོད་ཅིང་ངེས་པ་ལྔ་དང་བྲལ་བ་ལས་འཐོབ་བོ། །སྡོམ་མིན་གྱི་འཐོབ་ཚུལ་ནི་གོང་གི་དེ་དག་ལས་འཐོབ་བམ་བྱེ་བྲག་ཅི་ཞེ་ན། སྡོམ་པ་མིན་པ་ཡང་སེམས་ཅན་ཐམས་ཅད་དང་ཡན་ལག་བདུན་པོ་ཀུན་ལས་འཐོབ་སྟེ་ཡན་ལག་མ་ཚང་བའི་སྡོམ་མིན་ཅན་མེད་དོ་ཞེས་ཟེར་རོ། །རྒྱུ་ནི་རྩ་བ་གསུམ་དང་སེམས་གསུམ་གང་ལ་འདོད་ཀྱང་ལྷན་ཅིག་འགལ་བས་ཐམས་ཅད་ལ་འཐོབ་པ་མིན་ནོ། །སྡོམ་མིན་ཅན་ནི་འགྲེལ་པར། ཤན་པ་རྣམས་དང་། བྱ་གག་གསོད་པ། ཕག་གསོད་པ། བྱ་པ། ཉ་པ། རི་དྭགས་འཆོར་བ། ཆོམ་རྐུན་པ། གཤེད་མ། བཙོན་རྫི། གླང་པོ་ཆེ་འཆོར་བ། ཁྱི་འཆོར་བ། བ་གུ་རི་འཆོར་བ་རྣམས་སོ། །རྒྱལ་པོ་དང་བློན་པོ་ཤགས་ཟན་པོ་རྣམས་ཀྱང་དོན་གྱིས་ན་སྡོམ་པ་མ་ཡིན་ཅན་ཡིན་ནོ་ཞེའོ། །སློབ་དཔོན་ནི་སྡོམ་པ་སེམས་ཅན་ཐམས་ཅད་ལ་ཕན་པའི་བསམ་པར་ཞུགས་པས་དེ་ཐམས་ཅད་ལས་འཐོབ་པར་རིགས་ལ། ཤན་པ་ལ་སོགས་པ་རང་གི་ཕ་མ་བུ་ཚ་ལ་ལོག་པར་ཞུགས་པའི་བསམ་པ་མེད་པ་དེ་དག་སྡོམ་མིན་སེམས་ཅན་ཐམས་ཅད་ལས་ཇི་ལྟར་འཐོབ་པར་འགྱུར། ཤན་པ་གང་ཞིག་ཚེར་ཡང་མ་བྱིན་པར་མི་ལེན་རང་གི་ཆུང་མས་ཆོག་ཤེས་ཤིང་ལྷུགས་པའང་ཡིན་ན་ཡན་ལག་ཐམས་ཅད་ལས་ཀྱང་ཇི་ལྟར་འཐོབ་སྟེ་དེའི་ཕྱིར་མི་རིགས་པར་བཞེད་དོ། །བྱེ་བྲག་ཏུ་སྨྲ་བ་ནི་སྡོམ་པ་མ་ཡིན་པ་ཡན་ལག་མ་ཚང་བ་དང་ཉི་ཚེ་བ་རྣམ་པ་ཐམས་ཅད་དུ་མེད་པས་ངེས་པ་ལྔ་དང་བྲལ་བ་ལས་སྐྱེ་བར་ཁས་ལེན་ཏོ། །དེ་ཇི་ལྟར་འཐོབ་ཅེ་ན། སྡོམ་པ་མིན་པ་ནི་ཤན་པ་ལ་སོགས་པ་དེའི་རིགས་སུ་སྐྱེས་པ་དག་སྡིག་པ་བྱེད་པ་དང་འབྲེལ་བས་ལོག་པའི་བསམ་པ་ངེས་པར་སྐྱེ་བའི་ཕྱིར་ནམ་གསོད་པའི་བྱ་བ་ལ་ཞུགས་པ་ཉིད་ཀྱིས་འཐོབ་པའམ། དེའི་རིགས་སྐྱེས་པས་ཡིན་པ་ནི་བྱ་བ་དེ་ལ་ཞུགས་པ་ཙམ་གྱིས་མི་འཐོབ་ཀྱི་ཡུལ་གྱི་གཙོ་བོའི་དྲུང་དུ་བདག་ཀྱང་འཚོ་བ་འདིས་འཚོ་བར་བྱའོ་ཞེས་ཁས་ལེན་པ་ལས་ལོག་པའི་བསམ་པ་རྙེད་ཅིང་ནམ་བྱ་བ་བྱས་པ་ལས་འཐོབ་པར་འགྱུར་རོ། །བར་མའི་འཐོབ་ཚུལ་ནི་དེ་གཉིས་ཀྱི་ལྷག་པའི་རྣམ་རིག་བྱེད་མིན་དང་། རིག་བྱེད་ནི་ཞིང་ལས་ནི་རྫས་ལས་བྱུང་བའི་བསོད་ནམས་ལྟ་བུ་དང་། ལེན་པར་བྱེད་པ་ལས་ནི་སངས་རྒྱས་ལ་ཕྱག་མ་བཙལ་བར་ཟས་མི་བཟའ་འོ། །ཟླ་བ་གཅིག་གམ་ཕྱེད་ཀྱི་བར་དུ་ཟས་སྦྱིན་པར་བྱའོ་ཞེས་ཁས་ལེན་ཅིང་དེའི་ཡི་དམ་བཅས་པ་དང་དེ་དག་དང་འགལ་བ་ལས་དང་། གུས་པར་བྱེད་པ་ལས་ནི་ཉོན་མོངས་དང་རབ་དང་གི་བསམ་པ་དྲག་པོས་འཐོབ་པ་ལྟ་བུའོ། །ད་ནི་གཏོང་རྒྱུ་འཆད་དེ། དེའི་དོན་ནི་ཐོབ་པ་ཆད་ནས་མ་ཐོབ་པ་སྐྱེས་པ་སྟེ་དེ་ལ་བཞི་ལས། སྡོམ་པའི་གཏོང་རྒྱུ་ལ་གཉིས་ལས་སོ་ཐར་ལ་སྤྱིར་བསྟན་པ་ནི། མི་བརྡ་ཕྲད་པའི་དྲུང་དུ་བསླབ་པའི་གཞི་རྣམས་བསམ་པ་ཐག་པས་འདུལ་བ་ནས་འབྱུང་བ་བཞིན་འབུལ་ཆོག་གིས་ཕུལ་བ་དང་། ཤི་འཕོས་ཏེ་རིས་མཐུན་བཏང་བ་དང་། མཚན་གཉིས་པོ་དག་ནི་གཅིག་ཅར་བྱུང་བ་དང་། དགེ་བའི་རྩ་བ་ཆད་པ་དང་། བསྙེན་གནས་ནི་དེའི་སྟེང་དུ་མཚན་མོ་འདས་པ་ལ་སོ་སོར་ཐར་པའི་འདུལ་བ་སྟེ་སྡོམ་པ་གཏོང་ངོ་། །འདུལ་བའི་དོན་ནི་དེས་དབང་པོ་འདུལ་བའི་ཕྱིར་ནའོ། །དེ་དག་གི་རྒྱུ་མཚན་ནི་རིམ་པ་བཞིན་ཡང་དག་པར་བླངས་པ་དང་འགལ་བའི་རིག་བྱེད་བསྐྱེད་པ་དང་། རྟེན་བོར་བ་དང་། རྟེན་ཉམས་པ་དང་། སྡོམ་པའི་གཞིའམ་རྒྱུ་རྩ་བ་གསུམ་ཆད་པ་དང་། དེ་སྲིད་དུ་འཕངས་པའི་འཕེན་པ་ཟད་པའི་ཕྱིར་རོ། །སོ་སོར་བཤད་པ་ལ་གཉིས་ལས། སྡེ་པ་གཞན་ནི་ཁ་ཅིག་སྟེ། ཉི་འོག་བྱེ་བྲག་ཏུ་སྨྲ་བ་ནི་ལྟུང་བར་འགྱུར་བ་བཞི་ལས་གང་རུང་གཅིག་བྱས་ན་སྡོམ་པ་མཐའ་དག་གཏོང་བར་སྨྲའོ། །གཞན་དག་ནི་གོས་དམར་སྡེ་པ་སྟེ་ཟངས་མའི་གླེགས་བུ་ལ་སྡེ་སྣོད་གསུམ་ཡི་གེར་བྲིས་པ་གོས་དམར་སྡེ་ཞེས་གྲགས་སོ་ཞེས་སློབ་དཔོན་སྤྱན་རས་གཟིགས་བརྟུལ་ཞུགས་ཀྱིས་བཤད་དོ། །དེ་དག་ནི་དམ་པའི་ཆོས་ནུབ་པ་ལས་གཏོང་སྟེ་བསླབ་པའི་མཚམས་ཐམས་ཅད་དང་ལས་ཀྱི་མཐའ་རྣམས་མེད་པར་འགྱུར་བའི་ཕྱིར་རོ་ཞེས་ཟེར་རོ། །དེ་ནི་བྱེ་བྲག་ཏུ་སྨྲ་བ་དང་སློབ་དཔོན་ཡང་མི་བཞེད་དེ། འགྲེལ་པར། དེ་ནུབ་ན་འདུལ་བའི་ལས་མེད་པའི་ཕྱིར་སྔོན་མེད་པའི་འདུལ་བ་འཐོབ་པ་མེད་ཀྱི་ཐོབ་ཟིན་གཏོང་བ་ནི་མེད་དོ་ཞེས་སོ། །སློབ་དཔོན་འཕགས་པས་ཀྱང་བསྡུ་བར། དམ་པའི་ཆོས་ནུབ་ན་ནི་དགེ་སློང་གི་སྡོམ་པ་མ་བླངས་པ་ནི་བླང་དུ་མེད་ལ་སྔར་བླངས་པ་ནི་ཡོངས་སུ་མི་གཏོང་བར་རིག་པར་བྱ་སྟེ་ཞེས་གསུངས་སོ། །བྱེ་བྲག་ཏུ་སྨྲ་བའི་ལུགས་ལ་གསུམ་ལས། དམ་བཅའ་བ་ནི་ཁ་ཆེ་བ་རྣམས་ནི་རྩ་ལྟུང་གཅིག་འབྱུང་བ་ལས་མཐའ་དག་མི་གཏོང་བར་ཚུལ་ཁྲིམས་དང་ལྡན་པ་དང་འཆལ་བ་གཉིས་སུ་འདོད་དེ། དཔེར་ན་བུ་ལོན་ཅན་དང་ནོར་ཅན་བཞིན་དང་། དེ་བཤགས་ན་ཚུལ་ཁྲིམས་དང་ལྡན་པ་ཞེས་བྱ་སྟེ། བུ་ལོན་གཞལ་ན་ནོར་ཅན་དུ་འགྱུར་བ་བཞིན་ནོ་ཞེའོ། །སྒྲུབ་བྱེད་དགོད་པ་ལ་ལུང་ནི་དགེ་སློང་ཚུལ་ཁྲིམས་འཆལ་བ་ཞིག་དགེ་སློང་མ་ལ་ཆོས་སྟོན་ན་ལྟུང་བྱེད་དོ་ཞེས་པས་ལྟུང་བ་སྡེ་ལྔ་དགེ་སློང་ཚུལ་ཁྲིམས་དང་ལྡན་པ་ཁོ་ན་ལ་གསུངས་པའི་ཕྱིར་དང་། ཙུན་དེ་དགེ་སློང་བཞི་སྟེ་ལྔ་པ་མེད། །ལམ་གྱིས་རྒྱལ་དང་ལམ་སྟོན་དང་། །ལམ་ཕྱིར་འཚོ་དང་ལམ་སུན་འབྱིན། །ཞེས་ཏེ་ཕྱི་མ་ནི་ལྡན་འཆལ་གཉིས་ཡིན་ལ་དགོངས་པའི་ཕྱིར་དང་། མི་ཚངས་སྤྱོད་བསྟེན་ཀྱང་འཆབ་སེམས་སྐད་ཅིག་མ་སྐྱེས་པ་དགའ་བ་ཅན་རང་བཞིན་བཟང་པོ་ལྟར་ཆད་པ་ལས་ཀྱི་བསླབ་པ་བྱིན་ནས་དགེ་སློང་གཞན་ཐམས་ཅད་ཀྱི་མཇུག་ཏུ་དགེ་སློང་གི་སར་འཇོག་པར་བཤད་པའི་ཕྱིར་དང་། ཕམ་པ་བྱུང་བ་རབ་ཏུ་མི་འབྱིན་ཏེ་ཚུལ་ཁྲིམས་དང་ལྡན་པའི་ཆ་ཡོད་པའི་ཕྱིར་ཡིན་གྱི་དེ་ལྟ་མ་ཡིན་ན་ཅིའི་ཕྱིར་རབ་ཏུ་མི་འབྱིན། དེས་ན་དེ་ཉིད་རབ་མི་འབྱིན་པར་བཤད་པའི་ཕྱིར་རོ། །རིགས་པ་ཡང་སྲོག་གཅོད་སྤོང་བ་དང་འགལ་བའི་རིག་བྱེད་སྐྱེས་པས་མ་བྱིན་ལེན་སྤོང་བ་ལ་སོགས་པ་ཇི་ལྟར་གཏོང་བར་འགྱུར་ཏེ། དེ་དག་དང་འགལ་བའི་རིག་བྱེད་སྐྱེས་པ་མེད་པའི་ཕྱིར་དང་། གཅིག་བླངས་པས་ཀྱང་ཐམས་ཅད་བླངས་བར་ཅིའི་ཕྱིར་མི་འགྱུར་ཏེ་རིགས་པ་མཚུངས་པའི་ཕྱིར་རོ་ཞེས་ཟེར་རོ། །དེ་དགག་པ་ནི་སྒྲུབ་བྱེད་མེད་ལ་གནོད་བྱེད་ཡོད་པའི་ཕྱིར་རོ། །དེ་ནི་འདི་ལྟར་ལུང་དང་པོ་ངན་སོང་དུ་ལྟུང་བར་བྱེད་པ་ལ་དགོངས་པའི་ཕྱིར་དང་། གཉིས་པ་ས་བོན་རུལ་བའམ་མཚེའུ་སྐམས་པ་ལྟར་དགེ་སྦྱོང་གི་ཤ་ཚུགས་ཙམ་ལ་དགོངས་པའི་ཕྱིར་དང་། གསུམ་པ་འཆབ་སེམས་སྐད་ཅིག་ཀྱང་མ་སྐྱེས་ན་ཕམ་པ་བྱུང་བར་ངེད་ཀྱང་ཁས་མི་ལེན་ཏེ། ལུང་ལས། གལ་ཏེ་སེམས་ནི་གཅིག་གིས་ཀྱང་། །བཅས་པ་མེད་པར་འཆགས་བྱེད་ན། །ཕམ་པ་བྱུང་བར་གྱུར་ན་ཡང་། །དེ་ནི་ཕས་ཕམ་མི་འགྱུར་རོ། །ཞེས་བཤད་པའི་ཕྱིར་དང་། བཞི་པ་རྒྱུད་ངོ་ཚ་ཁྲེལ་མེད་ཤས་ཆེན་པོས་ཉམས་པར་བྱས་པའི་ཕྱིར་ཚེ་འདི་ལ་སྡོམ་པ་སྐྱེ་བའི་སྐལ་བ་མེད་པས་རབ་ཏུ་མི་འབྱིན་པ་ཡིན་པའི་ཕྱིར་རོ། །རིགས་པ་ནི་ཤིན་ཏུ་ལྐོག་གྱུར་གྱི་དོན་ལ་ཐམས་ཅད་མཁྱེན་པ་ཁོ་ནའི་སྤྱོད་ཡུལ་ཡིན་པས་ཐུབ་པའི་དབང་པོ་ཉིད་ཀྱིས་ལན་བཏབ་ཟིན་ཏེ། དགེ་སློང་གིས་གནས་དེ་ལྟ་བུ་བྱས་ན་བྱས་མ་ཐག་ཏུ་དགེ་སློང་དུ་མི་རུང་བར་འགྱུར་དགེ་སྦྱོང་དུ་མི་རུང་ཤཱཀྱའི་སྲས་ཀྱིར་མི་རུང་། དགེ་སློང་གི་དངོས་པོ་ལས་ཉམས་པར་འགྱུར་ཏེ། དེའི་དགེ་སྦྱོང་གི་ཚུལ་ཞིག་པར་འགྱུར་ཞིང་། ཉམས་པ་བཅོམ་པ་ལྟུང་བ་ཕམ་པར་འགྱུར་བ་སྟེ། དེའི་དགེ་སྦྱོང་གི་ཚུལ་ཕྱིར་བསླང་དུ་མེད་པར་འགྱུར་རོ། །འདི་ལྟ་སྟེ། དཔེར་ན་ཤིང་ཏ་ལའི་མགོ་བཅད་ན་སྔོན་པོར་འགྱུར་དུ་མི་རུང་ལ་འཕེལ་ཞིང་རྒྱས་པ་དང་ཡངས་པར་འགྱུར་དུ་མི་རུང་བ་བཞིན་ནོ་ཞེས་གསུངས་པའི་ཕྱིར་རོ། །གལ་ཏེ་ཁ་ཆེ་བ་དག་དོན་དམ་པའི་དགེ་སློང་ལ་དགོངས་པའི་ཕྱིར་རོ་ཞེ་ན། འདི་ནི་ཧ་ཅང་ཡང་ཐུགས་ཐུབ་ཆེ་སྟེ། བཅོམ་ལྡན་འདས་ཀྱིས་ངེས་པའི་དོན་དུ་གསུངས་པ་གཞན་དུ་འདྲེན་པའི་ཕྱིར་དང་། ཉོན་མོངས་པ་དག་གིས་ཚུལ་ཁྲིམས་ཉམས་པའི་རྐྱེན་བྱེད་པའི་ཕྱིར་རོ། །དེ་གཞན་དུ་འདྲེན་པ་ཡང་མི་རིགས་ཏེ། འདུལ་བ་ལས། དགེ་སློང་ནི་བཞི་སྟེ་མིང་གི་དགེ་སློང་དང་། ཁས་འཆེ་བའི་དགེ་སློང་དང་། སློང་བས་ན་དགེ་སློང་དང་། ཉོན་མོངས་པ་བཅོམ་པས་ན་དགེ་སློང་ངོ་། །དོན་འདི་ལ་གསོལ་བ་དང་བཞིའི་ལས་ཀྱིས་བསྙེན་པར་རྫོགས་པའི་དགེ་སློང་ཡིན་ནོ་ཞེས་གསུངས་པའི་ཕྱིར་རོ། །གནོད་བྱེད་ནི་གོང་གི་ལུང་དེས་གནོད་པར་མ་ཟད་ཀྱི་ཚུལ་ཁྲིམས་འཆལ་པ་དགེ་སློང་གི་ལོངས་སྤྱོད་ཐམས་ཅད་ལས་བསྐལ་བའི་ཕྱིར་དང་། གང་རྩ་ལྟུང་བྱུང་བའི་དབང་དུ་མཛད་ནས། དགེ་སློང་མིན་ལ་དགེ་སློང་དུ། །སྨྲ་བ་སྲེད་པ་སལ་བར་གྱིས། །ཤིང་རུལ་དག་ནི་སྤང་བར་གྱིས། །སྙིང་པོ་མེད་པ་དོར་བར་གྱིས། །ཞེས་ཏེ་ཚུལ་ཁྲིམས་འཆལ་བ་ཁྲིམས་ལྡན་གྱི་ནང་ནས་དབྱུང་བར་གསུངས་པའི་ཕྱིར་རོ། །གལ་ཏེ་ཁྲིམས་འཆལ་ཡིན་ཡང་དགེ་སློང་ཡིན་ན་དེ་ལྟ་བུའི་དགེ་སློང་དེ་ལ་ཕྱག་འཚལ་ལོ་ཞེས་སློབ་དཔོན་གྱིས་བསྟིང་བ་མཛད་དོ། །བསམ་གཏན་ཟག་མེད་ཀྱི་སྡོམ་པ་གང་གིས་གཏོང་ཞེ་ན། བསམ་གཏན་དུ་གཏོགས་པའི་དགེ་བ་ཐམས་ཅད་ནི་གོང་ནས་འོག་ཏུ་སྐྱེ་བའི་ས་འཕོས་པ་དང་སྙོམས་འཇུག་ལས་ཡོངས་སུ་ཉམས་པ་དག་གིས་གཏོང་ལ། རིས་མཐུན་དོར་བས་ཀྱང་སྟེ། འོག་ཏུ་འཕགས་མིན་ཤི་བས་སོ། །ཞེས་དང་། གོང་དུ་དངོས་གཞི་མ་ཐོབ་པའི་ཉེར་བསྡོགས་ཤི་བས་གཏོང་བར་བཤད་པས་སོ། །དེ་བཞིན་གཟུགས་མེད་གཏོགས་ཞེས་པ་ཞར་ལ་བྱུང་བས་ཏེ་འདོན་པ་བསྒྱུར་ལ་རྒྱུ་དེ་དག་གིས་གཏོང་བར་སྦྱར་རོ། །འཕགས་པ་སྟེ་ཟག་མེད་ནི་འབྲས་བུ་ཐོབ་པས་ལམ་སྔ་མ་གཏོང་ངོ་། །དེ་ནི་ཞུགས་ལམ་ལ་བྱ་སྟེ་གང་སྤེལ་གྱིས། ལམ་སྔ་མ་གཏོང་བར་འགྱུར་རོ། །ཞེས་བྱ་བ་ནི་ཞུགས་པའི་ལམ་མོ་ཞེས་སོ། །དེ་ཕྱིར་རྒྱལ་སྲས་ཀྱིས། ལམ་སྔ་མ་ཞེས་བྱ་བ་ནི་རྒྱུན་དུ་ཞུགས་པའི་ལམ་སྦྱོར་བ་དང་བར་ཆད་མེད་པ་དང་རྣམ་པར་གྲོལ་བའི་ལམ་གྱི་རང་བཞིན་ནོ་ཞེས་པ་ནི་མཚོན་པའི་དོན་ཏེ། འབྲས་བུ་ཕྱི་མ་གསུམ་གྱི་ཞུགས་ལམ་སྔ་མ་ཡིན་ཞིང་འབྲས་བུ་ཐོབ་པར་གཏོང་བའི་དབང་པོ་སྦྱངས་པ་ལས་དབང་རྟུལ་གྱི་ལམ་དང་། ཡོངས་སུ་ཉམས་པ་ལས་ལམ་གོང་མ་འབྲས་བུའམ་ཁྱད་པར་ཅན་གཏོང་ངོ་། །འབྲས་བུ་ནི་རྒྱུན་ཞུགས་འབྲས་བུ་ལས་གཞན་གསུམ་དང་། ཁྱད་པར་ཅན་ནི་རྒྱུན་ཞུགས་འབྲས་བུའི་རྗེས་ཀྱི་ཞུགས་ལམ་མམ་ཁྱད་པར་གྱི་ལམ་ལ་གང་སྤེལ་འཆད་དོ། །རྒྱལ་སྲས་ཀྱིས་དེ་གཉིས་ཀ་ཕྱིར་མི་འོང་ལ་སྦྱར་བ་ནི་མཚོན་པའི་དོན་ཏོ། །གཉིས་པ་སྡོམ་མིན་ནི་སྡོམ་པ་ཡང་དག་པར་བླངས་པ་ལས་སམ། རྒྱུ་དང་རྐྱེན་གྱི་སྟོབས་ཀྱིས་ཏིང་ངེ་འཛིན་ཐོབ་སྟེ་བསམ་གཏན་གྱི་སྡོམ་པ་ཐོབ་པས་གཏོང་ངོ་། །ཟག་མེད་ཀྱི་སྡོམ་པ་ཐོབ་པས་ཞེས་མི་བརྗོད་དེ་སྔ་མས་བཏང་ཟིན་པའི་ཕྱིར་རོ། །དེ་གཉིས་ནི་རྒྱལ་སྲས་ཀྱིས་སྐལ་མཉམ་རྒྱུའི་སྟོབས་དང་གཞན་གྱི་སྨྲ་བའི་སྟོབས་ཞེས་དང་། གང་སྤེལ་གྱིས་སྔར་བསམ་གཏན་གོམས་པ་དང་། ས་དེ་པའི་ལམ་རྣམ་པར་སྨིན་པ་མངོན་དུ་ཕྱོགས་པ་ལ་བཤད་ལ། གཞན་དག་རྐྱེན་གྱི་སྟོབས་དམ་པའི་ཆོས་ཉན་པ་དང་ཚུལ་བཞིན་ཡིད་ལ་བྱེད་པའོ་ཞེས་ཟེར་རོ། །གཞན་ཡང་ལུས་བོར་བའི་ཕྱིར་ཤི་བ་དང་རྟེན་ཉམས་པའི་ཕྱིར་མཚན་གཉིས་བྱུང་བ་ལས་གཏོང་ངོ་། །དེས་ན་འགའ་ཞིག་གིས་མི་བྱ་བའི་བསམ་པས་མཚོན་དང་རྒྱ་བསམ་པ་ཐག་པས་སྤངས་ཀྱང་སྡོམ་པ་མེད་པར་དེ་འཆད་པར་མི་འགྱུར་ཏེ་ནད་ཀྱི་གཞི་སྤངས་ཀྱང་སྨན་མེད་པར་ནད་རྙིང་མི་ཟློག་པ་བཞིན་ནོ། །འོ་ན་བསྙེན་གནས་ཀྱི་སྡོམ་པ་མནོས་ན་ཉིན་ཞག་འདས་པ་དང་སྡོམ་མིན་འཐོབ་བམ། སྦྱོར་བ་ལ་ལྟོས་ཞེ་ན། ཁ་ཅིག་ན་རེ་གཏན་དུ་གཏོང་བའི་བསམ་པ་མེད་པའི་ཕྱིར་དུས་འདས་མ་ཐག་ཐོབ་སྟེ་ལྕགས་ཀྱི་ཐོ་ལུམ་འབར་བ་ཕྱུང་མ་ཐག་སྔོན་པོར་འགྱུར་བ་བཞིན་ནོ་ཞེའོ། །གཞན་དག་ནི་དེ་འཐོབ་པ་རིག་བྱེད་ལ་རག་ལས་པས་སྦྱོར་བ་མི་བྱེད་ན་མི་འགྱུར་རོ། །དེའི་ཕྱིར་སྦྱོར་བ་མི་བྱེད་པའི་ཚེ་བར་མར་འགྱུར་རོ་ཞེས་ཟེར་རོ། །གསུམ་པ་བར་མ་ནི་རབ་ཏུ་དང་བ་དང་ཉོན་མོངས་པའི་ཤུགས་ཀྱིས་རིག་མིན་འཕངས་པ་དེ་ཆད་པས་དེ་ཡང་འཆད་དེ་རྫ་མཁན་གྱི་འཁོར་ལོ་དང་མདའི་འགྲོས་བཞིན་ནོ། །དུས་འདི་སྲིད་ཀྱི་བར་དུ་ཞེས་བླངས་པ་ནི་བླངས་པའི་དུས་ཆད་པས་དང་། ཇི་ལྟར་བླངས་པ་བཞིན་བྱ་བ་མ་བྱས་ན་བྱ་བ་ཆད་པས་དང་། མཆོད་རྟེན་དང་རྒྱ་ལ་སོགས་པ་ལ་རྟེན་པ་ནི་དོན་དེ་ཆད་པས་དང་། ཚེ་ཆད་པ་ལས་དང་། དགེ་བའི་རྩ་བ་ཀུན་ཏུ་གཅོད་པའི་ཚེ་གཏོང་བས་དགེ་བའི་རྩ་བ་ཆད་པ་ལས་ཞེས་ཏེ་རྒྱུ་དྲུག་གིས་དེའི་རིག་མིན་གཏོང་བར་བཤད་དོ། །དེའི་རིག་བྱེ་མ་སྨྲོས་ཞེ་ན། མི་དགེ་དྲུག་ནི་རྣམ་རིག་མིན། གཅིག་རྣམས་གཉིས་སོ་ཞེས་འཆད་པར་འགྱུར་བས་རིག་བྱེད་ཡོད་པར་མ་ངེས་པའི་ཕྱིར་དང་། ངེས་པར་ཡོད་པ་དག་ནི་དེས་འདི་གཏོང་བའང་འགྲུབ་པའི་ཕྱིར་མ་སྨྲོས་སོ་ཞེས་རྒྱལ་སྲས་འཆད་དོ། །བཞི་པ་དེ་ལས་གཞན་པའི་གཏོང་རྒྱུ་ནི་འདོད་པར་གཏོགས་པའི་དགེ་བ་གཟུགས་ཅན་མིན་པ་ཞེས་ཏེ་གཟུགས་ཅན་བཤད་ཟིན་པའི་ཕྱིར་རོ། །དེ་ནི་དགེ་རྩ་ཆད་པ་དང་གོང་དུ་སྟེ་གཟུགས་དང་གཟུགས་མེད་དུ་སྐྱེས་པ་ལས་སོ། །འདོད་ཆགས་དང་བྲལ་བས་ཀྱང་ཅུང་ཟད་གཏོང་སྟེ་ཡིད་མི་བདེ་ལྟ་བུའོ། །ཁམས་གསུམ་གྱི་ཉོན་མོངས་པ་ཅན་གཟུགས་ཅན་མིན་པ་ནི་རང་རང་གི་གཉེན་པོ་འཇིག་རྟེན་ལས་འདས་པའི་སྤོང་ལམ་སྐྱེས་པས་རྣམ་པར་ཉམས་པར་འགྱུར་ཞིང་གཏོང་ལ། རྣམ་གྲོལ་ལམ་གྱི་ཚེ་ཐོབ་པ་ཆད་པས་གཏོང་བ་མ་ཡིན་ནོ། །སྡོམ་པ་དང་སྡོམ་མིན་ལྡན་པའི་གང་ཟག་ལ་གཉིས་ལས། སྡོམ་མིན་ནི་གང་ལ་ཡོད་ཅེ་ན། མི་རྣམས་ལ་སྡོམ་མིན་ཡོད་ཅེས་སྦྱར་ཏེ། ངན་སོང་པ་ནི་སྡིག་པའི་བསམ་པ་མི་བརྟན་པའི་ཕྱིར་དང་། གང་མེད་པས་སྡོམ་པ་མ་ཡིན་པར་འགྱུར་བའི་ངོ་ཚ་ཁྲེལ་ཡོད་ཤས་ཆེན་པོ་དང་པོ་ནས་མེད་པའི་ཕྱིར་དང་། གང་ལ་སོ་ཐར་སྡོམ་པ་སྐྱེར་རུང་ན་སྡོམ་མིན་སྐྱེར་རུང་བ་ལས་དེར་སྐྱེར་མི་རུང་བའི་ཕྱིར་རོ། །འདོད་ལྷ་ཡང་སྡིག་པའི་བསམ་པ་ཆེན་པོ་བརྟན་པར་ཞུགས་པ་མ་ཡིན་པས་མེད་ན་གཞན་ལ་ལྟ་ཅི་སྨྲོས། ལྷ་མི་རྣམས་ལས་ཀྱང་བྱང་སྒྲ་མི་སྙན་པ་སྡིག་པའི་བསམ་པ་ཆེན་པོ་ཅན་མ་ཡིན་པས་གླིང་གསུམ་ན་ཡོད་ལ། དེ་ཡང་སྐྱེས་པ་དང་བུད་མེད་ལ་རུང་གི་རང་བཞིན་གྱིས་དབང་པོ་མེད་པའི་ཟ་མ་དང་གནོད་པས་དབང་པོ་ཉམས་པའི་མ་ནིང་དང་གནས་ཉམས་པ་དང་བདེ་བ་ཆུང་བས་རྟེན་ཉམས་པའི་མཚན་གཉིས་པ་མ་གཏོགས་ཏེ་སྔར་བསྟན་པའི་རྒྱུ་གསུམ་གྱིས་སོ། །འདུལ་བ་ལས་སྐྱེས་ནས་སམ་རང་བཞིན་གྱིས་མ་ནིང་དང་མ་ནིང་ཕྲག་དོག་ཅན་དང་འཁྱུད་ནས་ལྡང་བའི་མ་ནིང་དང་མ་ནིང་ཟླ་བ་ཕྱེད་པ་དང་བཅད་པའི་མ་ནིང་དང་ལྔ་འབྱུང་སྟེ། དེ་ལས་རང་བཞིན་གྱིས་མཚན་མ་མེད་པ་ནི་དང་པོ་སྟེ་འདིར་བཤད་པའི་ཟ་མ་ཡིན་ལ། གཞན་རྣམས་མ་ནིང་དུ་གཞག་གོ་ཞེས་རྒྱལ་སྲས་འཆད་དོ། །འོན་ཀྱང་མ་ནིང་ལས་ཐ་དད་དུ་གཞག་ཀྱང་དེ་མ་ཡིན་པར་འགྱུར་བའི་སྐྱོན་མེད་པས་འདུལ་བ་ལས་མ་ནིང་སྔར་བཤད་པ་དང་མི་འགལ་ལ། སྐྱེས་ནས་མ་ནིང་གང་ཞེ་ན། གང་སྐྱེས་ནས་བུད་མེད་ཀྱང་མ་ཡིན་སྐྱེས་པ་ཡང་མ་ཡིན་པའོ་ཞེས་ངོས་གཟུང་བ་ཡང་ལེགས་པར་བཤད་པ་ཡིན་ནོ། །དེ་ལོགས་སུ་གཞག་པའི་དགོས་པ་ནི་ཟ་མ་ཡང་དབང་པོ་ཡོད་པ་ཞིག་ཡིན་ནམ་སྙམ་པ་བསལ་བའི་དོན་ཡིན་གྱི། དེ་ལྟ་མ་ཡིན་ན་འདུལ་བ་ལས་འབྱུང་བ་བཞིན་ཆོས་མངོན་པ་ལས་ཀྱང་བསྟན་པར་འགྱུར་རོ་ཞེས་པའང་རྒྱལ་སྲས་སོ། །ཁ་ཅིག་ན་རེ་དབང་པོ་མེད་པ་ནི་ཟ་མ་དང་ཉམས་པ་ནི་མ་ནིང་སྟེ་མཚན་གཉིས་པ་ཡང་གནས་ཉམས་པས་ཉམས་པ་དང་བདེ་བ་ཆུང་བའི་རྒྱུ་ཉིད་ཀྱིས་ཉམས་པའི་ཕྱིར་མ་ནིང་ཞེས་ཟེར་ཏེ་རིགས་པར་བལྟའོ། །དུལ་བའི་ལྷས་ཀྱང་ཟ་མ་ཞེས་བྱ་བ་ནི་དབང་པོ་ལས་སུ་མི་རུང་བའོ། །མ་ནིང་ཞེས་བྱ་བ་ནི་མཚན་གཉིས་པ་དང་མཚན་ཉམས་པ་དང་ས་བོན་མེད་པའོ་ཞེས་བཤད་དོ། །ཆོས་ཀྱི་བཤེས་གཉེན་སོགས་མཚན་གཉིས་ཡོད་པ་སྐྱེས་ནས་མ་ནིང་ཡིན་པར་འཆད་དེ་ཕྲེང་རྒྱུད་ལས། གང་སྐྱེས་ཉིད་ན་མཚན་མ་ནི། །གཉིས་ཀའམ་མེད་པ་སྐྱེས་ནས་ཡིན། །ཞེས་པ་དང་མཐུན་པར་སྣང་ངོ་། །གཉིས་པ་སྡོམ་པའང་དེ་བཞིན་ཡིན་ལ་ལྷ་ལའང་ཡོད་པས་འགྲོ་བ་གཉིས་ནའོ། །ངན་སོང་ལ་ནི་གང་དང་ལྡན་པ་དང་གང་མེད་པས་སྡོམ་པ་དང་སྡོམ་པ་མ་ཡིན་པ་དག་ཏུ་འགྱུར་བའི་ངོ་ཚ་ཤེས་པ་དང་ཁྲེལ་ཡོད་ཆེན་པོ་མེད་པ་དང་ཏིང་ངེ་འཛིན་མེད་པའི་ཕྱིར་དང་། སྒྲ་མི་སྙན་པ་ཡང་དག་པར་ལེན་པ་མེད་ཅིང་མ་བླངས་པར་སྐྱེ་བ་མེད་པའི་ཕྱིར་དང་ཏིང་ངེ་འཛིན་སྐྱེ་བ་མེད་པའི་ཕྱིར་སོ་ཐར་དང་གཞན་གཉིས་ཀྱང་མི་སྐྱེའོ། །ཟ་མ་དང་མ་ནིང་དང་མཚན་གཉིས་པ་རྣམས་ལའང་མ་ཡིན་ཏེ། རྟེན་གཉིས་ཀའི་ཉོན་མོངས་པ་ཤས་ཆེ་བ་དང་། དེའི་གཉེན་པོ་སོ་སོར་རྟོག་པ་མི་བཟོད་པའི་ཕྱིར་དང་། ངོ་ཚ་ཁྲེལ་ཡོད་ཤས་ཆེན་པོ་མེད་པའི་ཕྱིར་རོ། །དེའི་ཕྱིར་དེ་རྣམས་ལ་སྡོམ་པ་དང་སྡོམ་མིན་གང་ཡང་མི་སྐྱེ་བས་ཚ་སྒོ་ཅན་ལྟ་བུའོ། །འོན་ཀྱང་མདོ་ལས། དགེ་སློང་དག་སྒོ་ང་ལས་སྐྱེས་པའི་ཀླུ་ནི་ཟླ་བ་ཕྱེད་ཀྱི་ཚེས་བརྒྱད་ལ་གནས་ནས་བྱུང་ནས་ཡན་ལག་བརྒྱད་དང་ལྡན་པའི་བསྙེན་གནས་ལ་གནས་སོ་ཞེས་པ་ནི་བར་མས་བསྡུས་པའི་ལེགས་སྤྱད་ལ་དགོངས་པའི་ཕྱིར་འགལ་བ་མེད་དོ། །དེ་ཡང་མི་རྣམས་ལ་གསུམ་ཅར་ཡོད་དུ་རུང་ལ། འདོད་པ་དང་གཟུགས་སུ་སྐྱེས་པའི་ལྷ་རྣམས་ལ་བསམ་གཏན་ལས་སྐྱེས་པའི་སྡོམ་པ་ཡོད་དུ་རུང་བ་དང་ངེས་པར་ཡོད་ཀྱི་གོང་ན་མེད་དོ། །ཟག་མེད་ཀྱི་སྡོམ་པ་ནི་འདོད་པའི་ལྷ་མི་དེ་དག་དང་། གཟུགས་ཀྱི་སོ་སྐྱེར་ངེས་པའི་བསམ་གཏན་ཁྱད་པར་ཅན་དང་འདུ་ཤེས་མེད་པའི་སེམས་ཅན་མ་གཏོགས་པ་དང་། གཟུགས་མེད་ནའང་ཡོད་དེ། དེ་དག་ནི་ལྡན་པ་དང་མངོན་འགྱུར་ཅི་རིགས་པའི་སྒོ་ནས་སོ། །མདོ་དང་བསྟན་བཅོས་ལས་འབྱུང་བའི་ལས་ཀྱི་རྣམ་གྲངས་ལ་བདུན་ལས། དགེ་བ་ལ་སོགས་པའི་དབྱེ་བ་ནི་མདོ་ལས། ལས་ནི་གསུམ་སྟེ། ཞེས་གང་གསུངས་པ་ནི་ལས་གང་ཞིག་བདེ་བ་སྟེར་བ་དང་མི་བདེ་བ་སྟེར་བ་དང་གཞན་པ་སྟེ་དེ་གཉིས་གཉིས་གང་ཡང་སྟེར་བ་མ་ཡིན་པའི་ལས་གང་ཡིན་པ་སྟེ། དེ་རྣམས་དགེ་བ་དང་མི་དགེ་བ་དང་གཞན་པ་ལུང་མ་བསྟན་ཡིན་ཞེས་སྦྱར་རོ། །དེ་ནི་འདི་ལྟར་ལས་དགེ་བ་རྣམ་སྨིན་ཡིད་དུ་འོང་བ་འབྱིན་པ་ནི་རེ་ཞིག་སྡུག་བསྔལ་ལས་སྐྱོབ་ལ། མཐར་ཐུག་གི་བདེ་བ་མྱ་ངན་ལས་འདས་པ་ཐོབ་པར་བྱེད་པ་ནི་གཏན་དུ་སྡུག་བསྔལ་ལས་སྐྱོབ་པས་བདེ་བ་སྟེར་བྱེད་དོ། །ལས་མི་དགེ་བ་ནི་རྣམ་སྨིན་ཡིད་དུ་མི་འོང་བ་འབྱིན་པས་མི་བདེ་བ་སྟེར་རོ། །ལས་ལུང་མ་བསྟན་ནི་དེ་གཉིས་གང་ཡང་མི་སྟེར་བའི་ཕྱིར་རོ། །འོ་ན་བསམ་གཏན་བཞི་པའི་ལས་དགེ་བ་ཡང་དེར་འགྱུར་རོ་ཞེ་ན། རྟགས་མ་གྲུབ་སྟེ་འདིར་བཤད་པའི་བདེ་མི་བདེ་ཚོར་བ་བདེ་སྡུག་མ་ཡིན་པའི་ཕྱིར་རོ། །བསོད་ནམས་ལ་སོགས་པའི་དབྱེ་བ་ལ་གཉིས་ལས་སྤྱིར་བསྟན་ནི། ལས་ནི་གསུམ་སྟེ། བསོད་ནམས་དང་། བསོད་ནམས་མིན་པ་དང་། མི་གཡོ་བའོ། །ཡང་གསུམ་སྟེ། བདེ་བ་མྱོང་བར་འགྱུར་བའི་ལས་དང་། ལ་སོགས་ཀྱིས་སྡུག་བསྔལ་མྱོང་བར་འགྱུར་བའི་ལས་དང་། བདེ་བ་ཡང་མ་ཡིན་སྡུག་བསྔལ་ཡང་མ་ཡིན་པ་མྱོང་བར་འགྱུར་བའི་ལས་དང་གསུམ་མོ། །སོ་སོར་བཤད་པ་ལ་གཉིས་ལས། བསོད་ནམས་ལ་སོགས་པ་ནི་རིམ་པ་བཞིན་བསོད་ནམས་ནི་འདོད་ཁམས་སུ་གཏོགས་པའི་དགེ་བའི་ལས་དང་། དེ་མིན་པ་ནི་མི་དགེ་བའི་ལས་དང་། མི་གཡོ་བའི་ལས་ནི་ཁམས་གོང་མ་གཉིས་ལས་སྐྱེས་པའི་དགེ་བའི་ལས་སོ། །འོ་ན་བཅོམ་ལྡན་འདས་ཀྱིས། འདི་ལ་རྣམ་པར་བརྟགས་པ་དང་རྣམ་པར་དཔྱད་པ་གང་ཡིན་པ་འདི་ནི་འདིར་འཕགས་པ་རྣམས་ཀྱི་གཡོ་བའོ་ཞེས་དང་། འདི་ལ་དགའ་བ་དང་མ་བྲལ་བ་གང་ཡིན་པ་འདི་ནི་འདིར་འཕགས་པ་རྣམས་ཀྱི་གཡོ་བའོ་ཞེས་དང་། འདི་ལ་དབུགས་དབྱུང་བ་དང་རྔུབ་པ་དང་མ་བྲལ་བ་དང་། འདི་ལ་བདེའོ་བདེའོ་སྙམ་དུ་སེམས་ཀྱི་གཏོད་པ་གང་ཡིན་པ་འདི་ནི་འདིར་འཕགས་པ་རྣམས་ཀྱི་གཡོ་བའོ་ཞེས་བསམ་གཏན་གསུམ་གཡོ་བ་དང་བཅས་པར་གསུངས་པ་མ་ཡིན་ནམ། གོང་མ་གཉིས་ཀྱི་དགེ་བ་ཐམས་ཅད་མི་གཡོ་བར་གཞག་ཅེ་ན། འགལ་བ་མེད་དེ། ཏིང་ངེ་འཛིན་གྱི་སྐྱོན་དང་བཅས་པས་དེ་ལྟར་གསུངས་ལ། འདིར་ནི་གང་གི་ཕྱིར་ན་བསམ་གཏན་དང་གཟུགས་མེད་པའི་ས་ནི་དེ་དག་ཏུ་སྨིན་པར་འགྱུར་བའི་དགེ་བའི་ལས་རྣམས་དེ་དག་ཏུ་སྨིན་པའི་ཕྱིར་ཏེ་དེའི་རྒྱུ་མཚན་གྱིས་མི་གཡོ་བའི་ཕྱིར་དེའི་དགེ་ལས་རྣམས་མི་གཡོ་བར་བཞག་གོ །འདོད་པར་དེ་ལྟ་མ་ཡིན་ཏེ། ལྷར་སྨིན་པར་འགྱུར་བའི་ལས་དེ་ཉིད་རྐྱེན་གཞན་ཉོན་མོངས་པ་དང་། ལས་དང་། སྨོན་ལམ་གྱི་མཐུས་འགྲོ་བ་གཞན་དང་། ལྷའི་གནས་གཞན་ཡང་གཞན་དུ་གཡོ་སྟེ་མདོ་ལས། བྲམ་ཟེ་སྦྱིན་པ་བྱས་པ་ཞིག་ལྷར་སྐྱེ་བ་ལས་གླང་པོ་ཆེ་མཛེས་པ་ཞིག་མཐོང་བས། དེར་སྨོན་པས་ས་སྲུངས་ཀྱི་བུར་གྱུར་པ་ལྟ་བུ་དང་། འགྲེལ་པར། ལྷའི་རིས་གཞན་པ་ཡང་གཞན་དུ་རྣམ་པར་འགྱུར་ཏེ་ཞེས་གང་གསུངས་པ་ལྟ་བུའོ། །བདེ་བ་མྱོང་འགྱུར་ལ་སོགས་པ་ལ་གསུམ་ལས་མྱོང་འགྱུར་གསུམ་པོ་སོ་སོའི་མཚན་ཉིད་ནི། བསམ་གཏན་གསུམ་པའི་བར་གྱི་དགེ་བའི་ལས་ནི་བདེ་བའི་ཚོར་བ་མྱོང་འགྱུར་གྱི་ལས་ཡིན་ལ། གསུམ་པ་དེ་ཡན་ཆད་ཀྱི་ལས་དགེ་བ་ནི་སྡུག་མིན་བདེ་མིན་མྱོང་འགྱུར་གྱི་ལས་ཡིན་གྱི་ཚོར་བ་དེ་གཉིས་མེད་པའི་ཕྱིར་དེ་མྱོང་བ་མ་ཡིན་ནོ། །སྡུག་བསྔལ་མྱོང་འགྱུར་གྱི་ལས་ནི་ལས་མི་དགེ་བ་ཡིན་ལ། འདིའི་ཞེས་སྨྲོས་པ་ནི་འདོད་པ་ཁོ་ན་ན་ཡོད་པར་བསྟན་པའི་དོན་དུའོ། །ཚོར་བ་ཁོ་ན་མ་ཡིན་ཏེ་འགྲེལ་པར། འདི་དག་གི་འབྲས་བུ་ཚོར་བ་འབའ་ཞིག་ཏུ་ནི་མི་ཟད་དོ། །འོ་ན་ཇི་ལྟ་བུ་ཞེ་ན། ཚོགས་དང་བཅས་པ་ཡིན་ནོ་ཞེས་སོ། །འདི་ལ་བྱེ་བྲག་ཏུ་སྨྲ་བ་ཁ་ཅིག་ན་རེ་བསམ་གཏན་བཞི་པའི་འོག་སྟེ་དེ་མན་ཆད་ནའང་བར་མ་བདེ་བ་ཡང་མ་ཡིན་སྡུག་བསྔལ་ཡང་མ་ཡིན་པ་མྱོང་འགྱུར་གྱི་ལས་ཡོད་དོ་ཞེས་ཟེར་ཏེ། གང་གི་ཕྱིར་ཞེ་ན། བསམ་གཏན་ཁྱད་པར་ཅན་དུ་སྐྱེས་པ་ལ་དགེ་བའི་ལས་ཀྱི་རྣམ་སྨིན་ཚོར་བ་ཡོད་པ་ལས་ཏེ་རྒྱུ་མཚན་དེའི་ཕྱིར་རོ། །དེ་ལྟ་མ་ཡིན་ན་བསམ་གཏན་ཁྱད་པར་ཅན་གྱི་དགེ་བའི་ལས་ལ་རྣམ་སྨིན་ཚོར་བ་མེད་པའམ། དེར་ལས་གང་གིས་ཀྱང་དེ་མི་སྨིན་པར་འགྱུར་ཏེ། དེར་བཏང་སྙོམས་མི་སྨིན་ཅིང་། བདེ་སྡུག་གཏན་མེད་པའི་ཕྱིར་རོ། །ཁ་ཅིག་ཉེས་པ་འདི་འབྱུང་བར་དོགས་ནས། དེར་སྐྱེས་པའི་དགེ་བའི་ལས་ཀྱི་རྣམ་སྨིན་ནི་བསམ་གཏན་གྱི་རྣམ་ཤེས་གསུམ་གྱི་བདེ་བའི་དབང་པོ་ཁོ་ན་ཡིན་ནོ་ཞེས་ཟེར་ལ། གཞན་དག་ནི་དེ་ན་རྒྱུ་མཐུན་ལས་བྱུང་བའི་ཚོར་བ་ཡོད་ཀྱི་རྣམ་སྨིན་ཡིན་པའི་ཚོར་བ་མེད་དོ་ཞེས་ཟེར་རོ། །དེ་གཉིས་ཀ་བསྟན་བཅོས་དང་འགལ་ཏེ། དེ་ལས་ལས་ཀྱི་རྣམ་པར་སྨིན་པ་སེམས་ཀྱི་ཚོར་བ་ཁོ་ན་རྣམ་པར་སྨིན་པར་འགྱུར་བ་ཡོད་དམ་ཞེ་ན། ཡོད་དེ་རྟོག་པ་མེད་པའི་ལས་དགེ་བ་ཡིན་ནོ་ཞེས་འབྱུང་བའི་ཕྱིར་རོ། །གཞན་ཡང་རྒྱུ་མཚན་གཉིས་པ་ནི་སྔ་ཕྱི་མེད་པར་དུས་ལྷན་ཅིག་ཏུ་ལས་གསུམ་གྱི་འབྲས་བུ་རྣམ་སྨིན་སྨིན་པར་འདོད་དགོས་པའི་ཕྱིར་རོ། །གང་ལས་ཞེ་ན། འདི་ལྟར་ལས་གསུམ་པོ་རྣམས་ཀྱི་རྣམ་པར་སྨིན་པ་སྔ་ཕྱི་མེད་པར་རྣམ་པར་སྨིན་པར་འགྱུར་བ་ཡོད་དམ་ཞེ་ན། ཡོད་དེ་བདེ་བ་མྱོང་བར་འགྱུར་བའི་ནི་གཟུགས་སོ། །སྡུག་བསྔལ་མྱོང་བར་འགྱུར་བའི་ནི་སེམས་དང་སེམས་ལས་བྱུང་བའི་ཆོས་རྣམས་སོ། །བདེ་བ་ཡང་མ་ཡིན་སྡུག་བསྔལ་ཡང་མ་ཡིན་པ་མྱོང་བར་འགྱུར་བའི་ནི་སེམས་དང་ལྡན་པ་མ་ཡིན་པའི་འདུ་བྱེད་རྣམས་སོ་ཞེས་འབྱུང་བས་སོ། །དེ་རྣམས་ནི་རིམ་པ་བཞིན་མིག་ལ་སོགས་པ་དང་། རྣམ་ཤེས་ལྔ་མཚུངས་ལྡན་དང་བཅས་པ་དང་། སྲོག་གི་དབང་པོ་ལ་སོགས་པ་ལ་ཊཱིཀ་བྱེད་དག་གིས་བཤད་དོ། །དེ་ལྟར་ལས་གསུམ་གྱི་རྣམ་སྨིན་གཅིག་ཅར་སྨིན་པར་འདོད་པ་ལས་གཞན་ན་མེད་པའི་ཕྱིར་བཞི་པའི་འོག་ན་བདེ་སྡུག་གཉིས་ཀ་མ་ཡིན་པ་མྱོང་འགྱུར་གྱི་ལས་ཡོད་པར་སྟོན་ཏོ། །འོ་ན་ལས་དེ་དགེ་བའམ་མི་དགེ་བ་ཡིན། དགེ་བ་སྟོབས་ཆུང་ཡིན་ནོ། །དེ་ལྟ་ན། བསམ་གཏན་གསུམ་པའི་བར་དགེ་བ། བདེ་བ་མྱོང་འགྱུར་ཞེས་དང་རྣམ་སྨིན་ཡིད་དུ་འོང་བ་ནི་དགེ་བའོ་ཞེས་པ་དང་འགལ་ལོ་ཞེ་ན། འགལ་བ་མེད་དོ། །དེ་དག་ཕལ་ཆེ་བ་ལ་བསམ་པའི་ཕྱིར་རོ། །དབྱེ་བ་ལ་སྤྱིར་ལྔར་དབྱེ་བ་དང་། རྣམ་སྨིན་མྱོང་འགྱུར་བྱེ་བྲག་ཏུ་བཤད་པ་གཉིས་ལས། དང་པོ་ནི། ངོ་བོ་ཉིད་དང་ཞེས་པ་ལ་སོགས་པ་སྟེ་ངོ་བོ་ཉིད་ཀྱིས་མྱོང་འགྱུར་ནི་ཚོར་བ་རྣམས་ཏེ་ཉམས་སུ་མྱོང་བའི་མཚན་ཉིད་ཀྱི་ངོ་བོ་ཉིད་ཀྱིས་ཉམས་སུ་མྱོང་བའི་ཕྱིར་རོ། །མཚུངས་པར་ལྡན་པས་མྱོང་འགྱུར་ནི་བདེ་བ་མྱོང་བར་འགྱུར་བའི་རེག་པ་སྟེ། དེ་བདེ་བའི་ཚོར་བ་དང་མཐུན་པའམ་འདི་ལ་བདེ་བ་མྱོང་བར་འགྱུར་བ་ཡོད་པའི་ཕྱིར། དམིགས་པ་མྱོང་བར་འགྱུར་བ་ནི་ཡུལ་རྣམས་ཏེ། ཇི་སྐད་དུ་མིག་གིས་གཟུགས་རྣམས་མཐོང་ནས་གཟུགས་སོ་སོར་ཡང་དག་པར་མྱོང་བར་འགྱུར་གྱི། གཟུགས་ལ་འདོད་ཆགས་སོ་སོར་ཡང་དག་པར་མྱོང་བ་ནི་མ་ཡིན་ནོ་ཞེས་གང་གསུངས་པ་ལྟ་བུའོ་སྟེ། ཡུལ་དེ་དག་དམིགས་པ་ན་ཚོར་བས་དེ་དག་སོ་སོར་ཡང་དག་པར་མྱོང་བར་བྱེད་པའི་ཕྱིར་རོ། །རྣམ་པར་སྨིན་པ་མྱོང་བར་འགྱུར་བ་ནི་བདེ་བ་ལ་སོགས་པ་མྱོང་འགྱུར་གྱི་ལས་ཡིན་ཏེ། མཐོང་བའི་ཆོས་ལ་སོགས་པ་ལ་བདེ་བ་ལ་སོགས་རྣམ་སྨིན་མྱོང་བར་འགྱུར་བའི་ཕྱིར་རོ། །དེའི་ཕྱིར་མཐོང་བའི་ཆོས་ལ་མྱོང་བར་འགྱུར་བའི་ལས་ཞེས་བྱ་བ་ལ་སོགས་པ་རྒྱས་པར་འབྱུང་ངོ་། །མངོན་སུམ་དུ་མྱོང་བར་གྱུར་པ་ལས་མྱོང་བར་འགྱུར་བ་ནི་ཚོར་བ་ཡིན་ཏེ། ཇི་སྐད་དུ། གང་གི་ཚེ་བདེ་བའི་ཚོར་བ་མྱོང་བར་བྱེད་པ་དེའི་ཚེ་ཚོར་བ་གཉིས་སྡུག་བསྔལ་དང་བདེ་བ་ཡང་མ་ཡིན་སྡུག་བསྔལ་ཡང་མ་ཡིན་པ་འགག་པར་འགྱུར་རོ་ཞེས་པ་སྟེ། བདེ་བའི་ཚོར་བ་མངོན་དུ་གྱུར་པ་ན་ཚོར་བ་གཞན་གཉིས་མེད་པས་དེས་མངོན་སུམ་དུ་བྱེད་ཅིང་མྱོང་བར་འགྱུར་བའི་ཕྱིར་དེ་མངོན་སུམ་མྱོང་འགྱུར་ཞེས་བྱ་སྟེ་དེ་ལྟར་རྣམ་པ་ལྔ་ཡིན་ནོ། །རྣམ་སྨིན་མྱོང་འགྱུར་བྱེ་བྲག་ཏུ་བཤད་པ་ལ་སྤྱིར་བཤད་པ་དང་། རྣམ་སྨིན་མྱོང་འགྱུར་བྱེ་བྲག་ཏུ་བཤད་པ་གཉིས་ལས། དང་པོ་ལ་གསུམ་གྱི་ལས་ཀྱི་དབྱེ་བ་ནི། བདེ་བ་ལ་སོགས་པ་མྱོང་འགྱུར་གྱི་ལས་དེ་ཡང་གནས་སྐབས་གསུམ་པོ་གང་རུང་དུ་མྱོང་བར་ངེས་པ་དང་དེར་མ་ངེས་པ་དང་གཉིས་སོ། །ངེས་པ་ལ་ནི་ཞེས་དང་པོར་བླངས་ལ་མཐོང་བའི་ཆོས་ལ་སྟེ་ཚེ་འདི་ཉིད་ལ་མྱོང་བར་ངེས་པ་དང་། སོགས་པ་ལས་སྐྱེས་ནས་ནི་སྐྱེ་བ་ཕྱི་མ་དང་། ལན་གྲངས་གཞན་ནི་ཡང་ཕྱི་སྟེ་དེ་ཕན་ཆད་དུ་མྱོང་བར་འགྱུར་བ་དང་གསུམ་ཡོད་པའི་ཕྱིར་ན་རྣམ་པ་གསུམ་མོ་ཞེས་སྦྱར་རོ། །གཞན་དག་ནི་ཆེས་སྟོབས་དང་ལྡན་པའི་ལས་རྣམ་སྨིན་ཆུང་བར་འགྱུར་བས་མགོ་རྩོམ་པའི་དབང་གིས་མཐོང་བའི་ཆོས་ལ་ཞེས་བཤད་ཀྱི་རྣམ་སྨིན་ཚེ་རབས་གཞན་དུའང་སྨིན་ནོ་ཞེས་ཟེར་རོ། །བྱེ་བྲག་ཏུ་སྨྲ་བ་དེ་ཁས་མི་ལེན་པས་ལས་ཀྱི་རང་བཞིན་གྱི་ནུས་པའི་ཁྱད་པར་ལས་དེ་ལྟར་སྨིན་ཏེ། ལྕམ་པ་དང་གྲོ་ནས་ལ་སོགས་པ་བཞིན་ནོ་ཞེའོ། །སློབ་དཔོན་ཁ་ཅིག་ནི་མ་ངེས་པ་ལ་ཡང་རྣམ་སྨིན་ངེས་པ་དང་མ་ངེས་པ་གཉིས་སུ་ཕྱེ་ནས་ལས་རྣམ་པ་ལྔ་ཡིན་ཞེས་ཟེར་རོ། །གཞན་དག་ནི་དཔེ་སྟོན་པ་སྟེ་མདོ་སྡེ་པའི་ཁྱད་པར་ཡིན་ལ། དེ་དག་ནི་ལས་ལ་མུ་བཞི་ཡིན་ནོ་ཞེས་ཟེར་ཏེ། འདི་ལྟར་ལས་གནས་སྐབས་ངེས་པ་རྣམ་སྨིན་མ་ངེས་པ་ནི་ལས་འགའ་ཞིག་འབྲས་བུ་མྱོང་ན་མཐོང་བའི་ཆོས་ལ་སོགས་པ་ལ་མྱོང་བར་ངེས་ལ། ནུས་པ་ཆུང་བས་རྣམ་སྨིན་མྱོང་བར་མ་ངེས་པ་དང་། རྣམ་སྨིན་ངེས་ལ་གནས་སྐབས་མ་ངེས་པ་ནི་རྣམ་སྨིན་མྱོང་བར་ངེས་ལ། གནས་སྐབས་གསུམ་པོ་དེར་མ་ངེས་པ་དང་། གཉིས་ཀ་ངེས་པ་ནི་གནས་སྐབས་གསུམ་པོ་དེར་མྱོང་བར་ངེས་པ་དང་། གཉིས་ཀ་མ་ངེས་པ་ནི་གནས་སྐབས་དེར་མ་ངེས་ཤིང་རྣམ་སྨིན་ཡང་མྱོང་བར་མ་ངེས་པའོ། །དེ་ལྟར་མུ་དང་པོ་དང་གཉིས་པ་བརྗོད་པ་དེ་དག་གི་ལྟར་ན་མཐོང་ཆོས་ལ་མྱོང་བར་ངེས་པ་དང་མ་ངེས་པ་ནས་རྣམ་སྨིན་མྱོང་བར་ངེས་པ་དང་མ་ངེས་པའི་བར་བརྒྱད་དོ། །བྱེ་བྲག་ཏུ་སྨྲ་བ་ནི་དེ་ལྟར་ཁས་མི་ལེན་ཏེ། གསུམ་པ་ནི་ངེས་པ་ཁོ་ན་དང་། བཞི་པ་མ་ངེས་པ་ཡིན་པར་བཤད་ཟིན་ཏོ། །འོ་ན་སྐད་ཅིག་མ་གཅིག་ལ་ལས་རྣམ་པ་བཞི་འཕེན་པར་འགྱུར་བ་ཡོད་དམ་ཞེ་ན་ཡོད་དེ། ཕ་རོལ་སྲོག་གཅོད་པ་ལ་སོགས་པ་གསུམ་ལ་སྦྱར་ནས་བདག་ཉིད་ལོག་པར་གཡེམ་པ་རྣམས་གཅིག་ཅར་མཐར་ཕྱིན་ནའོ། །གཉིས་པ་འཕེན་ཚུལ་ནི། ལས་གང་གིས་ཕུང་པོའི་རྒྱུན་རིས་མཐུན་འཕེན་པར་བྱེད་ཅེ་ན། སྐྱེས་ནས་ལ་སོགས་པ་གསུམ་གྱི་རིས་མཐུན་ཕུང་པོའི་རྒྱུན་འཕེན་པར་བྱེད་ཀྱི་མཐོང་ཆོས་ཀྱི་ལས་ཀྱི་མ་ཡིན་ཏེ། ཕུང་པོའི་རྒྱུན་དེ་ཉིད་ལ་སྨིན་པའི་ཕྱིར་རོ། །གསུམ་པ་ནི་དེ་དག་གང་ན་ཡོད་ན། ཁམས་གསུམ་འགྲོ་བ་ཐམས་ཅད་ན་ནི་དགེ་མི་དགེའི་ལས་ཀྱི་འཕེན་པ་བཞི་ཅར་ཡོད་ལ། འོན་ཀྱང་དམིགས་བསལ་དུ་དམྱལ་བ་ན་དགེ་བའི་ལས་འཕེན་བྱེད་གསུམ་ཡོད་ཀྱི་མཐོང་ཆོས་ལ་མྱོང་བ་མེད་དེ། དེའི་རྣམ་སྨིན་ཡིད་དུ་འོང་བ་མྱོང་བ་མེད་པའི་ཕྱིར་རོ། །གཞན་ཡང་ས་དང་པོ་བརྒྱད་པོ་གང་ལས་འདོད་ཆགས་དང་བྲལ་བ་བརྟན་པ་སྟེ་མི་ཉམས་པའི་ཆོས་ཅན་བྱིས་པ་སྟེ་སོ་སོའི་སྐྱེ་བོ་ནི་འདོད་ཆགས་དང་བྲལ་བའི་ས་དེར་སྐྱེས་ནས་མྱོང་འགྱུར་གྱི་ལས་མི་བྱེད་དེ། སྐྱེ་བ་ཕྱི་མ་ལ་དེར་གཏན་མི་སྐྱེ་བའི་ཕྱིར་རོ། །གཞན་གསུམ་བྱེད་དོ། །ས་བར་པ་བདུན་པོ་གང་ལས་འདོད་ཆགས་དང་བྲལ་བ་འཕགས་པ་ཡོངས་སུ་མི་ཉམས་པའི་ཆོས་ཅན་ནི་སྐྱེས་ནས་མྱོང་འགྱུར་གྱི་ལས་མི་བྱེད་པར་མ་ཟད་ལན་གྲངས་གཞན་དུའང་མྱོང་བའི་ལས་མི་བྱེད་དེ། དེར་སྐྱེ་མི་སྲིད་པའི་ཕྱིར་རོ། །མ་ངེས་པ་དང་མཐོང་ཆོས་ལ་མྱོང་བ་བྱེད་དོ། །སྐྱེ་འཕགས་མི་བརྟན་པ་ཡོངས་སུ་ཉམས་པའི་ཆོས་ཅན་ནི་འདོད་ཆགས་དང་བྲལ་བའི་སར་སྐྱེ་སྲིད་པའི་ཕྱིར་སྐྱེས་ནས་དང་ལན་གྲངས་གཞན་དུ་མྱོང་བའང་བྱེད་དོ། །འདོད་པ་དང་སྲིད་རྩེ་ལས་འདོད་ཆགས་དང་བྲལ་བའི་འཕགས་པ་ཕྱིར་མི་འོང་དང་དགྲ་བཅོམ་ནི་མི་བརྟན་པ་སྟེ་ཡོངས་སུ་ཉམས་པའི་ཆོས་ཅན་ཡིན་ཡང་སྐྱེས་ནས་དང་ལན་གྲངས་གཞན་ལ་མྱོང་བའི་ལས་བྱེད་པ་མིན་ཏེ། དེ་ལས་ཉམས་ན་འབྲས་བུ་ལས་ཉམས་པ་ཡིན་ལ། དེ་སོར་མ་ཆུད་པར་འཆི་བ་མེད་པའི་ཕྱིར་རོ། །བར་སྲིད་ནའང་ལས་ཀྱི་འཕེན་པ་ཡོད་དམ་ཞེ་ན། འདོད་པ་ན་སྤྱོད་པའི་སྲིད་པ་བར་མ་འདོད་ཁམས་སུ་མངལ་དང་སྒོང་སྐྱེས་སུ་ཉིང་མཚམས་སྦྱོར་ན་བར་སྲིད་དེ་ཉིད་དང་མངལ་དང་བཙས་པའི་གནས་སྐབས་ལྔ་ལྔ་སྟེ་བཅུ་གཅིག་ཏུ་མྱོང་བར་ངེས་པ་དེར་མ་ངེས་པའི་འཕེན་པ་རྣམ་པ་ཉི་ཤུ་གཉིས་བྱེད་ལ། ངེས་པ་བཅུ་གཅིག་པོ་དེ་ནི་མཐོང་ཆོས་ལ་འབྲས་བུ་མྱོང་བའི་ལས་ཡིན་ཏེ། དེ་ནི་དེ་ལྟར་ལས་བྱེད་པའི་གནས་སྐབས་དང་འབྲས་བུ་མྱོང་བའི་གནས་སྐབས་ཀྱི་ཕུང་པོ་དེ་ལས་གཅིག་གིས་འཕངས་པའི་རིས་མཐུན་ཕུང་པོའི་རྒྱུན་གཅིག་ཁོ་ན་ཡིན་པའི་ཕྱིར་རོ། །དེའི་ཕྱིར་བར་སྲིད་ནི་སྐྱེས་ནས་མྱོང་འགྱུར་ཁོ་ནས་འཕངས་པའོ། །དེས་སྐྱེས་ནས་དང་ལན་གྲངས་གཞན་ལ་མྱོང་བ་འཕེན་པར་མ་བཤད་ལ་བློ་མི་གསལ་བས་ཞེས་གསུངས་ཏེ་རྣམ་པར་དཔྱད་དོ། །རྣམ་སྨིན་མྱོང་ངེས་བྱེ་བྲག་ཏུ་བཤད་པ་ནི། མྱོང་ངེས་དང་མཐོང་ཆོས་ལ་མྱོང་ངེས་ཇི་ལྟ་བུ་ཞེ་ན། མྱོང་ངེས་ནི་ཞིང་དམན་ཞིང་ལན་གྲངས་ཉུང་ཡང་ཀུན་སློང་ཉོན་མོངས་པ་དྲག་པོ་དང་རབ་ཏུ་དང་བ་དྲག་པོས་བྱས་པའི་མི་དགེ་བ་དང་དགེ་བ་དང་། ཀུན་སློང་དྲག་པོ་དང་རྒྱུན་དུ་བྱེད་པ་མེད་ཀྱང་ཡོན་ཏན་གྱི་ཞིང་དཀོན་མཆོག་གསུམ་དང་འཆད་འགྱུར་གྱི་གང་ཟག་ལྔ་ལྟ་བུ་ལ་ཕན་གནོད་བྱས་པ་དང་། སྦྱོར་བས་དགེ་མི་དགེ་རྒྱུན་ཆགས་སུ་བྱས་པ་གང་ཞིག་ཡིན་པ་དང་། པར་སིག་པ་ལྟར་བསོད་ནམས་ཀྱི་བློས་ཕ་མ་གསོད་ཀྱང་དེ་མྱོང་བར་ངེས་པའི་ལས་སོ། །མཐོང་ཆོས་ལ་འབྲས་བུ་མྱོང་བ་ཅན་གྱི་ལས་ནི་ཞིང་དང་བསམ་པའི་ཁྱད་པར་ལས་ཏེ། ཞིང་ནི་ཆེས་འདས་པའི་སྔོན་རོལ་དུ་ཁོ་བོ་ཅག་གི་སྟོན་པ་སྡེ་སྣོད་གསུམ་པར་གྱུར་པས་དགེ་འདུན་གྱི་རྩོད་པ་སླར་འཕེལ་བར་བྱས་པ་དགེ་སློང་མདོ་སྡེ་འཛིན་པ་ཞིག་གིས་བསྡུམས་པ་དང་། དེ་ཁྲོས་ཏེ་བུད་མེད་ཀྱིས་བུད་མེད་ཀྱི་རྩོད་པ་ཞི་བར་བྱས་སམ་ཞེས་ཚིག་རྩུབ་སྨྲས་པ་དང་། དེ་ཉིད་ལ་བུད་མེད་དུ་གྱུར་ཏེ་སྐྱེ་བ་ལྔ་བརྒྱར་དེར་སྐྱེས་སོ། །སངས་རྒྱས་མང་པོའི་རྟོགས་བརྗོད་ལས། དེ་ནས་སངས་རྒྱས་མ་ཕམ་པའི། །སྔོན་བྱུང་སྡེ་སྣོད་གསུམ་པར་གྱུར། །དགེ་སློང་དགེ་འདུན་རྩོད་པ་ན། །དགེ་འདུན་བུད་མེད་ཅེས་བརྗོད་པའོ། །ངག་གི་ཉེས་པ་སྤྱད་བྱས་པས། །བུད་མེད་ཉིད་དུ་ཉེ་བར་སོང་། །སླར་ཡང་སེམས་རབ་དང་བ་ཡིས། །སྐྱེས་པའི་དངོས་པོ་ཉིད་དུ་གྱུར། །ཅེས་སོ། །བསམ་པ་ནི། སྔོན་རྒྱལ་པོ་ཀ་ནི་སྐའི་ཉུག་རུམ་པ་ལོང་བ་ཞེས་པས་མི་ཞིག་གླང་ལྔ་བརྒྱ་འདེད་པ་མཐོང་ནས། ཅི་བྱེད་ཅེས་དྲིས་པས་འབྲས་བུ་འབྱིན་ཅེས་ཟེར་བ་ན། སྙིང་རྗེས་དེའི་སྡུག་བསྔལ་ལས་ཐར་བར་བྱས་པས་ཚེ་དེ་ཉིད་ལ་སྐྱེས་པའི་དབང་པོ་བྱུང་ངོ་ཞེས་གྲགས་པ་ལྟ་བུའོ། །ཡང་ན་འགའ་ཞིག་ས་དེ་ལས་འདོད་ཆགས་དང་གཏན་དུ་འབྲལ་བ་ཞིག་ན། དེ་ལྟ་ཡིན་པའི་ཕྱིར་དེར་མྱོང་བར་ངེས་པའི་ལས་དགེ་བའམ་མི་དགེ་བའི་འབྲས་བུ་མཐོང་ཆོས་ལ་མྱོང་བར་འགྱུར་རོ། །ལས་ཇི་ལྟ་བུ་ཞེ་ན། ས་དེར་རྣམ་སྨིན་མྱོང་བར་ངེས་པ་གང་ཡིན་པ་སྐྱེས་ནས་དང་ལན་གྲངས་གཞན་དུའང་མ་ངེས་པའོ། །དེ་དག་ནི་དེར་ངེས་པའི་ཕྱིར་མཐོང་ཆོས་ལ་མི་སྨིན་ནོ། །ཡོན་ཏན་གྱི་ཞིང་ཇི་ལྟ་བུ་ཞེ་ན། སངས་རྒྱས་ལ་སོགས་པ་དགེ་སློང་གི་དགེ་འདུན་དང་། གང་ཟག་ཡིན་ཀྱང་འདི་ལྟར། གང་དག་འགོག་པ་ལ་སྙོམས་པར་ཞུགས་པ་ནི་མྱ་ངན་ལས་འདས་པ་དང་འདྲ་བའི་སེམས་ཞི་བ་ཐོབ་པ་ཡིན་ལ། དེ་ལས་ལངས་པ་ནི་མྱ་ངན་ལས་འདས་པར་སོན་པ་སླར་ལོག་པ་དང་འདྲ་བ་ཡིན་པའི་ཕྱིར་དང་། བྱམས་པ་དང་ཉོན་མོངས་པ་མེད་པ་ལས་ལངས་མ་ཐག་པ་ནི་ཏིང་ངེ་འཛིན་དེ་དང་དེ་ལ་གནས་ཏེ་སེམས་ཅན་ཚད་མེད་པ་ལ་དེ་ལྟར་སེམས་པའི་ལྷག་པའི་བསམ་པ་དང་རྗེས་སུ་འབྲེལ་ཞིང་། ཤིན་ཏུ་གསལ་ཞིང་རྣོ་བའི་བསོད་ནམས་ཚད་མེད་པས་ཡོངས་སུ་བསྒོས་པའི་ཕྱིར་དང་། མཐོང་ལམ་དང་དགྲ་བཅོམ་འབྲས་བུ་ལས་ལངས་མ་ཐག་པའི་རྒྱུད་ནི་མཐོང་སྤང་དང་སྒོམ་སྤང་མཐའ་དག་སྤངས་པའི་གནས་གྱུར་སར་པ་དྲི་མ་མེད་པ་གསར་དུ་ཐོབ་པའི་ཕྱིར་ཏེ། གང་ཟག་ལྔ་པོ་དེ་ལ་ཕན་གནོད་བྱས་པ་ཡིས་འབྲས་བུ་འཕྲལ་དུ་སྟེ་མཐོང་ཆོས་ཁོ་ན་ལ་མྱོང་བར་འགྱུར་རོ། །འབྲས་བུ་བར་པ་གཉིས་ཐོབ་པ་ལས་ལངས་མ་ཐག་པ་ནི་དེ་ལྟ་མ་ཡིན་ཏེ། མཐོང་སྤང་མཐའ་དག་སྤངས་པའི་གནས་གྱུར་ནི་རྙིངས། སྒོམ་སྤང་མཐའ་དག་སྤངས་པའི་གནས་གྱུར་སར་པ་དྲི་མ་མེད་པ་མ་ཐོབ་པ་མེད་པའི་ཕྱིར་རོ། །དེའི་རྒྱུ་མཚན་ནི་ཐོབ་བྱེད་ལམ་གྱི་རང་བཞིན་དང་འབྲས་བུ་མ་རྫོགས་པའི་ཕྱིར་ཏེ། འདི་ལྟར་རྒྱལ་སྲས་ནི་དགྲ་བཅོམ་ཐོབ་ན་དེ་གཉིས་རྫོགས་པ་ལས་དེ་མ་ཐོབ་པའི་ཕྱིར་རོ་ཞེས་པའམ། ཡང་ན་ཟད་ཤེས་ཀྱི་ཚེ་སློབ་པའི་ལམ་གྱི་རང་བཞིན་རྫོགས་ཏེ་མི་སློབ་པ་ཡིན་པའི་ཕྱིར་དང་། འབྲས་བུའང་རྫོགས་ཏེ་རང་གི་འབྲས་བུ་མཐར་ཐུག་པའི་ཕྱིར་རོ་ཞེས་འཆད་དོ། །གང་སྤེལ་ནི་རྒྱུན་ཞུགས་དང་དགྲ་བཅོམ་གྱི་ཚེ་མཐོང་ལམ་དང་སྒོམ་ལམ་དང་དེས་སྤང་བྱ་སྤངས་པའི་འབྲས་བུ་ཡོངས་སུ་རྫོགས་པ། འབྲས་བུ་གཉིས་ཀའི་ཚེ་སྒོམ་ལམ་དང་དེས་སྤང་བྱ་སྤངས་པའི་འབྲས་བུ་གཉིས་ཀ་མ་རྫོགས་པའི་ཕྱིར་རོ་ཞེའོ། །ལས་གང་གིས་འབྲས་བུ་ཚོར་བ་གང་ཡིན་པ་ནི་ལས་ཀྱི་རྣམ་སྨིན་གྱི་གཙོ་བོ་ཚོར་བ་ཡིན་པས་དེ་སེམས་ཀྱིའམ། ལུས་ཀྱི་ཁོ་ན་ཡིན་པ་ཡོད་དམ་ཞེ་ན། རྣམ་པར་རྟོག་པ་མེད་པ་ཡིས་བསམ་གཏན་ཁྱད་པར་ཅན་ནས་སྲིད་རྩེའི་བར་གྱི་དགེ་བའི་ལས་ཀྱི་རྣམ་སྨིན་ནི་སེམས་ཀྱི་ཚོར་བ་ཁོ་ནར་འདོད་དེ་ལུས་ཚོར་རྟོག་བཅས་སུ་ངེས་པའི་ཕྱིར་རོ། །དེའི་ཤུགས་ལ་དང་པོའི་དངོས་གཞི་མན་ཆད་ཀྱི་དགེ་བའི་ལས་ཀྱི་རྣམ་སྨིན་ནི་ལུས་སེམས་གཉིས་ཀའི་ཚོར་བར་བསྟན་ཏོ། །མི་དགེ་བའི་ལས་ཀྱི་འབྲས་བུ་ཚོར་བ་ནི་ལུས་ཀྱི་ཚོར་བ་ཁོ་ན་ཡིན་ཏེ། སེམས་ཀྱི་སྡུག་བསྔལ་ནི་ཡིད་མི་བདེ་ཡིན་ལ། དེ་རྣམ་སྨིན་མ་ཡིན་པའི་ཕྱིར་རོ། །འོ་ན་སེམས་གཡེངས་པའི་སེམས་དེ་སེམས་གང་ལ་འབྱུང་ཞིང་དེའི་རྒྱུ་ཅི་ཞེ་ན། གཡེངས་པ་སྨྱོན་པའི་སེམས་ནི་ཡིད་ཀྱི་རྣམ་ཤེས་ཀྱི་སེམས་ལ་ཡོད་ཀྱི། སྒོ་ལྔའི་རྣམ་ཤེས་ལ་མ་ཡིན་ཏེ། ངེས་པར་རྟོག་པ་དང་རྗེས་སུ་དྲན་པའི་རྟོག་པ་མེད་པའི་སྒོ་ནས་རྣམ་པར་མི་རྟོག་པ་ཡིན་པའི་ཕྱིར་རོ། །དེ་ནི་རྒྱུ་རྫས་དང་སྔགས་ཀྱི་སྦྱོར་བས་ཕ་རོལ་གྱི་སེམས་གཡེངས་པར་བྱེད་པའམ། མི་འདོད་བཞིན་དུ་དུག་དང་མྱོས་པར་འགྱུར་བ་ལྡུད་པའམ། རི་དྭགས་ལ་སོགས་པ་སྐྲག་པར་བྱེད་པའམ། ནགས་མེས་གཏོང་བའམ། གཡང་དུ་འདོར་བར་བྱེད་པའམ། གཞན་གང་ཡང་རུང་བས། ཕ་རོལ་གྱི་སེམས་ཉམས་པར་བྱས་པའི་ལས་ཀྱི་རྣམ་སྨིན་ལས་སྐྱེས་པ་དང་། མི་མ་ཡིན་གྱི་གཟུགས་མི་སྡུག་པ་མཐོང་བས་སྐྲག་པ་དང་། དེ་འཁྲུགས་ཏེ་གནད་དུ་བསྣུན་པའི་གནོད་པ་དང་། འབྱུང་བ་མ་མཉམ་པ་རླུང་མཁྲིས་བད་ཀན་འཁྲུགས་པ་དང་། མྱ་ངན་གྱི་ཀྱང་འགྱུར་ཏེ། གནས་བྱེད་དང་བྲམ་ཟེ་མོ་ཞིག་གི་བུ་དྲུག་ཤི་བས་མྱ་ངན་གྱི་སྨྱོ་བར་གྱུར་ཏེ་གཅེར་བུ་ཁོ་ནར་མི་ཐི་ལའི་ཨ་མྲའི་ཚལ་ན་བཅོམ་ལྡན་འདས་བཞུགས་པའི་དྲུང་དུ་ཕྱིན་པ་དང་། དེའི་མཐུས་དྲན་པ་རྙེད་དེ་ངོ་ཚ་བར་གྱུར་པ་ལ་སྟོན་པའི་བཀས་ཀུན་དགའ་བོས་གོས་བྱིན་ཏེ། དེ་ལ་ཆོས་བསྟན་པས་རྒྱུན་ཞུགས་ཀྱི་འབྲས་བུ་ཐོབ་ནས་སླར་རང་གི་ཁྱིམ་དུ་ཕྱིན་པ་ན་བུ་བདུན་པ་ཤི་ཡང་མྱ་ངན་མི་བྱེད་པ་དང་། བྲམ་ཟེ་ན་རེ་སྔོན་ནི་གདུང་བ་ལྟར་བྱེད་ལ། ད་ནི་མི་བྱེད་པས། འདི་དང་སྦྱར་ན་བུ་དེ་དག་རང་གིས་ཟོས་སོ་ཞེས་ཟེར་བ་ན། ཕྱིར་སྨྲས་པ། བྲམ་ཟེ་ངས་ནི་ཡུན་རིང་ནས། །བུ་དང་ཚ་བོ་སྟོང་ཕྲག་དང་། །གཉེན་མང་བརྒྱ་ཕྲག་དག་ཟོས་ཏེ། །ཁྱོད་ཀྱིས་ཀྱང་ནི་དེ་དང་འདྲ། །སྐྱེ་བ་དེ་དང་དེ་དག་ཏུ། །བུ་དང་ཚ་བོ་སྟོང་ཕྲག་དང་། །གཅིག་ལ་གཅིག་ནི་ཟ་རྣམས་ཀྱི། །ཚད་ནི་ཡོད་པ་མ་ཡིན་ནོ། །འཇིག་རྟེན་ན་ནི་སྐྱེ་བ་དང་། །འཆི་ལས་ངེས་འབྱུང་ཤེས་ནས་ནི། །སུ་ཞིག་མྱ་ངན་ཡོངས་གདུང་བའམ། །སྨྲེ་སྔགས་འདོན་པར་བྱེད་པར་འགྱུར། །བདག་གིས་སངས་རྒྱས་བསྟེན་བྱས་ཏེ། །སྐྱེ་བ་དང་ནི་འཆི་བ་ལས། །ངེས་པར་འབྱུང་བ་ཤེས་པས་ན། །མྱ་ངན་མི་བྱེད་གདུང་མི་བྱེད། །ཅེས་པ་ལྟ་བུའོ། །འོ་ན་མི་དགེ་བའི་ལས་ཀྱི་རྣམ་སྨིན་ལས་སྐྱེས་པ་ཡིད་ཤེས་གཡེངས་པ་ཡོད་པའི་ཕྱིར་དེ་ལས་སྐྱེས་པ་སེམས་ཚོར་ཡོད་པར་འགྱུར་ལ། འདོད་ན། མི་དགེ་བ་ནི་ལུས་ཀྱི་ཡིན། །ཞེས་པ་དང་འགལ་བར་འགྱུར་རོ་ཞེ་ན། འགལ་བ་མེད་དེ། མི་དགེ་བའི་ལས་ཀྱི་རྣམ་སྨིན་ལས་སྐྱེས་ཀྱང་དེ་རྣམ་སྨིན་མ་ཡིན་པའི་ཕྱིར་རོ། །དེ་ནི་འདི་ལྟར་མི་དགེ་བའི་ལས་ཀྱིས་ལས་ལས་སྐྱེས་པའི་འབྱུང་བ་འཁྲུགས་ལ། དེ་ལས་སེམས་འཁྲུགས་ཤིང་གཡེངས་པར་འགྱུར་བའི་ཕྱིར་རོ། །དེ་ལྟར་ན་འབྱུང་བ་འཁྲུགས་པ་ནི་རྣམ་སྨིན་ཡིན་ལ། འདི་ནི་བདག་འབྲས་སོ། །དེའི་ཕྱིར་ལས་ཀྱི་རྣམ་སྨིན་ལས་སྐྱེས་པ་ཞེས་གསུངས་ཀྱི་ལས་ལས་སྐྱེས་པ་ཞེས་མི་གསུང་བའི་རྒྱུ་མཚན་ཡང་འདི་ཡིན་ནོ། །དེ་ལ་འཕྲོས་ནས་འགྲེལ་པར། སེམས་གཡེངས་པ་དང་སེམས་རྣམ་པར་གཡེངས་པ་ལ་མུ་བཞི་བཤད་པའི་སེམས་རྣམ་པར་གཡེངས་པ་ནི་སེམས་རྣལ་དུ་འདུག་པ་ཉོན་མོངས་ཅན་ནོ། །རྟེན་གང་གིས་གཡེངས་པར་འགྱུར་ཞེ་ན། བྱང་སྒྲ་མི་སྙན་མིན་པ་འདོད་པ་དང་ལྡན་པ་རྣམས་ཏེ། དེའི་ལྷ་ལའང་སྨྱོན་པ་ཡོད་ན་ཡི་དྭགས་དུད་འགྲོ་ལ་ལྟ་ཅི་སྨྲོས། དམྱལ་བ་རྣམས་ནི་ཕལ་ཆེར་རྟག་ཏུ་སེམས་གཡེངས་པ་ཁོ་ན་སྟེ། གནོད་པ་སྣ་ཚོགས་པས་གནད་བཅོམ་པའི་ཚོར་བ་མི་བཟད་པས་མངོན་པར་ཉེན་པས་བདག་ཉིད་ཀྱང་མི་དྲན་ན་བྱ་བ་དང་བྱ་བ་མ་ཡིན་པ་ལྟ་ཅི་སྨྲོས། ཀྱི་ཧུད་སེམས་ཤེས་སྨྲེ་སྔགས་འདོན་པའི་དམྱལ་བ་དཔེར་བྱའོ། །སངས་རྒྱས་མ་གཏོགས་པ་འཕགས་པ་རྣམས་ལའང་འབྱུང་བ་མ་སྙོམས་པའི་སེམས་གཡེངས་པ་འབྱུང་གི རྒྱུ་གཞན་གྱིས་མ་ཡིན་ཏེ། དེའི་རྒྱུ་ལས་ངེས་པ་སྔོན་སྨིན་ཟིན་ཅིང་། མ་ངེས་པ་མི་སྨིན་པའི་ཕྱིར་དང་། འཚོ་བ་མེད་པ། ཚིགས་སུ་བཅད་པ་མེད་པ། འཁོར་གྱི་ནང་དུ་སྐྲག་པ། འཆི་བ། ངན་འགྲོ་སྟེ་འཇིགས་པ་ལྔ་ལས་འདས་པའི་ཕྱིར་དང་། མི་མ་ཡིན་པ་འཁྲུག་པའི་རྒྱུ་མི་མཛེས་པ་མི་བྱེད་པའི་ཕྱིར་དང་། ཆོས་ཉིད་མངོན་པར་ཤེས་པའི་ཕྱིར་རོ། །ཆོས་ཉིད་ནི་ཟག་བཅས་ཐམས་ཅད་སྡུག་བསྔལ། འདུ་བྱེད་ཐམས་ཅད་མི་རྟག ཆོས་ཐམས་ཅད་བདག་མེད་ཅེས་བྱ་བ་ཆོས་ཀྱི་ངོ་བོ་ཉིད་ལ་བཤད་དོ། །ཡོན་པོ་ལ་སོགས་པའི་དབྱེ་བ་ནི་མདོ་ལས། ཡོན་པོ་དང་སྐྱོན་དང་སྙིགས་མའི་ལས་གསུམ་ཞེས་བྱ་བར་གསུངས་པ་ནི་རིམ་པ་བཞིན་དུ་གཡོ་ནི་གྱ་གྱུ་བས་ཡོན་པོ་ཡིན་ལ། དེས་བསླང་བའི་ལུས་ངག་ཡིད་གསུམ་གྱི་ལས་གསུམ་ནི་ཡོན་པོའི་ལས་གསུམ་དང་། དེ་བཞིན་དུ་ཞེ་སྡང་ནི་ཉེས་པ་ཆེ་བས་སྐྱོན་ཏེ། དེས་བསླབ་བ་གསུམ་ནི་སྐྱོན་གྱི་ལས་གསུམ་དང་། ཚོན་རྩིའི་སྙིགས་མ་འཛིན་པའི་རྒྱུ་ཡིན་པ་ལྟར་འདོད་ཆགས་ནི་དགའ་བའི་རྣམ་པར་འཇུག་པས་དབྲལ་དཀའ་བའི་ཕྱིར་སྙིགས་མ་ཞེས་བྱ་སྟེ། དེས་བསླང་ཞིང་སྐྱེས་པ་གསུམ་ནི་སྙིགས་མའི་ལས་གསུམ་མོ། །དཀར་གནག་ལ་སོགས་པའི་དབྱེ་བ་ནི་མདོ་ལས། གནག་ལ་རྣམ་པར་སྨིན་པ་གནག་པའི་ལས་དང་། དཀར་ལ་རྣམ་པར་སྨིན་པ་དཀར་བའི་ལས་དང་། དཀར་གནག་ལ་རྣམ་པར་སྨིན་པ་དཀར་གནག་གི་ལས་དང་། མི་དཀར་མི་གནག་ཅིང་རྣམ་པར་སྨིན་པ་མེད་ལ་ལས་ཟད་པར་བྱེད་པའི་ལས་ཏེ་དཀར་གནག་ལ་སོགས་པའི་བྱེ་བྲག་གི་ལས་ནི་རྣམ་པ་བཞི་གསུངས་པ་ཡིན་ནོ། །དེ་འཆད་པ་ནི་མི་དགེ་བ་དང་གཟུགས་སུ་གཏོགས་པའི་དགེ་བ་དང་འདོད་པར་གཏོགས་པའི་དགེ་བ་ཉིད་ནི་རིམ་པ་བཞིན་དུ། གནག་དང་དཀར་དང་གཉི་གའི་ལས་ཞེས་གང་གསུངས་པ་རྣམས་ནི་དེ་དག་གོ་ཞེས་སྦྱར་རོ། །དེ་ལ་ལས་མི་དགེ་བ་ཉོན་མོངས་པ་ཅན་ཡིན་པས་གནག་ལ། རྣམ་སྨིན་ཡིད་དུ་མི་འོང་བས་རྣམ་སྨིན་ཡང་གནག་པ་དང་། གཟུགས་སུ་གཏོགས་པའི་དགེ་བའི་ལས་ནི་མི་དགེ་བ་དང་མ་འདྲེས་པའི་ཕྱིར་གཅིག་ཏུ་དཀར་ལ་རྣམ་སྨིན་ཡིད་དུ་འོང་བས་དེའང་དཀར་བའོ། །གཟུགས་མེད་དགེ་བ་དེར་མ་བཤད་ཅེ་ན། བྱེ་བྲག་ཏུ་སྨྲ་བ་དག་ན་རེ། གང་ན་བར་སྲིད་དང་སྐྱེ་སྲིད་ཀྱི་དུས་ཀྱི་རྣམ་སྨིན་དང་། ལུས་ངག་ཡིད་ཀྱི་ལས་གསུམ་ཅར་གྱི་རྣམ་སྨིན་ཏེ་དེ་གཉིས་ཡོད་པའི་ས་དེའི་དགེ་བ་གང་ཞིག་མི་དགེ་བ་དང་མི་འདྲེ་བར་གནས་པ་དེར་བཤད་པར་བྱ་བ་ཡིན་ན། གཟུགས་མེད་ལ་བར་སྲིད་དང་ལུས་ངག་གི་ལས་མེད་པའི་ཕྱིར་རོ་ཞེའོ། །སློབ་དཔོན་ནི་མདོ་གཞན་ལས་དེ་ཡང་བཤད་དེ། ལས་དཀར་ལ་རྣམ་སྨིན་དཀར་བ་ཡང་ཡོད་དེ། །འདི་ལྟ་སྟེ་བསམ་གཏན་དང་པོ་ནས་སྲིད་པའི་རྩེ་མོའི་བར་ཡིན་ནོ་ཞེས་སོ། །འདོད་པའི་དགེ་བའི་ལས་ནི་རྒྱུད་གཅིག་ལ་རྒྱུ་མི་དགེ་བ་འདྲེ་ཞིང་འབྲས་བུ་སྡུག་བསྔལ་འདྲེ་བའི་ཕྱིར་ཡིན་གྱི། ངོ་བོ་དང་ཚོགས་པ་འདྲེ་བ་མ་ཡིན་ཏེ། དེ་ལྟར་འགལ་བའི་ཕྱིར་རོ། །འོ་ན་མི་དགེ་བ་ཡང་དེར་འགྱུར་རོ་ཞེ་ན་མ་ཡིན་ཏེ། ལོག་ལྟས་དགེ་རྩ་བཅད་ནས་མི་དགེ་བ་དེ་དང་མི་འདྲེ་བ་སྲིད་པའི་ཕྱིར་རོ། །འདོད་པའི་དགེ་བས་དེ་ལྟར་བྱེད་མི་ནུས་པའི་ཏིང་ངེ་འཛིན་མེད་པས་སོ། །འདོད་ཆགས་དང་བྲལ་བའི་རྒྱུད་ལ་མི་འདྲེ་བ་ནི་འདོད་པའི་དགེ་བས་མ་ཡིན་ལ་མི་ལྕོགས་མེད་ཀྱིས་ཡིན་པས་མི་མཚུངས་སོ། །འོ་ན་མི་དགེ་བ་སྟོབས་ཆེའམ་ཞེ་ན། འདི་ན་དགེ་བས་གཞན་འཕྲུལ་དབང་བྱེད་དང་། མི་དགེ་བས་མནར་མེད་དུ་སྐྱེ་བས་རྣམ་སྨིན་དང་། མི་དགེ་བས་དགེ་རྩ་གཅོད་ཀྱི་བཟློག་པས་མ་ཡིན་པས་སྐྱེས་བུ་བྱེད་པ་ཆེ་ལ། སྤྱིར་ནི་སྲིད་རྩེའི་ལས་སེམས་པ་བསྐལ་པ་བརྒྱད་ཁྲིར་སྨིན་པ་དང་། གཉེན་པོ་ཟག་མེད་ཀྱིས་སྤང་བྱ་གཏན་འཇོམས་པའི་ཕྱིར་དགེ་བ་སྟོབས་ཆེའོ། །རྣམ་བཤད་རིགས་པ་ལས་ཀྱང་། འདུ་བྱེད་རྣམ་པ་མཚུངས་ལྡན་དང་། །ས་དང་འབྲས་བུ་གཉིས་ཉིད་དང་། །འཆད་དང་ཆུང་ངུས་ཡང་དག་འཇོམས། །སྤང་དང་ཕྱོགས་ཀྱི་ཁྱད་པར་ཉིད། །ཅེས་སོ། །ལས་བཞི་པ་དེ་ཟད་པར་བྱེད་པ་ནི་ཟག་པ་མེད་པའི་ལས་ཡིན་ཏེ། ལས་དེ་གསུམ་ཟད་ཅིང་སྤོང་བར་བྱེད་པ་ཡིན་ལ། ཉོན་མོངས་ཅན་མ་ཡིན་པས་མི་གནག་ཅིང་། རྣམ་སྨིན་ཡིད་དུ་འོང་བ་དཀར་པོ་མེད་པའི་ཕྱིར་མི་དཀར་ཅེས་བྱའོ། །དཀར་པོ་མ་ཡིན་པ་ནི་མ་ཡིན་ཏེ། སྟོང་པ་ཆེན་པོའི་དོན་གྱི་མདོ་ལས། ཀུན་དགའ་བོ་ཆོས་འདི་དག་ནི་གཅིག་ཏུ་དཀར་བ་གཅིག་ཏུ་དགེ་བ་གཅིག་ཏུ་ཁ་ན་མ་ཐོ་བ་མེད་པ་ཡིན་ནོ་ཞེས་དང་། བསྟན་བཅོས་ལས་ཀྱང་། ཆོས་དཀར་པོ་རྣམས་གང་ཞེ་ན། དགེ་བའི་ཆོས་རྣམས་གང་མ་བསྒྲིབས་ལ་ལུང་དུ་མ་བསྟན་པའི་ཆོས་རྣམས་ཡིན་ནོ་ཞེས་སོ། །ལས་གསུམ་ཟད་པར་བྱེད་པའི་ཚུལ་ནི་འབྲེལ་པར། ཅི་ཟག་པ་མེད་པའི་ལས་དང་ལས་ཐམས་ཅད་ལས་རྣམ་པ་གསུམ་པོ་འདི་ཐམས་ཅད་ཟད་པར་བྱེད་པ་ཡིན་ནམ་ཞེས་གསུངས་ཏེ། ལས་དང་ལས་ཞེས་པ་ནི་ཟློས་པ་སྒྲའི་སྦྱོར་བཤད་དོ། །ལན་དུ་སྨྲས་པ་མ་ཡིན་ནོ་ཞེས་ཏེ། འོ་ན་ཇི་ལྟར་ཞེ་ན། སྡུག་བསྔལ་ལ་ཆོས་བཟོད་ལ་སོགས་པ་བཞི་དང་། འདོད་པ་ལས་འདོད་ཆགས་དང་བྲལ་བའི་སྒོམ་ལམ་ཟག་མེད་བར་ཆད་མེད་ལམ་བརྒྱད་ཀྱི་སེམས་པ་གང་ཡིན་པ་སྟེ། བསམ་པ་རྣམ་པ་བཅུ་གཉིས་པོ་དེ་ནི་ནག་པོའི་ལས་ཟད་པར་བྱེད་པའི་ལས་ཡིན་ཏེ། འདོད་པའི་ལས་ཉོན་མོངས་ཅན་ཟད་བྱེད་ཀྱི་ལས་ཡིན་པའི་ཕྱིར་རོ། །དེའི་བར་ཆད་མེད་ལམ་དགུ་པའི་སེམས་པ་གང་ཡིན་པ་དེ་ནི་ལས་དཀར་གནག་ཟད་པར་བྱེད་པའི་ལས་ཡིན་ཏེ། ལས་ཉོན་མོངས་ཅན་འདོད་པའི་དགུ་པ་ངོ་བོ་ཐོབ་པ་ཆད་པའི་སྒོ་ནས་སྤང་ཞིང་དཀར་པོ་འདུན་པའི་འདོད་ཆགས་དང་བྲལ་བའི་སྒོ་ནས་སྤོང་བའི་ཕྱིར་རོ། །དཀར་པོ་ཟད་པར་བྱེད་པ་ནི་བསམ་གཏན་བཞི་པོ་དེ་ལས་འདོད་ཆགས་དང་འབྲལ་བའི་བར་ཆད་མེད་ལམ་སྐྱེས་པ་ཐ་མ་སྟེ་དགུ་པའི་སེམས་པ་གང་ཡིན་པ་དེ་ནི་དཀར་པོའི་ལས་ཟད་བྱེད་ཡིན་ཏེ། ཇི་སྲིད་དུ་དེ་མ་སྤངས་པ་དེ་སྲིད་དུ་དེས་དམིགས་པ་ན་དེ་དག་སྤང་བྱར་ལྡན་ལ་དེ་སྤངས་བ་ན་དེ་དག་ཀྱང་འདུན་པའི་འདོད་ཆགས་དང་བྲལ་བའི་སྒོ་ནས་ལྡན་པའི་ཕྱིར་རོ། །བྱེ་བྲག་ཏུ་སྨྲ་བའི་སློབ་དཔོན་གཞན་དག་ནི་དམྱལ་བ་མྱོང་བར་འགྱུར་བའི་ལས་ནི་གནག་ལ་རྣམ་སྨིན་གནག་པ་དང་འདོད་པའི་འགྲོ་བ་གཞན་བཞི་མྱོང་བར་འགྱུར་བ་ནི་དཀར་ནག་གཉིས་སུ་རིག་ཅེས་ཏེ། ཉི་ཚེ་བའི་རྫོགས་བྱེད་ཀྱི་ལས་འགའ་ཞིག་བཏང་སྙོམས་སུ་མཛད་པའོ། །སློབ་དཔོན་གཞན་ནི་འདོད་པ་ན་མཐོང་བས་སྤང་བྱ་ཡིན་པའི་ལས་ནི་དགེ་བ་དང་མི་འདྲེ་བར་གནས་པའི་ཉོན་མོངས་ཅན་ཡིན་པས་གནག་པ་དང་། འདོད་པ་ལས་སྐྱེས་པ་གཞན་ཏེ་འདོད་པ་ན་སྤྱོད་པའི་སྒོམ་སྤང་གི་ལས་ནི་དགེ་མི་དགེ་གཉིས་ཀ་ཡོད་པས་དཀར་གནག་གོ །འདི་ལའང་འཇིག་ཚོགས་མཐར་འཛིན་དང་མཚུངས་ལྡན་དང་། སྒོམ་སྤང་མ་བསྒྲིབས་པ་བཏང་སྙོམས་སུ་བྱས་པའོ་ཞེས་འཆད་དོ། །ལས་གཞན་གཉིས་ནི་གོང་བཞིན་ནོ། །ཐུབ་པའི་གསུམ་ལ་སོགས་པའི་དབྱེ་བ་ལ་བཞི་ལས་ཐུབ་པའི་གསུམ་ནི་མདོ་ལས། ཐུབ་པའི་གསུམ་སྟེ་ཐུབ་པའི་ལུས་དང་། ཐུབ་པའི་ངག་དང་། ཐུབ་པའི་ཡིད་དོ་ཞེས་གསུངས་པ་ཇི་ལྟ་བུ་ཞེ་ན། ཐུབ་པ་ནི་མི་སློབ་པ་སྟེ་ཉོན་མོངས་པ་གཏན་དུ་ཐུབ་པའི་ཕྱིར་ནའོ། །གསུམ་ནི་ཐུབ་པའི་ལས་སམ་ཐུབ་པའི་ངོ་བོ་ཡིན་པས་ན་ཐུབ་པའི་གསུམ་ཞེས་པ་སྟེ་དེའི་ལུས་ངག་གི་ལས་ཟག་མེད་ནི་ལས་དང་ངོ་བོ་གཉིས་ཀ་ཡིན་པས་དང་ཡིད་ཟག་མེད་དེ་ཉིད་ཐུབ་པའི་ངོ་བོ་ཡིན་པའི་ཕྱིར་ཐུབ་པའི་གསུམ་ཞེས་བྱ་སྟེ་གོ་རིམ་བཞིན་ནོ། །དེ་ཁོ་ན་ཐུབ་པའི་ཡིད་དམ་ཡིད་ཀྱི་ཐུབ་པར་འཇོག་པ་ནི་གཙོ་བོ་ཡིན་ཞིང་དོན་དམ་པར་ཐུབ་པ་ཡིན་པའི་ཕྱིར་རོ། །དེ་ནི་ལུས་ངག་གི་སྒོ་ནས་རྗེས་སུ་དཔག་པར་བྱ་སྟེ་མདོ་ལས། ཇི་ལྟར་དེ་བཞིན་གཤེགས་པས་རྗེས་སུ་དཔག་པར་བྱ། སྐུའི་ཕྲིན་ལས་རབ་ཏུ་ཞི་བ་དང་། གསུང་གི་ཕྲིན་ལས་རབ་ཏུ་ཞི་བས་ཞེས་འབྱུང་བའི་ཕྱིར་རོ་ཞེས་བཤད་དོ། །སློབ་དཔོན་ནི་ཐུབ་པའི་དོན་ནི་སྤོང་བ་ཡིན་པས་ལུས་ངག་གི་ལས་ཀྱིས་མི་དགེ་བ་སྤོང་ལ། ཡིད་ཉིད་ཀྱིས་མི་དགེ་བ་ཐམས་ཅད་སྤོང་བའི་ཕྱིར་རོ་ཞེའོ། །སློབ་པ་ལ་ནི་ཉོན་མོངས་པ་ཡོད་པས་ལོག་པ་ལ་དམིགས་པའི་ཕྱིར་དོན་དམ་པར་ཐུབ་པ་མ་ཡིན་པས་ཐུབ་པར་མི་གཞག་གོ །གཙང་བྱེད་གསུམ་ནི་མདོ་ལས། ལུས་དང་ངག་དང་ཡིད་གཙང་བྱེད་ཅེས་པ་སྟེ། ལེགས་སྤྱད་གསུམ་པོ་གང་ཡིན་པ་ལུས་ཀྱི་ལེགས་པར་སྤྱད་པ་ཐམས་ཅད་དང་ངག་དང་ཡིད་ཀྱི་ལེགས་པར་སྤྱད་པ་ཐམས་ཅད་གཙང་བྱེད་རྣམ་པ་གསུམ་ཡིན་ནོ། །དེ་ཡང་ཟག་བཅས་ཀྱིས་ཉེས་སྤྱོད་ཀྱི་དྲི་མ་རེ་ཞིག་སྤོང་ལ། ཟག་མེད་ཀྱིས་གཏན་དུ་སྤོང་བའི་ཕྱིར་རོ། །འདི་ནི་ལོག་པའི་ཐུབ་པ་མི་སྨྲ་བར་འདུག་པ་ཙམ་དང་། ལོག་པའི་གཙང་སྦྲ་འཇུག་ངོགས་སུ་ཁྲུས་བྱས་པས་བདག་པར་ལྟ་བ་བསལ་བའི་དོན་ཏོ། །ལེགས་སྤྱད་ཉེས་སྤྱད་ཀྱི་ལས་ལ་གཉིས་ལས་མདོར་བསྟན་ནི། ཉེས་སྤྱད་གསུམ་དང་ལེགས་སྤྱད་གསུམ། ཞེས་གང་གསུང་པ་ནི་ལུས་ཀྱི་ལས་དང་སོགས་པ་ངག་དང་ཡིད་ཀྱི་ལས་མི་དགེ་བ་རྣམ་སྨིན་ཡིད་དུ་མི་འོང་བ་འབྱིན་པས་ཉེས་པར་སྤྱད་པ་གསུམ་དུ་འདོད་ལ། བརྣབ་སེམས་ལ་སོགས་པ་གསུམ་ཉོན་མོངས་པ་ཡིན་པས་ལས་མིན་ཡང་ཡིད་ཀྱི་ཉེས་སྤྱད་རྣམ་པ་གསུམ་མོ་ཞེས་ཏེ་སྒྲ་དོན་ཐོབ་པར་བསམས་པའོ། །དཔེ་སྟོན་པ་ནི་ཆེད་དུ་བསམ་པར་བྱ་བའི་མདོ་ལས། དགེ་སློང་དག་ཇི་ལྟར་ཡིད་ཀྱིས་ཆེད་དུ་བསམ་པར་བྱ་བའི་ལས་གསུམ་བྱས་ཤིང་བསགས་པ་ཡིན་ཞེ་ན། འདི་ལྟ་སྟེ་འདི་ན་དགེ་སློང་ལ་ལ་བརྣབ་སེམས་དང་ལྡན་པ་ཡིན། གནོད་སེམས་ཅན་གྱི་སེམས་སུ་གྱུར་པ་ཡིན། ལོག་པར་ལྟ་བ་ཡིན་ཞེས་གང་གསུངས་པ་དེ་དག་མ་གཏོགས་པའི་ཡིད་ཀྱི་ལས་མ་བཤད་པའི་ཕྱིར་དེ་དག་ཁོ་ན་ཡིད་ཀྱི་ལས་སོ་ཞེས་ཟེར་རོ། །བྱེ་བྲག་ཏུ་སྨྲ་བ་ན་རེ། དེ་ལྟ་ན་ལས་དང་ཉོན་མོངས་པ་གཅིག་ཏུ་འགྱུར་ལ། འདོད་ན་མདོ་ལས། ལས་ནི་གཉིས་ཏེ་སེམས་པའི་ལས་དང་བསམ་པའི་ལས་སོ་ཞེས་དང་། མངོན་པ་ལས་དེ་ལྟར་གསུངས་པ་དང་ཡང་འགལ་ཏེ་དེ་དག་གཉིས་ཀ་མ་ཡིན་པའི་ཕྱིར་རོ། །གང་གི་མདོ་དེ་ནི་བརྣབ་སེམས་ལ་སོགས་པའི་སྒོ་ནས་སེམས་བཞུགས་པས་དེ་དག་གིས་སེམས་པ་སྟོན་ཅིང་མཚོན་པར་བྱེད་པའོ། །ཉེས་སྤྱད་གསུམ་པོ་དེ་ལས་བཟློག་པ་ནི་ལེགས་པར་སྤྱད་པ་གསུམ་ཡིན་ནོ། །འོ་ན་ཡང་དག་པའི་ལྟ་བ་དང་ལོག་ལྟ་ལེགས་སྤྱད་ཉེས་སྤྱད་དུ་ཇི་ལྟར་འགྱུར་ཏེ། ཕན་འདོགས་པ་དང་གནོད་པ་བྱ་བའི་བསམ་པ་མེད་པའི་ཕྱིར་རོ་ཞེ་ན། སྐྱོན་མེད་དེ། དེ་གཉིས་ཀྱི་རྩ་བ་ཡིན་པའི་ཕྱིར་རོ། །དེ་དག་ལས་ཆེ་ལོང་སྟེ་ཤིན་ཏུ་རགས་པའམ། ཆེན་པོར་གྱུར་པ་དག་བསྡུས་ནས་ནི་དགེ་བ་དང་མི་དགེ་བ་ཅི་རིགས་པར་ལས་ཀྱི་ལམ་བཅུ་བཅུར་གསུངས་སོ། །རིགས་པའི་དོན་ནི། རྒྱལ་སྲས་ཇི་ལྟར་ཡིན་པ་སྲིད་པར་ཞེས་དང་། གང་སྤེལ་ནི་གོ་རིམ་ཇི་ལྟ་བ་བཞིན་ཡིན་པ་བསལ་བའི་དོན་དུ་འཆད་དོ། །གང་མ་བསྡུས་ཞེ་ན། ལུས་ཀྱི་ཉེས་སྤྱད་ལས་སྲོག་གཅོད་སོགས་ཀྱི་སྦྱོར་མཇུག་དང་། དེ་དག་མ་ཡིན་པའི་ཉོན་མོངས་ཅན་འཆིང་བ་ལ་སོགས་པ་དང་། ངག་ལས་ཉེས་པ་ཚབས་ཆེ་བ་དག་བཤད་ཀྱི་དེ་དག་མ་ཡིན་པ་དང་། ཡིད་ལས་ཀྱང་སེམས་པ་མ་བསྡུས་ལ། ལུས་ཀྱི་ལེགས་སྤྱད་ལས་སྦྱོར་མཇུག་དང་། ཆང་དང་ཕྱི་དྲོའི་ཟས་སྤོང་བ་དང་། སྦྱིན་པ་དང་མཆོད་སྦྱིན་ལ་སོགས་པ་དང་། ངག་ལས་སྙན་པར་སྨྲ་བ་ལ་སོགས་པ་དང་། ཡིད་ལས་སེམས་པ་དགེ་བ་མ་བསྡུས་སོ། །རྒྱས་བཤད་ལ་བདུན་ལས། རིག་བྱེད་དང་རིག་བྱེད་མ་ཡིན་པ་གོང་དུ་ངེས་ལ། གཉིས་ལས་དངོས་ནི། ལུས་ངག་གི་ལས་དེ་དག་ལས་མི་དགེ་བ་དྲུག་ནི་གཞན་ལ་བཅོལ་བས་འགྲུབ་པས་རིག་བྱེད་མེད་པ་སྲིད་ལ་རྣམ་རིག་མིན་པ་ངེས་པར་ཡོད་ཅིང་གཅིག་སྟེ་ལོག་གཡེམ་ནི་བཅོལ་བས་མི་འགྲུབ་པས་རང་གིས་བྱེད་པས་རྣམ་པ་གཉིས་སོ། །དྲུག་པོ་དེ་དག་ཀྱང་རང་གིས་བྱེད་ན་རིག་བྱེད་མ་འགགས་པའི་ཚེ་གྲུབ་ན་གཉིས་ཀ་དང་། འགག་པའི་ཚེ་གྲུབ་ན་རིག་མིན་ཁོ་ནའོ། །ཡང་དག་པར་བླངས་པའི་ཚུལ་ཁྲིམས་ཀྱི་དགེ་བ་བདུན་ནི་དམིགས་བསལ་ཅུང་ཟད་མ་གཏོགས་པ་རིག་བྱེད་ལ་རག་ལུས་པའི་ཕྱིར་རིག་བྱེད་དང་རིག་མིན་ཏེ་རྣམ་པ་གཉིས་སོ། །ཏིང་ངེ་འཛིན་ལས་སྐྱེས་པ་ནི་བསམ་གཏན་ཟག་མེད་ཀྱི་སྡོམ་པ་སྟེ། དེ་ནི་མཉམ་པར་བཞག་སྟོབས་ཀྱིས་འབྱུང་གི་རིག་བྱེད་ལ་རག་མ་ལས་པའི་ཕྱིར་རྣམ་པར་རིག་མིན་ཁོ་ནའོ། །དེ་དག་གི་ཉེར་བསྡོགས་རྣམས་ནི་བྱ་བ་བྱེད་པ་ལ་ལྟོས་པས་རྣམ་པར་རིག་བྱེད་དུ་ངེས་ཤིང་ཀུན་ནས་དཀྲིས་པ་དྲག་པོའམ་རབ་ཏུ་དང་བ་ཆེན་པོས་སྦྱོར་བ་རྩོམ་ན་རྣམ་པར་རིག་བྱེད་མིན་པར་ཡང་འགྱུར་བའམ། བཟློག་ན་སློང་མི་ནུས་པས་མ་ཡིན་ལ། དེ་ལས་བཟློག་པ་ནི་མཇུག་ཡིན་ཏེ་མ་བཏང་གི་བར་དུ་རིག་བྱེད་མ་ཡིན་པ་ཡོད་པར་ངེས་ཤིང་། རིག་བྱེད་ནི་དངོས་དང་མཐུན་པའི་བྱ་བ་བྱེད་ན་ཡོད་ལ་མི་བྱེད་ན་མེད་དོ། །དེ་དང་འབྲེལ་བའི་ཆོས་ལ་གསུམ་ལས་སྦྱོར་བ་ལ་སོགས་པ་གསུམ་གྱི་མཚན་ཉིད་ནི། བདུན་གྱི་སྦྱོར་བ་ནི་དངོས་དེ་བྱ་བའི་བསམ་པས་དེ་མ་གྲུབ་ཀྱི་བར་དེ་དང་མཐུན་པར་འཇུག་པའི་རིག་བྱེད་མ་ཡིན་པའོ། །དངོས་གཞི་ནི་བསྣུན་པ་གང་གིས་སྲོག་གཅོད་པར་བྱེད་པ་དེའི་ཚེའི་རིག་བྱེད་ཡོད་ན་དེ་དང་རིག་མིན་ནོ། །དེ་ནི་སྲོག་གཅོད་ཀྱི་སྦྱོར་བ་དང་། སྦྱོར་བ་དེའི་འབྲས་བུ་ཡོངས་སུ་རྫོགས་པས་འགྱུར་ཏེ་འགྲེལ་པར། རྒྱུ་གཉིས་ཀྱིས་ན་སྲོག་གཅོད་པའི་ཁ་ན་མ་ཐོ་བས་རེག་པར་འགྱུར་ཏེ། སྦྱོར་བ་དང་འབྲས་བུ་ཡོངས་སུ་རྫོགས་པས་སོ་ཞེས་སོ། །དེ་བཞིན་དུ་མ་བྱིན་པར་ལེན་པ་ལ་ཞུགས་ཏེ་གཞན་གྱི་ནོར་གནས་ནས་སྤོག་པའི་ཚེའི་རིག་བྱེད་དང་དེ་མིན་པ་ལ། དེ་ནི་དེའི་ཚེ་ཐོབ་བློ་སྐྱེས་པའི་དབང་དུ་བྱས་པ་སྟེ། རྒྱུ་གཉིས་ཀྱིས་འགྱུར་བར་བཤད་པའི་ཕྱིར་རོ། །གནས་ནས་སྤགས་པ་ཙམ་གྱིས་དེར་མི་འགྱུར་ཏེ། མ་བྱིན་ལེན་པ་གཞན་གྱི་ནོར། །མཐུ་དང་འཇབ་བུས་བདག་གིར་བྱེད། །ཅེས་དང་། ལུང་ལས་ཀྱང་། མི་སྣང་བའི་ཚེ་བརྐུས་པར་མི་འགྱུར་ཏེ་གྲུབ་པའི་བློ་མེད་པའི་ཕྱིར་རོ་ཞེས་སོ། །གཞན་ལྔ་ཡང་རང་གིས་བྱེད་ན་རྒྱུ་གཉིས་ཀྱིས་འགྱུར་བས་འཁྲིག་པའི་བདེ་བ་མྱོང་བ་དང་། བརྡ་ཡོངས་སུ་བྱས་པ་སྐད་རྣ་བའི་རྣམ་ཤེས་ལ་བྱས་པའི་ཚེའི་རིག་བྱེད་དང་རིག་མིན་ནོ། །མཇུག་ནི་དེ་དང་རྗེས་སུ་མཐུན་པའི་བྱ་བ་བྱེད་ན་རིག་བྱེད་དང་། རིག་བྱེད་མ་ཡིན་པ་མ་བཏང་བའི་བར་རོ། །ཡིད་ཀྱི་གསུམ་ནི་སྦྱོར་འཇུག་ལ་མི་ལྟོས་ཀྱི་མངོན་དུ་གྱུར་པ་ཙམ་ལས་ཀྱི་ལམ་མོ། །ལས་ལམ་གཞན་གྱི་སྦྱོར་འཇུག་གི་གནས་སྐབས་ལས་ལམ་གཞན་ཡིན་པ་ནི། དཔེར་ན་དགྲ་གསད་པའི་ཕྱིར་བརྐུས་པའི་ཕྱུགས་ཀྱི་ཤས་མཆོད་པ་དང་། དེའི་ཕྱིར་ཆུང་མ་ལ་ཉལ་པོ་བྱེད་པ་དང་། དེ་སྐྱོབ་པའི་མཛའ་བོ་ལ་ངག་གི་གཞིས་དབྱེན་བྱེད་པ་དང་། དེའི་ནོར་ལ་བརྣབ་སེམས་དང་། དེ་ཉིད་ལ་གནོད་སེམས་དང་། དེའི་དོན་དུ་ལོག་ལྟ་འཛིན་པ་ལྟ་བུ་སྟེ་གཞན་ལ་ཡང་སྦྱར་རོ། །འོ་ན་བརྣབ་སེམས་སོགས་ལས་ལམ་གཞན་གྱི་སྦྱོར་བའི་གནས་སྐབས་ན་ཡོད་པའི་ཕྱིར་དེའི་སྦྱོར་བར་འགྱུར་རོ་ཞེ་ན། དེ་དག་སེམས་བསྐྱེད་པ་ཙམ་ཡིན་གྱི་བྱ་བ་གང་ཡང་མ་བརྩམས་པའི་ཕྱིར་སྦྱོར་བར་མི་རུང་ངོ་། །སྲོག་གཅོད་དངོས་བརྟག་པ་ནི་བསྣུན་པ་གང་གིས་སྲོག་གཅོད་པར་བྱེད་པ་དེའི་ཚེའི་རིག་བྱེད་དང་རིག་མིན་ཡིན་ན། དེ་འཆི་བའི་སྲིད་པའམ། ཤི་བའི་སྲིད་པ་གནས་པ་དེའི་ཚེའི་ཡིན། དང་པོ་ལྟར་ན། ལྷན་ཅིག་ཤི་བ་ལ་སྲོག་གཅོད་ཀྱི་ཁ་ན་མ་ཐོ་བ་འབྱུང་བར་འགྱུར་ལ། འདོད་ན། སྔ་དང་མཉམ་དུ་ཞེས་པའི་གྲུབ་མཐའ་དང་འགལ་ལོ། །གཉིས་པ་ལྟར་ན་ཡང་ཁས་བླངས་པ་དང་འགལ་བར་འགྱུར་ལ། གཞན་ཡང་བསྟན་བཅོས་ལས། སྲོག་ཆགས་བསད་ལ་སྲོག་གཅོད་པ་མ་འགགས་པ་ཡོད་དམ་ཞེ་ན། ཡོད་དེ་འདི་ལྟ་སྟེ་དཔེར་ན། སྲོག་ཆགས་ཀྱི་སྲོག་བཅད་པ་ལ་སྦྱོར་བ་མེད་པར་འགྱུར་བ་ལྟ་བུའོ་ཞེས་གསུངས་པས་དེའི་ཚེ་སྦྱོར་བ་ཡོད་པ་འགལ་བའི་ཕྱིར་རོ་ཞེ་ན། སྔ་མ་ནི་སྦྱོར་བ་དང་དེའི་འབྲས་བུ་རྫོགས་པ་ལ་འདོད་པར་བཤད་ཟིན་ལ། འདི་ནི་མཇུག་ལ་སྦྱོར་བའི་སྒྲར་གསུངས་སོ་ཞེའོ། །སློབ་དཔོན་གྱིས་དེ་མི་རིགས་ཏེ། སྲོག་བཅད་པའི་གནས་སྐབས་དེའི་ཚེ་དངོས་ཁོ་ན་མ་འགགས་པའི་ཕྱིར་རོ་ཞེས་པ་ལ། བྱེ་བྲག་ཏུ་སྨྲ་བ་ན་རེ། ཉེས་པ་མེད་དེ། འཆི་བའི་སྲིད་པ་ལ་གནས་པའི་མཇུག་ཐོགས་སུ་སྲོག་བཅད་པའམ། ཤི་བར་གྱུར་པའི་གནས་སྐབས་དེ་ཡིན་ན་དངོས་ལ་སྦྱོར་བའི་སྒྲར་གསུངས་ལ། དེ་ཕན་ཆད་ཀྱི་ཤི་བའི་གནས་སྐབས་དེ་ཡིན་ན་མཇུག་ལ་སྦྱོར་བའི་སྒྲར་གསུངས་སོ་ཞེས་ཟེར་རོ། །ལས་ལམ་གསུམ་གསུམ་དུ་དབྱེ་བ་ནི། མདོ་ལས། དགེ་སློང་དག་སྲོག་གཅོད་པ་ནི་རྣམ་པ་གསུམ་སྟེ། ཆགས་པ་ལས་སྐྱེས་པ་དང་། ཞེ་སྡང་ལས་སྐྱེས་པ་དང་གཏི་མུག་ལས་སྐྱེས་པ་ཞེས་པ་ལ་སོགས་པ་གསུངས་ན། རེ་རེ་ཞིང་གསུམ་གསུམ་གྱིས་མཐར་ཕྱིན་པར་བྱེད་དམ་ཞེ་ན་མ་ཡིན་གྱི་ལུས་ངག་གི་བདུན་ནི་སྦྱོར་བ་རྩ་བ་གསུམ་པོ་དེ་དང་དེ་ལས་སྐྱེས་པ་ལ་དགོངས་ཏེ། སྲོག་གཅོད་འདོད་ཆགས་ལས་སྐྱེས་པ་ཤ་ལ་སོགས་པ་ལ་ཆགས་པས་གསོད་པ་དང་། ཞེ་སྡང་ལས་སྐྱེས་པ་ཁོ་ན་ལས་ངེས་པར་འབྱུང་བ་བྱ་བས་གསོད་པ་དང་། གཏི་མུག་ལས་སྐྱེས་པ་མཆོད་སྦྱིན་དང་། མི་བགྲུངས་པ་དང་། མི་ལ་གནོད་པའི་སྡིག་སྦྲུལ་ལ་སོགས་པ་བསད་ན་ཆོས་སུ་འགྱུར་རོ་ཞེས་བསོད་ནམས་ཀྱི་བློས་གསོད་པ་དང་། པར་སིག་པ་དག་ཕ་མ་རྒས་པ་དང་ནད་ཚབས་ཆེ་བ་དག་ལ་གཞན་གྱི་ཚེ་དབང་པོས་རང་དང་བརྙེད་པར་འགྱུ་ར་རོ་ཞེས་གསོད་པ་དང་། ལོག་ལྟས་བསླང་བ་ཉེས་པ་མེད་པའི་བློས་གསོད་པའོ། །མ་བྱིན་ལེན་ཡང་རྫས་ལ་སྲེད་ཅིང་དོན་དུ་གཉེར་བ་ལ་སོགས་པས་རྐུ་བ་དང་། ཁོན་ལས་འབྱུང་བས་རྐུ་བ་དང་། བྲམ་ཟེ་དག་ནོར་རྣམས་ཚངས་པས་བྱིན་ན་བདག་ཅག་ཉམས་དམས་པས་དམངས་རིགས་རྣམས་སྤྱོད་པར་ཟད་ཀྱི། དེ་བས་བདག་ཅག་འཕྲོག་པ་ན་བདག་ཉིད་ལེན་ཅིང་ཟ་བར་བྱེད་དོ་ཞེས་པའམ། བྲམ་ཟེ་རྒུད་ཚེ་རྐུ་བ་ཆོས་སུ་བཤད་པ་ལྟ་བུའོ། །ལོག་གཡེམ་ཡང་ཆགས་པས་ལོག་པར་འཇུག་པ་དང་། རྨ་དབབ་པར་འདོད་པ་དང་། བ་ལང་འབྲང་གི་མཆོད་སྦྱིན་ལ་ཆོ་ག་ཅན་གྱི་ཆུ་བཏུང་རྩྭ་བཅད། མ་དང་སྲིང་མོ་དང་རུས་གཅིག་པའི་གན་དུ་ཉལ་པོ་ལ་འགྲོའོ་ཞེས་དང་། གང་དག་བུད་མེད་ནི་གཏུན་དང་མེ་ཏོག་དང་འབྲས་བུ་ཟས་སྨིན་པ་དང་ངོགས་དང་ལམ་དང་འདྲའོ་ཞེས་འདོད་པ་བསྟེན་པ་ལྟ་བུའོ། །བརྫུན་ལ་སོགས་པ་དང་པོ་གཉིས་འདྲ་ལ། གསུམ་པ་ནི། རྒྱལ་པོ་བཞད་གད་ལྡན་དང་བུད་མེད་དང་། །བག་མ་ལེན་པའི་ཚེ་དང་གསོད་པ་དང་། །ནོར་རྐུན་འཕྲོག་ཚེ་བརྫུན་བྱས་གནོད་མེད་དེ། །བརྫུན་ལྔ་ལྟུང་བར་འགྱུར་བ་མིན་ཞེས་བཤད། །ཅེས་དང་། ལོག་ལྟས་བསླང་བ་ཐམས་ཅད་དོ། །གཞན་ཡང་ཆགས་པ་ལ་སོགས་པ་དེའི་མཇུག་ཐོགས་ལས་བྱུང་བའི་ཕྱིར་བརྣབ་སེམས་སོགས་རྩ་བ་གསུམ་པོ་དེ་དང་དེ་ལས་སྐྱེས་པར་གསུངས་སོ། །དགེ་བའི་ལས་ལམ་རྣམས་ཇི་ལྟ་བུ་ཞེ་ན། དགེ་བའི་ལས་ལམ་གྱི་སྦྱོར་བ་དང་མཇུག་དང་བཅས་པའི་དངོས་གཞི་རྣམས་ནི་སེམས་དགེ་བས་སློང་ལ། དེ་དགེ་རྩ་གསུམ་དང་མཚུངས་པར་ལྡན་པའི་ཕྱིར་ཆགས་སྡང་གཏི་མུག་མེད་པ་གསུམ་ལས་སྐྱེས་ཤིང་། དེ་རྣམས་ཀྱིས་མི་དགེ་བའི་སྦྱོར་དངོས་མཇུག་རྣམས་སྤོང་ངོ་། །དཔེར་ན། དགེ་ཚུལ་བསྙེན་པར་རྫོགས་པར་འདོད་པས་དེའི་བྱ་བ་ལ་ཞུགས་ཏེ་དངོས་གཞི་མ་གྲུབ་བར་གྱི་རིག་བྱེད་དང་རིག་མིན་ནི་སྦྱོར་བ་དང་ལས་བརྗོད་པ་གསུམ་པའི་དེའི་སླད་དུ་དགེ་འདུན་གྱིས་ཞེས་པའི་སྐབས་སུ་ཐོབ་པའི་དེ་གཉིས་ནི་དངོས་གཞི་དང་། དེ་ཕན་ཆད་ཀྱི་དེ་དག་ནི་མཇུག་ཡིན་ལ། དེས་སྲོག་གཅོད་སོགས་ཀྱི་སྦྱོར་དངོས་མཇུག་རྣམས་སྤོང་སྟེ་རྒྱལ་སྲས་ཀྱིས། བྱེ་བྲག་ཏུ་སྨྲ་བ་རྣམས་ཀྱི་བསམ་པ་ནི་འདི་ཡིན་པར་མངོན་ཏེ། སོ་སོར་ཐར་པའི་སྡོམ་པའི་སྦྱོར་བ་དང་དངོས་དང་མཇུག་དག་ནི་གོ་རིམ་བཞིན་དུ་སྲོག་གཅོད་པ་ལ་སོགས་པའི་སྦྱོར་བ་དང་དངོས་དང་མཇུག་འདི་དག་འཇུག་པར་མ་གྱུར་ཅིག་ཅེས་སྡོམ་པར་བྱེད་པ་ཡིན་ཏེ་ཞེས་པ་ལ་སོགས་པ་གང་གསུངས་པ་ལྟ་བུའོ། །མི་དགེ་བའི་ལས་བྱེ་བྲག་ཏུ་བཤད་པ་ལ་ལྔ་ལས། ཉོན་མོངས་པ་གང་གིས་མཐར་ཕྱིན་པ་ནི་རེ་རེ་ཞིང་གསུམ་གསུམ་གྱིས་མཐར་མི་ཕྱིན་ན་གང་གིས་ཞེ་ན། གསོད་པ་སྟེ་སྲོག་གཅོད་དང་གནོད་སེམས་དང་ཚིག་རྩུབ་ནི་ཞེ་སྡང་གིས་མཐར་ཕྱིན་པར་བྱེད་དེ། དང་པོ་ནི་ཡོངས་སུ་འདོར་བའི་སེམས་མངོན་དུ་གྱུར་པའི་ཕྱིར་དང་། ཕྱི་མ་གཉིས་རྩུབ་པའི་སེམས་མངོན་དུ་གྱུར་པའི་ཕྱིར་རོ། །ལོག་གཡེམ་བརྣབ་སེམས་མ་བྱིན་ལེན་རྣམས་ནི་ཆགས་པ་ཡིས་རྫོགས་ཏེ་མཐར་ཕྱིན་པར་བྱེད་ལ། འདི་ལ་དམིགས་བསལ་ཅུང་ཟད་འོག་ཏུ་སྟོན་ཏོ། །ལོག་པར་ལྟ་བ་ནི་གཏི་མུག་གིས་མཐར་ཕྱིན་ཏེ། ཆེར་རྨོངས་པ་ལས་དེར་འགྱུར་བའི་ཕྱིར་རོ། །ལྷག་མ་བརྫུན་ཕྲ་མ་ངག་འཁྱལ་རྣམས་ནི་ཆགས་པ་ལ་སོགས་པ་གསུམ་གྱིས་ཏེ། འདི་ལྟར་ཆགས་པ་ལས་སྐྱེས་པའི་བརྫུན་ནི་ཆགས་པས་རྫོགས་ཤིང་མཐར་ཕྱིན་ལ། ཞེ་སྡང་དང་གཏི་མུག་གཉིས་ཀྱང་དེ་བཞིན་ཏེ། གཞན་གཉིས་ལའང་སྦྱར་རོ། །གཉིས་པ་གཞི་གང་ཡིན་ཞེ་ན། དེ་ལ་གཞི་ནི་རྟེན་ནམ་ཡུལ་ཏེ་རྒྱལ་སྲས་ཀྱིས། གཞི་དང་རྟེན་དང་ཡུལ་ཞེས་བྱ་བ་ནི་དོན་ཐ་མི་དད་དོ་ཞེས་དང་། གང་སྤེལ་གྱིས། གཞི་དང་རྟེན་དང་ཡུལ་ཞེས་བྱ་བ་ནི་དོན་གཞན་མ་ཡིན་ཏེ་ཞེས་བཤད་པའི་ཕྱིར་རོ། །དེའི་ཕྱིར་ཆ་བཞིར་བཤད་པ་དེ་དག་ལས་ཆ་དང་པོའི་གཞི་ནི་སེམས་ཅན་ཏེ་སྲོག་བཀག་པས་དེར་འགྱུར་བ་དང་། གནོད་སེམས་སེམས་ཅན་ལ་སྡང་བ་ཞེས་དང་། ཚིག་རྩུབ་པོ་ནི་མི་སྙན་པ་ཞེས་ཏེ། དེ་ཐོས་ཤིང་དོན་གོ་བས་དེར་འགྱུར་བའི་ཕྱིར་རོ། །ཆ་གཉིས་པའི་ནི་ལོངས་སྤྱོད་ཡིན་ཏེ། ཡུལ་སེམས་ཅན་གྱི་རེག་བྱ་ལོངས་སྤྱད་པས་དེར་འགྱུར་བ་དང་། དེས་བདག་ཏུ་བཟུང་བ་ལ་བརྟེན་ནས་དེར་འགྱུར་བའི་ཕྱིར་རོ། །ཆ་གསུམ་པའི་ནི་མིང་དང་གཟུགས་ཏེ། དེ་ཉིད་ཕུང་པོ་ལྔ་ཡིན་ལ། དེ་དག་གི་དགེ་མི་དགེ་མེད་པར་ལྟ་བ་ལོག་ལྟ་ཡིན་པའི་ཕྱིར་རོ། །ཆ་བཞི་པའི་ནི་མིང་གི་ཚོགས་ཡིན་ཏེ། དེ་དང་དེ་སྨྲས་པའི་ངག་མིང་ལ་འཇུག་པའི་ཕྱིར་རོ། །འདི་ཚིག་ལའང་མཚུངས་སོ་ཞེ་ན། དེ་ལྟ་མ་ཡིན་ནོ། །འོན་ཀྱང་གཞི་སེམས་ཅན་དུ་གསུངས་པ་ནི་ཕན་ཚུན་མཚོན་པའི་དོན་ཡིན་པའི་ཕྱིར་རོ་ཞེས་འཆད་དོ། །གསུམ་པ་ནི་གང་ཞིག་གིས་ཕ་རོལ་འཆི་ངེས་པར་བྱས་ནས་དེ་དང་སྔར་རམ་མཉམ་དུ་ཤི་ན་ལས་ཀྱི་ལམ་དངོས་ཡོད་དམ་མེད་ཅེ་ན། སྔར་དང་མཉམ་དུ་ཤི་བ་ལ་དངོས་མེད་དེ། གསད་བྱ་གསོད་བཞིན་དུ་དེ་ལ་དངོས་འབྱུང་བ་མེད་ལ། མཉམ་དུ་ཤི་ནའང་ལུས་གཞན་སྐྱེས་ནས་དེས་སྦྱོར་བ་མ་བྱས་པའི་ཕྱིར་རོ། །དེ་སྐད་དུ། སྦྱོར་བ་ཡང་བྱས་ལ་འབྲས་བུ་ཡང་ཡོངས་སུ་རྫོགས་པར་གྱུར་ཀྱང་། སྲོག་གཅོད་པའི་ཁ་ན་མ་ཐོ་བས་རེག་པར་མི་འགྱུར་བ་ལྟ་མཆིས་སམ་བཀའ་སྩལ་པ་ཡོད་དེ། འདི་ལྟ་སྟེ། གསོད་པ་པོ་སྔར་རམ་མཉམ་དུ་ཤི་བར་གྱུར་པ་ལྟ་བུའོ་ཞེས་སོ། །ཡང་དམག་དང་རི་དྭགས་ཀྱི་ལིངས་ལ་སོགས་པ་བྱས་ཏེ། དངོས་སུ་གཅིག་གིས་ཕ་རོལ་གྱི་སྲོག་བཅད་པ་ན་དེ་གཅིག་པུ་ཁོ་ན་ལ་ལྡན་པར་འགྱུར་རམ་ཞེ་ན། མང་པོས་དམག་ལ་སོགས་པའི་སྒོ་ནས་གསད་པར་བྱ་བའི་དོན་གཅིག་ལ་ཞུགས་ཏེ་སྦྱོར་བ་བྱ་བའི་ཕྱིར། དེ་ཐམས་ཅད་ལ་དངོས་སུ་སྲོག་གཅོད་པར་བྱེད་པ་པོ་བཞིན་དུ་ལས་ཀྱི་ལམ་དེ་དང་ལྡན་ནོ། །ནན་གྱིས་ཁྲིད་པ་ལ་ཡང་ཕྱིས་དོན་གཅིག་པའི་སེམས་སྐྱེས་ན་ལྡན་ལ། སྲོག་ལ་ཐུག་ཀྱང་གནོད་པ་མི་བྱེད་པར་འདོད་པ་ལ་མི་ལྡན་ནོ། །སོ་སོའི་མཚན་ཉིད་ལ་གསུམ་ལས་སྲོག་གཅོད་པ་ནི་འདི་གསད་དོ་ཞེས་བསམས་བཞིན་པ་ལས་འབྱུང་གི མ་བསམས་པ་ལས་མ་ཡིན་ནོ། །འདི་ནི་གཅེར་བུ་པ་དག་མེ་ལ་རེག་པས་འཚིག་པ་ལྟར། མ་བསམས་པར་རྐང་པའི་འོག་ཏུ་ཤི་ཡང་སྲོག་གཅོད་ནི་ཁ་ན་མ་ཐོ་བ་དང་ལྡན་པར་འདོད་པ་སྤངས་སོ། །གལ་ཏེ་འཆི་རྐྱེན་ཙམ་གྱིས་དེར་འགྱུར་ན། གཅེར་བུ་པ་གསུད་དེ་ཤི་ན་སྟེར་བ་པོ་ལ་དེར་འགྱུར་ལ་མ་དང་ལྟོ་ན་ཡོད་པའི་བུ་དག་ཀྱང་དེའི་རྐྱེན་གྱིས་དེར་ཐལ་བར་འགྱུར་རོ། །ཡང་གསོད་པར་བསམས་པ་དེ་ཉིད་མ་ནོར་བར་བསད་པ་སྟེ། ལྷ་སྦྱིན་ལ་བསམ་པ་མཆོད་སྦྱིན་དང་ནོར་ན་དངོས་གཞིར་མི་འགྱུར་རོ། །འོ་ན་སྲོག་ཆགས་སམ་དེ་མ་ཡིན། ལྷ་སྦྱིན་ནམ་གཞན་ཞིག་སྙམ་དུ་ཐེ་ཚོམ་ཟོས་ཏེ་གསོད་ན་ཇི་ལྟ་ཞེ་ན། དེའི་ཚེ་འདི་གསད་དོ་སྙམ་དུ་ངེས་པ་རྙེད་ནས་བསམས་པས་སྤངས་ཤིང་སྦྱོར་བས་མེད་པར་བྱས་པའི་ཕྱིར་དངོས་གཞིར་འགྱུར་རོ། །རང་ཉིད་ལ་བསམས་ཤིང་མ་ནོར་བར་སྦྱོར་བ་བྱས་ཀྱང་། མ་ཤི་ན་དངོས་མེད་ལ་ཤི་ན་ལུས་གཞན་སྐྱེས་པའི་ཕྱིར་དེར་མི་འགྱུར་བས་གཞན་བསད་པའོ། །འོ་ན་ཕུང་པོ་སྐད་ཅིག་མ་ཡིན་ན་ཇི་ལྟར་སྲོག་གཅོད་པ་ཞེས་བྱ་ཞེ་ན། ཁ་ཅིག་ན་རེ་ཕྱི་རོལ་པ་འདོད་པ་ལྟ་བུའི་སྲོག་ནི་མེད་ཀྱི། ལུས་སེམས་ལ་བརྟེན་ནས་འཇུག་པའི་རླུང་ཡིན་པས་སྔ་མ་འགགས་ཤིང་ཕྱི་མ་སྐྱེ་བའི་གགས་བྱེད་པ་སྟེ། དཔེར་ན་མར་མེའམ་དྲིལ་བུའི་སྒྲ་བཞིན་ནོ་ཞེའོ། །ཡང་ན་སྲོག་གི་དབང་པོ་ལ་འདོད་པས་སྔ་མ་ལྟར་དེ་སྐྱེ་བའི་གགས་བྱེད་པའོ། །མ་བྱིན་པར་ལེན་པ་ནི་རང་དབང་བ་མ་ཡིན་པ་གཞན་གྱིས་བཟུང་བའི་ནོར་ལ། མ་ནོར་བར་དེར་འདུ་ཤེས་ཤིང་མ་འཁྲུལ་པར་བསམ་བཞིན་དུ་མཐུ་དབང་ཆེ་བ་དང་འཇབ་བུས་མ་ཚོར་བར་བླངས་ནས་བདག་གིར་བྱེད་པའོ། །དེ་ཡང་བདེ་བར་གཤེགས་པའི་མཆོད་རྟེན་སོགས་ལས་བླངས་པ་ནི་དེ་ཉིད་ལས་ཏེ། དེ་མྱ་ངན་ལས་འདའ་བའི་ཚེ་གདུལ་བྱའི་ཚོགས་རྫོགས་པའི་ཕྱིར་མཆོད་པ་ཡོངས་སུ་གཟུང་བའི་ཕྱིར་རོ། །གཞན་དག་སྲུང་མ་ལས་སོ་ཞེས་ཟེར་རོ། །བདག་པོ་མེད་པའི་གཏེར་བྲུས་ན་ཡུལ་གྱི་བདག་པོ་ལས་སོ། །དེ་ནི་གང་སྤེལ་གྱིས་བུ་མེད་པའི་གཏེར་ཏེ་ཞེས་པས་བུ་མེད་པའི་ནོར་གཏེར་དུ་སྦས་པའོ། །རབ་ཏུ་བྱུང་བ་ཤི་བའི་རྫས་ནི་དེས་སྔར་དཀོན་མཆོག་གི་དཀོར་ལ་ཇི་ཙམ་འབགས་པ་དེའི་སྐྱིན་པ་འཚབ་པ་དང་། བུ་ལོན་པ་བྱུང་ན་དེ་ལ་གཞལ་བར་བྱ་བ་ཙམ་ཞིག་དེ་དབང་བས་དེ་ལ་གཞལ་བ་དང་། ཡོ་བྱད་དྲུག་ནི་མཚན་མཐུན་པའི་ནད་གཡོག་དབང་བས་གཅིག་གམ་མང་པོ་ཡོད་ན་ཐུན་མོང་དུ་སྦྱིན་ལ། མེད་ན་མི་མཐུན་པ་ཡོད་པ་དབང་བས་མ་བྱིན་པར་བླངས་ན་དེ་དང་དེ་ལས་སོ། །སུམ་བརྒྱ་པ་ལས། གལ་ཏེ་ནད་གཡོག་བུད་མེད་མཚན་ལྡན་ནམ། །ཁྱིམ་པ་ཡིན་ན་དེ་དྲུག་མི་དབང་ངོ་། །ཞེས་པ་ནི་མཚན་མཐུན་པ་ཡོད་པའི་དབང་དུ་བྱས་པའོ། །དེ་དག་མ་ཡིན་པའི་རྫས་ནི་སངས་རྒྱས་ཀྱི་སློབ་མ་ཐམས་ཅད་དབང་བས་དེ་རྣམས་ལས་བླངས་པ་དང་། གསོལ་བའམ། དང་པོ་དང་ཐ་མས་བྱིན་གྱིས་བརླབས་ན་དེའི་འོག་ཏུ་སློབ་མ་ཕྱོགས་གཞན་ནས་འོངས་ཀྱང་མི་དབང་སྟེ། མདོ་རྩ་བ་ལས། གསོལ་བའམ་དང་པོ་དང་ཐ་མས་བྱིན་གྱིས་བརླབས་ཟིན་པ་ན་འོངས་པ་ནི་མི་དབང་ངོ་ཞེས་པས་མཚམས་ནང་དེ་ན་ཡོད་པ་ལགས་སོ། །འདི་བྱ་བའི་དུས་ནི་དབྱུང་བ་ལ་སོགས་པ་ཕུང་པོའི་བྱ་བ་གྲུབ་པའི་རྗེས་སུ་སྟེ། དེ་ཉིད་ལས། དབྱུང་བ་དང་རིམ་གྲོ་དང་ཆོས་ཉན་པ་དང་ཡོན་བཤད་པ་མ་བྱས་པར་བྱིན་གྱིས་བརླབ་པར་མི་བྱའོ་ཞེས་སོ། །གཞན་མུ་སྟེགས་ཅན་དང་ཉེ་དུ་ལ་སོགས་པ་དང་རྒྱལ་པོ་ནི་མི་དབང་སྟེ། དེ་ཉིད་ལས། རབ་ཏུ་བྱུང་བ་དང་ཚངས་པ་མཚུངས་པར་སྤྱོད་པ་ལས་གཞན་པ་དག་དེ་མི་དབང་བ་ཉིད་ཡིན་ནོ་ཞེས་སོ། །འདོད་ལོག་ནི་བགྲོད་པར་བྱ་བ་མིན་པར་འགྲོ་བར་འདོད་པ་ཡིས་ལོག་པར་གཡེམ་པ་ཡིན་ལ། དེ་ལ་བཞི་སྟེ་གཞན་གྱིས་བཟུང་བ་དང་། མ་དང་བུ་མོ་དང་། ཕ་མ་དང་འབྲེལ་པ་བདུན་བརྒྱུད་དང་། བཞི་པ་ནི་རང་གི་ཆུང་མ་ཡིན་ཀྱང་ཡན་ལག་མ་ཡིན་པ་ཁ་དང་བཤང་ལམ་དང་། ཡུལ་མ་ཡིན་པ་སྣང་བའམ། མཆོད་རྟེན་དང་གཙུག་ལག་ཁང་དང་། དུས་མ་ཡིན་པ་སྦྲུམ་མ་དང་ནུ་ཞོ་འཐུང་བ་ཡོད་པའམ་ངེས་པ་དང་བཅས་པའི་དུས་སོ། །དེ་གཉིས་ནི་ལྟོ་ན་ཡོད་པའི་བུ་ལ་གནོད་ཅིང་། ནོ་ཞུ་སྐོམ་པའམ་བུ་ལ་བསོད་པ་མ་ཡིན་པར་འགྱུར་རོ། །མ་ནོར་པ་ཞེས་པ་སྦྱར་ཏེ་གཞན་གྱི་ལ་རང་གིར་ཤེས་ན་ལས་ལམ་དུ་མི་འགྱུར་ལ། གཞན་གྱི་ལ་གཞན་གྱིར་ཤེས་ན། ཁ་ཅིག་ནི་གཞན་ལ་སྦྱོར་བ་བྱས་ཤིང་དངོས་པོ་ཡང་གཞན་ལོངས་སྤྱོད་པའི་ཕྱིར་འགྱུར་རོ་ཞེས་དང་། ཁ་ཅིག་སྦྱོར་བ་གཞན་དུ་བྱས་པས་མི་འགྱུར་ཏེ་སྲོག་བཞིན་ནོ་ཞེའོ། །དགེ་སློང་མ་སུན་ཕྱུང་ན་ཡུལ་གྱི་བདག་པོ་ལས་ཏེ། དེས་མི་བཟོད་པའི་ཕྱིར་རོ། །ཡང་ན་རང་གི་ཆུང་མ་དེས་བཅས་བཞིན་དུ་དུས་མ་ཡིན་པའོ། །གཞོན་ནུ་མ་ལ་ནི་གང་ལ་བྱིན་པ་དང་དེ་མེད་ན་ཕ་མ་ལ་སོགས་པ་སྲུང་བ་དང་ཐ་ན་རྒྱལ་པོ་ལས་སོ། །ངག་གི་བཞི་ལས་བརྫུན་གྱི་ཚིག་ནི་འདུ་ཤེས་མ་འཁྲུལ་བར་དོན་ཇི་ལྟར་གནས་པ་ལས་གཞན་དུ་བསྒྱུར་བར་འདོད་པའི་སྒོ་ནས་སྨྲ་བའི་ཚིག་དོན་མངོན་པར་གོ་བའི་རིག་བྱེད་དང་རིག་མིན་ནོ། །མ་གོ་ན་ངག་འཁྱལ་ལོ། །འོ་ན་དོན་མངོན་པར་གོ་བ་ཞེས་པ་ཅི། གོ་བར་གྱུར་བའི་གནས་སྐབས་ཡིན་ན་དཔེར་ན། ལྷ་སྦྱིན་ཡོད་པ་ལ་མེད་ཅེས་བསྟན་པའི་དོན་དུ་ལྷ་སྦྱིན་མེད་ཅེས་སྨྲ་བའི་ངག་གི་རིག་བྱེད་ནི་རྣ་བའི་རྣམ་ཤེས་དང་ལྷན་ཅིག་འགགས་ལ། དོན་དེ་རྣམ་ཤེས་དེའི་རྗེས་སུ་རྒྱུ་བའི་ཡིད་ཀྱིས་ཤེས་པས་དེའི་ཚེ་རིག་མིན་གཅིག་པུར་འགྱུར་ལ། གོ་བར་ནུས་པའི་གནས་སྐབས་ཡིན་ན། དེ་ཉིད་ཇི་ལྟ་བུ་ཞེ་ན། འདི་ནི་དེ་ལྟར་གཟུང་སྟེ། བརྡ་ཡོངས་སུ་བྱང་བའི་སྐད་རྣ་བའི་རྣམ་ཤེས་ལ་གྲག་པའི་ཚེའོ། །འོ་ན་སྲོག་གཅོད་དང་བརྫུན་ལུས་དང་ངག་ཁོ་ནས་བྱེད་དམ་ཞེ་ན། མ་ངེས་ཏེ་བསྟན་བཅོས་ལས། ལུས་ཀྱིས་མི་བྱེད་ན་སྲོག་གཅོད་པའི་ཁ་ན་མ་ཐོ་བས་རེག་པར་འགྱུར་བ་ཡོད་དམ་ཞེ་ན། ཡོད་དེ་ངག་གིས་བྱེད་པར་འགྱུར་བ་ནའོ། །ངག་གིས་མི་བྱེད་ན་བརྫུན་གྱི་ཁ་ན་མ་ཐོ་བས་རེག་པར་འགྱུར་བ་ཡོད་དམ་ཞེ་ན། ཡོད་དེ་ལུས་ཀྱིས་བྱེད་པར་འགྱུར་བ་ནའོ། །ལུས་ཀྱིས་ཀྱང་མི་བྱེད། ངག་གིས་ཀྱང་མི་བྱེད་ན་ཁ་ན་མ་ཐོ་བ་གཉི་གས་རེག་པར་འགྱུར་བ་ཡོད་དམ་ཞེ་ན། ཡོད་དེ་འདིར་དྲང་སྲོང་རྣམས་ཡིད་རབ་ཏུ་ཁྲོས་པ་དང་གསོ་སྦྱོང་དཔེར་བྱའོ་ཞེས་སོ། །འདི་ལ་སློབ་དཔོན་གྱིས་འདོད་པ་ན་སྤྱོད་པའི་རྣམ་པར་རིག་བྱེད་མ་ཡིན་པ་རིག་བྱེད་མེད་པ་ཅན་མེད་པས་ཇི་ལྟར་དེ་གཉིས་ལས་ཀྱི་ལམ་དུ་འགྲུབ། འབད་པར་བྱའོ་ཞེས་པ་ལ། སློབ་དཔོན་འདུས་བཟང་གིས་ལན་སྨྲས་པ་དེའི་ཚེ་དྲང་སྲོང་ཁྲོས་ཏེ་དམོད་པ་འདོར་བ་དང་གདོན་མི་ཟ་བར་ལུས་ངག་གི་གཡོ་བ་ཡོད་པའི་ཕྱིར་དང་། གསོ་སྦྱོང་གི་ཚེ་འདུལ་བ་འཛིན་པས་ཅི་ཡོངས་སུ་དག་གམ་ཞེས་དྲིས་པ་དང་། མ་དག་པར་ཤེས་བཞིན་དུ་མི་འཆགས་པ་ཅང་མི་སྨྲ་བར་འདུག་སྟེ་བརྫུན་བྱེད་པ་ལ་ཡང་རང་གི་ཉེས་པའི་གནོང་གིས་དགེ་འདུན་ནང་དུ་འཇུག་ཅིང་། དེར་འདུག་པ་ལ་སོགས་པའི་སྤྱོད་ལམ་གྱི་རིག་བྱེད་ཡོད་པའི་ཕྱིར་རོ། །རྣམ་པ་གཅིག་ཏུ་ན་འདོད་པའི་རིག་མིན་ཐམས་ཅད་རིག་བྱེད་ལ་རག་ལས་པར་ཡང་མ་ངེས་ཏེ་སྡེ་ལྔ་པོ་བཞིན་ནོ་ཞེས་ཟེར་རོ། །མདོ་ལས་ཐ་སྙད་བཅུ་དྲུག་གསུངས་ཏེ། མ་མཐོང་། མ་ཐོས། མ་རྟོགས་མ་ཤེས་པ་ལ་མཐོང་ངོ་ལ་སོགས་པ་དང་། དེ་ལས་བཟློག་པར་སྨྲ་བ་བྱིས་པའི་ཐ་སྙད་བརྒྱད་དང་། མཐོང་བ་ལ་མཐོང་ངོ་ཞེས་སྨྲ་བ་ལ་སོགས་པ་འཕགས་པའི་ཐ་སྙད་བརྒྱད་ཅེས་གང་གསུངས་པའི་མཐོང་བ་ལ་སོགས་པ་ཅི་ཞེ་ན། མིག་ཤེས་དང་རྣ་བ་ཤེས་པ་དང་ཡིད་ཤེས་ཀྱི་རྣམ་ཤེས་དང་སྣ་ལྕེ་ལུས་གསུམ་གྱི་རྣམ་ཤེས་ཀྱིས་ཉམས་སུ་མྱོང་བ་གང་ཡིན་པའི་གཟུགས་ལ་སོགས་པ་དེ་རྣམས་ནི་མཐོང་ཐོས་རྣམ་པར་ཤེས་པ་རྟོགས་པ་ཡིན་ཏེ་རིམ་པ་བཞིན་སྦྱར་ལ་བཤད་དོ། །དེ་གསུམ་རྟོགས་པར་འཇོག་པ་ནི་ལུང་མ་བསྟན་ཡིན་པས་ཤི་བ་དང་འདྲ་བས་སོ། །དེ་དག་གི་ལུང་ནི་མཆོད་བྱེད་ཀྱི་མ་ཅན་ཇི་སྙམ་དུ་སེམས། གཟུགས་གང་དག་ཁྱོད་ཀྱི་མིག་གིས་མ་མཐོང་སྟེ། སྔོན་མ་མཐོང་ཞིང་མི་ལྟ་ལ་བལྟ་བར་བྱའོ་སྙམ་དུ་མི་སེམས་ན། གཞི་དེ་ལས་ཁྱོད་འདུན་པའམ། འདོད་ཆགས་སམ། འདོད་པའམ། དགའ་བའམ། ཆགས་པའམ། འཆུམས་པའམ། ལྷག་པར་ཆགས་པར་སྐྱེའམ། བཙུན་པ་མ་ལགས་སོ། །དེ་བཞིན་དུ་སྒྲ་གང་དག་ཅེས་པ་ལ་སོགས་པ་དང་། མཆོད་བྱེད་ཀྱི་མ་ཅན་ཁྱོད་འདི་ལ་མཐོང་ན་ཡང་མཐོང་བ་ཙམ་དུ་འགྱུར་ལ། ཐོས་པ་དང་རྟོགས་པ་དང་རྣམ་པར་ཤེས་ནའང་རྣམ་པར་ཤེས་པ་ཙམ་དུ་འགྱུར་རོ་ཞེས་གསུངས་པས་ཡུལ་གསུམ་ལ་མཐོང་བ་ལ་སོགས་པའི་སྒྲ་བསྟན་པའི་ཕྱིར་གཞན་གསུམ་རྟོགས་པ་ཡིན་པར་གོའོ། །རིགས་པ་ནི་རྟོགས་པ་མ་ཡིན་ནམ་མཐོང་བ་ལ་སོགས་པར་མ་འདུས་པ་དེ་དག་ལ་ཐ་སྙད་འདོགས་པར་མི་འགྱུར་རོ་ཞེའོ། །སློབ་དཔོན་ནི་མདོ་འདིས་ཐ་སྙད་ཀྱི་མཚན་ཉིད་བསྟན་པ་མ་ཡིན་གྱི། མཐོང་བ་ལ་སོགས་པ་ཙམ་དུ་འགྱུར་བར་བྱའི་སྡུག་མི་སྡུག་གི་མཚན་མར་འཛིན་པ་སྤོངས་ཤིག་པའི་དོན་ཡིན་པའི་ཕྱིར་དང་། ཐ་སྙད་འདོགས་པར་མི་འགྱུར་བ་ཡང་མ་ཡིན་ཏེ། ཡུལ་ལྔ་པོ་རེ་རེ་ལ་མཐོང་བ་ལ་སོགས་པ་བཞི་ཅར་གྱི་ཐ་སྙད་འདོགས་ལ། དྲུག་པ་ལ་མཐོང་བ་མ་གཏོགས་པའི་ཐ་སྙད་འདོགས་པའི་ཕྱིར་རོ་ཞེས་བཞེད་དོ། །སྔོན་གྱི་སློབ་དཔོན་མདོ་སྡེ་པ་དག་ནི་དབང་པོ་ལྔ་ཅར་ཀྱིས་མ་ཡིན་གྱི་མིག་གིས་མངོན་སུམ་དུ་བྱས་པ་ན་མཐོང་བ་དང་། བྱེ་བྲག་ཏུ་སྨྲ་བས་ཐོས་པ་དང་སྤྱིར་ཡུལ་དྲུག་ཅར་ཕ་རོལ་ལས་འོངས་པ་ན་ཐོས་པ་དང་། ལུང་རིགས་ལ་བརྟེན་ནས་བདག་ཉིད་ཀྱིས་བསམས་པ་གང་ཡིན་པ་རྟོགས་པ་དང་། མཉམ་པར་མ་བཞག་པར་བདག་ཉིད་ཀྱིས་བདེ་བ་ལ་སོགས་པ་སོ་སོར་རིག་པ་དང་། འཇིག་རྟེན་པའི་མཉམ་བཞག་ལ་བརྟེན་ནས་ཀྱང་དེ་ལྟར་རྟོགས་པ་ནི་རྣམ་པར་ཤེས་པའོ་ཞེས་ཟེར་རོ། །འདི་མདོ་སྡེ་པའི་ཡིན་པར་ནི་གང་སྤེལ་གྱིས། སྔོན་གྱི་སློབ་དཔོན་རྣམས་ནི་ཞེས་བྱ་བ་ནི་མདོ་སྡེ་པ་སྔ་རབས་པ་རྣམས་སོ་ཞེས་བཤད་པའི་ཕྱིར་རོ། །ཕྲ་མ་ནི་ཕ་རོལ་མཐུན་པར་གནས་པ་དབྱེ་ཞིང་མི་མཛའ་བར་བྱ་བའི་ཕྱིར། འདུ་ཤེས་མ་འཁྲུལ་བར་ཀུན་སློང་ཉོན་མོངས་ཅན་གྱི་སེམས་ཀྱིས་བསླངས་ནས། མ་ནོར་བར་སྨྲ་བའི་ཚིག་དོན་མངོན་པར་གོ་བ་སྟེ་དེའི་རིག་བྱེད་དང་རིག་མིན་ནོ། །ཚིག་རྩུབ་པོ་ནི་ཉོན་མོངས་ཅན་གྱི་སེམས་ཀྱིས་བསླངས་པའི་ཚིག་མི་སྙན་པའོ། །འདུ་ཤེས་མ་འཁྲུལ། མ་ནོར། དོན་གོ་བའི་རིག་བྱེད་རིག་མིན་ཞེས་སྦྱར་རོ། །ཉོན་མོངས་ཅན་གྱི་སེམས་ཀྱིས་བསླངས་པའི་ཚིག་ཀུན་ངག་འཁྱལ་ཏེ། དེའི་རིག་བྱེད་དང་རིག་མིན་ནོ། །ངག་གི་གསུམ་དེར་ཐལ་བ་འདོད་དོ། །གཞན་དག་ནི་གསུམ་པོ་དེ་ལས་གཞན་པའི་ཉོན་མོངས་ཅན་གྱི་ཚིག་གང་ཡིན་པ་ཞེས་འཆད་དེ། དཔེར་ན་དགེ་སློང་ལོག་པས་འཚོ་བ་ཅན་ཁ་གསག་བྱེད་པ་ལྟ་བུ་ཡིན་ལ། དེ་ནི་གང་སྤེལ་གྱིས། ཁ་གསག་ཅེས་བྱ་བ་ནི་རྙེད་པ་འདོད་པའི་སྙན་པར་སྨྲ་བའོ་ཞེས་སོ། །གཞན་ཡང་ཆགས་སེམས་ཀྱི་གླུ་ལེན་པ་དང་ཟློས་གར་མཁན་དག་དེའི་སྐབས་སུ་གཞན་མགུ་བར་འགྱུར་བའི་གཏམ་སྨྲ་བ་བཞིན་དང་བསྟན་བཅོས་ངན་པ་ལ་ཞེན་པས་འདོན་པ་ལྟ་བུའོ། །བཞིན་ཞེས་པ་ནི་དཔེར་ན་ཞེས་པའི་དོན་ཏོ། །དེའི་ཕྱིར་ད་དུང་མ་རྫོགས་ཏེ། སྨྲེ་སྔགས་འདོན་དང་འདུ་འཛིའི་གཏམ་ལ་སོགས་པ་ཞེས་འགྲེལ་པར་གསུངས་སོ། །འཁོར་ལོས་སྒྱུར་བའི་ཚེ་གླུ་ལེན་པ་ཡོད་པས་ངག་འཁྱལ་དང་ལས་ཀྱི་ལམ་ཡོད་པར་མི་འགྱུར་ཏེ། ངེས་པར་འབྱུང་བ་དང་ལྡན་པ་ཡིན་གྱི་སྨྲེ་སྔགས་དང་ལྡན་པ་མ་ཡིན་པའི་ཕྱིར་རོ་ཞེའོ། །ཁ་ཅིག་ན་རེ་ངག་འཁྱལ་ལ་ལས་ལམ་གྱིས་མ་ཁྱབ་པའི་ཕྱིར་རོ་ཞེས་ཟེར་རོ། །ཡིད་ཀྱི་གསུམ་ནི་བརྣབ་སེམས་ནི་ལོག་པ་མི་རིགས་པས་གཞན་གྱི་ནོར་ལ་ཆགས་ཏེ། བདག་གིར་བྱེད་འདོད་པའོ། །གཞན་དག་ནི་འདོད་པའི་སྲེད་པ་ཐམས་ཅད་དེ། སྒྲིབ་པ་ལྔ་འཆད་པའི་སྐབས་སུ་འདོད་པ་ལ་འདུན་པའི་དབང་དུ་མཛད་ནས་དེ་འཇིག་རྟེན་ན་བརྣབ་སེམས་སྤངས་ཏེ་ཞེས་བཤད་པའི་ཕྱིར་རོ། །འོན་ཀྱང་འཁོར་ལོས་སྒྱུར་བའི་ཚེ་དང་བྱང་སྒྲ་མི་སྙན་ན་ལས་ལམ་ཡོད་པར་མི་འགྱུར་ཏེ། ཉེས་སྤྱད་ལས་ཆེ་ལོང་བསྡུས་པ་ཡིན་པས་བརྣབ་སེམས་ལ་ལས་ལམ་གྱིས་མ་ཁྱབ་པའི་ཕྱིར་རོ་ཞེའོ། །གནོད་སེམས་ནི་སེམས་ཅན་ལ་ཞེ་སྡང་བ་ཕ་རོལ་ལ་གནོད་པའི་རྣམ་པར་ཞུགས་པའོ། །དགེ་བ་དང་མི་དགེ་བ་མེད་པར་ལྟ་བ་ནི་ལོག་པར་ལྟ་བ་ཡིན་ཞེས་གསུངས་ཀྱང་། དེར་རྒྱུ་ལ་སྐུར་པ་འདེབས་པ་ཙམ་དཔེར་བརྗོད་པར་ཟད་དོ། །དོན་ནི་འདི་ལྟར་རྒྱུ་ལས་དང་། འབྲས་བུ་དང་། འཕགས་པ་ལ་སྐུར་པ་འདེབས་པའོ། །དང་པོ་ནི་སྦྱིན་པ་མེད་དོ། །སྦྱིན་སྲེག་མེད་དོ། །མཆོད་སྦྱིན་མེད་དོ། །ལེགས་པར་སྤྱད་པ་མེད་དོ། །ཉེས་པར་སྤྱད་པ་མེད་དོ། །མ་མེད་དོ། །ཕ་མེད་དོ་ཞེས་བྱ་བ་སྟེ་རྒྱལ་སྲས་ཀྱིས། སྦྱིན་པ་མེད་དོ་ཞེས་བྱ་བ་ནས་ཉེས་པར་སྤྱད་པ་མེད་དོ་ཞེས་བྱ་བའི་བར་ནི་ལས་ལ་སྐུར་པ་འདེབས་པ་ཡིན་ནོ། །དེ་བཞིན་དུ་མ་མེད་དོ་ཕ་མེད་དོ་ཞེས་བྱ་བ་ཡང་ལས་ལ་སྐུར་པ་འདེབས་པ་ཁོ་ན་ཡིན་ནོ་ཞེས་དང་། གཉིས་པ་ནི་ལེགས་པར་སྤྱད་པ་དང་ཉེས་པར་སྤྱད་པའི་ལས་ཀྱི་འབྲས་བུ་རྣམ་པར་སྨིན་པ་མེད་དོ། །འཇིག་རྟེན་འདི་མེད་དོ། །འཇིག་རྟེན་ཕ་རོལ་མེད་དོ་ཞེས་བྱ་བ་དང་། དེ་བཞིན་དུ་སེམས་ཅན་བརྫུས་ཏེ་སྐྱེ་བ་མེད་དོ་ཞེས་བྱ་བ་ནི་འབྲས་བུ་ལ་སྐུར་པ་འདེབས་པ་ཡིན་ནོ་ཞེས་དང་། གསུམ་པ་ནི་འཇིག་རྟེན་ན་དགྲ་བཅོམ་པ་དག་མེད་དོ་ཞེས་བྱ་བ་ནི་འཕགས་པ་ལ་སྐུར་པ་འདེབས་པ་ཡིན་ནོ་ཞེས་སོ། །ལས་ལམ་གྱི་སྒྲ་དོན་ནི་འདིའི་དོན་ཅི་ཞེ་ན། ལས་ཀྱི་ལམ་བཅུ་བཤད་པ་འདི་ལ་ཡིད་ཀྱི་གསུམ་ནི་ལས་སེམས་པ་མི་དགེ་བའི་ལམ་ཡིན་པས་ན་ལས་ལམ་སྟེ། དེ་དག་དང་མཚུངས་པར་ལྡན་པའི་དབང་གིས་ལས་སེམས་པ་ཡང་དེ་དག་དང་མཐུན་པར་མངོན་པར་འདུ་བྱེད་ཅིང་དེར་འཇུག་པས་སོ། །བདུན་ནི་ལུས་ངག་གི་ལས་ཀྱང་ཡིན་ལ་ལས་སེམས་པའི་ལམ་ཡང་ཡིན་པས་ན་ལས་ཀྱི་ལམ་སྟེ། དེ་དག་ལ་དམིགས་ནས་དེ་དང་དེ་བྱའོ་སྙམ་དུ་ཀུན་ནས་སློང་བའི་ལས་སེམས་པ་འཇུག་པའི་ཕྱིར་རོ། །དགེ་རྩ་གཅོད་པ་དང་མཚམས་སྦྱོར་ཚུལ་ནི་མི་དགེ་བའི་ལས་ལམ་རྣམས་དགེ་བའི་ཆོས་སྤྱོད་པ་དང་འགལ་ན་དེ་གང་གིས་གཅོད་ཅེ་ན། མེད་པར་ལྟ་བ་ལོག་ལྟ་ཆེན་པོའི་ཆེན་པོ་ཡོངས་སུ་རྫོགས་པས་དགེ་བའི་རྩ་བ་གཅོད་དོ། །འོ་ན་བསྟན་བཅོས་ལས། མི་དགེ་བའི་རྩ་བ་ཆེན་པོ་རྣམས་གང་དག་ཡིན་ཞེ་ན། མི་དགེ་བའི་རྩ་བ་གང་དག་གིས་དགེ་བའི་རྩ་བ་གཅོད་པར་བྱེད་པ་དང་། འདོད་པ་ལས་འདོད་ཆགས་དང་བྲལ་བ་འཐོབ་པར་བྱེད་པ་ན་དང་པོ་ཉིད་དུ་སྤོང་བ་གང་དག་ཡིན་པའོ་ཞེས་པ་དང་འགལ་ལོ་ཞེ་ན། མི་དགེ་བའི་རྩ་བས་ལོག་ལྟ་དྲངས་པ་ལ་དགོངས་ཏེ། དཔེར་ན་མེས་བསྲེགས་ཀྱང་རྐུན་པོས་གྲོང་བསྲེགས་ཞེས་པ་ལྟ་བུའོ། །གང་དག་གཅོད་ན་འདོད་པར་གཏོགས་པའི་དགེ་བ་རྣམས་ཏེ་གཟུགས་གཟུགས་མེད་དང་མི་ལྡན་པའི་ཕྱིར་རོ། །གདགས་པ་ལས། འདི་ཙམ་གྱིས་ན་གང་ཟག་འདིས་ཁམས་གསུམ་པའི་དགེ་བའི་རྩ་བ་རྣམས་ཀུན་དུ་བཅད་པ་ཡིན་ནོ་ཞེས་པ་ནི་ཐོབ་པ་ཐག་བསྲིང་བ་ལ་དགོངས་སོ། །དེ་ཡང་སྐྱེས་ནས་ཐོབ་པ་རྣམས་ཏེ་སྦྱོར་བྱུང་ཐོས་བསམ་ལས་བྱུང་བ་ནི་སྔར་ཆུང་ངུའི་ཆུང་ངུའི་ཚེ་ཐོབ་པ་ཆད་ཟིན་པའི་ཕྱིར་རོ། །གང་ལ་དམིགས་པས་གཅོད་ན་རྒྱུ་དང་འབྲས་བུ་ལ་དམིགས་ནས་སྐུར་པ་འདེབས་པས་ཡིན་གྱི་འཕགས་པ་ལ་དམིགས་པས་མ་ཡིན་ཏེ། གང་སྤེལ་གྱིས་འཕགས་པ་ལ་སྐུར་པ་འདེབས་པས་མ་ཡིན་ནོ་ཞེས་སོ། །དེ་གཉིས་ཀྱང་བར་ཆད་མེད་ལམ་དང་རྣམ་གྲོལ་གྱི་ལམ་ལྟར་བྱས་པའི་སྒོ་ནས་ཏེ། བསྟན་བཅོས་ལས་འདི་སྐད་དུ་དགེ་བའི་རྩ་བ་ཀུན་ཏུ་གཅོད་པར་བྱ་བ་ལ་ལོག་པར་ལྟ་བ་རྒྱུ་དང་འབྲས་བུ་ལ་སྐུར་པ་འདེབས་པ་འདི་གཉི་ག་ཡང་ལས་བྱེད་ཀྱི་གཅིག་ཁོ་ནས་ནི་མ་ཡིན་ནོ་ཞེས་སོ། །ཁ་ཅིག་ན་རེ་ཟག་མེད་དང་སྐལ་བ་མི་མཉམ་པ་ལ་དམིགས་པ་ནི་མཚུངས་ལྡན་ཙམ་གྱིས་རྒྱས་པས་སྟོབས་ཆུང་བའི་ཕྱིར་མི་གཅོད་ཅེས་ཏེ། བྱེ་བྲག་ཏུ་སྨྲ་བ་ནི་རྒྱུ་འབྲས་ལ་སྐུར་པ་འདེབས་པ་སྐལ་བ་མཉམ་མི་མཉམ་ཟག་མེད་གང་ལ་དམིགས་པ་ཀུན་གྱིས་གཅོད་པར་འགྱུར་ཏེ་ཉོན་མོངས་པ་གང་ལ་དམིགས་ཀྱང་སྤང་བྱར་འགྱུར་བ་བཞིན་ནོ་ཞེས་འཆད་དོ། །ཇི་ལྟར་ཞེ་ན། ཁ་ཅིག་ནི་མཐོང་སྤང་ལྟར་དགེ་བ་དགུ་གཅིག་ཅར་གཅོད་ཅེས་པ་ལ། སྒོམ་སྤོང་སྤོང་བ་ལྟར་རིམ་གྱིས་ཏེ་ལོག་ལྟ་ཆེ་འབྲིང་དགུས་དགེ་བ་དགུའོ། །དེའི་ཕྱིར་བསྟན་བཅོས་ལས། ཕྲ་མོ་དང་ལྷན་ཅིག་ཏུ་གྱུར་པའི་དགེ་བའི་རྩ་བ་རྣམས་གང་ཞེ་ན། དགེ་བའི་རྩ་བ་རྣམས་ཀུན་ཏུ་གཅོད་པར་བྱེད་པ་ན་ཐམས་ཅད་ཀྱི་ཐ་མར་འདོར་བ་གང་ཡིན་པ་སྟེ། གང་མེད་པས་དགེ་བའི་རྩ་བ་ཀུན་ཏུ་ཆད་པ་ཞེས་བྱ་བའི་གྲངས་སུ་འགྲོ་བ་ཡིན་ནོ་ཞེས་སོ། །ཁ་ཅིག་མཐོང་ལམ་ལྟར་དགུ་ཅར་སྟན་གཅིག་ལ་སྐྱེས་ནས་གཅོད་ཅེས་ཏེ་སྟན་དེའམ་གཉི་ག་ལ་འགལ་བ་མེད་དོ། །ཡང་ཁ་ཅིག་སྔར་སྡོམ་པ་སྤོང་ལ་ཕྱིས་དགེ་རྩ་གཅོད་ཅེས་ཏེ་སྡོམ་པ་ནོད་པའི་ཀུན་སློང་གི་སེམས་དགེ་བ་སྐྱེས་ཐོབ་ཆེ་འབྲིང་ཆུང་གསུམ་གང་གིས་འབྲས་བུ་ཡིན་པ་ནི། དེ་དང་དེ་བཏང་བས་གཏོང་ངོ་། །སྦྱོར་བྱུང་ཡིན་ན་སྔར་བཞིན་ནོ། །རྟེན་མིའི་ནང་དུ་སྟེ། ངན་སོང་གསུམ་ལ་མ་ཡིན་ཏེ་ཤེས་རབ་ཉོན་མོངས་ཅན་དང་དེ་མིན་པ་མི་བརྟན་པའི་ཕྱིར་རོ། །དེ་ནི་གང་སྤེལ་གྱིས། དམྱལ་བ་ཡི་དྭགས་སྡུག་བསྔལ་གྱི་ཚོར་བ་དྲག་པོས་ཉེན་པའི་ཕྱིར་དང་། དུད་འགྲོ་གཏི་མུག་ཤས་ཆེ་ཞིང་སྤྱོད་པ་མེད་པའི་ཕྱིར་རོ་ཞེས་བཤད་དོ། །འདོད་གཟུགས་ཀྱི་ལྷ་དག་སྐྱེས་ནས་རིང་དུ་མ་ལོན་པར་སེམས་གསུམ་མངོན་དུ་འགྱུར་བས་ལས་འབྲས་མངོན་སུམ་དུ་གྱུར་པའི་ཕྱིར་དང་། སྒྲ་མི་སྙན་པ་ནི་རང་བཞིན་བཟང་བས་སྡིག་པའི་བསམ་པ་ཅན་མ་ཡིན་པའི་ཕྱིར་རོ། །གཞན་དག་འཛམ་བུའི་གླིང་ཁོ་ནའོ་ཞེས་ཟེར་ཏེ། བསྟན་བཅོས་ལས། འཛམ་བུའི་གླིང་པ་ཐམས་ཅད་པས་ཉུང་ན་དབང་པོ་བརྒྱད་དང་ལྡན་པ་ཡིན་ཏེ། ཤར་གྱི་ལུས་འཕགས་དང་ནུབ་ཀྱི་བ་ལང་སྤྱོད་པ་ཡང་དེ་དང་འདྲའོ་ཞེས་པ་དང་འགལ་ལོ། །དེར་ཡང་སྐྱེས་པ་དང་བུད་མེད་ཀྱི་གཅོད་དོ་ཞེས་པ་སྟེ། མདོར་དང་གི་སྒྲ་མི་མངོན་པར་མཛད་དོ། །གཞན་དག་འདུན་པ་དང་བརྩོན་འགྲུས་ཞན་པས་བུད་མེད་ཀྱིས་མ་ཡིན་ནོ་ཞེས་ཏེ། གང་མོའི་དབང་པོ་དང་ལྡན་པ་དེ་གདོན་མི་ཟ་བར་དབང་པོ་བརྒྱད་དང་ལྡན་ནོ་ཞེས་པ་དང་འགལ་ལོ། །དེ་ལས་ཀྱང་སྲེད་པ་སྤྱད་པ་ནི་བསམ་པ་གཡོ་བའི་ཕྱིར་མི་གཅོད་ལ་ལྟ་བ་སྤྱད་པ་ནི་སྡིག་པའི་བསམ་པ་བརྟན་པ་དང་འཁྱུད་པ་ཅན་ཡིན་པས་གཅོད་དོ། །མ་ནིང་ལ་སོགས་པ་ནི་སྲེད་པ་སྤྱད་པ་ལྟར་བསམ་པ་གཡོ་བ་དང་། ངན་སོང་ལྟར་ཤེས་རབ་ཉོན་མོངས་ཅན་དང་དེ་མིན་པ་མི་བརྟན་པའི་ཕྱིར་རོ། །ཆད་པ་དེའི་ངོ་བོ་ནི་དགེ་བ་མི་ལྡན་པ་སྟེ་ཐོབ་པ་ཆད་ནས་མ་ཐོབ་པ་སྐྱེས་པའོ། །གང་གིས་མཚམས་སྦྱོར་ཞེ་ན། མཚམས་ནི་རྒྱུ་འབྲས་ལ་ཐེ་ཚོམ་སྐྱེས་པའམ་ཡོད་པར་ངེས་སོ་སྙམ་པ་ཡང་དག་པའི་ལྟ་བས་སྦྱོར་ལ། དེ་སྐྱེས་པའི་ཚེ་སྐྱེས་ཐོབ་དགུའི་ཐོབ་པ་གཅིག་ཅར་འབྱུང་ཞིང་མངོན་དུ་རིམ་འགྱུར་ཏེ་ནད་མེད་ནས་སྟོབས་རིམ་གྱིས་རྙེད་པ་བཞིན་ནོ། །མཚམས་མེད་བྱེད་པའི་ན་ཚེ་འདི་ལ་མིན་ཏེ། དེ་ལ་དགོངས་ནས་གང་ཟག་འདི་ནི་མཐོང་བའི་ཆོས་ཁོ་ན་ལ་དགེ་བའི་རྩ་བ་རྣམས་ཉིང་མཚམས་སྦྱོར་བའི་སྐལ་བ་དང་ལྡན་པ་མ་ཡིན་གྱི། འདི་ནི་ངེས་པར་དམྱལ་བ་དག་ནས་འཆི་འཕོ་བའམ་སྐྱེ་བ་ན་དགེ་བའི་རྩ་བ་རྣམས་ཉིང་མཚམས་སྦྱོར་བར་འགྱུར་རོ་ཞེས་གསུངས་སོ། །དེ་ནི་དེ་ནས་འཆི་འཕོ་བ་ལ་མངོན་དུ་ཕྱོགས་པ་དང་། དེའི་བར་སྲིད་ལ་གནས་པའོ། །དོན་ནི་འདི་ལྟར་སྔོན་ནས་ལོག་པར་ལྟ་བ་ལ་གོམས་པ་སྐལ་མཉམ་གྱི་རྒྱུའི་སྟོབས་ལས་ལོག་ལྟ་སྐྱེས་པ་ནི་འཆི་འཕོ་བའི་ཚེ་དང་། མི་དགེ་བའི་བཤེས་གཉེན་གྱིས་བསྟན་པས་ལོག་ལྟ་སྐྱེས་པ་ནི་སྐྱེ་བའི་ཚེ་སྦྱོར་རོ། །རང་གི་རྟོག་གེའི་སྟོབས་དང་། གཞན་ལས་ཐོབ་པའི་སྟོབས་ཀྱིས་གཅོད་པའང་དེ་བཞིན་ནོ། །རྒྱུ་དང་རང་གི་སྟོབས་ལས་མ་ཡིན་པར་བསམ་པ་ཉམས་པ་ཙམ་སྟེ་ལོག་ལྟ་སྐྱེས་པ་ནི་མཐོང་བའི་ཆོས་ཁོ་ན་དང་། བསམ་སྦྱོར་གཉི་ག་ཉམས་པ་མཚམས་མེད་པ་བྱས་པ་ནི་ལུས་ཞིག་པའི་འོག་ཏུའོ། །ལྟ་བ་ཉམས་པ་དང་། ཚུལ་ཁྲིམས་དང་གཉི་ག་ཉམས་པའང་བཤད་མ་ཐག་པའི་མིང་གི་རྣམ་གྲངས་སོ། །དེའི་ཕྱིར་དགེ་རྩ་ཆད་པ་ཡིན་ལ་ལོག་པ་ཉིད་དུ་ངེས་པ་མ་ཡིན་པ་ལ་མུ་བཞི་སྟེ། རྫོགས་བྱེད་སོགས་དང་། མ་སྐྱེས་དགྲ་དང་། ལྷ་སྦྱིན་དང་། བདག་ཅག་ལ་སོགས་པའོ། །དགེ་རྩ་ཆད་པ་དང་འཁོར་ལོའི་དབྱེན་གྱི་མཚམས་མེད་བྱས་པ་ནི་མནར་མེད་དུ་ངེས་ལ་གཞན་དག་མ་ངེས་སོ། །ལས་ལམ་དུ་དང་སེམས་པ་ལྷན་ཅིག་འབྱུང་བ་ནི། དེ་དྲིས་པའི་ལན་དུ་མི་དགེ་བ་ནི་མང་ན་བརྒྱད་ཀྱི་བར་དག་དང་སེམས་པ་གཅིག་ཅར་ལྷན་ཅིག་འབྱུང་གི་དེ་བས་མང་བ་མ་ཡིན་ཏེ་ཡིད་གསུམ་ལྷན་ཅིག་མི་འབྱུང་བའི་ཕྱིར་རོ། །གཅིག་དང་ལྷན་ཅིག་འབྱུང་བ་ནི་བརྣབ་སེམས་སོགས་གང་རུང་ལ་གནས་པའམ། ལུས་ངག་གི་དྲུག་གཞན་ལ་བཅོལ་བས་རྫོགས་པས་སེམས་པ་ཉོན་མོངས་ཅན་མ་ཡིན་ལ་གནས་པའི་ཚེ་འདོད་ལོག་མ་གཏོགས་པ་གང་རུང་ཅིག་མཐར་ཕྱིན་པ་དང་། གཉིས་ནི་དེ་བཞིན་ནམ། ཡང་ན་འདི་ལྟར་དཔེར་མཛད་དེ་གནོད་སེམས་སུ་གྱུར་པས་སྲོག་གཅོད་པ་དང་། བརྣབ་སེམས་དང་ལྡན་པས་མ་བྱིན་ལེན་ནམ། འདོད་ལོག་གམ། ངག་འཁྱལ་སྨྲ་བའོ། །གསུམ་ནི་གནོད་སེམས་དང་ལྡན་པས་གཅིག་ཅར་གཞན་གྱི་སྲོག་ཆགས་བསད་པས་འཕྲོག་ནའོ། །སྔར་མ་བྱིན་ལེན་ཆགས་པས་མཐར་འབྱིན་པར་བཤད་པ་ནི་རྐུ་སེམས་ཁོ་ན་དང་ལྡན་པའི་དབང་དུ་བྱས་པའོ། །བཞི་ནི་དབྱེན་བྱ་བའི་བསམ་པས་བརྫུན་ཚིག་གམ་ཚིག་རྩུབ་སྨྲ་ན་སྟེ། ཡིད་ཀྱི་གཅིག་དང་དབྱེན་བྱ་བའི་བསམ་པས་སྨྲས་པའི་ཕྱིར་ཕྲ་མའང་ཡིན་ཞིང་ཉོན་མོངས་ཅན་ཀུན་འཁྱལ་བ་ཡིན་པའི་ཕྱིར་རོ། །ཚིག་རྩུབ་ལའང་དེ་བཞིན་ནོ། །ལྔ་དང་དྲུག་དང་བདུན་ནི་རང་ཉིད་ཡིད་ཀྱི་གཅིག་ལ་གནས་ཤིང་གཞན་དྲུག་བཅོལ་བས་རྫོགས་པ་དང་། བརྒྱད་ནི་རང་ཉིད་བརྣབ་སེམས་དང་ལྡན་པས་འདོད་ལོག་དང་གཞན་དྲུག་བཅོལ་ཏེ་མཉམ་དུ་མཐར་ཕྱིན་ནའོ། །དགེ་བའི་ལས་ལམ་ནི་བཅུའི་བར་དང་སེམས་པ་ལྷན་ཅིག་འབྱུང་ངོ་ཞེས་སྤྱིར་བསྟན་ནས་དམིགས་བསལ་ནི་གཅིག་དང་བརྒྱད་དང་ལྔ་དང་མིན་ནོ། །གཅིག་དང་མིན་པ་ནི་སེམས་པ་དགེ་བ་ལ་བརྣབ་སེམས་མེད་གནོད་སེམས་མེད་ངེས་པར་ཡོད་པའི་ཕྱིར་རོ། །གཉིས་པ་ནི་དབང་ཤེས་དགེ་བ་ལ་གནས་པའམ། གཟུགས་མེད་པའི་སྙོམས་འཇུག་གི་ཟད་མི་སྐྱེ་ཤེས་ལ་གནས་པ་དང་། གསུམ་ནི་ཡང་དག་པའི་ལྟ་བ་དང་མཚུངས་པར་ལྡན་པ་དང་། བཞི་ནི་དུས་སློང་དགེ་བ་ལས་གཞན་པའི་སེམས་དང་ལྡན་པའི་ཚེ་དགེ་ཚུལ་གྱི་སྡོམ་པ་ལེན་པ་དང་། དྲུག་ནི་དབང་ཤེས་དགེ་བ་ལ་གནས་པའི་ཚེ་དེ་ལེན་པ་སྟེ། རྒྱུ་མཚན་དེ་གཉིས་ཀྱིས་ལྔ་དང་མིན་ནོ། །བདུན་ནི་ཡིད་ཤེས་དགེ་བས་དགེ་ཚུལ་ལམ། དགེ་བ་ལས་གཞན་པའི་སེམས་ཀྱིས་དགེ་སློང་གི་ལེན་པ་དང་། དགུ་ནི་དབང་ཤེས་དགེ་བ་ལ་གནས་པས་དགེ་སློང་གི་ལེན་པ་སྟེ་དེ་གཉིས་ཀྱིས་བརྒྱད་དང་མིན་ནོ། །ཡང་ན་གཟུགས་མེད་གསུམ་ལ་བརྟེན་པའི་ཟད་མི་སྐྱེ་ཤེས་དང་མཚུངས་ལྡན་གྱི་ཡིད་ཤེས་དགེ་བ་ལ་གནས་པའི་ཚེ་དགེ་སློང་གི་ལེན་ནའང་དགུའོ། །དེ་ལ་ཟག་མེད་སྤོང་བདུན་མི་འབྱུང་སྟེ་གཟུགས་མེད་ལ་བརྟེན་པའི་ཕྱིར་རོ། །བསམ་གཏན་ལ་བརྟེན་པ་ལ་ནི་དགེ་སློང་གི་ལེན་པ་མེད་ཀྱང་ཟག་མེད་སྤོང་བདུན་ཡོད་པས་དགུ་འབྱུང་ལ། དགེ་སློང་གི་ལེན་ནའང་སྔ་མ་བཞིན་ནོ། །བཅུ་ནི་ཡང་དག་པའི་ལྟ་བ་དང་མཚུངས་ལྡན་གྱི་ཡིད་ཤེས་ལ་གནས་པས་དགེ་སློང་གི་ཡིན་པ་དང་། ཡང་ན་ཟད་མི་སྐྱེ་ཤེས་དང་མཚུངས་ལྡན་མ་ཡིན་ཞིང་བསམ་གཏན་ཟག་མེད་ཀྱི་སྡོམ་པ་དང་ལྷན་ཅིག་འབྱུང་བའི་སེམས་པའོ། །སྡོམ་པ་མ་གཏོགས་པར་ནི་གཅིག་དང་ལྔ་དང་བརྒྱད་དང་ལྷན་ཅིག་འབྱུང་བ་ཡོད་དེ་དགེ་བ་ལས་གཞན་པའི་སེམས་ཀྱིས་སྤོང་བ་གཅིག་ལེན་པ་དང་། ཡང་དག་པའི་ལྟ་བ་དང་མཚུངས་ལྡན་གྱི་ཡིད་ཤེས་ཀྱིས་སྤོང་བ་གཉིས་དང་། ལྔ་ལེན་པ་ལ་སོགས་པའོ། །གལ་ཏེ་སྡོམ་པ་སོ་སོར་བ་ཁས་ལེན་པས་གཅིག་དང་ལྷན་ཅིག་འབྱུང་བ་ལ་སོགས་པར་འགྱུར་རོ་ཞེ་ན། མ་ཡིན་ཏེ་དེ་དག་མཇུག་ཡིན་པས་ལས་ཀྱི་ལམ་མ་ཡིན་པའི་ཕྱིར་ཏེ་འགྲེལ་པར། དེ་དག་མཇུག་ཡིན་གྱི་ལས་ཀྱི་ལམ་དངོས་ནི་མ་ཡིན་ནོ་ཞེས་དང་། དེ་ལས་ཆེ་ལོང་བསྡུས་ནས་ནི། །ཞེས་དང་ལེགས་སྤྱད་ཕྱོགས་ལས་ཀྱང་སྦྱོར་བ་དང་མཇུག་མ་བསྡུས་པར་གསུངས་པའི་ཕྱིར་རོ། །འགྲོ་བ་གང་ན་ལས་ལམ་དུ་ཞིག་མངོན་སུམ་དང་ལྡན་པའི་སྒོ་ནས་ཡོད་ཅེས་དྲིས་པའི་ལན་ལ། དམྱལ་བ་ན་ནི་འཁྱལ་བ་དང་ཚིག་རྩུབ་གནོད་སེམས་རྣམས་མངོན་གྱུར་དང་ལྡན་པ་རྣམ་པ་གཉིས་ཀའི་སྒོ་ནས་ཡོད་དོ་སྨྲེ་སྔགས་འདོན་པ་དང་། ཕན་ཚུན་བརྒྱད་བཀག་བྱེད་པ་དང་། རྒྱུད་རྩུབ་པོས་ཞེ་སྡང་བའི་ཕྱིར་རོ། །བརྣབ་སེམས་དང་ལོག་ལྟ་ནི་གཉེན་པོས་མ་སྤངས་པས་ལྡན་པས་ཡོད་ཀྱི། མངོན་དུ་གྱུར་པའི་སྒོ་ནས་མ་ཡིན་ཏེ། ཆགས་བྱའི་དངོས་པོ་མེད་པའི་ཕྱིར་དང་། ལས་འབྲས་མངོན་སུམ་དུ་གྱུར་པའི་ཕྱིར་རོ། །གཞན་ནི་མངོན་གྱུར་མེད་དེ་ལས་མ་ཟད་ན་བསད་ཀྱང་མི་འཆི་བ་དང་། རྫས་དང་བུད་མེད་ཡོངས་སུ་གཟུང་བ་མེད་པ་དང་། དགོས་པ་མི་འགྲུབ་པ་དང་། དེ་ཉིད་དང་རྟག་ཏུ་བྱེ་ཟིན་པའི་ཕྱིར་རོ། །དེ་མེད་པར་དེ་དག་གི་ཐོབ་པ་སྔར་སྐྱེ་བའང་མེད་དོ། །སྒྲ་མི་སྙན་ན་ཡིད་ཀྱི་གསུམ་ལྡན་པའི་སྒོ་ནས་ཡོད་ཀྱི་མངོན་གྱུར་དུ་མེད་དེ། ང་ཡིར་འཛིན་པ་མེད་པ་དང་། རྒྱུད་འཇམ་ཞིང་ཀུན་ནས་མནར་སེམས་ཀྱི་དངོས་པོ་མེད་པ་དང་། སྡིག་པའི་བསམ་པ་ཅན་མ་ཡིན་པའི་ཕྱིར་རོ། །དེ་ན་ཆགས་སེམས་ཀྱིས་གླུ་ལེན་པ་ཡོད་པའི་ཕྱིར་བདུན་པ་ངག་འཁྱལ་བ་དངོས་སུ་ཡང་ཡོད་དོ། །གཞན་དྲུག་མེད་དེ་སྡིག་པའི་བསམ་པ་ཅན་མ་ཡིན་པའི་ཕྱིར་རོ། །བྱེ་བྲག་ཏུ་ཡང་ཚེ་ངེས་པ་དང་། རྫས་དང་བུད་མེད་ཡོངས་སུ་གཟུང་བ་མེད་པའི་ཕྱིར་ལུས་ཀྱི་གསུམ་མེད་དོ། །ཇི་ལྟར་འདོད་པ་བསྟན་ཅེ་ན། དེ་ལྟར་འདོད་པ་ལག་ནས་བཟུང་སྟེ་ཤིང་གི་དྲུང་དུ་དོང་བ་ན་རུང་བ་དང་མི་རུང་བ། དེས་སྒྲིབ་པ་དང་སྒྲིབ་པར་མི་བྱེད་པས་སོ། །དགོས་པ་མི་འགྲུབ་ཅིང་རྒྱུད་འཇམ་པས་གཞན་གསུམ་མེད་ལ། ཐོབ་པ་སྔར་སྐྱེ་མེད་པ་སྔ་མ་བཞིན་ནོ། །དམྱལ་བ་དང་སྒྲ་མི་སྙན་མ་ཡིན་པའི་འདོད་པ་གཞན་མི་དགེ་བ་བཅུ་ཅར་དངོས་སུ་ཡོད་དེ། མི་ལ་སྡོམ་མིན་དང་བར་མ་མི་དགེ་བ་གཉིས་ཀ་དང་། གཞན་ལ་བར་མ་མི་དགེ་བ་ཡོད་ལ། ལྷ་ནི་ཡན་ལག་དང་ཉིང་ལག་བཅད་ཀྱང་སླར་སྐྱེ་བས་གསད་མི་ནུས་པས་ནང་མི་སོད་ཀྱང་འགྲོ་བ་གཞན་གསོད་ཅེས་ཟེར་ལ། ཁ་ཅིག་ན་རེ་ལྷ་ཡང་མགོ་དང་རྐེད་པ་བཅད་ན་འཆིའོ་ཞེས་ཟེར་རོ། །དེའི་ཕྱིར་གང་སྤེལ་གྱིས། མགོ་དང་རྐེད་པ་བཅད་ན་འཆིའོ་ཞེས་བྱ་བ་འདིས་ནི་ལྷས་ཀྱང་ལྷ་གསོད་དོ་ཞེས་བསྟན་ཏོ་ཞེས་སོ། །ཡིད་ཀྱི་དགེ་བ་གསུམ་ནི་ཁམས་དང་འགྲོ་བ་ཐམས་ཅད་ན་རྙེད་པ་དང་མངོན་དུ་གྱུར་པ་གཉིས་ཀའི་སྒོ་ནས་ཡོད་ལ། གཟུགས་མེད་དུ་སྐྱེས་པའི་འཕགས་པ་ལ་ནི་སྔར་འདོད་པ་དང་བསམ་གཏན་བཞིའི་རྟེན་གང་ལ་ཟག་མེད་ཀྱི་ལམ་སྐྱེས་པ་ནས་དེའི་འབྱུང་བ་རྒྱུར་བྱས་ནས་ཟག་མེད་སྤོང་བདུན་སྐྱེས་ལ། དེའི་ཚེ་ཡང་སྔར་འདས་པ་དང་མ་འོངས་པའི་ཐོབ་པ་འབྱུང་བས་རྙེད་པའི་སྒོ་ནས་བདུན་ཡོད་དོ། །ཕྱིས་ཀྱང་ས་ལྔ་ཅར་ལ་བརྟེན་པའི་ཟག་མེད་ཀྱི་ལམ་སྐྱེ་སྲིད་པའི་ཕྱིར་དེ་རྣམས་ལ་བརྟེན་པའི་མ་འོངས་པའི་ཐོབ་པ་འབྱུང་ངོ་། །འདུ་ཤེས་མེད་པའི་སེམས་ཅན་ལ་ནི། སྔོན་བསམ་གཏན་བཞི་པའི་འབྱུང་བ་རྒྱུར་བྱས་པའི་སྤོང་བདུན་བསམ་གཏན་བཞི་པས་བསྡུས་པ་འདས་པ་དེའི་ཐོབ་པ་འབྱུང་བས་རྙེད་པའི་སྒོ་ནས་བདུན་ཡོད་ལ། མངོན་གྱུར་དུ་མེད་དེ། སེམས་མེད་པ་དང་སྐྱེ་འཆིའི་ཚེ་སེམས་ཡོད་ཀྱང་མཉམ་བཞག་མ་ཡིན་པའི་ཕྱིར་རོ། །དེ་ཉིད་མ་འོངས་པའི་ཐོབ་པའང་མི་འབྱུང་སྟེ། དེ་ནས་ཤི་འཕོས་པ་དང་མདའ་འཕངས་པ་ཤུགས་ཟད་པ་ལྟར་འདོད་པར་སྐྱེ་བས་དེ་ཉིད་མ་འོངས་པ་དང་ཉེ་བར་མེད་པའི་ཕྱིར་རོ། །དེ་དག་གི་ལྷག་མར་བྱས་པའི་ཁམས་སམ་འགྲོ་བ་ན་ཐོབ་པ་དང་མངོན་དུ་གྱུར་པའི་སྒོ་ནས་ཀྱང་ཡོད་ལ། འོན་ཀྱང་དམྱལ་བ་དང་བཅས་པའི་སྒྲ་མི་སྙན་ནི་མ་གཏོགས་སོ། །དེའི་རྒྱུ་མཚན་ཊཱིཀ་བྱེད་དག་གིས། ཡང་དག་པར་བླངས་བའི་ཚུལ་ཁྲིམས་མེད་པའི་ཕྱིར་རོ་ཞེས་བཤད་མོད་ཀྱི། དེ་ནི་སོ་ཐར་སྡོམ་པའི་ལུས་ངག་གི་བདུན་མེད་པའི་སྒྲུབ་བྱེད་དུ་རུང་གི གཞན་མེད་པའི་སྒྲུབ་བྱེད་དུ་མི་རུང་ངོ་། །དེའི་ཕྱིར་རིམ་པ་ལྟར་ངོ་ཚ་ཁྲེལ་ཡོད་ཤས་ཆེན་པོ་མེད་པ་དང་། ཡང་དག་པར་བླངས་པ་དང་། ཏིང་ངེ་འཛིན་མེད་པས་སྡོམ་པས་བསྡུས་པ་མེད་ལ། ལྷག་མའི་རྣམ་རིག་མིན་ཞིང་དང་། །ལེན་དང་གུས་པར་བྱེད་པས་འཐོབ། །ཅེས་པ་ལ་སོགས་པ་བར་མ་དགེ་བ་འཐོབ་པའི་རྒྱུ་མེད་པའི་ཕྱིར་བར་མས་བསྡུས་པ་བཞེད་དོ། །དམྱལ་བ་ན་ནི་དགེ་བའི་གསུམ། །ཞེས་པ་ལས་འཕེན་གསུམ་ཡོད་པར་གསུངས་པ་ནི་སེམས་པའི་ལས་ལ་དགོངས་སོ། །འགྲོ་བ་གཞན་ཡི་དྭགས་དུད་འགྲོ་ནི་བར་མ་དགེ་བ་དང་། གཟུགས་ན་སྡོམ་པ་ཐ་མ་གཉིས་དང་། འདོད་པའི་ལྷ་མི་ལ་སྡོམ་པ་དང་། བར་མ་དགེ་བ་གཉིས་ཀ་ཡོད་དོ། །ལས་ལམ་གྱི་འབྲས་བུ་ནི་དགེ་མི་དགེའི་ལས་ལམ་བཅུ་པོ་ཐམས་ཅད་བདག་པོ་དང་རྒྱུ་མཐུན་དང་རྣམ་སྨིན་ཏེ་འབྲས་བུ་གསུམ་འབྱིན་པར་འདོད་དོ། །དེ་ལ་མི་དགེ་བའི་རྣམ་སྨིན་ནི་ལས་གདགས་པ་ལས་སྲོག་གཅོད་པ་ནི་གསུམ་སྟེ། ཆུང་ངུ་དང་འབྲིང་དང་ཆེན་པོའོ། །སྲོག་གཅོད་པ་ཆེན་པོ་ཀུན་ཏུ་བསྟན་ཅིང་བསྒོམས་མང་དུ་བྱས་པས་ནི་ལུས་དང་བྲལ་ཏེ་ཤི་བའི་འོག་ཏུ་ངན་སོང་ངན་འགྲོ་ལོག་པར་ལྟུང་བ་སེམས་ཅན་དམྱལ་བ་དག་ཏུ་སྐྱེ་བར་འགྱུར་རོ་ཞེས་དང་། དེ་བཞིན་དུ་སྲོག་གཅོད་པ་འབྲིང་ཀུན་ཏུ་བསྟན་ཅིང་བསྒོམས་མང་དུ་བྱས་པས་ནི་ལུས་དང་བྲལ་ཏེ་ཤི་བའི་འོག་ཏུ་ངན་སོང་ངན་འགྲོ་ལོག་པར་ལྟུང་བ་དུད་འགྲོ་རྣམས་དང་སྐལ་བ་མཉམ་པར་སྐྱེ་བར་འགྱུར་རོ། །ཆུང་ངུས་ཡི་དྭགས་སུ་སྔ་མ་བཞིན་སྦྱར་རོ། །མ་བྱིན་ལེན་ལ་སོགས་ཆེ་འབྲིང་ཆུང་གསུམ་གྱིས་ཀྱང་དེ་ལྟར་བཤད་དོ། །འོ་ན་འགྲེལ་པར། མི་དགེ་བ་ཀུན་ཏུ་བསྟན་པ་དང་། གོམས་པར་བྱས་པ་དང་ལན་མང་དུ་བྱས་པ་ཐམས་ཅད་ཀྱིས་ནི་དམྱལ་བ་དག་གི་ནང་དུ་སྐྱེ་བར་འགྱུར་ཏེ། འདི་ནི་དེ་དག་གི་རྣམ་པར་སྨིན་པའི་འབྲས་བུ་ཡིན་ནོ་ཞེས་བཤད་པ་ཇི་ལྟར་དྲང་། དེ་ནི་མི་དགེ་བ་ཆེན་པོའི་དབང་དུ་བྱས་པས་འགལ་བ་མེད་དོ། །ཀུན་ཏུ་བསྟན་པ་ལ་སོགས་པ་གསུམ་ནི་སྦྱོར་དངོས་མཇུག་གི་དབང་དུ་བྱས་སོ། །དེ་དག་ཆུང་འབྲིང་ཆེན་པོའི་ཁྱད་པར་ནི་ལས་གདགས་པར། ཀུན་སློང་ཀུན་ནས་དཀྲིས་པ་ཆུང་འབྲིང་ཆེན་པོའི་ཁྱད་པར་དུ་གསུངས་ལ། ཡང་ན། མཇུག་དང་ཞིང་དང་གཞི་དང་ནི། །ཞེས་པ་ལ་སོགས་པས་ཁྱད་པར་གཟུང་ངོ་། །རྒྱུ་མཐུན་ནི་བརྒྱ་ལ་མི་རྣམས་དང་སྐལ་བ་མཉམ་པར་སྐྱེས་པ་ན། གསོད་པ་ཡིས་ནི་ཚེ་ཐུང་འགྱུར། །མ་བྱིན་ལེན་པས་ལོངས་སྤྱོད་ཕོངས། །ལོག་པར་གཡེམ་པས་དགྲ་དང་བཅས། །བརྫུན་དུ་སྨྲ་བས་སྐུར་པ་མང་། །ཕྲ་མ་ཡིས་ནི་བཤེས་དང་འབྱེ། །ཚིག་རྩུབ་པོས་ནི་མི་སྙན་ཐོས། །ངག་འཁྱལ་གྱི་ནི་ཚིག་མི་བཙུན། །བརྣབ་སེམས་གནོད་སེམས་ལོག་ལྟ་ཡིས། །རིམ་བཞིན་དུག་གསུམ་ཤས་ཆེར་འགྱུར། །ཞེས་པའོ། །བདག་འབྲས་ནི། ཕྱི་རོལ་གཟི་ཆུང་གནོད་མང་དང་། །རྡུལ་འཁྲིགས་དྲི་ང་མཐོ་དམན་ཅན། །ཚྭ་སྒོ་ཅན་སོགས་དུས་ལོག་དང་། །འབྲས་བུ་ཕྲ་ཁ་ཆུང་བའམ་མེད། །ཅེས་འབྱུང་ངོ་། །འོ་ན་རྣམ་སྨིན་ངན་འགྲོར་སྐྱེ་བའི་ལས་མི་དགེ་བ་ཁོ་ན་ལས་རྒྱུ་མཐུན་ཚེ་ཐུང་བ་ལ་སོགས་པར་འགྱུར་རམ་ཞེ་ན། ཁ་ཅིག་ན་རེ་འགྱུར་ཏེ། དེ་ནི་རྣམ་སྨིན་ཡིན་ལ་འདི་ནི་རྒྱུ་མཐུན་ཡིན་པའི་ཕྱིར་རོ། །ཞེས་ཟེར་རོ། །འདིའི་ལྟར་ན་རྒྱུ་མཐུན་རྒྱུད་ཀྱིས་མ་བསྡུས་པ་སྟེ། རྒྱལ་སྲས་ཀྱིས། རྒྱུ་མཐུན་འབྲས་བུ་ཡིན་ནོ་ཞེས་བྱ་བ་ནི་དེ་ནི་ཕྱིའི་དངོས་པོ་ཡིན་པས་དེ་རྣམ་སྨིན་འབྲས་བུ་ནི་མ་ཡིན་ནོ་ཞེས་སོ། །གཞན་དག་ན་རེ་མི་འགྱུར་ཏེ། དེར་ནི་སྦྱོར་བས་ཡིན་ལ། འདིར་ནི་དངོས་ཀྱིས་ཡིན་ཏེ། འཁོར་དང་བཅས་པ་སྨྲོས་པའི་ཕྱིར་སྲོག་གཅོད་པས་ཞེས་གསུངས་པར་ཟད་དོ་ཞེས་ཟེར་རོ། །སློབ་དཔོན་གྱིས་རྒྱུ་མཐུན་ནི་རྒྱུད་ཀྱིས་བསྡུས་པ་རྣམ་སྨིན་དང་། མ་བསྡུས་པ་བདག་བྲལ་ཡིན་པས་དེ་གཉིས་ལས་མི་འདའ་ཡང་འདྲ་བའི་ཁྱད་པར་ལས་ལོགས་ཤིག་ཏུ་གཞག་གོ་ཞེའོ། །འོ་ན་སྦྱོར་དངོས་མཇུག་གིས་དེ་ལྟར་ཡིན་ན་ཇི་ལྟར་འབྲས་བུ་གསུམ་འགྲུབ་ཅེ་ན། སྲོག་གཅོད་པའི་སྦྱོར་བས་ཕ་རོལ་སྡུག་བསྔལ་བར་བྱས་པའི་ཕྱིར་དང་། དངོས་གཞི་བསད་པའི་ཕྱིར་དང་། མཇུག་གཟི་བྱིན་མེད་པར་བྱས་པའི་ཕྱིར་རྣམ་སྨིན་དང་རྒྱུ་མཐུན་དང་བདག་འབྲས་ཏེ་འབྲས་རྣམས་གསུམ་འགྲུབ་ལ། དེ་བཞིན་དུ་མ་བྱིན་ལེན་ལ་སོགས་པ་ལའང་སྦྱར་ཞིང་། ཡིད་ཀྱི་གསུམ་ནི་དེ་ལྟར་མངོན་དུ་གྱུར་པའི་དངོས་ཁོ་ན་ལས་འབྲས་བུ་གསུམ་འབྱིན་པར་ཁས་ལེན་ཏོ། །དགེ་བའི་རྣམ་སྨིན་ལ་མི་དང་རྒྱུ་མཐུན་བདག་འབྲས་བཟློག་ལ་སྦྱར་རོ། །ལོག་འཚོ་ལོགས་སུ་འཇོག་པའི་རྒྱུ་མཚན་ནི་བཅོམ་ལྡན་འདས་ཀྱིས་ལོག་པའི་ངག་དང་། ལོག་པའི་ལས་ཀྱི་མཐའ་དང་། ལོག་པའི་འཚོ་བ་ཞེས་གང་གསུངས་པ་དེ་གཉིས་ལས་གཞན་པའི་ལོག་འཚོ་གང་ཞིག་ཡིན་ཞེ་ན་དེ་གཉིས་མ་ཡིན་པའི་གསུམ་པ་ནི་མེད་ཀྱི། འདི་ལྟར་ལུས་དང་ངག་གི་ལས་ཆགས་པ་ལས་སྐྱེས་པའི་ལོག་པའི་ལས་ཀྱི་མཐའ་དང་ལོག་པའི་ངག་སྟེ་ལོག་འཚོ་ཡིན་ལ། ཞེ་སྡང་དང་གཏི་མུག་ལས་སྐྱེས་པའི་ངག་གི་ལས་དང་ལུས་ཀྱི་ལས་ནི་ལོག་པའི་ངག་དང་ལོག་པའི་ལས་ཀྱི་མཐའ་ཁོ་ནའོ། །དེ་གཉིས་ལས་གཞན་མེད་ཀྱང་ལོགས་ཤིག་ཏུ་སྟོན་པའི་རྒྱུ་ནི་ཆགས་པའི་དགའ་བའི་རྣམ་པར་འཇུག་པས་དེས་ཀུན་ནས་བསླང་བའི་ལས་ལས་སེམས་བསྲུང་སླ་བ་མ་ཡིན་པས་སྦྱངས་དཀའ་བའི་ཕྱིར་ལོགས་ཤིག་ཏུ་བསྟན་ཏོ། །སྦྱང་དཀའ་བ་ནི་དག་པས་སྤང་དཀའ་བའི་དོན་ཏོ། །དེའི་ཕྱིར་འགྲེལ་པར། རྟག་ཏུ་ལྟ་བ་སྣ་ཚོགས་པའི། །ཁྱིམ་པས་ལྟ་བ་སྦྱང་བར་དཀའ། །གཞན་ལ་འཚོ་བ་རག་ལུས་པའི། །དགེ་སློང་གིས་ནི་འཚོ་བ་ཉིད། །ཅེས་སོ། །ཁ་ཅིག་ན་རེ་གལ་ཏེ་འཚོ་བའི་ཡོ་བྱད་ལ་ཆགས་པས་བསླབ་པའི་ལུས་ངག་གི་ལས་ཁོ་ན་ལོག་པའི་འཚོ་བ་ཡིན་གྱི་བདག་དགའ་བར་བྱ་བའི་ཆེད་དུ་གླུ་གར་ལ་སོགས་པ་ཆགས་པས་བསླང་བའི་ལུས་ངག་གི་ལས་ལོག་འཚོ་མ་ཡིན་ནོ་ཞེས་ཟེར་བ་ནི། ཚུལ་ཁྲིམས་ཀྱི་ཕུང་པོའི་མདོ་དང་འགལ་བའི་ཕྱིར་མིན་ཏེ། དབྱུག་གུ་གསུམ་པ་འདི་ལྟ་སྟེ། དགེ་སྦྱོང་ངམ་བྲམ་ཟེ་ཁ་ཅིག་དད་པས་བྱིན་པ་ཡོངས་སུ་ལོངས་སྤྱད་ནས་ལྟད་མོ་སྣ་ཚོགས་གླང་པོ་འཐབ་པ་དང་རྟ་འཐབ་པ་དང་ཞེས་པ་ལ་སོགས་པ་དང་། གླང་པོ་ཆེའི་སྒྲ་དང་ཞེས་པ་ནས་དགེ་སྦྱོང་ནི་སྒྲ་སྣ་ཚོགས་པ་དེ་ལྟ་བུ་ཉན་པར་རྩོམ་པའི་བརྩོན་པ་སྤོང་བ་ཡིན་ནོ་ཞེས་ཏེ། དེ་ལྟར་ལྟ་བ་ལ་སོགས་པ་ལོག་འཚོར་གཞག་སྟེ་ལོག་པའི་ཡུལ་ལ་ལོངས་སྤྱད་པའི་ཕྱིར་རོ་ཞེས་བཤད་དོ། །ཇོ་བོས་མཛད་པའི་མདོ་སྡེའི་དོན་ཀུན་ལས་བཏུས་པའི་མན་ངག་ཅེས་པར་ཡང་། ཚུལ་ཁྲིམས་ཀྱི་ཕུང་པོའི་མདོ་ལས། དགེ་སློང་དག་རབ་ཏུ་བྱུང་བས་གླང་པོ་ཆེ་འཐབ་པ་ལ་བལྟས་ན་ཡང་ལོག་པའི་འཚོ་བ་ཡིན་ནོ། །ཞེས་གསུངས་སོ། །ལས་གང་ཞིག་འབྲས་བུ་དང་བཅས་ནས་འབྲས་བུ་དུ་དང་བཅས་པ་ལ་དྲུག་ལས། དང་པོ་ནི། དྲིར་བཅས་ཟག་བཅས་སྤོང་ལམ་སྟེ་སྤང་བྱ་དངོས་སུ་སྤོང་བའི་བར་ཆད་མེད་ལམ་དག་གི་ལས་ནི་ལྔ་ཡིས་འབྲས་བུར་བཅས་ཏེ། དེ་ཉིད་རྣམ་སྨིན་གྱི་རྒྱུར་རུང་བས་རང་སར་གཏོགས་པའི་རྣམ་སྨིན་ཡིད་དུ་འོང་བ་དང་། དེའི་སྟོབས་ཀྱིས་དེ་མ་ཐག་གམ་གཅིག་ཅར་དུ་འབྱུང་བ་སྐྱེས་བུ་བྱེད་འབྲས་དང་། དེ་ལས་ངོ་བོ་ཐ་དད་ཅིང་དེའི་སྔོན་རོལ་དུ་བྱུང་བ་མ་ཡིན་པ་བདག་འབྲས་དང་། དེ་དང་འདྲ་བར་སྐྱེས་པ་རྒྱུ་མཐུན་དང་། དེས་སྤང་བྱ་དངོས་སུ་སྤངས་པས་ཐོབ་པ་བྲལ་འབྲས་སོ། །དྲི་མེད་སྤོང་ལམ་ནི་བཞི་ཡིས་འབྲས་བུར་བཅས་ཏེ། དེ་རྣམ་སྨིན་རྒྱུར་མི་རུང་བས་རྣམ་སྨིན་འབྲས་བུ་མེད་པའི་ཕྱིར་རོ། །ཟག་བཅས་སྤོང་ལམ་ལས་གཞན་པ་ལས་དགེ་བ་ཟག་བཅས་དང་མི་དགེ་བ་གང་ཡིན་པའང་བཞི་ཡིས་འབྲས་བུར་བཅས་ལ། བྲལ་བ་མ་གཏོགས་ཏེ། བྲལ་བ་བློ་ཡིས་ཟད་པའོ། །ཞེས་པས་བར་ཆད་མེད་ལམ་གྱིས་ཐོབ་པར་བྱ་བའི་འགོག་པ་ཡིན་ན། དེ་མེད་པས་དེ་སྤངས་སུ་སྤངས་པས་ཐོབ་པའི་ཆ་ནས་བྲལ་བ་མེད་པའི་ཕྱིར་ཏེ། དེ་ལ་དགོངས་ནས་བྲལ་བ་མེད་པར་བཤད་དོ། །བྲལ་བ་གཏན་མེད་པ་མ་ཡིན་ཏེ། བྲལ་བའི་ཐོབ་པའི་རྟེན་བྱེད་པའི་རྣམ་གྲོལ་གྱི་ལམ་ཡོད་པའི་ཕྱིར་དང་། དགྲ་བཅོམ་པ་དབང་པོ་དགུས་འཐོབ་པར་བཤད་པ་དང་། སློབ་དང་མི་སློབ་མིན་གྱི་གསུམ། །ཞེས་པ་དང་འགལ་བའི་ཕྱིར་རོ། །ཟག་མེད་སྤོང་ལམ་གྱི་ལྷག་མ་སྦྱོར་བ་དང་རྣམ་གྲོལ་དང་ཁྱད་པར་གྱི་ལམ་ལ་ཡོད་པ་དང་། ལུང་བསྟན་མིན་པ་གཉིས་ཀྱི་ལས་གང་ཡིན་པ་ནི་རྣམ་སྨིན་དང་བྲལ་བ་བོར་བ་གསུམ་གྱིས་འབྲས་བུ་དང་བཅས་སོ། །གཉིས་པ་ནི་དགེ་བའི་ལས་ཀྱི་འབྲས་བུ་དགེ་བ་ལ་སོགས་པ་ནི་རྣམ་སྨིན་གྱི་རྒྱུར་རུང་བ་སྲིད་ཀྱང་དེའི་འབྲས་བུར་མི་རུང་བས་བཞི་དང་། མི་དགེ་བ་ནི་སྐྱེས་བདག་གཉིས་དང་ལུང་མ་བསྟན་ནི་རྒྱུ་མཐུན་དང་བྲལ་བ་བོར་བ་གསུམ་མོ། །མི་དགེ་བའི་ལས་ཀྱི་འབྲས་བུ་དགེ་བ་ནི་སྐྱེས་བདག་གཉིས་དང་། མི་དགེ་བ་ནི་རྣམ་སྨིན་བྲལ་བ་བོར་བ་གསུམ་དང་། ལུང་མ་བསྟན་ནི་བྲལ་བ་བོར་བ་བཞི་སྟེ་མི་དགེ་བ་ཀུན་འགྲོས་བསྒྲིབས་ལ་ལུང་མ་བསྟན་བསྐྱེད་པ་ཡོད་པས་སོ། །ལུང་བསྟན་མིན་གྱི་འབྲས་བུ་དགེ་བ་ནི་སྐྱེས་བདག་གཉིས་དང་མི་དགེ་བ་དང་ལུང་མ་བསྟན་ནི་རྣམ་སྨིན་དང་བྲལ་བ་བོར་བ་གསུམ་གསུམ་མོ། །གསུམ་པ་ནི་འདས་པའི་ལས་ཀྱི་འབྲས་བུ་དུས་གསུམ་པ་ཐམས་ཅད་ལ་བཞི་བཞི་སྟེ་བྲལ་བ་དུས་ཀྱིས་མ་བསྡུས་པས་མེད་དོ། །བར་མ་ཡི་ནི་འབྲས་བུ་མ་འོངས་པའང་བཞི་པོ་དེ་ཉིད་དང་བར་མ་ཉིད་ནི་སྐྱེས་བདག་གཉིས་སོ། །མ་སྐྱེས་པའི་འབྲས་བུ་མ་འོངས་པ་ནི་གསུམ་ཡིན་ནོ། །རྒྱུ་མཐུན་ནི་རྒྱུ་ལས་ཕྱིས་སྐྱེས་པ་ལས་གཞག་ན་དེ་དང་དེ་ལ་སྔ་ཕྱི་མེད་པས་རྒྱུ་མཐུན་མེད་དོ། །བཞི་པ་ནི་རང་གི་ས་པའི་ལས་ཀྱི་འབྲས་བུ་རང་གི་ས་པ་ལ་འབྲས་བུ་བཞི་ཡིན་ནོ། །འདི་ནི་བསྡོམས་ནས་ཇི་ལྟར་མང་བ་དེ་བཤད་ཀྱི་ཐམས་ཅད་ལ་མ་ཡིན་ཏེ། འདི་ལྟར་ཟག་བཅས་ཀྱི་ལས་རང་གི་ས་པའི་འབྲས་བུ་ཟག་བཅས་རང་ས་པ་ལ་བཞི་དང་། ཟག་མེད་རང་ས་པ་ལ་སྐྱེས་བདག་གཉིས་དང་། ཟག་མེད་ཀྱི་ལས་རང་ས་པའི་འབྲས་བུ་ཟག་མེད་ལ་རྣམ་སྨིན་དང་བྲལ་བ་མེད་པས་གསུམ་དང་། ཟག་བཅས་རང་ས་པ་ལ་འདྲ་བའང་མེད་པས་སྐྱེས་བདག་གཉིས་སོ། །གཞན་གྱི་ས་པའི་ལས་ཀྱི་འབྲས་བུ་གཞན་གྱི་ས་པ་ལ་གསུམ་དང་གཉིས་ཏེ། དཔེར་ན་ཟག་མེད་བསམ་གཏན་དང་པོའི་ལས་ཀྱི་འབྲས་བུ་ཟག་མེད་བསམ་གཏན་གཉིས་པ་སོགས་ཡིན་ན་སྐྱེས་བདག་གཉིས་དང་། ས་དགུའི་ལམ་ནི་ཕན་ཚུན་དུ། །མཉམ་དང་ཁྱད་པར་ཅན་གྱི་ཡིན། །ཞེས་པས་རྒྱུ་མཐུན་དང་གསུམ་མོ། །ཟག་བཅས་གཉིས་པ་སོགས་ལ་སྐྱེས་བདག་གཉིས་སོ། །ཟག་བཅས་བསམ་གཏན་དང་པོའི་ལས་ཀྱི་འབྲས་བུ་ཟག་བཅས་གཉིས་པ་སོགས་ལའང་དེ་གཉིས་ཏེ། རང་རིས་ས་པའོ་ཞེས་པ་དང་། ཀུན་འགྲོ་ཞེས་བྱ་ཉོན་མོངས་ཅེ་ན། རྣམས་ཀྱི་རང་སར་ཞེས་པས་ཟག་བཅས་ས་གཞན་གྱིས་ས་གཞན་གྱི་སྐལ་མཉམ་ཀུན་འགྲོ་མེད་པས་རྒྱུ་མཐུན་མེད་ལ། གང་ཕྱིར་ས་ནི་དེ་དག་ཏུ། །ལས་རྣམས་སྨིན་ཕྱིར་མི་གཡོའི་ཕྱིར། །ཞེས་པས་རྣམ་སྨིན་མེད་དོ། །ཟག་མེད་གཉིས་པ་སོགས་ལའང་སྐྱེས་བདག་གཉིས་སོ། །དེ་བཞིན་དུ་གཞན་ལའང་སྦྱར་རོ། །ལྔ་པ་ནི་སློབ་པའི་ལས་ཀྱི་འབྲས་བུ་སློབ་པ་དང་། མི་སློབ་པ་ནི་རྣམ་སྨིན་དང་བྲལ་བ་བོར་བ་དང་། གཉི་ཀ་མ་ཡིན་པ་ནི་རྣམ་སྨིན་དང་རྒྱུ་མཐུན་བོར་བ་གསུམ་གསུམ་མོ། །མི་སློབ་པའི་ལས་ཀྱི་འབྲས་བུ་སློབ་པ་ཡི་ནི་བདག་འབྲས་གཅིག་པུ་སྟེ་དེའི་སྟོབས་ཀྱིས་རྗེས་ཐོགས་སུ་སློབ་པ་བྱུང་བ་མེད་པའི་ཕྱིར་དང་། འདིའི་ལྟར་ན་ཆོད་པའི་སྐྱེས་བུ་བྱེད་འབྲས་ཁས་མི་ལེན་པའི་ཕྱིར་རོ། །མི་སློབ་པ་ནི་རྣམ་སྨིན་དང་བྲལ་བ་བོར་བ་གཞན་གསུམ་དང་། གཉིས་ཀ་མ་ཡིན་པ་ནི་ལྡང་སེམས་འབྱུང་བས་སྐྱེས་བདག་གཉིས་སོ། །སློབ་མི་སློབ་དེ་ལས་གཞན་པའི་འབྲས་བུ་སློབ་པ་དང་མི་སློབ་པ་ནི་སྐྱེས་བདག་གཉིས་དང་གཉིས་དང་གཉིས་ཀ་མ་ཡིན་པ་ནི་ལྔའོ། །དྲུག་པ་ནི་མཐོང་བས་སྤང་བྱའི་འབྲས་བུ་མཐོང་སྤང་དེ་ལ་སོགས་པ་རྣམ་སྨིན་དང་བྲལ་བ་བོར་བ་གསུམ་དང་། སྒོམ་སྤང་ནི་བྲལ་བ་བོར་བ་བཞི་སྟེ་སྒོམ་སྤང་ཉོན་མོངས་ཅན་གྱིས་ཀུན་འགྲོའི་རྒྱུ་མཐུན་དང་། མིག་སོགས་རྣམ་སྨིན་སྐྱེས་ཀྱིས་རྣམ་སྨིན་འབྲས་བུ་བྱེད་པས་སོ། །སྤང་བྱ་མིན་པ་ནི་བདག་འབྲས་གཅིག་པུའོ། །སྒོམ་པས་སྤང་བར་བྱ་བའི་ལས་ཀྱི་འབྲས་བུ་དེ་དག་ལས་མཐོང་སྤང་ནི་སྐྱེས་བདག་གཉིས་དང་སྒོམ་སྤང་ནི་བྲལ་བ་བོར་བ་བཞི་དང་སྤང་བྱ་མིན་པ་ནི་སྐྱེས་བདག་བྲལ་བ་དང་གསུམ་མོ། །སྤང་བྱ་མིན་པའི་འབྲས་བུ་མཐོང་སྤང་སོགས་དེ་དག་ཡིན་ན་བདག་འབྲས་གཅིག་པུ་དང་། སྒོམ་སྤང་ནི་སྐྱེས་བདག་གཉིས་དང་། སྤང་བྱ་མིན་པ་ནི་རྣམ་སྨིན་བོར་བ་བཞི་སྟེ་གོ་རིམ་བཞིན་ནོ། །གསུམ་ཚན་གཞན་བཤད་པ་ལ་བཞི་ལས། རིགས་མིན་སོགས་གསུམ་ནི་ལས་བསྟན་པའི་སྐབས་སུ་འཆད་པ་རིགས་པའི་ཕྱིར་བསྟན་བཅོས་ལས། རིགས་པ་མ་ཡིན་པས་བསྐྱེད་པ་དང་། རིགས་པས་བསྐྱེད་པ་དང་། རིགས་པས་བསྐྱེད་པ་ཡང་མ་ཡིན་རིགས་པ་མ་ཡིན་པས་བསྐྱེད་པ་ཡང་མ་ཡིན་པའི་ལས་ཞེས་ལས་གསུམ་གསུངས་པ་ཇི་ལྟ་བུ་ཞེ་ན། རིགས་མིན་གྱིས་བསྐྱེད་པའི་ལས་ནི་ལས་ཉོན་མོངས་ཅན་ཏེ། རིགས་མིན་ཚུལ་བཞིན་མ་ཡིན་པ་ཡིད་བྱེད་ལས་བྱུང་བའི་ཕྱིར་རོ། །ཁ་ཅིག་ཆོ་ག་སྤྱོད་ལམ་འགྲོ་བ་དང་གནས་པ་ལ་སོགས་པ་ཇི་ལྟར་བྱ་བ་ལས་ཉམས་པའང་ཡིན་ཏེ་དེ་ལྟར་བྱེད་པའང་རིགས་པ་མ་ཡིན་པས་བྱེད་པའི་ཕྱིར་རོ་ཞེའོ། །རིགས་པས་བསྐྱེད་པའི་ལས་ནི་ལས་དགེ་བའོ། །གཞན་དག་ནི་ཆོ་ག་མ་ཉམས་པའང་ཡིན་ནོ་ཞེས་ཟེར་རོ། །དེ་གཉིས་ལས་གཞན་པའི་ལས་ནི་དེ་གཉི་ག་མ་ཡིན་པའི་ལས་སོ། །འོ་ན་ལས་གཅིག་གིས་སྐྱེ་བ་གཅིག་ཁོ་ནའམ་དུ་མ་འཕེན་ལ་ལས་དུ་མས་ཀྱང་དེ་བཞི་འཕེན་ཅེ་ན། ལས་གཅིག་གིས་སྐྱེ་བ་ལྷ་ལ་སོགས་པ་འགྲོ་བ་རིས་མཐུན་གཅིག་ཁོ་ན་འཕེན་ཏེ། རིས་མཐུན་དུམ་བུར་འཕེན་པར་འགྱུར་བས་ལས་དུ་མས་ཀྱང་གཅིག་མ་ཡིན་ནོ། །འདི་ནི་མི་ལྡན་པའི་འདུ་བྱེད་དེ་མཚན་ཉིད་ཀྱི་སྐྱེ་བ་མ་ཡིན་པར་འཆད་དོ། །འོ་ན་གནས་བརྟན་མ་འགགས་པས། བདག་ནི་བསོད་སྙོམས་གཅིག་པོ་དེའི་རྣམ་པར་སྨིན་པས་ལན་བདུན་གྱི་བར་དུ་སུམ་ཅུ་རྩ་གསུམ་པའི་ལྷར་སྐྱེས་ལ། ད་ལྟར་ཤཱཀྱ་ཕྱུག་པོའི་རིགས་སུ་སྐྱེས་སོ་ཞེས་པ་ཇི་ལྟ་བུ་ཞེ་ན། སྔོན་རྩྭ་ཐུན་དུ་གྱུར་པས་རང་རྒྱལ་སྤྱི་གཙུག་མེ་ཏོག་ཏ་ཀ་ར་ལྟ་བུ་ལ་བསོད་སྙོམས་ཕུལ་བས་ལྷར་སྐྱེས་ལ། དེར་ཚེ་རབས་དྲན་ཏེ་བསོད་ནམས་ཡང་ཡང་བྱས་པས་མཐར་དེ་ལྟར་གྱུར་པ་སྟེ། བདག་གིས་དོང་ཙེ་གཅིག་གིས་སྟོང་གི་དབང་ཕྱུག་འདི་ཐོབ་བོ་ཞེས་པ་ལྟ་བུའོ། །ཡང་ན་བསོད་སྙོམས་དེ་ལ་བརྟེན་ནས་ལས་སེམས་པ་མི་འདྲ་བ་དུ་མ་བྱུང་བས་དེ་ལྟར་བཤད་དོ་ཞེའོ། །ལས་གཅིག་གིས་འཕངས་པའི་འགྲོ་བ་མིར་མཚུངས་ཀྱང་དེའི་ཁྱད་པར་ཡོངས་སུ་རྫོགས་པར་བྱེད་པའི་ལས་ནི་དུ་མ་ཡིན་ཏེ། རི་མོ་མཁན་མཁས་པ་གཅིག་གིས་སྐྱ་རིས་བཏབ་ནས་གཞན་དག་གིས་ཀྱང་ཚོན་རྫོགས་པར་བྱེད་པ་བཞིན་ནོ། །འགའ་ཞིག་ཡན་ལག་དང་ཉིང་ལག་ཚང་ཞིང་ཁ་དོག་དང་དབྱིབས་ལ་སོགས་པ་མཛེས་ལ་གཞན་དག་དེ་ལྟ་མ་ཡིན་པའི་རྫོགས་བྱེད་ཀྱི་ལས་བཟང་ངན་གྱི་མཐུ་ལས་བྱུང་ལ། འོན་ཀྱང་མིག་སོགས་རྣམ་སྨིན་གྱི་དབང་པོ་དྲུག་འཕེན་བྱེད་ཀྱི་ལས་ཀྱི་འབྲས་བུ་ཡིན་པས་དེ་དག་འཕངས་ཀྱང་མ་ཚང་བ་ནི་རྫོགས་བྱེད་ཀྱི་ལས་ཀྱིས་གེགས་བྱས་པས་འཆད་དོ། །དེ་ལྟར་འཕེན་བྱེད་ཀྱང་སེམས་པ་དང་བསམ་པའི་ལས་ཁོ་ན་མ་ཡིན་གྱི་རྣམ་སྨིན་དང་བཅས་པ་གཞན་ཡང་སྟེ། དེ་དག་ལྷན་ཅིག་འབྱུང་བའི་ཚོར་བ་ལ་སོགས་པའོ། །སེམས་མེད་པའི་སྙོམས་པར་འཇུག་པ་དག་ནི་རྣམ་སྨིན་དང་བཅས་ཀྱང་འཕེན་བྱེད་མ་ཡིན་ཏེ་ལས་མ་ཡིན་ཞིང་དེ་དང་ལྷན་ཅིག་མི་འབྱུང་བའི་ཕྱིར་རོ། །སྔར་སྐྱེས་ནས་མྱོང་འགྱུར་ཉིད་ཅེས་དང་། གཉིས་སུ་མྱོང་འགྱུར་དང་། མ་ངེས་ཞེས་པ་ནི་རྫོགས་བྱེད་ལ་དགོངས་སོ། །འཕེན་བྱེད་ཀྱི་ཐོབ་པའང་འཕེན་བྱེད་མིན་ཏེ་ཤིང་ལྗོན་པའི་ཕྱི་ཤུན་ལྟར་དེ་དང་འབྲས་བུ་མི་གཅིག་པའི་ཕྱིར་རོ། །སྒྲིབ་པ་གསུམ་ལ་སོགས་པ་ལ་ལྔ་ལས། དེ་གསུམ་གྱི་རང་བཞིན་ནི་མདོ་ལས། སྒྲིབ་པ་གསུམ་ཞེས་པའི་ལས་ཀྱི་སྒྲིབ་པ་ནི་མཚམས་མེད་པའི་ལས་རྣམས་ཏེ། རིམ་པ་ནི་མ་དང་ཕ་དང་དགྲ་བཅོམ་པ་གསོད་པ་དང་དགེ་འདུན་གྱི་དབྱེན་བྱེད་པ་དང་དེ་བཞིན་གཤེགས་པའི་སྐུ་ལ་ངན་སེམས་ཀྱིས་ཁྲག་འབྱིན་པའི་ལས་རྣམས་སོ། །འདིའི་རྣམ་སྨིན་འབྲས་བུ་ལས་གཞན་གྱིས་མཚམས་བཅད་པ་མེད་པར་སྐྱེ་བ་ཕྱི་མ་ལ་ངེས་པར་དམྱལ་བར་མྱོང་བས་མཚམས་མེད་པའམ། ཡང་ན་དེ་བྱེད་པའི་གང་ཟག་འདི་ནས་ཤི་འཕོས་པ་དང་དམྱལ་བར་སྐྱེ་བར་འགྱུར་བ་ལ་བར་ཆད་མེད་པས་མཚམས་མེད་པ་ཞེས་ངོ་བོའི་རྐྱེན་དུ་སྦྱར་བ་སྟེ། དགེ་སྦྱོང་ཉིད་ནི་དྲི་མེད་ལམ། །ཞེས་ངོ་བོའི་རྐྱེན་ཡིན་པ་བཞིན་ནོ། །ཉོན་མོངས་པའི་སྒྲིབ་པ་ནི་ཉོན་མོངས་པ་ཤས་ཆེན་པོ་རྒྱུན་དུ་འབྱུང་བ་དང་། རྣོ་བ་ཤུགས་དྲག་ཏུ་འབྱུང་བ་གཉིས་ལས་དང་པོ་སྟེ། ཕྱི་མ་གཉེན་པོ་རྩོལ་བའི་སྐབས་རྙེད་པས་གཞོམ་སླ་ལ་དེ་ཉིད་དེ་ལྟ་མ་ཡིན་པའི་ཕྱིར་རོ། །དེ་ནི་ཉོན་མོངས་པ་ཆུང་འབྲིང་ལ་བརྟེན་ནས་ཆེན་པོར་གྱུར་པའོ། །རྣམ་སྨིན་ངན་འགྲོ་གསུམ་དང་འདུ་ཤེས་མེད་པའི་སེམས་ཅན་རྣམས་དང་བྱང་སྒྲ་མི་སྙན་ཏེ་དེ་རྣམས་ཀྱི་རྣམ་སྨིན་གྱི་ཕུང་པོ་རྣམ་སྨིན་གྱི་སྒྲིབ་པ་སྟེ་གཞི་མཐུན་པའོ། །གཞན་གཉིས་ཀྱང་དེ་བཞིན་ནོ། །དེ་རྣམས་སྒྲིབ་པ་གསུམ་དུ་འདོད་དོ། །གང་ལ་སྒྲིབ་ན། འཕགས་པའི་ལམ་དང་འཕགས་པའི་ལམ་ལ་སྦྱོར་བར་བྱེད་པའི་དགེ་བའི་རྩ་བ་དྲོ་བ་ལ་སོགས་པ་རྣམས་ལ་སྒྲིབ་བོ། །འོ་ན་འགྲེལ་པར། ངན་སོང་ལ་སོགས་པར་ངེས་པར་འགྱུར་བ་དང་། སྒོ་ང་ལས་སྐྱེ་བར་འགྱུར་བ་དང་། དྲོད་གཤེར་ལས་སྐྱེ་བར་འགྱུར་བ་དང་། བུད་མེད་ཉིད་དུ་འགྱུར་བ་དང་། སྲིད་པ་བརྒྱད་པར་ངེས་པར་འགྱུར་བའི་ལས་གཞན་དང་གཞན་དག་ཀྱང་བརྗོད་པར་བྱ་བར་འགྱུར་རོ་ཞེས་དང་། ལ་སོགས་ཀྱི་དོན་ནི། འདུ་ཤེས་མེད་པའི་སྙོམས་འཇུག་དང་། ཚངས་པ་ཆེན་པོར་འགྱུར་བར་ངེས་པའི་ལས་དང་། ཟ་མ་དང་མ་ནིང་དང་མཚན་གཉིས་པར་འགྱུར་བའི་ལས་ལ་ཊཱིཀ་བྱེད་དག་འཆད་པས་དེ་རྣམས་ནི་ལས་ཀྱང་ཡིན་ལ་སྒྲིབ་པའང་ཡིན་པས་ལས་སྒྲིབ་ཏུ་ཐལ་བར་འགྱུར་རོ་ཞེ་ན་མི་འགྱུར་ཏེ། འདིར་སྒྲ་དོན་ལ་བསམས་ཀྱི་རྒྱུ་མཚན་དུ་མི་སྦྱོར་བའི་ཕྱིར་དང་། གང་དག་གཞི་དང་། འབྲས་བུ་དང་། འགྲོ་བ་དང་། སྐྱེ་བ་དང་། གང་ཟག་སྟེ་རྒྱུ་ལྔས་གཞན་ལ་བསྟན་སླ་ཞིང་བདག་ཉིད་གདགས་སླ་བ་དེ་དག་ཁོ་ན་བཤད་པའི་ཕྱིར་རོ། །དེ་ལ་དང་པོ་གསུམ་གྱི་གཞི་སྲོག་གཅོད་དང་། བཞི་པ་བརྫུན་དང་། ལྔ་པ་སྲོག་གཅོད་ཀྱི་སྦྱོར་བ་ཡིན་པས་གཞི་ལས་བསྟན་སླ་ཞིང་གདགས་སླ་ལ། འབྲས་བུ་ཡིད་དུ་མི་འོང་བ་དང་། འགྲོ་བ་དམྱལ་བར་སྐྱེ་བ་དང་། སྐྱེ་བ་སྐྱེས་ནས་མྱོང་འགྱུར་དང་། གང་ཟག་ཉོན་མོངས་པ་ཆེན་པོས་ཀུན་ཏུ་སྤྱོད་པ་ཡིན་པས་སོ། །གཞན་དག་ནི་གཞི་དང་སྐྱེ་བ་སྔ་མ་བཞིན་དང་། འབྲས་བུ་དམྱལ་བ་དང་། འགྲོ་བ་དང་། གང་ཟག་ནི་མི་དང་། སྐྱེས་པའམ་བུད་མེད་ཀྱི་རྟེན་ཅན་ཏེ། མཚམས་མེད་གླིང་གསུམ་དག་ན་ཡོད། །ཟ་མ་སོགས་ལ་མི་འདོད་དོ། །ཞེས་འབྱུང་བས་སོ་ཞེས་འཆད་དོ། །ཉེས་པ་གང་ཆེ་ན། སྔ་མ་སྔ་མ་སྟེ། ཉོན་སྒྲིབ་སྐྱེ་བ་དུ་མ་དང་། ལས་སྒྲིབ་ཚེ་གཉིས་དང་། རྣམ་སྨིན་ཚེ་འདི་ཁོ་ན་ལ་གསོར་མི་རུང་བས་སོ་ཞེས་སློབ་དཔོན་བཞེད་དོ། །བྱེ་བྲག་ཏུ་སྨྲ་བ་ནི་ཕྱི་མ་ཕྱི་མ་འདྲེན་པར་བྱེད་པའི་ཕྱིར་རོ་ཞེའོ། །ཁམས་དང་འགྲོ་བ་གང་ན་ཡོད་པ་ནི་མཚམས་མེད་ནི་བྱང་སྒྲ་མི་སྙན་བོར་བ་གླིང་གསུམ་པོ་དག་ཁོ་ན་ན་ཡོད་དོ། །དེ་ན་མེད་དེ་རང་བཞིན་གྱིས་ངང་རྒྱུད་བཟང་བས་སྡིག་པ་སྟོབས་ཅན་མི་བྱེད་པའི་ཕྱིར་དང་། བསྟན་པ་མེད་པའི་ཕྱིར་རོ། །གླིང་གསུམ་ལས་ཀྱང་ཟ་མ་སོགས་ལ་འདི་རྣམས་ཡོད་པར་མི་འདོད་དོ། །ཅིའི་ཕྱིར་ཞེ་ན། སྡིག་པའི་བསམ་པ་མི་བརྟན་པའི་ཕྱིར་དང་། སྡོམ་པ་སྐྱེ་བའི་རྟེན་དུ་མི་རུང་བའི་གཏན་ཚིགས་དེའི་ཕྱིར་རོ། །བྱེ་བྲག་ཏུ་འདིས་ཕ་མ་བསད་ཀྱང་མཚམས་མེད་དུ་མི་འགྱུར་ཏེ། ལུས་ཐར་པ་དང་མཐུན་པར་མ་བསྐྱེད་པས་ཕན་ཆུང་བ་དང་། གང་ངོ་ཚ་ཁྲེལ་ཡོད་དང་ལྡན་ན་དེ་ཉམས་པར་བྱས་པས་མཚམས་མེད་དུ་འགྱུར་བ་ལས་ངོ་ཚ་ཁྲེལ་ཡོད་ཤས་ཆུང་བའི་ཕྱིར་རོ། །དེའི་ཕྱིར་ཡི་དྭགས་དུད་འགྲོ་དག་ལའང་མི་འདོད་ལ། མིའི་ཕ་མ་མི་མ་ཡིན་པ་བསད་ནའང་དེར་མི་འགྱུར་ཏེ། མི་དང་འདྲ་བར་ཕན་བྱ་བར་མི་ནུས་ལ། དེ་ཡང་དེ་དག་ལ་ངོ་ཚ་ཁྲེལ་ཡོད་ཤས་ཆུང་བའི་ཕྱིར་རོ། །བཙུན་པ་ནི་ཡི་དྭགས་དུད་འགྲོ་བློ་གསལ་བ་ལས་འགྱུར་ཏེ་རྟ་ཅང་ཤེས་བཞིན་ནོ། །ཞེས་ཟེར་རོ། །ལྷག་མ་གཉིས་ནི་འགྲོ་བ་ལྔ་དག་ན་ཡོད་དེ་དེ་ན་ཉོན་མོངས་ཤས་ཆེར་ཡོད་པའི་ཕྱིར་དང་། བདེ་འགྲོ་ན་ཡང་བྱང་སྒྲ་མི་སྙན་དང་འདུ་ཤེས་མེད་པའི་སེམས་ཅན་ཏེ་རྣམ་སྨིན་སྒྲིབ་པ་ཡོད་པའི་ཕྱིར་རོ། །ལས་སྒྲིབ་རྒྱས་པར་བཤད་པ་ལ་ལྔ་ལས། དགེ་འདུན་གྱི་དབྱེན་བྱེ་བྲག་ཏུ་བཤད་པ་ལ་གཉིས་ལས་འདི་བྱེ་བའི་དགེ་འདུན་གྱི་དབྱེན་ནི། སངས་རྒྱས་ཀྱི་འཁོར་དགེ་འདུན་སྡེ་གཉིས་སུ་ཕྱེ་ནས་དེ་གཉིས་ཐུགས་རྩེ་མི་འཕྲོད་པའི་རང་བཞིན་ལྡན་པ་མ་ཡིན་པའི་ཆོས་ཉོན་མོངས་ཅན་མིན་ལ་ལུང་བསྟན་པ་མིན་པ་མ་བསྒྲིབས་ལུང་མ་བསྟན་ནོ། །ཆོས་དེ་དང་སྡེ་གཉིས་ཅར་གྱི་དགེ་འདུན་ལ་ཡང་དག་པར་ལྡན་གྱི་འབྱེད་པ་པོ་ལ་ནི་མ་ཡིན་ནོ། །འདིས་འབྱེད་པའི་དགེ་འདུན་གྱི་དབྱེན་ལ་གསུམ་ལས། དང་པོ་ནི་དེའི་ངོ་བོ་ཁ་ན་མ་ཐོ་བ་བརྫུན་ཆེན་པོའོ། །དེ་དང་འབྱེད་པ་པོ་དགེ་སློང་ཡང་དག་པར་ལྡན་ནོ། །འདི་ནི་དེ་ལྟར་བྱེད་པའི་ངག་གི་རིག་བྱེད་དང་རིག་བྱེད་མ་ཡིན་པ་སྟེ་དགེ་འདུན་གྱི་དབྱེན་དང་ལྷན་ཅིག་སྐྱེས་པའོ། །དེ་ཉིད་དགེ་འདུན་གྱི་དབྱེན་དུ་འཇོག་པ་ནི་རྒྱུ་ལ་འབྲས་བུའི་མིང་གིས་བཏགས་པའམ། འདིས་འབྱེད་པར་བྱེད་པས་བྱེད་པར་སྒྲུབ་པ་བརྫུན་དུ་སྨྲ་བ་ལ་དགེ་འདུན་གྱི་དབྱེན་དུ་བརྗོད་པའོ། །དེའི་རྣམ་སྨིན་ནི་བར་གྱི་བསྐལ་པར་མནར་མེད་པར་རྣམ་པར་སྨིན་པར་འགྱུར་ལ། མཚམས་མེད་གཞན་ནི་དེ་ལྟར་མ་ངེས་སོ། །གལ་ཏེ་མཚམས་མེད་གཉིས་ལ་སོགས་པ་བྱས་ན་དེ་དག་མཚམས་མེད་པར་མྱོང་ངེས་ཡིན་པའི་ཕྱིར་ཇི་ལྟར་འགྱུར་ཞེ་ན། མཚམས་མེད་གཅིག་བྱས་པ་ལས་དེ་ཉིད་ལུས་བོང་ཚོད་དང་གཞོན་ཤ་ཆེ་ཞིང་ལྷག་པས་གནོད་པ་སྡུག་བསྔལ་དང་རབ་ཏུ་མང་ཞིང་མི་བཟད་པ་ལྷག་པར་འགྱུར་རོ། །འབྱེད་ཚུལ་ནི་རྟེན་དགེ་སློང་གིས་ཏེ། སངས་རྒྱས་ནི་དགེ་སློང་ཡིན་ལ་འབྱེད་པ་པོ་ཡང་དེ་ལ་བསྔོ་བའི་ཕྱིར་རོ། །དེའི་ཕྱིར་དགེ་སློང་མ་ལ་སོགས་པས་ཀྱང་མ་ཡིན་ན་ཁྱིམ་པས་ལྟ་སྨྲོས་ཀྱང་ཅི་དགོས། དེ་ཡང་སྲེད་པ་སྤྱད་པས་མ་ཡིན་གྱི་འཇིག་ཚོགས་ལ་ལྟ་བ་ལ་སོགས་པ་ལྔ་ལ་སྤྱད་ཅིང་ཞུགས་པ་འཆལ་བའི་ཤེས་རབ་བརྟན་པ་ཚུལ་ཁྲིམས་དང་ལྡན་པས་འབྱེད་དོ། །ཚུལ་ཁྲིམས་འཆལ་པས་མ་ཡིན་ཏེ། ཚིག་མི་བཙན་པའི་ཕྱིར་རོ། །གང་དུ་འབྱེད་ན་བདེ་བར་གཤེགས་པ་མངོན་སུམ་དུ་བཞུགས་པ་ལས་གཞན་དུའོ། །དེར་མ་ཡིན་ཏེ། དེའི་གཟི་བྱིན་བཟོད་དཀའ་བའི་ཕྱིར་དང་། བཀའ་བཙན་པའི་ཕྱིར་རོ། །གང་འབྱེད་ན་བྱིས་པ་སོ་སོའི་སྐྱེ་བོ་རྣམས་ཏེ། འཕགས་པ་རྣམས་ནི་ལུང་དང་མངོན་པར་རྟོགས་པའི་ཆོས་མངོན་སུམ་དུ་གྱུར་པས་མཆོག་གསུམ་ལ་ཤེས་ནས་དད་པ་ཐོབ་པའི་ཕྱིར་མ་ཡིན་ནོ། །ཁ་ཅིག་ན་རེ་བཟོད་པ་ཐོབ་པ་རྣམས་ཀྱང་མ་ཡིན་ཏེ། བདེན་པ་མཐོང་བ་ལ་ཆེར་བཟོད་པས་དེ་མཐོང་བ་དང་འདྲ་བའི་ཕྱིར་རོ་ཞེས་ཟེར་རོ། །གང་སྤེལ་དུ་བཟོད་ཆེན་ཐོབ་པ་ལ་བཤད་དོ། །བྱེ་བའི་ཚད་ནི་འབྱེད་པ་པོ་ལ་སྟོན་པ་དང་། སངས་རྒྱས་ཀྱི་བསྟན་པའི་ལམ་ལས་གཞན་པའི་ལམ་འདི་ལྟ་བུ་དགེ་སྦྱོང་གོའུ་ཏ་མ་ཤ་ཟ་བ་དང་། འོ་མ་འཐུང་བ་དང་། ལན་ཚྭ་ཟ་བ་དང་། གོས་དྲས་པ་གྱོན་པ་དང་། དགོན་པར་གནས་པར་བྱེད་ལ། བདག་ཅག་དེ་ལྟར་མ་ཡིན་ཏེ་སྲོག་ཆགས་གསོད་པར་འགྱུར་བ་དང་། བེའུ་ལ་གནོད་པ་དང་། ལུང་ལས་གྱུར་པ་ཡིན་པ་དང་། དད་པས་སྦྱིན་པ་ཆུད་ཟོས་པར་འགྱུར་བ་དང་། དད་པས་སྦྱིན་པ་ཡོངས་སུ་མ་སྤྱད་པར་འགྱུར་རོ་ཞེས་པའི་བརྟུལ་ཞུགས་ཀྱི་གནས་ལྔ་པོ་དེ་དག་གིས་དག་ཅིང་གྲོལ་བ་དང་ངེས་པར་འབྱུང་བ་དེ་ལ་བཟོད་པ་དང་ལེགས་པར་བཟུང་ནས་ཆོས་མ་ཡིན་པའི་ཕྱོགས་སུ་འདུག་ཅིང་། དེའི་ཚུལ་ཤིང་ལེན་པར་བྱེད་པ་ན་དགེ་འདུན་བྱེ་བའོ། །དེའི་ཕྱིར་འདུལ་བ་ཀུན་ལས་བཏུས་ལས། དགེ་འདུན་གྱི་དབྱེན་ནི་རྒྱུ་གཉིས་ཀྱིས་འགྱུར་ཏེ། ཆོས་ལས་ཐ་དད་པའི་དངོས་པོར་གསོལ་བས་དབྱེན་བྱེད་པ་དང་། དོན་དེས་ཚུལ་ཤིང་ལེན་དུ་འཇུག་པས་དབྱེན་བྱེད་པའོ། །ཞེས་རྒྱས་པར་གསུངས་སོ། །དུས་ཇི་སྲིད་དུ་གནས་ན་དེ་ནི་ནུབ་གཅིག་གི་མཚན་རང་པར་མི་གནས་ཏེ། ཆོས་ཉིད་ཀྱིས་ནམ་མ་ལངས་པར་སླར་འདུམས་པས་སོ། །དེ་ནི་སྐྱ་རེངས་གསུམ་ལས་ཐ་མ་དམར་པོར་སྣང་བ་མ་ཤར་བའི་དོན་ཏོ། །དགེ་འདུན་གྱི་དབྱེན་དེ་ནི་དགེ་འདུན་ཕྱེ་བས་སོ། །མ་དུམ་གྱི་བར་དུ་གདུལ་བྱའི་རྒྱུད་ལ་ཁྱད་པར་འཕགས་པའི་ལམ་ཆོས་ཀྱི་འཁོར་ལོ་འཇུག་པའི་གེགས་བྱས་པའི་ཕྱིར་འཁོར་ལོའི་དབྱེན་དུ་འདོད་ལ། འགྲན་ཟླ་སངས་རྒྱས་ཀྱི་གླིང་གཞན་ན་མེད་པས་འཛམ་བུའི་གླིང་ཁོ་ནའོ། །འདི་འགྲུབ་པ་ནི་དགེ་འདུན་ཕྱོགས་གཉིས་སུ་བྱེ་བ་དང་། འབྱེད་པ་པོ་དགེ་སློང་ཡིན་པའི་ཕྱིར་དགུ་ངེས་པར་དགོས་ལ་སོགས་པ་སྨྲོས་པས་ཡན་ཆད་ནི་མ་ངེས་སོ། །གཉིས་པ་ལས་ཀྱི་དབྱེན་ནི། མཚམས་གཅིག་གི་ནང་དུ་དགེ་འདུན་གཉིས་མི་མཐུན་པས་གསོ་སྦྱོང་ལ་སོགས་པའི་ལས་བྱེད་པ་སྟེ། གླིང་གསུམ་ན་བསྟན་པ་ཡོད་པར་དེར་ཡོད་དུ་རུང་བའོ། །དེ་ནི་དགེ་སློང་བརྒྱད་དག་ཡན་ཆད་ཀྱིས་འགྲུབ་སྟེ། བཞིར་ལོངས་པ་དགེ་འདུན་ཡིན་ལ། ལས་བྱེད་པ་པོ་རང་ཉིད་ཀྱང་ལས་ཉན་པར་རུང་བའི་ཕྱིར་རོ། །འཁོར་ལོའི་དབྱེན་མི་འབྱུང་བའི་དུས་ནི་དང་པོ་ཆོས་ཀྱི་འཁོར་ལོ་བསྐོར་ནས་རིང་པོ་མ་ལོན་པའི་ཚེ་ཡིད་རབ་ཏུ་དགའ་བ་དང་། མཐའ་ཡོངས་སུ་མྱ་ངན་ལས་འདའ་བ་ལ་ཉེ་བའི་ཚེ་མི་རྟག་པ་ཡིད་ལ་བྱེད་པས་སེམས་སྐྱོ་བས་དགེ་འདུན་ཤ་གཅིག་པ་ཡིན་པའི་ཕྱིར་རོ། །དེའི་དོན་བློ་གཅིག་པའོ། །ཡང་བསྟན་པ་ལ་སྐྱོན་མ་བྱུང་གི་བར་དུ་སྟེ། དེ་ཡང་བདག་ཅག་གི་སྟོན་པ་མངོན་པར་སངས་རྒྱས་ནས་ལོ་བཅུ་གཉིས་སུ་བསྟན་པ་ལ་སྐྱོན་མེད་ཅིང་ཆུ་བུར་མེད་དེ་ཕྲེང་རྒྱུད་ལས། སྟོན་ཀའི་ཆུ་བཞིན་དྲི་མེད་པར། །སྟོན་པའི་བསྟན་པ་བཅུ་གཉིས་ལོར། །ལྟུང་བ་མེད་པར་ལེགས་གནས་ཏེ། །ཉོན་མོངས་སྤོང་བར་བྱེད་པ་ཡིན། །ཞེས་སོ། །དེའི་ཚེ་སོ་ཐར་གྱི་མདོ་འདོན་པའི་ཚེ། སྡིག་པ་ཐམས་ཅད་མི་བྱ་སྟེ། །དགེ་བ་ཕུན་སུམ་ཚོགས་པར་བྱ། །རང་གི་སེམས་ནི་ཡོངས་སུ་གདུལ། །འདི་ནི་སངས་རྒྱས་བསྟན་པ་ཡིན། །ལུས་ཀྱི་སྡོམ་པ་ལེགས་པ་སྟེ། །ངག་གི་སྡོམ་པ་ལེགས་པ་ཡིན། །ཡིད་ཀྱི་སྡོམ་པ་ལེགས་པ་སྟེ། །ཐམས་ཅད་དུ་ནི་སྡོམ་པ་ལེགས། །ཀུན་ཏུ་བསྡམས་པའི་དགེ་སློང་ནི། །སྡུག་བསྔལ་ཀུན་ལས་རབ་ཏུ་གྲོལ། །ངག་རྣམས་བསྲུངས་ཞིང་ཡིད་ཀྱང་རབ་བསྡམས་ཏེ། །ལུས་ཀྱི་མི་དགེ་བ་དག་མི་བྱེད་ཅིང་། །ལས་ལམ་གསུམ་པོ་འདི་དག་རབ་སྦྱངས་ན། །དྲང་སྲོང་གསུངས་པའི་ལམ་ནི་ཐོབ་པར་འགྱུར། །ཞེས་བཏོན་པར་གྱུར་ཏོ། །ལོ་བཅུ་གསུམ་པ་ལ་བབ་པ་ན་ཀ་ལན་ད་ཀའི་བུ་བཟང་བྱིན་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་སྟེ་དགོན་པའི་སྤྱིལ་བུ་ན་འདུག་པ་རང་གི་མའི་ཚིག་གིས་བསླུས་ནས། སྔོན་གྱི་ཆུང་མ་དང་ལྷན་ཅིག་མི་ཚངས་པར་སྤྱོད་པ་སྤྱད་པས་ཚུལ་ཁྲིམས་ཀྱི་སྐྱོན་དང་། བོང་རྫི་ལས་རབ་ཏུ་བྱུང་བའི་དགེ་སློང་འཆི་ལྟས་ཞེས་པ་འཆར་ཀ་དང་ལྷན་ཅིག་གནས་ངན་ལེན་ཀུན་ཏུ་སྤྱོད་པ་ལས་འཆར་ཀས་འབད་པས་དགྲ་བཅོམ་པ་ཐོབ་པ་དང་། དེ་ལ་སྡིག་པའི་ལྟ་བ་འདི་ལྟ་བུ་བྱུང་སྟེ། བཅོམ་ལྡན་འདས་ཀྱིས་བར་དུ་གཅོད་པའི་ཆོས་སུ་གསུངས་པ་དེ་དག་བསྟན་ཀྱང་བར་དུ་གཅོད་པར་མི་འགྱུར་ཏེ་དེ་ལྟར་ཆོས་བསྟན་པ་དག་གིས་ཤེས་སོ་ཞེས་ཟེར་བ་ལྟ་བའི་སྐྱོན་ནོ། །དེའི་གོང་རོལ་དུ་བསྟན་པ་སྐྱོན་མེད་པ་ཡིན་པའི་ཕྱིར་མི་འབྱུང་ངོ་། །ཟུང་ཅིག་ནི་ཤེས་རབ་ཅན་དང་རྫུ་འཕྲུལ་ཅན་གྱི་མཆོག་ཤཱ་རིའི་བུ་དང་མོའུ་གལ་གྱི་བུ་སྟེ་དེ་དག་མ་བྱུང་བའི་སྔ་རོལ་དུའང་མ་ཡིན་ཏེ་དགེ་འདུན་བྱེ་བ་མཚན་རངས་པར་མི་གནས་པར་དེའི་ཕྱིར་ངེས་པར་སྡུམ་པ་ཆོས་ཉིད་ཡིན་པའི་ཕྱིར་རོ། །ཐུབ་པ་ནོངས་ཏེ་མྱ་ངན་ལས་འདས་པ་དང་འགྲན་ཟླ་མེད་པའི་ཕྱིར་མ་ཡིན་ལ། མཚམས་མ་བཅད་པ་དག་ཏུ་ཡང་མི་འབྱུང་སྟེ། མཚམས་བཅད་པ་གཅིག་གི་ནང་དུ་དགེ་འདུན་ཕྱོགས་གཉིས་སུ་གནས་པ་ལས་བྱེ་བར་འཇོག་པའི་ཕྱིར་རོ། །དེའི་ཕྱིར་འཁོར་ལོའི་དབྱེན་ནི་དུས་དྲུག་ཏུ་མི་འབྱུང་ངོ་། །དེ་ཡང་ལས་ལ་རག་ལས་པའི་ཕྱིར་གང་གིས་སློབ་མ་དགེ་འདུན་འབྱེ་བར་འགྱུར་བའི་ལས་བྱས་པ་དེ་ཁོ་ནའི་འབྱེ་བར་འགྱུར་གྱི་གཞན་གྱི་ནི་མ་ཡིན་ལ། སྟོན་པས་ཀྱང་བྱང་སེམས་ཀྱི་གནས་སྐབས་ན་དྲང་སྲོང་མངོན་པར་ཤེས་པ་ལྔ་དང་ལྡན་པ་ཞིག་གི་འཁོར་བྱེད་བ་ལས་གྱུར་ཏོ་ཞེས་ཉན་ཐོས་སྡེ་པ་འཆད་ཀྱང་དགོངས་པའི་དོན་ཏོ། །མཚམས་མེད་ཀྱི་གྲངས་ངེས་ནི་མ་བསང་པ་ལ་སོགས་པ་ཡིན་གྱི་གཞན་དག་མ་ཡིན་ཞེ་ན། ཕན་འདོགས་པ་དང་ཡོན་ཏན་གྱི་ཞིང་བསམ་པས་སྤངས་པ་དང་སྦྱོར་བ་མེད་པའམ་ཉམས་པར་བྱས་པ་ལས་དེར་གཞག་པའི་ཕྱིར་རོ། །དེ་ལ་ཕ་མ་ནི་ལུས་ཐར་པ་དང་མཐུན་པར་བསྐྱེད་པས་ཕན་འདོགས་པའི་ཞིང་ཡིན་ལ། གཞན་གསུམ་ནི་ཡོན་ཏན་གྱི་རྟེན་ཡིན་པའམ་བསོད་ནམས་ཀྱི་ཞིང་མཆོག་ཏུ་གྱུར་པས་ན་ཡོན་ཏན་གྱི་ཞིང་སྟེ། ཞིང་གཤིན་པ་ལ་ས་བོན་བཏབ་ན་འབྲས་བུ་མང་དུ་འབྱུང་བ་བཞིན་ནོ། །དེ་རྣམས་ནི་བསམ་པས་སྤངས་ཤིང་དང་པོ་གསུམ་སྦྱོར་བས་དངོས་སུ་མེད་པར་བྱས་ལ། ཕྱི་མ་གཉིས་ཀྱང་སྦྱོར་བས་ཉམས་པར་བྱས་པའོ། །གཞན་གྱི་ལོག་རྟོག་དགག་པ་ནི། གལ་ཏེ་ཕ་དང་མ་མཚན་གྱུར་པ་ཞིག་བསད་ན་དེ་བསད་པའི་མཚམས་མེད་པར་མི་འགྱུར་ཏེ། མ་དང་ཕ་མ་ཡིན་པའི་བུད་མེད་དང་སྐྱེས་པ་ཡིན་པའི་ཕྱིར་རོ་ཞེ་ན། སྐྱོན་མེད་དེ། མཚན་གཞན་དུ་གྱུར་ཀྱང་དེར་འགྱུར་ཏེ། དེ་དང་དེ་ལུས་གཅིག་ཡིན་པའི་ཕྱིར་རོ། །དེའི་ཕྱིར་བསྟན་བཅོས་ལས། ཕ་ཡང་མ་ཡིན་དགྲ་བཅོམ་པ་ཡང་མ་ཡིན་པའི་སྐྱེས་པ་ཞིག་བསད་ན་མཚམས་མེད་པའི་ཁ་ན་མ་ཐོ་བས་རེག་པར་འགྱུར་བ་ཡོད་དམ་ཞེ་ན། ཡོད་དེ་མ་མཚན་གྱུར་པ་བསད་ན་མཚམས་མེད་པའི་ཁ་ན་མ་ཐོ་བས་རེག་པར་འགྱུར་རོ། །མ་ཡང་མ་ཡིན་དགྲ་བཅོམ་མ་ཡང་མ་ཡིན་པའི་བུད་མེད་གཅིག་བསད་ན་མཚམས་མེད་པའི་ཁ་ན་མ་ཐོ་བས་རེག་པར་འགྱུར་བ་ཡོད་དམ་ཞེ་ན། ཡོད་དེ་ཕ་མཚན་གྱུར་པ་བསད་ན་མཚམས་མེད་པའི་ཁ་ན་མ་ཐོ་བས་རེག་པར་འགྱུར་རོ་ཞེས་སོ། །འོ་ན་བུད་མེད་གང་གི་ནུར་ནུར་པོ་བུད་མེད་གཞན་གྱི་མངལ་དུ་བླུགས་ན་དེ་དག་གང་བསད་ན་མཚམས་མེད་པར་འགྱུར་བའི་མ་གང་ཡིན་ཞེ་ན། གང་གི་ཟླ་མཚན་ལས་བྱུང་བ་དེ་ཉིད་ཀྱིས་དེ་བསད་ན་དེར་འགྱུར་བའི་མའོ། །གཞན་དེ་ལ་ཡང་མ་ལ་ཞུ་དགོས་པའི་བྱ་བ་ཐམས་ཅད་ཞུ་བར་བྱ་སྟེ། ལུས་བཟུང་ནས་ནུ་ཞོ་བསྣུན་པ་ལ་སོགས་པས་ཕན་འདོགས་པ་མ་དང་འདྲ་བ་ཡིན་པའི་ཕྱིར་རོ། །དེའི་ཕྱིར་མ་བསད་པའི་མཚམས་མེད་ནི་བསམ་པས་སྤངས་ཤིང་སྦྱོར་བས་མེད་པར་བྱས་ན་འགྱུར་གྱི། མ་ལ་སྦྱོར་བ་བྱས་ནས་གཞན་བསད་ཀྱང་མི་འགྱུར་ལ། མ་མ་ཡིན་པ་ལ་སྦྱོར་བ་བྱས་ནས་མ་བསད་ཀྱང་མི་འགྱུར་ཏེ། བུས་ཁྲིའི་སྟེང་ན་གོས་ཡོད་པ་དང་སྦྱར་ན་འདི་ན་མི་ཞིག་ཉལ་ལོ་སྙམ་ནས་སྦྱོར་བ་མཚོན་བསྣུན་པས་བསད་ཀྱང་བསམ་པས་མ་སྤངས་ལ། ཁྲུས་པ་སྤྱི་གཅེར་གྱི་བུས་ཕ་བསད་ཀྱང་བསམ་སྦྱོར་གཉི་ཀ་མེད་པས་དེར་མི་འགྱུར་བར་དཔེར་བྱ་སྟེ་ལྷས། དགྲ་བོ་བློ་དང་ལྡན་པ་མཆོག་ཡིན་གྱི། །མཛའ་བཤེས་བློ་གྲོས་ཆུང་ངུ་དེ་ལྟ་མིན། །བློ་གྲོས་ཆུང་ངུས་སྦྲང་བུ་བསད་སྙམ་པས། །ཐོ་བས་ཕ་ཡི་ཀླད་པ་བཅོམ་ལ་ལྟོས། །ཞེས་སོ། །བསམ་སྦྱོར་གཉིས་ཀ་ཚང་བས་མ་དང་གཞན་ཞིག་བསད་ན་མཚམས་མེད་དང་སྲོག་གཅོད་འབའ་ཞིག་རིག་བྱེད་མ་ཡིན་པ་སྟེ་རིག་མིན་གཉིས་དང་། རིག་བྱེད་ཀྱི་མཚམས་མེད་ཀྱི་ལས་སྟོབས་ཆེ་བས་དེས་བསྡུས་པ་ཁོ་ནའོ་ཞེས་ཟེར་ཏེ་རིག་མིན་ལ་ཡང་མཚུངས་སོ། །དེའི་ཕྱིར་དབྱངས་སྒྲོགས་ནི་རིག་བྱེད་ཀྱང་གཉིས་སོ་ཞེས་ཟེར་རོ། །དགྲ་བཅོམ་པ་ལ་ནི་དེ་མ་ཡིན་པའི་འདུ་ཤེས་ཀྱིས་བསད་ཀྱང་། འདི་གསད་དོ་སྙམ་དུ་རྟེན་ངེས་པར་བཟུང་ན་བསམ་སྦྱོར་གྱིས་སྤངས་ཤིང་མེད་པར་བྱས་པས་ཕྱིར་མཚམས་མེད་དུ་འགྱུར་ལ། ཕ་དགྲ་བཅོམ་པ་བསད་པ་ལ་ནི་དགྲ་བཅོམ་བསད་པའི་མཚམས་མེད་གཅིག་པུར་འགྱུར་ཏེ། རྟེན་གཅིག་གི་སྲོག་བཅད་པ་ཡིན་ཞིང་ཆེས་གྱི་པ་ཡིན་པའི་ཕྱིར་རོ། །འོ་ན་རྒྱལ་པོ་ཨུ་དྲ་ཡ་ནས་གཤེད་མ་དག་ལ། སོང་ལ་སྐྲ་ཅན་ལ་ཁྱོད་ཀྱིས་མཚམས་མེད་པ་གཉིས་བྱས་ཏེ། ཕ་བསད་པ་གང་ཡིན་པ་དང་། གང་ཡང་དགྲ་བཅོམ་པ་བསད་པའོ་ཞེས་སྨྲོས་ཤིག་ཅེས་པ་ཇི་ལྟ་བུ་ཞེ་ན། དེ་ནི་མཚམས་མེད་པའི་རྒྱུ་གཉིས་ཀྱིས་ན་མཚམས་མེད་པ་བྱས་སོ་ཞེས་པའམ། ཡང་ན་སྒོ་གཉིས་ལས་སྤྱོས་ཏེ་གཉིས་སུ་ཉེ་བར་བཏགས་པ་ཡིན་པའི་ཕྱིར་འགལ་བ་མེད་དོ། །གལ་ཏེ་སངས་རྒྱས་ལ་བཀྲོངས་པའི་བློ་མེད་པར་ངན་སེམས་ཀྱིས་ཁྲག་ཕྱུང་ན་དེའི་མཚམས་མེད་པར་འགྱུར་ཏེ། དེ་ལ་ངན་སེམས་ཀྱིས་ཁྲག་ཕྱུང་བའི་ཕྱིར་རོ་ཞེ་ན། དེ་མེད་པར་སངས་རྒྱས་ལ་རྡེག་པར་སེམས་པའི་ངན་སེམས་ཀྱིས་ཁྲག་ཕྱུང་བ་ལ་ནི་དེར་འགྱུར་བ་ཡིན་ཏེ། དེ་བཀྲོངས་པར་སེམས་པ་མེད་པའི་ཕྱིར་རོ། །ཡང་དགྲ་མ་ཆོམས་པ་ལ་བསྣུན་ནས་དགྲ་ཆོམས་པའི་ཚེ་ཤི་ན་དེའི་མཚམས་མེད་པར་འགྱུར་ཏེ། དགྲ་བཅོམ་པར་འགྱུར་བའི་རྟེན་ལ་སྦྱོར་བ་བྱས་ནས་དེ་བསད་པའི་ཕྱིར་རོ་ཞེ་ན། དེ་ལྟར་བསྣུན་པའི་འོག་ཏུ་དགྲ་བཅོམ་ཐོབ་པ་ཤི་བ་ལ་ཡང་དེར་འགྱུར་བ་མིན་ཏེ་དགྲ་བཅོམ་གསོད་པའི་བློས་དེ་ལ་སྦྱོར་བ་བྱས་པ་མེད་པའི་ཕྱིར་རོ། །མཚམས་མེད་བྱས་པའི་ཉེས་པ་ནི་དེའི་སྦྱོར་བ་བྱས་ནས་མ་བཟློག་པར་འདོད་ཆགས་དང་བྲལ་བའི་འབྲས་བུ་ཐོབ་པར་འགྱུར་རམ་ཞེ་ན། མཚམས་མེད་པའི་སྦྱོར་བ་བྱས་ནས་མ་བཟློག་པ་ལ་ནི་དེར་འདོད་ཆགས་དང་བྲལ་བའི་འབྲས་བུ་ཐོབ་པ་མི་སྲིད་དོ། །རྒྱུ་མཚན་ནི་དེ་ལ་འདོད་ཆགས་དང་བྲལ་བའི་བསམ་པ་དེ་ལྟ་བུ་སྐྱེ་བ་འགལ་བའི་ཕྱིར་རོ། །སྦྱོར་བ་བྱས་ཀྱང་དེ་བཟློག་ན་འགྱུར་ཏེ་སོར་འཕྲེང་ཅན་བཞིན་ནོ། །ཡང་ན་འདོད་ཆགས་དང་བྲལ་བ་དང་འབྲས་བུ་བཞི་ཐོབ་པ་མི་སྲིད་ཅེས་སྦྱར་རོ། །ལས་ལམ་གཞན་ལ་འགྱུར་ཏེ་ཤཱཀྱ་རྩེན་མའི་རྟོགས་པ་དཔེར་བྱའོ། །འདི་དག་ལས་གང་ཁ་ན་མ་ཐོ་བ་དང་བཅས་ཞེ་ན། ཆོས་དང་ཆོས་མ་ཡིན་པ་ཤེས་བཞིན་དུ་དགེ་འདུན་དབྱེ་བའི་ཕྱིར་བརྫུན་སྨྲ་བ་ཁ་ན་མ་ཐོ་བ་རབ་ཏུ་ཆེ་བར་འདོད་དེ། དེ་བཞིན་གཤེགས་པའི་ཆོས་ཀྱི་སྐུ་ཟག་པ་མེད་པའི་ཡེ་ཤེས་སྐྱེ་བའི་གེགས་བྱས་ཏེ་བསྣུན་པའི་ཕྱིར་དང་། འཇིག་རྟེན་པ་རྣམས་ཀྱི་མཐོ་རིས་དང་བྱང་གྲོལ་གྱི་བར་ཆད་ཆེན་པོ་བྱེད་པའི་ཕྱིར་རོ། །ལྷག་མ་རྣམས་ལས་གོ་རིམ་བཞིན་དུ་ལྔ་པ་དང་གསུམ་པ་དང་། དང་པོ་རྣམས་ལྕི་ལ། ཕ་གསོད་པ་ཐམས་ཅད་ཀྱི་ནང་ན་ཡང་ངོ་། །འོ་ན་བཅོམ་ལྡན་འདས་ཀྱིས་ཉེས་པ་གསུམ་ཡིད་ཀྱི་ཉེས་པ་ཆེ་བ་དང་། ཡང་ལོག་པར་ལྟ་བ་ནི་ཁ་ན་མ་ཐོ་བ་དམ་པ་ཡིན་ནོ་ཞེས་གསུངས་སོ་ཞེ་ན། འགལ་བ་མེད་དེ། ཉེས་པ་གསུམ་ལས་དེ་དང་། ལྟ་བ་རྣམས་ལས་ལོག་ལྟ་ཡིན་ལ། འདི་ནི་མཚམས་མེད་ལྔ་ལས་ཡིན་པའི་ཕྱིར་རོ། །ཡང་ན་རྣམ་སྨིན་རྒྱ་ཆེ་བ་དང་། སྐྱེ་བོ་ཕལ་པོ་ཆེ་འཆི་བ་དང་། དགེ་བའི་རྩ་བ་ཀུན་གཅོད་པའི་དབང་དུ་མཛད་པ་སྟེ། བསྐལ་པར་མནར་མེད་པར་སྨིན་འགྱུར། །ཞེས་གསུངས་པའི་ཕྱིར་དང་། དན་དཀའི་དགོན་པ་ལ་སོགས་པ་སྟོངས་པའི་རྒྱུར་གྱུར་ཅིང་ལུས་ངག་གིས་དེ་ལྟ་བུ་མི་བྱེད་པའི་ཕྱིར་དང་། འདིས་གཅོད་ཀྱི་གཞན་གང་གིས་ཀྱང་དེ་ལྟར་གཅོད་མི་ནུས་པའི་ཕྱིར་རོ། །ཁ་ཅིག་འབྲས་བུ་གཉིས་ལ་སྦྱོར་ཏེ་དེ་ལྟར་མ་ངེས་སོ། །ལེགས་སྤྱད་ཀྱི་ལས་རྣམས་ལས་གང་འབྲས་བུ་ཆེ་ཞེ་ན། འཇིག་རྟེན་པའི་ལས་དགེ་བ་ལ་ནི་སྲིད་རྩེར་སྐྱེ་བའི་རྒྱུ་ལས་སེམས་པ་འབྲས་བུ་རབ་ཏུ་ཆེ་སྟེ། དེའི་རྣམ་སྨིན་བསྐལ་ཆེན་བརྒྱད་ཁྲི་ཡིན་པའི་ཕྱིར་རོ། །དེ་ཡང་རྣམ་སྨིན་གྱི་དབང་དུ་བྱས་ནས་འཇིག་རྟེན་པའི་ཞེས་བཤད་ཀྱི། བྲལ་བ་ལ་ནི་རྡོ་རྗེ་ལྟ་བུའི་ཏིང་ངེ་འཛིན་གྱི་ལས་སེམས་པ་ཁོ་ན་སྟེ། ཀུན་སྦྱོར་ཐམས་ཅད་གཏུགས་པའི་ཡོངས་ཤེས་འབྲས་བུ་ཡིན་པའི་ཕྱིར་རོ། །ཞར་ལ་དེ་དང་ཉེ་བ་ལྔ་ནི་དེ་དག་ཁོ་ནས་སམ་གཞན་གྱིས་ཀྱང་ངེས་པར་དམྱལ་བར་སྐྱེ་ཞེ་ན། རིམ་པ་ལྟར་མ་དགྲ་བཅོམ་པ་ལ་ལོག་པར་ཞུགས་ནས་སུན་ཕྱུང་བ་བྱས་པ་དང་། བྱང་ཆུབ་སེམས་དཔའ་ངེས་གནས་དང་། སློབ་པ་གསོད་པ་དང་། བཞི་པ་དགེ་འདུན་གྱི་འདུ་བའི་སྒོ་འཕྲོག་པ་དག་སྟེ། དབྱིག་བཤེས་ནི་ནར་མར་འདུ་བའི་འཚོ་བ་འཕྲོག་པ་ཞེས་དང་ཊཱིཀ་བྱེད་དག་དགེ་འདུན་ཞལ་དུ་གསོལ་བར་འགྱུར་བའི་འཚོ་བ་འཕྲོག་པ་ལ་འདོད་པ་དང་། ལྔ་པ་ནི་མཆོད་རྟེན་ནམ་སྐུ་གཟུགས་ལ་སོགས་པ་སྡང་བས་འཇིག་པ་སྟེ། དེ་རྣམས་ཀྱང་དམྱལ་བར་སྐྱེ་ངེས་པའི་ཡིན་ནོ། །དེའི་ཕྱིར་མཚམས་མེད་པ་ལྔ་དང་ཆ་འདྲ་བས་ཉེ་བ་ལྔ་ཞེས་བྱའོ། །འོན་ཀྱང་སྐྱེ་བ་ཕྱི་མ་ལ་དེར་སྐྱེ་ངེས་མ་ཡིན་པས་ཐམས་ཅད་དུ་འདྲ་བ་མ་ཡིན་ནོ། །དེ་ལྟར་ལྔ་ནི་དཔུང་བཟངས་ཀྱི་རྒྱུད་ལས་ཀྱང་། ཉོན་མོངས་ཟད་པའི་མ་ནི་སུན་འབྱིན་ཅིང་། །མཆོད་རྟེན་འཇིག་ཅིང་བྱང་ཆུབ་སེམས་དཔའ་གསོད། །སློབ་པ་གསོད་ཅིང་དགེ་འདུན་མངའ་བ་ལ། །གང་ཞིག་འདོད་པས་མང་ཉུང་རྐུ་འཕྲོག་པ། །མཚམས་མེད་ཉེ་ལྔར་དེ་བཞིན་གཤེགས་པས་གསུངས། །ཞེས་སོ། །ལས་གསུམ་ལམ་གསུམ་གྱི་གེགས་སུ་བསྟན་པ་ནི་སྦྱོར་ལམ་བཟོད་པ་དང་ཕྱིར་མི་འོང་བ་དང་དགྲ་བཅོམ་པ་ཐོབ་པ་ལ་རིམ་པ་ལྟར་ངན་འགྲོ་དང་འདོད་པ་དང་། གོང་མ་གཉིས་སུ་སྐྱེ་ངེས་པའི་ལས་ཡོད་ན་དེ་དག་མྱོང་ངེས་ཀྱི་ལས་ཡིན་པའི་ཕྱིར་གེགས་ཤིན་ཏུ་བྱེད་དེ། ཡུལ་འདོར་བ་ན་བུ་ལོན་པ་ལྡང་བ་བཞིན་ནོ། །ཐེག་ཆེན་པ་ནི་མྱོང་ངེས་ཀྱི་དོན་དེ་ལྟར་མི་བཞེད་ལ། དེའི་ཕྱིར་མཚམས་མེད་ཀྱང་འདག་པར་གསུངས་སོ། །ངེས་གནས་བྱེ་བྲག་ཏུ་བཤད་པ་ལ་གཉིས་ལས་བསྟན་པ་ནི། དུས་གང་ནས་བྱང་ཆུབ་སེམས་དཔའ་ངེས་གནས་ཡིན་ཞེ་ན། གང་ནས་མཚན་རྣམ་པར་སྨིན་པར་འགྱུར་བའི་ལས་རྩོམ་པར་བྱེད་པ་དེ་ནའོ། །བཤད་པ་ལ་གཉིས་ལས་སྤྱིར་བཤད་པ་ལ་ནི། དེ་ཕན་ཆད་བདེ་འགྲོ་ལྷ་དང་མིར་སྐྱེ་བ་དང་། རྒྱལ་རིགས་ཤིང་སཱ་ལ་ཆེན་པོ་ལྟ་བུ་ལ་སོགས་པ་རིགས་མཐོན་པོར་སྐྱེ་བ་དང་དབང་པོ་ཚང་བ་དང་། ཕོ་ཁོ་ནར་འགྱུར་ལ། ཡོན་ཏན་སྐྱེ་བ་ཐམས་ཅད་དུ་ཚེ་རབས་དྲན་པ་དང་། བླ་ན་མེད་པའི་བྱང་ཆུབ་ལས་ཕྱིར་མི་ལྡོག་སྟེ། འཁོར་བའི་སྡུག་བསྔལ་དང་། གཞན་གྱི་ལོག་སྒྲུབ་ཀྱིས་སྐྱོ་བ་མེད་པའི་ཕྱིར་རོ། །རྒྱན་ལས་ཀྱང་། ཕྱེ་མ་ལེབ་དང་འདབ་ཆགས་དང་། །རྒྱ་མཚོ་དག་གིས་རི་རབ་ལྟར། །བརྟན་པ་གྲོགས་ངན་སྡུག་བསྔལ་དང་། །ཟབ་མོ་ཐོས་པས་མི་གཡོས་སོ། །ཞེས་གང་གསུངས་པ་ལྟ་བུའོ། །ལས་དེ་ཉིད་གང་གི་རྟེན་ལ་འཕེན་ཅེ་ན། དེ་ནི་འཛམ་བུའི་གླིང་པ་བློ་རྣོ་བས་དེའི་རྟེན་ཅན་ཕོར་གྱུར་པ་ཉིད་དེ་ཁོ་ནས་སོ། །དེ་ཡང་སྟོན་པ་མངོན་སུམ་དུ་གྱུར་ནས་འཕེན་ལ། བློའི་ངོ་བོ་ནི་ཡུལ་སངས་རྒྱས་ལ་དམིགས་ནས་བདག་ཀྱང་དགེ་བའི་མཐུས་འདི་ལྟ་བུ་ཐོབ་པར་གྱུར་ཅིག་སྙམ་དུ་སེམས་ཡུལ་ལ་གཡོ་ཞིང་མངོན་པར་འདུ་བྱེད་པའི་སེམས་པ་དང་། དེ་ཉིད་མིང་དང་དོན་གཉིས་ཀ་ཡུལ་དུ་བྱེད་པའི་བློ་རིགས་ཡིན་པས་བསམས་པ་ལས་བྱུང་བ་དང་། དུས་བསྐལ་པ་བརྒྱ་ལུས་པ་དག་ཏུ་གྱུར་པ་ནས་འཕེན་པར་བྱེད་ལ། སྟོན་པས་ནི་སྐར་རྒྱལ་བསྟོད་པའི་བརྩོན་འགྲུས་ཀྱིས་བསྐལ་པ་དགུ་འདུམས་པས་བསྐལ་པ་དགུ་བཅུ་རྩ་གཅིག་ནས་འཕངས་ཏེ། མདོ་ལས། གཅེར་བུ་པའི་སྦྱིན་བདག་རལ་གྲི་ཐོགས་པ་ཞིག་གིས། གོའུ་ཏ་མ་ཁྱོད་ལོ་ཉེས་འདི་ལྟ་བུ་ལ་དགེ་སློང་གི་འཁོར་འདི་སྙེད་ཅིག་དང་ཐ་བས་ཅི་གསེར་བ་བཞིན་མ་རུང་བར་བྱེད་ཅིང་སློང་མོ་ལ་རྒྱུ་བ་ཁྱིམ་རྣམས་ཕུང་བར་བྱ་བའི་ཕྱིར་ཞུགས་ཞེས་སྨྲས་པ་དང་། གྲོང་དཔོན་ངས་འདི་ནས་བཟུང་སྟེ། བསྐལ་པ་དགུ་བཅུ་རྩ་གཅིག་གི་བར་དུ་རྗེས་སུ་དྲན་ཏེ་ཟས་སྨིན་པ་སྟེར་བར་བྱ་བའི་ཕྱིར་ཁྱིམ་འགའ་ལ་ཡང་གནོད་པར་གྱུར་པ་འགའ་ཡང་མི་མཁྱེན་ཏོ་ཞེས་གསུངས་པས་དེ་ཚུན་ཆད་རང་བཞིན་གྱིས་ཚེ་རབས་དྲན་པའི་ཕྱིར་རོ། །དེ་ལྟ་བུའི་མཚན་སུམ་ཅུ་རྩ་གཉིས་པོ་རེ་རེའང་བསོད་ནམས་བརྒྱ་བརྒྱ་ལས་སྐྱེས་ལ། དེ་གཅིག་གི་ཚད་ནི། ཁ་ཅིག་ན་རེ། བྱང་སེམས་དེས་གནས་མ་གཏོགས་པ་སེམས་ཅན་ཐམས་ཅད་ཀྱི་ལོངས་སྤྱོད་ཀྱི་འབྲས་བུ་ཇི་སྙེད་པ་ཙམ་མོ་ཞེས་དང་། ཁ་ཅིག་སྟོང་གསུམ་འཆགས་པའི་ལས་ཙམ་མོ་ཞེས་དང་། ཁ་ཅིག་སངས་རྒྱས་ཁོ་ནས་མཁྱེན་ཏོ་ཞེས་དང་། ཁ་ཅིག་ནི་སངས་རྒྱས་ཀྱི་སྐྱེ་བའི་སྐུ་མཚན་སུམ་ཅུ་རྩ་གཉིས་དང་། ཆོས་ཀྱི་སྐུ་མ་འདྲེས་པ་བཅོ་བརྒྱད་དེ་དེ་རྣམས་ལ་དམིགས་པའི་སེམས་པ་ལྔ་བཅུ་དང་། བདག་ཀྱང་འདི་འདྲ་བར་གྱུར་ཅིག་སྙམ་པའི་སེམས་པ་ལྔ་བཅུ་སྟེ་དེ་ལྟར་བརྒྱ་ནི་བསོད་ནམས་བརྒྱ་ཡིན་ནོ་ཞེས་དང་། གཞན་དག་ནི་བྱང་སེམས་ལ་འདོད་ཁམས་གནས་རིས་ཉི་ཤུ། གྲང་དམྱལ་བརྒྱད། གཟུགས་ཁམས་བཅུ་དྲུག གཟུགས་མེད་བཞི་སྟེ་བཞི་བཅུ་རྩ་བརྒྱད་ཀྱི་སེམས་ཅན་ལ་སྙིང་རྗེའི་སེམས་སྐྱེ་བས་དེ་དང་མཚུངས་ལྡན་གྱི་སེམས་པ་ཞེ་བརྒྱད་དང་། འདིས་སེམས་ཅན་དེ་དག་བཀྲོལ་བ་དེ་ལྟར་སྙམ་པ་སངས་རྒྱས་ལ་དམིགས་པའི་སེམས་པ་འབྱུང་ཞིང་། བདག་ཀྱང་དེ་འདྲ་བར་སྒྲོལ་བར་ཤོག་ཅིག་སྙམ་པ་བདག་ལ་དམིགས་པའི་སེམས་པ་སྟེ་ལྔ་བཅུ་འབྱུང་ལ། དེ་ལན་གཉིས་མངོན་དུ་བྱས་པས་བརྒྱར་འགྱུར་བས་དེ་ལྟར་བསོད་ནམས་བརྒྱ་ཡིན་ནོ་ཞེས་ཟེར་རོ། །མདོ་དག་ལས། བསོད་ནམས་ཀྱི་འགྱུར་གཞན་བཤད་པ་ཡོད་དོ། །སུམ་ཅུ་རྩ་གཉིས་ནི་རྒྱུད་བླ་མར། ལེགས་གནས་འཁོར་ལོས་མཚན་པ་དང་། །ཡངས་ཤིང་ཞབས་ལོང་མི་མངོན་དང་། །སོར་མོ་རིང་དང་ཕྱག་ཞབས་ནི། །དྲྭ་བ་ཡིས་ནི་འབྲེལ་བ་དང་། །ལྤགས་འཇམ་གཞོན་ཤ་ཅན་ལེགས་ཉིད། །སྐུ་ནི་བདུན་དག་མཐོ་བ་དང་། །བྱིན་པ་ཨེ་ན་ཡ་འདྲ་གསང་། །གླང་པོ་བཞིན་དུ་སྦུབས་སུ་ནུབ། །རོ་སྟོད་སེང་གེ་དང་འདྲ་དང་། །ཐལ་གོང་བར་མེད་རྒྱས་པ་དང་། །དཔུང་མགོ་ལེགས་ཟླུམ་ཕྱག་འཇམ་ལ། །ཟླུམ་ཞིང་མཐོ་དམན་མེད་པ་དང་། །ཕྱག་རིང་ཡོངས་སུ་དག་པ་ཡི། །འོད་ཀྱི་དཀྱིལ་འཁོར་དང་ལྡན་སྐུ། །མགྲིན་པ་དྲི་མེད་དུང་འདྲ་དང་། །འགྲམ་པ་རི་དྭགས་རྒྱལ་པོ་འདྲ། །ཚེམས་ནི་བཞི་བཅུ་མཉམ་པ་དང་། །བར་དམ་ཚེམས་ཐགས་བཟང་བ་དང་། །རྣམ་དག་ཚེམས་མཉམ་ཉིད་དང་ནི། །མཆེ་བ་རབ་མཆོག་དཀར་བ་ཉིད། །ལྗགས་རིང་མཐའ་མེད་བསམ་མེད་པ། །རོ་བྲོ་བ་ཡིས་ཆོག་ཉིད་དང་། །རང་བྱུང་ཀ་ལ་པིང་ཀ་ཡི། །སྒྲ་དང་ཚངས་པའི་དབྱངས་ཉིད་དང་། །སྤྱན་བཟང་ཨུཏྤལ་ཁྱུ་མཆོག་རྫི་འདྲ་དང་། །ཞལ་མཛེས་མཛོད་སྤུ་དྲི་མེད་དཀར་ལྡན་པ། །གཙུག་ཏོར་དབུར་ལྡན་དག་ཅིང་སྲབ་པ་དང་། །ལྤགས་པ་གསེར་གྱི་མདོག་འདྲ་སེམས་ཅན་མཆོག །བ་སྤུ་ལེགས་ཕྲ་འཇམ་ཞིང་རེ་རེ་ནས། །སྐུ་ཡི་གྱེན་དུ་གཡས་ཕྱོགས་འཁྱིལ་བ་དང་། །དབུ་སྐྲ་དྲི་མེད་རིན་ཆེན་མཐོན་མཐིང་བཞིན། །ནྱ་གྲོ་རྫོགས་པའི་ལྗོན་ཤིང་དཀྱིལ་འཁོར་འདྲ། །ཀུན་ཏུ་བཟང་པོ་དཔེ་མེད་དྲང་སྲོང་ཆེ། །སྲེད་མེད་བུ་ཡི་སྟོབས་མངའ་མཁྲེགས་པའི་སྐུ། །བསམ་མི་ཁྱབ་འབར་སུམ་ཅུ་རྩ་གཉིས་པོ། །འདི་དག་སྟོན་པས་མི་དབང་མཚན་དུ་གསུངས། །ཞེས་པའོ། །བྱེ་བྲག་ཏུ་སྟོན་པ་བྱང་ཆུབ་སེམས་དཔར་གྱུར་པའི་ཚུལ་ནི་སངས་རྒྱས་ཇི་སྙེད་ཅིག་ལ་བསྙེན་བཀུར་བ་མཛད་ཅེ་ན། རྣམ་པར་གཟིགས་དང་། མར་མེ་མཛད་དང་། རིན་ཆེན་གཙུག་ཏོར་ཅན་རྣམས་རིམ་པ་ལྟར་གྲངས་མེད་གསུམ་གྱི་མཐའ་མར་བྱོན་ལ། དེ་རྣམས་ཀྱི་དང་པོ་ནི་ཤཱཀྱ་ཐུབ་པ་ཞེས་པ་ཡིན་ཏེ། བདག་ཅག་གི་སྟོན་པ་དང་རིགས་དང་ཡབ་ཡུམ་ལ་སོགས་པ་ཇི་ལྟ་བར་གྱུར་པ་དེའི་དྲུང་དུ། རྫ་མཁན་གྱི་ཁྱེའུ་སྣང་བྱེད་དུ་གྱུར་པས་བསྙེན་བཀུར་ཞིང་དགེ་བའི་རྩ་བ་བསྐྲུན་ཏོ། །དེ་ནས་སངས་རྒྱས་བདུན་ཁྲི་ལྔ་སྟོང་དང་། བདུན་ཁྲི་དྲུག་སྟོང་དང་། བདུན་ཁྲི་བདུན་སྟོང་ལའོ། །འོ་ན་རྣམ་གཟིགས་ཀྱི་ཚེ་གྲངས་མེད་གསུམ་རྫོགས་ན་དེ་མ་ཐག་ཅིའི་ཕྱིར་འཚང་མི་རྒྱ་ཞེ་ན། གང་སྤེལ་གྱིས། ཡོངས་སུ་རྫོགས་མོད་ཀྱི་རྣམ་པ་ཐམས་ཅད་དུ་ཚོགས་ཡོངས་སུ་རྫོགས་པས་ནི་མ་ཡིན་ནོ་ཞེས་ཏེ། དེའི་དོན་ནི། ཁོ་བོ་ཅག་གི་སྟོན་པ་འདི་ལམ་རྩོམ་པ་ཤིན་ཏུ་མྱུར་བར་གཞན་དག་གིས་བསྐལ་པ་གྲངས་མེད་གསུམ་དུ་ཚོགས་བསྐྲུན་པར་བྱ་བ་དེ་ཉིད་མྱུར་དུ་རྫོགས་པས་ཚོགས་ཡོངས་སུ་རྫོགས་མོད་ཀྱི། འོན་ཀྱང་ཅུང་ཟད་མ་རྫོགས་པས་རྣམ་པ་ཐམས་ཅད་དུ་རྫོགས་པ་མ་ཡིན་ཞེས་བྱ་བ་ཡིན་པའི་ཕྱིར་གཙུག་ཏོར་ཅན་ནས་འོད་སྲུང་གི་བར་དུ་བསྙེན་བཀུར་ཏོ། །དེའི་ཕྱིར་ལམ་རྩོམ་པ་མྱུར་བུལ་གྱི་ཁྱད་པར་གྱིས་ཁ་ཅིག་ལ་དེ་བས་ཀྱང་རིང་དུ་ཐོགས་པར་གསལ་ལོ། །ལུང་གཞི་ལས། རྒྱལ་པོ་གསལ་རྒྱལ་གྱིས། བཙུན་པ་སངས་རྒྱས་གང་ལ་ཐོག་མར་བསོད་སྙོམས་ཕུལ་ལགས། རྒྱལ་པོ་ཆེན་པོ་སྔོན་ཡངས་པའི་གྲོང་ཁྱེར་དུ་རྫ་མཁན་ཡངས་པའི་འོད་ཅེས་པར་གྱུར་པ་ན། སྟོན་པ་ཤཱཀྱ་ཐུབ་པ་ཞེས་པ་བསེར་མའི་བསྙུན་གྱིས་ཐེབས་པ་ལ་མར་དང་ཏིལ་མར་གྱིས་སྐུ་བྱུགས་ཤིང་ཆུ་འཇམ་པོས་ཁྲུས་བྱས་ཏེ་བུར་ཆུའི་བཏུང་བ་གསོལ་ནས་ཞབས་ལ་གཏུགས་ཏེ་སྨོན་ལམ་བཏབ་པ་དང་། བདག་ཅག་སྦྱིན་པ་འདི་ཡིས་ཤཱཀྱའི་རིགས་སུ་གང་སྐྱེས་པ། །ཡོན་ཏན་རིགས་དང་དུས་དག་མཉམ་པའི་སངས་རྒྱས་ཉིད་གྱུར་ཅིང་། །བདག་གི་ཚངས་པའི་འཇིག་རྟེན་བར་གྱི་ཉམ་ཐག་འཆི་བ་ཡི། །ཕ་རོལ་ཞི་བ་རྒྱ་ཆེན་འཇིགས་པ་མེད་པ་སྒྲོལ་བར་ཤོག །ཅེས་ངས་དེར་ཐོག་མར་བསོད་སྙོམས་ཕུལ་ལོ། །བཙུན་པ་སངས་རྒྱས་ཉིད་ཇི་སྙེད་ཅིག་ལ་བསྙེན་བཀུར་བགྱི་ལགས་ཞེས་པ་ལ། སངས་རྒྱས་ཤཱཀྱ་ཐུབ་པ་ནས། །འདྲེན་པ་ཡུལ་འཁོར་སྐྱོང་གི་བར། །བདུན་ཁྲི་དང་ནི་ལྔ་སྟོང་གི །སངས་རྒྱས་རྣམས་ནི་ངས་མཆོད་དོ། །སངས་རྒྱས་མར་མེ་མཛད་ནས་ནི། །དབང་པོ་རྒྱལ་མཚན་ཐུབ་པའི་བར། །བདུན་ཁྲི་དྲུག་སྟོང་དག་གི་ནི། །སངས་རྒྱས་རྣམས་ནི་ང་ཡིས་མཆོད། །སངས་རྒྱས་ལེགས་མཛད་ནས་བཟུང་སྟེ། །སངས་རྒྱས་འོད་སྲུང་བར་དག་ཏུ། །ངས་ནི་བདུན་ཁྲི་བདུན་སྟོང་གི །སངས་རྒྱས་རྣམས་ནི་མཆོད་པ་བྱས། །ཞེས་འབྱུང་སྟེ་ཅུང་ཟད་མི་མཐུན་པར་སྣང་། ཐེག་པ་ཆེན་པོའི་གསུང་རབ་ལས་ནི་བྱང་ཆུབ་སེམས་དཔའི་རྣམ་འཕྲུལ་བསམ་གྱིས་མི་ཁྱབ་པར་གསུང་སྟེ། དཀོན་མཆོག་ཏ་ལ་ལའི་གཟུངས་ལས། །ལག་པའི་མཐིལ་ནས་མཆོད་པ་བསམ་ཡས་རྣམས། །རྒྱལ་བ་གཅིག་ལ་དེ་དག་བྱེད་པ་ལྟར། །རྒྱལ་བ་མ་ལུས་ཀུན་ལའང་དེ་བཞིན་ཏེ། །དྲང་སྲོང་ཏིང་འཛིན་རྣམ་འཕྲུལ་དེ་འདྲའོ། །ཞེས་གང་གསུངས་པ་ལྟ་བུའོ། །གནས་སྐབས་གང་དུ་ཕར་ཕྱིན་གང་རྫོགས་པར་བྱེད་ཅེ་ན། སེམས་ཅན་ཀུན་ལ་བདོག་པ་ཐམས་ཅད་སྙིང་རྗེ་ཡི་སེམས་ཀྱིས་མངོན་མཐོའི་ཁྱད་པར་ལ་མི་རེ་བར་བླ་ན་མེད་པའི་བྱང་ཆུབ་ཀྱི་ཕྱིར་སྦྱིན་པར་བྱེད་པས་ནི་སྦྱིན་པའི་ཕར་ཕྱིན་ཡོངས་སུ་རྫོགས་ལ། བཟོད་པར་སྨྲ་བ་ལྟར་འདོད་པའི་འདོད་ཆགས་དང་བཅས་བཞིན་དུ་ཡན་ལག་བཅད་ཀྱང་སེམས་མི་འཁྲུགས་པར་གནས་པ་དེའི་ཚེ་བཟོད་པ་དང་། དེ་ལྟ་བུ་གནོད་པ་བྱས་ཀྱང་སྒོ་གསུམ་བསྡམས་ཏེ་ལུས་ངག་གིས་ཉེས་སྤྱོད་མི་བྱེད་པས་ཚུལ་ཁྲིམས་ཀྱི་ཕར་ཕྱིན་དང་། སངས་རྒྱས་སྐར་རྒྱལ་རིའི་ཕུག་ན་ཟད་པར་མེའི་ཁམས་ལ་སྙོམས་པར་ཞུགས་པ་ལ་རྐང་པ་གཅིག་གིས་འགྲེངས་ཏེ་ཞག་བདུན་གྱི་བར་དུ། སྐྱེས་བུ་ཁྱུ་མཆོག་ཁྱོད་འདྲའི་དགེ་སྦྱོང་ཆེན་པོ་གཞན་དག་ལྷ་ཡུལ་ས་ལ་མེད། །འཇིག་རྟེན་འདི་ནའང་ཡོད་པ་མ་ཡིན་རྣམ་ཐོས་བུ་ཡི་གནས་ནའང་ཡོད་མ་ཡིན། །ལྷ་ཡི་ཕོ་བྲང་གནས་མཆོག་དག་ནའང་ཡོད་མིན་ཕྱོགས་དང་ཕྱོགས་མཚམས་དག་ནའང་མེད། །རི་དང་ནགས་སུ་བཅས་པའི་ས་སྟེང་རྒྱས་པ་ཀུན་ཏུ་བསྐོར་ཀྱང་ག་ལ་ཡོད། །ཅེས་ཚིགས་སུ་བཅད་པ་གཅིག་གིས་བསྟོད་ཅིང་བསྐོར་བ་བྱས་པས་བརྩོན་འགྲུས་ཀྱི་ཕར་ཕྱིན་རྫོགས་ལ་བསྐལ་པ་དགུ་ཡང་འདུམས་ཏེ། བྲམ་ཟེ་དམ་པ་དི་རུང་དུ། །དེ་བཞིན་གཤེགས་པ་ལེགས་བསྟོད་པའི། །སྟོབས་དང་བརྩོན་འགྲུས་འདི་ཡིས་ནི། །བསྐལ་པ་དགུ་ཞིག་འདུམས་པར་གྱུར། །ཞེས་སོ། །བྱང་ཆུབ་པའི་སྔོན་རོལ་དེ་མ་ཐག་པ་ལ་རྡོ་རྗེ་ལྟ་བུའི་ཏིང་ངེ་འཛིན་གྱིས་བསམ་གཏན་དང་བློའི་ཕར་ཕྱིན་ཏེ་ཤེས་རབ་ཡོངས་སུ་རྫོགས་སོ། །དེ་རྣམས་ནི་རང་རང་གི་ཕུན་སུམ་ཚོགས་པ་རབ་ཀྱི་མུ་མཐར་ཕྱིན་པས་ན་ཕ་རོལ་ཏུ་ཕྱིན་པའོ། །ལུང་གཞི་ལས་ཀྱང་། ཤི་བིའི་རྒྱལ་པོར་གྱུར་པའི་ཚེ། །སྦྱིན་པ་དག་ནི་ཐམས་ཅད་བཏང་། །ང་ནི་དུས་དཔོག་གྱུར་པའི་ཚེ། །སྦྱིན་པའི་ཕ་རོལ་ཕྱིན་པ་རྫོགས། །རྒྱ་མཚོའི་ཚོང་པར་གྱུར་པ་ན། །ཚུལ་ཁྲིམས་ཕ་རོལ་ཕྱིན་དོན་དུ། །སྲོག་ཆགས་རྣམས་ནི་མ་བཏང་ཞིང་། །ངས་ནི་རང་གི་སྲོག་བཏང་ངོ་། །ང་སྔོན་དྲང་སྲོང་གྱུར་པ་ན། །བཟོད་པའི་ཕ་རོལ་རྫོགས་བྱའི་ཕྱིར། །ཡན་ལག་རྣམས་ནི་གཏུབས་པ་ཡིས། །ང་ཡིས་བཟོད་པ་ཡོངས་སུ་རྫོགས། །མི་མ་ཡིན་མོའི་སྐྱེས་རབས་དང་། །དེ་བཞིན་རྒྱ་མཚོ་བསྐམས་པ་དང་། །དེ་བཞིན་བདག་ནི་བདེན་དགའ་བའི། །བརྩོན་འགྲུས་ཕ་རོལ་ཕྱིན་པ་རྫོགས། །སྨན་ཆེན་བློན་པོར་གྱུར་པ་དང་། །གནག་ལྷས་སྐྱེས་སུ་ང་གྱུར་ཚེ། །ཤེས་རབ་ཕ་རོལ་ཕྱིན་རྫོགས་ནས། །དེ་བཞིན་རྔ་བོ་ཆེ་ཡང་བསྒྲགས། །བྲམ་ཟེ་རབ་འབར་གྱུར་པ་ན། །རལ་པར་འདབ་ཆགས་ཚང་བཅས་ཀྱང་། །བསམ་གཏན་ལས་ནི་མ་ལངས་པར། །བསམ་གཏན་ཕ་རོལ་ཕྱིན་བརྩོན་བྱས། །སྙིང་རྗེ་ཡོངས་སུ་བསྒོམས་བྱས་ཤིང་། །ཕ་རོལ་ཕྱིན་པ་དྲུག་རྫོགས་པས། །ཁུར་ལྕི་བ་ནི་ངས་བོར་ཏེ། །དམ་བཅས་པ་ཡང་རྫོགས་པར་བྱས། །ཞེས་སོ། །བསོད་ནམས་བྱ་བའི་གཞི་གསུམ་ལ་གཉིས་ལས་མདོར་བསྟན་པ་ནི། དེ་ལྟར་གསུངས་པ་དེ་དག་བསོད་ནམས་བྱ་བའི་གཞི་ཡིན་ཞེ་ན། གསུམ་པོ་ཅི་རིགས་པར་བསོད་ནམས་དང་བྱ་བ་དང་དེའི་གཞི་ཡིན་པས་བསོད་ནམས་བྱ་བའི་གཞི་སྟེ། དཔེར་ན་ལས་ཀྱང་ཡིན་ལ་ལམ་ཡང་ཡིན་པས་དང་། ལས་ཀྱི་ལམ་ཁོ་ན་བས་ལས་ལམ་དུ་བཤད་པ་བཞིན་ནོ། །དེ་ནི་འདི་ལྟར་སྦྱིན་པ་ལས་བྱུང་བ་ནི་ཕུང་པོ་ལྔ་ལས་ལུས་ངག་གི་ལས་ནི་གསུམ་ཅར་ཏེ་རྣམ་སྨིན་ཡིད་དུ་འོང་བ་དང་། ལས་ཀྱི་རང་བཞིན་ཡིན་པ་དང་། དེ་དག་ཀུན་ནས་སློང་བའི་ལས་སེམས་པ་དེ་དག་ལ་བརྟེན་ནས་འཇུག་པའི་གཞིར་འགྱུར་པའི་ཕྱིར་རོ། །སེམས་པ་ནི་དགེ་བ་དང་ཡིད་ཀྱི་ལས་ཡིན་པས་བསོད་ནམས་དང་བྱ་བ་ཡིན་ལ། གཞི་ནི་མ་ཡིན་ཏེ། ལས་ཀྱི་གཞིར་གྱུར་པའི་རྟེན་མ་ཡིན་པའི་ཕྱིར་རོ། །དེ་དང་ལྷན་ཅིག་པའི་ཆོས་ནི་བསོད་ནམས་ཁོ་ནའོ། །ཚུལ་ཁྲིམས་ལས་བྱུང་བ་ནི་འདོད་པའི་ལུས་ངག་གི་ལས་ཡིན་པས་གསུམ་ཅར་དང་། བསྒོམས་བྱུང་ནི་བྱམས་པ་ལ་མཚོན་ན་དེ་ནི་ཞེ་སྡང་མེད་པའི་དགེ་བ་ཡིན་པས་བསོད་ནམས་དང་། དེ་ཉིད་ཀྱིས་དེ་དང་མཚུངས་པར་ལྡན་པའི་སེམས་པ་མངོན་པར་འདུ་བྱེད་པས་བྱ་བའི་གཞི་དང་། ལྷན་ཅིག་པའི་སེམས་པ་དང་སྡོམ་པ་ནི་དང་པོ་གཉིས་དང་གཞན་ནི་དང་པོ་ཁོ་ནའོ། །ཡང་ན་བསོད་ནམས་བྱེད་པ་ནི་བསོད་ནམས་བྱ་བ་སྟེ་སྦྱོར་བ་ཡིན་ལ། དེས་གསུམ་པོ་འདི་དག་བསྒྲུབ་པའི་ཆེད་དུ་བསོད་ནམས་ཀྱི་སྦྱོར་བ་རྩོམ་སྟེ་སྦྱིན་པ་དང་། ཚུལ་ཁྲིམས་དང་། སྒོམ་པ་ལ་སྦྱོར་བའི་ཕྱིར་བསོད་ནམས་བྱ་བའི་གཞིའོ། །བྱུང་བའི་དོན་ནི་དེའི་རང་བཞིན་ཏེ། རྩྭ་དང་ལོ་མ་ལས་བྱུང་བའི་ཁྱིམ་དང་སྣོད་བཞིན་ནོ། །རྒྱས་པར་བཤད་པའི་དངོས་ལ་གཉིས་ལས། སྦྱིན་པ་ལས་བྱུང་བ་ལ་གཉིས་ཀྱི་དངོས་ལ་གསུམ་ལས་ངོ་བོ་ནི། གང་གིས་སྦྱིན་པར་བྱེད་པ་དེ་ཉིད་ལ་སྦྱིན་པ་ཞེས་བྱ་སྟེ་སྦྱིན་པར་བྱ་བ་གོས་ལ་སོགས་པ་ལ་དེའི་སྒྲར་བརྗོད་ཀྱང་ལུང་མ་བསྟན་ཡིན་པའི་ཕྱིར་རོ། །དེ་བཞིན་དུ་ཀུན་སློང་དགེ་བའི་སེམས་མེད་པར་འཇིགས་པ་དང་ལན་ལ་རེ་བ་དང་འདོད་ཆགས་ལ་སོགས་པས་སྦྱིན་པ་དག་ཀྱང་དགེ་བ་མ་ཡིན་པས་དེར་འགྱུར་བའི་སྦྱིན་པ་མ་ཡིན་ནོ། །དེས་ན་ཡུལ་གྱི་ཁྱད་པར་གྱིས་མཆོད་པ་དང་ཕན་གདགས་པར་འདོད་པ་ཡིས་སྦྱིན་པའི་ལུས་དང་ངག་གི་ལས་དགེ་བ་དང་དེ་ཀུན་ནས་སློང་བྱེད་མ་ཆགས་པ་དང་མཚུངས་ལྡན་འཁོར་དང་བཅས་པ་སྟེ། འགྲེལ་པར། གང་ཚེ་སྐྱེས་བུ་དགེ་ཡིད་ཀྱིས། །རང་གིས་རྫས་དག་སྦྱིན་བྱེད་པ། །དེ་ཚེ་དགེ་བའི་ཕུང་པོ་རྣམས། །སྦྱིན་པ་ཞེས་ནི་བརྗོད་པ་ཡིན། །ཞེས་སོ། །དེའི་མྱོང་བ་རྒྱུ་མཐུན་ནམ་བདག་འབྲས་ནི་ལོངས་སྤྱོད་ཆེན་པོ་ཅན་ཡིན་ནོ། །དབྱེ་བ་ནི་འཕགས་པ་ཆགས་བྲལ་ལས་གཞན་པས་མཆོད་རྟེན་ལ་ཕུལ་བ་བདག་ཁོ་ནའི་དོན་དུ་སྦྱིན་པ་ཡིན་ལ། འཕགས་པ་ཆགས་བྲལ་གྱིས་སེམས་ཅན་ལ་བྱིན་པ་མཐོང་ཆོས་མ་གཏོགས་པ་གཞན་ཁོ་ནའི་དོན་གྱི་ཕྱིར་སྦྱིན་པ་དང་། གང་ཟག་སྔ་མས་སེམས་ཅན་ལ་བྱིན་པ་གཉིས་ཀའི་དོན་གྱི་ཕྱིར་སྦྱིན་པ་དང་། ཕྱི་མས་མཆོད་རྟེན་འཕུལ་བ་གཉིས་ཀའི་དོན་དུ་མིན་པའི་ཕྱིར་སྦྱིན་པ་སྟེ་བཞིའོ། །སྦྱིན་པ་དེ་ཡི་ཁྱད་པར་དུ་འགྱུར་བའི་རྒྱུ་ནི་སྦྱིན་བདག་དངོས་པོ་དང་ཞིང་གི་ཁྱད་པར་ལས་སོ། །དེ་ལ་སྦྱིན་པ་དག་ཁྱད་པར་དུ་འཕགས་པ་ནི་དད་པ་དང་ཚུལ་ཁྲིམས་དང་ཐོས་པ་ལས་བྱུང་བའི་ཡོན་ཏན་དང་ལྡན་པའོ། །སོགས་ཁོངས་ནས་གཏོང་བ་དང་ཤེས་རབ་དང་འདོད་ཆེན་ཆུང་བ་ལ་སོགས་ཀྱིས་སྦྱིན་པ་བསྡུས་ཏེ་ཊཱིཀྐར། སོགས་པ་ཞེས་བྱ་བའི་སྒྲས་ནི་གཏོང་བ་དང་ཤེས་རབ་དང་འདོད་ཆེན་ཆུང་བ་ལ་སོགས་པའི་ཡོན་ཏན་དང་ལྡན་པ་བསྡུའོ་ཞེས་སོ། །དེས་སྟེར་བའི་ཚེ་སྦྱོར་ནི་གུས་པའི་སྤྱོད་ལམ་ལ་སོགས་པས་ཏེ། རང་གི་ལག་ནས་དང་། དུས་སུ་དང་། གཞན་ལ་མི་གནོད་པར་སྦྱིན་པར་བྱེད་པའོ། །དེའི་ཕྱིར་རིམ་པ་ལྟར་གཞན་གྱིས་བཀུར་སྟི་དང་བཅས་པ་དང་། ལོངས་སྤྱོད་རྒྱ་ཆེན་པོ་ལ་དད་ཅིང་འདུན་པ་བཞིན་དང་། ལོངས་སྤྱད་དགོས་པའི་དུས་ལས་མི་ཡོལ་བར་དུས་སུ་དང་། ལོངས་སྤྱོད་བར་ཆད་མེད་པར་རྙེད་པར་འགྱུར་རོ། །དངོས་པོ་ཁྱད་པར་དུ་འཕགས་པར་ནི་ཁ་དོག་ལ་སོགས་པ་གང་ཡང་རུང་བ་ཕུན་སུམ་ཚོགས་པའི་དངོས་པོ་དང་། སོགས་པས་ནི་དྲི་རོ་རེག་བྱ་ཕུན་སུམ་ཚོགས་པ་བསྡུའོ། །དེ་རྣམས་ལས་རིམ་པ་བཞིན་གཟུགས་བཟང་བ་དང་། དྲི་བཞིན་དུ་སྙན་པའི་གྲགས་པ་ལྡན་པ་དང་རོའི་ཞིམ་པོ་བཞིན་དུ་དགའ་བ་དང་ལུས་ཤིན་ཏུ་གཞོན་ཤ་ཅན་བུད་མེད་རིན་པོ་ཆེ་བཞིན་དུ་དུས་སུ་རེག་ན་བདེ་བའི་ལུས་ཏེ་གྲང་བའི་ཚེ་དྲོ་ལ། དྲོ་བའི་ཚེ་བསིལ་བ་ལ་སོགས་པར་འགྱུར་རོ། །ཞིང་ཁྱད་པར་དུ་འཕགས་པ་ལ་བཞི་ལས། འགྲོ་བའི་ཁྱད་པར་གྱིས་ནི་མ་ཡིན་ཏེ་གཞུང་དམ་པ་ལས། ཀུན་དགའ་བོ་དུད་འགྲོའི་སྐྱེ་གནས་སུ་སོང་བ་ལ་སྦྱིན་པ་བྱིན་ན་སླར་རྣམ་པར་སྨིན་པ་བརྒྱ་འགྱུར་དུ་རེ་བར་བྱའོ། །ཚུལ་ཁྲིམས་འཆལ་བར་གྱུར་པའི་མི་ལ་སྦྱིན་པ་བྱིན་ན་རྣམ་པར་སྨིན་པ་སྟོང་འགྱུར་དུ་རེ་བར་བྱའོ་ཞེས་སོ། །སྡུག་བསྔལ་གྱི་ཁྱད་པར་གྱིས་ནི་མིའི་ནང་ནས་སྡུག་བསྔལ་བ་ནད་པ་ནད་གཡོག་དང་གློ་བུར་དུ་ལྷགས་པ་ལ་སོགས་པ་སྟེ། རྫས་ལས་བྱུང་བའི་བསོད་ནམས་བྱ་བའི་དངོས་པོ་འདི་བདུན་དང་ལྡན་པའི་དད་པའི་རིགས་ཀྱི་བུའམ་རིགས་ཀྱི་བུ་མོའི་བསོད་ནམས་ཚད་གཟུང་བར་མི་ནུས་སོ་ཞེས་སོ། །ཕན་འདོགས་པའི་ཁྱད་པར་གྱིས་ནི་ལུས་ཐར་པ་དང་མཐུན་པར་བསྐྱེད་པའི་ཕ་མ་དང་། ཚེ་འདི་ལ་ཕན་ཆེར་བཏགས་པ་དག་སྟེ། མཛའ་བོའི་བུ་མོ་དང་། དོམ་དང་རི་དྭགས་ལ་སོགས་པར་སྐྱེས་པའི་རབས་དཔེར་བྱའོ། །ཡོན་ཏན་རྣམས་ཀྱི་ཁྱད་པར་གྱིས་ནི་ཚུལ་ཁྲིམས་དང་ལྡན་པ་ལ་སོགས་པ་སྟེ་གོའུ་ཏ་མའི་མདོ་ལས། ཚུལ་ཁྲིམས་དང་ལྡན་པ་ལ་བྱིན་ན་རྣམ་པར་སྨིན་པ་འབུམ་འགྱུར་དུ་རེ་བར་བྱའོ། །རྒྱུན་དུ་ཞུགས་པའི་འབྲས་བུ་ལ་བྱིན་ན་རྣམ་པར་སྨིན་པ་ཚད་མེད་དོ། །དེ་བས་ཀྱང་རྒྱུན་དུ་ཞུགས་པ་ལ་བྱིན་ན་ཆེས་ཚད་མེད་དོ་ཞེས་སོ། །དེ་རྣམས་ཞིང་ཁྱད་འཕགས་སོ། །སྦྱིན་པ་རྣམས་ཀྱི་ནང་ན་མཆོག་ནི་གྲོལ་བ་དགྲ་བཅོམ་པས་ཞིང་ཡང་གྲོལ་བ་དེ་ལ་བྱིན་པ་སྟེ་དེ་ཉིད་ལས། གང་ཞིག་ལུས་ངག་བསྡམས་བདག་ཉིད། །ལག་བརྐྱང་བསོད་སྙོམས་སྤྱོད་པ་ཡི། །འདོད་ཆགས་བྲལ་ལ་ཆགས་བྲལ་གྱིས། །བྱིན་ན་ཟང་ཟིང་སྦྱིན་པའི་མཆོག །ཅེས་དང་། རྒྱལ་པོ་རིམས་ནད་མེད་ཀྱི་རྟོགས་པ་དཔེར་བྱའོ། །གཉིས་ཀ་གྲོལ་བ་མ་ཡིན་ཀྱང་བྱང་ཆུབ་སེམས་དཔའ་ཡིས་སྦྱིན་པ་བྱིན་པ་ནི་མཆོག་ཡིན་ཏེ། སེམས་ཅན་ཐམས་ཅད་ལ་ཕན་པའི་ཕྱིར་སྦྱིན་པ་བྱིན་པའི་ཕྱིར་རོ། །དེ་མ་གཏོགས་པ་བཅོམ་ལྡན་འདས་ཀྱིས་སྦྱིན་པ་བརྒྱད་གསུངས་པ་དག་ལས་ནི་བརྒྱད་པ་མཆོག་ཡིན་ནོ། །དང་པོ་བདུན་ནི་ཉེ་བར་གྱུར་ཅིང་ཉེ་བར་ལྷགས་པ་ལ་སྦྱིན་པ་ནི་ཉེ་བ་ལ་སྦྱིན་པ་དང་། མེད་པར་བྱེད་པར་མཐོང་ནས་དམ་པ་སྦྱིན་ནོ་ཞེས་སྦྱིན་པ་ནི་འཇིགས་པས་སྦྱིན་པ་དང་། གཞན་ལྔ་ནི་བདག་ལ་བྱིན་པས་སྦྱིན་པ་དང་། བདག་ལ་སྦྱིན་པར་འགྱུར་བས་སྦྱིན་པ་དང་། སྔོན་བདག་གི་ཕ་མེས་དག་གིས་སྦྱིན་པ་བྱིན་པས་སྦྱིན་པ་དང་། མཐོ་རིས་ཀྱི་དོན་དུ་སྦྱིན་པ་དང་གྲགས་པའི་དོན་དུ་སྦྱིན་པ་སྟེ་གོ་སླའོ། །བརྒྱད་པ་ནི་སེམས་ཀྱི་རྒྱན་གྱི་དོན་དང་། སེམས་ཀྱི་ཡོ་བྱད་ཀྱི་དོན་དང་། རྣལ་འབྱོར་གྱི་ཚོགས་ཀྱི་དོན་དང་། དོན་གྱི་མཆོག་ཐོབ་པར་བྱ་བའི་ཕྱིར་སྦྱིན་པ་སྦྱིན་པའོ། །དེ་དག་ནི་རིམ་པ་ལྟར་རྫུ་འཕྲུལ་དང་། འཕགས་ལམ་བརྒྱད་དང་། ཞི་ལྷག་གི་རྣལ་འབྱོར་གྱི་རྒྱུའི་དོན་དང་། དགྲ་བཅོམ་མམ་མྱང་འདས་ཐོབ་པའི་ཕྱིར་སྦྱིན་པ་དང་། ཁྱད་པར་བཞི་ཡིན་ཡང་མྱང་འདས་ཐོབ་བྱེད་ཁོ་ན་ཡིན་པས་གཅིག་ཏུ་གཞག་གོ་ཞེས་རྒྱལ་སྲས་འཆད་ལ། གང་སྤེལ་ནི་དད་པ་ལ་སོགས་པའི་ནོར་འདྲེན་པ་དང་། སེར་སྣའི་དྲི་མ་དང་འགལ་བ་དང་། སྙོམས་འཇུག་གི་བདེ་བ་ཐོབ་པ་དང་། མྱང་འདས་འདྲེན་པའི་ཕྱིར་སྦྱིན་པའོ་ཞེས་འཆད་དོ། །སྔར་རྒྱུན་ཞུགས་ཀྱི་འབྲས་བུ་ལ་ཞུགས་པ་ལ་ཞེས་པ་ལ་སོགས་པས་རྣམ་སྨིན་གཞལ་དུ་མེད་པར་གསུངས་མོད་ཀྱི་གཞན་ཡང་། འཕགས་པ་མིན་ཡང་ཕ་མ་དང་ནད་པ་དང་ཆོས་སྨྲ་བ་དང་སྲིད་པ་ཐ་མ་པའི་བྱང་སེམས་ནི་སྐྱེ་མཐའི་བྱང་སེམས་ཏེ། དེ་རྣམས་ལ་སྦྱིན་པ་བྱིན་ན་ཡོན་ཏེ་རྣམ་སྨིན་གཞལ་དུ་མེད་པ་ཡིན་ནོ། །འོ་ན་གཞན་དེ་དག་ཕན་འདོགས་པ་དང་སྡུག་བསྔལ་བ་དང་ཡོན་ཏན་གྱི་ཞིང་ཡིན་ན་ཆོས་སྨྲ་བ་གང་དུ་གཏོགས་ཞེ་ན། སྐྱེ་དགུ་མ་རིག་པས་ལྡོངས་པ་ལ་ཤེས་རབ་ཀྱི་མིག་སྦྱིན་པ་དང་། ཆོས་དང་ཆོས་མ་ཡིན་པ་སྟོན་པ་དང་། ཆོས་ཀྱི་སྐུ་ཟག་པ་མེད་པ་སྒྲུབ་པར་བྱེད་པ་དང་། མདོར་ན་སངས་རྒྱས་ཀྱི་མཛད་པ་སྒྲུབ་པར་བྱེད་པས་དགེ་བའི་བཤེས་གཉེན་ཡིན་པའི་ཕན་འདོགས་པའི་ཞིང་ངོ་། །ཞར་བྱུང་ནི་ལས་ལྕི་ཡང་ཇི་ལྟ་བུ་ཞེ་ན། རྒྱུ་དྲུག་སྟེ། མཇུག་ནི་ལས་བྱས་པའི་རྗེས་སུ་དེའི་རྒྱུན་བྱེད་པ་དང་། ཞིང་ནི་གང་ལ་ཕན་གནོད་བྱ་བའི་ཡུལ་དང་། གཞི་ལས་ཀྱི་ལམ་དང་། སྦྱོར་བ་དེའི་དོན་དུ་ལུས་ངག་གི་ལས་བྱེད་པ་དང་། སེམས་པ་ལས་ལམ་མཐར་ཕྱིན་པར་བྱེད་པ་དང་། བསམ་པ་ནི་དེ་དག་ལས་འདི་དང་འདི་བྱའོ་ཞེས་སེམས་པས་ཀུན་ནས་སློང་བ་སྟེ། དེ་དག་ཆུང་བ་དེང་ཆེ་བ་ལས་ལས་ཀྱང་ཆུང་དང་ཆེ་བ་སྟེ་ཡང་བ་དང་ལྕི་བ་ཉིད་དུ་འཇོག་གོ །དེ་ཡང་འདི་ལྟར་ལ་ལ་ནི་སོ་ཐར་སྡོམ་པ་ལྟར་མཇུག་དང་བཅས་པས་རྣམ་སྨིན་འབྱིན་ངེས་སུ་འགྱུར་བས་ལྕི་བ་དང་། ལ་ལ་ཞིང་གི་དབང་ཁོ་ན་ལས་དང་། ཞིང་ཡང་ཕ་མ་ལྟ་བུ་ལ་ཞིའི་དབང་གིས་ལྕི་ཡང་དུ་འགྱུར་ཏེ་སྲོག་བཅད་པ་དང་མ་བྱིན་པར་བླངས་པ་ལྟ་བུའོ། །དེ་བཞིན་དུ་སྦྱོར་བ་དང་། སེམས་པ་དང་། བསམ་པའི་ཁྱད་པར་གྱིས་སོ། །ཐམས་ཅད་ཚང་བ་ནི་ཆེས་ལྕིའོ། །ལས་བྱས་པ་དང་བསགས་པ་ཞེས་འབྱུང་ན་བསགས་པ་ཇི་ལྟ་བུ་ཞེ་ན། བློ་སྔོན་དུ་བཏང་བ་བསམས་བཞིན་དུ་བྱས་པ་ཡིན་གྱི། བློ་སྔོན་དུ་མ་བཏང་བ་དང་བབ་ཅོལ་དུ་བྱས་པ་ནི་བྱས་པ་ཡིན་ཀྱང་བསགས་པ་མ་ཡིན་ནོ། །རྫོགས་པ་ནི་ཉེས་སྤྱད་ལ་གཅིག་གིས་ངན་སོང་དུ་འགྲོ་ཞིང་། ཁ་ཅིག་གསུམ་གྱི་བར་གྱིས་འགྲོ་བ་དང་། ལས་ལམ་ཡང་གཅིག་གིས་ངན་སོང་དུ་འགྲོ་ལ། ཁ་ཅིག་བཅུའི་བར་གྱིས་འགྲོ་བ་ལས། དེ་རྫོགས་པར་བྱས་པ་སྟེ་གཞན་དུ་སྔ་མ་བཞིན་ནོ། །འདི་གྲུབ་མཐའ་གཞན་ནམ་རྫོགས་བྱེད་ལ་དགོངས་པར་གསལ་ཏེ་གཅིག་གིས་སྐྱེ་བ་གཅིག་འཕེན་ཏོ་ཞེས་པ་དང་འགལ་བའི་ཕྱིར་རོ། །མི་འགྱོད་པ་ནི་ཡིད་ལ་གཅགས་པ་མེད་པ་དང་། གཉེན་པོ་མེད་པ་ནི་ཕྱིར་འཆགས་པ་ལ་སོགས་པ་མེད་པའོ། །འཁོར་ནི་འགྲེལ་པར། མི་དགེ་བ་ལ་འཁོར་ཡང་མི་དགེ་བ་ཡིན་ནོ་ཞེས་འབྱུང་སྟེ། དེའི་དོན་རྒྱལ་སྲས་ཀྱིས་རྗེས་སུ་ཡི་རང་བ་ལ་བཤད་ལ། གང་སྤེལ་གྱིས། དཔེར་ན་གང་ཞིག་མ་བྱིན་པར་བླངས་ནས་གཞན་གྱི་ཆུང་མ་ལ་ཉལ་པོ་བྱེད་པ་ལྟ་བུའོ་ཞེས་མཇུག་གི་ཚེ་མི་དགེ་བ་གཞན་འབྱུང་བ་དང་། དགེ་བ་ལ་འཁོར་དགེ་བ་ཡིན་ཏེ་བྱིན་ནས་དེའི་རྗེས་སུ་ཡི་རངས་པའི་ཕྱིར་རོ་ཞེས་སྔ་མ་ལྟར་བཤད་དོ། །རྣམ་པར་སྨིན་པ་འབྱིན་ངེས་པ་དེ་དག་གི་ལས་ནི་བསགས་པའི་ལས་ཞེས་བྱ་བ་ཡིན་ལ། གཞན་དུ་བྱས་ཀྱང་བསགས་པ་མ་ཡིན་ཞིང་དགེ་བ་ལ་ཡང་སྦྱར་རོ། །ཆགས་བཅས་ཀྱིས་བདེ་གཤེགས་ཀྱི་མཆོད་རྟེན་ལ་ཕུལ་བ་བདག་དོན་གྱི་སྦྱིན་པ་ཡིན་ནོ་ཞེས་པ་ལ། ཕལ་ཆེན་སྡེའི་བྱེ་བྲག་ཤར་ནུབ་ཀྱི་རིའི་སྡེ་པ་དག་ན་རེ། དེ་ལ་ཕུལ་བ་ལས་བསོད་ནམས་མི་འབྱུང་བར་འགྱུར་ཏེ། ལེན་པ་དང་ཕན་པར་འགྱུར་བ་མེད་པའི་ཕྱིར་རོ་ཞེ་ན། བདེ་གཤེགས་ཀྱི་མཆོད་རྟེན་ལ་བཏང་ཞིང་ཕུལ་བ་ལ་དེ་ལྟ་བུ་མེད་ཀྱང་ཕུལ་བའི་རྒྱུས་བྱུང་བའི་བསོད་ནམས་འབྱུང་སྟེ། དད་གུས་ཀྱིས་རང་གི་བདོག་པ་མ་ཆགས་པར་བཏང་བ་ཡིན་པའི་ཕྱིར་རོ། །དཔེར་ན་བྱམས་པ་བསྒོམས་པའི་ཚེ་དེ་ལེན་པ་དང་ཕན་པར་འགྱུར་བ་མེད་ཀྱང་བྱམས་པ་བསྒོམས་པས་བསོད་ནམས་འབྱུང་བ་བཞིན་དང་སོགས་པས་ཡང་དག་པའི་ལྟ་བ་བསྒོམས་པ་དཔེར་མཚོན་ཏོ། །དེ་ལྟར་ན་བཏང་བ་དང་། ལོངས་སྤྱད་པའི་རྒྱུ་ལས་བྱུང་བའི་བསོད་ནམས་གཉིས་ལས་སྔ་མའོ། །དེ་ཉིད་རིགས་པའི་ཕྱིར་གཞུང་དམ་པ་ལས་བཀའ་སྩལ་པ། དགེ་སློང་རྣམས་རྣམ་པ་བཞི་ལ་ནི་ངེས་པར་དབུལ་དགོས་ཏེ། བྱང་ཆུབ་པ་དང་། ཆོས་ཀྱི་འཁོར་ལོ་དང་། ཆོ་འཕྲུལ་ཆེན་པོ་དང་། ལྷ་ཡུལ་ནས་གཤེགས་པའོ། །འདི་དག་ལ་བསྔོས་ནས་གཞན་དུ་བསྔོ་བར་མ་བྱེད་ཅིག་ཅེས་གསུངས་པ་ཡིན་ནོ། །འོ་ན་བྱམས་པ་ལྟར་རང་གི་སེམས་ཀྱིས་བསོད་ནམས་སུ་འགྱུར་བས་ལུས་ངག་གི་མཆོད་པ་དང་སྦྱིན་པ་ཅི་ཞིག་དགོས་ཞེ་ན། དད་པ་ཙམ་ལས་དེས་བསླང་བའི་དེ་ལྟ་བུ་བསོད་ནམས་སུ་ཆེར་འགྱུར་བའི་ཕྱིར་རོ། །གཅེར་བུ་པ་དག་ནི་ཞིང་བཟང་པོ་ལ་བྱིན་ན་འབྲས་བུ་བཟང་པོ་འབྱུང་ལ། ཞིང་ངན་པ་ལ་འབྲས་བུ་ཡིད་དུ་མི་འོང་བར་འགྱུར་རོ་ཞེ་ན། ཆོམ་རྐུན་ལ་སོགས་པ་ངན་པའི་ཞིང་ལའང་སྦྱིན་པ་བྱིན་པ་ལས་འབྲས་བུ་འབྱུང་ན་ཡིད་དུ་འོང་བ་འབྱུང་ཞེས་དང་པོར་བླང་ངོ་། །རྒྱུ་མཚན་ནི་གོང་གི་རྒྱུ་དེ་ལས་འབྲས་བུ་འབྱུང་ན་འབྲས་བུ་དེ་ཉིད་རྒྱུ་དེ་དང་རིགས་འདྲ་བར་འབྱུང་བ་ལ་མི་འཁྲུལ་ཏེ་རིགས་འདྲ་བར་འབྱུང་བས་ཁྱབ་པའི་ཕྱིར་རོ། །དཔེར་ན་རྒུན་གྱི་ས་བོན་ལས་མངར་བ་དང་། ནིམ་པའི་ས་བོན་ལ་ཁ་བ་འབྱུང་བ་བཞིན་ནོ། །ལྷག་མ་གཉིས་བཤད་པའི་ཚུལ་ཁྲིམས་ལས་བྱུང་བ་ནི་དེའི་མི་མཐུན་ཕྱོགས་སུ་གྱུར་པ་འཆལ་བའི་ཚུལ་ཁྲིམས་ཏེ་ལུས་ངག་གི་མི་དགེ་བའི་གཟུགས་རིག་བྱེད་དང་རིག་བྱེད་མ་ཡིན་པ་བདུན་པོ་དེ་སྤོང་བ་ནི་ཚུལ་ཁྲིམས་ཡིན་ལ། དེ་ཡང་རིག་བྱེད་དང་རིག་མིན་རྣམ་པ་གཉིས་སོ། །དེ་ཁོ་ནར་མ་ཟད་ཀྱི་སངས་རྒྱས་ཀྱིས་བཀས་བཅད་པ་དུས་མ་ཡིན་པའི་ཟས་སྤོང་བ་ལ་སོགས་པའི་རིག་བྱེད་དང་རིག་མིན་ཡང་ཡིན་ནོ། །དེའི་ཕྱིར་འགྲེལ་པར། བསླབ་པ་མནོས་པས་དེ་དག་སྤྱད་ན་འཆལ་བའི་ཚུལ་ཁྲིམས་སུ་འགྱུར་རོ། །ཞེས་སོ། །ཚུལ་ཁྲིམས་རྣམ་པར་དག་པ་ནི་ཡོན་ཏན་བཞི་དང་ལྡན་པ་སྟེ། འཆལ་བའི་ཚུལ་ཁྲིམས་སམ་མི་དགེ་བའི་གཟུགས་ཀྱིས་འཕན་མ་བྱུང་བ་སྟེ་ཉམས་པར་མ་བྱས་པ་དང་། འཆལ་ཚུལ་དེའི་རྒྱུ་རྩ་བ་དང་ཉེ་ཉོན་རྣམས་ཀྱིས་འཕན་མ་བྱུང་བ་དང་། འཆལ་ཚུལ་དེའི་གཉེན་པོ་དྲན་པ་ཉེར་གཞག་ལ་རྟེན་པ་དང་། ཞི་ལ་རྟེན་པ་མྱང་འདས་སུ་བསྔོས་པ་སྟེ་དེའི་ཕྱིར་བསྲུང་བའོ། །གཞན་དག་ནི་རྒྱུ་ལྔ་སྟེ། ལས་ལམ་དངོས་དང་། ཉེར་བསྡོགས་དག་གིས་དག་པ་དང་། རྣམ་རྟོག་རྣམས་ཀྱིས་འཕན་མ་བྱུང་བ་དང་། དྲན་པས་ཡོངས་སུ་བཟུང་བ་དང་། མྱང་འདས་སུ་བསྔོས་པ་ཡིན་ནོ་ཞེས་ཟེར་རོ། །བསྒོམས་པ་ལས་བྱུང་བ་ནི་མཉམ་པར་གཞག་པའི་དགེ་བ་ཞེས་པ་སྟེ་དེ་གཉིས་ཀྱིས་མ་བཞག་པ་དང་། རོ་མྱང་བ་དང་མཚུངས་ལྡན་བསལ་ནས་ཏིང་ངེ་འཛིན་ཁྱད་པར་ཅན་དང་། དེ་དང་ལྷན་ཅིག་འབྱུང་བ་གང་ཡིན་པ་བསྟན་ཏོ། །དེ་ནི་སྒོམ་པ་ཞེས་བྱ་སྟེ། དེའི་གཙོ་བོ་ཏིང་ངེ་འཛིན་དེས་རྒྱུད་ཡོན་ཏན་གྱི་བདག་ཉིད་དུ་བྱ་བའི་ཕྱིར་སེམས་ལ་ཤིན་ཏུ་བསྒོ་བའི་ཕྱིར་རོ། །དཔེར་ན་མེ་ཏོག་གི་དྲིས་ཏིལ་ལ་བསྒོས་པ་བཞིན་ནོ། །འོ་ན་སྦྱིན་པས་ནི། དེ་འབྲས་ལོངས་སྤྱོད་ཆེན་པོ་ཅན་ཞེས་བཤད་ན་འདི་གཉིས་ཀྱིས་ཅིར་འགྱུར་ཞེ་ན། སྦྱིན་པ་ཡང་མཐོ་རིས་ཀྱི་དོན་དུ་འགྱུར་མོད་ཀྱི་ཚུལ་ཁྲིམས་ནི་དེའི་རྒྱུའི་གཙོ་བོ་ཡིན་པས་དེར་སྐྱེ་ལ། འཁོར་བ་ལས་འབྲལ་བའི་དོན་དུ་བསྒོམ་པ་སྟེ། འགྱོད་པ་མེད་པའི་ཚུལ་ཁྲིམས་ལས་སེམས་རྩེ་གཅིག་ཏུ་གནས་ཤིང་དེ་ལས་བདག་མེད་རྟོགས་པའི་ཤེས་རབ་སྐྱེ་བས་བརྒྱུད་ནས་འབྲལ་ཀྱང་། འདིས་དངོས་སུ་བྲལ་བ་ཐོབ་པར་བྱེད་པས་དེ་གཙོ་བའི་ཕྱིར་རོ། །ཞར་བྱུང་ནི་མདོ་ལས། གང་ཟག་བཞི་ནི་ཚངས་པའི་བསོད་ནམས་སྐྱེད་དེ། སྔར་མ་བྱས་པའི་ཕྱོགས་སུ་དེ་བཞིན་གཤེགས་པའི་སྐུ་གདུང་གི་མཆོད་རྟེན་བྱེད་པ་དང་། ཕྱོགས་བཞིའི་དགེ་འདུན་ལ་ཀུན་དགའ་ར་བ་འབུལ་ཞིང་དེར་གཙུག་ལག་ཁང་རྩིག་པ་དང་། སངས་རྒྱས་ཀྱི་ཉན་ཐོས་བྱེ་བ་སྡུམ་པ་དང་། བྱམས་པ་ཚད་མེད་བསྒོམ་པའོ་ཞེས་གསུངས་པ་ཚངས་པའི་བསོད་ནམས་གང་ཡིན་ཞེ་ན། བྱེ་བྲག་ཏུ་སྨྲ་བ་རྣམས་ན་རེ་མཚན་རྣམ་པར་སྨིན་པའི་ལས་ཀྱི་ཚད་བཤད་པ་དག་ཡིན་པའོ་ཞེས་ཟེར་ལ། ཁ་ཅིག་ནི་ཚངས་པའི་བསོད་ནམས་ནི་བསོད་ནམས་ཆེན་པོ་སྐྱེད་ཅེས་པའི་དོན་ཏོ་ཞེས་ཟེར་རོ། །སྔོན་གྱི་སློབ་དཔོན་དག་ནི་ཚངས་པ་མདུན་ན་འདོན་གྱི་ཚེ་ཚད་དང་མཉམ་པར་འདིས་བར་གྱིས་བསྐལ་པ་བཞི་བཅུར་མཐོ་རིས་སུ་ཚེ་མཐུད་ཅིང་སྐྱེས་ནས་དགའ་བར་གནས་པའི་ཕྱིར་གང་ཟག་དེ་བཞིའི་སྒོ་ནས་ཚངས་པའི་བསོད་ནམས་སྐྱེད་པ་ཡིན་ཞེའོ། །མཐོ་རིས་ནི་འདོད་པའི་ལྷར་གང་སྤེལ་འཆད་དོ། །དེ་ཡང་བྱམས་པ་དངོས་ནི་བསམ་གཏན་ལ་བརྟེན་པའི་མཉམ་བཞག་ཡིན་པས་དེའི་འབྲས་བུ་འདོད་པར་མི་སྨིན་ཀྱང་སྦྱོར་བའམ་མཉམ་པར་མ་བཞག་པའི་སེམས་ཀྱི་དབང་དུ་མཛད་པར་གསལ་ལོ། །སྡེ་པ་གཞན་དག་ཀྱང་ཚངས་པའི་བསོད་ནམས་སྐྱེད་པ་ནི། བསྐལ་པར་མཐོ་རིས་དགའ་བར་གནས། །ཞེས་འཆད་དོ། །མདོ་ལས་སྦྱིན་པ་གཉིས་ལས་ཟང་ཟིང་ནི་བཤད་ཟིན་ལ་ཆོས་ཀྱི་སྦྱིན་པ་ནི་སྟོན་ཞེས་བྱ་སྟེ། གང་གིས་གང་ཇི་ལྟར་སྟོན་ཅེ་ན། ཀུན་སློང་ཉོན་མོངས་ཅན་རྙེད་བཀུར་དང་གྲགས་པ་ལ་སོགས་པ་འདོད་པས་འཆད་ན་རང་གི་བསོད་ནམས་ཉམས་པར་བྱེད་པས་དེ་མིན་པ་དགེ་བས་མདོ་སོགས་ཀྱི་དོན་ཏེ། མདོ་དབྱངས་ལུང་ཚིགས་ཆེད་གླེང་རྟོགས། །དེ་སྐྱེས་ཤིན་རྨད་གཏན་ལ་དབབ། །ཅེས་པའི་གསུང་རབ་བོ། །ཡང་དག་པ་སྟེ་ཇི་ལྟ་བ་བཞིན་དུ་སྐྱོན་དང་བྲལ་བ་སྟོན་པའོ། །ཆ་དང་མཐུན་པ་གསུམ་ནི་གང་གསུངས་པ་དེ་ལས་བསོད་ནམས་ཆ་མཐུན་ནི་འདོད་པར་རྣམ་སྨིན་ཡིད་དུ་འོང་བ་བསྐྱེད་བྱེད་བསོད་ནམས་ཀྱི་འབྲས་བུ་སྟེ་བསོད་ནམས་ཀྱི་ཆར་བཤད་པས་དེ་དང་མཐུན་པའི་ཕྱིར་དེར་བཤད་དོ། །དེ་ཉིད་ཊཱི་ཀར་བསོད་ནམས་ཀྱི་ཆ་སྟེ་བསོད་ནམས་ཀྱི་འབྲས་བུ་ཐོབ་པ་ཞེས་བྱ་བའི་ཐ་ཚིག་གོ་ཞེས་སོ། །རྣམ་པ་གཅིག་ཏུ་ན་བསོད་ནམས་དང་། བསོད་ནམས་མ་ཡིན་པ་དང་། མི་གཡོ་བ་སྟེ་ཆ་གསུམ་ལས། བསོད་ནམས་དེ་དང་མཐུན་པའི་ཆ་ཡིན་པས་སམ། ཡང་ན་བསོད་ནམས་ཉིད་ལ་བསོད་ནམས་ཀྱི་ཆ་མཐུན་ཅེས་ངོ་བོའི་རྐྱེན་དུ་སྦྱར་བ་སྟེ། དེ་གཉིས་ཀྱང་ཊཱི་ཀ་ལས་སོ། །ཐར་པའི་ཆ་མཐུན་པ་ནི་གང་སྐྱེས་ན་ཡོངས་སུ་མྱ་ངན་ལས་འདས་པ་ཐོབ་པར་འགྱུར་བ་སྟེ་ངེས་པར་སྦྱོར་བའི་ལམ་གྱི་སྔོན་དུ་འགྲོ་བར་བྱའོ། །དེ་ནི་འཁོར་བའི་ཉེས་པ་དང་མྱང་འདས་ཀྱི་ཡོན་ཏན་བརྗོད་པའི་གཏམ་ཐོས་པ་ན་སྤུ་ཟིང་ཞེས་བྱེད་པའམ་མཆི་མ་འཁྲུག་ཅེས་བྱེད་པ་ལས་ཡོད་པར་ཤེས་ཏེ་མྱུ་གུ་ལས་ས་བོན་བཞིན་ནོ། །འདི་ནི་འཁོར་བ་དང་ཐར་པའི་ཆ་གཉིས་ལས་འདི་དང་མཐུན་པས་སམ། ཡང་ན་ཐར་པའི་ཆ་ནི་ཐར་པ་ཐོབ་པ་སྟེ་དེ་དང་མཐུན་པས་ན་དེ་དང་མཐུན་པ་ཞེས་བཤད་དོ། །ངེས་འབྱེད་ཆ་མཐུན་ནི་དྲོ་བར་གྱུར་པ་ལ་སོགས་པ་སྟེ་འོག་ཏུ་འཆད་ལ་དེ་ལྟར་དགེ་བ་རྣམ་པ་གསུམ་མོ། །ཡིག་འབྲུ་ལ་སོགས་པ་ནི་འཇིག་རྟེན་ན་ཡིག་འབྲུ་དང་རྒྱ་དང་བགྲད་པ་དང་སྙན་ངག་དང་གྲངས་ཤེས་འབྱུང་ན་འདི་དག་གི་རང་བཞིན་ཅི་ཞེ་ན། རིགས་པ་སྟེ་ཐབས་ཀྱི་བྱེ་བྲག་གིས་རབ་ཏུ་བཅུག་པའི་ལས་རྣམ་པ་གསུམ་ཀུན་སློང་དང་བཅས་པའོ། །དེ་ནི་འདི་ལྟར་ཡིག་འབྲུ་དང་རྒྱ་ནི་བསྟན་བཅོས་ལས་དེ་ལྟར་འབྲི་བ་དང་རྐོ་བར་བྱེད་པ་ལ་བཤད་པས། དེ་ལྟ་བུའི་ལུས་ཀྱི་ལས་དང་། བགྲད་པ་དང་སྙན་ངག་ནི་ངག་གི་ལས་དང་། ལུས་ངག་གཉིས་ཅར་ལ་ཀུན་སློང་ཡོད་པས་ཕུང་པོ་ལྔ་པ་དང་། གྲངས་ནི་ཡིད་ཀྱི་ལས་ཏེ་གཅིག་གཉིས་ལ་སོགས་པ་ཡིད་ཀྱིས་ཆོས་རྣམས་སྡོམ་པས་ཕུང་པོ་བཞི་པ་སྟེ་གོ་རིམ་བཞིན་ནོ། །འཇིག་རྟེན་ན་ཡིག་འབྲུ་དང་རྒྱ་ནི་གླེགས་བམ་ལ་སོགས་པའི་ངོས་ལ་ཡོད་པ་ལ་གྲགས་ཀྱང་། དེ་གོ་བར་བྱེད་པའི་མཚན་མ་ཡིན་གྱི་བསྟན་བཅོས་ལས་དེ་ལྟར་མི་བཞེད་དོ། །ད་ནི་ཆོས་ཀྱི་རྣམ་གཞན་འཆད་དེ། འདི་དག་ཡིག་འབྲུ་ལ་སོགས་པའི་ཞར་བྱུང་ཡིན་པའམ། རྣམ་པ་གཅིག་ཏུ་ན་བསྟན་བཅོས་ཆོས་ཀྱི་ཕུང་པོ་ལས་འབྱུང་ལ་དེའི་དོན་ཉེ་བར་མཁོ་བ་འདིར་བསྡུས་པས་དེ་འཆད་པ་སྐབས་སུ་བབ་པའི་ཕྱིར་སྟོན་ཏོ་ཞེས་ཊཱི་ཀར་འབྲེལ་དགོད་པ་མཛད་དོ། །གང་སྤེལ་ནི་ཆོས་མངོན་པ་ལས་ཉོན་མོངས་ཅན་གྱི་ཆོས་དང་གྱ་ནོམ་པ་དང་བསྟེན་བྱའི་ཆོས་དང་བླ་ན་མེད་པ་ཞེས་འབྱུང་བས་དེ་དག་གི་རྣམ་གྲངས་ལ་མི་རྨོངས་པར་བྱ་བའི་ཕྱིར་བསྟན་བཅོས་འཆད་དོ། །དེ་ལ་ཉོན་མོངས་ཅན་གྱི་ཆོས་ཀྱི་རྣམ་གྲངས་ནི་ཞེས་དང་པོར་བླངས་ཏེ་ཉོན་མོངས་པས་བཀབ་པའི་ཕྱིར་བསྒྲིབས་པ་ཡིན་ལ། ཉོན་མོངས་པ་རྣམས་ཀྱང་མཚུངས་ལྡན་ཉོན་མོངས་པས་བཀབ་པའི་ཕྱིར་དེར་འགལ་བ་མེད་དོ། །གནག་པའམ་འཕགས་པས་བོར་བའི་ཕྱིར་ངན་པ་དང་། ཁ་ན་མ་ཐོ་བ་ཉོན་མོངས་པ་ཡིན་ལ་དེ་དང་ལྷན་ཅིག་འཇུག་པས་ཁ་ན་མ་ཐོ་བ་དང་བཅས་པ་དང་། དྲི་མེད་དགེ་བ་ནི་དག་པའི་རབ་ཀྱི་མཐར་ཕྱིན་པས་གྱ་ནོམ་པ་དང་། དེ་གཉིས་ལས་གཞན་ནི་བར་མའོ། །འདུས་བྱས་དགེ་བ་ནི་ཟག་བཅས་དང་ཟག་མེད་གང་ཡིན་ཡང་རུང་རྒྱུད་ལ་བསྐྱེད་ནས་གོམས་པར་བྱ་བ་ཡིན་པས་ན་བསྟན་པར་བྱའོ། །འདུས་མ་བྱས་ནི་དེ་ལྟ་མ་ཡིན་ཏེ་གོམས་པར་བྱར་མི་རུང་བའི་ཕྱིར་དང་། འབྲས་བུའི་དོན་དུ་བསྟན་པར་བྱ་བ་ཡིན་ན་འདུས་མ་བྱས་ལ་དེ་དག་མེད་ཅེས་འབྱུང་བས་འབྲས་བུ་ཡང་མེད་པའི་ཕྱིར་རོ། །གཞན་དག་ནི་བསྐྱེད་དུ་མི་རུང་བའི་ཕྱིར་རོ་ཞེས་ཟེར་རོ། །མི་དགེ་བ་ལ་བསྒྲིབས་པའི་བླ་མ་དང་བཅས་ལ། དེ་བཞིན་དུ་དེ་ལ་འདུས་བྱས་མ་བསྒྲིབས་པ། དེ་ལ་དགེ་བ་ཟག་བཅས། དེ་ལ་དགེ་བ་ཟག་མེད། དེ་ལ་འདུས་མ་བྱས་ཀྱི་བླ་མ་དང་བཅས་ཏེ་རིམ་པ་བཞིན་རྣམ་སྨིན་ཡིད་དུ་མི་འོང་བ་མེད་པ་དང་། ཉོན་མོངས་ཅན་མིན་པ་དང་། འབྲས་བུ་ཡིད་དུ་འོང་བ་ཅན་མིན་པ་དང་། ཉོན་མོངས་པ་མེད་པ་དང་། རྟག་པ་ཡིན་ཞིང་དེ་ལྟ་བུ་བླ་ན་ཡོད་པའི་ཕྱིར་རོ། །འདུས་མ་བྱས་གཉིས་ལ་ཡང་བརྟགས་འགོག་གི་བླ་མ་དང་བཅས་ཏེ། དགེ་བ་རྟག་པ་ཡིན་པ་བླ་ན་ཡོད་པས་སོ། །ཐར་པ་མྱ་ངན་ལས་འདས་པ་ནི་དེའི་ཕྱིར་བླ་ན་མེད་པ་ཡིན་ནོ། །དེ་སྐད་དུ་ཡང་མདོ་ལས། དགེ་སློང་དག་ཆོས་འདུས་བྱས་འདུས་མ་བྱས་ཇི་སྙེད་པ་དེ་དག་གི་ནང་ན་མཆོག་ནི་འདོད་ཆགས་དང་བྲལ་བ་ཡིན་པར་བརྗོད་དོ་ཞེས་སོ། །ལས་ཀྱི་རང་བཞིན་དེ་དབྱེ་ཁྱད་པར་ཆོས། །མདོ་ལས་འབྱུང་བའི་ལས་ཀྱི་རྣམ་གྲངས་སོགས། །བླང་དོར་ངེས་ཕྱིར་བློ་ལྡན་གྱིས་རིག་བྱ། །རྒྱ་ཆེན་སྟོན་བྱེད་གནས་འདི་མཉན་པར་གྱིས། །ཆོས་མངོན་གསལ་བྱེད་ལེགས་བཤད་རྒྱ་མཚོ་ལས་ལས་བསྟན་པ་ཞེས་བྱ་བ་གནས་བཞི་པའི་བཤད་པའོ།། །། ༈ །གང་གིས་སྐྱེ་བའི་ནགས་ཚལ་འཕེལ་བའི་གཞི། །སྲིད་པའི་རྩ་བ་མི་བཟད་དྲུང་ཕྱུང་སྟེ། །མྱ་ངན་འདས་གྲོང་བླ་ན་མེད་པ་དེར། །བདེ་བར་གཤེགས་པ་རྣམས་ལ་ཕྱག་འཚལ་ལོ། །ད་ནི་གནས་ལྔ་པ་འཆད་པ་ལ། མཚམས་སྦྱར་བ་དང་། ཕྲ་རྒྱས་དངོས་དང་དེ་ཇི་ལྟར་སྤོང་ཚུལ་དང་། སྤངས་པའི་འབྲས་བུ་ཡོངས་ཤེས་སོ། །དང་པོ་ནི། ལས་ལས་འཇིག་རྟེན་སྣ་ཚོགས་སྐྱེས། །ཞེས་གང་བཤད་པ་དེ་ཁོ་ན་ལས་སམ་ཞེ་ན་མ་ཡིན་ཏེ། སྲིད་པའི་རྩ་བ་ཕྲ་རྒྱས་ཞེས་པས་སྲིད་པའམ་འཇིག་རྟེན་འགྲུབ་པ་ནི་ལས་ཡིན་ལ། ལས་མི་དགེ་བ་ཡང་ཀུན་སློང་ཉོན་མོངས་པ་ལ་ལྟོས་པའི་ཕྱིར་དང་། ལས་འགའ་ཞིག་ནི་གྲོགས་པོ་མེད་པར་འབྲས་བུ་མི་འབྱིན་པའི་ཕྱིར་རོ། །དཔེར་ན་དགྲ་བཅོམ་པ་ལ་མ་ངེས་པའི་ལས་ཡོད་ཀྱང་ཉོན་མོངས་པ་མེད་པས་འབྲས་བུ་མི་འབྱིན་པ་བཞིན་ནོ། །དེའི་ཕྱིར་གང་སྤེལ་གྱིས། སྐྱེ་བའི་ཤིང་རྟ་སྐྱེ་བོ་བྱིས་པ་ཡིས། །ཞོན་ཅིང་ཉོན་མོངས་ལས་ཀྱི་འཕང་ལོ་ཅན། །འདིར་ནི་ཉོན་མོངས་འཕང་ལོ་ཅིག་ཉམས་པས། །ལས་ཀྱི་འཕང་ལོ་གཅིག་པུ་འཁོར་མ་ཡིན། །ཞེས་སོ། །དེས་ན་སྲིད་པ་འགྲུབ་པའི་རྩ་བ་ཕྲ་རྒྱས་ཡིན་པས་བྱ་བ་བཅུ་བྱེད་དེ། རྩ་བ་བརྟན་བྱེད་རྒྱུད་གནས་བྱེད། །ཞིང་དུ་རྒྱུ་མཐུན་ལས་སྲིད་སྒྲུབ། །རང་གི་ཚོགས་འདི་དམིགས་པ་རྨོངས། །རྣམ་ཤེས་རྒྱུད་འཁྲིད་དགེ་ལས་གཡོ། །ཁམས་ལས་མི་འདའི་འཆིང་བས་ཁྱབ། །ཅེས་པའོ། །གཉིས་པ་ལ་བདུན། དང་པོ་མཚན་ཉིད་ཀྱི་རབ་དབྱེ་ལ་དངོས་དང་། ཞར་བྱུང་གཉིས་ཀྱི་དང་པོ་ལ་བཞི་ལས། དྲུག་ཏུ་དབྱེ་བ་ལ་གཉིས་ལས། དངོས་ནི་དྲུག་ཅེས་པ་སྟེ། ཉེར་ལེན་གྱི་ཕུང་པོ་ལ་ཞེན་པར་འཇུག་པ་ནི་འདོད་ཆགས་དང་། དེ་བཞིན་ཞེས་པས་འདོད་ཆགས་གང་ལ་དམིགས་ཤིང་རྒྱས་སུ་རུང་བ་དེ་ལ་ཁོང་ཁྲོ་ལ་སོགས་པ་གཞན་དག་ཀྱང་དམིགས་ཤིང་རྒྱས་སུ་རུང་བར་སྟོན་པས་དེ་ལ་མནར་སེམས་པ་ཁོང་ཁྲོ་དང་། དེ་ལ་རློམ་ཞིང་ཁེངས་པ་ང་རྒྱལ་དང་། དེའང་བདེན་པ་ལ་མི་གསལ་བར་འཇུག་པ་མ་རིག་པ་དང་། དེ་ལ་ལོག་པར་རྟོག་པ་ལྟ་བ་དང་། དེ་ལ་མཐའ་གཞན་དུ་དོགས་པ་ཐེ་ཚོམ་ཡིན་ནོ། །ཕྲ་རྒྱས་བརྟག་པ་ནི་འདོད་ཆགས་ཉིད་ཕྲ་རྒྱས་ཏེ་གཞི་མཐུན་པའམ། འདོད་ཆགས་ཀྱི་ཕྲ་རྒྱས་ཞེས་གཞི་ཐ་དད་པ་ཡིན། དང་པོ་ལྟར་ན་ལུང་བར་མ་ལས། དེའི་འདོད་ཆགས་ཀྱི་ཀུན་ནས་དཀྲིས་པ་དེ་ཡང་དག་པར་ཤིན་ཏུ་འཇོམས་ཤིང་ཕྲ་རྒྱས་དང་བཅས་པ་སྤོང་བར་བྱེད་དོ་ཞེས་པ་དང་འགལ་ཞིང་། གཉིས་པ་ལྟར་ན་ལྡན་པ་མ་ཡིན་པའི་འདུ་བྱེད་དུ་ཐལ་བར་འགྱུར་ལ། འདོད་ན་བསྟན་བཅོས་ལས། འདོད་པའི་འདོད་ཆགས་ཀྱི་ཕྲ་རྒྱས་ནི་དབང་པོ་གསུམ་དང་མཚུངས་པར་ལྡན་པ་ཡིན་ནོ། །གསུམ་གང་ཞེ་ན། བདེ་བ་དང་ཡིད་བདེ་བ་དང་བཏང་སྙོམས་ཀྱི་དབང་པོའོ་ཞེས་པ་དང་འགལ་ལོ་ཞེ་ན། བྱེ་བྲག་ཏུ་སྨྲ་བ་ནི་འདོད་ཆགས་ཉིད་ཕྲ་རྒྱས་ཏེ། གཞན་རྣམས་ཀྱང་དེ་བཞིན་དང་། ཕྲ་རྒྱས་དང་བཅས་པ་ནི་རྗེས་སུ་འབྲེལ་བ་དང་བཅས་པ་སྟེ། གང་སྤེལ་ནི་ཉོན་མོངས་པ་དགུ་ལས་ཕྱི་མ་སྔ་མའི་རྗེས་སུ་འབྲེལ་པ་ལ་འཆད་ལ། རྒྱལ་སྲས་ནི་ཉོན་མོངས་པ་གཞན་སྐྱེ་བ་དང་མཐུན་པར་གནས་པའམ། རང་གི་རྒྱུན་རྗེས་སུ་འཇུག་པ་ལ་འཆད་དོ། །དེ་དང་བཅས་པ་སྤོང་བ་ནི་ཉོན་མོངས་པ་དེ་ཉིད་རྗེས་སུ་མི་འཇུག་པར་བྱེད་པའོ། །ཡང་ན་མདོ་ལས་གསུངས་བ་ཐོབ་པ་ལ་བཏགས་པ་སྟེ། མེ་སྡུག་བསྔལ་ཞེས་རྒྱུ་ལ་འབྲས་བུའི་མིང་གིས་བཏགས་པ་ལྟ་བུའོ། །བསྟན་བཅོས་ལས་ནི་ཕྲ་རྒྱས་ཉོན་མོངས་པ་ཁོ་ན་ལ་གསུངས་པས་འགལ་བ་མེད་དོ་ཞེས་འཆད་དོ། །འདི་ལ་མང་པོས་བཀུར་བ་དང་རྣམ་པར་ཕྱེ་སྟེ་སྨྲ་བ་རྣམས་ཕྲ་རྒྱས་ལྡན་པ་མ་ཡིན་པར་འདོད་པས་འདི་ཇི་ལྟར་ཤེས་ཞེ་ན་ཞེས་དྲིས་པའི་ལན་དུ། བྱེ་བྲག་ཏུ་སྨྲ་བ་དག་ནི། སེམས་ནི་ཉོན་མོངས་བྱེད་ཕྱིར་དང་། །སྒྲིབ་ཕྱིར་དགེ་དང་འགལ་ཕྱིར་དང་། །དགེ་བའང་དམིགས་པའི་ཕྱིར་ན་འདིར། །ཕྲ་རྒྱས་ལྡན་པ་མ་ཡིན་མིན། །ཞེས་ཕན་འདེབས་སོ། །དེ་གཉིས་དེ་ལྟར་འདོད་པར་གང་སྤེལ་འཆད་ལ། རྒྱལ་སྲས་ཀྱིས། ཕྲ་རྒྱས་ལྡན་པ་མ་ཡིན་པར་འདོད་པ་ཞེས་བྱ་བ་ནི་གནས་མ་བུའི་སྡེ་པའོ་ཞེས་བཤད་དོ། །མདོ་སྡེ་པ་ནི་ཉོན་མོངས་པ་ཉལ་བ་ལ་ཕྲ་རྒྱས་དང་སད་པ་ལ་ཀུན་དཀྲིས་དང་དེ་གཉིས་རིམ་པ་བཞིན་ས་བོན་དང་མངོན་དུ་གྱུར་པ་སྟེ། རྟེན་གྱི་ཉོན་མོངས་པ་སྔར་བྱུང་བས་བསྐྱེད་པ་ཉོན་མོངས་པ་ཕྱི་མ་སྐྱེད་པའི་མཐུ་ནི་ས་བོན་ཏེ། དཔེར་ན་ཉམས་སུ་མྱོང་བའི་ཤེས་པ་ལས་སྐྱེས་པ་དྲན་པ་བསྐྱེད་པའི་མཐུ་རྫས་གཞན་མ་ཡིན་པའམ། སཱ་ལུའི་འབྲས་བུ་ལས་བྱུང་བའི་མྱུ་གུ་སཱ་ལུའི་འབྲས་བུ་གཞན་སྐྱེད་པའི་མཐུ་ཡང་མྱུ་གུ་ལས་རྫས་གཞན་མ་ཡིན་པ་བཞིན་ནོ། །དཔེ་གཉིས་བཀོད་པ་ནི་གནས་མ་བུ་པ་ས་བོན་གྱི་ཆེད་དུ་ཕྲ་རྒྱས་ལྡན་པ་མ་ཡིན་པར་འདོད་པས། དེ་ལ་དཔེ་དང་པོ་མ་གྲུབ་པར་དོགས་ནས་གཉིས་པ་བཀོད་པའོ། །བདུན་དུ་དབྱེ་བ་ནི་དེ་དྲུག་ཀྱང་འདོད་པའི་འདོད་ཆགས་དང་། སྲིད་པའི་འདོད་ཆགས་ཞེས་གཉིས་སུ་དབྱེ་བས་བདུན་དུ་བཤད་དོ། །གང་ལས་ན། བདུན་ཚན་བདུན་པའི་མདོ་ལས་སོ། །དེ་ལ་དང་པོ་ནི་འདོད་པའི་ཡོན་ཏན་ལ་གཙོ་བོར་དམིགས་པ་འདོད་པ་ན་ཡོད་པ་དང་། གཉིས་པ་ནི་ཁམས་གོང་མ་གཉིས་ལས་སྐྱེས་པའི་འདོད་ཆགས་ཏེ་སྲིད་པའི་འདོད་ཆགས་སོ། །དེ་གཉིས་བསྡོམས་ནས་གཅིག་ཏུ་འཆད་པ་ནི། དེ་ན་གཞལ་མེད་ཁང་ལ་སོགས་པ་ལ་འདོད་ཆགས་པའང་ཡོད་མོད་ཀྱི་ཕལ་ཆེར་སྙོམས་པར་འཇུག་པ་ལ་འདོད་ཆགས་ཤིང་ཁ་ནང་དུ་བལྟས་པ་མཉམ་པར་གཞག་པའི་ས་པ་ཡིན་པའི་ཕྱིར་རོ། །དགོས་པ་ནི་དེར་ཏེ་ཁམས་དེ་གཉིས་ལ་ཐར་པའི་འདུ་ཤེས་བཟློག་པའི་ཕྱིར་སྲིད་པའི་འདོད་ཆགས་ཞེས་བཤད་དོ། །བཅུར་ངེས་པ་ནི་ལྟ་བ་ལ་ལྔ་སྟེ་འཇིག་ཚོགས་ལ་ལྟ་བ་དང་། ལོག་དང་ཞེས་ཚིག་བསྡེབ་པའི་ངོར་དང་པོར་སྨྲོས་ཀྱང་མཐར་འཛིན་པར་ལྟ་བ་དང་། ལོག་ལྟ་དང་། ལྟ་བ་མཆོག་འཛིན་དང་། ཚུལ་ཁྲིམས་དང་བརྟུལ་ཞུགས་མཆོག་ཏུ་འཛིན་པ་དང་བཅུར་ཆོས་མངོན་པ་ལས་བཤད་དོ། །དགུ་བཅུ་རྩ་བརྒྱད་དུ་དབྱེ་བ་ནི་བཅུར་བཤད་པ་དེ་དག་འདོད་པའི་ཁམས་ན་སྡུག་བསྔལ་ལ་དངོས་སམ་བརྒྱུད་ནས་ལོག་པར་འཇུག་པ་བཅུ་ནི་སྡུག་བསྔལ་ལ་ཆོས་བཟོད་ཆོས་ཤེས་སྐྱེས་ཏེ་དེའི་རང་བཞིན་མཐོང་བ་དང་། དེས་སྤོང་བར་བྱེད་དེ་ཐོ་ཡོར་ཤེས་པས་མིར་འཛིན་སྤོང་བ་བཞིན་ནོ། །ཀུན་འབྱུང་དང་འགོག་པ་གཉིས་དང་ལམ་ལ་ཡང་དེ་ལྟར་འཇུག་པ་བདུན་བདུན་དང་བརྒྱད་དེ་ལྟ་བ་དང་པོ་གཉིས་དང་ལྔ་པ་སྟེ་གསུམ་དང་། དང་པོ་གཉིས་མ་གཏོགས་པའོ། །དེ་དག་ཀྱང་རང་རང་གི་གཉེན་པོ་སྐྱེས་ནས་སྤོང་བ་སྔ་མ་བཞིན་ནོ། །མ་གཏོགས་པ་ནི་རྣམ་པ་མི་འགལ་བས་ལོག་པར་མི་འཇུག་ཅིང་དེ་དང་དེའི་ཚེ་མི་སྤོང་བས་ད་ལྟར་སྤང་བྱ་མ་ཡིན་ལ། དེ་དག་ནི་འདོད་པའི་ཁམས་ན་སྡུག་བསྔལ་ལ་སོགས་པའི་བདེན་པ་མཐོང་བས་རིམ་པ་བཞིན་སྤོང་བར་བྱེད་པའོ། །ལྟ་བ་ལྔ་དང་ཐེ་ཚོམ་ལས་གཞན་པ་བཞིའི་ཤེས་བྱ་རང་གི་མཚན་ཉིད་ལ་ལོག་པར་ཞུགས་པ་ནི་བདེན་པ་མཐོང་བ་ཙམ་གྱིས་མི་སྤོང་ཞིང་གཉེན་པོ་གོམས་པས་སྤོང་བས་སྒོམ་པས་སྤང་བྱ་ཡིན་ནོ། །ཀུན་ནས་མནར་སེམས་ཀྱི་གཞི་དགུ་མེད་ཅིང་རྣམ་པ་འཇུག་ཚུལ་མི་དགེ་བ་ཡིན་པས་ཁོང་ཁྲོའི་ཐོབ་པ་དང་མངོན་གྱུར་གཉིས་ཀ་མེད་པའི་ཕྱིར་གོང་མར་མ་གཏོགས་ཤིང་། གཞན་སྔར་བཤད་པ་དེ་དག་ཉིད་གཟུགས་ཁམས་དང་གཟུགས་མེད་ན་ཡོད་པ་ནི་འདོད་ཁམས་དེ་དང་འདྲ་སྟེ། དེ་དག་དགུ་དང་དྲུག་དྲུག་བདུན། །ཞེས་སྦྱར་རོ། །གོང་མ་བ་ནི་འདོད་པའི་ཁོང་ཁྲོའི་ས་བོན་ཡོད་པར་འདོད་དོ། །དེ་ལྟར་ན་ཕྲ་རྒྱས་དྲུག་པོ་རྣམས་ལའང་བྱེ་བྲག་དང་ཁམས་ཀྱི་དབྱེ་བས་དགུ་བཅུ་རྩ་བརྒྱད་དུ་འདོད་དེ། ཆགས་སོགས་ལ་རྣམ་པ་ཐ་དད་མེད་ཀྱང་། ལྟ་བ་ལ། བདག་དང་བདག་གིར་རྟག་ཆད་དང་། །ཞེས་པ་ལ་སོགས་པ་ཐ་དད་ཅིང་། བྱེ་བྲག་སྤང་བྱ་རིས་ལྔ་དང་། ཁམས་ཀྱི་གསུམ་དུ་ཐམས་ཅད་ལ་དབྱེར་ཡོད་པས་སོ། །ཀུན་ལས་བཏུས་སུ། ལྟ་བ་ལ་ཕྱུང་བཅུག་མེད་པར་མཐོང་སྤང་བརྒྱ་རྩ་བཅུ་གཉིས་དང་། འཇིག་ཚོགས་མཐར་འཛིན་ལྷན་སྐྱེས་སྒོམ་སྤང་ཡིན་པས་བཅུ་དྲུག་ཏུ་བཤད་ལ། བསྡུ་བར། བདེན་པ་ཕྱི་མ་གསུམ་ལ་ལྟ་བ་དང་པོ་གཉིས་དོར་ནས་དགུ་བཅུ་རྩ་བཞིར་བཤད་དོ། །དེ་གཉིས་ནི་ཁ་ཅིག་སེམས་ཙམ་པ་དང་མདོ་སྡེ་པའི་ཡིན་ཞེས་འཆད་དོ། །རྒྱལ་པོའི་སྲས་ཀྱིས། སྔ་མ་རྣལ་འབྱོར་སྤྱོད་པའི་ལུགས་ཡིན་པར་བཤད་པ་དང་མཐུན་ནོ། །རྣམ་པ་འགལ་ཙམ་དང་དངོས་སུ་འགལ་བ་ལ་དགོངས་ཞེས་ཀྱང་གསུང་ངོ་། །ཞར་བྱུང་ལ་དྲུག་ལས། ངེས་པ་བསྟན་པ་ནི་མཐོང་སྤང་རྣམས་མཐོང་བའི་ལམ་ཁོ་ནས་སྤོང་ངམ་ཞེ་ན། སྲིད་རྩེའི་ས་ལས་སྐྱེས་པའི་བཟོད་པ་ཡིས་གཞོམ་བྱ་མཐོང་སྤང་དེ་དག་ནི་མཐོང་བའི་ལམ་ཁོ་ནས་སྤང་བར་བྱ་བ་ཉིད་དེ་འཇིག་རྟེན་པས་སྲིད་རྩེ་ལས་རྒྱལ་མི་ནུས་ཤིང་སྒོམ་ལམ་ཟག་མེད་ཀྱི་སྔར་མཐོང་ལམ་སྐྱེ་བའི་ཕྱིར་རོ། །ས་ལྷག་མ་བརྒྱད་ལས་སྐྱེས་པའི་བཟོད་པས་གཞོམ་བྱ་ནི་འཆིང་བ་ཀུན་ལྡན་གྱིས་བདེན་པ་མཐོང་བ་ན་མཐོང་ལམ་དང་། བྱིས་པས་གོང་སའི་ཉེར་བསྡོགས་ཀྱིས་མཐོང་སྤང་སྒོམ་སྤང་སྤྱི་དྲིལ་དུ་སྤོང་བའི་ཚེ་འཇིག་རྟེན་པའི་སྒོམ་ལམ་དང་གཉིས་ཀྱིས་སོ། །བཟོད་པས་གཞོམ་བྱ་མིན་པ་ཤེས་པས་གཞོམ་པར་བྱ་བ་སྒོམ་སྤང་ནི་བདེན་པ་ལ་ལོག་པར་མ་ཞུགས་པས་དེ་མཐོང་བས་མི་སྤོང་བའི་ཕྱིར་སྒོམ་པའི་ལམ་ཁོ་ནས་སོ། །སེམས་ཙམ་པ་དང་མདོ་སྡེ་པ་ནི་བྱིས་པས་མཐོང་སྤང་མི་སྤོང་སྟེ། ལས་རྣམ་པར་འབྱེད་པ་ཆེན་པོ་ལས། བསམ་གཏན་ཐོབ་པ་ཞིག་གི་མངོན་ཤེས་ཀྱིས་དགེ་བཅུ་བྱེད་པ་ཤི་བ་ངན་འགྲོར་སྐྱེ་བ་མཐོང་ནས་ལུས་ངག་གི་ལེགས་སྤྱད་དང་དེའི་རྣམ་སྨིན་མེད་ཅེས་ལོག་པར་ལྟ་བ་འབྱུང་ལ། དེ་འདོད་པ་ལ་དམིགས་ཏེ། ལས་དེ་འདོད་པར་གཏོགས་ཤིང་དམྱལ་བའང་འདོད་པ་ཁོ་ན་ན་ཡོད་པའི་ཕྱིར་དང་། ཚངས་པ་དྲ་བའི་མདོ་ལས་ཀྱང་། སྔོན་གྱི་མཐའ་ལ་རྟོག་པ་རྣམས་ལས་རྟག་པར་སྨྲ་བ་རྣམས་དང་། ལ་ལ་རྟག་པར་སྨྲ་བ་རྣམས་དང་། རྒྱུ་མེད་པ་ལས་འབྱུང་བར་སྨྲ་བ་གསུངས་ལ། དེ་ལ་ཚེ་སྔ་མ་མཐོང་བའི་རྗེས་སུ་འབྲངས་ནས་དེ་ལྟ་བུའི་ལྟ་བ་འདོད་པ་ལ་དམིགས་པ་སྐྱེས་པ་ནི་སྔོན་གྱི་མཐའ་ལ་རྟོག་པ་ཡིན་ལ། དེ་ལ་ཡང་རྟག་པར་སྨྲ་བ་ལ་སོགས་པ་གསུམ་དཔེར་མཚོན་ན། བདག་དང་འཇིག་རྟེན་རྟག་པར་ལྟ་བ་དང་། ཚངས་ཆེན་རྟག་ལ་དེས་སྤྲུལ་པ་བདག་ཅག་མི་རྟག་པར་ལྟ་བ་དང་། འདུ་ཤེས་མེད་པ་ལས་འོངས་པ་མིར་སྐྱེས་ཏེ་འདོད་ཆགས་དང་བྲལ་བ་དག་བདག་དང་འཇིག་རྟེན་རྒྱུ་མེད་པ་ལས་བྱུང་ངོ་སྙམ་དུ་ལྟ་བ་སྟེ་སྔ་མ་གཉིས་མཐར་འཛིན་དང་ཕྱི་མ་ལོག་ལྟ་ཡིན་པ་དེ་དག་ཀྱང་འདོད་པ་ལ་དམིགས་པའི་ཉོན་མོངས་པ་ཡིན་པས་འདོད་པའི་ཉོན་མོངས་པ་ཡིན་དགོས་སོ། །གཟུགས་ཀྱི་ཉོན་མོངས་པ་འདོད་པ་ལ་མི་དམིགས་ཏེ་དེ་ལས་འདོད་ཆགས་དང་བྲལ་བའི་ཕྱིར་རོ། །དེས་ན་ཆགས་བྲལ་གྱི་བྱིས་པ་ལ་འདོད་པའི་མཐོང་སྤང་ཡོད་པའི་ཕྱིར་ཞེས་ཟེར་རོ། །བྱེ་བྲག་ཏུ་སྨྲ་བ་ནི་དེ་ནི་ལྟ་བ་བསྐྱེད་པ་དང་དུས་མཉམ་དུ་ཉམས་པ་སྟེ། ལྷས་བྱིན་རྫུ་འཕྲུལ་ཐོབ་ནས་དགེ་འདུན་གྱི་འཁོར་བསྡུ་བའི་ཕྱིར་བཅོམ་ལྡན་འདས་ཐུགས་ལས་ཆུང་ངུར་བཞུགས་སུ་གསོལ་བའི་སྡིག་པའི་བསམ་པ་བསྐྱེད་པ་དང་རྫུ་འཕྲུལ་ལས་ཉམས་པ་བཞིན་ནོ་ཞེས་ཟེར་ལ། གང་སྤེལ་དུ། འདོད་ཆགས་དང་བྲལ་བའི་བྱིས་པ་འགའ་ཞིག་སྲིད་རྩེར་སྐྱེ་ལ། འོག་སའི་མཐོང་སྤང་མ་སྤངས་ན་དེར་ཇི་ལྟར་སྐྱེ། སྒོམ་སྤང་སྤངས་བས་ཆགས་པ་དང་བྲལ་བ་མཐོང་སྤང་མ་སྤངས་པས་ཆགས་དང་མ་བྲལ་བར་ཡང་འགྱུར་བ་ཞིག་ན་དེ་ཡང་མི་རིགས་པའི་ཕྱིར་རོ་ཞེས་ཀྱང་བཤད་དོ། །ལྟ་བ་ལྔ་ནི་སྔར་མིང་ཙམ་བསྟན་གྱི་ངོ་བོ་མ་བསྟན་པས་ཅི་ཞེ་ན། འཇིག་ལྟ་ནི་བདག་དང་བདག་གིར་ལྟ་བ་སྟེ་རྣམ་ཤེས་དང་མིང་བཞི་ལ་བདག་དང་། བཞིའམ་གཟུགས་ལ་བདག་གིར་ལྟ་བ་ཞེས་འཆད་ཀྱང་། ལྔ་ཅར་ལ་བདག་དང་བདག་གིར་འདོད་པ་མི་འགལ་བས་དེ་ལ་དེར་ཅི་རིགས་པར་ལྟ་བའོ། །དེ་ཡང་འཇིག་ཅིང་རབ་ཏུ་འཇིག་པས་ན་འཇིག་པ་དང་བསགས་པས་ན་ཚོགས་ཏེ་མང་པོའམ་ཕུང་པོ་ཞེས་པའི་དོན་ཡིན་པས་ཉེར་ལེན་ཕུང་པོ་ལྔ་ནི་འཇིག་ཚོགས་སོ། །དེ་ལ་ལྟ་བས་ན་འཇིག་ཚོགས་ལ་ལྟ་བ་ཞེས་སྤྱི་མིང་གིས་བསྟན་ཏོ། །ལྔ་པོ་དེར་འཇོག་པ་ནི་རྟག་པ་དང་རིལ་པོར་འདུ་ཤེས་པ་སྤང་བའི་ཕྱིར་ཡིན་ལ། དེ་དག་སྤངས་ན་བདག་ཏུ་འཛིན་པའང་སྤང་བར་འགྱུར་ཏེ་དེ་ནི་དེ་དག་སྔོན་དུ་འགྲོ་བ་ཅན་ཡིན་པའི་ཕྱིར་རོ། །ཟག་བཅས་ལ་དམིགས་པའི་ལྟ་བ་ཐམས་ཅད་ཀྱང་འཇིག་ཚོགས་ལ་ལྟ་བ་ཡིན་གྱི་དེའི་ཡུལ་ཅན་བདག་གམ་བདག་གིར་ལྟ་བ་ཁོ་ན་ལ་དེར་འཆད་པ་ནི་འདི་ཉིད་འཇིག་ཚོགས་ལ་ལྟ་བ་ཡིན་གྱི་བདག་དང་བདག་གི་མེད་དོ་ཞེས་བཤད་པའི་དོན་དུའོ། །མཐར་འཛིན་ནི་འཇིག་ལྟས་བདག་ཏུ་འདོད་པའི་དངོས་པོ་ཉེར་ལེན་གྱི་ཕུང་པོ་ལ་རྟག་པ་དང་ཆད་པའི་མཐར་འཛིན་པར་ལྟ་བ་སྟེ་མཐའ་གཅིག་ཏུ་འཛིན་པས་ན་མཐར་ལྟའོ། །ལོག་ལྟ་ནི་བདེན་པ་བཞི་ཅར་ལ་མེད་དོ་ཞེས་སྐུར་པ་འདེབས་པའོ། །ལོག་པར་ཞུགས་པའི་ལྟ་བ་ཐམས་ཅད་ལོག་ལྟ་ཡིན་ཀྱང་ཧ་ཅང་ལོག་ཚབས་ཆེ་བའི་ཕྱིར་ཏེ་མར་ཆེས་དྲི་ང་བ་བཞིན་ནོ། །ལྟ་བ་མཆོག་འཛིན་ལྟ་བ་ལ་སོགས་པ་དམན་པ་ཟག་བཅས་ཐམས་ཅད་ལ་མཆོག་དང་གཙོ་བོར་ལྟ་བ་སྟེ་ལྟ་བ་ལ་སོགས་པ་ལ་མཆོག་ཏུ་འཛིན་ཀྱང་སོགས་ཀྱི་སྒྲ་མི་མངོན་པར་བྱས་སོ། །ཚུལ་ཁྲིམས་དང་བརྟུལ་ཞུགས་མཆོག་འཛིན་ནི་དབང་ཕྱུག་དང་སྐྱེ་དགུའི་བདག་པོ་དང་གཙོ་བོ་ལ་སོགས་པ་འཇིག་རྟེན་གྱི་རྒྱུ་མིན་པ་ལ་རྒྱུར་ལྟ་བ་དང་། མེ་དང་ཆུར་འཇུག་པ་ལ་སོགས་པ་མཐོ་རིས་ཀྱི་རྒྱུར་ལྟ་བ་དང་། བ་ལང་དང་རི་དྭགས་དང་བྱ་གག་ཤི་བ་མིར་སྐྱེ་བ་མཐོང་ནས་དེ་དག་གི་བརྟུལ་ཞུགས་མཐོ་རིས་ཀྱི་རྒྱུར་ལྟ་བ། ཚུལ་ཁྲིམས་དང་བརྟུལ་ཞུགས་ལས་ངེས་འབྱུང་གི་ཚུལ་ཁྲིམས་དང་བརྟུལ་ཞུགས་ནི་སངས་རྒྱས་པ་ཐར་པ་ཐོབ་བྱེད་དུ་ཁས་ལེན་ཀྱང་དེ་མ་ཡིན་པ་ཚུལ་ཁྲིམས་དང་བརྟུལ་ཞུགས་ཙམ་དང་། གྲངས་ཅན་གྱི་རྣལ་འབྱོར་གྱི་ཤེས་པ་ལ་སོགས་པ་ཐར་ལམ་མིན་པ་ལ་གྲོལ་བའི་ལམ་དེར་ལྟ་བའོ། །དེ་ནི་གྲངས་ཅན་པ་ཁས་ལེན་པའི་རང་བཞིན་དང་སྐྱེས་བུའི་ཁྱད་པར་ཤེས་པ་སྟེ། དེ་ཉིད་ཉི་ཤུ་ལྔ་ཤེས་ན། །རལ་པའམ་བྱི་འོ་གཙུག་ཕུད་ཀྱིས། །བསྟི་གནས་གང་དུ་དགའ་བ་དེར། །གྲོལ་འགྱུར་འདི་ལ་ཐེ་ཚོམ་མེད། །ཅེས་པའོ། །སོགས་ཀྱིས་བྱེ་བྲག་པ་དོན་དྲུག་ཤེས་པ་དང་། གཅེར་བུ་པ་དོན་དགུ་ཤེས་པ་གྲོལ་བའི་ལམ་དུ་འདོད་པ་བསྡུའོ། །འདིར་ཡང་ཚུལ་ཁྲིམས་དང་བརྟུལ་ཞུགས་ལ་སོགས་པ་ཞེས་སོགས་ཀྱི་སྒྲ་མི་མངོན་པར་བྱས་པ་སྟེ། ཚུལ་ཁྲིམས་དང་བརྟུལ་ཞུགས་ནི་གཟུགས་ཀྱི་ཕུང་པོས་བསྡུས་ལ། འདི་ནི་ཉེར་ལེན་གྱི་ཕུང་པོ་ལྔ་ཅར་ལ་དག་གྲོལ་གྱི་རྒྱུར་ལྟ་བའི་ཕྱིར་རོ། །དེ་ལྟར་ན་དེ་དག་ནི་ལྟ་བ་ལྔ་ཡིན་ནོ། །དེ་ཀུན་འབྱུང་མཐོང་སྤང་དུ་ཐལ་བ་སྤང་བ་ནི། དབང་ཕྱུག་ལ་སོགས་པ་འཇིག་རྟེན་གྱི་རྒྱུ་མ་ཡིན་པ་ལ་རྒྱུར་མངོན་པར་ཞེན་པའི་ལྟ་བ་དེ་ཀུན་འབྱུང་མཐོང་སྤང་དུ་ཐལ་བར་འགྱུར་ཏེ། ཀུན་འབྱུང་ལ་ལོག་པར་ཞུགས་པའི་ཕྱིར་རོ་ཞེ་ན། དབང་ཕྱུག་སོགས་ལ་དེ་ལྟར་རྒྱུར་མངོན་པར་ཞེན་པའི་ལྟ་བ་དེ། སྡུག་བསྔལ་མཐོང་བས་སྤང་བྱ་ཉིད་ཡིན་གྱི་ཀུན་འབྱུང་མཐོང་སྤང་མ་ཡིན་ནོ། །དེ་ནི་ཡུལ་དེ་ལ་རྟག་པ་དང་བདག་ཏུ་ཕྱིན་ཅི་ལོག་ཏུ་མངོན་པར་ཞེན་པའི་ལྟ་བ་དེ་ཡི་སྟོབས་ཀྱིས་རབ་ཏུ་འཇུག་པས་རྒྱུ་མཚན་དེའི་ཕྱིར་ཞེས་སྦྱར་རོ། །ཁྱབ་པ་ཡོད་དེ། དེ་ཉིད་དེའི་སྟོབས་ཀྱིས་རབ་ཏུ་འཇུག་ཅིང་འབྱུང་ན་དེ་གཉིས་སྡུག་བསྔལ་མཐོང་བའི་ཚེ་ངེས་པར་སྤང་བའི་ཕྱིར་དེས་བྱས་པ་དེ་ཕྱིན་ཅད་ཡོད་པར་ག་ལ་འགྱུར། སྡུག་བསྔལ་མཐོང་བའི་ཚེ་ངེས་པར་སྤོང་བའི་སྤང་བྱ་ཡིན་ནོ། །འོ་ན་དེས་བྱས་པ་མིན་པ་དེ་དག་ཇི་ལྟར་སྡུག་བསྔལ་མཐོང་སྤང་ཡིན་ཞེ་ན། བསྟན་བཅོས་ལས། གང་དང་སྐྱེས་བུ་གང་ཟག་གང་ཞིག་བ་ལང་གི་ཚུལ་ཁྲིམས་དང་རི་དྭགས་ཀྱི་ཚུལ་ཁྲིམས་དང་བྱ་གག་གི་ཚུལ་ཁྲིམས་ཡང་དག་པར་བླངས་ཏེ་གནས་པ་དེ་ནི་དེས་དག་པར་འགྱུར་གྲོལ་བར་འགྱུར་ངེས་པར་འབྱུང་བར་འགྱུར། བདེ་བ་དང་སྡུག་བསྔལ་ལས་རྣམ་པར་འདའ་བར་འགྱུར་ཞིང་བདེ་བ་དང་སྡུག་བསྔལ་ལས་རྣམ་པར་འདས་པ་ཡང་རྗེས་སུ་ཐོབ་པར་འགྱུར་རོ་ཞེས་དེ་ལྟར་ལྟ་ཞིང་དེ་སྐད་དུ་སྨྲ་བ་ནི་རྒྱུ་མ་ཡིན་པ་ལ་རྒྱུར་ཡིད་ཆེས་པས་ཚུལ་ཁྲིམས་དང་བརྟུལ་ཞུགས་མཆོག་ཏུ་འཛིན་པ་སྟེ། སྡུག་བསྔལ་མཐོང་བས་སྤང་བར་བྱ་བ་ཡིན་ནོ་ཞེས་འབྱུང་སྟེ། དེ་ལྟར་རྒྱུ་མ་ཡིན་པ་ལ་རྒྱུར་ཡིད་ཆེས་པས་ཚུལ་ཁྲིམས་དང་བརྟུལ་ཞུགས་མཆོག་འཛིན་དེ་ཉིད་སྡུག་བསྔལ་མཐོང་སྤང་དུ་གསུངས་པའི་ཕྱིར་རོ། །རིགས་པ་ཡང་སྡུག་བསྔལ་མཐོང་སྤང་ཡིན་ཏེ། སྡུག་བསྔལ་ལ་ལོག་པར་ཞུགས་པའི་ཕྱིར་རོ་ཞེས་པ་ལ། སློབ་དཔོན་གྱིས་ཟག་བཅས་ལ་དམིགས་པའི་ཉོན་མོངས་པ་ཐམས་ཅད་དང་། ལམ་མཐོང་སྤང་ཡིན་པའི་ལྟ་བ་ལྔ་པའང་དེར་ཐལ་བར་འགྱུར་རོ་ཞེས་ཏེ། བྱེ་བྲག་ཏུ་སྨྲ་བས་ཐལ་བ་དེ་བཟློག་དཀའ་བས་ལུང་གིས་སྒྲུབ་པ་དེ་ཉིད་རིགས་སོ། །ཕྱིན་ཅི་ལོག་གི་དབྱེ་བ་ནི། །རྟག་བདག་ཕྱིན་ཅི་ལོག་པ་ཡིས། །ཞེས་པས་གཉིས་སུ་ངེས་སམ་ཞེ་ན། མ་ཡིན་ཏེ་བཞིར་གསུངས་སོ། །རང་བཞིན་ཅི་ཞེ་ན་ལྟ་བ་གསུམ་ལས་གཞག་པའི་ཕྱིར་ཕྱིན་ཅི་ལོག་བཞི་ཚན་འདི་ནི་གསུམ་པོ་དེའི་བདག་ཉིད་དོ། །དེ་ནི་འདི་ལྟར་མཐར་འཛིན་གྱི་རྟག་ལྟ་ལས་མི་རྟག་པ་ལ་རྟག་པར་ཕྱིན་ཅི་ལོག་དང་། ལྟ་བ་མཆོག་འཛིན་ལས་སྡུག་བསྔལ་ལ་བདེ་བ་དང་མི་གཙང་བ་ལ་གཙང་བར་ཕྱིན་ཅི་ལོག་དང་། འཇིག་ཚོགས་ལྟ་བའི་བདག་ཏུ་ལྟ་བ་ལས་བདག་མེད་པ་ལ་བདག་ཏུ་ཕྱིན་ཅི་ལོག་གོ །གཞན་དག་ནི་དེའི་བདག་དང་བདག་གིར་ལྟ་བ་ཐམས་ཅད་ཕྱིན་ཅི་ལོག་ཡིན་ནོ་ཞེས་པ་ལ། བྱེ་བྲག་ཏུ་སྨྲ་བས་བདག་གིར་ལྟ་བ་མ་ཡིན་ཏེ། མདོ་ལས་མི་འབྱུང་བའི་ཕྱིར་རོ་ཞེས་པ་དང་། དེ་ལས་མི་འབྱུང་ཡང་བདག་ཉིད་ཉེར་ལེན་ཕུང་པོ་ལྔ་ལ་དབང་བྱེད་པར་ལྟ་བ་ན་བདག་གིར་ཡང་ལྟ་སྟེ། དེའི་ཕྱིར་བདག་ཏུ་ལྟ་བ་འདི་ཉིད་བདག་དང་བདག་གི་སྒོ་ཅན་ཏེ་གཉིས་སུ་བསྟན་གྱི་རྫས་སུ་གཅིག་གོ །དེ་ལྟ་མ་ཡིན་པར་བདག་ཅེས་རྣམ་དབྱེ་དང་པོར་བསྟན་པ་དང་། བདག་གི་ཞེས་དྲུག་པར་བསྟན་པ་ལྟ་བ་གཞན་ཡིན་ན། བདག་གིས་ཞེས་གསུམ་པར་བསྟན་པ་དང་བདག་གི་གཞིར་ཞེས་བཞི་པར་བསྟན་པ་ཡང་ལྟ་བ་ཐ་དད་པར་འགྱུར་རོ་ཞེས་ཟེར་རོ། །གཞན་ཕྱིན་ཅི་ལོག་མ་ཡིན་པ་ནི་ཡུལ་ལ་གཅིག་ཏུ་ཕྱིན་ཅི་ལོག་པ་དང་། ངེས་པར་རྟོག་པ་དང་། སྒྲོ་འདོགས་པ་ཡིན་པའི་ཕྱིར་ཏེ་རྒྱུ་གསུམ་ཚང་བས་ཕྱིན་ཅི་ལོག་ཏུ་གཞག་ན་ཚུལ་ཁྲིམས་དང་བརྟུལ་ཞུགས་ཀྱིས་ཅུང་ཟད་འདག་པས་ལྟ་བ་ལྔ་པ་དང་། ཉོན་མོངས་པ་གཞན་དང་། ལོག་ལྟ་དང་ཆད་ལྟ་ལ་རྒྱུ་གསུམ་རིམ་པ་བཞིན་མེད་པས་སོ། །འོ་ན་མདོ་ལས། མི་རྟག་པ་ལ་རྟག་གོ་སྙམ་དུ་འདུ་ཤེས་ཕྱིན་ཅི་ལོག་དང་། སེམས་ཕྱིན་ཅི་ལོག་དང་། ལྟ་བ་ཕྱིན་ཅི་ལོག་ཅེས་ནི་གསུངས་ལ། དེ་གཉིས་ཀྱང་ངེས་པར་རྟོག་པ་མ་ཡིན་པའི་ཕྱིར་རོ་ཞེ་ན་བདེན་མོད་ཀྱི། འོན་ཀྱང་མདོ་ལས་སེམས་དང་འདུ་ཤེས་ནི་ལྟ་བ་དེ་དང་མཚུངས་པར་ལྡན་པའི་དབང་གིས་ཕྱིན་ཅི་ལོག་ཏུ་གསུངས་ལ། འདིར་རྩ་བའི་ཕྲ་རྒྱས་གཞིར་བཟུང་ནས་རྒྱུ་གསུམ་མ་ཚང་བ་དེར་མི་འཆད་པའི་ཕྱིར་སྐྱོན་མེད་དོ། །ཚོར་བ་ལ་སོགས་པ་དེར་མི་སྟོན་པ་ནི་འཇིག་རྟེན་ན་དེ་གཉིས་ལ་གྲགས་ཀྱི་དེ་དག་ལ་དེར་མ་གྲགས་པའི་ཕྱིར་མ་གསུངས་སོ། །དེ་ལྟར་ན་ཕྱིན་ཅི་ལོག་བཞི་པོ་མཚུངས་ལྡན་དང་བཅས་པ་མཐོང་སྤང་ཡིན་པས་རྒྱུན་ཞུགས་ཀྱིས་སྤངས་པར་འདོད་དོ། །དེའི་ཕྱིར་གང་སྤེལ་དུ་མདོ་དྲངས་པ། ཕྱིན་ཅི་ལོག་བཞི་པོ་གང་དག་ཡིན་པ་དེ་དག་ལས་དུ་དག་ཅིག་ནི་རྒྱུན་དུ་ཞུགས་པས་སྤངས། དུ་དག་ཅིག་ནི་མ་སྤངས་ཞེ་ན། བཤད་པ་ཐམས་ཅད་སྤངས་སོ་ཞེས་སོ། །སྡེ་པ་གཞན་དག་ན་རེ་མི་རྟག་པ་ལ་རྟག་གོ་སྙམ་དུ་འདུ་ཤེས་དང་སེམས་དང་ལྟ་བ་ཕྱིན་ཅི་ལོག་གསུམ་ནས་བདག་མེད་པ་ལ་བདག་གོ་སྙམ་པའི་བར་གསུམ་སྟེ་ཕྱིན་ཅི་ལོག་བཅུ་གཉིས་ཡིན་ལ། བརྒྱད་མཐོང་སྤང་ཡིན་ཞིང་། བདེ་བ་དང་གཙང་བའི་འདུ་ཤེས་དང་སེམས་ཕྱིན་ཅི་ལོག་བཞི་ནི་སྒོམ་སྤང་སྟེ། དེ་ལྟ་མ་ཡིན་ན་འཕགས་པ་ཆགས་བཅས་ལ་བདེ་བ་དང་གཙང་བའི་འདུ་ཤེས་མེད་པར་བུད་མེད་ལ་འདོད་ཆགས་ཇི་ལྟར་སྐྱེ་བར་འགྱུར་ཞེས་ཟེར་རོ། །བྱེ་བྲག་ཏུ་སྨྲ་བ་ནི་དེ་ལྟ་བུའི་འདུ་ཤེས་ཀྱང་མགལ་མེ་ལ་འཁོར་ལོ་དང་རི་མོ་ལ་གནོད་སྦྱིན་ལྟར་རེ་ཞིག་འཁྲུལ་པ་ཙམ་ཡིན་གྱི་ཕྱིན་ཅི་ལོག་ཏུ་མི་གཞག་གོ །དེ་ལྟ་མ་ཡིན་ན། སེམས་ཅན་གྱི་འདུ་ཤེས་དང་སེམས་ཀུན་ཏུ་འབྱུང་བས་དེ་ལ་དམིགས་པའི་འདུ་ཤེས་དང་སེམས་དང་བདག་ཏུ་འདུ་ཤེས་ཕྱིན་ཅི་ལོག་ཀྱང་ཡོད་པར་འགྱུར་ལ། འདོད་ན་སྒོམ་སྤང་དུ་འགྱུར་རོ། །མདོ་ལས་ཀྱང་། འཕགས་པ་ཉན་ཐོས་ཐོས་པ་དང་ལྡན་པ་འདི་ནི་སྡུག་བསྔལ་འཕགས་པའི་བདེན་པའོ་ཞེས་བྱ་བར་ཡང་དག་པ་ཇི་ལྟ་བ་བཞིན་རབ་ཏུ་ཤེས་སོ་ཞེས་བྱ་བ་ནས། དེའི་ཚེ་མི་རྟག་པ་ལ་རྟག་གོ་སྙམ་དུ་འདུ་ཤེས་ཕྱིན་ཅི་ལོག་དང་། སེམས་ཕྱིན་ཅི་ལོག་དང་། ལྟ་བ་ཕྱིན་ཅི་ལོག་གང་ཡིན་པ་དེ་སྤོང་བར་བྱེད་དོ་ཞེས་འབྱུང་བའི་ཕྱིར་ལྟ་བས་ཀུན་ནས་བསླང་བའི་འདུ་ཤེས་དང་སེམས་ཁོ་ན་ཕྱིན་ཅི་ལོག་ཏུ་གཞག་གོ་ཞེའོ། །ཕྱོགས་གསུམ་པ་འཛིན་པ་དག་ན་རེ་འཕགས་པ་ངག་དབང་གིས། འདོད་པའི་ཆགས་པས་ཟིལ་ནོན་ཕྱིར། །བདག་གི་སེམས་ནི་གདུང་བར་གྱུར། །གཽ་ཏམ་ཁྱོད་ཀྱིས་ཐུགས་བརྩེའི་ཕྱིར། །ཞི་བ་མཆོག་ནི་བཤད་དུ་གསོལ། །ཞེས་པ་དང་། ཀུན་དགའ་བོས། འདུ་ཤེས་ཕྱིན་ཅི་ལོག་པ་ཡིས། །ཁྱོད་ཀྱི་སེམས་ནི་ཡོངས་སུ་གདུང་། །དེ་ཕྱིར་འདོད་ཆགས་དང་ལྡན་པའི། །རྒྱུ་མཚན་སྡུག་པ་སྤང་བར་གྱིས། །ཞེས་པས་རེ་ཞིག་འཁྲུལ་པ་ཙམ་དུ་མ་གསུངས་ཤིང་རྒྱུན་ཞུགས་དེ་ལ་འདུ་ཤེས་དང་སེམས་ཕྱིན་ཅི་ལོག་ཡོད་པར་བསྟན་པའི་ཕྱིར་འཕགས་པ་ཆགས་བཅས་ཀྱི་བརྒྱད་ཅར་མ་སྤངས་ལ། མདོ་དེ་དང་ཡང་མི་འགལ་ཏེ་ཡང་དག་པ་ཇི་ལྟ་བ་བཞིན་ཤེས་པ་དེ་མེད་པར་མ་ཡིན་ནོ་ཞེས་སྤོང་བའི་ཐབས་བསྟན་པ་ཡིན་པའི་ཕྱིར་རོ་ཞེས་པར་རོ། །ང་རྒྱལ་གྱི་དབྱེ་བ་ནི་ལྟ་བ་ཁོ་ན་ལ་དབྱེར་ཡོད་ཀྱི་གཞན་ལ་མེད་དམ་ཞེ་ན། ང་རྒྱལ་ལ་ཡང་བདུན་ཏེ་ཆུང་བ་བས་བདག་ཁྱད་པར་དུ་འཕགས་ལ་མཉམ་པ་དང་མཉམ་མོ་སྙམ་དུ་ཁེངས་པ་ང་རྒྱལ་དང་། མཉམ་པ་བས་ཀྱང་བདག་ཁྱད་པར་དུ་འཕགས་སོ་སྙམ་པ་ལྷག་པའི་ང་རྒྱལ་དང་། དེ་ལས་ཀྱང་བདག་དེ་ལྟར་འཕགས་སོ་སྙམ་པ་ང་རྒྱལ་ལས་ཀྱང་ང་རྒྱལ་དང་། ཉེར་ལེན་གྱི་ཕུང་པོ་ལྔ་ལ་བདག་གམ་བདག་གིར་བཟུང་ནས་ཁེངས་པ་ངའོ་སྙམ་པའི་ང་རྒྱལ་དང་ཡོན་ཏན་གྱི་ཁྱད་པར་ཐོབ་པར་བྱ་བ་མ་ཐོབ་པར་བདག་གིས་ཐོབ་བོ་སྙམ་པ་མངོན་པའི་ང་རྒྱལ་དང་། ཆེས་ཁྱད་པར་དུ་འཕགས་པ་བས་བདག་ཅུང་ཟད་དམན་ཏེ་འོན་ཀྱང་བདག་བཟང་ངོ་སྙམ་པ་ཅུང་ཟད་སྙམ་པའི་ང་རྒྱལ་དང་། ཡོན་ཏན་དང་མི་ལྡན་པ་ལ་བདག་ཡོན་ཏན་དང་ལྡན་ནོ། །སྙམ་པ་ལོག་པའི་ང་རྒྱལ་ལོ། །ལྔ་པ་དང་བདུན་པའི་ཁྱད་ནི་ཡོན་ཏན་གྱི་གཞི་ཡོད་མེད་དོ་ཞེས་འཆད་དོ། །འགྲེལ་པ་དང་། མངོན་པ་ཀུན་ལས་བཏུས་སུ་ཡོན་ཏན་མ་ཡིན་པ་དང་ལྡན་པ་ལ་ཞེས་བཤད་ཀྱང་དེའང་ཡོན་ཏན་དང་མི་ལྡན་པ་ཡིན་པས་འདི་རྒྱལ་པོའི་སྲས་ལྟར་བཤད་དོ། །བསྟན་བཅོས་ལས་བདག་ཏུ་ལྟ་བ་ལ་བརྟེན་པའི་ང་རྒྱལ་རྣམ་པ་དགུ་སྟེ། གཞན་ལ་ལྟོས་ཏེ་བདག་ལ་སྒྲུབ་པར་རློམ་པ་བདག་མཆོག་ཡིན་ནོ་བདག་གཞན་དང་འདྲ་སྟེ་མཉམ་པ་ཡིན་ནོ་བདག་དམན་པ་ཡིན་ནོ་ཞེས་པ་གསུམ་དང་། བདག་ལ་ལྟོས་ཏེ་གཞན་ལ་སྒྲུབ་པར་རློམ་པ་བདག་པས་མཆོག་ཡོད་དོ་བདག་དང་མཉམ་པ་ཡོད་དོ་བདག་པས་དམན་པ་ཡོད་དོ་ཞེས་པ་གསུམ་དང་། གཞན་ལ་དགག་པར་རློམ་པ་བདག་པས་མཆོག་མེད་དོ་བདག་དང་མཉམ་པ་མེད་དོ་བདག་པས་དམན་པ་མེད་དོ་ཞེས་པ་གསུམ་བཤད་པ་ཇི་ལྟ་བུ་ཞེ་ན། ང་རྒྱལ་དང་ལྷག་པའི་ང་རྒྱལ་དང་ཅུང་ཟད་སྙམ་པའི་ང་རྒྱལ་ཏེ། གསུམ་པོ་དེའི་བདག་ཉིད་ཡིན་པས་དེར་ཅི་རིགས་པར་བསྡུའོ། །འོ་ན་བདག་པས་དམན་པ་མེད་དོ་ཞེས་པ་ཁེངས་པར་ཇི་ལྟར་འགྱུར། རྣམ་པ་ཐམས་ཅད་དུ་མ་ཡིན་གྱི་ཚོགས་འདིར་བདག་པས་དམན་པ་མེད་ལ། འོན་ཀྱང་ཐ་གིའོ་སྙམ་དུ་སེམས་པའི་ཕྱིར་རོ། །རབ་ཏུ་བྱེད་པ་ལས་བདག་མཆོག་ཡིན་ནོ་སྙམ་པ་འདི་དམན་པ་དང་མཉམ་པ་དང་ཁྱད་པར་དུ་འཕགས་པ་ལ་ལྟོས་ནས་ང་རྒྱལ་དང་ལྷག་པའི་ང་རྒྱལ་དང་ང་རྒྱལ་ལས་ཀྱང་ང་རྒྱལ་ཏེ་གསུམ་ཅར་དུ་འགྱུར་བར་བཤད་དེ་དེ་དང་དེའི་མཚན་ཉིད་ཚང་བའི་ཕྱིར་རོ། །བདུན་པོ་གང་གི་སྤང་བ་ཡིན་ཞེ་ན། མཐོང་བ་དང་སྒོམ་པའི་ལམ་གྱིས་ཟད་པར་བྱ་བ་ཡིན་ལ། དེའི་ཕྱིར་སྤང་བྱའི་ས་ལྔར་འགྱུར་རོ། །འཕགས་པས་མ་སྤངས་ཀྱང་མངོན་འགྱུར་དུ་མི་འབྱུང་བ་ནི་དེ་དག་སྒོམ་སྤང་མ་སྤངས་པ་སྤྱོད་དམ་ཞེ་ན་མ་ངེས་ཏེ། འདི་ལྟར་སྒོམ་པས་སྤང་བར་བྱ་བ་ནི་གསོད་པ་དང་སོགས་པའི་དོན་འགྲེལ་པར། བརྫུན་དུ་སྨྲ་བའི་བར་ཞེས་དང་། རྒྱལ་སྲས་ཀྱིས་བརྫུན་དུ་སྨྲ་བ་ལ་སོགས་པ་ཞེས་པས་གཞན་ཡང་བསྟན་ཏེ། དེ་དག་ལ་དམིགས་ནས་ཆེད་དུ་བསམས་ནས་བྱེད་པའི་སྒོམ་སྤང་གི་ཉོན་མོངས་པ་ཀུན་ནས་དཀྲིས་པའོ། །དེ་བཞིན་གྱི་སྒྲས་ནི་སྐྱེ་བའི་སྲེད་པ་བསྟན་ཏེ་བདག་གླང་པོ་ཆེ་ས་སྲུང་གི་བུར་གྱུར་ཀྱང་ཅི་མ་རུང་སྙམ་པ་ལ་སོགས་པ་དང་། འཇིག་པ་ནི་མི་རྟག་པ་ཡིན་ལ། དེ་དོན་དུ་གཉེར་བ་ནི་སྲེད་པ་སྟེ། བདག་ཡུན་རིང་དུ་གསོན་པས་ཅི་ཞིག་བྱ་ཆད་ཅིང་ཞིག་ན་ཅི་མ་རུང་སྙམ་པ་དང་། རྣམ་པ་ནི་ང་རྒྱལ་ཏེ་བདུན་ཅར་ལ། མཐོང་དང་སྒོམ་པས་ཟད་བྱ་བ། །ཞེས་བཤད་པའི་ཕྱིར་དེའི་སྒོམ་སྤང་ཡིན་པ་རྣམས་སོ། །སོགས་ནི་འགྲེལ་པར། སོགས་པ་སྨྲོས་པས་ནི་འཇིག་པའི་སྲེད་པའི་བར་གཟུང་ངོ་ཞེས་གསུངས་ཀྱང་དེའི་དོན་ཊཱིཀ་བྱེད་དག་གིས་གསོད་སོགས་ཀུན་ནས་དཀྲིས་པའི་བར་གཟུང་བར་གསུངས་པའི་ཕྱིར་དེ་ལྟར་གཟུང་ངོ་། །ངའོ་སྙམ་པ་ནི་ང་རྒྱལ་གྱི་རྣམ་པ་དགུ་སྟེ་བདག་ཏུ་ལྟ་བ་ལས་བྱུང་བའི་ཕྱིར་དེའི་མིང་གིས་བསྟན་ཏོ། །དེ་རྣམས་ནི་འཕགས་པ་སྒོམ་སྤང་མ་སྤངས་པ་རྣམས་ལ་མངོན་གྱུར་དུ་མི་འབྱུང་ཞེས་སྦྱར་རོ། །དེ་རྣམས་ངེས་པར་ལྟ་བས་རྒྱས་པར་འགྱུར་བའི་ཕྱིར་རོ། །དེ་ནི་གང་སྤེལ་གྱིས། རྒྱས་པ་ནི་སྤེལ་འབྱུང་ཕན་བཏགས་པ་ཞེས་བྱ་བའི་ཐ་ཚིག་གོ་ཞེའོ། །མི་དགེ་བ་ཡིན་པའི་འགྱོད་པའང་མ་ཡིན་ཏེ། ཐེ་ཚོམ་གྱི་བསྐྱེད་པའི་ཕྱིར་རོ། །ཁྱབ་པ་ཡོད་དེ། རྒྱུ་མེད་པར་འབྲས་བུ་ཡོད་པར་ག་ལ་འགྱུར། རྐེད་པ་བཅགས་པ་ལྡང་མི་ནུས་པ་བཞིན་ནོ། །ལྟ་བ་གང་གིས་རྒྱས་པར་འགྱུར་ན་ཀུན་དཀྲིས་ལོག་ལྟ་དང་། འཇིག་སྲེད་ཆད་ལྟ་དང་། སྐྱེ་སྲེད་རྟག་ལྟ་དང་། ང་རྒྱལ་རྣམས་འཇིག་ཚོགས་ལ་ལྟ་བས་སོ། །གང་སྤངས་ཀྱང་མངོན་དུ་འགྱུར་བའང་ཡོད་པས་མུ་བཞིའོ་ཞེས་འཆད་དོ། །རྣམ་པའི་རབ་དབྱེ་ལ་དྲུག་ལས། ཀུན་འགྲོ་ཡིན་མིན་ནི་དགུ་བཅུ་རྩ་བརྒྱད་ལས་ཀུན་འགྲོ་དང་དེ་མིན་པ་དུ་ཞེ་ན། ཁམས་གསུམ་དུ་སྡུག་བསྔལ་དང་རྒྱུ་ཀུན་འབྱུང་མཐོང་བས་སྤང་བར་བྱ་བའི་ལྟ་བ་རྣམས་དང་། དེ་བཞིན་དུ་ཐེ་ཚོམ་དང་། གང་དེ་དག་དང་ལྷན་ཅིག་པའི་མ་རིག་པ་དང་། རྩ་ཉོན་གཞན་དང་མ་འདྲེས་པའི་མ་རིག་པ་གང་ཡིན་པ་སྟེ་སུམ་ཅུ་རྩ་གསུམ་ནི་རང་རང་གི་ཁམས་ཀྱི་སྤང་བྱ་རིས་ལྔ་མཐའ་དག་ལ་དམིགས་སུ་རུང་བའི་ཕྱིར་སྐལ་བ་མཉམ་པའི་ཁམས་ཀུན་ཏུ་འགྲོ་བ་ཡིན་ནོ། །འོ་ན་རིམ་གྱིས་སམ་གཅིག་ཅར་དམིགས། དང་པོ་ལྟར་ན་ཆགས་སོགས་ཀྱང་དེར་འགྱུར་ལ། གཉིས་པ་ལྟར་ན་འདོད་པའི་སྡུག་བསྔལ་གྱི་ལྟ་བ་ལྔ་པ་ཡང་འདོད་པའི་ཁམས་མཐའ་དག་གིས་དག་པར་ཡིད་ཆེས་པའམ། དེ་མཐའ་དག་རྒྱུ་མ་ཡིན་ལ་རྒྱུར་ཡིད་ཆེས་པ་མེད་པའི་ཕྱིར་དེ་ཇི་ལྟར་ཀུན་འགྲོར་གཞག སྐྱོན་མེད་དེ། རྫས་མཐའ་དག་ལ་མ་ཡིན་ཀྱང་། ཀུན་ཞེས་བྱ་བ་འདིར་རྣམ་པ་ཡིན་པས་རང་ཁམས་ཀྱི་སྤང་བྱ་རིས་རྣམ་པ་ལྔ་ལ་གཅིག་ཅར་དམིགས་པའི་ཕྱིར་རོ་ཞེའོ། །དེ་ནི་རྣམ་པ་ལྔའི་ཆ་ལ་དམིགས་པ་ལ་བྱ་སྟེ། གང་སྤེལ་གྱིས་རྣམ་པ་ལྔའི་ཆ་ལ་གཅིག་ཅར་དུ་དམིགས་སོ་ཞེས་བྱ་བ་འདི་ཡིན་ནོ་ཞེས་སོ། །དེ་ལྟ་ན་བདག་ཏུ་ལྟ་བ་ཡོད་པའི་ཉེར་ལེན་ཕུང་པོ་ལྔ་ལ་སྲེད་པའང་ཡོད་ལ། གང་ལ་མཆོག་དང་དག་པར་ལྟ་བ་ཡོད་པ་དེ་ལ་གང་ཟག་དེའི་དོན་དུ་གཉེར་བ་སྲིད་པའང་ཡོད་ཅིང་། དེས་ང་རྒྱལ་དུ་འགྱུར་བས་སྲིད་པ་དང་ང་རྒྱལ་ཡང་ཀུན་འགྲོར་འགྱུར་ལ། འདོད་ན་སྤང་བྱ་རིས་ལྔ་ཅར་ལ་དམིགས་པའི་སྲེད་པ་དང་ང་རྒྱལ་ཡིན་པའི་ཕྱིར་མཐོང་སྤང་སྒོམ་སྤང་གཉིས་ཀ་རུ་ཐལ་བར་འགྱུར་རོ། །འདོད་ན་གང་ཞིག་མཐོང་བས་སྤང་བར་བྱ་བའི་དམིགས་པ་ཅན་དེ་དག་ནི་དེ་མཐོང་བས་སྤང་བར་བྱ་བ་ཡིན་ལ། ལྷག་མ་ནི་སྒོམ་པས་སྤང་བར་བྱ་བ་ཡིན་ནོ་ཞེས་བཤད་པའི་ཕྱིར་རོ་ཞེ་ན། སློབ་དཔོན་གྱིས་འདོད་དུ་ཆུག་ཀྱང་ཐལ་བ་དེར་མི་འགྱུར་ཏེ། ཆགས་སོགས་བཞི་པོ་མཐོང་སྤང་འབའ་ཞིག་ལ་དམིགས་པ་མཐོང་སྤང་དུ་བསྟན་པ་ཡིན་ན། འདིར་འདྲེས་པ་ལ་དམིགས་པའི་ཕྱིར་མཐོང་སྤང་དུ་ག་ལ་འགྱུར། དེས་ན་དེ་ལྟ་བུ་སྒོམ་སྤང་ཡིན་ནོ་ཞེས་བྱེ་བྲག་ཏུ་སྨྲ་བའི་གྲུབ་མཐའ་དང་བསྟུན་པའི་ལན་མཛད་དོ། །སློབ་དཔོན་རང་གི་བཞེད་པ་ནི་ལྟ་བའི་སྟོབས་བསྐྱེད་པས་བཅུག་པ་ཅན་ཡིན་པའི་ཕྱིར་མཐོང་སྤང་ངོ་ཞེས་སོ། །དེ་དག་ནི་ཞར་ལ་འོངས་པའོ། །བྱེ་བྲག་ཏུ་སྨྲ་བའི་རྣལ་ལན་ནི་ཁྱབ་པ་མེད་དེ། སྲེད་པ་དང་ང་རྒྱལ་དེ་གཉིས་རང་གི་མཚན་ཉིད་ཀྱི་ཉོན་མོངས་པ་ཡིན་པའི་ཕྱིར་ཀུན་འགྲོར་མི་འགྱུར་རོ་ཞེས་ཟེར་རོ། །ཀུན་འགྲོ་ཕྲ་རྒྱས་བཅུ་གཅིག་བཤད་པ་དེ་དག་ལས་དགུ་ནི་གོང་དུ་དམིགས་ལ་ལྟ་བ་གཉིས་པོ་རང་སའི་ཉེར་ལེན་ཕུང་པོ་ལ་དམིགས་པར་ངེས་པས་མ་གཏོགས་སོ། །དམིགས་ཚུལ་ནི་རེས་འགའ་སྐལ་བ་མི་མཉམ་པའི་ཁམས་གཅིག་ལ། རེས་འགའ་གཉིས་ལ་སྟེ། བསྟན་བཅོས་ལས་དེ་ལྟར་འབྱུང་བའི་ཕྱིར་རོ། །གང་སྤེལ་གྱིས། རེས་འགའ་གསུམ་གྱི་བར་ལ་སྟེ་མཐའ་དག་ལ་དམིགས་ཞེས་བྱ་བའི་ཐ་ཚིག་གོ་ཞེས་བཤད་ཀྱང་མི་རིགས་ཏེ། མི་མཉམ་པ་གཉིས་ལས་མེད་པའི་ཕྱིར་དང་། རྒྱལ་སྲས་ཀྱིས། རེས་འགའ་ནི་ཁམས་གསུམ་ལ་དམིགས་སོ་ཞེས་དེ་སྐད་དུ་ནི་མ་བཤད་དེ་ཞེས་བསྟན་བཅོས་ལས་མི་འབྱུང་བར་གསུངས་པའི་ཕྱིར་རོ། །གཟུགས་ཀྱིས་གོང་མར་དང་། གཟུགས་མེད་ཀྱིས་གོང་ན་མེད་ཅིང་། གཟུགས་ལས་འདོད་ཆགས་དང་བྲལ་བས་མི་དམིགས་སོ། །གཞན་ཡང་གང་སྤེལ་གྱིས། འདོད་པ་དང་བསམ་གཏན་བཞི་པ་ན་སྐལ་བ་མི་མཉམ་པའི་ཁམས་ཀུན་འགྲོ་ཡོད་དོ། །བསམ་གཏན་གསུམ་ན་ནི་གཉི་གའོ། །སྲིད་པའི་རྩེ་མོ་མ་གཏོགས་པའི་ལྷག་མ་རྣམས་ན་ནི་སྐལ་བ་མི་མཉམ་པའི་ས་ཀུན་ཏུ་འགྲོ་བ་རྣམས་ཡོད་དོ། །སྲིད་པའི་རྩེ་མོ་ན་ནི་གཉི་ག་མེད་དེ། ཁམས་དང་ས་གཞན་མེད་པའི་ཕྱིར་རོ་ཞེས་འབྱུང་སྟེ་དེ་ནི་ལེགས་པར་བཤད་པ་ཡིན་ནོ། །འོ་ན་འདོད་པ་དང་བཞི་པ་ནས་གོང་སར་ཀུན་ཏུ་འགྲོ་བ་ཡོད་པའི་ཕྱིར་མི་མཉམ་པའི་ས་ཀུན་འགྲོ་ཡོད་ཅེས་ཅིའི་ཕྱིར་མི་གཟུང་ཞེ་ན། སྐྱོན་མེད་དེ། ས་གོང་སར་ཀུན་ཏུ་འགྲོ་ཡང་མི་མཉམ་པའི་ཁམས་ཀུན་འགྲོ་ལས་དོན་གཞན་མ་ཡིན་པའི་ཕྱིར་དེ་ལོགས་ཤིག་ཏུ་མི་གཞག་གོ །ཕྲ་རྒྱས་ཁོ་ན་ཀུན་འགྲོའམ་ཞེ་ན། ཀུན་འགྲོ་དེ་དག་དང་ལྷན་ཅིག་འབྱུང་བ་གང་ཡིན་པ་དེའང་ཀུན་འགྲོ་ཡིན་ནོ། །འོན་ཀྱང་ཐོབ་པ་མ་གཏོགས་ཏེ་ཐོབ་བྱའི་ཆོས་དང་རྒྱུ་མཐུན་དང་རྣམ་སྨིན་འབྲས་བུ་མི་གཅིག་པའི་ཕྱིར་རོ། །དེས་ན་ཕྲ་རྒྱས་ཀུན་འགྲོ་དང་རྒྱུ་ཀུན་འགྲོ་ལ་མུ་བཞི་གསུངས་ལ། དམིགས་པ་ཀུན་འགྲོ་དང་རྒྱུ་ཀུན་འགྲོ་ལའང་མུ་བཞིར་འཆད་དོ། །མདོར་ན་ཉི་ཤུ་རྩ་བདུན་དང་མ་རིག་པ་དྲུག་གི་ཆ་ནི་ཀུན་འགྲོ་དང་། དྲུག་ཅུ་རྩ་ལྔ་དང་ཆ་དེ་ལས་གཞན་ནི་ཀུན་འགྲོ་མིན་ནོ། །ཤུགས་ལ་དངོས་སུ་ལོག་ཞུགས་དུ། དེ་ལ་ལོག་ཞུགས་དུ། དེ་དག་གང་ལ་དམིགས་ཤིང་རྣམ་པ་ཇི་ལྟར་འཇུག་ཅེ་ན། ཀུན་འགྲོ་རྣམས་ནི་བདེན་པ་དེ་གཉིས་ཀྱི་མཚན་ཉིད་དང་འགལ་བར་ཞུགས་པས་དང་པོ་ཡིན་ཞིང་། ཀུན་འགྲོ་མ་ཡིན་པ་ནི་བདེན་པ་གཉིས་ཀྱི་ངོ་བོ་ལ་དམིགས་ཀྱང་མཚན་ཉིད་དང་མི་འགལ་བས་དངོས་སུ་ལོག་ཞུགས་ལ་དམིགས་ནས་ཆགས་པས་དོན་དུ་གཉེར་བ་དང་། ཁོང་ཁྲོ་མནར་སེམས་པ་དང་ང་རྒྱལ་གྱིས་ཁེངས་པའི་རྣམ་པར་འཇུག ས་གཉིས་པ་ནི་ཟག་བཅས་དང་ཟག་མེད་ལ་དམིགས་པ་དུ་ཞེ་ན། འགོག་པ་དང་ལམ་མཐོང་བས་སྤང་བར་བྱ་བའི་ལོག་ལྟ་ཐེ་ཚོམ་དང་དེ་དག་དང་མཚུངས་ལྡན་གྱི་མ་རིག་པ་དང་མ་འདྲེས་པ་འབའ་ཞིག་པའི་མ་རིག་པ་སྟེ་དྲུག་ནི་ཟག་མེད་འགོག་ལམ་ཡུལ་དུ་བྱེད་པས་སྤྱོད་ཡུལ་ཅན་ཡིན་ཞིང་དེ་གཉིས་ནི་ཡུལ་ཡིན་ནོ། །རྣམ་པ་ནི་སྐུར་པ་འདེབས་པ་དང་རྩེ་གཉིས་སམ་གཞན་དུ་དོགས་པ་དང་མི་གསལ་བའི་རྣམ་པར་འཇུག་གོ །དེ་ཡང་ས་དགུ་པོ་རེ་རེ་ན་གསུམ་གསུམ་ཡོད་པས་དེའི་སྤྱོད་ཡུལ་འགོག་པ་ནི་རང་གི་ས་པའི་སྤང་བྱ་སྤངས་པའི་འགོག་པ་ཁོ་ན་ཡིན་གྱི་ས་གཞན་གྱིས་སྤངས་པའི་འགོག་པ་མ་ཡིན་ཏེ། དེ་དེ་ལས་རྫས་ཐ་དད་པའི་ཕྱིར་རོ། །ལམ་ནི་ས་དྲུག་གི་ཆོས་ཤེས་ཕྱོགས་ཀྱི་ལམ་ཐམས་ཅད་དང་ས་དགུའི་རྗེས་ཤེས་ཕྱོགས་ཀྱི་ལམ་ཐམས་ཅད་དེ། དེ་དག་ནི་རིམ་པ་བཞིན་ལམ་དེའི་སྤྱོད་ཡུལ་ཅན་འདོད་པའི་གསུམ་དང་གོང་མའི་གསུམ་གྱི་ཡུལ་ཡིན་ནོ། །རྒྱུ་མཚན་ནི་ཆོས་ཤེས་ལོགས་ཀྱི་ལམ་དེ་དག་ནི་ཕན་ཚུན་དུ་མཉམ་པོ་དང་ཁྱད་པར་ཅན་གྱི་སྐལ་མཉམ་གྱི་རྒྱུ་ཡིན་ཞིང་འདོད་པའི་གཉེན་པོའི་རིགས་ཡིན་པའི་ཕྱིར་དང་། རྗེས་ཤེས་ཕྱོགས་ཀྱི་ལམ་དེ་རྣམས་ཀྱང་དེ་བཞིན་ཡིན་ཞིང་གོང་མའི་གཉེན་པོ་ཡིན་པའི་ཕྱིར་རོ། །གལ་ཏེ་རྗེས་ཤེས་ཕྱོགས་ལ་ཡང་འདོད་པའི་གསུམ་གྱིས་དམིགས་པར་འགྱུར་ཏེ་ཆོས་ཤེས་ཕྱོགས་དང་ཕན་ཚུན་དུ་སྐལ་མཉམ་གྱི་རྒྱུ་ཡིན་པའི་ཕྱིར་རོ་ཞེ་ན། འདོད་པའི་ཁམས་ཀྱི་རྗེས་ཤེས་མ་ཡིན་ཞེས་འདོད་པའི་གཉེན་པོའི་རིགས་མ་ཡིན་པའི་ཕྱིར་རོ། །འོ་ན། སྒོམ་པའི་ལམ་ལ་འགོག་པའམ། །ལམ་ལ་ཆོས་ཤེས་གང་ཡིན་དེ། །ཁམས་གསུམ་གྱི་ནི་གཉེན་པོ་ཡིན། །ཞེས་པས་ཆོས་ཤེས་ལ་གོང་མའི་གསུམ་གྱིས་དམིགས་པར་འགྱུར་རོ་ཞེ་ན། དེ་ནི་སྒོམ་ལམ་གྱི་འགོག་ལམ་ལ་ཆོས་ཤེས་ཀྱི་དབང་དུ་བྱས་ཀྱི་སྡུག་ཀུན་ལ་ཆོས་ཤེས་པ་གཉེན་པོར་མེད་པའི་ཕྱིར་དེ་མཐའ་དག་ཀྱང་མ་ཡིན་ལ། མཐོང་སྤང་གི་མ་ཡིན་པའི་ཕྱིར་དེ་མཐའ་དག་གི་ཡང་མ་ཡིན་པས་སྐྱོན་མེད་དོ། །དེའི་ཕྱིར་འགྲེལ་པར། དེ་ལྟ་བས་ན་དང་པོ་མེད་པའི་ཕྱིར་དང་། དང་པོ་རྣམས་ཀྱི་མ་ཡིན་པའི་ཕྱིར་དམིགས་པ་མ་ཡིན་ནོ་ཞེས་སོ། །གཞན་གྱིས་ཅིའི་ཕྱིར་མི་དམིགས་ཞེ་ན། འདོད་ཆགས་ནི་ཟག་མེད་ལ་དངོས་སུ་དམིགས་པ་མིན་ཏེ་ངོ་བོ་ཐོབ་པ་ཆད་པའི་སྒོ་ནས་སྤང་བར་བྱ་བའི་རང་གི་མཚན་ཉིད་ཀྱི་ཉོན་མོངས་པ་ཡིན་པའི་ཕྱིར་རོ། །དེ་བཞིན་དུ་ཟག་མེད་ནི་འཇིག་རྟེན་གྱི་ཆོས་ཀྱི་མི་འདོད་པ་སྐྱེད་པས་གནོད་པ་མི་བྱེད་པའི་ཕྱིར་དང་། འཇིག་རྟེན་པའི་ཆོས་ལས་འདས་ཏེ་ཞི་བའི་ཕྱིར་དང་། ཡང་དག་པར་ན་དག་པ་ཡིན་པའི་ཕྱིར་དང་། དངོས་པོ་མཆོག་ཏུ་གྱུར་པ་ཡིན་པའི་ཕྱིར་ཞེས་པས་རིམ་པ་བཞིན་ཞེ་སྡང་དང་། ང་རྒྱལ་དང་། ཚུལ་ཁྲིམས་དང་བརྟུལ་ཞུགས་དང་། ལྟ་བ་མཆོག་འཛིན་ཏེ་མཆོག་འཛིན་གཉིས་ཀྱིས་དངོས་སུ་དམིགས་པ་མ་ཡིན་ཞེས་སྦྱར་རོ། །དེས་ན་ཟག་མེད་ལ་དམིགས་པ་བཅུ་གཉིས་དང་མ་རིག་པ་དྲུག་གི་ཆའོ། །ཟག་བཅས་ལ་དམིགས་པ་བརྒྱད་ཅུ་དང་མ་རིག་པ་དྲུག་གི་ཆ་གཞན་ནོ། །ཤུགས་ལ་གོ་བ་སྔར་བཞིན་ནོ། །གསུམ་པ་ནི་དམིགས་པ་དང་མཚུངས་ལྡན་གྱིས་རྒྱས་པ་དུ་ཞེ་ན། ཕྲ་རྒྱས་ཀུན་ཏུ་འགྲོ་བ་རྣམས་ནི་དམིགས་པའི་སྒོ་ནས་རང་གི་སའི་རྣམ་པ་ལྔ་པོ་ཐམས་ཅད་དུ་སྟེ་ཐམས་ཅད་ལ་རྒྱས་པར་འགྱུར་ཞེས་བྱ་སྟེ། སྨྲ་སྒོ་ལས། དུ་ལ་སོགས་པ་ལ་དང་མཐུན། །ཞེས་པ་ཡིན་པའི་ཕྱིར་རོ། །ཀུན་འགྲོ་མ་ཡིན་པ་ནི་དམིགས་པའི་སྒོ་ནས་རང་གི་རིས་སུ་རྒྱས་པ་སྟེ་རིས་ལ་ཞེས་སྔ་མ་བཞིན་ཏེ་སྡུག་བསྔལ་མཐོང་སྤང་གི་ཕྲ་རྒྱས་རྣམས་སྡུག་བསྔལ་མཐོང་སྤང་ཁོ་ན་ལ་རྒྱས་པ་ལ་སོགས་པའོ། །དེ་ལྟ་ན་རྒྱས་པར་མི་འགྱུར་བའི་ཕྲ་རྒྱས་མེད་དམ་ཞེ་ན། སྤྱིར་བཏང་ནས་དམིགས་ཀྱིས་སྟོན་པ་ནི་ཟག་མེད་ལ་དམིགས་པ་དང་། ས་གོང་མའི་ཡུལ་ཅན་ཕྲ་རྒྱས་རྣམས་ནི་ཡུལ་དེ་ལ་དམིགས་པའི་སྒོ་ནས་རྒྱས་པར་འགྱུར་བ་མིན་ཏེ། ཡུལ་དེ་འཇིག་ལྟ་དང་སྲེད་པས་བདག་གིར་བྱས་ན་སྣམ་བུ་གཤེར་བ་ལ་རྡུལ་འཆགས་པ་ལྟར་ཕྲ་རྒྱས་གཞན་སྐྱེ་བའི་གནས་ཐོད་པ་ལས་དེ་ལྟར་མ་བྱས་པས་དེ་ལྟ་མ་ཡིན་པའི་ཕྱིར་རོ། །འདོད་པ་ན་གནས་པ་གོང་ས་དོན་དུ་གཉེར་བ་ནི་དགེ་བའི་ཆོས་ལ་འདུན་པ་ཡིན་པས་སྲེད་པས་བདག་གིར་བྱས་པར་མི་འགྱུར་རོ། །གཞན་ཡང་ཡུལ་དེ་ཉིད་དེ་དང་དེའི་གཉེན་པོའི་རིགས་ཡིན་པའི་ཕྱིར་ཡང་གནས་མི་ཐོད་དེ་རྡོ་བསྲེགས་པ་ལ་རྐང་པ་གཞག་པའི་གནས་མི་ཐོད་པ་བཞིན་ནོ། །གཞན་དག་ནི་རྒྱས་པའི་དོན་འཕྲོད་ཅིང་མཐུན་པ་ཡིན་ན་དེ་དག་དེ་ལྟ་མ་ཡིན་པའི་ཕྱིར་ཏེ་རླུང་ནད་ཅན་ལ་ཁ་ཟས་རྩུབ་པོ་བཞིན་ནོ་ཞེས་ཟེར་རོ། །ཕྲ་རྒྱས་གང་ཞིག་ཚོར་བ་ལ་སོགས་པ་གང་དང་མཚུངས་པར་ལྡན་པ་དེ་ནི་དེར་མཚུངས་པར་ལྡན་པའི་སྒོ་ནས་རྒྱས་པར་འགྱུར་རོ། །ནི་ཞེས་བྱ་བའི་སྒྲ་ནི་ཇི་སྲིད་དུ་མ་སྤངས་པ་ཞེས་ཁྱད་པར་དུ་བྱ་བའི་ཕྱིར་ཡིན་པས་དེ་ལྟར་སྦྱར་ཏེ། སྤངས་ན་མཚུངས་པར་ལྡན་ཀྱང་རྒྱས་པར་མི་འགྱུར་བའི་ཕྱིར་རོ། །དེས་ན་མཚུངས་ལྡན་ཁོ་ནས་རྒྱས་པ་ནི་སྔར་མ་སྤངས་པའི་ཕྲ་རྒྱས་ཟག་མེད་ལ་དམིགས་པ་བཅུ་གཉིས་མ་རིག་པ་དྲུག་གི་ཆ་དང་སྐལ་བ་མི་མཉམ་པའི་ཁམས་ཀུན་ཏུ་འགྲོ་བ་རྣམས་དང་ས་ཀུན་ཏུ་འགྲོ་བ་དག་ཀྱང་གཟུང་ངོ་། །དམིགས་པས་རྒྱས་ལ་མཚུངས་ལྡན་གྱི་མི་རྒྱས་པ་མི་སྲིད་པས་གཉིས་ཀས་རྒྱས་པ་ནི་གཞན་དྲུག་ཅུ་རྩ་གཉིས་དང་མ་རིག་པ་དྲུག་གི་ཆ་གཞན་དང་བཅོ་བརྒྱད་ཀྱི་རང་སར་དམིགས་པ་རྣམས་སོ། །བཞི་པ་ལ་གསུམ་ལས་དངོས་ནི་མི་དགེ་བ་དང་ལུང་མ་བསྟན་དུ་ཞེ་ན། གོང་མ་གཉིས་ཀྱི་ཐམས་ཅད་བསྒྲིབས་ལ་ལུང་མ་བསྟན་ཡིན་ཏེ་རྣམ་སྨིན་ཡིད་དུ་མི་འོང་པ་མི་སྐྱེད་པའི་ཉོན་མོངས་ཅན་ཡིན་པའི་ཕྱིར་རོ། །འདོད་པ་ན་ཡོད་པ་རྣམས་ལས་ཀྱང་འཇིག་ཚོགས་ལ་ལྟ་བས་བདག་བདེ་བའི་ཕྱིར་སྦྱིན་པ་གཏོང་ཞིང་ཚུལ་ཁྲིམས་སྲུང་བར་བྱེད་པའི་ཕྱིར་དང་། མཐར་འཛིན་ལྟ་བའི་ཆད་ལྟ་ཡང་ཐར་པ་དང་རྗེས་སུ་མཐུན་པའི་ཕྱིར་ཏེ། ཐར་པ་ནི་ཕུང་པོ་ལོག་པ་ཡིན་ལ། འདིའང་ཕུང་པོ་ཞིག་པ་གཏན་དུ་བར་ལྟ་བ་ཡིན་པའི་ཕྱིར་རོ། །དེའི་ཕྱིར་བཅོམ་ལྡན་འདས་ཀྱིས། ཕྱི་རོལ་པའི་ལྟ་བར་གྱུར་པ་རྣམས་ཀྱི་ནང་ན་འདི་ལྟ་སྟེ། བདག་མེད་པར་གྱུར་ཅིག བདག་གི་མེད་པར་གྱུར་ཅིག བདག་འབྱུང་བར་མ་གྱུར་ཅིག བདག་གི་འབྱུང་བར་མ་གྱུར་ཅིག་ཅེས་བྱ་བའི་ལྟ་བ་འདི་མཆོག་ཡིན་ནོ་ཞེས་གསུངས་པ་ཡིན་ནོ། །གཞན་ཡང་འདི་གཉིས་རང་གི་ཉེར་ལེན་ཕུང་པོ་ལྔའི་རྫས་ལ་བདག་དང་བདག་གི་རྣམ་པ་དང་རྟག་ཆད་ཀྱི་རྣམ་པར་ཀུན་ཏུ་རྨོངས་པ་ཙམ་ཡིན་གྱི། ཕ་རོལ་ལ་གནོད་པའི་རྣམ་པར་ཞུགས་པ་མ་ཡིན་པའི་ཕྱིར་རོ། །དེ་གཉིས་དང་མཚུངས་ལྡན་ཡིན་པས་ལྷན་ཅིག་པའི་མ་རིག་པ་ཡང་ལུང་མ་བསྟན་ཏོ། །སློབ་དཔོན་ནི་མཐོ་རིས་ལ་སྲེད་པ་ཡང་སྦྱིན་སོགས་དང་མི་འགལ་ལ། ངའོ་སྙམ་པའི་ང་རྒྱལ་ཡང་རང་གི་རྫས་ལ་ཀུན་ཏུ་རྨོངས་ཤིང་ཕ་རོལ་ལ་གནོད་པའི་རྣམ་པར་ཞུགས་པ་མ་ཡིན་པས་ལུང་མ་བསྟན་དུ་འགྱུར་རོ་ཞེའོ། །སྔོན་གྱི་སློབ་དཔོན་དག་ནི་ལྷན་ཅིག་སྐྱེས་པའི་འཇིག་ཚོགས་ལ་ལྟ་བ་རི་དྭགས་དང་བྱ་རྣམས་ལའང་ཡོད་པ་བབ་ཅོལ་དུ་སྒྲ་ཐོས་པས་སྐྲག་པའི་རྒྱུར་འགྱུར་བ་ལྟ་བུ་ནི་ལུང་མ་བསྟན་ཡིན་ལ། མུ་སྟེགས་ཅན་བདག་ཏུ་སྨྲ་བས་བརྟགས་པ་གང་ཡིན་པ་ལྟ་བུ་ནི་མི་དགེ་བ་ཡིན་ནོ་ཞེས་ཟེར་རོ། །ཕྲ་རྒྱས་ལྷག་མ་རྣམས་ནི་མི་དགེ་བ་ཡིན་པ་ཁོ་ནའོ། །ལྷག་མ་གང་དག་ཅེ་ན། འདིར་ཞེས་པས་འདོད་པའི་ལྷག་མ་གཟུང་བའི་དོན་ཏོ། །དེ་དག་གི་རྩ་བའི་བྱེ་བྲག་ལ་གཉིས་ལས། མི་དགེ་བའི་རྩ་བ་ཡིན་པ་དང་མ་ཡིན་པ་དུ་ཞེ་ན། འདོད་པའི་ཁམས་ན་འདོད་ཆགས་དང་ཁོང་ཁྲོ་ཐམས་ཅད་དང་། ལྟ་བ་གཉིས་མཚུངས་ལྡན་མ་གཏོགས་པའི་རྨོངས་པ་རྣམས་ནི་མི་དགེ་བའི་རྩ་བ་ཡིན་ཏེ། རང་གི་ངོ་བོ་མི་དགེ་བ་ཡིན་ལ་མི་དགེ་བ་གཞན་གྱི་རྩ་བའང་ཡིན་པས་སོ། །འོ་ན་མི་དགེ་བ་ཡིན་པའི་ལྟ་བ་ལ་སོགས་པ་མི་དགེ་བ་ཕྱི་མའི་རྒྱུ་ཡིན་པའི་ཕྱིར་མི་དགེ་བའི་རྩ་བར་མི་གཞག་ཅེ་ན། གང་སྤེལ་གྱིས། ཕྲ་རྒྱས་རྣམ་པ་ལྔའི་རང་བཞིན། །ལུས་ངག་བྱ་བ་ཀུན་སློང་བྱེད། །རྣམ་ཤེས་ལྔ་རྟེན་དཀར་པོའི་རྩ། །ཀུན་གཅོད་འདྲེན་པ་མི་དགེའི་རྩ། །ཞེས་ཏེ། རྩ་བའི་ཕྲ་རྒྱས་སྤང་བྱ་རིས་ལྔ་ཡིན་པ་དང་། ལུས་ངག་གི་ལས་ཀུན་ནས་སློང་བ་དང་། ཚོགས་དྲུག་དང་མཚུངས་པར་ལྡན་པ་དང་། དགེ་རྩ་གཅོད་པ་ལོག་ལྟ་འདྲེན་པ་ལ་སྟོབས་དང་ལྡན་པ་དེ་འདིར་རྩ་བ་ཡིན་ན་དེ་དག་དེ་ལྟ་མ་ཡིན་པའི་ཕྱིར་རོ་ཞེའོ། །དེའི་ཕྱིར་ཕྲ་རྒྱས་ལྷག་མ་རྣམས་མི་དགེ་བའི་རྩ་བ་མ་ཡིན་ནོ། །ལུང་མ་བསྟན་གྱི་རྩ་བ་ཡིན་པ་དང་མ་ཡིན་པ་དུ་ཞེ་ན། ཁ་ཆེ་བ་ནི་ལུང་མ་བསྟན་པའི་རྩ་བ་གསུམ་མོ། །དེ་ནི་སྲེད་པ་དང་མ་རིག་པ་དང་བློ་སྟེ་ཤེས་རབ་རྣམ་སྨིན་སྐྱེས་ཡིན་ཡང་རུང་གང་ཅུང་ཟད་ལུང་མ་བསྟན་ཡིན་པ་ཐམས་ཅད་དེ་ལུང་མ་བསྟན་ཡིན་པ་དེ་རྣམས་སོ། །དེ་ལས་གཞན་པ་ནི་ལུང་མ་བསྟན་གྱི་རྩ་བ་མིན་ཞེས་བྱ་སྟེ། ཐེ་ཚོམ་ནི་རྣམ་པ་གཉིས་སུ་འཇུག་པས་གཡོ་བའི་ཕྱིར་དང་། ང་རྒྱལ་ནི་ཁེངས་པས་མཐོན་པོར་འཇུག་པའི་ཕྱིར་རྩ་བ་དང་ཆོས་མི་མཐུན་པའི་ཕྱིར་ཏེ། འཇིག་རྟེན་ན་རྩ་བ་ནི་བརྟན་པ་དང་འོག་ན་གནས་པར་མཐོང་ངོ་ཞེའོ། །ཁོང་ཁྲོ་མི་དགེ་བར་ངེས་པས་དོགས་པ་མེད་པའི་ཕྱིར་རོ། །བཞི་ཡིན་ནོ་ཞེས་ཉི་འོག་པ་འདོད་དེ་ལུང་མ་བསྟན་དེ་དག་ཡིན་པའི་སྲེད་པ་དང་ལྟ་བ་དང་ང་རྒྱལ་དང་རྨོངས་པ་ཐམས་ཅད་དོ། །དེ་དག་ཁོ་ན་ཡིན་པ་ནི་འདི་ལྟར་བསམ་གཏན་པ་ནི་གསུམ་སྟེ། སྲེད་པ་དང་ལྟ་བ་དང་ང་རྒྱལ་ཤས་ཆེ་བའི་བསམ་གཏན་པ་ཞེས་གསུངས་ལ་དེ་དག་ཀྱང་མ་རིག་པའི་དབང་ལས་འགྱུར་བའི་ཕྱིར་རོ་ཞེས་ཟེར་རོ། །དེ་དག་ལས་རོ་མྱང་བ་དང་མཚུངས་པར་ལྡན་པའི་བསམ་གཏན་བསྒོམ་པ་ནི་སྲེད་པ་ཤས་ཆེ་བའི་བསམ་གཏན་པ་སྟེ། དེ་ཤས་ཆེ་བ་ཡང་ཡིན་བསམ་གཏན་པ་ཡང་ཡིན་པས་སོ། །གཞན་གཉིས་ནི་བསམ་གཏན་ལ་བརྟེན་ནས་རྟག་ལྟ་ལ་སོགས་པ་སྐྱེད་པར་བྱེད་པ་དང་། བདག་ནི་བསམ་གཏན་བཞི་ཐོབ་པ་ཡིན་གྱི་གཞན་ནི་དེ་ལྟ་མ་ཡིན་ནོ་སྙམ་པ་དེས་རློམ་པ་སྟེ་སྔ་མ་བཞིན་སྦྱར་རོ། །ཞར་ལ་དྲི་བ་ལུང་མ་བསྟན་ནི་མདོ་ལས། ལུང་མ་བསྟན་གྱི་དངོས་པོ་བཅུ་བཞི་གསུངས་ཏེ། འཇིག་རྟེན་རྟག་པ་ཞིག་གམ། མི་རྟག་པ་ཞིག་གམ། རྟག་ཀྱང་རྟག་ལ་མི་རྟག་ཀྱང་མི་རྟག་པ་ཞིག་གམ། རྟག་པ་ཡང་མ་ཡིན་མི་རྟག་པ་ཡང་མ་ཡིན་པ་ཞིག་གམ། དེ་བཞིན་དུ་འཇིག་རྟེན་མཐའ་ཡོད་མེད་གཉི་ག་དེ་མིན་པ། དེ་བཞིན་གཤེགས་པ་གྲོངས་ནས་ཡོད་མེད་གཉི་ག་དེ་མིན་པ། སྲོག་ཀྱང་གཞན་ལ་ལུས་ཀྱང་གཞན་ཞིག་གམ་ཞེས་པ་སྟེ་དེ་རྣམས་དགེ་མི་དགེ་མ་ཡིན་པའི་ལུང་མ་བསྟན་ཡིན་ནམ་ཞེ་ན་མ་ཡིན་གྱི་གཞག་པར་བྱ་བའི་དྲི་བ་ཡིན་པས་དངོས་སུ་ལུང་མ་བསྟན་པ་ལ་དེར་བཤད་པའོ། །དེ་ལྟར་ནི་གཞི་བདག་གི་འཇིག་རྟེན་དང་གྲོལ་བ་པོའི་སྐྱེས་བུ་དང་སྲོག་རྟག་པ་གྲུབ་པར་རློམས་ནས་དེའི་ཁྱད་པར་འདྲི་བ་ཡིན་པའི་ཕྱིར་རོ། །ཞར་འདྲི་བ་བཞི་སྟེ་མགོ་གཅིག་ཏུ་ལུང་བསྟན་པར་བྱ་བ་དང་། རྣམ་པར་ཕྱེ་ནས་དང་། དྲི་བ་དྲིས་ནས་དང་། གཞག་པར་ལུང་བསྟན་པའོ། །དེ་དག་ནི་དཔེར་ན། ཅི་སེམས་ཅན་སྐྱེས་པ་རྣམས་འཆིའམ་ཞེས་པ་ལ་སོགས་པ་སྟེ། དེ་ནི་འཆིའོ་ཞེས་མགོ་གཅིག་ཏུ་ལུང་བསྟན་པར་བྱ་བ་ཡིན་ཏེ་མཐའ་དེ་ལས་མ་འདས་པའི་ཕྱིར་རོ། །ཅི་འཆི་བར་འགྱུར་བ་དེ་དག་སྐྱེ་བར་འགྱུར་རམ་ཞེས་པ་ལ་ཐམས་ཅད་སྐྱེ་བར་མི་འགྱུར་གྱི་ཉོན་མོངས་པ་དང་བཅས་པ་སྐྱེ་ལ་དེ་མེད་པ་མ་ཡིན་ནོ་ཞེས་རྣམ་པར་ཕྱེ་ནས་སོ། །ཅི་མི་འདི་ཁྱད་པར་དུ་འཕགས་སམ་དམན་པ་ཡིན། གང་ལ་ལྟོས་ཏེ་འདྲི་ཞེས་དྲིས་ནས་ལུང་བསྟན་པར་བྱ་སྟེ་ལྷ་ལ་ལྟོས་ཏེ་ཟེར་ན་དམན་ལ། ངན་སོང་ལ་ལྟོས་ཏེ་ཟེར་ན་ཁྱད་པར་འཕགས་སོ་ཞེའོ། །ཅི་ཕུང་པོ་རྣམས་ལས་བདག་གམ་སེམས་ཅན་རྫས་གཞན་ནམ་གཞན་མ་ཡིན་ཅེས་པ་ལ་སོགས་པའི་དྲི་བ་ལྟ་བུ་ཡིན་ཏེ་སེམས་ཅན་གྱི་རྫས་མེད་པའི་ཕྱིར་གཞག་པར་བྱ་སྟེ། མོ་ཤམ་བུ་དེ་སྔོ་བསངས་སམ་དཀར་ཤམ་གང་ཞེས་པ་ལྟ་བུའོ། །འོ་ན་དེ་ཇི་ལྟར་ལུང་བསྟན་པ་ཡིན། དེ་ལྟར་བཞག་པ་ཉིད་ཀྱིས་དེ་གང་དུ་ཡང་ལུང་བསྟན་དུ་མེད་དོ་ཞེས་ལུང་བསྟན་པ་ཡིན་པའི་ཕྱིར་རོ། །རཱ་མ་ནི་དྲི་བ་གཉིས་པ་དང་གསུམ་པ་ལ་ཡང་ཐམས་ཅད་སྐྱེ་བར་མི་འགྱུར་རོ་ཞེས་དང་། གཉི་ག་ཡོད་ཅེས་པ་ཡང་མགོ་གཅིག་ཏུ་ལུང་བསྟན་པར་བྱ་བ་ཡིན་ཅེས་ཟེར་ཏེ། སློབ་དཔོན་གྱིས་འདྲི་བ་པོའི་བསམ་པ་མི་རྫོགས་པས་མི་རིགས་སོ་ཞེའོ། །ཕལ་ཆེན་སྡེ་པ་ནི་མདོ་ལས། དགེ་སློང་དག་བཞི་པོ་འདི་དག་ནི་འདྲི་བ་ལུང་བསྟན་པ་ཡིན་ཏེ། བཞི་གང་ཞེ་ན་མགོ་གཅིག་ཏུ་ལུང་བསྟན་པར་བྱ་བའི་འདྲི་བ་ཡང་ཡོད་ཅེས་པ་ནས། མགོ་གཅིག་ཏུ་ལུང་བསྟན་པར་བྱ་བའི་འདྲི་བ་གང་ཞེ་ན། འདུ་བྱེད་ཐམས་ཅད་མི་རྟག་པ་ཡིན་ནམ་ཞེས་འདྲི་བ་འདི་ནི་མགོ་གཅིག་ཏུ་ལུང་བསྟན་པར་བྱ་བའི་འདྲི་བ་ཡིན་ནོ། །དེ་བཞིན་དུ་སྦྱར་ཏེ། ཆེད་དུ་བསམ་པར་བྱ་བའི་ལས་བྱས་ནས་འབྲས་བུ་ཅི་ཞིག་སོ་སོར་མྱོང་བར་འགྱུར་ཅེས་འདྲི་བ་འདི་ནི་རྣམ་པར་ཕྱེ་སྟེ་ལུང་བསྟན་པར་བྱ་བའི་འདྲི་བ་དང་། འདུ་ཤེས་སྐྱེས་བུའི་བདག་ཡིན་ནམ་འོན་ཏེ་འདུ་ཤེས་ཀྱང་གཞན་ལ་བདག་ཀྱང་གཞན་ཞིག་ཡིན་ཅེས་འདྲི་ན། བདག་གང་ཡིན་ཅེས་འདྲི་སྟེ། རགས་པ་གཟུགས་བདག་ཡིན་ནོ་ཞེ་ན། འདུ་ཤེས་ཀྱང་གཞན་ལ་བདག་ཀྱང་གཞན་ནོ་ཞེས་བརྗོད་དེ་འདི་ནི་དྲིས་ཏེ་ལུང་བསྟན་པར་བྱ་བའི་འདྲི་བ་ཡིན་ནོ། །གཞག་པར་བྱ་བའི་འདྲི་བ་གང་ཞེ་ན། དཔེར་ན་འཇིག་རྟེན་རྟག་པ་ཞིག་གམ་ཞེས་པ་ནས་འདི་ནི་དགེ་སློང་དག་གཞག་པར་བྱ་བའི་འདྲི་བ་མིན་ནོ་ཞེས་འདོན་ཏོ། །ལྡན་པའི་ཚུལ་ལ་གསུམ་ལས། དངོས་ནི་ཕྲ་རྒྱས་དག་གིས་ཁམས་ལས་མི་འདའ་བར་འཆིང་བར་བྱེད་པའི་ཕྱིར་དེ་ཡུལ་གང་ལ་རྒྱས་པའི་ཡུལ་དེ་གང་ཟག་དེ་ལ་ལྡན་པར་བྱེད་ན་ཡུལ་དུས་གསུམ་པ་གང་ལྡན་ཞེ་ན། སྤྱིར། འདོད་ཆགས་དང་ཁོང་ཁྲོ་དང་ང་རྒྱལ་ནི་ཡུལ་སྡུག་མི་སྡུག་དང་མཐོ་བ་ལ་དམིགས་ནས་འབྱུང་གི་ཐམས་ཅད་ལ་དུས་ཐམས་ཅད་དུ་འབྱུང་བ་མ་ཡིན་པས་རང་གི་མཚན་ཉིད་ཀྱི་ཉོན་མོངས་པ་ཡིན་ལ། གཞན་གསུམ་ནི་དེ་ལྟར་མ་ངེས་ཀྱི་ཟག་བཅས་ཀྱི་ཕུང་པོ་ཐམས་ཅད་ལ་དམིགས་ཏེ་དུས་ཐམས་ཅད་དུ་སྐྱེར་རུང་བའི་ཕྱིར་སྤྱི་བ་ཞེས་བྱ་བའོ། །དེ་ལ་འདས་པ་དང་ཉེར་གནས་ཏེ་ད་ལྟར་གྱི་འདོད་ཆགས་དང་ཁོང་ཁྲོ་དང་ང་རྒྱལ་དག་གིས་ནི་ཡུལ་དུས་གསུམ་གྱི་སྤང་བྱ་རིས་ལྔ་གང་ལ་དེ་སྐྱེས་ནས་ཇི་སྲིད་མ་སྤངས་པའི་བར་དུ་དངོས་པོ་ཡུལ་དེ་དང་ལྡན་པ་ཡིན་ལ། དང་པོ་གཉིས་ཚོགས་པ་ཡིན་ན་ཡུལ་ད་ལྟར་བ་དང་། དྲུག་པ་ཡིན་ན་དུས་གསུམ་པ་ཡིན་ཞིང་། ང་རྒྱལ་ཡིད་ཤེས་ཀྱི་ས་པར་ངེས་པའི་ཕྱིར་དུས་གསུམ་པའོ། །སྐྱེས་ནས་ཇི་སྲིད་མ་སྤངས་ཀྱི་བར་ཞེས་པ་ནི་འོག་མ་རྣམས་ལའང་སྦྱར་ཏེ། ནམ་སྤངས་པ་ན་རྒྱས་པར་མི་འགྱུར་བས་མི་ལྡན་པའི་ཕྱིར་རོ། །ཡིད་ཤེས་ཀྱི་གསུམ་པོ་དེ་དག་མ་འོངས་པས་ནི་ཡུལ་དུས་གསུམ་པ་ཀུན་དང་ལྡན་ནོ། །ཡིད་ཤེས་ལས་གཞན་དབང་ཤེས་ཀྱི་་་་་མ་གཉིས་པོ་སྐྱེ་འགྱུར་ནི་རང་གི་དུས་པ་ཡུལ་དུ་བྱེད་དེ་དེའི་ཡུལ་ཡང་སྐྱེ་འགྱུར་ཡིན་པས་དུས་མཉམ་པ་ཡིན་པའི་ཕྱིར་རོ། །དེ་གཉིས་མི་སྐྱེ་བའི་ཆོས་ཅན་ཡིན་པ་རྣམས་ནི་ཡུལ་ཡང་མི་སྐྱེ་བ་ཡིན་ན་རང་དུས་པ་དང་། དེའི་ཡུལ་མི་སྐྱེ་བར་མ་ངེས་པས་སྐྱེ་འགྱུར་ཡིན་ན་དུས་གསུམ་སྟེ་དུས་ཐམས་ཅད་བདག་ཉིད་བཞིན་དུ་ལྡན་ཏེ་ལྕམ་པ་བཞིན་ནོ། །ལྷག་མ་ལྟ་བ་ཐེ་ཚོམ་མ་རིག་པ་རྣམས་ནི་དུས་གསུམ་པ་ཀུན་གྱི་སྤང་བྱ་དུས་གསུམ་པ་ཀུན་དང་ལྡན་ཏེ་ཉོན་མོངས་པ་སྤྱི་པ་ཡིན་པའི་ཕྱིར་རོ། །ཞར་ལ་དུས་གསུམ་དཔྱད་པ་ལ་འདོད་པ་ནི། འོ་ན་འདས་མ་འོངས་ད་ལྟར་རྫས་སུ་ཡོད་དམ་མེད། ཡོད་ན་རྟག་པར་འགྱུར་ལ། མེད་ན་ད་ལྟར་མི་ལྡན་པར་འགྱུར་རོ་ཞེ་ན། དུས་རྣམས་ནི་ཀུན་ཏུ་ཡོད་པར་དམ་འཆའོ། །རྟག་པར་མི་འགྱུར་ཏེ་འདུས་བྱས་ཀྱི་མཚན་ཉིད་དང་ལྡན་པའི་ཕྱིར་རོ། །ལུང་ནི་དགེ་སློང་དག་གལ་ཏེ་འདས་པའི་གཟུགས་ཤིག་ཡོད་པར་མ་གྱུར་ན་འཕགས་པ་ཉན་ཐོས་པ་དང་ལྡན་པ་འདས་པའི་གཟུགས་ལ་མི་ལྟ་བར་ཡང་མི་འགྱུར་བ་ཞིག་ན། གང་གི་ཕྱིར་འདས་པའི་གཟུགས་ཡོད་པ་དེའི་ཕྱིར་འཕགས་པ་ཉན་ཐོས་ཐོས་པ་དང་ལྡན་པ་འདས་པའི་གཟུགས་ལ་མི་ལྟ་བ་ཡིན་ནོ། །གལ་ཏེ་མ་འོངས་པའི་གཟུགས་ཤིག་ཡོད་པར་མ་གྱུར་ན་འཕགས་པ་ཉན་ཐོས་ཐོས་པ་དང་ལྡན་པ་མ་འོངས་པའི་གཟུགས་ལ་མངོན་པར་དགའ་བ་མེད་པར་མི་འགྱུར་བ་ཞིག་ན། གང་གི་ཕྱིར་མ་འོངས་པའི་གཟུགས་ཡོད་པ་དེའི་ཕྱིར་འཕགས་པ་ཉན་ཐོས་ཐོས་པ་དང་ལྡན་པ་མ་འོངས་པའི་གཟུགས་ལ་མངོན་པར་དགའ་བ་མེད་པ་ཡིན་ནོ་ཞེས་དེ་ལྟར་ཞལ་ནས་གསུངས་པའི་ཕྱིར་དང་། འདི་ཞལ་ནས་མ་ཡིན་ཀྱང་མདོ་གཞན་ལས་ཡིན་ཏེ་རྣམ་པར་ཤེས་པ་ནི་གཉིས་ལ་བརྟེན་ནས་སྐྱེའོ། །གཉིས་གང་ཞེ་ན། མིག་དང་གཟུགས་རྣམས་ནས་ཡིད་དང་ཆོས་རྣམས་ཀྱི་བར་རོ་ཞེས་ཏེ་འདས་མ་འོངས་མེད་ན་དེ་ལ་དམིགས་པའི་རྣམ་ཤེས་ནི་གཉིས་ལ་རྟེན་པར་མི་འགྱུར་བ་ཞིག་ན་གཉིས་ལ་བརྟེན་ནས་སྐྱེ་བར་གསུངས་པའི་ཕྱིར་རོ། །རིགས་པ་ནི་འདས་མ་འོངས་ད་ལྟར་གྲུབ་པ་མེད་ན། ཡིད་ཤེས་མ་འཁྲུལ་བ་ད་ལྟ་བའི་ཡུལ་དུ་མེད་པར་ཐལ་བ་ལས་དེའི་ཡུལ་དུ་ཡོད་པའི་ཕྱིར་ད་ལྟར་གྲུབ་བོ། །དེ་མེད་ན་དེ་དག་ལ་དམིགས་པའི་རྣམ་ཤེས་ནི་རྣམ་པར་ཤེས་པ་མ་ཡིན་པར་འགྱུར་ཏེ་རྣམ་པར་ཤེས་པར་བྱ་བ་མེད་པའི་ཕྱིར་རོ། །དེ་ལྟར་གྲུབ་པས་ད་ལྟར་དུ་ཐལ་བར་ཡང་མི་འགྱུར་ཏེ། རང་གི་བྱ་བ་སྐྱེས་ལ་མ་འགགས་པ་མ་ཡིན་པའི་ཕྱིར་རོ། །དེ་ལྟ་མ་ཡིན་ན་འདུས་མ་བྱས་ལ་ཡང་ཐལ་བར་འགྱུར་བར་བསམས་སོ། །གཞན་ཡང་ལས་མི་དགེ་འདས་པ་མེད་ན། དེའི་རྣམ་སྨིན་འབྲས་བུ་ད་ལྟ་འབྱུང་བ་མེད་པར་ཐལ་བ་ལས་དེ་ཡོད་པའི་ཕྱིར་དེའི་རྒྱུ་ལས་དགེ་མི་དགེ་ད་ལྟ་ཡོད་པས་འདས་པ་རྫས་སུ་གྲུབ་བོ། །དེས་ན་རྒྱུ་འབྲས་ཡོད་པ་དུས་མཉམ་ལ་སྐྱེ་འགག་དུས་མཉམ་དུ་བྱེད་པར་མ་ངེས་པར་ཁས་ལེན་ཏོ། །དེ་ལྟར་དུས་གསུམ་པོ་དེ་ཐམས་ཅད་ཡོད་པར་སྨྲ་བའི་ཕྱིར་ན། དེ་ནི་གཞི་ཐམས་ཅད་ཡོད་པར་སྨྲ་བའི་སྡེ་པར་འདོད་ལ། གང་དག་ད་ལྟར་དང་འབྲས་བུ་མ་བསྐྱེད་པའི་ལས་འདས་པ་གང་ཡིན་པ་ཡོད་ཅིང་། མ་འོངས་པ་དང་འབྲས་བུ་བསྐྱེད་ཟིན་པའི་འདས་པ་ནི་མེད་དོ་ཞེས་རྣམ་པར་ཕྱེ་སྟེ་སྨྲ་བ་ནི་དེ་ལྟར་སྨྲ་བའི་སྡེ་པའོ། །དང་པོར་གཞི་ཐམས་ཅད་ཡོད་པར་སྨྲ་བ་དུ་ཞེ་ན། དེ་དག་ནི་རྣམ་པ་བཞི་སྟེ། དེ་རྣམས་དུས་གསུམ་རྫས་སུ་ཡོད་པར་འདོད་པར་ཁྱད་མེད་ཀྱང་། དེ་དག་ནང་གི་ཁྱད་པར་ནི་འདོད་ལུགས་ཐ་དད་པར་གྱུར་ཏེ་བཙུན་པ་ཆོས་སྐྱོབ་ནི་གཟུགས་ལ་སོགས་པའི་རྫས་ཀྱི་རང་གི་མཚན་ཉིད་གཞན་དུ་མི་འགྱུར་ཡང་དངོས་པོ་གཞན་དུ་འགྱུར་ཏེ། མ་འོངས་པའི་དངོས་པོ་དོར་ནས་ད་ལྟར་གྱི་དངོས་པོ་འཐོབ་ལ། དེ་དོར་ནས་འདས་པའི་དངོས་པོ་འཐོབ་སྟེ། གསེར་གྱི་སྣོད་བཅོམ་ནས་གཞན་དུ་བྱེད་པ་ན་ཁ་དོག་མི་འགྱུར་ཡང་དབྱིབས་གཞན་དུ་འགྱུར་བའམ། འོ་མ་ཞོར་འགྱུར་བ་ན་ཁ་དོག་མི་འགྱུར་ཡང་རོ་དང་ནུས་པ་འགྱུར་བ་བཞིན་ནོ་ཞེས་དང་། བཙུན་པ་དབྱངས་སྒྲོགས་ནི་དུས་གསུམ་ཐམས་ཅད་གསུམ་ཅར་གྱི་མཚན་ཉིད་དང་མི་ལྡན་པ་མ་ཡིན་གྱི་དེའི་མཚན་ཉིད་དང་ཆེས་ལྡན་པ་དེ་དེར་འཇོག་སྟེ། སྐྱེས་པ་གཅིག་བུད་མེད་གཅིག་ལ་ཆགས་སོ་ཞེས་པ་ཡང་དེ་ལ་ལྷག་པར་ཞེན་པས་ཡིན་གྱི། གཞན་ལ་ཆགས་པ་དང་བྲལ་བ་མ་ཡིན་པ་བཞིན་ནོ་ཞེས་དང་། བཙུན་པ་དབྱིག་བཤེས་ནི་ཆོས་གང་རང་གི་བྱ་བ་མ་སྐྱེས་པས་མི་བྱེད་པའི་གནས་སྐབས་ནི་མ་འོངས་པ་དང་། རང་གི་བྱ་བ་བྱེད་པའི་གནས་སྐབས་ནི་ད་ལྟར་བ་དང་། རང་གི་བྱ་བ་བྱས་ནས་འགགས་པའི་གནས་སྐབས་ནི་འདས་པ་ཞེས་བྱ་སྟེ། གནས་སྐབས་ཐ་དད་པའི་དབང་གིས་གཞག་གོ །རྩིས་པའི་རི་ལུ་གཅིག་ཉིད་ངོ་བོ་གཞན་དུ་འགྱུར་བ་མེད་ཀྱང་གཅིག་དང་བརྒྱ་ལ་སོགས་པའི་ཤོད་མིག་ཏུ་བཞག་ནས་གནས་སྐབས་ཐ་དད་པས་དེ་དང་དེར་འཇོག་པ་བཞིན་ནོ་ཞེའོ། །བཙུན་པ་སངས་རྒྱས་ལྷ་ནི་སྔ་མ་དང་ཕྱི་མ་ལ་ལྟོས་ནས་འདས་མ་འོངས་ད་ལྟར་ཞེས་གཞན་དང་གཞན་དུ་བརྗོད་དེ། བུད་མེད་ཅིག་མ་དང་བུ་མོར་འཇོག་པ་བཞིན་ནོ་ཞེས་ཟེར་རོ། །དེ་དག་ལས་དང་པོ་ནི་རྫས་ཀྱི་རང་གི་མཚན་ཉིད་མི་འགྱུར་ལ་དངོས་པོ་གཞན་དུ་འགྱུར་ཞིང་། དངོས་པོ་རྣམས་ཀྱང་རྫས་ལས་དོན་གཞན་མ་ཡིན་པར་སྨྲ་བའི་ཕྱིར་གྲངས་ཅན་གྱི་ཕྱོགས་སུ་བསླན་པར་བྱའོ། །གཉིས་པ་ནི་དུས་གསུམ་པོ་རེ་རེ་ཡང་དུས་གསུམ་གྱི་མཚན་ཉིད་དང་ལྡན་པའི་ཕྱིར་དེར་ཐལ་བར་འགྱུར་བས་དུས་འཆོལ་བར་འགྱུར་རོ། །དཔེ་ཡང་གང་ལ་ཆགས་པ་དེ་མངོན་གྱུར་དང་གཞན་ལ་ལྡན་པའི་སྒོ་ནས་ཡིན་པས་དོན་དང་མི་མཚུངས་པའི་ཕྱིར་མི་རིགས་སོ། །བཞི་པ་ནི་འདས་པ་ཡང་དུས་གསུམ་དུ་འགྱུར་ཏེ་སྔ་ཕྱི་དང་དབུས་ཀྱི་ཆ་སྟེ་གསུམ་ཡོད་པའི་ཕྱིར་རོ། །དེས་ན་གསུམ་པའི་ལུགས་དེ་ཉིད་དེ་དག་གི་ནང་ནས་བཟང་སྟེ་གོང་དུ་བསྟན་པ་ལྟར་བྱ་ཡིས་དུས་གསུམ་པོ་རྣམས་ཀྱི་ཁྱད་པར་རྣམ་གཞག་བྱེད་པའི་ཕྱིར་རོ། །དེ་དགག་པ་ལ་གཉིས་ཀྱི་གནོད་པ་བརྗོད་པ་ནི། ད་ལྟར་གྱི་མིག་དེ་མཚུངས་ནི་ཆེས་གང་ཞིག་རང་གི་བྱ་བ་བྱེད་པ་མ་ཡིན་པའི་ཕྱིར་ད་ལྟར་བ་མ་ཡིན་པར་འགྱུར་ལ། གལ་ཏེ་གཟུགས་ལ་ལྟ་བའི་བྱ་བ་མེད་ཀྱང་འབྲས་བུ་འཛིན་པ་དང་འབྱིན་པའི་བྱ་བ་ཡོད་དོ་ཞེ་ན། འདས་པའི་སྐལ་མཉམ་གྱི་རྒྱུ་ལ་སོགས་པ་ཡང་འབྲས་བུ་འབྱིན་པའི་བྱ་བ་ཡོད་པའི་ཕྱིར་བྱ་བ་བྱེད་པའམ་བྱ་བ་ཕྱེད་བྱེད་པར་ཐལ་བས་དེ་དག་ད་ལྟར་རམ་ཕྱེད་ད་ལྟར་དུ་འགྱུར་རོ། །གཞན་ཡང་འདས་མ་འོངས་ནི་ཆོས་དེའི་བདག་ཉིད་དུ་ད་ལྟར་ཡོད་པའི་ཕྱིར་རང་གི་བྱ་བ་བྱེད་པ་ལ་གེགས་སུ་ཞིག་བྱེད་དེ་བྱ་བ་བྱེད་པར་འགྱུར་རོ། །དེར་མི་འགྱུར་ཏེ་དེའི་རྐྱེན་མ་ཚོགས་པའི་ཕྱིར་རོ་ཞེ་ན། དེ་རྟག་ཏུ་ཡོད་པའི་ཕྱིར་རྐྱེན་མ་ཚོགས་པར་ཡང་མི་རུང་ངོ་། །ཡང་རང་གི་བྱ་བ་བྱས་ནས་འགགས་པ་དང་། དེ་བྱེད་པ་དང་། དེ་མ་སྐྱེས་ནས་མི་བྱེད་པའི་གནས་སྐབས་ཞེས་པའི་བྱ་བ་དེ་ཡང་ཇི་ལྟར་བྱ་བ་ཅན་དུས་ལས་ངོ་བོ་གཞན་ནམ་གཞན་མ་ཡིན། དང་པོ་ལྟར་ན་བྱ་བ་དེ་ལ་ཡང་བྱ་བ་གཞན་ཞིག་ཡོད་ན་ཐུག་མེད་དུ་ཐལ་བར་འགྱུར་ལ། མེད་ན་འདས་པ་ལ་སོགས་པ་ཞེས་བྱ། བྱ་ཅན་དུས་ལས་ངོ་བོ་གཞན་ཡིན་པའི་ཕྱིར་འདུས་མ་བྱས་སུའང་ཐལ་བས་རྟག་པར་ཡོད་པར་འགྱུར་ཏེ། དེའི་ཕྱིར་ཆོས་གང་བྱ་བ་མ་སྐྱེས་ནས་མི་བྱེད་པ་མ་འོངས་པ་ཡིན་ནོ་ཞེས་བརྗོད་པར་མི་བྱའོ། །གལ་ཏེ་བྱ་བ་ཅན་དུས་ལས་ངོ་བོ་གཞན་ཡིན་ན་སྐྱོན་དེར་འགྱུར་བ་ལས་གཞན་མ་ཡིན་ཏེ་དུས་གསུམ་པོ་དེ་ཉིད་བྱ་བ་ཡིན་པའི་ཕྱིར་རོ་ཞེ་ན། འདས་མ་འོངས་ནི་བྱ་བ་འགགས་པ་དང་མ་སྐྱེས་པའི་དབང་གིས་འདས་དང་མ་འོངས་པའི་དུས་སུ་གཞག་ཏུ་མི་རུང་བར་འགྱུར་ཏེ་བྱ་བའི་བདག་ཉིད་ཡིན་ཞིང་ད་ལྟར་བ་བཞིན་དུ་ད་ལྟར་ཡོད་པའི་ཕྱིར་རོ། །ཁྱབ་པ་མེད་དེ། ཆོས་གང་མ་སྐྱེས་པ་མ་འོངས་པ། གང་སྐྱེས་ལ་མ་འགགས་པ་ད་ལྟར་བྱུང་བ། གང་ཞིག་པ་འདས་པ་ཡིན་པས་དེ་གཉིས་ཅིའི་ཕྱིར་གཞག་ཏུ་མི་རུང་ཞེ་ན། ད་ལྟར་བ་དེ་བཞིན་དུ་འདས་མ་འོངས་ཀྱང་ད་ལྟར་རྫས་སུ་ཡོད་ན་ཅིའི་ཕྱིར་མ་སྐྱེས་པ་དང་ཞིག་ཅེས་བྱ་སྟེ་མི་རིགས་སོ། །དེ་ལྟར་ན་དུས་གསུམ་གྱི་རྣམ་པར་གཞག་པ་མི་འགྲུབ་བོ། །གང་ཡང་འདུས་བྱས་ཀྱི་མཚན་ཉིད་དང་ལྡན་པས་རྟག་པར་མི་འགྱུར་ཞེས་པ་ཡང་ཚིག་ཙམ་སྟེ། དེས་སྐྱེ་འཇིག་ཏུ་མི་རུང་བའི་ཕྱིར་རོ། །གཞན་ཡང་ཆོས་རྟག་པར་ཡོད་ལ་མི་རྟག་པ་ཡང་ཡིན་ནོ་ཞེས་བྱ་བ་འདི་སྔོན་མ་བྱུང་བ་ཞིག་གོ །དེའི་ཕྱིར། རང་བཞིན་ཡང་ནི་རྟག་ཏུ་ཡོད། །དངོས་པོ་ཡང་ནི་རྟག་མི་འདོད། །རང་བཞིན་ལས་ཀྱང་དངོས་མི་གཞན། །དབང་ཕྱུག་ཐ་སྙད་ཡིན་པར་གསལ། །ཞེས་སོ། །སྒྲུབ་བྱེད་མེད་པ་ནི་ལུང་དང་པོ་དགོངས་གཞི་སྔོན་བྱུང་བ་དང་རྐྱེན་ཡོད་ན་འབྱུང་དུ་རུང་བ་ལ་དགོངས་ནས། དགོས་པ་རྒྱུ་དང་འབྲས་བུ་ལ་སྐུར་པ་འདེབས་པ་དགག་པའི་ཕྱིར་འདས་པ་དང་མ་འོངས་པ་ཡོད་དོ་ཞེས་ཚིག་གི་ཕྲད་ཙམ་དུ་གསུངས་ཏེ། དཔེར་ན་མར་མེ་ཤི་བ་ནི་ཡོད་མོད་ཀྱི་ཁོ་བོས་ནི་མ་བསད་དོ་ཞེས་འཛེར་བ་ན་ཤི་བ་དེ་ད་ལྟར་ཡོད་པ་མ་ཡིན་པ་ལྟ་བུའོ། །དངོས་ལ་གནོད་བྱེད་ནི་འགགས་པ་དང་མ་སྐྱེས་ཀྱང་ད་ལྟར་ཡོད་ན་འདས་མ་འོངས་སུ་ཇི་ལྟར་འགྱུར་ཞེས་བརྗོད་ཟིན་པ་ཉིད་དོ། །འོ་ན་བཅོམ་ལྡན་འདས་ཀྱིས་ཀུན་ཏུ་རྒྱུ་དབྱུག་ཐོགས་ཐོར་ཚུགས་ཅན་རྣམས་ཀྱི་དབང་དུ་མཛད་ནས་ལས་འདས་པ་ཟད་པ་འགགས་པ་བྲལ་བ་རྣམ་པར་གྱུར་པ་གང་ཡིན་པ་དེ་ནི་ཡོད་དོ་ཞེས་གསུངས་པ་ཇི་ལྟར་དྲང་ཞེ་ན། དེ་ནི་སྔར་གྱི་ལས་དེས་རྒྱུ་དེ་ལ་རྣམ་སྨིན་འབྲས་བུ་འབྱིན་ནུས་ཀྱི་ས་བོན་བཞག་པས་རྣམ་སྨིན་དེ་སྐྱེད་པའི་མཐུ་ཡོད་པ་ལ་དགོངས་ཀྱི། དེ་མ་འགགས་པར་ཡོད་པ་མ་ཡིན་ཏེ། འདས་པར་མི་འགྱུར་བའི་ཕྱིར་རོ། །དེའི་ཕྱིར་དོན་དམ་པ་སྟོང་པ་ཉིད་ཀྱི་མདོ་ལས། མིག་ནི་སྐྱེ་བ་ན་གང་ནས་ཀྱང་མི་འོང་ལ། འགགས་པ་ན་ཡང་གང་དུའང་རྩོགས་པར་མི་འགྱུར་རོ། །དེ་ལྟ་བས་ན་དགེ་སློང་དག་མིག་ནི་མ་བྱུང་བ་ལས་འབྱུང་ཞིང་བྱུང་ནས་ཀྱང་སླར་འཇིག་པར་འགྱུར་རོ་ཞེས་གསུངས་སོ། །གལ་ཏེ་མ་འོངས་པའི་མིག་ཡོད་ན་མ་འབྱུང་བ་ལས་འབྱུང་ངོ་ཞེས་གསུང་བར་མི་འགྱུར་བ་ཞིག་ན་དེ་ལྟར་གསུངས་པའི་ཕྱིར་རོ། །ཡང་རྣམ་པར་ཤེས་པ་གཉིས་ལ་བརྟེན་ནས་སྐྱེ་བའི་ཕྱིར་ཞེས་སྨྲས་པ་ཡང་། དེ་དག་གིས་བསྐྱེད་པའམ་དམིགས་པ་ཙམ་ཡིན། དང་པོ་ལྟར་ན་འབྲས་བུ་སྔ་ལ་རྒྱུ་འཕྱི་བ་མི་རུང་བའི་ཕྱིར་ཆེས་འཕྱི་བ་ནས་འབྱུང་བར་མི་འགྱུར་བའི་མ་འོངས་པས་ད་ལྟར་གྱི་རྣམ་ཤེས་སྐྱེད་པར་ཇི་ལྟར་འགྱུར། མྱ་ངན་ལས་འདས་པ་ཡང་འཁོར་བའི་འཇུག་པ་ཐམས་ཅད་དང་འགལ་བས་རྣམ་ཤེས་སྐྱེད་པར་མི་འཐད་དོ། །གཉིས་པ་ལྟར་ན་ཡང་ད་ལྟར་ཡོད་པས་མ་ཁྱབ་སྟེ་འདུས་མ་བྱས་བཞིན་ནོ། །རིགས་པ་དང་པོ་ཡུལ་དུ་ཡོད་པའི་ཕྱིར་ཞེས་པ་ལའང་ཁྱབ་པ་མེད་དེ། ཤེས་བྱ་ཐམས་ཅད་མངོན་སུམ་དུ་གཟིགས་པའི་ཐམས་ཅད་མཁྱེན་པའི་ཡེ་ཤེས་ད་ལྟ་བའི་ཡུལ་བཞིན་ནོ། །གཉིས་པ་ལས་འདས་པ་ལས་འབྲས་བུ་འབྱུང་ངོ་ཞེས་པ་ཡང་དེ་ཞིག་པ་ལས་ཀྱང་མ་ཡིན་ལ། དེའི་འཇུག་ཐོགས་སུ་ཡང་མ་ཡིན་གྱི། རྒྱུད་ཡོངས་སུ་འགྱུར་བའི་ཁྱད་པར་ལས་ཡིན་པའི་ཕྱིར་སྒྲུབ་བྱེད་མ་ཡིན་ནོ། །འོ་ན་རྒྱུད་དང་ཡོངས་སུ་འགྱུར་བ་དང་ཁྱད་པར་ཞེས་བྱ་བ་ཅི་ཞིག་ཡིན་ཞེ་ན། ལས་ཀྱིས་འབྲས་བུ་འབྱིན་པའི་ནུས་པ་བཞག་པའི་སེམས་ཕྱིར་ཞིང་འབྱུང་བ་ལས་དེ་སྔོན་དུ་འགྲོ་བ་ནི་རྒྱུད་ཡིན་ལ། དེ་གཞན་དང་གཞན་དུ་སྐྱེ་བ་ནི་ཡོངས་སུ་འགྱུར་བ་དང་། དེའི་མཇུག་ཐོགས་སུ་འབྲས་བུ་སྐྱེད་ནུས་ནི་ཡོངས་སུ་འགྱུར་བ་གཞན་ལས་ཁྱད་པར་དུ་འཕགས་པའི་ཕྱིར་ཡོངས་སུ་འགྱུར་བའི་ཁྱད་པར་རོ། །མཇུག་བསྡུ་བ་ནི་བྱེ་བྲག་ཏུ་སྨྲ་བ་རྣམས་ན་རེ་དེ་ལྟར་འགོག་པར་བྱེད་ཀྱང་ཆོས་རྣམས་ཀྱི་ཆོས་ཉིད་དེ་རང་བཞིན་ནམ་ངོ་བོ་དག་ནི་ཟབ་པ་ཡིན་པས་རྟོག་པས་གཞན་དུ་སྒྲུབ་པར་མི་ནུས་ཀྱི་ཡིད་ཆེས་པའི་ལུང་ལས་འབྱུང་བས་ཁོ་བོ་ཅག་རང་གི་གྲུབ་པའི་མཐའ་མི་འདོར་རོ་ཞེས་ཟེར་རོ། །སྤངས་པ་དང་བྲལ་བའི་ཁྱད་པར་ནི་སྤང་བྱ་གང་ཞིག་གང་གིས་སྤངས་ན་དེ་དང་བྲལ་བའི་ལམ་གྱིས་དེ་དང་བྲལ་ན་དེ་སྤངས་སམ་ཞེ་ན། བྲལ་ན་སྤངས་པ་ཡིན་གྱི། སྤངས་ཀྱང་མ་བྲལ་བ་ཡོད་དེ། སྡུག་བསྔལ་ཤེས་པ་སྐྱེས་ལ་ཀུན་འབྱུང་ཤེས་པ་མ་སྐྱེས་པའི་ཚེ་སྡུག་བསྔལ་མཐོང་བས་སྤང་བར་བྱ་བ་སྤངས་ཀྱང་ཀུན་འགྲོ་ལྷག་མ་སྟེ་ཀུན་འབྱུང་མཐོང་སྤང་ཀུན་འགྲོ་རྣམས་ཀྱིས་དེ་ལྡན་ལ། སྒོམ་སྤང་ནི་ཆེ་འབྲིང་རྣམ་པ་དགུ་ལས་དང་པོའི་རྣམ་པ་སྤངས་ཀྱང་དེ་ལ་དམིགས་པའི་ཡུལ་ཅན་དྲི་མ་སྟེ་སྒོམ་སྤང་ལྷག་མ་རྣམས་ཀྱིས་དེ་ལྡན་ནོ། །དེ་དག་གི་རྒྱུ་མཚན་ནི། ཕྲ་རྒྱས་ཀུན་ཏུ་འགྲོ་རྣམས་ནི། །ཞེས་པ་ལ་སོགས་པ་དང་། དངོས་པོ་དེ་དང་ལྡན་པ་ཡིན། །ཞེས་པ་ལ་སོགས་པ་སྟེ་བཤད་ཟིན་ཏོ། །དྲུག་པ་ནི་དངོས་པོ་གང་ལ་ཕྲ་རྒྱས་སུ་རྒྱས་ན་འབད་པ་ཆུང་ངུས་རྟོགས་པའི་ཐབས་སུ་ཆོས་བཅུ་དྲུག་སེམས་བཅུ་དྲུག་གང་གི་ཡུལ་ཡིན་པ་ཤེས་པར་བྱ་སྟེ། འདི་ཞེས་པས་ཕྲ་རྒྱས་འདི་སྙེད་ཅིག་རྒྱས་པར་འགྱུར་རོ་ཞེས་པ་རྟོགས་སླ་བའི་ཕྱིར་རོ། །དེ་ལ་ཆོས་ཐམས་ཅད་བསྡུ་ན་ཁམས་གསུམ་ན་སྤང་བྱ་རིས་ལྔ་ལྔ་དང་། ཟག་མེད་ཀྱི་ཆོས་ཏེ་བཅུ་དྲུག་དང་། དེའི་ཡུལ་ཅན་སེམས་ཀྱང་བཅུ་དྲུག་གོ །དེ་ལས་སྡུག་བསྔལ་དང་དེའི་རྒྱུ་མཐོང་བ་དང་། གོམས་པ་ཡིས་སྤང་བར་བྱ་བ་འདོད་ཁམས་ལས་སྐྱེས་པ་ནི་གྲངས་འདྲ་བར་རང་གི་ས་པའི་སེམས་གསུམ་དང་། གཟུགས་སུ་གཏོགས་པ་གཅིག་དང་དྲི་མེད་ཀྱི་རྣམ་ཤེས་ཏེ་ལྔ་ལྔའི་སྤྱོད་ཡུལ་ལོ། །དེ་ནི་འདི་ལྟར་སྡུག་བསྔལ་མཐོང་སྤང་ནི་དེའི་ཀུན་འགྲོ་དང་དེ་མིན་པ་དང་མཚུངས་ལྡན་གྱི་སེམས་དང་། ཀུན་འབྱུང་མཐོང་སྤང་ཀུན་འགྲོའི་སེམས་དང་། སྒོམ་སྤང་ཐོས་བསམ་ལས་བྱུང་བ་ལྟ་བུ་དགེ་བའི་སེམས་དང་། འདོད་པར་སྐྱེས་པ་འཇིག་རྟེན་པའི་ལམ་གྱིས་འདོད་པའི་ཆོས་ལ་དམིགས་པའམ་གཟུགས་སུ་སྐྱེས་པ་འདོད་པའི་ཁམས་ལ་དམིགས་པ་ལྟ་བུ་གཟུགས་ཀྱི་སྒོམ་སྤང་དགེ་བའི་སེམས་དང་། སྡུག་བསྔལ་ལ་ཆོས་ཤེས་ཕྱོགས་དེའི་གཉེན་པོ་ཡིན་པས་སེམས་དེ་དང་བཅས་པའོ། །གཞན་གྱི་ཡུལ་མ་ཡིན་ཏེ་འགོག་ལམ་མཐོང་སྤང་གི་དངོས་སུ་ལོགས་ཞུགས་ནི་ཟག་མེད་ཁོ་ན་དང་། དེ་ལ་ལོག་ཞུགས་ནི་དེ་ཉིད་ལ་ལོག་པར་ཞུགས་པའི་ཕྱིར་དང་། ས་གོང་མའི་ཉོན་མོངས་པ་ནི་འོག་སར་མི་དམིགས་པར་བཤད་ཟིན་ལ། གཟུགས་མེད་ཀྱང་རིང་བ་བཞིས་རིང་བའི་ཕྱིར་དེའི་སེམས་དགེ་བས་ཀྱང་མི་དམིགས་སོ། །ཀུན་འབྱུང་མཐོང་སྤང་ལ་ཡང་རིག་པ་དེ་ཉིད་དང་། སྒོམ་སྤང་ཡང་ཀུན་འགྲོ་དེ་གཉིས་དང་སྒོམ་སྤང་དགེ་སོགས་ཅི་རིགས་པ་དང་། གཞན་གཉིས་དང་བཅས་པ་སྔ་མ་བཞིན་ནོ། །གཟུགས་ཁམས་ལས་སྐྱེས་པའི་ཆོས་དེ་གསུམ་ནི་རང་གི་གསུམ་སྔ་མ་བཞིན་དང་། འོག་གསུམ་ནི་སྐལ་བ་མི་མཉམ་པའི་ཁམས་ཀུན་འགྲོ་གཉིས་དང་། སྒོམ་སྤང་ཐོས་བསམ་ལས་བྱུང་བའི་དགེ་བ་དང་། གོང་གཅིག་ནི་ནམ་མཁའི་ཉེར་བསྡོགས་ཀྱིས་བསྡུས་པའི་དགེ་བ་ཁོ་ན་སྟེ། གཟུགས་མེད་དངོས་གཞི་དགེ་རྣམས་ཀྱི། །སྤྱོད་ཡུལ་ཟག་བཅས་འོག་མ་མིན། །ཞེས་པ་གྲུབ་པའི་མཐའ་ཡིན་པའི་ཕྱིར་རོ། །དྲི་མེད་ཀྱིའང་ཡུལ་དུ་འགྱུར་ཏེ་རྗེས་ཤེས་ཕྱོགས་སུ་ཊཱིཀ་བྱེད་དག་འཆད་ལ་ཆོས་ཤེས་ཀྱི་ཆའང་ཅུང་ཟད་སྲིད་སྙམ་མོ། །གཟུགས་མེད་ལས་སྐྱེས་པའི་ཆོས་དེ་གསུམ་ནི་འདོད་གཟུགས་ཀྱི་སྐལ་བ་མི་མཉམ་པའི་ཀུན་འགྲོ་བཞི་དང་། སྒོམ་སྤང་ཅི་རིགས་པར་གཉིས་དང་། སྔ་མ་བཞིན་རང་གི་སེམས་གསུམ་སྟེ་ཁམས་གསུམ་དུ་གཏོགས་པའི་སེམས་གསུམ་གསུམ་དང་གཉེན་པོ་ཟག་པ་མེད་པའི་སེམས་ཀྱི་སྤྱོད་ཡུལ་ལོ། །འགོག་པ་དང་ལམ་མཐོང་བས་སྤང་བར་བྱ་བ་ཀུན་ཏེ་ཁམས་གསུམ་པ་ཐམས་ཅད་ནི་རང་གིས་གླགས་པའི་སྤྱོད་ཡུལ་ལོ། །དེའི་དོན་བསྣན་པ་ཡིན་པས་དེ་ལྟར་བསྟན་པའི་ཤུགས་ལ་སྔར་གྱི་དེ་རྣམས་ཀྱི་ཡུལ་ཡིན་པར་བཤད་པར་འགྱུར་བས། འདི་ལྟར་འདོད་པ་ན་སྔར་གྱི་ལྔ་དང་། དངོས་སུ་ལོག་ཞུགས་ལ་དམིགས་པ་བསྣན་པས་དྲུག་དྲུག་དང་། གཟུགས་ན་དགུ་དགུ་དང་། གཟུགས་མེད་ན་བཅུ་གཅིག་བཅུ་གཅིག་གོ །ཟག་མེད་ནི་ཁམས་གསུམ་ན་སྤང་བྱ་རིས་ལྔ་ལྔ་ཡོད་པའི་མཐའ་མ་གསུམ་གསུམ་གྱི་སྤྱོད་ཡུལ་ཏེ། འགོག་ལམ་ལ་དངོས་སུ་ལོག་ཞུགས་དང་སྒོམ་སྤང་དགེ་བ་ཡིན་པ་དང་། ཟག་པ་མེད་པའི་སེམས་ཀྱིའང་ཡིན་པས་བཅུའི་སྤྱོད་ཡུལ་ལོ། །འོན་ཀྱང་ནམ་མཁའ་བརྟགས་མིན་ནི་སྒོམ་སྤང་དགེ་བ་ཁོ་ནའི་ཡུལ་ཡིན་ཡང་སྤྱི་རིགས་ལ་དགོངས་པས་སྐྱོན་མེད་དོ། །དེ་རྣམས་ཀྱང་། ཁམས་གསུམ་སྡུག་བསྔལ་རྒྱུ་མཐོང་དང་། །སྒོམ་པས་སྤང་བྱ་ཟད་པ་མེད། །རྣམ་ཤེས་ལྔ་བརྒྱད་བཅུ་དང་ནི། །རྣམ་ཤེས་བཅུ་ཡི་སྤྱོད་ཡུལ་ཏེ། །འགོག་དང་ལམ་མཐོང་སྤང་བྱ་ཀུན། །རང་གིས་གླགས་པའི་སྤྱོད་ཡུལ་ལོ། །ཞེས་བསྡུ་བ་མཛད་དོ། །ད་ནི་ཇི་ལྟར་ཕྲ་རྒྱས་རྣམས་རྒྱས་པའི་ཚུལ་ལ་བདེ་བའི་དབང་པོ་ལ་དམིགས་པའི་རྣམ་ཤེས་ལ་ཕྱོགས་ཙམ་མཚོན་པ་ནི། ཁམས་གསུམ་ན་བདེ་བའི་དབང་པོ་ནི་འདོད་པ་ན་སྒོམ་སྤང་དང་། གཟུགས་ན་སྤང་བྱ་རིས་ལྔ་དང་། ཟག་མེད་ཡིན་པ་སྟེ་བསྡོམས་ན་བདུན་ཡིན་ལ། དེ་དག་ལ་དམིགས་པའི་རྣམ་ཤེས་ནི་འདོད་པ་ན་འགོག་པ་མཐོང་སྤང་མ་གཏོགས་པ་རིས་བཞི་དང་། གཟུགས་ན་རིས་ལྔ་དང་། གཟུགས་མེད་ན་ལམ་མཐོང་སྤང་དང་། སྒོམ་སྤང་སྟེ་གཉིས་དང་། ཟག་མེད་ཀྱིས་ཀྱང་དམིགས་པས་བསྡུ་ན་བདེ་བ་ལ་དམིགས་པའི་རྣམ་ཤེས་བཅུ་གཉིས་སོ། །དེའི་འདོད་པའི་སེམས་བཞི་ལ་འགོག་པ་མཐོང་སྤང་མ་གཏོགས་པ་རིས་བཞི་དང་། གཟུགས་ཀྱི་རྣམ་ཤེས་རིས་ལྔ་ལ་དེའི་ཕྲ་རྒྱས་འདུས་བྱས་ལ་དམིགས་པ་རིས་ལྔ་དང་། གཟུགས་མེད་ཀྱི་ལམ་མཐོང་སྤང་གི་རྣམ་ཤེས་ལ་ལམ་མཐོང་སྤང་དང་སྡུག་ཀུན་ཀུན་འགྲོ་དང་། སྒོམ་སྤང་གི་རྣམ་ཤེས་ལ་དེའི་ཕྲ་རྒྱས་དང་སྡུག་ཀུན་ཀུན་འགྲོ་སྟེ་དེ་རྣམས་དམིགས་པ་དང་མཚུངས་ལྡན་ཅི་རིགས་པའི་སྒོ་ནས་རྒྱས་པར་འགྱུར་ཏེ། ཞིབ་ཏུ་ཤེས་པར་འདོད་པ་དག་གིས་ཁོ་བོས་བྱས་པའི་ཡིག་ཆུང་ལོགས་སུ་བལྟ་བར་བྱའོ། །འདིའི་ཞར་ལ་བླ་མ་དག་སེམས་རེ་རེའི་ཡུལ་དུ་ཆོས་དུ་དུ་འགྱུར་ཡང་དཔྱད་ཅེས་གསུང་ངོ་། །དེ་ནི། ཁམས་གསུམ་སྡུག་བསྔལ་ཀུན་འབྱུང་དང་། །སྒོམ་སྤང་འགོག་ལམ་མཐར་ཟག་མེད། །བཅོ་ལྔ་བཅུ་དྲུག་གཉིས་དང་ནི། །བཅུ་དང་བཅུ་དྲུག་དང་ནི་གཉིས། །ལྔ་དང་བཅུ་གཅིག་གཉིས་བཅུ་དྲུག །ཅེས་པའོ། །སེམས་ཕྲ་རྒྱས་དང་བཅས་པའི་ཚུལ་ནི་བཅས་པ་དེ་དག་དེ་ལ་རྒྱས་པར་འགྱུར་རམ་ཞེ་ན། མ་ངེས་ཏེ། སེམས་ཉོན་མོངས་པ་ཅན་ཕྲ་རྒྱས་དང་བཅས་པ་ན་རྒྱས་པར་འགྱུར་དང་། རྒྱས་པར་མི་འགྱུར་ཡང་བཅས་པ་སྟེ་རྣམ་པ་གཉིས་ཡིན་ནོ། །དེ་ནི་འདི་ལྟར་ཕྲ་རྒྱས་གང་དག་མ་སྤངས་པར་སེམས་དེ་དང་མཚུངས་པར་ལྡན་པའམ། གང་ལ་ཕྲ་རྒྱས་དམིགས་པའི་སྒོ་ནས་རྒྱས་པ་དང་། ཕྲ་རྒྱས་གང་དག་སྤངས་པ་སེམས་དང་ལྷན་ཅིག་གནས་པའོ། །དེ་སྐད་དུ་བསྟན་བཅོས་ལས། རྒྱས་པར་འགྱུར་བ་དག་ཀྱང་ཡོད་དེ་སེམས་དེ་དང་མཚུངས་པར་ལྡན་པ་ཡང་མ་སྤངས་ལ། དེ་ལ་དམིགས་པ་ཡང་མ་སྤངས་པའི་ཕྲ་རྒྱས་གང་དག་ཡིན་པའོ། །རྒྱས་པར་མི་འགྱུར་བ་དག་ཀྱང་ཡོད་དེ་སེམས་དེ་དང་མཚུངས་པར་ལྡན་པ་སྤངས་པ་གང་ཡིན་པའོ་ཞེས་པའོ། །སྤངས་ན་ཇི་ལྟར་ལྷན་ཅིག་གནས་ཞེ་ན། སྤངས་ཀྱང་མཚུངས་པར་ལྡན་པ་ལས་དབྱེ་བར་མི་ནུས་པས་སེམས་དང་ལྷན་ཅིག་གནས་པའི་ཕྱིར་དང་། དེ་སྤོང་བ་ཡང་དམིགས་པ་ལས་ཡིན་པའི་ཕྱིར་རོ། །དེ་ལྟར་ཡང་འགྲེལ་པ་ལས། མཚུངས་པར་ལྡན་པ་ལས་ནི་ཉོན་མོངས་པ་རྣམ་པར་དབྱེ་བར་མི་ནུས་སོ། །དམིགས་པ་ལས་ནི་ནུས་ཏེ་འདི་ལྟར་ཡང་དེ་ལ་དམིགས་ནས་མི་སྐྱེའོ་ཞེས་སོ། །ཉོན་མོངས་ཅན་མིན་པའི་སེམས་ལ་ནི་རྒྱས་པར་འགྱུར་བའི་རྒྱུ་མཚན་གྱིས་བཅས་པར་བཞག་གི་མི་རྒྱས་ན་སེམས་དང་ལྷན་ཅིག་མི་གནས་པས་བཅས་པའི་དོན་མེད་པའི་ཕྱིར་རོ། །སྐྱེ་ཚུལ་ནི་བདེན་པའི་དོན་ལ་རྨོངས་པ་ལས་ཕྱོགས་གཉིས་ཐོས་ཏེ་འདི་སྡུག་བསྔལ་ལམ་སྡུག་བསྔལ་མ་ཡིན་སྙམ་པ་ལ་སོགས་པའི་ཐེ་ཚོམ་སྐྱེ་ལ། དེ་ནས་ནི་སྡིག་གྲོགས་ལ་བརྟེན་ནས་ལོག་པར་ཐོས་པ་དང་བསམ་པ་ལས་སྡུག་བསྔལ་མེད་དོ་ཞེས་པ་ལ་སོགས་པར་ངེས་པའི་ལོག་ལྟ་དང་། དེ་ནས་ཕུང་པོ་མི་རྟག་པ་ལ་དག་ཏུ་ཞེན་པའི་འཇིག་ཚོགས་ལ་ལྟ་བ་དང་། དེ་ནས་བདག་རྟག་པའམ་ཆད་པའི་མཐར་འཛིན་པས་མཐར་འཛིན་ལྟ་བ་དང་། དེ་ནས་ནི་གང་ལ་མཐར་བཟུང་བ་དེས་དག་པར་ཡིད་ཆེས་པས་ཚུལ་ཁྲིམས་དང་བརྟུལ་ཞུགས་མཆོག་འཛིན་དང་། དེ་ནས་གང་གིས་དག་པར་ཡིད་ཆེས་པ་དེ་ལ་མཆོག་ཏུ་འཛིན་པས་ལྟ་བ་མཆོག་འཛིན་དང་། དེ་ནས་མཆོག་ཏུ་མཐོང་བའི་ཕྱིར་རང་གི་ལྟ་བ་དེ་ལ་ཆགས་ཤིང་དེས་ང་རྒྱལ་བར་འགྱུར་ལ། དེ་ལས་ལྟ་བ་དེའི་དགྲ་བོར་གྱུར་པ་གཞན་གྱི་ལྟ་བ་ལ་ཞེ་སྡང་བ་སྐྱེའོ། །དགྲ་བོ་ནི་མི་མཐུན་པ་སྟེ་གང་སྤེལ་གྱིས། བདག་གཟུགས་ཡིན་ནོ་ཞེས་ལྟ་བའི་དགྲའོ། །སེམས་ལ་སོགས་པ་ལ་བདག་ཏུ་འཛིན་པའམ། ལྟ་བ་གཞན་ལའང་རུང་སྟེ་བདག་རྒྱུད་ཀྱི་ལྟ་བ་ལ་བཤད་དོ། །གཞན་དག་ནི་རང་གི་ལྟ་བ་བླངས་ནས་བོར་བ་ལ་སྡང་བར་འདོད་དེ། མཐོང་སྤང་ཆགས་སྡང་སོགས་ཀྱི་དམིགས་པ་རང་རྒྱུད་ལ་ཡོད་པའི་ལྟ་བ་ཡིན་པའི་ཕྱིར་རོ། །དེ་ལྟར་ན་བཅུ་པོ་འཇུག་པའི་རིམ་པའོ། །རྒྱུ་ནི་ཕྲ་རྒྱས་སྤངས་པ་མ་ཡིན་པ་སྟེ་མ་སྤངས་ཤིང་ཡོངས་སུ་མ་ཤེས་པ་དང་ཉོན་མོངས་པ་སྐྱེ་བ་དང་མཐུན་པའི་ཡུལ་ཉེ་བར་གནས་པ་དང་། དེ་མ་ཐག་རྐྱེན་ཚུལ་བཞིན་མ་ཡིན་པ་ཡིད་ལ་བྱེད་པ་ལས་ཉོན་མོངས་པ་སྐྱེའོ། །དང་པོའི་དེ་གཉིས་ནི་ཐོབ་པ་མ་བཅད་པ་དང་། གཉེན་པོ་མ་སྐྱེས་པ་ལ་བཤད་དོ། །རྒྱུ་གསུམ་ནི་རིམ་པ་བཞིན་རྒྱུ་དང་ཡུལ་དང་སྦྱོར་བའི་སྟོབས་སོ། །དེ་དག་ཀྱང་གཙོ་བོའི་རྒྱུ་ཚང་བར་བགྲངས་པ་ཡིན་གྱི་ངེས་པར་ཚང་དགོས་པ་མ་ཡིན་ཏེ། ཡུལ་གྱི་སྟོབས་ཁོ་ན་ལས་དགྲ་བཅོམ་པ་ཉམས་པ་ལྟ་བུའོ་ཞེའོ། །འགྲེལ་པར་གྲག་གོ་ཞེས་པ་ནི་རྒྱུ་ཡིན་ན་མ་ཚང་བར་ཇི་ལྟར་འབྲས་བུ་སྐྱེད་པར་འགྱུར་ཞེས་བསྟན་པའི་དོན་དུ་གང་སྤེལ་འཆད་དོ། །རྣམ་གྲངས་ལ་གཉིས་ལས། ཟག་པ་ལ་སོགས་པ་བཤད་པ་ནི་ཕྲ་རྒྱས་དེ་དག་ཉིད་ལ་མདོ་ལས་ཟག་པ་དང་ཆུ་བོ་དང་སྦྱོར་བ་དང་ཉེར་ལེན་ཞེས་གསུངས་པས་དེའི་དོན་འཆད་པ་ལ། ཟག་པ་གསུམ་ནི་འདོད་པ་ན་སྤྱོད་པ་གཏི་མུག་ལྔ་མ་གཏོགས་པའི་ཉོན་མོངས་པ་སུམ་ཅུ་རྩ་གཅིག་དང་། འོག་ནས་འབྱུང་བའི་ཀུན་ནས་དཀྲིས་པ་བཅུ་དང་བཅས་པའི་རྫས་བཞི་བཅུ་རྩ་གཅིག་ནི་ཕལ་ཆེར་འདོད་པ་ལ་དམིགས་པས་འདོད་པའི་ཟག་པ་ཞེས་བྱའོ། །གཟུགས་དང་གཟུགས་མེད་པ་ན་སྤྱོད་པའི་ཕྲ་རྒྱས་མ་རིག་པ་བཅུ་བོར་བའི་ལྔ་བཅུ་རྩ་གཉིས་པོ་ཁོ་ན་སྲིད་པའི་ཟག་པའོ། །ཁོ་ན་ཞེས་སྨྲོས་པ་ནི་ཀུན་དཀྲིས་བསལ་བའི་དོན་དུ་ཊཱིཀ་བྱེད་དག་འཆད་དོ། །འོ་ན་རབ་ཏུ་བྱེད་པ་ལས་སྲིད་པའི་ཟག་པ་གང་ཞེ་ན། མ་རིག་པ་རྣམས་མ་གཏོགས་པ་དེ་ལས་གཞན་པ་གཟུགས་དང་གཟུགས་མེད་པ་དང་ལྡན་པའི་ཀུན་ཏུ་སྦྱོར་བ་དང་འཆིང་བ་དང་ཕྲ་རྒྱས་དང་ཉེ་བའི་ཉོན་མོངས་པ་དང་ཀུན་ནས་དཀྲིས་པ་གང་དག་ཡིན་པའོ་ཞེས་བཤད་ན། ཅིའི་ཕྱིར་རྨུགས་རྒོད་དེར་མི་འཆད་ཅེ་ན། ཁ་ཆེ་བས་རང་དབང་ཅན་མ་ཡིན་པའི་ཕྱིར་རོ་ཞེས་ཏེ། འདིར་རང་དབང་ཅན་གྱི་དོན་ནི་རང་གི་འཇུག་པ་ཤས་ཆེ་བ་ཡིན་ན་དེ་གཉིས་དེ་ལྟ་མ་ཡིན་པའི་ཕྱིར་དེར་མི་གཞག་གོ་ཞེའོ། །དེ་དག་ནི་ལུང་མ་བསྟན་ཡིན་པ་དང་། ཕལ་ཆེར་ཁ་ནང་དུ་བལྟས་ཏེ་སྙོམས་འཇུག་རྟེན་ལུས་དང་བཅས་པ་ལ་དམིགས་པ་དང་མཉམ་པར་བཞག་པའི་ས་པའི་ཕྲ་རྒྱས་ཡིན་པའི་ཕྱིར་དང་། ཐར་པའི་འདུ་ཤེས་བཟློག་པའི་དགོས་པ་ཡོད་པའི་ཕྱིར་གཅིག་ཏུ་བྱས་ནས་སྲིད་ཟག་ཏུ་གཞག་གོ །ཁམས་གསུམ་གྱི་མ་རིག་པ་བཅོ་ལྔ་ནི་མ་རིག་པའི་ཟག་པར་གྲུབ་བོ། །དེ་ལོགས་སུ་གཞག་པའི་དགོས་པ་ནི། དེ་དག་ཐམས་ཅད་དང་། འཁོར་བའི་རྩ་བ་ཡང་མ་རིག་པ་ཡིན་ཏེ་མདོ་ལས། འཇིག་རྟེན་འདི་དང་ཕ་རོལ་ན། །འདོད་དང་ཆགས་པས་བསླངས་པ་ཡི། །ངན་འགྲོར་གང་དག་ཅི་ཡོད་པ། །ཐམས་ཅད་མ་རིག་རྩ་བ་ཅན། །ཞེས་པས་དེ་སྤངས་བར་འགྱུར་རོ་ཞེས་ཤེས་པར་བྱ་བའི་ཕྱིར་ལོགས་ཤིག་ཏུ་ཟག་པར་བསྟན་ཏོ། །ཆུ་བོ་སྦྱོར་བའང་ཟག་པར་བཤད་པ་དེ་བཞིན་དུ་རིག་པར་བྱའོ། །གསུམ་དུ་འགྱུར་རོ་ཞེ་ན་ལྟ་བ་རྣམས་བསལ་བའི་ཕྱིར་ལོགས་ཤིག་ཏུ་བསྟན་པའི་ཕྱིར་རོ་ཞེའོ། །འགྲེལ་པར་གྲག་གོ་ཞེས་པ་ནི་གཞན་གྱི་གཞུང་ལུགས་བསྟན་པའི་དོན་ཡིན་ལ་དགོངས་པ་ནི་གདུལ་བྱའི་དབང་གིས་སོ་ཞེས་རྒྱལ་སྲས་འཆད་དོ། །དེ་ལྟར་ན་འདོད་པའི་ཆུ་བོ་རྫས་ཉི་ཤུ་རྩ་དགུ་དང་། སྲིད་པའི་ཆུ་བོ་ཉི་ཤུ་རྩ་བརྒྱད་དང་། ལྟ་བའི་ཆུ་བོ་སུམ་ཅུ་སོ་དྲུག་ཏུ་འགྱུར་རོ། །ཟག་པར་ནི་མ་ཡིན་ཏེ་དེའི་དོན་འཁོར་བར་འཇོག་པ་ཡིན་ན་གྲོགས་མེད་པའི་ལྟ་བ་རྐྱང་པ་རྣམས་གཡོ་ཞིང་གསལ་བའི་ཕྱིར་འཁོར་བར་འཇོག་པའི་རྗེས་སུ་མི་མཐུན་པས་མ་བསྟན་ཏོ། །ལོ་ཞེས་པའི་ཚིག་ཟུར་གྱིས་མ་རིག་པ་ཡང་བརྟན་པ་དང་མི་གསལ་བའི་ཕྱིར་ཆུ་སྦྱོར་དུ་ལོགས་ཤིག་ཏུ་གཞག་པར་མི་བྱའོ་ཞེས་བསྟན་པའི་ཕྱིར་སྨྲོས་སོ་ཞེས་གང་སྤེལ་འཆད་དོ། །མ་རིག་པ་བཅོ་ལྔ་ནི་རྩ་བ་ཡིན་པས་མ་རིག་པའི་ཆུ་བོ་སྟེ་སྦྱོར་བ་ལའང་དེ་བཞིན་དུ་སྦྱར་རོ། །ཉེར་ལེན་བཞི་ཞེས་འབྱུང་བ་ནི་ཆུ་བོ་དང་སྦྱོར་བར་ཇི་སྐད་བཤད་པ་ནི་མ་རིག་པ་དང་བཅས་པ་ཉེར་ལེན་རྣམས་ཏེ། དེ་ལྟ་ན་བཞིར་མི་འགྱུར་རོ་ཞེ་ན་ལྟ་བ་ལ་རྣམ་པ་གཉིས་སུ་ཕྱེ་བ་ཡིན་པའི་ཕྱིར་རོ། །དེས་ན་འདོད་པ་ཉེར་ལེན་རྫས་སུམ་ཅུ་རྩ་བཞི་དང་། ཕལ་ཆེར་ཁ་ནང་དུ་བལྟས་པས་བདག་ཏུ་འཛིན་པའི་གཞི་ཡིན་པའི་ཕྱིར་བདག་ཏུ་སྨྲ་བ་ཉེར་ལེན་སུམ་ཅུ་རྩ་བརྒྱད་དང་། ལྟ་བ་ཉེར་ལེན་སུམ་ཅུ་དང་། ཚུལ་ཁྲིམས་དང་བརྟུལ་ཞུགས་མཆོག་འཛིན་ཉེར་ལེན་དྲུག་གོ །དེ་ལོགས་སུ་འཆད་པའི་རྒྱུ་ནི་ལམ་མིན་ལམ་དུ་འཛིན་པས་ཡང་དག་པའི་ལམ་གྱི་དགྲར་གྱུར་པའི་ཕྱིར་དང་། ཕྱོགས་གཉིས་ཀ་སླུ་བའི་ཕྱིར་ཏེ། ཟས་མི་ཟ་བ་དང་མེ་དང་ཆུར་འཇུག་པ་ལ་སོགས་པ་ལམ་དུ་འཛིན་པས་ཁྱིམ་པའི་ཕྱོགས་དང་། གོས་སྟོང་ཕྲག་བརྒྱ་པ་དང་ཟས་རོ་བརྒྱ་པ་དང་ཁང་པ་བརྩེགས་པ་ལྔ་བརྒྱ་པ་ལ་སོགས་པ་ལ་མ་ཞེན་པར་ལོངས་སྤྱད་དུ་རུང་བའི་ཡུལ་ཡིད་དུ་འོང་བ་སྤངས་ནས་གཅེར་བུ་དང་། འདམ་རྫབ་བསྲེལ་བ་ལ་སོགས་པས་དག་པར་འཛིན་པས་ཕྱི་རོལ་པའི་རབ་ཏུ་བྱུང་བའི་ཕྱོགས་ཀྱང་སླུའོ། །འོ་ན་མ་རིག་པ་བསྲེས་ཏེ་ཉེར་ལེན་དུ་བཤད་ཀྱི་ལོགས་ཤིག་ཏུ་མི་སྟོན་ཅེ་ན། ཡང་སྲིད་པ་འཛིན་པའི་ཕྱིར་ཉེར་ལེན་ཡིན་ན་མ་རིག་པ་ནི་མི་གསལ་བས་གྲོགས་མེད་པར་ཡང་སྲིད་པ་འཛིན་པར་བྱེད་པ་མིན་པའི་ཕྱིར་བསྲེས་ཀྱི་ལོགས་སུ་མི་གཞག་གོ །སློབ་དཔོན་ནི་མདོ་ལས། འདོད་པའི་སྦྱོར་བ་གང་ཞེ་ན། འདོད་པ་ལ་འདོད་ཆགས་པ་དང་འདོད་པ་ལ་འདུན་པ་དང་ཞེས་པ་ལ་སོགས་པ་དང་། ལྟ་བའི་སྦྱོར་བ་གང་ཞེ་ན་ལྟ་བ་ལ་འདུན་པ་དང་ཞེས་པ་ལ་སོགས་པ་གསུངས་པའི་ཕྱིར་འདོད་པ་དང་ལྟ་བ་ལ་འདུན་པའི་འདོད་ཆགས་ཉིད་འདོད་པའི་སྦྱོར་བ་དང་ལྟ་བའི་སྦྱོར་བར་གསུངས་ལ། འདོད་པ་ཉེར་ལེན་ལ་དགོངས་ནས་མདོག་གཞན་ལས་ཉེ་བར་ལེན་པ་གང་ཞེ་ན་འདི་ལ་འདུན་པའི་འདོད་ཆགས་གང་ཡིན་པའོ་ཞེས་བཤད་དོ་ཞེས་གསུང་ངོ་། །ངེས་ཚིག་ནི་གང་གི་ཕྱིར་ཕྲ་རྒྱས་ཞེས་བྱ་ཞེ་ན། ཉོན་མོངས་དེ་དག་གཟུགས་ཅན་མ་ཡིན་པས་རྟོགས་དཀའ་བའི་ཕྱིར་འཇུག་པ་ཕྲ་བ་དང་། ཐོག་མ་མེད་པའི་དུས་ནས་ཐོབ་པ་དང་རྗེས་སུ་འབྲེལ་ཞིང་རྒྱུན་མི་ཆད་པ་དང་། དམིགས་པ་དང་མཚུངས་ལྡན་རྣམ་པ་གཉིས་ཀྱིས་རྒྱས་པར་འགྱུར་བ་དང་། ངོ་བོ་མ་སྤངས་ན་བཟློག་བཞིན་དུ་རྗེས་སུ་འབྲང་སྟེ་མངོན་དུ་འགྱུར་བ་དེའི་ཕྱིར་ཕྲ་རྒྱས་དག་ཏུ་བཤད་པ་ཡིན་ནོ། །ཡང་དེ་དག་གིས་འཁོར་བར་འཇོག་པར་བྱེད་པའམ། སྐྱེ་མཆེད་དྲུག་གི་རྨའི་སྒོ་ནས་ཟག་ཅིང་འབོ་བར་བྱེད་པ་དང་། འགྲོ་བ་གཞན་ནམ་ཡུལ་གཞན་དུ་ཁྱེར་ཅིང་ཁྲིད་པར་བྱེད་པ་དང་། དེ་དང་དེར་སྦྱོར་བར་བྱེད་ཅིང་འབྱར་བར་བྱེད་པ་དང་། ཡང་སྲིད་པའམ་འདོད་པ་ལ་སོགས་པར་རྣམ་ཤེས་ཉེ་བར་འཛིན་ཅིང་ལེན་པར་བྱེད་པའི་ཕྱིར་ཟག་པ་ལ་སོགས་པ་དེ་དག་གི་ངེས་ཚིག་ཡིན་ནོ། །སློབ་དཔོན་ནི་ཕྲ་རྒྱས་འདི་དག་གིས་སེམས་ཀྱི་རྒྱུད་ཡུལ་རྣམས་ལ་འཛག་པར་བྱེད་ཅིང་འགྲོ་བར་བྱེད་པ་དང་། ཉོན་མོངས་པ་དེ་དག་གི་ཤུགས་ཆེན་པོས་དེ་དག་དང་ལྡན་པར་སེམས་ཀྱི་ཆུ་བོ་ལྟར་ཁྱེར་བར་བྱེད་པ་དང་། སྐྱེ་བ་ལ་སོགས་པའི་སྡུག་བསྔལ་སྣ་ཚོགས་དང་སྦྱོར་བར་བྱེད་པ་དང་། འདོད་པ་ལ་སོགས་པ་ཉེ་བར་ལེན་པས་ན་ཞེས་པ་རིམ་པ་བཞིན་ནོ། །ཆུ་སྦྱོར་གྱི་ཁྱད་པར་ནི་ཆེ་ཐང་དུ་ཀུན་ཏུ་འབྱུང་མི་འབྱུང་ལ་བཤད་དོ། །ཀུན་ཏུ་སྦྱོར་བ་ལ་སོགས་པ་ལ་གཉིས་ལས་བསྟན་པ་ནི། ཕྲ་རྒྱས་དེ་དག་ཉིད་ལ་ཀུན་ཏུ་སྦྱོར་བ་དང་སོགས་ཀྱིས་འཆིང་བ་དང་ཕྲ་རྒྱས་དང་ཉེ་བའི་ཉོན་མོངས་པ་དང་ཀུན་ནས་དཀྲིས་པའི་བར་གྱི་དབྱེ་བས་ཡང་རྣམ་པ་ལྔར་ཕྱེ་ནས་མདོ་དང་བསྟན་བཅོས་ལས་བཤད་དོ། །འོ་ན་ངོ་ཚ་མེད་པ་ལ་སོགས་པ་ཀུན་དཀྲིས་མ་ཡིན་ནམ་ཕྲ་རྒྱས་ཀུན་དཀྲིས་སུ་གཞག་ཅེ་ན། ཡིན་མོད་ཀྱི་གཙོ་ཆེར་ཕྲ་རྒྱས་རྣམས་ཀུན་དཀྲིས་ཡིན་པའི་ཕྱིར་རོ། །དེ་སྐད་དུ་མདོ་ལས། འདོད་པའི་འདོད་ཆགས་ཀྱིས་ཀུན་ནས་དཀྲིས་པ་སྡུག་བསྔལ་གྱི་རྐྱེན་ཞེས་སོ། །བཤད་པ་ལ་བཞི་ལས། ཀུན་སྦྱོར་ལ་གསུམ་གྱི་ཀུན་སྦྱོར་དགུ་ནི་རྗེས་སུ་ཆགས་པའི་ཀུན་སྦྱོར་ཁམས་གསུམ་ན་བཅོ་ལྔ་དང་ཁོང་ཁྲོ་ལྔ་དང་ང་རྒྱལ་མ་རིག་པ་བཅོ་ལྔ་བཅོ་ལྔ་དང་ལྟ་བ་དང་མཆོག་འཛིན་བཅོ་བརྒྱད་བཅོ་བརྒྱད་དང་ཐེ་ཚོམ་བཅུ་གཉིས་དང་ཕྲག་དོག་དང་སེར་སྣ་འདོད་པའི་སྒོམ་སྤང་རེ་རེའོ། །ས་ལས་སྡུག་བསྔལ་སྣ་ཚོགས་དང་ཀུན་ཏུ་སྦྱོར་བས་ན་ཀུན་སྦྱོར་རོ་ཞེས་སོ། །འོ་ན་ལྟ་བའི་ཀུན་སྦྱོར་ལས་མཆོག་ཏུ་འཛིན་པ་གཉིས་ལོགས་ཤིག་ཏུ་གཞག་ཅེ་ན། ལྟ་བ་གསུམ་རྫས་བཅོ་བརྒྱད་ཡིན་པ་བཞིན་མཆོག་འཛིན་གཉིས་ཀྱང་ཡིན་པས་རྫས་མཉམ་པའི་ཕྱིར་དང་གསུམ་མཆོག་ཏུ་གཟུང་བྱ་དང་གཉིས་མཆོག་ཏུ་འཛིན་པར་འདྲ་བས་གཟུང་འཛིན་ཐ་དད་པའི་ཕྱིར་ལྟ་བ་དེ་གཉིས་ལྟ་བའི་ཀུན་ཏུ་སྦྱོར་བ་ལས་གཞན་ནོ། །ཡང་ཅིའི་ཕྱིར་ཕྲག་དོག་དང་སེར་སྣ་ལོགས་སུ་གཞག་ཅེ་ན། གང་གི་ཕྱིར་དེ་གཉི་ག་ཀུན་དཀྲིས་བརྒྱད་ལས་གཅིག་ཏུ་མི་དགེ་བ་དང་རང་དབང་ཅན་ཡིན་པ་དེའི་ཕྱིར་ཕྲག་དོག་དང་སེར་སྣ་ནི་དེ་དག་ལས་ལོགས་ཤིག་ཏུ་ཀུན་སྦྱོར་གཉིས་སུ་བཤད་དོ། །གཞན་དག་ན་རེ་དེའི་ལྟར་ན་ལན་དེ་རུང་གི་བཅུ་འདོད་པ་ལ་མི་རུང་ངོ་ཞེའོ། །སློབ་དཔོན་འདུས་བཟང་ནི་དེ་གཉིས་ཡང་ཡང་འབྱུང་ཞིང་བདེ་འགྲོ་ན་ལྷག་པར་འཆིང་བས་བཤད་དེ། འདོད་པ་ན་ཀུན་སྦྱོར་སུམ་ཅུ་རྩ་དྲུག་ཡོད་ཀྱང་། ཀཽའུ་ཤི་ཀ་ལྷ་དང་མི་རྣམས་ནི་ཕྲག་དོག་དང་སེར་སྣའི་ཀུན་ཏུ་སྦྱོར་བ་ཅན་ནོ། །ཞེས་གསུངས་སོ་ཞེའོ། །ཡང་ན་དེ་གཉིས་ནི་དབང་དང་ལོངས་སྤྱོད་ཆུང་བའི་རྒྱུ་ཡིན་པ་དང་ཉོན་མོངས་པ་རྣམས་ཀུན་ཏུ་གདུང་བ་དང་དགའ་བ་དང་ལྡན་པ་ཡིན་ལ་དེ་སྟོན་པ་དང་། ཁྱིམ་པ་ལོངས་སྤྱོད་དང་རབ་ཏུ་བྱུང་བ་ཆོས་ལ་བརྟེན་པ་ཡང་འདི་གཉིས་ཀྱིས་ཉོན་མོངས་པར་འགྱུར་བའི་ཕྱིར་རོ། །ཡང་ན་ལྷ་དང་ལྷ་མ་ཡིན་གྱི་ཕྱོགས་ཀྱང་བདུད་རྩི་དང་བུད་མེད་ཀྱི་ཕྱིར་ཤིན་ཏུ་ཉོན་མོངས་པར་འགྱུར་བས་ཞེས་ཊཱི་ཀར་བཤད་དོ། །ཐ་མའི་ཆ་མཐུན་ནི་མདོ་ལས་ཐ་མའི་ཆ་དང་མཐུན་པའི་ཀུན་ཏུ་སྦྱོར་བ་རྣམ་པ་ལྔ་སྤངས་བས་ཕྱིར་མི་འོང་བའོ་ཞེས་གསུངས་པ་ནི་འཇིག་ཚོགས་ལ་ལྟ་བ་དང་ཚུལ་ཁྲིམས་དང་བརྟུལ་ཞུགས་མཆོག་འཛིན་དང་ཐེ་ཚོམ་ནི་ཁམས་གསུམ་པ་སྟེ་གསུམ་དང་དྲུག་དང་བཅུ་གཉིས་ཡིན་ལ། འདོད་པ་ལ་འདུན་པ་དང་གནོད་སེམས་ནི་འདོད་པ་ཁོ་ན་སྟེ་ལྔ་ལྔའོ། །འདི་དག་ནི་ཐ་མའི་ཆ་མཐུན་དུ་འཇོག་པ་ནི་ཐ་མའི་ཆ་ནི་འདོད་པའི་ཁམས་ཏེ་གཅིག་ཏུ་མཉམ་པར་མ་བཞག་པ་ཡིན་པས་ཁམས་གསུམ་གྱི་ཐ་མ་དམན་པ་ཡིན་ལ། དེ་དང་རྗེས་སུ་མཐུན་པའི་ཕྱིར་རོ། །དེ་ནི་འདི་ལྟར་ཐ་མ་གཉིས་ཀྱིས་ནི་འདོད་པ་ལས་མི་འདའ་བར་བྱེད་དེ་སྒོ་བས་བཙོན་ར་ནས་འབྱུང་དུ་མི་སྟེར་བ་བཞིན་ནོ། །གལ་ཏེ་འདོད་པ་ལས་འདས་ཏེ་གོང་མར་སྐྱེས་ཀྱང་གཞན་གསུམ་པོ་ཡིས་ནི་ཕྱིར་ཟློག་པ་བྱེད་དེ་དེར་བརྟན་དུ་མི་སྡོད་པས་སྲིད་པར་འཁོར་ཞིང་སྐྱེ་བའི་ཕྱིར་རོ། །སྒོ་བ་བག་མེད་པས་བཙོན་ར་ནས་ཤོར་ཡང་རྗེས་སུ་འབྲང་བས་ཕྱིར་ཟློག་པར་བྱེད་པ་བཞིན་ནོ། །གང་སྤེལ་གྱིས་འདོད་པ་ནི་ཁམས་གསུམ་གྱི་ཆ་ཡིན་ཞིང་ཐ་མ་ནི་ཐ་ཤལ་ཏེ། གཅིག་ཏུ་མཉམ་པར་མ་བཞག་པ་དང་མི་དགེ་བ་དང་ངན་འགྲོ་དང་སྡུག་བསྔལ་དང་ཡིད་མི་བདེ་བ་དང་ཉོན་མོངས་པ་བར་མཚམས་མེད་པར་ཡོད་པའི་ཕྱིར་རོ་ཞེའོ། །སེམས་ཙམ་པ་ནི་གསུམ་སེམས་ཅན་གྱི་ཐ་མ་སོ་སོའི་སྐྱེ་བོ་དང་གཉིས་ཁམས་ཀྱི་ཐ་མ་འདོད་པ་ལས་མི་འདའ་བས་ཐ་མའི་ཆ་མཐུན་ནོ་ཞེས་སོ། །འོ་ན་རྒྱུན་ཞུགས་ཀྱིས་ལྟ་བ་ལྔ་དང་ཐེ་ཚོམ་སྟེ་དྲུག་ཟད་པར་སྤངས་པ་ལ་མདོ་ལས། བཙུན་པ་ཇི་ཙམ་གྱིས་ན་རྒྱུན་དུ་ཞུགས་པ་ལགས། མིང་ཆེན་འདི་ནི་ཀུན་ཏུ་སྦྱོར་བ་གསུམ་པོ་འདི་ལྟ་སྟེ། འཇིག་ཚོགས་ལ་ལྟ་བ་དང་ཚུལ་ཁྲིམས་དང་བརྟུལ་ཞུགས་ཆོག་ཏུ་འཛིན་པ་དང་ཐེ་ཚོམ་ཡང་ཡོངས་སུ་སྤངས་ཤིང་ཡོངས་སུ་ཤེས་པ་ཡིན་ནོ། །དེས་ཀུན་ཏུ་སྦྱོར་བ་གསུམ་པོ་དེ་དག་སྤངས་པས་རྒྱུན་དུ་ཞུགས་པ་ཡིན་རྣམ་པར་མི་ལྟུང་བའི་ཆོས་ཅན་ཡིན་ཞེས་གསུམ་ཁོ་ན་གསུངས་ཞེ་ན། མཐོང་སྤང་ནི་གཅིག་དང་གཉིས་དང་བཞིའི་སྒོ་ཅན་ཡིན་ལ། འདིར་དེ་བསྡུས་ཏེ་གསུམ་པོ་སྤངས་པར་བསྟན་པས་དེའི་སྒོ་ཅན་གཞན་ཡང་སྤངས་པར་བཤད་པའི་ཕྱིར་དང་། རྩ་བ་བསྡུས་ཏེ་གསུམ་པོ་སྤངས་པར་བསྟན་པས་རྩ་བ་ཅན་གཞན་གསུམ་པོ་ཡང་སྤངས་པར་གྲུབ་པའི་ཕྱིར་གསུམ་ཁོ་ན་སྨྲོས་སོ། །སློབ་དཔོན་ནི་གཞན་དུ་བགྲོད་པ་ལ་གེགས་བྱེད་ཆེན་པོ་གསུམ་ཡོད་པ་དེ་བཞིན་དུ་ཐར་པར་བགྲོད་པ་ལ་ཡང་གསུམ་སྟེ། ལྟ་བ་དང་པོས་ཐར་པས་སྐྲག་པའི་ཕྱིར་འགྲོ་བར་མི་འདོད་པ་དང་། ལྔ་པས་ལམ་གཞན་ལ་རྟེན་པའི་ཕྱིར་ལམ་ནོར་བ་དང་། ཐེ་ཚོམ་གྱིས་ལམ་ལ་ཐེ་ཚོམ་ཟ་བ་སྟེ། དེ་སྙེད་ཅིག་ཐར་པར་བགྲོད་པ་ལ་གེགས་བྱེད་པ་ཆེན་པོ་ཡིན་ལ། རྒྱུན་ཞུགས་ཀྱིས་གསུམ་པོ་སྤངས་པར་བསྟན་པས་དེ་དག་ཀྱང་སྤངས་པར་བསྟན་པར་འགྱུར་བ་དེའི་ཕྱིར་ན་གསུམ་ཁོ་ན་བསྟན་ཏོ། །ཀུན་སྦྱོར་གོང་མའི་ཆ་མཐུན་ནི་ཊཱིཀ་བྱེད་དག་གཉིས་ཀྱིས་སྔར་ཐ་མའི་ཆ་མཐུན་སྨྲོས་པའི་ཕྱིར་ཤུགས་ལ་གཞན་གྱི་ཆ་མཐུན་ཡོད་དོ་ཞེས་བཤད་པར་འགྱུར་བས་འཆད་པ་ནི་ཞེས་འབྲེལ་དགོད་པ་མཛད་དོ། །དེ་ནི་འདི་ལྟར་ཀུན་ཏུ་སྦྱོར་བ་གོང་མའི་ཆ་དང་མཐུན་པ་རྣམ་པ་ལྔ་སྟེ་གཟུགས་དང་གཟུགས་མེད་ལས་སྐྱེས་པའི་འདོད་ཆགས་གཉིས་དང་རྒོད་པ་དང་ང་རྒྱལ་དང་རྨོངས་པའོ། །དེ་དག་མ་སྤངས་པར་གོང་མ་དེ་གཉིས་ལས་མི་འདའ་བས་དེ་གཉིས་དང་མཐུན་པའི་ཕྱིར་གོང་མའི་ཆ་མཐུན་ནོ། །དེ་ནི་དབྱེ་བས་ཡང་རྣམ་ལྔར་བཤད་དོ་ཞེས་པས་འཆིང་བ་ལ་སོགས་པ་འཆད་པ་སྐབས་སུ་བབ་པའི་ཕྱིར་འཆིང་བ་ནི་འདོད་ཆགས་ཐམས་ཅད་དང་། ཞེ་སྡང་ཐམས་ཅད་དང་། གཏི་མུག་ཐམས་ཅད་དེ་གསུམ་མོ། །དེ་དག་ཀྱང་ཚོར་བ་གསུམ་པོའི་དབང་གིས་ཏེ། བདེ་བ་ལ་འདོད་ཆགས་དམིགས་མཚུངས་ཅི་རིགས་པའི་སྒོ་ནས་དང་། སྡུག་བསྔལ་ལ་ཞེ་སྡང་དང་། བཏང་སྙོམས་ལ་གཏི་མུག་སྟེ་དེ་བཞིན་ནོ། །འོ་ན་ཆགས་སྡང་ཡང་དེ་ལ་མི་རྒྱས་སམ་ཞེ་ན་རྒྱས་མོད་ཀྱི། དེ་ཇི་ལྟ་བ་བཞིན་དུ་མ་ཡིན་ལ། དེ་གཉིས་མི་གསལ་བར་མཐུན་པས་ཤིན་ཏུ་རྒྱས་པའི་ཕྱིར་དེ་ལྟར་སྨྲོས་སོ། །དེ་ཡང་རང་རྒྱུད་ཀྱི་བདེ་བ་ལ་སོགས་ལ་ཉམས་སུ་མྱོང་བའི་མཐུས་དམིགས་པའམ་མཚུངས་པར་ལྡན་པའི་སྒོ་ནས་སོ། །གཞན་དག་ན་རེ་དགྲ་བོའི་བདེ་བ་དང་སྡུག་བསྔལ་ལ་ཞེ་སྡང་དང་འདོད་ཆགས་དམིགས་པས་རྒྱས་ལ་མཚུངས་ལྡན་གྱིས་མ་ཡིན་ནོ་ཞེའོ། །དེ་དག་གིས་དགེ་བའི་མ་སྤྱོད་པ་ལ་འདོད་དགུར་མི་བྱེད་པར་འཆིང་སྟེ་བཅིངས་པ་ཉམས་བག་ཏུ་བྱར་མེད་པ་བཞིན་ནོ་ཞེས་ས་ལས་འབྱུང་ངོ་། །ཉེ་ཉོན་ནི་གཙོ་ཆེའི་རྩ་བའི་ཉོན་མོངས་པ་སྟེ་སེམས་ཉེ་བར་ཉོན་མོངས་པ་ཅན་དུ་བྱེད་པའི་ཕྱིར་རོ། །གཞན་ཡང་རྩ་བའི་ཉོན་མོངས་པ་ལས་གཞན་པའི་ཉོན་མོངས་ཅན་སེམས་ལས་བྱུང་བ་འདུ་བྱེད་ཀྱི་ཕུང་པོས་བསྡུས་པ་ཞེས་པ་གང་ཡིན་པ་དེའང་ཉེ་བའི་ཉོན་མོངས་པ་ཡིན་ཏེ། གཞི་ཕྲན་ཚེགས་ལས་མི་དགའ་བ་དང་གླལ་བྱེད་པ་ལ་སོགས་པའོ། །དེ་དག་ལ་རྩ་བའི་ཉོན་མོངས་པ་ཞེས་ནི་མི་བྱ་ཞིང་དེ་དང་ཉེ་བར་འདུག་པས་ན་ཉེ་བའི་ཉོན་མོངས་པ་ཞེས་བཤད་དོ། །ཀུན་དཀྲིས་ནི་རྩ་བའི་ཕྲ་རྒྱས་ལ་དེར་བཤད་པའི་ཕྱིར་ཀུན་དཀྲིས་སུ་འདོད་ལ། རབ་ཏུ་བྱེད་པ་ལས་ཉེ་བའི་ཉོན་མོངས་པའི་དབང་དུ་བྱས་ནས་བརྒྱད་གསུངས་ཏེ། བླ་མ་དག་བསླབ་པ་གསུམ་ཕན་འདོགས་པ་དང་བཅས་པའི་མི་མཐུན་པའི་སྒོ་ནས་བརྒྱད་དུ་གྲངས་ངེས་སོ་ཞེས་འཆད་དོ། །དེ་ནི་ཚུལ་ཁྲིམས་ཀྱི་ངོ་ཚ་ཁྲེལ་མེད་དང་གཞན་ལ་ཕན་འདོགས་པའི་ཕྲག་དོག་སེར་སྣ་དང་ཤེས་རབ་ཀྱི་རྒོད་འགྱོད་དང་སེམས་ཀྱི་རྨུགས་གཉིད་དང་ནི་ཀུན་ནས་དཀྲིས་པ་རྣམ་པ་བརྒྱད་དང་། བྱེ་བྲག་ཏུ་སྨྲ་བ་ཁྲོ་བ་དང་འཆབ་པ་བསྣན་ནས་བཅུར་འདོད་དོ། །འདི་དག་གིས་སྲིད་པའི་བཙོན་རར་ཀུན་ནས་དཀྲིས་པས་ཀུན་དཀྲིས་སམ། འདི་དག་ཡོད་ན་སྤྱོད་པ་ངན་པ་དག་ལྡང་བས་ན་ཀུན་དཀྲིས་ཞེས་གང་སྤེལ་དུའོ། །ས་ལས་སྲིན་བུ་ཁ་ཆུས་དཀྲིས་པ་ལྟར་ཡང་ཡང་རྒྱུན་དུ་འབྱུང་བས་སེམས་འཁྲི་ཞིང་ཡོག་པར་བྱེད་པས་ཞེས་བཤད་དོ། །ད་ནི་རྩ་བའི་ཉོན་མོངས་དང་ཇི་ལྟར་ཉེ་བ་སྟོན་པའམ། རྒྱུ་མཐུན་སྒྲུབ་པར་བྱེད་དོ་ཞེས་པའི་དོན་འཆད་དེ། རྙེད་བཀུར་དང་རྩེ་རྒོད་ཀྱི་ཡུལ་དང་རང་གི་ནོར་ལ་འདོད་ཆགས་པ་སྔོན་དུ་སོང་བ་ཉིད་ཀྱིས་ངོ་ཚ་མེད་པ་དང་རྒོད་དང་སེར་སྣ་སློང་ལ། འཆབ་པ་ནི་ཁ་ཅིག་བདག་ཉིད་ངེས་པ་ཅན་དུ་ཤེས་ཏེ་རྙེད་བཀུར་མེད་ན་མི་རུང་ངོ་སྙམ་དུ་སྲེད་པ་ཡིན་ཞེས་དང་། ཁ་ཅིག་ལས་བདག་གིར་བྱ་བ་མ་ཤེས་པའི་མ་རིག་པ་ཡིན་ཞེས་དང་། ཁ་ཅིག་ཤེས་པ་དང་མི་ཤེས་པ་གཉིས་ཀའོ་ཞེས་མི་མཐུན་པར་རྩོད་ཅིང་། ཆོས་ཀྱི་མཚན་ཉིད་དང་ཁ་ན་མ་ཐོ་བའི་འབྲས་བུ་མ་རིག་པ་ལས་རྨུགས་གཉིད་དང་ཁྲེལ་མེད་ངང་ལས་འབྲས་ལ་ཐེ་ཚོམ་ཟ་བ་ལས་འགྱོད་པ་དང་ཁྲོ་བ་དང་ཕྲག་དོག་ནི་ཡུལ་ལ་མནར་སེམས་པ་སྔོན་དུ་འགྲོ་བས་ཁོང་ཁྲོའི་རྒྱུ་ལས་བྱུང་ངོ་། །གཞན་ཡང་ལུས་ལས་དྲི་མ་ལྟར་རྩ་བའི་ཉོན་མོངས་པ་ལས་འབྱུང་བས་དྲི་མ་ཞེས་ཊཱི་ཀར་གསུངས་པ་དྲུག་སྟེ་རྣམ་འཚེའི་བར་རོ། །དེ་ལ་སྒྱུ་དང་རྒྱགས་པ་ནི་རྙེད་བཀུར་དང་རང་གི་ཆོས་ལ་ཆགས་པ་སྔོན་དུ་སོང་བ་ལས་སྐྱེ་ལ། ཁོན་འཛིན་དང་རྣམ་འཚེ་ནི་ཡུལ་ལ་མནར་སེམས་པ་སྔོན་དུ་འགྲོ་བས་ཁོང་ཁྲོ་ལས་སྐྱེས་ཤིང་འཚིག་པ་ནི་སྡིག་པ་ལ་མཆོག་ཏུ་འཛིན་པ་སྔོན་དུ་འགྲོ་བས་ལྟ་བ་མཆོག་འཛིན་ལས་དང་། གཡོ་ནི་ལས་འབྲས་ལ་སྐུར་བའི་ལོག་པར་ལྟ་བས་ཀུན་ནས་བསླངས་ནས་སྡིག་མི་འཆགས་པར་གྱ་གྱུ་བྱེད་པ་སྟེ་མདོ་ལས། གྱ་གྱུ་ཅི་ཡིན་སྡིག་ཅན་ལྟ། །ཞེས་སོ། །དེ་དག་ཀྱང་སྤང་བྱ་གང་ཡིན་ལ་སོགས་པའི་དྲི་ལན་བྱས་ཤིང་གཏན་ལ་དབབ་པ་ནི། ཀུན་དཀྲིས་བཅུ་པོ་དེ་ལས་ངོ་ཚ་མེད་པ་དང་ཁྲེལ་མེད་ནི་མི་དགེ་བའི་ས་པ་དང་། རྨུགས་རྒོད་ཉོན་མོངས་པའི་ས་པ་དང་། གཉིད་གཉིས་ཅར་དང་མི་འགལ་བས་སྤང་བྱ་གཉིས་ཀ་དང་མཚུངས་པར་ལྡན་པའི་ཕྱིར་མཐོང་སྤང་སྒོང་སྤང་གཉིས་ཀ་དང་། དེ་ལས་གཞན་ལྔ་ནི་ཤེས་བྱ་རང་གི་མཚན་ཉིད་ལ་ལོག་པར་ཞུགས་པའི་ཕྱིར་སྒོམ་སྤང་ཁོ་ན་ཡིན་ཞིང་། མ་རིག་པ་ཙམ་དང་མཚུངས་པར་ལྡན་པས་རང་དབང་ཅན་ཡིན་ཏེ། དེ་བཞིན་དུ་དྲི་མ་རྣམས་ཀྱང་སྒོམ་སྤང་དང་རང་དབང་ཅན་ནོ། །ཉེ་ཉོན་དེ་དག་ལས་འདོད་པ་ན་ཡོད་པ་མི་དགེ་བ་ཡིན་ལ། འོན་ཀྱང་རྨུགས་རྒོད་གཉིད་གསུམ་ནི་མི་དགེ་བ་དང་བསྒྲིབས་པ་གཉིས་ཀའོ། །འདི་གཉིས་མ་ཡིན་པའི་གཉིད་ཀུན་དཀྲིས་མ་ཡིན་ཞིང་། འདོད་པ་དེ་ཡན་ཆད་ན་ཡོད་པ་རྣམས་ནི་བསྒྲིབས་ལ་ལུང་མ་བསྟན་ནོ། །ཡང་འདོད་པ་དང་བསམ་གཏན་དང་པོ་ན་གཡོ་སྒྱུ་ཡོད། འོ་ན་དེ་ན་གཡོ་སྒྱུ་ཇི་ལྟར་ཡོད་ཅེ་ན། རྟ་ཐུལ་གྱིས་འབྱུང་བཞི་གང་དུ་འགག་མ་ཤེས་ནས་ཚངས་པ་ཆེན་པོ་ལ་འཁོར་གྱི་ནང་དུ་དྲིས་པས་དེས་ཀྱང་མ་ཤེས་ནས་གཏམ་རླུང་ལ་བསྐུར་ཏེ། ཁོ་བོ་ནི་ཚངས་པའོ་ཚངས་པ་ཆེན་པོའོ་ཞེས་པ་ལ་སོགས་པས་སྒྱུས་རྟ་ཐུལ་འདྲིད་པའི་ཕྱིར་རོ། །ཕྱིས་རྟ་ཐུལ་གྱི་ལག་པ་ནས་ཁྲིད་ནས་སྟོན་པ་བཞུགས་བཞིན་དུ་བདག་ལ་འདྲི་བར་སེམས་སམ་ཞེས་ཏེ། ཞུས་པ་དང་རེ་ཞིག་གཟུགས་མེད་པར་འགག་ལ་མཐར་མྱ་ངན་ལས་འདས་པར་འགག་གོ་ཞེས་ཏེ། དེས་ན་འདི་ནི་རང་གི་འཁོར་གྱིས་བརྙས་པའི་ངོ་ཚ་བས་བདག་ཉིད་ཀྱིས་མི་ཤེས་པ་སྦེད་པས་སྒྱུ་ཡིན་ནོ། །རྨུགས་རྒོད་ནི་ཉོན་མོངས་པའི་ས་པ་ཡིན་ལ་རྒྱགས་པ་ནི་རྣམ་པ་དེ་གང་ན་ཡང་མི་འགལ་བས་ཁམས་གསུམ་ཅར་ན་ཡོད་ལ། གཞན་བཅུ་གཅིག་པོ་དག་ནི་རྣམ་པའི་སྒོ་ནས་མི་དགེ་བ་ཁོ་ནར་འགྱུར་བས་འདོད་ཁམས་ལས་སྐྱེས་པ་ཁོ་ནའོ། །གང་དང་མཚུངས་པར་ལྡན་པ་ནི་དབང་ཤེས་སྒོམ་སྤང་ཡིན་པས་རྩ་བ་དང་ཉེ་ཉོན་མཐོང་སྤང་ཡིན་པ་རྣམས་དང་མི་ལྡན་པས་དང་། གཉིད་དང་ང་རྒྱལ་སྒོམ་སྤང་ཡིན་པ་ཡང་མི་གསལ་བ་དང་རྟོག་བཅས་ཡིན་པས་ཡིད་ཀྱི་རྣམ་ཤེས་ཀྱི་ས་པ་ཡིན་ཞིང་། ཉེ་བའི་ཉོན་མོངས་པ་རང་དབང་ཅན་ཀུན་དཀྲིས་ཕྱི་མ་ལྔ་དང་དྲི་མ་དྲུག་སྟེ་བཅུ་གཅིག་པོ་ཡང་རྟོག་བཅས་ཡིན་པས་ཡིད་ཀྱི་ས་པ་ཡིན་ལ། གཞན་དག་གསུམ་དང་ཀུན་དཀྲིས་བཞི་པོ་སྒོམ་སྤང་ནི་སྤྱི་རིགས་ནས་རྣམ་ཤེས་དྲུག་གི་རྟེན་ཅན་ནོ། །ཚོར་བ་ནི་བདེ་བ་དག་དང་འདོད་ཆགས་སུ་མཚུངས་ལྡན་ཞེས་ཏེ་འདོད་ཆགས་ནི་ལུས་བདེ་དང་ཡིད་བདེ་དང་། ཞེ་སྡང་ནི་དེ་ལས་ལྡོག་པ་སྡུག་བསྔལ་དང་ཡིད་མི་བདེ་དང་མཚུངས་པར་ལྡན་ཏེ། དགའ་བ་དང་སྐྱོ་བའི་རྣམ་པར་འཇུག་པ་དང་རྣམ་ཤེས་དྲུག་གི་ས་པ་ཡིན་པའི་ཕྱིར་རོ། །མ་རིག་པ་དག་ནི་གཞན་ཉོན་མོངས་པ་ཐམས་ཅད་དང་མཚུངས་པར་ལྡན་པ་ཡིན་པའི་ཕྱིར་ཚོར་བ་ལྔ་ཅར་དང་ལྡན་ལ། མེད་པར་ལྟ་བ་ནི་སྡིག་པའི་ལས་ཅན་དེའི་འབྲས་བུ་མེད་པར་མཐོང་བས་ཡིད་བདེ་བ་དང་དགེ་བའི་ལས་ཅན་རང་གི་འབད་པ་དོན་མེད་པར་མཐོང་ནས་ཡིད་སྡུག་བསྔལ་བ་དང་ལྡན་ནོ། །ངེས་པ་དོན་དུ་གཉེར་བ་ལ་ཐེ་ཚོམ་ཟོས་ན་ཡིད་མི་བདེ་བར་འགྱུར་ཞིང་གཞན་ལྔ་པོ་དགའ་བའི་རྣམ་པ་ཅན་དང་ཡིད་ཀྱི་ས་པ་ཡིན་པས་ཡིད་བདེ་དང་ལྡན་ཏེ། དེ་དག་ནི་འདོད་པ་ལས་སྐྱེས་པའི་སེམས་གསལ་བའི་དབང་དུ་བྱས་ཀྱི་མི་གསལ་འཆི་བའི་དུས་ན་བཏང་སྙོམས་དང་ཉོན་མོངས་པ་ཀུན་ལྡན་དུ་རུང་ངོ་། །ས་གོང་མའི་ཕྲ་རྒྱས་རྣམས་ནི་ས་གང་ན་ཚོར་བ་ཇི་ལྟར་ཡོད་པ་བཞིན་དུ་རང་རང་གི་ཚོར་བ་རྣམས་དང་མཚུངས་པར་ལྡན་ཏེ། སྐྱེ་བའི་བསམ་གཏན་དག་ན་ནི། །ཞེས་པ་ལ་སོགས་པའོ། །གཟུགས་མེད་ན་བཏང་སྙོམས་ཁོ་ན་དང་ལྡན་ཏེ་དགའ་གདུང་མེད་པའི་ཕྱིར་རོ། །དེའི་ཕྱིར་རྒྱལ་སྲས་ཀྱིས། དེ་ནི་ཞི་གནས་ཀྱིས་རྒྱུད་བརླན་པའི་ཕྱིར་དགའ་བ་དང་སྐྱོ་བའི་རྣམ་པར་གཞག་པ་མེད་དོ་ཞེས་སོ། །ཉེ་ཉོན་རྣམས་ལས་འགྱོད་པ་ནས་འཚིག་པའི་བར་ནི་ཡིད་མི་བདེ་བ་དང་སེར་སྣ་དག་ནི་ལྡོག་པ་སྟེ་ཡིད་བདེ་བ་དང་ལྡན་ཏེ་སྐྱོ་བ་དང་ཆགས་པའི་རྒྱུ་ལས་བྱུང་བས་དགའ་བའི་རྣམ་པར་འཇུག་ཅིང་ཡིད་ཀྱི་ས་པ་ཡིན་པའི་ཕྱིར་རོ། །གཡོ་སྒྱུ་དང་འཆབ་པ་ནི་རང་གི་དོན་གྲུབ་པ་དང་མ་གྲུབ་པར་གོ་བ་དང་། གཉིད་དེ་གཉིས་དང་མི་འགལ་བས་གཉིས་ཀ་དང་ལྡན་ཞིང་རྒྱགས་པ་ནི་བདེ་བ་དག་དང་ལྡན་ཏེ་བསམ་གཏན་གཉིས་པའི་བར་ས་གསུམ་གྱི་ཡིད་བདེ་དང་གསུམ་པའི་སེམས་བདེ་དང་ལྡན་པས་སོ། །བཏང་སྙོམས་ནི་དེ་ཀུན་ནས་རྣམ་པ་མི་འགལ་བས་གྲོགས་སུ་འགྲོ་སྟེ་མ་རིག་པ་བཞིན་ནོ། །དེ་དག་ལས་གཞན་པ་ངོ་ཚ་ཁྲེལ་མེད་རྨུགས་རྒོད་དེ་བཞི་པོ་ནི་མི་དགེ་བའི་ས་དང་ཉོན་མོངས་པའི་ས་མང་པོ་ཡིན་པས་ཚོར་བ་ལྔ་ཆར་དང་ལྡན་དུ་རུང་ངོ་། །སྒྲིབ་པ་ལྔ་བསྟན་པ་ནི་མདོ་ལས། འདོད་པ་ལ་བདུན་པ་གནོད་སེམས་རྨུགས་གཉིད་རྒོད་འགྱོད་ཐེ་ཚོམ་སྟེ་ལྔ་གསུངས་པ་ལས་རྨུགས་རྒོད་ཐེ་ཚོམ་ཁམས་གོང་མར་ཡོད་པ་ཡང་གཟུང་ངམ་ཞེ་ན། འདོད་པ་ན་ཡོད་པ་ཁོ་ན་སྒྲིབ་པ་རྣམས་ཏེ་མདོ་ལས། འདི་ནི་མི་དགེ་བའི་ཕུང་པོ་མ་འདྲེས་པ་ཡོངས་སུ་རྫོགས་པ་ཡིན་ཏེ། འདི་ལྟ་སྟེ་སྒྲིབ་པ་ལྔའོ་ཞེས་གསུངས་པའི་ཕྱིར་རོ། །དེས་ན་བསམ་གཏན་དང་སྙོམས་འཇུག་རྣམས་ལ་བསྒྲིབས་པ་ན་སྒྲིབ་པ་ཞེས་ཊཱི་ཀ་ལས་སོ། །དེ་དག་ནི་མི་མཐུན་པ་དང་ཟས་དང་བྱ་བ་གཅིག་ཡིན་པའི་ཕྱིར་གཉིས་གཉིས་གཅིག་ཏུའོ། །མི་མཐུན་པ་ནི་གཉེན་པོ་དང་ཟས་མ་ཡིན་པ་སྟེ་འགྲེལ་པར། མི་མཐུན་པ་དང་གཉེན་པོ་དང་ཟས་མ་ཡིན་པ་ཞེས་བྱ་བ་ནི་དོན་གཅིག་གོ་ཞེས་སོ། །སྤྱིར་ཆོས་མངོན་པ་ལས། ནག་ཕྱོགས་མི་མཐུན་པ་དང་། དཀར་ཕྱོགས་གཉེན་པོར་གྲགས་ཞེས་འབྱུང་ངོ་། །དེ་ལ་རྨུགས་གཉིད་ཀྱི་ཟས་ནི་རྨྱ་བ་མི་དགའ་བ་བྱ་རྨྱང་ཟས་ཀྱི་དྲོད་མི་ཟིན་པ་སེམས་ཞུམ་པ་སྟེ་ལྔ་དང་། གཉེན་པོ་སྣང་བའི་འདུ་ཤེས་དང་། བྱ་བ་གཉི་གས་སེམས་ཞུམ་པར་བྱེད་དེ། རྒོད་འགྱོད་ཀྱི་ཟས་ནི་ཉེ་དུ་དང་ཡུལ་དང་མི་འཆི་བའི་རྣམ་རྟོག་དང་སྔོན་རྒོད་རྩེ་ལ་སོགས་པ་དྲན་པའི་རྣམ་རྟོག་སྟེ་བཞི་དང་། གཉེན་པོ་ཞི་གནས་དང་། བྱ་བ་གཉི་གས་སེམས་རྣམ་པར་མ་ཞི་བར་བྱེད་དོ། །འོ་ན་ཉོན་མོངས་པ་ཐམས་ཅད་སྒྲིབ་པ་ཡིན་ན་ཅིའི་ཕྱིར་ལྔ་ཁོ་ན་བཤད་ཅེ་ན། ཕུང་པོ་གསུམ་ལ་གནོད་པར་བྱེད་པ་དང་ཐེ་ཚོམ་ཟ་བར་འགྱུར་བའི་ཕྱིར་ན་ལྔ་ཉིད་བཤད་དོ། །དེ་ལ་དང་པོ་གཉིས་ཀྱིས་ཚུལ་ཁྲིམས་དང་རྨུགས་གཉིད་ཀྱིས་ཤེས་རབ་དང་རྒོད་འགྱོད་ཀྱིས་ཏིང་ངེ་འཛིན་ཏེ་དེ་གཉིས་མེད་ན་བདེན་པ་དག་ལ་ཐེ་ཚོམ་ཟ་བར་འགྱུར་བའོ། །གཞན་དག་ནི་ཕུང་པོའི་རིམ་པ་བཞིན་རྒོད་འགྱོད་སྔར་སྨྲོས་པར་རིགས་པ་ལས་མ་གསུངས་པས་གྲངས་བཞིན་དུ་ཏིང་ངེ་འཛིན་དང་ཤེས་རབ་ལ་གནོད་བྱེད་ཡིན་ཏེ་ཏིང་ངེ་འཛིན་ལ་བརྩོན་པ་ནི་རྨུགས་གཉིད་ཀྱིས་འཇིགས་ལ་ཆོས་རབ་ཏུ་རྣམ་པར་འབྱེད་པ་ལ་བརྩོན་པ་ནི་རྒོད་འགྱོད་ཀྱིས་འཇིགས་པའི་ཕྱིར་རོ་ཞེས་ཟེར་རོ། །སེམས་ཙམ་པ་ནི་སྙོམས་འཇུག་གི་སྦྱོར་དངོས་མཇུག་རྣམས་ལ་སྟེ་གྲོང་དུ་རྒྱུ་བའི་ཚེ་སྡུག་མི་སྡུག་མཚན་མར་བཟུང་བས་སྦྱོར་བའི་ཚེ་འདོད་འདུན་གནོད་སེམས་དང་། དངོས་གཞིའི་ཚེ་རྨུགས་གཉིད་ཀྱིས་ཞི་གནས་དང་རྒོད་འགྱོད་ཀྱིས་ལྷག་མཐོང་དང་། མཇུག་དེ་ལས་ལངས་ནས་ཆོས་ལ་ངེས་པར་རྟོག་པའི་ཚེ་ཐེ་ཚོམ་གྱིས་བར་ཆད་བྱེད་དེ་དེའི་ཕྱིར་སྒྲིབ་པ་ལྔར་བཤད་དོ་ཞེའོ། །དེ་དག་ཇི་ལྟར་སྤོང་ཚུལ་ནི་འགྲེལ་པར། འདི་དཔྱད་པར་བྱ་སྟེ་སྐལ་བ་མི་མཉམ་པའི་ཁམས་ཀུན་ཏུ་འགྲོ་བ་རྣམས་དང་། འགོག་པ་དང་ལམ་མཐོང་བས་སྤང་བར་བྱ་བ་ཟག་པ་དང་བཅས་པ་ལ་དམིགས་པ་རྣམས་གང་གི་ཚེ་དམིགས་པ་ཡོངས་སུ་ཤེས་པ་དེའི་ཚེ་ནི་སྤོང་བར་མི་འགྱུར་ལ། གང་གི་ཚེ་སྤོང་བར་འགྱུར་བ་དེའི་ཚེ་ནི་དམིགས་པ་ཡོངས་སུ་མི་ཤེས་ན་ཇི་ལྟར་དེ་དག་སྤང་ཞེ་ན། ཉོན་མོངས་པ་རྣམས་ནི་དམིགས་པ་ཡོངས་སུ་ཤེས་པས་ཟད་པར་ངེས་པ་མ་ཡིན་ནོ། །འོ་ན་ཅི་ལྟ་བུ་ཞེ་ན་རྣམ་པ་བཞིས་སོ་ཞེས་འབྱུང་ངོ་། །དེ་ལ་ཆའི་སྒོ་ནས་བདག་རྒྱུད་ཀྱི་མཐོང་སྤང་སྤོང་ཚུལ་གསུམ་སྟེ། དམིགས་པ་ཡོངས་སུ་ཤེས་པས་སྤོང་བ་ནི་འདོད་པའི་མཐོང་སྤང་དང་པོ་གཉིས་ཀྱི་དགུའི་གོང་དུ་དམིགས་པ་བོར་ནས་རང་སར་དམིགས་པ་བཅུ་བདུན་དང་། གོང་མའི་རིས་དང་པོ་གཉིས་ཀྱི་སུམ་ཅུ་དང་འགོག་ལམ་མཐོང་སྤང་གི་ཟག་མེད་ཁོ་ནའི་ཡུལ་ཅན་བཅུ་གཉིས་དང་མ་རིག་པ་དྲུག་གི་ཆ་དང་བཅས་པའོ། །དམིགས་བ་བྱེད་ཀྱི་ཉོན་མོངས་ཟད་པས་སྤོང་བ་ནི་དགུའི་གོང་དུ་དམིགས་པ་རྣམས་ཏེ་དེའི་དམིགས་པ་གོང་མའི་བདེན་པ་མ་ཤེས་ཀྱང་། འདོད་པའི་སྡུག་ཀུན་དེ་ལ་དམིགས་པའི་མཐོང་སྤང་རྣམས་ཡང་དག་པར་ཟད་ཅིང་སྤངས་པས་དེ་དག་ཀྱང་ཟད་ཅིང་སྤོང་བར་འགྱུར་བའི་ཕྱིར་རོ། །གཟུགས་ཀྱིས་གཟུགས་མེད་ལ་དམིགས་པ་དགུ་ནི་དེ་གཉིས་བདེན་པ་གཅིག་ཅར་དུ་མཐོང་བས་དམིགས་པ་ཤེས་པས་སྤོང་བ་ཁོ་ནའོ། །དམིགས་པ་སྤངས་པས་སྤོང་བ་ནི་ཁམས་གསུམ་གྱི་འགོག་ལམ་མཐོང་སྤང་གི་ལོག་ཞུགས་གཉིས་པོ་བསྡོམས་པས་ཉི་ཤུ་རྩ་གསུམ་པོ་མ་རིག་པའི་ཆ་དང་བཅས་པ་རྣམས་ཏེ། འགོག་ལམ་ལ་བཟོད་ཤེས་སྐྱེས་ནས་བདེན་པའི་རང་བཞིན་ཤེས་པས་དེ་ལ་དངོས་སུ་ལོག་ཞུགས་རྣམས་སྤང་པ་ན་དེའི་སྒོ་ནས་དེ་དག་ཀྱང་སྤོང་བར་འགྱུར་བས་སོ། །དེ་ཡང་མཐོང་ལམ་ལན་གཉིས་མི་སྐྱེ་བས་སྔ་ཕྱིའི་རིམ་པ་མེད་ཀྱི་སྡོག་པ་ཐ་དད་པའོ། །བདག་རྒྱུད་ཀྱི་སྒོམ་སྤང་ནི་དམིགས་པ་ཡོངས་སུ་ཤེས་པ་ལ་སོགས་པའི་ཆ་ནས་མ་ཡིན་གྱི་གཉེན་པོ་ཆུང་འབྲིང་དགུ་གོམས་པར་སྐྱེས་པས་སྤང་བྱ་ཆེ་འབྲིང་དགུ་ཟད་པར་འགྱུར་བའོ། །དེ་དག་ནི་ངོ་བོ་ཐོབ་པ་ཆད་པའི་སྒོ་ནས་ཡིན་ལ། གཞན་རྒྱུད་ལ་ཡོད་པ་སོགས་ནི་འདུན་པའི་འདོད་ཆགས་དང་བྲལ་བའི་སྒོ་ནས་ཏེ། དེ་དག་གི་ཐོབ་པ་རང་ལ་མེད་པའི་ཕྱིར་དང་རང་རྒྱུད་ཀྱི་ཉོན་མོངས་པ་ཆད་པའི་སྒོ་ནས་སྤངས་ན་དེ་དག་ཀྱང་སྤོང་བར་འགྱུར་བའི་ཕྱིར་རོ། །འགྲེལ་པར། ཇི་ཙམ་གྱིས་ན་ཉོན་མོངས་པ་སྤངས་པ་ཞེས་བརྗོད་ཅེ་ན། རང་གི་རྒྱུད་ལ་ཡོད་པ་ནི་ཐོབ་པ་ཆད་པས་སོ། །གཞན་གྱི་རྒྱུད་ལ་ཡོད་པ་ནི་ཉོན་མོངས་པ་དག་གཟུགས་ཐམས་ཅད་དང་ཉོན་མོངས་པ་ཅན་མ་ཡིན་པའི་ཆོས་ནི་དེ་དག་ལ་དམིགས་པའི་ཉོན་མོངས་པ་རང་གི་རྒྱུད་ལ་ཡོད་པ་སྤངས་པས་སོ་ཞེས་སོ། །གཉེན་པོ་དུ་ཞེ་ན། དེ་ནི་རྣམ་པ་བཞི་སྟེ་གང་གིས་སྤང་བྱ་དངོས་སུ་སྤོང་བ་བར་ཆད་མེད་ལམ་ནི་སྤོང་བ་གཉེན་པོ་སྟེ་སྡུག་བསྔལ་ལ་ཆོས་བཟོད་ལྟ་བུའོ། །སྤོང་པ་གཉེན་པོས་སྤང་བྱ་སྤངས་པའི་བྲལ་བའི་ཐོབ་པ་འཛིན་པ་ནི་གཞི་གཉེན་པོ་སྟེ་སྡུག་བསྔལ་ཆོས་ཤེས་ལྟ་བུ་ཡིན་ཞིང་། དེ་ཡན་ཆད་ཀྱི་བར་ཆད་མེད་ལམ་དང་ཁྱད་པར་གྱི་ལམ་གྱིས་ཀྱང་སྔར་སྤངས་པའི་ཐོབ་པ་འཛིན་པས་གཞི་གཉེན་པོའོ། །ལམ་གང་གིས་ཉོན་མོངས་པའི་ཐོབ་པ་ཐག་སྲིང་བར་བྱེད་པ་ཉིད་ནི་ཐག་སྲིང་བ་གཉེན་པོ་སྟེ་རྣམ་གྲོལ་གྱི་ལམ་ཡན་ཆད་ཀྱི་ལམ་གང་ཡིན་པ་སྟེ་སྡུག་བསྔལ་ལ་རྗེས་བཟོད་པ་ལ་སོགས་པ་ལྟ་བུའོ། །གཞན་དག་གིས་རྣམ་གྲོལ་གྱི་ལམ་དང་པོས་ཀྱང་ཉོན་མོངས་པའི་ཐོབ་པ་ཐག་སྲིང་བར་བྱེད་པས་མིང་གཉིས་ཐོབ་བོ་ཞེས་ཟེར་རོ། །ལམ་གང་གིས་ཁམས་དེ་ལ་སྐྱོན་དུ་མཐོང་ནས་མི་རྟག་པ་ལ་སོགས་པའི་རྣམ་པར་ཀུན་འབྱིན་པ་ནི་སུན་འབྱིན་པ་གཉེན་པོའོ། །དེ་ལྟ་ན་སྤོང་བ་གཉེན་པོ་ལ་སོགས་པ་སྡུག་ཀུན་ལ་དམིགས་པ་ཡང་སུན་འབྱིན་པ་གཉེན་པོ་ཡིན་ནོ། །སློབ་དཔོན་ནི་རྣམ་པར་སུན་འབྱིན་པ་གཉེན་པོ་སྡུག་ཀུན་ལ་དམིགས་པའི་སྦྱོར་ལམ་སྟེ་དྲོ་བ་ལ་སོགས་པ་ཁོ་ན་དང་། གཞན་གསུམ་ནི་བར་ཆད་མེད་ལམ་ཐམས་ཅད་དང་། རྣམ་གྲོལ་གྱི་ལམ་ཐམས་ཅད་དང་། དེ་ཕན་ཆད་ཀྱི་ལམ་སྟེ་སྔར་གྱི་གསུམ་པོ་མ་ཡིན་པ་ཐམས་ཅད་དོ་ཞེས་ཏེ་གོ་རིམ་དེ་ལྟར་བཤད་ན་ཐེམ་སྐས་ཀྱི་ཚུལ་ལ་བརྟེན་ནས་སྐྱེ་བའི་རིམ་པ་དང་མཚན་ཉིད་མི་འཆོལ་བར་ཐུགས་ལ་བཞག་ནས་ཆེས་ལེགས་པ་ཡིན་ནོ་ཞེའོ། །ཉོན་མོངས་པ་སྤོང་བ་ན་གང་ལས་སྤང་བར་བྱ་བ་ཡིན་ཞེ་ན། མཚུངས་པར་ལྡན་པ་ལས་ནི་དབྱེ་བར་མི་ནུས་ཏེ་རང་གི་ཚོགས་པ་དེ་ལ་དགར་མི་ནུས་པའི་ཕྱིར་རོ། །དེས་ན་དམིགས་པ་ལས་ཉོན་མོངས་པ་ནི་སྤང་བར་བྱ་བ་ཡིན་པར་འདོད་དེ། དེ་སྤངས་ན་དེ་ལ་དམིགས་ནས་མི་སྐྱེ་བའི་ཕྱིར་རོ། །འོ་ན་མ་འོངས་པ་དམིགས་པ་ལས་དབྱེ་བར་ནུས་ན་འདས་པ་དམིགས་ཟིན་པ་ཇི་ལྟར་ནུས། གལ་ཏེ་དམིགས་པ་ཡོངས་སུ་ཤེས་པས་སྤངས་བར་བྱ་བ་ཡིན་ནོ་ཞེ་ན། ཡང་མ་ངེས་ཏེ་དེ་ལ་སོགས་པ་སྤོང་ཚུལ་བཞི་བཤད་པའི་ཕྱིར་རོ། །དེས་ན་ལན་བརྗོད་དགོས་སོ་ཞེས་པ་ལ་སློབ་དཔོན་འདུས་བཟང་ན་རེ། ཉོན་མོངས་པ་རྣམས་དམིགས་པ་ཡོངས་སུ་ཤེས་པས་སྤང་བར་བྱ་བ་ཡིན་ཏེ། ཟག་བཅས་དང་ཟག་མེད་ལ་དམིགས་པའི་ཉོན་མོངས་པའི་ཐོབ་པ་ཉོན་མོངས་པ་མ་འོངས་པ་དང་འདས་པའི་རྒྱུ་དང་འབྲས་བུར་གྱུར་པ་གང་ཟག་ཉོན་མོངས་པ་ཅན་མ་ཡིན་པའི་སེམས་རྒྱུད་ལ་ཡང་རྒྱུན་མི་ཆད་པར་འབྱུང་ལ། དམིགས་པ་ཡོངས་སུ་ཤེས་ཏེ་ཉོན་མོངས་པ་སྤངས་པ་ན་སྔར་གྱི་ཉོན་མོངས་པའི་ཐོབ་པ་རྒྱུན་ཆད་ནས་ཉོན་མོངས་པ་དམིགས་ཟིན་པའང་སྤོང་བར་འགྱུར་བའི་ཕྱིར་རོ། །འོ་ན་དམིགས་ཡུལ་སྤངས་པས་སྤོང་བ་ལ་སོགས་པ་བཞི་བཤད་པ་མ་ཡིན་ནམ་ཞེ་ན། བདེན་མོད་ཀྱི་དེ་དག་ཀྱང་དམིགས་པ་ཡོངས་སུ་ཤེས་པའི་སྟོབས་ཀྱིས་དེར་འགྱུར་བས་དམིགས་པ་ཡོངས་སུ་ཤེས་པ་ལས་མ་འདས་པའི་ཕྱིར་རོ། །དེའི་ཕྱིར་གཉེན་པོ་སྐྱེས་པས་ཟད་པར་འགྱུར་ཞེས་གང་གསུངས་པ་ཟག་མེད་བདེན་པའི་རྣམ་པ་ཅན་གྱིས་སྤོང་བ་ཡང་དམིགས་པ་བདེན་པ་ཤེས་པས་སྤོང་བ་ཡིན་ནོ། །དེས་ན་དམིགས་པ་སྤངས་པས་སྤོང་བ་ལ་སོགས་པ་ཡང་ཆའི་སྒོ་ནས་ཐ་དད་དུ་རྣམ་པར་བཞག་པ་ཡིན་པའི་ཕྱིར་འགལ་བ་མེད་དོ་ཞེས་འཆད་པར་མངོན་ནོ། །ཐག་སྲིང་བའི་ངོ་བོ་དུ་ཞེ་ན་བཞི་སྟེ། མཚན་ཉིད་མི་མཐུན་པས་རིང་བ་ནི་ལྷན་ཅིག་གནས་ཀྱང་འབྱུང་བ་བཞི་ལྟ་བུ་དང་། མི་མཐུན་ཕྱོགས་སམ་གཉེན་པོས་རིང་བ་ནི་འཆལ་ཚུལ་ལས་ཚུལ་ཁྲིམས་བཞིན་དང་། ཡུལ་རྣམས་ཆད་པའི་རིང་བ་ནི་ཕྱོགས་ཐ་དད་པ་ཤར་ནུབ་ཀྱི་རྒྱ་མཚོ་བཞིན་དང་། དུས་ཀྱིས་རིང་བ་ནི་འདས་མ་འོངས་ཀྱི་དུས་གཉིས་རིང་བ་ཉིད་ཡིན་པ་ལྟ་བུའོ། །དེ་ནི་ཆོས་མངོན་པ་ལས། ཆོས་རིང་བ་དག་གང་ཞེ་ན་འདས་པ་དང་མ་འོངས་པའི་ཆོས་རྣམས་སོ་ཞེས་སོ། །གང་ལས་རིང་བར་གཞག་ཅེ་ན་ད་ལྟར་ལས་སོ། །དེ་ལྟ་ན་དེ་དང་སྔ་ཕྱི་འདབས་འབྱོར་གྱི་འདས་མ་ཐག་པ་དང་སྐྱེ་འགྱུར་རིང་བར་མི་འགྱུར་རོ། །གལ་ཏེ་དུས་ཐ་དད་པས་ཡིན་གྱི་ཡུན་རིང་ཞིག་ནས་བྱུང་བ་དང་འབྱུང་བ་ཡིན་པའི་ཕྱིར་རོ་ཞེ་ན། ད་ལྟར་ཀྱང་རིང་བར་འགྱུར་རོ། །འོན་ཏེ་བྱེད་པ་ཞིག་པ་དང་མ་ཐོབ་པས་དེ་དག་བྱེད་པ་མེད་པའི་ཕྱིར་རིང་བ་ཡིན་ནོ་ཞེ་ན། འདུས་མ་བྱས་ཀྱང་རིང་བའམ་ཉེ་བ་མ་ཡིན་པར་འགྱུར་ལ། འདོད་ན། ཆོས་ཉེ་བ་དག་གང་ཞེ་ན་ད་ལྟར་བྱུང་བའི་ཆོས་རྣམས་དང་འདུས་མ་བྱས་སོ་ཞེས་པ་དང་འགལ་ལོ། །གལ་ཏེ་འགོག་པ་གཉིས་ཀྱི་ཐོབ་པ་ཡུལ་ཐམས་ཅད་དུ་སྐྱེ་བའི་ཕྱིར་རོ་ཞེ་ན། འདས་མ་འོངས་དགེ་མི་དགེའི་ཐོབ་པ་ཡང་ཡུལ་ཐམས་ཅད་དུ་སྐྱེ་བའི་ཕྱིར་ཉེ་བར་འགྱུར་ལ། ནམ་མཁའ་ལ་ཐོབ་པ་མེད་པས་ཉེ་བར་མི་འགྱུར་རོ། །དེ་ལྟ་ན་ཁོ་བོ་ཅག་འདས་མ་འོངས་ནི་ད་ལྟར་གྱིས་ཆོད་པའི་ཕྱིར་ཕན་ཚུན་རིང་ལ་ད་ལྟར་ནི་གཉི་ག་དང་ཉེ་བའི་ཕྱིར་དང་འདུས་མ་བྱས་ཀྱང་ཆོད་པ་མེད་པས་ཉེའོ་ཞེ་ན། འདས་མ་འོངས་ནི་ཉེ་རིང་གཉིས་ཀར་ཐལ་བར་འགྱུར་རོ། །དེས་ན་སློབ་དཔོན་ནི་འདས་མ་འོངས་གཉིས་ཆོས་ཀྱི་མཚན་ཉིད་ལས་རིང་བ་སྟེ། དེ་ཞིག་པ་དང་མ་ཐོབ་པའི་ཕྱིར་རོ་ཞེས་གསུང་ངོ་། །སྔར་གཉེན་པོ་སྐྱེས་པས་ཟད་པར་འགྱུར་ཞེས་པས་ལམ་ཁྱད་པར་དུ་འགྲོ་བའི་ཕྱིར་ཉོན་མོངས་པ་རྣམས་ཀྱི་སྤངས་པ་ཡང་ཁྱད་པར་དུ་འགྱུར་རམ་ཞེ་ན། དེ་ནི་མེད་དེ་ཉོན་མོངས་པ་རྣམས་གཉེན་པོ་སྤོང་བའི་ལམ་གྱིས་ལན་གཅིག་ཏུ་ཟད་ཅིང་སྤོང་ལ། དེ་དག་གི་བྲལ་བའི་ཐོབ་པ་ནི་ཡང་དང་ཡང་དུ་སྟེ། གཉེན་པོ་སྐྱེས་པ་དང་དགེ་སྦྱོང་ཚུལ་གྱི་འབྲས་བུ་བཞི་ཐོབ་པ་དང་དབང་པོ་རྟུལ་པོ་རྣོན་པོར་རྣམ་པར་འཕེལ་བའི་དུས་རྣམས་སུ་འབྱུང་བས། ཡང་བྲལ་བ་དེ་དག་ཏུ་འཐོབ་བོ། །དེ་ལ་འདིར་གཉེན་པོ་ནི་རྣམ་གྲོལ་གྱི་ལམ་ལ་བྱ་སྟེ། བར་ཆད་མེད་ལམ་གཉེན་པོ་དངོས་དང་བྲལ་བའི་འབྲས་བུ་གཅིག་ཡིན་པའི་ཕྱིར་རོ། །དེས་ན་དེ་སྐྱེས་པའི་ཚེའོ། །བར་ཆད་མེད་ལམ་གྱི་ཚེ་བྲལ་ཐོབ་སྐྱེ་བ་ལ་ཕྱོགས་ཀྱི་སྐྱེས་པ་མེད་པའི་ཕྱིར་མི་འཐོབ་བོ། །སློབ་དཔོན་འདུས་བཟང་ནི་དབང་པོ་འཕེལ་བ་འབྲས་བུ་ཐོབ་པ་སྨྲོས་པས་འགྲུབ་པས་ལོགས་སུ་མི་གཞག་གོ་ཞེས་པ་ལ། རྒྱལ་སྲས་ནི་དེ་ལྟ་ཡིན་ཡང་བྲལ་བ་ཐོབ་པའི་རྒྱུ་གཞན་ཡིན་པས་ལོགས་སུ་བསྟན་དགོས་སོ། །དེ་ལྟ་མ་ཡིན་ན་གཉེན་པོ་སྐྱེས་པ་སྨྲོས་པ་ཉིད་ཀྱིས་འབྲས་བུ་ཐོབ་པ་འགྲུབ་པས་དེ་ལོགས་སུ་མི་གཞག་པར་འགྱུར་རོ་ཞེའོ། །དེས་ན་འདི་ལྟར་འདོད་པའི་མཐོང་སྤང་རིས་བདུན་གྱི་བྲལ་བ་ནི་རང་རང་གི་གཉེན་པོ་སྐྱེས་པ་དང་བྲལ་ཐོབ་འབྱུང་བས་དེའི་དུས་དང་། བཅུ་དྲུག་པ་ལམ་ལ་རྗེས་ཤེས་ཀྱི་ཚེ་སྔར་གྱི་བྲལ་ཐོབ་བཏང་ནས་ཁམས་གསུམ་གྱི་མཐོང་སྤང་མཐའ་དག་སྤངས་པའི་བྲལ་ཐོབ་འབྱུང་བས་འབྲས་བུ་དང་པོ་ཐོབ་པ་དང་། དེ་བཞིན་དུ་འདོད་པའི་སྒོམ་སྤང་དྲུག་པ་སྤངས་པའི་ཚེ་སྔར་གྱི་མཐོང་སྤང་དང་སྒོམ་སྤང་དྲུག་པོ་སྤངས་པའི་བྲལ་བ་བསྡོམས་པའི་ཐོབ་པ་འབྱུང་བས་ཕྱིར་འོང་འབྲས་བུ་ཐོབ་པའི་དུས་དང་། གཞན་འབྲས་བུ་གཉིས་དང་རྣོན་པོར་འཕེལ་ཏེ་དབང་པོ་འཕོ་བའི་དུས་རྣམས་སུའང་དེ་བཞིན་ཐོབ་པ་འབྱུང་བས་བྲལ་བ་འཐོབ་ཅེས་བཤད་ལ། དེ་ཉིད་གཞན་ལའང་སྦྱར་བར་བྱ་སྟེ་ཞིབ་ཏུ་ཤེས་པར་འདོད་པ་དག་གིས་ཁོ་བོས་བྱས་པའི་ཡིག་ཆུང་ལོགས་སུ་བལྟ་བར་བྱའོ། །སྤངས་པའི་འབྲས་བུ་ཡོངས་ཤེས་ནི་དེ་ཇི་ལྟ་བུ་ཞེ་ན། ཕྲལ་བདེ་ཉིད་ལ་གནས་སྐབས་དག་ཏུ་དེའི་མིང་ཐོབ་པའོ། །སྤྱི་རིགས་ནས་འགྲེལ་པར། ཡོངས་སུ་ཤེས་པ་ནི་གཉིས་ཏེ། ཡེ་ཤེས་ཀྱི་ཡོངས་སུ་ཤེས་པ་དང་སྤངས་པའི་ཡོངས་སུ་ཤེས་པའོ་ཞེས་ལ། དང་པོ་ནི་ཟག་མེད་ཀྱི་ཤེས་པ་དང་། གཉིས་པ་ནི་བྲལ་བའམ་སྤངས་པ་ཁོ་ན་སྟེ་རྒྱུ་མིང་གིས་འབྲས་བུ་ལ་བཏགས་པའོ། །འདིར་ནི་ཐ་མ་སྟེ་མདོ་ལས། དགེ་སློང་དག་ཡོངས་སུ་ཤེས་པར་བྱ་བའི་ཆོས་རྣམས་དང་། ཡོངས་སུ་ཤེས་པ་དག་དང་། ཡོངས་སུ་ཤེས་པ་དང་ལྡན་པའི་གང་ཟག་ཀྱང་བཤད་པར་བྱ་སྟེ། ཡོངས་སུ་ཤེས་པར་བྱ་བའི་ཆོས་རྣམས་གང་ཞེ་ན་ཉེ་བར་ལེན་པའི་ཕུང་པོ་ལྔའོ། །ཡོངས་སུ་ཤེས་པ་གང་ཞེ་ན་འདི་ལ་འདུན་པའི་འདོད་ཆགས་ལས་ཡང་དག་པར་འདས་པ་སྟེ་འདི་ནི་ཡོངས་སུ་ཤེས་པ་ཞེས་བྱའོ་ཞེས་སོ། །འོ་ན་སྤངས་པ་ཐམས་ཅད་ཡོངས་ཤེས་གཅིག་ཏུ་གཞག་གམ་ཞེ་ན་མ་ཡིན་ཏེ་དགུའོ། །འདི་ལྟར་འདོད་པ་ན་དང་པོ་མཐོང་སྤང་གི་རྣམ་པ་གཉིས་ཏེ་སྡུག་བསྔལ་དང་ཀུན་འབྱུང་མཐོང་སྤང་དེ་གཉིས་ཟད་ཅིང་སྤངས་པ་ལ་ནི་ཡོངས་ཤེས་གཅིག་དང་། འགོག་པ་དང་ལམ་མཐོང་སྤང་གཉིས་ཟད་ཅིང་སྤངས་པ་ནི་ཡོངས་སུ་ཤེས་པ་དེ་གཉིས་སོ། །འདོད་པར་མཐོང་སྤང་སྤངས་པའི་ཡོངས་ཤེས་གསུམ་ཡིན་པ་དེ་བཞིན་དུ་གོང་མ་གཟུགས་དང་གཟུགས་མེད་པའི་མཐོང་སྤང་སྤངས་པའི་ཡོངས་ཤེས་དེ་ཡང་གསུམ་ཉིད་དོ། །དེ་ལྟར་མཐོང་སྤང་སྤངས་པའི་ཡོངས་ཤེས་དྲུག་དང་། ཡོངས་སུ་ཤེས་པ་གཞན་སྒོམ་སྤང་སྤངས་པའི་གསུམ་སྟེ། ཐ་མའི་ཆ་དང་མཐུན་པ་སྤངས་པ་དང་། གཟུགས་ཀྱི་འདོད་ཆགས་ཟད་པ་དང་། ཟག་པ་ཀུན་ཟད་པའམ་ཀུན་སྦྱོར་ཐམས་ཅད་གཏུགས་པའི་ཡོངས་ཤེས་སོ། །དེ་དག་ལས་སྔ་མ་དྲུག་ནི་བཟོད་པའི་འབྲས་བུའོ། །འོ་ན། དྲི་མེད་བཟོད་རྣམས་ཤེས་པ་མིན། །ཞེས་པས་ཡེ་ཤེས་སུ་མི་རུང་བའི་རྒྱུའི་མིང་གིས་འབྲས་བུ་ལ་ཇི་ལྟར་གདགས་སུ་རུང་། དེའི་ཕྱིར་བཟོད་པའི་འབྲས་བུ་མ་ཡིན་ནོ་ཞེ་ན་སྐྱོན་མེད་དེ། བཟོད་པ་རྣམས་ནི་ཤེས་པའི་འཁོར་ཡིན་པས་དེས་ཐོབ་པའི་སྤངས་པ་ལ་གོང་དུ་ཡེ་ཤེས་ཀྱི་འབྲས་བུར་བཤད་པའི་ཕྱིར་ཏེ། འཁོར་གྱིས་བྱས་པ་ལ་རྒྱལ་པོས་བྱས་སོ་ཞེས་བྱ་བ་བཞིན་དང་། ཤེས་པ་དང་འབྲས་བུ་གཅིག་ཡིན་པའི་ཕྱིར་ཡང་བཟོད་པའི་འབྲས་བུར་བཤད་པ་དང་འགལ་བ་མེད་དོ། །འགྲེལ་པར་བཟོད་པ་རྣམས་ནི་ཤེས་པའི་འཁོར་ཅན་ཡིན་པའི་ཕྱིར་ཏེ་ཞེས་འབྱུང་བ་ནི་འཁོར་ན་ཡོད་པ་ཅན་ཞེས་བྱ་བའི་དོན་ཏོ། །རྒྱལ་སྲས་ཀྱིས་སྒྲ་དྲང་པོར་བཟུང་ནས་འདི་དག་ལ་འཁོར་ཤེས་པ་ཡོད་པས་ན་ཤེས་པའི་འཁོར་ཅན་དེ་བཟོད་པ་ལ་སོགས་པའོ་ཞེས་བཤད་ཀྱང་། བཟོད་དང་ཤེས་པ་གོ་རིམ་བཞིན། །ཞེས་པའི་སྐབས་ནས་འབྱུང་བ་དང་འགལ་བས། གང་སྤེལ་གྱིས་བཟོད་པ་རྣམས་ཤེས་པ་འདིའི་འཁོར་ཡིན་པས་ན་བཟོད་པ་འདི་དག་ཤེས་པའི་འཁོར་ཡིན་ཏེ་ཞེས་གང་བཤད་པ་འདི་ཉིད་ལེགས་པར་བཟུང་ངོ་། །ལྷག་མ་རྣམས་ནི་ཤེས་པའི་འབྲས་བུ་ཡིན་ཏེ་སྒོམ་ལམ་གྱི་འབྲས་བུ་ཡིན་པའི་ཕྱིར་རོ། །ས་ནི་མི་ལྕོགས་མེད་ཀྱི་འབྲས་བུ་ཡོངས་ཤེས་དགུ་པོ་ཐམས་ཅད་ཡིན་དུ་རུང་སྟེ། ཟག་མེད་མི་ལྕོགས་མེད་པ་ཡིས། །ཐམས་ཅད་ལས་ནི་འདོད་ཆགས་འབྲལ། །ཞེས་པ་ཡིན་པའི་ཕྱིར་རོ། །བསམ་གཏན་དངོས་གཞི་ལྔ་པོ་རྣམས་ཀྱི་འབྲས་བུ་ཡོངས་ཤེས་ནི་ལྔའམ་བརྒྱད་དེ། བྱེ་བྲག་ཏུ་སྨྲ་བ་སྤྱི་ནི་འདོད་པ་ལས་འདོད་ཆགས་དང་བྲལ་བ་རྣམས་ཀྱིས་དངོས་གཞི་ལ་བརྟེན་ནས་མཐོང་ལམ་ཐོབ་ན་སྔར་གྱི་བྲལ་བའི་ཐོབ་པ་ཟག་མེད་བྱུང་ཡང་སྤངས་པ་དེ་ཉིད་དེའི་འབྲས་བུ་མ་ཡིན་ཏེ་དངོས་གཞི་རྣམས་འདོད་པའི་གཉེན་པོ་མ་ཡིན་པའི་ཕྱིར་རོ། །དེས་ན་འཕགས། བརྒྱད་ཀྱིས་རང་གོང་ས་ལས་རྒྱལ། །ཞེས་པའི་ཕྱིར་གོང་མའི་སྤང་བྱ་དེ་གཉིས་སྤངས་པའི་ཡོངས་ཤེས་ལྔ་ཁོ་ནར་འདོད་དོ། །བཙུན་པ་དབྱངས་སྒྲོགས་ནི་དེ་ལྟ་བུ་དེའི་འདོད་པའི་མཐོང་སྤང་སྤངས་པའི་ཡོངས་ཤེས་གསུམ་པོ་ཡང་དངོས་གཞིའི་འཕགས་པའི་ལམ་གྱི་འབྲས་བུ་ཡིན་པར་འདོད་དེ། སྔོན་གྱི་འཇིག་རྟེན་པའི་ལམ་གྱིས་དེ་སྤངས་པའི་བྲལ་ཐོབ་ཟག་མེད་དེ་ཉིད་དེ་ལ་བརྟེན་པའི་མཐོང་ལམ་གྱི་ནུས་པས་ཐོབ་པའི་ཕྱིར་རོ། །དེའི་ཕྱིར་གོང་མའི་མཐོང་སྤང་སྤངས་པའི་ཡོངས་ཤེས་བཞིན་དུ་འདོད་པའི་མཐོང་སྤང་སྤངས་པའི་ཡོངས་ཤེས་ཀྱང་དེའི་འབྲས་བུ་ཡིན་པས་བརྒྱད་དོ་ཞེས་ཟེར་རོ། །ཐ་མའི་ཆ་མཐུན་སྤངས་པའི་ཡོངས་ཤེས་ནི་མི་ལྕོགས་མེད་ཁོ་ནའི་འབྲས་བུ་ཡིན་ཏེ། འདོད་པ་ལས་འདོད་ཆགས་དང་མ་བྲལ་བས་མི་ལྕོགས་མེད་ཁོ་ན་ལ་བརྟེན་ནས་ཐ་མའི་ཆ་མཐུན་དངོས་སུ་སྤོང་བའི་ཕྱིར་དང་། དངོས་གཞི་མ་ཐོབ་པས་དེ་ལ་བརྟེན་ནས་མི་སྤོང་བའི་ཕྱིར་རོ། །འོ་ན་སྔོན་འདོད་པ་ལས་འདོད་ཆགས་དང་བྲལ་བས་བསམ་གཏན་དངོས་གཞི་ལ་བརྟེན་ནས་བདེན་པ་མཐོང་བ་སྐད་ཅིག་བཅུ་དྲུག་པའི་ཚེ་ཐ་མའི་ཆ་མཐུན་སྤངས་པའི་ཡོངས་ཤེས་གཅིག་དང་ལྡན་ཞིང་དེ་ཡང་དེ་ལ་བརྟེན་པར་གཞག་ན་ཅིའི་ཕྱིར་དེའི་འབྲས་བུར་མི་གཞག་ཅེ་ན་སྐྱོན་མེད་དེ་དེའི་ཚེ། ཁམས་ལས་འདོད་ཆགས་བྲལ་བ་དང་། །འབྲས་བུ་ཐོབ་ཕྱིར་དེ་དག་བསྡོམས། །ཞེས་པའི་གཏན་ཚིགས་ཡོད་པའི་ཕྱིར་དང་། ཁམས་གསུམ་གྱི་མཐོང་སྤང་རྣམས་དང་། ཐ་མའི་ཆ་མཐུན་སྤངས་པའི་སྤངས་པའམ་ཟད་པ་བསྡོམས་པའི་བྲལ་ཐོབ་ཟག་མེད་དེ་ལ་བརྟེན་ནས་ཐོབ་པས་དེ་དག་སྤངས་པའི་ཡོངས་ཤེས་ཀྱང་དེ་ལ་བརྟེན་པར་རྣམ་པར་གཞག་གི་གོང་གི་རིགས་པས་གནོད་པའི་ཕྱིར་དེའི་འབྲས་བུར་མི་གཞག་གོ །དེས་ན་འདི་མི་ལྕོགས་མེད་ཁོ་ནའི་འབྲས་བུར་འཇོག་པར་གཉིས་ཀ་མཐུན་ནོ། །ནམ་མཁའི་ཉེ་བར་བསྡོགས་པའི་འབྲས་བུ་ནི་གཟུགས་ལས་འདོད་ཆགས་བྲལ་བའི་ཡོངས་ཤེས་གཅིག་པུ་ཡིན་ཏེ། དེས་བཞི་པ་ལས་འབྲལ་ཞིང་འཕགས་པས་འཇིག་རྟེན་པའི་ལམ་གྱིས་འདོད་ཆགས་དང་བྲལ་བ་ལ་ཡང་བྲལ་ཐོབ་ཟག་མེད་སྐྱེས་པའི་ཕྱིར་དང་། ས་གཞན་ལས་རྒྱལ་མི་ནུས་པའི་ཕྱིར་རོ། །གཟུགས་མེད་དངོས་གཞི་གསུམ་གྱི་ཡང་ཀུན་སྦྱོར་ཐམས་ཅད་གཏུགས་པའི་ཡོངས་ཤེས་གཅིག་པུ་སྟེ། འཕགས་བརྒྱད་ཀྱིས་རང་གོང་ས་ལས་རྒྱལ་བ་སྲིད་རྩེ་ལས་འབྲལ་ཞིང་བཞི་པ་མན་ཆད་ལས་མི་རྒྱལ་བའི་ཕྱིར་རོ། །དགུ་པོ་ཐམས་ཅད་ནི་འཕགས་པའི་ལམ་གྱི་འབྲས་བུ་ཡིན་དུ་རུང་སྟེ་འོག་མ་གཉིས་ཀྱི་སྒོམ་སྤང་སྤངས་པའི་གཉིས་ནི་ཡིན་དུ་རུང་ཞིང་གཞན་བདུན་གྱི་འཕགས་པའི་ལམ་གྱིས་སྤང་བྱ་དངོས་སུ་སྤངས་པས་ཐོབ་པར་ངེས་པའི་ཕྱིར་རོ། །འཇིག་རྟེན་པའི་ལམ་གྱི་འབྲས་བུ་གཉིས་ཏེ་འཕགས་པས་ལམ་དེས་འདོད་གཟུགས་ཀྱི་སྒོམ་སྤང་ལས་རྒྱལ་བས་སྤངས་པ་དེ་དག་ཐོབ་པའི་ཕྱིར་རོ། །རྗེས་ཤེས་ཀྱི་འབྲས་བུ་ཡང་ཐ་མ་གཉིས་ཡིན་དུ་རུང་གི་འདོད་པའི་ཁམས་ཀྱི་རྗེས་ཤེས་མ་ཡིན་ཞེས་པས་ཐ་མའི་ཆ་མཐུན་སྤངས་པའི་ཡོངས་ཤེས་མ་ཡིན་ནོ། །ཆོས་ཤེས་པའི་ནི། ཁམས་གསུམ་གྱི་ནི་གཉེན་པོ་ཡིན། །ཞེས་པའི་ཕྱིར་གསུམ་ཅར་ཡིན་དུ་རུང་ངོ་། །ཆོས་ཤེས་རྗེས་ཤེས་དེའི་ཕྱོགས་མཐུན་བཟོད་པ་དང་བཅས་པའི་འབྲས་བུ་ནི་དྲུག་དང་ལྔ་སྟེ། དྲུག་བཟོད་འབྲས་ཞེས་པས་ཆོས་བཟོད་རྗེས་བཟོད་ཀྱི་གསུམ་གསུམ་དང་གཞན་ཤེས་པ་གཉིས་ཀྱི་སྔ་མ་བཞིན་ནོ། །འོ་ན་སྤང་བྱ་དེ་གཉིས་ཀྱི་སྤངས་པ་བརྒྱད་དང་བཅུ་གཉིས་དང་བརྒྱད་ཅུ་རྩ་གཅིག་ཡོད་པས་ཡོངས་ཤེས་ཀྱང་དེར་མི་གཞག་ཅེ་ན། བྲལ་བའི་ཐོབ་པ་ཟག་མེད་དང་སྲིད་རྩེ་ཉམས་པར་བྱས་པ་དང་ཀུན་འགྲོའི་རྒྱུ་གཉིས་ཀུན་ཏུ་བཅོམ་པའི་ཕྱིར་ཡོངས་ཤེས་སུ་གཞག་ན། སོ་སྐྱེ་དང་སྡུག་བསྔལ་ཆོས་བཟོད་ཀྱི་ཚེ་དང་པོ་མེད་ཅིང་། སྡུག་བསྔལ་རྗེས་བཟོད་ཀྱི་བར་ཕྱི་མ་གཉིས་དང་རྗེས་ཤེས་ལ་ཕྱི་མ་མེད་ལ། གཞན་ཆོས་དང་རྗེས་ཤེས་གསུམ་ལ་རྒྱུ་གསུམ་ཅར་ཡོད་པས་དེའི་ཚེ་ཡོངས་ཤེས་ཀྱི་མིང་འཐོབ་བོ། །སྒོམ་སྤང་སྤངས་པའི་ཡོངས་ཤེས་ནི་རྒྱུ་གསུམ་པོ་དང་ཁམས་རིལ་པོ་ལས་འདས་པ་ལས་ཏེ་དེའི་ཕྱིར་གསུམ་དུ་ངེས་སོ། །གང་ལ་ཡོངས་ཤེས་སུ་ལྡན་ཞེ་ན། དེའི་ཕྱིར་སོ་སྐྱེ་ལ་གཅིག་ཀྱང་ལྡན་པ་མིན་ལ་འཕགས་པ་མཐོང་ལམ་ལ་གནས་པ་ལ་ནི་སྐད་ཅིག་དྲུག་པ་ནས་བཅོ་ལྔ་པའི་ཚེ་ལྔའི་བར་དུ་ཡང་དག་པར་ལྡན་ནོ། །སྒོམ་ལམ་ལ་གནས་པ་ལམ་རྗེས་ཤེས་ཐོབ་པ་འདོད་པ་ལས་ཆགས་པ་དང་བཅས་པའམ། དེ་ལས་ཉམས་པ་ཡིན་ཡང་དྲུག་དང་ལྡན་ཏེ། མཐོང་སྤང་མཐའ་དག་སྤངས་པའི་ཕྱིར་དང་། དེ་ལས་ཉམས་པ་མི་སྲིད་པའི་ཕྱིར་རོ། །གམ་ཞེས་པ་འདམ་ཁའི་ཚིག་སྟེ་སྒོམ་ལམ་པ་ལ་མཐའ་གཅིག་ཏུ་དེར་མ་ངེས་པའི་ཕྱིར་རོ། །འོ་ན་ཅི་ཞེ་ན། སྔོན་ནམ་ཕྱིས་དེ་ལས་ཆགས་བྲལ་ཐོབ་པ་ནི་སྤངས་པ་བསྡོམས་ཏེ་ཐ་མའི་ཆ་མཐུན་སྤངས་པའི་ཡོངས་ཤེས་ཞེས་པའི་མིང་ཅན་གཅིག་ཐོབ་པས་གཅིག་གམ་དགྲ་བཅོམ་ཐོབ་པ་གཟུགས་ཀྱིས་ཉམས་ནའང་སྔར་གྱི་གཅིག་དང་ལྡན་ལ་ཡང་ན་ཕྱིར་མི་འོང་གཟུགས་ལས་འདས་ན་གཉིས་དང་། དགྲ་བཅོམ་གཟུགས་མེད་ཀྱིས་ཉམས་ནའང་གཉིས་པོ་དེ་དང་ངོ་། །འོ་ན་ཅིའི་ཕྱིར་གཟུགས་ལས་འདོད་ཆགས་དང་མ་བྲལ་བའི་ཕྱིར་མི་འོང་དང་། དགྲ་བཅོམ་པ་ཡོངས་ཤེས་གཅིག་ཁོ་ནར་གཞག་ཅེ་ན། དེའི་ཚེ་ཁམས་རིལ་པོ་ལས་འདོད་ཆགས་དང་བྲལ་བ་དང་དགེ་སྦྱོང་ཚུལ་གྱི་འབྲས་བུ་ཐོབ་པ་སྟེ་རྒྱུ་གཉིས་ཚང་བའི་ཕྱིར་བྲལ་བ་དེ་དག་བསྡོམས་ཏེ་གཅིག་ཏུ་འཇོག་པར་རིགས་སོ། །གང་གི་དུས་གཅིག་ཅར་ཡོངས་ཤེས་སུ་གཏོང་ཞིང་འཐོབ་ཅེ་ན། ལ་ལ་སྟེ་དགྲ་བཅོམ་པའམ་ཕྱིར་མི་འོང་མཐར་གྱིས་པ་གཟུགས་ལས་འདོད་ཆགས་དང་མ་བྲལ་བ་ནི་དགུ་པ་དང་བདུན་པ་གཅིག་པུ་གཏོང་ལ་གཟུགས་ལས་འདས་པའི་ཕྱིར་མི་འོང་ཉམས་པའམ། དེ་དགྲ་བཅོམ་པར་གྱུར་ན་བདུན་པ་དང་བརྒྱད་པ་གཉིས་གཏོང་ཞིང་། ཕྱིར་མི་འོང་ཆགས་བྲལ་སྔོན་འགྲོ་བཅུ་དྲུག་པའི་ཚེ་དང་པོ་ལྔ་གཏོང་ངོ་། །འོ་ན་དེའི་ཚེ་གོང་མའི་ལམ་མཐོང་སྤང་སྤངས་པའི་ཡོངས་ཤེས་མི་གཏོང་ཞེ་ན། གང་སྤེལ་ནི་རྒྱུ་གཉིས་ཀྱིས་བསྡོམས་པའི་ཕྱིར་ཞེས་འཆད་དེ་ལྔ་པོ་ལ་ཡང་ཐལ་བར་འགྱུར་རོ། །རྒྱལ་སྲས་ནི་རྒྱུ་གཉིས་ཀྱིས་ཐ་མའི་ཆ་མཐུན་སྤངས་པའི་ཡོངས་ཤེས་ཞེས་པའི་ནང་དུ་བསྡོམས་ནས་ཐོབ་ཀྱི་ལོགས་སུ་ཐོབ་པ་མེད་པས་དེ་ལྟར་གཏོང་བར་བྱར་མེད་པའི་ཕྱིར་རོ། །ཞེས་འཆད་པར་གསལ་ཏེ་དེ་སྐད་དུ། འོན་ཀྱང་ཁམས་ལས་འདོད་ཆགས་དང་བྲལ་བ་དང་འབྲས་བུ་ཐོབ་པའི་སྒོ་ནས་ཐ་མའི་ཆ་མཐུན་སྤངས་པའི་ཡོངས་སུ་ཤེས་པའི་ནང་དུ་བསྡོམས་པའི་ཕྱིར་མེད་པའི་ངོ་བོ་དང་འདྲ་བས་དེ་ཉེ་བར་མི་དགོད་དོ་ཞེས་འབྱུང་བས་དེ་ཉིད་ལེགས་པར་བལྟའོ། །མཐར་གྱིས་པ་ཕྱིར་མི་འོང་བའི་དང་པོ་དྲུག་གཏོང་སྟེ། འཐོབ་པ་ནི་ལྔ་མིན་ནོ་ཞེས་བཀག་པས་ལྷག་མ་ཡོད་པར་གྲུབ་སྟེ། ཕྱིར་མི་འོང་ལྔ་དང་དྲུག་བཏང་བས་བདུན་པ་དང་། དགྲ་བཅོམ་ཐོབ་པ་གཉིས་བཏང་བས་དགུ་པ་གཅིག་པུ་སྔོན་མེད་པ་འཐོབ་ལ། དགྲ་བཅོམ་གཟུགས་མེད་པས་ཉམས་ན་བདུན་པ་དང་བརྒྱད་པ་གཉིས་དང་། མཐར་གྱིས་ཐོབ་པའི་ཕྱིར་མི་འོང་ཉམས་ན་དྲུག་འཐོབ་བོ། །འཐོབ་པ་ལྔ་ཡིན་པའི་རྒྱུ་མཚན་ནི། གལ་ཏེ་ཆགས་བྲལ་སྔོན་འགྲོའི་ཕྱིར་མི་འོང་བཅུ་དྲུག་པའི་ཚེ་ལྔ་བཏང་བ་དེ་ལས་ཉམས་པ་སྲིད་ན་ལྔ་འཐོབ་པ་སྲིད་ཀྱང་དེའི་འདོད་ཆགས་དང་བྲལ་བ་ལམ་གཉིས་ཀྱིས་ཐོབ་པ་ཉམས་པ་མི་སྲིད་པའི་ཕྱིར་རོ་ཞེས་རྒྱལ་སྲས་འཆད་དོ། །དང་པོ་ལས་མ་ཡིན་ཞེས་པས་མཐོང་སྤང་སྤངས་པ་ལས་ཉམས་པ་མི་སྲིད་པའི་ཕྱིར་ཞེས་པའང་ཡིན་ནོ། །སྲིད་པའི་རྩ་བ་རྩ་བའི་ཕྲ་རྒྱས་སུ། །དེ་ལྟར་རིག་པ་རིག་པ་དྲི་མེད་བློས། །སྤངས་པའི་འབྲས་བུ་འབྲས་བུ་ཡོངས་ཤེས་སོགས། །བཤད་འདི་ཚུལ་བཞིན་ཚུལ་བཞིན་མཉན་པར་གྱིས། །ཆོས་མངོན་གསལ་བྱེད་ལེགས་བཤད་རྒྱ་མཚོ་ལས། །ཕྲ་རྒྱས་བསྟན་པ་ཞེས་བྱ་བ་གནས་ལྔ་པའི་བཤད་པའོ།། །།རྣམ་དག་ཡེ་ཤེས་སྤྱན་ལྡན་ཐུགས་རྗེའི་གཏེར། །དཔག་ཡས་ཡོན་ཏན་རིན་ཆེན་རྣམས་ཀྱི་མཛོད། །རྒྱ་མཚོ་ཇི་བཞིན་ལྟ་བས་མི་ངོམས་པའི། །ཐུབ་དབང་སྲས་བཅས་རྣམས་ལ་མགོས་ཕྱག་འཚལ། །གནས་དྲུག་པ་འཆད་པ་ལ་མཚམས་སྦྱར་ནས་ལམ་གྱི་ངོ་བོ་ངོས་གཟུང་། །ལམ་གྱི་དམིགས་པ་འཕགས་པའི་བདེན་པ་བཤད། །བདེན་པ་མངོན་པར་རྟོགས་པའི་རིམ་པ། མངོན་པར་རྟོགས་པ་ལ་གནས་པའི་གང་ཟག མངོན་པར་རྟོགས་པའི་ལམ་མོ། །དང་པོ་ནི། སློབ་དཔོན་གྱིས་འདིའི་འབྲེལ་བསྟན་པར་ཐུགས་ལ་བཞག་ནས། སྤངས་པ་ནི་ཡོངས་སུ་ཤེས་པའི་མིང་འཐོབ་བོ་ཞེས་བཤད་པ་ཞེས་གསུངས་པས་སྤང་བྱ་གང་གཉེན་པོ་གང་གིས་སྤངས་པས་འཐོབ་པར་འགྱུར་ཞེས་དགོས་པ་ལ། བདེན་པ་མཐོང་བ་དང་གཉེན་པོ་བསྒོམས་པ་ལས་ཏེ། དེས་ཉོན་མོངས་པ་སྤངས་པའི་སྟོབས་ཀྱིས་འཐོབ་པར་འགྱུར་ཞེས་བཤད་པ་ཉིད་དོ། །ཇི་སྐད་དུ་ཞེ་ན། འདོད་ན་སྡུག་བསྔལ་ལ་སོགས་པ་ཞེས་པ་ལ་སོགས་པའོ། །ལམ་དེ་ཉིད་ཟག་བཅས་ཟག་མེད་གང་ཡིན་ཞེ་ན། སྒོམ་པའི་ལམ་ནི་ཟག་བཅས་འཇིག་རྟེན་པ་དང་། ཟག་མེད་འཇིག་རྟེན་ལས་འདས་པ་རྣམ་པ་གཉིས་ཏེ། ཆོས་གང་ཞིག་ཟག་པ་རྒྱས་སུ་རུང་མི་རུང་གཉིས་སུ་གནས་པའི་ཕྱིར་རོ། །མཐོང་བའི་ལམ་ཞེས་བྱ་བ་ནི་ཟག་པ་མེད་པ་འཇིག་རྟེན་ལས་འདས་པ་ཡིན་ཏེ། རང་གི་སྤང་བྱ་སྲིད་རྩེའི་གཉེན་པོ་ཡིན་པ་དང་། མཐོང་སྤང་ཆེ་འབྲིང་དགུ་གཅིག་ཅར་སྤོང་བའི་ཕྱིར་རོ། །དེ་སྐད་དུ་འགྲེལ་པར། མཐོང་ལམ་ནི་ཁམས་གསུམ་པའི་གཉེན་པོ་ཡིན་པའི་ཕྱིར་དང་། མཐོང་བས་སྤང་བར་བྱ་བ་རྣམ་པ་དགུ་གཅིག་ཅར་སྤོང་བའི་ཕྱིར་འཇིག་རྟེན་ལས་འདས་པ་ཁོ་ན་ཡིན་ཏེ། འཇིག་རྟེན་པ་ལ་ནི་དེ་འདྲ་བའི་མཐུ་མེད་དོ་ཞེས་སོ། །དེ་ལྟར་ན་མཐོང་སྒོམ་ལ་ཁྱད་པར་དུ་མ་སྟེ། ངོ་བོ་ལས་ཟག་མེད་ཁོ་ན་དང་ཟག་བཅས་ཟག་མེད་གཉིས་ཀ་ཡིན་པ་དང་། དམིགས་པ་ལས་བདེན་པ་བཞི་དང་ས་གོང་འོག་ལའང་དམིགས་པ་དང་རྣམ་པ་ལས་བདེན་པ་དང་ཞི་རགས་ཀྱང་ཡིན་པ་དང་། ལམ་གྱི་དབྱེ་བ་ལས་བར་ཆད་མེད་པ་དང་རྣམ་གྲོལ་གཉིས་དང་སྦྱོར་བ་ལ་སོགས་པ་བཞི་དང་། ངོ་བོའི་དབྱེ་བ་ལས་ཤེས་བཟོད་གཉིས་དང་ཤེས་པ་ཁོ་ན་ཡིན་པ་དང་། སྤང་བྱ་སྤོང་ཚུལ་ལས་དམིགས་པ་ཤེས་པའི་ཚེ་གཅིག་ཅར་དང་གཉེན་པོ་གོམས་པའི་རིམ་གྱིས་སྤོང་བ་དང་། རྟེན་ལས་འདོད་པ་དང་ཁམས་གསུམ་པ་དང་། རྒྱུད་ལས་འཕགས་པ་ཁོ་ན་དང་སྐྱེ་འཕགས་གཉིས་ཀ་དང་། སྐྱེ་ཚུལ་ལས་སྟན་གཅིག་ལ་སྐྱེ་བ་དང་གཞན་ལའང་སྐྱེ་བའོ། །གཉིས་པ་ལ་གསུམ་ལས། དང་པོ་བདེན་བཞི་དངོས་ནི་བདེན་པ་མཐོང་བ་ལས་ཞེས་བཤད་པ་དེ་དག་ཀྱང་གང་ཞེ་ན། འཕགས་པའི་བདེན་པ་དག་ནི་བཞིར་བཤད་དོ། །གང་དུ་ཞེ་ན། ཟག་མེད་ལམ་གྱི་བདེན་པ་དང་། །སོ་སོར་བརྟགས་པས་འགོག་པ་གང་། །བྲལ་བའོ། །སྡུག་བསྔལ་ཀུན་འབྱུང་ཞེས་པར་རོ། །རིམ་པའང་དེ་ལྟར་ཡིན་ནམ་ཞེ་ན། མ་ཡིན་ཏེ། སྡུག་བསྔལ་དང་ཀུན་འབྱུང་དང་འགོག་པ་དང་ལམ་གྱི་བདེན་པ་སྟེ་དེ་ལྟར་ན་རིམ་པ་འདིའོ། །དེ་བཞིན་གྱི་སྒྲ་ནི་རང་གི་ངོ་བོ་སྔར་ཇི་སྐད་བཤད་པ་བཞིན་ནོ་ཞེས་བསྟན་པའི་དོན་ཏོ། །གལ་ཏེ་འཇིག་རྟེན་ན་རྒྱུ་སྔར་མཐོང་བས་ཀུན་འབྱུང་བདེན་པ་སྔར་བསྟན་དགོས་པར་འགྱུར་རོ་ཞེ་ན། རིམ་པ་སྟོན་པ་ན་སྐྱེ་བ་དང་མཐུན་པ་དང་རབ་ཏུ་རྟོག་པ་དང་མཐུན་པ་དང་། བདེན་པ་མངོན་པར་རྟོགས་པ་དང་མཐུན་པར་བསྟན་པ་དང་གསུམ་ལས་འདིར་ནི་བདེན་པ་དེ་དག་ཇི་ལྟར་མངོན་པ་ར་རྟོགས་པའི་རིམ་པ་བཞིན་བསྟན་པའི་ཕྱིར་སྐྱོན་མེད་དོ། །དེ་ལྟར་རྟོགས་པ་ཡང་། ངེས་འབྱེད་ཆ་མཐུན་གྱི་སྐབས་སུ་ཟག་བཅས་སྡུག་བསྔལ་གྱི་ཕུང་པོ་ལ་ཆགས་པ་དང་། དེས་གནོད་པ་དང་། དེ་ལས་ཐར་པར་འདོད་པས་དང་པོར་སྡུག་བསྔལ་གྱི་བདེན་པ་ལ་རྟོགས་ལ། ཕྱིས་འདིའི་རྒྱུ་ནི་གང་། འགོག་པ་ནི་གང་ཞིག དེ་ཐོབ་པའི་ལམ་ནི་གང་ཞེས་དེ་དག་ལ་རིམ་པར་རྟོག་སྟེ། ནད་མཐོང་ནས་དེའི་རྒྱུ་དང་ནད་ཟད་པ་དང་སྨན་ཚོལ་བ་ལྟ་བུའོ། །མདོ་ལས་ཀྱང་། ཡན་ལག་བཞི་དང་ལྡན་པའི་སྨན་པ་ཟུག་རྔུ་འབྱིན་པ་ནི་རྒྱལ་པོའི་འོས་ཏེ། བཞི་གང་ཞེ་ན། ནད་ལ་མཁས་པ་ཡིན། ནད་ཀྱི་གཞི་ལ་མཁས་པ་ཡིན། ནད་སྤང་པ་ལ་མཁས་པ་ཡིན། ནད་སྤངས་ནས་ཕྱིར་མི་སྐྱེ་བ་ལ་མཁས་པ་ཡིན་ནོ། །དེ་བཞིན་དུ་ཡན་ལག་བཞི་དང་ལྡན་པའི་དེ་བཞིན་གཤེགས་པ་ཡང་སྨན་པ་ཟུག་རྔུ་འབྱིན་པ་བླ་ན་མེད་པའོ། །བཞི་གང་དག་ཅེ་ན། འདི་ནི་སྡུག་བསྔལ་འཕགས་པའི་བདེན་པའོ་ཞེས་བྱ་བར་ཡང་དག་པ་ཇི་ལྟ་བ་བཞིན་རབ་ཏུ་མཁྱེན་ཏོ། །འདི་ནི་སྡུག་བསྔལ་ཀུན་འབྱུང་བའོ། །འདི་ནི་སྡུག་བསྔལ་འགོག་པའོ། །འདི་ནི་སྡུག་བསྔལ་འགོག་པར་འགྲོ་བའི་ལམ་འཕགས་པའི་བདེན་པའོ་ཞེས་བྱ་བར་ཡང་དག་པ་ཇི་ལྟ་བ་བཞིན་རབ་ཏུ་མཁྱེན་ཏོ་ཞེས་སོ། །ཅིའི་ཕྱིར་འཕགས་པའི་བདེན་པ་ཞེས་བྱ་ཞེ་ན། འཕགས་པ་རྣམས་ཀྱིས་འདི་དག་མི་རྟག་སྡུག་བསྔལ་སྟོང་བདག་མེད་ལ་སོགས་པ་ཇི་ལྟ་བ་དེ་ཁོ་ན་བཞིན་གཟིགས་པས་འཕགས་པ་ལ་བདེན་པའི་ཕྱིར་རོ། །བྱིས་པ་རྣམས་ཀྱིས་དེ་ལྟ་མ་ཡིན་པར་ཕྱིན་ཅི་ལོག་ཏུ་མཐོང་བའི་ཕྱིར་ཏེ། མདོ་ལས། འཕགས་པས་བདེ་བར་གང་གསུངས་པ། །དེ་ནི་གཞན་གྱིས་སྡུག་བསྔལ་རིག །གཞན་གྱིས་བདེ་བར་གང་སྨྲས་པ། །དེ་ནི་འཕགས་པས་སྡུག་བསྔལ་རིག །ཅེས་སོ། །གཉིས་པ་ཟག་བཅས་ཐམས་ཅད་སྡུག་བསྔལ་དུ་སྒྲུབ་པ་ལ་གཉིས་ལས། དངོས་ནི་ཚོར་བའི་ཕྱོགས་གཅིག་ཁོ་ན་སྡུག་བསྔལ་མ་ཡིན་ནམ། ཟག་བཅས་ཐམས་ཅད་སྡུག་བསྔལ་དུ་བརྗོད་ཅེ་ན། ཡིད་དུ་འོང་བ་ཚོར་བ་བདེ་བ་དང་། ཡིད་དུ་མི་འོང་བ་ཚོར་བ་སྡུག་བསྔལ་དང་། དེ་གཉིས་ལས་གཞན་པ་བཏང་སྙོམས་དང་། ཚོར་བ་དེ་དག་གི་དབང་གིས་དེ་དག་མཚུངས་ལྡན་སེམས་སེམས་བྱུང་དང་། མཚུངས་ལྡན་མ་ཡིན་པ་དག་རྐྱེན་དང་དམིགས་རྐྱེན་རྣམས་ཀྱང་ཡིད་དུ་འོང་བ་ལ་སོགས་པའི་མིང་འཐོབ་སྟེ། འགྲེལ་པར། དེའི་དབང་གིས་བདེ་བ་མྱོང་བར་འགྱུར་བ་ལ་སོགས་པའི་འདུ་བྱེད་རྣམས་ཀྱང་ཡིད་དུ་འོང་བ་ལ་སོགས་པའི་མིང་འཐོབ་བོ་ཞེས་འབྱུང་བའི་ཕྱིར་རོ། །དེ་ལྟར་ན་ཟག་པ་དང་བཅས་པ་དེ་རྣམས་ཉིད་ནི་ཅི་རིགས་པར་མ་ལུས་པར་སྡུག་བསྔལ་ཞེས་སྦྱར་རོ། །རྒྱུ་མཚན་ནི་སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ་དང་འདུ་བྱེད་ཀྱི་སྡུག་བསྔལ་ཉིད་གསུམ་པོ་ཅི་རིགས་པའི་ངོ་བོར་ལྡན་པ་སྟེ་ཡོད་པའི་ཕྱིར་རོ། །ཅི་རིགས་པའི་དོན་ནི་ཡིད་དུ་འོང་བ་བདེ་བ་ནི་མི་རྟག་པ་ཉིད་ཀྱི་འགྱུར་བས་སྡུག་བསྔལ་བ། ཀྱི་ཧུད་ཤིང་རྟ་སྣ་ཚོགས་ཚལ། །ཞེས་པ་ལ་སོགས་པ་ལྟ་བུ་དང་། དེ་ཉིད་རྐྱེན་གྱིས་མངོན་པར་འདུ་བྱེད་པའི་ཕྱིར་འདུ་བྱེད་ཀྱི་སྡུག་བསྔལ་གྱིས་ཀྱང་སྡུག་བསྔལ་བ། ཡིད་དུ་མི་འོང་བ་སྡུག་བསྔལ་ནི་རང་གི་ངོ་བོ་གནོད་པའི་བདག་ཉིད་ཀྱིས་སྡུག་བསྔལ་བ་དང་། རྐྱེན་གྱིས་མངོན་པར་འདུ་བྱེད་པས་ཡིན་ལ། དེ་ལས་གཞན་པ་ནི་འདུ་བྱེད་པ་ཁོ་ནས་སོ། །དེ་སྐད་དུ་མདོ་ལས་ཀྱང་། བདེ་བའི་ཚོར་བ་ནི་སྐྱེ་བ་ན་ཡང་བདེ་གནས་པ་ན་ཡང་བདེ་ལ། འགྱུར་བ་ན་སྡུག་བསྔལ་ལོ་ཞེས་དང་། སྡུག་བསྔལ་གྱི་ཚོར་བ་ནི་སྐྱེ་བ་ན་ཡང་སྡུག་བསྔལ་ལ་གནས་པ་ན་ཡང་སྡུག་བསྔལ་ལོ་ཞེས་དང་། གང་མི་རྟག་པ་དེ་སྡུག་བསྔལ་བ་ཡིན་ནོ་ཞེས་སོ། །ཚོར་བ་ལས་གཞན་མ་བཤད་དོ་ཞེ་ན། འགྲེལ་པ། དེ་མྱོང་བར་འགྱུར་བའི་འདུ་བྱེད་རྣམས་ཀྱང་ཚོར་བ་དང་འདྲ་བར་བརྗོད་དོ་ཞེས་གསུངས་ལ། རྒྱལ་སྲས་ཀྱིས་བདེ་བའི་ཚོར་བ་མྱོང་བར་འགྱུར་བའི་འདུ་བྱེད་རྣམས་ནི་སྐྱེ་བ་ན་ཡང་བདེ་ཞེས་པ་ལ་སོགས་པ་བཤད་དོ། །བརྩད་སྤང་ལ། རྒོལ་བ་ནི་བདེ་བ་ཡང་ཡོད་པས་ཟག་བཅས་ཐམས་ཅད་སྡུག་བསྔལ་འཕགས་པའི་བདེན་པ་ཞེས་བྱ་ཞེ་ན། ལན་ལ་གཉིས་ལས། གཞན་ལན་དགག་པ་ནི་གཞོན་ནུ་ལེན་གྱིས་མོན་སྲན་སྡེའུ་ལ་སོགས་པ་ཡོད་ཀྱང་མོན་སྲན་གྲེའུའི་ཕུང་པོ་ཞེས་པ་ལྟར་བདེ་བ་ཉུང་བའི་ཕྱིར་དང་། ཡང་སྨྲས་པ། སྡུག་བསྔལ་གྱི་ནི་རྒྱུ་ཕྱིར་དང་། །སྡུག་བསྔལ་མང་པོས་བསྐྱེད་ཕྱིར་དང་། །སྡུག་བསྔལ་ཡོད་ན་བདེ་འདོད་ཕྱིར། །བདེ་བ་སྡུག་བསྔལ་ཞེས་རྟོགས་སོ། །ཞེས་པ་རྒྱུ་མཚན་གསུམ་པོ་དེ་ཉིད་ཀྱིས་བདེ་བ་སྡུག་བསྔལ་དུ་རྟོགས་ཏེ་སྡུག་བསྔལ་དུ་རྟོགས་པའི་རྒྱུ་གསུམ་པོ་དེ་དག་ཡིན་པའི་ཕྱིར་རོ། །དེའི་ཕྱིར་བདེ་བ་ཡོད་ཀྱང་སྡུག་བསྔལ་འཕགས་པའི་བདེན་པའོ་ཞེས་ཟེར་རོ། །དེ་ནི་མ་ཡིན་ཏེ། སྡུག་བསྔལ་གྱི་རྒྱུ་ཡིན་པའི་རྟགས་ཀྱིས་ཀུན་ཏུ་སྒྲུབ་པར་རིགས་ཀྱི་དེར་སྒྲུབ་པར་མི་རིགས་པའི་ཕྱིར་དང་། ཁམས་གོང་མའི་འཕགས་པ་དག་རང་གི་ཕུང་པོ་ལ་སྡུག་བསྔལ་གྱི་བློ་མི་འཇུག་པར་འགྱུར་ཏེ་རྒྱུ་དེ་དག་མེད་པའི་ཕྱིར་རོ། །གང་ཡང་བཙུན་པ་དཔལ་ལེན་གྱིས་བདེ་བའི་ཚོར་བ་ནི་མེད་ཀྱི་ཐམས་ཅད་སྡུག་བསྔལ་ཁོ་ན་སྟེ། བཅོམ་ལྡན་འདས་ཀྱིས་གང་ཅི་ཚོར་ཡང་རུང་འདི་ནི་སྡུག་བསྔལ་ལོ་ཞེས་དང་། བདེ་བའི་ཚོར་བ་ནི་སྡུག་བསྔལ་དུ་བལྟ་བར་བྱའོ་ཞེས་དང་། སྡུག་བསྔལ་ལ་བདེའོ་སྙམ་དུ་འདུ་ཤེས་ཕྱིན་ཅི་ལོག་ཅེས་གསུངས་པའི་ཕྱིར་དང་། རིགས་པས་ཀྱང་། བཟའ་བཏུང་ལ་སོགས་པ་བདེ་བའི་རྒྱུར་རློམ་པ་དག་ཀྱང་གཞན་དུ་སྡུག་བསྔལ་བསྐྱེད་པར་མཐོང་བས་བདེ་བའི་རྒྱུ་མི་གནས་པའི་ཕྱིར་རོ། །འོན་ཀྱང་སྡུག་བསྔལ་ཆུང་ངུ་ལ་བདེ་བར་རློམ་པ་སྟེ་ཕྱག་ཁུར་སྦོད་པ་བཞིན་ནོ་ཞེས་ཟེར་རོ། །དེ་ཡང་མ་ཡིན་ཏེ། ཀུན་དགའ་བོས་ཞུས་པ། བཅོམ་ལྡན་འདས་ཀྱིས་ཚོར་བ་འདི་གསུམ་ཡང་གསུངས་ལ། གང་ཅི་ཚོར་ཡང་རུང་དེ་ནི་འདིར་སྡུག་བསྔལ་ལོ་ཞེས་ཀྱང་གསུངས། བཀའ་སྩལ་པ། དེ་ནི་ངས་འདུ་བྱེད་མི་རྟག་པ་ཉིད་དང་། འདུ་བྱེད་རྣམ་པར་འགྱུར་བ་ཉིད་ལ་དགོངས་ནས་བཤད་དོ་ཞེས་དང་། ལུང་གཉིས་པ་རང་གི་ངོ་བོས་བདེ་བ་ཡིན་ཡང་རྣམ་པར་འགྱུར་བ་དང་མི་རྟག་པའི་ཆོས་ཅན་ཡིན་པའི་ཕྱིར་སྡུག་བསྔལ་དུའང་གསུངས་ཏེ། རྫོགས་པའི་སངས་རྒྱས་རབ་མཁྱེན་གྱིས། །འདུ་བྱེད་མི་རྟག་ཉིད་དང་ནི། །རྣམ་པར་འགྱུར་བ་ཉིད་མཁྱེན་པས། །ཚོར་བ་སྡུག་བསྔལ་བར་གསུངས་སོ། །ཞེས་སོ། །ལུང་གསུམ་པ་ཡང་བདེ་བ་ལ་རྣམ་གྲངས་ཀྱི་སྡུག་བསྔལ་ཡོད་ན་གཅིག་ཏུ་བདེ་བར་ལྟ་བ་ཕྱིན་ཅི་ལོག་ཡིན་པའི་ཕྱིར་སྒྲུབ་བྱེད་མ་ཡིན་ལ། ཟས་སྐོམ་ལ་སོགས་པ་ཧ་ཅང་སྤྱད་པས་སྡུག་བསྔལ་སྐྱེ་བས་བདེ་བའི་རྒྱུ་མེད་པར་སྒྲུབ་མི་ནུས་ཏེ་ཧ་ཅང་ཐལ་བའི་ཕྱིར་རོ། །རང་གི་ལན་གདབ་པ་ནི་བདེ་བ་དང་བཅས་པའི་སྲིད་པ་ཐམས་ཅད་འདུ་བྱེད་ཀྱི་སྡུག་བསྔལ་ཉིད་དུ་རོ་གཅིག་པའི་ཕྱིར་འཕགས་པ་རྣམས་ཀྱིས་སྡུག་བསྔལ་དུ་གཟིགས་སོ། །དེའི་ཕྱིར་སྡུག་བསྔལ་འཕགས་པའི་བདེན་པར་རྣམ་པར་བཞག་པས་ཟག་བཅས་ཐམས་ཅད་སྡུག་བསྔལ་དུའང་གྲུབ་ལ་བདེ་བའི་ཚོར་བ་ཡང་ཡོད་པ་ཁོ་ནའོ། །གསུམ་པ་ཞར་ལ་བདེན་གཉིས་བཤད་པ་ནི། བདེན་པ་བཞི་དང་ཀུན་རྫོབ་དང་དོན་དམ་བདེན་པ་ཞེས་ཀྱང་གསུངས་ན་དེ་གཉིས་གང་ཞེ་ན། དང་པོ་ནི། གང་ལ་ཆ་ཤས་སུ་བཅོམ་ན་དེའི་བློ་མི་འཇུག་པ་དང་། བློ་ཡིས་ཆོས་གཞན་བསལ་ན་དེའི་བློ་མི་འཇུག་པ་བུམ་པ་དང་ཆུ་བཞིན་ཏེ། དེ་དག་ནི་ཀུན་རྫོབ་ཏུ་སྟེ་ཐ་སྙད་ཙམ་བདེན་པར་ཡོད་པས་ན་ཀུན་རྫོབ་བདེན་པའོ། །དེ་གཉིས་ལ་ཀུན་རྫོབ་གཞན་ལ་བརྟེན་པ་དང་། རྫས་གཞན་ལ་བརྟེན་པའི་ཀུན་རྫོབ་ཅེས་ཐ་སྙད་མཛད་དོ། །གཉིས་པ་དོན་དམ་པར་ཡོད་པ་ནི། དེ་ལྟར་གནོད་པ་ལས་གཞན་དུ་ཆོས་གང་ལ་བཅོམ་ཡང་དེའི་བློ་འཇུག་ལ། བློས་ཆོས་གཞན་བསལ་ཡང་དེའི་བློ་འཇུག་པ་སྟེ་གཟུགས་ཀྱི་རྡུལ་ཕྲ་རབ་དང་སྐད་ཅིག་ལྟ་བུ་འདུས་མ་བྱས་སོ། །དེ་ནི་ཡེ་ཤེས་དམ་པའི་དོན་ཡིན་པས་དོན་དམ་དང་དེ་ཉིད་བདེན་པའང་ཡིན་པས་དོན་དམ་བདེན་པའོ། །མཚན་ཉིད་ནི་རིམ་པ་བཞིན་འཇིག་པ་དེས་གནོད་པ་གང་ཞིག་ཐ་སྙད་ཙམ་དུ་གྲུབ་པ། འཇིག་པ་དེས་མི་གནོད་པ་གང་ཞིག་དོན་དམ་པར་ཡོད་པའོ། །སྔོན་གྱི་སློབ་དཔོན་ཁ་ཅིག་ནི་འཇིག་རྟེན་ལས་འདས་པའི་ཡེ་ཤེས་ཀྱི་ཡུལ་དང་། དེའི་རྗེས་ཐོབ་དེ་བཞིན་ཉིད་སྣང་བའི་ཡུལ་དོན་དམ་དང་། བློ་གཞན་གྱིས་འཛིན་པའི་ཡུལ་ནི་ཀུན་རྫོབ་ཏུ་བཞེད་དོ། །རིམ་པ་ལ་གཉིས་ལས་མདོར་བསྟན་ནི། ད་ནི་བདེན་པ་མཐོང་བར་འགྱུར་བའི་ཐབས་བརྗོད་པར་བྱ་བ་ཡིན་པས་རིམ་པ་ཇི་ལྟར་འཇུག་ཅེ་ན། ཚུལ་ནི་ཚུལ་ཁྲིམས་ཏེ་དང་པོར་སོ་ཐར་རིས་བདུན་གང་རུང་ལ་གནས་པའོ། །དེ་ཉིད་འདུ་འཛི་མེད་པ་དང་། རྣམ་པར་མི་གཡེང་བ་དང་། ཆོ་ག་ཕུན་སུམ་ཚོགས་པའི་རྒྱུའོ་ཞེས་རྒྱལ་སྲས་འཆད་དོ། །དེ་ནས་བདེན་པ་མཐོང་བ་དང་མཐུན་པའི་ཐོས་པ་བྱས་ནས་ཚིག་འཛིན་པ་དང་མཉན་ནས་དོན་ཤེས་པར་བྱེད་དོ། །མཐུན་པའི་དོན་ནི་ཕན་པའོ། །ཐོས་ནས་བསམ་པ་ལ་སྦྱར་ཏེ་ཕྱིན་ཅི་མ་ལོག་པར་རོ། །དེ་དང་ལྡན་པས་སྒོམ་པ་ལ་རབ་ཏུ་སྦྱོར་བའོ། །གང་སྤེལ་ནི་ཚུལ་ཁྲིམས་ནི་མི་གཡེང་བའི་རྒྱུ་དང་རྟེན་གྱི་རྒྱུའོ། །ཐོས་པ་ནི་མི་རྨོངས་པའི་རྒྱུའོ། །བསམ་པ་ནི་གཏན་ལ་ཕེབས་པའི་རྒྱུའོ། །སྒོམ་པ་ནི་བྲལ་བའི་རྒྱུའོ། །བཅོམ་ལྡན་འདས་ཀྱིས་ཀྱང་། དགེ་སློང་རྟུན་ཅིང་རྟག་འགྲུས་པ། །ཚུལ་ཁྲིམས་ཡང་དག་བླངས་བྱས་ནས། །སེམས་དང་ཤེས་རབ་སྒོམ་བྱེད་པས། །སྡུག་བསྔལ་ཟད་པ་ཐོབ་པར་འགྱུར། །ཞེས་གསུངས་པར་བཤད་དོ། །རྒྱས་བཤད་ལ་གསུམ་ལས། ཤེས་རབ་གསུམ་གྱི་རང་བཞིན་ནི་ཐོས་པ་དང་། སོགས་པས་བསམ་པ་དང་། བསྒོམས་པ་ལས་བྱུང་བའི་བློ་སྟེ་ཤེས་རབ་དེ་རྣམས་ནི་རིམ་པ་ལྟར་མིང་དང་། རེས་འགའ་མིང་གིས་དོན་འདྲེན་རེས་འགའ་དོན་གྱིས་མིང་འདྲེན་པས་མིང་དོན་གཉིས་ཀ་དང་། མིང་ལ་མ་ལྟོས་པར་དོན་ལ་འཇུག་པས་དོན་ཁོ་ནའི་ཡུལ་ཅན་ཏེ། རྐྱལ་སློབ་པ་ནི་ལས་དང་པོ་པ་དང་། ཅུང་ཟད་ལོབས་པ་དང་། ལེགས་པར་ལོབས་པས་འཇུ་བྱ་ལ་བྱ་བ་བཞིན་ནོ། །འགྲེལ་པར་ཡི་གེས་དོན་འདྲེན་ཅེས་གང་གསུངས་པ་ཊཱིཀ་བྱེད་དག་གིས་མིང་ལ་བཤད་དོ། །སློབ་དཔོན་ནི་དེ་ལྟ་ན་བསམས་བྱུང་གི་ཤེས་རབ་མི་འགྲུབ་པས་ཡིད་ཆེས་པའི་ལུང་ཚད་མ་ལས་སྐྱེས་པ་དང་། རིགས་པས་ངེས་པར་བརྟགས་པ་ལས་སྐྱེས་པ་དང་། ཏིང་ངེ་འཛིན་ལས་སྐྱེས་པའི་ཤེས་རབ་ལ་བཞེད་དོ། །གཉིས་པ་རྟེན་སྣོད་དུ་རུང་བའི་ཆོས་ཀྱི་ཁྱད་པར་ནི། ཇི་ལྟར་ན་བསྒོམ་པ་རྫོགས་པར་འགྱུར་ཞེ་ན། དང་པོར་ལུས་འདུ་འཛི་དང་སེམས་རྣམ་རྟོག་ངན་པ་ལས་བསྲིངས་པ་གཉིས་དང་ལྡན་པ་ཞིག་གིས་བསྒོམ་དགོས་ལ། དེ་གཉིས་སུ་ལ་སླ་ན། འདོད་ཅུང་ཆོག་ཤེས་ལ་སླའི་ཆོག་མི་ཤེས་པ་དང་འདོད་པ་ཆེན་པོ་ཅན་ལ་མ་ཡིན་ནོ། །དེ་གཉིས་ནི་ཆོས་གོས་ལ་སོགས་གྱ་ནོམ་པ་རྙེད་པ་ལ་སེམས་མ་ཁེངས་པར་ཡང་སྲེད་པ་ནི་ཆོག་མི་ཤེས་པ་དང་། གྱ་ནོམ་པ་མ་རྙེད་པ་ལ་དེ་འདོད་པ་ནི་འདོད་ཆེན་ཅན་ནོ། །སློབ་དཔོན་ནི་དེ་གཉིས་མ་རྙེད་པར་འདོད་པར་ཁྱད་མེད་པས་ཁྱད་ཅི་ཞིག་ཡོད། དེས་ན་ངན་ཉུང་རྙེད་པས་ཡིད་མི་བདེ་བ་དང་བཟང་མང་མ་རྙེད་པ་འདོད་པ་ཞེའོ། །དེ་ལས་བཟློག་པ་ནི་དེ་ཡི་གཉེན་པོ་དག་སྟེ་ཆོག་ཤེས་པ་དང་འདོད་ཆེན་ཆུང་བ་ཡིན་ནོ། །དབྱེ་ན་དེ་གཉིས་ལ་ཁམས་གསུམ་དུ་གཏོགས་པ་གཉིས་གཉིས་དང་མ་གཏོགས་པ་དྲི་མེད་ཡིན་པ་གཉིས་སོ། །སྤང་བྱ་གཉིས་འདོད་པར་གཏོགས་པའི་དེ་གཉིས་ཀྱིས་མགོ་གནོན་ལ། གཞན་རྣམས་སྤོང་བ་གཉེན་པོ་ལ་སོགས་ཅི་རིགས་པའོ་ཞེས་གསུང་ངོ་། །ངོ་བོ་ནི་མ་ཆགས་པ་ཡིན་ལ། དེ་ཉིད་ལ་འཕགས་པའི་རིགས་ཞེས་ཀྱང་བྱ་སྟེ། དེ་དག་ལས་འཕགས་པ་ཟག་མེད་སྐྱེ་བའི་ཕྱིར་རོ། །དེ་ལ་དགོངས་ནས་འཕགས་པའི་རིགས་བཞི་བཀའ་སྩལ་ཏེ། ཆོས་གོས་གང་ཡང་རུང་བས་ཆོག་ཤེས་པ་འཕགས་པའི་རིགས་དང་། དེ་བཞིན་དུ་བསོད་སྙོམས་དང་། གནས་མལ་ལ་སྦྱར་བ་དང་། སྤོང་བ་དང་སྒོམ་པ་ལ་དགའ་བ་འཕགས་པའི་རིགས་ཞེས་སོ། །དེ་དག་ལས་དང་པོ་གསུམ་ནི་ཆོག་ཤེས་པའི་བདག་ཉིད་ཡིན་པའི་ཕྱིར་མ་ཆགས་པ་ཡིན་ལ། བཞི་པ་ནི་སྤང་བ་འགོག་པ་དང་། སྒོམ་པ་ལམ་ཡིན་པས་དེ་ལ་དགའ་བ་ཉིད་དེ། དེ་ཡང་སྲིད་པ་དང་འདོད་པའི་འདོད་ཆགས་ལ་རྒྱབ་ཀྱིས་ཕྱོགས་པའི་ཕྱིར་མ་ཆགས་པ་ཡིན་ནོ། །རིགས་བཞིས་དོན་ཅི་བསྟན་ཅེ་ན་ཁྱིམ་པའི་ཕྱོགས་ཀྱི་རང་གི་ཚུལ་དང་ལས་ཀྱི་མཐའ་སྤངས་ནས་ཐར་པ་དོན་དུ་གཉེར་བ་ཁས་འཆེ་བའི་སློབ་མ་རྣམས་ལ་ཚུལ་དང་ལས་གཉིས་བསྟན་ཏེ། གསུམ་གྱིས་ནི་ཚུལ་བསྟན་ལ་ཐ་མས་ནི་ལས་སོ། །དེ་སྐད་དུའང་། ཁྱེད་ཚུལ་འདིས་ལས་འདི་བྱེད་ན་རིང་པོར་མི་ཐོགས་པར་ཐར་པ་ཐོབ་པར་འགྱུར་རོ་ཞེས་སོ། །དགོས་པ་ཅིའི་དོན་དུ་ཞེ་ན། སྲེད་པ་སྐྱེ་བ་བཞིའི་གཉེན་པོའི་ཕྱིར་ཏེ། ཆོས་གོས་ལ་སོགས་པ་གསུམ་དང་། བདག་དབང་པོར་གྱུར་ཀྱང་ཅི་མ་རུང་བ་དག་ཤི་ཕན་ཆད་རྒྱུན་ཆད་ཀྱང་ཅི་མ་རུང་སྙམ་དུ་འབྱུང་བ་དང་འཇིག་པ་ལའོ། །མདོ་ལས། དགེ་སློང་སྲེད་པ་སྐྱེ་བ་ན་ཆོས་གོས་ཀྱི་ཕྱིར་དང་། བསོད་སྙོམས་ཀྱི་ཕྱིར་དང་། མལ་ཆ་དང་སྟན་གྱི་ཕྱིར་སྐྱེའོ། །གནས་པ་ན་གནས་སོ། །མངོན་པར་ཞེན་པ་ན་ཞེན་ཏོ། །དགེ་སློང་སྲེད་པ་སྐྱེ་བ་ན་འབྱུང་བ་དང་འཇིག་པ་དེ་ལྟ་བུའི་ཕྱིར་སྐྱེའོ་ཞེས་སོ། །དེ་ཡང་འདི་ལྟར་བདག་གིར་འཛིན་པའི་དངོས་པོ་ཆོས་གོས་ལ་སོགས་པ་དང་། བདག་ཏུ་འཛིན་པའི་དངོས་པོ་ལུས་ཡིན་ལ། དེ་དག་འདོད་པ་སྲེད་པ་ཡིན་པས་གསུམ་པོ་ལ་སྲེད་པ་དེའི་དུས་སུ་ཞི་བ་སྟེ་རེ་ཞིག་སྤང་བའི་ཕྱིར་འཕགས་པའི་རིགས་གསུམ་དང་། གཉིས་ཀ་ལ་སྲེད་པ་གཏན་དུ་ཞི་བ་སྟེ་རྩ་བ་ནས་སྤང་བའི་ཕྱིར་བཞི་པ་བཀའ་སྩལ་ཏོ། །གསུམ་པ་བསྒོམ་པ་ལ་འཇུག་པ་དངོས་ལ་ལམ་ལྔའི་སྤྱི་དོན་དང་། གཞུང་དོན་གཉིས་ལས། དང་པོ་ལ་ལྔའི་ཐར་ལམ་གྱི་མཚན་ཉིད་ནི། ལམ་གང་ཞིག་ཐར་པ་ཐོབ་བྱེད་དོ། །སོ་སོའི་མཚན་ཉིད་ལ་ཚོགས་ལམ་ནི་ཐར་ལམ་གང་ཞིག་སྦྱོར་ལམ་གྱི་སྔོན་དུ་འགྲོ་བའི་ལམ་གྱི་རིགས། སྦྱོར་ལམ་ནི་བདེན་པའི་དམིགས་རྣམ་ཅན་གྱི་ཐར་ལམ་གང་ཞིག་བདེན་པ་མངོན་སུམ་དུ་རྟོགས་པ་ལ་སྦྱོར་བའི་རིགས། མཐོང་ལམ་ནི་བདེན་པ་མངོན་རྟོགས་གང་ཞིག་ལམ་ལ་རྗེས་ཤེས་མན་ཆད་ཀྱི་ལམ་གྱི་རིགས་ཡིན་པ། སྒོམ་ལམ་ནི་ཐར་ལམ་གང་ཞིག་སྒོམ་ལམ་དུ་རྒྱུད་ལ་བསྟེན་དུ་རུང་བ། དེ་ལ་གཉིས་ཟག་བཅས་ནི། ཐར་ལམ་ཟག་བཅས་གང་ཞིག་སྒོམ་སྤང་གི་གཉེན་པོའི་རིགས་ཡིན་པ། ཟག་མེད་ནི། སློབ་ལམ་ཟག་མེད་གང་ཞིག་སྒོམ་ལམ་པའི་རྒྱུད་ལ་ཡོད་པ། མི་སློབ་ལམ་ནི་ལམ་བདེན་གང་ཞིག་སྲིད་རྩེ་ལས་འདོད་ཆགས་དང་བྲལ་བའི་རྒྱུད་ལ་ཡོད་པའོ། །གྲངས་ངེས་པ་ནི་རྒྱུད་སྨིན་པ་དང་གྲོལ་བ་དང་མཐར་ཐུག་པར་བྱེད་པ་གསུམ་ལས། གྲོལ་བ་ལ་བདེན་པའི་རང་བཞིན་མོས་པའི་སྒོ་ནས་དང་མངོན་སུམ་དུ་དང་གོམས་པའི་སྟོབས་ཀྱི་རྟོགས་པས་སོ། །གོ་རིམ་ངེས་པ་ནི་མཐོང་ལམ་གྱི་སྔར་སྒོམ་ལམ་ཟག་བཅས་སྐྱེ་བ་ཡོད་ཀྱང་ཕལ་ཆེ་བའི་དབང་དུ་བྱས་ནས་སྐྱེ་བའི་རིམ་པའོ། །རྟེན་ནི་ངན་སོང་གསུམ་འཕགས་པའི་ལམ་དང་ལམ་ལ་སྦྱོར་བར་བྱེད་པ་ལ་སྒྲིབ་པར་གསུངས་པའི་ཕྱིར་འདི་དག་མི་རྟེན་ནོ། །འོ་ན་གཞན་རྣམས་དེ་ལྟ་ཡིན་ན་ཚོགས་ལམ་ཅིའི་ཕྱིར་མི་རྟན། རྒྱལ་སྲས་ཀྱིས་ཀྱང་། སྦྱོར་བར་བྱེད་པ་ལ་སྒྲིབ་པ་དྲོ་བར་གྱུར་པ་ལ་སོགས་པའོ་ཞེས་བཤད་པའི་ཕྱིར་རོ་ཞེ་ན། དེ་ནི་མཚོན་པའི་དོན་ཏོ། །གང་སྤེལ་གྱིས། སྦྱོར་བར་བྱེད་པ་ཞེས་བྱ་བ་ནི་མི་སྡུག་པ་དང་དབུགས་དབྱུང་བ་དང་རྔུབ་པ་དྲན་པ་དང་དྲོ་བར་གྱུར་པ་ལ་སོགས་པ་རྣམས་སོ་ཞེས་བཤད་པའི་ཕྱིར་རོ། །རྣམ་པ་གཅིག་ཏུ་ན་ཐར་པའི་ལམ་དུ་འགྲོ་བའི་ཤེས་རབ་མེད་པའི་ཕྱིར་ཏེ་ཐར་ཆ་མི་འཕེན་པ་བཞིན་ནོ། །དེ་ལྟ་མ་ཡིན་ན་ཐར་ཆ་མི་འཕེན་པའི་རྒྱུ་མཚན་བརྗོད་དགོས་སོ། །བྱང་སྒྲ་མི་སྙན་པ་ལ་ནི་དེ་དང་ཡིད་སྐྱོ་བ་མེད་པ་དང་། ཟ་མ་མ་ནིང་མཚན་གཉིས་པ་རྣམས་ལ་གཉེན་པོ་སོ་སོར་རྟོག་པ་མི་བཟོད་ཅིང་། ངོ་ཚ་ཁྲེལ་ཡོད་ཤས་ཆེན་པོ་མེད་པའི་ཕྱིར་ལམ་དེ་དག་མི་རྟེན་ཏོ། །གཞན་ཡང་སྦྱོར་ལམ་ནི། འདོད་རྟེན་ཅེས་པའི་སྐབས་ནས། གསུམ་ནི་མི་རྣམས་ཀྱི་ནང་ཁོ་ན་དང་གླིང་གསུམ་དུ་སྐྱེད་པར་བྱེད་དོ། །སྔོན་བསྐྱེད་པ་རྣམས་ནི་ལྷ་དག་གི་ནང་དུ་མངོན་སུམ་དུ་བྱེད་དོ། །བཞི་པ་ནི་ལྷ་དག་གི་ནང་དུ་ཡང་སྐྱེད་པར་བྱེད་དོ་ཞེས་སོ། །མཐོང་ལམ་ཡང་དེ་བཞིན་ཏེ། དད་རྗེས་དང་ཆོས་རྗེས་འབྲང་ལ་རྟེན་དགུ་དགུར་ཕྱེ་བའི་ཕྱིར་དང་། གོང་མའི་རྟེན་ལ་མི་འཐོབ་སྟེ། གང་ན་མཐོང་ལམ་མེད་ཅེས་གསུངས་པའི་ཕྱིར་རོ། །ལམ་ཕྱི་མ་གཉིས་ནི། འདོད་པར་གསུམ་ཐོབ་ཐ་མ་ནི། གསུམ་དུའོ་ཞེས་པས་སོ། །གཞུང་དོན་ལ་གཉིས་ཏེ། ཞི་གནས་དང་། ལྷག་མཐོང་གི་ལམ་མོ། །དང་པོ་ལ་གཉིས་ལས་མདོར་བསྟན་ནི། དེ་ལྟར་སྣོད་དུ་གྱུར་པ་དེ་ཇི་ལྟར་བསྒོམ་པ་ལ་འཇུག་ཅེ་ན། དེ་ལ་འཇུག་པ་ན་ཐོག་མར་མི་སྡུག་པ་བསྒོམ་པ་དང་དབུགས་རྔུབ་པ་དང་འབྱུང་བ་རྗེས་སུ་དྲན་པ་བསྒོམས་པ་ཡིས་སེམས་བརྟུལ་ནས་སོ། །གང་དག་ཅེ་ན། གང་འདོད་ཆགས་དང་རྣམ་རྟོག་ལྷག་པར་ཤས་ཆེ་བ་ཡོད་པ་རྣམས་སོ། །འདོད་ཆགས་ལྷག་པར་ཤས་ཆེ་བ་ནི་གཉིས་ཏེ། དེ་ཉེ་བར་སྤྱད་པ་དང་། ཤིན་ཏུ་སྤྱད་པ་སྟེ་རིམ་པ་བཞིན་གཞི་ཆུང་ངུ་ལས་མྱུར་དུ་སྐྱེ་བ་དང་། རང་བཞིན་གྱིས་འདོད་ཆགས་ཤས་ཆེ་བའོ། །དེ་ཉིད་རྣམ་རྟོག་གི་གཉེན་པོར་ངེས་ལ་མི་སྡུག་པ་བསྒོམ་པ་མ་ཡིན་ནམ་ཞེ་ན། ཁ་ཅིག་ན་རེ། དེ་ནི་རླུང་ལ་དམིགས་པ་དེ་ལ་མདོག་དང་དབྱིབས་སྣ་ཚོགས་མེད་པས་སྣ་ཚོགས་ལ་མི་དམིགས་པའི་ཕྱིར་རྣམ་རྟོག་གཅོད་ལ། འདི་ནི་སྣ་ཚོགས་ལ་དམིགས་པའི་ཕྱིར་རྣམ་རྟོག་འདྲེན་པར་བྱེད་དོ་ཞེས་ཟེར་རོ། །གཞན་དག་ནི་སྔ་མ་ཁ་ཕྱིར་མ་བལྟས་ལ། འདི་ཕྱིར་བལྟས་ཏེ་ཡུལ་ལ་ཉེ་བར་རྟོག་པའི་ཕྱིར་རོ་ཞེས་ཟེར་རོ། །རྒྱས་བཤད་ལ་གཉིས་ལས། མི་སྡུག་པ་བསྒོམ་པ་ནི་ཁ་དོག་དབྱིབས་རེག་བྱ་བསྙེན་བཀུར་ལ་ཆགས་པའི་གཉེན་པོར་འདུ་ཤེས་དགུ་བསྒོམ་སྟེ། རིམ་པ་བཞིན་རྣམ་པར་སྔོས་དམར་ཚིག་པ་དང་། རྣམ་པར་རྣག་ཟོས་འཐོར་བ་དང་། འབུས་གཞིགས་རུས་གོང་རྒྱུས་པས་འབྲེལ་པ་དང་། རྣམ་པར་བམ་པའི་རོ་གཡོ་བ་མེད་པའི་འདུ་ཤེས་སོ། །མདོ་ལས་ཀྱང་། དགེ་སློང་སློབ་པ་གཞོན་པའི་རབས། །སེམས་མ་བྱུང་བ་གང་ཞིག་ནི། །གལ་ཏེ་འདོད་ཆགས་འཇོམས་འདོད་ན། །དེས་ནི་དུར་ཁྲོད་འགྲོ་བར་གྱིས། །དེ་ནས་རྣམ་པར་སྔོས་ལ་ལྟོས། །དེ་ནས་རྣམ་པར་རྣག་ལ་ལྟོས། །དེ་ནས་རྣམ་བམ་རུས་པ་ཡི། །རུས་གོང་ལ་སོགས་བལྟ་བར་གྱིས། །ཞེས་སོ། །བྱེ་བྲག་མེད་པར་ནི་ཀེང་རུས་བསྒོམ་པ་ཆགས་ཅན་ཐམས་ཅད་ལ་ཤིས་ཏེ། དེ་ལ་ཆགས་པའི་གཞི་བཞི་པོ་འདི་དག་ཐམས་ཅད་མེད་པའི་ཕྱིར་རོ། །འདི་ནི་གཙོ་བོར་མོས་པ་ཡིད་ལ་བྱེད་པ་ཡིན་པའི་ཕྱིར་དང་མི་སྡུག་པའི་ཕུང་པོ་ལྔ་ཅར་རམ་ས་ཐམས་ཅད་ལ་དམིགས་པ་མ་ཡིན་པས་ཉི་ཚེ་བ་ཡིན་གྱི་ཁྱབ་པ་མ་ཡིན་པའི་ཉོན་མོངས་པ་དངོས་སུ་སྤོང་བ་མ་ཡིན་ལ་རྣམ་པར་གནོན་པའི་སྤོང་བ་ཡིན་ནོ་ཞེས་རྒྱལ་སྲས་སོ། །གང་སྤེལ་ནི་ཁྱབ་པའི་དོན་མི་རྟག་པ་ལ་སོགས་པར་དམིགས་པ་ལ་བཞེད་དེ་གཞན་སྔ་མ་བཞིན་ནོ། །རྣམ་པར་གནོན་པ་ནི། གལ་ཏེ་འདོད་ཆགས་འཇོམས་འདོད་ན། །ཞེས་པ་ལ་སོགས་པའི་ཕྱིར་རོ་ཞེས་ཀྱང་ངོ་། །དེ་བསྒོམས་པའི་རྣལ་འབྱོར་པས་ནི་དང་པོར་རང་གི་རྐང་པའི་མཐེ་བོའམ་དཔྲལ་བའི་དབྱེས་གར་དགའ་བར་སེམས་གཏད་དེ་རུལ་ཞིང་མྱགས་ནས་རུས་པར་མོས་ཏེ་རིམ་གྱིས་རྒྱ་མཚོའི་མཐས་ཀླས་པའི་བར་དུ་ཀེང་རུས་སུ་གྱུར་པར་སེམས་སྤྲོ་ཞིང་སྡུད་པ་ན་གཞན་སྔར་བཞིན་གནས་ལ་རང་གི་ལུས་གཅིག་པུ་ཀེང་རུས་སུ་མོས་ཏེ་ཡིད་ལ་བྱེད་པ་ལས་དང་པོ་པ་དང་། སྤྲོ་བ་སྔར་བཞིན་ལས་སྡུད་པ་ན་རང་གི་རྐང་པའི་རུས་པ་ནས་ཐོད་པའི་ཕྱེད་ཀྱི་བར་སྔ་མ་ཁོ་ན་ལྟར་བཏང་བས་དེ་ལྟར་གསལ་བ་ནི་ཡིད་ལ་བྱེད་པ་སྦྱང་པ་བྱས་པ་དང་། སྔར་བཞིན་ལས་རང་གི་སྨིན་མ་གཉིས་ཀྱི་བར་དུ་རུས་པ་མཐེ་བོའི་ཁྱོན་ཙམ་ལ་སེམས་འཛིན་པ་ནི་ཡིད་ལ་བྱེད་པ་རྫོགས་པའོ། །མི་སྡུག་པ་བསྒོམ་པའི་བློའི་ངོ་བོ་ནི་མ་ཆགས་པ་སྟེ་གཙོ་བོ་ཡིན་ལ་འཁོར་དང་བཅས་ན་ཕུང་པོ་བཞིའམ་ལྔ་དང་། ས་ནི་བསམ་གཏན་དངོས་གཞི་ཉེར་བསྡོགས་དང་བཅས་པ་དང་འདོད་པ་སྟེ་བཅུ་དང་། དམིགས་པ་ནི་འདོད་པའི་སྣང་བ་སྟེ་ཁ་དོག་དང་དབྱིབས་སོ། །རྟེན་ནི་མིས་སྐྱེད་ཀྱི་འགྲོ་བ་གཞན་དུའང་མ་ཡིན་ན་ཁམས་གཞན་དུ་ལྟ་སྨྲོས་ཀྱང་ཅི་དགོས། འོན་ཀྱང་བྱང་སྒྲ་མི་སྙན་དུ་མ་ཡིན་ཏེ་དེ་ན་འདོད་ཆགས་དང་འབྲལ་བ་མེད་པའི་ཕྱིར་རོ། །དེའི་ཕྱིར་སྐྱེས་པ་བུད་མེད་དོ། །གང་སྤེལ་གྱིས་ཐོག་མར་མི་རྣམས་ཀྱི་ནང་ཁོ་ནར་སྐྱེད་ལ། སྔར་བསྐྱེད་པ་ནི་ལྷ་རྣམས་ཀྱི་ནང་དུ་མངོན་དུ་བྱེད་པ་ཡིན་ནོ་ཞེས་ཀྱང་བཤད་དོ། །རྣམ་པ་ནི་མིང་ཉིད་ཀྱིས་མི་སྡུག་པའི་རྣམ་པ་དང་། དུས་གང་པ་ཡིན་པ་ནི་འདས་ད་ལྟར་དང་སྐྱེ་འགྱུར་ཡིན་ན་ཡུལ་རང་དུས་དང་། མི་སྐྱེ་བ་ཡིན་ན་ཡུལ་མི་སྐྱེ་བར་མ་ངེས་པས་དུས་གསུམ་པའོ། །ཟག་བཅས་ཟག་མེད་ལས་ནི་མོས་པ་ཡིད་ལ་བྱེད་པ་ཡིན་པའི་ཕྱིར་ཟག་བཅས་སོ། །འཐོབ་ཚུལ་ནི་འཁོར་བར་འདྲིས་པ་འདོད་ཆགས་དང་བྲལ་བས་དང་མ་འདྲིས་པ་སྦྱོར་བས་སོ། །དེ་གཉིས་ཀྱང་གང་སྤེལ་གྱིས་སྐྱེ་འཕགས་ཀྱི་རྒྱུད་ལ་ཡོད་པ་ལ་བཤད་དོ། །གཉིས་པ་དབུགས་ནང་དུ་རྔུབ་པ་དང་ཕྱིར་འབྱུང་བ་རྗེས་སུ་དྲན་པ་ནི་དེ་ལྟར་ཤེས་པའི་ཤེས་རབ་ཡིན་ལ་དེ་དྲན་པའི་སྟོབས་བསྐྱེད་པས་ཡུལ་ལ་འཇུག་པའི་ཕྱིར་དྲན་པ་ཞེས་བྱ་སྟེ་ལུས་སོགས་པ་དམིགས་པའི་ཤེས་རབ་ལ་དྲན་པ་ཉེ་བར་གཞག་ཅེས་བྱ་བ་བཞིན་ནོ། །ས་ནི་ཉེར་བསྡོགས་འོག་མ་གསུམ་དང་ཁྱད་པར་ཅན་དང་འདོད་པ་དང་ས་ལྔ་སྟེ། རང་གི་རླུང་འབྱུང་རྔུབ་ལ་དམིགས་པའི་བློ་གང་ཞིག་ངེས་པར་བཏང་སྙོམས་དང་མཚུངས་ལྡན་ཡིན་པའི་ཕྱིར་རོ། །དེས་ན་བཞི་པོ་བཏང་སྙོམས་ཀྱི་ས་པར་ངེས་ལ་འདོད་པ་ན་བཏང་སྙོམས་ཡོད་པས་དེ་ལ་རྟེན་དུ་རུང་བའོ། །ཡན་ཆད་དེའི་ས་པ་ཡིན་ཀྱང་དབུགས་འབྱུང་རྔུབ་མེད་པས་མི་རུང་ལ། བདེ་སྡུག་ནི་གསལ་བས་རྣམ་རྟོག་དང་མཐུན་པའི་ཕྱིར་མཚུངས་པར་མི་ལྡན་ནོ། །འོ་ན་རྟོག་མེད་ཀྱི་ས་པ་གཉིས་པ་དང་གསུམ་པའི་བདེ་བ་ཇི་ལྟར་ཞེ་ན། དེ་དག་གཏོད་པ་ལ་བར་ཆད་བྱེད་ལ་འདི་ནི་གཏོད་པས་བསྒྲུབ་པར་བྱ་བ་ཡིན་པའི་ཕྱིར་རོ། །དེ་ནི་གང་སྤེལ་གྱིས། དབུགས་རྔུབ་པ་དང་འབྱུང་བ་སྡོམ་པ་དང་གཏོད་པ་དང་བཟོ་བ་དང་ལྷུར་ལེན་པ་ཞེས་བྱ་བ་ནི་རྣམ་གྲངས་སོ་ཞེས་སོ། །གང་དག་དངོས་གཞི་ལ་སྙོམས་པར་ཞུགས་པའི་ཚེ་བཏང་སྙོམས་ཡོད་པར་འདོད་པ་དེའི་ལྟར་ན་ས་བརྒྱད་པའོ། །སྤྱོད་ཡུལ་ནི་རླུང་ངོ་། །རྟེན་ནི་འདོད་པའི་ལྷ་མི་ཁོ་ནའི་རྟེན་ཅན་ཏེ་འདི་བདེན་པ་མངོན་པར་རྟོགས་པའི་སྦྱོར་བ་ཡིན་པས་ཞེས་གསུངས་པའམ། རྒྱལ་སྲས་ཀྱིས། དེ་ན་རྣམ་རྟོག་མང་བའི་ཕྱིར་རོ། །ཞེས་སོ། །དེ་ཡང་འདྲིས་པ་དང་མ་འདྲིས་པ་ཡིན་པའི་ཕྱིར་འདོད་ཆགས་དང་བྲལ་བ་དང་སྦྱོར་བས་འཐོབ་ཅིང་དེ་ཁོ་ན་ཡིད་ལ་བྱེད་པའོ། །འདི་ནི་སངས་རྒྱས་པ་ཁོ་ནའི་ཡིན་གྱི་ཕྱི་པ་ལ་འདིའི་ལུང་མེད་པའི་ཕྱིར་དང་དེ་མེད་པར་ཆོས་ཟབ་མོ་འདི་མི་རྟོགས་པའི་ཕྱིར་ཡོད་པ་མ་ཡིན་ནོ། །ཟབ་པ་ནི་རྒྱུ་དྲུག་དང་ལྡན་པའི་ཕྱིར་རོ། །དེ་ནི་བགྲང་ལ་སོགས་པ་རྣམ་པ་དྲུག་སྟེ། བགྲང་བ་ནི་དབུགས་རྔུབ་པ་དང་འབྱུང་བ་ལ་སེམས་གཏད་ནས་མངོན་པར་འདུ་བྱེད་པ་མེད་པར་ལུས་སེམས་རྣལ་དུ་བཞག་སྟེ་གཅིག་ནས་བཅུའི་བར་ཏེ། སེམས་སྡུད་པ་དང་གཡེང་བར་དོགས་པ་ཧ་ཅང་ཉུང་བ་དང་མང་བར་མ་ཡིན་པར་སྐྱོན་གསུམ་དང་བྲལ་བར་རོ། །གོ་རིམ་ནི་སྔར་འཇུག་པ་དང་ཕྱིས་འབྱུང་བ་བགྲང་སྟེ། སྐྱེ་བའི་ཚེ་སྔར་འཇུག་ལ་འཆི་བའི་ཚེ་ཕྱིར་འབྱུང་ངོ་ཞེས་དེ་ལྟར་སྐྱེ་འཆི་རྟོགས་པས་མི་རྟག་པ་ལ་བློ་འདྲིས་པར་བྱས་པའི་དགོས་པ་ཡོད་ཅེས་གང་སྤེལ་འཆད་དོ། །རྗེས་འགྲོ་ནི་འདི་དག་ཇི་སྲིད་གཅིག་ཏུ་འབྱུང་ངམ་འཇུག་ལུས་ཐམས་ཅད་ལ་ཁྱབ་པའམ་ཕྱོགས་འགའ་ཞིག་ན་རྒྱུ་ཞེས་འདུ་བྱ་བ་མེད་པར་རླུང་གི་རྗེས་སུ་ཤེས་པ་འགྲོ་བ་སྟེ། རྔུབ་པ་ན་ལྐོག་མ་སྙིང་ག་ལྟེ་བ་ནས་རིམ་གྱིས་རྐང་པ་བར་དང་། འབྱུང་བ་ན་མཐོ་གང་དང་འདོམ་གང་གི་བར་དུའོ། །ཁ་ཅིག་ནི་རླུང་གི་དཀྱིལ་འཁོར་དང་འཐོར་རླུང་གི་བར་དུའོ་ཞེས་ཟེར་ཏེ་དེ་ཁོ་ན་ཡིད་ལ་བྱེད་པ་ཡིན་པས་མི་རུང་ངོ་ཞེའོ། །འཇོག་པ་ནི་ནོར་བུའི་ཐག་པ་བཞིན་སྣ་རྩེ་ནས་རྐང་པའི་མཐེ་བོའི་བར་དུ་གནས་པར་ལྟ་ཞིང་། འདི་དག་ཕན་གནོད་དང་གྲང་དྲོ་ཅི་ཞིག་ཅེས་རྟོག་ཅིང་དེ་ལ་ཤེས་པ་འཇོག་པའོ། །ཉེ་བར་རྟོག་པ་ན་རླུང་འབའ་ཞིག་མ་ཡིན་གྱི་འབྱུང་བ་དང་དེ་རྒྱུར་བྱས་པའི་གཟུགས་དང་དེ་ལ་བརྟེན་པ་སེམས་དང་སེམས་བྱུང་ཡང་ཡོད་དོ་ཞེས་ཕུང་པོ་ལྔར་ཉེ་བར་རྟོག་པའོ། །བསྒྱུར་བ་ནི་རླུང་ལ་དམིགས་པའི་བློ་བསྒྱུར་ཏེ་དྲན་པ་ཉེ་བར་གཞག་ནས་ཆོས་མཆོག་གི་བར་གོང་ནས་གོང་དུ་དགེ་བའི་རྩ་བ་རྣམས་ལ་ཡང་དག་པར་སྦྱོར་བའོ། །ཡོངས་སུ་དག་པ་ནི་མཐོང་ལམ་ལ་སོགས་པ་ལ་འཇུག་པའོ། །སོགས་ཀྱི་དོན་རྒྱལ་སྲས་སྒོམ་ལམ་དང་། གང་སྤེལ་མི་སློབ་ལམ་དང་གཉིས་ཀ་སྡུད་དོ། །གཞན་དག་ནི་བསྒྱུར་བ་ཉེ་བར་གཞག་ནས་རྡོ་རྗེ་ལྟ་བུའི་བར་དང་། རྣམ་པར་དག་པ་ཟད་ཤེས་ལ་སོགས་པ་ལ་འཇུག་པའོ་ཞེའོ། །དེས་ན། དབུགས་རྔུབ་འབྱུང་བ་དྲན་པ་འདི། །བགྲང་དང་རྗེས་འགྲོ་འཇོག་པ་དང་། །རྟོག་པ་དང་ནི་བསྒྱུར་བ་དང་། །ཡོངས་དག་རྣམ་པ་དྲུག་ཏུ་འདོད། །ཅེས་བསྡུ་བ་མཛད་དོ། །ས་ནི་དབུགས་རྔུབ་པ་དང་དབུགས་འབྱུང་བ་ལུས་གང་ལས་ཏེ་ལུས་ས་གང་པ་ཡིན་པ་དེའི་ས་པ་ཡིན་ཏེ་ལུས་དེའི་ཕྱོགས་གཅིག་ཡིན་པའི་ཕྱིར་རོ། །དེ་ཡང་ལུས་སེམས་ཁྱད་པར་ཅན་ལ་བརྟེན་ནས་འཇུག་གི་གཟུགས་མེད་པ་དང་། ནུར་ནུར་པོ་ལ་སོགས་པ་དང་། སེམས་མེད་པ་ལ་རིམ་པ་བཞིན་ལུས་དང་སྦུབས་དང་སེམས་མེད་པའི་ཕྱིར་དང་། བཞི་པ་ལ་སྙོམས་པར་ཞུགས་པ་ལ་དབུགས་རྔུབ་འབྱུང་གི་ས་པའི་སེམས་མེད་པའི་ཕྱིར་དེ་རྣམས་ལ་བརྟེན་ནས་མི་འཇུག་གོ །རྒྱུད་ཀྱིས་བསྡུས་མ་བསྡུས་ལས་སེམས་ཅན་ཞེས་བྱ་བ་ཡིན་པས་བསྡུས་པ་དང་། ཟིན་མ་ཟིན་ལས་དབང་པོ་གཟུགས་ཅན་གྱི་ཚོགས་པར་མེད་པའི་རླུང་ཡིན་པས་མ་ཟིན་པ་དང་། བྱུང་བ་གསུམ་ལས་ནི་རྒྱས་པའི་རྒྱུས་ལུས་ཇི་ལྟར་རྒྱས་པ་ལྟར་རླུང་འགྲིབ་པ་དང་། ཆད་ནས་མཚམས་སྦྱོར་ཞིང་འདོད་དགུར་མངོན་དུ་འགྱུར་བའི་ཕྱིར་རྒྱས་བྱུང་དང་། རྣམ་སྨིན་བེམས་པོར་མི་རུང་བས་རྒྱུ་མཐུན་ལས་བྱུང་བའོ། །ཤེས་པ་གང་གི་ཡུལ་དུ་འགྱུར་ན་རང་དང་དབུགས་རྔུབ་འབྱུང་གི་ས་པའི་གོང་སའི་སེམས་མངོན་དུ་བྱས་ན་འདོད་པའི་བཞི་དང་བསམ་གཏན་གསུམ་གྱི་གསུམ་དང་གཉིས་དང་གཅིག་གིས་རྟོགས་ལ། བཞི་པའི་སེམས་མངོན་དུ་གྱུར་ཀྱང་སྐྱོན་བརྒྱད་ལས་གྲོལ་བའི་ཕྱིར་དབུགས་རྔུབ་འབྱུང་བ་མེད་པས་མི་རྟོགས་སོ། །ས་འོག་མ་ཡི་ཡིད་ནི་སྤྲུལ་སེམས་དང་པོ་ལ་སོགས་པར་དང་། སྤྱོད་ལམ་པའི་སེམས་གཉིས་པ་ལ་སོགས་པར་མངོན་དུ་བྱས་ཀྱང་དམན་པའི་ཕྱིར་དེ་ཉིད་ཀྱིས་གོང་མའི་རྔུབ་འབྱུང་དེ་གཉིས་མ་རྟོགས་སོ། །དེའི་ཕྱིར་མངོན་དུ་མ་བྱས་པའི་དགེ་བ་དང་ཉོན་མོངས་ཅན་གྱིས་ལྟ་སྨྲོས་ཀྱང་ཅི་དགོས་ཞེས་པའོ། །དེ་ལྟར་འཇུག་པའི་སྒོ་གཉིས་ཀྱིས་ཞི་གནས་ཏིང་ངེ་འཛིན་ཐོབ་ནས། ལྷག་མཐོང་ལ་གསུམ་ལས་ཚོགས་ལམ་ལ་གཉིས་ཀྱི་བསྟན་པ་ནི། ཞི་གནས་ཏིང་ངེ་འཛིན་གྲུབ་ཀྱང་ལྷག་མཐོང་ཤེས་རབ་མེད་པར་ཉོན་མོངས་པ་མི་སྤོང་སྟེ། ཉོན་མོངས་པ་རྣམས་ནི་ཡེ་ཤེས་ཀྱིས་གཞོམ་པར་བྱ་བ་ཡིན་ནོ་ཞེས་འབྱུང་བའི་ཕྱིར་རོ། །དེའི་ཕྱིར་དེ་བསྒྲུབ་པའི་དོན་དུ། ཉོན་མོངས་པའམ་གཡེང་བཞི་ནས་སེམས་ནང་དུ་གནས་པའི་ཞི་གནས་གྲུབ་པར་གྱུར་པ་ཡིས་དྲན་པ་ཉེར་གཞག་བསྒོམ་པར་བྱ་བའོ། །དེས་དེ་ཐོབ་པ་ག་ལས་ཞེ་ན། མདོ་ལས། དགེ་སློང་དག་བགྲོད་པ་གཅིག་པའི་ལམ་ནི་འདི་ཡིན་ཏེ། འདི་ལྟ་སྟེ་དྲན་པ་ཉེ་བར་གཞག་པ་རྣམས་སོ། །དགེ་བའི་ཕུང་པོ་མ་འདྲེས་པ་ནི་འདི་ཡིན་ཏེ། དྲན་པ་ཉེ་བར་གཞག་པ་བཞིའོ་ཞེས་འབྱུང་བའི་ཕྱིར། བཤད་པ་ནི། ཇི་ལྟར་བསྒོམ་ཞེ་ན། ལུས་དང་ཚོར་བ་དང་སེམས་དང་དེ་གསུམ་ལས་གཞན་པའི་ཆོས་རྣམས་ལ་རང་དང་སྤྱིའི་མཚན་ཉིད་གཉིས་སུ་ཡོངས་སུ་བརྟགས་པས་སོ། །དེ་ཡང་རང་མཚན་ནི་རང་གི་ངོ་བོ་སྟེ་བཞི་པོ་རིམ་པ་བཞིན་འབྱུང་བ་དང་འབྱུང་བ་ལས་གྱུར་པ་དང་མྱོང་བ་དང་དོན་གྱི་ངོ་བོ་དང་དེ་དག་ལས་གཞན་པའི་རང་གི་ངོ་བོ་ཇི་ལྟ་བ་བཞིན་དང་། སྤྱིའི་མཚན་ཉིད་ནི་འདུས་བྱས་མི་རྟག་ཟག་བཅས་སྡུག་བསྔལ་ཆོས་ཐམས་ཅད་སྟོང་ཞིང་བདག་མེད་པའོ། །བསྒོམས་པས་གྲུབ་པའི་ཚད་ནི་ལུས་ལ་རྡུལ་ཕྲ་རབ་དང་འདུས་བྱས་སྐད་ཅིག་མར་མཐོང་བའོ་ཞེས་ཏེ། སློབ་དཔོན་གྱིས་ཐམས་ཅད་ལ་དེར་མཐོང་བ་མེད་པས་གྲག་གོ་ཞེས་བྱ་བའི་སྒྲ་སྨྲོས་སོ། །གཉིས་པ་ནི་སྤྱིར་རང་བཞིན་དང་། འབྲེལ་བ་དང་། དམིགས་པ་གསུམ་ལས་དང་པོ་ནི་ཤེས་རབ་སྟེ། དེ་ཉིད་འབྲེལ་བ་དང་དམིགས་པ་ལ་མི་ལྟོས་པར་རང་གི་ངོ་བོ་ཉིད་ཀྱིས་དྲན་པ་ཉེར་གཞག་ཡིན་པའི་ཕྱིར་དང་མདོ་ལས་ཀྱང་། ལུས་ལ་ལུས་ཀྱི་རྗེས་སུ་ལྟ་བ་ནི་དྲན་པ་ཉེ་བར་འཇོག་པའོ་ཞེས་འབྱུང་བའི་ཕྱིར་རོ། །དེ་ཡང་ཐོས་པ་དང་སོགས་ཀྱིས་བསམས་པ་དང་བསྒོམས་པ་ལས་བྱུང་བ་ཡིན་གྱི་སྐྱེས་ཐོབ་མ་ཡིན་ཏེ། སྦྱོར་བྱུང་ཡིན་པའི་ཕྱིར་རོ། །གཞན་གཉིས་ནི་ཤེས་རབ་དེ་དང་མཚུངས་ལྡན་དང་། དེ་དག་གི་དམིགས་པ་གང་ཡིན་པ་སྟེ། རིམ་པ་བཞིན་རང་བཞིན་དྲན་པ་ཉེར་གཞག་དང་མཚུངས་ལྡན་དུ་འབྲེལ་བའི་ཕྱིར་དང་དེ་གཉིས་ཀྱི་དམིགས་པ་ལས་བཞག་པ་ཡིན་པའི་ཕྱིར་རོ། །འོ་ན་ཅིའི་ཕྱིར་ཤེས་རབ་ལ་དྲན་པ་ཉེར་གཞག་ཅེས་བྱ་ཞེ་ན། བྱེ་བྲག་ཏུ་སྨྲ་བ་ནི་ཤིང་གཤེག་པ་ཁྱི་གུས་འཛིན་པ་ལྟར་དྲན་པའི་སྟོབས་བསྐྱེད་པ་དམིགས་པ་ལ་འཇུག་པའི་ཕྱིར་ནའོ། །སློབ་དཔོན་ནི་ཤེས་རབ་འདིས་དྲན་པ་ཉེ་བར་འཇོག་པས་ན་དྲན་པ་ཉེར་གཞག་གོ །ཇི་ལྟར་འཇོག་ན། ཤེས་རབ་ཀྱིས་དོན་ཇི་ལྟར་མཐོང་བ་བཞིན་དུ་དྲན་པས་མངོན་པར་འཛིན་པའི་ཕྱིར་རོ། །གང་ལ་འཇོག་ན། ལུས་ནས་ཆོས་ཀྱི་བར་ལ་སྟེ་དེའི་ཕྱིར་ལུས་དྲན་པ་ཉེར་གཞག་ལ་སོགས་པའོ། །དེ་བཞིན་དུ་དེ་དང་མཚུངས་ལྡན་དག་གིས་ཀྱང་དྲན་པ་ཉེ་བར་འཇོག་གོ །དམིགས་པ་ལས་ཡིན་པར་ནི་མདོ་ལས། དགེ་སློང་དག་ཇི་ལྟར་ན་དྲན་པ་ཉེ་བར་གཞག་པ་རྣམས་ཀུན་འབྱུང་བ་དང་ནུབ་པ་ཡིན་ཞེ་ན། ཟས་ཀུན་འབྱུང་བ་ནི་ལུས་ཀུན་འབྱུང་བ་ཡིན་ལ། ཟས་འགགས་པས་ནི་ལུས་ནུབ་པ་ཡིན་ནོ་ཞེས་དང་། དགེ་སློང་དག་ཆོས་ཐམས་ཅད་ཅེས་བྱ་བ་ནི་དྲན་པ་ཉེ་བར་གཞག་པ་བཞིའི་ཚིག་བླ་དྭགས་ཡིན་ནོ་ཞེས་འབྱུང་བའི་ཕྱིར་རོ། །དེ་ལྟར་ན་དྲན་པ་ཉེར་གཞག་འདི་དག་རང་དང་གཞན་དང་གཉི་གའི་རྒྱུད་ལ་དམིགས་པའི་ཕྱིར་རེ་རེ་ཞིང་གསུམ་གསུམ་དུ་བཤད་དོ། །གསུམ་པ་དེ་དག་གི་རིམ་པ་ནི་ཇི་ལྟར་སྐྱེ་བའི་རིམ་པ་བཞིན་ཏེ། སྔ་མ་སྔ་མ་རགས་ཤིང་རྟོགས་སླ་བས་དེ་ལྟར་མཐོང་བའི་ཕྱིར་རོ། །སློབ་དཔོན་ནི་ལུས་ལ་བརྟེན་ནས་འདོད་པའི་ཆགས་པ་སྐྱེ་ལ། དེ་ཚོར་བ་ལ་ཞེན་པའམ་མངོན་པར་འདོད་པས་དང་། དེ་སེམས་མ་ཞི་བས་དང་། དེ་ཉོན་མོངས་པ་མ་སྤང་བའི་ཕྱིར་ཡིན་ནོ་ཞེས་ཟེར་རོ། །བཞིར་ངེས་པ་ལུས་གཙང་བ་ཚོར་བ་བདེ་བ་སེམས་རྟག་པ་ཆོས་བདག་ཏུ་ཕྱིན་ཅི་ལོག་གི་གཉེན་པོར་དེ་བཞི་བསྟན་པས་མི་མང་མི་ཉུང་ངོ་། །དེ་དག་ལས་གསུམ་ནི་མ་འདྲེས་པ་ལ་དམིགས་པ་དང་། བཞི་པ་ནི་དེ་དང་འདྲེས་པ་ལ་དམིགས་པ་གཉི་གར་རུང་ངོ་། །བཞི་པ་ནི་དེ་ལྟར་དེ་ཉིད་གོམས་པ་དང་རྣལ་འབྱོར་པ་དེ་ནི་ཆོས་དྲན་པ་ཉེ་བར་གཞག་པ་ལུས་ལ་སོགས་པ་བཞི་པོ་སྤྱི་ལ་དམིགས་པ་ལ་གནས་ཏེ། དེ་དག་ལ་གོང་བཞིན་མི་རྟག་པ་དང་སྡུག་བསྔལ་བ་དང་སྟོང་པ་དང་བདག་མེད་པར་བལྟ་ཞིང་བསྒོམ་མོ། །སྦྱོར་ལམ་ལ་གསུམ་གྱི་རང་བཞིན་ལ་གསུམ་ལས་དྲོད་རྩེ་ནི། ཐར་པའི་ཆ་དང་མཐུན་པ་སྔོན་དུ་སོང་བའི་རྗེས་སུ། ཚོགས་ལམ་དུ་ཞི་གནས་དང་ལྷག་མཐོང་སྒྲུབ་ཚུལ་ཆོས་སྤྱི་ལ་དམིགས་པའི་དྲན་པ་ཉེར་གཞག་གི་བར་བསྒོམས་པ་དེ་ལས་དྲོ་བར་གྱུར་པ་བྱ་བ་འབྱུང་སྟེ། གཙུབས་ཤིང་གཙུབས་པ་ལས་མེ་འབྱུང་བའི་སྔ་ལྟས་སུ་དྲོད་ལྟར་ཉོན་མོངས་པའི་བུད་ཤིང་སྲེག་བྱེད་འཕགས་ལམ་གྱི་སྔ་ལྟས་ཡིན་པའི་ཕྱིར་རོ། །དེ་ནི་རྒྱུན་ཆགས་པ་ཡིན་པས་འདོད་པ་དང་གོང་མ་གཉིས་བསྡོམས་པའི་བདེན་པ་བཞི་ལ་དམིགས་ཤིང་དེའི་སྤྱོད་ཡུལ་ཅན་ཡིན་ལ། རྣམ་པ་མི་རྟག་སོགས་བཅུ་དྲུག་ཚང་བར་བསྒོམ་པའོ། །དེ་ལྟར་དྲོ་བ་ཆུང་འབྲིང་ཆེན་པོའི་བར་རིམ་གྱིས་འཕེལ་བ་ལས་དགེ་བའི་རྩ་བ་གཡོ་བའི་རྩེ་མོ་ཡིན་པའི་ཕྱིར་རྩེ་མོ་ཞེས་པ་སྐྱེ་ཞིང་། དེ་ཡང་དམིགས་རྣམས་དྲོ་བ་དེ་དང་འདྲའོ། །གཡོ་བ་ནི་དེ་ལས་ལྟུང་བའམ་འདའ་བར་འགྱུར་བའི་ཕྱིར་ཏེ་བྱ་ཤིང་རྩེར་ཕྱིན་པ་བཞིན་ནོ། །དེ་དག་དྲན་པ་ཉེར་གཞག་གང་གིས་གཏོད་ཅིང་འཕེལ་ཞེ་ན། གཉི་ག་དང་པོར་ཆོས་སྤྱི་ལ་དམིགས་པའི་དྲན་པ་ཉེར་བཞག་དེ་ཉིད་ཀྱིས་བདེན་པ་ལ་རྣམ་པ་གཏོད་ཅིང་བཀོད་པས་ཆོས་དྲན་པ་ཉེར་གཞག་གིས་བྱེད་དོ། །དེ་ལྟར་གཏོད་པའི་རྒྱུ་མཚན་དེ་ལས་དེ་གཉིས་དངོས་དང་བརྒྱུད་ནས་གཙོ་ཆེར་འབྱུང་བའི་ཕྱིར་རོ། །ཕྱིས་འཕེལ་བ་སྟེ་བྱང་བར་བྱེད་པ་ནི་གཞན་དག་སྟེ་ལུས་ལ་སོགས་པ་སོ་སོ་བ་ལ་དམིགས་པའི་དྲན་པ་ཉེར་གཞག་གིས་ཀྱང་བྱེད་པས་བཞི་ཅར་གྱིས་བྱང་བར་བྱེད་དོ། །དེའི་ཚེ་སྔོན་ཐོབ་པ་རྣམས་ནི་མངོན་སུམ་དུ་མི་བྱེད་དེ་དེ་ལ་དགའ་བ་ཆེན་པོ་མེད་པའི་ཕྱིར་རོ་ཞེས་འགྲེལ་པར་བཤད་དོ། །བཟོད་མཆོག་ནི་རྩེ་མོ་ཆུང་འབྲིང་ཆེན་པོར་འཕེལ་བ་དེ་ལས་བཟོད་པ་ཞེས་པ་ཡང་སྐྱེ་སྟེ་བྱིས་པའི་ཚེ་བདག་ཆད་དུ་དོགས་པས་བདེན་པ་མཐོང་བ་མི་བཟོད་ལ། དྲོད་རྩེ་འཐོབ་པ་ན་ཆུང་འབྲིང་དུ་བཟོད་ཀྱང་ཉམས་པར་འགྱུར་ཞིང་འདི་ནི་ཡོངས་སུ་མི་ཉམས་པའི་སྒོ་ནས་བདེན་པ་མཐོང་བ་ལ་ཚེར་བཟོད་པའི་ཕྱིར་རོ། །ཆུང་འབྲིང་རྣམ་པ་གཉིས་ནི་བདེན་པ་ལ་རྣམ་པ་གཏོད་པའི་ཚུལ་རྩེ་མོ་ལ་སྦྱར་བ་དེ་བཞིན་དང་། བཟོད་པ་ཆུང་འབྲིང་ཆེན་པོ་ཐམས་ཅད་ཆོས་དྲན་གྱིས་འཕེལ་བར་བྱེད་དོ། །དང་པོ་གཉིས་ལ་གཏོད་པ་དང་འཕེལ་བ་སོ་སོར་ཡོད་པས་དེ་ལྟར་ཡིན་ལ། བཟོད་ཆེན་སྐད་ཅིག་ཡིན་པས་དེ་ལྟར་མེད་ཀྱང་དེས་བདེན་པ་ལ་འཇུག་པའི་དབང་དུ་བྱས་པའོ། །གཞན་གྱིས་ནི་མ་ཡིན་ཏེ། ཆོས་མཆོག་མཐོང་ལམ་དང་ཉེ་བས་ཆོས་དྲན་ཁོ་ན་ཡིན་ལ། དེ་ལ་འདི་ཉེ་བའི་ཕྱིར་རོ་ཞེས་རྒྱལ་སྲས་སོ། །གང་སྤེལ་ནི། རང་བཞིན་གྱིས་དྲན་པ་ཉེར་གཞག་མཆོག་ཏུ་གྱུར་པའི་ཕྱིར་རོ་ཞེའོ། །དེ་དག་གི་དམིགས་རྣམ་ནི་དྲོད་རྩེ་ལྟར་ཁམས་གསུམ་གྱི་བདེན་པ་ལ་རྣམ་པ་གསུམ་ཅུ་རྩ་གཉིས་ཚང་བར་བསྒོམ་པ་ནི་ཆུང་ངུ་དང་། འབྲིང་ནི་འགྲེལ་པར། གང་གི་ཚེ་གཟུགས་དང་གཟུགས་མེད་པའི་གཉེན་པོ་ལ་སོགས་པ་བདེན་པའི་རྣམ་པ་དམིགས་པ་རེ་རེ་ནས་ཕྲི་ནས་འདོད་པ་ན་སྤྱོད་པའི་སྡུག་བསྔལ་ཁོ་ན་ལ་སྐད་ཅིག་མ་གཉིས་སུ་ཡིད་ལ་བྱེད་པའི་བར་དེ་ཐམས་ཅད་ནི་བཟོད་པ་འབྲིང་ཡིན་ལ། གང་གི་ཚེ་སྐད་ཅིག་མ་གཅིག་ཁོ་ན་གང་ཡིན་པ་དེའི་ཚེ་ནི་ཆེན་པོ་ཡིན་ནོ། །ཞེས་པ་ལ་ཁ་ཅིག་ན་རེ། གོང་མའི་གཉེན་པོ་ཡིན་པའི་རྗེས་ཤེས་ལམ་ལ་སོགས་པ་དམིགས་པ་དང་རྣམ་པ་རེ་རེ་ནས་ཕྲི་སྟེ་སུམ་ཅུ་རྩ་གཅིག་ནས་འདོད་པའི་དུཿཁ་ལ་གསུམ་དང་། དེ་ནས་གཉིས་ཀྱིས་རྣམ་པ་གཏོད་པའི་བར་ཏེ་སྐད་ཅིག་མ་བཞི་བརྒྱ་དང་དགུ་བཅུ་རྩ་ལྔའོ་ཞེས་ཟེར་རོ། །གཞན་དག་ནི་དེ་ལྟ་མ་ཡིན་གྱི་གཉེན་པོ་ལ་སོགས་པའི་རྣམ་པའི་དམིགས་པ་རེ་རེ་ནས་ཕྲི་ནས་ཞེས་པའི་དོན་ཏེ། དེའི་ཕྱིར་སྐད་ཅིག་མ་བརྒྱ་རྩ་བཅུ་དགུ་ཡིན་ནོ་ཟེར་རོ། །དེ་ནི་འདི་ལྟར་གོང་མའི་གཉེན་པོ་བོར་ཏེ་ཉི་ཤུ་རྩ་བརྒྱད་ནས་འདོད་པའི་དུཿཁ་ལ་བཞི་དང་། དེ་ནས་རྣལ་འབྱོར་པ་དེ་ཉིད་ལ་ལྟ་བ་དང་སྲེད་པ་བཅད་པའི་རིགས་གཉིས་ལས། དང་པོ་ལ་གཉིས་ཀྱི་བདག་ཏུ་ལྟ་བ་བཅད་པ་ཡིན་ན་བདག་མེད་ཀྱི་རྣམ་པས་ངེས་པ་ལ་འཇུག་པས་དུཿཁའི་གཅིག་བོར་ནས་གསུམ་དང་། དེ་ནས་སྟོང་བདག་མེད་གཉིས་དང་། དེ་ནས་བདག་མེད་ཀྱི་རྣམ་པ་གཅིག་ལན་གཉིས་སུ་བྱེད་དོ། །དེ་བཞིན་དུ་བདག་གིར་ལྟ་བ་སྟོང་པའི་རྣམ་པ་དང་། སྲེད་པ་བཅད་པ་ལ་གཉིས་ཀྱི་ངའོ་སྙམ་པའི་ང་རྒྱལ་གྱིས་ཉམས་པ་མི་རྟག་པ་དང་། ལེ་ལོ་ལྷག་པ་ཅན་དུཿཁའི་རྣམ་པས་འཇུག་པས་སྔ་མ་བཞིན་སྦྱར་རོ། །དེ་ལྟར་དམིགས་རྣམ་གོང་ནས་ཕྲི་ནས་མཐར་འདོད་པ་ཁོ་ན་ལ་དམིགས་པ་ནི་རྣལ་འབྱོར་པ་དེས་ཁམས་གསུམ་ལས་རྒྱལ་བའི་ཕྱིར་གསུམ་ཅར་གྱི་བདེན་པ་ལ་དམིགས་ཀྱང་། འདོད་ཁམས་དང་པོར་སྤང་བར་བྱ་བ་དང་ཤེས་པར་བྱ་བ་ཡིན་པས་མཐར་འདོད་པའི་དུཿཁ་ཁོ་ན་ལ་གནས་པ་ཡིན་ནོ་ཞེས་རྒྱལ་སྲས་འཆད་དོ། །བཟོད་པ་ཆེན་པོ་ནི་ཆོས་མཆོག་དང་ཉེ་བའི་ཕྱིར་འདོད་པར་གཏོགས་པའི་དུཿཁ་ཡུལ་ཏེ་དམིགས་པ་དང་བཞི་པོ་གང་རུང་གི་རྣམ་པ་ཅན་ཡིན་ལ་དེ་ནི་སྐད་ཅིག་མ་གཅིག་གོ །དེ་བཞིན་དུ་འཇིག་རྟེན་ཆོས་མཆོག་ཀྱང་ཡིན་ནོ། །ཅིའི་ཕྱིར་དེ་སྐད་ཅེ་ན། འཇིག་རྟེན་པ་ཡང་ཡིན་ལ་དེའི་ཆོས་ཀྱི་མཆོག་ཀྱང་ཡིན་པའམ་སྐལ་མཉམ་གྱི་རྒྱུ་མེད་པར་དེའི་རྩལ་གྱིས་མཐོང་ལམ་འདྲེན་པས་འཇིག་རྟེན་པ་ཐམས་ཅད་ཀྱི་མཆོག་ཏུ་གྱུར་པའི་ཕྱིར་ནའོ། །འཁོར་དང་ངེས་ཚིག་ནི་བཞི་པོ་ཐམས་ཅད་དྲན་པ་ཉེར་གཞག་གི་བདག་ཉིད་ཡིན་པས་གཙོ་བོ་ཤེས་རབ་དང་འཁོར་དང་བཅས་ན་མཉམ་གཞག་ཡིན་པས་རིག་མིན་གཟུགས་ཀྱང་ཡོད་པའི་ཕྱིར་ཕུང་པོ་ལྔའོ། །འོན་ཀྱང་ཐོབ་པ་རྣམས་ནི་དྲོ་བ་ལ་སོགས་པར་མ་གཏོགས་ཏེ། འཕགས་པ་ལ་དེ་དག་མངོན་གྱུར་དུ་ཡོད་པས་དྲོ་བ་ལ་སོགས་པ་མངོན་གྱུར་དུ་ཡོད་པར་ཐལ་བའི་ཕྱིར་རོ། །དེ་ལྟར་ན་ངེས་འབྱེད་ཆ་མཐུན་རྣམ་པ་བཞིའོ། །དེའི་དོན་ནི་མཐོང་ལམ་གྱིས་ཐེ་ཚོམ་སྤོང་ཞིང་བདེན་པ་སོ་སོར་འབྱེད་པས་ན་ངེས་འབྱེད་ཡིན་ལ་དེའི་ཆ་སྟེ་དུཿཁ་ལ་ཆོས་བཟོད་དང་ཆོས་མཆོག་དངོས་སུ་མཐུན་ཞིང་གཞན་རྣམས་དང་བརྒྱུད་ནས་མཐུན་པའི་ཕྱིར་རོ། །ཆོས་ཀྱི་ཁྱད་པར་ལ་ལྔ་ལས་ངོ་བོ་དང་ས་ནི་བཞི་ཅར་མཉམ་གཞག་ཡིན་པས་བསྒོམས་བྱུང་ཡིན་པ་དང་། མི་ལྕོགས་མེད་པ་དང་ཁྱད་པར་ཅན་དང་དངོས་གཞི་བཞི་དང་བསམ་གཏན་ས་དྲུག་ལ་བརྟེན་ཏེ། ས་དེས་བསྡུས་པའི་མཉམ་གཞག་ཡིན་པའི་ཕྱིར་རོ། །མཐོང་ལམ་གྱི་འཁོར་ཡིན་པས་གཟུགས་མེད་ལ་མི་རྟེན་ནོ། །བཙུན་པ་དབྱངས་སྒྲོགས་ལྟར་ན་དྲོད་རྩེ་གཉིས་ནི་འོག་འདོད་པའི་ཁམས་ནའང་ཡོད་པར་འདོད་པས་ས་བདུན་པ་ཡིན་ནོ་ཞེས་ཟེར་རོ། །འམ་གྱི་སྒྲ་ནི་ལུགས་གཞན་བསྟན་པའི་དོན་ཏོ། །རྟེན་ནི་བཞི་ཅར་འདོད་པའི་རྟེན་ཅན་ཏེ་གསུམ་ནི་དང་པོར་མི་དག་གི་ནང་ཁོ་ན་དང་གླིང་གསུམ་དུའོ། །ཕྱིས་བསྐྱེད་ན་འདོད་ལྷར་རུང་ངོ་། །བཞི་པ་ནི་དང་པོ་ནས་གཉིས་ཅར་དུ་རུང་སྟེ་ལམ་སྔ་མ་དག་གིས་རྒྱུད་སྨིན་པར་བྱས་པའི་ཕྱིར་དང་། སྐད་ཅིག་མ་གཅིག་ཡིན་པས་ཕྱིས་སྐྱེད་པ་མེད་པའི་ཕྱིར་རོ། །འདི་ནི་བཟོད་ཆེན་ལའང་མཚུངས་ཤིང་སྔར་བཤད་པ་ནི་ཆུང་འབྲིང་གི་དབང་དུ་བྱས་པའོ། །ཆོས་མཆོག་བུད་མེད་ཀྱིས་ཐོབ་ན་གཉི་གའི་རྟེན་ཅན་འཐོབ་པར་འགྱུར་དུ་རུང་སྟེ། དེ་ཐོབ་པ་མཚན་གྱུར་པའམ་འདོད་པར་སྐྱེ་ན་སྐྱེས་པར་འགྱུར་ངེས་པའི་ཕྱིར་རོ། །སྐྱེས་པས་ནི་སྐྱེས་པ་ཁོ་ནའི་རྟེན་ཅན་ཏེ་བུད་མེད་དུ་འགྱུར་བའི་བརྟགས་མིན་ཐོབ་པའི་ཕྱིར་རོ། །བཟོད་ཆེན་ལའང་དེ་བཞིན་དང་། དེ་མན་ཆད་ནི་གཉི་གར་འགྱུར་དུ་རུང་བས་གཉི་གའི་རྟེན་ཅན་ནོ། །འཐོབ་གཏོང་ནི་ཇི་ལྟར་ཞེ་ན། འཕགས་པས་ནི་སྔར་ས་གང་ལ་བརྟེན་ནས་སྐྱེས་པའི་སྦྱོར་ལམ་དེ་དག་ས་བོར་ནས་གོང་དུ་སྐྱེས་པས་གཏོང་གི་དེའི་དགེ་བའི་རྩ་བའི་རྒྱུན་མཐོང་ལམ་གྱིས་ཉེ་བར་སྤེལ་བའི་ཕྱིར་སོ་སྐྱེ་ལྟར་ཉམས་པ་དང་འཆི་བས་མ་ཡིན་ནོ། །འཕགས་མིན་སོ་སྐྱེ་ནི་ཆགས་བྲལ་ཡིན་ན་ས་འཕོས་ནས་གོང་དུ་སྐྱེ་བའི་ཚེ་འཆི་བ་སྟེ་རིས་མཐུན་དོར་བས་དང་། མ་བྲལ་བ་ས་མི་འཕོ་བས་རིས་མཐུན་དོར་བས་སོ། །དེ་སྐད་དུ་བསྟན་བཅོས་ལས། སྒོ་ང་དང་ནུར་ནུར་པོ་ལ་སོགས་པར་གྱུར་པའི་སོ་སོའི་སྐྱེ་བོ་ནི་ལུས་དང་ལྡན་གྱི་ལས་དང་ནི་མ་ཡིན་ནོ་ཞེས་འབྱུང་བའི་ཕྱིར་རོ་ཞེས་བཤད་དོ། །སློབ་དཔོན་དབྱིག་བཤེས་ནི་སོ་སྐྱེ་ཚངས་རིས་ནས་ཤི་འཕོས་ཏེ་འདུན་ན་འདོན་དུ་སྐྱེ་ན་རིས་མཐུན་བཏང་བས་དང་། གཉིས་པར་སྐྱེ་ན་གཉི་གས་གཏོང་ངོ་ཞེས་ཟེར་རོ། །རྒྱལ་སྲས་ཀྱིས་དེ་ནི་མི་རིགས་ཏེ་དེ་དག་འདོད་པའི་རྟེན་ལ་བསྐྱེད་ནས་ཤི་འཕོས་ནས་གཟུགས་སུ་སྐྱེས་པའི་ཚེ་བཏང་ཟིན་པས་དེར་མེད་པའི་ཕྱིར་རོ་ཞེས་བཤད་དོ། །དང་པོ་གཉིས་ནི་སོ་སྐྱེའི་ཚེ་མི་མཐུན་ཕྱོགས་ཉོན་མོངས་ཀྱིས་ཡོངས་སུ་ཉམས་པས་ཀྱང་གཏོང་ངོ་། །བཟོད་མཆོག་ལས་ནི་མ་ཡིན་ཏེ་དེས་ཉམས་པ་མེད་པའི་ཕྱིར་རོ། །བསམ་གཏན་དངོས་གཞི་ལ་བརྟེན་ནས་བསྐྱེད་པ་དེས་ནི་ཚེ་དེ་ཉིད་ལ་བདེན་པ་མཐོང་སྟེ་ཡིད་འབྱུང་བ་ཤས་ཆེ་བའི་ཕྱིར་རོ། །ཉམས་པ་དང་འཆི་བས་གཏོང་བར་བཤད་པ་ནི་མི་ལྕོགས་མེད་ལ་བརྟེན་པའི་ཕྱིར་འགལ་བ་མེད་དོ། །གང་ལས་རྣམ་པར་ཉམས་པ་དག་གིས་ཕྱིས་ཐོབ་པ་ན་སོ་ཐར་སྡོམ་པ་བཞིན་སྔོན་མེད་པ་དག་ཁོ་ན་འཐོབ་ཀྱི་སྔར་བཏང་བ་མ་ཡིན་ཏེ། མ་འདྲིས་པ་དང་འབད་དེ་བསྒྲུབ་པར་བྱ་བ་མ་ཡིན་པའི་ཕྱིར་རོ། །མཚམས་སྟོན་པ་ཞིག་ཡོད་ན་འཕྲོ་ནས་དང་མེད་ན་གཞི་ནས་སྐྱེད་པར་བྱེད་དོ། །རྣམ་ཉམས་དང་ཡོངས་ཉམས་ཀྱི་རང་བཞིན་ཅི་ཞེ་ན། ཉམས་པ་དེ་གཉིས་ནི་ཡོན་ཏན་དེ་མི་ལྡན་པ་སྟེ་མ་ཐོབ་པ་སྐྱེས་པ་ཡིན་ལ། ཁྱད་པར་ནི་ཡོངས་ཉམས་ནི་ཉེས་པ་ཉོན་མོངས་པས་བྱས་པ་སྟེ་ལོག་ལྟས་དགེ་རྩ་ཉམས་པ་དང་། རྣམ་ཉམས་ནི་དེ་འབའ་ཞིག་ཏུ་མ་ཟད་ཡོན་ཏན་གྱིས་བྱས་པའང་ཡིན་ཏེ་མཐོང་ལམ་གྱིས་སོ་སྐྱེ་ཉམས་པ་ལྟ་བུའོ། །ཡོན་ཏན་ནི་དྲོ་བ་ཐོབ་ནས་ཡོངས་སུ་ཉམས་ཀྱང་ངེས་པར་མྱ་ངན་ལས་འདའ་འོ། །ཐར་ཆ་དང་ཁྱད་པར་ནི་བར་ཆད་མེད་ན་བདེན་པ་མཐོང་བ་ལ་ཆེས་ཉེའོ། །རྩེ་མོ་ཐོབ་ན་ཡོངས་སུ་ཉམས་པ་ན་མཚམས་མེད་བྱེད་ཅིང་ངན་སོང་དུ་འགྲོ་བའང་སྲིད་ཀྱང་དགེ་བའི་རྩ་བ་མི་འཆད་དེ། གང་སྤེལ་གྱིས། དཀོན་མཆོག་གསུམ་གྱི་ཡོན་ཏན་ལ་སྤྱད་པའི་སྒོ་ནས་དད་པ་ཐོབ་པའི་ཕྱིར་རོ་ཞེས་སོ། །བཟོད་པ་ཆུང་ངུ་ཐོབ་པ་ནས་ངན་སོང་དུ་སྐྱེ་བའི་རྒྱུ་ལས་དང་ཉོན་མོངས་པ་ཐག་བསྲིངས་པའི་ཕྱིར་ངན་སོང་དུ་མི་འགྲོའོ། །གཞན་ཡང་འདུ་ཤེས་མེད་པའི་སེམས་ཅན་དང་བྱང་སྒྲ་མི་སྙན་དང་ཚངས་ཆེན་དུ་མི་སྐྱེ་བ་དང་། འབྲིང་གི་ཚེ་སྒོང་སྐྱེས་དང་། དྲོད་གཤེར་སྐྱེས་དང་། ཟ་མ་དང་མ་ནིང་དང་མཚན་གཉིས་པ་དང་། ཆེན་པོའི་ཚེ་སྲིད་པ་བརྒྱད་པ་ལ་སོགས་པ་དང་མཐོང་སྤང་གི་ཉོན་མོངས་པ་མི་སྐྱེ་བའི་ཆོས་ཉིད་འཐོབ་བོ། །འདི་ནི་རེ་ལྟར་ཐོགས་ན་ལན་འདུན་པ་བཞིན་ནོ། །རིགས་བསྒྱུར་བར་ནུས་མི་ནུས་ལ་རིགས་ཀྱི་ངོ་བོ་དང་། བསྒྱུར་ནུས་མི་ནུས་གཉིས་ལས། དང་པོ་ནི། བྱེ་བྲག་ཏུ་སྨྲ་བ་མ་ཆགས་པ་ལ་སོགས་པའི་དགེ་བའི་རྩ་བ་ལ་འདོད་ལ། གཞན་དག་དབང་པོའི་ཁྱད་པར་ཡིན་ནོ་ཞེས་དང་། མདོ་སྡེ་པ་སེམས་རྒྱུད་ལ་ཡོད་པའི་ས་བོན་ནམ་ནུས་པ་ཡིན་ནོ་ཞེས་དང་། རྣལ་འབྱོར་སྤྱོད་པ་ནི་རང་བཞིན་དུ་གནས་པ་རྟེན་གྱི་ངོ་བོ་དང་། རྒྱས་པའམ་ཡང་དག་པར་བསྒྲུབ་པ་བརྟེན་པའི་ངོ་བོ་ཡིན་པ་དང་གཉིས་བཞེད་དེ། དེ་ལ་ས་བོན་དང་ཁམས་དང་རྒྱུ་ཞེས་ཀྱང་བྱའོ། །དང་པོ་ནི་སེམས་ཀྱི་རང་བཞིན་ཐོག་མ་མེད་པའི་དུས་ཅན་ཆོས་ཉིད་ཀྱིས་ཐོབ་པའོ། །དེ་ནི་རྒྱུའི་ངོ་བོར་ཡོད་ལ་འབྲས་བུའི་ངོ་བོར་མེད་དོ། །གཉིས་པ་ནི་རྐྱེན་གྱིས་བསྒྲུབས་པའི་དགེ་བའི་རྩ་བའི་བག་ཆགས་སེམས་རྒྱུད་ལ་ཡོད་པའོ། །དེ་སྐད་དུ་རྒྱན་ལས། རང་བཞིན་དང་ནི་རྒྱས་པ་དང་། །དེ་ནི་རྟེན་དང་བརྟེན་པ་དང་། །ཡོད་མེད་ཉིད་དང་ཡོན་ཏན་ནི། །སྒྲོལ་བའི་དོན་དུ་ཤེས་པར་བྱ། །ཞེས་སོ། །རྒྱས་པའི་རིགས་དེ་ཉིད་ངོ་བོ་ཉིད་ཀྱིས་ངེས་མ་ངེས་གཉིས་དང་། དེ་དག་རིམ་པ་བཞིན་རྐྱེན་གྱིས་མི་འཕྲོགས་པ་དང་འཕྲོགས་པ་སྟེ་བཞིར་བཤད་དེ། རིགས་ནི་ངེས་དང་མ་ངེས་པ། །རྐྱེན་རྣམས་ཀྱིས་ནི་མི་འཕྲོགས་དང་། །འཕྲོགས་པ་ཉིད་དེ་མདོར་ན་རིགས། །དབྱེ་བ་འདི་ནི་རྣམ་པ་བཞི། །ཞེས་སོ། །དེ་ལ་རིགས་ངེས་པ་གསུམ་དང་། མ་ངེས་པ་དང་། ཆད་པ་སྟེ་ལྔར་ཁས་ལེན་ཏོ། །གཉིས་པ་ནི། བྱེ་བྲག་ཏུ་སྨྲ་བ་ལྟར་ན་དྲོད་རྩེ་གཉིས་སློབ་མ་ཉན་ཐོས་ཀྱི་རིགས་ལས་བཟློག་ནས་ནི་རྫོགས་པའི་སངས་རྒྱས་སུ་འགྱུར་བ་སྲིད་ཀྱི་བཟོད་པ་ཐོབ་ནས་མ་ཡིན་ཏེ། དེ་ཕྱིན་ཅད་ངན་སོང་དུ་མི་སྐྱེ་ལ་བྱང་སེམས་གཞན་དོན་དུ་ངན་འགྲོར་སྐྱེ་བ་ལེན་པའི་ཕྱིར་རོ། །གཞན་ནི་རང་རྒྱལ་ལྟ་བུ་སྟེ་དེར་ནི་བཟོད་པ་འབྲིང་མན་ཆད་གསུམ་ཅར་ཐོབ་པའི་ཉན་ཐོས་ཀྱི་རིགས་ལ་གནས་པ་ཡང་དེ་ལས་བཟློག་ནས་འགྱུར་ཏེ་སྔ་མ་ལྟར་ངན་འགྲོར་སྐྱེ་མི་དགོས་ཤིང་དེར་འགྱུར་བ་འགལ་བ་མེད་པའི་ཕྱིར་རོ། །སྟོན་དང་བསེ་རུ་ལྟ་བུ་ནི་དྲོད་སོགས་ལ་གནས་པ་ལས་ནམ་ཡང་བསྒྱུར་བར་མི་ནུས་ཏེ། ངེས་འབྱེད་ཆ་མཐུན་ནས་བཟུང་སྟེ་བྱང་ཆུབ་ཟད་མི་སྐྱེ་ཤེས་ཀྱི་བར་དུ་བསམ་གཏན་གྱི་ཡ་མཐའ་བཞི་པ་ལ་བརྟེན་ནས་སྟན་གཅིག་ལ་ལམ་དེ་རྣམས་ཀུན་སྐྱེད་པའི་ཕྱིར་རོ། །གཞན་དག་ནི་ཚོགས་ལམ་གྱི་མི་སྡུག་པ་ནས་བཟུང་སྟེ་ཞེས་ཟེར་རོ། །ཆོས་མངོན་པ་པ་དག་བསེ་རུ་ལྟ་བུ་ལས་གཞན་པའི་རང་རྒྱལ་ཡོད་པར་འདོད་པ་དེ་དག་གི་ལྟར་ན་རྒྱུན་ཞུགས་དང་ཕྱིར་འོང་ཐོབ་ནས་ཀྱང་རང་རྒྱལ་དུ་འགྱུར་བ་ཡོད་པའི་ཕྱིར་དེ་ལས་ཀྱང་བསྒྱུར་བར་ནུས་སོ། །ཞར་ལ་འོངས་པའི་ཐར་པ་ཆ་མཐུན་ནི་ཐོག་མ་ཉིད་ནས་ངེས་འབྱེད་ཆ་མཐུན་སྐྱེད་དམ་གཞན་ཞིག་སྔོན་དུ་འགྲོ་ཞེ་ན། དེའི་སྔོན་དུ་ཐར་པ་ཆ་མཐུན་གྱི་དགེ་བའི་རྩ་བ་བསྐྱེད་དགོས་སོ། །དེས་མྱུར་བ་སྲིད་པ་གསུམ་གྱིས་ཐར་ཏེ་ས་བོན་འདེབས་པ་དང་འབྲས་བུ་སྐྱེ་བ་དང་འབྲས་བུ་ཆགས་པ་བཞིན་ཚེ་དང་པོ་ལ་ཐར་ཆ་གཉིས་པ་ལ་སྦྱོར་ལམ་གསུམ་པ་ལ་འཕགས་ལམ་སྐྱེ་བའི་ཕྱིར་རོ། །ཤིན་ཏུ་མྱུར་ན་སྔ་མ་ལ་ཐར་ཆ་སོང་སྟེ་འདིར་ངེས་འབྱེད་ཆ་མཐུན་དང་འཕགས་ལམ་སྐྱེད་པར་བྱེད་དོ་ཞེས་རྒྱལ་སྲས་འཆད་དེ། དངོས་གཞིས་དེ་ཉིད་ལ་བདེན་མཐོང་། །ཞེས་པ་དང་མཐུན་ནོ། །ཐར་ཆའི་བློའི་ངོ་བོ་ནི་ཐོས་བསམ་ལས་བྱུང་བ་སྟེ་སྦྱོར་བྱུང་ཡིན་པས་སྐྱེས་ཐོབ་མ་ཡིན་ལ། མཉམ་བཞག་མ་ཡིན་པས་བསྒོམས་བྱུང་མ་ཡིན་ནོ། །ལས་ནི་གསུམ་སྟེ་གཙོ་བོར་ཡིད་ཀྱི་ལས་ཡིན་ལ། དེའི་སྨོན་ལམ་གྱིས་ཡོངས་སུ་བཟུང་བའི་ཕྱིར་ཟས་ཉུང་ཟད་ཙམ་བྱིན་པའི་ལུས་ཀྱི་ལས་དང་། བསླབ་པ་འགའ་ཙམ་མནོས་པའི་ངག་གི་ལས་ཀྱང་ཡིན་པས་སོ། །དེས་ན་བསམ་པ་ཐག་པ་ནས་འཁོར་བ་འདོར་བ་དང་མྱང་འདས་འདོད་པས་སྦྱིན་པ་དང་ཚུལ་ཁྲིམས་དང་ཐོས་བསམ་ལས་བྱུང་བ་ཅུང་ཟད་ཀྱིས་འཕེན་ནོ། །དེ་ཡང་མིའི་ནང་ཁོ་ན་དང་གླིང་གསུམ་ནས་འཕེན་པར་བྱེད་ཀྱི་གཞན་ནས་མ་ཡིན་ཏེ། ཅི་རིགས་པར་ཤེས་རབ་དང་སྐྱོ་བ་མེད་པའི་ཕྱིར་རོ། །སྒྲ་མི་སྙན་ན་གཉིས་ཀ་མེད་ལ་ངན་སོང་ན་སྐྱོ་བ་ཡོད་ཀྱང་ཤེས་རབ་མེད་ཅིང་ལྷ་ལ་དེ་ལས་བཟློག་པའོ། །བདེན་པ་མངོན་རྟོགས་ལ་གསུམ་ལས། དང་པོ་ནི། འཇིག་རྟེན་པའི་ཆོས་མཆོག་ལས་ཆོས་ཤེས་པའི་བཟོད་པ་ཟག་མེད་སྐྱེའོ། །དམིགས་པ་གང་ལ་ཞེ་ན། འདོད་པའི་དུཿཁ་ལའོ། །དེའི་ཕྱིར་དུཿཁ་ལ་ཆོས་ཤེས་པའི་ཆེད་དུ་བཟོད་པས་ན་དེ་སྐད་བྱ་སྟེ་མེ་ཏོག་དང་འབྲས་བུའི་ཤིང་བཞིན་ནོ། །དེ་ཉིད་ལ་ངེས་པར་འཇུག་པ་ཞེས་ཀྱང་བྱ་སྟེ། ཡང་དག་པ་ཉིད་དུ་ངེས་པར་འཇུག་པའི་ཕྱིར་རོ། །ཡང་དག་པ་ནི་མྱ་ངན་ལས་འདས་པའོ། །སོ་སྐྱེ་གང་གིས་བཟློག་ཅེ་ན། དེ་ཉིད་མ་འོངས་པ་སྟེ། དེའི་བྱ་བ་དེ་ཁོ་ན་ཡིན་གྱི་ཉོན་མོངས་པ་སྤངས་པ་མ་ཡིན་པའི་ཕྱིར་རོ། །དཔེར་ན་མར་མེ་དང་སྐྱེ་བ་བཞིན་ཏེ་དེ་དག་མ་འོངས་པས་མུན་པ་སེལ་བ་དང་བསྐྱེད་བྱ་སྐྱེད་ནས་པ་བཞིན་ནོ། །ཁ་ཅིག་ནི་ཆོས་མཆོག་གིས་ཞེས་པ་ལ། དེ་སོ་སྐྱེའི་ཆོས་ཡིན་པས་ཇི་ལྟར་ལྡོག་ཅེ་ན། དེ་དང་འགལ་བའི་ཕྱིར་སྐྱོན་མེད་དེ་དགྲའི་འཕྲག་པ་ལ་ཞོན་ནས་དགྲ་འཚོག་པ་ལྟར་སོ་སྐྱེའི་གང་ཟག་ལ་གནས་ནས་དེ་ལྡོག་པར་བྱེད་པའི་ཕྱིར་རོ་ཞེས་ཟེར་རོ། །གཞན་དག་ནི་གཉི་ག་སྟེ་བར་ཆད་མེད་ལམ་དང་རྣམ་གྲོལ་དང་ཆོས་མཐུན་པའི་ཕྱིར་རོ་ཞེའོ། །དེ་ནས་ནི་དམིགས་པ་དེ་ཉིད་ལ་དམིགས་ནས་དེ་ཤེས་པའི་ཕྱིར་དུཿཁ་ལ་ཆོས་ཤེས་པ་ཞེས་པ་སྐྱེའོ། །འདོད་པའི་དུཿཁ་ལ་བཟོད་ཤེས་གཉིས་སྐྱེ་བ་དེ་བཞིན་དུ་དུཿཁ་ལྷག་མ་ཁམས་གོང་མ་གཉིས་ཀྱིས་བསྡོམས་པ་ལའང་རྗེས་སུ་ཤེས་པའི་ཆེད་དུ་བཟོད་པ་དང་རྗེས་སུ་ཤེས་པ་སྐྱེའོ། །རྗེས་ཤེས་ཀྱི་དོན་ནི་སྔར་ཆོས་ཤེས་པའི་རྗེས་སུ་ཆོས་གཞན་ཅིག་ཤེས་པས་ན་ཞེས་པའོ། །བདེན་པ་གཞན་གསུམ་ལའང་དེ་བཞིན་དུ་ཤེས་བཟོད་བཞི་བཞི་སྟེ་དེ་ལྟར་ན་བདེན་པ་མངོན་པར་རྟོགས་པ་འདིས་སེམས་ཀྱི་སྐད་ཅིག་མ་བཅུ་དྲུག་གོ །དེ་ནི་མངོན་པ་ཀུན་ལས་བཏུས་ལས། ཤེས་བྱ་ལ་ཤེས་པ་འབྱུང་བ་ཡོངས་སུ་རྫོགས་པར་རིག་པར་བྱའོ་ཞེས་པའོ། །བསྡུ་ན་མངོན་རྟོགས་རྣམ་པ་གསུམ་སྟེ་མཐོང་བ་དང་། དམིགས་པ་དང་། བྱ་བའི་མངོན་རྟོགས་ཞེས་བྱ་བའོ། །དེ་དག་ཀྱང་མཐོང་བ་ཉིད་མངོན་པར་རྟོགས་པ་ནས་བྱ་བའི་བར་དུའོ། །དངོས་ནི་ཟག་མེད་ཀྱི་ཤེས་རབ་སྟེ། དགེ་སློང་དག་ཟག་པ་མེད་པའི་ཤེས་རབ་ཀྱིས་མཐོང་བ་གང་ཡིན་པ་དེ་ནི་མཐོང་བའོ་ཞེས་འབྱུང་བའི་ཕྱིར་རོ། །གཉིས་པ་ནི་དེ་དང་མཚུངས་ལྡན་ཚོར་སོགས་རྣམས་དང་ཤེས་རབ་ཀྱང་ཡིན་པས་སེམས་དང་སེམས་བྱུང་རྣམས་ཀྱིས་བདེན་པ་ལ་དམིགས་པར་བྱེད་པས་སོ། །གསུམ་པ་ནི་བདེན་པ་གང་ལ་བྱ་བ་གང་ཡིན་པ་སྟེ། དུཿཁ་ལ་ཤེས་པ་དང་ཀུན་འབྱུང་ལ་སྤང་བ་དང་འགོག་པ་ལ་མངོན་དུ་བྱ་བ་དང་ལམ་ལ་བསྒོམ་པའོ། །དེ་ནི་ཤེས་རབ་དང་མཚུངས་ལྡན་མ་ཡིན་པ་སྐྱེ་བ་ལ་སོགས་པ་དེ་དང་མཚུངས་པར་ལྡན་པའང་ཡིན་ཏེ་དེ་རྣམས་ཀྱིས་བྱ་བ་བཞི་པོ་སྐྱེད་པའི་ཕྱིར་རོ། །ཆོས་སྲུང་བའི་སྡེ་པ་དག་ནི། དུཿཁ་ཤེས་པ་ཁོ་ནས་བདེན་པ་བཞི་རྟོགས་པས་མངོན་པར་རྟོགས་པ་གཅིག་ཡིན་ནོ་ཞེས་ཟེར་རོ། །དེ་ནི་མི་རིགས་ཏེ། དུཿཁ་ལ་སོགས་པ་འདི་དག་གི་རྣམ་པ་རེ་རེ་ཞིང་ཐ་དད་པའི་ཕྱིར་དང་། ཡང་དག་པར་ལྡན་པའི་མདོ་དང་འགལ་བར་འགྱུར་བའི་ཕྱིར་རོ། །དེ་ལས་མགོན་མེད་ཟས་སྦྱིན་གྱིས། བཙུན་པ་ཅི་ལགས་འཕགས་པའི་བདེན་པ་བཞི་མཐར་གྱིས་མངོན་པར་རྟོགས་སམ་འོན་ཏེ་མངོན་པར་རྟོགས་པ་གཅིག་པ་ལགས། ཁྱིམ་བདག་འཕགས་པའི་བདེན་པ་བཞི་མཐར་གྱིས་མངོན་པར་རྟོགས་ཀྱི་མངོན་པར་རྟོགས་པ་གཅིག་པ་མེད་དོ། །ཁྱིམ་བདག་གང་ཞིག་འདི་སྐད་དུ་བདག་གིས་དུཿཁ་འཕགས་པའི་བདེན་པ་མངོན་པར་མ་རྟོགས་པར་ཀུན་འབྱུང་བ་འཕགས་པའི་བདེན་པ་མངོན་པར་རྟོགས་པར་བྱའོ་ཞེས་པ་ནས་དུཿཁ་འགོག་པ་འཕགས་པའི་བདེན་པ་མངོན་པར་མ་རྟོགས་པར་དུཿཁ་འགོག་པར་འགྲོ་བའི་ལམ་འཕགས་པའི་བདེན་པ་མངོན་པར་རྟོགས་པར་བྱའོ་ཞེས་བྱ་བའི་བར་དུ་སྨྲ་ན་དེ་སྐད་མ་སྨྲ་ཞིག་ཅེས་བརྗོད་པར་བྱའོ། །དེ་ཅིའི་ཕྱིར་ཞེ་ན། དུཿཁ་འཕགས་པའི་བདེན་པ་མངོན་པར་མ་རྟོགས་པ་ཀུན་འབྱུང་བ་འཕགས་པའི་བདེན་པ་མངོན་པར་རྟོགས་པར་འགྱུར་བ་གང་ཡིན་པ་དེ་ནི་གནས་མེད་ཅིང་གོ་སྐབས་མེད་དོ་ཞེས་པ་ནས་ཁང་པ་བརྩེགས་མའི་དཔེ་དང་། དེ་བཞིན་དུ་དགེ་སློང་གཅིག་ལ་བང་རིམ་བཞིའི་ཐེམ་སྐས་ཀྱི་དཔེ་དང་། ཀུན་དགའ་བོ་ལ་སྐས་གདང་བུ་བཞི་པའི་དཔེ་གསུངས་སོ། །གལ་ཏེ་སྡེ་པ་གཞན་དག་ཆོས་ཐམས་ཅད་སྟོང་ཞིང་བདག་མེད་པ་ཡིན་པས་ཐམས་ཅད་བདག་མེད་པར་མཐོང་བས་མངོན་པར་རྟོགས་པ་གཅིག་ཡིན་ནོ་ཞེ་ན། བདེན་པ་རྣམས་དུཿཁ་དང་ཀུན་འབྱུང་ལ་སོགས་པར་མཐོང་བར་མི་འགྱུར་ལ། འདོད་ན། དེ་ལྟར་མཐོང་བར་བཤད་པའི་མདོ་དང་འགལ་བར་འགྱུར་རོ། །གལ་ཏེ་དུཿཁ་མཐོང་བས་ལྷག་མ་རྣམས་ལ་དབང་ཐོབ་པའི་ཕྱིར་མངོན་པར་རྟོགས་པ་གཅིག་གོ་ཞེས་ཟེར་ན་ཉེས་པ་མེད་ལ། འོན་ཏེ་དུཿཁ་ཁོ་ན་ཡོངས་སུ་ཤེས་ན་ཀུན་འབྱུང་ཡང་སྤོང་ལ་འགོག་པ་དང་ལམ་ཡང་མངོན་དུ་བྱེད་ཅིང་བསྒོམས་པས་མངོན་རྟོགས་གཅིག་གོ་ཞེས་ཟེར་ནའང་ཉེས་པ་མེད་དོ། །གཉིས་པ་ནི། ས་གང་ལ་བརྟེན་ནས་མངོན་རྟོགས་བཅུ་དྲུག་པོ་དེ་ནི་ཆོས་མཆོག་དང་ས་གཅིག་པས་བསམ་གཏན་ན་ས་དྲུག་པའོ། །གཉེན་པོ་ཡིན་པ་ནི་བཟོད་པ་དང་ཤེས་པ་གོ་རིམ་བཞིན་དུ་རང་གི་སྤང་བྱ་མཐོང་སྤང་དངོས་སུ་སྤོང་བའི་བར་ཆད་མེད་ལམ་དང་དེའི་རྣམ་གྲོལ་གྱི་ལམ་གྱི་རིགས་ཡིན་པའི་ཕྱིར་ཏེ། རྐུན་པོ་འབྱིན་པ་དང་སྒོ་འཕར་གཅོད་པ་བཞིན་ནོ། །དེར་འཇོག་པ་ནི་ཉོན་མོངས་པའི་ཐོབ་པ་དངོས་སུ་གཅོད་པ་ལ་གང་གིས་ཀྱང་བར་ཆད་བྱ་བར་མི་ནུས་པའི་ཕྱིར་དང་ཉོན་མོངས་པའི་ཐོབ་པ་ལས་རྣམ་པར་གྲོལ་བའི་བྲལ་བའི་ཐོབ་པ་དང་ལྷན་ཅིག་སྐྱེ་བའི་ཕྱིར་རོ། །དེས་ན་གཉི་ག་ཡང་གཉེན་པོ་ཡིན་ནོ། །གལ་ཏེ་བཟོད་པས་ཉོན་མོངས་པ་དངོས་སུ་སྤོང་གིས་ཤེས་པས་མ་ཡིན་ན། བསྟན་བཅོས་ལས། ཀུན་ཏུ་སྦྱོར་བའི་རིས་དགུ་སྟེ་དུཿཁ་ལ་ཆོས་ཤེས་པས་སྤང་བར་བྱ་བའི་ཀུན་ཏུ་སྦྱོར་བའི་རིས་ནས་སྒོམ་པས་སྤང་བར་བྱ་བའི་རིས་སོ་ཞེས་པའི་བར་དང་མདོ་ལས་ཀྱང་། དགེ་སློང་དག་དེ་ལྟར་ན་ཉོན་མོངས་པ་རྣམས་ནི་ཤེས་པས་གཞོམ་པར་བྱ་བ་ཡིན་ནོ་ཞེས་པ་དང་འགལ་ལོ་ཞེ་ན། བཟོད་པ་རྣམས་ནི་ཤེས་པའི་འཁོར་ཡིན་པའི་ཕྱིར་རྒྱལ་པོའི་འཁོར་གྱིས་བྱས་པ་ལ་རྒྱལ་པོས་བྱས་སོ་ཞེས་ཐ་སྙད་འདོགས་པ་བཞིན་ནོ། །གསུམ་པ་ནི་དེ་ལ་སྐད་ཅིག་མ་དང་པོ་བཅོ་ལྔ་ནི་བདེན་པའི་རིགས་མངོན་སུམ་དུ་སྔོན་མ་མཐོང་བ་ཡོད་པའི་ཆ་དེ་མངོན་སུམ་དུ་མཐོང་བ་ཡིན་པའི་ཕྱིར་མཐོང་བའི་ལམ་མོ། །དེའི་ཕྱིར་ཤེས་པ་བདུན་པོ་ཡང་མཐོང་བ་མ་རྫོགས་པས་མ་མཐོང་བ་མཐོང་བ་ཡིན་ནོ། །བཅུ་དྲུག་པ་ལ་ནི་སྔོན་མ་མཐོང་བ་བལྟ་བར་བྱ་བ་མེད་ཀྱི་སྔར་ཇི་ལྟར་མཐོང་བ་གོམས་པར་བྱེད་པའི་ཕྱིར་སྒོམ་ལམ་ཡིན་ནོ། །དེས་ཀྱང་ལམ་ལ་རྗེས་བཟོད་མ་མཐོང་བ་མཐོང་བ་མ་ཡིན་ནམ་ཞེ་ན། བདེན་པའི་ཕྱིར་བསམས་ཀྱིས་སྐད་ཅིག་མ་ལ་ནི་མ་ཡིན་ཏེ། རྫས་སྐད་ཅིག་མ་གཅིག་མ་མཐོང་བས་བདེན་པ་མ་མཐོང་བ་མ་ཡིན་པའི་ཕྱིར་རོ། །དཔེར་ན་ཉག་མ་གཅིག་མ་བརྔས་པས་ཞིང་མ་བརྔས་པ་མ་ཡིན་པ་བཞིན་ནོ། །གཞན་ཡང་དགེ་སྦྱོང་ཚུལ་གྱི་འབྲས་བུ་ཡིན་པ་དང་། ཤེས་པ་བརྒྱད་རྣམ་པ་བཅུ་དྲུག་ཐོབ་པ་དང་། ཞུགས་ལམ་རྣམ་པར་ཉམས་པ་དང་རྒྱུན་ཆགས་པར་རྒྱུན་རིང་དུ་གནས་པའི་ཕྱིར་ཡང་སྒོམ་ལམ་ཡིན་ནོ། །དེ་ལས་ཡོངས་སུ་ཉམས་པའང་མི་སྲིད་དེ་མཐོང་བས་སྤང་བར་བྱ་བའི་སྤངས་པ་དེས་འཛིན་པའི་ཕྱིར་རོ། །དེའི་ཕྱིར་མི་འོང་ལམ་དུ་ཡང་མི་འགྱུར་ཏེ་ཧ་ཅང་ཐལ་བའི་ཕྱིར་རོ། །མངོན་རྟོགས་ལ་གནས་པའི་གང་ཟག་ལ་གཉིས་ལས། སྤྱི་དོན་ལ་ལྔ་ལས། ངོ་བོ་ནི་ཟག་མེད་ཀྱི་ལམ་སྐྱེས་པའི་ཕུང་པོ་ལྔའམ་བཞི་རྒྱུན་རྒྱུད་དོ། །ངེས་ཚིག་ནི་སྡིག་པ་ལས་རིང་དུ་སོང་བའམ་བྱིས་པའི་ས་ལས་འདས་པས་ན་འཕགས་པ་དང་། ཉེས་པ་འབྲི་ཞིང་ཡོན་ཏན་འཕེལ་བས་ན་གང་ཟག་གོ །དབྱེ་བ་ནི་ཐེག་པའི་སྒོ་ནས་གསུམ་ཡིན་ལ། སྤངས་པའི་སྒོ་ནས་མིང་གིས་བརྒྱད་དང་རྫས་སུ་ན་མཐར་གྱིས་པ་ལ་ལྔ་དང་ཆགས་བྲལ་སྔོན་སོང་ལ་བདུན་ནོ། །དེ་སྐད་དུ་འགྲེལ་པར། མིང་གི་སྒོ་ནས་ནི་བརྒྱད་ཡིན་ནོ། །རྫས་སུ་ནི་ལྔ་ཡིན་ཏེ་ཞུགས་པ་དང་དང་པོ་དང་འབྲས་བུ་ལ་གནས་པ་བཞིའོ། །ཞུགས་པ་ལྷག་མ་རྣམས་ནི་འབྲས་བུ་ལ་གནས་པ་གསུམ་ལས་ཐ་མི་དད་པའི་ཕྱིར་རོ། །མཐར་གྱིས་ཐོབ་པའི་ཕྱིར་དེ་སྐད་ཅེས་བཤད་ཀྱི། ཕལ་ཆེར་དང་འདོད་པ་ལས་འདོད་ཆགས་དང་བྲལ་བ་དག་ཅིག་ཡིན་ན་ནི་མཐོང་བའི་ལམ་ལ་ལན་གཅིག་ཕྱིར་འོང་བ་དང་ཕྱིར་མི་འོང་བའི་འབྲས་བུ་ལ་ཞུགས་པ་དག་ཡིན་གྱི། རྒྱུན་དུ་ཞུགས་པ་དང་ལན་གཅིག་ཕྱིར་འོང་བ་དག་ཀྱང་མ་ཡིན་ནོ་ཞེས་སོ། །ལུང་དང་འགལ་བ་སྤང་བ་ནི། མངོན་པ་ཀུན་ལས་བཏུས་ལས། རྒྱུན་དུ་ཞུགས་པ་ནི་གཉིས་ཏེ། རིམ་གྱིས་པ་དང་། གཅིག་ཅར་ངེས་པར་འབྱིན་པའོ་ཞེས་གང་གསུངས་པ་དང་འགལ་བར་འགྱུར་རོ་ཞེ་ན། དེ་ནི་དེ་ཉིད་ལས། གཅིག་ཅར་ངེས་པར་འབྱིན་པ་ནི་གང་བདེན་པ་རྣམས་མངོན་པར་རྟོགས་པར་བྱས་ནས་མི་ལྕོགས་པ་མེད་པ་ལ་བརྟེན་ཏེ། འཇིག་རྟེན་ལས་འདས་པའི་ལམ་གྱིས་ཁམས་གསུམ་ན་སྤྱོད་པའི་ཉོན་མོངས་པ་རྣམས་རྣམ་པས་གཅིག་ཅར་སྤོང་སྟེ། འདི་ནི་རྒྱུན་དུ་ཞུགས་པའི་འབྲས་བུ་དང་དགྲ་བཅོམ་པའི་འབྲས་བུ་དང་འབྲས་བུ་གཉིས་ལ་གདགས་སོ་ཞེས་པ་སྟེ། འདི་ནི་བྱེ་བྲག་ཏུ་སྨྲ་བ་ཁོ་བོ་ཅག་ལ་མི་རུང་སྟེ། ས་དགུའི་སྒོམ་སྤང་རིམ་གྱིས་སྤོང་གི་གཅིག་ཅར་སྤོང་བའི་ལམ་ཁས་མི་ལེན་པའི་ཕྱིར་རོ། །དེའི་ཕྱིར་དེ་དང་འགལ་བའི་ཉེས་པ་མེད་དོ། །སློབ་དཔོན་སེང་གེ་བཟང་པོས་ཀྱང་། གང་གི་ཕྱིར་འདི་ནི་རྣམ་པར་གཞག་པ་གཞན་ཁོ་ན་ཡིན་ཏེ། དེའི་ཕྱིར་ཐེག་པ་གཞན་ལ་བརྟེན་ནས་ནི་གང་དུའང་སུན་འབྱིན་པ་བརྗོད་པར་མི་བྱའོ་ཞེས་བཤད་པ་ཡིན་ནོ། །འཕགས་པའི་གང་ཟག་ཐམས་ཅད་བརྒྱད་དུ་འདུས་པར་འདོད་པའི་ལྟར་ན། བསེ་རུ་ལྟ་བུ་དང་སྟོན་པ་ནི་སྲིད་རྩེའི་གཉེན་པོའི་གོང་རོལ་དུ་ཕྱིར་མི་འོང་ཆགས་བྲལ་སྔོན་སོང་སྟེ་དེ་ལ་ཞུགས་གནས་དང་། དེ་ནས་དགྲ་བཅོམ་ཞུགས་གནས་དང་། ཚོགས་སྤྱོད་ཉན་ཐོས་དང་འདྲའོ་ཞེས་མཁས་པ་དག་བཞེད་དོ། །གང་ཟག་གཉིས་ཀྱི་ཁྱད་པར་ནི། འདིར་རང་གི་སྤང་བྱའི་སྐལ་བ་འཇིག་རྟེན་པའི་ལམ་གྱིས་འདོད་ཆགས་དང་བྲལ་བ་སྔོན་དུ་སོང་ནས་བདེན་པ་མཐོང་བ་སྟེ་ཕལ་ཆེར་དང་འདོད་པ་ལས་འདོད་ཆགས་དང་བྲལ་བ་གཉིས་སོ། །རྒྱུན་ཞུགས་དང་དགྲ་བཅོམ་ལ་དེ་མི་སྲིད་དེ། དེ་དག་གི་རང་གི་སྤང་བྱའི་སྐལ་བ་ཁམས་གསུམ་གྱི་མཐོང་སྤང་དང་སྲིད་རྩེའི་སྒོམ་སྤང་ཡིན་ན་འཇིག་རྟེན་པའི་ལམ་གྱིས་སྲིད་རྩེ་ལས་རྒྱལ་མི་སྲིད་པའི་ཕྱིར་རོ། །གལ་ཏེ་འདོད་པའི་སྒོམ་སྤང་ལ་སོགས་པ་ལ་ཆགས་པ་དང་བྲལ་བ་སྔོན་དུ་སོང་ནས་བདེན་པ་མཐོང་བ་སྟེ་ཕལ་ཆེར་ནས་སྲིད་པའི་ཕྱིར་རྒྱུན་ཞུགས་ལའང་དེ་སྲིད་པར་འགྱུར་རོ་ཞེ་ན། །མ་ཡིན་ཏེ་ལན་བརྗོད་ཟིན་པའི་ཕྱིར་རོ། །མཐར་གྱིས་པ་ནི་སྔར་བདེན་པ་མཐོང་ནས་འབྲས་བུ་རིམ་གྱིས་འཐོབ་པའོ། །གཞུང་དོན་ལ་གསུམ་ལས། བརྒྱད་དུ་དབྱེ་བ་ལ་གཉིས་ཀྱི་ཆགས་བྲལ་སྔོན་སོང་ལ་གསུམ་ལས་དང་པོ་ནི། སྔར་དབང་པོ་རྟུལ་པོ་ནི་ཡུལ་ལ་རྒྱ་ཆུང་བ་དང་བུལ་བ་དང་མི་གསལ་བར་འཇུག་པ་དང་། རྣོ་བ་ནི་དེ་ལས་བཟློག་པར་འཇུག་པ་དེ་ཉིད་མཐོང་ལམ་སྐད་ཅིག་བཅོ་ལྔའི་གནས་སྐབས་དེ་དག་ཏུ་དད་པས་རྗེས་འབྲང་དང་ཆོས་ཀྱི་རྗེས་འབྲང་གི་མིང་འཐོབ་བོ། །དད་པས་གཞན་གྱི་ཚིག་ལ་ཡིད་ཆེས་པས་སྔོན་དེའི་ལུང་གི་རྗེས་སུ་འབྲངས་ཏེ་བདེན་པ་མངོན་པར་རྟོགས་པའི་ཕྱིར་དང་། སྔོན་གཞན་གྱི་དྲིང་ལ་མི་འཇོག་པར་ཆོས་གསུང་རབ་ཀྱི་རྗེས་སུ་འབྲངས་ཏེ་དེ་ལྟར་རྟོགས་པའི་ཕྱིར་རོ། །དེ་གཉིས་ནི་སྒོམ་པས་སྤང་བྱ་གཏན་མ་སྤངས་པའམ། རྣམ་པ་ལྔའི་བར་བཅོམ་ནའང་འབྲས་བུ་དང་པོ་ལ་ཞུགས་པ་དང་། གཉིས་པ་ལ་ཞུགས་པ་ནི་དྲུག་པ་ནས་དགུ་པ་ཚུན་ཆད་དེ་བརྒྱད་པའི་བར་ཟད་པ་ཡིན་ལ། འདོད་པའམ་ཡང་ན་གོང་མ་ཅི་ཡང་མེད་ཀྱི་བར་ལས་འདོད་ཆགས་དང་བྲལ་ནའང་འབྲས་བུ་གསུམ་པ་ལ་ཞུགས་པའོ། །གཉིས་པ་ནི། དད་དང་ཆོས་ཀྱི་རྗེས་འབྲངས་གང་ཞིག་འབྲས་བུ་གང་དང་གང་ལ་ཞུགས་པ་ནི་བཅུ་དྲུག་པ་ལ་དེ་དང་དེའི་འབྲས་བུ་ལ་གནས་པའོ། །དགྲ་བཅོམ་ནི་དང་པོར་མི་འཐོབ་སྟེ་མཐོང་ལམ་གྱིས་སྒོམ་སྤང་མི་སྤོང་བའི་ཕྱིར་དང་། སྔར་འཇིག་རྟེན་པའི་ལམ་གྱིས་སྲིད་རྩེ་ལས་འདོད་ཆགས་དང་བྲལ་བ་མི་སྲིད་པའི་ཕྱིར་རོ། །བཅུ་དྲུག་པ་དེའི་ཚེ་དབང་པོ་རྟུལ་རྣོ་དང་ཆོས་དག་ལ་དད་པས་མོས་པ་དང་མཐོང་བས་ཐོབ་པ་ཞེས་བྱ་སྟེ། ཤེས་རབ་དང་དད་པ་མེད་པ་མིན་ཀྱང་དད་པ་ལྷག་པས་མོས་པས་རབ་ཏུ་ཕྱེ་བ་དང་། ཤེས་རབ་ལྷག་པས་ལྟ་བས་རབ་ཏུ་ཕྱེ་བ་ཡིན་པའི་ཕྱིར་རོ། །གཞན་དག་ནི་དད་པའི་དབང་གིས་མཐོང་སྤང་ལས་གྲོལ་བ་དང་། ལྟ་བའི་དབང་གིས་འབྲས་བུ་ཐོབ་པས་ན་ཡིན་ནོ་ཞེས་འཆད་དོ། །གསུམ་པ་ནི། འོ་ན་སྔར་རྣམ་པ་ལྔ་སྤངས་པ་བཅུ་དྲུག་པའི་ཚེ་རྒྱུན་ཞུགས་ཁོ་ན་ཡིན་གྱི་ཕྱིར་འོང་ལ་ཞུགས་པ་ཅིའི་ཕྱིར་མ་ཡིན་ཞེ་ན། དེ་ནི་རྒྱུན་ཞུགས་འབྲས་བུ་ཙམ་པོ་ཐོབ་པ་གང་ཞིག་རྒྱུན་ཞུགས་འབྲས་བུ་ཁྱད་པར་ཅན་གྱི་ལམ་ཐོབ་པ་མེད་པས་དེའི་ཕྱིར་ཞེས་པ་ནི་རྟགས་སོ། །སྔར་རྣམ་པ་ལྔ་སྤངས་པ་བཅུ་དྲུག་པའི་ཚེ་རྒྱུན་ཞུགས་འབྲས་བུ་ལ་གནས་པ་དེ་ཁྱད་པར་ཅན་དུ་བྱ་བའི་ཕྱིར་མི་བརྩོན་པ་ནི་ཞེས་པ་ཆོས་ཅན་ནོ། །ཕྱིར་འོང་ལ་ཞུགས་པ་མ་ཡིན་ཞེས་པ་དམ་བཅའ་འོ། །རྟགས་གྲུབ་སྟེ། དེ་ཙམ་པོ་མ་ཐོབ་པར་ཁྱད་པར་ཅན་ཐོབ་པ་མི་སྲིད་ལ། གཅིག་ཅར་ཐོབ་པའང་མི་སྲིད་པའི་ཕྱིར་རོ། །དེ་སྐད་དུ་འགྲེལ་པར། འབྲས་བུ་ཐོབ་ན་འབྲས་བུ་ཁྱད་པར་ཅན་གྱི་ལམ་འཐོབ་བོ་ཞེས་བྱ་བ་འདི་ནི་ངེས་སོ་ཞེས་སོ། །ཁྱབ་པ་ཡོད་དེ། གང་རྒྱུན་ཞུགས་ཙམ་པོ་ཐོབ་ནས་ཁྱད་པར་ཅན་མ་ཐོབ་པ་དེ་ནི་རྒྱུན་ཞུགས་ཙམ་པོ་ཐོབ་ནས་ཉོན་མོངས་པ་ལྷག་མ་སྤངས་པའི་ཕྱིར་འབྲས་བུ་གཞན་ཐོབ་པའི་ཆེད་དུ་སྦྱོར་བ་མི་བྱེད་པ་ཡིན་པས་དེ་ཞུགས་པར་མི་རུང་བའི་ཕྱིར་རོ། །དེ་སྐད་དུ་རྒྱལ་སྲས་ཀྱིས། ཇི་སྲིད་དུ་ཉོན་མོངས་པ་མ་སྤངས་པ་སྤང་བའི་ཕྱིར་འབྲས་བུ་གཞན་ཐོབ་པར་བྱ་བའི་ཆེད་དུ་སྦྱོར་བ་མི་བྱེད་པ་དེ་སྲིད་དུ་ཞུགས་པ་ཞེས་མི་བྱའོ་ཞེས་སོ། །དེ་ལ་སྦྱོར་བའི་ཚེ་ཞུགས་པར་ཁས་བླང་བར་བྱ་སྟེ། དེ་ཉིད་ཀྱི་ཤུགས་ཀྱིས་ན་གང་གི་ཚེ་རབ་ཏུ་སྦྱོར་བ་དེའི་ཚེ་ནི་ཞུགས་པ་ཡིན་ནོ་ཞེས་བཤད་པར་འགྱུར་ཏེ། གྲུབ་པའི་མཐའ་ལས། དེ་སྔོན་ཉོན་མོངས་པ་སྤངས་པའི་གཉེན་པོ་སྔར་མ་ཐོབ་པ་དང་དེའི་སྤངས་པ་ཟག་པ་མེད་པ་ཡང་སྐྱེའོ་ཞེས་འབྱུང་བས་སོ་ཞེས་བཤད་པའི་ཕྱིར་རོ། །རིགས་པ་འདི་གཞན་གཉིས་ལའང་སྦྱར་བར་བྱའོ། །གང་ཞིག་བསམ་གཏན་གསུམ་པ་ལས་འདོད་ཆགས་དང་བྲལ་ལ་ས་འོག་མ་ལ་བརྟེན་ཏེ་ངེས་པར་འཇུག་པ་དེ་ནི་གདོན་མི་ཟ་བར་འབྲས་བུ་ཁྱད་པར་ཅན་གྱི་ལམ་མངོན་དུ་བྱེད་དོ། །དེ་ལྟ་མ་ཡིན་ན་དེའི་གོང་དུ་སྐྱེས་པ་དེ་བདེ་བའི་དབང་པོ་དང་མི་ལྡན་པར་འགྱུར་རོ་ཞེས་གང་གསུངས་པ་ནི་གཞན་གྱི་ལུགས་ཡིན་པས་འགལ་བར་མི་བསམ་མོ། །མཐར་གྱིས་པ་ལ་གཉིས་ལས་རྒྱུ་མཚན་ནི། འདོད་པར་སྒོམ་སྤང་གི་ཉོན་མོངས་པ་དགུར་ཕྱེ་བ་དེ་བཞིན་དུ་ས་དང་ས་ན་སྟེ་བློས་པའི་སྦྱོར་བས་སྲིད་རྩེའི་བར་དུ་ཉེས་པ་རྣམ་པ་དགུ་དགུ་དང་། དེ་བཞིན་དུ་ཡང་བར་ཆད་མེད་པའི་ལམ་ནང་རྣམ་གྲོལ་གྱི་ལམ་ཞེས་བྱ་བའི་ཡོན་ཏན་རྣམས་ཀྱང་དགུ་དགུའོ། །དེ་ནི་འདི་ལྟར་ཆུང་ངུ་དང་འབྲིང་དང་ཆེ་བ་རྣམས་ཀྱི་རེ་རེ་ཞིང་ཆུང་ངུ་དང་ལ་སོགས་ཀྱིས་འབྲིང་དང་ཆེན་པོ་སྟེ་གསུམ་གསུམ་ཐ་དད་པའི་ཕྱིར་རོ། །སྤོང་ཚུལ་ནི་དྲི་མ་དང་མུན་པ་སེལ་བ་ཐོག་མ་མེད་པ་ནས་བརྒྱུད་པའི་ཉོན་མོངས་པ་ཆེན་པོ་རྣམས་དྲུང་ནས་འབྱིན་ཏེ་སྨན་ཏི་འབྲིད་ཐུན་གཅིག་གམ་མར་མེ་བཞིན་ནོ། །རྒྱུ་མཚན་ཅན་གང་ཟག་ལ་བཞི་ལས། རྒྱུན་ཞུགས་ལ་གསུམ་གྱི་སྲིད་པ་ལན་བདུན་པ་ལ་དྲུག་ལས་ངོ་བོ་ནི། རྒྱུན་ཞུགས་འབྲས་བུ་ལ་གནས་པ་གང་ཞིག་སྒོམ་པས་སྤང་བར་བྱ་བ་གཅིག་ཀྱང་མ་ཟད་ཅིང་རེ་ལྟར་ཏེ་མཆོག་ཏུ་ཐོགས་ན་སྐྱེ་བ་ལན་བདུན་ལེན་སྲིད་པའོ། །སྐྱེ་བ་བདུན་གྱི་དོན་ནི་ཁ་ཅིག་ན་རེ་ལྷ་དང་མི་རྣམས་ཀྱི་ནང་དུ་ལན་བདུན་ཞེས་འབྱུང་གི་སོ་སོར་ཞེས་མི་འབྱུང་ངོ་ཞེས་པ་ལ། བྱེ་བྲག་ཏུ་སྨྲ་བ་ནི་ལྷ་དང་མིར་ལན་བདུན་བདུན་དང་དེ་དག་གི་བར་སྲིད་དེ་ཉི་ཤུ་རྩ་བརྒྱད་ཀྱི་བར་དུ་ཉིང་མཚམས་སྦྱོར་ཡང་བདུན་ཚན་དུ་འདྲ་བས་མཆོག་ཏུ་ཐོགས་ན་ལན་བདུན་པ་ཞེས་བཤད་དེ་གནས་བདུན་ལ་མཁས་པ་དང་འདབ་མ་བདུན་པ་བཞིན་ནོ་ཞེས་ཟེར་རོ། །དཔེ་གཉིས་བཀོད་པའི་དགོས་པ་ནི་གསུང་རབ་དང་འཇིག་རྟེན་ལ་གྲགས་པས་སོ་ཞེའོ། །སློབ་དཔོན་ཡང་དེ་ཉིད་བཞེད་དེ་འོད་སྲུང་པའི་མདོ་ལས། ལྷ་རྣམས་སུ་ལན་བདུན་མི་རྣམས་སུ་ལན་བདུན་ཞེས་སོ་སོར་འདོན་པས་འདི་ལ་མངོན་པར་ཞེན་པར་མི་བྱའོ་ཞེས་གསུང་ངོ་། །ལུང་དང་འགལ་བ་སྤང་བ་ནི་ཁམས་མང་པོ་པའི་མདོ་ལས། གང་ཟག་ལྟ་བ་ཕུན་སུམ་ཚོགས་པ་སྲིད་པ་བརྒྱད་པ་འགྲུབ་པ་ནི་གནས་མེད་དོ་ཞེས་པ་ཇི་ལྟ་བུ་ཞེ་ན། འགྲོ་བ་གཅིག་ཏུ་དགོངས་ཤིང་གནས་ཐམས་ཅད་དུ་འཆི་འཕོ་བ་དང་མི་འགལ་ཏེ་འདོད་པར་དགོངས་པའི་ཕྱིར་རོ། །སྲིད་པ་བརྒྱད་པ་མི་འགྲུབ་པའི་རྒྱུ་ནི་ཁ་ཅིག་ན་རེ། སྦྲུལ་གོམ་པ་བདུན་པའམ་རིམ་ཉིན་བཞི་པ་ལྟར་དེ་སྲིད་ཀྱིས་ངེས་པར་རྒྱུད་སྨིན་པའི་ཕྱིར་རོ། །ཡང་ན་ཀུན་ཏུ་སྦྱོར་བ་མའི་ཆ་མཐུན་གཉིས་དང་གོང་མའི་ཆ་མཐུན་ལྔ་ལུས་པའི་ཕྱིར་རོ་ཞེའོ། །སློབ་དཔོན་འདུས་བཟང་ནི་གོང་མའི་ཀུན་སྦྱོར་གྱིས་འདིར་སྐྱེ་བ་མི་རུང་ཞེས་པ་ལ། དེ་དག་གི་ཐོབ་པའི་མཐུས་དེ་སྙེད་འགྲུབ་པར་རུང་གི་ལུང་མ་བསྟན་ཡིན་པས་གོང་མར་ཡང་རྣམ་སྨིན་འགྲུབ་པར་མི་བྱེད་དོ་ཞེས་ཟེར་རོ། །བར་སྐབས་སུ་འཕགས་པའི་ལམ་མངོན་དུ་བྱས་ནས་མྱ་ངན་ལས་མི་འདའ་བ་ནི་སྲིད་པ་འགྲུབ་པ་ལ་ལས་སྟོབས་ཆེ་བའི་ཕྱིར་རོ་ཞེས་བཤད་དོ། །འོན་ཀྱང་ལས་དེ་ལྟ་བུ་ཡོད་པའི་དབང་དུ་བྱས་ཀྱི་ཐམས་ཅད་དུ་དེ་ལྟར་མ་ཡིན་ཏེ། རྒྱལ་སྲས་ཀྱིས། དེ་ལ་སྲིད་པ་གཉིས་སམ་གསུམ་མངོན་པར་གྲུབ་ནས་ཡོངས་སུ་མྱ་ངན་ལས་འདའ་བ་མི་སྲིད་པ་མ་ཡིན་མོད་ཀྱི། དེ་ཕན་ཆད་སྲིད་པ་བརྒྱད་པ་མངོན་པར་འགྲུབ་པར་མི་བྱེད་པས་མཆོག་ཏུ་ཐོགས་ན་ལན་བདུན་པ་ཞེས་བཤད་དོ་ཞེས་པའི་ཕྱིར་རོ། །མཐར་རྟེན་གང་ལ་མྱ་ངན་ལས་འདའ་བ་ནི་མིའི་རྟེན་ལ་ཐོབ་པ་མིར་ལན་དྲུག་དང་ལྷར་བདུན་བླངས་ནས་མིའི་རྟེན་ལ་མྱ་ངན་ལས་འདའ་ལ་ལྷའི་རྟེན་ལའང་དེ་བཞིན་དུ་སྦྱར་ཞིང་། སངས་རྒྱས་ཀྱི་བསྟན་པ་མེད་ན་ཁྱིམ་པའི་རྟེན་ལ་དགྲ་བཅོམ་ཐོབ་སྟེ་མི་སློབ་པའི་ལམ་གྱི་མཐུས་དགེ་སློང་གི་མཚན་མ་རྟགས་སམ་སྤོང་བདུན་ཐོབ་པ་ཆོས་ཉིད་དོ། །མདོའི་ཚིག་གི་ཆ་བཤད་པ་ནི་རྒྱུན་དུ་ཞུགས་པ་ཡིན་ཞེས་པ་མྱ་ངན་ལས་འདས་པའི་རྒྱུན་ལམ་ལ་ཞུགས་ཤིང་སོན་པས་ནའོ། །འོ་ན་ལམ་དང་པོ་ཐོབ་པའམ་འབྲས་བུ་དང་པོ་ཐོབ་པས་འཇོག དེ་ལྟ་ན་བརྒྱད་པ་དང་ཆགས་བྲལ་སྔོན་སོང་གཉིས་ཀྱང་དེར་ཐལ་བར་འགྱུར་རོ་ཞེ་ན། འབྲས་བུ་བཞི་ཅར་རིམ་གྱིས་ཐོབ་པའི་དབང་དུ་བྱས་ནས་འབྲས་བུ་དང་པོ་ཐོབ་པའི་ཕྱིར་དེར་འཇོག་གོ །ལོག་པར་ལྟུང་བའི་ཆོས་ཅན་མ་ཡིན་པ་ནི་ངན་འགྲོར་ལྟུང་བའི་ལས་མི་སོག་ཅིང་སྔར་ཅུང་ཟད་བསགས་པ་ཡང་ཤེས་ནས་དད་པའི་བསམ་སྦྱོར་དག་པའི་སྒོ་ནས་དགེ་བའི་རྩ་བ་སྟོབས་དང་ལྡན་པས་བསྒོས་པའི་ཕྱིར་རྒྱུད་རྣམ་སྨིན་དང་མི་མཐུན་པར་བྱས་པའི་ཕྱིར་རོ། །དེའི་ཕྱིར་སློབ་དཔོན་གྱི་ཞལ་སྔ་ནས། མི་མཁས་པས་ནི་སྡིག་པ་ཆུང་ངུ་བྱས་ནའང་འོག་ཏུ་འགྲོ། མཁས་པས་ཆེན་པོ་བྱས་ཀྱང་གནོད་པ་རབ་ཏུ་སྤོང་བར་འགྱུར། ལྕགས་ཀྱི་གོང་བུ་ཆུང་ཡང་ཆུ་ཡི་གཏིང་དུ་འབྱིང་འགྱུར་ལ། དེ་ཉིད་སྣོད་དུ་བྱས་ན་ཆེ་ཡང་སྟེང་ནས་འཕྱོ་བར་འགྱུར་ཞེས་སོ། །རྫོགས་པའི་བྱང་ཆུབ་ཏུ་གཞོལ་བ་ཡིན་ཞེས་པ་ནི་འཁོར་བའི་གནོད་འཚེ་ཐམས་ཅད་དང་བྲལ་བའི་མྱ་ངན་ལས་འདས་པ་ལའོ། །དེ་ལྟར་ཐོགས་ན་སྲིད་པ་ལན་བདུན་པ་ཡིན་ཏེ་ལྷ་དང་མི་རྣམས་ཀྱི་ནང་དུ་ལན་བདུན་འཁོར་ཞིང་སོང་ནས་སྡུག་བསྔལ་གྱི་མཐར་བྱེད་དོ་ཞེས་པ་ནི་ཕལ་ཆེར་བཤད་ཟིན་ལ་དེའི་མཐའ་ནི་མྱ་ངན་ལས་འདས་པ་ལའོ། །དེ་བསྐྱེད་པར་བྱར་མེད་ཀྱང་ཐོབ་པའི་གགས་བསལ་ནས་མངོན་དུ་བྱེད་པ་ལ་བྱ་སྟེ། སྨྲ་བ་པོ་དག་མདུན་ཁང་གཏིབ་ལ་ནམ་མཁའ་གྱིས་ཞེས་འཛེར་བ་ལྟ་བུའོ། །རིགས་ནས་རིགས་སུ་སྐྱེ་བ་ནི་རྒྱུན་ཞུགས་དེ་ཉིད་རྒྱུ་གསུམ་གྱིས་ཏེ་སྤངས་པ་ལས་ཉོན་མོངས་པ་རྣམ་པ་གསུམ་མམ་རྣམ་བཞི་ལས་གྲོལ་བ་དང་། དབང་པོ་ལས་དེའི་གཉེན་པོ་ཟག་མེད་ཀྱི་དབང་པོ་ཐོབ་པ་དང་། སྐྱེ་བ་ལས་ཚེ་གཉིས་སམ་གསུམ་ལུས་པའོ། །དེ་ནི་རིགས་ནས་རིགས་སུ་སྐྱེ་བའི་རྒྱུན་ཞུགས་ཞེས་བྱའོ། །འདི་ལ་ཉོན་མོངས་པ་གསུམ་དང་བཞི་སྤངས་པ་ཚེ་གསུམ་དང་གཉིས་སུ་ཞེས་གང་སྤེལ་ལོ། །གལ་ཏེ་ཚིགས་སུ་བཅད་པའི་ནང་དུ་དབང་པོ་མ་སྨྲོས་སོ་ཞེ་ན། རྒྱུན་ཞུགས་ཕྱིས་ཉོན་མོངས་པ་སྤོང་བ་གཉེན་པོ་ཟག་མེད་ཐོབ་པ་མ་སྨྲོས་ཀྱང་ཉོན་མོངས་པ་སྤངས་པ་སྨྲོས་པས་དེ་གྲུབ་པའི་ཕྱིར་རོ། །དེའི་རྒྱུ་མཚན་ནི་འཕགས་པ་དག་འཇིག་རྟེན་པའི་ལམ་གྱིས་ཉོན་མོངས་པའི་རྣམ་པ་སྤངས་པ་ན་ཡང་དེའི་གཉེན་པོ་ཟག་མེད་ཀྱི་དབང་པོ་ཐོབ་པའི་ཕྱིར་རོ། །འོ་ན་ཚེ་གཉིས་དང་གསུམ་ཞེས་པའང་སྨྲོས་པར་མི་བྱ་སྟེ་དེ་མ་སྨྲོས་ཀྱང་ཉོན་མོངས་པ་སྤངས་པ་སྨྲོས་པས་དེ་གྲུབ་པའི་ཕྱིར་རོ་ཞེ་ན་མ་ཡིན་ཏེ། ཚེ་དེ་ལ་གོང་མ་ཕྱིར་འོང་ལ་སོགས་པའི་སྐལ་བ་དང་ལྡན་པའི་ཕྱིར་རོ། །གལ་ཏེ་རྣམ་གཅིག་རྣམ་གཉིས་པས་གྲོལ་བ་ཅི་ཞེ་ན། ཁ་ཅིག་ན་རེ་དེ་ཉིད་ཡིན་ཏེ་དཔེར་བརྗོད་པའམ་མཐའ་སྨྲོས་པའི་ཕྱིར་རོ་ཞེས་དང་། གཞན་དག་ནི་ཚེ་དྲུག་པ་དང་ལྔ་པ་ཡིན་ཏེ། རྣམ་གསུམ་རྣམ་བཞི་ལས་གྲོལ་བ། །ཞེས་ཁྱད་པར་སྨྲོས་པའི་ཕྱིར་རོ་ཞེས་ཟེར་རོ། །རྒྱལ་སྲས་ནི་འདི་བཤད་པ་བྱེད་པ་རྣམས་ཀྱིས་མ་དཔྱད་པས་དཔྱད་དགོས་སོ་ཞེའོ། །ལྔ་པ་སྤངས་ན་ཚེ་དེ་ལ་དྲུག་པའང་གདོན་མི་ཟ་བར་སྤོང་བའི་ཕྱིར་དེ་མི་རུང་ངོ་། །རིགས་སྐྱེ་དེ་ཉིད་ལྷ་དང་མིའི་སྒོ་ནས་གཉིས་སུ་དབྱེའོ། །གསུམ་པ་ནི་དེ་གཉིས་མ་ཡིན་པའི་རྒྱུན་ཞུགས་གང་ཞིག་གཅིག་ནས་རྣམ་པ་ལྔའི་བར་བཅོམ་པའི་རྒྱུན་ཞུགས་ཁྱད་པར་ཅན་ཞིག་གོ །དེ་ནི་ཚེ་དྲུག་གི་བར་ལེན་པ་དང་མི་ལེན་པའང་སྲིད་ཅེས་གསུང་ངོ་། །ཕྱིར་འོང་འཆད་པ་ལ། ཞུགས་པ་ནི་རྒྱུན་ཞུགས་ཁྱད་པར་ཅན་ལྔ་པའི་བར་སྤངས་པ་ནི་འབྲས་བུ་གཉིས་པ་ཕྱིར་འོང་ལ་ཞུགས་པའང་ཡིན་ལ། དྲུག་པའི་བར་ཆད་མེད་ལམ་ཡང་ངོ་། །ཁོ་ནའི་སྒྲ་སྦྱོར་བ་ནི་ལེགས་ཏེ་རྒྱུན་ཞུགས་ཁྱད་པར་ཅན་ཡང་ཡིན་པའི་ཕྱིར་རོ། །དེ་མ་ཡིན་ན་མཐར་གྱིས་པའི་འཕགས་པ་རྫས་ལྔར་མ་འདུས་པར་ཐལ་བར་འགྱུར་རོ། །འབྲས་གནས་ནི་རྒྱུན་ཞུགས་དེ་ཉིད་འདོད་པའི་རྣམ་པ་དྲུག་པ་ཟད་པར་གྱུར་ཅིང་ལྷག་མ་མ་སྤངས་ཀྱང་དེ་ནི་ལན་གཅིག་ཕྱིར་འོང་བའོ། །དེ་ནི་ལྷ་དག་གི་ནང་དུ་སོང་ནས་མིའི་འཇིག་རྟེན་དུ་ལན་གཅིག་འོང་བས་ན་ལན་གཅིག་ཕྱིར་འོང་ངོ་། །དེའི་ཕྱིར་འདོད་པར་ལན་གཉིས་སྐྱེ་བ་སྲིད་དོ། །མདོ་ལས། ཀུན་ཏུ་སྦྱོར་བ་གསུམ་སྤངས་པའི་ཕྱིར་དང་འདོད་ཆགས་དང་ཞེ་སྡང་དང་གཏི་མུག་རྣམས་བསྲབས་པའི་ཕྱིར་ལན་གཅིག་ཕྱིར་འོང་བའོ་ཞེས་གསུངས་པ་ནི་ཉོན་མོངས་པ་ཆུང་ངུའི་རྣམ་པ་གསུམ་ཅི་རིགས་པར་ལུས་པའི་ཕྱིར་རོ། །ཕྱིར་འོང་དེ་ཉིད་སྤངས་པ་ལས་ཉེས་ཆ་ཉོན་མོངས་པ་བདུན་ནམ་བརྒྱད་ཟད་པ་དང་གཉེན་པོ་ལས་དེའི་གཉེན་པོ་ཟག་མེད་ཀྱི་དབང་པོ་ཐོབ་པ་དང་། སྐྱེ་བ་ལས་ཚེ་གཅིག་ལུས་པ་སྟེ་རྒྱུ་གསུམ་གྱིས་བར་ཆད་གཅིག་པ་ཞེས་བྱའོ། །གལ་ཏེ་རྣམ་པ་གཅིག་གིས་འབྲས་བུ་ལ་གེགས་བྱ་བར་ནུས་ཤེ་ན། དེ་སྤོང་བ་ལ་ཁམས་ལས་འདའ་བ་ཅིག་དགོས་པ་དེ་དཀའ་བའི་ཕྱིར་རོ། །དེའི་རྒྱུ་མཚན་ནི་དེ་དང་ལས་གཉིས་ལྷན་ཅིག་འདོད་པར་རྣམ་སྨིན་དང་རྒྱུ་མཐུན་འབྲས་བུ་འབྱིན་པའི་ས་དེ་ལས་འདའ་དགོས་པའི་ཕྱིར་རོ། །དེས་ན་གཉིས་དང་གཅིག་ལུས་པ་ནི་རིམ་པ་བཞིན་ལྷག་མེད་མྱང་འདས་ཐོབ་པ་ལ་ཚེ་གཅིག་གིས་ཆོད་པ་དང་། ཕྱིར་མི་འོང་འབྲས་བུ་ཐོབ་པ་ལ་རྣམ་པ་གཅིག་གིས་ཆོད་དེ་བར་ཆད་གཅིག་ཡོད་པས་ན་བར་ཆད་གཅིག་པའོ་ཞེས་བཤད་དོ། །ཕྱིར་མི་འོང་ལ་གཉིས་ཀྱི་ཞུགས་པ་ནི། ཕྱིར་འོང་ལ་གནས་ནས་དེ་ཐོབ་པའི་ཕྱིར་བདུན་པ་དང་བརྒྱད་པ་སྤོང་བའམ་སྤང་བ་ནི་གསུམ་པ་ཕྱིར་མི་འོང་ལ་ཞུགས་པ་ཡིན་ལ་དགུ་པའི་བར་ཆད་མེད་ལམ་ལ་གནས་པའང་སྔ་མ་བཞིན་ནོ། །གནས་པ་ལ་གཉིས་ལས་སྤྱི་ནི་ཕྱིར་འོང་འབྲས་བུ་ལ་གནས་པ་དེ་ཉིད་རྣམ་པ་དགུར་ཟད་ཅིང་སྤངས་པས་ནི་ཕྱིར་མི་འོང་བའོ། །འདོད་ཁམས་སམ་གོང་དུ་སྐྱེས་པའི་སར་ཕྱིས་ལན་གཅིག་ཀྱང་ཕྱིར་མི་འོང་བས་ན་ཕྱིར་མི་འོང་ངོ་། །མདོ་ལས། ཀུན་ཏུ་སྦྱོར་བ་ཐ་མའི་ཆ་དང་མཐུན་པ་ལྔ་སྤངས་པའི་ཕྱིར་ཕྱིར་མི་འོང་བ་ཞེས་བྱའོ་ཞེས་འབྱུང་བ་མི་དེའི་ཚེ་སྔར་སྤངས་པ་རྣམས་ཀྱི་བྲལ་བའི་ཐོབ་པ་གཅིག་རྙེད་པས་སྤངས་པ་བསྡོམས་པའི་ཕྱིར་རོ། །དེ་ནི་འདི་ལྟར་འདོད་པ་ལས་འདོད་ཆགས་དང་བྲལ་བས་ངེས་པ་ལ་འཇུག་པའི་སྔོན་དུ་འཇིག་རྟེན་པའི་ལམ་གྱིས་གཉིས་སྤངས་ལ། མཐར་གྱིས་པས་གསུམ་སྟེ་བསྡོམས་པས་ལྔ་སྤངས་པའི་ཕྱིར་ཞེས་བྱ་བ་ཡིན་ནོ། །བྱེ་བྲག་ལ་བཞི་ལས་དབྱེ་བ་ནི་གཟུགས་སུ་ཉེར་འགྲོ་དང་། གཟུགས་མེད་པར་ཉེར་འགྲོ་དང་། ཚེ་འདི་ལ་མྱ་ངན་ལས་འདའ་བ་སྟེ་གསུམ་དུ་འགྱུར་ཡང་དེ་དག་གསལ་བར་བསྟན་པའི་ཆེད་དུ་དོན་ལྔ་ལས། གཟུགས་སུ་ཉེར་འགྲོ་ནི་ཕྱིར་མི་འོང་དེ་ནི་བར་མ་དོར་མྱ་ངན་ལས་འདའ་བ་དང་། སྐྱེས་ནས་དང་། འདུ་བྱེད་པ་དང་བཅས་པ་དང་། འདུ་བྱེད་པ་མེད་པར་ཡོངས་སུ་མྱ་ངན་ལས་འདའ་བ་དང་། གོང་དུ་འཕོ་བ་རྣམས་ཏེ་ལྔར་དབྱེའོ། །དང་པོ་ནི་འདི་ནས་ཤི་བ་ཚངས་ཆེན་བོར་བའི་གནས་གཞན་བཅུ་དྲུག་པོ་གང་རུང་གི་བར་སྲིད་ལ་མངོན་དུ་བྱས་ན་དགྲ་བཅོམ་ཐོབ་སྟེ། ཆོས་ཉིད་ཀྱིས་བར་དོར་རིང་དུ་མི་གནས་ཤིང་སྐྱེ་བའི་ཉོན་མོངས་མེད་པས་དེ་མ་ཐག་ཏུ་ལྷག་མེད་དུ་འཇུག་པའོ། །སློབ་པ་ཆགས་བཅས་ལ་དེ་མེད་པ་ནི་སྤང་བྱ་མི་དགེ་བ་དང་ལུང་མ་བསྟན་ཅི་རིགས་པ་སྤངས་ནས་ཁམས་གསུམ་ལས་འདའ་དགོས་པ་དང་། དགེ་སྦྱོང་ཚུལ་གྱི་འབྲས་བུ་གཉིས་སམ་གསུམ་ཐོབ་པར་བྱ་བ་སྟེ་བྱ་བ་མང་པོ་བྱ་དགོས་པའི་ཕྱིར་རོ་ཞེས་བྱེ་བྲག་ཏུ་སྨྲ་བ་ཟེར་རོ། །སློབ་དཔོན་ནི་ལམ་མ་འདྲིས་པས་མངོན་དུ་མི་འགྱུར་ཞིང་ཕྲ་རྒྱས་རྣམས་ཤིན་ཏུ་ཆུང་བ་མ་ཡིན་པའི་ཕྱིར་རོ་ཞེའོ། །གཉིས་པ་ནི་སྐྱེས་པ་ཙམ་ལས་མི་འཆི་བར་ལྷག་བཅས་ཀྱི་མྱང་འདས་འཐོབ་པ་སྟེ་མངོན་པར་བརྩོན་པ་དང་ལམ་ངང་གིས་འབྱུང་བ་ཡིན་པའི་ཕྱིར་རོ། །གཞན་དག་ནི་འདིའང་ལྷག་མེད་དུའོ་ཞེས་པ་ལ་མ་ཡིན་ཏེ་ཚེ་འདོར་བ་ལ་དབང་མེད་པའི་ཕྱིར་རོ། །དེ་ནི། ཊཱི་ཀར་དེ་ལ་རབ་མཐའ་བསམ་གཏན་ཐོབ་པ་དགོས་ན་དེ་ཡང་གླིང་གསུམ་པོ་ཁོ་ནའི་རྟེན་ལ་སྐྱེད་པའི་ཕྱིར་རོ། །བར་དོར་ཡང་ཚེ་འདོར་བ་ལ་དབང་མེད་པ་བདེན་མོད་ཀྱི་སྐྱེས་ནས་མྱ་ངན་ལས་འདའ་བ་ལྟ་བུའི་ལས་སྟོབས་ཆེན་མེད་པའི་ཕྱིར་སྐྱོན་མེད་དོ་ཞེའོ། །དེས་ན་སྐྱེས་ནས་ནི་ཚེ་ཇི་སྲིད་པར་གནས་ནས་ལྷག་མེད་དུའོ། །གསུམ་པ་ནི་སྐྱེས་མ་ཐག་མ་ཡིན་པར་འབད་པ་དང་བཅས་པས་ལྷག་བཅས་མྱང་འདས་འཐོབ་པ་སྟེ་བརྩོན་པ་ཡིན་ཞིང་ལམ་ངང་གིས་འབྱུང་བ་ཡིན་པའི་ཕྱིར་རོ། །བཞི་པ་ནི་སྐྱེས་མ་ཐག་མ་ཡིན་ཞིང་འབད་པ་མེད་པར་ལྷག་བཅས་མྱང་འདས་འཐོབ་པ་སྟེ་གང་སྤེལ་དུ། ཁ་ཅིག་ན་རེ་དེ་གཉི་ག་མེད་པའི་ཕྱིར་རོ་ཞེས་དང་། གཞན་དག་ནི་མངོན་པར་བརྩོན་པར་ལམ་ངང་གིས་འབྱུང་བ་མེད་པའི་ཕྱིར་རོ་ཞེས་ཏེ་མངོན་པར་མི་བརྩོན་པར་ལམ་ངང་གིས་འབྱུང་བའི་ཕྱིར་རོ་ཞེས་པའི་དོན་དུ་བཤད་དོ། །མདོ་ལས། དེ་གཉིས་ཀྱང་དུ་བྱེད་པ་མེད་པར་དང་པོར་འབྱུང་བ་ལ། སློབ་དཔོན་ནི་གོ་རིམ་ཀྱང་དེ་ཁོ་ན་ལྟར་རུང་སྟེ། དེ་གཉིས་ནི་ལམ་ངང་གིས་འབྱུང་བ་དང་མི་འབྱུང་བ་ཡིན་ལ། མྱ་ངན་ལས་འདས་པའམ་ལམ་དེ་ཉིད་འབད་པ་མེད་པ་དང་འབད་པས་མངོན་པར་བསྒྲུབ་པར་བྱ་བ་ཡིན་པའི་ཕྱིར་རོ། །སྐྱེས་ནས་དང་ཁྱད་པར་ནི་ལམ་ཆེས་ངང་གིས་འབྱུང་བ་དང་། ལམ་ཆེས་ཆེ་བས་ཕྲ་རྒྱས་ངང་གིས་ཆེས་ཆུང་བ་ཡིན་ནོ་ཞེའོ། །ལྔ་པ་ནི་གང་ནུ་ཐོབ་པའི་རྟེན་དེ་ལ་མྱ་ངན་ལས་མི་འདའ་བར་གོང་དུ་འགྲོ་བའོ། །དེ་ནི་རྒྱུ་དང་འབྲས་བུའི་སྒོ་ནས་གཉིས་ལས། དང་པོ་ནི་ལྷག་མཐོང་སྤྱད་པའི་རིགས་ཅན་ཞིག་སྟེ་རྒྱུ་བསམ་གཏན་སྤེལ་མ་བསྒོམས་ན་འབྲས་བུ་འོག་མིན་གྱི་མཐར་ཐུག་པར་འགྲོ་ཞིང་དེར་མྱ་ངན་ལས་འདའ་བའོ། །དེ་ལ་གསུམ་ལས་འཕར་བ་ནི་འདོད་པའི་རྟེན་ལ་བསམ་གཏན་སྤེལ་བ་ཞིག་དང་པོའི་རོ་མྱངས་པས་གསུམ་ལས་ཉམས་ཏེ་ཚངས་རིས་སུ་སྐྱེས་པ་དང་། སྔོན་གོམས་པའི་དབང་གིས་བཞི་པ་ལ་བརྟེན་ནས་སྤེལ་ཏེ་དེ་ནས་འོག་མིན་དུ་འཇུག་པ་དང་། ཕྱེད་དུ་འཕར་བ་ནི་དེར་ཆེས་ཤིན་ཏུ་ཆེ་བ་སྤེལ་མ་ནུས་པར་ཆུང་ངུ་སོགས་ཀྱིས་མི་ཆེ་བ་ལ་སོགས་པར་སྐྱེ་ཞིང་བར་ནས་གནས་གཞན་འགའ་བརྒལ་ཏེ་འོག་མིན་དུ་འཇུག་པ་དང་། གནས་ཐམས་ཅད་དུ་འཆི་འཕོ་བ་ནི་ཕྱིན་ཅི་ལོག་གི་ལྟ་བའི་གནས་དང་གཙོ་བོ་གཅིག་པའི་ཕྱིར་དེར་མི་སྐྱེ་བས་ཚངས་རིས་ནས་གྱ་ནོམ་སྣང་ལ་ཐུག་གི་བར་གནས་གཞན་བཅུ་བཞིར་འཕོས་ནས་འོག་མིན་དུ་འཇུག་པའོ། །གཉིས་པ་ནི་ཞི་གནས་སྤྱད་པའི་རིགས་ཅན་ཞིག་སྟེ་རྒྱུའི་སྒོ་ནས་སྤེལ་བ་ལས་གཞན་སྤེལ་མ་མ་བསྒོམས་ན་འབྲས་བུའི་སྒོ་ནས་འོག་མིན་དུ་མི་འགྲོ་བར་སྙོམས་འཇུག་གི་རོ་མྱངས་ཏེ་གཅིག་མ་གཏོགས་པ་གནས་གཞན་ཐམས་ཅད་དུ་སྐྱེས་ནས་སྲིད་པའི་རྩེ་མོར་ཐུག་པར་འགྲོ་སྟེ་དེར་མྱ་ངན་ལས་འདའ་བའོ། །དང་པོ་གཟུགས་སུ་སོང་བས་གཟུགས་སུ་ཉེར་འགྲོའོ། །བར་སྐབས་སུ་མི་འདའ་འམ་ཞེ་ན། འདིར་རུང་ངོ་། །འོན་ཀྱང་དེ་ལས་གོང་དུ་འགྲོར་མེད་པའི་ཕྱིར་དེ་དང་དེའི་མཐར་ཐུག་པ་ཞེས་བྱ་སྟེ་སྲིད་པ་ལན་བདུན་པ་བཞིན་ནོ་ཞེས་བཤད་དོ། །གཟུགས་མེད་དུ་ཉེར་འགྲོ་ནི་དེ་ལས་གཞན་ས་གོང་མར་འགྲོ་བའི་ཕྱིར་མི་འོང་ནི་གཟུགས་མེད་དུ་ཉེར་འགྲོ་ཞེས་བྱ་ཞིང་སྐྱེས་ནས་ལ་སོགས་པའི་བྱེ་བྲག་གིས་རྣམ་པ་བཞིའོ། །དེ་ལ་ཡང་འཕར་བ་ལ་སོགས་པའི་ཆ་མཐུན་རུང་ངོ་ཞེས་འཆད་དོ། །དེ་ལྟར་ཕྱིར་མི་འོང་དྲུག་གོ །ཚེ་འདི་ལ་འདའ་བ་ནི་དེ་གཉིས་ལས་གཞན་པ་ནི་ཚེ་འདི་ལ་མྱ་ངན་ལས་འདའ་བ་ཞེས་བྱ་སྟེ་སྲིད་པར་ཉིང་མཚམས་མི་སྦྱོར་བའི་ཕྱིར་མི་འོང་ཡིན་པའི་ཕྱིར་རོ། །དེ་ནི་བདུན་པའོ། །དགུར་ངེས་པ་ནི་ཕྱིར་མི་འོང་བར་དོ་དང་སྐྱེས་ནས་དང་གོང་འཕོ་སྟེ་གསུམ་ལ་ཡང་རྣམ་པ་གསུམ་གསུམ་དུ་ཕྱེ་ནས་གཟུགས་སུ་ཉེར་འགྲོའི་ཕྱིར་མི་འོང་དགུར་བཤད་དོ། །དེ་ནི་འདི་ལྟར་དཔེ་གསུམ་གྱིས་མྱུར་བ་དང་མྱུར་བ་མ་ཡིན་པ་དང་ཡུན་རིང་མོ་ཞིག་ནས་མྱ་ངན་ལས་འདའ་བ་དང་། སྐྱེས་མ་ཐག་དང་འདུ་བྱེད་བཅས་དང་འདུ་བྱེད་མེད་དང་། འཕར་བ་དང་ཕྱེད་དུ་འཕར་བ་དང་གནས་ཐམས་ཅད་དུ་འཆི་འཕོ་བའོ། །ཡང་ན་གསུམ་པོ་ཐམས་ཅད་ཀྱང་མྱུར་བ་དང་མྱུར་བ་མ་ཡིན་པ་དང་ཡུན་རིང་མོ་ཞིག་ནས་མྱ་ངན་ལས་འདའ་བ་སྟེ་གསུམ་དུའང་དབྱེར་རུང་ངོ་ཞེས་བཤད་དོ། །གསུམ་དང་དགུ་པོ་དེ་དག་གི་ཁྱད་པར་རྣམས་ནི་ལས་དང་དབང་པོ་དང་ཉོན་མོངས་པའི་བྱེ་བྲག་ལས་གྱུར་པའི་ཕྱིར་རོ། །དེ་ལ་གསུམ་ནི་མངོན་པར་འགྲུབ་པ་དང་སྐྱེས་ནས་དང་ལན་གྲངས་གཞན་ལ་མྱོང་བའི་ལས་བསགས་པའི་ཕྱིར་དང་། །དབང་པོ་རྣོན་པོ་འབྲིང་པོ་རྟུལ་པོ་གསུམ་དང་། ཉོན་མོངས་པ་ཀུན་ཏུ་སྤྱོད་པ་ཆུང་འབྲིང་ཆེན་པོ་སྟེ་སྤང་དཀའ་སླའི་རིམ་པ་གསུམ་ཡོད་པའི་ཕྱིར་རོ། །དགུར་ནི་དང་པོ་གཉིས་ལ་ལས་ལ་ཁྱད་པར་མེད་ལ་གོང་འཕོ་ལ་དབྱེར་ཡོད་ཅིང་། གསུམ་ཅར་ལ་དབང་ཉོན་མོངས་ལས་གསུམ་གསུམ་དུ་དབྱེར་ཡོད་པའི་ཕྱིར་རོ། །དམ་པ་བདུན་ནི་ལུང་བར་མ་ལས། སྐྱེས་བུ་དམ་པའི་འགྲོ་བ་བདུན་དང་། ཉེ་བར་ལེན་པ་མེད་པར་ཡོངས་སུ་མྱ་ངན་ལས་འདའ་བ་ཡང་བསྟན་པར་བྱའོ་ཞེས་འབྱུང་ན་སྐྱེས་བུ་དམ་པའི་འགྲོ་བ་རྣམས་གང་ཞེ་ན། དགུ་པོ་ལས་གོང་དུ་འཕོ་བ་ལ་མ་ཕྱེ་བར་གཅིག་ཏུ་བྱས་པ་ནི་སྐྱེས་བུ་དམ་པའི་འགྲོ་བ་བདུན་དུ་འདོད་དོ། །དེ་ལྟར་བསྟན་པ་ནི་གདུལ་བྱའི་བསམ་པ་ལ་ལྟོས་ནས་སོ་ཞེས་རྒྱལ་སྲས་འཆད་དོ། །འདི་དག་ཁོ་ན་ཡིན་གྱི་སློབ་པ་ཆགས་བཅས་དེར་མི་གཞག་པ་ནི་དམ་པ་དགེ་བ་ལ་འཇུག་ཅིང་དམ་མིན་མི་དགེ་བ་ལ་མི་འཇུག་པ་དང་། ཁམས་གོང་མར་སོན་པ་ཕྱིར་མི་འོང་བ་ཡིན་པའི་ཕྱིར་དེ་ཡིན་པར་གཞག་ན། དེ་དག་ཁོ་ན་ལ་ཡོད་ཀྱི་སློབ་པ་ཆགས་བཅས་པ་དེ་མེད་པའི་ཕྱིར་རོ། །འོ་ན་མདོ་ལས། སྐྱེས་བུ་དམ་པ་གང་ཞེ་ན། སློབ་པའི་ཡང་དག་པའི་ལྟ་བ་དང་ལྡན་པའོ་ཞེས་བཤད་དོ་ཞེ་ན། སློབ་པ་ཆགས་བཅས་དེ་དག་སྡིག་པ་ལྔ་གཏན་མི་བྱེད་པའི་སྡོམ་པ་ཐོབ་ཅིང་མི་དགེ་བ་ཕལ་ཆེར་སྤངས་པའི་ཕྱིར་རྣམ་གྲངས་པའི་དམ་པ་ལ་དགོངས་ལ། འདིར་རྣམ་གྲངས་མེད་པའི་དམ་པར་བཤད་པའི་ཕྱིར་འགལ་བ་མེད་དོ། །དེ་དག་གང་ལ་སྲིད་པ་ནི་འདོད་པར་ཚེ་ཡོངས་སུ་གྱུར་པའི་ཕྱིར་མི་འོང་ལ་ཡང་བར་མ་དོ་ལ་སོགས་པའི་དབྱེ་བ་ཡོད་དམ་ཞེ་ན། འདོད་པར་རྒྱུན་ཞུགས་སམ་ཕྱིར་མི་འོང་དུ་གྱུར་པ་ནི་འདོད་པར་ཚེ་ཡོངས་སུ་གྱུར་པའི་འཕགས་པ་ཕྱིར་མི་འོང་ཡིན་ལ། དེ་ལ་དབྱེ་བ་དེ་མི་སྲིད་དེ་ཁམས་གཞན་དུ་འགྲོ་བ་མེད་པའི་ཕྱིར་རོ། །དེའི་རྒྱུ་མཚན་ནི་འདོད་པའི་སྡུག་བསྔལ་མང་བས་ཤིན་ཏུ་སྐྱོ་བས་ཚེ་འདི་ལ་མྱ་ངན་ལས་འདའ་བའི་ཕྱིར་རོ། །འོ་ན་བརྒྱ་བྱིན་གྱིས་བདག་འདི་ནས་ཤི་འཕོས་ནས་མིར་སྐྱེས་ཏེ་དགྲ་བཅོམ་ཐོབ་པར་གྱུར་ཅིག དེར་མྱ་ངན་ལས་མི་འདའ་ན། བདག་ནི་ཐ་མར་ཉམས་ན་ལྷ་གང་འོག་མིན་ཞེས། །རྣམ་པར་གྲགས་པ་དེར་ནི་སྐྱེ་བར་འགྱུར་བར་ཤོག །ཅེས་ཏེ་མིར་ཕྱིར་མི་འོང་དང་དགྲ་བཅོམ་ཐོབ་པར་སྨོན་ལ་གལ་ཏེ་སྔ་མ་ཐོབ་ཀྱང་དགྲ་བཅོམ་མ་ཐོབ་པ་ལས་ཉམས་ན་ཞེས་བཤད་པའི་ཕྱིར་ཁམས་གཞན་དུ་འགྲོ་བ་ཡོད་དོ་ཞེ་ན། བྱེ་བྲག་ཏུ་སྨྲ་བ་ན་རེ་བརྒྱ་བྱིན་གྱིས་ཆོས་མངོན་པ་མི་ཤེས་པས་སྨྲས་པའི་ཕྱིར་ཉེས་པ་མེད་དོ། །བཅོམ་ལྡན་འདས་ཀྱིས་མ་བཀག་པ་ནི་བརྒྱ་བྱིན་དགའ་བའི་ཕྱིར་ཡིན་ནོ་ཞེས་ཟེར་རོ། །དེ་བཞིན་དུ་འདོད་པར་འཕགས་ཆོས་ཚེ་གཉིས་བསྟེན་པའི་ཆགས་བཅས་ཀྱང་འདོད་པར་ཚེ་ཡོངས་སུ་གྱུར་པའི་འཕགས་པ་ཡིན་པས་སྔ་མ་བཞིན་ནོ། །གཟུགས་སུ་ཚེ་ཡོངས་སུ་གྱུར་པའི་འཕགས་པ་ནི་གཟུགས་མེད་དུའང་འཇུག་པ་སྲིད་དོ། །འདོད་པར་ཚེ་ཡོངས་སུ་གྱུར་པ་དེ་དང་ཁམས་གོང་མར་སྐྱེས་པའི་འཕགས་པ་ནི་ཡོངས་སུ་མི་ཉམས་ཤིང་། དབང་པོ་འཕོ་བ་ཡང་མི་བསྟེན་ཏེ། ཚེ་རབས་གཞན་ནས་འཕགས་པའི་ལམ་འདྲིས་པས་དབང་པོ་རྣམས་ཆེས་སྨིན་པའི་ཕྱིར་དང་། མི་ཉམས་པའི་རྟེན་ཁྱད་པར་ཅན་ཐོབ་པའི་ཕྱིར་རོ། །སྤེལ་མ་བསྒོམ་པ་ནི་གང་ལ་ཞེ་ན། དང་པོར་ནི་བཞི་པ་སྤེལ་བར་བྱེད་དེ། ཐམས་ཅད་པས་ལས་སུ་རུང་བ་དང་ལམ་སླ་བ་རྣམས་ཀྱི་མཆོག་ཡིན་པའི་ཕྱིར་རོ། །དེ་ནི་འདི་ལྟར་བཞི་པ་ཟག་མེད་དང་ཟག་བཅས་དང་ཟག་མེད་རྒྱུན་ལྡན་ཏེ་གསུམ་སྤེལ་ནས་སྙོམས་པར་འཇུག་ཅིང་། རིམ་གྱིས་སྐད་ཅིག་མ་གཉིས་སུ་སྤེལ་བའི་བར་ནི་སྦྱོར་བ་ཡིན་ལ། སྐད་ཅིག་མ་རེ་རེ་བསྲེས་པས་སྤེལ་ནུས་ན་དངོས་གཞི་གྲུབ་པས་དང་པོ་གཉིས་བར་ཆད་མེད་ལམ་དང་གསུམ་པ་རྣམ་གྲོལ་གྱི་ལམ་ལྟ་བུའོ། །དེས་ན་དེའི་སྟོབས་ཀྱིས་དངོས་གཞི་གཞན་གསུམ་ཡང་སྤེལ་བར་བྱེད་དོ། །རྟེན་ནི་དང་པོར་མི་གླིང་གསུམ་དང་ཕྱིས་ཡོངས་སུ་ཉམས་པས་གཟུགས་སུ་སྤེལ་ལ། གང་ཟག་དགྲ་བཅོམ་མམ་ཕྱིར་མི་འོང་ངོ་། །སློབ་དཔོན་ནི་སངས་རྒྱས་མ་གཏོགས་པས་སྐད་ཅིག་མ་སྤེལ་མི་ནུས་པས་རྒྱུན་ཆགས་གསུམ་ལ་ཇི་སྲིད་སྙོམས་པར་འཇུག་ནུས་པའོ་ཞེའོ། །དགོས་པ་ནི་གནས་གཙང་མར་སྐྱེ་བ་དང་མཐོང་བའི་ཆོས་ལ་བདེ་བར་གནས་པར་བྱ་བ་དང་ཉོན་མོངས་པས་འཇིགས་ཏེ་རོ་མྱོང་བ་དང་མཚུངས་ལྡན་གྱི་ཏིང་ངེ་འཛིན་ཐག་བསྲིངས་ནས་ཡོངས་སུ་མི་ཉམས་པར་བྱ་བའི་ཕྱིར་ཡང་བསྒོམ་མོ། །ཕྱིར་མི་འོང་དབང་རྟུལ་གསུམ་ཅར་དང་རྣོན་པོ་སྔ་མ་གཉིས་དང་། དགྲ་བཅོམ་རྟུལ་པོ་ཕྱི་མ་གཉིས་དང་རྣོན་པོ་བར་མ་ཁོ་ནའོ། །གཙང་མ་ལྔར་ངེས་པའི་རྒྱུ་ཅི་ཞེ་ན། དེ་ནི་རྒྱུན་གཅིག་ལ་ཆུང་ངུ་གསུམ་སྤེལ་བ་དང་འབྲིང་དྲུག་དང་ཆེན་པོ་དགུ་དང་ཤིན་ཏུ་ཆེ་བ་བཅུ་གཉིས་དང་ཆེས་ཤིན་ཏུ་ཆེ་བ་བཅོ་ལྔར་སྤེལ་བ་སྟེ་རྣམ་པ་ལྔའི་ཕྱིར་རིམ་པ་ལྟར་འབྲས་བུ་གནས་གཙང་མར་སྐྱེ་བ་ལྔ་ཁོ་ནའོ། །དེ་ཡང་ཟག་བཅས་ཀྱིས་ཏེ་རྫོགས་བྱེད་དོ་ཞེས་འཆད་དོ། །དཔལ་ལེན་ནི་དད་པ་ལ་སོགས་པ་ལྷག་པར་ཤས་ཆེ་བས་ལྔའོ་ཞེས་ཟེར་རོ། །ལུས་ཀྱིས་མངོན་སུམ་དུ་བྱེད་པ་ནི་འགོག་པའི་སྙོམས་འཇུག་ཐོབ་པའི་ཕྱིར་མི་འོང་སྟེ། སེམས་མེད་པའི་ལུས་ཀྱིས་མཚུངས་ལྡན་མཐའ་དག་ཞི་བའི་མྱ་ངན་ལས་འདས་པ་དང་འདྲ་བའི་འགོག་པ་དེ་མངོན་སུམ་དུ་བྱེད་པའི་ཕྱིར་ལུས་ཀྱིས་མངོན་སུམ་བྱེད་པ་ཡིན་པར་འདོད་དོ། །ཇི་ལྟར་ཞེ་ན། སེམས་མེད་པའི་ལུས་ལ་བརྟེན་ནས་སྐྱེ་བས་སོ། །སློབ་དཔོན་ནི་སྙོམས་འཇུག་དེ་ལས་ལངས་པ་དང་། ཀྱེ་མ་འགོག་པའི་སྙོམས་འཇུག་ནི་མྱ་ངན་ལས་འདས་པ་དང་འདྲ་བར་ཞི་བ་ཡིན་ནོ་སྙམ་དུ་སེམས་པར་འགྱུར་བ་རྣམ་ཤེས་དང་བཅས་པའི་ལུས་ཞི་བ་སྔོན་མ་ཐོབ་པ་ཐོབ་པར་འགྱུར་ལ། དེ་ལས་རྗེས་སུ་དཔག་ན་ཞི་བ་དེ་ཉིད་ལུས་ཀྱིས་ཐོབ་པར་མངོན་པས་ཏིང་ངེ་འཛིན་གྱི་དུས་ན་རྟེན་ལུས་དང་ལངས་པ་ན་ཤེས་པས་མངོན་སུམ་དུ་བྱེད་པའི་ཕྱིར་རོ་ཞེའོ། །འོ་ན་བཅོམ་ལྡན་འདས་ལ་མགོན་མེད་ཟས་སྦྱིན་གྱིས། བཙུན་པ་ཡོན་གནས་དུ་ཞིག་མཆིས་ལགས། བཀའ་སྩལ་པ། ཁྱིམ་བདག་སློབ་པ་བཅོ་བརྒྱད་དང་མི་སློབ་པ་དགུའོ། །བཅོ་བརྒྱད་པོ་གང་ཞེ་ན། ཞུགས་གནས་བདུན་དད་ཆོས་དད་མཐོང་རིགས་སྐྱེ་བར་ཆད་དྲུག་པར་སྐྱེས་སོགས་ལྔའོ། །དགུ་ནི་ཉན་ཐོས་བདུན་དང་ཤེས་རབ་དང་གཉི་གའི་ཆ་ལས་རྣམ་གྲོལ་ལོ། །ལུས་ཀྱིས་མངོན་སུམ་དུ་བྱེད་པ་དེར་མ་གསུངས་ཞེ་ན། ཟག་མེད་ཀྱི་བསླབ་པ་གསུམ་དང་བསླབ་པའི་འབྲས་བུ་དང་ལྡན་པས་སློབ་པར་གསུངས་ན། འགོག་པ་ནི་བསླབ་པ་ཡང་མ་ཡིན་དེའི་འབྲས་བུ་ཡང་མ་ཡིན་པས་དེ་དང་ལྡན་པས་དེར་མ་གསུངས་སོ། །འདི་ནི་ཕྱིར་མི་འོང་གི་དབྱེ་བ་ཆེ་ལོང་ཙམ་སྟེ། ཞིབ་ཏུ་ན་བར་མ་དོ་ལ་གནས་གཞན་དང་རིགས་དང་འདོད་ཆགས་དང་བྲལ་བ་དང་དབང་པོའི་བྱེ་བྲག་གིས་ཉིས་སྟོང་ལྔ་བརྒྱ་དགུ་བཅུ་རྩ་གཉིས་དང་། གོང་འཕོའི་བར་དེ་ལྟར་དབྱེ་བས་ཐམས་ཅད་བསྡུས་ན་ཁྲི་ཉིས་སྟོང་དགུ་བརྒྱ་དྲུག་ཅུ་ཡིན་ནོ། །དགྲ་བཅོམ་འཆད་པ་ལ་གཉིས་ལས། ཞུགས་པ་ལ་གཉིས་ཀྱི་དངོས་ནི། ཕྱིར་མི་འོང་དེ་ཉིད་བསམ་གཏན་དང་པོའི་ཆེན་པོའི་ཆེན་པོ་སྤང་བ་ན་སྲིད་རྩེའི་བར་གྱི་ཉེས་པའི་ཆ་བརྒྱད་པའི་བར་དུ་ཟད་པ་དགྲ་བཅོམ་པ་ཉིད་ལ་ཞུགས་པ་ཡིན་ལ། དགུ་པ་སྤང་བའི་བར་ཆད་མེད་ལམ་ལ་གནས་པ་དེ་ལ་ཞུགས་པའོ། །བར་ཆད་མེད་ལམ་དེ་ནི་རྡོ་རྗེ་ལྟ་བུ་ཏིང་ངེ་འཛིན་ཡིན་ཏེ། རྡོ་རྗེ་ཕ་ལམ་ལྟར་བར་ཆད་མེད་ལམ་ཐམས་ཅད་ཀྱི་ནང་ན་ཆེས་ཆེ་བས་ཕྲ་རྒྱས་ཐམས་ཅད་འཇོམས་པར་ནུས་པའི་ཕྱིར་རོ། །བཅོམ་ཟིན་པས་དངོས་སུ་འཇོམས་པ་ནི་མ་ཡིན་ནོ། །དབྱེ་བ་ནི། ཟག་མེད་མི་ལྕོགས་མེད་པ་ཡིས། །ཐམས་ཅད་ལས་ནི་འདོད་ཆགས་འབྲལ། །ཞེས་པས། དེ་ལ་བརྟེན་པའི་ཟག་མེད་ཀྱི་ལམ་སྲིད་རྩེའི་སྡུག་ཀུན་ལ་དམིགས་པའི་རྗེས་ཤེས་ཀྱི་རྣམ་པ་བརྒྱད་དང་། འགོག་པ་ལ་རྗེས་སུ་ཤེས་པའི་རྣམ་པ་དང་མཚུངས་ལྡན་བསམ་གཏན་དང་པོའི་འགོག་པ་ལ་དམིགས་པ་བཞི་ནས་སྲིད་རྩེའི་འགོག་པ་ལ་དམིགས་པའི་བར་བཞི་དང་། ལམ་ནི་རྗེས་སུ་ཤེས་པའི་ཕྱོགས་དང་མཐུན་པ་ཟད་པར་ལ་དམིགས་ཏེ། དེ་དག་གི་གཉེན་པོའི་ངོ་བོར་ཁྱད་པར་མེད་ཅིང་ཕན་ཚུན་སྐལ་མཉམ་གྱི་རྒྱུ་ཡིན་པའི་ཕྱིར་ལམ་ལ་རྗེས་ཤེས་ཀྱི་རྣམ་པ་དང་མཚུངས་ལྡན་བཞི་དང་། སྒོམ་པའི་ལམ་ལ་འགོག་པའམ། །ལམ་ལ་ཆོས་ཤེས་གང་ཡིན་དེ། །ཁམས་གསུམ་གྱི་ནི་གཉེན་པོ་ཡིན། །ཞེས་པས་འགོག་ལམ་ཆོས་ཤེས་བརྒྱད་དོ། །དེ་དག་ཤེས་པའི་རྣམ་པ་དང་དམིགས་པའི་བྱེ་བྲག་གིས་ལྔ་བཅུ་རྩ་གཉིས་དང་། དེ་བཞིན་དུ་འཕགས། བརྒྱད་ཀྱིས་རང་གོང་ས་ལས་རྒྱལ། །ཞེས་པས་སྲིད་རྩེ་ལས་རྒྱལ་ནུས་པས་བཞི་པའི་བར་དུ་སྔ་མ་བཞིན་ཏེ་བསམ་གཏན་ས་དྲུག་ལ་ལྔ་བཅུ་རྩ་གཉིས་ཕྲག་དྲུག་གོ །གཟུགས་མེད་གསུམ་ལ་ནི་ཆོས་ཤེས་ས་དྲུག་པ་ཡིན་པས་འགོག་ལམ་ལ་ཆོས་ཤེས་བརྒྱད་མེད་ལ། གཟུགས་མེད་དངོས་གཞི་དགེ་རྣམས་ཀྱི། །སྤྱོད་ཡུལ་ཟག་བཅས་འོག་མ་མིན། །ཞེས་པས་ས་འོག་མའི་སྤང་བྱ་ལ་མི་དམིགས་པའི་ཕྱིར་དེ་སྤངས་པའི་འགོག་པ་ལ་མི་དམིགས་པའི་འགོག་པ་ལ་དམིགས་པ་བཅུ་དྲུག་ཀྱང་མེད་དོ། །བསམ་གཏན་ལ་དེ་མི་མཚུངས་ཏེ། །བསམ་གཏན་དགེ་ཡུལ་ཡོད་དགུ་ཡིན། །ཅེས་པས་ཀུན་ཏུ་བལྟ་བ་པ་ཡིན་པའི་ཕྱིར་དངོས་གཞི་ཡང་ཟག་བཅས་འོག་མ་ལ་དམིགས་སོ། །ལམ་ནི་ས་དགུའི་རྗེས་ཤེས་ཕྱོགས་ཟད་པར་ལ་དམིགས་ཏེ། སྔ་མ་དེས་ཟག་མེད་འོག་མ་ལ་དམིགས་པ་མ་བཀག་ཅིང་གཉེན་པོའི་ངོ་བོར་ཁྱད་པར་མེད་ལ་ཕན་ཚུན་སྐལ་མཉམ་རྒྱུ་ཡང་ཡིན་པའི་ཕྱིར་རོ། །དེ་ལྟར་ན་ནམ་མཁའ་སྲིད་རྩེའི་སྡུག་ཀུན་ལ་རྗེས་སུ་ཤེས་པའི་རྣམ་པ་དང་མཚུངས་ལྡན་བརྒྱད་དང་། གཟུགས་མེད་བཞིའི་འགོག་པ་ལ་དམིགས་པ་བཅུ་དྲུག་དང་། ལམ་ལ་རྗེས་སུ་ཤེས་པའི་བཞི་སྟེ་ཉི་ཤུ་རྩ་བརྒྱད་དང་། རྣམ་ཤེས་དང་ཅི་ཡང་ལ་ཉི་ཤུ་རྩ་བཞི་དང་ཉི་ཤུ་སྟེ་ཐམས་ཅད་བསྡོམས་པས་སུམ་བརྒྱ་བརྒྱད་ཅུ་རྩ་བཞིའོ། །དེ་དག་ཀྱང་རིགས་དང་དབང་པོའི་བྱེ་བྲག་གིས་དྲུག་སྟོང་དགུ་བརྒྱ་བཅུ་གཉིས་སུ་འགྱུར་རོ། །འགོག་པ་དེ་དག་ལ་དམིགས་ཀྱང་སྲིད་རྩེའི་དགུ་པ་མ་གཏོགས་པ་མན་ཆད་ཀྱི་སྡུག་ཀུན་ལ་མི་དམིགས་པ་ནི་དེ་ལས་འདོད་ཆགས་དང་བྲལ་བའི་ཕྱིར་རོ། །ཆོས་མངོན་པ་བ་གང་དག་འགོག་པ་ལ་རྗེས་སུ་ཤེས་པ་འབའ་ཞིག་ཏུ་མ་ཟད་ཀྱི་ལམ་ལ་རྗེས་སུ་ཤེས་ཀྱང་ས་རེ་རེའི་གཉེན་པོ་ལ་དམིགས་པར་འདོད་པ་དེ་དག་གི་ལྟར་ན་ཉི་ཤུ་རྩ་བརྒྱད་དང་ལྷག་པར་བསྣན་ནས་བསམ་གཏན་ས་དྲུག་གིས་བསྡུས་པ་བརྒྱད་ཅུ་པ་དྲུག་དང་། གཟུགས་མེད་གསུམ་ལ་བཞི་བཅུ་དང་སུམ་ཅུ་རྩ་གཉིས་དང་ཉི་ཤུ་རྩ་བཞི་ཡིན་ནོ་ཞེས་ཟེར་རོ། །འདི་འཆད་པ་ལ་ལུགས་གཉིས་ལས། ཁ་ཅིག་ནི་སྔ་མ་ལྟར་ཟད་པར་ལ་དམིགས་པ་བཞི་འདོད་པས་ལྔ་བཅུ་རྩ་གཉིས་ཀྱི་སྟེང་དུ་མི་ལྕོགས་པ་མེད་པས་བསྡུས་པ་བསམ་གཏན་དང་པོའི་གཉེན་པོ་ལ་དམིགས་པ་བཞི་ནས་ཅི་ཡང་མེད་སྐྱེ་མཆེད་ཀྱི་གཉེན་པོ་ལ་དམིགས་པ་བཞི་སྟེ་ཉི་ཤུ་རྩ་བརྒྱད་དོ། །ཟག་མེད་ཀྱི་ལམ་སྲིད་རྩེས་བསྡུས་པ་མེད་པས་སྲིད་རྩེའི་གཉེན་པོ་ལ་དམིགས་པ་མ་ཡིན་ནོ། །དེ་བཞིན་དུ་གཟུགས་མེད་གསུམ་ལ་ནམ་མཁས་བསྡུས་པ་ནམ་མཁའི་གཉེན་པོ་ལ་དམིགས་པ་ལ་སོགས་པ་བཅུ་གཉིས་དང་གཞན་གཉིས་ལ་བརྒྱད་དང་བཞི་པ་བསྣན་པའི་ཞེས་ཟེར་རོ། །གཞན་དག་ནི་འགོག་པ་ལ་རྗེས་སུ་ཤེས་པ་ལྟར་ས་རེ་རེའི་གཉེན་པོ་ལ་དམིགས་པར་འདོད་པས་སྲིད་རྩེའི་གཉེན་པོ་ལ་ཡང་དམིགས་ཏེ། དེའི་ལྟར་ན་ཡང་སྔ་མ་ལྟར་བསྣན་པས་བརྒྱད་ཅུ་ལ་སོགས་པར་འགྱུར་རོ་ཞེའོ། །འོ་ན་སྲིད་རྩེའི་གཉེན་པོ་ལ་དམིགས་པ་བཞི་ཡང་བསྣན་པར་བྱའོ་ཞེ་ན། དེ་ནི་རྗེས་སུ་ཤེས་པའི་ཕྱོགས་དང་མཐུན་པ་ཟད་པར་ལ་དམིགས་པ་མེད་པས་དེའི་ཚབ་ཏུ་གཞིར་བཞག་པའི་ཕྱིར་རོ། །དེ་དག་གི་ལྟར་ན་ཐམས་ཅད་བསྡོམས་པས་ལྔ་བརྒྱ་བདུན་ཅུ་རྩ་དྲུག་ཏུ་འགྱུར་ཞིང་རིགས་དང་དབང་པོའི་བྱེ་བྲག་གིས་ཁྲི་སུམ་བརྒྱ་དྲུག་ཅུ་རྩ་བརྒྱད་དུ་འགྱུར་རོ། །འོ་ན་ནམ་མཁའ་ལ་སོགས་པ་ཡང་རང་དང་གོང་སའི་གཉེན་པོ་ལ་དམིགས་ཀྱི་འོག་སའི་གཉེན་པོ་ལ་ཅིའི་ཕྱིར་མི་དམིགས། ས་དགུའི་གཉེན་པོ་ནི་ཕན་ཚུན་དུ་རྒྱུ་ཡིན་པའི་ཕྱིར་རྗེས་ཤེས་ཐམས་ཅད་ཀྱང་ས་དགུའི་རྗེས་སུ་ཤེས་པའི་ཕྱོགས་མཐུན་དང་བཅས་པ་ལ་དམིགས་པར་བཤད་དོ་ཞེ་ན། དེ་ནི་ས་དྲུག་དམིགས་པ་ཡིན་པས་ཁྱད་པར་དུ་མ་བྱས་པར་ས་དགུའི་དམིགས་པར་བཤད་ཀྱི། ནམ་མཁས་བསྡུས་པའི་དམིགས་པ་ས་འོག་མའི་གཉེན་པོ་ཡིན་ནོ་ཞེས་པ་ལ་སོགས་པ་ཁྱད་པར་དུ་བྱས་ནས་མ་བཤད་པའི་ཕྱིར་སྐྱོན་མེད་དོ་ཞེས་ཏེ། རྒྱལ་སྲས་ཀྱིས། འདི་ནི་གཞན་གྱི་ལུགས་ཡིན་ལ། རྗེས་ཤེས་ནི་ས་དགུའི་རྗེས་ཤེས་ཕྱོགས་མཐུན་ཐམས་ཅད་ས་སྤྱིའི་ངོ་བོར་དམིགས་པར་འདོད་པ་དེ་ཉིད་བྱེ་བྲག་ཏུ་སྨྲ་བའི་ལུགས་ཡིན་ཏེ། སློབ་དཔོན་འདུས་བཟངས་ཀྱང་དེ་ལྟར་བཞེད་པའི་ཕྱིར་རོ་ཞེས་བཤད་དོ། །གནས་པ་ལ་བདུན་ལས་དངོས་ནི། དགུ་པ་དེ་ཟད་པའམ་སྤངས་པའི་ཐོབ་པ་དང་ལྷན་ཅིག་ཏུ་སྐྱེས་པ་ནི་ཟད་པ་ཤེས་པ་ཞེས་བྱ་སྟེ་རྣམ་གྲོལ་གྱི་ལམ་དགུ་པའོ། །དེའི་ཚེ་གང་ཟག་དེ་ལ་མི་སློབ་པ་ཞེས་བྱ་སྟེ། འབྲས་བུ་གཞན་མ་ཐོབ་པ་ཐོབ་པར་བྱ་བའི་དོན་དུ་བསླབ་པ་ལ་བསླབ་པ་བྱར་མེད་པའི་ཕྱིར་རོ། །དེའི་ཕྱིར་རང་དོན་མཐར་ཐུག་པས་གཞན་དོན་བྱེད་པར་འོས་པའི་ཕྱིར་དང་། ཆགས་བཅས་ཐམས་ཅད་ཀྱིས་མཆོད་པར་འོས་པའི་ཕྱིར་དགྲ་བཅོམ་པའོ། །སྔར་བཤད་པའི་གང་ཟག་བདུན་ནི་སློབ་པ་སྟེ། ཟག་པ་ཟད་པའི་ཕྱིར་བསླབ་པ་གསུམ་ལ་རྟག་ཏུ་སློབ་པའི་ཕྱིར་རོ། །སོ་སོའི་སྐྱེ་བོ་ནི་བདེན་པ་ཡང་དག་པ་ཇི་ལྟ་བ་བཞིན་མི་ཤེས་ཤིང་བསླབ་པ་གསུམ་ལ་སློབ་པ་གཏོང་བའི་ཕྱིར་སློབ་པ་མ་ཡིན་ནོ། །དེས་ན་མི་གཏོང་བར་རྟག་ཏུ་སློབ་པ་ཁོ་ན་དེ་ཉིད་ཡིན་པས་མདོ་ལས་ཀྱང་། ཞི་བྱེད་བསླབ་པ་ལ་སློབ་ཅིང་བསླབ་པ་ལ་སློབ་པས་ན་སློབ་པ་ཞེས་བྱའོ། །ཞེས་ལན་གཉིས་སུ་གསུངས་སོ། །ཞར་ལ་ལམ་གང་གིས་སྤང་བྱ་སྤོང་བ་ལ་སོགས་པ་བཤད་པ་ལ་གསུམ་ལས། དང་པོ་ནི། མི་སློབ་པ་ལམ་གང་གིས་ས་གང་ལས་འདོད་ཆགས་དང་བྲལ་བས་འཐོབ་ཅེ་ན། འཇིག་རྟེན་ལས་འདས་པའི་ལམ་དེ་ཉིད་ཀྱིས་སྲིད་རྩེ་ལས་འདོད་ཆགས་དང་བྲལ་བས་འཐོབ་ཀྱི་འཇིག་རྟེན་པས་ནི་མ་ཡིན་ཏེ། གོང་ས་མེད་ཅིང་རང་ས་སྲེད་པ་རྒྱས་པ་དང་འོག་ས་དམན་པའི་ཕྱིར་རོ། །ས་གཞན་བརྒྱད་པོ་ལས་ན་གོང་སའི་ཉེར་བསྡོགས་འཇིག་རྟེན་པ་ཡོད་པའི་ཕྱིར་རྣམ་པ་གཉིས་ཀས་འབྲལ་ལོ། །འོ་ན་སོ་སྐྱེ་དང་འཕགས་པས་ལམ་དེས་བྲལ་བ་ལ་ཁྱད་པར་ཅི་ཡོད་ཅེ་ན། འཇིག་རྟེན་པ་ཡིས་ཆགས་པ་དང་བྲལ་བའི་འཕགས་པ་ལ་བྲལ་བའི་ཐོབ་པ་ཟག་བཅས་དང་ཟག་མེད་རྣམ་པ་གཉིས་སྐྱེ་ལ་སོ་སྐྱེ་ལ་དེ་ལྟ་མ་ཡིན་པའི་ཕྱིར་རོ། །ཁ་ཅིག་ནི་འཇིག་རྟེན་ལས་འདས་ཀྱིས་སྤངས་ཀྱང་བྲལ་ཐོབ་གཉིས་སྐྱེའོ། །དེ་ལྟ་མ་ཡིན་ན་ཟག་མེད་ཀྱི་ལམ་གྱིས་ཅི་ཡང་ལས་འདོད་ཆགས་དང་བྲལ་བ་ཞིག་བསམ་གཏན་ལ་བརྟེན་ནས་དབང་པོ་འཕོས་བའི་ཚེ་དེ་ལ་ས་གོང་མའི་ཉོན་མོངས་པ་ལྡན་པར་འགྱུར་ཏེ། ས་གོང་མའི་ཉོན་མོངས་པ་སྤངས་པའི་བྲལ་ཐོབ་ཟག་མེད་བཏང་བའི་ཕྱིར་རོ། །དེར་ཐལ་བ་ལས་དེ་བཏང་ཡང་དེ་ལ་ཉོན་མོངས་མི་ལྡན་པའི་ཕྱིར་དེ་སྤངས་པའི་བྲལ་ཐོབ་ཟག་བཅས་ཡོད་དོ། །རྟགས་གྲུབ་སྟེ། དེའི་ཚེ་ཕྱིར་མི་འོང་འབྲས་བུ་ཁྱད་པར་ཅན་དུ་རྟུལ་པོས་བསྡུས་པའི་ཟག་མེད་མཐའ་དག་བཏང་ཞིང་རྣོན་པོས་བསྡུས་པའི་འབྲས་བུ་ཙམ་པོ་འདོད་པའི་སྒོམ་སྤང་དགུ་པ་སྤངས་པས་ཕྱེ་བ་ཙམ་ཐོབ་པ་ཡིན་པའི་ཕྱིར་རོ་ཞེས་ཟེར་རོ། །དེ་ནི་མ་ངེས་ཏེ་སྲིད་རྩེའི་སྤང་བྱ་ཕྱེད་ཙམ་ལས་རྣམ་པར་གྲོལ་བའི་ཕྱིར་མི་འོང་ཞིག་དབང་པོ་འཕོས་པའི་ཚེ་སྲིད་རྩེའི་ཉོན་མོངས་པ་སྤངས་པ་དེ་དང་ལྡན་པར་འགྱུར་ཏེ། སྲིད་རྩེའི་ཉོན་མོངས་པ་སྤངས་པའི་བྲལ་ཐོབ་ཟག་མེད་བཏང་བའི་ཕྱིར་རོ། །སོ་སྐྱེ་ཞིག་ཀྱང་གོང་དུ་སྟེ་བསམ་གཏན་དང་པོ་ཡན་ཆད་དུ་སྐྱེས་པའི་ཚེ་འདོད་པའི་ཉོན་མོངས་ལྡན་པར་འགྱུར་ཏེ་འདོད་པའི་ཉོན་མོངས་སྤངས་པའི་བྲལ་ཐོབ་བཏང་བའི་ཕྱིར་རོ། །དེར་ཐལ་བ་ལས་དེ་དག་བཞིན་དུ་མི་ལྡན་ཏེ་དེའི་ཕྱིར་བྲལ་ཐོབ་ཟག་བཅས་སྐྱེ་བ་མ་ཡིན་ནོ། །དེ་དང་མི་ལྡན་པ་ནི་མ་ཐོབ་པ་ཡོད་པས་སོ། །གཉིས་པ་ནི་ས་གང་གིས་གང་ལས་འབྲལ་ཞེ་ན། ཟག་མེད་མི་ལྕོགས་པ་མེད་པ་ཡིས་ནི་ས་དགུ་པོ་ཐམས་ཅད་ལས་འདོད་ཆགས་དང་འབྲལ་ཏེ། ཟག་མེད་དང་ཉེར་བསྡོགས་ཡིན་པས་རང་གོང་དང་འོག་སའི་གཉེན་པོ་ཡིན་པའི་ཕྱིར་རོ། །ཉེར་བསྡོགས་གཞན་རྣམས་ནི་ཟག་བཅས་སྦྱངས་པས་འོག་ས་ཁོ་ནའི་གཉེན་པོའོ། །ཉེར་བསྡོགས་ཀྱིས་འོག་ས་ལས་རྒྱལ་བའི་རྣམ་གྲོལ་ཐ་མ་གང་གི་ངོ་བོར་སྐྱེ་ཞེ་ན། ས་དང་པོ་གསུམ་ལས་རྒྱལ་བ་ལ་ནི་དབང་པོ་རྣོན་ཚོར་བ་སྤོ་ནུས་ལ་ཉེར་བསྡོགས་ལ་དགའ་བ་ཆུང་བས་བསམ་གཏན་དངོས་གཞིའི་ངོ་བོར་སྐྱེ་ཞིང་། རྟུལ་ན་ཚོར་བ་སྤོ་མི་ནུས་པས་ཉེར་བསྡོགས་ཀྱི་ངོ་བོ་ལས་མཐའི་རྣམ་གྲོལ་གྱི་ལམ་སྐྱེའོ། །དེའི་གོང་ན་གསུམ་པའི་ས་ཡན་ཆད་ལ་རྒྱལ་ན་བཞི་པ་སོགས་ཀྱི་ཉེར་བསྡོགས་དང་དངོས་གཞི་ཚོར་བ་མཐུན་ཞིང་དངོས་གཞི་ལ་གུས་པའི་ཕྱིར་ཐ་མ་ཉེར་བསྡོགས་ལས་སྐྱེ་བ་མིན་གྱི་དངོས་གཞིའི་ངོ་བོར་ཡིན་ནོ། །གཞན་འཕགས་པ་སྟེ་ཟག་པ་མེད་པའི་ས་བརྒྱད་ཀྱིས་ནི་རང་དང་གོང་ས་ལས་རྒྱལ་ཏེ་ལམ་ཟག་མེད་ཡིན་པའི་ཕྱིར་རོ། །འདོད་ཆགས་དང་བྲལ་ཟིན་པས་འོག་ས་ལས་མ་ཡིན་ནོ། །གསུམ་པ་ནི་འོ་ན་འདས་པའི་ལམ་བར་ཆད་མེད་པ་དང་རྣམ་གྲོལ་རྣམས་དམིགས་པ་བདེན་པ་དང་དེའི་རྣམ་པ་ཅན་ཡིན་ན་འཇིག་རྟེན་པའི་ཇི་ལྟ་བུ་ཞེ་ན། འཇིག་རྟེན་པའི་རྣམ་གྲོལ་དང་བར་ཆད་མེད་ལམ་ནི་གོ་རིམ་བཞིན་དུ་ཞི་སོགས་དང་རགས་སོགས་ཀྱི་རྣམ་པ་ཅན་དང་། དམིགས་པ་གོང་དང་འོག་མའི་སྤྱོད་ཡུལ་ཅན་ནོ། །དེ་ནི་འདི་ལྟར་བར་ཆད་མེད་ལམ་གྱིས་འོག་ས་ལ་དམིགས་ནས་ལམ་དང་བཅས་ཏེ་མངོན་པར་འདུ་བྱེད་པ་ཤིན་ཏུ་ཆེ་བས་མ་ཞི་བའི་ཕྱིར་རགས་པ་དང་། གནས་ངན་ལེན་རབ་ཏུ་མང་བ་ཉིད་ཀྱིས་མི་མཐུན་པར་འགྱུར་བའི་ཕྱིར་གྱ་ནོམ་པ་མ་ཡིན་པས་ཐ་བ་ངན་པ་དང་། རྩིག་པ་ལས་ངེས་པར་མི་འབྱུང་བ་བཞིན་དུ་དེ་ཉིད་ཀྱིས་ས་དེ་ལས་ངེས་པར་མི་འབྱུང་བས་རྩིག་པ་སྟུག་པོ་ལྟ་བུའི་རྣམ་པ་དང་། རྣམ་གྲོལ་གྱིས་གོང་ས་ལ་དམིགས་ནས་དེ་ལས་བཟློག་ཏེ་ཞི་བ་དང་གྱ་ནོམ་པ་དང་ངེས་པར་འབྱུང་བའི་རྣམ་པར་ལྟ་བའོ། །གསུམ་པ་ནི་ཟད་ཤེས་དེའི་མཇུག་ཐོགས་སུ་ཅི་ཞིག་སྐྱེ་ཞེ་ན། གལ་ཏེ་དགྲ་བཅོམ་མི་གཡོའི་ཆོས་ཅན་ཡིན་ན་ཟད་པ་ཤེས་པ་ལས་དེ་མ་ཐག་མི་སྐྱེ་བའི་བློ་གྲོས་ཏེ་ཤེས་པ་སྐྱེའོ། །གལ་ཏེ་དེ་མིན་ན་ཟད་པ་ཤེས་པ་ལས་དེའི་རྒྱུན་ཙམ་བྱུང་ནས་ལྡང་བའམ། མི་སློབ་པའི་ཡང་དག་པའི་ལྟ་བ་སྐྱེ་ལ་ཉམས་པ་སྲིད་པས་མི་སྐྱེ་བ་ཤེས་པ་མ་ཡིན་ནོ། །མི་གཡོ་བ་ལ་མི་སྐྱེའམ་ཞེ་ན། དེ་ནི་དགྲ་བཅོམ་ཐམས་ཅད་ལ་སྐྱེར་རུང་བའི་ཕྱིར་འགའ་ཞིག་ལ་སྐྱེ་ཞིང་གཞན་མི་སྐྱེ་བ་ཤེས་པའི་རྒྱུན་ཙམ་ལས་ལྡང་བ་སྲིད་དོ། །བཞི་པ་ནི་གང་དག་འབྲས་བུ་བཞིར་བཤད་པ་དགེ་སྦྱོང་ཚུལ་གྱི་འབྲས་བུ་ཡིན་ན་དེ་ཅི་ཞིག་ཚུལ་དང་འབྲས་བུ་གང་ཡིན་ཞེ་ན། དེ་ལ་དགེ་སྦྱོང་ནི་ཉོན་མོངས་པ་ཅི་རིགས་པ་གཏན་དུ་ཞི་བའི་རྒྱུད་ཡིན་ལ། དེའི་ཚུལ་ལམ་ཐབས་ནི་དེ་དངོས་སུ་སྤོང་བྱེད་དྲི་མེད་ཀྱི་ལམ་སྟེ་དེས་ཉོན་མོངས་པ་དངོས་སུ་ཞི་བར་བྱས་པའི་སྒོ་ནས་དགེ་སྦྱོང་དུ་འགྱུར་བའི་ཕྱིར་རོ། །ཚུལ་དེའི་འབྲས་བུ་ཡིན་པས་རྣམ་གྲོལ་དང་སྤངས་པ་ནི་འབྲས་བུ་འདུས་བྱས་དང་འདུས་མ་བྱས་ཡིན་ལ་དེ་ཉིད་མདོ་ལས་བཞིར་གསུངས་སོ། །དེ་དག་ཀྱང་རྒྱས་པར་དབྱེ་ན་བརྒྱད་ཅུ་རྩ་དགུ་དགུའོ། །དེ་ནི་གྲོལ་ལམ་དང་ཟད་པའམ་སྤངས་པ་རྣམས་དང་བཅས་པའི་བར་ཆད་མེད་ལམ་མོ། །དེ་ཡང་ཁམས་གསུམ་གྱི་མཐོང་སྤང་དང་ས་དགུའི་སྒོམ་སྤང་དངོས་སུ་སྤོང་བྱེད་བར་ཆད་མེད་ལམ་བརྒྱད་དང་བརྒྱད་ཅུ་རྩ་གཅིག་བསྡོམས་པ་སྟེ་དགེ་སྦྱོང་གི་ཚུལ་ལོ། །རྣམ་གྲོལ་ལམ་ཡང་དེ་སྙེད་ཡོད་པས་དེ་དག་ནི་འབྲས་བུ་འདུས་བྱས་ཡིན་ཏེ་དེའི་རྒྱུ་མཐུན་དང་བསྐྱེད་པའི་སྐྱེས་བུ་བྱེད་འབྲས་ཡིན་པའི་ཕྱིར་རོ། །དེ་དག་གི་སྤངས་པའང་དེ་སྙེད་ཡིན་ལ་དེ་ལ་འབྲས་བུ་འདུས་མ་བྱས་ཞེས་བྱ་སྟེ་བྲལ་འབྲས་ས་མ་ཐོབ་པའི་སྐྱེས་བུ་བྱེད་འབྲས་ཡིན་པའི་ཕྱིར་རོ། །འོ་ན་སངས་རྒྱས་ཀྱི་འབྲས་བུ་བཞིར་གསུངས་པ་གྲངས་ཉུང་བའི་སྐྱོན་དུ་འགྱུར་རོ་ཞེ་ན། མ་ཡིན་ཏེ། དེ་ཉིད་ཀྱིས་འབྲས་བུ་བཞིར་རྣམ་པར་བཞག་པ་མཛད་པ་ནི་གནས་སྐབས་གང་དུ་རྒྱུ་ལྔ་པོ་དག་ནི་སྲིད་པ་ལ་དགོངས་ནས་གསུངས་པའི་ཕྱིར་རོ། །ལྔ་ནི་འབྲས་བུ་ལ་ཞུགས་པའི་སྔོན་ལམ་བཏང་བ་དང་། གཞན་སྔོན་མེད་པའི་གནས་ལ་མ་ཐོབ་པ་དང་ཟད་པ་སྟེ་སྤངས་པ་བསྡོམས་ནས་ཐམས་ཅད་ཀྱི་ཐོབ་པ་གཅིག་རྙེད་པ་དང་། ཤེས་པ་བརྒྱད་ཚན་གཅིག་ཅར་དུ་ཐོབ་པ་དང་། རྣམ་པ་མི་རྟག་སོགས་བཅུ་དྲུག་ཀྱང་ཚང་བར་ཐོབ་པའོ། །ཐོབ་པ་གཅིག་རྙེད་པ་ནི་རྒྱལ་སྲས་ཀྱིས། རྒྱུན་དུ་ཞུགས་པའི་འབྲས་བུ་ཐོབ་པའི་དུས་ན་མཐོང་བས་སྤང་བར་བྱ་བ་སྤངས་བ་ཐམས་ཅད་ཀྱི་ཐོབ་པ་སྒོམ་པའི་ལམ་གྱིས་བསྡུས་པ་གཅིག་རྙེད་ལ་ཞེས་པ་ལ་སོགས་པ་བཤད་པ་ཡིན་ནོ། །དེ་ལྟར་ན་དང་པོ་ལ་ཞུགས་པ་ལ་ནི་རྒྱུ་ལྔ་ཅར་མེད་ཅིང་། མཐར་གྱིས་པའི་ཞུགས་པ་ཕྱི་མ་གསུམ་ལ་རྒྱུ་དང་པོ་གསུམ་མེད་ལ་ཕྱི་མ་གཉིས་ཡོད་དེ་སྒོམ་ལམ་ལ་གནས་པའི་ཕྱིར་རོ། །ཆགས་བྲལ་སྔོན་སོང་གི་ཞུགས་པ་གཉིས་ལ་ཐམས་ཅད་མེད་དེ་མཐོང་ལམ་ལ་གནས་པའི་ཕྱིར་རོ་ཞེས་གང་སྤེལ་འཆད་དོ། །འོ་ན་ཟག་མེད་ཀྱི་ལམ་ཁོ་ན་དགེ་སྦྱོང་གི་ཚུལ་ཡིན་ན། འཇིག་རྟེན་པའི་ལམ་གྱིས་འདོད་པའི་དྲུག་པ་དང་དགུ་པ་སྤངས་པའི་ཚེ་ཕྱིར་འོང་མི་འོང་གི་འབྲས་བུ་ཐོབ་པའི་འབྲས་བུ་འདུས་མ་བྱས་དེ་གཉིས་ནི་དགེ་སྦྱོང་ཚུལ་གྱི་འབྲས་བུ་མ་ཡིན་པར་འགྱུར་ཏེ་འཇིག་རྟེན་པའི་ལམ་གྱིས་ཐོབ་པའི་འབྲས་བུ་ཡིན་པའི་ཕྱིར་རོ་ཞེ་ན། འཇིག་རྟེན་པ་ཡིས་འདོད་པའི་དྲུག་པ་སྤངས་པའི་ཚེ་ཐོབ་པའི་འབྲས་བུ་ནི་དེས་ཐོབ་པའི་སྤངས་པ་དང་མཐོང་ལམ་གྱི་འབྲས་བུ་སྤངས་པ་བསྲེས་སྟེ་བསྡོམས་པ་དེ་ཡིན་པའི་ཕྱིར་རོ། །དེའི་ཕྱིར་མདོ་ལས། ལན་གཅིག་ཕྱིར་འོང་བའི་འབྲས་བུ་གང་ཞེ་ན། ཀུན་ཏུ་སྦྱོར་བ་གསུམ་སྤངས་པ་དང་། འདོད་ཆགས་དང་ཞེ་སྡང་གཏི་མུག་བསྲབས་པ་གང་ཡིན་པ་དེ་ཡིན་ནོ་ཞེས་སོ། །གལ་ཏེ་འཇིག་རྟེན་པའི་ལམ་གྱིས་ཐོབ་པའི་ཆ་ཁོ་ན་ལ་དེར་དོགས་ན་ཡང་། སྤངས་པ་དེ་ཐོབ་པ་ཟག་མེད་ཀྱིས་འཛིན་པའི་ཕྱིར་ཟག་མེད་དེའི་འབྲས་བུ་ཡིན་ནོ། །དེས་དེ་འཛིན་ཀྱང་དེ་དེའི་འབྲས་བུ་མ་ཡིན་ན་ཟད་པ་ཤེས་པས་ཀྱང་ཀུན་སྦྱོར་གཏུགས་པའི་ཡོངས་ཤེས་ཀྱི་ཐོབ་པའི་རྟེན་བྱས་ཀྱི་དེ་ལ་གཞན་ཅི་ཡང་མ་བྱས་པས་དེའི་བྲལ་འབྲས་སུ་གཞག་དཀའ་འོ། །འཛིན་པའི་ཚུལ་ནི་ཉོན་མོངས་ཏེ་ཉོན་མོངས་པས་ཉམས་ཀྱང་དེའི་སྟོབས་ཀྱིས་མི་འཆི་བའི་ཕྱིར་རོ་ཞེས་བཤད་དོ། །དེ་བཞིན་དུ་འཇིག་རྟེན་པ་ཡིས་འདོད་པའི་དགུ་པ་སྤངས་པའི་ཚེ་ཐོབ་པའི་འབྲས་བུ་ཡང་དེ་གཉིས་བསྲེས་པ་སྟེ་བསྡོམས་པ་དེ་ཡིན་པའི་ཕྱིར་རོ། །དེ་སྐད་དུའང་མདོ་ལས། ཕྱིར་མི་འོང་བའི་འབྲས་བུ་གང་ཞེ་ན། ཀུན་ཏུ་སྦྱོར་བ་ཐ་མའི་ཆ་དང་མཐུན་པ་ལྔ་སྤངས་པ་གང་ཡིན་པ་དེ་ཡིན་ནོ་ཞེས་སོ། །སྔ་མ་བཞིན་དེ་ཁོ་ན་ལ་དེར་དོགས་ནའང་ཐོབ་པ་ཟག་མེད་ཀྱིས་འཛིན་པའི་ཚུལ་སྔར་བཞིན་སྦྱར་རོ། །ལྔ་པ་ནི་དགེ་སྦྱོང་གི་ཚུལ་དུ་བཤད་པ་དེ་ཉིད་ལ་ཚངས་པའི་ཚུལ་ཞེས་བྱ་སྟེ། ཚངས་པ་ནི་སྤངས་པའམ་སྤང་པ་ཡིན་ལ་ཚུལ་ཏེ་དེའི་ངོ་བོ་ཡིན་པའི་ཕྱིར་རོ། །ཡང་ན་ཚངས་པ་ནི་སྤངས་པ་སྟེ་མྱ་ངན་ལས་འདས་པ་ཡིན་ལ། ཚུལ་ཏེ་དེ་ཐོབ་པའི་ཐབས་ཡིན་པའི་ཕྱིར་རོ་ཞེས་ཀྱང་བཤད་དུ་རུང་རོ། །ཚངས་པའི་འཁོར་ལོ་ཞེས་ཀྱང་བྱ་སྟེ་བཅོམ་ལྡན་འདས་ནི་ཚངས་པའི་ཡིན་ལ་དེ་གདུལ་བྱའི་རྒྱུད་ལ་བསྐོར་བའི་ཕྱིར་རོ། །ཚངས་པ་ཡིན་པ་ནི་ཚངས་པའི་ཚུལ་བླ་ན་མེད་པ་དང་ལྡན་པའི་ཕྱིར་ཏེ། མདོ་ལས། བཅོམ་ལྡན་འདས་དེ་ནི་ཚངས་པ་ཞེས་ཀྱང་བྱ། ཞི་བ་དང་བསིལ་བར་གྱུར་པ་ཞེས་ཀྱང་བྱ་ཞེས་སོ། །མཐོང་བའི་ལམ་ལ་ནི་ཆོས་ཀྱི་འཁོར་ལོ་ཞེས་བྱ་སྟེ་དེ་དང་ཆོས་མཐུན་པའི་ཕྱིར་རོ། །དེ་ནི་འདི་ལྟར་འཁོར་ལོ་རིན་པོ་ཆེ་མྱུར་བར་འགྲོ་བ་དང་སོགས་ཀྱིས་ཡུལ་གཞན་འདོར་ཞིང་གཞན་དུ་འཇུག་པ་དང་། གྲོང་དང་གྲོང་རྡལ་སོགས་ལས་མ་རྒྱལ་བ་རྒྱལ་བར་བྱེད་ཅིང་རྒྱལ་བ་རྣམས་དགེ་བ་ལ་བཀོད་ནས་རྣལ་དུ་འགོད་པ་དང་། ས་མཐོ་བར་འཕར་ཞིང་དམའ་བར་འབབ་པ་བཞིན་དུ། མཐོང་ལམ་སྐད་ཅིག་མྱུར་དུ་འགྲོ་བ་དང་། བར་ཆད་མེད་ལམ་འདོར་ཞིང་རྣམ་གྲོལ་མངོན་དུ་འགྱུར་བའི་བདེན་པའི་དམིགས་པ་གཞན་འདོར་ཞིང་གཞན་དུ་འཇུག་པ་དང་། བར་ཆད་མེད་ལམ་གྱིས་ཉོན་མོངས་པའི་ཐོབ་པ་གཅོད་པའི་སྒོ་ནས་མ་རྒྱལ་བ་རྒྱལ་བར་བྱེད་ལ་རྣམ་གྲོལ་གྱིས་བྲལ་བའི་ཐོབ་པ་དང་ལྷན་ཅིག་སྐྱེས་པའི་སྒོ་ནས་རྣལ་དུ་འགོད་པ་དང་། འཕར་བ་ནི་གོང་མའི་བདེན་པ་དང་འབབ་པ་ནི་འདོད་པའི་བདེན་པ་ལའོ། །ཞེས་ཟེར་རོ། །བཙུན་པ་དབྱངས་སྒྲོགས་ནི་མཐོང་ལམ་གྱི་གཙོ་བོ་འཕགས་ལམ་བརྒྱད་ཡིན་ལ་དེ་རྩིབས་སོགས་ཀྱི་འཁོར་ལོ་དང་ཆོས་མཐུན་པའི་ཕྱིར་ཏེ། འཁོར་ལོའི་འཛིན་པའི་ལྟེ་བ་སྡུད་པའི་མུ་ཁྱུད་དང་ཕན་ཚུན་འཇུག་པའི་རྩིབས་བཞིན་དུ། ངག་ལས་ཀྱི་མཐའ་འཚོ་བ་རྣམས་ཚུལ་ཁྲིམས་ཡིན་པས་ལྟེ་བ་དང་འདྲ་བར་ཡང་དག་པའི་ལྟ་བ་ལ་སོགས་པ་དེ་ལ་རག་ལས་ཏེ་འཇུག་པའི་ཕྱིར་དང་། ཏིང་ངེ་འཛིན་མུ་ཁྱུད་དང་འདྲ་བར་སྡུད་ཅིང་ཉེ་བར་འཛིན་པའི་ཕྱིར་དང་། ཡང་དག་པའི་ལྟ་བ་ལ་སོགས་པ་བཞི་ནི་རྩིབས་བཞིན་དུ་ཕན་ཚུན་འདུས་པའི་ཕྱིར་རོ་ཞེས་ཟེར་རོ། །འོ་ན་མཐོང་ལམ་ཆོས་འཁོར་དུ་གཞག་པ་བྱེ་བྲག་ཏུ་སྨྲ་བའི་རང་དགའ་འམ་ལུང་ལས་འབྱུང་ཞེ་ན། མདོ་ལས་ཏེ། སྔོན་བཅོམ་ལྡན་འདས་ཡུལ་བཱ་ར་ཎཱ་སཱིའི་དྲང་སྲོང་ལྷུང་བ་རི་དྭགས་ཀྱི་ནགས་ན་བཞུགས་སོ། །དེའི་ཚེ་ལྔ་སྡེ་ལ་བཀའ་སྩལ་པ། དགེ་སློང་དག་སྔོན་མ་ཐོས་པའི་ཆོས་རྣམས་ལ་འདི་ནི་དུཿཁ་འཕགས་པའི་བདེན་པའོ་ཞེས་ཚུལ་བཞིན་དུ་ཡིད་ལ་བྱེད་པ་ན་མིག་སྐྱེས་སོ་ཤེས་པ་དང་རིག་པ་དང་བློ་སྐྱེས་སོ། །འདི་ནི་དུཿཁ་ཀུན་འབྱུང་བའོ། །འདི་ནི་དུཿཁ་འགོག་པའོ། །འདི་ནི་དུཿཁ་འགོག་པར་འགྱུར་བའི་ལམ་འཕགས་པའི་བདེན་པའོ་ཞེས་ཚུལ་བཞིན་དུ་ཞེས་སོགས་དང་། སྔོན་མ་ཐོས་པའི་ཆོས་རྣམས་ལ་དུཿཁ་འཕགས་པའི་བདེན་པ་དེ་བདག་གིས་མངོན་པར་ཤེས་པས་ཡོངས་སུ་ཤེས་པར་བྱའོ་ཞེས་ཚུལ་བཞིན་དུ་ཞེས་སོགས་དང་། སྔོན་མ་ཐོས་པའི་ཆོས་རྣམས་ལ་དུཿཁ་འཕགས་པའི་བདེན་པ་དེ་བདག་གིས་མངོན་པར་ཤེས་པས་ཡོངས་སུ་ཤེས་སོ་ཞེས་ཚུལ་བཞིན་དུ་ཞེས་པ་ལ་སོགས་པ་སྟེ་བདེན་པ་བཞི་ལན་གསུམ་དུ་བཟླས་པ་བཅུ་གཉིས་ཀྱི་ཆོས་ཀྱི་འཁོར་ལོ་བསྐོར་ཏོ། །དེའི་ཚེ་ཀུན་ཤེས་ཀོའུ་དི་ནྱཻ་ལ་སོགས་པ་ལྷ་བརྒྱད་ཁྲི་དང་བཅས་པ་ལ་མཐོང་ལམ་སྐྱེས་པ་དང་། ལྷ་རྣམས་དང་ས་བླ་བའི་གནོད་སྦྱིན་རྣམས་བཅོམ་ལྡན་འདས་ཀྱི་ཆོས་ཀྱི་འཁོར་ལོ་བསྐོར་ཏོ་ཞེས་འབྱུང་བའི་ཕྱིར་རོ་ཞེས་ཟེར་རོ། །དེ་ལ་ལན་གསུམ་ནི་ངོ་བོ་དང་བྱ་བ་དང་མཐར་ཐུག་པ་ལ་བཟླས་པ་དང་། རྣམ་པ་བཅུ་གཉིས་ནི་བཟླས་པ་རེ་རེ་ལ་ཟག་མེད་ཀྱི་ཤེས་རབ་ཀྱི་མངོན་སུམ་དུ་གྱུར་བའི་ཕྱིར་མིག་དང་། ཐེ་ཚོམ་དང་བྲལ་བས་ན་ཤེས་པ་དང་། ཡང་དག་པའི་དོན་རྟོགས་པས་ན་རིག་པ་དང་། རྣམ་པར་དག་པས་ན་བློ་སྐྱེས་སོ་ཞེས་པའོ། །དེ་དག་ཀྱང་གསུམ་ཚན་དང་བཅུ་གཉིས་ཚན་དུ་ཆོས་མཐུན་པས་ན་དེ་ལྟར་བཤད་དེ་གཉིས་དང་གནས་བདུན་ལ་མཁས་པ་བསྟན་པ་བཞིན་ནོ། །གཞན་ཡང་བཟླས་པ་འདི་དག་གིས་གྲངས་བཞིན་དུ་ལན་གསུམ་བསྟན་ཏོ་ཞེས་ཀྱང་ཟེར་རོ། །སློབ་དཔོན་ནི་མཐོང་ལམ་ཁོ་ན་ལ་ལན་གསུམ་དུ་བཟླས་པ་དང་རྣམ་པ་བཅུ་གཉིས་ཀྱང་མ་ཡིན་པས་འདི་ཇི་ལྟར་ཆོས་འཁོར་དུ་གཞག དེས་ན་ཆོས་ཀྱི་རྣམ་གྲངས་དེ་ཉིད་བདེན་པ་བཞི་ལན་གསུམ་དུ་བཟླས་པ་རྣམ་པ་བཅུ་གཉིས་ཀྱི་ཆོས་ཀྱི་འཁོར་ལོ་ཡིན་ནོ་ཞེས་སོ། །ཡང་ན་འཕགས་པའི་ལམ་ཐམས་ཅད་གདུལ་བྱའི་རྒྱུད་ལ་འཇུག་པའི་ཕྱིར་ཆོས་འཁོར་ཡིན་ནོ། །འོན་ཀྱང་དེ་སྐྱེས་པ་ཙམ་གྱིས་དེ་ལྟར་སྨྲས་པ་ནི་མཐོང་ལམ་བསྐྱེད་པའི་དོན་དུ་དང་པོར་བསྐོར་བའི་ཕྱིར་དེ་སྐད་བཤད་པ་ཡིན་ནོ་ཞེས་བཞེད་དོ། །དྲུག་པ་ནི་ཁམས་གང་གི་རྟེན་ལ་འབྲས་བུ་གང་འཐོབ་ན་འདོད་པར་ནི་དང་པོ་གསུམ་འཐོབ་ལ་ཐ་མ་དགྲ་བཅོམ་འབྲས་བུ་ནི་ཁམས་གསུམ་དུའོ། །དང་པོ་གཉིས་འདོད་ཆགས་དང་མ་བྲལ་བ་ས་གོང་མར་མི་འཐོབ་པར་རིགས་ནི་གསུམ་པ་ཅིའི་ཕྱིར་ཞེ་ན། གོང་མ་སྟེ་ཁམས་གཉིས་ཀྱི་རྟེན་ལ་མཐོང་ལམ་སྐྱེ་ན་ཆགས་བྲལ་སྔོན་སོང་གི་ཕྱིར་མི་འོང་འཐོབ་ཏུ་རུང་བ་ལས་དེ་སྐྱེ་བ་མེད་པའི་ཕྱིར་རོ། །དེ་ནི་འདི་ལྟར་རང་འབྱུང་གཉིས་ནི་གླིང་གཅིག་དང་གསུམ་གྱི་རྟེན་ཅན་དུ་ངེས་པའི་ཕྱིར་དེར་སྐྱེ་བ་མེད་ལ། ཉན་ཐོས་ཀྱི་རྟོགས་པ་ནི་གཞན་གྱིས་བསྟན་པས་ལྟོས་ན་སྟོན་པ་དང་ཉན་པ་མེད་པ་དང་འདོད་པ་ལ་མི་དམིགས་པའི་ཕྱིར་གཟུགས་མེད་པར་མ་ཡིན་ནོ། །གཟུགས་སུའང་མ་ཡིན་ཏེ། དེའི་བྱིས་པ་རྣམས་སྙོམས་འཇུག་གི་བདེ་བ་ལ་ཆགས་ཤིང་ཚོར་བ་སྡུག་བསྔལ་མེད་པས་འཁོར་བ་ལས་ཡིད་མི་སྐྱོ་བའི་ཕྱིར་དང་། བཅུ་ཚན་བཅུའི་ལུང་ལས་ཀྱང་རིགས་སྐྱེ་དང་ལན་བདུན་པ་དང་བར་ཆད་གཅིག་པ་དང་ཕྱིར་འོང་ཙམ་པོ་དང་ཕྱིར་མི་འོང་ལྔ་དང་དགྲ་བཅོམ་པ་སྟེ་བཅུ་ལས་གང་ཟག་ལྔ་ནི་འདིར་རྩོམ་ཞིང་འདིར་མཐར་འབྱིན་པར་འགྱུར་ལ། ཕྱིར་མི་འོང་ལྔ་ནི་འདིར་རྩོམ་ཞིང་དེར་མཐར་འབྱིན་པར་འགྱུར་ཅེས་འབྱུང་བའི་ཕྱིར་རོ། །དགྲ་བཅོམ་པའི་དབྱེ་བ་ལ་གཉིས་ལས། དྲུག་ཏུ་དབྱེ་བ་ལ་བདུན་གྱི་དངོས་ནི། །གལ་ཏེ་མི་གཡོའི་ཟད་ཤེས་ལས། །ཞེས་པས་དགྲ་བཅོམ་པ་ལ་དབྱེ་བ་ཡོད་དམ་ཞེ་ན། བསྟན་པ་ནི། ཉན་ཐོས་དགྲ་བཅོམ་ནི་དྲུག་ཏུ་འདོད་དེ་ཡོངས་སུ་ཉམས་པའི་ཆོས་ཅན་དང་། འཆི་བར་སེམས་པའི་ཆོས་ཅན་དང་། རྗེས་སུ་སྲུང་བའི་ཆོས་ཅན་དང་། གནས་པ་ལས་མི་བསྐྱོད་པ་དང་། རྟོགས་པའི་སྐལ་བ་ཅན་དང་། མི་གཡོ་བའི་ཆོས་ཅན་ནོ། །དེ་དག་རིམ་པ་བཞིན་ཡོངས་སུ་ཉམས་པར་འགྱུར་བའི་སྐལ་བ་དང་ལྡན་གྱི་འཆི་སེམས་པ་ལ་སོགས་པའི་ཆོས་ཅན་མ་ཡིན་པ་དང་། དེ་ལས་གོང་མར་གྱུར་ཅིང་འཆི་བར་སེམས་པར་འགྱུར་བའི་སྐལ་བ་ཅན་དང་། རྗེས་སུ་སྲུང་བར་འགྱུར་བའི་སྐལ་བ་ཡིན་ཞིང་མི་ཉམས་པར་བསྲུང་བ་ལ་བརྩོན་པ་དང་། ཉམས་པའི་རྐྱེན་སྟོབས་ལྡན་མེད་ན་མ་བསྲུངས་ཀྱང་ཉམས་པར་མི་འགྱུར་ཞིང་མི་བརྩོན་ན་འཕེལ་བར་ཡང་མི་འགྱུར་བའི་སྐལ་བ་ཅན་དང་། ཡོངས་སུ་མི་ཉམས་པའི་སྐལ་བ་ཅན་གང་ཡིན་པའོ། །བཤད་པ་ནི། དེ་དག་ལས་དང་པོ་ལྔ་ནི་དད་པས་མོས་པ་ངེས་པར་སྔོན་དུ་འགྲོ་བས་དེ་ལས་སྐྱེས་པ་ཞེས་བྱ་ཞིང་དེ་དག་སེམས་ཀྱི་རྣམ་པར་གྲོལ་བ་དང་ཏིང་ངེ་འཛིན་མངོན་དུ་འགྱུར་བ་མཐུན་རྐྱེན་ཡོ་བྱད་དང་ནད་མེད་པ་དང་ཡུལ་གྱི་ཁྱད་པར་ལ་སོགས་པ་དུས་ལ་ངེས་པར་ལྟོས་ཤིང་དེ་ཉིད་ལ་ཕངས་པར་རྟག་ཏུ་གཅེས་སྤྲས་བྱས་ནས་རྗེས་སུ་བསྲུང་བའི་ཕྱིར་དུས་དང་སྦྱོར་བ་ཞེས་བྱའོ། །མི་གཡོ་བའི་ཆོས་ཅན་གྱི་རྣམ་པར་གྲོལ་བ་ནི་ཡོངས་སུ་མི་ཉམས་པས་གཡོ་བར་མི་ནུས་པའི་ཕྱིར་མི་གཡོ་བ་ཡིན་ལ་དེའི་ཕྱིར་དེང་དུས་དང་མི་སྦྱོར་བར་རྣམ་པར་གྲོལ་བ་ཞེས་བྱ་ཞིང་། ཏིང་ངེ་འཛིན་མངོན་དུ་འགྱུར་བའང་དུས་དེ་ལ་མི་ལྟོས་པར་འདོད་དགུར་མངོན་དུ་འགྱུར་བའི་ཕྱིར་ཡང་ཡིན་ནོ། །ཡང་དེ་གཉིས་ལ་ཉམས་པ་སྲིད་པ་དང་མི་སྲིད་པའི་སྒོ་ནས་དུས་གཞན་གྱི་བར་དང་གཏན་དུ་རྣམ་པར་གྲོལ་བའི་ཕྱིར་དེ་ལྟར་བཤད་དོ། །མི་གཡོ་བའི་ཆོས་ཅན་དེ་ནི་ངེས་པར་མཐོང་ཐོབ་སྔོན་དུ་འགྲོ་བས་དེའི་རྒྱུ་ལས་བྱུང་བ་ཞེས་བྱའོ། །ཅི་རིགས་པར་གཉིས་སུ་བསྡུ་བ་ལ་གཉིས་ལས་དངོས་ནི། དེ་དག་དང་པོ་ནས་དེའི་རིགས་སམ་འོན་ཏེ་ཕྱིས་ཡིན་ཞེ་ན། འཆི་བར་སེམས་པ་ནས་མི་གཡོ་བའི་བར་ཁ་ཅིག་ནི་དང་པོ་ནས་དེའི་རིགས་ཅན་དང་། ཁ་ཅིག་ནི་ཡོངས་ཉམས་ནས་འཆི་བར་སེམས་པར་སྦྱངས་པ་ལས་གྱུར་པ་ནས་རྟོགས་པའི་སྐལ་བ་ཅན་མི་གཡོ་བར་འཕོས་པའོ། །ཡོངས་ཉམས་ནི་དང་པོ་ནས་དེའི་རིགས་ཏེ་དེ་ལས་དམན་པ་མེད་པས་སྦྱངས་པས་མི་འཐོབ་བོ། །འོན་ཀྱང་རིགས་གཞན་ལས་ཉམས་ཏེ་དེར་སོང་བ་སྲིད་པས་རིགས་པ་འདི་གཞན་ལའང་མཚུངས་སོ། །དེ་ལས་འཕྲོས་པའི་དོན་ལ་གསུམ་ལས། ཉམས་པ་ལ་སོགས་པའི་དོན་བསམས་ཏེ་ཁམས་དང་ས་གང་ན་ཡོད་པ་ནི། ཁ་ཅིག་ནི་སྲིད་པའི་ཕྱིར་ཏེ་ཡོངས་ཉམས་ཀྱང་གདོན་ནི་བར་ཉམས་པ་མ་ཡིན་ཞིང་ཉམས་སུ་རུང་བ་ཙམ་ནས་རྟོགས་པའི་སྐལ་བ་ཅན་ཡང་ངེས་པར་རྟོགས་པར་འགྱུར་བ་མ་ཡིན་པས་དེའི་སྐལ་བ་ཅན་ནོ་ཞེས་འཆད་པ་དེའི་ལྟར་ན་ཁམས་གསུམ་ཅར་ན་དྲུག་དང་། བྱེ་བྲག་ཏུ་སྨྲ་བ་དེ་ལྟར་ངེས་པར་འདོད་པས་དེའི་ལྟར་ན་འདོད་པ་ན་དྲུག་དང་། ཁམས་གཉིས་ན་གནས་པ་ལས་མི་བསྐྱོད་པ་དང་མི་གཡོ་བའི་ཆོས་ཅན་ཡོད་པར་འདོད་དོ། །ཉམས་པའི་རྐྱེན་ནི་མདོ་ལས། རྐྱེན་ལྔ་དང་རྒྱུ་ལྔས་དུས་ཀྱི་རྣམ་པར་གྲོལ་བའི་དགྲ་བཅོམ་པ་ཡོངས་སུ་ཉམས་པར་འགྱུར་རོ། །ལྔ་གང་ཞེ་ན། ལས་ཀྱི་མཐའ་ལ་ཞུགས་པ་ཡིན། སྨྲ་བ་ལ་ཞུགས་པ་ཡིན། རྩོད་པ་ལ་ཞུགས་པ་ཡིན། རིང་དུ་རྒྱུ་བའི་སྦྱོར་བ་དང་ལྡན་པ་ཡིན། ནད་ཀྱི་རྣམ་པ་ཡུན་རིང་པོས་ཐེབ་པ་ཡིན་ནོ་ཞེས་སོ། །རིགས་དྲུག་ཏུ་འགྱུར་བའི་རྒྱུ་ནི་འགྲེལ་པར། སྔོན་ཉིད་ནས་དང་པོ་གཉིས་རྒྱུན་སྦྱོར་དང་གུས་སྦྱོར་གཉིས་ཀ་མེད་པ་དང་། གཞན་བཞི་ནི་རྒྱུན་སྦྱོར་གུས་སྦྱོར་དང་། གཉི་ག་ཡོད་པ་དབང་རྟུལ་དང་། གཉི་ག་ཡོད་པ་དབང་རྣོན་ཏེ་རིགས་དྲུག་ཡོད་པའི་ཕྱིར་རོ་ཞེའོ། །རྒྱལ་སྲས་ཀྱིས། དང་པོ་གཉིས་ལ་གཉིས་ཀ་མེད་པ་དང་། གཉིས་ཀ་ཆེར་མེད་ཀྱང་རྒྱུན་སྦྱོར་ཅུང་ཟད་ཡོད་ཅིང་གུས་སྦྱོར་མེད་པ་ཁྱད་པར་ཡིན་པར་བཤད་དོ། །རིགས་དང་འབྲས་བུ་གང་ལས་ཉམས་པ་ལ་གཉིས་ལས་དངོས་ནི། དེ་ཇི་ལྟར་ཞེ་ན། བར་པ་བཞི་ནི་རིགས་ལས་ཏེ་རིགས་འོག་མར་ལྟུང་བའི་ཕྱིར་རོ། །ཡོངས་ཉམས་ནི་མ་ཡིན་ཏེ་རིགས་དེ་ལས་དམན་པ་མེད་པའི་ཕྱིར་རོ། །ལྔ་ཅར་ཡང་འབྲས་བུ་ལས་ཡོངས་སུ་ཉམས་པར་འགྱུར་ཏེ་དབང་པོ་རྟུལ་པོས་སླར་ཉོན་མོངས་སྐྱེ་བའི་ཕྱིར་རོ། །འོན་ཀྱང་རིགས་དང་འབྲས་བུ་དང་པོ་ལས་མ་ཡིན་པ་ནི། འདི་ལྟར་མི་སློབ་པའི་ཚེ་འཆི་བར་སེམས་པ་ལ་སོགས་པ་རིགས་སྔོན་ནས་ཡོད་པ་ནི་སློབ་མི་སློབ་ཀྱི་ལམ་གཉིས་ཀྱི་བརྟན་པར་བྱས་པའི་ཕྱིར་དང་། སློབ་པའི་ཚེ་བྱིས་པའི་དུས་ནས་ཡོད་པའི་རིགས་དང་པོ་ཡང་འཇིག་རྟེན་དང་འདས་པའི་ལམ་གཉིས་ཀྱིས་བརྟན་པར་བྱས་པའི་ཕྱིར་རོ། །ཕྱིས་སྦྱངས་པས་ཐོབ་པ་གང་ཡིན་པ་དེ་ལས་ཉམས་པར་འགྱུར་རོ། །དེས་ན་ཡོངས་ཉམས་ནི་སོ་ན་གནས་བཞིན་དུ་མྱ་ངན་ལས་འདའ་བ་དང་དབང་པོ་འཕོ་བ་དང་ཉམས་ནས་སློབ་པར་འགྱུར་བ་གསུམ་དང་། འཆི་སེམས་ལའང་དེ་ལྟར་གསུམ་དང་ཡོངས་ཉམས་ཀྱི་རིགས་སུ་སླར་འོང་བ་སྟེ་བཞི་དང་། གཞན་གསུམ་ལ་ལྔ་དང་དྲུག་དང་བདུན་གྱི་བར་རོ། །འབྲས་བུ་དང་པོ་ནི་རྒྱུན་ཞུགས་ཏེ་དེ་ཉིད་མཐོང་སྤངས་པས་རབ་ཏུ་ཕྱེ་ལ་དེ་ནམ་ཡང་མངོན་དུ་མི་འགྱུར་བའི་ཕྱིར་མ་ཡིན་ནོ། །དེའི་རྒྱུ་མཚན་ནི་དེ་དག་འཇིག་ཚོགས་ལ་ལྟ་བའི་རྩ་བ་ཅན་ཡིན་པས་བདག་ཏུ་འཛིན་པའི་གཞི་ལ་བརྟེན་ནས་འཇུག་ན་བདག་མེད་པར་མངོན་སུམ་དུ་མཐོང་བའི་ཕྱིར་རོ། །དེ་བཞིན་དུ་ཆགས་བྲལ་སྔོན་སོང་གི་འབྲས་བུ་གཉིས་ཐོབ་པ་ཡང་འཇིག་རྟེན་དང་འདས་པའི་ལམ་གཉིས་ཀྱིས་བརྟན་པར་བྱས་པའི་ཕྱིར་མི་ཉམས་སོ། །དེ་གཏན་ལ་དབབ་པ་ལ་གཉིས་ལས་བྱེ་བྲག་ཏུ་སྨྲ་བའི་འདོད་པ་བརྗོད་པ་ནི། གཞན་རྣམས་སྒོམ་སྤང་སྤངས་པས་རབ་ཏུ་ཕྱེ་བ་ཡིན་ལ། དེ་ལན་གཅིག་སྤངས་ཀྱང་གཞི་སྡུག་མི་སྡུག་ལ་སོགས་པའི་རྐྱེན་ཉེ་བ་ན་ཡོད་པས་སླར་སྐྱེ་བའི་ཕྱིར་འབྲས་བུ་ལས་ཉམས་པ་སྲིད་དོ། །ལུང་ནི་ཀུན་དགའ་བོ་དགྲ་བཅོམ་པ་ལ་ཡང་རྙེད་པ་དང་བཀུར་སྟི་བར་ཆད་བྱེད་པ་ཡིན་པར་ང་སྨྲའོ་ཞེས་དང་། སོལ་བའི་ཕུང་པོ་ལྟ་བུའི་མདོ་ལས། འཕགས་པ་ཉན་ཐོས་ཐོས་པ་དང་ལྡན་པ་བརྒྱ་ལ་དྲན་པ་ཉམས་པ་ལས་སྡིག་པ་མི་དགེ་བའི་རྟོག་པ་སྐྱེའོ་ཞེས་དང་། ཚེ་དང་ལྡན་པ་གནག་ཚོགས་ཅན་ཡང་ཡང་ཉམས་པས་ཡི་ཆད་ནས་ལྕེབ་པ་ལ་ཐུག་པར་བཤད་པའི་ཕྱིར་རོ་ཞེས་ཏེ། དེའི་ཕྱིར་དགྲ་བཅོམ་ཡང་ཉམས་པར་འགྱུར་ན་གཞན་གཉིས་ལྟ་སྨྲོས་ཀྱང་ཅི་དགོས་ཞེས་པའི་དོན་ཏོ། །དེ་དགག་པ། མདོ་སྡེ་པ་ནི་དེ་ལྟར་མ་ཡིན་ཏེ། ལུང་དང་པོ་མཐོང་བའི་ཆོས་ལ་བདེ་བར་གནས་པ་བསམ་གཏན་བཞི་ཐོབ་པའི་ཡོན་ཏན་གྱི་ཆོས་ལས་རྙེད་བཀུར་གྱིས་ཉམས་པར་འགྱུར་བ་ལ་དགོངས་པའི་ཕྱིར་དང་། གཉིས་པ་སློབ་པའི་དབང་དུ་མཛད་པའི་ཕྱིར་དང་། གསུམ་པ་སློབ་པ་དབང་རྟུལ་ཡིན་པས་ཡང་ཡང་ཉམས་ནས་ཡི་ཆད་དེ་མཚོན་གྱིས་འདེབས་ཤིང་འཆི་བའི་དུས་ཁོ་ནར་དགྲ་བཅོམ་ཐོབ་པར་བཤད་པའི་ཕྱིར་རོ། །གནོད་བྱེད་ནི། དགེ་སློང་དག་འཕགས་པའི་ཤེས་རབ་ཀྱིས་སྤངས་པ་གང་ཡིན་པ་དེ་ནི་སྤངས་པ་ཡིན་ནོ་ཞེས་སླར་མི་ལྡོག་པར་གསུངས་པའི་ཕྱིར་དང་། སློབ་པ་ལ་བག་ཡོད་པར་བྱའོ་ཞེས་ང་སྨྲའོ་ཞེས་གསུངས་ཀྱི་དགྲ་བཅོམ་ལ་དེ་ལྟར་མ་གསུངས་པའི་ཕྱིར་དང་། ཆོས་མངོན་པ་ལས། གནས་གསུམ་གྱི་འདོད་པའི་འདོད་ཆགས་ཀྱི་ཕྲ་རྒྱས་སྐྱེ་བར་འགྱུར་ཏེ་ཞེས་ཉོན་མོངས་སྐྱེ་བ་ལ་རྒྱུ་གསུམ་ཚང་དགོས་པར་བཤད་པའི་ཕྱིར་རོ། །རིག་པ་ཡང་དེའི་ས་བོན་རྩ་བ་ནས་དྲུང་ནས་ཕྱུང་ན་ཇི་ལྟར་སྐྱེ། མ་ཕྱུང་ན་ཟག་ཟད་མ་ཡིན་པར་འགྱུར་ལ། འདོད་ན་དགྲ་བཅོམ་མ་ཡིན་པར་འགྱུར་རོ་ཞེའོ། །འབྲས་བུ་བར་པ་གཉིས་ནི་ལམ་གཉིས་ཀས་ཐོབ་པས་ཉམས་མི་ཉམས་གཉི་གའོ་ཞེས་ཟེར་རོ། །རིགས་ཀྱི་དབྱེ་བ་གཞན་ལ་སྦྱར་བ་ནི། གཞན་ཡང་དེ་དང་ལྡན་ནམ་ཞེ་ན། སློབ་པ་དང་འཕགས་མིན་ཏེ་སོ་སྐྱེ་རྣམས་ཀྱང་རིགས་དྲུག་དང་ལྡན་ཏེ་དགྲ་བཅོམ་གྱི་སྔོན་དུ་རིགས་དེ་དག་འགྲོ་དགོས་པའི་ཕྱིར་རོ། །ལམ་གང་ལ་གནས་པའི་ཚེ་དབང་པོ་འཕོ་བ་ནི་མཐོང་བའི་ལམ་ལ་གནས་པའི་ཚེ་དབང་པོ་འཕོ་བ་མེད་དེ་སྦྱོར་བ་བྱ་བའི་སྐབས་མེད་པའི་ཕྱིར་རོ། །དེ་ལས་ལམ་གཞན་ལ་གནས་པ་དང་སོ་སྐྱེའི་ཚེ་དབང་པོ་འཕོའོ། །ཉམས་པའི་རབ་དབྱེ་ནི་མདོ་ལས། འདིས་མཐོང་བའི་ཆོས་ལ་བདེ་བར་གནས་པ་ལྷག་པའི་སེམས་ལས་བྱུང་བ་བཞི་ཐོབ་པ་གང་དག་ཡིན་པ་དེ་ལས་གང་ཡང་རུང་བ་ཞིག་ལས་འདི་ཡོངས་སུ་ཉམས་པར་འགྱུར་བར་ང་སྨྲའི། འདི་གཅིག་པུས་སེམས་ཀྱི་རྣམ་པར་གྲོལ་བ་མི་གཡོ་བའི་བར་དུ་ལུས་ཀྱིས་མངོན་སུམ་དུ་བྱས་པ་དེ་ལས་ནི་རྣམ་གྲངས་གང་གིས་ཀྱང་ཡོངས་སུ་ཉམས་པར་འགྱུར་བར་ང་མི་སྨྲའོ་ཞེས་གསུངས་ན། ཇི་ལྟར་མི་གཡོ་བའི་ཆོས་ཅན་མཐོང་བའི་ཆོས་ལ་བདེ་བར་གནས་པ་བསམ་གཏན་བཞི་ཐོབ་པ་ལས་ཉམས་པར་འགྱུར་ཞེ་ན། སྤྱིར་ཡོན་ཏན་ཡོད་པ་ཤོར་བས་ཐོབ་པ་ལས་ཉམས་པ་དང་། ཐོབ་པར་བྱ་བ་མ་ཐོབ་པས་མ་ཐོབ་པ་ལས་ཉམས་པ་དང་། ཐོབ་པ་མངོན་དུ་མ་བྱས་པས་ཐོབ་པ་ཉེར་སྤྱོད་ལས་ཡོངས་སུ་ཉམས་པ་སྟེ་རྣམ་པ་གསུམ་ཞེས་བྱའོ། །དེ་ལས་སྟོན་པ་ཐ་མ་མངའ་སྟེ་ཡོན་ཏན་ཐམས་ཅད་ལ་མངའ་བརྙེས་ཀྱང་འགའ་ཞིག་མངོན་དུ་མ་མཛད་པ་བཞིན་ནོ། །མི་གཡོ་བ་ལ་ནི་དེ་དང་བར་མ་ཐོབ་པ་ལས་ཉམས་པའང་མངའ་སྟེ་སངས་རྒྱས་ཀྱི་ཆོས་མ་ཐོབ་པའི་ཕྱིར་རོ། །དེ་ལས་གཞན་པ་ལ་ནི་ཐོབ་པ་ལས་ཉམས་པའང་ཡོད་པའི་ཕྱིར་རྣམ་པ་གསུམ་མོ། །འདིར་མི་གཡོ་བ་ལ་ཉམས་པ་ཡོད་པ་གསུངས་པ་ནི་ཐོབ་པ་ཉེར་སྤྱད་ལས་ཉམས་པ་ལ་དགོངས་པའི་ཕྱིར་འགལ་བ་མེད་དོ། །འོ་ན་དགྲ་བཅོམ་དབང་རྟུལ་འབྲས་བུ་ལས་ཉམས་པར་གྱུར་ན་སྲེད་པ་དང་བཅས་པ་ཡིན་པའི་ཕྱིར་སྲིད་པར་སྐྱེ་བ་ལེན་པར་འགྱུར་རོ་ཞེ་ན། འབྲས་བུ་ལས་ཉམས་པ་ནི་སོར་མ་ཆུད་པར་ནམ་ཡང་འཆི་བ་མེད་པའི་ཕྱིར་དེར་ཐལ་བར་མི་འགྱུར་རོ། །དེའི་རྒྱུ་མཚན་ནི་དེ་ལས་ཉམས་ཀྱང་དེ་ཐོབ་པ་དང་འགལ་བའི་བྱ་བ་མ་ཡིན་པ་སྡིག་པ་དག་དེ་མི་བྱེད་པར་ལམ་སྒྲུབ་པ་ལ་འབད་པའི་ཕྱིར་ཏེ་རྩལ་པོ་ཆེ་བྲེད་ཀྱང་རྡེག་མི་འཆའ་བ་བཞིན་དུ། མདོ་ལས་ཀྱང་། དགེ་སློང་དག་འཕགས་པ་ཉན་ཐོས་ཐོས་པ་དང་ལྡན་པ་ལ་དྲན་པ་ཉམས་པ་ཆུང་ངུ་འབྱུང་མོད་ཀྱི། འོན་ཀྱང་མྱུར་བ་ཁོ་ནར་ནུབ་པ་དང་ཡོངས་སུ་ཟད་པ་དང་ཡོངས་སུ་གཏུགས་པར་འགྱུར་རོ་ཞེས་འབྱུང་བའི་ཕྱིར་རོ། །དེ་ལྟ་མ་ཡིན་ན་མདོ་ལས། ཚངས་སྤྱོད་འདི་ལ་ལེགས་སྤྱད་ཅིང་། །ལམ་ལའང་ཤིན་ཏུ་བསྒོམས་ན་ནི། །ཚེ་ཟད་པ་ལ་དགར་འགྱུར་ཏེ། །དཔེར་ན་ནད་དང་བྲལ་བ་བཞིན། །ཞེས་གང་གསུངས་པ་ཚངས་པར་སྤྱད་པ་ཡིད་བརྟན་དུ་མི་རུང་བར་འགྱུར་རོ་ཞེའོ། །དབང་པོ་འཕོ་ཚུལ་ནི་རྟོགས་པའི་སྐལ་བ་ཅན་ཞིག་མི་གཡོ་བར་འཕོ་ན་རྣམ་གྲོལ་དང་བར་ཆད་མེད་ལམ་དགུ་དགུའོ། །དེའི་རྒྱུ་མཚན་ནི་རྟུལ་པོའི་རིགས་དེ་ཤིན་ཏུ་ཡུན་རིང་པོར་བསྟེན་ཅིང་གོམས་པར་བྱས་པའི་ཕྱིར་དང་། སློབ་མི་སློབ་ཀྱི་ལམ་གཉིས་ཀྱིས་བརྟན་པར་བྱས་པའི་ཕྱིར་རོ། །དད་མོས་པ་མཐོང་བས་ཐོབ་པར་འཕོ་བ་ལ་ལམ་རེ་རེ་སྟེ། རིགས་དེ་སློབ་མི་སློབ་ཀྱི་ལམ་གཉིས་ཀྱིས་བརྟན་པར་མ་བྱས་པས་འཕོ་སླ་བའི་ཕྱིར་རོ། །གཞན་ཡང་འགྲེལ་པར། ལ་ལ་ནི་སོ་སྐྱེའི་གནས་སྐབས་ན་དབང་པོ་འཕོའོ་ཞེས་བཤད་པའི་ཕྱིར་དེའི་གནས་སྐབས་ཀྱང་འཕོ་ལ། རྣམ་པ་ནི་ཞི་རགས་ཀྱི་རྣམ་པ་གང་ཞིག་གིས་འཕོ་ཞེས་ཁྱད་པར་མ་སྨྲོས་པའི་ཕྱིར་གཉི་གའི་རྣམ་པའོ་ཞེས་རྒྱལ་སྲས་འཆད་དོ། །སྦྱོར་བའི་ལམ་ནི་ཐམས་ཅད་ལ་གཅིག་ཡིན་པར་བཤད་དོ། །འཕགས་པ་རྣམས་འཕོ་བའི་བར་ཆད་མེད་པ་དང་རྣམ་གྲོལ་ལམ་ཐམས་ཅད་ནི་ཟག་མེད་ཁོ་ནའོ། །རྟེན་ཡང་མིའི་ནང་དུ་འཕེལ་གྱི་གཞན་དུ་མ་ཡིན་ཏེ། གོང་མར་སྐྱེས་པའི་འཕགས་པ་འབྲས་བུ་ལས་ཡོངས་སུ་ཉམས་པ་མེད་པའི་ཕྱིར་ཏེ། དེ་དང་གོང་མར་སྐྱེས་པ་ནི། ཡོངས་ཉམས་དབང་པོ་འཕོ་མི་བསྟེན། །ཞེས་སོ། །འདོད་ལྷར་སྐྱེས་པའི་འཕགས་པ་ཡང་སྔར་ཡུལ་རྒྱ་ཆེན་པོ་ལས་ཡིད་བྱུང་ནས་བདེན་པ་མཐོང་བས་རང་བཞིན་གྱིས་དབང་པོ་རྣོ་བའི་ཕྱིར་ཉམས་པ་མེད་པར་རྒྱལ་སྲས་འཆད་དོ། །བྱིས་པ་ནི་འདོད་པའི་ལྷ་མིའི་རྟེན་ལ་རུང་བར་གསལ་ལོ། །ས་གང་ལ་བརྟེན་ན་མི་སློབ་པ་ནི་ས་དགུ་ཅར་ལ་བརྟེན་ཏེ་འཕོར་རུང་ལ། སློབ་པ་ཆགས་བཅས་ཡིན་ན་མི་ལྕོགས་མེད་དང་ཆགས་བྲལ་གང་ཐོབ་པའི་བསམ་གཏན་ས་དྲུག་ལ་རྟེན་ཏོ། །གཟུགས་མེད་གསུམ་ཐོབ་ཀྱང་མི་རྟེན་པའི་རྒྱུ་མཚན་གང་གི་ཕྱིར་ཞེ་ན། དབང་པོ་འཕེལ་བ་ནི་རྟུལ་པོའི་འབྲས་བུ་ཙམ་པོ་དང་གལ་ཏེ་ཁྱད་པར་ཅན་ཐེབ་ནའང་བཏང་སྟེ་ངེས་པར་རྣོན་པོའི་འབྲས་བུ་ཙམ་པོ་ཐོབ་པར་འགྱུར་བའི་ཕྱིར་རོ། །དེའི་ཕྱིར་ཕྱིར་མི་འོང་ཙམ་པོ་གཟུགས་མེད་པས་བསྡུས་པ་མེད་པས་མི་རྟེན་ཏོ། །དགུར་དབྱེ་བ་ནི་རང་རྒྱལ་དང་རྫོགས་པའི་སངས་རྒྱས་ཏེ་སངས་རྒྱས་གཉིས་དང་མི་གཡོ་བ་ལ་རང་བཞིན་དུ་གནས་པ་དང་སྦྱངས་པ་ལས་གྱུར་པ་གཉིས་སུ་ཕྱེ་ནས་ཉན་ཐོས་བདུན་ནོ། །དེ་དགུར་ངེས་པ་ནི་དབང་པོ་རྣམ་པ་དགུ་ཡོད་པས་སོ། །དྲུག་པ་དང་བདུན་དུ་བསྡུས་ཏེ་བསྟན་པ་ལ་གཉིས་ལས་དངོས་ནི། འཕགས་པའི་གང་ཟག་ཐམས་ཅད་བསྡུ་ན་དད་ཆོས་དང་དད་མཐོང་དང་ལུས་ཀྱིས་མངོན་དུ་བྱེད་པ་དང་ཤེས་རབ་ཀྱིས་དང་གཉིས་ཀའི་ཆ་ལས་རྣམ་གྲོལ་ཏེ་མིང་གིས་བདུན་ཡིན་ལ། དེ་དག་ཀྱང་དང་པོ་གཉིས་སྦྱོར་བ་ལས་ཏེ་སྔོན་སོ་སྐྱེའི་དུས་ན་གཞན་གྱི་དྲིང་ལས་དྲན་པ་ཉེར་བཞག་པ་སོགས་པའི་ཆོས་ཐོས་ནས་ཕྱིས་དོན་རྣམས་ལ་སྦྱོར་བ་དང་། སྔོན་ནས་གསུང་རབ་ཀྱི་རྗེས་སུ་འབྲངས་ནས་དོན་རྣམས་ལ་སྦྱོར་བའི་ཕྱིར་རོ། །དད་མཐོང་ནི་དབང་པོ་ལས་ཏེ་དད་པས་མོས་པ་ལྷག་པས་དང་ཤེས་རབ་ལྷག་པས་རབ་ཏུ་ཕྱེ་བ་ཡིན་པའི་ཕྱིར་རོ། །ལུས་ཀྱིས་མངོན་དུ་བྱེད་པ་ནི་སྙོམས་འཇུག་ལས་ཏེ་འགོག་པའི་སྙོམས་འཇུག་ཐོབ་པའི་ཕྱིར་རོ། །གཞན་གཉིས་ནི་རྣམ་གྲོལ་དང་གཉི་གས་བྱས་པ་ལས་ཏེ་ཤེས་རབ་ཀྱིས་ཉོན་མོངས་པའི་སྒྲིབ་པ་ལས་གྲོལ་བའི་ཕྱིར་དང་། དེ་དང་སྙོམས་འཇུག་ཐོབ་པས་དེའི་སྒྲིབ་པའམ་རྣམ་པར་ཐར་པའི་སྒྲིབ་པ་ལས་གྲོལ་བའི་ཕྱིར་རོ། །དེ་དག་ཀྱང་རྫས་སུ་ནི་དྲུག་སྟེ་འདི་ལྟར་མཐོང་ལམ་སོགས་ལམ་གསུམ་ལ་གཉིས་གཉིས་ཏེ་དད་ཆོས་དང་དད་མཐོང་དང་དུས་ཀྱིས་རྣམ་གྲོལ་དང་དུས་དང་མི་སྦྱོར་བར་རྣམ་གྲོལ་ལོ། །ཞར་ལ་ཞིབ་ཀྱི་དབྱེ་བ་ནི། དད་རྗེས་ལ་རྟེན་གྱིས་དགུ་དང་། དབང་པོས་གསུམ་དང་། རིགས་ཀྱིས་ལྔ་དང་། ལམ་གྱིས་ཤེས་བཟོད་བཅོ་ལྔ་དང་། འདོད་ཆགས་དང་བྲལ་བའི་སྒོ་ནས་འཆིང་བ་མཐའ་དག་དང་ལྡན་པ་ནས་ཅི་ཡང་གི་བར་བདུན་ཅུ་རྩ་གསུམ་སྟེ་བསྡོམས་པས་འབུམ་བཞི་ཁྲི་བདུན་སྟོང་བརྒྱད་བརྒྱ་ཉི་ཤུ་རྩ་ལྔའོ། །དད་མོས་པ་རྡོ་རྗེ་ལྟ་བུའི་ཏིང་ངེ་འཛིན་ལ་གནས་པ་ནི་རྟེན་གྱིས་ཉི་ཤུ་རྩ་དགུ་དང་། དབང་པོ་དང་རིགས་ཀྱིས་སྔ་མ་བཞིན་དང་། འདོད་ཆགས་དང་བྲལ་བས་བདུན་ཅུ་རྩ་གསུམ་གྱི་སྟེང་དུ་སྲིད་རྩེའི་བརྒྱད་ཀྱི་བར་ལས་ཆགས་པ་དང་བྲལ་བས་བརྒྱད་ཅུ་རྩ་གཅིག་སྟེ་བསྡོམས་ན་སུམ་ཁྲི་ལྔ་སྟོང་ཉིས་བརྒྱ་སུམ་ཅུ་རྩ་ལྔར་འགྱུར་རོ། །མཐོང་ཐོབ་ལ་རིགས་ཀྱིས་དབྱེར་མེད་པས་དེ་གཉིས་ལ་སྟོང་དགུ་བརྒྱ་བདུན་ཅུ་རྩ་གཅིག་དང་། བདུན་སྟོང་བཞི་བཅུ་རྩ་བདུན་དུའོ། །ལུས་ཀྱིས་མངོན་དུ་བྱེད་པ་ནི་དེ་གཉིས་སུ་འདུས་པས་ལོགས་སུ་མི་བརྩི་ཞིང་། གལ་ཏེ་བརྩི་ན་རྟེན་གྱིས་འདོད་པའི་དགུ་གཟུགས་ཀྱི་བཅུ་དྲུག་སྟེ་ཉི་ཤུ་རྩ་ལྔ་དང་། འདོད་ཆགས་དང་བྲལ་བས་ནི་ཅི་ཡང་མེད་པ་ལས་ཆགས་པ་དང་བྲལ་བར་ཁྱད་པར་མེད་པས་དབྱེར་མེད་ལ། གལ་ཏེ་སྲིད་རྩེའི་འཆིང་བ་མཐའ་དག་དང་ལྡན་པ་དང་། དང་པོ་ནས་བརྒྱད་པའི་བར་ལས་ཡིན་ན་ལམ་དང་འདོད་ཆགས་དང་བྲལ་བའི་སྒོ་ནས་ཁྱད་པར་ཡོད་ཀྱང་ལུས་ཀྱིས་མངོན་དུ་བྱེད་པ་དེའི་སྟོབས་ཀྱིས་ཐོབ་པ་མ་ཡིན་པས་དེས་ཁྱད་པར་དུ་བྱས་ཏེ་འདོད་ཆགས་དང་བྲལ་བའི་སྒོ་ནས་དབྱེར་མེད་པར་རྒྱལ་སྲས་འཆད་དོ། །དེ་ཉིད་སྲིད་རྩེར་སྐྱེས་པའི་ཚེ་སྙོམས་འཇུག་དེ་དང་ལྡན་པས་ལྡན་པའི་སྒོ་ནས་སྲིད་རྩེའི་རྟེན་ཅན་དུ་འདོད་ན་རྟེན་གྱིས་ཉི་ཤུ་རྩ་དྲུག་གོ་ཞེས་བཤད་དོ། །དབང་པོས་གསུམ་ཡིན་ལ་རིགས་ཀྱིས་དབྱེར་ཡོད་མེད་གཉི་གའོ། །དུས་སྦྱོར་ལ་རྟེན་གྱིས་ཉི་ཤུ་རྩ་དགུ་དབང་པོས་གསུམ་རིགས་ཀྱི་ལྔ་སྟེ་བཞི་བརྒྱ་སུམ་ཅུ་རྩ་ལྔ་དང་། དུས་མི་སྦྱོར་ལ་རིགས་ཀྱིས་དབྱེར་མེད་པས་བརྒྱད་ཅུ་རྩ་བདུན་དང་། དེ་དག་གི་བྱེ་བྲག་ཤེས་རབ་དང་གཉི་གའི་ཆ་ལས་རྣམ་གྲོལ་ནི་དབང་པོ་རྣོ་བརྟུལ་གཉི་ག་ཡོད་པས་ལྔ་བརྒྱ་ཉི་ཤུ་རྩ་གཉིས་གཉིས་སུ་འདྲ་བར་འཆད་ཀྱང་ཤེས་རབ་ཀྱིས་རྣམ་གྲོལ་སྙོམས་འཇུག་གི་སྒྲིབ་པ་མ་སྤངས་ཤིང་དངོས་གཞི་མ་ཐོབ་པས་གོང་དུ་མི་སྐྱེ་བའི་ཕྱིར་རྟེན་དགུ་ཡིན་པས་བརྒྱ་དྲུག་ཅུ་རྩ་གཉིས་སུ་རིགས་སོ་ཞེས་ཐམས་ཅད་མཁྱེན་པ་བཞེད་དེ་དེ་ཉིད་རིགས་པར་བལྟའོ། །མི་སློབ་པ་གཉིས་བྱེ་བྲག་ཏུ་བཤད་པ་ལ་གཉི་གའི་ཆ་ལས་རྣམ་གྲོལ་ནི་འགོག་པ་ཐོབ་པས་ཤེས་རབ་ཀྱིས་ཉོན་མོངས་པའི་སྒྲིབ་པ་དང་། བསམ་གཏན་གཟུགས་མེད་ཀྱི་ཏིང་ངེ་འཛིན་གྱིས་རྣམ་པར་ཐར་པའི་སྒྲིབ་པ་ལས་ཏེ་གཉི་ག་ལས་རྣམ་པར་གྲོལ་བའི་ཕྱིར་རོ། །དེ་དག་ལ་ཉོན་མོངས་པ་ཉིད་སྒྲིབ་པ་ཡིན་པ་དང་རྣམ་པར་ཐར་པའི་སྒྲིབ་པ་ཞེས་བྱ་སྟེ། གང་གིས་རྣམ་པར་ཐར་པ་བསྐྱེད་མི་ནུས་པར་བྱེད་པའི་ལུས་དང་སེམས་ལས་སུ་མི་རུང་བ་ཉིད་དོ། །ཤེས་རབ་ཀྱིས་ནི་ཉོན་མོངས་པའི་སྒྲིབ་པ་འབའ་ཞིག་ལས་གྲོལ་བའི་ཕྱིར་དེ་ལས་གཅིག་ཤོས་ཏེ་ཤེས་རབ་ཀྱིས་རྣམ་གྲོལ་ལོ། །སློབ་པ་དང་མི་སློབ་པ་རྫོགས་པས་མཇུག་བསྡུ་བ་ནི་མདོ་ལས། འདི་ལ་གང་ཞིག་ཉོན་མོངས་ལྔ་སྤངས་པ། །མི་འཕྲོགས་ཆོས་ལྡན་སློབ་པ་ཡོངས་སུ་རྫོགས། །ཞེས་ཏེ་ཇི་ཙམ་གྱིས་སློབ་མི་སློབ་རྫོགས་ཞེ་ན། སློབ་པ་ནི་སྙོམས་འཇུག་དང་དབང་པོ་དང་འབྲས་བུ་རྣམས་ཀྱིས་ཡོངས་སུ་རྫོགས་པ་ཞེས་བྱའོ། །དེ་ནི་འདི་ལྟར་ཕྱིར་མི་འོང་དད་མོས་པ་འགོག་པ་མ་ཐོབ་པ་ནི་འབྲས་བུ་ལས་དང་། མཐོང་ཐོབ་པ་ཚོགས་བཅས་དབང་པོ་ལས་དང་། ཕྱིར་མི་འོང་མཐོང་ཐོབ་པས་འགོག་པོ་མ་ཐོབ་པ་དབང་པོ་དང་འབྲས་བུ་ལས་དང་། དད་མོས་འགོག་པ་ཐོབ་པ་འབྲས་བུ་དང་སྙོམས་འཇུག་ལས་དང་། མཐོང་ཐོབ་པ་འགོག་པ་ཐོབ་པ་གསུམ་ཅར་ལས་སོ། །སྙོམས་འཇུག་ཁོ་ན་དང་། དེ་དང་དབང་པོ་ཁོ་ནས་རྫོགས་པ་མེད་དོ། །དེའི་ཕྱིར་སྙོམས་འཇུག་དང་དབང་པོ་དང་དེ་དང་འབྲས་བུ་ལ་མུ་བཞི་བཞིའོ། །སྙོམས་འཇུག་དང་འབྲས་བུ་ལ་མུ་དང་པོ་མེད་པས་གཞན་གསུམ་མོ། །མི་སློབ་པ་ནི་དབང་པོ་དང་སྙོམས་འཇུག་གཉིས་ཀྱིས་ཡོངས་སུ་རྫོགས་ཀྱི་འབྲས་བུ་མ་རྫོགས་པ་མི་སྲིད་པའི་ཕྱིར་རོ། །དེ་གཉིས་ལའང་མུ་བཞིའོ། །མངོན་པར་རྟོགས་པའི་ལམ་ལ་གསུམ་ལས་སྦྱོར་ལམ་ལ་སོགས་པ་བཞིར་བསྟན་པ་ནི། ཐར་པའི་ལམ་མང་དུ་བཤད་ན་བསྡུ་ན་དུ་ཞེ་ན། མདོར་བསྡུ་ན་ཐར་པའི་ལམ་ནི་རྣམ་པ་བཞི་སྟེ། འདོན་པ་བསྒྱུར་ལ་སྦྱོར་བའི་ལམ་ནི་གང་གི་མཇུག་ཏུ་བར་ཆད་མེད་ལམ་སྐྱེ་བ་དང་། བར་ཆད་མེད་ལམ་ནི་གང་གིས་སྒྲིབ་པ་དངོས་སུ་སྤོང་བ་དང་། རྣམ་གྲོལ་ལམ་ནི་སྤང་བྱའི་སྒྲིབ་པ་ལས་གྲོལ་བ་དང་པོ་ཉིད་དུ་སྐྱེ་བ་དང་། ཁྱད་པར་ཅན་གྱི་ལམ་ནི་གསུམ་པོ་དེ་མ་ཡིན་པའི་ཐར་པའི་ལམ་གང་ཡིན་པ་སྟེ། སྐད་ཅིག་མ་བཅུ་དྲུག་པ་ལམ་ལ་རྗེས་ཤེས་དང་རིགས་མཐུན་པའི་སྐད་ཅིག་མ་བཅུ་བདུན་པ་ལ་སོགས་པ་ཟག་མེད་ཀྱི་རྒྱུན་དང་། མཐོང་བའི་ཆོས་ལ་བདེ་བར་གནས་པར་བྱེད་པ་དང་། ཡོན་ཏན་ཁྱད་པར་ཅན་མངོན་པར་སྒྲུབ་པར་བྱེད་པའི་ལམ་གང་ཡིན་པའང་དེ་ཡིན་པར་བཤད་དོ། །གོང་གི་གཉིས་ཀྱང་སྤང་བྱའི་དངོས་ཀྱི་གཉེན་པོའི་ལམ་གྱི་རིགས་ཡིན་པའི་དབང་དུ་མཛད་པའི་ཕྱིར་སྤེལ་མ་བསྒོམ་པའི་དེ་གཉིས་ལྟ་བུ་འདི་དག་མ་ཡིན་པར་ཐལ་བ་འདོད་པ་སྣང་ངོ་། །སྦྱོར་ལམ་ནི་རྒྱལ་སྲས་ཆོས་མཆོག་ཡིན་པར་མངོན་ཏེ་འོན་ཀྱང་གཞན་གསུམ་སྤྱོད་ལམ་གྱིས་བསྡུས་པས་ཉེ་རིང་གི་ཁྱད་པར་ཡོད་ཅེས་དང་། ཡང་ན་དཔེར་བརྗོད་པ་ཡིན་པས་བར་ཆད་མེད་ལམ་དེ་དང་ཉེ་བ་ཁོ་ན་ལ་དེར་བཤད་ལ་དེ་དག་ཀྱང་དེ་ཡིན་ནོ། །དེ་དག་ལ་ལམ་ཞེས་བྱ་བ་ནི་ཐར་ལམ་སྟེ་འདིས་མྱ་ངན་ལས་འདས་པ་ཚོལ་ཞིང་ཐོབ་པར་བྱེད་པས་སོ། །འོ་ན་ཕྱི་མ་གཉིས་ཇི་ལྟར་ཐར་ལམ་ཡིན་ཞེ་ན། བར་ཆད་མེད་ལམ་དང་དམིགས་རྣམ་འདྲ་ཞིང་ཆེས་ཆེ་བས་སམ་ལམ་གོང་ནས་གོང་དུ་ཕྱིན་པར་བྱེད་པའི་ཕྱིར་རམ་དེ་གཉིས་ཀྱིས་མྱ་ངན་ལས་འདས་པར་ཕྱིན་པར་བྱེད་པའི་ཕྱིར་རོ། །ཡང་ན་ལམ་ལ་སྒྲུབ་པ་ཞེས་ཀྱང་བྱ་སྟེ་མྱ་ངན་ལས་འདས་པ་སྒྲུབ་པར་བྱེད་པའི་ཕྱིར་རོ། །གནས་དང་དབང་པོ་ཐ་དད་པའི་ལམ་ནི་མདོ་ལས། མངོན་པར་ཤེས་པ་བུལ་བ་དཀའ་བའི་ལམ་ཡང་ཡོད། མངོན་པར་ཤེས་པ་མྱུར་ལ་དཀའ་བའི་ལམ་ཡང་ཡོད། དེ་བཞིན་དུ་སླ་བ་ལ་སྦྱར་བ་གཉིས་ཏེ་དེ་དག་གི་ལྟ་བུ་ཞེ་ན། བསམ་གཏན་བཞི་པོ་དག་གི་ལམ་རྣམས་ནི་ལམ་སླ་བ་ཡིན་ཏེ་ཡན་ལག་གིས་ཡོངས་སུ་ཟིན་པ་དང་ཞི་ལྷག་ཆ་མཉམ་པས་འབད་མི་དགོས་པར་ལམ་ངང་གིས་འབྱུང་བའི་ཕྱིར་རོ། །ས་གཞན་མི་ལྕོགས་མེད་དང་ཁྱད་པར་ཅན་དང་གཟུགས་མེད་དག་གི་ནི་ལམ་དཀའ་བ་ཡིན་ཏེ་ཡན་ལག་གིས་མ་ཟིན་པ་དང་ཞི་ལྷག་ཆ་མི་མཉམ་པས་ལམ་འབད་ནས་འབྱུང་དགོས་པའི་ཕྱིར་རོ། །དང་པོ་གཉིས་ཞི་གནས་ཆུང་ཞིང་གཟུགས་མེད་ལྷག་མཐོང་ཆུང་བས་སོ། །བློ་སྟེ་ཤེས་རབ་རྟུལ་བ་ནི་ལམ་སླ་བའམ་དཀའ་བ་གང་ཡིན་ཡང་རུང་མངོན་པར་ཤེས་པ་བུལ་ཏེ་འདིས་ཡུལ་ལ་མངོན་དུ་ཕྱོགས་ནས་དེ་ཤེས་པ་བུལ་བའི་ཕྱིར་རོ། །གཅིག་ཤོས་ཀྱི་ཏེ་བློ་རྣོ་བ་ནི་གང་ལ་བརྟེན་ཀྱང་མངོན་པར་ཤེས་པ་མྱུར་ཏེ་དེ་ལྟར་ཤེས་པ་མྱུར་བའི་ཕྱིར་རོ། །བྱང་ཆུབ་ཀྱི་ཕྱོགས་དང་མཐུན་པའི་ལམ་ལ་བདུན་ལས། དབྱེ་བ་ལ་གཉིས་ཀྱི་མིང་གི་སྒོ་ནས་དབྱེ་བ་ནི། མ་ཡུལ་ནི་ཟད་པ་དང་མི་སྐྱེ་བ་ཤེས་པ་སྟེ་དེ་ནི་བྱང་ཆུབ་གསུམ་ཡིན་ལ་དེ་དང་མཐུན་པ་ཉིད་ཀྱི་ཕྱིར་དྲན་པ་ཉེར་གཞག་སོགས་སུམ་ཅུ་རྩ་བདུན་པོ་བྱང་ཆུབ་དེའི་ཕྱོགས་མཐུན་ཞེས་བྱའོ། །དེ་དག་ཀྱང་མིང་གི་སྒོ་ནས་ཡིན་ནོ། །དེ་གཉིས་བྱང་ཆུབ་ཏུ་འཇོག་པ་ནི་མ་རིག་པ་མ་ལུས་པ་སྤངས་པའི་ཕྱིར་རམ། ཡང་ན་རིམ་པ་བཞིན་རང་གི་དོན་བྱས་པ་དང་ཡང་བྱར་མེད་པར་རྟོགས་པའི་ཕྱིར་རོ། །ཕྱེ་བའི་དོན་གཏན་ལ་དབབ་པ་ནི། དང་པོར་དྲན་པ་ཉེར་གཞག་བསྒོམ་པར་བྱ་སྟེ། དེ་ནི། གནས་ངན་ལེན་ཕྱིར་སྲེད་རྒྱུའི་ཕྱིར། །གཞི་ཡི་ཕྱིར་དང་མ་རྨོངས་ཕྱིར། །བདེན་པ་བཞི་ལ་འཇུག་བྱ་བས། །དྲན་པ་ཉེ་བར་བཞག་པ་བསྒོམ། །ཞེས་པ་སྟེ། ལུས་ཀྱིས་ནི་འགྱུར་བ་དང་བཅས་པས་གནས་ངན་ལེན་འདུ་བྱེད་ཀྱི་སྡུག་བསྔལ་སྟོན་པའི་ཕྱིར་དེ་ལ་བརྟགས་པས་སྡུག་བསྔལ་གྱི་བདེན་པ་ལ་འཇུག་པ་དང་། ཚོར་བ་ནི་སྲེད་པའི་རྒྱུ་ཡིན་པའི་ཕྱིར་དེ་ལ་བརྟགས་པས་ཀུན་འབྱུང་གི་བདེན་པ་དང་། སེམས་ནི་བདག་ཏུ་ཞེན་པའི་གཞི་ཡིན་ལ་དེ་ལ་མི་རྟག་སོགས་སུ་བརྟགས་པས་རྟག་སོགས་ཀྱི་བདག་མེད་པར་ཤེས་ནས་བདག་ཆད་དུ་དོགས་པའི་འཇིགས་པ་མེད་པའི་ཕྱིར་འགོག་པའི་བདེན་པ་དང་། ཆོས་ལ་བདག་མེད་སོགས་སུ་བརྟགས་པས་ཉོན་མོངས་རྣམ་བྱང་གི་ཆོས་ལ་བླང་དོར་མ་རྨོངས་པར་འགྱུར་བའི་ཕྱིར་ལམ་གྱི་བདེན་པ་ལ་སྟེ་བདེན་པ་བཞི་ལ་འཇུག་པའི་ཕྱིར་དྲན་པ་ཉེར་གཞག་བཞི་བསྒོམ་མོ། །དེ་ནས། མི་མཐུན་ཕྱོགས་དང་གཉེན་པོ་རྣམས། །རྣམ་པ་ཐམས་ཅད་ཡོངས་ཤེས་ནས། །དེ་དག་སྤང་ཕྱིར་བརྩོན་འགྲུས་ནི། །རྣམ་པ་བཞི་དག་རབ་ཏུ་འབྱུང་། །ཞེས་ཏེ་དེ་དག་ཤེས་ནས་དེ་སྤང་བ་དང་བསྐྱེད་པའི་ཕྱིར་བརྩོན་འགྲུས་བཞི་འབྱུང་སྟེ། སྡིག་པ་མི་དགེ་བའི་ཆོས་སྐྱེས་པ་རྣམས་སྤང་བའི་ཕྱིར་འདུན་བསྐྱེད་རྩོལ་བར་བྱེད་བརྩོན་འགྲུས་རྩོམ་སེམས་རབ་ཏུ་འཛིན་ཡང་དག་པར་འཇོག་ཅེས་པའི་དོན་ཏོ། །བརྩོན་འགྲུས་དེ་དག་ལ་ཡང་དག་པར་འཇོག་པ་ཞེས་ཀྱང་བྱ་སྟེ་དེས་ལུས་ངག་ཡིད་རྣམས་ཡང་དག་པར་འཇོག་པའི་ཕྱིར་རོ། །དེ་ནས། དེར་གནས་ལས་སུ་རུང་བ་ཉིད། །དོན་རྣམས་ཐམས་ཅད་འབྱོར་པར་འགྱུར། །ཉེས་པ་ལྔ་སྤོང་འདུ་བྱེད་བརྒྱད། །བསྟེན་པའི་རྒྱུ་ལས་བྱུང་བའོ། །ཞེས་ཏེ་དེ་ལྟར་བརྩོན་འགྲུས་རྩོམ་པ་དེར་ནི་སེམས་གནས་པ་ཏིང་ངེ་འཛིན་ལས་སུ་རུང་བ་ཉིད་དུ་བྱ་བའི་ཕྱིར་བསྒོམ་སྟེ། དེ་མངོན་དུ་བྱས་པས་རྫུ་འཕྲུལ་སོགས་པའི་དོན་རྣམས་སམ་ཡོན་ཏན་ཐམས་ཅད་འབྱོར་བའི་རྟེན་ཡིན་པའི་ཕྱིར་རོ། །དེ་སྐད་དུ་མདོ་ལས། དགེ་སློང་རྫུ་འཕྲུལ་ཡང་བཤད་ལ་རྫུ་འཕྲུལ་གྱི་རྐང་པ་རྣམས་ཀྱང་བཤད་དོ། །རྫུ་འཕྲུལ་གང་ཞེ་ན། འདི་ན་དགེ་སློང་རྫུ་འཕྲུལ་གྱི་ཡུལ་རྣམ་པ་དུ་མ་ཉམས་སུ་མྱོང་བར་བྱེད་ཅིང་གཅིག་ཏུ་གྱུར་ནས་མང་པོར་འགྱུར་མང་པོར་གྱུར་ནས་གཅིག་ཏུ་འགྱུར་བ་ལ་སོགས་པ་འདི་ནི་རྫུ་འཕྲུལ་ཞེས་བྱའོ། །རྫུ་འཕྲུལ་གྱི་རྐང་པ་གང་ཞེ་ན། འདུན་པའི་ཏིང་ངེ་འཛིན་དང་བརྩོན་འགྲུས་ཀྱི་ཏིང་ངེ་འཛིན་དང་སེམས་ཀྱི་ཏིང་ངེ་འཛིན་དང་དཔྱོད་པའི་ཏིང་ངེ་འཛིན་ཏེ་འདི་དག་ནི་རྫུ་འཕྲུལ་གྱི་རྐང་པ་ཞེས་བྱའོ་ཞེས་པའོ། །དེ་དག་ཀྱང་ཉེས་པ་ལྔ་སྤོང་བ་ལ་འདུ་བྱེད་བརྒྱད་བསྟེན་པའི་རྒྱུ་ལས་བྱུང་བའོ། །དེ་ནི། ལེ་ལོ་དང་ནི་གདམས་ངག་རྣམས། །བརྗེད་དང་བྱིང་དང་རྒོད་པ་དང་། །འདུ་མི་བྱེད་དང་འདུ་བྱེད་དེ། །འདི་དག་ཉེས་པ་ལྔར་འདོད་དོ། །གནས་དང་དེ་ལ་གནས་པ་དང་། །རྒྱུ་དང་འབྲས་བུ་ཉིད་དུའོ། །དམིགས་པ་བརྗེད་པར་མ་གྱུར་དང་། །བྱིང་དང་རྒོད་པ་རྟོགས་པ་དང་། །དེ་སྤོང་མངོན་པར་འདུ་བྱེད་དང་། །ཞི་ཚེ་རྣལ་དུ་འཇུག་པའོ། །ཞེས་སོ། །བྱེ་བྲག་ཏུ་སྨྲ་བ་རྫུ་འཕྲུལ་ནི་ཏིང་ངེ་འཛིན་དང་འདུན་པ་ལ་སོགས་པ་ནི་རྐང་པའོ་ཞེས་ཏེ་དེ་ལྟ་ན་རྫས་སུ་བཅུ་གཅིག་མ་ཡིན་པར་བཅུ་གསུམ་དུ་འགྱུར་ལ་གོང་གི་མདོ་དང་ཡང་འགལ་ལོ། །ཞེས་སློབ་དཔོན་གསུང་ངོ་། །དེ་ནས། ཐར་པའི་ཆ་དང་མཐུན་བསྐྱེད་ནས། །འདུན་དང་སྦྱོར་བ་དབང་བྱེད་དོ། །དམིགས་པ་བརྗེད་པར་མ་གྱུར་དང་། །མི་འཕྲོ་རྣམ་པར་འབྱེད་ཀྱང་ངོ་། །ཞེས་ཏེ་རྫུ་འཕྲུལ་གྱི་རྐང་པ་རྣམས་ཀྱིས་སེམས་ལས་སུ་རུང་བ་དང་ཐར་པའི་ཆ་དང་མཐུན་པའི་དགེ་བའི་རྩ་བ་རྣམས་བསྐྱེད་ནས་དེ་ལ་དབང་བྱེད་པའི་ཕྱིར་དད་པ་ལ་སོགས་པ་དབང་པོ་ལྔ་རྣམ་པར་གཞག་གོ །དེ་ལ་འདུན་པ་ནི་དད་པ་སྟེ་རྒྱུ་ལ་འབྲས་བུའི་མིང་གིས་བཏགས་པ་དང་། སྦྱོར་བ་ནི་བརྩོན་འགྲུས་ཏེ་ཐར་ཆའི་དགེ་རྩ་དེ་ལ་སྦྱོར་བས་ན་སྦྱོར་བ་ཞེས་དང་། གཞན་གསུམ་ནི་དམིགས་པ་བརྗེད་པར་མ་གྱུར་པ་དྲན་པ་དང་། མི་འཕྲོ་བ་ཏིང་ངེ་འཛིན་དང་། རྣམ་པར་འབྱེད་པ་ཤེས་རབ་སྟེ་ཀྱང་གི་སྒྲས་ཐར་ཆའི་དགེ་རྩ་ལ་དབང་བྱེད་ཅེས་པའི་དོན་ཏོ། །དེ་ནས། མི་མཐུན་ཕྱོགས་རྣམས་བསྲབས་པའི་ཕྱིར། །སྟོབས་ལྡན་འབྲས་བུ་ཕྱི་མ་ཡིན། །ཞེས་ཏེ། མ་དད་པ་ལ་སོགས་པ་མི་མཐུན་པའི་ཕྱོགས་རྣམས་བསྲབས་པ་སྟེ་དེ་དག་དང་མི་འདྲེ་བར་གནས་པའི་ཕྱིར་མཐུ་དང་ལྡན་པའི་སྟོབས་ལྔ་ཡིན་ནོ། །གོ་རིམ་ནི་དད་པ་ཅན་འབྲས་བུ་མྱང་འདས་དོན་དུ་གཉེར་བ་དག་དེ་ཐོབ་པའི་ཐབས་རྒྱུ་ལ་བརྩོན་འགྲུས་རྩོམ་ལ། དེ་ནས་དེ་ལ་དྲན་པ་ཉེ་བར་གནས་ཤིང་སེམས་རྩེ་གཅིག་ཏུ་མཉམ་པར་བཞག་པས་ཡང་དག་པ་ཇི་ལྟ་བ་བཞིན་ཤེས་པར་འགྱུར་བའི་ཕྱིར་སྔ་མ་སྔ་མའི་འབྲས་བུ་ཕྱི་མ་ཕྱི་མ་ཡིན་ནོ། །དེ་དག་གང་གི་ཚེ་གཞག་ཅེ་ན། དབང་པོ་རྣམས་དང་སྟོབས་རྣམས་ལ། །ངེས་འབྱེད་ཆ་མཐུན་གཉིས་གཉིས་སོ། །དེ་གཉིས་ལ་ངེས་འབྱེད་ཆ་མཐུན་གཉིས་གཉིས་སྦྱར་བ་སྟེ། དྲོད་རྩེའི་ཚེ་དབང་པོ་རྣམས་དང་བཟོད་མཆོག་གི་ཚེ་སྟོབས་རྣམས་གཞག་གོ །དེ་ནས། རང་བཞིན་ཡན་ལག་གནས་ཡན་ལག །གསུམ་པ་ངེས་འབྱུང་ཡན་ལག་སྟེ། །བཞི་པ་ཕན་ཡོན་ཡན་ལག་ཡིན། །རྣམ་གསུམ་ཉོན་མོངས་མེད་ཡན་ལག །ཅེས་པ་སྟེ་རྣམ་པར་མི་རྟོག་པའི་ཡེ་ཤེས་ཀྱིས་དེ་ཁོ་ན་མངོན་སུམ་དུ་རྟོགས་པ་ནི་བྱང་ཆུབ་ཡིན་ལ་དེའི་ཡན་ལག་ནི་བདུན་ཏེ། ཆོས་རབ་ཏུ་རྣམ་འབྱེད་ནི་ཡེ་ཤེས་དེའི་བདག་ཉིད་ཡིན་ཞིང་དྲན་པ་ལ་སོགས་པའི་གྲོགས་སུ་གྱུར་པས་ན་རང་བཞིན་གྱི་ཡན་ལག་དང་། དྲུག་ནི་དེ་དང་མཐུན་པས་ན་ཡན་ལག་གོ །དེ་ནི་འདི་ལྟར་དྲན་པ་ནི་དེའི་སྟོབས་ཀྱིས་དམིགས་པ་ལས་མི་གཡེང་བས་བྱང་ཆུབ་ཀྱི་གནས་ཀྱི་ཡན་ལག་དང་། བརྩོན་འགྲུས་ནི་བྱིས་པའི་ས་ལས་འདའ་བས་ངེས་འབྱུང་གི་ཡན་ལག་དང་། དགའ་བ་ནི་ལུས་སེམས་ལ་ཕན་འདོགས་པས་ཕན་ཡོན་གྱི་ཡན་ལག་དང་། གཞན་རྣམ་པ་གསུམ་ནི་ཀུན་ནས་ཉོན་མོངས་པའི་གཉེན་པོར་གྱུར་པས་ཉོན་མོངས་པ་མེད་པའི་ཡན་ལག་གོ །ཅིའི་ཕྱིར་དེའི་དབང་དུ་བྱས་ནས་བསྟན་ཅེ་ན། འདི་ལ་གཞི་དང་གནས་དང་ནི། །ངོ་བོ་ཉིད་དུ་བསྟན་པ་ཡིན། །ཞེས་ཏེ་ཀུན་ནས་ཉོན་མོངས་པའི་གཞིའམ་རྒྱུ་ནི་གནས་ངན་ལེན་ཡིན་ཞིང་། དེ་ནི་ལུས་སེམས་ལས་སུ་མི་རུང་བ་སྟེ་དེ་ཡོད་ན་སེམས་གཡེངས་ནས་འདོད་ཆགས་ལ་སོགས་པ་ཉོན་མོངས་པ་འབྱུང་ལ། ཤིན་ཏུ་སྦྱངས་པས་ལུས་སེམས་ལས་སུ་རུང་བས་ཀུན་ནས་ཉོན་མོངས་པ་མེད་པའི་གཞི་སྟེ་གཉེན་པོ་བྱེད་པའི་ཕྱིར་དང་། ཏིང་ངེ་འཛིན་དང་ལུས་སེམས་ལས་སུ་རུང་བ་དང་སེམས་མཉམ་པར་འཇོག་པས་ཀུན་ནས་ཉོན་མོངས་པ་མེད་པའི་གནས་བྱེད་པའི་ཕྱིར་དང་། བཏང་སྙོམས་པ་ནི་སེམས་གནས་པའི་ཚེ་ཀུན་ནས་ཉོན་མོངས་པར་འགྱུར་བ་དང་མཐུན་པའི་སེམས་མི་མཉམ་པ་དང་། སེམས་རྣལ་དུ་མི་འཇུག་པ་དང་། སེམས་རྩོལ་བ་དང་བཅས་པར་གནས་པའི་གཉེན་པོ་ཡིན་པས་ཉོན་མོངས་པ་མེད་པའི་ངོ་བོ་ཉིད་ཡིན་པའི་ཕྱིར་དེ་རྣམས་ཀུན་ནས་ཉོན་མོངས་པ་མེད་པའི་ཡན་ལག་ཏུ་རིགས་སོ། །དེ་ནས། ཡོངས་སུ་གཅོད་དང་གོ་བྱེད་དང་། །རྣམ་གསུམ་གཞན་ཡིད་ཆེས་པར་བྱེད། །མི་མཐུན་ཕྱོགས་ཀྱི་གཉེན་པོར་ནི། །ལམ་གྱི་ཡན་ལག་དེ་བརྒྱད་དོ། །ཞེས་པ་སྟེ། ཡང་དག་པའི་ལྟ་བ་ནི་ཡོངས་སུ་གཅོད་པའི་ཡན་ལག་སྟེ་མཐོང་ལམ་གྱི་རྗེས་ལ་སྒོམ་ལམ་འཇིག་རྟེན་པས་བདག་གིས་འདི་ལྟར་རྟོགས་སོ་ཞེས་ཡོངས་སུ་གཅོད་པའི་ཕྱིར་རོ། །ཡང་དག་པའི་རྟོག་པ་དང་ངག་ནི་གཞན་དག་གིས་གོ་བར་བྱེད་པའི་ཡན་ལག་སྟེ་ཀུན་སློང་དང་བཅས་པའི་ངག་བརྗོད་པས་གཞན་གྱིས་དོན་གོ་བར་བྱེད་པའི་ཕྱིར་རོ། །དེ་གཉིས་ཀྱང་རྗེས་ཐོབ་ཀྱི་ཚེ་འབྱུང་བས་མཐུ་མཉམ་གཞག་གི་ཚེ་རྙེད་པས་དེ་ལ་དགོངས་ནས་འཕགས་ལམ་ལ་དེ་གཉིས་ལྡན་པར་བཤད་ཀྱི་དངོས་སུ་འབྱུང་བ་མ་ཡིན་ནོ། །ཡང་དག་པའི་ངག་ལས་ཀྱི་མཐའ་འཚོ་བ་ནི་གཞན་ཡིད་ཆེས་པར་བྱེད་པའི་ཡན་ལག་གོ །དེ་ནི། ལྟ་དང་ཚུལ་ཁྲིམས་ཡོ་བྱད་བསྙུངས། །གཞན་ལ་རྣམ་པར་རིག་བྱེད་འདོད། །ཅེས་ཏེ་ཡང་དག་པའི་ངག་ནི་དེས་ཆོས་བསྙད་ཅིང་འབེལ་བའི་གཏན་གྱིས་ཐོགས་པ་མེད་པ་དང་གཏན་ལ་ཕེབས་པ་དང་འགལ་བ་མེད་པར་དོན་གསལ་བར་བརྗོད་པ་སྟེ། དེ་ལས་ན་འདིས་དེ་ཁོ་ན་ཉིད་ངེས་པར་རྟོགས་སོ་ཞེས་ཡང་དག་པའི་ལྟ་བའམ་ཤེས་རབ་ལ་གཞན་དག་ཡིད་ཆེས་པར་བྱེད་པ་དང་། ཡང་དག་པའི་ལས་ཀྱི་མཐའ་ནི་ཚུལ་ཁྲིམས་ཏེ། དེ་དང་ལྡན་ན་སྲོག་གི་ཕྱིར་ཡང་བྱ་བ་མ་ཡིན་པ་མི་བྱེད་པས་འདི་ནི་འཕགས་པ་དགྱེས་པའི་ཚུལ་ཁྲིམས་དང་ལྡན་ནོ་ཞེས་ཚུལ་ཁྲིམས་ལ་ཡིད་ཆེས་པར་བྱེད་པ་དང་། ཡང་དག་པའི་འཚོ་བ་ནི་འཚོ་བའི་ཡོ་བྱད་ཀྱི་ཕྱིར་ཚུལ་འཆོས་ལ་སོགས་པའི་ཉེས་པ་མེད་པའི་ལུས་ངག་གི་ཀུན་ཏུ་སྤྱོད་པ་སྟེ། འདིས་ལུས་གནས་པ་ཙམ་གྱི་དོན་དུ་རིགས་པ་དང་ཚོད་ཟིན་པར་ཆོས་གོས་ལ་སོགས་པ་ཚོལ་བས་ཡོ་བྱད་ལ་སྲེད་པ་སྤངས་སོ་ཞེས་ཡོ་བྱད་བསྙུངས་པ་ལ་ཡིད་ཆེས་པར་བྱེད་དོ། །གཞན་གསུམ་ནི་མི་མཐུན་ཕྱོགས་ཀྱི་གཉེན་པོའི་ཡན་ལག་གོ །དེ་ནི། ཉོན་མོངས་ཉེ་བའི་ཉོན་མོངས་དབང་། །མི་མཐུན་ཕྱོགས་ཀྱི་གཉེན་པོའོ། །ཞེས་ཏེ་མི་མཐུན་ཕྱོགས་གསུམ་ལས། སྒོམ་སྤང་གི་ཉོན་མོངས་པའི་གཉེན་པོར་ནི་རྩོལ་བ་བརྩོན་འགྲུས་ཏེ། དེས་དེ་སྤང་བའི་དོན་དུ་ལམ་སྒོམ་པའི་ཕྱིར་དང་། ཉེ་བའི་ཉོན་མོངས་པ་བྱིང་རྒོད་ཀྱི་གཉེན་པོར་ནི་དྲན་པ་སྟེ། ཞི་གནས་ལ་སོགས་པའི་རྒྱུ་རྣམས་ལ་དྲན་པ་ཉེ་བར་གནས་པས་བྱིང་རྒོད་སེལ་བའི་ཕྱིར་དང་། དབང་འབྱོར་བའི་མི་མཐུན་པའི་ཕྱོགས་ནི་མངོན་པར་ཤེས་པ་ལ་སོགས་པའི་ཡོན་ཏན་ཁྱད་པར་ཅན་མངོན་པར་སྒྲུབ་པའི་མི་མཐུན་ཕྱོགས་སུ་གྱུར་པ་སྙོམས་འཇུག་གི་སྒྲིབ་པ་གང་ཡིན་པ་སྟེ། དེའི་གཉེན་པོར་ཡང་དག་པའི་ཏིང་ངེ་འཛིན་བསྟན་ལ་གནས་ནས་མངོན་པར་ཤེས་པ་ལ་སོགས་པའི་ཡོན་ཏན་མངོན་པར་སྒྲུབ་པའི་ཕྱིར་རོ། །ངོ་བོ་ནི་རྫས་སུ་བཅུ་སྟེ་གཉིས་དད་པ་དང་། བཞི་ཚན་བཞི་བརྩོན་འགྲུས་དང་། དྲན་པ་དང་ཤེས་རབ་དང་ཏིང་ངེ་འཛིན་དང་བྱང་ཆུབ་ཀྱི་ཡན་ལག་གི་བཏང་སྙོམས་དང་། དགའ་བ་དང་ཤིན་ཏུ་སྦྱངས་པ་དང་ལམ་གྱི་ཡན་ལག་གི་རྟོག་པ་རྣམས་རེ་རེ་དང་། གསུམ་ཚུལ་ཁྲིམས་དང་། གཞན་རྣམས་ཀྱང་དེར་འདུས་ཏེ་དྲན་པ་ཉེར་གཞག་ཤེས་རབ་ཡིན་པ་དང་། ཡང་དག་འཇོག་པ་བརྩོན་འགྲུས་ཡིན་པ་དང་། རྫུ་འཕྲུལ་རྐང་པ་ཏིང་འཛིན་ཡིན་པའི་ཕྱིར་རོ། །དེ་ཡང་གཙོ་བོ་སྨྲོས་པ་ཡིན་གྱི་དེ་དག་ནི་ཚོགས་པ་དེར་སྐྱེས་པའི་སྦྱོར་བ་ལས་བྱུང་བའི་ཡོན་ཏན་ཐོས་བསམས་བསྒོམས་པ་ལས་བྱུང་བ་ཟག་བཅས་དང་ཟག་མེད་ཀུན་ཀྱང་ཡིན་ནོ། །སློབ་དཔོན་འཕགས་པས་ཀྱང་སུམ་ཅུ་རྩ་བདུན་གྱིས་ལྔ་བསྡུས་ཀྱི་ལྔས་ནི་སུམ་ཅུ་རྩ་བདུན་མ་བསྡུས་སོ། །གང་དག་མ་བསྡུས་ཞེ་ན། ཡང་དག་པའི་ངག་དང་། ལས་ཀྱི་མཐའ་དང་། འཚོ་བ་དང་། དགའ་བ་དང་། ཤིན་ཏུ་སྦྱངས་པ་དང་། བཏང་སྙོམས་ཏེ་དྲུག་པོ་དེ་དག་གམ། ཆོས་བཞི་མ་བསྡུས་སོ་ཞེས་བཤད་དོ། །འདིའི་ལྟར་ན་རྟོག་པ་ཤེས་རབ་ཏུ་སྡུད་པར་གསལ་ལོ་ཞེས་ཀྱང་གསུང་ངོ་། །བྱེ་བྲག་ཏུ་སྨྲ་བ་ནི་ལུས་ངག་གི་ལས་ཐ་དད་པའི་ཕྱིར་ཚུལ་ཁྲིམས་ཀྱི་ཡན་ལག་རྫས་གཉིས་ཡིན་པས་བཅུ་གཅིག་གོ །རྒྱལ་སྲས་ནི་རྫས་ཇི་སྙེད་ཡོད་པ་བགྲངས་ན་མཉམ་གཞག་གི་རིག་མིན་རྫས་བདུན་ཡིན་པས་རྫས་སུ་བཅུ་དྲུག་གོ་ཞེས་བརྗོད་དགོས་ཏེ་འོན་ཀྱང་བསམ་པའི་དབང་གིས་ཕྱོགས་གཉིས་ཀ་ལྟར་ཉེས་པ་མེད་དོ་ཞེའོ། །གསུམ་པ་ནི་གནས་སྐབས་གང་དུ་གང་ཞིག་རབ་ཏུ་འབྱེད་ཅེ་ན། བྱེ་བྲག་ཏུ་སྨྲ་བ་སྡེ་ཚན་བདུན་ནི་གོ་རིམ་བཞིན་དུ་ལས་དང་པོ་ཚོགས་ལམ་དུ་ཕྱིན་ཅི་ལོག་བཞི་སྤང་བའི་ཕྱིར་ལུས་སོགས་ལ་བརྟག་པའི་དོན་དུ་དྲན་པ་ཉེར་གཞག་དང་། ངེས་འབྱེད་ཆ་མཐུན་རྣམས་ལས་དྲོ་བར་བདེན་པའི་དམིགས་རྣམ་གྱི་ཁྱད་པར་ཐོབ་པའི་རྒྱུས་བརྩོན་འགྲུས་སྤེལ་བའི་ཕྱིར་ཡང་དག་པར་སྤང་བ་དང་། རྩེ་མོར་མི་ཉམས་པའི་དགེ་བ་བཟོད་པ་ལ་འཇུག་པའི་ཕྱིར་རྫུ་འཕྲུལ་གྱི་རྐང་པ་དང་། བཟོད་པར་མི་ཉམས་པས་དད་པ་ལ་སོགས་པ་ལ་དབང་ཐོབ་པའི་ཕྱིར་དབང་པོ་དང་། ཆོས་མཆོག་ཏུ་འཇིག་རྟེན་པའི་ཆོས་མི་མཐུན་ཕྱོགས་ཉོན་མོངས་པས་མི་བརྫི་བའི་སྟོབས་རྣམས་དང་། སྒོམ་ལམ་དུ་བྱང་ཆུབ་དང་ཉེ་བའི་ཕྱིར་བྱང་ཆུབ་ཀྱི་ཡན་ལག་བདུན་དང་། མཐོང་ལམ་དུ་མྱུར་བར་རབ་ཏུ་འགྲོ་བས་ཕྱེ་བའི་ཕྱིར་འཕགས་ལམ་བརྒྱད་གཞག་གོ་ཞེས་ཟེར་རོ། །འགྲེལ་པར་གཞན་དག་ནི་ཞེས་འབྱུང་བ་སློབ་དཔོན་ལ་སོགས་པའི་འདོད་པ་སྟོན་པར་རྒྱལ་སྲས་འཆད་དོ། །དེ་ནི་འདི་ལྟར་ཡུལ་རྣམ་པ་མང་པོ་ལ་གཡེང་བར་འཕྲོ་བའི་བློ་ཚར་བཅད་པའི་ཕྱིར་དྲན་པ་ཉེར་གཞག་དང་། དེས་བརྩོན་འགྲུས་འཕེལ་བས་དགོས་པ་བཞི་བསྒྲུབ་པའི་ཕྱིར་སེམས་ཡང་དག་པར་འཇོག་པས་ན་ཡང་དག་པར་སྤོང་བ་དང་། དེའི་འོག་ཏུ་ཏིང་ངེ་འཛིན་རྣམ་པར་སྦྱོང་བའི་ཕྱིར་རྫུ་འཕྲུལ་གྱི་རྐང་པ་དང་། ཏིང་ངེ་འཛིན་ལ་བརྟེན་ནས་འཇིག་རྟེན་ལས་འདས་པའི་ཆོས་རྣམས་འདྲེན་པས་བདག་པོར་གྱུར་པའི་ཕྱིར་དབང་པོ་རྣམས་དང་། དེ་དག་ཉིད་མ་དད་པ་ལ་སོགས་པའི་མི་མཐུན་ཕྱོགས་ལས་ངེས་པར་རྒྱལ་བས་ན་སྟོབས་རྣམས་ཏེ་དེ་དག་གོ་རིམ་མཐུན་ལ། མཐོང་ལམ་དུ་བྱང་ཆུབ་ཀྱི་ཡན་ལག་སྟེ། བྱང་ཆུབ་ནི་ཟག་མེད་ཀྱི་ཤེས་རབ་ཡིན་ཞིང་དེའི་ཆོས་ཀྱི་དེ་ཉིད་མངོན་སུམ་དུ་རྟོགས་པའི་ཕྱིར་རོ། །གཉི་ག་ལ་ལམ་གྱི་ཡན་ལག་སྟེ་མདོ་ལས། འདི་ལྟར་འཕགས་པའི་ལམ་ཡན་ལག་བརྒྱད་པ་བསྒོམ་པ་ཡོངས་སུ་རྫོགས་པར་གྱུར་ན་དྲན་པ་ཉེ་བར་གཞག་པ་བཞི་བསྒོམ་པ་ཡོངས་སུ་རྫོགས་པར་འགྱུར་བ་ནས། བྱང་ཆུབ་ཀྱི་ཡན་ལག་བདུན་གྱི་བར་དུ་ཡོངས་སུ་རྫོགས་པར་འགྱུར་རོ་ཞེས་གསུངས་པའི་ཕྱིར་རོ་ཞེའོ། །བཞི་པ་ནི་ཟག་བཅས་སམ་ཟག་མེད་ཡིན་ཞེ་ན། བྱང་ཆུབ་ཀྱི་ཡན་ལག་དང་ལམ་གྱི་ཡན་ལག་ནི་ཟག་པ་མེད་པ་ཡིན་ཏེ་མཐོང་ལམ་དང་འདས་པའི་སྒོམ་ལམ་ལ་གཞག་པའི་ཕྱིར་རོ། །གཞན་རྣམས་ནི་འདས་པའི་ལམ་དང་དེ་ལས་གཞན་གྱི་གནས་སྐབས་སུ་འབྱུང་དུ་རུང་བའི་ཕྱིར་རྣམ་པ་གཉིས་སོ། །ལྔ་པ་ནི་ས་གང་ན་དུ་ཡོད་ཅེ་ན། བསམ་གཏན་དང་པོ་ན་ཐམས་ཅད་དང་། མི་ལྕོགས་པ་མེད་པ་ན་དགའ་བ་མ་གཏོགས་པ་དང་། དེ་མེད་པ་ནི་བདེ་བླག་ཏུ་ཐོབ་པ་ན་དགའ་བར་འགྱུར་བ་ལས་འདིར་བརྩོན་འགྲུས་ཀྱི་སྟོབས་ཀྱིས་འབད་ནས་དྲང་དགོས་པའི་ཕྱིར་དང་། ས་འོག་མའི་ཉོན་མོངས་པས་ཡོངས་སུ་ཉམས་པར་དོགས་པ་དང་བཅས་པའི་ཕྱིར་རོ། །གཉིས་པ་ན་ནི་རྟོག་པ་མེད་པས་ཡང་དག་པའི་རྟོག་པ་མ་གཏོགས་པ་དང་། གོང་མ་གཉིས་ན་དེ་གཉིས་མེད་པས་དེ་གཉིས་མ་གཏོགས་པ་དང་། བསམ་གཏན་བར་མ་ཁྱད་པར་ཅན་ནའང་དེ་གཉིས་མ་གཏོགས་པ་ཁོ་ནའོ། །གཟུགས་མེད་པ་དང་པོ་གསུམ་ནའང་དེ་གཉིས་དང་ཚུལ་ཁྲིམས་ཀྱི་ཡན་ལག་གསུམ་མ་གཏོགས་པ་དང་། བྱང་ཆུབ་ཀྱི་ཡན་ལག་བདུན་དང་འཕགས་ལམ་ཡན་ལག་བརྒྱད་མ་གཏོགས་པ་འདོད་ཁམས་དང་སྲིད་རྩེ་ན་ཡོད་ཀྱི་ཟག་མེད་ཀྱི་ལམ་མེད་པའི་ཕྱིར་དེ་གཉིས་མེད་དོ། །དེ་ཡང་འདོད་པ་ན་ཚོགས་ལམ་འཕགས་ལམ་གྱི་སྦྱོར་རྗེས་ཀྱི་མིང་ཐོབ་པ་དག་ཡོད་ལ། དབྱངས་སྒྲོགས་ནི་དྲོད་རྩེས་བསྡུས་པའང་ཡོད་པར་འདོད་དགོས་ཤིང་། སྲིད་རྩེ་ན་སྦྱོར་རྗེས་ཀྱིས་བསྡུས་པ་ཁོ་ན་ཡོད་ལ། བསོད་ནམས་ཆ་མཐུན་གྱི་དད་སོགས་ཀྱིས་ནི་མིང་མི་འཐོབ་བོ་ཞེས་བླ་མ་དག་འཆད་དོ། །སྲིད་རྩེ་ན་ལུས་དྲན་ཇི་ལྟར་ཡོད་དེ། གཟུགས་མེད་དངོས་གཞི་དགེ་རྣམས་ཀྱི། །སྤྱོད་ཡུལ་ཟག་བཅས་འོག་མ་མིན། །ཞེས་པས་འདོད་གཟུགས་ལ་མི་དམིགས་པའི་ཕྱིར་རོ་ཞེ་ན། །སྐྱོན་མེད་དེ། ལུས་ནི་འབྱུང་བ་དང་འབྱུང་བ་ལས་གྱུར་པ་ཡིན་ན་འབྱུང་གྱུར་ཟག་མེད་འོག་མ་ལ་དམིགས་པའི་ཕྱིར་རོ། །འདིས་ནི་གཞན་གསུམ་ནའང་ཡོད་པར་སྟོན་ཏོ། །དྲུག་པ་ནི་མདོ་ལས། ཤེས་ནས་དད་པ་བཞི་སྟེ། སངས་རྒྱས་དང་ཆོས་དང་དགེ་འདུན་ལ་ཤེས་ནས་དད་པ་དང་འཕགས་པ་དགྱེས་པའི་ཚུལ་ཁྲིམས་དག་གོ་ཞེས་ཏེ་གནས་སྐབས་གང་གི་ཚེ་ཤེས་ནས་དད་པ་འཐོབ་ཅེ་ན། བདེན་པ་དང་པོ་གསུམ་མཐོང་བ་ན་འཕགས་པ་དགྱེས་པའི་ཚུལ་ཁྲིམས་འཐོབ་ཅིང་ཆོས་ལ་ཤེས་ནས་དད་པ་འཐོབ་ལ། གཞན་གཉིས་ལ་མ་ཡིན་ཏེ་དེ་གཉིས་ཀྱི་ངོ་བོ་མ་ཡིན་པའི་ཕྱིར་རོ། །ལམ་བདེན་མངོན་པར་རྟོགས་ན་སངས་རྒྱས་དང་དེའི་ཉན་ཐོས་ཀྱི་དགེ་འདུན་དག་ལ་ཤེས་ནས་དང་། ཡང་གི་སྒྲས་ཆོས་ལ་ཤེས་ནས་དང་འཕགས་པ་དགྱེས་པའི་ཚུལ་ཁྲིམས་ཀྱང་འཐོབ་བོ། །འོ་ན་སྐབས་འདིར་གང་ལ་ཆོས་སུ་དགོངས། ཤེས་བྱ་ཐམས་ཅད་ལ་ཆོས་ཀྱི་སྒྲ་འཇུག་ཅིང་དོན་དམ་པའི་ཆོས་ནི་མྱང་འདས་གཅིག་པུ་ཡིན་པའི་ཕྱིར་རོ་ཞེ་ན། ཆོས་ནི་བདེན་པ་དང་པོ་གསུམ་དང་བསེ་རུ་ལྟ་བུའི་རང་སངས་རྒྱས་ཀྱི་སློབ་མི་སློབ་ལམ་དང་བྱང་ཆུབ་སེམས་དཔའི་ལམ་བདེན་པ་མངོན་རྟོགས་རྣམས་དང་སྲིད་རྩེའི་གཉེན་པོ་བཅུ་བདུན་པོ་ཡིན་ནོ། །དེ་གཉིས་ནི་བཞི་འདུས་པ་མེད་པས་དགེ་འདུན་མ་ཡིན་ལ་རང་གི་མཚན་ཉིད་འཛིན་པས་ཆོས་ཡིན་ནོ། །ལམ་གྱི་ཚེ་གསུམ་ལ་ཤེས་ནས་དད་པ་རྣམས་གཅིག་ཅར་མངོན་དུ་འགྱུར་ཞེ་ན། གཞིའི་བྱེ་བྲག་ལ་ལྟོས་ནས་མིང་གསུམ་འཐོབ་པས་ཉེས་པ་མེད་པའམ། ཡང་ན་དད་པ་གསུམ་མངོན་དུ་འགྱུར་བ་མ་ཡིན་ཏེ་ཆོས་ལ་དད་པ་ནི་ད་ལྟར་དང་མ་འོངས་པ་ནི་གསུམ་ཅར་འཐོབ་པས་དེ་ལ་དགོངས་པའི་ཕྱིར་རོ་ཞེའོ། །གལ་ཏེ་བཞི་ལས་ཡིན་ན་ཆོས་ལ་དད་པ་སྔར་གདོན་དགོས་སོ་ཞེ་ན། འདི་དག་གི་རིམ་པ་ནི་མཉམ་གཞག་ལས་ལངས་པ་ན་ཇི་ལྟར་མངོན་སུམ་དུ་བྱེད་པ་དེ་བཞིན་ཏེ། ཀྱེ་མ་བཅོམ་ལྡན་འདས་ནི་ཡང་དག་པར་རྫོགས་པའི་སངས་རྒྱས་ཡིན་ནོ། །དེའི་ཆོས་འདུལ་བ་ནི་ལེགས་པར་གསུངས་པ་ཡིན་ནོ། །དེའི་ཉན་ཐོས་ཀྱི་དགེ་འདུན་ནི་ལེགས་པར་ཞུགས་པ་ཡིན་ནོ་ཞེས་བྱ་བར་མངོན་སུམ་དུ་བྱེད་དེ་སྨན་པ་དང་སྨན་དང་ནད་གཡོག་ལྟ་བུར་གྱུར་པའི་ཕྱིར་རོ། །སེམས་རབ་ཏུ་དྭང་བས་བྱས་པའི་ཚུལ་ཁྲིམས་ཀྱང་རབ་ཏུ་དྭང་བ་ཡིན་ནོ་ཞེས་བཞི་པར་བཤད་དོ། །དེ་དག་ཀྱང་རྫས་སུ་གཉིས་ཏེ་དང་པོ་གསུམ་དད་པ་དང་བཞི་པ་ཚུལ་ཁྲིམས་ཀྱི་རང་བཞིན་ཡིན་པའི་ཕྱིར་རོ། །ཚུལ་ཁྲིམས་ནི་ཟག་མེད་ཡིན་ན་ཤེས་ནས་དད་པ་རྣམས་ངོ་བོ་ཅི་ཞེ་ན། དྲི་མ་མེད་པ་སྟེ་ཟག་མེད་ཡིན་ནོ། །ཤེས་ནས་དད་པའི་དོན་ནི་བདེན་པ་རྣམས་ཡང་དག་པ་ཇི་ལྟ་བ་བཞིན་དུ་རྟོགས་ནས་ཡིད་ཆེས་པའོ། །བདུན་པ་མི་སློབ་པའི་ཆོས་གཉིས་བྱེ་བྲག་ཏུ་བཤད་པ་ལ་གསུམ་ལས་དང་པོ་ནི། མདོ་ལས། སློབ་པ་ནི་ཡན་ལག་བརྒྱད་དང་ལྡན་ནོ། །མི་སློབ་པ་ནི་ཡན་ལག་བཅུ་དང་ལྡན་ནོ་ཞེས་ཏེ། སློབ་པ་ལ་རྣམ་གྲོལ་དང་ཡང་དག་པའི་ཤེས་པ་ཅིའི་ཕྱིར་མ་བཤད་ཅེ་ན། སློབ་པ་ནི་ཉོན་མོངས་པའི་འཆིང་བ་ཅི་རིགས་པས་བཅིངས་པའི་ཕྱིར་དེའི་ཡན་ལག་ཏུ་རྣམ་གྲོལ་མ་བཤད་དོ། །དེ་མེད་པར་ཡང་དག་པའི་ཤེས་པ་ག་ལ་ཡོད་དེ། དེ་ནི་ཟད་པ་དང་མི་སྐྱེ་བ་ཤེས་པའི་བདག་ཉིད་ཡིན་པའི་ཕྱིར་རོ། །རྣམ་གྲོལ་དེ་ལ་དབྱེ་ན་རྣམ་པ་གཉིས་ཏེ་འདུས་བྱས་དང་འདུས་མ་བྱས་སོ། །དེ་ལ་ཉོན་མོངས་པ་བཅོམ་ཞིང་སྤངས་པ་ནི་འདུས་མ་བྱས་དང་། མོས་པ་ནི་རྣམ་གྲོལ་འདུས་བྱས་ཏེ་དེ་གཉིས་སྐད་ཀྱི་དབྱིངས་གཅིག་ཡིན་པའི་ཕྱིར་རོ། །ཡན་ལག་ནི་འདུས་བྱས་རྣམ་གྲོལ་དེ་ཡིན་ལ། དེ་ཉིད་ལ་དབྱེ་ན་མདོ་ལས་རྣམ་གྲོལ་གཉིས་སུ་གསུངས་ཏེ། སེམས་འདོད་ཆགས་ལས་རྣམ་པར་གྲོལ་བ་དང་། ཤེས་རབ་མ་རིག་པ་ལས་རྣམ་པར་གྲོལ་བར་བཤད་དོ་ཞེས་བྱེ་བྲག་ཏུ་སྨྲ་བར་ཟེར་རོ། །གཞན་དག་ནི་ཞེས་པ་སློབ་དཔོན་ཡིན་པར་རྒྱལ་སྲས་འཆད་དེ། འདིའི་བཞེད་པ་ནི་མོས་པ་ཁོ་ན་མ་ཡིན་གྱི་དེ་ཁོ་ན་ཉིད་མཐོང་སྟེ་འདོད་ཆགས་ལ་སོགས་པ་སྤངས་པ་ནས་སེམས་ཉིད་དྲི་མ་མེད་དེ་ཟག་མེད་ཀྱི་ངོ་བོ་ལ་དོན་གཞན་དུ་མ་གྱུར་པར་མར་གྱི་ཉིང་ཁུ་ལྟར་འགྱུར་བའོ། །གཉིས་པ་ནི་སྔར་བྱང་ཆུབ་ཅེས་ཇི་སྐད་བཤད་པ་གང་ཡིན་པ་དེ་ཉིད་ཡང་དག་པའི་ཤེས་པ་ཡིན་ཏེ་ཟད་པ་དང་མི་སྐྱེ་བ་ཤེས་པའོ། །གསུམ་པ་ལ་བཞི་ལས། དང་པོ་ནི། སེམས་དུས་གསུམ་པ་གང་ཞིག་རྣམ་པར་གྲོལ་བར་འགྱུར་ཞེ་ན། མི་སློབ་པའི་སེམས་ནི་སྐྱེ་བར་འགྱུར་བ་མ་འོངས་པ་སྒྲིབ་པ་ལས་ནི་རྣམ་པར་གྲོལ་བར་འགྱུར་རོ། །སྒྲིབ་པ་ནི་ཉོན་མོངས་པའི་ཐོབ་པ་ཡིན་ཏེ་སེམས་དེ་སྐྱེ་བ་ལ་གེགས་བྱེད་པའི་ཕྱིར་རོ། །དེ་ནི་རྡོ་རྗེ་ལྟ་བུའི་ཏིང་ངེ་འཛིན་གྱིས་ཚེ་སྤོང་ཞིང་སེམས་དེ་སྐྱེས་པ་དང་རྣམ་པར་གྲོལ་བ་ཡིན་ནོ། །འོ་ན་དེའི་རྗེས་སུ་སྐྱེ་བར་མི་འགྱུར་བ་མི་སློབ་པ་མ་འོངས་པ་དང་འཇིག་རྟེན་པ་དག་ཇི་ལྟ་བུ་ཞེ་ན་རྣམ་པར་གྲོལ་བར་འགྱུར་རོ། །འོན་ཀྱང་བསྟན་བཅོས་ལས་དེ་ཁོ་ན་བཤད་པ་ནི་ཤེས་སླ་བའི་ཕྱིར་ཡིན་པར་རྒྱལ་སྲས་འཆད་དོ། །སློབ་པ་ལ་ཡང་འཇིག་རྟེན་པ་སྐྱེ་བས་ཅིའི་ཕྱིར་རྣམ་པར་གྲོལ་བར་མི་འགྱུར་ཞེ་ན། དེ་དང་མི་འདྲ་སྟེ་ཉོན་མོངས་པའི་ཐོབ་པ་དང་ལྷན་ཅིག་པ་ཡིན་པའི་ཕྱིར་རོ། །གཉིས་པ་ནི་དུས་གང་པའི་ལམ་གྱིས་མི་སློབ་པའི་སེམས་དེའི་སྒྲིབ་པ་སྤོང་ཞེ་ན། འགག་པར་འགྱུར་བ་ད་ལྟར་བའི་ལམ་གྱིས་ནི་དེའི་སྒྲིབ་པ་རབ་ཏུ་སྤོང་ངོ་། །གསུམ་པ་ནི་འོ་ན་རྣམ་གྲོལ་འདུས་མ་བྱས་ཞེས་གང་བཤད་པ་དང་འདོད་ཆགས་དང་བྲལ་བ་ལ་སོགས་པ་ཁམས་གསུམ་དུ་བཤད་པ་ལ་ཁྱད་པར་ཅི་ཡོད་ཅེ་ན། འདུས་མ་བྱས་དེ་ཉིད་ཁམས་གསུམ་ཞེས་བྱ་བར་བཤད་པས་དོན་གཅིག་གོ །འོན་ཀྱང་ཁྱད་པར་ནི་ཁམས་གསུམ་གྱི་འདོད་ཆགས་ཀུན་ཟད་པ་ནི་འདོད་ཆགས་དང་བྲལ་བའི་ཁམས་དང་། སྤངས་པའི་ཁམས་ནི་འདོད་ཆགས་ལས་གཞན་ཉོན་མོངས་པ་སྤངས་པ་དག་དང་། འགོག་པའི་ཁམས་ཞེས་བྱ་བ་ནི་གཞི་གཟུགས་ལ་སོགས་པ་ཟག་པ་དང་བཅས་པ་སྤངས་པ་གང་ཡིན་པའོ། །བཞི་པ་ནི་གང་ལ་སྤངས་ནས་ཡིད་འབྱུང་བར་འགྱུར་བའི་ལམ་དེས་སྤང་བྱ་དེ་ལས་འདོད་ཆགས་དང་འབྲལ་ལམ་ཞེ་ན། མ་ངེས་ཏེ་སྡུག་བསྔལ་དང་དེའི་རྒྱུ་ཀུན་འབྱུང་ལ་བཟོད་ཤེས་རྣམས་ཀྱིས་ཡིད་འབྱུང་སྟེ་དམིགས་པ་ཟག་བཅས་ལ་དམིགས་པའི་བློ་མཆོག་ཏུ་གྱུར་པའི་ཕྱིར་རོ། །འགོག་ལམ་ལ་དམིགས་པས་ནི་མ་ཡིན་ཏེ། སྔ་མ་ལྟར་དམིགས་པ་མ་ཡིན་པའི་ཕྱིར་རོ། །ལམ་གང་གིས་སྤང་བྱ་དངོས་སུ་སྤོང་བར་འགྱུར་བ་ཀུན་གྱིས་ནི་འདོད་ཆགས་དང་འབྲལ་བར་འགྱུར་ཏེ་དེའི་གཉེན་པོ་བར་ཆད་མེད་ལམ་ཡིན་པའི་ཕྱིར་རོ། །དེ་ལྟ་ན་ནི་ཡིད་འབྱུང་ལ་འདོད་ཆགས་མི་འབྲལ་བ་ལ་སོགས་པ་མུ་བཞི་སྲིད་དེ། དང་པོ་ནི་བདེན་པ་དང་པོ་གཉིས་ལ་དམིགས་པའི་སྦྱོར་བ་དང་རྣམ་གྲོལ་གྱི་ལམ་དང་ཆགས་བྲལ་སྔོན་འགྲོའི་ཆོས་བཟོད་གཉིས་ལྟ་བུ་དང་། གཉིས་པ་ནི་འགོག་ལམ་གྱི་ཡུལ་ཅན་མཐོང་སྒོམ་གྱི་བར་ཆད་མེད་ལམ་ཆགས་བྲལ་སྔོན་འགྲོའི་ཆོས་བཟོད་གཉིས་ལས་གཞན་པ་སྟེ་མཆོག་ཏུ་དགའ་བའི་ཡུལ་ལ་ཡོན་ཏན་ཏུ་ལྟ་བས་སོ། །གསུམ་པ་ནི་མཐོང་སྒོམ་གྱི་བར་ཆད་མེད་ལམ་ཆགས་བྲལ་སྔོན་འགྲོའི་ཆོས་བཟོད་གཉིས་ལས་གཞན་པ་དང་། བཞི་པ་ནི་འགོག་ལམ་གྱི་ཡུལ་ཅན་ཉོན་མོངས་པའི་གཉེན་པོ་བར་ཆད་མེད་ལམ་ལས་གཞན་པ་ཐམས་ཅད་དོ། །ལམ་དང་དམིགས་ཡུལ་འཕགས་པའི་བདེན་པ་དང་། །མངོན་རྟོགས་རིམ་པ་དེ་ཉིད་ལ་གནས་པའི། །གང་ཟག་མངོན་རྟོགས་ལམ་ཞེས་བྱ་བའི་བར། །རྒྱ་ཆེན་སྟོན་བྱེད་གནས་འདི་མཉན་པར་གྱིས། །ཆོས་མངོན་གསལ་བྱེད་ལེགས་བཤད་རྒྱ་མཚོ་ལས། །ལམ་དང་གང་ཟག་བསྟན་པ་ཞེས་བྱ་བ་གནས་དྲུག་པའི་བཤད་པའོ།། །།གཏིང་དཔག་རབ་དཀའ་མི་བཟད་སྲིད་པའི་མཚོ། །ཆེ་ལས་སྒྲོལ་བ་ལམ་ཟབ་མཆོག་གི་གཟིངས། །གང་དེས་མྱ་ངན་འདས་གྲོང་བླ་མེད་དེར། །ཕྱིན་མཛད་དེད་དཔོན་ཐུབ་དབང་ཞབས་ལ་འདུད། །ད་ནི་གནས་བདུན་པ་འཆད་ཏེ་དེ་ལ་ལྔ་ལས། བཟོད་ཤེས་ལྟ་བུའི་བྱེ་བྲག་ནི། གང་ཟག་བསྟན་པའམ། བསྟན་བཅོས་ལས། བཟོད་པ་དང་ཤེས་པ་དང་ལྟ་བ་དང་ཡང་དག་པའི་ཤེས་པ་ཞེས་འབྱུང་ན་བཟོད་པ་ཤེས་པ་མ་ཡིན་པ་དང་། ཡང་དག་པའི་ཤེས་པ་ཡིན་ལ་ལྟ་བ་མ་ཡིན་པ་ཡོད་དམ་ཞེ་ན། དྲི་མེད་མཐོང་ལམ་གྱི་བཟོད་པ་བརྒྱད་པོ་རྣམས་ནི་རང་ཡུལ་ངེས་པའི་ཤེས་པ་མིན་ཏེ། རང་ཡུལ་ངེས་པ་ལ་འཇུག་པའི་ཐེ་ཚོམ་སྤོང་བྱེད་བར་ཆད་མེད་ལམ་ཡིན་པའི་ཕྱིར་རོ། །ཤེས་པ་མིན་པར་སྒྲུབ་མི་ནུས་ཏེ་བློ་དང་རིག་པའང་མིན་པར་ཐལ་བ་དང་། རྒྱལ་སྲས་ཀྱིས། ཤེས་པ་ནི་ངེས་པ་ཡིན་པར་དོད་ཀྱི་མ་ངེས་པ་ནི་མ་ཡིན་པས་བཟོད་པ་རྣམས་ཤེས་པ་མ་ཡིན་ཏེ་ཞེས་པ་དང་འགལ་ལོ། །ཟད་པ་དང་མི་སྐྱེ་བའི་བློ་ཤེས་རབ་ནི་ཤེས་རབ་ཀྱི་རང་བཞིན་མི་སློབ་ལྟ་བ་མིན་ཏེ། ཡང་དག་པར་རྟོག་ཅིང་ཚོལ་བའི་ངེས་པར་རྟོག་པ་མེད་པའི་ཕྱིར་རོ། །དེ་གཉིས་ལས་གཞན་པའི་འཕགས་པའི་བློ་སྟེ་ཟག་མེད་ཀྱི་ཤེས་རབ་ནི་རང་ཡུལ་ངེས་པའི་ཤེས་པ་དང་ལྟ་བ་གཉི་ག་སྟེ་རང་ཡུལ་ལ་འཇུག་པའི་ཐེ་ཚོམ་སྤངས་ཤིང་ཡང་དག་པར་ངེས་པར་རྟོག་པ་ཡིན་པའི་ཕྱིར་རོ། །གཞན་ནི་འཇིག་རྟེན་པའི་ཤེས་རབ་སྟེ་དེ་ནི་ཤེས་པ་ཞེས་བྱ་སྟེ་རིག་པ་ཡིན་པའི་ཕྱིར་རོ། །འདིའི་ལྟར་ན་གོང་དུ་བསྟན་པ་རྣམས་ཀྱང་ཤེས་པ་སྟེ་རྒྱལ་སྲས་ཀྱིས། ལྟ་བའི་ངོ་བོ་ཉིད་ཀྱི་ཤེས་རབ་རྣམ་པ་དྲུག་པོ་འདི་དང་དེ་ལས་གཞན་པ་སྔར་བཤད་པ་རྣམས་ཀྱང་ཤེས་པ་ཞེས་ནི་བྱའོ་ཞེས་སོ། །ལྟ་བ་ལྔ་དང་འཇིག་རྟེན་པའི་ཡང་དག་པའི་ལྟ་བ་སྟེ་ཤེས་རབ་དྲུག་ནི་ཤེས་པ་ཡིན་པར་མ་ཟད་ལྟ་བའང་ཡིན་ནོ། །ཤེས་པའི་རང་བཞིན་ལ་བཞི་ལས། དང་པོ་ནི་ཤེས་པ་ཐམས་ཅད་མདོར་བསྡུ་ན་ཟག་བཅས་དང་ཟག་པ་མེད་པ་གཉིས་ཡིན་ལ། དང་པོ་ནི་ཕལ་ཆེར་བུམ་པ་སྣམ་བུ་ལ་སོགས་པ་ཡུལ་ཀུན་རྫོབ་པ་འཛིན་པའི་ཕྱིར་ཀུན་རྫོབ་ཤེས་པ་ཞེས་བྱའོ། །དབྱེ་ན་རང་བཞིན་ལྡན་པ་དང་། གཉེན་པོ་སྦྱོར་བ་དང་། མངོན་པར་རྟོགས་པའི་མཐའ་ལས་བྱུང་བ་དང་། ཡོན་ཏན་ཐམས་ཅད་དབང་འབྱོར་བའི་མཐའ་ལས་བྱུང་བའོ། །ཟག་མེད་ནི་རྣམ་པ་གཉིས་ཏེ་ཆོས་དང་རྗེས་སུ་ཤེས་པའོ། །ཁོ་ན་ཡིན་ཞེས་པ་ནི་དེ་གཉིས་མ་ཡིན་པའི་གསུམ་པ་གཞན་མེད་པའི་དོན་ཏོ། །ཡུལ་གང་དག་ཅེ་ན་ཀུན་རྫོབ་ཤེས་པའི་ཡུལ་ནི་འདུས་བྱས་དང་འདུས་མ་བྱས་ཀྱི་ཆོས་ཐམས་ཅད་དོ། །ཤེས་པ་དེ་སྐད་ཅིག་མ་གཅིག་གིས་རང་དང་རང་གི་ཚོགས་པ་ལས་གཞན་པ་ཐམས་ཅད་རིག་ལ་སྐད་ཅིག་གཉིས་པས་སྔ་མའང་རིག་པའི་ཕྱིར་རོ། །ཆོས་ཤེས་བྱ་བའི་སྤྱོད་ཡུལ་ནི་འདོད་པའི་སྡུག་བསྔལ་ལ་སོགས་པ་བདེན་པ་བཞི་དང་། རྗེས་སུ་ཤེས་པའི་སྤྱོད་ཡུལ་ནི་ཁམས་གོང་མ་གཉིས་ཀྱི་བསྡོམས་པའི་སྡུག་བསྔལ་ལ་སོགས་པ་བདེན་པ་བཞི་ཡིན་ཏེ་དེ་དག་ཤེས་པས་ཆོས་ཤེས་དང་རྗེས་ཤེས་སུ་འཇོག་པའི་ཕྱིར་རོ། །ཆོས་ཤེས་རྗེས་ཤེས་དེ་དག་ཉིད་ཀྱང་བདེན་པ་བཞི་སོ་སོར་ཤེས་པའི་བྱེ་བྲག་གིས་ཤེས་པ་བཞི་སྟེ་སྡུག་བསྔལ་ཤེས་པ་ལ་སོགས་པའོ། །ཤེས་པ་དེ་གཉིས་ལྟ་བའི་རང་བཞིན་མ་ཡིན་པ་བདེན་པ་རྣམ་པ་བཞི་པོ་ཤེས་པ་དེ་དག་ལ་ནི་མི་སྐྱེ་བ་དང་ཟད་པ་ཤེས་པ་ཞེས་ཀྱང་བྱ་སྟེ། སྡུག་བསྔལ་ལ་སོགས་པ་ལ་དམིགས་ནས་ཡོངས་སུ་ཤེས་པ་དང་ཡང་ཤེས་པར་བྱར་མེད་དུ་རྗེས་ཐོབ་ཀྱིས་ངེས་པའི་བློ་ཡིན་པའི་ཕྱིར་རོ། །དེས་ན་དེ་གཉིས་དང་པོ་སྐྱེས་པ་ནི་སྡུག་བསྔལ་དང་དེའི་རྒྱུ་ཀུན་འབྱུང་ལ་རྗེས་སུ་ཤེས་པ་ཡིན་ཏེ། སྲིད་རྩེའི་སྒོམ་སྤང་ཆུང་ངུའི་ཆུང་ངུ་ལ་མི་རྟག་པ་ལ་སོགས་པ་སྡུག་བསྔལ་གྱི་རྣམ་པ་དང་རྒྱུ་འདོད་པ་ཀུན་འབྱུང་གི་རྣམ་པར་དམིགས་པའི་ཕྱིར་རོ། །དཔེར་ན་གླང་པོ་ལ་དུག་མདས་བསྣུན་ན་དུག་རྒྱས་པ་ཤི་མ་ཐག་གི་ཚེ་རྨ་སྒོར་འདུ་ཞིང་རེ་ཞིག་ནས་ཐམས་ཅད་དུ་རྒྱས་པ་བཞིན་ནོ། །དེ་ནི་སྲིད་རྩེའི་སྤང་བྱ་དང་བྲལ་བའི་རྣམ་གྲོལ་གྱི་ལམ་ཡིན་པས་རྗེས་ཤེས་སོ། །དེ་བཞིན་དུ་ཆོས་ཤེས་རྗེས་ཤེས་ལམ་ཤེས་པ་ཀུན་རྫོབ་ཤེས་པ་དང་བཞི་ལས་ནི་ཕ་རོལ་གྱི་སེམས་རིག་པ་གཞག་སྟེ་དེ་ནི་ཤེས་པ་དེ་དག་གི་བདག་ཉིད་ཡིན་པའི་ཕྱིར་རོ། །དེ་ལྟར་ན། དང་པོ་གཅིག་དང་གཅིག་གི་ཆ། །ཆོས་རྗེས་བདུན་བདུན་བདེན་གསུམ་ནི། །བཞི་བཞིའོ་ལམ་ལྔ་སེམས་ཤེས་བཞི། །གཞན་གཉིས་དྲུག་དྲུག་ཆར་ཤེས་བྱ། །ཕ་རོལ་སེམས་ཤེས་དེས་ནི་ས་འདས་པ་འོག་སས་གོང་ས་དང་། དབང་པོ་འདས་པ་དད་མོས་དང་དུས་ཀྱི་རྣམ་གྲོལ་གྱི་ལམ་གྱིས་མཐོང་ཐོབ་དང་དུས་མི་སྦྱོར་གྱི་རྣམ་གྲོལ་གྱི་ལམ་དང་། གང་ཟག་འདས་པ་ཕྱིར་མི་འོང་དང་དགྲ་བཅོམ་དང་རང་རྒྱལ་དང་རྫོགས་པའི་སངས་རྒྱས་རྣམས་ཀྱི་ལམ་འོག་མས་ལམ་གོང་མ་མི་ཤེས་ཏེ། དེ་དག་ནི་དེས་ཤེས་པར་བྱ་བ་ལས་འདས་པའི་ཕྱིར་རོ། །དེས་ན་དེའི་ཡུལ་ནི་དེ་དག་ལས་མ་འདས་པའོ། །གང་ཟག་གོང་མས་འོག་མ་དབང་པོ་འདས་པ་ཤེས་པར་མངོན་ཏེ་འགྲེལ་ཏིག་ལས་མ་བཀག་པས་སོ་ཞེས་གསུང་ངོ་། །འདིའི་ཡུལ་ད་ལྟར་བ་ཡིན་པའི་ཕྱིར་ཞིག་པ་འདས་པ་དང་མ་སྐྱེས་པ་མ་འོངས་པ་མི་རིག་གོ །དེ་བཞིན་དུ་སེམས་ཤེས་ཆོས་བློ་དང་རྗེས་བློའི་ཕྱོགས་མཐུན་གྱིས་ཀྱང་ཕན་ཚུན་དུ་དེའི་སེམས་ཤེས་པ་མིན་ཏེ། །དེ་གཉིས་ཀྱི་དམིགས་པ་ནི་འདོད་པ་དང་གོང་མའི་གཉེན་པོ་ཟག་མེད་ཀྱི་ལམ་ཡིན་པའི་ཕྱིར་རོ། །དེས་ན་རང་རང་གི་ཕྱོགས་མཐུན་ནོ། །གང་ཟག་གོང་མའི་སེམས་ཤེས་ཀྱིས་འོག་མའི་ལམ་ཤེས་པ་དེ་ལྟ་ན་གང་ཟག་གང་གིས་མཐོང་ལམ་སྐད་ཅིག་ཏུ་ཤེས་ཞེ་ན། ཉན་ཐོས་ཀྱིས་ནི་ཕ་རོལ་གྱི་མཐོང་བའི་ལམ་སྐད་ཅིག་གཉིས་རིག་སྟེ་སྡུག་བསྔལ་ལ་ཆོས་བཟོད་ཆོས་ཤེས་སམ་སྦྱོར་བའི་དབང་གིས་གཞན་གཉིས་ཤེས་པ་རུང་གི གསུམ་པ་ནི་དམིགས་པ་མི་མཐུན་པས་མི་ཤེས་ལ་དེ་ཡང་སྦྱོར་བ་གཞན་གྱིས་བསྒྲུབས་ན་མཐོང་ལམ་མྱུར་བས་དེ་མ་ཐག་རྫོགས་པར་འགྱུར་བའི་ཕྱིར་རོ། །བསེ་རུ་ལྟ་བུའི་རང་རྒྱལ་གྱིས་ནི་དང་པོ་གཉིས་དང་དེ་ནས་དམིགས་པ་མི་མཐུན་པར་གྱུར་པའི་རྗེས་སུ་སྦྱོར་བ་གཅིག་རྫོགས་པས་བརྒྱད་པ་དང་གསུམ་ཤེས་ལ། ཁ་ཅིག་དང་པོ་གཉིས་དང་བཅོ་ལྔ་པའོ་ཞེས་ཟེར་རོ། །སྟོན་པ་སངས་རྒྱས་ཀྱིས་ནི་སྦྱོར་བ་མེད་པར་བཅོ་ལྔ་པོ་ཀུན་མཁྱེན་ཏེ། གྲངས་མེད་གསུམ་དུ་ཚོགས་བསགས་པའི་ཡེ་ཤེས་ཀྱི་མཐུ་བསམ་གྱིས་མི་ཁྱབ་པའི་ཕྱིར་རོ། །མཐོང་བའི་ལམ་ལ་ནི་ཕ་རོལ་སེམས་ཤེས་མེད་དེ་འགའ་ཞིག་དང་པོའི་ཉེར་བསྡོགས་ལ་བརྟེན་ལ་གཞན་འགའ་ཞིག་བསམ་གཏན་དངོས་གཞི་ལ་བརྟེན་ཀྱང་མཐོང་ལམ་མྱུར་དུ་འགྲོ་བས་སྦྱོར་བ་བྱ་བའི་སྐབས་མེད་པའི་ཕྱིར་རོ། །དེའི་ཕྱིར་རྒྱལ་སྲས་ཀྱིས། མཐོང་ལམ་ཡུན་ཐུང་བའི་ཕྱིར་རོ་ཞེས་སོ། །ཟད་མི་སྐྱེ་ལ་ཁྱད་ཅི་ཞེ་ན། ཁ་ཆེ་བ་མཉམ་གཞག་འདྲ་ཡང་རྗེས་ཐོབ་ཀྱི་ཤེས་པས་འདི་ལྟར་ངེས་པའི་སྒོ་ནས་ཏེ། ཟད་པ་ཤེས་པ་ནི་བདེན་པ་རྣམས་ལ་བདག་གིས་སྡུག་བསྔལ་ཡོངས་སུ་ཤེས་སོ་ལ་སོགས་ཀྱིས་ཀུན་འབྱུང་སྤངས་སོ་འགོག་པ་མངོན་དུ་བྱས་སོ་ལམ་བསྒོམས་སོ་ཞེས་ངེས་པ་དང་། བདག་གིས་སྡུག་བསྔལ་ཤེས་ཏེ་ཡང་ཡོངས་སུ་ཤེས་པར་བྱར་མེད་ཅེས་པ་ལ་སོགས་པར་ངེས་པ་མི་སྐྱེ་བའི་བློར་འདོད་དོ། །ཉི་འོག་པ་ནི་ཟག་མེད་ལ་བཅུ་དྲུག་ལས་གཞན་པའི་རྣམ་པ་ཡོད་པར་ཁས་ལེན་པས་མཉམ་གཞག་གིས་དེ་ལྟར་ངེས་སོ་ཞེས་ཟེར་རོ། །གཉིས་པ་ནི་ཤེས་པ་བཅུར་གཞག་ཅེ་ན། རྒྱུ་བདུན་གྱིས་ཏེ་ཡུལ་གྱི་རང་བཞིན་ཕལ་ཆེར་ཀུན་རྫོབ་པ་ཡིན་པས་ཀུན་རྫོབ་ཤེས་པ་དང་། གཉེན་པོ་ལས་ན་ཆོས་ཤེས་རྗེས་ཤེས་ཏེ་དེ་དག་འདོད་པ་དང་ཁམས་གོང་མའི་གཉེན་པོ་ཡིན་པའི་ཕྱིར་རོ། །རྣམ་པ་ཐ་དད་པས་སྡུག་བསྔལ་ཀུན་འབྱུང་ཤེས་པ་གཞག་གི་དམིགས་པ་ལས་མ་ཡིན་ཏེ་ཟག་བཅས་འབྲས་ལྡོག་སྡུག་བསྔལ་དང་རྒྱུ་ལྡོག་ཀུན་འབྱུང་ཡིན་པས་ངོ་བོ་གཅིག་ཡིན་པའི་ཕྱིར་རོ། །རྣམ་པ་དང་སྤྱོད་ཡུལ་གཉི་ག་ཐ་དད་པས་འགོག་ལམ་ཤེས་པ་གཉིས་དང་། སེམས་བྱུང་ཡང་ཤེས་མོད་ཀྱི་སེམས་ཤེས་པར་བྱ་བའི་ཕྱིར་སྦྱོར་བ་བྱས་པས་འགྲུབ་པས་ཕ་རོལ་སེམས་ཤེས་དང་། བྱ་བ་བྱས་པའི་རྒྱུད་ལ་དང་པོ་ཉིད་དུ་སྐྱེས་པས་ན་ཟད་པ་ཤེས་པ་དང་། སྔར་གྱི་ཟག་མེད་ཀྱི་སྐལ་མཉམ་གྱི་རྒྱུ་རྒྱས་པ་ལས་བྱུང་བས་ན་མི་སྐྱེ་བ་ཤེས་པ་སྟེ་བཅུ་ཡིན་ནོ། །འོ་ན་འདོད་པ་དང་གོང་མའི་གཉེན་པོ་ལས་དེ་གཉིས་གཞག་ན་དེ་ཁོ་ན་ལྟར་དེ་དག་གི་གཉེན་པོར་ངེས་སམ་ཞེ་ན། མཐོང་བའི་ལམ་ལ་ངེས་ཀྱི་སྒོམ་པའི་ལམ་ལ་ནི་འདོད་པའི་རྟེན་ཅན་ཞིག་གིས་ས་དེའི་སྒོམ་སྤང་སྤོང་བ་ན་འགོག་ལམ་ལ་ཆོས་ཤེས་གང་ཡིན་པ་བསྐྱེད་ནས་འདྲིས་པའི་ལམ་གྱི་རྒྱུན་དེ་ཉིད་ཀྱིས་གོང་ས་ལས་ཀྱང་རྒྱལ་བ་སྲིད་པའི་ཕྱིར་དེ་ཉིད་ཁམས་གསུམ་ཅར་གྱི་སྤོང་བ་གཉེན་པོ་ཡིན་པ་སྲིད་དོ། །དེས་གོང་ས་ལས་རྒྱལ་བ་ཡང་གོང་སའི་འགོག་ལམ་པས་དམན་པ་མ་ཡིན་པའི་འགོག་ལམ་ལ་དམིགས་པའི་སྒོམ་ལམ་ཡིན་པའི་ཕྱིར་རོ། །དམན་པ་མ་ཡིན་པ་ནི་ཟག་མེད་ཡིན་པས་སོ། །སྡུག་ཀུན་ལ་ཆོས་ཤེས་པ་ནི་གོང་མའི་གཉེན་པོ་བྱེད་པ་མི་སྲིད་དེ་གོང་མའི་སྡུག་ཀུན་པས་དམན་པའི་སྡུག་ཀུན་ལ་དམིགས་པའི་སྒོམ་ལམ་ཡིན་པའི་ཕྱིར་རོ། །འདོད་པའི་ཁམས་ཀྱི་གཉེན་པོ་རྗེས་ཤེས་ཀྱིས་བྱེད་པ་སྲིད་པ་མ་ཡིན་ཏེ་དེའི་སྔོན་དུ་ཆོས་ཤེས་ཀྱིས་རྒྱལ་ཟིན་པའི་ཕྱིར་རོ། །དེས་ན་གོང་མའི་གཉེན་པོར་ངེས་སོ། །གསུམ་པ་རྣམ་པའི་རབ་དབྱེ་ལ་ལྔ་ལས། དང་པོ་ཤེས་པ་གང་ཞིག་རྣམ་པ་ཇི་ལྟར་འཇུག་ཚུལ་ལ། ཆོས་ཤེས་པ་དང་རྗེས་སུ་ཤེས་པ་གཉིས་ནི་མི་རྟག་སོགས་རྣམ་པ་བཅུ་དྲུག་པ་ཅན་ཡིན་ལ། ཀུན་རྫོབ་ཤེས་པ་དྲོ་བ་ལ་སོགས་པ་ནི་དེ་བཞིན་དུ་རྣམ་པ་བཅུ་དྲུག་པ་ཅན་དང་གཞན་གྱི་དེ་ལས་གཞན་གྱི་རྣམ་པ་ཅན་དུའང་ཤེས་པར་བྱ་སྟེ་ཆོས་རྣམས་ཀྱི་རང་དང་སྤྱིའི་མཚན་ཉིད་ལ་སོགས་པ་འཛིན་པའི་ཕྱིར་རོ། །སོགས་ཁོང་ནས་རྣམ་པ་དེ་གཉི་ག་མ་ཡིན་པ་ཟོ་ཞིག་འདུག་ཅིག་པའམ་བུམ་པ་སྣམ་བུ་ལ་སོགས་པའི་རྣམ་པ་དུ་མ་ཡོད་པས་བསྟན་ཏོ་ཞེས་ཊཱིཀ་བྱེད་དག་འཆད་དོ། །བདེན་པ་བཞི་ཤེས་རྣམས་ནི་རང་རང་གི་བདེན་པའི་རྣམ་པ་བཞི་བཞི་པ་ཡིན་ནོ། །ཕ་རོལ་ཡིད་ཤེས་དྲི་མེད་ཀྱང་དེ་བཞིན་དུ་རྣམ་པ་བཞི་པ་དང་། སེམས་ཤེས་དྲི་མ་དང་བཅས་པ་ནི་ཤེས་བྱ་སེམས་དང་སེམས་བྱུང་རྣམས་ཀྱི་རང་གི་མཚན་ཉིད་ཀྱི་རྣམ་པ་ཅན་ཏེ། དྲི་བཅས་དྲི་མེད་གཉི་གས་ཀྱང་སེམས་དང་སེམས་བྱུང་གི་རྫས་རེ་རེ་ཞིག་སྤྱོད་ཡུལ་དུ་བྱེད་ཀྱི་དེའི་ཚེ་གཉིས་གཅིག་ཅར་དུ་འཛིན་མི་ནུས་ཏེ་སེམས་སོ་ཞེས་ཡོངས་སུ་གཅོད་པའི་རྣམ་པ་ཅན་དུ་སྐྱེ་བ་དེའི་ཚེ་ཚོར་བ་ལ་སོགས་པ་མ་ཡིན་ལ་ཚོར་བའི་ཚེའང་གཞན་མ་ཡིན་ནོ། །དཔེར་ན་རྣམ་པར་ཤེས་པ་གོས་སོ་ཞེས་པ་ན་དྲི་མ་མི་འཛིན་ལ་དྲི་མའོ་སྙམ་པའི་ཚེ་གོས་མི་འཛིན་པ་བཞིན་ནོ། །འོ་ན་གནས་མང་པོ་པའི་མདོ་ལས། འདོད་ཆགས་དང་བཅས་པའི་སེམས་ལ་འདོད་ཆགས་དང་བཅས་པའི་སེམས་སོ་ཞེས་བྱ་བར་ཡང་དག་པ་ཇི་ལྟ་བ་བཞིན་རབ་ཏུ་ཤེས་པ་ནས། རྒྱས་པར་སེམས་ཉི་ཤུ་རྩ་གཉིས་ལ་བཤད་དོ། །དེ་དག་ཀྱང་། དུག་གསུམ་བཅས་བྲལ་ཀུན་བསྡུས་གཡེངས། །ཞེས་བཟུང་ཆེ་ཆུང་ཞི་མ་ཞི། །རྒོད་དང་རྒོད་མིན་བཞག་མ་བཞག །མ་བསྒོམས་བསྒོམས་དང་གྲོལ་དང་མིན། །ཞེས་པའི་བར་ལ་སྦྱར་ནས་གསུངས་པ་དང་འགལ་ལོ་ཞེ་ན། སྐྱོན་མེད་དེ། དེ་ནི་དེར་ཡོངས་སུ་མི་གཅོད་པའི་དབང་དུ་བྱས་པའི་ཕྱིར་རོ། །དེས་ནི་ཆགས་པ་དང་བཅས་པའང་ཤེས་ཏེ་འགྲེལ་པ་ལས། སེམས་འདི་ཆགས་པ་ཡིན་ནོ་ཞེས་བྱ་བར་ཤེས་ཀྱི་གཟུགས་ཆེ་གེ་མོ་ཞིག་མ་ཆགས་སོ་ཞེས་བྱ་བར་ནི་མི་ཤེས་སོ་ཞེས་གསུངས་པ་ཡིན་ནོ། །ལྷག་མ་ཟད་པ་དང་མི་སྐྱེ་བ་ཤེས་པ་གཉིས་པོ་ནི་བདེན་པའི་རྣམ་པ་བཅུ་བཞི་ཅན་ཏེ་སྟོང་པ་དང་བདག་མེད་ཀྱི་རྣམ་པ་ནི་མ་གཏོགས་སོ། །གལ་ཏེ་དེ་གཉིས་ཀྱི་རྣམ་པ་ཅན་ཡང་ཡིན་ན་དེའི་རྗེས་ཐོབ་ཏུ་བདག་གི་སྐྱེ་བ་ཐད་དོ། །འདི་ལས་སྲིད་པ་གཞན་རབ་ཏུ་མི་ཤེས་སོ་ཞེས་པ་དག་གི་ཐ་སྙད་འདོགས་པར་མི་རིགས་པ་ཞིག་ན་མཉམ་གཞག་དེའི་སྟོབས་ཀྱིས་དེའི་རྗེས་ཐོབ་ཀྱི་ཀུན་རྫོབ་ཤེས་པ་དག་དེ་ལྟ་བུའི་རྣམ་པ་ཅན་དུ་འཇུག་པའི་ཕྱིར་རོ། །དེའི་ཕྱིར་འགྲེལ་པར་ཀུན་རྫོབ་ལ་བརྟེན་པའི་ཕྱིར་རོ་ཞེས་གང་གསུངས་པ་ཡང་དེ་ཉིད་ལ་དགོངས་ནས་གསུངས་པ་ཡིན་གྱི་དེ་གཉིས་དངོས་སུ་ཀུན་རྫོབ་ལ་བརྟེན་པ་ནི་མ་ཡིན་ནོ། །གཉིས་པ་ཟག་མེད་ལ་རང་མཚན་གྱི་རྣམ་པ་ཡོད་མེད་དཔྱད་པ་ནི་ཁ་ཆེ་བ་དྲི་མེད་ལ་མི་རྟག་སོགས་བཅུ་དྲུག་ལས་གཞན་པའི་རྣམ་པ་མེད་པར་འདོད་ལ། གཞན་ཉི་འོག་པ་རང་མཚན་གྱི་རྣམ་པའང་ཡོད་ཅེས་ཏེ། རྒྱུ་མཚན་ནི་བསྟན་བཅོས་རྣམ་ཤེས་ཀྱི་ཚོགས་ལས། མི་ལྡན་པའི་སེམས་ཀྱིས་འདོད་པ་དང་ལྡན་པའི་ཆོས་རྣམས་ཤེས་པར་འགྱུར་བ་ཡོད་དམ་ཞེ་ན། ཤེས་པར་འགྱུར་ཏེ་རིགས་པས་བསྐྱེད་པའི་སྒོ་ནས་མི་རྟག་པ་དང་། སྡུག་བསྔལ་བ་དང་། སྟོང་པ་དང་། བདག་མེད་པ་དང་། རྒྱུ་དང་། ཀུན་འབྱུང་བ་དང་། རབ་ཏུ་སྐྱེ་བ་དང་། རྐྱེན་གྱི་རྣམ་པ་དང་། འདི་ནི་གནས་ཡོད་དོ། །འདི་ནི་གཞི་ཡོད་དོ་ཞེས་འབྱུང་སྟེ་དེའི་གནས་ནི་མཚན་ཉིད་དང་གཞི་ནི་རྒྱུ་སྟེ་དེ་ལྟ་བུའི་རྣམ་པ་ཡོད་པའི་ཕྱིར་རོ། །དེ་ནི་མི་རྟག་པ་ལ་སོགས་པར་ཤེས་པར་འགྱུར་བ་ནི་གནས་ཡོད་གཞི་ཡོད་ཅེས་སྟོན་པ་ཡིན་ནོ་ཞེ་ན། མ་ཡིན་ཏེ། འདི་ཉིད་ལས་མཐོང་བས་སྤང་བར་བྱ་བའི་སེམས་ཀྱིས་འདོད་པ་དང་ལྡན་པར་ཆོས་རྣམས་ཤེས་པར་འགྱུར་བ་ཡོད་དམ་ཞེ་ན། ཤེས་པར་འགྱུར་ཏེ། རིགས་པ་མ་ཡིན་པས་བསྐྱེད་པའི་སྒོ་ནས་བདག་དང་བདག་གི་དང་ཞེས་པ་ནས། ཆགས་པ་དང་སྡང་བ་དང་རློམ་པ་དང་རྨོངས་པར་འགྱུར་རོ་ཞེས་པའི་བར་དུ་གང་གསུངས་པ་དེར་ཡང་དེ་སྐད་དུ་སྟོན་པར་འགྱུར་བ་ཞིག་ན་མ་བསྟན་པའི་ཕྱིར་རོ་ཞེའོ། །གསུམ་པ་བཅུ་དྲུག་པོ་རྫས་སུ་གྲུབ་པ་ནི། ཁ་ཅིག་ན་རེ་སྡུག་བསྔལ་གྱི་བཞི་དང་བརྗོད་པ་ཕྱི་མ་གསུམ་གྱི་རྣམ་པ་རེ་རེ་སྟེ་བདུན་རྫས་སུ་ཡོད་ཀྱི་ལྷག་མ་ནི་མེད་དེ། རྒྱུའི་རྣམ་པ་དེ་ཉིད་ཀུན་འབྱུང་ལ་སོགས་པའང་ཡིན་པས་དེ་དག་མིང་གི་རྣམ་གྲངས་ཡིན་ལ་འགོག་པ་དང་ལམ་གྱིའང་དེ་བཞིན་དུ་ཡིན་པའི་ཕྱིར་ཏེ་དཔེར་ན་དབང་པོ་དང་བརྒྱ་བྱིན་ཅེས་པ་བཞིན་ནོ་ཞེས་ཟེར་རོ། །འདིའི་ལྟར་ན་རྣལ་འབྱོར་པས་སྡུག་བསྔལ་གྱི་རྣམ་པ་བཞི་དང་གཞན་གསུམ་གྱིས་རྣམ་པ་རེ་རེ་མངོན་དུ་བྱེད་དོ་ཞེས་ཁས་ལེན་ཏོ། །བྱེ་བྲག་ཏུ་སྨྲ་བ་ནི་རྫས་སུ་ཡང་རྣམ་པ་བཅུ་དྲུག་གོ་ཞེས་འདོད་དེ་སྡུག་བསྔལ་གྱི་རྣམ་པ་བཞིན་དུ་ཀུན་འབྱུང་ལ་སོགས་པའི་རྣམ་པ་ཐམས་ཅད་ཀྱང་སོ་སོར་མངོན་དུ་བྱ་དགོས་པའི་ཕྱིར་རོ་ཞེའོ། །བཅུ་དྲུག་ནི་རྐྱེན་ལ་རག་ལུས་པས་མི་རྟག་པ་དང་། གནོད་པའི་བདག་ཉིད་ཡིན་པས་སྡུག་བསྔལ་བ་དང་། བདག་གིར་ལྟ་བ་དང་བདག་ཏུ་ལྟ་བའི་མི་མཐུན་ཕྱོགས་གཉེན་པོ་ཡིན་པས་ན་རིམ་པ་ལྟར་སྟོང་པ་དང་། བདག་མེད་དང་། ས་བོན་གྱི་ཚུལ་གྱིས་རྒྱུ་དང་། སྐད་ཅིག་ཕྱི་ལོགས་སུ་འབྱུང་བའི་ཚུལ་གྱིས་ཀུན་འབྱུང་བ་དང་། རྒྱུན་འབྲལ་བའི་ཚུལ་གྱིས་རབ་ཏུ་སྐྱེ་བ་དང་། རྒྱུ་དུ་མས་མངོན་པར་སྒྲུབ་པའི་དོན་གྱིས་རྐྱེན་དང་། ཕུང་པོ་ཞིག་སྟེ་སྐྱེ་བ་འགོག་པས་འགོག་པ་དང་། མེ་གསུམ་ཞི་བས་ཞི་བ་དང་། འཚེ་བ་སྡུག་བསྔལ་མེད་པས་གྱ་ནོམ་དང་། སྐྱོན་ཐམས་ཅད་དང་བྲལ་བས་ངེས་པར་འབྱུང་བ་དང་། ཐར་པར་བགྲོད་བས་ལམ་དང་། འཐད་པའམ་ཐབས་དང་ལྡན་པས་རིགས་པ་དང་། ཐར་པ་སྒྲུབ་པས་སྒྲུབ་པ་དང་། གཏན་དུ་ངེས་པར་འབྱིན་པས་ངེས་འབྱིན་ཞེས་པའོ། །བཞི་པ་རྣམ་པའི་ངོ་བོ་ལ། བྱེ་བྲག་ཏུ་སྨྲ་བ་རྣམས་ནི་ཤེས་རབ་ཏུ་འདོད་ལ། མདོ་སྡེ་པ་ནི་དེ་ལྟ་ན་ཤེས་རབ་དེ་ཤེས་རབ་གཞན་དང་མཚུངས་པར་མི་ལྡན་པས་རྣམ་བཅས་མ་ཡིན་པར་ཐལ་བར་འགྱུར་བས་སེམས་དང་སེམས་ལས་བྱུང་བ་རྣམས་ཀྱི་དམིགས་པ་འཛིན་པའི་བྱེ་བྲག་ནི་རྣམ་པ་ཡིན་ནོ་ཞེས་ཟེར་རོ། །ལྔ་པ་ཞར་ལ་གཟུང་འཛིན་བཤད་པ་ནི། འོ་ན་ཤེས་རབ་ཁོ་ནས་འཛིན་ནམ་ཞེ་ན་མ་ཡིན་གྱི། ཤེས་རབ་དང་བཅས་པའི་དམིགས་པ་དང་བཅས་པ་སེམས་དང་སེམས་ལས་བྱུང་བས་འཛིན་པར་བྱེད་ལ་ཤེས་བྱར་ཡོད་པ་ཐམས་ཅད་ནི་གཟུང་བར་བྱ་བ་ཡིན་ནོ། །དེ་ལྟ་ན་ཤེས་རབ་གསུམ་ཀ་དང་གཞན་དམིགས་བཅས་རྣམས་གཟུང་འཛིན་གཉིས་དང་དམིགས་བཅས་མ་ཡིན་པ་ནི་གཟུང་བྱ་ཁོ་ནའོ། །འོན་ཀྱང་དབང་པོ་གཟུགས་ཅན་རྟེན་བཅས་འཛིན་པར་ཁས་ལེན་ཀྱང་གཟུང་འཛིན་ཇི་ལྟར་གྲགས་པ་དང་ཐ་སྙད་བསྟུན་ནས་དེ་ཉིད་བཏང་སྙོམས་སུ་མཛད་དོ། །བཞི་པ་ཆོས་ཀྱི་ཁྱད་པར་ལ་དང་པོ་ནི་ཀུན་རྫོབ་ཤེས་པ་སྟེ་དེ་ཉིད་ཚིགས་སུ་བཅད་པའི་དང་པོ་ན་ཡོད་པའི་ཕྱིར་རོ། །དེ་ལ་ནི་དགེ་མི་དགེ་ལུང་མ་བསྟན་རྣམ་པ་གསུམ་ཅར་དང་གཞན་དགུ་པོ་རྣམས་ནི་དགེ་བ་སྟེ་འདིའི་སེམས་ཤེས་ཟག་བཅས་ཀྱང་བསྒོམས་བྱུང་གི་སེམས་ཤེས་ཡིན་ལ་གཞན་ནི་ལམ་བདེན་ཡིན་པས་སོ། །འོ་ན། སེམས་ཤེས་དེ་ནི་རྣམ་གསུམ་དང་། །རྟོག་དང་རིག་སྔགས་ཀྱིས་བྱས་པའང་། །ཞེས་པ་དང་འགལ་ལོ་ཞེ་ན། དེ་དག་ནི་ཤེས་པ་དགུའི་ནང་གི་སེམས་ཤེས་མ་ཡིན་པས་སྐྱོན་མེད་ལ། ཤེས་བཅུར་མ་འདུས་པའང་མ་ཡིན་ཏེ་ཀུན་རྫོབ་ཤེས་པ་ཡིན་པའི་ཕྱིར་རོ། །ས་ནི་དང་པོ་སྟེ་ཀུན་རྫོབ་ཤེས་པ་ནི་ཁམས་གསུམ་གྱི་ཟག་བཅས་ཀྱི་ཤེས་པ་ཡིན་པའི་ཕྱིར་ས་དགུ་པོ་ཐམས་ཅད་ན་ཡོད་ལ། བསམ་གཏན་ས་དྲུག་ན་ཆོས་ཤེས་པ་ཞེས་བྱ་བ་ཡོད་ཅིང་། དེ་ལས་གཞན་ན་མ་ཡིན་ཏེ་དེ་ནི་འདོད་པའི་བདེན་པ་ལ་དམིགས་པའི་ཟག་མེད་ཡིན་པའི་ཕྱིར་རོ། །དགུ་ན་རྗེས་སུ་ཤེས་པ་ཞེས་བྱ་སྟེ་ས་དྲུག་ན་གོང་མའི་བདེན་པ་ལ་དམིགས་པའི་མཐོང་ལམ་དང་སྒོམ་ལམ་ཟག་མེད་ཡོད་ལ་གཟུགས་མེད་དངོས་གཞི་དང་པོ་གསུམ་ནའང་སྒོམ་ལམ་ཟག་མེད་ཡོད་པའི་ཕྱིར་རོ། །དེ་བཞིན་དུ་བདེན་པ་བཞི་ཤེས་དང་ཟད་མི་སྐྱེ་ཤེས་པ་སྟེ་དྲུག་ཀྱང་ས་དགུ་ན་ཡོད་དེ། དེ་དག་ཆོས་ཤེས་ཀྱིས་བསྡུས་པ་བསམ་གཏན་ས་དྲུག་དང་རྗེས་ཤེས་ཀྱིས་བསྡུས་པ་ཟག་མེད་ས་དགུ་ནའོ། །གཞན་གྱི་ཡིད་ཤེས་པ་ནི་བསྐྱེད་དཀའ་བས་ལམ་སླ་བ་ལ་བརྟེན་དགོས་པའི་ཕྱིར་བསམ་གཏན་གྱི་དངོས་གཞི་བཞི་ཁོ་ན་ལའོ། །རྟེན་གང་ལ་ཞེ་ན། སེམས་ཤེས་དེ་ནི་བསམ་གཏན་དངོས་གཞི་ལ་བརྟེན་པའི་ཕྱིར་འདོད་པ་དང་གཟུགས་ཀྱི་རྟེན་ཅན་དུ་ངེས་ལ། ཆོས་ཤེས་པ་ཞེས་བྱ་བ་ནི་འདོད་པའི་བདེན་པ་ལ་དམིགས་པའི་ཟག་མེད་ཀྱི་ལམ་ཡིན་པས་འདོད་པའི་རྟེན་ཅན་ནོ། །འོ་ན་དེ་ལྟ་ཡིན་པའི་ཕྱིར་གཟུགས་མེད་ཀྱི་རྟེན་ཅན་མ་ཡིན་པ་བདེན་ན་གཟུགས་ཀྱི་རྟེན་ཅན་མ་ཡིན་པས་མ་ཁྱབ་བོ་ཞེ་ན། ཁ་ཅིག་ན་རེ་ཆོས་ཤེས་ནི་འདོད་པ་སུན་འབྱིན་པའི་ལམ་ཡིན་ན་གཟུགས་སུ་སྐྱེས་པ་ནི་འདོད་ཆགས་དང་བྲལ་བ་དང་ས་འཕོས་ཏེ་འདོད་པ་ལས་རྒྱལ་ཟིན་པའི་ཕྱིར་དང་། འདོད་པའི་ཁམས་ཀྱི་ཕུང་པོའི་ལྷག་མའང་མེད་པའི་ཕྱིར་དེ་མངོན་དུ་མི་བྱེད་ལ། འདོད་པར་སྐྱེས་པ་ནི་འདོད་ཆགས་དང་བྲལ་བ་ཡིན་ཀྱང་དེའི་ཕུང་པོའི་ལྷག་མ་ཡོད་པའི་ཕྱིར་དེ་མངོན་དུ་བྱེད་དོ་ཞེས་ཟེར་རོ། །སློབ་དཔོན་འདུས་བཟང་ནི་ཆོས་ཤེས་ལ་སྙོམས་པར་འཇུག་སེམས་འདོད་པའི་ཁམས་ཁོ་ན་ན་ཡོད་པའི་ཕྱིར་དང་དེའི་རྗེས་འབྲང་གི་གཟུགས་ཟག་མེད་ཀྱི་སྡོམ་པའི་འབྱུང་བ་ཡང་འདོད་པ་ཁོ་ན་ན་ཡོད་པའི་ཕྱིར་ཆོས་ཤེས་འདོད་པ་ཁོ་ནར་མངོན་དུ་བྱེད་ཀྱི་གོང་མར་ནི་མ་ཡིན་ནོ། །ཞེའོ། །ཁམས་གསུམ་པའི་རྟེན་ཅན་དུ་རུང་བ་ནི་གཞན་ཤེས་པ་བརྒྱད་དེ། ཁམས་གསུམ་ཅར་གྱི་ཟག་བཅས་ཀྱི་ཤེས་པ་ཀུན་རྫོབ་ཤེས་པ་ཡིན་པའི་ཕྱིར་དང་ཁམས་གསུམ་གྱི་རྟེན་ལ་རྗེས་ཤེས་སྐྱེར་རུང་བའི་ཕྱིར་ཏེ་དེའི་རྒྱུ་མཚན་ནི་ཁམས་གསུམ་གྱི་རྟེན་ལ་དགྲ་བཅོམ་འཐོབ་པས་སོ། །དྲན་པ་ཉེར་གཞག་ནི་འགོག་བློ་འདུས་མ་བྱས་འགོག་པ་ལ་དམིགས་པས་ཆོས་དྲན་པ་ཉེར་གཞག་གཅིག་པུ་སྟེ། ཕ་རོལ་སེམས་བློ་ནི་ཤེས་པ་ཁོ་ན་ལ་དམིགས་པས་ལུས་དྲན་པ་ཉེར་གཞག་ལས་གཞན་གསུམ་མོ། །ལྷག་མ་ཤེས་པ་བརྒྱད་ནི་ལུས་ལ་སོགས་པ་བཞི་པོ་ཅི་རིགས་པ་ལ་དམིགས་པས་དྲན་པ་ཉེར་གཞག་བཞི་ཡིན་ནོ། །ལམ་ཤེས་ཀྱི་དམིགས་པ་ལུས་ནི་ཟག་མེད་ཀྱི་སྡོམ་པ་སྟེ་གཞན་ནི་གོ་སླའོ། །ཤེས་པ་གང་གི་ཡུལ་དུ་ཤེས་པ་དུ་འགྱུར་ཞེ་ན། ཆོས་བློའི་སྤྱོད་ཡུལ་ནི་སྡུག་ཀུན་ལ་ཆོས་ཤེས་ཀྱིས་ཀུན་རྫོབ་ཤེས་པ་དང་། ལམ་ལ་ཆོས་ཤེས་ཀྱིས་ཆོས་ཤེས་གཞན་དང་སེམས་ཤེས་ཟག་མེད་བདེན་པ་བཞི་ཤེས་ཟད་མི་སྐྱེ་ཤེས་ཏེ་དགུ་ཡིན་ལ་རྗེས་ཤེས་ནི་མ་ཡིན་ཏེ་གོང་མའི་གཉེན་པོ་ལམ་བདེན་ཡིན་པའི་ཕྱིར་རོ། །ལམ་ཤེས་པ་ནི་ཟག་བཅས་ལ་མི་དམིགས་པས་ཀུན་རྫོབ་ཤེས་པ་ལས་གཞན་དགུ་དང་། རྗེས་བློ་ཡང་གོང་མའི་བདེན་པ་བཞི་པོ་ཁོ་ན་ལ་དམིགས་པས་ཆོས་ཤེས་ལས་གཞན་དགུ་ཡིན་ནོ། །སྡུག་བསྔལ་དང་དེའི་རྒྱུ་བློའི་ཡུལ་ནི་ཟག་བཅས་ཡིན་པས་ཀུན་རྫོབ་ཤེས་པ་དང་སེམས་ཤེས་པ་ཟག་བཅས་དང་གཉིས་ཡིན་ནོ། །བཞི་ཡི་ཡུལ་ནི་ཤེས་པ་བཅུ་ཡིན་དུ་རུང་སྟེ་ཀུན་རྫོབ་ཤེས་པ་སྐད་ཅིག་མ་གཅིག་གིས་རང་དང་རང་གི་ཚོགས་པ་ལས་གཞན་པའི་ཤེས་བྱ་ཐམས་ཅད་རིག་ཅིང་། སེམས་ཤེས་ཟག་བཅས་ཀྱིས་ཀུན་རྫོབ་ཤེས་པ་དང་སེམས་ཤེས་ཟག་བཅས་གཞན་ཡང་རིག་ལ། ཟག་མེད་ཀྱིས་ནི་ཟག་མེད་ཀྱི་ཤེས་པ་བརྒྱད་རིག་པ་དང་ཟད་མི་སྐྱེ་ཤེས་ནི་བདེན་པ་བཞི་ཤེས་ཀྱི་བདག་ཉིད་ཡིན་པའི་ཕྱིར་རོ། །གཅིག་ནི་འགོག་ཤེས་ཏེ་དེའི་ཡུལ་ཤེས་པ་བཅུ་ཅར་མིན་ཏེ་དེས་མཚུངས་ལྡན་མི་ཤེས་པའི་ཕྱིར་རོ། །ད་ནི་ཤེས་བྱའང་ཆོས་བཅུ་དག་ཏུ་ཕྱེ་ལ་དེ་རྣམས་དུ་ཞིག་ཤེས་གང་གི་ཡུལ་ཡིན་ཞེས་སྦྱར་བར་བྱ་སྟེ། འབྱེད་ཚུལ་ནི་འདུས་བྱས་ཁམས་གསུམ་པ་དང་དྲི་མེད་ཀྱི་ཆོས་ཏེ་བཞི་པོ་རེ་རེ་ལ་མཚུངས་ལྡན་དང་མཚུངས་ལྡན་མིན་པ་དང་། འདུས་མ་བྱས་ལ་ཡང་དགེ་བ་དང་ལུང་མ་བསྟན་ཏེ་རྣམ་པ་གཉིས་གཉིས་སུ་ཕྱེ་ནས་སོ། །དེ་ནི་འདི་ལྟར་ཀུན་རྫོབ་ཤེས་པའི་ཡུལ་དུ་བཅུ། །ཆོས་ཤེས་ལྔ་སྟེ་འདོད་དྲི་མེད། །བཞི་དང་མ་བྱས་དགེ་བའོ། །རྗེས་མཐུན་གཟུགས་དང་གཟུགས་མེད་དང་། །དྲི་མེད་གཉིས་གཉིས་མ་བྱས་དགེ །སྡུག་ཀུན་ཁམས་གསུམ་གཉིས་གཉིས་སུ། །ཕྱེ་བའི་དྲུག་དྲུག་འགོག་ཤེས་ཀྱིས། །མ་བྱས་དགེ་བའོ་ལམ་ཤེས་པས། །དྲི་མེད་གཉིས་སོ་སེམས་ཤེས་གསུམ། །འདོད་གཟུགས་དྲི་མེད་བདུན་མཚུངས་ལྡན་ནོ། །ལྷག་མ་མ་བྱས་ལུང་མ་བསྟན། །མ་གཏོགས་དགུ་དགུའོ་དེ་དག་གི །རྒྱུ་མཚན་མངས་འགྱུར་འདིར་མི་སྤྲོ། །ཞེས་སོ། །འོ་ན་ཤེས་པ་རྫས་གཅིག་གིས་ཤེས་བྱ་ཐམས་ཅད་གཅིག་ཅར་དུ་ཤེས་པ་ཡོད་དམ་ཞེ་ན། དེ་ནི་མེད་དེ་མདོ་ལས། དགེ་སྦྱོང་ངམ་བྲམ་ཟེ་ཡང་རུང་གང་གཅིག་ཅར་ཐམས་ཅད་ཤེས་པའམ་མཐོང་བ་དེ་ནི་འགའ་ཡང་མེད་དོ་ཞེས་གསུངས་པའི་ཕྱིར་རོ། །འོན་ཀྱང་ཐོས་བསམ་ལས་བྱུང་བའི་ཀུན་རྫོབ་ཤེས་པ་སྐད་ཅིག་མ་གཅིག་པུ་ཞིག་གིས་རང་དང་རང་གི་ཚོགས་པ་ལས་གཞན་པའི་ཆོས་ཐམས་ཅད་རིག་པ་སྲིད་དེ། ཆོས་ཐམས་ཅད་བདག་མེད་དོ་ཞེས་ལྟ་བ་ན་གཞན་དེ་ཐམས་ཅད་དེ་ཉིད་དུ་རིག་པར་འགྱུར་བ་སྲིད་པའི་ཕྱིར་རོ། །དེ་སྐད་ཅིག་མ་གཉིས་པའི་ཡུལ་དུ་སྔ་མ་ཡང་འགྱུར་བས་སྐད་ཅིག་མ་གཉིས་ཀྱིས་ནི་ཆོས་ཐམས་ཅད་རིག་སྟེ། དེའི་ཕྱིར་འགྲེལ་པ་ལས། སེམས་ཀྱི་སྐད་ཅིག་མ་དེ་ཡང་སེམས་ཀྱི་སྐད་ཅིག་མ་གཞན་གྱི་དམིགས་པ་ཡིན་པས་སྐད་ཅིག་མ་གཉིས་ཀྱི་དམིགས་པར་ནི་ཆོས་ཐམས་ཅད་འགྱུར་ཏེ་ཞེས་གསུངས་པ་ཡིན་ནོ། །རང་དང་རང་གི་ཚོགས་པ་མི་རིག་པ་ནི་རབ་རིག་བྱ་རིག་བྱེད་འགལ་བའི་ཕྱིར་དང་ཧ་ཅང་ཉེ་བའི་ཕྱིར་རོ། །གསུམ་པ་ཤེས་པའི་ལྡན་པ་ནི་བྱིས་པ་ཆགས་བཅས་ནི་ཀུན་རྫོབ་ཤེས་པ་གཅིག་པུ་དང་ཆགས་བྲལ་ནི་སེམས་ཤེས་ཟག་བཅས་དང་ཡང་ལྡན་ནོ། །འཕགས་པ་ནི་ཟག་མེད་སྐད་ཅིག་དང་པོ་ལ་གནས་པའི་ཚེ་ཆགས་ཅན་ཡིན་ན་ཀུན་རྫོབ་ཤེས་པ་གཅིག་པུ་དང་ལྡན་ལ། སྐད་ཅིག་གཉིས་པ་ལ་ཆོས་ཤེས་དང་སྡུག་བསྔལ་ཤེས་པ་གཉིས་བསྣན་ཏེ་གསུམ་དང་། དེ་ཡན་ཆད་སྐད་ཅིག་མ་བཞི་དང་དྲུག་པ་དང་བཅུ་པ་དང་ཅུ་བཞི་པ་སྟེ་བཞི་ལ་རེ་རེ་འཕེལ་བས་བདུན་གྱི་བར་དང་ལྡན་ཞིང་སྒོམ་ལམ་པ་ལའང་དེ་དག་གོ །གལ་ཏེ་ཆགས་བྲལ་ཡིན་ན་སེམས་ཤེས་ལྡན་པའི་ཕྱིར་དེ་ཉིད་གནས་སྐབས་དེ་དག་ཏུ་བསྣན་པར་བྱའོ། །མི་སློབ་པ་ནི་དབང་པོ་རྟུལ་ན་དང་པོ་དགུ་དང་རྣོན་བཅུ་ཅར་ལྡན་ནོ། །བཞི་པ་ཤེས་པའི་འཐོབ་པ་ལ་གསུམ་ལས། དང་པོ་ལམ་གྱི་གནས་སྐབས་གང་དུ་ཤེས་པ་དུ་འཐོབ་ལ་གཉིས་ཀྱི་མཐོང་ལམ་ལ་དུ་འཐོབ་ནི། མཐོང་བའི་ལམ་ལ་བཟོད་པ་བརྒྱད་དང་ཤེས་པ་བདུན་སྐྱེས་པའི་ཚེ་ཇི་ལྟར་སྐྱེས་པ་རྣམས་དང་འདྲ་བ་མ་འོངས་པའི་བཟོད་ཤེས་བཅོ་ལྔ་པོ་དག་ཀྱང་འཐོབ་ལ། སྐྱེས་པ་དེ་དག་དང་རྣམ་པ་འདྲ་བའི་མི་རྟག་སོགས་ཀྱི་རྣམ་པ་རྣམས་ཀྱང་འཐོབ་སྟེ་དམིགས་པ་མཚུངས་པའི་སྒོ་ནས་སྐལ་བ་འདྲ་བའི་ཕྱིར་རོ། །དེ་ཡང་འཐོབ་ཅེས་པ་ནི་མཐོང་ལམ་ལན་གཉིས་མི་སྐྱེ་བས་དེ་དག་མངོན་དུ་འགྱུར་བ་མ་ཡིན་གྱི་དེ་དག་གི་ཐོབ་པར་འགའ་ཞིག་མངོན་དུ་གྱུར་པའི་ཕྱིར་ཏེ། དེ་ཡང་སྡུག་བསྔལ་ལ་ཆོས་བཟོད་སྐྱེས་པའི་ཚེ་མ་འོངས་པའི་སྡུག་བསྔལ་ལ་ཆོས་བཟོད་ཀྱི་འཐོབ་པ་ནས་ལམ་ལ་རྗེས་བཟོད་སྐྱེས་པའི་ཚེ་མ་འོངས་པའི་ལམ་ལ་རྗེས་བཟོད་ཀྱི་ཐོབ་པའི་བར་དང་། སྡུག་བསྔལ་ལ་ཆོས་བཟོད་མི་རྟག་པའི་རྣམ་པར་སྐྱེས་ན་མ་འོངས་པའི་རྣམ་པ་བཞི་ལས་མི་རྟག་པའི་ཐོབ་པ་དང་། དེ་དང་དམིགས་པ་མཚུངས་པས་ཞན་གསུམ་གྱི་ཐོབ་པའང་མངོན་དུ་འགྱུར་ལ། ཐོབ་པ་མངོན་དུ་གྱུར་པས་ཐོབ་བྱ་ཐོབ་པ་ནི་གྲུབ་པའི་མཐའ་འོ། །སྡུག་བསྔལ་ལ་ཆོས་བཟོད་ལ་སོགས་པ་སྐྱེས་པ་ན་མ་འོངས་པའི་སྡུག་བསྔལ་ལ་ཆོས་ཤེས་ལ་སོགས་པ་དང་དེའི་རྣམ་པ་བཞི་ལ་སོགས་པ་མི་འཐོབ་པ་ནི་ཆོས་ཤེས་ལ་སོགས་པ་རང་གི་སྐལ་མཉམ་གྱི་རྒྱུ་རྣམས་མཐོང་བའི་ཕྱིར་ཏེ། འགྲེལ་པར་རིགས་རྣམས་མ་ཐོབ་པའི་ཕྱིར་རོ་ཞེས་གསུངས་ལ། དེ་ཉིད་རྒྱལ་པོའི་སྲས་ཀྱིས་སྐལ་བ་མཉམ་པའི་རྒྱུ་རྣམས་མ་ཐོབ་པའི་ཕྱིར་རོ་ཞེས་བྱ་བའི་ཐ་ཚིག་གོ་ཞེས་སོ། །མཐོང་ལམ་དེ་ཉིད་ལ་རང་གི་རིགས་འདྲ་མ་འོངས་པ་འཐོབ་པར་མ་ཟད་རྗེས་ཤེས་དང་པོ་གསུམ་ལ་ནི་དེའི་ཚེ་ཀུན་རྫོབ་ཤེས་ཀྱང་འཐོབ་བོ། །ཆོས་ཤེས་རྣམས་ཀྱི་ཚེ་མི་འཐོབ་པ་ནི་རང་རང་གི་བདེན་པ་ཟད་པར་མ་རྟོགས་པའི་ཕྱིར་རོ། །གང་བདེན་པ་ཟད་པར་རྟོགས་པ་དེའི་ཕྱིར་མངོན་པར་རྟོགས་པའི་མཐའ་ལས་བྱུང་བའི་ཀུན་རྫོབ་ཤེས་པ་ཞེས་བྱའོ། །འོ་ན་ལམ་ལ་རྗེས་ཤེས་མི་འཐོབ་ཅེ་ན། སྔོན་འཇིག་རྟེན་པའི་ལམ་གྱིས་བདེན་པ་གསུམ་པོ་ཤེས་སྤངས་མངོན་དུའང་ཅི་རིགས་པ་བྱས་ཀྱང་ལམ་ལ་ལམ་རིགས་པ་སྒྲུབ་པ་ངེས་འབྱིན་གྱི་རྣམ་པར་མ་མཐོང་བའི་ཕྱིར་དང་། སྡུག་བསྔལ་ཟད་པར་ཡོངས་སུ་ཤེས་ཀུན་འབྱུང་སྤང་བར་བྱ་འགོག་པ་མངོན་དུ་བྱ་བར་ནུས་ལ། ལམ་ཟད་པར་བསྒོམ་མི་ནུས་པས་མངོན་པར་རྟོགས་པའི་མཐའ་མེད་པའི་ཕྱིར་དེ་མི་འཐོབ་བོ། །ཀུན་འབྱུང་ཡང་ཐམས་ཅད་སྤང་བར་མི་ནུས་སོ་ཞེ་ན་མི་མཚུངས་ཏེ། རང་གིས་བདེན་པ་མཐོང་བས་སྤང་བར་བྱ་བའི་ཀུན་འབྱུང་ཐམས་ཅད་སྤང་ནུས་ལ། རང་གི་རྒྱུད་ལ་བསྟེན་པར་བྱ་བའི་ལམ་ཐམས་ཅད་བསྒོམ་མི་ནུས་པའི་ཕྱིར་རོ། །དེ་ནི་ལམ་གྱི་རིགས་མང་བས་སོ། །གཞན་དག་མཐོང་ལམ་གྱི་འཁོར་ཡིན་ལ་ལམ་ལ་རྗེས་ཤེས་སྒོམ་ལམ་ཡིན་པས་ཞེས་ཏེ། སློབ་དཔོན་གྱིས་བསྒྲུབ་པར་བྱ་བ་ཡིན་པའི་ཕྱིར་ཤེས་པར་བྱེད་པ་མ་ཡིན་ནོ་ཞེས་བཤད་དོ། །རྒྱལ་སྲས་ཀྱིས་ཀྱང་། ཁོ་བོ་ནི་དེ་སྒོམ་པའི་ལམ་གྱི་འཁོར་ཡང་ཡིན་ནོ་ཞེས་ཟེར་རོ་ཞེའོ། །དེ་མངོན་དུ་བྱེད་དམ་ཞེ་ན་མ་ཡིན་ཏེ། དེ་ནི་མི་སྐྱེ་བའི་ཆོས་ཅན་ཡིན་པས་སོ། །འོན་ཀྱང་དེའི་ཚེ་ཐོབ་པ་འབྱུང་བས་དེ་འཐོབ་ཅེས་བྱའོ། །སེམས་ཙམ་པ་ནི་ཟག་མེད་ཀྱི་ལམ་གྱི་མཐུས་དེ་ལས་ལངས་པ་ན་འཇིག་རྟེན་པའི་ཤེས་པ་ཆེས་ཁྱད་པར་དུ་འཕགས་པ་བདེན་པ་ལ་དམིགས་པའི་ཀུན་རྫོབ་ཤེས་པ་སྐྱེ་ལ། དེ་མངོན་དུ་འགྱུར་བར་ནུས་པའི་རྟེན་མཉམ་གཞག་དེའི་ཚེ་རྙེད་པས་དེའང་རྙེད་ཅེས་བཤད་དོ་ཞེས་ཟེར་རོ། །ས་དུའི་འཐོབ་ན་རང་དང་འོག་ས་པ་སྟེ་མཐོང་ལམ་ས་གང་པ་ཡིན་པའི་ས་དེ་པ་དང་འོག་སའི་ཀུན་རྫོབ་ཤེས་པ་འཐོབ་བོ། །དེས་ན་མི་ལྕོགས་མེད་ལ་གཉིས་དང་བཞི་པ་ལས་བདུན་གྱིའོ། །འགོག་པ་རྟོགས་པའི་མཐའ་ལས་བྱུང་བ་ནི་མཐའ་སྟེ་ཆོས་དྲན་དང་གཞན་གཉིས་བཞི་བཞིའོ། །དེ་དག་ཀྱང་རང་རང་གི་བདེན་པའི་རྣམ་པ་ཅན་དང་དམིགས་པའང་བདེན་པ་དེ་ཉིད་དོ། །མཐོང་ལམ་གྱིས་ཐོབ་པར་བྱ་བ་ཡིན་པས་འབད་པ་སྟེ་སྦྱོར་བ་ལས་བྱུང་བ་ཡིན་ནོ། །དེ་ཡང་འདོད་པ་དང་གོང་མའི་ཕུང་པོ་བཞི་དང་ལྔའོ། །ལམ་ལྷག་མ་ལ་དུ་འཐོབ་ལ་ཤེས་པའི་གྲངས་ངོས་བཟུང་བ་དང་། ས་གང་འཐོབ་པ་དང་། ལྟ་བ་གང་ཡིན་པ་དང་། འཐོབ་པའི་རྒྱུ་དང་། གཞན་མི་འཐོབ་པའི་རྒྱུས་ཏེ་ལྔ་ལྔས་འཆད་ཀྱང་། ས་ནི་གཞུང་ལས་ཕྱོགས་གཅིག་ཏུ་སྨྲོས་པས་དེར་རིག་པར་བྱའོ། །གཞན་ནི་འདི་ལྟར་གྲངས་མི་འདྲ་བ་བྱེ་བྲག་ཏུ་བཤད་པ་ནི་འདོད་པའི་འཆིང་བ་ཀུན་ནམ་དགུ་པའི་བར་ལྡན་པའི་ཆགས་བཅས་ཀྱི་བཅུ་དྲུག་པ་ལ་ཐམས་ཅད་ཀྱི་རྗེས་སུ་འགྲོ་བ་བདེན་པ་བཞི་ཤེས་དང་ཆོས་ཤེས་རྗེས་ཤེས་ཏེ་དྲུག་འཐོབ་ལ། ད་ལྟ་བ་ནི་ལམ་དང་རྗེས་ཤེས་དང་། འཐོབ་པའི་རྒྱུ་ནི་བདེན་པ་མཐོང་བ་རྫོགས་པས་རྒྱུ་རྒྱས་པ་དང་། གཞན་མི་འཐོབ་པའི་རྒྱུ་ནི་ཆགས་བཅས་ཡིན་པས་སེམས་ཤེས་དང་། སློབ་པ་ཡིན་པས་ཐ་མ་གཉིས་མི་འཐོབ་ལ། ལམ་ལ་མངོན་པར་རྟོགས་པའི་མཐའ་མེད་ཅིང་གཞན་འཐོབ་པའི་རྒྱུ་མེད་པའི་ཕྱིར་ཀུན་རྫོབ་ཤེས་པ་མི་འཐོབ་བོ། །འདོད་པ་ནས་ཅི་ཡང་གི་བར་ལས་ཆགས་པ་དང་བྲལ་བས་བཅུ་དྲུག་པའི་ཚེ་ཕ་རོལ་སེམས་ཤེས་ཟག་མེད་དང་བདུན་འཐོབ་ཅིང་གཞན་གྱི་སྔར་བཞིན་ནོ། །ཆགས་བཅས་ཀྱི་བཅུ་དྲུག་པ་དེའི་གོང་མ་ཆགས་བཅས་ཀྱི་སྒོམ་པའི་ལམ་སྟེ་སྦྱོར་བ་དང་བར་ཆད་མེད་པ་དང་རྣམ་གྲོལ་དང་ཁྱད་པར་ཅན་གྱི་ལམ་ཐམས་ཅད་ལ་ཤེས་པ་བདུན་བདུན་འཐོབ་བོ། །འཇིག་རྟེན་པ་ཡིན་ན་ཀུན་རྫོབ་ཤེས་པ་དང་འདས་པ་ཡིན་ན་ཆོས་ཤེས་དང་བདེན་པ་བཞི་ཤེས་གང་རུང་གཅིག་ད་ལྟ་བ་དང་། གཞན་མི་འཐོབ་སྟེ་ཆགས་བཅས་ཡིན་པའི་ཕྱིར་རོ། །འདོད་པ་དང་སྲིད་རྩེ་ལས་རྒྱལ་བ་བཤད་ཟིན་ཅིང་འཆད་པར་འགྱུར་བས་བར་གྱིས་བདུན་ལས་རྒྱལ་བར་བྱེད་པའི་བར་ཆད་མེད་ལམ་དྲུག་ཅུ་རྩ་གསུམ་པོ་ལ་བདུན་བདུན་ཏེ། དང་པོའི་ས་གསུམ་ལ་བརྟེན་ན་ཆོས་དང་འགོག་ལམ་ཤེས་པ་གང་རུང་ངམ། རྗེས་ཤེས་དང་བདེན་པ་བཞི་ཤེས་གང་རུང་གཅིག་དང་། འཇིག་རྟེན་པ་ཡིན་ན་གཉིས་པའི་ཉེར་བསྡོགས་ཀུན་རྫོབ་ཤེས་པ་ད་ལྟ་བ་དང་། རྒྱུ་རྒྱས་པ་དང་གཉེན་པོ་ཡིན་པས་འཐོབ་ལ། བར་ཆད་མེད་ལམ་ཡིན་པས་སེམས་ཤེས་བཀག་ཅིང་སློབ་ལམ་ཡིན་པས་ཐ་མ་གཉིས་མི་འཐོབ་བོ། །གཞན་ལའང་ཅི་རིགས་པར་སྦྱར་རོ། །སློབ་པའི་མངོན་ཤེས་དང་པོ་ལྔའི་བར་ཆད་མེད་པ་ལ་ཡང་བདུན་འཐོབ་སྟེ། དེ་ལ་གཉིས་ལས། ཆགས་བྲལ་གྱིས་འཐོབ་ན་འོག་ས་ལས་རྒྱལ་བའི་བར་ཆད་མེད་པ་ཉིད་ས་བཞིའི་བར་ཆད་མེད་པའང་ཡིན་པས་སྔར་དང་འདྲ་ལ། གལ་ཏེ་སྦྱོར་བས་འཐོབ་ན་གང་ལ་བརྟེན་ནས་སྦྱོར་བ་བྱས་པའི་བར་ཆད་མེད་ལམ་གྱི་ཚེ་དངོས་གཞི་གང་རུང་གི་ཀུན་རྫོབ་ཤེས་པ་ད་ལྟ་བ་དང་། མི་གཡོ་འཐོབ་སྟེ་རྟོགས་པའི་སྐལ་བ་ཅན་མི་གཡོ་བར་དབང་པོ་འཕོ་བའི་བར་ཆད་མེད་ལམ་ལ་ཐམས་ཅད་དུ་འགྲོ་བའི་ཟག་མེད་དྲུག་དང་ཟད་ཤེས་ཏེ་བདུན་འཐོབ་ལ། ད་ལྟར་ནི་ཆོས་དང་རྗེས་ཤེས་གང་རུང་དང་བཞི་ཤེས་གང་རུང་དང་ཟད་ཤེས་སོ། །ཀུན་རྫོབ་ཤེས་པ་མི་འཐོབ་སྟེ་འཕོ་བའི་ལམ་ཟག་མེད་དུ་ངེས་ཤིང་གཞན་འཐོབ་པའི་རྒྱུ་མེད་པའི་ཕྱིར་དང་གཞན་གཉིས་མི་འཐོབ་སྟེ། མི་གཡོ་མ་ཐོབ་ཅིང་བར་ཆད་མེད་ལམ་ལ་བཀག་པའི་ཕྱིར་རོ། །སློབ་པའི་སྤེལ་མ་སྒོམ་པའི་བར་ཆད་མེད་ལམ་དག་ལའང་ཟག་མེད་དྲུག་དང་ཀུན་རྫོབ་ཤེས་པ་སྟེ་བདུན་འཐོབ་ལ། ཟག་མེད་ཀྱི་ཆོས་དང་རྗེས་ཤེས་གང་རུང་དང་བཞི་ཤེས་གང་རུང་ཅིག་དང་། ཟག་བཅས་ཀྱི་ཚེ་ཀུན་རྫོབ་ཤེས་པ་ད་ལྟར་བའོ། །ས་བདུན་གྱི་གོང་མ་སྲིད་རྩེ་ལས་རྒྱལ་བར་བྱེད་པའི་རྣམ་པར་གྲོལ་བའི་ལམ་དང་པོ་བརྒྱད་ལའང་བདུན་འཐོབ་སྟེ་ཟག་མེད་དྲུག་དང་སེམས་ཤེས་སོ། །ད་ལྟ་བ་ནི་ཟག་མེད་ཇི་ལྟ་བ་བཞིན་ནོ། །སློབ་པ་དབང་པོ་སྦྱོང་བའི་རྣམ་པར་གྲོལ་བ་ལ་ཆགས་བཅས་ཡིན་ན་ཟག་མེད་ཤེས་པ་དྲུག་དང་། ཆགས་བྲལ་ཡིན་ན་སེམས་ཤེས་དང་བདུན་འཐོབ་ལ། ད་ལྟ་བ་ནི་འདོད་པ་དང་གོང་མའི་གཉེན་པོའི་རིགས་ཡིན་པས་ཆོས་དང་བཞི་ཤེས་གང་རུང་ཅིག་དང་། རྗེས་ཤེས་དང་དེ་ཉིད་གང་རུང་ཅིག་གོ །ལམ་ནི་ལུགས་ཐ་དད་པའི་དོན་ཏེ། ཁ་ཅིག་ན་རེ་མཐོང་ལམ་གྱིས་འབྲས་བུ་གསུམ་པ་ཐོབ་པ་ལྟར་འདིས་ཀྱང་འཐོབ་པར་འདྲ་བས་མཐའ་ལས་བྱུང་བའི་ཀུན་རྫོབ་ཤེས་པ་འཐོབ་བོ་ཞེས་ཟེར་རོ། །གཞན་དག་ནི་སྔར་རྟོགས་པས་དེའི་ཚེ་མངོན་པར་རྟོགས་པའི་མཐའ་ཡང་མེད་ལ། མཐོང་ལམ་འཐོབ་པར་བྱེད་པ་དང་འདི་ཐོབ་ཟིན་པ་འདྲ་བ་མ་ཡིན་ནོ་ཞེས་ཟེར་རོ། །དེ་གཉིས་ཀྱི་སྦྱོར་བའི་ལམ་གྱི་ཚེ་ཀུན་རྫོབ་ཤེས་པ་འདོད་པར་བྱེ་བྲག་ཏུ་སྨྲ་བ་ཡང་ཁས་ལེན་ཏོ། །དེའི་བར་ཆད་མེད་པའི་ལམ་ལ་དྲུག་ཁོ་ན་འཐོབ་སྟེ་སེམས་ཤེས་ནི་གཉེན་པོའི་རིགས་མ་ཡིན་པས་བར་ཆད་མེད་ལམ་ཐམས་ཅད་ལ་བཀག་པའི་ཕྱིར་རོ། །དེ་བཞིན་དུ་སྲིད་རྩེ་ལས་རྣམ་པར་རྒྱལ་བའི་བར་ཆད་མེད་ལམ་ལའང་དྲུག་པོ་ཁོ་ནའོ། །དབང་རྟུལ་གྱི་ཟད་པ་ཤེས་པ་ཐོབ་པའི་ཚེ་དེ་ལ་མི་སྐྱེ་བ་ཤེས་པ་མ་གཏོགས་པ་དགུ་ད་ལྟ་ནི་སྡུག་ཀུན་ལ་རྗེས་ཤེས་དང་ཟད་པ་ཤེས་སོ། །མི་གཡོ་བས་ནི་མི་སྐྱེ་བ་ཤེས་པའང་འཐོབ་པས་བཅུ་འཐོབ་བོ། །ད་ལྟ་ནི་སྡུག་ཀུན་ལ་རྗེས་ཤེས་དང་དེ་གཉིས་གང་རུང་ཅིག་གོ །དབང་རྟུལ་མི་གཡོ་དེར་འཕོས་པའི་རྣམ་གྲོལ་གྱི་ལམ་ཐ་མ་ལའང་བཅུ་འཐོབ་སྟེ་ད་ལྟ་ནི་རྗེས་ཤེས་དང་བཞི་ཤེས་གང་རུང་ཅིག་དང་དེ་གཉིས་ཀྱང་གང་རུང་ཅིག་གོ །གྲངས་འདྲ་བ་ཕྱོགས་གཅིག་བཤད་པ་ལ་གསུམ་ལས། སློབ་པ་ནི་སྔར་བཤད་པའི་ལྷག་མ་ལ་བརྒྱད་འཐོབ་བོ། །འགྲེལ་པར། ལྷག་མ་ཡང་གང་ཞིག་ཅེ་ན། འདོད་པའི་ཁམས་ལས་འདོད་ཆགས་དང་བྲལ་བའི་རྣམ་པར་གྲོལ་བའི་ལམ་དགུ་པ་དང་། ས་བདུན་ལས་འདོད་ཆགས་དང་བྲལ་བ་དང་། མངོན་པར་ཤེས་པ་དང་། སྤེལ་མ་སྒོམ་པ་དག་གི་རྣམ་པར་གྲོལ་བའི་ལམ་རྣམས་དང་། མི་གཡོ་བའི་རྟགས་པར་བྱེད་པའི་རྣམ་པར་གྲོལ་བའི་ལམ་བརྒྱད་དང་། འདོད་ཆགས་དང་བྲལ་བའི་སྦྱོར་བ་དང་ཁྱད་པར་ཅན་གྱི་ལམ་ཐམས་ཅད་དེ། དེ་དག་ཐམས་ཅད་ལ་ནི་ཟད་པ་ཤེས་པ་དང་མི་སྐྱེ་བ་ཤེས་པ་མ་གཏོགས་པ་ཤེས་པ་བརྒྱད་མ་འོངས་པ་འཐོབ་སྟེ་སློབ་པ་ནི་དེ་ལྟ་བུ་ཡིན་ནོ་ཞེས་པའོ། །མི་སློབ་པ་ནི་མངོན་པར་ཤེས་པ་ལ་སོགས་པའི་སྦྱོར་བ་དང་། རྣམ་པར་གྲོལ་བ་དང་། ཁྱད་པར་ཅན་གྱི་ལམ་རྣམས་ལ་ཤེས་པ་དགུའམ་བཅུ་འཐོབ་བོ། །མངོན་པར་ཤེས་པ་དང་སྤེལ་མ་སྒོམ་པའི་བར་ཆད་མེད་པའི་ལམ་རྣམས་ལ་ནི་བརྒྱད་དམ་དགུ་འཐོབ་བོ། །མངོན་པར་ཤེས་པའི་རྣམ་པར་གྲོལ་བའི་ལམ་གཉིས་ནི་ལུང་དུ་མ་བསྟན་པའི་ཕྱིར་མ་འོངས་པ་ཅུང་ཟད་ཀྱང་མི་འཐོབ་བོ་ཞེས་པའོ། །བྱིས་པའི་ལམ་ལ་དུ་འཐོབ་ནི། སོ་སོའི་སྐྱེ་བོ་ནི་འདོད་པ་དང་བསམ་གཏན་གསུམ་ལས་འདོད་ཆགས་དང་བྲལ་བའི་རྣམ་པར་གྲོལ་བའི་ལམ་ཐ་མ་རྣམས་དང་། བསམ་གཏན་གྱི་ས་བ་དག་གི་སྦྱོར་བ་རྣམས་དང་། མངོན་པར་ཤེས་པ་གསུམ་གྱི་རྣམ་པར་གྲོལ་བའི་ལམ་རྣམས་དང་། ཚད་མེད་པ་ལ་སོགས་པའི་ཡོན་ཏན་མངོན་པར་སྒྲུབ་པ་རྣམས་ལ་ཀུན་རྫོབ་ཤེས་པ་མ་འོངས་པ་དང་། ངེས་པར་འབྱེད་པའི་ཆ་དང་མཐུན་པ་དག་མ་གཏོགས་པ་ཕ་རོལ་གྱི་སེམས་ཤེས་པ་ཡང་འཐོབ་བོ། །དེ་དག་ལ་ནི་གཞན་གྱི་སེམས་ཤེས་པ་མི་འཐོབ་སྟེ་མཐོང་བའི་ལམ་གྱི་འཁོར་ཡིན་པའི་ཕྱིར་ངོ་ཤེས་པ་དང་། ཟག་མེད་ཀྱི་ལམ་རྣམས་མ་ཐོབ་པའི་ཕྱིར་མ་ཡིན་ནོ། །ཡང་། སྔོན་མེད་པའི་ལམ་འཐོབ་པ་གཞན་ལ་ནི་ཀུན་རྫོབ་ཤེས་པ་ཁོ་ན་མ་འོངས་པ་འཐོབ་བོ་ཞེས་ཏེ། འདོད་པ་དང་བསམ་གཏན་གསུམ་ལས་འདོད་ཆགས་དང་བྲལ་བའི་རྣམ་གྲོལ་གྱི་ལམ་ཐ་མ་མ་གཏོགས་པ་སྦྱོར་བ་དང་བར་ཆད་མེད་པ་དང་ཁྱད་པར་ཅན་གྱི་ལམ་སྔོན་མེད་པ་འཐོབ་ན་ཀུན་རྫོབ་ཤེས་པ་ཁོ་ན་དང་། མངོན་ཤེས་གསུམ་དང་ཚད་མེད་པ་ལ་སོགས་པའི་ཡོན་ཏན་མངོན་པར་སྒྲུབ་པའི་བར་ཆད་མེད་ལམ་སྔོན་མེད་པ་འཐོབ་ན་ཡང་ཀུན་རྫོབ་ཤེས་པ་ཁོ་ན་འཐོབ་ཀྱི་སེམས་ཤེས་མ་ཡིན་ཏེ་གཉེན་པོའི་རིགས་མ་ཡིན་པའི་ཕྱིར་རོ་ཞེས་བྱ་སྟེ་དེ་དག་ནི་གྲུབ་པའི་མཐའ་ཡིན་པར་སྣང་ངོ་། །ལམ་གང་ལས་དུའི་ཐོབ་པ་འབྱུང་བ་ནི། ལམ་ས་གང་ལ་བརྟེན་པ་དེ་ཉིད་དམ་གཞན་ས་དུའི་ཤེས་པ་འཐོབ་ཅེ་ན། ཀུན་རྫོབ་ཤེས་པ་ནི་ལམ་ས་གང་ལ་ཡིན་པ་དང་། དང་པོ་ཉིད་དུས་གང་འཐོབ་པས་དེ་པའི་མ་འོངས་པ་འཐོབ་སྟེ། མི་ལྕོགས་མེད་ལ་བརྟེན་ནས་འཇིག་རྟེན་པས་འདོད་ཆགས་དང་བྲལ་ནས་བསམ་གཏན་དང་པོ་འཐོབ་ན་རྣམ་གྲོལ་དགུ་པ་མན་ཆད་ཀུན་རྫོབ་ཤེས་པ་ཉེར་བསྡོགས་ཀྱིས་བསྡུས་པ་དང་དེའི་ཚེ་དངོས་གཞིས་བསྡུས་པའང་འབྱུང་ལ། དེ་བཞིན་དུ་སྲིད་རྩེའི་ཉེར་བསྡོགས་ཀྱིས་འདོད་ཆགས་དང་འབྲལ་བའི་བར་དུ་སྦྱོར་རོ། །མི་ལྕོགས་མེད་ཟག་མེད་ལའང་དེ་བཞིན་ནོ། །བསམ་གཏན་དང་པོའི་དངོས་གཞི་ཟག་མེད་ཀྱི་ས་དང་པོ་ལས་འབྲལ་བའི་ཚེ་གཉིས་པའི་ཉེར་བསྡོགས་ཀྱིས་བསྡུས་པ་དང་པོའི་ཉོན་མོངས་པ་བརྒྱད་པའི་གཉེན་པོར་གྱུར་པའི་བར་དང་དགུ་པའི་ཚེ་གཉིས་པའི་དངོས་གཞིས་བསྡུས་པའང་འཐོབ་སྟེ་གཞན་ལའང་སྦྱར་རོ། །ཟག་མེད་ནི་ལམ་ས་གང་པ་ཡིན་པ་འབའ་ཞིག་ཏུ་མ་ཟད་དོ། །ཇི་ལྟ་ཞེ་ན། ས་གང་ལས་འདོད་ཆགས་དང་བྲལ་བར་བྱ་བའི་ཕྱིར་སྦྱོར་ལམ་ལ་སོགས་པ་བཞི་དང་། འཇིག་རྟེན་དང་འདས་པའི་ལམ་གྱིས་འདོད་ཆགས་དང་བྲལ་བས་ས་གོང་མ་གང་ཞིག་ཐོབ་པ་དེར་དེའི་ས་པ་དང་། ཡང་།

ས་འོག་མའི་ཟག་པ་མེད་པའི་ཤེས་པའང་འཐོབ་བོ། །འདི་ལྟར་གཉིས་པ་ཟག་མེད་ལ་བརྟེན་ནས་གཉིས་པ་ལས་འབྲལ་ན་ལམ་ས་གང་པ་ཡིན་པ་གཉིས་པའི་ཟག་མེད་ཀྱི་ཤེས་པ་འཐོབ་ལ། རྣམ་གྲོལ་དགུ་པའི་ཚེ་གསུམ་པའི་དང་། ས་འོག་མ་གསུམ་གྱི་ཟག་མེད་ཀྱི་ཤེས་པའང་འཐོབ་སྟེ་དེ་དག་ཀྱང་དེའི་སྦྱོར་བའི་ལམ་ལ་སོགས་པ་ཡིན་སྲིད་པའི་ཕྱིར་རོ། །གསུམ་པའི་ཉེར་བསྡོགས་ལ་བརྟེན་ནས་གཉིས་པ་ལས་འབྲལ་ན་ཟག་བཅས་ཡིན་པས་དེ་ཉིད་མ་འོངས་པ་འཐོབ་ཀྱི་ཟག་མེད་མ་ཡིན་ཏེ་མེད་པའི་ཕྱིར་རོ། །གཉིས་པ་དང་དང་པོའི་གསུམ་གྱིས་བསྡུས་པའི་ཟག་མེད་འཐོབ་སྟེ་དེའི་གཉེན་པོའི་རིགས་ཡིན་པའི་ཕྱིར་རོ། །ཟད་པ་ཤེས་པའི་དུས་ན་ཟག་མེད་དུ་མ་ཟད་ཟག་བཅས་ཀྱི་ཡོན་ཏན་མི་སྡུག་པ་དང་དབུགས་རྔུབ་འབྱུང་རྗེས་དྲན་དང་དྲན་པ་ཉེར་གཞག་ལ་སོགས་པ་དག་ཀྱང་འཐོབ་སྟེ། སྤྲོག་མ་ཐག་པ་བཅད་པ་དབུགས་ཕྱིན་པ་ལྟར་རྡོ་རྗེ་ལྟ་བུའི་ཏིང་ངེ་འཛིན་གྱིས་ཉོན་མོངས་པའི་ཐོབ་པ་བཅད་དེ་རང་གི་སེམས་ལ་རྒྱལ་སྲིད་ཆེན་པོ་ཐོབ་པས་ཆོས་དགེ་བ་རྣམས་སྐྱེས་ཀྱི་ཚུལ་གྱིས་བསུ་བའི་ཕྱིར་རོ། །རྒྱལ་སྲིད་ཆེན་པོ་ཐོབ་པ་ན་ཡུལ་མི་རྣམས་ཀྱིས་བསུ་བ་བཞིན་ནོ། །དེ་ཡང་ས་ཀུན་ཏེ་འདོད་པའི་རྟེན་ལ་ཁམས་གསུམ་པ་དང་གཟུགས་དང་གཟུགས་མེད་པར་ཁམས་གཉིས་དང་གཅིག་སྟེ་ས་ལའང་དེ་བཞིན་ནོ། །འོ་ན་གང་རྙེད་པ་དེ་ཐམས་ཅད་འཐོབ་པའམ་ཞེ་ན། སློབ་དཔོན་སྔོན་འཁོར་བར་འདྲིས་པ་གང་རྣམ་པར་ཉམས་པ་ལས་རྙེད་ཅིང་མངོན་དུ་བྱས་པ་ནི་མ་འོངས་པ་མི་འཐོབ་སྟེ་སྔར་ཐོབ་པ་བཏང་བའི་ཕྱིར་རོ། །དེས་ན་སྔར་མི་འདྲིས་པ་ཟག་མེད་དང་མཐུན་པའི་བསམ་གཏན་ཚད་མེད་ལ་སོགས་པ་མངོན་དུ་གྱུར་ན་དེ་དང་མཐུན་པ་ཁོ་ན་མ་འོངས་པ་འཐོབ་བོ་ཞེའོ། །སློབ་དཔོན་འདུས་བཟང་ཡང་དེ་ཁོ་ན་ལྟར་བཞེད་དོ། །གཞན་དག་ནི་ཚེ་གཅིག་གི་དབང་དུ་བྱས་པ་སྟེ། ཐོབ་པ་བཏང་བའི་ཕྱིར་ཚེ་འདི་ལ་རྣམ་པར་ཉམས་པ་ལས་རྙེད་པ་ནི་མི་འཐོབ་ལ། རྙེད་པ་བརྗེད་པའི་ཕྱིར་ཚེ་རབས་གཞན་ན་རྙེད་པ་འཐོབ་བོ་ཞེས་ཟེར་རོ། །ཞར་ལ་འཐོབ་པའི་རབ་དབྱེ་ནི་འཐོབ་པ་རྙེད་པ་ཁོ་ན་ཡིན་ནམ་ཞེ་ན་མ་ཡིན་གྱི་རྣམ་པ་བཞིའོ། །དེ་ནི་མ་འོངས་པ་རྙེད་པ་ནི་རྙེད་པ་འཐོབ་པ་དང་། བསྟེན་པ་ནི་ཡང་ཡང་མངོན་དུ་བྱེད་པ་ཡིན་པས་དེ་ཉིད་ལ་བསྟེན་པ་འཐོབ་ཅེས་བྱ་བ་སྟེ་དེ་དག་ནི་དགེ་བ་འདུས་བྱས་ཀྱི་འཐོབ་པའོ། །གཉེན་པོ་ནི་ལམ་ཡིན་པས་དེ་འཐོབ་པ་དང་། ཐག་སྲིང་བའི་འཐོབ་པ་ནི་ཉོན་མོངས་པའི་ཐོབ་པ་གཅོད་པ་ཡིན་པས་དེ་གཉིས་ཟག་པ་དང་བཅས་པ་སྤང་བའི་དོན་དུ་ཡིན་ནོ། །དེ་ལྟར་ན་དགེ་བ་ཡིན་པས་རྙེད་པ་དང་བསྟེན་པ་འཐོབ་ལ། ཟག་བཅས་ཡིན་པས་གཉེན་པོ་དང་ཐག་སྲིང་འཐོབ་པའི་ཕྱིར་དགེ་བ་ཟག་བཅས་ལས་བཞི་འཐོབ་སྟེ་གཞན་ལའང་ཅི་རིགས་པར་སྦྱར་རོ། །ཉི་འོག་པ་ནི་འཐོབ་པ་དྲུག་སྟེ། དེ་དག་དང་སྡོམ་པ་དང་རྣམ་པར་འཇོག་པ་འཐོབ་པའོ་ཞེའོ། །ཁ་ཆེ་བ་ནི་དབང་པོ་སྡོམ་པ་ནི་སྡོམ་པ་འཐོབ་པ་དང་། ལུས་ལ་དམིགས་པའི་ཉོན་མོངས་པ་ཐག་སྲིང་བ་ནི་རྣམ་པར་འཇིག་པ་འཐོབ་པ་ཞེས་བྱ་སྟེ། དང་པོ་ནི་དྲན་ཤེས་བཞིན་གྱི་ངོ་བོ་ཡིན་པར་བཤད་ཟིན་ལ། གཉིས་པ་ནི་ལུས་འདི་ལ་ཀླད་པ་དང་ཀླད་རྒྱས་དང་སྐྲ་དང་སེན་མོ་ལ་སོགས་པ་ཡོད་དེ་ཞེས་པ་ལ་སོགས་པ་ལུས་ལ་དམིགས་པའི་ཉོན་མོངས་པ་ཐག་སྲིང་བ་ཡིན་པས་རིམ་པ་བཞིན་གཉེན་པོ་དང་ཐག་སྲིང་བ་འཐོབ་པར་འདུས་སོ་ཞེས་པའམ། གཉི་ག་ཡང་གཉི་གའི་ཁོངས་སུ་འདུས་པར་བཤད་ཀྱང་འགལ་བ་མེད་པར་རྒྱལ་སྲས་འཆད་དོ། །ཤེས་པས་བསྡུས་པའི་ཡོན་ཏན་ལ་གཉིས་ལས། ཐུན་མོང་མ་ཡིན་པ་ནི་གང་ཟག་ཐམས་ཅད་ཀྱིས་ཟད་ཤེས་ཀྱི་ཚེ་ཡོན་ཏན་འཐོབ་པ་སྤྱིར་བཤད་ཀྱི་སངས་རྒྱས་ཁོ་ནས་རྙེད་པ་གང་ཞེ་ན། དེ་ལ་གསུམ་ལས་བསྟན་པ་ནི། སངས་རྒྱས་ཁོ་ནས་བརྙེས་པའི་ཆོས་ནི་གཞན་དུ་ཐུན་མོང་མ་ཡིན་པས་མ་འདྲེས་པ་སྟེ་སྟོབས་ལ་སོགས་པ་བཅོ་བརྒྱད་དོ། །གཞན་ལས་སྤྱོད་པ་དང་རྟོགས་པས་བསྡུས་པ་དྲུག་དྲུག་དང་ཡེ་ཤེས་དང་ཕྲིན་ལས་ཀྱིས་བསྡུས་པ་གསུམ་གསུམ་སྟེ། རྒྱན་ལས། སྤྱོད་པ་དང་ནི་རྟོགས་པ་དང་། །ཡེ་ཤེས་དང་ནི་ཕྲིན་ལས་ཀྱིས། །ཞེས་གང་གསུངས་པའོ། །བཤད་པ་ལ་བཞི་ལས། སྟོབས་བཅུ་ནི་གནས་དང་གནས་མིན་པ་ནི་སྲིད་པ་དང་མི་སྲིད་པའམ། ཡང་ན་བུད་མེད་སངས་རྒྱས་བྱེད་པ་ནི་གནས་མ་ཡིན་ལ་སྐྱེས་པ་བྱེད་པར་འགྱུར་བ་ནི་གནས་ཡིན་ནོ་ཞེས་པ་ལ་སོགས་པ་སྟེ་མདོར་ན་འདུས་བྱས་དང་འདུས་མ་བྱས་ཡིན་ལ། དེ་ཉིད་མཁྱེན་པ་ནི་ཆོས་བཅུར་ཕྱེ་ནས་ཀུན་རྫོབ་ཤེས་པའི་ཡུལ་དུ་ཐམས་ཅད་དང་། ཆོས་ཤེས་ཀྱིས་ལྔ་དང་། རྗེས་ཤེས་ཀྱིས་བདུན་དང་། སྡུག་ཀུན་ཤེས་པས་དྲུག་དང་། འགོག་ཤེས་ཀྱིས་འདུས་མ་བྱས་དགེ་བ་གཅིག་པུ་དང་། ལམ་ཤེས་ཀྱིས་ཟག་མེད་གཉིས་དང་། ཕ་རོལ་སེམས་ཤེས་ཀྱིས་གསུམ་དང་། ཟད་མི་སྐྱེ་ཤེས་ཀྱིས་འདུས་མ་བྱས་ལུང་མ་བསྟན་མ་གཏོགས་པ་ཆོས་དགུ་སྟེ་སྤྱིར་ཤེས་པ་བཅུ་ཡིན་ནོ། །ལས་དང་དེའི་འབྲས་བུ་རྣམ་སྨིན་ནི་ཟག་བཅས་ཏེ་སྡུག་ཀུན་གྱིས་བསྡུས་པས་དེ་མཁྱེན་པ་ནི་འགོག་ཤེས་དང་ལམ་ཤེས་མ་གཏོགས་པ་ཤེས་པ་བརྒྱད་དང་། བསམ་གཏན་བཞི་དང་སོགས་པ་སྟེ་རྣམ་ཐར་བརྒྱད་དང་ཏིང་ངེ་འཛིན་གསུམ་དང་སྙོམས་འཇུག་གཉིས་དང་མཐར་གནས་དགུ་རྣམས་དང་། དད་སོགས་དབང་པོ་ཆུང་འབྲིང་ཆེན་པོའི་བྱེ་བྲག་གིས་གཙོ་བོ་དང་གཙོ་བོ་མ་ཡིན་པ་ནི་མཆོག་དང་མཆོག་མ་ཡིན་པ་སྟེ་དེ་མ་བྱིན་པ་དང་། ཕ་རོལ་པོ་སངས་རྒྱས་དང་རང་རྒྱལ་ལ་སོགས་ལ་མོས་པ་སྣ་ཚོགས་མཁྱེན་པ་དང་། ཁམས་ནི་སློབ་དཔོན་འདུས་བཟང་གིས་སྔོན་གོམས་པའི་བག་ཆགས་ཀྱིས་ཡང་དག་པར་གྲུབ་པའི་བསམ་པའོ་ཞེས་བཤད་དེ། དེ་ཡང་སེམས་དང་སེམས་ལས་བྱུང་བའི་ཁྱད་པར་ཡིན་པས་དེ་རྣམས་མཁྱེན་པའི་བར་ནི་ཟག་བཅས་སྡུག་ཀུན་དང་ཟག་མེད་ལམ་སྟེ་འགོག་ཤེས་མ་གཏོགས་པ་ཤེས་པ་དགུའོ། །ཐམས་ཅད་དུ་འགྲོ་བའི་ལམ་ནི་དམྱལ་བར་འགྲོ་བའི་ལམ་ནས་ལྷར་འགྲོ་བའི་ལམ་དང་འགོག་པར་འགྲོ་བའི་བར་ཏེ་འགོག་པ་དང་བཅས་པ་གཟུང་ངོ་། །དེ་ལས་དང་པོ་ལྔ་ནི་རྒྱུ་ཡིན་པས་འབྲས་བུ་དེ་རྣམས་བསྒྲུབ་པའི་ཕྱིར་སྒྲུབ་པའམ་ལམ་ཡིན་ལ། ལམ་ཡང་སྒྲུབ་པ་ཡིན་ཏེ་བྲལ་བ་སྒྲུབ་པའི་ཕྱིར་རོ། །འོ་ན་འགོག་པ་སྒྲུབ་པར་ཇི་ལྟར་རུང་ཞེ་ན། དེར་སྒྲུབ་པའི་ཕྱིར་རམ་སྒྲུབ་པའི་འབྲས་བུ་ཡིན་པས་སོ། །དེའི་ཕྱིར་ལམ་འབྲས་བུ་དང་བཅས་པ་དག་མཁྱེན་པར་གཟུང་ན་ཤེས་པ་བཅུ་དང་འམ་ཞེས་པས་ལམ་ཉིད་མཁྱེན་པར་བཟུང་ན་འགོག་ཤེས་བོར་བ་དགུའོ། །སྔོན་གྱི་གནས་རྗེས་དྲན་དང་འཆི་འཕོ་དང་སྐྱེ་བ་མཁྱེན་པ་གཉིས་ནི་འདི་ལྟར་དེ་བཞིན་གཤེགས་པ་ནི་སྔོན་གྱི་གནས་རྣམ་པ་དུ་མ་རྗེས་སུ་དགོངས་ཏེ་ཚེ་གཅིག་དང་གཉིས་ལ་སོགས་པ་ནས་འཇིག་ཆགས་ཀྱི་བསྐལ་པ་དུ་མའི་བར་དུ་རྗེས་སུ་དགོངས་ཏེ། བདག་མིང་ནི་འདི་ཞེས་བྱ། རིགས་དང་རུས་ནི་འདི་ལྟ་བུ། ཁ་ཟས་ནི་འདི་ལྟ་བུ་ཟ་ཟ། བདེ་བ་དང་སྡུག་བསྔལ་ནི་འདི་ལྟ་བུ་ཞིག་ཉམས་སུ་མྱོང་། ཚེ་ནི་འདི་ཙམ་ཐུབ། ཡུན་ནི་འདི་སྲིད་ཅིག་གནས་གནས། བདག་གནས་དེ་ནས་ཤི་འཕོས་ནས་ཆེ་གེ་མོ་ཞིག་ཏུ་སྐྱེས་སོ། །དེ་ནས་ཤི་འཕོས་ནས་ནི་འདིར་སྐྱེས་སོ་ཞེས་སྔོན་གྱི་གནས་རྣམ་པ་དུ་མ་རྣམ་པ་དང་བཅས་ཡུལ་ཕྱོགས་དང་གླེང་གཞི་དང་བཅས་པར་དགོངས་པ་དང་། དེ་བཞིན་གཤེགས་པ་ནི་ལྷའི་སྤྱན་རྣམ་པར་དག་པ་མི་ལས་འདས་པས་སེམས་ཅན་འཆི་འཕོ་བ་དང་སྐྱེ་བ་དང་ཁ་དོག་བཟང་བ་དང་ངན་པ་རྣམས་གཟིགས་ལ། སེམས་ཅན་ལས་ཇི་ལྟ་བ་བཞིན་དུ་ཉེ་བར་འགྲོ་བ་བདེ་འགྲོ་ལ་སོགས་པར་ཉེ་བར་འགྲོ་བ་ཡང་ཡང་དག་པ་ཇི་ལྟ་བ་བཞིན་རབ་ཏུ་མཁྱེན་ཏེ་ཞེས་པ་ལ་སོགས་པས་དེ་ལྟར་རང་མཚན་གྱི་རྣམ་པ་མཁྱེན་པས་ཀུན་རྫོབ་ཤེས་པ་དང་། ཟག་པ་ཟད་པ་མཁྱེན་པའི་སྟོབས་ནི་དེ་བཞིན་གཤེགས་པ་ནི་ཟག་པ་རྣམས་ཟད་པའི་ཕྱིར་མཐོང་བའི་ཆོས་ཁོ་ན་ལ་ཟག་པ་མེད་པའི་སེམས་རྣམ་པར་གྲོལ་བ་དང་ཤེས་རབ་རྣམ་པར་གྲོལ་བ་རང་གི་ཤེས་པས་མངོན་སུམ་དུ་བྱས་ནས་རྫོགས་པར་བྱས་ཏེ། བདག་གི་ཟག་པ་ཟད་དོ། །ཚངས་པར་སྤྱོད་པ་བསྟེན་ཏོ། །བྱ་བ་བྱས་སོ། །འདི་ལས་སྲིད་པ་གཞན་མི་ཤེས་སོ་ཞེས་པ་སྟེ་ཟག་པ་ཟད་པ་ཉིད་མཁྱེན་པར་གཟུང་ན་འགོག་ཤེས་ཆ་དང་བཅས་པ་ལྔ་ཀུན་རྫོབ་ཤེས་པ་སྟེ་དྲུག་གམ་ཟག་པ་ཟད་པའི་རྒྱུད་ཀྱི་མཁྱེན་པ་གཟུང་ན་བཅུ་ཡིན་ནོ། །ས་ནི་སྔོན་གྱི་གནས་དང་འཆི་འཕོ་བ་དང་སྐྱེ་བ་མཁྱེན་པའི་སྟོབས་ནི་བསམ་གཏན་བཞི་པོ་དག་ཁོ་ན་ན་ཡོད་ལ། ལྷག་མ་བརྒྱད་ནི་འདོད་པ་དང་བསམ་གཏན་ས་དྲུག་གཟུགས་མེད་བཞི་སྟེ་ས་དེ་རྣམས་ལས་ཟག་མེད་ཅི་རིགས་པ་དང་ཀུན་རྫོབ་ཤེས་པ་ཀུན་ན་ཡོད་ཅིང་། ཉེར་བསྡོགས་བདུན་འོག་ས་སྤང་བའི་དོན་དུ་ཞི་རགས་ཀྱི་རྣམ་པ་ཅན་དུ་ངེས་པའི་ཕྱིར་མ་ཡིན་ནོ། །རྟེན་འཛམ་གླིང་གི་སྐྱེས་པ་ཁོ་ནའོ། །ཅིའི་ཕྱིར་སངས་རྒྱས་ཁོ་ནའི་རྒྱུད་ལ་མངའ་བ་འདི་དག་སྟོབས་ཞེས་བྱ་ཞེ་ན། གང་གི་ཕྱིར་ཏེ་འདི་ལྟར་དེ་དག་རང་གི་ཡུལ་ཤེས་བྱ་ཐམས་ཅད་ལ་སོགས་པ་མི་མངའ་བར་འཇུག་པའི་ཕྱིར་ནའོ། །གཞན་དག་ནི་ཐོགས་པ་དང་བཅས་པས་དེ་ལྟ་མ་ཡིན་ཏེ། ཤཱ་རིའི་བུས་རབ་ཏུ་བྱུང་བར་འདོད་པ་ཕྱིར་བཏང་བ་དང་། བྱ་ཁྲས་གཙེས་པའི་སྐྱེ་བ་དང་འཆི་བའི་མཐའ་མ་ཤེས་པ་ལྟ་བུའོ། །འོ་ན་ཐུགས་ཀྱི་སྟོབས་མཐའ་ཡས་ན་སྐུ་ལ་ཇི་ཙམ་མངའ་ཞེ་ན། སྐུ་ལ་ནི་སྲེད་མེད་ཀྱི་བུའི་སྟོབས་མངའ་འོ་ཞེས་ཟེར་རོ། །གཞན་དག་ནི་ཚིགས་རེ་རེ་ནའོ་ཞེས་ཏེ་སུམ་བརྒྱ་དྲུག་ཅུའམ་ཐམས་ཅད་ནའོ་ཞེས་འཆད་དོ། །བཙུན་པ་ནི་ཐུགས་སྟོབས་ལྟར་མཐའ་ཡས་ཏེ་དེ་ལྟ་མ་ཡིན་ན་དེ་བཟོད་པར་མི་འགྱུར་རོ་ཞེའོ། །རུས་པའི་ཚིགས་ཀྱི་ཁྱད་པར་ནི་ཆེན་པོ་གསུམ་གྱི་རིམ་པ་བཞིན་ཀླུའི་མདུད་པ་དང་ལུ་གུ་རྒྱུད་དང་གཟེར་བུས་བཏབ་པ་ལྟ་བུའོ། །སྟོབས་དེའི་ཚད་ནི་གླང་ཆེན་ཕལ་པ་དང་སོགས་ཏེ་སྤོས་ཀྱི་གླང་པོ་དང་ཚན་པོ་ཆེ་དང་རབ་གནོན་དང་ཡན་ལག་མཆོག་དང་སྟོབས་མཆོག་དང་སྲེད་མེད་གྱི་བུ་དང་བདུན་གོང་ནས་གོང་དུ་བཅུས་འགྱུར་དུ་ཀླགས་པའམ། ཁ་ཅིག་དེ་སྲེད་མེད་ཀྱི་བུའི་སྟོབས་ཕྱེད་དོ་ཞེས་ཏེ་སློབ་དཔོན་ནི་ཆེས་ཆེ་བ་དེ་ལྟར་རུང་ངོ་ཞེས་བཙུན་པའི་གཞུང་འཛུགས་སོ། །གཞན་དུ་ན་ལྷས་བྱིན་གྱིས་བསད་པའི་གླང་པོ་ཆེ་ཞབས་ཀྱི་མཐེ་བོས་རྭ་བ་དང་འོབས་བདུན་ཟློ་བར་ཡང་མི་འགྱུར་རོ་ཞེས་རྒྱལ་སྲས་སོ། །དེའི་ངོ་བོ་ནི་རེག་བྱའི་སྐྱེ་མཆེད་དེ་འབྱུང་བ་ཆེན་པོའི་ཁྱད་པར་རམ་གཞན་དག་བདུན་ལས་དོན་གཞན་དུ་གྱུར་པའི་འབྲས་གཟུགས་སོ་ཞེའོ། །གཉིས་པ་ནི་མི་འཇིགས་པ་རྣམ་པ་བཞི་སྟེ་མདོ་ལས། ཀྱེ་མ་ང་མངོན་པར་རྫོགས་པར་སངས་རྒྱས་པ་ལ་འདི་ནི་ཆོས་འདི་དག་སངས་མ་རྒྱས་སོ་ཞེས་ང་ལ་དགེ་སྦྱོང་ངམ་བྲམ་ཟེ་གང་ཡང་རུང་བ་འགའ་འང་ཆོས་དང་མཐུན་པས་རྒོལ་ཞིང་གླེང་བའི་རྒྱུ་མཚན་ཡང་དག་པར་རྗེས་སུ་མ་མཐོང་ངོ་། །དེས་ན་བདག་བདེ་བ་ཐོབ་པ་དང་འཇིགས་པ་མེད་པར་གྱུར་ཅིང་མི་འཇིགས་པ་ཐོབ་པར་གནས་ཏེ། ཁྱུ་མཆོག་གི་གནས་རླབས་པོ་ཆེ་ཞལ་གྱིས་འཆེ་ཞིང་ཚངས་པའི་འཁོར་ལོ་བསྐོར་འཁོར་གྱི་ནང་དུ་སེང་གེའི་སྒྲ་ཡང་དག་པར་སྒྲོགས་པ་འདི་ནི་མི་འཇིགས་པ་དང་པོའོ། །ང་ཟག་པ་ཟད་པ་ལ་འདི་ན་ཟག་པ་འདི་དག་མ་སྤངས་སོ་ཞེས་པ་གཉིས་པ་དང་། འདི་ན་ངས་ཉན་ཐོས་རྣམས་ལ་བར་དུ་གཅོད་པའི་ཆོས་སུ་གསུངས་པ་གང་ཡིན་པ་དེ་དག་བསྟེན་ན་བར་དུ་མི་གཅོད་དོ་ཞེས་པ་གསུམ་པ་དང་། འདི་ན་ངས་ཉན་ཐོས་རྣམས་ལ་ངེས་པར་འབྱིན་པའི་ལམ་གསུངས་པ་ལ་ངེས་པར་མི་འབྱིན་ནོ་ཞེས་པ་སྔ་མ་བཞིན་ཏེ་བཞི་པའོ། །དེ་དག་ནི་ཇི་ལྟར་ཏེ་དཔེར་ན་སྟོབས་དང་པོ་ནི་ཤེས་པ་བཅུ་ཡིན་པ་ལྟར་མི་འཇིགས་པ་དང་པོའང་ཤེས་བྱ་ཀུན་ལ་དམིགས་པ་ཡིན་པས་ཤེས་པ་བཅུ་ཡིན་ལ། སྟོབས་བཅུ་པ་ཤེས་པ་དྲུག་གམ་བཅུ་ཡིན་པ་ལྟར་གཉིས་པ་ཡང་ཟག་པ་ཟད་པ་ཉིད་གཟུང་ན་དྲུག་དང་རྒྱུད་ཀྱི་གཟུང་ན་བཅུའོ། །སྟོབས་གཉིས་པ་ཤེས་པ་བརྒྱད་ཡིན་པ་ལྟར་གསུམ་པའི་བར་ཆད་ཀྱི་ཆོས་ནི་ཟག་བཅས་ཅི་རིགས་པ་སྟེ་སྡུག་ཀུན་ཡིན་པས་ཤེས་པ་བརྒྱད་ཀྱིས་མཁྱེན་ལ། སྟོབས་བདུན་པ་ཤེས་པ་དགུའམ་བཅུ་ཡིན་པ་བཞིན་དུ་བཞི་པའང་ངེས་པར་འབྱིན་པའི་ལམ་འབྲས་བུ་དང་བཅས་པ་གཟུང་ན་བཅུའམ་ལམ་ཁོ་ན་གཟུང་ན་འགོག་ཤེས་བོར་བ་དགུའོ། །མི་འཇིགས་པའི་དོན་ནི་མི་སྐྲག་པ་སྟེ་བྱེ་བྲག་ཏུ་སྨྲ་བ་ཤེས་པ་དེ་རྣམས་སོ་ཞེས་དང་། སློབ་དཔོན་ནི་ཤེས་པ་དེས་བྱས་པའི་མི་སྐྲག་པའོ་ཞེའོ། །གསུམ་པ་ནི་མདོ་ལས། འདི་ནི་སྟོན་པ་ཐུགས་བརྩེ་བ་ཐུགས་རྗེ་ཅན་དོན་བཞེད་པ་ཕན་པར་བཞེད་པ་ཐུགས་རྗེ་སྟེ་ཉན་ཐོས་རྣམས་ལ་འདི་ནི་ཁྱེད་ལ་ཕན་པར་བྱེད་པ། འདི་ནི་ཁྱེད་ལ་བརྩེ་བར་བྱེད་པ། འདི་ནི་ཁྱེད་ལ་ཕན་པ་དང་བདེ་བར་བྱེད་པའོ་ཞེས་ཆོས་སྟོན་པ་མཛད་ཅིང་ཉན་ཐོས་དེ་དག་དེ་ལ་ཉན་པར་བྱེད་རྣ་བ་གཏོད་པར་བྱེད་ཀུན་ཤེས་པའི་སེམས་ཉེ་བར་འཇོག་པར་བྱེད་ཆོས་ཀྱི་རྗེས་སུ་མཐུན་པའི་ཆོས་སྒྲུབ་པར་བྱེད་སྟོན་པའི་བསྟན་པ་ལས་མི་འགལ་བར་བྱེད་ན། དེས་དེ་བཞིན་གཤེགས་པ་ཀུན་ཏུ་དགྱེས་པར་ཡང་མི་འགྱུར། ཡིད་བདེ་བ་ཡང་མ་ཡིན་ཐུགས་ཡ་ཡ་པོར་ཡང་མི་འགྱུར་གྱི། དེ་ལ་དེ་བཞིན་གཤེགས་པ་དྲན་པ་དང་ཤེས་བཞིན་དུ་བཏང་སྙོམས་སུ་བཞུགས་པ་དང་། དེ་བཞིན་དུ་བསྟན་པ་དང་འགལ་བར་བྱེད་པའི་བར་དུ་གྱུར་ཡང་། དེས་དེ་བཞིན་གཤེགས་པ་མནར་སེམས་སུ་ཡང་མི་འགྱུར་མི་བཟོད་པ་ཡང་མ་ཡིན། འཚིགས་པ་ཡང་མི་མངའ། ཐུགས་ལ་མ་རངས་པ་ཡང་མི་མངའི། དེ་ལ་དེ་བཞིན་གཤེགས་པ་དྲན་པ་དང་ཤེས་བཞིན་དུ་བཏང་སྙོམས་སུ་བཞུགས་པ་དང་། འཁོར་ཆ་གཉིས་སུ་གྱུར་ཀྱང་སྔ་མ་ལྟར་མི་འགྱུར་བར་དྲན་པ་དང་ཤེས་བཞིན་དུ་བཏང་སྙོམས་སུ་གཞུག་པའོ། །དེ་ལ་གསུམ་པོ་ནི་ཞེས་དང་པོར་བླངས་ལ། ཆགས་སྡང་སོགས་ཀྱི་གཉེན་པོ་མ་བརྗེད་པའི་དྲན་པ་དང་བྱ་བ་དང་བྱ་བ་མ་ཡིན་པ་ཤེས་པའི་ཤེས་པ་བཞིན་གྱི་བདག་ཉིད་དོ། །ཅི་ཉན་ཐོས་འགའ་ཞིག་ལའང་རྒྱུ་དེས་དགའ་བ་དང་མནར་སེམས་པ་མི་འབྱུང་ན་སངས་རྒྱས་ཁོ་ནའི་མ་འདྲེས་པར་གཞག་ཅེ་ན། དེ་ཉིད་བག་ཆགས་དང་བཅས་པ་སྤངས་པའི་ཕྱིར་ཡིན་ནོ། །དེ་ནི་ཊཱིཀ་བྱེད་དག་གིས་སྔོན་ཉོན་མོངས་པ་སྤྱད་པའི་མཐུས་ལུས་ངག་གཡོ་བའི་རྒྱུ་ནུས་པའི་ཁྱད་པར་སེམས་ལ་ཡོད་པའོ་ཞེས་དང་། བཙུན་པ་གོ་ཆ་མཐའ་ཡས་ཀྱིས་བག་ཆགས་ནི་ལུང་དུ་མ་བསྟན་པའི་སེམས་ཀྱི་ཁྱད་པར་ཡིན་ནོ་ཞེས་བཤད་དོ། །སློབ་དཔོན་ནི་དེ་ཡང་སངས་རྒྱས་ཀྱི་ཆེ་བ་ཡིན་པས་དེ་ཁོ་ན་མ་འདྲེས་པར་བཞག་སྟེ་འབྲས་བུ་བཟང་པོ་ཞིང་གི་ཆེ་བ་ཡིན་པ་བཞིན་ནོ་ཞེའོ། །བཞི་པ་ཐུགས་རྗེ་ཆེན་པོ་ནི་འཇིག་རྟེན་ལ་ཉིན་མཚན་དུས་དྲུག་ཏུ་སུ་ནི་དར་སུ་ནི་རྒུད་སུ་ནི་སྨིན་སུ་ནི་མ་སྨིན་པ་སྨིན་པར་བྱེད་སུ་ནི་སྨིན་པ་ཡེ་ཤེས་ཀྱི་མཚོན་གྱིས་བརྟོལ་རན་ཅེས་གཟིགས་པ་སྟེ། དེ་ནི་ཀུན་རྫོབ་བློ་སྟེ་ཤེས་རབ་དགེ་བར་སྐྱེས་པ་ཀུན་རྫོབ་ཤེས་པའི་བདག་ཉིད་དོ། །ཅིའི་ཕྱིར་ཆེན་པོ་ཞེས་བྱ་ཞེ་ན། གྲངས་མེད་གསུམ་དུ་བསོད་ནམས་དང་ཡེ་ཤེས་ཀྱི་ཚོགས་ཆེན་པོས་ཡང་དག་པར་འགྲུབ་པའི་ཕྱིར་དང་། རྣམ་པ་ནི་སྡུག་བསྔལ་གསུམ་ཅར་དང་བྲལ་བར་གྱུར་ཅིག་པར་དགོངས་ཤིང་རྗེས་སུ་བརྩེ་བའི་ཕྱིར་དང་། སྤྱོད་ཡུལ་ནི་ཁམས་གསུམ་གྱི་སེམས་ཅན་ཐམས་ཅད་ལ་གཟིགས་པའི་ཕྱིར་དང་། དེ་ཐམས་ཅད་ལ་འདུ་བྱེད་ཀྱི་སྡུག་བསྔལ་དང་བྲལ་བར་དགོངས་པའི་ཐུགས་རྗེ་མཉམ་པར་ཏེ་འདྲ་བར་འཇུག་པའི་ཕྱིར་དང་། འདི་ཉིད་ཆེས་ཆེ་སྟེ་ཤེས་རབ་ཀྱི་ངོ་བོ་ཡིན་པས་ཤིན་ཏུ་རྣོ་བའི་ཕྱིར་རོ། །འོ་ན་སྙིང་རྗེ་དང་ཁྱད་པར་ཅི་ཞེ་ན། ཐ་དད་དུ་བྱ་བ་ནི་རྣམ་པ་བརྒྱད་དེ། ངོ་བོ་ཞེ་སྡང་གཏི་མུག་མེད། །དམིགས་པ་ཁམས་གཅིག་ཁམས་གསུམ་པ། །རྣམ་པ་སྡུག་བསྔལ་གཅིག་དང་གསུམ། །ས་ནི་བསམ་གཏན་བཞི་བཞི་པ། །རྒྱུད་ནི་ཉན་ཐོས་སོགས་དང་རྒྱལ། །ཐོབ་པ་འདོད་དང་སྲིད་རྩེའི་བྲལ། །དོན་ནི་ཡོངས་སུ་མི་སྐྱོབ་སྐྱོབ། །ལས་ནི་མི་འདྲ་འདྲ་བར་མཛད། །ཅེས་པའོ། །མཉམ་མི་མཉམ་གྱིས་མཇུག་བསྡུ་བ་ནི་སངས་རྒྱས་རྣམས་ཀྱང་ཚོགས་གཉིས་རྫོགས་པ་ལ་སོགས་པ་ཐམས་ཅད་མཉམ་མམ་ཞེ་ན་མ་ངེས་ཏེ། འདི་ལ་གཉིས་ལས། དངོས་ནི། སངས་རྒྱས་ཐམས་ཅད་ནི་བསོད་ནམས་དང་ཡེ་ཤེས་ཀྱི་ཚོགས་ཡོངས་སུ་རྫོགས་པས་འགྲུབ་པ་དང་། ཆོས་ཀྱི་སྐུ་ནི་ཟག་པ་མེད་པའི་ཆོས་ཀྱི་རྒྱུན་ནམ་གནས་ཡོངས་སུ་གྱུར་པ་ཞེས་ཀྱང་ཊཱིཀ་བྱེད་དག་གིས་བཤད་དེ། ཉོན་མོངས་པ་མཐའ་དག་སྤངས་པ་གང་ཡིན་པ་སྟེ་དེ་གྲུབ་པ་དང་། འགྲོ་བའི་དོན་ནི་མཐོ་རིས་དང་བྱང་གྲོལ་ཡིན་ལ་སྤྱོད་ནི་མཛད་པ་སྟེ་འགྲོ་བ་རྣམས་དེ་ལ་འགོད་པར་མཛད་པས་སོ། །རྒྱུ་གསུམ་པོ་དེས་ནི་ཐམས་ཅད་མཉམ་པ་ཉིད་ཡིན་ནོ། །སྐུ་ཚེ་དང་རིགས་དང་སྐུ་བོང་ཚོད་ཀྱིས་ནི་མཉམ་པ་མིན་ཏེ། དུས་ཇི་ལྟ་བ་བཞིན་དུ་སྐྱེ་དགུ་རྣམས་ཚེ་རིང་ཐུང་དང་མཐུན་པར་སྟོན་པ་དང་། རིགས་ཀྱང་རྒྱལ་རིགས་དང་བྲམ་ཟེ་ཇི་ལྟར་བཀུར་བ་དང་། དེའི་ནང་ཚན་གདུང་ཡང་འོད་སྲུང་དང་གོའུ་ཏ་མ་ལ་སོགས་པ་འཇིག་རྟེན་ན་བཀུར་བ་དེ་ལྟར་སྟོན་པ་དང་། བོང་ཚོད་ཀྱང་འཇིག་རྟེན་དང་མཐུན་པར་སྟོན་པའི་ཕྱིར་རོ། །བྱང་ས་ལས་སྐུ་ཚེའང་མི་མཉམ་པར་བཤད་དོ། །ཡོན་ཏན་གསུམ་པོ་རྒྱས་པར་དབྱེ་བ་ནི། རྒྱུ་བཞིས་ཚོགས་གཉིས་ཐམས་ཅད་དང་། །ཡུན་རིང་རྒྱུན་དང་གུས་པར་གོམས། །འབྲས་བཞི་ཡེ་ཤེས་སྤངས་པ་དང་། །མཐུ་དང་གཟུགས་སྐུའོ་ཡེ་ཤེས་བཞི། །ཐམས་ཅད་རྣམ་ཀུན་མ་བསྟན་དང་། །མ་འབད་པར་མཁྱེན་སྤངས་པ་བཞི། །ཉོན་མོངས་ཀུན་སྤངས་གཏན་དུ་སྤངས། །བག་ཆགས་སྙོམས་འཇུག་སྒྲིབ་སྤངས་པའོ། །མཐུ་ཡང་རྣམ་བཞི་ཕྱི་ཡི་ཡུལ། །སྤྲུལ་སྒྱུར་བྱིན་གྱིས་རློབ་ལ་མངའ། །སྐུ་ཚེ་གཏོང་དང་བྱིན་རློབ་མངའ། །བསྒྲིབས་མཁའ་རིང་གཤེགས་ཆུང་ངུར་འཇུག །ཡ་མཚན་ནར་མར་སྟོན་པའོ། །གཟུགས་སྐུ་རྣམ་བཞི་མཚན་དཔེ་སྟོབས། །སྐུ་གདུང་རྡོ་རྗེ་ལྟར་སྲ་བའོ། །ཕན་པ་ངན་སོང་གསུམ་པོ་དང་། །འཁོར་བ་ལས་ཐར་མཛད་པའམ། །ཐེག་གསུམ་བདེ་འགྲོ་འགོད་པ་སྟེ། །དགག་སྒྲུབ་གཙོར་བྱས་བཞི་ཚན་གཉིས། །ཞེས་པའོ། །དེ་དག་ཀྱང་ཆེ་བའི་བདག་ཉིད་མདོར་བསྡུས་པ་ཡིན་གྱི། རྒྱས་པར་ནི་སངས་རྒྱས་བཅོམ་ལྡན་འདས་རྣམས་ཀྱིས་སྐུ་ཚེ་བསྐལ་པ་གྲངས་མེད་པ་དུ་མར་བྱིན་གྱིས་བརླབས་ན་མཐའ་མཁྱེན་པ་དང་བརྗོད་པར་མི་སྤྱོད་དོ། །བྱིས་པ་རང་གི་ཡོན་ཏན་དབུལ་བས་མོས་པ་བཅོམ་པ་རྣམས་ནི་གཞལ་དུ་མེད་པའི་ཡོན་ཏན་དེ་ལྟ་བུ་ཐོས་སུ་ཟིན་ཀྱང་སངས་རྒྱས་དང་དེའི་ཆོས་ལ་གུས་པར་མི་བྱེད་ལ། མཁས་པ་རྣམས་ནི་རྐང་གི་ཁོང་ནས་ཀྱང་དེ་དང་དེའི་ཆོས་ལ་རབ་ཏུ་དང་བར་འགྱུར་རོ། །རྒྱུ་དེས་ན་རྣམ་སྨིན་མ་ངེས་པ་སྡིག་པའི་ཚོགས་ཟིལ་གྱིས་མནན་ཏེ་གནས་སྐབས་ལྷ་མིའི་ལེགས་པ་ཉམས་སུ་མྱོང་བ་དང་། མཐར་མྱ་ངན་ལས་འདས་པ་འཐོབ་པར་འགྱུར་རོ། །དེའི་ཕྱིར་དེ་བཞིན་གཤེགས་པ་རྣམས་ནི་བསོད་ནམས་ཀྱི་ཞིང་བླ་ན་མེད་པ་ཞེས་བྱ་སྟེ། འབྲས་བུ་མེད་པ་མ་ཡིན་པ་དང་། ཡིད་དུ་འོང་བ་དང་། མཆོག་ཏུ་གྱུར་པ་དང་། མྱུར་བ་དང་། མཐའ་བཟང་བའི་ཕྱིར་རོ་ཞེས་དང་། བཅོམ་ལྡན་འདས་ཀྱིས་ཀྱང་། གང་དག་རྒྱལ་བ་རྣམ་འདྲེན་ལ། །བྱ་བ་ཆུང་ངུ་བྱེད་གྱུར་པའང་། །དེ་དག་མཐོ་རིས་སྣ་ཚོགས་དག །བགྲོད་ནས་བདུད་རྩིའི་གོ་འཕང་འཐོབ། །ཅེས་གསུངས་སོ། །གཉིས་པ་ཐུན་མོང་བ་ལ་གཉིས་ལས་མདོར་བསྟན་ནི། ཆོས་དེ་རྣམས་མ་ཡིན་པ་སངས་རྒྱས་ཀྱི་ཡོན་ཏན་གཞན་དག་སློབ་མ་ཉན་ཐོས་དང་ཐུན་མོང་བ་ཡིན་པ་དང་ཁ་ཅིག་སོ་སོའི་སྐྱེ་བོ་དང་ཡང་ཡིན་པ་ཡོད་དེ། སངས་རྒྱས་ལ་མངའ་བ་དེ་དང་རིགས་འདྲ་བ་དེ་དག་ལའང་ཡོད་པའི་ཕྱིར་རོ། །དེ་ནི་འདི་ལྟར་རིམ་པ་བཞིན་ཉོན་མོངས་མེད་ནས་སྨོན་ནས་ཤེས་དང་སོ་སོ་ཡང་དག་རིག་དང་མངོན་ཤེས་དྲུག་པ་དང་འགོག་པའི་རྣམ་ཐར་ལྟ་བུ་དང་། དང་པོ་ལྔ་དང་སོགས་ཀྱིས་བསམ་གཏན་དང་གཟུགས་མེད་དང་ཚད་མེད་དང་རྣམ་ཐར་བདུན་དང་ཟིལ་གནོན་ཟད་པར་དང་སྟོང་ཉིད་མཚན་མེད་སྨོན་མེད་ཀྱི་ཏིང་ངེ་འཛིན་ལྟ་བུའོ། །བཤད་པ་ལ་གཉིས་ཀྱི་འཕགས་པ་དང་ཐུན་མོང་བ་ལ་བཞི་ལས་ཉོན་མོངས་མེད་པ་ནི། དགོས་པ་དགྲ་བཅོམ་པ་འགའ་ཞིག་སྔར་བདག་ཉིད་སྨད་འཚོང་དང་ཟློས་གར་མཁན་ལ་སོགས་པར་སྐྱེས་ཏེ་དེས་བདག་དང་གཞན་དག་ཀྱང་ཉོན་མོངས་པས་རྒྱུ་བྱས་ནས་སྡུག་བསྔལ་བར་གྱུར་པ་རྗེས་སུ་དྲན་ཏེ། འདོད་ཆགས་དང་མ་བྲལ་བ་ལ་བརྟེན་ནས་ཀྱང་དེ་ལྟར་གྱུར་ན་བདག་ལྟ་བུ་འདོད་ཆགས་དང་བྲལ་བ་ཡོད་ན་གནས་ཁྱད་པར་ཅན་ལ་དམིགས་ནས་ཕ་རོལ་ཉོན་མོངས་སྐྱེས་ན་མ་རུང་བར་འགྱུར་བས་ཅི་ནས་ཀྱང་དེ་ལྟར་མི་འགྱུར་བར་བྱའོ་སྙམ་པས་འཇུག་སྟེ་དེའི་དོན་དུའོ། །ཉོན་མོངས་མེད་པའི་ངོ་བོ་ནི་གཙོ་བོ་ཀུན་རྫོབ་ཤེས་པ་སྟེ་ཤེས་རབ་ཡིན་ལ། དེ་ཡང་བདག་ལ་དམིགས་ནས་ཕ་རོལ་གྱི་ཉོན་མོངས་པ་འགའ་ཡང་སྐྱེ་བར་མ་གྱུར་ཅིག་ཅེས་སྙོམས་པར་འཇུག་ཅིང་ལངས་ནས་ཀྱང་དེ་དང་མཐུན་པར་བྱེད་པའོ། །འདི་ནི་གཞན་གྱི་སེམས་སྲུང་བའི་ཐབས་ཡིན་གྱི་དེའི་མཐུས་ཉོན་མོངས་མི་སྐྱེ་བ་མ་ཡིན་ནོ། །ས་ནི་བསམ་གཏན་གྱི་ཡ་མཐའ་བཞི་པ་ལ་བརྟེན་ཏེ་ལམ་སླ་བའི་མཆོག་ཡིན་པས་སོ། །གང་ཟག་ནི་མི་གཡོ་བའི་ཆོས་ཅན་གྱིས་ཏེ་དགྲ་བཅོམ་དབང་བརྟུལ་ཡང་ཉམས་པ་སྲིད་ན་མན་ཆད་ལྟ་སྨྲོས་ཀྱང་ཅི་དགོས་སོ། །སངས་རྒྱས་ནི་ཉོན་མོངས་སྐྱེས་པ་འདུལ་བའི་ཐབས་ལ་མཁས་པའི་ཕྱིར་ཐབས་དེ་ལ་མི་འཇུག་གོ །གང་སྤེལ་ལས། སངས་རྒྱས་ལ་དེ་མངའ་ན་སོར་ཕྲེང་ཅན་ལ་སོགས་པའི་ཉོན་མོངས་པ་ཇི་ལྟར་སྐྱེ་ཞེ་ན། གཞན་གྱི་ཉོན་མོངས་པ་གཏན་དབྱུང་བའི་ཕྱིར་རེ་ཞིག་སྐྱེ་བ་བཏང་སྙོམས་སུ་མཛད་པ་ཡིན་ལ། ཉན་ཐོས་རྣམས་ནི་བསམ་པ་དང་བག་ལ་ཉལ་ཇི་ལྟ་བ་བཞིན་ཤེས་པ་དང་བྲལ་བས་གཏན་དབྱུང་མི་ནུས་ཤིང་རེ་ཞིག་སྤོང་བར་བྱེད་དོ་ཞེས་བཤད་དོ། །རྟེན་ནི་གླིང་གསུམ་གྱི་མིས་སྐྱེད་དེ་རྟེན་དེ་ལ་དགྲ་བཅོམ་ཐོབ་པ་ཞིག་གིས་སྔར་མིའི་རྟེན་ལ་གོང་དུ་བསྟན་པ་ལྟར་གྱུར་པ་དྲན་ནས་ཕ་རོལ་གྱི་ཉོན་མོངས་འགོག་པའི་ཐབས་ཡིན་པའི་ཕྱིར་རོ། །དམིགས་པ་ཡང་དེ་ལྟ་ཡིན་པ་དེའི་ཕྱིར་ཉོན་མོངས་པ་འདོད་པར་གཏོགས་པ་དང་། སྐྱེས་ཟིན་སྤང་མི་ནུས་མ་སྐྱེས་པ་དང་། གཞིར་བཅས་སྒོམ་སྤང་གིས་བསྡུས་པའི་ཉོན་མོངས་པ་སྟེ་ཕ་རོལ་པོའི་ཉོན་མོངས་པ་བདག་ལ་སྐྱེ་བར་མ་གྱུར་ཅིག་ཅེས་ཞུགས་པའི་ཕྱིར་དང་། གཞི་མེད་མཐོང་སྤང་གི་ཉོན་མོངས་པ་ཀུན་འགྲོ་རྣམས་རང་ས་མཐའ་དག་ལ་དམིགས་པས་སྤང་མི་ནུས་པའི་ཕྱིར་རོ། །དེའི་ཕྱིར་དེ་ཉིད་སྤྱོད་ཡུལ་ཡིན་པས་འདི་ནི་སྤྱོད་ཡུལ་ཅན་ནོ། །གཉིས་པ་སྨོན་ནས་ཤེས་པ་ནི་འདི་ཤེས་པར་བྱའོ་ཞེས་སྨོན་པའམ་བསམ་པ་སྔར་བཏང་ནས་རབ་མཐའི་བསམ་གཏན་བཞི་པ་ལ་སྙོམས་པར་འཇུག་ཅིང་དེའི་ཡུལ་ཇི་ལྟ་བ་བཞིན་ཤེས་པ་སྟེ། དེའང་ངོ་བོ་དང་ས་དང་གང་ཟག་དང་རྟེན་ནི་ཉོན་མོངས་པ་མེད་པ་དེ་བཞིན་ཡིན་ལ། དེའི་དམིགས་པ་ནི་ཐམས་ཅད་དེ་ཉོན་མོངས་པ་ཁོ་ན་མ་ཡིན་གྱི་དེ་མ་ཡིན་གྱི་གཟུགས་ལ་སོགས་པའང་ཡིན་པས་དེའི་ཡུལ་དུ་རུང་བ་བཞི་པ་མན་ཆད་དོ། །བྱེ་བྲག་ཏུ་སྨྲ་བ་ནི་དེས་གཟུགས་མེད་མི་མཁྱེན་ཏེ་བཞི་པའི་ས་པ་ཡིན་ལ་དེ་ཉིད་རང་དང་འོག་ས་ཁོ་ནའི་ཡུལ་ཅན་ཡིན་པའི་ཕྱིར་རོ། །འོན་ཀྱང་རྒྱུ་མཐུན་པ་དང་སྤྱོད་པའི་ཁྱད་པར་ལས་ཤེས་སོ་ཞེའོ། །གཞན་དག་ནི་སངས་རྒྱས་ཀྱི་ཡེ་ཤེས་ཀྱི་ཡུལ་དུ་མ་གྱུར་པ་འགའ་ཡང་མེད་པས་དེས་གཟུགས་མེད་ཀྱང་མཁྱེན་ཏོ་ཞེས་ཟེར་རོ། །གསུམ་པ་ནི་དེ་བཞིན་ཏེ་གང་ཟག་དང་རྟེན་ཉོན་མོངས་མེད་པ་བཞིན་དུ་ཆོས་སོགས་ཀྱང་མི་གཡོ་བ་དང་མིས་སྐྱེད་དོ། །གཞན་ནི་ཐ་དད་དེ་དང་པོ་གསུམ་ནི་གོ་རིམ་བཞིན་དུ་མིང་དང་དོན་དང་ངག་ལ་ཐོགས་པ་མེད་པར་ཤེས་པ་ཞེས་ཏེ། འདི་ལྟར་ཆོས་རིག་ནི་ཆོས་ཀྱི་སྒྲ་དོན་དུ་མ་ལ་འཇུག་ཀྱང་འདིར་བསྟན་པའི་ཆོས་ཡིན་པས་མིང་ཚིག་ཡི་གེའི་ཚོགས་ལ་ཐོགས་པ་མེད་པར་ཤེས་པ་དང་། དོན་རིག་ནི་ཤེས་པར་བྱ་བའི་དོན་ཆོས་ཐམས་ཅད་ལ་འདོད་པའམ། དོན་གྱི་མཆོག་མྱ་ངན་ལས་འདས་པ་ལ་ཐོགས་པ་མེད་པར་ཤེས་པ་ཞེས་པ་སྟེ། གང་སྤེལ་ཡང་ཕྱི་མ་ལྟར་འཆད་དོ། །ངག་གམ་ངེས་ཚིག་རིག་པ་ནི་རྟགས་དང་དུས་དང་བྱེད་པ་ལ་སོགས་པའི་ངག་གི་སྦྱོར་བ་ལ་ཐོགས་པ་མེད་པར་ཤེས་པའོ། །དེའི་ཕྱིར་དམིགས་པའང་དེ་རྣམས་སོ། །བཞི་པ་སྤོབས་པ་རིག་པའི་རིགས་པ་ནི་དོན་དང་འབྲེལ་བ་དང་ཐགས་ཐོགས་མེད་པ་ནི་ཐོགས་པ་ཅུང་ཟད་ཀྱང་མེད་པ་དང་། མངོན་པར་བརྗོད་པ་ལ་དབང་བ་སྟེ་དེ་ལྟར་བརྗོད་ནུས་པའི་ཤེས་པ་དང་ལམ་ཏིང་ངེ་འཛིན་ལ་དབང་བ་གསལ་བར་བྱ་བ་སྟེ་མི་བརྗེད་པར་བྱ་བ་ཉིད་ལ་དབང་ཞིང་ཐོགས་པ་མེད་པར་ཤེས་པ་ཡིན་པས་དེའི་དམིགས་པ་ངག་དང་ལམ་ཡིན་ནོ། །འདི་ལ་གང་སྤེལ་གྱིས་ཆོས་དོན་གཉིས་ཀུན་རྫོབ་དང་དོན་དམ་ཤེས་པ་ཡིན་ཞིང་རྣལ་འབྱོར་པའི་བདག་དོན་ཕུན་སུམ་ཚོགས་པ་དང་། རྗེས་སྤོབས་ཀྱིས་གཞན་ལ་སྟོན་པ་མཁས་པ་དང་། དྲི་བ་དང་བཤད་པ་གཏན་ལ་དབབ་པ་དང་སྤང་པ་ཤེས་ཤིང་གཞན་དོན་ཕུན་སུམ་ཚོགས་པ་ཡིན་ནོ་ཞེས་བཤད་དོ། །དེ་དག་གི་ངོ་བོ་ནི་སྤོབས་པ་རིག་པ་ངག་ལ་དམིགས་ན་སྡུག་ཀུན་དང་ཆོས་རྗེས་དང་ཟད་མི་སྐྱེ་ཤེས་དང་ཀུན་རྫོབ་ཤེས་པ་དང་། ལམ་ལ་དམིགས་ན་ལམ་དང་ཆོས་རྗེས་དང་ཟད་མི་སྐྱེ་ཤེས་དང་ཀུན་རྫོབ་དང་སེམས་ཤེས་ཏེ་མདོར་ན་ཤེས་པ་དགུའོ། །ས་ནི་ངག་དང་ལམ་གང་རུང་ལ་དམིགས་པས་འདོད་པ་ནས་སྲིད་རྩེའི་བར་ས་ཐམས་ཅད་པ་ཡིན་ནོ། །ཡང་དག་དོན་རིག་ནི་ཆོས་ཐམས་ཅད་ལ་འདོད་པ་དེའི་ལྟར་ན་ཤེས་པ་བཅུ་པོ་ཅི་རིགས་པའམ། དོན་མྱང་འདས་ཉིད་གཟུང་ན་འགོག་ཤེས་ཆ་དང་བཅས་པ་དྲུག་དང་དེ་ནི་ས་ཀུན་ནའོ། །གཞན་ཆོས་དང་ངེས་ཚིག་ནི་ཀུན་རྫོབ་ཤེས་པ་སྟེ་མིང་གི་ཚོགས་ལ་སོགས་པ་དང་ངག་ལ་དེ་དང་དེར་དམིགས་པའི་ཕྱིར་རོ། །ཆོས་རིག་ནི་འདོད་པ་དང་བསམ་གཏན་བཞི་སྟེ་ས་ལྔ་ན་ཡོད་ཀྱི་གཟུགས་མེད་ན་མེད་དེ་མིང་གི་ཚོགས་ལ་སོགས་པ་མེད་པའི་ཕྱིར་རོ། །ངག་དང་ངེས་པའི་ཚིག་ནི་དོན་གཅིག་སྟེ་འདོད་པ་དང་བསམ་གཏན་དང་པོ་ཁོ་ན་ན་ཡོད་ཀྱི་གཉིས་པ་སོགས་ན་མེད་དེ་རྟོག་པ་མེད་པའི་ཕྱིར་རོ། །ཁྱབ་པ་ཡོད་དེ་མདོ་ལས། བརྟགས་ཤིང་དཔྱད་ནས་ཚིག་ཏུ་སྨྲའི་མ་བརྟགས་མ་དཔྱད་པར་ནི་མ་ཡིན་ནོ་ཞེས་འབྱུང་བའི་ཕྱིར་རོ། །གང་སྤེལ་གྱིས་ཀྱང་། ཁྱད་པར་ཅན་དང་གཉིས་པ་སོགས་ན་མེད་དེ་ཀུན་སློང་རྟོག་པ་མེད་པའི་ཕྱིར་རོ་ཞེས་བཤད་དོ། །དེ་དག་འཐོབ་པའི་སྔོན་གྱི་སྦྱོར་བ་ནི་གོ་རིམ་བཞིན་དུ་རྩིས་དང་བཀའ་དང་སྒྲ་རིག་པ་དང་གཏན་ཚིགས་རིག་པ་རྣམས་ཡིན་ནོ་ཞེས་ཁ་ཅིག་ཟེར་ལ། བྱེ་བྲག་ཏུ་སྨྲ་བ་ནི་བཀའ་ཁོ་ན་ཡིན་ནོ། །ཞེས་ཟེར་རོ། །གང་ལ་ཡོད་ན་གདོན་མི་ཟ་བར་གཞན་དག་ཀྱང་ཡོད་དམ་ཞེ་ན། དེ་བཞིན་ཏེ་གང་གཅིག་མ་ཚང་བར་གཞན་དེ་རྣམས་ཐོབ་པ་མེད་པའི་ཕྱིར་རོ། །འཐོབ་ཚུལ་ནི་གང་གི་སྟོབས་ཀྱིས་ཞེ་ན། ཡོན་ཏན་དྲུག་པོ་དེ་དག་རབ་མཐའ་བས་ཏེ་དེ་ལ་མཉམ་པར་གཞག་པས་འཐོབ་བོ། །དེ་ནི་དབྱེ་ན་སྔར་གྱི་དྲུག་པོ་ལས་ངེས་ཚིག་ནི་དེའི་སྟོབས་ཀྱིས་འཐོབ་ཀྱིས་འདོད་པ་དང་དང་པོར་ངེས་པས་དེ་ཉིད་བོར་བ་ལྔ་དང་དེ་དག་མ་ཡིན་པའི་རབ་མཐའ་སྟེ་རྣམ་པ་དྲུག་གོ །དེ་ནི་བསམ་གཏན་གྱི་ཡ་མཐའ་བཞི་པ་ཁྱད་པར་ཅན་འགའ་ཞིག་ཡིན་ཏེ་དེ་ནི་འདོད་པ་ནས་སྲིད་རྩེའི་བར་ལུགས་དང་མཐུན་མི་མཐུན་དུ་སྙོམས་པར་ཞུགས་ཏེ་ས་ཀུན་གྱིས་རབ་མཐའ་དང་མཐུན་པར་བྱས་ནས་ཆུང་ངུ་དང་འབྲིང་དང་ཆེན་པོའམ་འཕེལ་བའི་རབ་ཏུ་ཕྱིན་པ་དེ་ལས་ཀྱང་རབ་དེའི་མུ་མཐར་ཕྱིན་པའི་བསམ་གཏན་བཞི་པ་ཡིན་པའི་ཕྱིར་མུ་བཞི་པ་བཞིན་ནོ། །ཡོན་ཏན་དྲུག་པོ་དེ་དག་ཀྱང་སངས་རྒྱས་ལས་གཞན་པ་ཉན་རང་དག་གིས་ནི་མངོན་དུ་འགྱུར་བ་སྦྱོར་བ་འབད་རྩོལ་ལས་སྐྱེས་པ་ཡིན་གྱི་འདོད་ཆགས་དང་བྲལ་བ་ཙམ་གྱིས་མི་འཐོབ་བོ། །སངས་རྒྱས་ལ་ནི་དེ་ལས་བྱུང་བ་ཅུང་ཟད་ཀྱང་མེད་དེ་ཆོས་ཐམས་ཅད་ཀྱི་དབང་ཕྱུག་ཡིན་པའི་ཕྱིར་རོ། །དེ་ས་ན་ཡོན་ཏན་གང་མངོན་དུ་མཛད་ཀྱང་བཞེད་པ་ཙམ་ལ་རག་ལས་པའོ། །གཉིས་པ་ཐུན་མོང་བ་ལ་ལྔ་ལས་དབྱེ་བ་ནི། རྫུ་འཕྲུལ་དང་། ལྷའི་རྣ་བ་དང་། ཡིད་དང་སེམས་ཀྱི་རྣམ་གྲངས་དང་། སྔོན་གྱི་ཚེ་དང་། འཆི་འཕོ་བ་དང་། སྐྱེ་བ་དང་། ཟག་པ་ཟད་པ་ཤེས་པ་མངོན་དུ་བྱ་བ་ཡི་མངོན་པར་ཤེས་པ་ཞེས་རེ་རེ་ལ་སྦྱར་ཏེ་རྣམ་པ་དྲུག་གོ །དེ་དག་ཀྱང་རིམ་པ་བཞིན་རྫུ་འཕྲུལ་ནི་ཏིང་ངེ་འཛིན་དང་། དེའི་ཡུལ་སྤྲུལ་འགྲོ་དང་། དེ་ཤེས་པ་རྫུ་འཕྲུལ་གྱི་ཡུལ་ཤེས་པ་དང་། དེ་མངོན་དུ་བྱ་བ་ནི་མངོན་སུམ་དུ་བྱ་བ་དང་། ལྷའི་རྣ་བའི་ནི་དེ་ལས་བྱུང་བའི་ཤེས་པ་དང་། སེམས་ཀྱི་རྣམ་གྲངས་ནི་ཁྱད་པར་ཏེ་ཆགས་པ་དང་སྡང་བ་དང་རྨོངས་པ་ཞེས་པའམ། ཡང་ན་རྣམ་གྲངས་ནི་གོ་རིམ་སྟེ་སྔ་ཕྱིར་ཆགས་སོ་སྡང་ངོ་རྨོངས་སོ་ཞེས་པ་དང་། སྔོན་གྱི་ཚེ་ནི་གནས་སྐབས་ཏེ་ཚེ་གཅིག་དང་གཉིས་ལ་སོགས་པ་དང་འཆི་འཕོ་བ་དང་སྐྱེ་བ་ནི་འགྲོ་བ་བཟང་ངན་སྣ་ཚོགས་སུ་དང་། ཟག་པ་རྣམས་ཟད་པ་གང་ཡིན་པ་དེ་ཤེས་པ་ནི་ཟག་ཟད་ཀྱི་མངོན་ཤེས་སོ། །ངོ་བོ་ནི་ཁ་ཅིག་ན་རེ་རྣམ་གྲོལ་ལམ་གྱི་བློ་ཤེས་རབ་སྟེ་དགེ་སྦྱོང་ཚུལ་གྱི་འབྲས་བུ་འདུས་བྱས་རྣམ་གྲོལ་གྱི་ལམ་ཡིན་པ་བཞིན་ནོ་ཞེས་དང་། བྱེ་བྲག་ཏུ་སྨྲ་བ་ནི་གཞན་བཞི་ནི་ཀུན་རྫོབ་པའི་རྣམ་པར་དམིགས་པས་ཀུན་རྫོབ་ཤེས་པ་དང་། སེམས་ལ་ཤེས་པ་ནི་ཟག་མེད་ཡིན་ན་ཆོས་རྗེས་དང་ལམ་ཤེས་དང་། ཟག་བཅས་ཡིན་ན་ཀུན་རྫོབ་ཤེས་པ་སེམས་ཤེས་ཏེ་ལྔ་ཡིན་ནོ། །ཟག་པ་ཟད་པའི་མངོན་ཤེས་ནི་དེ་མཁྱེན་པའི་སྟོབས་བཞིན་དུ་ཤེས་པ་དྲུག་གམ་བཅུ་ཡིན་ནོ། །ཆོས་ཀྱི་ཁྱད་པར་ལས་དང་པོ་ལྔ་ནི་བསམ་གཏན་དངོས་གཞི་བཞི་པ་དག་ན་སྟེ་ལམ་སླ་བ་ཡིན་པའི་ཕྱིར་རོ། །མིག་རྣ་བའི་མངོན་ཤེས་གཉིས་དང་པོའི་ས་པར་གཏོགས་ཀྱང་གོང་མ་གསུམ་ལ་མཉམ་པར་གཞག་ནས་གོང་སར་དེ་གཉིས་མངོན་དུ་བྱེད་པས་སྐྱོན་མེད་དོ། །དེ་རྣམས་གཟུགས་མེད་ན་མེད་དེ། སེམས་ཤེས་གཟུགས་ལ་དམིགས་པའི་ལམ་གྱིས་བསྒྲུབ་པར་བྱ་བ་ཡིན་པའི་ཕྱིར་དང་། སྔོན་གནས་རྗེས་དྲན་ཡང་མཐར་གྱིས་རྗེས་སུ་དྲན་པས་འགྲུབ་པ་དང་། གནས་དང་དུས་ལ་སོགས་པ་ལ་དམིགས་པའི་ཕྱིར་དང་། ལྷག་མ་གསུམ་གཟུགས་ལ་དམིགས་པའི་ཕྱིར་རོ། །དེ་རྣམས་ཀྱི་སྔོན་གྱི་སྦྱོར་བ་ནི་རྫུ་འཕྲུལ་གྱི་ཡང་བ་དང་། རྣ་བའི་སྒྲ་དང་། མིག་གི་སྣང་བ་ཡིད་ལ་བྱེད་པའི་སྦྱོར་བ་ལས་དང་། སེམས་ཤེས་ཀྱི་རང་གི་ལུས་འདི་འདྲ་བ་ལས་སེམས་འདི་འདྲ་བ་ཡིན་ལ་གཞན་ལ་རང་དེ་བཞིན་དུ་འདི་འདྲའོ་ཞེས་སྦྱོར་བའི་གནས་སྐབས་འདིས་མངོན་ཤེས་གྲུབ་ནས་གཟུགས་ལ་མི་ལྟོས་པར་གཞན་གྱི་སེམས་ཤེས་པ་དང་། སྔོན་གནས་རྗེས་དྲན་གྱི་རང་གི་ཡིད་ཤེས་འགགས་མ་ཐག་པའི་མཚན་མ་བཟུང་ནས་སྔར་ཉིང་མཚམས་སྦྱོར་སེམས་ཀྱི་བར་སེམས་གང་ལ་མཚན་མར་བཟུང་བ་དེའི་དེ་མ་ཐག་པའི་གནས་སྐབས་གཞན་ཡིད་ལ་བྱེད་པའི་སྦྱོར་བ་ལས་མངོན་ཤེས་འགྲུབ་ལ། དེ་ཡང་བར་སྲིད་ཀྱི་སྐད་ཅིག་གཅིག་དྲན་ན་གྲུབ་པ་ཡིན་ཞིང་དེ་ནས་རིམ་གྱིས་དང་ཐོད་རྒལ་དུའང་དྲན་ཏེ་སྔོན་ཉམས་སུ་མྱོང་བ་ཁོ་ནའོ། །འོ་ན་གནས་གཙང་མ་མི་དྲན་པར་འགྱུར་ཏེ་ཉམས་སུ་མ་མྱངས་པའི་ཕྱིར་རོ་ཞེ་ན། རྟགས་མ་གྲུབ་སྟེ། ཉམས་སུ་མྱོང་བ་གཉིས་ལས་མཐོང་བས་མེད་ཀྱང་ཐོས་པས་ཉམས་སུ་མྱངས་པའི་ཕྱིར་ཞེས་ཊཱིཀ་བྱེད་གཉིས་འཆད་དོ། །ཟག་ཟད་ཀྱི་མངོན་ཤེས་ཀྱི་སྦྱོར་བ་ནི་གང་སྤེལ་གྱིས། ཚུལ་གནས་ཐོས་དང་ཞེས་པ་ལ་སོགས་པས་ཉོན་མོངས་སྤོང་བའི་ཐབས་རྒྱས་པར་བསྟན་ཟིན་པའི་ཕྱིར་འདིར་མི་བརྗོད་དོ་ཞེས་བཤད་དོ། །ཡུལ་ནི་རང་ས་དང་འོག་ས་པ་ཡིན་པས་དེའི་ཡུལ་ཅན་ཡིན་གྱི་གོང་ས་མ་ཡིན་ནོ། །དེའི་ཕྱིར་གཟུགས་མེད་ནི་སྔོན་གནས་དང་སེམས་ཤེས་ཀྱིས་མི་འཛིན་ཏོ། །འཐོབ་ཚུལ་ནི་ཐོབ་པ་ཚེ་རབས་གཞན་ནས་འདྲིས་པ་ནི་འདོད་ཆགས་དང་བྲལ་བས་དང་སྔར་མ་འདྲིས་པ་ནི་སྦྱོར་བས་ཡིན་ལ། སྔར་འདྲིས་ཀྱང་མངོན་དུ་འགྱུར་བ་ནི་སྦྱོར་བས་སོ། །དྲན་པ་ཉེར་གཞག་ནི་མངོན་ཤེས་གསུམ་པ་དྲན་པ་ཉེར་གཞག་ཕྱི་མ་གསུམ་ཡིན་ལ། རྫུ་འཕྲུལ་རྣ་བ་མིག་དང་པོ་ཞེས་བྱ་སྟེ་ཕྱིའི་སྐྱེ་མཆེད་བཞི་དང་སྒྲ་དང་གཟུགས་ཀྱི་སྐྱེ་མཆེད་ལ་དམིགས་པའི་ཕྱིར་རོ། །དེས་སེམས་ཅན་འདི་དག་ནི་ལུས་ཀྱི་ཉེས་པར་སྤྱོད་པ་དང་ལྡན་ནོ་ཞེས་པ་ལ་སོགས་པ་ཇི་ལྟར་ཤེས་ཞེ་ན། དེས་མི་ཤེས་ཀྱང་དེའི་འཁོར་དུ་གྱུར་པའི་ཤེས་པ་སྐྱེ་བའི་ཕྱིར་རོ། །སྔོན་གནས་རྗེས་དྲན་ནི་ལུས་ལ་སོགས་པ་བཞི་ཅར་ཤེས་པས་བཞི་དང་། དྲུག་པ་ནི་ཤེས་པ་བཅུའམ་དྲུག་གི་བཞིའམ་ཐ་མའོ། །དགེ་མི་དགེ་ལུང་མ་བསྟན་ནི་མིག་དང་རྣ་བའི་མངོན་ཤེས་ནི་མ་བསྒྲིབས་ལུང་མ་བསྟན་ཏེ། དེ་གཉིས་དང་མཚུངས་ལྡན་གྱི་ཤེས་རབ་ཏུ་བཤད་དོ། །དེ་གཉིས་བསམ་གཏན་བཞི་པའི་སར་ཅིའི་ཕྱིར་གཞག་ཅེ་ན། རྟེན་གྱི་དབང་གིས་བཞག་པའི་ཕྱིར་རོ། །ལྷག་མ་རྣམས་ནི་དགེ་བའོ། །མངོན་ཤེས་ཀྱིས་བསྡུས་པའི་ཡོན་ཏན་ལ་གཉིས་ལས། རིག་པ་གསུམ་ནི་མི་སློབ་པའི་རྒྱུད་ཀྱི་མངོན་ཤེས་ཕྱི་མ་གསུམ་ནི་རིག་པ་གསུམ་ཞེས་བྱའོ། །དེ་དག་ཁོ་ན་ཡིན་པ་དགོས་པ་ཅིའི་དོན་དུ་ཞེ་ན། སྔོན་གྱི་མཐའ་ལ་སོགས་པ་ལ་མ་རིག་པ་ནི་བཟློག་པའི་ཕྱིར་ཏེ། སྐལ་ལྡན་ཁྱད་པར་ཅན་ལ་སོགས་པ་དག་ནི་དུས་གསུམ་གྱི་རིམ་པ་བཞིན་སྔོན་དང་དབུས་དང་ཕྱི་མའི་མཐའ་ལ་རྨོངས་པ་ཟློག་གོ་ཞེས་ལ། སློབ་དཔོན་འདུས་བཟང་ནི་སྔོན་གྱི་གནས་དྲན་པས་བདག་གཞན་གྱི་རྒུད་པ་མཐོང་ནས་སྐྱེ་བས་སྔོན་གྱི་མཐའ་དང་། འཆི་འཕོ་སྐྱེས་ཤེས་ཀྱིས་གཞན་ཁོ་ནའི་རྒུད་པ་མཐོང་ནས་སྐྱོ་བས་ཕྱི་མའི་མཐའ་དང་། ཟག་ཟད་ཀྱིས་ཡང་དག་པའི་དོན་རྟོགས་པས་དབུས་ལ་རྨོངས་པ་ཟློག་གོ་ཞེས་ཏེ། རྒྱལ་སྲས་ཀྱང་དེ་ཉིད་རིགས་པར་བལྟ་སྟེ། དེ་ལྟར་གསུམ་བསྟན་ནས་གོ་རིམ་བཞིན་དུ་སྔོན་དང་ཕྱི་མཐའ་བར་དག་ལ་རྨོངས་པ་ཟློག་པར་བྱེད་དོ་ཞེས་པས་སློབ་དཔོན་གྱི་དགོངས་པའང་དེ་ཉིད་ཡིན་པའི་ཕྱིར་རོ་ཞེས་བཤད་དོ། །དེའི་ཕྱིར་མདོ་ལས་ཀྱང་མི་སློབ་པའི་སྔོན་གྱི་གནས་རྗེས་སུ་དྲན་པ་ཤེས་པ་མངོན་དུ་བྱེད་པའི་རིག་པ་དང་ཞེས་པ་ལ་སོགས་པ་གསུམ་གསུངས་པའི་ཕྱིར་རོ། །དེ་ལས་ཀྱང་ཐ་མར་ཟག་ཟད་ཀྱི་མངོན་ཤེས་ཟག་མེད་ནི་མི་སློབ་པའང་ཡིན་ལ་རིག་པའང་ཡིན་པའི་ཕྱིར་དང་། གཞན་གཉིས་ནི་མི་སློབ་པ་དེའི་རྒྱུད་ལས་སྐྱེས་པའི་ཕྱིར་མི་སློབ་པ་དེའི་རིག་པ་ཞེས་བྱའོ། །སློབ་པ་ཆགས་བྲལ་ལའང་དེ་གཉིས་ཡོད་ན་རིག་པར་མི་བཞག་ཅེ་ན། སློབ་པ་ལ་དེ་གཉིས་ཡོད་པར་འདོད་དེ་འོན་ཀྱང་མདོ་ལས་རིག་པར་མ་བཤད་ཅེས་པའང་མི་བཞག་ཅེས་སྦྲེལ་ལོ། །ཅི་ཞེ་ན་མ་རིག་པས་ཟིལ་གྱིས་མནན་པ་དང་བཅས་པའི་རྒྱུད་ཡིན་པའི་ཕྱིར་རོ། །ཆོ་འཕྲུལ་གསུམ་བསྟན་པ་ནི་མངོན་ཤེས་དག་ལས་དང་པོ་གསུམ་པ་དྲུག་པ་ནི་རྫུ་འཕྲུལ་དང་ཀུན་བརྗོད་པ་དང་རྗེས་སུ་བསྟན་པའི་ཆོ་འཕྲུལ་རྣམས་ཡིན་པར་གསུངས་སོ། །དེ་ལ་དང་པོ་ནི་ཀུན་རྫོབ་ཤེས་པ་དབང་ལྔ་ལ་དབང་བ་སྟེ། གཅིག་ཏུ་གྱུར་ནས་མང་པོར་དང་མང་པོར་གྱུར་ནས་གཅིག་ཏུ་འགྱུར་རོ་ཞེས་པ་སྤྲུལ་པ་དང་། སྣང་བ་ལས་མི་སྣང་བ་དང་མི་སྣང་བ་ལས་སྣང་བ་དང་སྟོད་ནས་མེ་འབར་ཞིང་སྨད་ནས་ཆུ་འབྲུབ་ཅེས་པ་བསྒྱུར་བ་དང་། རི་ལ་སོགས་པ་ལ་ཐོགས་པ་མེད་པར་འགྲོ་ཞེས་པ་འགྲོ་བ་དང་། ནམ་མཁའ་ལ་གནས་ཤིང་སྤྱོད་ལམ་བཞི་སྟོན་ཏོ་ཞེས་པ་གནས་པ་དང་། འགྲོ་བ་བཟང་པོ་ཉི་མ་དང་ཟླ་བ་ལག་གིས་འཛིན་པ་དང་། ཁམས་བཟང་པོ་ཚངས་པའི་འཇིག་རྟེན་གྱི་བར་དུ་ལུས་ཀྱིས་དབང་བསྒྱུར་རོ། །ཞེས་པ་ལུས་ལ་དབང་བའོ། །སེམས་སྣ་ཚོགས་ཤེས་པ་ཀུན་བརྗོད་པ་ནི་ཤེས་པ་ལྔ་དང་། རྗེས་སུ་བསྟན་པ་ནི་ཤེས་པ་དྲུག་གམ་བཅུའོ། །ངེས་པའི་ཚིག་ཏུ་ན་འཕྲོག་པར་བྱེད་པས་ན་ཆོ་འཕྲུལ་ཏེ། ཐོག་མ་དང་བར་དང་ཐ་མ་གསུམ་མམ། བསྟན་པ་ལ་ཞེ་འགྲས་པ་དང་། ཐ་མལ་པར་གནས་པ་དང་ཞུགས་པའི་ཡིད་འཕྲོག་པའོ། །དེ་ལས་རྗེས་སུ་བསྟན་པ་ནི་མཆོག་ཡིན་ཏེ། རྫུ་འཕྲུལ་ནི་གནྡྷ་རི་ཞེས་བྱ་བའི་རིག་སྔགས་ཀྱིས་ནམ་མཁའ་ལ་འགྲེ་ཞིང་སྨན་ཁ་ཅིག་ལས་ཀྱང་འབྱུང་ལ། སེམས་ཤེས་ནི་རྟོགས་བྱེད་ཅེས་བྱ་བའི་རིག་སྔགས་ཀྱིས་ཀྱང་འགྲུབ་པས་ཉོན་མོངས་ཟད་པ་ལ་འཁྲུལ་ཞིང་། འདི་ནི་ཉོན་མོངས་ཟད་པ་མེད་ན་མི་འབྱུང་བས་དེ་ལ་མི་འཁྲུལ་བའི་ཕྱིར་དང་། གཞན་གཉིས་ནི་སེམས་དད་པར་བྱེད་པ་ཙམ་ཟད་ལ་འདི་ནི་ཟག་པ་ཟད་པའི་ཐབས་ཉེ་བར་སྟོན་པའི་སྒོ་ནས་ཕན་པ་དང་ཡིད་དུ་འོང་བའི་འབྲས་བུ་ལ་སྦྱོར་བར་བྱེད་པའི་ཕྱིར་རོ། །མངོན་ཤེས་ལྔ་རྒྱས་བཤད་ལ་གསུམ་ལས། དང་པོ་རྫུ་འཕྲུལ་ནི་ཏིང་ངེ་འཛིན་ཏེ་ཡོན་ཏན་འབྱོར་ཞིང་འགྲུབ་པར་བྱེད་པའི་ཕྱིར་རོ། །ཅི་ཞིག་ཅེ་ན་དེ་ལས་སྤྲུལ་པ་དང་འགྲོ་བ་ཞེས་བྱ་བའོ། །འགྲོ་བ་ལ་གསུམ་སྟེ། འདབ་ཆགས་ལྟར་ལུས་ཕྱིན་བྱེད་དང་། ལམ་རིང་པོ་ཡང་ཐུང་ངུར་མོས་པས་མྱུར་དུ་ཕྱིན་པ་མོས་པ་ལས་བྱུང་བ་དང་། ཡིད་ལྟར་མགྱོགས་པའི་འགྲོ་བའི་དེ་ནི་ཆེས་ཤིན་ཏུ་ཐག་རིང་ཡང་ཐུགས་བསྐྱེད་པས་དེའི་མོད་ལ་བྱོན་པ་སྟེ་བྱང་ཕྱོགས་འོད་ཟེར་ཅན་དུ་མོའུ་གལ་གྱི་མའི་དོན་བྱས་ནས་རྒྱལ་བྱེད་ཀྱི་ཚལ་དུ་བྱོན་པ་ལྟ་བུའོ། །དེའི་ཕྱིར་སངས་རྒྱས་རྣམས་ཀྱི་ཡུལ་ནི་བསམ་གྱིས་མི་ཁྱབ་བོ་ཞེས་གསུངས་སོ། །དེ་དག་གང་ལ་མངའ་ཞེ་ན། སྟོན་པ་ཁོ་ན་ལ་ཡིད་མགྱོགས་ཀྱི་འགྲོ་བ་དང་། གཞན་ཉན་ཐོས་ལ་སོགས་པ་དག་ལ་ལུས་ཕྱིན་བྱེད་དང་མོས་པ་ལས་བྱུང་བ་ཡང་ཡོད་དོ། །རྒྱལ་བུ་ཐམས་ཅད་སྒྲོལ་བྷངྒ་ལར་འགྲོ་བ་ལ་གནོད་སྦྱིན་རྣམས་ཀྱི་མོས་པས་མྱུར་དུ་ཕྱིན་པ་ལྟ་བུའོ། །སྤྲུལ་པ་གཉིས་ལ་འདོད་པར་གཏོགས་པའི་སྤྲུལ་པ་ནི་གཟུགས་དྲི་རོ་རེག་བྱ་སྟེ་ཕྱིའི་སྐྱེ་མཆེད་བཞིའོ། །སེམས་ཅན་གསར་སྐྱེ་མེད་པས་དབང་པོ་ལྔ་དང་། རྒྱུན་མེད་པས་སྒྲ་མི་སྤྲུལ་ལ། སེམས་མེད་ཡིན་པས་ཡིད་དང་ཆོས་ཀྱི་སྐྱེ་མཆེད་ཀྱང་མི་སྤྲུལ་ལོ། །དེ་སྐད་དུ་བསྟན་བཅོས་ལས། སྤྲུལ་པ་རྒྱུར་བྱས་པའི་གཟུགས་ཅན་ནམ། རྒྱུར་བྱས་པའི་གཟུགས་ཅན་མ་ཡིན་པ་ཞེས་བརྗོད་པར་བྱ། སྨྲས་པ། རྒྱུར་བྱས་པའི་གཟུགས་ཅན་ནོ་ཞེས་བརྗོད་པར་བྱ་སྟེ། སེམས་མེད་པ་ཞེས་ཀྱང་བརྗོད་པར་བྱའོ་ཞེས་སོ། །དེ་ཡང་རྣམ་པ་གཉིས་ཏེ་བདག་ཉིད་སེང་གེ་ལ་སོགས་པར་བསྒྱུར་བ་བདག་ལུས་དང་འབྲེལ་བ་དང་། ཕྱི་རོལ་དུ་སེང་གེ་ལ་སོགས་པར་བསྒྱུར་བ་གཞན་ལུས་དང་འབྲེལ་བའོ། །གཟུགས་སུ་གཏོགས་པའི་སྤྲུལ་པ་ནི་དྲི་རོ་མེད་པས་གཉིས་ཁོ་ན་སྤྲུལ་ལ་དེའང་སྔ་མ་བཞིན་ཏེ་དེ་ལྟར་ན་འདོད་པ་དང་གཟུགས་ཀྱི་རྟེན་ཅན་གྱིས་བཞི་བཞི་སྟེ་བརྒྱད་དོ། །འོ་ན་གཟུགས་སུ་སྐྱེས་པ་འདོད་པར་བདག་ལུས་དང་འབྲེལ་བར་བཞི་སྤྲུལ་པའི་ཕྱིར་དྲི་རོ་དང་ལྡན་ནོ་ཞེ་ན། བདག་ལུས་དང་འབྲེལ་ཡང་སེམས་ཅན་དུ་མི་བགྲང་བའི་ཕྱིར་རོ། །དབང་རྟེན་དང་འབྲེལ་བ་ཙམ་ཡིན་པའི་ཕྱིར་མི་ལྡན་ཏེ་གོས་དང་རྒྱན་བཞིན་ནོ། །གཞན་དག་ནི་གཟུགས་དང་རེག་བྱ་ཁོ་ནའོ་ཞེས་ཟེར་རོ། །སྤྲུལ་སེམས་ནི་ཅི་མངོན་ཤེས་ཁོ་ནས་སྤྲུལ་ལམ་ཞེ་ན་མ་ཡིན་ཏེ། ཏིང་ངེ་འཛིན་གྱིས་དེ་འབྱོར་ཞིང་འགྲུབ་པར་བྱེད་ལ་དེ་ལས་ལངས་ཏེ་སྤྲུལ་སེམས་དག་མངོན་དུ་བྱས་ནས་སྤྲུལ་ལོ། །དེ་དག་ཀྱང་ནི་དབྱེ་ན་བཅུ་བཞིའོ། །བསམ་གཏན་དང་པོའི་འབྲས་བུ་འདོད་པ་དང་དང་པོའི་ས་པ་སྟེ་གཉིས་ནས་བཞི་པའི་ལྔ་པའི་བར་རིམ་པ་བཞིན་སྦྱར་རོ། །དེ་ལས་གཞན་དུ་བསམ་གཏན་འོག་མའི་འབྲས་བུ་གོང་མ་ལས་སྐྱེས་པའི་སྤྲུལ་སེམས་ནི་མིན་ཏེ་དེས་དེ་མངོན་དུ་བྱེད་མི་ནུས་པའི་ཕྱིར་རོ། །དེ་ཇི་ལྟར་འཐོབ་ཅེ་ན། སྤྲུལ་སེམས་དེ་རྙེད་པ་ནི་བསམ་གཏན་དངོས་གཞི་དག་བཞིན་དུ་འདོད་ཆགས་དང་བྲལ་བས་རྙེད་དོ། །ལྡང་བ་ན་སྤྲུལ་སེམས་ཁོ་ན་ལས་མཉམ་པར་མ་བཞག་པའི་སེམས་གཞན་བྱུང་ནས་ལྡང་བར་འགྱུར་རམ་ཞེ་ན། སྤྲུལ་སེམས་དེ་ནི་བསམ་གཏན་གྱི་དགེ་བ་དག་པ་དང་རྒྱུན་གྱི་ཚེ་རང་ལས་ཕྱི་མ་འབྱུང་ལ་དེ་ལས་ཀྱང་དེ་ལྟར་གཉིས་འབྱུང་གི ཏིང་ངེ་འཛིན་གྱི་འབྲས་བུ་ལ་གནས་ནས་ཏིང་ངེ་འཛིན་ལ་མ་ཞུགས་པར་ལྡང་བ་མི་སྲིད་པའི་ཕྱིར་སེམས་གཞན་གྱི་མ་ཡིན་ནོ། །དེ་ཡང་རང་གི་ས་པས་སྤྲུལ་བར་བྱེད་ཀྱི་གཞན་གྱི་སྤྲུལ་སེམས་གྱིས་ས་གཞན་གྱི་སྤྲུལ་པ་སྤྲུལ་བར་མི་བྱེད་དོ། །སྨྲར་འཇུག་པ་ནི་འོག་མས་ཀྱང་རུང་ལ་ཀྱང་གི་སྒྲས་རང་ས་བསྡུའོ། །འདི་ལྟར་འདོད་པ་དང་བསམ་གཏན་དང་པོའི་རང་ས་ཁོ་ནས་དང་། གོང་མ་རྣམས་ཀྱི་དང་པོའི་ས་པ་སྟེ་ཡན་ཆད་ན་རིག་བྱེད་ཀུན་ནས་སློང་བྱེད་མེད་པའི་ཕྱིར་རོ། །གང་གི་ཚེ་མང་པོ་སྤྲུལ་ནས་སྨྲ་བ་དེའི་ཚེ་སྟོན་མིན་ནི་སྤྲུལ་པ་པོ་དང་བཅས་ནས་གཅིག་ཅར་སྨྲ་སྟེ། ལུང་རིང་པོ་ལས། གཅིག་གཅིག་སྨྲ་བར་བྱེད་པ་ན། །སྤྲུལ་པ་ཐམས་ཅད་སྨྲ་བར་བྱེད། །གཅིག་མི་སྨྲ་བར་གྱུར་པ་དང་། །དེ་དག་ཐམས་ཅད་སྨྲ་མི་འགྱུར། །ཞེས་སོ། །སྟོན་པ་ནི་ཇི་ལྟར་བཞེད་པ་ལྟར་སྨྲ་བར་མཛད་དེ། ཆོས་ཐམས་ཅད་ཀྱི་མངའ་བདག་ཡིན་པའི་ཕྱིར་རོ། །འོ་ན་སྨྲར་འཇུག་པའི་སེམས་ཡོད་པའི་ཚེ་སྤྲུལ་སེམས་མེད་པའི་ཕྱིར་སྤྲུལ་པ་མེད་པར་འགྱུར་བས་སུ་ཞིག་སྨྲ་ཞེ་ན། སྐྱོན་མེད་དེ། སྤྲུལ་པ་གནས་པར་བྱིན་གྱིས་བརླབས་ནས་ཡིད་གཞན་ངག་གི་རིག་བྱེད་ཀུན་ནས་སློང་བ་ལ་འཇུག་པའི་ཕྱིར་རོ། །གསོན་པོ་ཁོ་ན་ལ་བྱིན་རླབས་དེ་ཡོད་དམ་ཞེ་ན། ཤི་བ་ལ་ཡང་བྱིན་རླབས་དེ་ལྟ་བུ་ཡོད་དེ། གནས་བརྟན་འོད་སྲུང་མྱ་ངན་ལས་འདས་པའི་ཚེ་རུས་བུའི་ཚོགས་རྒྱལ་བ་བྱམས་པ་བྱོན་པའི་བར་དུ་བྱིན་གྱིས་བརླབས་པས་གནས་པར་གསུངས་པའི་ཕྱིར་རོ། །མི་བརྟན་པ་ཤ་ལ་སོགས་པ་ལ་མེད་དེ། དེ་ལྟར་བྱིན་གྱིས་མ་བརླབས་པའི་ཕྱིར་རོ། །གཞན་དག་ན་རེ་ཤི་བ་ལ་བྱིན་རླབས་ཡོད་པ་མིན་གྱི་གནས་གཙང་མའི་ལྷའི་མཐུའོ་ཞེས་ཟེར་རོ། །ཅི་སྤྲུལ་སེམས་གཅིག་གིས་སྤྲུལ་པ་གཅིག་ཁོ་ནའམ་ཇི་ལྟ་བུ་ཞེ་ན། དང་པོར་ཐོབ་མ་ཐག་གི་སྤྲུལ་སེམས་དུ་མས་སྤྲུལ་པ་གཅིག་ཡིན་ཏེ་མངོན་ཤེས་བྱང་བར་གྱུར་ནས་ནི་བཟློག་སྟེ་སེམས་གཅིག་གིས་སྤྲུལ་པ་དུ་མ་སྤྲུལ་ནུས་པའོ། །གནས་གཉིས་པར་སྤྲུལ་སེམས་ལུང་མ་བསྟན་དུ་བཤད་ན་དེ་ཐམས་ཅད་ལུང་མ་བསྟན་ཡིན་ནམ་ཞེ་ན། བསྒོམས་པ་ལས་སྐྱེས་པ་ནི་ངེས་པར་ལུང་མ་བསྟན་ཡིན་ལ་གོང་གི་ཡང་གཙོ་ཆེར་དེ་ལ་དགོངས་པའོ། །སྐྱེ་བ་ལས་སྐྱེས་པ་སྟེ་ལྷ་ཀླུ་དང་ཤ་ཟ་ལ་སོགས་པ་དག་གིས་སྐྱེ་བས་ཐོབ་པའི་སྤྲུལ་སེམས་ནི་ཀུན་སློང་གི་དབང་གིས་དགེ་མི་དགེ་ལུང་མ་བསྟན་རྣམ་པ་གསུམ་མོ། །རྫུ་འཕྲུལ་གྱི་དབྱེ་བ་ནི་གཉིས་པོ་དེ་ཁོ་ནའམ་ཞེ་ན། རྫུ་འཕྲུལ་ནི་གཉིས་པོ་དེ་དང་གནྡྷ་རི་ལ་སོགས་པའི་གསང་སྔགས་ལས་བྱུང་བ་དང་། རུ་སྦལ་གྱི་ཟེ་བ་དང་རྨ་བྱའི་མདོངས་ལ་སོགས་པའི་སྨན་དག་ལས་བྱུང་བ་དང་། ང་ལས་ནུ་དང་བར་དོ་ལ་སོགས་པ་ལྟ་བུ་ལས་ལས་སྐྱེས་པ་དང་རྣམ་པ་ལྔའོ། །ལྷའི་མིག་དང་རྣ་བ་ནི་དེ་དག་དངོས་སམ་བྱང་སེམས་དང་འཁོར་ལོས་སྒྱུར་རྒྱལ་དང་ཁྱིམ་བདག་རིན་པོ་ཆེ་ལྟར་ལྷ་དང་འདྲ་བས་ན་ལྷའི་ཡིན་ནམ་ཞེ་ན།དེ་གཉིས་ནི་ལྷའི་མིག་དང་རྣ་བ་དངོས་ཡིན་ཏེ་བསམ་གཏན་ལ་མཉམ་པར་བཞག་པའི་ཚེ་མིག་དང་རྣ་བའི་ཐོན་ཁོར་དུ་བསམ་གཏན་གྱི་ས་པའི་འབྱུང་བ་རྒྱུར་བྱས་པའི་གཟུགས་དང་པོ་དང་། རྣམ་ཤེས་དང་བཅས་པས་ཡུལ་འཛིན་པའི་ཕྱིར་རྟག་ཏུ་བརྟེན་པ་དང་བཅས་པ་དང་། མ་ཚང་བ་སྟེ་ཞར་བ་དང་ནོང་བ་མེད་པའོ། །ནོང་པའི་དོན་ཡོ་བ་ལ་རྒྱལ་སྲས་འཆད་དོ། །དེ་གཉིས་ཀྱི་ཡུལ་ནི་གཟུགས་སྒྲ་ཐག་རིང་བ་དང་ཕྲ་བ་དང་སོགས་ཀྱིས་བསྒྲིབས་པའི་ཡང་སྤྱོད་ཡུལ་ཅན་ཏེ། གང་ཕྱིར་ཤ་ཡི་མིག་གིས་གཟུགས། །ཐག་རིང་གནས་དང་བསྒྲིབས་པ་དང་། །ཕྲ་དང་ཐམས་ཅད་མི་མཐོང་བ། །དེ་ཕྱིར་ལྷ་ཡི་མཐོང་བར་འདོད། །ཅེས་སོ། །དེས་ན་དགྲ་བཅོམ་བསེ་རུ་ལྟ་བུ་སྟོན་པ་རྣམས་ཀྱིས་ནི་མངོན་པར་འདུ་མཛད་པ་ན་སྟོང་གཉིས་དང་སྟོང་གསུམ་དང་གྲངས་མེད་པའི་འཇིག་རྟེན་གྱི་ཁམས་མཐོང་ལ། འདུ་མི་མཛད་པས་ཀྱང་སྟོང་དང་སྟོང་གཉིས་སྟོང་གསུམ་མོ། །རྫུ་འཕྲུལ་ལས་གཞན་ལའང་སྐྱེས་ཐོབ་ཡོད་པར་བསྟན་པ་ནི་ཅི་རྫུ་འཕྲུལ་ཁོ་ན་ལ་སྐྱེས་ཐོབ་ཡོད་དམ་ཞེ་ན། གཞན་ལྷའི་རྣ་བའི་ལ་སོགས་པ་བཞི་ལ་ཡང་སྐྱེ་བས་ཐོབ་པ་ཡོད་དོ། །འོན་ཀྱང་མངོན་ཤེས་མ་ཡིན་ཏེ་བསྒོམས་པ་ལས་བྱུང་བའི་མ་ཡིན་པའི་ཕྱིར་རོ། །སྐྱེས་ཐོབ་ཀྱི་ལྷའི་མིག་དེས་ནི་སྲིད་པ་བར་མ་མི་མཐོང་ངོ་། །སེམས་ཤེས་སྐྱེས་ཐོབ་དེ་ནི་དང་པོའི་བསམ་པའི་དབང་གིས་དགེ་བ་ལ་སོགས་པ་རྣམ་པ་གསུམ་ཡོད་ཅིང་། གང་ལུས་དང་སེམས་ཀྱི་མཚན་མ་བཟུང་བས་ཤེས་པ་རྟོག་གེ་བ་དང་། རྟོག་བྱེད་ཅེས་པའི་རིག་སྔགས་ཀྱིས་བྱས་པའང་དགེ་བ་ལ་སོགས་པ་གསུམ་མོ། །དེ་ཡང་དམྱལ་བ་པ་དག་གི་སེམས་ཤེས་དང་སྔོན་གནས་རྗེས་སུ་དྲན་པས་ནི་དང་པོ་སྐྱེས་མ་ཐག་ཚོར་བས་མ་ཉེན་པ་ན་ཤེས་ཀྱི་སྡུག་བསྔལ་གྱི་ཟུག་རྔུས་དཀྲུགས་པས་ཕྱིས་མ་ཡིན་ནོ། །འགྲོ་བ་གཞན་ན་གནས་པ་དེ་གཉིས་དང་ལྡན་པས་ན་དུས་རྟག་ཏུ་ཤེས་སུ་རུང་སྟེ་དེ་ཙམ་དུ་འགལ་རྐྱེན་མེད་པའི་ཕྱིར་རོ། །དེའི་ཕྱིར་གཞན་གྱི་སེམས་ཤེས་པ་ནི་མདོ་ལས། འདི་ལྟར་བདག་ནི་ལམ་རིང་པོ་ནས་འདིར་འོངས་ལ་གཅིག་པུ་གཉིས་མེད་པ་སྟེ། ལེགས་པར་བྱས་པའམ་ཉེས་པར་བྱས་པ་ལ་སྐུལ་བའི་གྲོགས་ནི་གང་ཡང་མི་དང་ལྷ་དང་ཀླུ་དང་གནོད་སྦྱིན་དང་དྲི་ཟ་དང་སངས་རྒྱས་བཅོམ་ལྡན་འདས་གང་བདག་གི་སེམས་ཀྱི་བསམ་པ་ཤེས་པ་དག་ཡོད་དེ། བདག་དགོན་པའི་གནས་ན་གནས་ལ་མི་དགེ་བའི་སེམས་ཀྱི་དབང་དུ་སོང་ན་དེ་དག་དབང་དུ་ཡང་འགྱུར་རོ་ཞེས་གང་གསུངས་པ་ལྟ་བུའོ། །སྔོན་གྱི་གནས་ཀྱང་ལྷས་ནི་མདོ་ལས། དྲང་སྲོང་ཚོགས་ཀྱིས་བསྟེན་པ་དང་། །ཆོས་ཀྱི་རྒྱལ་པོ་བཞུགས་གྱུར་ཅིང་། །བདག་ལ་དགའ་བ་སྐྱེད་པ་ཡི། །རྒྱལ་བྱེད་ཚལ་དེ་འདི་ཡིན་ནོ། །ཞེས་གང་གསུངས་པ་དང་། ལྷ་རྣམས་སྐྱེས་མ་ཐག་ཏུ་གནས་གསུམ་ཤེས་པར་བཤད་པ་ལྟ་བུའོ། །ཡི་དྭགས་དག་གིས་ཀྱང་ཤེས་ཏེ། གྲོ་བཞིན་སྐྱེས་ལ། བདག་ཅག་ངག་རྩུབ་ཁྲོ་ལྡན་ཞིང་། །བདག་ཅག་སེར་སྣས་འཇུངས་པས་ན། །སྦྱིན་པ་ཅུང་ཟད་མ་བཏང་དེས། །བདག་ཅག་ཡི་དྭགས་འཇིག་རྟེན་ལྷགས། །ཞེས་གང་སྨྲས་པ་ལྟ་བུ་དང་། དུད་འགྲོས་ཀྱང་ཤེས་པ་ཀླུ་ལ་སོགས་པ་བཞིན་ནོ། །མི་ལ་ནི་རྫུ་འཕྲུལ་ལ་སོགས་པ་སྔར་ཇི་སྐད་བཤད་པ་རྣམས་ལས་འདོད་ཆགས་དང་བྲལ་བས་ཐོབ་པ་དང་རྟོག་གེ་དང་རིག་སྔགས་དང་སྨན་དང་ལས་ལས་སྐྱེས་པ་རྣམས་ཡོད་ཀྱི་སྐྱེ་བས་ཐོབ་པ་མེད་དེ། དེར་ཉིང་མཚམས་སྦྱར་བ་ཙམ་གྱིས་དེ་དག་གི་ཐོབ་པ་འབྱུང་བ་མེད་པའི་ཕྱིར་རོ། །འོ་ན་རང་བཞིན་གྱིས་ཚེ་རབས་དྲན་པ་ཇི་ལྟ་བུ་ཞེ་ན། དེ་ནི་ལས་ཀྱི་ཁྱད་པར་ལས་སྐྱེས་པས་ཆེར་སོང་བའི་ཚེ་དྲན་པ་ཙམ་ཡིན་པའི་ཕྱིར་སྐྱེས་ཐོབ་མ་ཡིན་ནོ། །བཟོད་ཤེས་ལྟ་དང་ཤེས་པའི་རང་བཞིན་སོགས། །ལྡན་ཐོབ་ཤེས་པས་བསྡུས་པའི་ཡོན་ཏན་ཏེ། །ཤེས་རབ་ཉིད་ཡིན་དྲི་མེད་ཡེ་ཤེས་གང་། །སྟོན་བྱེད་གནས་འདི་ལེགས་པར་མཉན་པར་གྱིས། །ཆོས་མངོན་གསལ་བྱེད་ལེགས་བཤད་རྒྱ་མཚོ་ལས་ཡེ་ཤེས་བསྟན་པ་ཞེས་བྱ་བ་གནས་བདུན་པའི་བཤད་པའོ།། །།དཔག་ཡས་ཡོན་ཏན་ཆ་ཤས་རྫོགས་པའི་སྐུ། །ཉེས་པའི་ཆུ་འཛིན་མཐའ་དག་རྣམ་སྤངས་ཤིང་། །ཕྲིན་ལས་འོད་དཀར་ཆེར་གསལ་མཚན་མོའི་མགོན། །ཐུབ་དབང་སྨྲ་བའི་ཟླ་བར་ཕྱག་འཚལ་ལོ། །ད་ནི་གནས་བརྒྱད་པ་འཆད་དེ། ཐུན་མོང་གི་ཡོན་ཏན་རྣམས་ལས་ཤེས་པའི་རང་བཞིན་ཡིན་པ་མངོན་པར་ཤེས་པའི་བར་བཤད་ཟིན་ནས་དེ་མ་ཡིན་པ་བསམ་གཏན་གཟུགས་མེད་ལ་སོགས་པའི་རང་བཞིན་འཆད་པ་སྐབས་སུ་བབ་པའི་ཕྱིར་བཤད་པར་བྱའོ། །དེ་ལ་དོན་བདུན་ལས། བསམ་གཏན་གཟུགས་མེད་ལ་དངོས་དང་། དེ་ལས་འཕྲོས་པའི་དོན་ཏོ། །དང་པོ་ལ་གསུམ་གྱི་རྒྱས་པར་བཤད་པ་ལ་གཉིས་ལས། བསམ་གཏན་ལ་གཉིས་ཀྱི་དབྱེ་བས་མདོར་བསྟན་པ་ནི། བསམ་གཏན་ཅེས་པ་དག་ནི་སྙོམས་འཇུག་གམ་རྒྱུའི་བསམ་གཏན་དང་སྐྱེ་བའི་འབྲས་བུའི་བསམ་གཏན་རྣམ་པ་གཉིས་དང་། དང་པོ་ནས་བཞི་པའི་བར་བཞི་བཞིའོ། །གཟུགས་ཁམས་དེར་སྐྱེ་བའམ་འབྲས་བུའི་བསམ་གཏན་དག་ནི་རབ་ཏུ་སྟེ་དང་པོར་བཤད་དོ། །གང་དུ་ཞེ་ན། དེར་སོ་སོ་ཡི། བསམ་གཏན་ས་ནི་གསུམ་པ་ཡིན། །བཞི་པ་ས་ནི་བརྒྱད་པ་ཡིན། །ཞེས་པར་རོ། །སྙོམས་འཇུག་རྒྱས་པར་བཤད་པ་ལ་གཉིས་ལས། སྤྱིའི་མཚན་ཉིད་ལ་གསུམ་གྱི་དངོས་ནི། སྙོམས་འཇུག་གི་བསམ་གཏན་ནི་དགེ་བའི་སེམས་རྩེ་གཅིག་པ་ཞེས་འགྲེལ་པར་གསུངས་ཀྱང་། དེའི་དོན་རྒྱལ་སྲས་ཀྱི་སེམས་དགེ་བ་རྣམས་ཀྱི་རྩེ་གཅིག་པ་ནི་དགེ་བ་རྩེ་གཅིག་པའོ་ཞེས་བཤད་དེ། དེའི་ཕྱིར་སྙོམས་འཇུག་གི་གཙོ་བོ་ཏིང་ངེ་འཛིན་ཏོ། །དེ་ནི་འདི་ལྟར་རྩེ་དང་དམིགས་པ་དོན་གཅིག་པས་ཆོས་གང་གིས་སེམས་དམིགས་པ་གཅིག་ལ་རྒྱུན་ཆགས་སུ་འཇུག་པར་བྱེད་པའོ། །དེས་ན་རྒྱལ་སྲས་ཀྱིས་རྩེ་དང་དམིགས་པ་ཞེས་བྱ་བ་ནི་དོན་གཅིག་སྟེ་གང་དང་ལྡན་པས་སེམས་དམིགས་པ་གཅིག་ལ་རྒྱུན་ཆགས་སུ་འཇུག་པ་ནི་ཏིང་ངེ་འཛིན་ཡིན་ནོ་ཞེས་སོ། །རྗེས་འབྲང་བཅས་ན་བསམ་གཏན་སྡོམ་པ་རིག་མིན་དང་ཚོར་བ་ལ་སོགས་པ་ཕུང་པོ་ལྔའོ། །བརྩད་སྤང་ནི་འོ་ན་ཏིང་ངེ་འཛིན་རྩེ་གཅིག་པར་བྱེད་པའི་རྒྱུ་དེ་ཉིད་ཀྱིས་སེམས་ཀྱང་རྩེ་གཅིག་པར་ཅིའི་ཕྱིར་མི་བྱེད་ལ། དེས་སེམས་ཐམས་ཅད་ལ་ཁྱབ་པའི་ཕྱིར་དེ་ཐམས་ཅད་རྩེ་གཅིག་ཉིད་དུ་འགྱུར་རོ་ཞེ་ན་མ་ཡིན་ཏེ་སྟོབས་ཆུང་བའི་ཕྱིར་རོ་ཞེའོ། །མདོ་སྡེ་པ་ན་རེ་སེམས་རྩེ་གཅིག་ཏུ་གནས་པ་ཁོ་ན་ཏིང་ངེ་འཛིན་ཡིན་གྱི་དེ་མ་ཡིན་པའི་ཏིང་ངེ་འཛིན་མེད་དེ། དཔེར་ན་བསླབ་པ་གཞན་གཉིས་པོ་ཚུལ་ཁྲིམས་དང་ཤེས་རབ་ཁོ་ན་ཡིན་པ་ལྟར་སེམས་ཀྱི་བསླབ་པ་ཡང་སེམས་ཁོ་ན་ཡིན་གྱི་གཞན་མ་ཡིན་པ་བཞིན་ནོ། །དེའི་ཕྱིར་མདོ་ལས། ལྷག་པའི་སེམས་ཀྱི་བསླབ་པ་གང་ཞེ་ན་བསམ་གཏན་བཞི་པོའོ་ཞེས་དང་། སེམས་ཡོངས་སུ་དག་པའི་གཙོ་བོ་ནི་བསམ་གཏན་བཞི་ཁོ་ན་ཡིན་ནོ་ཞེས་སོ། །གཉིས་པ་ནི་ཉོན་མོངས་ཅན་དང་ལུང་མ་བསྟན་ཡིན་པའི་ཏིང་ངེ་འཛིན་རྣམས་ཀྱང་རྒྱུའི་བསམ་གཏན་དུ་ཐལ་བར་འགྱུར་ཏེ། ཏིང་ངེ་འཛིན་ཡིན་པའི་ཕྱིར་རོ་ཞེ་ན། ཁྱབ་པ་མེད་དེ། ཕུལ་དུ་ཕྱིན་པ་དང་ལྡན་པ་ལ་དེར་མིང་བཏགས་པའི་ཕྱིར་རོ། །དཔེར་ན་ཉི་མ་ལ་སྣང་ལྡན་དུ་བརྗོད་པ་བཞིན་ཏེ། དེས་ན་ཡན་ལག་དང་ལྡན་པའི་ཏིང་ངེ་འཛིན་ཞི་གནས་ལྷག་མཐོང་ཟུང་དུ་འབྲེལ་བར་ལམ་དང་གིས་འབྱུང་བའོ། །དེ་ཉིད་ལ་མདོ་ལས། མཐོང་བའི་ཆོས་ལ་བདེ་བར་གནས་པ་ཞེས་དང་། ལམ་སླ་བ་ཞེས་གསུངས་སོ། །དེ་ལྟ་ན་ཉོན་མོངས་ཅན་གྱི་བསམ་གཏན་རྣམས་ལ་དགའ་བདེ་ལ་སོགས་པའི་ཡན་ལག་མེད་པའི་ཕྱིར་རྒྱུའི་བསམ་གཏན་ནམ་སྙོམས་འཇུག་གི་བསམ་གཏན་དུ་མི་རུང་ངོ་། །དེ་ནི་འདོད་པར་མི་ནུས་ཏེ། དེ་ལྟར་སྙོམས་འཇུག་དངོས་གཞིའི་རྫས། །རྣམ་པ་བརྒྱད་བདུན་རྣམ་པ་གསུམ། །ཞེས་བཤད་པའི་ཕྱིར་རོ་ཞེ་ན་མི་འགལ་ཏེ། ལོག་པར་ངེས་པར་སེམས་པར་བྱེད་པས་བསམ་གཏན་གྱི་སྒྲ་དོན་ཐོབ་པ་ལ་དགོངས་ནས་སྙོམས་འཇུག་གི་བསམ་གཏན་དུ་བཏགས་ནས་བཤད་པའི་ཕྱིར་ཏེ་ས་བོན་རུལ་པ་བཞིན་ནོ། །སྒྲ་དོན་ནི་དྷྱཱ་ན་ཞེས་པ་བསམ་གཏན་ཏེ་འདིས་སེམས་པར་བྱེད་པས་ན་ཞེས་པའོ། །མདོ་ལས་ཀྱང་། སེམས་མཉམ་པར་གཞག་ནས་ཡང་དག་པ་ཇི་ལྟ་བ་བཞིན་རབ་ཏུ་ཤེས་སོ་ཞེས་གང་གསུངས་པ་ཡིན་ནོ། །སོ་སོའི་མཚན་ཉིད་ནི་དཔྱོད་པ་དང་དགའ་བ་དང་བདེ་བ་དང་ལྡན་པའི་སེམས་དགེ་བའི་རྩེ་གཅིག་པ་རྗེས་སུ་འབྲང་བ་དང་བཅས་པ་ཞེས་པ་ལ་སོགས་པ་སྟེ། རྟོག་པ་མ་སྨྲོས་པ་ནི་ཡན་ལག་སྔ་མ་སྤངས་པ་གཉིས་པ་ལ་སོགས་པར་འཆད་པས་ཁྱད་པར་ཅན་ཡང་གཉིས་པར་ཐལ་བར་འགྱུར་བའི་ཕྱིར་རོ་ཞེས་རྒྱལ་སྲས་འཆད་དོ། །དེས་ན་དཔྱོད་པ་ལ་སོགས་པའི་ཡན་ལག་སྔ་མ་སྤངས་ལ་ཕྱི་མ་དང་ལྡན་པའི་སེམས་དགེ་བའི་རྩེ་གཅིག་པ་རྗེས་སུ་འབྲང་བ་དང་བཅས་པ་ཞེས་སྦྱར་བ་དག་ཡིན་ནོ། །དོན་ནི་འདི་ཡིན་ཏེ། བསམ་གཏན་གང་ཞིག་འབྲས་བུའི་བསམ་གཏན་གྱི་རྒྱུར་རུང་བ་ཞེས་དང་། སྙོམས་འཇུག་གི་བསམ་གཏན་གང་ཞིག་འབྲས་བུའི་བསམ་གཏན་དང་པོའི་རྒྱུར་རུང་བ་ཞེས་པ་ལ་སོགས་པ་ནི་སྐྱོན་གསུམ་དང་བྲལ་བའི་མཚན་ཉིད་དོ། །གཟུགས་མེད་ལ་གཉིས་ལས་འདྲ་བར་ཉེ་བར་སྦྱར་བ་ནི་བསམ་གཏན་ཇི་ལྟ་བ་དེ་བཞིན་དུ་གཟུགས་མེད་ལ་སྟེ། གཟུགས་མེད་དག་ནི་རྣམ་གཉིས་ལ། །དེར་སྐྱེ་བ་དག་རབ་ཏུ་བཤད། །སྙོམས་འཇུག་དགེ་བ་རྩེ་གཅིག་པ། །ཞེས་པའོ། །མི་འདྲ་བ་བྱེ་བྲག་ཏུ་བཤད་པ་ལ་གཉིས་ལས་མཚན་ཉིད་ནི། རྗེས་སུ་འབྲང་བའི་གཟུགས་མེད་པས་ཕུང་པོ་བཞི་དང་། འོག་མ་བཞི་པའི་ས་ལས་དབེན་ཞིང་འདའ་བར་བྱེད་པའི་ཉེར་བསྡོགས་ལས་སྐྱེས་པ་ཞེས་པ་ལ་སོགས་པ་སྟེ། དོན་ནི་བསམ་གཏན་ཇི་ལྟ་བ་བཞིན་ནོ། །དེ་དག་དངོས་གཞི་བཞིན་ཉེར་བསྡོགས་ཕྱི་མ་གསུམ་དང་བཅས་པར་ནི་གཟུགས་ཀྱི་འདུ་ཤེས་ཤིག་ཅེས་བྱ་སྟེ། དེ་དག་ཐོགས་པའི་གཟུགས་ལ་མི་དམིགས་པའི་ཕྱིར་རོ། །སྒྲ་དོན་ལ་གཉིས་ཀྱི་སྤྱིའི་སྒྲ་དོན་ལ་གསུམ་ལས་གཞན་ལུགས་དགག་པ་ནི། ཁ་ཅིག་ན་རེ། གཟུགས་དང་བ་དང་བོང་ཚོད་ཆུང་བས་གཟུགས་མེད་ཅེས་བཤད་ཀྱི་གཏན་མེད་པ་མ་ཡིན་ཏེ་མདོ་ལས། ཚེ་དང་ལྡན་པ་གསུས་པོ་ཆེ་ཚེ་གང་ཡིན་པ་དང་དྲོད་གང་ཡིན་པའི་ཆོས་འདི་དག་ནི་འདྲེས་པ་སྟེ་མ་འདྲེས་པ་མ་ཡིན་ནོ་ཞེས་དང་། ཤཱ་རིའི་བུ་འདམ་བུའི་ཤོག་གཉིས་གནམ་དུ་སྒྲེང་སྟེ་ཕན་ཚུན་རྟེན་ཅིང་འདུག་པ་དེ་བཞིན་དུ་མིང་དང་གཟུགས་ཕན་ཚུན་རྟེན་ཅིང་གནས་སོ་ཞེས་དང་། རྣམ་པར་ཤེས་པའི་རྐྱེན་གྱིས་མིང་དང་གཟུགས་ཞེས་ཏེ། གཟུགས་མེད་ནའང་མིང་དང་རྣམ་ཤེས་ཡོད་པའི་ཕྱིར་གཟུགས་ཡོད་དོ་ཞེས་ཟེར་རོ། །དེ་ནི་མ་ཡིན་ཏེ། སྒྲུབ་བྱེད་མེད་ཅིང་གནོད་བྱེད་ཡོད་པའི་ཕྱིར་རོ། །དེ་ལ་ལུང་དང་པོ་འདོད་པའི་ཚེ་དང་། གཉིས་པ་ཁམས་འོག་མ་གཉིས་ཀྱི་མིང་དང་གཟུགས་ཕན་ཚུན་རྟེན་པ་ལ་དགོངས་ཤིང་། གསུམ་པ་གཟུགས་མེད་ན་རྣམ་ཤེས་ནི་གཉིས་ལས་མིང་ཁོ་ན་དང་ཁམས་འོག་མ་གཉིས་ན་གཉི་གའི་རྐྱེན་ཡིན་པས་མིང་དང་གཟུགས་ཀྱི་རྐྱེན་རྣམ་ཤེས་ཡིན་གྱི་རྣམ་ཤེས་གང་ཡིན་མིང་གཟུགས་ཀྱི་རྐྱེན་མ་ཡིན་པའི་ཕྱིར་སྒྲུབ་བྱེད་མ་ཡིན་ནོ། །གལ་ཏེ་དེ་ལྟ་མིན་པར་བྱེ་བྲག་མེད་པར་གསུངས་ན་ཕྱི་རོལ་གྱི་དྲོད་ཀྱང་ཚེ་དང་འདྲེས་པ་ལ་སོགས་པར་ཐལ་བར་འགྱུར་རོ། །གནོད་བྱེད་ཀྱང་རིགས་པ་ནི་གཟུགས་དང་བ་དང་བོང་ཚོད་ཆུང་བས་གཟུགས་མ་ཡིན་ན་བར་སྲིད་དང་གཟུགས་ཀྱི་ལྷ་དང་སྲོག་ཆགས་ཕྲ་མོ་དག་ཀྱང་དེར་ཐལ་བར་འགྱུར་རོ། །ལུང་ནི་མདོ་ལས། གཟུགས་མེད་པ་རྣམས་ནི་གཟུགས་ལས་ངེས་པར་འབྱུང་བ་ཡིན་ནོ་ཞེས་དང་། གཟུགས་མེད་པའི་རྣམ་པར་ཐར་པ་གང་དག་གཟུགས་རྣམས་ལས་འདས་ནས་ཞེས་དང་། གཟུགས་ཅན་མ་ཡིན་པའི་སེམས་ཅན་གང་དག་ཡོད་དོ་ཞེས་དང་། རྣམ་པ་ཐམས་ཅད་དུ་གཟུགས་ཀྱི་འདུ་ཤེས་ལས་ཡང་དག་པར་འདས་ནས་ཞེས་གསུངས་པ་དང་འགལ་བར་འགྱུར་རོ། །རང་ལུགས་ནི་གཟུགས་མེད་པའི་ཁམས་ན་གཟུགས་གཏན་ནས་མེད་པའི་ཕྱིར་གཟུགས་མེད་དོ། །བརྩད་སྤང་ནི་ཁམས་འོག་མར་སྐྱེས་པའི་གཟུགས་གཟུགས་གང་ལས་ཞེ་ན། གཟུགས་དེ་ནི་སྔར་གཟུགས་དང་ལྷན་ཅིག་སྤྱོད་པའི་སེམས་རྒྱུད་ཀྱིས་རྐྱེན་བྱས་ཤིང་རྣམ་སྨིན་གྱི་རྒྱུ་ཡིན་པའི་གཟུགས་སྔར་འགགས་པ་ལས་སྐྱེ་བར་འགྱུར་བའི་ཕྱིར་འགལ་བ་མེད་དོ། །མདོ་སྡེ་པ་ནི་སེམས་རྒྱུད་ལ་གཟུགས་ཀྱི་ས་བོན་ཡོད་པས་དེ་ལས་སྐྱེ་ཞེས་དང་། རྣལ་འབྱོར་སྤྱོད་པ་ནི་ཀུན་གཞི་ལ་དེའི་ས་བོན་ཡོད་པ་ལས་སོ་ཞེས་འཆད་དོ། །སོ་སོའི་སྒྲ་དོན་ནི་སྦྱོར་བའི་དུས་སུ་ནམ་མཁའ་མཐའ་ཡས་སོ། །རྣམ་ཤེས་མཐའ་ཡས་སོ། །ཅི་ཡང་མེད་ཅེས་བྱ་བ་དེ་ལྟར་ཡིད་ལ་བྱེད་ཅིང་དེ་ལ་སྦྱོར་བའི་ཕྱིར་ནམ་མཁའ་མཐའ་ཡས་ལ་སོགས་པའི་མིང་གིས་བསྟན་ཏོ། །འོན་ཀྱང་དེ་དག་ཁོ་ན་ལ་དམིགས་པ་མ་ཡིན་ནོ། །སྲིད་རྩེ་ནི་འདུ་ཤེས་དམན་པ་སྟེ་མི་གསལ་བའི་ཕྱིར་འདུ་ཤེས་མེད་ཅེས་དང་འདུ་ཤེས་མེད་པའང་མ་ཡིན་པས་ན་འདུ་ཤེས་མེད་མིན་ནོ། །འདི་ལ་ཡང་སྦྱོར་བའི་དུས་སུ་འདུ་ཤེས་ནི་ནད་དང་འབྲས་དང་ཟུག་རྔུའོ། །འདུ་ཤེས་མེད་པ་ནི་ཀུན་ཏུ་རྨོངས་པའོ། །འདུ་ཤེས་མེད་འདུ་ཤེས་མེད་མིན་སྐྱེ་མཆེད་འདི་ནི་ཞི་བའོ་ཞེས་ཡིད་ལ་བྱེད་ཅིང་དེ་ལ་སྦྱོར་བའི་ཕྱིར་ན་ཞེས་བཤད་དུ་རུང་མོད་ཀྱི། ཅིའི་ཕྱིར་སྦྱོར་བའི་སེམས་ཀྱིས་དེ་ལྟར་དམིགས་ཞེས་རྒོལ་བར་འགྱུར་ལ། དེའི་ལན་དུ་འདུ་ཤེས་ཆུང་བའམ་མི་གསལ་བའི་ཕྱིར་རོ་ཞེས་པ་འདི་བརྗོད་དགོས་པར་འགྱུར་བས་འདི་ཉིད་ཐོག་མར་བརྗོད་པར་བྱ་བ་ཞིག་སྟེ་རིགས་པའི་དབང་ཕྱུག་གིས། འདི་ཉིད་དང་པོར་བརྗོད་ནས་ཉོན་མོངས་པར་མི་བྱ་བ་ཞིག་གོ་ཞེས་གང་གསུངས་པ་ལྟ་བུའོ། །མཇུག་བསྡུ་བ་ནི་དེ་ལྟར་ཏེ་དེའི་ཕྱིར་སྙོམས་འཇུག་དངོས་གཞིའི་རྫས་ནི་རྣམ་པ་བརྒྱད་དོ། །དེ་དག་ཅི་རིགས་པར་གསུམ་དུ་བསྟན་པ་ནི་དང་པོ་བདུན་ལ་རྣམ་པ་གསུམ་སྟེ་རོ་མྱང་དང་མཚུངས་པར་ལྡན་པ་དང་དག་པ་བ་དང་ཟག་མེད་དོ། །བརྒྱད་པ་སྲིད་རྩེ་ན་རྣམ་པ་གཉིས་ཡོད་ཀྱི་འདུ་ཤེས་མི་གསལ་བས་ཟག་མེད་མེད་དོ། །དེ་ལ་རོ་མྱང་ནི་སྲེད་པ་དང་མཚུངས་ལྡན་ནི་དེ་དང་བཅས་པའོ། །འཇིག་རྟེན་པའི་སྙོམས་འཇུག་གི་དགེ་བ་ནི་དག་པ་བ་དང་། དེ་ནི་རོ་མྱང་ཅན་དེས་རོ་མྱང་བར་བྱ་བ་ཡིན་པས་དེ་མྱོང་བ་ན་དེ་ལས་ནི་ལངས་ལ་མྱོང་བྱེད་དེ་ལ་སྙོམས་པར་ཞུགས་པའོ། །ཟག་མེད་ནི་འཇིག་རྟེན་ལས་འདས་པའི་སྙོམས་འཇུག་གི་ངོ་བོ་གང་ཡིན་པའོ། །དེ་ལས་འཕྲོས་པའི་དོན་ལ་དྲུག་ལས་བསམ་གཏན་གྱི་ཡན་ལག་རྣམ་གཞག་ལ་གཉིས་ལས། རྒྱུ་སྙོམས་འཇུག་གི་ཡན་ལག་ལ་གཉིས་ཀྱི་དངོས་ལ། སྤྱི་དོན་ནི་འགྲེལ་པར། སྙོམས་པར་འཇུག་པའི་རྫས་དེ་དག་ལས་བསམ་གཏན་རྣམས་ཁོ་ན་ཡན་ལག་དང་ལྡན་གྱི་གཟུགས་མེད་པ་རྣམས་ནི་མ་ཡིན་ནོ་ཞེས་གསུངས་ན་གཟུགས་མེད་ལ་ཅིའི་ཕྱིར་མི་སྟོན་ཅེ་ན། འདི་ལ་གསུམ་ལས། ལན་དངོས་ནི་གང་སྤེལ་ཊཱི་ཀར་ཁ་ཅིག་ནི་ས་གང་དུ་འོག་སའི་སེམས་བྱུང་འགའ་ཞིག་ཚར་ཕྱིན་པར་འགག་པ་ཡོད་པ་དེར་ཡན་ལག་སྟོན་པ་ལས་དེར་བཞི་པར་ཡོད་པའི་སེམས་བྱུང་གང་ཡང་མི་འགག་པའི་ཕྱིར་མ་བསྟན་ཏོ་ཞེས་ཟེར་ལ། གཞན་དག་ནི་ས་གང་ན་སེམས་བྱུང་རྒྱུ་བ་རགས་པ་དེ་དག་དེར་ཡན་ལག་ཏུ་གཞག་ན་གཟུགས་མེད་དག་ནི་ཉེ་བར་ཞི་བ་ལྷག་པའི་ཕྱིར་རོ་ཞེས་བཤད་དོ། །རྒྱལ་སྲས་ཀྱིས་ཀྱང་། གཟུགས་མེད་པ་དག་ལ་ནི་ཡན་ལག་གི་རྣམ་པར་གཞག་པ་མེད་དེ་ཞི་གནས་སུ་རོ་གཅིག་པའི་ཕྱིར་རོ་ཞེས་སོ། །ཡན་ལག་དང་ཡན་ལག་ཅན་གྱི་དོན་ནི་བྱེ་བྲག་ཏུ་སྨྲ་བ་ཏིང་ངེ་འཛིན་གཉིས་ཀ་ཡིན་ལ་ལྷག་མ་རྣམས་ཡན་ལག་ཁོ་ནའོ་ཞེས་ཏེ་སྙོམས་འཇུག་དགེ་བ་རྩེ་གཅིག་པ་ཞེས་པ་ཡིན་པའི་ཕྱིར་རོ། །སློབ་དཔོན་ནི་ཡན་ལག་བཞི་པའི་དམག་བཞིན་དུ་ཡན་ལག་ལྔ་པའི་བསམ་གཏན་ཡང་དེ་ལས་དོན་གཞན་མ་ཡིན་པས་ཡན་ལག་ཅན་དུ་བཞེད་དོ། །དེ་དག་ཁོ་ན་ཡན་ལག་ཏུ་འཇོག་པའི་རྒྱུ་ནི་ཁ་ཅིག་བསམ་གཏན་དང་པོའི་ཡན་ལག་དག་ལས་གཉིས་པར་རྟོག་དཔྱོད་དང་གསུམ་པར་དགའ་བ་དང་བཞི་པར་བདེ་བ་བོར་ཏེ་ཡན་ལག་ཏུ་གཞག་ན་འདུ་ཤེས་ལ་སོགས་པ་ནི་ཏིང་ངེ་འཛིན་བསམ་གཏན་ཡང་མ་ཡིན་ལ་གང་དུའང་མ་ཡིན་པའི་ཕྱིར་རོ་ཞེས་དང་། ཡང་ན་འདི་དག་བསམ་གཏན་ལ་ཕན་པའི་ཕྱིར་རོ་ཞེས་ཏེ། དེ་ལྟ་ན་རྟོག་དཔྱད་པས་ཀྱང་དྲན་པ་དང་ཤེས་རབ་ཆེས་ཕན་པའི་ཕྱིར་དང་པོའི་ཡན་ལག་ཏུ་འགྱུར་རོ་ཞེས་རྒོལ་ཏོ། །སློབ་དཔོན་རྣལ་འབྱོར་སྤྱོད་པའི་ས་ནས་འབྱུང་བ་བཞིན་ཏེ། འགྲེལ་པ་ལས། སྔོན་གྱི་སློབ་དཔོན་རྣམས་ནི་ཇི་སྙེད་མངོན་པ་དེ་ལྟར་མི་སྟོན་ཏེ་དེ་བས་འདི་དཔྱད་པར་བྱ་བ་ཡིན་ནོ་ཞེས་ཏེ་རྒྱལ་སྲས་ཀྱིས། འདི་ནི་རྣལ་འབྱོར་སྤྱོད་པའི་ས་མཐོང་བས་དཔྱད་པར་བྱ་བ་ཡིན་ནོ་ཞེས་སློབ་དཔོན་གྱིས་དེར་བལྟ་བར་ཁུངས་འབྱིན་པའོ་ཞེས་སོ། །དེས་ན་ས་ལས། དེ་མ་ཡིན་པའི་ཆོས་གཞན་ཡང་ཡོད་བཞིན་དུ་དེ་ཉིད་ཚེ་ཡན་ལག་ཏུ་གཞག་པ་ནི་གཙོ་བོར་གྱུར་པ་དང་བསམ་གཏན་རྣམས་ལ་ཆེས་ཕན་འདོགས་པའི་ཕྱིར་རོ་ཞེས་དང་། བསྡུ་བ་ལས། གནས་པའི་རྟེན་དང་། གནས་པ་ལ་ཕན་པ་དང་། གནས་པའི་ངོ་བོ་ཉིད་ཡིན་པའི་ཕྱིར་རོ་ཞེས་དང་། རྣམ་གྲངས་གཞན་ཡང་དམིགས་པ་ཡིད་ལ་བྱེད་པ་ལ་སོགས་པའི་དབང་གིས་ཀྱང་བཤད་དོ། །ཡན་ལག་ཀྱང་དང་པོ་ན་རྟོག་དཔྱོད་ལ་སོགས་པ་ལྔ་སྟེ་དྲན་ཤེས་བཞིན་བཏང་སྙོམས་ནི་རྟོག་དཔྱོད་ཀྱི་སྒོ་ནས་མངོན་པར་བསྒྲུབས་པས་ཡོད་ཀྱང་མ་སྨྲོས་ལ། གཉིས་པ་ན་ནང་ཡོངས་སུ་དང་བ་ལ་སོགས་པ་བཞི་སྟེ། དེར་གསུམ་པོ་ངོ་བོ་ཉིད་ལས་བྱེད་པ་ཡིན་ཀྱང་སེམས་དགའ་བའི་ཉེ་བའི་ཉོན་མོངས་པས་ཀུན་ནས་དཀྲིས་པས་རང་མིང་གིས་མ་སྨྲོས་པ་ནང་དང་བའི་མིང་གིས་བསྟན་ཏོ། །དེའི་ཕྱིར་བསྡུ་བར་ནང་ཡོངས་སུ་དག་པའི་ཆོས་ཀྱི་ངོ་བོ་ཉིད་གང་ཞེ་ན། སྨྲས་པ། དྲན་པ་དང་ཤེས་བཞིན་དང་བཏང་སྙོམས་ཀྱི་ངོ་བོ་ཉིད་ཡིན་ནོ་ཞེས་སོ། །གསུམ་པ་ན་དྲན་པ་ལ་སོགས་པ་ལྔ་སྟེ་སེམས་དགའ་བའི་ཉེ་བའི་ཉོན་མོངས་པ་དེ་དང་བྲལ་བས་གསུམ་པོ་རང་གི་ངོ་བོ་ཉིད་ཀྱིས་བསྟན་ཏོ། །བཞི་པ་བཏང་སྙོམས་ཡོངས་དག་ལ་སོགས་པའོ། །བྱེ་བྲག་ཏུ་སྨྲ་བ་ནི་གཉེན་པོ་དང་ཕན་ཡོན་དང་དེ་གཉིས་ཀྱི་རྟེན་བྱེད་པ་ལ་ལྟོས་ཏེ་ཡན་ལག་ཏུ་བཞག་པས་འདི་དག་ཁོ་ན་ཡན་ལག་ཡིན་གྱི་འདུ་ཤེས་ལ་སོགས་པ་ནི་མ་ཡིན་ནོ་ཞེས་འཆད་དེ་རྒྱས་པར་གཞུང་དང་སྦྱར་ནས་སྟོན་ཏོ། །གཞུང་དོན་ནི་དང་པོ་ལ་ཡན་ལག་ལྔ་ལས་གཉེན་པོའི་ཡན་ལག་ནི་རྟོག་དཔྱོད་དེ། དེས་མི་མཐུན་ཕྱོགས་འདོད་པའི་གནོད་སེམས་དང་རྣམ་འཚེ་སྤོང་བའི་ཕྱིར་རོ། །ཕན་ཡོན་ནི་དགའ་བ་དང་བདེ་བ་སྟེ་དེས་དེ་དག་སྤངས་པ་ན་དེས་དབེན་པའི་དགའ་བདེ་འཐོབ་པའི་ཕྱིར་རོ། །དེ་གཉིས་ཀྱི་རྟེན་གྱི་ཡན་ལག་ནི་ཏིང་ངེ་འཛིན་ཏེ་དེའི་སྟོབས་ཀྱིས་རྟོག་པ་ལ་སོགས་པ་འཇུག་པའི་ཕྱིར་རོ། །དེ་བཞིན་དུ་གཉིས་པ་ལ་ནི་ཡན་ལག་བཞི་སྟེ། གཉེན་པོ་ནི་ནང་རབ་ཏུ་དང་བ་ཡིན་ལ་དེས་མི་མཐུན་ཕྱོགས་རྟོག་དཔྱོད་སྤོང་བའི་ཕྱིར་རོ། །ཕན་ཡོན་དང་རྟེན་ནི་དགའ་བ་ལ་སོགས་པ་གསུམ་ལས་དང་པོ་གཉིས་དང་ཕྱི་མ་སྟེ་རིམ་པ་བཞིན་ནོ། །གསུམ་པ་ལ་ཡན་ལག་ལྔ་ལས་གཉེན་པོ་ནི་འདུ་བྱེད་བཏང་སྙོམས་དང་དྲན་པ་དང་ཤེས་བཞིན་དག་སྟེ་དེས་དགའ་བ་སྤོང་བའི་ཕྱིར་རོ། །ཕན་ཡོན་ནི་ཚོར་བ་བདེ་བ་དང་རྟེན་ནི་སེམས་གནས་པའི་ཏིང་ངེ་འཛིན་ཏོ། །བསམ་གཏན་གྱི་ཡ་མཐའ་བཞི་པ་ན་ཡན་ལག་བཞི་སྟེ། གཉེན་པོ་ནི་དྲན་པ་དང་འདུ་བྱེད་བཏང་སྙོམས་ཏེ་ཡོངས་དག་གཉིས་ཡིན་ལ་དེས་བདེ་བ་སྤོང་བའི་ཕྱིར་རོ། །ཕན་ཡོན་ནི་བདེ་བ་ཡང་མིན་སྡུག་བསྔལ་ཡང་མིན་པའི་ཚོར་བ་དང་། རྟེན་ནི་ཏིང་ངེ་འཛིན་ཡོངས་དག་སྟེ་དེ་རྣམས་སོ། །བསྡུ་བར། གཞན་ཡང་མི་མཐུན་ཕྱོགས་མང་དུ་བཤད་དོ། །དེ་ལྟར་མི་མཐུན་ཕྱོགས་ཀྱང་རྫས་སུ་ནི་དང་པོའི་ལྔ་དང་གཉིས་པའི་དང་པོ་དང་གསུམ་པའི་དང་པོ་བཞི་དང་བཞི་པའི་གསུམ་པ་སྟེ་བཅུ་གཅིག་གོ །ཅིའི་ཕྱིར་གསུམ་པའི་བདེ་བ་དང་པོའི་བདེ་བ་ལས་རྫས་གཞན་དུ་བརྗོད་ཅེ་ན། བྱེ་བྲག་ཏུ་སྨྲ་བ་ནི་དང་པོ་གཉིས་ནི་ཤིན་ཏུ་སྦྱངས་པ་ལ་བདེ་བ་ཞེས་བཤད་པ་ཡིན་ལ། གསུམ་པ་ན་ཚོར་བ་བདེ་བ་ཡིན་པའི་ཕྱིར་དེ་གཉིས་ཀྱི་བདེ་བ་ལས་རྫས་གཞན་དུ་བརྗོད་པར་རིགས་སོ། །དེ་གཉིས་ཀྱི་བདེ་བ་ནི་ཚོར་བ་བདེ་བ་མ་ཡིན་ཏེ་སྙོམས་འཇུག་བསམ་གཏན་ལ་དབང་ཤེས་ཁེགས་པས་ལུས་བདེ་མ་ཡིན་ལ། དགའ་བ་ཞེས་འབྱུང་བའི་ཕྱིར་དེ་ཡིད་བདེ་ཡིན་པས་སེམས་བདེ་ཡང་དེ་དག་དང་ལྷན་ཅིག་འབྱུང་བ་མེད་པའི་ཕྱིར་རོ་ཞེའོ། །དཔེ་སྟོན་པ་ནི་སེམས་ལས་བྱུང་བའི་བདེ་བ་ཁས་མི་ལེན་པས་དེ་དག་ཏུ་ལུས་ཀྱི་བདེ་བ་ཁོ་ན་ཡན་ལག་ཏུ་གཞག་གི་ཤིན་ཏུ་སྦྱངས་པ་ལ་བདེ་བའི་མིང་གིས་བསྟན་པ་མ་ཡིན་ནོ། །དེ་ལྟ་མ་ཡིན་ན་བཞི་པའི་ཤིན་ཏུ་སྦྱངས་པ་ཡང་བདེ་བར་སྟོན་པར་ཐལ་བར་འགྱུར་ལ། གལ་ཏེ་བདེ་བའི་ཚོར་བ་དང་མཐུན་པའི་ཤིན་ཏུ་སྦྱངས་པ་དགོས་ན་གསུམ་པའི་ཤིན་ཏུ་སྦྱངས་པ་ལ་ཡང་ཐལ་བར་འགྱུར་རོ། །མདོ་ལས་ཀྱང་། གང་གིས་འཕགས་པ་ཉན་ཐོས་རབ་ཏུ་དབེན་པ་ལས་སྐྱེས་པའི་བདེ་བ་ལུས་ཀྱི་མངོན་སུམ་དུ་བྱས་ནས་རྫོགས་པར་བྱས་ཏེ་གནས་པ་དེའི་ཚེ་འདིའི་ཆོས་ལྔ་ནི་སྤོང་བར་འགྱུར་ལ་ཆོས་ལྔ་པོ་ནང་རབ་ཏུ་དང་བ་དང་དགའ་བ་དང་ཤིན་ཏུ་སྦྱངས་པ་དང་བདེ་བ་དང་ཏིང་ངེ་འཛིན་ནི་བསྒོམ་པ་ཡོངས་སུ་རྫོགས་པར་འགྱུར་རོ་ཞེས་ཤིན་ཏུ་སྦྱངས་པ་དང་བདེ་བ་ཐ་དད་དུ་གསུངས་པ་དང་འགལ་བར་འགྱུར་རོ་ཞེས་ཟེར་རོ། །ནང་རབ་ཏུ་དང་བ་ནི་གཉིས་པ་ཐོབ་པས་དང་པོའི་ས་ལ་ངེས་པར་བྱུང་བ་ལ་ཡིད་ཆེས་པའི་དད་པ་ཡིན་ནོ། །སྐལ་ལྡན་ཁྱད་པར་ཅན་ནི་རྟོག་དཔྱོད་ལ་སོགས་པ་ཡང་སེམས་ཀྱི་བྱེ་བྲག་ཏུ་ཁས་ལེན་པས་འདི་ཡང་རྟོག་དཔྱོད་ཀྱི་འཁྲུག་པ་དང་བྲལ་བའི་སེམས་རྒྱུད་ཡིན་ནོ་ཞེས་ཏེ་གྲུབ་མཐའ་དང་འགལ་བས་ཁས་མི་ལེན་ཏོ། །དང་པོ་གཉིས་ཀྱི་དགའ་བ་ནི་ཁ་ཅིག་ན་རེ་དེ་སེམས་བྱུང་གཞན་དང་ཡིད་བདེ་བ་བསམ་གཏན་གསུམ་ཅར་གྱི་བདེ་བ་ཡིན་ནོ་ཞེས་ཏེ། དེ་ལྟ་ན་བསམ་གཏན་གསུམ་པ་ན་ཡིད་བདེ་ཡོད་པར་འགྱུར་ལ། འདོད་པར་མི་ནུས་ཏེ་རྣམ་པར་བསྒྱུར་བའི་མདོ་ལས། བསམ་གཏན་གསུམ་པ་བཀའ་སྩལ་ནས་འདིར་ཡིད་བདེ་བའི་དབང་པོ་སྐྱེས་པ་མ་ལུས་པ་འགགས་པར་འགྱུར་རོ་ཞེས་དང་། བསམ་གཏན་གྱི་ཡན་ལག་སྟོན་པའི་མདོ་ལས་ཀྱང་། བཞི་པའི་དབང་དུ་བྱས་ནས་བདེ་བ་ཡང་སྤངས་ཏེ་སྔ་ནས་སྡུག་བསྔལ་ཡང་སྤངས་ཤིང་ཡིད་བདེ་བ་དང་ཡིད་མི་བདེ་བ་ཡང་ནུབ་པས་ཞེས་བཤད་པའི་ཕྱིར་རོ། །དེས་ན་ལུང་རྣམ་པ་གཉིས་དང་འགལ་བའི་ཕྱིར་དགའ་བ་ཡིད་བདེ་བ་ཡིན་ནོ། །ཞར་ལ་བྱུང་བ་ནི། བསམ་གཏན་ཉོན་མོངས་ཅན་ལ་ཡང་ཡན་ལག་དེ་དག་ཡོད་དམ་ཞེ་ན། དང་པོ་ཉོན་མོངས་ཅན་ལ་དབེན་པ་ལས་སྐྱེས་པའི་དགའ་བ་དང་བདེ་བ་མེད་དེ་དེས་དབེན་པ་མ་ཡིན་པའི་ཕྱིར་རོ། །གཉིས་པ་ལ་ནང་རབ་ཏུ་དང་བ་མེད་དེ་ཉོན་མོངས་པས་རྙོགས་པའི་ཕྱིར་རོ། །གསུམ་པ་ལ་ཤེས་བཞིན་དང་དྲན་པ་མེད་དེ་ཉོན་མོངས་ཅན་གྱི་བདེ་བས་ཀུན་ཏུ་རྨོངས་པར་བྱས་པའི་ཕྱིར་རོ། །བཏང་སྙོམས་ཀྱང་མེད་མོད་ཀྱི་བཞི་པར་བཀག་པའི་དོན་གྱིས་གོ་བས་འདིར་མ་བསྟན་ཏེ། གང་སྤེལ་གྱི། ཉོན་མོངས་ཅན་གྱི་བཞི་པ་ལ་དེ་བཀག་པའི་ཕྱིར་དོན་གྱིས་གསུམ་པ་ལ་ཡང་དེ་བཀག་པར་ཤེས་པར་འགྱུར་བའི་ཕྱིར་རོ་ཞེས་སོ། །བཞི་པ་ལ་བཏང་སྙོམས་དང་དྲན་པ་ཡོངས་སུ་དག་པ་མེད་དེ་ཉོན་མོངས་པས་དྲི་མ་ཅན་དུ་བྱས་པའི་ཕྱིར་རོ། །གང་སྤེལ་ནི། དགེ་བའི་ས་མང་པོ་པ་ཡིན་པས་བཏང་སྙོམས་དང་ཉོན་མོངས་པས་ཀུན་ཏུ་རྨོངས་པར་བྱས་པས་དྲན་པ་ཡོངས་སུ་དག་པ་མེད་དོ་ཞེའོ། །ཁ་ཅིག་ནི་ཉོན་མོངས་ཅན་གྱི་བསམ་གཏན་དང་པོ་གཉིས་ལ་ཤིན་ཏུ་སྦྱངས་པ་དང་ཕྱི་མ་གཉིས་ལ་བཏང་སྙོམས་མེད་དོ། །དེ་གཉིས་དགེ་བའི་ས་མང་པོ་ཡིན་པའི་ཕྱིར་རོ། །གཞན་ནི་ཡོད་པར་ཁས་ལེན་ཏེ། །གལ་སྤེལ་ཊཱི་ཀར། དེ་དག་གི་ལྟར་ན་དང་པོ་དང་གསུམ་པ་དག་ནི་ཡན་ལག་བཞི་པ་ཡིན་ལ་གཉིས་པ་དང་བཞི་པ་དག་ཡན་ལག་གསུམ་པ་ཡིན་ནོ་ཞེས་སོ། །འོ་ན་བསམ་གཏན་གསུམ་སྐྱོན་དང་བཅས་པའི་ཕྱིར་གཡོ་བ་དང་བཅས་ལ་བཞི་པ་མི་གཡོ་བར་གསུངས་པའི་དོན་ཅི་ཞེ་ན། སྐྱོན་བརྒྱད་ལས་ནི་གྲོལ་བའི་ཕྱིར་བཞི་པ་གཡོ་བ་མེད་པ་སྟེ་མི་གཡོ་བ་ཡིན་ནོ། །བརྒྱད་ནི་རྟོག་དཔྱོད་དང་དབུགས་དག་དང་བདེ་བ་ལ་སོགས་པ་སྟེ་བཏང་སྙོམས་མ་གཏོགས་པ་དེའོ། །མན་ཆད་ནི་སྐྱོན་བརྒྱད་པོ་ཅི་རིགས་པ་དང་བཅས་པས་གཡོ་བའོ། །གཞན་དག་ནི་བསམ་གཏན་དང་པོ་རྟོག་དཔྱོད་དང་གཉིས་པ་དགའ་བ་དང་གསུམ་པ་བདེ་བས་གཡོ་ལ། བཞི་པ་སྐྱོན་བརྒྱད་དང་བྲལ་བས་དེ་དག་གིས་མི་གཡོ་བའི་ཕྱིར་ཏེ་རླུང་མེད་པའི་མར་མེ་བཞིན་ནོ་ཞེས་ཟེར་རོ། །སྐྱེ་བ་ན་ཚོར་བ་གང་ཡོད་ནི་སྙོམས་འཇུག་ན་ཚོར་བ་གང་ཡོད་པ་དེ་ཁོ་ན་ལྟར་ཡོད་དམ་ཞེ་ན་མ་ཡིན་ཏེ། སྐྱེ་བའི་བསམ་གཏན་དག་ན་ནི་དང་པོ་ན་ཡིད་ཤེས་ཀྱི་འཁོར་དུ་སྐྱེས་པའི་ཡིད་བདེ་དང་དབང་ཤེས་ཀྱི་བདེ་བ། གཉི་ག་དང་འགལ་མེད་ཀྱི་བཏང་སྙོམས་སོ། །དེ་ཡན་ཆད་ན་རྣམ་ཤེས་ཚོགས་ལྔ་མེད་པའི་ཕྱིར་གཉིས་པ་ཡིད་ཤེས་ཀྱི་བཏང་སྙོམས་དང་ཡིད་བདེ་དང་། གསུམ་པ་ན་སེམས་ཀྱི་བདེ་བ་དང་བཏང་སྙོམས་དང་བཞི་པ་ན་བཏང་སྙོམས་ཚོར་བ་ཁོ་ན་ཡོད་དོ། །འོ་ན་གཉིས་པ་སོགས་ཀྱི་ལྷ་དག་མཐོང་བ་དང་ཐོས་པ་དང་རེག་བྱ་མི་འཛིན་པར་འགྱུར་ཏེ། །དེ་འཛིན་རྣམ་ཤེས་མེད་པའི་ཕྱིར་དང་། ལུས་ངག་གི་རེག་བྱེད་ཀྱང་མེད་པར་འགྱུར་ཏེ་ཀུན་སློང་རྟོག་དཔྱོད་མེད་པའི་ཕྱིར་རོ་ཞེ་ན། གཉིས་པ་སོགས་ན་ལུས་དང་མིག་དང་རྣ་བའི་རྣམ་ཤེས་དང་རྣམ་པར་རིག་བྱེད་སློང་བྱེད་གང་ཡིན་པ་དེ་ནི་ས་དང་པོར་གཏོགས་ཀྱང་དེ་དག་གི་རྒྱུད་ལ་མངོན་དུ་བྱེད་པའི་ཕྱིར་སྐྱོན་མེད་དེ། འདོད་པའི་སྤྲུལ་སེམས་གོང་སར་མངོན་དུ་བྱེད་པ་བཞིན་ནོ། །འཆད་པ་པོ་དག་ནི་ས་དེས་བསྡུས་ལ་མེད་ཀྱང་རྟེན་དེས་བསྡུས་ལ་ཡོད་པའི་ཕྱིར་རོ་ཞེས་བརྟགས་ནས་ལན་མཛད་དོ། །དེ་ནི་མ་བསྒྲིབས་ལ་ལུང་མ་བསྟན་ཡིན་གྱི་ཉོན་མོངས་ཅན་མིན་ཏེ་སྤངས་ནས་མེད་པའི་ཕྱིར་དང་། དགེ་བ་མ་ཡིན་ཏེ། བསམ་གཏན་གཏོགས་པའི་དགེ་བ་ནི། །ས་འཕོས་ཉམས་པ་དག་གིས་གཏོང་། །ཞེས་པའི་ཕྱིར་རོ། །འཐོབ་ཚུལ་ནི་བསམ་གཏན་གཟུགས་མེད་ཀྱི་དགེ་བ་དག་པ་ལ་སོགས་པ་ཇི་ལྟར་འཐོབ་ཅེ་ན། དག་པ་པ་དེ་དང་སྔར་མི་ལྡན་ན་འོག་ས་ལས་འདོད་ཆགས་དང་བྲལ་བ་དང་། སྲིད་རྩེ་མ་གཏོགས་པ་གོང་ནས་འོག་ཏུ་སྐྱེ་བ་ལས་ནི་དག་པ་ངེས་འབྱེད་ཆ་མཐུན་ལས་གཞན་གསུམ་ཅི་རིགས་པ་འཐོབ་ལ་སྲིད་རྩེར་སྐྱེ་བས་མ་ཡིན་ཏེ་གོང་ས་མེད་པའི་ཕྱིར་རོ། །དེ་ཡང་དངོས་གཞིའི་དབང་དུ་བྱས་ཀྱི་ཉེར་བསྡོགས་ལ་ནི་དེ་དང་མི་ལྡན་པས་འདོད་ཆགས་དང་མ་བྲལ་བས་ཀྱང་སྦྱོར་བས་འཐོབ་པ་ཡོད་དོ། །ལྡན་པ་ལ་ནི་སྦྱོར་བ་ལས་ཀྱང་ངེས་འབྱེད་ཆ་མཐུན་དག་པ་པ་འཐོབ་ལ། ཡོངས་སུ་ཉམས་པ་ལས་ཀྱང་ཉམས་པའི་ཆ་མཐུན་ནོ། །དངོས་གཞིའི་ཟག་མེད་ནི་སྔར་མི་ལྡན་ན་འདོད་ཆགས་དང་བྲལ་བ་ཁོ་ན་ལས་འཐོབ་ལ། ལྡན་པ་ལ་ནི་ཟད་པ་ཤེས་པ་ལས་མི་སློབ་པ་དང་། སློབ་པ་དད་མོས་དང་མི་སློབ་པ་དབང་པོ་འཕོས་པ་ལས་མཐོང་ཐོབ་དང་མི་གཡོ་བ་འཐོབ་པ་ལྟ་བུ་ཁྱད་པར་ཅན་ཐོབ་པ་ཡོད་དོ། །མཐོང་ལམ་གྱིས་མི་འཐོབ་པའམ་ཞེ་ན། ཕྱིར་མི་འོང་ཆགས་བྲལ་སྔོན་འགྲོའི་མཐོང་ལམ་གྱི་དངོས་གཞི་ཟག་མེད་སྔར་མེད་འཐོབ་ལ། མཐོང་ལམ་གཞན་གྱིས་མི་འཐོབ་སྟེ་དེའི་ཕྱིར་གདོན་མི་ཟ་བར་ཐོག་པ་མ་ཡིན་པས་མ་བཤད་དོ་ཞེས་གསུངས་སོ། །འོག་སར་སྐྱེ་བ་དང་ཉམས་པས་ཀྱང་མ་ཡིན་ཏེ། འཕགས་པ་མ་ཉམས་པར་འོག་སར་སྐྱེ་བ་མེད་ལ་ཉམས་པ་དག་ཀྱང་འབྲས་བུ་ལས་ཉམས་པ་འཆི་བ་མེད་པས་ནམ་ཡང་སྐྱེ་བ་མེད་དོ། །གལ་ཏེ་བསམ་གཏན་དང་པོའི་ཉོན་མོངས་ལྟ་བུས་སྤངས་པ་ལས་ཉམས་ནས་དང་པོར་སྐྱེས་ཀྱང་དེ་ལྟ་བུ་ཟག་མེད་སྔར་ནས་ཡོད་པས་སྐྱེ་བས་ཐོབ་པ་མེད་ལ། མི་སློབ་པ་ཉམས་ན་དངོས་གཞིའི་སློབ་པ་ཟག་མེད་ཀྱི་ཐོབ་པ་འབྱུང་སྲིད་ཀྱང་སྤྱི་རིགས་ནས་འཕགས་པ་ཉམས་པ་ལ་དངོས་གཞི་ཟག་མེད་ཀྱི་ཐོབ་པ་གདོན་མི་ཟ་བར་འབྱུང་བ་མ་ཡིན་པས་ཉམས་པས་ཀྱང་མི་འཐོབ་ཅེས་བྱ་བར་མངོན་ནོ། །ཉོན་མོངས་ཅན་གྱི་བསམ་གཏན་གཟུགས་མེད་ནི་སྔར་མི་ལྡན་ན་འོག་སའི་ཉོན་མོངས་པས་ཉམས་པ་དང་སྲིད་རྩེ་མ་གཏོགས་པ་གོང་ས་ནས་འོག་སར་སྐྱེ་བ་ཡིས་འཐོབ་ཀྱི་གོང་སར་སྐྱེ་བ་དང་སྦྱོར་བས་མ་ཡིན་ཏེ་དེའི་ཉོན་མོངས་པས་སྔར་ནས་ལྡན་པའི་ཕྱིར་དང་དེ་ལ་དོན་དུ་གཉེར་བ་མེད་པའི་ཕྱིར་རོ། །གང་ལས་གང་འབྱུང་ལ་གསུམ་གྱི་གསུམ་པོ་གང་ལས་གང་འབྱུང་ལ་གཉིས་ལས་སྙོམས་འཇུག་གི་དབང་དུ་བྱས་པ་ནི། བསམ་གཏན་གསུམ་པའི་སྙོམས་འཇུག་ཟག་པ་མེད་པ་ལྟ་བུའི་མཇུག་ཐོགས་སུ་ལྟག་འོག་དང་བཅས་ནས་རང་ས་ནས་འགྲངས་པའི་གསུམ་པའི་བར་གྱི་དགེ་བ་སྐྱེའོ། །དེ་ནི་འདི་ལྟར་རྒྱུན་གྱི་ཚེ་རང་གི་རིགས་འདྲ་ཕྱི་མ་དང་དེ་ལས་ལྡང་བའི་ཚེ་རང་སའི་དག་པ་པ་དང་། ཐོད་རྒལ་རིང་སྦྱོར་ལུགས་མཐུན་གྱི་ཚེ་བཞི་པའི་ཟག་མེད་དང་། སྤེལ་ནས་འཇུག་པའི་ཚེ་དག་པ་དང་། ཉེ་སྦྱོར་གྱི་ཚེ་ནམ་མཁའི་ཟག་མེད་དང་། དངོས་གཞིའི་ཚེ་གཉི་ག་གང་རུང་དུ་འབྱུང་ལ། ཐོད་རྒལ་སྦྱོར་བའི་ལུགས་ལྡོག་གི་ཚེ་གཉིས་པའི་དེ་གཉིས་དང་། དངོས་གཞིའི་ཚེ་དང་པོའི་དེ་གཉིས་སོ། །དེ་བཞིན་དུ་བཞི་པ་དང་ནམ་མཁའ་ལའང་སྦྱར་རོ། །རྣམ་ཤེས་ལ་གསུམ་པའི་བར་གྱི་དགེ་བ་སྐྱེ་ཡང་སྲིད་རྩེར་ཟག་མེད་མེད་པའི་ཕྱིར་སྐྱེ་བ་མེད་དོ། །ཅི་ཡང་ལ་བདུན་དང་སྲིད་རྩེ་དང་བསམ་གཏན་དང་པོ་ལ་དྲུག་དྲུག་དང་གཉིས་པ་ལ་བརྒྱད་དོ། །དེ་ཡང་གཟུགས་མེད་ཀྱི་དག་པ་པ་དང་། ཟག་མེད་རྗེས་ཤེས་མཇུག་ལྡང་བྱེད་ཀྱི་ཆོས་ཤེས་དང་དམིགས་པ་མི་མཐུན་པས་མ་ཡིན་ནོ། །ཟག་མེད་དང་ཉོན་མོངས་ཅན་ནི་ནམ་ཡང་ཕན་ཚུན་མཇུག་ཐོགས་སུ་འབྱུང་བ་མེད་དོ། །དག་པ་ལས་ཟག་མེད་ལ་སྦྱར་བ་དེ་བཞིན་དུ་ཡིན་ལ། ཁྱད་པར་ནི་རང་གི་ས་པའི་ཉོན་མོངས་ཅན་ཀྱང་དེའི་རོ་མྱང་བར་བྱེད་པའི་ཚེ་སྐྱེ་སྟེ། དག་པ་དེ་ནི་དེས་མྱང་བྱ། །ཞེས་པའི་ཕྱིར་རོ། །ཉོན་མོངས་ཀྱི་སྙོམས་འཇུག་ལས་ནི་དེ་ལ་དེར་ཤེས་ན་རང་སའི་དག་པ་པ་དང་རྒྱུན་གྱི་ཚེ་ཉོན་མོངས་ཅན་རིགས་འདྲ་ཕྱི་མ་སྐྱེ་ལ། གཟིར་བའི་ཚེ་འོག་སའི་དག་པ་པ་གཅིག་ཀྱང་འབྱུང་སྟེ། སྙོམས་པར་འཇུག་པའི་ཚེ་འོག་སའི་དག་པ་པ་ནི་བླའི་གོང་སའི་ཉོན་མོངས་ཅན་ནི་དེ་ལྟ་མ་ཡིན་ནོ་ཞེས་འཕེན་པ་དྲག་པོ་བཏང་བའི་ཕྱིར་རོ། །བསམས་ནས་གཉིད་ལོག་པ་འདོད་པའི་དུས་ན་སད་པ་བཞིན་ནོ། །ཞར་ལ་དེ་ལས་གཞན་གྱི་དབང་དུ་བྱས་པ་ནི་འཆི་འཕོའི་དག་པ་པ་སྐྱེས་ཐོབ་ལས་གོང་འོག་གང་དུའང་སྐྱེར་རུང་བས་ཁམས་འོག་མ་གཉིས་སུ་བར་སྲིད་དང་གཟུགས་མེད་ཀྱི་སྐྱེ་སྲིད་དུ་ཉིང་མཚམས་སྦྱོར་བའི་ཚེ་དེའི་ཉོན་མོངས་པ་ཆིག་རྐྱ་ཐུབ་པ་འགའ་ཞིག་མ་གཏོགས་པ་ཉོན་མོངས་པ་ཀུན་འབྱུང་དུ་རུང་ལ། ཉོན་མོངས་ཅན་ལས་ནི་རང་དང་འོག་ས་པ་འབྱུང་གི་གོང་མའི་མིན་ཏེ་འོག་སའི་ཉོན་མོངས་མ་སྤངས་པར་གོང་སར་སྐྱེ་བ་མེད་པའི་ཕྱིར་རོ། །དེས་ན་སྐྱེ་བའི་བསམ་གཏན་དག་ཏུ་སྐྱེ་འཆི་བྱེད་པའི་དགེ་བ་སྐྱེས་ཐོབ་ཀྱིས་དག་པ་པའི་མིང་འཐོབ་བོ། །གང་སྤེལ་དུ་དེའི་འཆི་སེམས་སྐྱེས་ཐོབ་ཀྱི་དགེ་བ་མཉམ་བཞག་སྲིད་པར་བཤད་པ་ནི། རྩེ་གཅིག་སེམས་མེད་དེ་ལ་དེ་མེད་ཅེས་པ་དང་འགལ་བར་དོགས་སོ། །དག་པ་བྱེ་བྲག་ཏུ་བཤད་པ་ནི་དག་པ་པ་ལས་ཟག་མེད་འབྱུང་ན་ཐམས་ཅད་ལས་སྐྱེའམ་ཞེ་ན་མ་ཡིན་ཏེ། སྙོམས་འཇུག་གི་དག་པ་བ་དེ་ནི་ཉམས་པའི་ཆ་མཐུན་དང་སོགས་ཀྱིས་གནས་པ་དང་ཁྱད་པར་དང་ངེས་འབྱེད་ཆ་མཐུན་རྣམ་པ་བཞི་ལས་ཟག་མེད་ནི་ངེས་འབྱེད་ཆ་མཐུན་ལས་སོ། །དེ་དག་ཀྱང་སྲིད་རྩེ་མ་གཏོགས་པ་ན་བཞི་ཅར་དང་། སྲིད་རྩེ་ལ་གོང་ས་མེད་པས་ཁྱད་པར་ཆ་མཐུན་ལས་གཞན་པ་གསུམ་མོ། །གང་སྤེལ་གྱིས་དེ་ནས་མཐོང་ལམ་མེད་པས་དེ་དང་མཐུན་པའི་ངེས་འབྱེད་ཆ་མཐུན་མ་གཏོགས་པ་གཞན་ཟག་མེད་དང་མཐུན་པའི་ངེས་འབྱེད་ཆ་མཐུན་ཡོད་ཅེས་བཤད་དོ། །རིགས་པ་དེ་ནི་གཟུགས་མེད་གཞན་ལ་བལྟ་བར་བྱའོ། །དེ་དག་གི་ངོ་བོ་ནི་གོ་རིམ་བཞིན་དུ་ཉོན་མོངས་པ་སྐྱེ་བ་དང་རྗེས་སུ་མཐུན་པ་དང་རང་གི་ས་པའི་དགེ་བ་སྐྱེ་བ་དང་རྗེས་སུ་མཐུན་པ་དང་ས་གོང་མའི་དགེ་བ་སྐྱེ་བ་དང་རྗེས་སུ་མཐུན་པ་དང་ཟག་མེད་དང་རྗེས་སུ་མཐུན་པའོ། །དེ་ཡང་ཉམས་པ་ཆ་མཐུན་ལ་སོགས་པའི་མཇུག་ཐོགས་སུ་རིམ་པ་ལྟར་དང་པོ་གཉིས་དང་དང་པོ་གསུམ་དང་ཐ་མ་གསུམ་དང་ཐ་མ་གཅིག་པུ་འབྱུང་ངོ་། །ཐོད་རྒལ་ནི་དེ་ཇི་ལྟར་སྐྱེད་ཅེ་ན། སྙོམས་འཇུག་གིས་བརྒྱད་ལ་ཟག་བཅས་ཟག་མེད་རྣམ་པ་གཉིས་དང་འབྲེལ་བ་སྟེ་གོ་རིམ་བཞིན་དུ་ཟག་བཅས་ཀྱི་བསམ་གཏན་དང་པོ་ནས་སྲིད་རྩེའི་བར་མཉམ་པར་གཞག་ནས་ལུགས་མཐུན་དུ་སོང་ཞིང་། དེ་ནས་བསམ་གཏན་དང་པོ་ཟག་བཅས་ཀྱི་བར་དུ་ལུགས་མི་མཐུན་དུ་འོངས་པ་དང་། ཟག་མེད་ལའང་དེ་བཞིན་ཏེ་དེ་ལྟར་སྙོམས་པར་འཇུག་པའི་སྒོ་ནས་བྱང་བར་བྱས་པ་ནི་རིང་སྦྱོར་དང་། དེ་ནས་ཟག་བཅས་དང་པོ་ནས་གསུམ་པ་ལ་སོགས་པ་དང་། ཟག་མེད་ལའང་དེ་བཞིན་དུ་གཅིག་བརྒལ་ཏེ་ས་རེ་རེ་བརྒལ་ནས་ཡར་སོང་ཞིང་མར་འོངས་པ་ནི་ཉེ་སྦྱོར་རོ། །གང་གི་ཚེ་དང་པོ་ཟག་བཅས་ནས་གསུམ་ཟག་མེད་ལྟ་བུ་ལུགས་དང་མཐུན་མི་མཐུན་ལ་སྙོམས་པར་འཇུག་ནུས་པ་དེའི་ཚེ་རིས་མི་མཐུན་པའི་རྫས་གསུམ་པར་འགྲོ་སྟེ་དེ་ལྟར་སྙོམས་པར་འཇུག་པའི་ཕྱིར་ཐོད་རྒལ་གྱི་ནི་སྙོམས་འཇུག་དངོས་གཞི་ཡིན་ནོ། །ཤིན་ཏུ་རིང་བས་དེ་ལས་རྒལ་ཚབས་ཆེ་བར་མ་ཡིན་ནོ། །རྟེན་ནི་བློ་གསལ་བས་གླིང་གསུམ་དང་། གང་ཟག་ཉོན་མོངས་པ་མེད་པ་དང་ཏིང་ངེ་འཛིན་ལ་དབང་བས་མི་གཡོ་བ་ཁོ་ནའོ། །ཆོས་ཀྱི་ཁྱད་པར་ནི་རྟེན་གང་གིས་མངོན་དུ་བྱེད་ན་བསམ་གཏན་གཟུགས་མེད་ཀྱི་སྙོམས་འཇུག་དེ་རང་ས་དང་འོག་སའི་རྟེན་ཅན་ཏེ་དེར་མངོན་དུ་བྱེད་ཀྱི་གོང་སར་མ་ཡིན་ཏེ་འོག་སས་དགོས་པ་མེད་པའི་ཕྱིར་རོ། །འོན་ཀྱང་སྲིད་རྩེར་སྐྱེས་པའི་ཕྱིར་མི་འོང་ནི་འཕགས་པ་སྟེ་ཅི་ཡང་མེད་ཟག་མེད་མངོན་སུམ་དུ་བྱས་ནས་ཟག་པ་ཟད་པར་འགྱུར་བ་ཡོད་པའི་ཕྱིར་དེ་ཉིད་དམིགས་བསལ་ལོ། །དེ་ཁོ་ན་མངོན་དུ་བྱེད་པ་ནི་རང་ས་ན་མེད་ཅིང་འོག་ས་ལས་དེ་ཁོ་ན་ཉེ་བའི་ཕྱིར་རོ། །དམིགས་པ་ནི་སྲེད་བཅས་ཏེ་རོ་མྱང་དང་མཚུངས་ལྡན་ནི་རང་གི་ས་པའི་སྲིད་པ་སྟེ་ཟག་བཅས་ཀྱི་ཕུང་པོ་ཁོ་ན་ལ་དམིགས་ཀྱི་འདོད་ཆགས་དང་བྲལ་བས་འོག་སར་མ་ཡིན་ལ། གོང་སར་ཀྱང་མ་ཡིན་ཏེ་ས་ཐ་དད་ཀྱི་སྲེད་པས་མཚམས་བཅད་པའི་ཕྱིར་རོ། །ཟག་མེད་ལའང་མ་ཡིན་ཏེ། འདི་ནི་ཡུལ་དེ་ལས་དོན་དུ་གཉེར་བའི་སྒོ་ནས་འཇུག་པ་ཡིན་ལ་དེ་ལྟར་འཇུག་ན་དགེ་བར་ཐལ་བར་འགྱུར་བའི་ཕྱིར་རོ་ཞེས་བཤད་དོ། །བསམ་གཏན་དངོས་གཞི་དགེ་བ་ནི་ཟག་མེད་དང་དག་པ་བ་སྟེ་དེ་གཉིས་ཅར་བསམ་གཏན་ལ་བརྟེན་པའི་དགེ་བ་ཡིན་པའི་ཕྱིར་རོ། །དམིགས་ཡུལ་ནི་ཡོད་དགུ་ཅོག་སྟེ་འདུས་བྱས་དང་འདུས་མ་བྱས་ཐམས་ཅད་དོ། །དེའི་ཕྱིར་རྒྱལ་སྲས་ཀྱིས། བསམ་གཏན་དག་ནི་ཀུན་ཏུ་བལྟ་བ་པ་ཡིན་པའི་ཕྱིར་དངོས་གཞི་ཡང་ཟག་པ་དང་བཅས་པའི་དངོས་པོ་འོག་མ་ལ་དམིགས་པར་འགྱུར་རོ་ཞེས་སོ། །གཟུགས་མེད་དངོས་གཞི་ཞེས་པས་རིམ་པ་ལྟར་བསམ་གཏན་པ་ཉེར་བསྡོགས་བསལ་ལ། དགེ་བ་ཞེས་པས་ནི་རོ་མྱང་ཅན་བསལ་བ་དེའི་དག་པ་བ་དང་ཟག་མེད་གཉིས་བསྡུ་བའི་དོན་ཏོ། །དེ་རྣམས་ཀྱི་སྤྱོད་ཡུལ་ནི་ཟག་བཅས་འོག་མ་མིན་ཏེ། དེ་དག་དམིགས་པ་ལས་ངེས་འབྱུང་ཡིན་པའི་ཕྱིར་རོ། །དེས་ན་ཟག་བཅས་ལས་རང་ས་དང་ས་གོང་མ་ཁོ་ནའོ། །ཟག་མེད་འོག་མ་ལ་དམིགས་པ་སྲིད་པས་ཟག་བཅས་ཞེས་སྨྲོས་སོ། །དེ་ནི་རྗེས་ཤེས་ཕྱོགས་མཐུན་ལྷན་ཅིག་འབྱུང་བ་དང་བཅས་པའོ། །ཆོས་ཤེས་ཕྱོགས་འདོད་པའི་བདེན་པ་ལ་དམིགས་པས་རིང་བའི་ཕྱིར་མ་ཡིན་ལ། ས་འོག་སའི་སྤང་བྱ་མི་དམིགས་པས་དེའི་འགོག་པ་ལའང་མ་ཡིན་ནོ། །གསུམ་པོ་གང་གིས་ཉོན་མོངས་སྤོང་ཞེ་ན། དངོས་གཞིའི་ཟག་པ་མེད་པས་ནི་ཉོན་མོངས་རྣམས་སྤོང་ངོ་། །དག་པས་ནི་མ་ཡིན་ཏེ། འོག་ས་ལས་འདོད་ཆགས་དང་བྲལ་ཟིན་ཅིང་། རང་སའི་སྲེད་པ་རྒྱས་པ་དང་གོང་ས་ཆེས་ཁྱད་པར་དུ་འཕགས་པའི་ཕྱིར་རོ། །དེའི་ཕྱིར། ཉོན་མོངས་ཅན་གྱིས་ལྟ་ཅི་སྨྲོས། །ཞེས་པའོ། །ཉེར་བསྡོགས་ནི་དག་པ་པས་སྤོང་སྟེ་རང་རང་གི་འོག་ས་ལས་འདོད་ཆགས་དང་བྲལ་བའི་ཕྱིར་རོ། །ཀྱང་ཞེས་པ་ནི་དང་པོ་ཉེར་བསྡོགས་ཟག་མེད་བསྡུ་བའི་ཏོན་ཏེ་རྒྱལ་སྲས་ཀྱིས། ཀྱང་ཞེས་བྱ་བའི་སྒྲ་ནི་ཟག་པ་མེད་པས་ཀྱང་ཞེས་བྱ་བ་ཡིན་ཏེ་སྲིད་པའི་སྒོ་ནས་དེ་སྐད་དུ་བཤད་པ་ཡིན་ནོ་ཞེས་སོ། །ཉེར་བསྡོགས་ནི་དུ་ཞེ་ན། དངོས་གཞི་དེ་དག་ལ་འཇུག་པའི་ཉེར་བསྡོགས་བརྒྱད་ཡོད་ལ། དེ་དག་འབྲལ་བར་བྱེད་པའི་ལམ་ཡིན་པའི་ཕྱིར་རོ་མྱང་ཅན་མེད་པས་དགེ་བ་དག་པ་པ་དང་། འདུ་བྱ་བ་མེད་པར་བྱུང་བའི་ལམ་ཡིན་ན་དགའ་བདེ་དང་མཚུངས་པར་ལྡན་དུ་རུང་ན་འདི་འབད་དེ་དྲང་དགོས་པས་འདུ་བྱ་བ་དང་བཅས་པར་འབྱུང་བའི་ཕྱིར་དང་། ས་འོག་མ་ལས་ཡིད་འབྱུང་བ་དང་མ་བྲལ་བའི་ཕྱིར་དགའ་བདེ་མེད་པས་བདེ་བ་ཡང་མིན་སྡུག་བསྔལ་ཡང་མིན་པ་སྟེ་བཏང་སྙོམས་སོ། །ཡང་ན་འབད་དེ་དྲང་བར་བྱ་བ་ཡིན་པས་བཏང་སྙོམས་དང་མཚུངས་ལྡན་ཡིན་ལ། ས་འོག་མ་ལས་ཡིད་བྱུང་བ་དང་མ་བྲལ་བ་དང་། འདོད་ཆགས་དང་བྲལ་བའི་ལམ་ཡིན་པའི་ཕྱིར་རོ་མྱང་དང་མཚུངས་ལྡན་མ་ཡིན་ནོ་ཞེས་རྒྱལ་སྲས་འཆད་དོ། །འོ་ན་བྱེ་བྲག་ཏུ་བཤད་པ་ལ་ཉེར་བསྡོགས་ཀྱིས་མཚམས་སྦྱོར་བའི་སེམས་དང་འཆི་འཕོ་བའི་སེམས་སུ་འགྱུར་རོ་ཞེས་སྐྱེ་བའི་སར་ཉིང་མཚམས་སྦྱོར་བའི་ཕྱིར་དེའི་ཉོན་མོངས་ཅན་ཡོད་པར་ཐལ་བར་འགྱུར་ལ། འདོད་ན་དག་པ་ཞེས་བཤད་པ་དང་འགལ་བའི་ཕྱིར་རོ་ཞེ་ན། དེ་ནི་དངོས་གཞི་ལ་འཇུག་པའི་ཉེར་བསྡོགས་ཀྱི་དབང་དུ་བྱས་ཤིང་མཉམ་གཞག་ཀྱང་ཡིན་ཏེ་སློབ་དཔོན་གྱིས། མཉམ་པར་གཞག་པ་ལ་ནི་ཉོན་མོངས་པ་ཅན་ཉིད་དག་གོ་ཞེས་གསུངས་པའི་ཕྱིར་རོ། །སྤྱི་རིགས་ནས་ཉེར་བསྡོགས་ལ་ཉོན་མོངས་ཅན་མི་འགལ་བས་སྐྱེ་བའི་སར་ཉེར་བསྡོགས་ཀྱིས་ཉིང་མཚམས་སྦྱོར་སེམས་བྱེད་པ་གྲུབ་པའི་མཐའ་ཡིན་ལ་བསྟན་བཅོས་ལས་ཀྱང་དེ་སྐད་བཤད་ཅིང་དེ་ཉིད་རིགས་པ་ཡིན་ནོ། །ཉེར་བསྡོགས་ཀྱི་དང་པོ་ནི་མི་ལྕོགས་པ་མེད་པས་ཏེ་དེ་གསལ་བས་འཕགས་པ་ཟག་པ་མེད་པའང་ཡོད་ལ་བསྡུ་བ་ལས་ཀྱང་། མཉམ་བཞག་གི་དང་པོ་ཡིན་པས་ཞེས་བཤད་དོ། །ཁ་ཅིག་ནི་གསལ་བས་ཟག་མེད་སྲིད་པ་བཞིན་རོ་མྱང་ཅན་ཡང་སྲིད་དེ་དངོས་གཞི་ལ་འགྲན་སྙོགས་པའི་ཕྱིར་རོ། །དེའི་ཕྱིར་གསུམ་མོ་ཞེའོ། །སློབ་དཔོན་འདུས་བཟངས་ཀྱང་དེ་ལྟར་བཞེད་དོ། །ཁྱད་པར་ཅན་ནི་དེ་དང་ཉེར་བསྡོགས་ཞེས་ཀྱང་འབྱུང་ན་གཅིག་གམ་ཐ་དད་ཅེ་ན། ཐ་དད་དེ། དེ་ནི་འདོད་ཆགས་དང་བྲལ་བའི་ལམ་ཡིན་ལ། རྟོག་མེད་དཔྱོད་ཙམ་གྱི་དངོས་གཞི་ནི་བསམ་གཏན་ཁྱད་པར་ཅན་ཡིན་པའི་ཕྱིར་རོ། །དེ་ལ་རྣམ་པ་གསུམ་ཅར་རོ། །ཚོར་བ་ནི་དབང་ཤེས་མེད་པས་ལུས་བདེ་མེད་ཅིང་སེམས་བདེ་མ་ཐོབ་ལ། འབད་ནས་དྲང་དགོས་པ་ས་དགའ་བ་དང་མཚུངས་པར་མི་ལྡན་པའི་ཕྱིར་བདེ་མིན་སྡུག་བསྔལ་མིན་པའོ། །འབད་ནས་དྲང་དགོས་པས་ལམ་དཀའ་བ་ཞེས་ཀྱང་བཤད་དོ། །དེའི་དག་པ་པ་བསྒོམས་པས་ནི་ཚངས་ཆེན་དུ་འགྱུར་ཏེ་དེའི་འབྲས་བུ་ཅན་ནོ། །དེ་ལ་བརྟེན་པའི་ཏིང་ངེ་འཛིན་ལ་བཞི་ལས་དང་པོ་ནི་མདོ་ལས་རྟོག་བཅས་དཔྱོད་བཅས་ཀྱི་ཏིང་ངེ་འཛིན་ལ་སོགས་པ་གསུམ་གསུངས་པ་གང་དག་ཅེ་ན། ཁྱད་པར་ཅན་གྱི་ཏིང་ངེ་འཛིན་རྟོག་པ་མེད་ཅིང་དཔྱོད་པ་ཙམ་གྱི་ཏིང་ངེ་འཛིན་དང་། དེ་མན་ཆད་དེ་དང་པོའི་དངོས་གཞི་དང་མི་ལྕོགས་མེད་ཀྱི་ཏིང་ངེ་འཛིན་ནི་རྟོག་དཔྱོད་དང་བཅས་པ་ཡི་ཏིང་ངེ་འཛིན་དང་། དེ་ཡན་ཆད་གཉིས་པའི་ཉེར་བསྡོགས་ནས་སྲིད་རྩེའི་བར་གྱི་ཏིང་ངེ་འཛིན་ནི་རྟོག་དཔྱོད་གཉིས་ཀ་མེད་པའི་ཏིང་ངེ་འཛིན་ཏོ། །གཉིས་པ་ནི་ཏིང་ངེ་འཛིན་གསུམ་གསུངས་པ་ལས་མཚན་མ་མེད་པའི་ཏིང་ངེ་འཛིན་ཡུལ་ལྔ་ཕོ་མོ་དང་འདུས་བྱས་ཀྱི་མཚན་ཉིད་གསུམ་སྟེ་མཚན་མ་བཅུ་དང་བྲལ་བའི་མྱང་འདས་ལ་དམིགས་ནས་རྣམ་བཞི་པ་སྟེ་འགོག་པའི་རྣམ་པ་དང་མཚུངས་པར་ལྡན་པའི་ཏིང་ངེ་འཛིན་ཏོ། །སྟོང་པ་ཉིད་ཀྱི་ཏིང་ངེ་འཛིན་ནི་ཉེར་ལེན་གྱི་ཕུང་པོ་ལྔ་ལ་དམིགས་ནས་རྣམ་པ་བདག་མེད་སྟོང་ཉིད་དུ་འཇུག་པ་སྟེ་དེ་དག་དང་མཚུངས་པར་ལྡན་པའི་ཏིང་ངེ་འཛིན་དང་། སྨོན་པ་མེད་པའི་ཏིང་ངེ་འཛིན་ནི་དམིགས་པ་ཅི་རིགས་པ་དང་། རྣམ་པ་གོང་གི་དྲུག་པོ་དེ་ལས་གཞན་པ་བདེན་པ་ལྷག་མའི་རྣམ་པ་དང་མཚུངས་པར་ལྡན་པ་སྟེ་རྣམ་པ་བཅུ་ཡིན་ནོ། །དེ་ནི་འདི་ལྟར་ཡུལ་དེ་ལ་མ་ཞེན་པར་འདོར་བར་ཕྱོགས་པ་ནི་སྨོན་མེད་ཡིན་ལ། སྡུག་བསྔལ་གྱི་གཉིས་དང་ཀུན་འབྱུང་གི་རྣམ་པར་དམིགས་པས་ནི་དེ་ལས་ཡིད་འབྱུང་བའི་ཕྱིར་དང་། ལམ་ཡང་གཟིངས་ལྟར་གདོན་མི་ཟ་བར་དོར་བྱར་ཤེས་པས་འདའ་བར་མངོན་དུ་ཕྱོགས་པའི་ཕྱིར་དེའི་རྣམ་པ་ཅན་ཡང་སྨོན་མེད་དུ་རིགས་སོ། །སྡུག་བསྔལ་ལ་སྟོང་པ་བདག་མེད་ཀྱི་རྣམ་པར་དམིགས་པ་ནི་སྨོན་མེད་མ་ཡིན་ཏེ་དེ་དག་གིས་རྣལ་འབྱོར་སྤྱོད་པ་དེ་ལས་ཡིད་མི་འབྱུང་བའི་ཕྱིར་རོ། །དེའི་རྒྱུ་མཚན་ནི་ཆོས་ཐམས་ཅད་ཀྱི་རང་བཞིན་སྟོང་ཞིང་བདག་མེད་པའི་ཕྱིར་ཏེ་མྱ་ངན་ལས་འདས་པ་ལའང་དེའི་རྣམ་པར་དམིགས་ཀྱང་ཡིད་མི་འབྱུང་བ་བཞིན་ནོ། །འགོག་པའི་རྣམ་པ་ཅན་ཡང་མ་ཡིན་ཏེ་འདུས་བྱས་ལ་དམིགས་པའི་ཕྱིར་རོ། །ཏིང་ངེ་འཛིན་གསུམ་པོ་ཡང་འཇིག་རྟེན་དང་དེ་ལས་འདས་པའི་བྱེ་བྲག་གིས་དག་པ་བ་དང་དྲི་མ་མེད་པ་ཡིན་ལ། ས་ནི་རིམ་པ་བཞིན་ས་བཅུ་གཅིག་དང་ཟག་མེད་ས་དགུ་ནའོ། །གསུམ་པོ་དེ་དག་དྲི་མ་མེད་པ་ནི་རྣམ་པར་ཐར་པའི་སྒོ་སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པ་སྟེ་སྒོ་གསུམ་མོ། །འདི་དག་གིས་རྣམ་པར་ཐར་པ་མྱ་ངན་ལས་འདས་པའི་གྲོང་ཁྱེར་དུ་འཇུག་པས་ན་སྒོ་དང་འདྲ་བའི་ཕྱིར་ཏེ། གང་སྤེལ་གྱིས། སྒོ་མོ་དང་འདྲ་བ་ནི་སྒོ་སྟེ། ཐར་པ་ཐོབ་པའི་རྒྱུ་ལ་ཐར་པའི་སྒོར་བཤད་དོ་ཞེས་སོ། །གསུམ་པ་ནི་མདོ་ལ། སྟོང་པ་ཉིད་སྟོང་པ་ཉིད་ཀྱི་ཏིང་ངེ་འཛིན་ནི་ཅེས་པ་ལ་སོགས་པ་གཞན་ཡང་ཏིང་ངེ་འཛིན་གསུམ་མོ་ཞེས་སོ། །དེ་ལས་དང་པོ་གཉིས་ནི་མི་སློབ་པའི་སྟོང་པ་ཉིད་ཀྱི་ཏིང་ངེ་འཛིན་དང་སྨོན་པ་མེད་པའི་ཏིང་ངེ་འཛིན་ལ་རིམ་པ་བཞིན་བདག་གི་མ་ཡིན་ནོ་ཞེས་སྟོང་པ་དང་མི་རྟག་པའི་རྣམ་པར་དམིགས་པ་ཡིན་ནོ། །འོ་ན་སྟོང་པ་ཁོ་ནའི་རྣམ་པར་དམིགས་ཀྱི་བདག་མེད་པའི་རྣམ་པར་མ་ཡིན་ཞེ་ན། གང་སྤེལ་ནི་ཤིང་གིས་དུམ་བུ་མེར་བཅུག་ནས་བསྲེགས་པ་དང་ཤིང་ཡང་དེར་འཇུག་པ་ལྟར་མི་སློབ་པའི་སྟོང་ཉིད་ཀྱི་ཏིང་ངེ་འཛིན་གྱིས་ཉོན་མོངས་པ་བསྲེགས་པ་དང་དེ་ལ་དམིགས་ནས་ཁྱོད་ཀྱང་སྟོང་ངོ་ཞེས་དེ་སུན་འབྱིན་པའི་ལམ་ཡིན་པའི་ཕྱིར་རོ་ཞེའོ། །རྒྱལ་སྲས་ནི་སྟོང་པ་ཉིད་ཀྱི་རྣམ་པར་ཞུགས་པའི་སྟོང་པ་ཉིད་ཀྱི་ཏིང་ངེ་འཛིན་དེ་ཁོ་ནའི་རྗེས་ལ་བསྐྱེད་པར་བྱ་བ་ཡིན་པའི་ཕྱིར་རོ་ཞེས་པའི་དོན་ཏོ། །ཡང་ན་ཇི་ལྟར་སྟོང་པར་མཐོང་བ་དེ་བཞིན་དུ་བདག་མེད་པར་མཐོང་བ་ནི་སྐྱོ་བར་བྱེད་པ་མ་ཡིན་པའི་ཕྱིར་རོ། །དེ་ནི་འདི་ལྟར་སྲིད་པ་སྟོང་པར་མ་མཐོང་ན་བདག་མེད་པར་མཐོང་ཡང་དགའ་བ་སྐྱེ་ལ་སྟོང་པར་མཐོང་ན་སྐྱོ་སྟེ། ལམ་དུ་ཞུགས་པ་ན་མགྲོན་པོ་ངོ་མི་ཤེས་པ་མཐོང་བས་ཀྱང་དགའ་ལ། གཅིག་པུ་དེས་སྟོང་པའི་ཕྱིར་མི་དགའ་བ་བཞིན་ནོ་ཞེས་སོ། །འོ་ན་དེའི་རྗེས་ལ་ཡིན་གྱི་བདག་མེད་ཀྱི་རྣམ་པར་ཞུགས་པའི་རྗེས་ལ་མ་ཡིན་ཞེ་ན། དེ་ཁོ་ན་དེ་སྐྱེ་བ་དང་མཐུན་པར་གནས་ཀྱི་བདག་མེད་ཀྱི་རྣམ་པ་ཅན་ནི་དེ་ལྟ་མ་ཡིན་པའི་ཕྱིར་རོ་ཞེས་ཀྱང་ཊཱིཀ་བྱེད་གཉིས་འཆད་དོ། །ཏིང་ངེ་འཛིན་དེ་གཉིས་ཟག་མེད་ལ་དམིགས་པའི་ཕྱིར་སྡུག་བསྔལ་གྱི་རྣམ་པར་མ་ཡིན་ལ། ཀུན་འབྱུང་དང་འགོག་བདེན་མ་ཡིན་པས་དེ་དག་གི་རྣམ་པ་ཅན་ཡང་མ་ཡིན་ནོ། །ལམ་གྱིའང་མ་ཡིན་ཏེ་དེས་འདི་སུན་མི་འབྱིན་པའི་ཕྱིར་རོ། །མཚན་མ་མེད་པ་མཚན་མ་མེད་པའི་ཏིང་ངེ་འཛིན་ནི་ཞི་བར་ལྟ་ཞིང་དམིགས་པ་མ་བརྟགས་པ་སྟེ་བརྟགས་མིན་དང་། ཟད་པ་ནི་འགོག་པ་ཡིན་པས་ཏིང་ངེ་འཛིན་དེ་ལས་ལངས་པ་ན་དེའི་རྐྱེན་མ་ཚང་བས་ཐོབ་པའི་བརྟགས་མིན་འགོག་པ་གང་ཡིན་པ་ལའོ། །དེས་སུན་འབྱིན་པ་ནི། དཔེར་ན་དགྲ་གསོད་བྱེད་ལ་དགའ་ན་དགྲ་ལ་མི་དགའ་བར་གྲུབ་པ་ལྟར་འགོག་བྱེད་ལ་ཡོན་ཏན་དུ་བལྟས་པས་དགག་བྱ་སུན་ཕྱུང་བར་འགྱུར་བའི་ཕྱིར་རོ། །འགོག་པའི་རྣམ་པར་མ་ཡིན་ཏེ་མི་རྟག་པའི་འགོག་པ་དང་ཐུན་མོང་བ་ཡིན་པའི་ཕྱིར་རོ། །ལུང་མ་བསྟན་ཡིན་པས་གྱ་ནོམ་དང་། བྲལ་བ་མ་ཡིན་པས་ངེས་འབྱུང་གི་རྣམ་པར་མ་ཡིན་ནོ། །ངོ་བོ་ཟག་བཅས་ཏེ་འཕགས་ལམ་དེ་ལ་སྡང་བའི་ཕྱིར་རོ། །དེའི་དོན་དེ་ལ་རྒྱབ་ཀྱིས་ཕྱོགས་པའོ། །རྟེན་ནི་བློ་གསལ་གླིང་གསུམ་གྱི་མིའི་ནང་དུའམ། ཡང་ན་མི་ལུས་བཟང་པོ་ཐོབ་ཀྱང་ན་རྒ་ལ་སོགས་པའི་སྡུག་བསྔལ་གྱིས་ཡིད་བྱུང་ནས་ཟག་མེད་ཀྱི་འཇུག་པ་དང་མི་མཐུན་པའི་འདུ་ཤེས་དེ་འདྲ་བ་འདྲེན་པའི་ཕྱིར་རོ་ཞེས་གང་སྤེལ་འཆད་དོ། །གང་ཟག་ནི་མི་གཡོ་བའི་ཆོས་ཅན་ལ་སྟེ་དབང་པོ་རྣོ་བའི་ཕྱིར་དེ་བསྐྱེད་པའི་མཐུ་ཡོད་ཀྱི་དགྲ་བཅོམ་གཞན་ལ་མ་ཡིན་ནོ་ཞེས་རྒྱལ་སྲས་སོ། །གང་སྤེལ་ནི་སློབ་པ་དང་དུས་ཀྱིས་རྣམ་གྲོལ་གྱིས་མ་ཡིན་ཏེ་རིམ་པ་བཞིན་བྱ་བ་ལྷག་མ་དང་བཅས་པ་དང་འཕགས་ལམ་བསྲུང་བ་ལ་བརྩོན་པ་ཡིན་པའི་ཕྱིར་རོ་ཞེའོ། །ས་ནི་བདེན་པའི་རྣམ་པ་ཅན་ཡིན་པས་ཉེར་བསྡོགས་བདུན་ནི་མ་གཏོགས་པ་བཅུ་གཅིག་ནའོ། །བཞི་པ་ནི་མདོ་ལས། ཏིང་ངེ་འཛིན་བསྒོམ་པ་ཀུན་ཏུ་བསྟེན་གོམས་པར་བྱས་ལན་མང་དུ་བྱས་ན་མཐོང་བའི་ཆོས་ལ་བདེ་བར་གནས་པར་འགྱུར་བ་ཡང་ཡོད། ཤེས་པ་མཐོང་བར་འགྱུར་བ་ཡང་ཡོད། ཤེས་རབ་རབ་ཏུ་རྣམ་པར་འབྱེད་པར་འགྱུར་བ་ཡང་ཡོད། ཟག་པ་ཟད་པར་འགྱུར་བ་ཡང་ཡོད་ཅེས་གསུངས་པ་རྣམས་གང་དག་ཅེ་ན་དགེ་བའི་བསམ་གཏན་དག་པ་བ་དང་ཟག་མེད་ནི་མཐོང་བའི་ཆོས་ལ་བདེ་བར་གནས་པར་འགྱུར་བའི་ཏིང་ངེ་འཛིན་དང་། དེ་ལ་གནས་པ་ནི་བསྒོམ་པའོ། །དང་པོ་ཞེས་པ་མཚོན་པའི་དོན་ཏེ་བཞི་ཅར་རོ། །དེ་ཁོ་ནས་མཚོན་པ་ནི་འདོད་པ་ཉེས་དམིགས་མང་བ་ལས་འདས་པའི་ཐོག་མར་ཐོབ་ནས་དེའི་བདེ་བས་བློ་ཚིམ་པའི་ཕྱིར་ཏེ་འབྲོག་ཉམ་ང་བར་ངལ་ཞིང་སྐོམ་པ་ཆུ་རྙོག་པ་ཅན་གྱིས་ཚིམ་པ་བཞིན་ནོ། །དེ་ལ་ཚེ་ཕྱི་མ་ལ་བདེ་བར་གནས་པ་ཞེས་མི་བྱ་སྟེ་དེའི་ངེས་པ་མེད་པའི་ཕྱིར་རོ། །དེ་ནི་ཡོངས་སུ་ཉམས་པ་དང་གོང་དུ་སྐྱེས་པ་དང་མྱ་ངན་ལས་འདས་པ་ལ་མེད་པས་སོ། །ལྷའི་མིག་གི་མངོན་པར་ཤེས་པ་དང་དེའི་རྗེས་སུ་རྒྱུ་བའི་ཡིད་ཤེས་དང་མཚུངས་ལྡན་གྱི་ཤེས་རབ་ནི་ཤེས་པ་མཐོང་བར་འགྱུར་བའི་ཏིང་ངེ་འཛིན་བསྒོམ་པར་འདོད་དོ། །དེ་ཡང་ཤེས་པར་འགྱུར་བ་ནི་ལྷའི་མིག་ཤེས་དེའི་རྗེས་སུ་སྐྱེས་པའི་ཡིད་ཤེས་དང་མཚུངས་ལྡན་གྱི་ཤེས་རབ་སྟེ་སེམས་ཅན་འདི་དག་ནི་ལུས་ཀྱི་ཉེས་པར་སྤྱོད་པ་དང་ལྡན་པའོ་ཞེས་པ་རྟོག་པ་དང་། མཐོང་བར་འགྱུར་བ་ནི་མིག་ཤེས་དང་མཚུངས་ལྡན་གྱི་ཤེས་རབ་སྟེ་རྟོག་མེད་དོ། །དེ་བསྡོམས་ནས་ཤེས་པ་མཐོང་བར་འགྱུར་བའི་ཏིང་ངེ་འཛིན་ཞེས་པའོ། །དེ་ལྟ་ན་ལྷའི་མིག་གི་མངོན་ཤེས་ཏིང་ངེ་འཛིན་བསྒོམ་པ་མ་ཡིན་ནོ་ཞེ་ན། ཏིང་ངེ་འཛིན་གྱི་འབྲས་བུ་ལྷའི་མིག་གི་མངོན་ཤེས་ལ་རྒྱུ་དེའི་མིང་གིས་བཏགས་པས་སྐྱོན་མེད་དོ། །ཁ་ཅིག་རྣམ་དྲུག་རྣམ་གྲོལ་བློ། །ཞེས་འདོད་པ་དེའི་ལྟར་གླན་ཀ་འདི་སྤང་སླ་སྟེ་འོན་ཀྱང་ཆོས་མངོན་པ་བ་དག་གི་ལུགས་ནི་སྔ་མ་ཡིན་ནོ། །སྦྱོར་བ་ལས་བྱུང་བའི་ཡོན་ཏན་ཟག་བཅས་ཁམས་གསུམ་པ་མི་སྡུག་པ་བསྒོམ་པ་དང་ཉོན་མོངས་པ་མེད་པ་ལ་སོགས་པ་དང་ཟག་མེད་རྣམ་ཐར་གྱི་སྒོ་ལ་སོགས་པའི་བློ་སྟེ་ཤེས་རབ་ནི་རབ་ཏུ་རྣམ་པར་དབྱེ་བའམ་འབྱེད་པར་འགྱུར་བའི་ཏིང་ངེ་འཛིན་ཅེས་བྱ་སྟེ་དེ་དང་མཚུངས་ལྡན་ཡིན་པའི་ཕྱིར་རོ། །དེའི་ཕྱིར་ཏིང་ངེ་འཛིན་གྱི་མིང་གིས་བཏགས་སོ། །རྡོ་རྗེ་ལྟ་བུའི་ཏིང་ངེ་འཛིན་བསམ་གཏན་གྱི་ཡ་མཐའ་བཞི་པ་ལ་བརྟེན་པ་གང་ཡིན་པ་དེ་ནི་ཟག་པ་ཟད་པར་འགྱུར་བའི་ཏིང་ངེ་འཛིན་བསྒོམ་པ་ཡིན་ནོ། །ཅིའི་ཕྱིར་དེ་མ་ཡིན་པ་ལ་བརྟེན་པའི་རྡོ་རྗེ་ལྟ་བུའི་ཏིང་ངེ་འཛིན་ཟག་པ་ཟད་འགྱུར་གྱི་ཏིང་ངེ་འཛིན་འདིར་མི་བརྗོད་ཅེ་ན། འདི་དག་ནི་ཆོས་ཀྱི་རྗེ་བཅོམ་ལྡན་འདས་བདག་ཉིད་ཀྱིས་ཇི་ལྟར་བསྐྱེད་པའི་དབང་དུ་མཛད་པའི་ཕྱིར་འདི་ཁོ་ན་ཟག་པ་ཟད་པར་འགྱུར་བའི་ཏིང་ངེ་འཛིན་ཏོ། །དེ་ནི་འདི་ལྟར་བྱང་ཆུབ་སེམས་དཔའི་ཚེ་ལས་ཀྱི་མཐའ་ལ་གཟིགས་ནས་ཤིང་འཛམ་བུའི་དྲུང་དུ་བསམ་གཏན་དང་པོ་བསྐྱེད་ལ། དེ་ནས་བྱང་ཆུབ་ཀྱི་ཤིང་དྲུང་དུ་ཐུན་དང་པོ་ལ་ལྷའི་བུའི་བདུད་བཅོམ་ནས་ལྷའི་སྤྱན་བསྐྱེད་དེ་འཆི་འཕོ་བ་དང་སྐྱེ་བའི་སེམས་ཅན་ལ་གཟིགས་སོ། །གུང་ཐུན་ལ་བསམ་གཏན་དང་རྣམ་ཐར་ལ་སོགས་པ་སྦྱོར་བ་ལས་བྱུང་བའི་ཡོན་ཏན་མངོན་དུ་མཛད་ཅིང་། ཐུན་གསུམ་པ་ལ་བཞི་པ་ལ་བརྟེན་ནས་ངེས་པར་ཞུགས་ཏེ་རྡོ་རྗེ་ལྟ་བུའི་ཏིང་ངེ་འཛིན་གྱིས་ཀུན་སྦྱོར་ཐམས་ཅད་སྤངས་པའི་བར་དུ་མཛད་པའོ། །ཚད་མེད་པ་ནི་དམིགས་ཡུལ་སེམས་ཅན་དང་བསོད་ནམས་ཚད་མེད་པས་ན་ཚད་མེད་པ་སྟེ་བྱམས་པ་སྙིང་རྗེ་དགའ་བ་བཏང་སྙོམས་དང་བཞི་ཡིན་ནོ། །དེར་ངེས་པ་ནི་གནོད་སེམས་དང་། ལ་སོགས་ཀྱིས་རྣམ་འཚེ་དང་། གཞན་བདེ་བ་ལ་མི་དགའ་བ་དང་། འདོད་པའི་འདོད་ཆགས་དང་གནོད་སེམས་མང་བ་སྟེ་བཞིའི་གཉེན་པོའི་ཕྱིར་རོ། །མི་སྡུག་པ་དང་བཏང་སྙོམས་འདོད་པའི་འདོད་ཆགས་ཀྱི་གཉེན་པོ་བྱེད་པའི་ཁྱད་པར་ནི། བྱེ་བྲག་ཏུ་སྨྲ་བ་རིམ་པ་བཞིན་ཁ་དོག་དང་འཁྲིག་པ་ལ་ཆགས་པའི་གཉེན་པོའོ་ཞེས་དང་། སློབ་དཔོན་ནི་འཁྲིག་པའི་མི་སྡུག་པ་དང་། ཉེ་དུ་ལ་ཆགས་པའི་བཏང་སྙོམས་སུ་བཞེད་དོ། །ངོ་བོ་ནི་བྱམས་པ་ཞེ་སྡང་མེད་པའི་དགེ་བ་དང་སྙིང་རྗེ་ཡང་དེ་བཞིན་ནོ། །དགའ་བ་ཡིད་བདེ་དང་བཏང་སྙོམས་མ་ཆགས་པའོ། །འོ་ན་གནོད་སེམས་ཀྱི་གཉེན་པོ་ཡིན་ཞེ་ན། ཆགས་པས་དྲངས་པ་དེའི་གཉེན་པོ་ཡིན་པའི་ཕྱིར་རོ་ཞེས་འགྲེལ་པར་འབྱུང་ངོ་། །གང་སྤེལ་ནི་དེ་གཉིས་གནོད་སེམས་ཀྱི་གཉེན་པོར་མཚུངས་ཀྱང་བྱམས་པ་ཞེ་སྡང་མེད་པ་ཡིན་པས་གནོད་སེམས་ཐམས་ཅད་ཀྱི་དང་། བཏང་སྙོམས་མ་ཆགས་པ་ཡིན་པས་མཛའ་བས་བསྐྱེད་པའི་གནོད་སེམས་ཀྱི་གཉེན་པོའོ་ཞེས་ཟེར་རོ། །ཡང་ན་འགྲེལ་པར། འདི་ནི་གཉི་གའི་རང་བཞིན་ཡིན་ན་རུང་ངོ་ཞེས་པ་ལ། རྒྱལ་སྲས་ཀྱིས་འདིར་ཆོས་གཅིག་ལ་གཉི་གའི་རང་བཞིན་ཡིན་ནོ་ཞེས་བྱ་བར་མི་གཟུང་ངོ་ཞེས་ཏེ་མ་ཆགས་པ་དང་ཞེ་སྡང་མེད་པ་ལ་བཏང་སྙོམས་ཀྱི་སྒྲར་བརྗོད་ནས་ཆགས་པ་དང་གནོད་སེམས་ཀྱི་གཉེན་པོར་སྟོན་ན་རུང་ངོ་། །ཞེས་པའི་དོན་ཏོ། །རྣམ་པ་ནི་ཀྱེ་མའམ་ཀྱེ་མའོ་ཞེས་པ་ཚིག་ཕྲད་དེ་ཡ་མཚན་དང་མྱ་ངན་བྱེད་པ་དང་སྨོན་པའི་དོན་ལའང་འཇུག་པ་ལས་འདི་ཕྱི་མ་སྟེ་སེམས་ཅན་རྣམས་བདེ་བར་གྱུར་ཅིག་སྡུག་བསྔལ་དང་བྲལ་བར་གྱུར་ཅིག་དགའ་བ་དང་མི་འབྲལ་བར་གྱུར་ཅིག་སེམས་ཅན་རྣམས་མཉམ་མོ་སྙམ་དུ་སྙོམས་པ་དེ་ལྟར་ཡིད་ལ་བྱེད་ཅིང་སྙོམས་པར་འཇུག་པའོ། །དེ་དག་དང་མི་ལྡན་པ་ལ་དེར་མོས་པའི་ཕྱིར་ཕྱིན་ཅི་ལོག་ཏུ་འགྱུར་རོ་ཞེ་ན། དེ་མེད་པ་ལ་ཡོད་པར་མི་འཛིན་གྱི་དེ་དང་ལྡན་པར་གྱུར་ཅིག་པར་མོས་པའི་ཕྱིར་སྐྱོན་མེད་དོ། །སྤྱོད་ཡུལ་ནི་འདོད་པའི་སེམས་ཅན་རྣམས་ཏེ་དེ་དག་ལ་དམིགས་པའི་གནོད་སེམས་ལ་སོགས་པའི་གཉེན་པོ་ཡིན་པའི་ཕྱིར་རོ། །ས་ནི་དགའ་བ་བསྒོམ་བྱུང་དང་ཡིད་བདེ་ཡིན་པས་བསམ་གཏན་དང་པོ་གཉིས་ཀྱི་དངོས་གཞི་ཁོ་ན་ན་ཡོད་ལ་གཞན་གསུམ་ནི་བསམ་གཏན་དྲུག་ན་སྟེ་མི་ལྕོགས་མེད་ཀྱང་གསལ་བས་དངོས་གཞི་དང་འདྲ་བའི་ཕྱིར་རོ། །ཁ་ཅིག་ནི་དངོས་གཞིའི་ས་པ་ཡིན་པས་ས་ལྔ་ཁོ་ནའོ་ཞེས་ཟེར་རོ། །གཞན་དག་ནི་མཉམ་པར་བཞག་མ་བཞག་གཉིས་ཀ་ཡོད་པས་བཞག་པའི་སྦྱོར་བས་བསྡུས་པ་ཉེར་བསྡོགས་དང་དངོས་གཞིས་བསྡུས་པ་དངོས་གཞི་སྟེ་ས་དགུ་དང་། མ་བཞག་པ་འདོད་པ་དང་བཅུ་ན་ཡོད་དོ་ཞེའོ། །དེ་དག་གནོད་སེམས་ལ་སོགས་པའི་གཉེན་པོ་ཡིན་ན་ཉོན་མོངས་སྤོང་ངམ་ཞེ་ན། དེ་ཡིས་དངོས་སུ་མི་སྤོང་སྟེ་གང་དག་བསམ་གཏན་དངོས་གཞིའི་ས་པར་འདོད་པ་དེའི་ལྟར་ན་དངོས་གཞིའི་དགེ་བ་དག་པ་བ་ཡིན་པས་ཉེར་བསྡོགས་ཀྱིས་འོག་ས་ལས་རྒྱལ་ཟིན་པའི་ཕྱིར་དང་། ས་དྲུག་གམ་བཅུ་ན་ཡོད་པ་དེའི་ལྟར་ན་ཡང་དེ་ཁོ་ན་ཉིད་ལ་བྱེད་པ་ཡིན་ན་ཉོན་མོངས་པའི་དངོས་ཀྱི་གཉེན་པོར་རུང་གི་འདི་ནི་མོས་པ་ཡིད་ལ་བྱེད་པའི་ཕྱིར་དང་། སེམས་ཅན་གཞན་ལ་དམིགས་ནས་བདེ་བ་ལ་སོགས་པ་འདོད་པའི་རྣམ་པ་ཅན་ཡིན་པའི་ཕྱིར་དང་། ཉོན་མོངས་པའི་དངོས་ཀྱི་གཉེན་པོ་ལ་ནི་ཆོས་འགའ་ཞིག་ལ་དམིགས་ནས་ཞི་རགས་སམ་བདེན་པའི་རྣམ་པ་ཅན་དགོས་པ་ལས་དེ་ལྟའང་མ་ཡིན་པའི་ཕྱིར་རོ། །རྣམ་འགྲེལ་ལས་ཀྱང་། བྱམས་སོགས་རྨོངས་དང་འགལ་མེད་ཕྱིར། །ཤིན་ཏུ་ཉེས་པ་ཚར་གཅོད་མིན། །ཞེས་སོ། །འོན་ཀྱང་འདོད་པ་དང་ཉེར་བསྡོགས་ལ་བརྟེན་པའི་སྦྱོར་བས་གནོད་སེམས་ལ་སོགས་པ་རྣམ་པར་གནོན་ལ། དངོས་གཞི་ལ་བརྟེན་པས་ནི་སྔར་བར་ཆད་མེད་ལམ་གྱིས་གནོད་སེམས་ལ་སོགས་པའི་ཉོན་མོངས་པ་སྤངས་པ་ཐག་སྲིང་བའི་ཕྱིར་གཉེན་པོར་བཤད་དོ་ཞེས་རྒྱལ་སྲས་སོ། །གང་སྤེལ་གྱིས་དེ་དག་འདོད་པ་དང་མི་ལྕོགས་མེད་ཀྱི་ས་པས་རྣམ་པར་གནོན་ལ་དངོས་གཞིའི་ས་པས་སྤངས་པ་དག་སྲིང་ངོ་ཞེས་ཉེར་བསྡོགས་གཞན་ལ་མ་བཤད་དོ། །རྟེན་ནི་མི་གླིང་གསུམ་དག་གི་ནང་དུ་བསྐྱེད་དེ་བློ་གསལ་ཞིང་འདོད་པ་ཉེས་དམིགས་མང་བའི་ཕྱིར་རོ། །ཡང་ན་ལུང་ལ་ལྟོས་པའི་ཕྱིར་རོ་ཞེས་གང་སྤེལ་ལོ། །ལས་དང་པོ་པས་བསྐྱེད་ཚུལ་ནི་ཉོན་མོངས་པ་ཆུང་ན་རང་གིས་མྱོང་བའི་བདེ་བའམ་སངས་རྒྱས་ལ་སོགས་པ་ལ་ཡོད་པ་ཐོས་པ་ལྟར་སེམས་ཅན་ལ་མོས་པར་བྱེད་ཅིང་། ཆེ་ན་མཛའ་བོའི་ཕྱོགས་ལ་གསུམ་དུ་ཕྱེ་ནས་ཆེན་པོ་ནས་རིམ་པ་བཞིན་དང་། ཐ་མལ་པ་དང་། དགྲ་བོའི་ཕྱོགས་ལ་གསུམ་དུ་ཕྱེ་བའི་ཆུང་ངུ་ནས་དང་། དེ་ནས་ཁྱིམ་དང་གྲོང་ལ་སོགས་པ་རིམ་པ་བཞིན་འདོད་པའི་སེམས་ཅན་ཐམས་ཅད་ལ་རྒྱས་པར་བྱེད་དོ། །གང་སྤེལ་ནི་ཐ་མལ་པ་ལའང་གསུམ་དུའོ་ཞེས་སོ། །སྙིང་རྗེ་དང་དགའ་བ་ཡང་སྔ་མ་ལྟར་བསྒོམ་ཞིང་བཏང་སྙོམས་ནི་ཐ་མལ་པ་ནས་སྔར་རྩོམ་ཞིང་དེ་ནས་ཐམས་ཅད་ལའོ། །འདི་དག་ལས་དགའ་བ་ནི་གསུམ་དང་བཞི་པར་སྐྱེས་པ་ལ་མི་ལྡན་པས་ངེས་ལྡན་མ་ཡིན་ལ། གཞན་གསུམ་ནི་གཅིག་ཡོད་ན་གཞན་གཉིས་ཀྱི་ཐོབ་པ་ངེས་པར་བྱུང་བའི་ཕྱིར་ངེས་པར་གསུམ་དང་ལྡན། རྣམ་ཐར་ནི་རྣམ་པར་ཐར་པ་བརྒྱད་ཅེས་ཏེ། མདོ་ལས། གཟུགས་ཅན་གཟུགས་རྣམས་ལ་ལྟ་བ་འདི་ནི་རྣམ་པར་ཐར་པ་དང་པོའོ། །ནང་གཟུགས་མེད་པར་འདུ་ཤེས་པས་ཕྱི་རོལ་གྱི་གཟུགས་རྣམས་ལ་ལྟ་བ་འདི་ནི་རྣམ་པར་ཐར་པ་གཉིས་པའོ། །སྡུག་པའི་རྣམ་པར་ཐར་པ་ལུས་ཀྱི་མངོན་སུམ་བྱས་ཏེ་རྫོགས་པར་བྱས་ནས་གནས་པ་འདི་ནི་རྣམ་པར་ཐར་པ་གསུམ་པའོ། །རྣམ་པ་ཐམས་ཅད་དུ་གཟུགས་ཀྱི་འདུ་ཤེས་ལས་ཡང་དག་པར་འདས་ནས་ཐོགས་པའི་འདུ་ཤེས་རྣམས་ཡིད་ལ་མི་བྱེད་པས་ནམ་མཁའ་མཐའ་ཡས་སོ་སྙམ་ནས་ནམ་མཁའ་མཐའ་ཡས་སྐྱེ་མཆེད་རྫོགས་པར་བྱས་ཏེ། གནས་པ་འདི་ནི་རྣམ་པར་ཐར་པ་བཞི་པ་སྟེ། འདི་ལྟ་སྟེ་ནམ་མཁའ་མཐའ་ཡས་སྐྱེ་མཆེད་དུ་ཉེ་བར་འགྲོ་བའི་ལྷ་རྣམས་ལྟ་བུའོ། །དེ་བཞིན་དུ་གཟུགས་མེད་གཞན་གསུམ་དང་། རྣམ་པ་ཐམས་ཅད་དུ་འདུ་ཤེས་མེད་འདུ་ཤེས་མེད་མིན་སྐྱེ་མཆེད་ལས་ཡང་དག་པར་འདས་ཏེ་ཚོར་བ་དང་འདུ་ཤེས་འགོག་པ་ལུས་ཀྱིས་མངོན་སུམ་དུ་བྱས་ནས་རྫོགས་པར་བྱས་ཏེ་གནས་པ་འདི་ནི་རྣམ་པར་ཐར་པ་བརྒྱད་པའོ་ཞེས་སོ། །དེ་ལས་དང་པོ་གཉིས་རྣམ་པར་སྔོས་པ་ལ་སོགས་པའི་རྣམ་པ་ཅན་ཡིན་པའི་ཕྱིར་མི་སྡུག་པ་ཡིན་ལ། དེ་ནི་མ་ཆགས་པ་སྟེ་མི་སྡུག་མ་ཆགས་ཞེས་གསུངས་པའི་ཕྱིར་རོ། །དེའི་ཕྱིར་འགྲེལ་པར། དེ་གཉིས་ཀྱི་ཚུལ་ནི་མི་སྡུག་པ་བཞིན་དུ་རིག་པར་བྱའོ་ཞེས་སོ། །ས་ནི་འདོད་པ་དང་དང་པོའི་ཁ་དོག་ལ་ཆགས་པའི་གཉེན་པོར་རིམ་པ་བཞིན་དང་པོ་དང་གཉིས་པའི་ས་པ་སྟེ་བསམ་གཏན་གཉིས་ན་ཡོད་ཅིང་དངོས་གཞིས་བསྡུས་པས་ཐག་སྲིང་གཉེན་པོའོ། །གཉིས་པ་སོགས་ན་དེ་མེད་དེ་མིག་ཤེས་མེད་པའི་ཕྱིར་རོ། །གསུམ་པ་ནི་བསམ་གཏན་གྱི་ཡ་མཐའ་བཞི་པ་ན་ཡོད་ལ་དེ་ཉིད་མ་ཆགས་པ་ཡིན་གྱི་སྡུག་པའི་རྣམ་པ་ཅན་ཡིན་པས་མི་སྡུག་པ་མ་ཡིན་ནོ། །དེ་དག་ཀྱང་འཁོར་དང་བཅས་ན་ཕུང་པོ་ལྔའོ། །འོ་ན་གསུམ་པར་རྣམ་ཐར་མི་གཞག་ཅེ་ན། གཉིས་པའི་ཁ་དོག་གི་འདོད་ཆགས་མེད་ཅིང་བདེ་བ་མཆོག་ཏུ་གྱུར་པས་གཡོ་བར་བྱས་པའི་ཕྱིར་རོ། །དེ་ལྟ་ན་བཞི་པར་ཅིའི་ཕྱིར་སྡུག་པའི་རྣམ་ཐར་སྐྱེད་པར་བྱེད་དེ་གསུམ་པའི་ཁ་དོག་གི་འདོད་ཆགས་མེད་པའི་ཕྱིར་རོ། །དེའི་གཉེན་པོར་མ་ཡིན་གྱི་སྔར་མི་སྡུག་པ་བསྒོམས་པས་རྒྱུ་ཞུམ་པ་གཟེངས་བསྟོད་པའང་དགའ་བར་བྱ་བ་དང་། མི་སྡུག་པའི་རྣམ་ཐར་གྲུབ་མ་གྲུབ་བརྟག་པའི་དོན་དུའོ། །དེ་ནི་ཡུལ་ཡིད་དུ་འོང་བ་ལ་སྡུག་པར་ཡིད་ལ་བྱས་ཀྱང་ཉོན་མོངས་པ་མི་སྐྱེ་ན་གྲུབ་པ་ཡིན་ནོ། །གཟུགས་མེད་ཀྱི་རྣམ་ཐར་ནི་དེའི་མཉམ་གཞག་གི་དགེ་བ་རྣམས་ཏེ་དག་པ་དང་ཟག་མེད་ཀྱི་ཡིན་གྱི་ཉོན་མོངས་ཅན་དང་མཉམ་པ་མ་བཞག་པ་མ་ཡིན་ནོ། །དེ་ནི་ཁ་ཅིག་འཆི་སྲིད་ཀྱི་གནས་སྐབས་ཁོ་ནའོ་ཞེས་དང་། གཞན་དག་སེམས་སེམས་བྱུང་རྣམ་སྨིན་ཀྱང་ཡིན་ནོ། །ཞེས་ཟེར་རོ། །ཉེར་བསྡོགས་ཀྱི་རྣམ་གྲོལ་གྱིས་རྣམ་ཐར་གྱི་མིང་འཐོབ་ཅིང་བར་ཆད་མེད་ལམ་གྱིས་འོག་ས་ལ་དམིགས་པས་དེའི་མིང་མི་འཐོབ་བོ། །འགོག་པའི་རྣམ་ཐར་ནི་འགོག་པའི་སྙོམས་པར་འཇུག་པའིའོ། །དེ་ལ་འཇུག་པའི་སེམས་ནི་ཁམས་གསུམ་གྱི་སེམས་ཕྲ་བ་སྲིད་རྩེའི་སེམས་ཏེ་དེ་ཉིད་ཆེས་ཕྲ་བར་བྱས་པའི་མཇུག་ཐོགས་སུ་སྙོམས་པར་འཇུག་པས་དེ་ཉིད་དོ། །ལྡང་བ་ན་སྲིད་རྩེ་རང་གི་ས་པའི་དགེ་བ་དག་པ་བ་དང་འོག་མ་ཅི་ཡང་མེད་པ་ཡི་འཕགས་པའི་སེམས་ཀྱིས་དེ་ལས་ལྡང་ཞིང་། དེ་གཉིས་གང་གིས་ལྡང་དང་དུས་ནི་འཕེན་པའི་རྗེས་སུ་བྱེད་དོ། །དམིགས་པ་ནི་རྣམ་ཐར་དང་པོ་འདོད་པར་གཏོགས་པའི་སྣང་བ་སྟེ་ཁ་དོག་དང་དབྱིབས་སུ་གྱུར་པའི་གཟུགས་ཀྱི་སྐྱེ་མཆེད་ལ་ཡིད་དུ་མི་འོང་བར་དམིགས་པས་དེ་ནི་དེའི་ཡུལ་ཅན་ནོ། །གཉིས་པ་བསམ་གཏན་དང་པོའི་གཟུགས་ཀྱི་སྐྱེ་མཆེད་ལ་ཡིད་དུ་མི་འོང་བར་དང་། གསུམ་པ་གཟུགས་སུ་གཏོགས་པའི་གཟུགས་ཀྱི་སྐྱེ་མཆེད་ཡིད་དུ་འོང་བའོ། །འོ་ན་འགྲེལ་པར། འདི་དག་གི་དམིགས་པ་ནི་ཅི་རིགས་པར་འདོད་པ་ན་སྤྱོད་པའི་གཟུགས་ཀྱི་སྐྱེ་མཆེད་ཡིད་དུ་མི་འོང་བ་དང་ཡིད་དུ་འོང་བ་ཡིན་ནོ་ཞེས་འདོད་པ་ཁོ་ན་ལ་དམིགས་པ་མ་ཡིན་ནམ་ཞེ་ན། འགལ་བ་མེད་དེ། དང་པོའི་དབང་དུ་བྱས་ནས་འདོད་པ་ན་སྤྱོད་པའི་ཞེས་དང་། གསུམ་ཅར་གྱི་དབང་དུ་བྱས་ནས་ཡིད་དུ་འོང་མི་འོང་གཉིས་གསུངས་པ་ཡིན་ནོ། །དེ་ལྟ་མ་ཡིན་ན་རྣམ་ཐར་དང་པོ་བསམ་གཏན་དང་པོའི་ས་པ་དང་འདོད་པའི་ཁ་དོག་ལ་ཆགས་པའི་གཉེན་པོ་དང་། འདོད་པའི་གཟུགས་ཀྱི་སྐྱེ་མཆེད་ལ་དམིགས་པ་ལྟར་ཞེས་དང་། གཉིས་པ་བསམ་གཏན་གཉིས་པའི་ས་པ་དང་། དང་པོའི་ཁ་དོག་ལ་ཆགས་པའི་གཉེན་པོ་དང་། གཟུགས་ན་སྤྱོད་པའི་གཟུགས་ལ་དམིགས་པ་ལྟར་ཞེས་དང་། གསུམ་པ་བསམ་གཏན་བཞི་པའི་ས་པ་དང་། གཟུགས་ན་སྤྱོད་པའི་གཟུགས་ཀྱི་སྐྱེ་མཆེད་ཡིད་དུ་འོང་བ་ལ་དམིགས་པ་ལྟར་ཞེས་པ་དང་འགལ་བར་འགྱུར་རོ། །གང་དག་གཟུགས་ཅན་མིན་པའི་རྣམ་ཐར་བཞི་པོ་དེ་དག་ནི་སྤྱོད་ཡུལ་གོང་ས་དང་རང་གི་སའི་སྡུག་བསྔལ་སོགས་བདེན་པ་དང་རྗེས་ཤེས་ཕྱོགས་ཀྱི་ལམ་གོང་འོག་དང་རང་ས་པ་ཐམས་ཅད་ཡིན་དུ་རུང་ངོ་། །གཟུགས་མེད་དངོས་གཞི་དགེ་རྣམས་ཀྱི། །སྤྱོད་ཡུལ་ཟག་བཅས་འོག་མ་མིན། །ཅེས་པས་དེ་དག་དང་། འོག་མའི་སྤང་བྱ་ལ་མི་དམིགས་པས་དེ་སྤངས་པའི་འགོག་པ་ལ་མི་དམིགས་སོ། །གལ་ཏེ་གཟུགས་མེད་ཀྱི་རྣམ་ཐར་འགའ་ཞིག་མཚན་མ་མེད་པས་མཚན་མ་མེད་པའི་ཏིང་ངེ་འཛིན་ཡིན་ན་མཚན་མེད་དེ་ལས་ལངས་པའི་བརྟགས་མིན་ལ་དམིགས་པ་སྲིད་ལ་ནམ་མཁའ་ལ་ཡང་ནམ་མཁའ་མཐའ་ཡས་ཀྱིས་དམིགས་པར་བཤད་དོ། །གང་ཟག་ནི་འགོག་པའི་རྣམ་པར་མ་གཏོགས་པ་གསུམ་ཅར་སོ་སྐྱེ་དང་འཕགས་པས་སོ། །བསྐྱེད་པའི་དགོས་པ་ནི་ཉོན་མོངས་པ་མེད་ལ་སོགས་པའི་ཡོན་ཏན་དང་འཕགས་པའི་རྫུ་འཕྲུལ་བསྒྲུབ་པའི་དོན་དུ་ཉོན་མོངས་པ་ཐག་བསྲིང་བ་དང་སྙོམས་འཇུག་ལ་དབང་བའི་ཕྱིར་ཡིན་ལ། ཟིལ་གནོན་ཟད་པར་ཡང་དེའི་དོན་དུ་ཡིན་ནོ། །ཁྱད་པར་དུ་རྣམ་ཐར་གསུམ་པ་ནི་མི་སྡུག་པ་བསྒོམས་པས་རྒྱུད་ཞུམ་པའམ་གཟེངས་བསྟོད་པའམ་དགའ་བར་བྱ་བ་དང་། མི་སྡུག་པའི་རྣམ་ཐར་གྲུབ་མ་གྲུབ་བརྟག་པའི་དོན་དུའོ། །རྣམ་ཐར་གྱི་དོན་ནི་དམིགས་པ་ལ་རྒྱབ་ཀྱིས་ཕྱོགས་པས་ན་རྣམ་ཐར་ཏེ་དང་པོ་གཉིས་ཁ་དོག་གི་འདོད་ཆགས་དང་། གསུམ་པ་མི་སྡུག་པ་དང་། གཟུགས་མེད་རྣམས་འགོག་པའི་དམིགས་པ་དང་། འགོག་པས་ནི་འདུ་ཤེས་དང་ཚོར་བའམ་འདུ་བྱེད་ཐམས་ཅད་ལ་རྒྱབ་ཀྱིས་ཕྱོགས་པའོ་ཞེས་རྒྱལ་སྲས་འཆད་དོ། །ཟིལ་གནོན་ལ་གཉིས་ལས་མདོར་བསྟན་ནི། ཟིལ་གྱིས་གནོན་པའི་སྐྱེ་མཆེད་བརྒྱད་དེ། ནང་གཟུགས་སུ་འདུ་ཤེས་པས་ཕྱི་རོལ་གྱི་གཟུགས་ཆུང་ངུ་ཁ་དོག་བཟང་པོ་དང་ངན་པ་རྣམས་ལ་ལྟ་ཞིང་གཟུགས་དེ་དག་ཟིལ་གྱིས་མནན་ནས་ཤེས་ཟིལ་གྱིས་མནན་ནས་མཐོང་སྟེ་དེ་ལྟ་བུར་འདུ་ཤེས་པ་འདི་ནི་ཟིལ་གྱིས་གནོན་པའི་སྐྱེ་མཆེད་དང་པོའོ། །དེ་བཞིན་དུ་གཟུགས་ཆེན་པོ་ཁ་དོག་བཟང་ངན་དང་ནང་གཟུགས་མེད་པར་འདུ་ཤེས་པས་ཀྱང་སྔ་མ་བཞིན་གཉིས་དང་། ནང་གཟུགས་མེད་པར་འདུ་ཤེས་པས་ཕྱི་རོལ་གྱི་གཟུགས་སྔོན་པོ་ཁ་དོག་སྔོན་པོ་ལྟ་བུར་སྟོན་པ་འོད་སྔོན་པོ་འབྱུང་བ། དཔེར་ན་ཟར་མའི་མེ་ཏོག་གམ་ཡུལ་བཱ་རཱ་ཎཱ་སཱིའི་རས་ཕུན་སུམ་ཚོགས་པ་སྔོན་ལ་ཁ་དོག་སྔོན་པོ་ལྟ་བུར་སྟོན་པ་འོད་སྔོན་པོ་འབྱུང་བ་རྣམས་ལ་ལྟ་ཞིང་གཟུགས་དེ་དག་ཅེས་པ་སྔ་མ་བཞིན་དང་། སེར་པོ་དོང་ཀའི་མེ་ཏོག་དང་། དམར་པོ་བནྡུ་ཀའི་མེ་ཏོག་དང་། དཀར་པོ་པ་བ་སངས་ལྟ་བུའོ། །དེ་དག་གི་དོན་ནི་ནང་ཞེས་པ་ལྟ་བ་པོ་རང་ཉིད་དང་། གཟུགས་དང་གཟུགས་མེད་པར་འདུ་ཤེས་པ་ནི་དེ་ལ་གཟུགས་ཀྱི་འདུ་ཤེས་ཡོད་མེད་དང་། ཕྱི་རོལ་གྱི་གཟུགས་ཆེ་ཆུང་ནི་དེ་ཉིད་ཆེ་ཆུང་སྟེ་སེམས་ཅན་དང་སྣོད་ཀྱི་འཇིག་རྟེན་མ་ཡིན་ནོ། །ཁ་དོག་བཟང་ངན་ནི་རྟོགས་སླའོ། །ཟིལ་གྱིས་མནན་ནས་ཤེས་པ་དང་མཐོང་བ་ནི་གང་སྤེལ་གྱིས་ཁ་དོག་ངན་པ་ཇི་ལྟ་བར་བཟང་པོ་རྣམས་ཀྱང་དེ་དང་འདྲ་བར་མི་སྡུག་པའི་རྣམ་པར་རོ་གཅིག་པར་བྱས་ནས་མཐོང་བ་ཡིན་པས་དང་པོར་ཤེས་པར་བྱ་བ་དེ་ལྟར་ཤེས་པ་དང་། དེ་ནས་དེའི་རྒྱུ་མཚན་ཅན་གྱི་རྣལ་འབྱོར་རྫོགས་པའོ་ཞེས་ཟེར་རོ། །དཔེ་གཉིས་སྨྲོས་པ་ནི་རང་བཞིན་དང་བཅོས་མའི་དཔེ་དང་། སྔོན་པོ་ལ་སོགས་པའི་ཚིག་བཞི་ནི་དོན་དང་དཔེའི་ཆོས་ལན་གཉིས་སུ་སྨྲོས་པ་སྟེ་དང་པོ་མདོར་བསྟན་དང་། གཉིས་པ་ལྷན་སྐྱེས་དང་། གསུམ་པ་བཅོས་མ་དང་། བཞི་པ་གཉིས་ཀའི་ཐུན་མོང་གི་ཆོས་ཤེས་གསུང་ངོ་། །རྒྱས་བཤད་ནི། སྔ་མ་གཉིས་ན་རྣམ་ཐར་དང་པོ་བཞིན་དུ་བདག་ལ་ཡོད་པའི་གཟུགས་ལ་བལྟ་ཞིང་ཕྱི་རོལ་གྱི་གཟུགས་ལ་ལྟ་བ་དང་པོའི་ས་པ་དང་འདོད་པའི་ཁ་དོག་ལ་ཆགས་པའི་གཉེན་པོ་དང་འདོད་པའི་གཟུགས་ལ་ལྟ་བའོ། །གསུམ་པ་བཞི་པ་གཉིས་ན་རྣམ་ཐར་གཉིས་པ་བཞིན་ནོ་དེ་ནི་ནང་གཟུགས་མེད་པར་འདུ་ཤེས་པས་ཕྱི་རོལ་གྱི་གཟུགས་ལ་ལྟ་བ་དང་གཉིས་པའི་ས་པ་དང་པོའི་ཁ་དོག་ལ་ཆགས་པའི་གཉེན་པོ་དང་གཟུགས་ན་སྤྱོད་པའི་གཟུགས་ཀྱི་སྐྱེ་མཆེད་ལ་དམིགས་པའོ། །གཞན་བཞི་པོ་སྡུག་པའི་རྣམ་པར་ཐར་པ་བཞིན་དུ་བཞི་པའི་ས་པ་དང་ངོ་བོ་མ་ཆགས་པ་དང་གཟུགས་ན་སྤྱོད་པའི་གཟུགས་ཀྱི་སྐྱེ་མཆེད་ཡིད་དུ་འོང་བ་ལ་དམིགས་སོ། །ཐམས་ཅད་ཀྱང་འཁོར་དང་བཅས་ན་ཕུང་པོ་ལྔའོ། །འདི་ནི་དམིགས་པ་ཟིལ་གྱིས་གནོན་པས་ན་ཟིལ་གྱིས་གནོན་ནོ། །སྔ་མ་དང་ཁྱད་པར་ནི་སྔ་མས་དམིགས་པ་ལ་རྒྱབ་ཀྱིས་ཕྱོགས་པ་ཙམ་ཡིན་གྱིས་ཟིན་གྱིས་མི་ནོན་ལ། འདིས་ཟིལ་གྱིས་གནོན་ཏེ་སྐད་ཅིག་ལ་སྔོན་པོ་ལ་སོགས་པར་མོས་ཤིང་རྣམ་པར་སྔོས་པ་ལ་སོགས་པ་ཡིད་དུ་མི་འོང་བ་ཡིད་དུ་འོང་བར་མོས་ནུས་པའི་ཕྱིར་རོ། །དེས་ན་ཀུན་ནས་ཉོན་མོངས་པའི་དངོས་པོ་ལ་སྡུག་པར་འཛིན་ཡང་ཉོན་མོངས་པ་མི་སྐྱེ་ན་དམིགས་པ་ཟིལ་གྱིས་མ་ནོན་པ་ཡིན་ནོ་ཞེས་བཤད་དོ། །ཟད་པར་ནི་ཟད་པར་ས་དང་ཆུ་དང་མེ་དང་རླུང་དང་སྔོན་པོ་དང་སེར་པོ་དམར་པོ་དང་དཀར་པོ་དང་ནམ་མཁའ་དང་རྣམ་ཤེས་མཐའ་ཡས་སྐྱེ་མཆེད་དང་བཅུའོ། །དེ་ནི་ས་ལ་སོགས་པར་མོས་པའི་རྣམ་པ་བར་མེད་ཅིང་མཚམས་མེད་པར་རྒྱས་པར་བྱེད་པས་ན་ཟད་པར་རོ། །གཞན་གཉིས་ལས་འདི་ཁྱད་པར་དུ་འཕགས་པས་དེ་གཉིས་རིམ་པ་བཞིན་བསྐྱེད་ནས་འདི་སྐྱེད་པར་བྱེད་དོ། །དེ་ལ་དང་པོ་བརྒྱད་ནི་མ་ཆགས་པའི་དགེ་བ་དང་། ས་བསམ་གཏན་གྱི་ཡ་མཐའ་བཞི་པ་དང་། སྤྱོད་ཡུལ་ནི་འདོད་པའི་གཟུགས་ཀྱི་སྐྱེ་མཆེད་དེ་འཇིག་རྟེན་དང་ཐ་སྙད་མཐུན་པར་ཁ་དོག་དང་དབྱིབས་སུ་འདོད་པའི་ཕྱིར་རོ། །དེ་སྐད་དུ། འཇིག་རྟེན་གྱི་ནི་ཐ་སྙད་དུ། །ཁ་དོག་དབྱིབས་ལ་ས་ཞེས་བརྗོད། །ཆུ་མེ་ཡང་ངོ་རླུང་ཚོགས་ཁམས། །ཉིད་ཡིན་དེ་དང་འདྲ་བའང་ཡིན། །ཞེས་སོ། །ཁ་ཅིག་རླུང་རེག་བྱའི་སྐྱེ་མཆེད་དུ་ཁས་ལེན་པ་དེའི་ལྟར་ན་ཟད་པར་རླུང་གི་དམིགས་པ་རེག་བྱའི་སྐྱེ་མཆེད་དོ། །སྐྱེ་མཆེད་གཟུགས་ཅན་ཟད་པར་དུ་མི་གཞག་པ་ནི་དབང་པོས་སྣོད་དང་དྲི་རོས་གཟུགས་ཁམས་སུ་མ་ཁྱབ་ཅིང་སྒྲ་ལ་རྒྱུན་མེད་པས་སོ་ཞེས་འཆད་དོ། །ཐ་མ་གཉིས་ནི་གཟུགས་མེད་ནམ་མཁའ་རྣམ་ཤེས་ཀྱི་དགེ་བ་དག་པ་བ་དང་། སྤྱོད་ཡུལ་ནི་རང་གི་ས་པའི་ཕུང་པོ་བཞིའོ། །འཐོབ་རྟེན་ནི་འགོག་པ་གནས་གཉིས་པར་བཤད་ཟིན་ལ་ལྷག་མ་ཉི་ཤུ་རྩ་ལྔ་པོ་ནི་སྔར་འདྲིས་ན་འདོད་ཆགས་དང་བྲལ་བ་ཙམ་གྱིས་དང་མང་དྲིས་ན་སྦྱོར་བས་འཐོབ་བོ། །རྟེན་ནི་གཟུགས་མེད་ཅེས་བྱ་བའི་རྣམ་ཐར་དང་ཟད་པར་དག་ཁམས་གསུམ་ཅར་གྱི་རྟེན་ཅན་དང་། ལྷག་མ་བཅུ་དགུ་ནི་མིའི་རྟེན་ཁོ་ན་ལ་སྐྱེ་སྟེ་འདི་དག་སྐྱེ་བ་ལུང་ལ་ལྟོས་པའི་ཕྱིར་རོ། །འོ་ན་བསམ་གཏན་གཟུགས་མེད་ཀྱི་སྙོམས་འཇུག་དག་ཁམས་གོང་ས་གཉིས་ཀྱི་རྟེན་ལ་མི་སྐྱེ་བར་འགྱུར་ཏེ་ལུང་ལ་ངེས་པའི་ཕྱིར་རོ་ཞེ་ན་མ་གྲུབ་བོ། །འོ་ན་གང་ལས་སྐྱེ་ཁམས་གོང་མ་གཉིས་དག་ཏུ་གཟུགས་མེད་པའི་སྙོམས་འཇུག་ནི་རྒྱུ་དང་ལས་ཀྱི་སྟོབས་ཀྱིས་སྐྱེ་སྟེ། རྒྱུའི་སྟོབས་ནི་ཉེ་བ་དང་ཡང་ཡང་གོམས་པ་སྟེ་འགའ་ཞིག་གཟུགས་མེད་ཀྱི་སྙོམས་འཇུག་ལ་མཉམ་པར་བཞག་ནས་དེ་ལས་ཉམས་པའི་རྗེས་ཐོགས་སུ་ཤི་ནས་གཟུགས་སུ་སྐྱེས་ན་སྙོམས་འཇུག་དེ་ཉེ་བ་ན་ཡོད་པ་དང་། ཡང་ཡང་དེ་ལ་མཉམ་པར་བཞག་པ་ཅིག་ཉམས་ནས་གཟུགས་སུ་སྐྱེས་ན་སྔར་ཡང་ཡང་གོམས་པའི་སྐལ་མཉམ་གྱི་རྒྱུ་སྟོབས་ལྡན་དེ་ལས་སྐྱེ་བའི་ཕྱིར་རྒྱུའི་སྟོབས་ལས་སྐྱེ་བ་དང་། གཟུགས་མེད་དུ་སྐྱེ་བའི་ལན་གྲངས་གཞན་ལ་མྱོང་ངེས་ཀྱི་ལས་ཡོད་པ་གཟུགས་སུ་སྐྱེས་པ་ཞིག་ཡིན་ན་གཟུགས་མེད་དུ་ངེས་པར་སྐྱེ་དགོས་ལ་དེ་ལ་གཟུགས་མེད་ཀྱི་སྐྱེ་མཆེད་ངེས་པར་དགོས་པའི་ཕྱིར་ལས་ཀྱི་སྟོབས་ལས་སྐྱེ་བའོ། །གཟུགས་མེད་འོག་མ་དག་ཏུ་གོང་མའི་སྙོམས་འཇུག་སྐྱེ་བའང་དེ་བཞིན་ནོ། །གཟུགས་ཀྱི་ཁམས་སུ་བསམ་གཏན་འོག་མར་སྙོམས་འཇུག་གི་བསམ་གཏན་གོང་མ་རྣམས་སྐྱེ་བ་ནི་རྒྱུ་དང་ལས་ཀྱི་སྟོབས་དེ་དག་དང་ཆོས་ཉིད་ཀྱིས་ཀྱང་སྐྱེ་སྟེ། མདོ་སྡེ་པ་ནི་ལུང་མེད་པར་སྔོན་གོམས་པའི་བསམ་གཏན་གྱི་བག་ཆགས་ཀྱིས་བསམ་གཏན་སྐྱེ་བ་དང་མཐུན་པ་ནི་ཆོས་ཉིད་དེ་རང་བཞིན་ནམ་ངོ་བོ་ཡིན་ནོ་ཞེས་དང་། བྱེ་བྲག་ཏུ་སྨྲ་བ་ནི་གཞན་ལས་ལུང་མ་མནོས་པར་ཚེ་རབས་སྔ་མའི་སྐལ་མཉམ་གྱི་རྒྱུ་ལས་རྒྱུ་མཐུན་འབྲས་བུ་བསམ་གཏན་སྐྱེ་བའི་ཆོས་ཉིད་དེ། དེས་ན་དེ་དག་བསྐལ་པ་འཇིག་པའི་ཚེ་ལྟ་བུའོ་ཞེས་ཟེར་རོ། །མི་ལ་རྒྱུ་གསུམ་པོ་དང་ལུང་གི་སྟོབས་ལས་ཀྱང་སྐྱེའོ། །དེ་ལྟར་བསམ་གཏན་གཟུགས་མེད་ཏིང་འཛིན་དང་། །ཚད་མེད་རྣམ་ཐར་ཟིལ་གནོན་ཟད་པར་དང་། །དེ་དག་འཐོབ་རྟེན་ལེགས་གསུངས་གང་ཡིན་པ། །རྣམ་པར་བཤད་འདི་ཚུལ་བཞིན་མཉན་པར་གྱིས། །ཆོས་མངོན་གསལ་བྱེད་ལེགས་བཤད་རྒྱ་མཚོ་ལས་སྙོམས་འཇུག་བསྟན་པ་ཞེས་བྱ་བ་གནས་བརྒྱད་པའི་བཤད་པའོ།། །།འོན་ཀྱང་གཞུང་དང་འགྲེལ་པར་འཆད་འགྱུར་འདི་དག་གནས་བརྒྱད་པར་གསུངས་པ་ནི་གང་ཟག་དགག་པ་ཞེས་བྱ་བ་གནས་དགུ་པ་བཤད་པའི་དོན་དུ་ཡིན་ལ། བདག་ནི་དེ་མི་འཆད་ཅིང་བསྟན་བཅོས་འདིའི་ལུས་གནས་བརྒྱད་ཡིན་པས་དེ་ཉིད་འདི་ཙམ་གྱིས་རྫོགས་པ་དང་། མཇུག་དོན་ལོགས་སུ་བྱ་བའི་དོན་དུ་དེ་ལྟར་བྱས་པ་སྟེ་སྔོན་གྱི་མཁས་པ་རྣམས་ཀྱང་དེ་ལྟར་དགོངས་སོ། །བསྟན་བཅོས་ཀྱི་ལུས་ཡོངས་སུ་རྫོགས་པ་མཇུག་གི་བྱ་བ་ལ་བསྟན་པ་ཇི་སྲིད་གནས་པའི་ཚད་ནི། ཟག་བཅས་ཟག་མེད་ཀྱི་ཆོས་རྣམས་ཀྱི་རྣམ་པ་ཁམས་དང་ས་དང་དམིགས་པ་ལ་སོགས་འཆད་པའི་ཆོས་མངོན་པའི་སྡེ་སྣོད་ཇི་སྲིད་དུ་གནས་ཞེ་ན། བདག་ཅག་གི་སྟོན་པའི་དམ་པའི་ཆོས་ནི་རྣམ་པ་གཉིས་ཏེ་ལུང་དང་རྟོགས་པའི་བདག་ཉིད་ཡིན་ལ། ལུང་ནི་སྡེ་སྣོད་གསུམ་དང་། རྟོགས་པ་ནི་བྱང་ཆུབ་ཀྱི་ཕྱོགས་དང་མཐུན་པ་རྣམས་སོ། །དེ་དག་འཛིན་པར་བྱེད་པ་ནི་རིམ་པ་བཞིན་ཇི་ལྟ་བ་སྨྲ་བར་བྱེད་པ་དང་སྒྲུབ་པར་བྱེད་པ་ཡིན་ལ། དེ་གཉིས་ཇི་སྲིད་གནས་ཀྱི་བར་དམ་པའི་ཆོས་གནས་པས་མངོན་པའི་སྡེ་སྣོད་ཀྱང་དེ་སྲིད་དུ་གནས་སོ། །ཁོ་ནའི་སྒྲ་ནི་དེ་གཉིས་ལས་གཞན་པ་དམ་པའི་ཆོས་འཛིན་པ་མ་ཡིན་པར་བསྟན་པའི་དོན་ཏོ། །འདི་ལ་ཁ་ཅིག་ནི་དེ་དག་ཀྱང་ལོ་སྟོང་དུ་གནས་སོ་ཞེས་ཏེ་བསྐལ་པ་བཟང་པོའི་མདོ་ལས། དམ་པའི་ཆོས་ནི་ལོ་ལྔ་བརྒྱའི་བར་དུ་གནས་སོ། །ལོ་ལྔ་བརྒྱའི་བར་དུ་ནི་དམ་པའི་ཆོས་ལྟར་སྣང་ངོ་ཞེས་དང་། གནས་བརྟན་ཉི་མའི་གུང་པས་ཀྱང་། ལོ་སྟོང་ངོ་ཞེས་པ་ལ་སོགས་པ་དེ་དག་གི་རྗེས་སུ་འབྲངས་པར་གསལ་ལོ། །གཞན་དག་ནི་རྟོགས་པ་ནི་དེ་ལྟ་བུ་ཡིན་གྱི་ལུང་ནི་ཡུན་རིང་དུ་གནས་སོ་ཞེས་ཏེ། ལོ་སྟོང་གི་འོག་ཏུ་ཡང་གནས་སོ་ཞེས་པ་སྟེ་ཕྱོགས་དེ་ཉིད་རིགས་པར་བལྟའོ་ཞེས་ཊཱིཀ་བྱེད་འཆད་དོ། །དེས་ན་ཤེར་ཕྱིན་གྱི་འགྲེལ་ལ་གནོད་འཇོམས་ལས། དམ་པའི་ཆོས་ལྔ་བརྒྱ་པ་ཕྲག་བཅུར་གནས་པར་གསུངས་ཏེ། ཁོང་དུ་ཆུད་པ་དང་། སྒྲུབ་པ་དང་། ལུང་གི་ལེའུ་སྟེ་ལེའུ་གསུམ་དང་། དེ་རེ་རེ་ལའང་གསུམ་གསུམ་སྟེ། དགྲ་བཅོམ་པ་དང་། ཕྱིར་མི་འོང་དང་། རྒྱུན་ཞུགས་ཀྱི་ལེའུ་དང་། ལྷག་མཐོང་དང་། ཏིང་ངེ་འཛིན་དང་། ཚུལ་ཁྲིམས་ཀྱི་ལེའུ་དང་། མངོན་པ་དང་། མདོ་སྡེ་དང་། འདུལ་བའི་སྡེ་སྣོད་ཀྱི་ལེའུ་དང་། རྟགས་ཙམ་གྱི་ལེའུ་སྟེ་བཅུར་གསུངས་སོ། །དེ་དག་ཀྱང་གནས་སྐབས་དེ་རྣམས་སུ་དེ་དང་དེ་འཐོབ་པ་དང་དེ་དག་ལ་སྤྱོད་པར་འགྱུར་བ་མང་དུ་འབྱུང་བ་ལ་དགོངས་སོ། །དེའི་ལྟར་ན་དེང་སང་མངོན་པའི་དུས་ཏེ་ལྔ་བརྒྱ་པ་བདུན་པའི་མཐར་ཤིན་ཏུ་ཉེ་བར་སོན་པར་གྱུར་ཏོ། །ཞིབ་ཏུ་ཤེས་པར་འདོད་པ་དག་གིས་ཁོ་བོས་བྱས་པའི་བསྟན་རྩིས་དག་བལྟ་བར་བྱའོ། །རང་གིས་བསྟན་བཅོས་ཇི་ལྟར་མཛད་པའི་ཚུལ་ནི་ཡེ་ཤེས་ལ་འཇུག་པ་ལ་སོགས་པར་གང་གསུངས་པ་དེ་ཁོ་ན་ལྟར་འདིར་བཤད་དམ་ཞེ་ན། རྩོམ་པ་པོ་བདག་གིས་མངོན་པའི་ཆོས་འདི་ཕལ་ཆེར་ནི་མུ་གསུམ་པ་ཁ་ཆེ་བ་དང་བྱེ་བྲག་ཏུ་སྨྲ་བ་གཉི་ག་ཡིན་པའི་མཁས་པ་རྣམས་ཀྱི་ཚུལ་ཏེ་ལུགས་སུ་གྲུབ་པ་གང་ཡིན་པ་དེ་བཤད་དོ། །ཕལ་ཆེར་གྱི་ཤུགས་ཀྱིས་གཞན་གྱི་ལུགས་སུ་གྲུབ་པའང་བསྟན་ཞེས་པ་སྟེ་ཉི་འོག་པ་དང་མདོ་སྡེ་པ་ལ་སོགས་པའི་ལུགས་ཀྱང་བཤད་པའི་ཕྱིར་རོ། །གལ་ཏེ་ཚིག་འདི་ལ་ཉེས་པར་ཟིན་པ་སྟེ་ཉེས་པར་གྱུར་པ་གང་ཡིན་པ་དེ་ནི་བདག་གིས་ཉེས་ཏེ་སྐྱོན་ཡིན་ནོ། །ཅིའི་ཕྱིར་ཞེ་ན། དམ་པའི་ཆོས་ཀྱི་ཚུལ་ལ་སྟེ་བརྗོད་པ་ལ་ནི་ཚད་མར་གྱུར་པ་ཐུབ་པའི་དབང་པོ་རྣམས་དང་ཕྱིན་ཅི་མ་ལོག་པར་གཟིགས་པའི་འཕགས་པ་རྣམས་ཁོ་ན་ཡིན་པའི་ཕྱིར་རོ། །དེས་ན་ཉེས་པའི་ཆ་གང་ཡིན་པ་བཟོད་པར་མཛད་དུ་གསོལ་ཞེས་པའོ། །ཡང་ན་བདག་གིས་ཉེས་ཏེ། ཆོས་ཟབ་པའི་ཕྱིར་དང་། དེའི་ལུང་འབོགས་པ་རྙེད་དཀའ་བའི་ཕྱིར་རོ་ཞེས་གང་སྤེལ་འཆད་དོ། །གཞན་ཐར་པ་འདོད་པ་ལ་བག་ཡོད་པར་གདམས་པ་ནི་བདག་ཅག་གི་སྟོན་པ་འཇིག་རྟེན་གྱི་མིག་ཏུ་གྱུར་པ་ལམ་དང་ལམ་མ་ཡིན་པ་སྟོན་པར་མཛད་པ་ནི་ཟུམ་པར་གྱུར་པ་སྟེ་མྱ་ངན་ལས་འདས་ཤིང་། ཆོས་ཀྱི་དཔང་ཏུ་གྱུར་པའི་སྐྱེ་བོ་ཆོས་ཀྱི་དེ་ཉིད་མངོན་སུམ་དུ་གཟིགས་པ་ཕལ་ཆེར་ཟད་པ་སྟེ་མི་རྟག་པས་ཟིན་པའི་རྗེས་སུ་ཆོས་ཀྱི་དེ་ཉིད་མ་མཐོང་བའི་སོ་སོའི་སྐྱེ་བོ་རང་དགར་གྱུར་ཏེ་བཅོས་སུ་མི་བཏུབ་པ་ལུང་དང་བྲལ་བའི་རྟོག་གེ་ངན་པར་ཞུགས་པ་ཡི་རང་གི་ལྟ་བའི་ངན་རྟོག་ཅན་རྣམས་ཀྱིས་ཐུབ་པའི་བསྟན་པ་འདི་ཚིག་དང་དོན་གྱི་སྒོ་ནས་དཀྲུགས་སོ། །ཇི་ལྟར་ཞེ་ན། ཡངས་པ་ཅན་པའི་དགེ་སློང་རྣམས་ཀྱིས་རུང་བ་མ་ཡིན་པའི་གཞི་བཅུས་བསྟན་པ་ལ་ཆུ་བུར་བྱས་པ་དང་། རྩ་བའི་སྡེ་བཞི་གྱེས་པའི་སྡེ་པ་བཅོ་བརྒྱད་དུ་གྱུར་ཏེ་བསྟན་པ་ལ་སྒྲོ་སྐུར་སྣ་ཚོགས་སུ་གྱུར་པའོ། །ཚིགས་སུ་བཅད་པ་གཉིས་པ་འདི་གཏན་ཚིགས་སུ་ཉེ་བར་བཀོད་པ་ཡིན་ཏེ་ཞེས་ཊཱིཀ་བྱེད་གཉིས་འཆད་པས་འདི་ལྟར། རང་བྱུང་ནི་རྫོགས་པའི་སངས་རྒྱས་ཏེ་སྐབས་འདིར་བདག་ཅག་གི་སྟོན་པའོ། །རང་བྱུང་དེའི་བསྟན་པ་ནི་བརྗོད་བྱ་བསླབ་པ་གསུམ་དང་རྗོད་བྱེད་སྡེ་སྣོད་གསུམ་ཡིན་ལ། དེ་གཅེས་པར་འཛིན་པ་ནི་ལུང་རྟོགས་དང་ལྡན་པའི་སྐྱེས་བུ་གང་དག་སེམས་ཅན་རྣམས་ལ་ལྟ་བས་བསྟན་པ་གནས་པའི་ཕྱིར་ཞུགས་པ་གང་ཡིན་པ་སྟེ་དེ་རྣམས་ཀྱང་མཆོག་ཏུ་ཞི་བ་མྱ་ངན་ལས་འདས་པར་གཤེགས་ཏེ། དེའི་རྒྱུ་མཚན་གྱིས་འགྲོ་བ་རྣམས་ལ་མགོན་མེད་པར་གྱུར་པ་ན་དྲི་མ་སེལ་བའི་ཐབས་འདོམས་པ་མེད་ཅིང་། ཚུལ་ཁྲིམས་དང་ཏིང་ངེ་འཛིན་དང་ཤེས་རབ་སྟེ་ཡོན་ཏན་རྣམས་འཇོམས་པར་བྱེད་པ་ཡི་དྲི་མ་ནི་ལྟ་ངན་དང་དུག་གསུམ་སྟེ་དེས་དགའ་མགུར་བྱས་ནས་དེང་སང་འཇིག་རྟེན་འདི་ན་སྤྱོད་པར་གྱུར་པའི་ཕྱིར་རོ་ཞེས་པའོ། །དེ་ལྟར་ཏེ་དེའི་ཕྱིར་ན་ཐུབ་པ་དག་གིས་བསྟན་པ་རིན་པོ་ཆེ་སྡུག་བསྔལ་སེལ་ཞིང་བདེ་བ་ཐམས་ཅད་འབྱུང་བའི་གནས་སུ་གྱུར་པ་འདི་ལྐོག་མར་སྲོག་ཕྱིན་པ་དང་འདྲ་བས་རིང་པོར་མི་ཐོགས་པར་ནུབ་པར་འགྱུར་བ་དང་། དྲི་མ་རྣམས་ནི་སྟོབས་དང་ལྡན་པའི་དུས་སུ་རིག་པར་བྱས་ནས་ཐར་པ་མྱ་ངན་ལས་འདས་པ་དོན་དུ་གཉེར་བར་འདོད་པ་རྣམས་ཀྱིས་ཅི་ནས་ཀྱང་བག་ཡོད་པར་གྱིས་ཤིག་ཅེས་ཉེ་བར་གདམས་སོ། །དེ་ནི་དགེ་བའི་ཆོས་རྣམས་ཀྱི་རྩ་བ་སྟེ། བཅོམ་ལྡན་འདས་ཀྱི་ཞལ་སྔ་ནས། །བག་ཡོད་འཆི་མེད་གནས་ཡིན་ཏེ། །བག་མེད་པ་ནི་འཆི་བའི་གནས། །བག་ཡོད་འཆི་བར་མི་འགྱུར་ཏེ། །བག་མེད་རྟག་ཏུ་འཆི་བར་འགྱུར། །ཞེས་གསུངས་ལ། དེའི་དོན་བཤེས་པའི་སྤྲིང་ཡིག་ལས། བག་ཡོད་བདུད་རྩིའི་གནས་ཏེ་བག་མེད་པ། །འཆི་བའི་གནས་སུ་ཐུབ་པས་བཀའ་སྩལ་ཏེ། །དེ་བས་ཁྱོད་ཀྱིས་དགེ་ཆོས་སྤེལ་སླད་དུ། །གུས་པས་རྟག་ཏུ་བག་དང་བཅས་པར་མཛོད། །ཅེས་སོ། །སོ་སོར་ཐར་པ་ལས་ཀྱང་། ཚེ་དང་ལྡན་པ་དག་རྒ་བ་དང་འཆི་བ་མངོན་པར་འོང་ཞིང་སྟོན་པའི་བསྟན་པ་ཡང་འཇིག་པར་འགྱུར་བས་ཚེ་དང་ལྡན་པ་དག་གིས་བག་ཡོད་པས་རྣལ་འབྱོར་དུ་བྱའོ། །དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྣམས་ཀྱི་བྱང་ཆུབ་དང་། གཞན་ཡང་གང་དག་དེ་ལྟ་བུ་དང་མཐུན་པ་དགེ་བའི་ཆོས་བྱང་ཆུབ་ཀྱི་ཕྱོགས་དང་མཐུན་པ་རྣམས་ཀྱང་བག་ཡོད་པར་འཐོབ་བོ། །ཞེས་གསུངས་པ་ཡིན་ནོ། ཆོས་མངོན་པའི་མཛོད་ཀྱི་ཚིག་ལེའུར་བྱས་པ་ཞེས་བྱ་བ་རྒྱལ་བས་ལུང་བསྟན་པའི་སྐྱེས་བུ་ཆེན་པོ་གཞུང་འབུམ་སྡེ་དགུ་བཅུ་གོ་དགུ་ཐུགས་ལ་མངའ་བར་གྲགས་པ། མི་འཕྲོགས་པའི་མཁྱེན་རབ་དང་ཐུགས་རྗེའི་དབང་ཕྱུག་སློབ་དཔོན་ཆེན་པོ་དབྱིག་གཉེན་ཞབས་ཀྱིས་མཛད་པ་རྫོགས་སོ། །རྒྱ་གར་གྱི་མཁན་པོ་ཛི་ན་མི་ཏྲ་སྟེ་རྒྱལ་བའི་བཤེས་གཉེན་དང་། ཞུ་ཆེན་གྱི་ལོ་ཙཱ་བ་བནྡེ་དཔལ་བརྩེགས་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །།དགེ་ལེགས་དཔག་ཡས་གཅིག་ཏུ་བསྡུས་པའི་སྐུ། །ཚད་མེད་ཡོན་ཏན་རིན་ཆེན་འབྱུང་བའི་གཞི། །ཟས་གཙང་སྲས་གྱུར་འགྲོ་བའི་བླ་མ་དེས། །འགྲོ་ལ་ཕན་ཕྱིར་ཆོས་མངོན་གསུངས་པ་གང་། །ཆོས་ཀྱི་དབང་གྱུར་ཤཱ་རིའི་བུ་སོགས་གནས་བརྟན་དམ་པ་དེ་དག་གིས། །ལེགས་པར་བསྡུས་ནས་མ་ལུས་འགྲོ་ལ་ཕན་བདེའི་དཔལ་རབ་བསྐྲུན་པ་དང་། །བྱེ་བྲག་བཤད་མཚོའི་ལེགས་བཤད་རིན་ཆེན་སྣ་ཚོགས་དག་ཀྱང་འདིར་བསྡུས་ནས། །བསྟན་བཅོས་ཆེ་འདི་དབྱིག་གཉེན་ཞེས་བྱ་སངས་རྒྱས་གཉིས་པ་དེས་མཛད་དོ། །དེ་ཉིད་རང་གི་རྣམ་བཤད་ཀྱིས། །ལེགས་པར་བཤད་མོད་དེ་ལྟ་ནའང་། །ཆོས་ཚུལ་ཕྲ་ཞིང་རབ་བརླིང་བས། །ཕལ་གྱིས་ཤིན་ཏུ་རྟོགས་དཀའི་ཕྱིར། །དེ་འཆད་སྔོན་གྱི་མཁས་པ་དག་གིས་རྣམ་པར་བཤད་གང་རིགས་མིན་པར། །རྒྱལ་པོའི་སྲས་གྱུར་མཁས་པའི་གྲགས་ཐོབ་གྲགས་པའི་བཤེས་གཉེན་ཞེས་བྱས་བཤད། །དེ་ཕྱིར་དོན་གསལ་ཞེས་པ་མཛད་ཅིང་མཁས་མཆོག་གང་བ་སྤེལ་བས་ཀྱང་། །མཚན་ཉིད་རྗེས་འབྲང་ཞེས་པ་དེ་མཛད་ཉི་ཟླ་བཞིན་དུ་རབ་གྲགས་པའི། །རྣམ་བཤད་དག་གི་བློ་མིག་ལྡན་པ་གཞན་གྱི་སྤྱོད་ཡུལ་འགྱུར་བར་མཛད། །དེ་དག་ཉིད་མཐུས་གངས་ཅན་འདིར། །འཆད་བྱེད་སྔ་མ་དེ་དག་གིས། །རྒྱས་བསྡུས་སྣ་ཚོགས་ལ་དགའི་ངོར། །རྣམ་བཤད་མང་དུ་མཛད་ཟིན་ཏོ། །ནམ་མཁའ་ལྟར་གྱུར་མཁྱེན་པ་རབ་ཡངས་གྲགས་པའི་མཐའ་ཅན་དེས་མཛད་གང་། །སྟོན་པའི་གསུང་བཞིན་བདག་གིས་བླངས་ཞིང་གཞན་ལ་བཤད་བྱ་དེ་ལྟ་ནའང་། །དེ་དོན་རྫོགས་པར་དོན་གཉེར་སྐྱེ་བོ་ཉིན་མོའི་སྐར་མ་ཇི་བཞིན་ཏེ། །གཞན་གང་ཅུང་ཟད་བློ་ཁ་ཕྱོགས་རྣམས་རང་རང་རྣམ་བཤད་བྱེད་པར་རྩོམ། །དེ་ཕྱིར་ཁོ་བོས་གཞུང་ལུགས་ཆེ་འདི་རང་གི་རྣམ་བཤད་དེ་འགྲེལ་དང་། །མཁས་རྣམས་དགོངས་པ་ཇི་བཞིན་རྟོགས་ནས་ཇི་ལྟར་རིགས་པ་འདིར་བསྡུས་ཏེ། །མང་ཉུང་རན་པར་གསལ་བར་བཤད་ལྟར་སྔོན་ཆད་གངས་རིའི་ལྗོངས་འདི་རུ། །གཞན་འགའ་མ་བྱུང་དེ་ཕྱིར་འདི་ཡང་དབྱིག་གཉེན་ཉིད་ཀྱིས་མཛད་པ་སྙམ། །གང་འདི་རང་བཟོའི་དྲི་མས་མ་བསླད་ཅིང་། །མཁས་རྣམས་བཞེད་སྲོལ་ཇི་བཞིན་ངེས་པའི་བློས། །བཤད་ཕྱིར་གཞུང་ལུགས་དང་འགལ་གནོང་བའི་ཆ། །ཅུང་ཟད་ཡོད་པར་བདག་གིས་མ་མཐོང་ངོ་། །འོན་ཀྱང་བདག་བློ་གཏི་མུག་མུན་བསྒྲིབས་པས། །ཡོད་པ་མི་མཐོང་མེད་པ་དེ་མཐོང་སྟེ། །བྱིས་པའི་སྤྱོད་པས་འཕགས་རྣམས་མི་དགྱེས་པའི། །ཚུལ་གང་མཆིས་དེ་འཕགས་རྣམས་བཟོད་པར་གསོལ། །རིན་ཆེན་མཛོད་མང་ལེགས་བཤད་རྒྱ་མཚོར་བསྐྱིལ་བའི་བསོད་ནམས་ཀྱིས། །འགྲོ་བའི་མགྲོན་པོ་སྲིད་ལམ་འཁྱམ་ཞིང་དུབ་པ་དག་གི་ངལ་གསོའི་གནས། །མཁྱེན་རབ་དྲི་མེད་ཡལ་གའི་ཁྱོན་ལྡན་ཐུགས་རྗེའི་དྲི་བསུང་དཔག་ཡས་ཤིང་། །ཕྲིན་ལས་འབྲས་བུའི་དཔལ་གྱིས་ཉེར་འཚོ་ཐུབ་པའི་དབང་པོར་བདག་གྱུར་ཅིག །ནམ་ཞིག་འཆི་བའི་དུས་བྱེད་གྱུར་པ་ན། །བྱམས་མགོན་བླ་མའི་ཞབས་དྲུང་ལེགས་སྐྱེས་ཏེ། །དེ་ཡི་དྲིན་གྱིས་ལེགས་བཤད་བདུད་རྩིའི་རྒྱུན། །ངོམས་པ་མེད་པར་རྟགས་ཏུ་འགྲུབ་གྱུར་ཅིག །བདག་གི་ལེགས་བཤད་རིན་ཆེན་ནོར་བུའི་ཚོགས། །བློ་གསལ་བློ་ཡི་བང་མཛོད་རབ་གང་ནས། །གཞན་གང་བློ་ཡི་དབུལ་བ་སེལ་བ་དང་། །ཐུབ་བསྟན་མཛེས་པའི་དཔལ་དུ་གནས་པར་ཤོག །ཕྱོགས་རེའི་དོན་ལ་བློ་གྲོས་མྱུར་འཇུག་ཀྱང་། །མང་དུ་ཐོས་པ་གོམས་པར་མ་བྱས་ཤིང་། །རང་གཞན་གྲུབ་མཐའི་གནད་ཀུན་མི་ཤེས་པར། །ལེགས་བཤད་རྒྱ་མཚོའི་གཏིང་མཐའ་ག་ལ་དཔོགས། །དེ་ཕྱིར་ལེགས་གསུངས་ཚིག་དང་དོན་གྱི་ཆ། །ཤིན་ཏུ་བསྡུས་དང་ཧ་ཅང་སྤྲོས་པའང་དོར། །མཁས་རྣམས་བཞེད་པ་ཇི་བཞིན་ངེས་པར་ནི། །འདིར་བཤད་བློ་མིག་དག་པ་རྣམས་ལ་བསྟན། །གང་སྐུ་མཛེས་པའི་དཔལ་གྱིས་ཡིད་འཕྲོག་ཁྱོད་ཞབས་པདྨ་དག་གི་རྡུལ། །གདོང་གཞི་པ་དང་མིག་སྟོང་ལྡན་སོགས་ཆེ་དགུའི་ཅོད་པན་གྱིས་བཏུད་ལ། །ཀླུ་དང་ལྷ་མིན་རིག་སྔགས་འཆང་སོགས་རལ་པའི་ཐོར་ཚུགས་ཀྱིས་མཆོད་པ། །འགྲོ་བའི་རེ་གནས་ཀུན་གྱི་སྐྱབས་གྱུར་གང་ཡིན་དེ་ལ་མགོས་ཕྱག་འཚལ། །ཆོས་མངོན་པའི་མཛོད་ཀྱི་རྣམ་པར་བཤད་པ་ལེགས་བཤད་རྒྱ་མཚོ་ཞེས་བྱ་བ་འདི་ནི། ལུང་དང་མངོན་པར་རྟོགས་པའི་ཡོན་ཏན་དཔག་ཏུ་མེད་པ་ལ་དབང་རབ་ཏུ་འབྱོར་ཞིང་། མདོ་སྡེ་དང་རྒྱུད་སྡེ་མཐའ་དག་གི་དོན་ཇི་ལྟ་བ་བཞིན་དུ་གཟིགས་ལ། སྒྲ་དང་ཚད་མ་དང་སྡེབ་སྦྱོར་དང་སྙན་ངག་ལ་སོགས་པ་རིག་པའི་གནས་མཐའ་དག་ལ་མཁྱེན་པ་རྣམ་པར་དག་པས་འཆད་པ་དང་རྩོད་པ་དང་རྩོམ་པའི་ཚུལ་ལ་རིགས་པ་དང་གྲོལ་བར་སྨྲ་བའི་སྤོབས་པ་ཐོགས་པ་མེད་ཅིང་འགྲན་པའི་ཟླ་དང་བྲལ་བས་གདུགས་གཅིག་པར་གྱུར་ཏེ། ཐུབ་པའི་དབང་པོ་ལྟར་བསྟན་པའི་བདག་པོ་ཆེན་པོར་གྱུར་པ་དཔལ་ལྡན་བླ་མ་དམ་པ་ཆོས་རྗེ་བསོད་ནམས་རྒྱལ་མཚན་དཔལ་བཟང་པོ་ཞེས་མཚན་ཡོངས་སུ་གྲགས་པ་དེ་ཉིད་ཀྱི་བཀས་ཡང་དང་ཡང་དུ་བསྐུལ་ཞིང་བདག་རྐྱེན་དམ་པ་མཛད་པའི་བཀའ་དྲིན་དང་། ལྔ་རིག་པའི་པཎ་ཆེན་ལྷུན་གྱིས་གྲུབ་པའི་སྡེ་སྣོད་འཛིན་པ་ཆེན་པོ་གནས་དྲུག་པ་བློ་གྲོས་མཚུངས་མེད་ལ་སོགས་པ་མཁས་པ་རྣམས་ཀྱིས་བསྐུལ་བའི་ངོར་མཁས་བཙུན་སྟོང་ཕྲག་དུ་མ་རིམ་པར་བྱོན་པའི་གནས་ཆོས་གྲྭ་ཆེན་པོ་དཔལ་སྣར་ཐང་གི་གཙུག་ལག་ཁང་དུ་ཤཱཀྱའི་བཙུན་པ་དཔལ་ལྡན་མཆིམས་ཀྱིས་སྦྱར་བའོ། །འདི་ལ་བརྟེན་ནས་བསྟན་པ་དང་སེམས་ཅན་དུ་མ་ལ་ཕན་ཐོགས་པར་གྱུར་ཅིག དམ་པའི་ཆོས་མངོན་པ་མཛོད་ཀྱི་བོད་འགྲེལ་མཐའ་དག་གི་ནང་ནས་རྒྱས་བསྡུས་འཚམས་ཤིང་གོ་སླ་བ་དང་ཚིག་དོན་ཕུན་སུམ་ཚོགས་པ་མཆིམས་མཛོད་ཆུང་བར་གྲགས་པ་འདི་ནི། རིག་པའི་འབྱུང་གནས་དཔལ་སྣར་ཐང་གི་ཆོས་གྲྭར་འཕགས་པའི་གནས་བརྟན་ཆེན་པོའི་རྣམ་འཕྲུལ་མཁན་རབས་བརྒྱུད་མ་ནས་བརྒྱུད་མར་བྱོན་པའི་གདན་ས་བཅུ་གཉིས་པ་ཡོངས་ཀྱིས་དགེ་བའི་བཤེས་གཉེན་མཆིམས་སྟོན་བློ་བཟང་གྲགས་པའི་དཔལ་གྱིས་མཛད་པ་སྟེ། བློ་གསལ་ཞིང་དོན་དུ་གཉེར་བའི་རིག་པར་སྨྲ་བ་རྣམས་ཀྱིས་གཞུང་འདི་དང་མཐུན་པར་འཆད་རྩོད་རྩོམ་གསུམ་གྱི་བྱ་བས་དྲི་མ་མེད་པའི་བསྟན་པ་རིན་པོ་ཆེ་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་པར་མཛད་དུ་གསོལ།། །།ཞེས་པའང་མཉྫུ་གྷོ་ཥས་སོ།། །།སརྦ་དཱ་ཀ་ལྱཱ་ཎཾ་བྷ་བ་ཏུ།། ༈ །བལ་ཡུལ་ནས་རྒྱལ་ཡོངས་ས་ཆེན་ཞེས་པ་ལས་གུ་རུས་སྤེལ།། །།